
			שלמי תודה

			מנחה לחנה: ספר היובל לכבוד חנה כשר הוא קובץ מחקרים חדשני ויצירתי בשפה העברית ובשפה האנגלית של מיטב החוקרים בישראל ובעולם במגוון תחומים בתולדות הפילוסופיה היהודית. מדובר במיזם מורכב ומאתגר ביותר. אנו מבקשים להודות לכל מי שלקח חלק במאמץ המשותף של מלאכת יצירת ספר היובל. 

			 

			בראש ובראשונה תודתינו נתונה לכל החוקרות והחוקרים שתרמו ממרצם ומזמנם לכתיבת המאמרים לכבודה של הפרופ' חנה כשר. תודה מיוחדת לפרופ' זאב הרוי איש האוניברסיטה העברית על עצותיו המועילות; תשואות חן חן לד"ר אורי מלמד ממפעל המילון ההיסטורי, האקדמיה ללשון העברית, על קפדנותו המקצועית בהאחדת התעתיק של השפה הערבית־יהודית במאמרים שבספר זה; לעורכות הלשון נעה שליטין, מיכל שטיינברג ורייצ'ל יוסף, שבעין חדה והשקעה מרובה ליטשו ועיבדו את הספר ושיפרו את איכותו. אחרונים חביבים אנו אסירי תודה לכל הקרנות שסייעו בכספם להפקתו של פרויקט מורכב זה: קרן מ' ג' לוין, אוניברסיטת בר־אילן; קרן סגן הנשיא למחקר, אוניברסיטת בר־אילן; מרכז דהאן, אוניברסיטת בר־אילן. 

			 

			יעמדו כולם על הברכה. 

		

	
		
			אבי אלקיים ואריאל מלאכי

			קווים לדרכי עיצובה של היהדות כדת פילוסופית לפי חנה כשר

			פרופ' חנה כשר היא מגדולות חוקרי הרמב"ם וכתבי תלמידיו־פרשניו. היא גם תלמידה, חוקרת ומבקרת של פרופ' ישעיהו ליבוביץ' וכתביו. שנים רבות עסקה בהוראת הפילוסופיה היהודית, בעיקר הפילוסופיה היהודית בתקופת ימי הביניים, במחלקה למחשבת ישראל ובמחלקה ללימודי יסוד באוניברסיטת בר־אילן, והעמידה תלמידי מחקר לתואר השני והשלישי. בדברים אלו נשרטט אבני דרך בנתיבות מסעותיה האינטלקטואליים של חנה כשר בחקר הפילוסופיה היהודית לדורותיה ובכמיהתה לעצב את היהדות כדת פילוסופית. 

			ראשית פועלה המחקרי היה כתיבת עבודת תזה על ר' יצחק אבן לטיף (1280-1210) בהנחיית מורתהּ פרופ' שרה אורה הלר וילנסקי. מחקר זה כלל מהדורה ביקורתית של חיבורו רב פעלים. אבן לטיף הוא הוגה מרתק שהתלכדו בו שני מעגלי יצירה: פילוסופיה נאופלטונית מזה ומיסטיקה ייחודית מזה. מהלך זה מבטא כיוון חשוב במחקרה של כשר והוא חקר הזרם הפילוסופי־מיסטי אצל הוגים יהודיים בימי הביניים. אמנם לימים היא התרחקה מאוד מחקר הגותו של אבן לטיף אבל המשיכה לחקור זרם זה בעיקר אצל תלמידיו־פרשניו של הרמב"ם. 

			את עבודת הדוקטור שלה הקדישה כשר ליוסף אבן כספי (1340-1279), תחת הכותרת: יוסף אבן כספי כפרשן פילוסופי. לימים גם הוציאה מהדורה מדעית של חיבורו שולחן כסף. כשר עמדה על כך כי מדובר באחד מן הפילוסופים המבריקים והמקוריים ביותר במאה הארבע־עשרה, אם לא מבין הרדיקליים ביותר שבפרשניו־תלמידיו של הרמב"ם, אשר חיבר, בין היתר, שני פרושים על ספר מורה נבוכים: עמודי כסף ומשכיות כסף. הרדיקליזם שבהגותו בא לידי ביטוי הן במשנתו התיאולוגית והן במשנתו האנתרופולוגית, כגון בתפיסת בריאת העולם, ההשגחה האלוהית, סוגיית הגזרה והבחירה, תפיסת הנס וייחודו של הנביא. 

			רובם של מחקריה של כשר עוסקים ברמב"ם. אין אנו מבקשים להקיף את תרומתה למחקר הרמב"ם במחצית השנייה של המאה העשרים ובראשית המאה העשרים ואחת. רק נציין בקציר האומר כי כפרשנית הרמב"ם, כשר לא צעדה בעקבות הרדיקליזם הפרשני של הרמב"ם בימי הביניים כדוגמת אבן כספי, וגם לא הלכה בדרכו של ליאו שטראוס בן המאה העשרים שקרא את הרמב"ם מן הפרספקטיבה של הפילוסופיה הפוליטית. התבוננות סינופטית על מחקריה מלמדת כי היא מעדיפה את הקריאה ההרמוניסטית בין משנה תורה ובין מורה נבוכים כמפתח להבנת הרמב"ם ובכך היא צועדת במובן מסוים בעקבות מורהּ יעקב לווינגר כפי שבא לידי ביטוי בספרו הרמב"ם כפילוסוף וכפוסק. 

			דוגמא לכך הינו ספרה על המינים האפיקורסים והכופרים במשנת הרמב"ם. הטקסט בו דנה כשר בספר זה, הינו קטע מ'הלכות תשובה' במשנה תורה. לאחר הקביעה כי "כל ישראל יש להם חלק לעולם הבא אף על פי שחטאו", מגיעה רשימת החריגים של אלה שבכל זאת אין להם חלק לעולם הבא. כשר עוסקת בשלושה עשר מתוך עשרים וארבעה אלה, המתאפיינים בכך שחטאם מצוי בתודעתם ולא בהתנהגותם. כשר מציגה אותם כתמונת ראי לי"ג העיקרים של הרמב"ם, ומנסה להבין את משמעותן של הכפירה המינות והאפיקורסות המונעות את הכניסה בשערי העולם הבא. כשר מציעה תיזה חזקה ומבריקה כי הרמב"ם מממש את הרעיון של התיאולוגיה השלילית גם בכדי להגדיר מחדש את האמונה הישראלית על ידי הגדרה שלילית של 'מהי כפירה' יותר מאשר על ידי הגדרה חיובית של 'מהי אמונה'. כל זאת, מתוך תפיסה בסיסית לפיה אחד היה הפילוסוף במורה נבוכים, הפוסק במשנה תורה, המבאר בפירוש המשנה והמשיב לשואלים באגרות.

			ואולם בסופו של דבר, יחסה של כשר לרמב"ם נדמה כאמביוולנטי: מצד אחד היא נמשכת אחר הרציונליזם שלו ואחר החתירה שלו לעיצובה של היהדות כדת פילוסופית, אך מצד שני היא איננה מהססת למתוח עליו ביקורת חריפה. כך למשל, בקשר עם תפיסת מעמדה של האשה, המתבטאת, בין היתר, בפסיקתו של הרמב"ם בהלכות מלכים אשר לפיה אין למנות אשה לתפקיד של שררה ולהגיע למעמד ה"מאיים" על הגבר היהודי, בדומה לאיסור למנות לתפקיד כזה גוי.

			פילוסוף מרכזי נוסף שהִלֵּך קסם על חנה כשר הוא ישעיהו ליבוביץ'. ממחקריה אודותיו עולה כי יש לה הערכה ניכרת אליו, הבנה עמוקה בהגותו וקריאה קשובה בכתביו. על יחסה של חנה כשר לליבוביץ' עמד זאב הרוי בספר יובל זה לכבודה. זאב הרוי טען כי בעוד שרוב המבקרים של ליבוביץ' ביקרו את הגותו מבחוץ, הרי שחנה כשר היא מן המבקרים המעטים שביקרו את הגותו של ליבוביץ' מבפנים. ניתן למצוא בכתביה שני מעגלי חקירה ביחס לפילוסופיה של ליבוביץ'. המעגל הראשון הוא חקר הגותו של ליבוביץ' בזיקתה להגותו של הרמב"ם. חנה כשר יוצאת בתוקף נגד מגמתו של ליבוביץ' לזהות בין הגותו שלו ובין הפילוסופיה של הרמב"ם. בעוד שפעמים הרבה, ליבוביץ' מציג את משנתו כפרשנות ה"נכונה" לדברי הרמב"ם ורואה עצמו כפרשן מוסמך שלו, הרי שחנה כשר טוענת כי פעמים הרבה משנת הרמב"ם משמשת רק מצע לרעיונותיו המקוריים של ליבוביץ'. במובן זה, ליבוביץ' מוותר על מאמץ ההקשבה לצליל הקדמון של הרמב"ם והופך מפרשן לפילוסוף יוצר הדורש את הכתובים בצלמו כדמותו וצר אותם בחרט המוכן לו מבעוד יום. המעגל השני, שבמובן מסוים נובע מן הראשון, הוא חקר הגותו של ליבוביץ' כשיטה פילוסופיה העומדת בזכות עצמה. במסגרת זו מיטיבה חנה כשר להאיר את המתחים הפנימיים בגישתו של ליבוביץ' עצמו. בכך היא העמידה אותנו על התפתחות הגותו של ליבוביץ' מחד גיסא, ועל תכניה המתחרים מאידך גיסא. כללו של דבר: היסוד לביקורת משנתו של ליבוביץ' הוא הכבוד וההערכה שרוחשת חנה כשר לפילוסופיה של ליבוביץ' כגישה מקורית ולא פרשנית, על האורות והצללים שבה, הכל באמצעות גישה עניינית־פנימית ולא אידיאולוגית־חיצונית.

			האם ניתן לעצב כיום את היהדות כדת פילוסופית? האם ניתן לראות רצף בין הפילוסופיה היהודית הימי־ביניימית על גישתה הפנימית למקורות המקודשים שאותם קיבלה כנורמטיבית ואחדותית לבין הפילוסופיה היהודית בת־זמננו שהיא פלורליסטית וביקורתית? האם ניתן ליצור כיום 'פילוסופיה יהודית' שתצדיק מבחינה משמעותית את הכללתה בגדר ה'פילוסופיה' ואת אפיונה המשמעותי כ'יהודית'?

			לשם כך בנתה חנה כשר סיווג מטא־תיאורטי המבחין בין גישות שונות בתפיסת הפילוסופיה היהודית. את אחת הגישות להבנת הפילוסופיה היהודית, כשר ממחישה בדימוי הקנטאור, קרי: בן כלאיים המשלב יסודות משני מקורות נפרדים ומובחנים: 'פילוסופיה' ו'יהדות'. כשם שהקנטאור אינו ממש אדם ואינו ממש סוס, כך גישה זו מחד גיסא רואה את הפילוסופיה היהודית כ'תיאולוגיה' ומאידך גיסא גורסת שהיא אינה 'יהודית' באופן שניתן להבחין בבירור בינה ובין הנצרות והאסלאם. גישה אחרת להבנת הפילוסופיה היהודית כשר ממחישה בדימוי הדינוזאור — חיה שאינה קיימת בזמננו אך על עברה המפואר ניתן ללמוד משרידים שהגיעו לידינו. שפינוזה היה זה שהרס את הפילוסופיה היהודית בכך ששחרר אותה מכתבי הקודש וכל שנותר היום הוא לעשות לה קבורה נאה. לשון אחר, גישה זו מאפשרת רק את חקר ההיסטוריה של הפילוסופיה היהודית. מה שמשתמע מתוך שתי גישות אלו הוא, כי לא ניתן לבנות פילוסופיה יהודית עכשווית שתהיה 'פילוסופית' ו'יהודית' במלוא מובן המילה, ושיהיה קשר מהותי בינה ובין הפילוסופיה היהודית בדורות הקודמים. מבין השיטין ניתן לקרוא כמיהה עזה לפילוסופיה יהודית מעין זו, ציפייה ליהדות רציונלית ונאורה. כשר מקווה להתחדשות ולידה מחדש מתוך הפילוסופיה של הדורות הקודמים בבחינת הפניקס — עוף החול הנצחי העולה מן האפר ומתחדש לאחר מותו. בתפיסה זו ניתן להיעזר כדי לנתח את הפילוסופיה היהודית בין כמחקר — קרי ההיסטוריה של הפילוסופיה, ובין כיצירה — קרי יצירת דיונים פילוסופים מקוריים שיכולים בין היתר להיעזר בהיסטוריה של הפילוסופיה. 

			לבסוף ראוי לציין כי חנה כשר אינה דרה רק במגדל השן האקדמי אלא היא פילוסופית אקטיביסטית בחברה הישראלית, היא חברה פעילה בקבוצת 'נאמני תורה ועבודה', משתתפת בפעילות אקטיביסטית עם נשות 'מחסום Watch' ונלחמת מעל דפי העיתונות על ערכים של ביקורת, הטלת ספק, חירות המחשבה, חמלה ואהבת הזולת. כשר נאבקת, למשל, על החשיבות של ביקורת והטלת ספק אצל סטודנטים דתיים. היא נלחמת על חירות לימודי הפילוסופיה הכללית באוניברסיטה דתית, על הלגיטימיות ללמד בה את משנתם הפילוסופית של הוגים כמו אפיקורוס, שפינוזה וקרל מרקס. זו אף זו, בניסיון שלה לבירור ערכי היהדות של הימין והשמאל בישראל היא מדגישה כי ערכיו של הימין פוריים יותר בתחום חיובי מצוות 'עשה' ואילו של השמאל בתחום מצוות 'לא תעשה'. ראיית האדם באשר הוא אדם כיעד, כדרך שנוהג דווקא השמאל עשויה, לדעתה, למנוע פגיעה בזר. הפוגעים במי שאינם יהודים ביד קלה יותר והנוטים להצדיקה מטעמים כשלהם אינם נמנים, לטענתה, בדרך כלל על אנשי השמאל. 

			על כן, על חנה כשר אמר הכתוב: 'חביב אדם שנברא בצלם. חבה יתירה נודעת לו שנברא בצלם, שנאמר: "בְּצֶלֶם אֱלֹהִים עָשָׂה אֶת הָאָדָם"' (בראשית ט, ו).

		

		
			

		

		
			

		

		
		

		
			

		

		
			

		

	
		
			גד פרוידנטל

			אבי המתרגמים מן הלטינית לעברית בימי הביניים

			דואג האדומי וכ"ד תרגומיו (1197–1199)

			מוקדש לחנה כשר

			בהרבה הערכה וידידות.

			כמו גיבורו של הסיפור שיסופר כאן,

			וכמו אין ספור משכילים יהודים במרוצת הדורות,

			התמודדת באומץ עם שאלות של אמונה ונאמנות

			ויכולת להן בלי לעשות שקר בנפשך.

			1.	המתרגם האלמוני מלטינית לעברית בשנים 1197–1199: דואג האדומי בהקשרו ההיסטורי

			מפעל התרגומים לעברית של הספרות המדעית והפילוסופית בימי הביניים יצר את התנאים ההכרחיים לכך שנכסי צאן הברזל של המסורת הרציונליסטית היוונית־הערבית יהיו נגישים ליהודי ימי הביניים ששפת התרבות שלהם הייתה עברית. מפעל זה ראשיתו במלומדים יודעי ערבית, בהם אברהם בר חייא ואברהם אבן עזרא, ובפרט יהודה אבן תיבון, אבי המתרגמים הידוע, שפעל בלוניל בשנים 1150–1190 בערך. לית מאן דפליג כי לפורצי דרך אלו, שיצרו עברית מדעית כמעט יש מאין ושתיווכו בין התרבות היהודית־הערבית האנדלוסית לבין התרבויות היהודיות בפרובנס ובאיטליה, נודעת חשיבות מכרעת בהעמדתם של הפילוסופיה והמדע העבריים בימי הביניים, מסורת אינטלקטואלית שנמשכה עד להשכלה ומעבר לה.1

			במאמר זה ברצוני להציג מתרגם כמעט בלתי ידוע שפעל אף הוא בפרובנס בראשית תנועת התרגומים, אך באופן בלתי תלוי בה, ותרגם לעברית לא פחות מ־24 חיבורים — מפעל כביר אותו הוא הביא לסיום בשנים 1197–1199. שני מאפיינים לה לפעילותו של האלמוני, שבגינם הוא ראוי להימנות עם השותפים המרכזיים ליצירת ארון הספרים המדעי העברי של ימי הביניים: א) כל החיבורים שתרגומיהם יצאו מתחת לעטו 'חילוניים', משוללי כל נגיעה לנושאים דתיים — כפי שנראה, אלו חיבורים שעניינם התאוריה והפרקטיקה של הרפואה והם כוללים גם חומר מדעי רב; ב) שפת המקור של תרגומיו של האלמוני היא הלטינית, ולא הערבית, בעוד שככלל התרגומים מלטינית לעברית ראשיתם רק בסוף המאה הי"ג. כרגיל בכגון אלו, ראש וראשון המדברים הוא משה שטיינשניידר. מיד לאחר פרסום קטלוג כתבי היד של הספרייה הלאומית (אז: האימפריאלית) בפריז בשנת 1866 נתן רמש"ש את דעתו לכתב יד héb. 1190, שבו זיהה הקדמה שהקדים אלמוני לסדרה של כ"ד תרגומים מן הלטינית פרי עטו אשר את שמותיהם הוא מפרט.2 בסדרת מאמרים שעניינם ההיסטוריה של הרפואה זיהה רמש"ש את הספרים שבכותרותיהם נקב האלמוני,3 ולימים אף פרסם את ההקדמה עצמה (המובאת מחדש להלן).4 נוסף על כך הקדיש לו עוד דיונים קצרים, שהם בבחינת מעט המחזיק את המרובה.5 גם בספרו המונומנטלי משנת 1893 על התרגומים העבריים בימי הביניים Die Hebraeischen Übersetzungen des Mittelalters (להלן: 'תרגומים עבריים') ציין שטיינשניידר את חשיבותו של המתרגם האלמוני והדגיש את היותו 'תופעה יוצאת דופן' ו'ראויה לציון'.6 עם זה, ב'תרגומים עבריים' הדיונים הנוגעים למתרגם, שרמש"ש מכנה בעקביות 'האלמוני' (der Anonymus), פזורים זעיר פה זעיר שם, ורמש"ש לא ניסה לשרטט תמונה שלמה של פועלו של האיש. אומנם האזכורים הנוגעים לו קובצו באינדקס, אך במקום נידח, וככל הנראה איש לא השגיח בהם.7 לפיכך, בהיעדר הצגה שיטתית של מפעל התרגום של האלמוני, נותרו היקף מפעלו וחשיבותו עלומים מן העין.8 ככל הידוע לי, מאז רמש"ש נותר האלמוני באלמוניותו כמעט לחלוטין.9 אומנם רון ברקאי הקדיש לו תשומת לב מסוימת, אך לא עשאו למושא מחקרו.10 בעת האחרונה נתתי הצגה ראשונית של מתרגם זה במאמר באנגלית, ומאמר מפורט יותר ובו חומר נוסף (עם שני עמיתים) עתיד לראות אור בקרוב.11 מטרת המאמר הנוכחי (המבוסס על שני הקודמים) היא להציג את האלמוני בפעם הראשונה בעברית ואגב כך גם להרחיב בעניינים אחדים. ראשית אתאר את פועלו ואת ההקשר החברתי והאינטלקטואלי שפעל בו. לאחר מכן אביא אגו־דוקומנטים של המתרגם, שבהם הוא מדבר על עצמו, והם המקורות היחידים למידע ביוגרפי על אודותיו. המדובר בהקדמה לאוסף תרגומיו, וכן בשירים אחדים שהקדים לאי אלו מתרגומיו. לבסוף אציג בקצרה את אוסף החיבורים שתרגם.

			שתי הקדמות שחיבר האלמוני, שתיהן בפרוזה חרוזה, הגיעו לידינו: האחת, הקדמה לסדרה השלמה של תרגומיו, והאחרת הקדמה לאחד מתרגומיו (להלן פריט יז ברשימה שבסוף המאמר). מן ההקדמות אנו למדים כי המחבר התנצר (בלשונו: 'הציץ ונפגע') וכי עמדתו החברתית בחברה הלא־יהודית הייתה רמה: 'שריו ונכבדיו כבדוהו, רוזניו ויועציו האמירוהו'. כנראה נדד — מן הסתם בתפקיד רופא — מחצר מלכותית או נסיכותית אחת לאחרת, שכן הוא כותב על עצמו שהתגלגל 'מגוי אל גוי ומממלכה לממלכה'. בשלב כלשהו התחרט על המרת דתו והחל 'לשנוא [את] בגדי הֶבלו' (כנראה רמז לגלימת נזיר או כומר). ייתכן שהיה זה בעקבות מפגש עם רופא יהודי בעל אישיות כובשת במיוחד, שכן הוא כותב (אומנם בלשון מכוסה): 'ומה לעשׂות אליו / ונביא הקימו על שׁקריו, / ורופא העמידו מנגעיו'. האלמוני מכנה את עצמו 'אחר' ו'דואג האדומי'. כידוע, אדם בשם זה מופיע במקרא ובמקורות מאוחרים, שם הם מציירים אדם שעל אף היותו חכם בתורה היה גם מלשין ובוגד.12 זהו אפוא דימויו העצמי של דואג, כפי שאקרא לו להלן — מי שכפר בדתו, בגד בעמו והוציא דיבתו רעה. בעצם העובדה שדואג בחר לעצמו שם עט זה משתקף אפוא כי ניחם על הצעד הזה. הוא מציג את עצמו כמי שהסיר מעליו את בגדי תומתו, עזב את 'צדקת לאומ[ו]' ועטה עליו את בגדי הבגידה. את נאמנותו ליהדותו הוא מבטא גם בהזכירו את 'דברי רבות[נו]' ובכך שהוא מסיים את ההקדמה לאחד מתרגומיו במילים 'ונפש נדכא ואומלל תגיל בה', בקדוש ישראל תתהלל'. את ההקדמה לכלל התרגומים הוא מסיים במשפט: 'ויאיר עינינו במאור תורתו'. אין כל ספק שבשעה שהקדיש דואג את חילו לעבודת התרגום הענקית כבר התחרט על המרתו, אף שהמשיך לחיות כנוצרי. הוא מתאר את עצמו במילים: 'עודני מתגולל בדם עווני', ומכך עולה בבירור כי בעת כתיבת הדברים, דהיינו בעת ששם 'מגמת פני[ו] לכתוב בשפת הקדש אל שארית עם הקדש', עדיין חי כנוצרי ולא חזר ליהדותו בפרהסיה, מן הסתם משום שצעד כזה היה עלול להביא בעקבותיו ענישה מצד מוסדות הכנסייה.

			הוא מסביר את השיקול שהניע אותו למפעל התרגומים שלו. הוא נוכח שהחולים היהודים נוהרים אל רופאים נוצרים, אשר רפואותיהם מכילות 'בשר טמא וחֵלב ודם', ובכלל 'אין אחד מהם נמלט או מאסור או מגעול'. מצב זה חורה למומר הניחם, והוא רוצה לתקנו. דואג אינו מסביר מדוע החולים היהודים משחרים דווקא לפתחיהם של הרופאים הנוצרים, אך נראה כי הסיבה היא שבמחצית השנייה של המאה הי"ב החלה הרפואה הסלרנית, המבוססת על כתבי הרופאים היוונים והערבים בתרגום ללטינית, כובשת לה מקום בדרום אירופה, כולל פרובנס.13 באירופה הנוצרית הייתה זו רפואה מסוג חדש, שבבסיסה מערכת תאורטית מתוחכמת הנשענת על כתבי מדע הטבע האריסטוטלי מחד גיסא ועל חיבורים רפואיים במסורת ההיפוקרטית־הגלנית מאידך גיסא. חיבורים רפואיים אלו תורגמו מערבית ללטינית במהלך המאה הי"ב, בעיקר על ידי קונסטנטינוס אפריקנוס, והופצו במיוחד מסלרנו שבאיטליה. עד מהרה מוסדה הוראת הפרדיגמה הרפואית החדשה במרכזי הוראה אחדים (בעיקר בסלרנו, בפריז ובמונטפלייה), ובעקבות זאת רכשה הרפואה החדשה בהדרגה סמכות רשמית — היא הוכרה על ידי השלטונות כמספקת ידע מוסמך (מבוסס מבחינה מדעית) שעל פיו יישק דבר.14 מכיוון שכתבי רפואה אלו היו כתובים לטינית הם לא היו נגישים לרוב רובם של יהודי פרובנס, וכך נוצר פער גדול בין הרפואה היהודית, שהייתה מסורתית וכמעט שלא עמדו לרשותה ספרים, לבין הרפואה העדכנית של חברת הרוב. לפחות החל מאמצע המאה הי"ב פיגרו הרופאים היהודים אחרי עמיתיהם הנוצרים, ואין פלא שהחולים היהודים ביקשו מזור למדוויהם מידי הרופאים שיוקרתם הייתה רבה. זה היה מצב הדברים, ודואג גמר אומר בדעתו לשנותו: הוא הציב לו מטרה להנגיש לעמיתיו הרופאים קוראי העברית את קורפוס הכתבים העדכניים ששימש את הרופאים הנוצרים, על מנת שיהיה לאיל ידם לעמוד בתחרות עימם.15 ואכן, החיבורים שתרגם דואג היו בעיקרם של האסכולה הסלרנית, מהם רבים שתורגמו ללטינית מערבית. אנו מאבחנים כאן גורם חברתי חשוב שתרם לכך שהחברה היהודית תיפתח במידה מסוימת לחוכמות החיצוניות: מאחר שהחולים בחרו רופאים על פי סגולותיהם (האמיתיות או המדומות), בלא שים לב להשתייכותם הדתית (למרות האיסורים), המערכת הרפואית הייתה מעין שוק משותף של חולים ורופאים כאחד, שבו רמתם של הרופאים הייתה פחות או יותר אחידה. כתוצאה של לחצים אלו נוצר בקרב הרופאים היהודים בפרובנס במאה הי"ב צורך בתרגומים של ספרי רפואה מלטינית.

			מניע אחר, חשוב לא פחות, של דואג הוא המניע האינטלקטואלי. בהקדמה לאחד מתרגומיו (ראו להלן) הוא מצביע על הערך העיוני של החיבורים שתרגם. מטרת התרגומים, הוא כותב, היא 'להרויח מוחות נלאות, ולרפאת נפשות נכות'. דואג כותב במפורש ש'פזורי הפאות בסביבתו' 'לא ראו' מעודם 'אנשי חכמה' ואינם מכירים את ספריהם. כידוע, יהודה אבן תיבון כתב דברים דומים בהקדמות לתרגומיו. במחצית השנייה של המאה הי"ב התרבות היהודית בפרובנס עדיין הייתה רובה ככולה מסורתית־תורנית. הנה כי כן, נוסף למטרה המעשית שהציב דואג בפני עצמו — שיפור רמתם של הרופאים היהודים — הוא גם חותר לקדם את ההשכלה בציבור היהודי בכללותו: 'למען ידעו וישכילו, יאדירו חכמה ויגדילו'. בשיר הפותח את הקדמתו לאוסף התרגומים דואג מאפיין את המשכילים, ש'הדרתם' שווה ל'הדרת מלאכי רום', ומנגיד אותם לבערים, שהם חסרי 'כל מדע'. נראה שדואג גמר בדעתו כי השכלה בתחומים שאוסף החיבורים שתרגם עוסק בהם — דהיינו רפואה ומדע הטבע — חיונית, והיעדרה משמעו בערות. במילים אחרות: השכלה תורנית בלבד אין בה די. עם זה, בולט היעדרה של הצדקה מן הסוג שאנו רגילים למצוא בהקדמות לתרגומים של כתבים פילוסופיים — נחיצות המדע להכרה נכונה של האל וכך לשלמות הנפש. דואג מעמיד תדמית ידע מובחנת וסולם ערכים לטיבם של סוגי ידע שונים, שונים מהמקובלים בחברה הפרובנסלית המסורתית. מקריאה באגו־דוקומנטים שלו ובתרגומיו מתחוור כי הוא לא הכיר את התרבות הערבית או היהודית־הערבית (כולל מה שכבר תורגם ממנה בעשורים הקודמים, בפרט על ידי יהודה אבן תיבון), ומסתבר כי המקור של תדמית הידע החדשנית שלו הוא החברה הנוצרית שבקרבה חי, למד ופעל.

			במהרה מפנה זה בסדר היום התרבותי שהציע דואג לקוראיו הוכר כשובר מסורות מקובלות, וההתנגדות להפצת תרגומיו לא איחרה לקרום עור וגידים. מהקדמתו של דואג לסדרת התרגומים אנו למדים כי היו מי ש'תפשו', כלומר השיגו, עליו ובאו עימו בדין ודברים. בר הפלוגתא שלו (שהוא קורא לו 'המפליג') העלה את הטיעון התלמודי הבא: מן הפסוק 'והגית בו יומם ולילה' מתחייב, כך גרס, שמותר ללמוד את 'חוכמת הרפואות', ובעצם כל חוכמה אחרת שאינה בגדר התורה, רק בשעה 'שאינה יום ואינה לילה', הווה אומר כלל לא.16 דואג, אשר בעליל היה אמון על הדיאלקטיקה התלמודית, לא התקשה להפריך טיעון זה: לשון הפסוק אינה 'והגית בו כל היום וכל הלילה', הוא מציין, ומכך הוא מסיק שאין כל סיבה לאסור על לימוד שאינו התורה גופה. הוא מעלה טיעון נוסף, אף הוא תלמודי מובהק: אם נקבל את פרשנות 'המפליג' לפסוק ישתלשל ממנו כי חל איסור להורות כל אומנות וכן שיט בנהר. אך כידוע התלמוד מצווה על אלו במפורש.17 נמצא שפרשנות 'המפליג' שגויה. לדידו של דואג, הפסוק אינו קובע אלא כי חייב אדם להגות בתורה בשעת התפילה ובשעה שהוא מקיים מצוות התלויות בזמן (זוהי משמעות 'יומם ולילה').18 על כל פנים, אומנם שומה על האדם 'לשום התורה והלכותיה עִקר תלמודו', אך עליו להיפנות גם ל'שאר החכמות', כגון אומנות הרפואה, כדי שיוכל להתפרנס מהן. מעניין שכשדואג מדבר בשבחה של אומנות הרפואה הוא מתארה 'אומנות נקיה', ובכך מתייחס במובלע אל דברי רבי מאיר: 'לעולם ילמד אדם את בנו אומנות נקיה וקלה' (משנה, קידושין ד, יד), ולא אומנות מועילה או חשובה להצלת חיי אדם.

			לדברים קצרים אלו יש חשיבות היסטורית לא מבוטלת. בידינו רק סיכום קצרצר של הפולמוס בין דואג לבין מבקריו, אך היעדר כל רמז בן רמז לרמב"ם ולכתביו מלמד בבירור כי טרם הגיע לאוזניהם שמעם של הנשר הגדול ושל המחלוקת סביב כתביו. למעלה מזה, אף שלספרים שתרגם דואג לא היו השלכות תאולוגיות ישירות — בהבדל מכתבי הרמב"ם — צמחה ועלתה ההתנגדות האינסטינקטיבית של החוגים השמרניים ללימוד כל חוכמה חיצונית שהיא. אם כך, מדיווחו של דואג אפשר ללמוד כי ההתנגדות באירופה להכנסת 'חוכמות חיצוניות' לתוך אוהלה של היהדות לא נולדה עם הגיעם של כתבי הרמב"ם — היא הייתה קיימת כבר קודם לכן, באופן בלתי תלוי בתכניה של משנת הרמב"ם.19 עצם קיומו של ויכוח בין יהודי לבין אדם החי בפומבי כמומר, ששני הצדדים בו מסתמכים על כתובים יהודיים בלבד, יכול להפתיע, ברם התופעה של מומרים הממשיכים לראות בקהילה היהודית את קבוצת ההתייחסות שלהם והכותבים את חיבוריהם עברית מוכרת מתקופות ומזמנים שונים.20

			עשרים וארבעה החיבורים שתרגם דואג מהווים אוסף מדהים בהיקפו ובאיכותו. הגישה לקובץ כה עשיר ומעודכן של כתבים רפואיים לא הייתה דבר של מה בכך בסוף המאה הי"ב. העובדה שלרשותו של דואג עמדו כתבי יד כה רבים מעידה כי הוא חי ופעל במרכז אינטלקטולי חשוב, קרוב לוודאי אוניברסיטה.21 ברקאי אבחן כי הלעזים שהשתמש בהם הם באוקסיטנית (Occitan), ואת ממצאיו אישר סיריל אסלנוב.22 מכאן עולה שחי בדרום צרפת. האוניברסיטה היחידה במרחב גאוגרפי זה היא של מונפלייה. כאמור, מתיארוך ההקדמה אנו יודעים בבירור כי דואג הביא את מפעלו לידי גמר בשנים 1197–1199, זמן שבו הפקולטה לרפואה של אוניברסיטת מונפלייה אומנם עדיין לא הייתה קיימת אך כבר היה במקום גרעין של מלומדים, ושנים מעטות לאחר מכן נוצרה האוניברסיטה.

			מפעל התרגום של דואג מונומנטלי ועולה בהיקפו על מפעלי התרגום של כל מתרגם אחר לעברית בימי הביניים, בין מערבית בין מלטינית.23 בהקדמתו לאוסף התרגומים הוא כותב: 'ואלה שמות הספרים אשר השלמתי העתקתם שנת י"ז וי"ח וי"ט למחזור רס"א'. נראה כי יש להבין את המילים 'אשר השלמתי העתקתם' כלשונן: דואג לא תרגם במשך שלוש שנים בלבד את 24 הספרים — מהם ארוכים מאוד. נראה כי הוא התחיל במפעל התרגומים בשלב כלשהו של חייו — קשה להחליט אם לפני שהמיר את דתו או לאחר מכן — ובנקודת זמן מסוימת גמר בליבו להביא את המפעל לסיומו, וכן עשה בשלוש השנים שציין בפתח הקדמתו.

			בתרגומיו של דואג בולט מספרם הגדול של הלעזים (כאמור, באוקסיטנית) הניתנים כשווי ערך למונחים העבריים. ברי שיש כאן בחירה מודעת ועקיבה של דואג, ואין היא ייחודית לו. גם במאות שלאחר מכן חיבורים רפואיים בעברית (מקוריים ומתורגמים) מציינים מחלות ותרופות בשמות בשפה המקומית. ואין כאן מקום לתמיהה: לשון הדיבור של היהודים הייתה הלשון המקומית של שכניהם הנוצרים. מאחר שהרופא היהודי תקשר לעיתים מזומנות עם הרופאים, הרוקחים והחולים הלא־יהודים, היה עליו להכיר את המינוח הנוהג בקרב אנשי המקצוע. כמו כן, הרופאים נדרשו לעמוד בבחינות אשר התנהלו בעל פה בלשון המדוברת. לפיכך, כדי שחיבור מתורגם ימלא את ייעודו וכדי למנוע אי־הבנות שתוצאותיהן היו עלולות להיות הרות אסון, היה על המתרגמים להזדקק לא רק למונחים עבריים אלא למונחים הלועזיים שהקוראים הכירו מן השיח והשיג עם סביבתם. רק בשילוב של המונחים הלועזיים בתרגומים העבריים תרגומים אלו היו מועילים לרופא היהודי.24 על צורך זה בתקשורת יעילה בין רופאים מתרבויות וקהילות לשוניות שונות ענתה סוגה ספרותית מובחנת: רשימות של מונחים רפואיים שווי ערך בשפות שונות. דואג עצמו תרגם רשימה אחת כזו (להלן פריט יח ברשימה שבסוף המאמר).25

			דואג, כך נראה, פעל מתוך תחושת חרטה עמוקה על מה שחווה כבגידתו בעמו ובתורתו, ומסתבר שהיא אשר הניעה אותו לרצות לכפר על חטאו. כפרה זו הוא מימש על ידי תרגום לעברית של אוסף מרשים של חיבורים רפואיים לטיניים — העמדתם לרשות הרופאים היהודים נועדה לאפשר להם להתחרות עם הרופאים הנוצרים וכך לאפשר לחולים היהודים להימנע משימוש בתרופות לא כשרות. ברי שדואג היה רופא בעצמו, וכנראה היה בקשר עם מלומדים באזור מונפלייה. בו בזמן הוא קיווה להעשיר את התרבות היהודית באופן כללי, בכך שיפגיש אותה עם תכנים פילוסופיים־מדעיים. דואג, כך נראה, השיג את מטרתו: העובדה שהתרגומים עוררו לאלתר התנגדות בציבור הקנאי מעידה על כך שהוא לא נותר קול קורא באפלה.

			2.	דואג האדומי — עקבות

			אתרע מזלו של דואג, ותרגומיו החלוציים נכתבו בדיוק בתקופה שהרפואה הסלרנית החלה מתיישנת ושוקעת והרפואה המתורגמת מערבית באה תחתיה. כך בתרבות הלטינית וכך בתרבות העברית. התרגומים הרפואיים מערבית לעברית (הראשון שבהם בידי שמואל אבן תיבון משנת 1199) היו מעודכנים יותר ומדויקים יותר, ואין פלא שבמהרה החלו דוחקים את רגלי תרגומיו של דואג (דוגמה מייד להלן). עם זה, תרגומיו של דואג הותירו את חותמם על הרפואה העברית. על כך מעידה בראש ובראשונה העובדה שכשמונים כתבי יד של תרגומי דואג זוהו עד כה, וכל אחד מהם הוא עדות מוחשית לקורא שקדן, בדרך כלל רופא, שהעתיקו, למדו והשתמש בו בפרקטיקה שלו.

			ההתייחסויות הידועות של מחברים מאוחרים לתרגומיו של דואג אינן מרובות:

			 

			1.	בשנת 1259, כחצי מאה לאחר סוף תקופת פעילותו של דואג, תרגם משה אבן תיבון מחדש אחד מתרגומיו — חיבורו של אבן אלג'זאר זאד אלמסאפר. דואג תרגמו מן התרגום הלטיני, ואילו משה אבן תיבון תרגמו ישירות מן הערבית (להלן פריט טו ברשימה שבסוף המאמר).26 בהקדמתו התייחס משה אבן תיבון במפורש לתרגום מן הלטינית והצדיק את התרגום המחודש:

			 

			אמר משה אבן תיבון, מעתיק הספר הזה מל' הגרי ללשון עברי' מתנצל לפני כל חכם לב: 

			לא מפני היותי חכם בעיני ובקי בשתי הלשונות ויודע בחכמה הזאת [אני] ראוי להעתיק הספר החמוד, ולא לחסֵר כבוד המעתיק הראשון ושבחו וטובתו וזכר פעולתו. אך מלאני לבי לשלוח יד במלאכה הזאת בראותי כי מי שהעתיק הספר הזה אל לשון הגויים קצֵר ברוב המקומות, וסתם המפורש והסתיר המבואר, והמיר העניינים. ורוב הנוסחאות קִצֵר זכֶר תועלתם וסגולתם ודרך מתכונתם ועשייתם, והוסיף וגרע במשקלות, וחִסֵר קצת הסמים, והפריד המחובר וחבר המפוזר. ואין על כל זה אשם על המעתיקו מלשון הגויים אל לשון הקדש. אמנם עשה רוב שמות החלאים בלשון הגוים, והם שמות לא יבינום כי אם חכם בחכמה הזאת שקבלם.

			אמרתי בלבי להעתיקו מהלשון אשר חובר בו בלשון מבואר ומובן לכל יודע ספר. ולא שמתי לבי לצחות המליצה וקצור הלשון. והלכתי בהעתקה הזאת כמנהגי בשאר העתקות, להעתיק מלה במלה בכל אשר אוכל, או לחסר מעט או להוסיף, או לאחר או להקדים, כאשר לא אוכל בלעדיו כפי לשוננו. וכל זה להשמר מן השגיאה ושלא להחטיא הכוונה. כי לא רציתי להשען בדעתי ולסמוך בהבנתי ולעשות לשון קצר וצח לפי המובן לי. ובחרתי לשום כוונתי להשאיר כוונת המחבר, לא לצחות הלשון. וראיתי כי בדרך הזאת אם אטעה במלה, יתוקן מהר, ולא כן אפשר אם אעשה הלשון לפי מה שאבין מן המאמר.

			ואלי״ם יתן לי לב לדעת וכח להחל ולגמור.27

			 

				שני דברים ראויים לציון. ראשית, משה אבן תיבון כיוון את ביקורתו ('קצֵר ברוב המקומות, וסתם המפורש והסתיר המבואר [...] הפריד המחובר וחבר המפוזר') בעיקר ל'מי שהעתיק הספר הזה אל לשון הגויים' (קונסטנטינוס), ולא לעבר דואג. בדונו בליקויי הגרסה העברית של הספר הוא ציין במפורש: 'ואין על כל זה אשם על המעתיקו מלשון הגויים אל לשון הקדש'. משה אבן תיבון לא ידע לטינית, ולא היה ביכולתו להשוות את הנוסח הלטיני עם הערבי ולא עם הנוסח העברי, ומסתבר שנעזר בקורא לטינית כדי להשוות ביניהם. ייתכן גם שהביקורת שנמתחה (כבר בימי הביניים) על דיוק תרגומיו של קונסטנטינוס כבר הגיעה לאוזניו. שנית, משה אבן תיבון היה מוטרד מן העובדה שדואג 'עשה רוב שמות החלאים בלשון הגוים, והם שמות לא יבינום כי אם חכם בחכמה הזאת שקבלם'. כאן כנראה מתבטא מתח בין שתי הקבוצות שהרכיבו באותה העת את העילית הרפואית היהודית בפרובנס: העילית המקומית, ששפת הדיבור שלה אוקסיטנית, שהייתה בקשר עם הסביבה הנוצרית ועם מומחיה ונזקקה למינוח הלועזי, והעילית ששורשיה אנדלוסיים ושהשתמשה בספרות מקצועית בערבית. על כל פנים, אפשר להניח שכאשר גדל מספר הספרים הרפואיים שתורגמו מערבית תרגומיו של דואג לא ענו עוד לצרכים המתוחכמים של הקוראים, ובהדרגה יצאו מכלל שימוש. באופן כללי, במאה הי"ג הרופאים היהודים בפרובנס העדיפו את הרפואה הערבית על פני הלטינית.28

			2.	ספר אחר שתרגם דואג מלטינית לעברית הוא טגני (Tegni, Ars medica, Ars parva) לגלנוס (להלן פריט ב ברשימה שבסוף המאמר). ממש בזמן שהשלים דואג את אוסף תרגומיו תרגם גם שמואל אבן תיבון ספר זה (1199), אך הוא תרגמו מערבית ובצירוף פירושו רחב היריעה של עלי אבן רדואן. ייתכן מאוד כי גם תרגום זה היה תגובה לתרגומו הבלתי מספק של דואג, אך בהיעדר הקדמה של רשב״ת לתרגומו זוהי השערה גרידא.29

			3.	שני חיבורים רפואיים בעברית מגלים הכרת טובה לתרגומים אחדים של דואג: ראשית, כפי שכבר ציין רמש"ש, תרגומי דואג מצוטטים הרבה בספר היושר, שנכתב בדרום צרפת סביב שנת 1270.30 שנית, רופא ספרדי אלמוני שחי בסוף המאה הי״ד או בתחילת המאה הט״ו הביא בפנקסו דברים בשם אומרם שליקט מתוך תרגומיו של דואג.31

			4.	אחרון, קלונימוס בן קלונימוס ציטט באיגרת המוסר שלו שתי שורות מתוך שיר קצר של דואג (שלא בשם אומרן). והרי הקטע כולו עם הקשרו:

			בני! הזהר מלכת בחוץ, כי כשאמרו 'חייב אדם לראות השוק' לא אמרו אלא במי שיש לו עסקים בעולם, לא כיוצא בך אמרו. וכבר ידעת תפלת ר' נחוניא בן הקנה באמרו: 'שנתת חלקי מיושבי בית המדרש ולא שמת חלקי מיושבי קרנות'. והנה הפליג המשורר בזה באמרו מה שזה נסחו:

			בית [ה]מדרש דרוש משכיל וחכם וברי לב[ב] נקיי גוף וחפים. ובשוק תמצא[ה] זולל וסובא ומלעיגים וילדי נאפופים.32

			 

			שתי השורות האחרונות לקוחות מתוך שירו של דואג המובא בסמוך (טקסט 1). ראוי לציין שדואג נקרא כאן 'משורר'.

			3.	אגו־דוקומנטים של דואג

			ידועים לנו שני טקסטים משל דואג שאפשר לראותם כאגו־דוקומנטים. הראשון והעיקרי הוא הקדמתו לסדרה של כ"ד תרגומיו. בתחילת ההקדמה דואג (שאינו מזדהה כאן בכינוי זה) מספר על מה שהניע אותו למפעל התרגומים שלו, ובסיומו הוא מספר על העימות עם בני דורו השמרנים. בגוף הטקסט הוא מונה את תרגומיו אחד לאחד, ומעיר על תועלתו של כל אחד מהם. כאמור, הטקסט, שנשתמר בכתב יד יחידאי, כבר פורסם בידי שטיינשניידר, אך בשל חשיבותו וכדי להציג לפני הקוראים דבר שלם ומתוקן ככל האפשר הוא מובא כאן שוב, תוך כדי מתן תשומת לב מיוחדת להיבטיו הצורניים. הההדרה, הניקוד וההערות הם מלאכתו של אורי מלמד, ואני מביע את תודתי על תרומתו.

			 

			טקסט 1

			[הקדמתו של דואג האדומי לאוסף תרגומיו]33

			[44א]

			הֲדַר מַשְׂכִּיל כְּהַדְרַת מַלְאֲכֵי רוֹם/וְשִׁפְלֵי עָם כְּשֶׁנְהַבִּים וְקוֹפִים.

			בְּבֵית34 מִדְרָשׁ דְּרוֹשׁ מַשְׂכִּיל וְחָכָם/וְיִשְׁרֵי לֵב,35 נְקִיֵּי גוּף וְחָפִים.36

			וּבַשּׁוּק תִּמְצְאָה זוֹלֵל וְסוֹבֵא/וּמַלְעִיגִים וְיַלְדֵי נַאֲפוּפִים.37

			וּמָה אַאְרִיךְ לְהַפְרִידָם וְהִנֵּה/כְּחִלּוּף אוֹר וְחֹשֶׁךְ נֶחֱלָפִים.


			5        עֲדֵי נִשְׁפֵּי נְבוֹן לֵבָב נְגוֹהִים/וְנָגְהֵי כָל חֲסַר מַדָּע נְשָׁפִים.

			אַחֵר הֵצִיץ וְנִפְגָּע, / נָפַל מִן הַגָּג וְנִתְקָע; / שִׁקְּעוּהוּ עֲוֹנָיו, / נִגְּעוּהוּ זְדוֹנָיו, / דְּקָרוּהוּ פָעֳלָיו, / נְגוֹאֲלוּ שׁוּלֵי מְעִילָיו; / וְשִׁפְלֵי מַאֲוַיָּיו, / צָמְתוּ בַבּוֹר חַיָּיו. / שָׁם בְּבוֹר שְׁאוֹנוֹ, / יָרַד אַחֲרָיו זְמַנּוֹ / לִמְצֹא עֲוֹנוֹ, / לִשְׁנוֹא בִגְדֵי הֶבְלוֹ; / לִבְּשָׁהוּ מְעִילֵי מַעֲלוֹ, / יְעָטֻהוּ שָׂרָיו וְנִכְבַּדָּיו 

			10        כִּבְּדוּהוּ, / רוֹזְנָיו וְיוֹעֲצָיו הֶאֱמִירוּהוּ. / וּמַה לַּעֲשׂוֹת אֵלָיו / וְנָבִיא

			           הֱקִימוֹ עַל שְׁקָרָיו, / וְרוֹפֵא הֶעֱמִידוֹ מִנְּגָעָיו. / וְלַפּוֹשְׁעִים יַפְגִּיעַ, / וּבְכָל 
	אֲשֶׁר יִפְנֶה — יַרְשִׁיעַ.

			וְעוֹדֶנּוּ מִתְהַפֵּךְ בְּתַחְבּוּלוֹתָיו / בְּמַעֲלוֹת מַהֲתַלּוֹתָיו, / אָמַר בְּלִבּוֹ: 'הֵן רָאִיתִי זֶרַע קֹדֶשׁ מַשְׁכִּימִ[ים] עַל פִּתְחֵי חַכְמֵי הָאֻומּוֹת עַל אוֹדוֹת תַּחֲלוּאֵיהֶם / 

			15	וְתַחֲלוּאֵי [44ב] בְנֵיהֶם וּבְנוֹתֵיהֶם, / וְלוֹקְחִים כָּל דָּבָר מִיָּדָם בְּאֵין מֵבִין, / 
	אֲשֶׁר לֹא יָדְעוּ מַה הוּא; / וּבֵין טָמֵא לְטָהוֹר לֹא הִבְדִּילוּ, / וּבְרוֹב מֶרְקְחֵיהֶם 
	יִמְזְגוּ מִינֵי הַשָּׂרָף בַּיַּיִן, וּבָשָׂר טָמֵא וְחֵלֶב וָדָם יָבֹא בָהֶן. וְאֵין אֶחָד מֵהֶם 
	נִמְלָט אוֹ מֵאִסּוּר אוֹ מִגֵּעוּל.

			עַל כֵּן בָּאתִי לְהַעְתִּיק בִּלְשׁוֹן הַקֹּדֶשׁ כָּל סִפְרֵי הַחָכְמָה, אֲשֶׁר הִשַּׂגְתִּי בְיָדָם 

			20	מֵחָכְמַת הָרְפוּאוֹת וְכָל הַנִּבְחָר מִסִּפְרֵי הַמְּלָאכָה. וְאֵלֶּה שְׁמוֹת הַסְּפָרִים 
	אֲשֶׁר הִשְׁלַמְתִּי הַעְתָּקָתָם שְׁנַת י"ז וי"ח וי"ט לְמַחְזוֹר רס"א.

			[א] הספר הנכתב ראשון מן החכמה הוא ספר חגואן, והוא ספר מבא אל הספר הנכבד מן גלינוס הנקרא טגני, וגם הוא מבוא לשאר ספרי החכמה, וחכמי האומות קראוהו גואניס.

			[ב] והעתקתי אחריו ספר טגני, וקראתיו ספר המאסף לכל המחנות, וכן משמעו.

			[ג] ואחריו ספר אגור אל החכם החסיד אבוקראט, הוא האוגר בטעם קצר ענין רב, ונקרא בלשונם אנפורשמיש, וכלו מחמדים. ועשיתיו באלפא ביתא למען ינוח וישכון בלב משכיל.

			[ד] ואחריו ספר החידות וההשגחות ונקרא בלשונם פרונושטיקאש חברו החכם אבוקראט, והוא עטרת תפארת בראש יודעיו.

			[ה] ואחריו ספר השתן אל טאופילי הפילוסוף. והוא המאיר עיני הרופאים. 

			[ו] ואחריו ספר הדפק אל פילארט [45א] החכם, והוא יקר ונכבד מאד.

			[ז] ואחריו ספר מלא מחזיק והוא הנקרא פאנטגני, חברו החכם הנקרא מחמד אלרזי, והוא ספר גדול מאד בשעור ובמעלה ובשבח.

			אלה שבעה ספרי החכמה המצ[ויים] אצלם. ואני שמתי כל דעתי וכל מעייני בם והעתקתים תהלה לאל חיי.

			 

			ואלה ספרי המלאכה אשר העתקתי:

			[ח] הראשון ספר הכבוסים והטהרות הגופיות והוא נעלה ונפלא מאד.

			[ט] ואחריו ספר השתן ליצחק הישראלי הרופא החכם.

			[י] וספר הסתר, הוא המדבר על קצת סתרי הנשים, ותמרוקיהן.

			[יא] וספר המסעדים, וגם הוא ליצחק הישראלי, הוא המבאר כח כל אוכל אשר יאכל לכל נפש, וכל משקה אשר ישתה להתפרנס ולזון ממנו ולהסעד בו, ונקרא בלשונם דאיטש פרטיקול[אריש].

			[יב] וספר התולדת, הוא המדבר מלידה מבטן מהריון ונקרא להם גנסיאש.

			[יג] וספר האם על [צ"ל: אל] גלינוס, והוא טוב מאד.

			[יד] וספר לחזק את בדק הבית, הוא המחלק אברי האדם ומזכיר על כל אחד מהם מדוהו ועזרו. וכל ספר כזה יקרא להם פרטיקא. ורבים מחכמי הרפואות חברו כל אחד ס[פר] בענין זה, ואני העתקתי מהם הנבחרים.

			[טו] וספר יאיר נתיב, הוא הנקרא להם ויאטיק, חברו החכם יצחק הישראלי. והוא יקר מכל הספרים [45ב] העשוים לחזק את בדק הבית.

			[טז] וספר המדוים אל גילינוס, הוא הנקרא פשיאונרי, וגדלה מעלתו מאד.

			[יז] וספר הקדחות, וגם הוא ליצחק הישראלי, והוא דק ועמוק עד להפליא.

			[יח] וספר שנוי השמות, הנקרא סינונימש.

			[יט] וספר המעלות, הוא המבאר מן העשבים ומן הזרעים, מעלת חומם וקרותם ולחותם ויבשם, והוא נכבד מאד.

			[כ] וספר השלמת הטבע והמזג, והוא טוב וקרוב להועיל.

			[כא] וספר הרקוח הקטן, הוא הנקרא אנטידוטרי.

			[כב] וספר העשבים, הוא המביא צורות העשבים ותמונתם וכחם וכל מקומות הולדם, והוא יקר ונחמד.

			[כג] וספר אחד מן העשבים הנקרא מאסר, הוא שם עושהו, והביא העשבים אשר עזבו האחרים.

			[כד] וספר העופות התופשים אחרים, כמו אבטור פלקון והשאר, וזה מבאר כל המדוים היכולים לבא בהם ועודם[?] וייטב מאד בעיני.

			       

			[45ב]	וְהִנֵּה מִסְפַּר סִפְרֵי הַמְּלָאכָה אֲשֶׁר הֶעְתַּקְתִּי — שִׁבְעָה עָשָׂר, וְשִׁבְעָה סִפְרֵי 
	הַחָכְמָה, וְהֵם כ"ד.

			וְהִנֵּה הִתְנַפַּלְתִּי לִפְנֵי כָל מַשְׂכִּילֵי עָם, אֲשֶׁר יְזַכּוּנִי וְיַצְדִּיקוּנִי בַדָּבָר הַזֶּה, כִּי לְטוֹבָה נִתְכַּוָּונְתִּי / וְעַל דִּבְרֵי רַבּוֹתֵי'[נוּ] נִשְׁעָנְתִּי, / אֲשֶׁר אָמְרוּ: 'חַיָּיב 

			5	[אָדָם] לְלַמֵּד אֶת בְּנוֹ תוֹרָה וּלְלַמְּדוֹ אֻומָּנוּת',38 וְאֵין לְךָ בָעוֹלָם אֻומָּנוּת 
	נְקִיָּה כָזֹה.

			וְהִנֵּה בָא אֶחָד מִן הַמַּפְלִיגִים לִתְפּוֹשׂ עָלַי וַיּאֹמֶר: 'הֲלֹא שָׁמַעְתָּ אֶת אֲשֶׁר אָמְרוּ רַבּוֹתֵי'[נוּ] בְּמָקוֹם אֶחָד: הָרוֹצֶה לְדַקְדֵּק [46א] בְּחָכְמַת הָרְפוּאוֹת, [יְ]עַיֵּין [בְּ]שָׁעָה שֶׁאֵינָהּ לֹא יוֹם וְלֹא לַיְלָה, שֶׁנֶּ'[אֱמַר]: "וְהָגִיתָ בּוֹ יוֹמָם 

			10	וָלָיְלָה"'. וַהֲשִׁיבוֹתִיו: 'וְהִנֵּה לֹא "וְהָגִיתָ בּוֹ כָל הַיּוֹם וְכָל הַלָּיְלָה"! — גַּם לִדְבָרֶיךָ; מָתַי יְלַמְּדֶנּוּ אֻומָּנוּת וּמָתַי יְלַמְּדֶנּוּ וְיוֹלִיכֶנּוּ לַהֲשִׁיטוֹ בַנָּהָר, אִם אֵינוֹ רַשָּׁאי אַךְ בְּ"שָׁעָה שֶׁאֵינָהּ לֹא יוֹם וְלֹא לָיְלָה"?! — אָכֵן יֵשׁ לְהִתְבּוֹנֵן: "וְהָגִיתָ בּוֹ יוֹמָם וָלָיְלָה" — בְּשָׁעַת הַתְּפִלָּה וְקִיּוּם הַמִּצְוֹת בְּעוֹנָתָן; וְלָשׂוּם הַתּוֹרָה וְהִלְכוֹתֶיהָ עִקַּר לִמּוּדוֹ, וּשְׁאָר הַחָכְמוֹת כְּמוֹ אֻומָּנוּת לִחְיוֹת בּוֹ'.

			 

			זהו הטקסט הארוך ביותר פרי עטו של דואג אשר הגיע לידינו, ורוב מה שידוע לנו על אודותיו שאוב ממנו. להלן אחזור לאוסף התרגומים שלו ואציג בקיצור כל אחד מהם.

			אגו־דוקומט קצר אחר, אשר גם אותו זיהה שטיינשניידר, משלים מעט את התמונה. הוא נשתמר בשני כתבי יד הכוללים טקסט שתחילתו 'אתחיל ספר בדק הבית'.39 אומנם הטקסט שניתן בכתבי היד בהמשך אינו הספר בשם זה של דואג (להלן פריט יד ברשימה שבסוף המאמר), אך ייתכן שהקטעים שעניינם רפואה בחלקם שאובים מתרגומים של דואג. על כל פנים הטקסט שבו ענייננו הוא בוודאי של דואג, וזהו הטקסט שבו הכותב מכנה את עצמו 'דואג האדומי'. הדברים מאפשרים לנו הצצה נוספת אל עולמו הפנימי. הטקסט כתוב בפרוזה חרוזה. גם כאן הההדרה, הניקוד וההערות הם מלאכתו של אורי מלמד, ואני מביע את תודתי לו על תרומתו.

			טקסט 2

			נְאֻם דּוֹאֵג הָאֱדוֹמִי: / מִיּוֹם הֲסִירוֹתִי מֵעָלַי תֻּמִּי, / וְיָצָאתִי מִבֵּית אִמִּי, / וְעָזַבְתִּי צִדְקַת לְאֻומִּי, / וְסַבּוֹתִי לִהְיוֹת אַחֵר, / עִם אֲחֵרִים וְעוֹבֵר וּמִתְאַחֵר, / מִגּוֹי אֶל גּוֹי וּמִמַּמְלָכָה אֶל עַם אַחֵר, / וְהַזְּמָן בִּגְדֵי בוֹגְדָיו הִלְבִּישָׁנִי, / וּמְעִילֵי מַעֲלוֹ יְעָטָנִי, / הֶעֱלַנִי וְנִשְּׂאָנִי, / 

			5    הִשִּׁיאַנִי וֶהֱנִיאָנִי; / וְעוֹדִי מִתְגּוֹלֵל בְּדַם עֲוֹנָי, / שַׂמְתִּי מְגַמַּת פָּנָי, / לִכְתּוֹב סֵפֶר בִּלְשׁוֹן הַקֹּדֶשׁ, / אֶל שְׁאֵרִית עַם הַקֹּדֶשׁ, / סִפְרֵי מְלֶאכֶת הָרְפוּאוֹת, / לְהַרְוִיחַ מוֹחוֹת נִלְאוֹת, / וּלְרַפְּאוֹת נְפָשׁוֹת נְכֵאוֹת, / אֶל פְּזוּרֵי הַפֵּאוֹת, / אֲשֶׁר אַנְשֵׁי חָכְמָה לֹא רָאוּ, / וְסִפְרֵיהֶם לֹא יָדָעוּ, / לְמַעַן יֵדְעוּ וְיַשְׂכִּילוּ, / יַאְדִּירוּ חָכְמָה וְיַגְדִּילוּ. /

			10 וְנֶפֶשׁ נִדְכָּא וְאֻומְלָל, / תָּגִיל בַּה', בִּקְדוֹשׁ יִשְׂרָאֵל תִּתְהַלָּל.

			קטעים קצרצרים אחרים שיצאו מתחת לקולמוסו של דואג יינתנו להלן. אין הם שופכים אור נוסף על אישיותו או על נסיבות חייו.

			4. תרגומיו של דואג האדומי

			המתרגם האלמוני המסתתר מאחורי הכינוי דואג האדומי העמיד לרשות בני דורו — בעיקר הרופאים, אך לא רק הם, אלא כל אותן 'נְפָשׁוֹת נְכֵאוֹת [...] אֲשֶׁר אַנְשֵׁי חָכְמָה לֹא רָאוּ' — אוסף של 24 תרגומים מלטינית. המחקר על דואג וחיבוריו עדיין בחיתוליו. אומנם שטיינשניידר כבר העמיד לו אדנים ראשונים, ובעת האחרונה ברקאי ההדיר שלושה חיבורים בענייני רפואת נשים שתרגם דואג ושאת מקורם הלטיני זיהה, אך עדיין המלאכה רבה. המטלות הראשונות העומדות בפני המחקר הן: א) זיהוי של כל כתבי היד העבריים המשמרים תרגומים משל דואג או קטעים מהם; ב) זיהוי המקור הלטיני של כל אחד מן החיבורים. בשלב מאוחר יותר יהיה אפשר לחקור את דרכו של דואג כמתרגם, את המילתון שהשתמש בו וכיוצא באלו.

			מטרתי בדיון להלן מצומצמת. אדון בתרגומיו של דואג כסדרם, בלי להיכנס לפרטים. אסתפק בהערות קצרות על כל אחד מן התרגומים ועל המקור בלטינית. זיהויים אחדים נסמכים על ממצאיו של רמש"ש, על הצעותיו של ברקאי ועל בירורים שנתבררו בשיתוף פעולה עם מייקל מקוו וקטלין מסלר במסגרת חיבור מאמרנו המשותף.40

			תרגומיו של דואג האדומי

			א. ספר חגואן

			כבר רמש"ש קבע כי חגואן הוא שיבוש של Johannitius, שמו הלטיני של חוניין אבן איסחאק. החיבור המתורגם, כנראה בידי קונסטנטינוס אפריקנוס, הוא Isagoge Joannitii, גרסה לטינית של חיבורו של חוניין, הידוע בערבית בשמות כתאב מדח'ל פי אלטיב או מסאיל פי אלטיב, ולו היסטוריה טקסטואלית סבוכה. בימי הביניים החיבור היה מבוא לחיבור טכנה (Techne) של גלנוס (להלן פריט ב ברשימה שבסוף המאמר) והיה פופולרי ביותר, בפרט בלטינית.

			ב. ספר טגני, או ספר המאסף לכל המחנות

			ספר ידוע של גלנוס נקרא טכנה, שמשמעו 'מלאכה'. במסורות הערבית והלטינית הוא נקרא מלאכה קטנה, וכך קראו גם שמואל אבן תיבון כאשר תרגמו מערבית. הוא תורגם מיוונית לערבית, וממנה קונסטנטינוס תרגמו ללטינית. זוהי בוודאי הגרסה שתרגם דואג לעברית. בדרך כלל הביטוי 'מאסף לכל המחנות' (במדבר י 25) מציין חוליה אחרונה בשלשלת כלשהי, אך כאן הכוונה היא בבירור שהספר אוסף בתוכו מידע מקיף.

			נראה כי תרגומו של דואג אבד. קרוב לוודאי שהיה זה תרגומו של החיבור מן הערבית בידי שמואל אבן תיבון בשנת 1199, כלומר זמן מועט לאחר תרגומו של דואג (או אף בעת ובעונה אחת), שנלווה עליו ביאורו של עלי אבן רדואן, אשר דחק את רגליו.41

			ג. ספר אגור, ונקרא בלשונם אנפורשמיש

			זהו ספר האפוריזמים הידוע של היפוקרטס. בראשיהם של רבים מכתבי היד של החיבור מופיעה הקדמה קצרה ובה המתרגם (דואג) מסביר את משמעות השם העברי שהעניק לחיבורו ואת מעלתו:42

			ספר אגור

			הספר הזה יקר מאד בחכמת הרפואות ונקרא אנפורישמיש, משמעו טעם קצר אוגר ענין רב. וחיברו החסיד [נ"א: החכם; הרופא] אפוקרט, וכולו מחמדים. ויאות [נ"א: וראוי] לכל אוהבי [נ"א: בעלי] החכמה הזאת להגות בו תמיד, לבל יסורו הדברים האלה מלבו ומנגד עיניו. וכאשר ידענו בגירסא, על כן הביאותים [נ"א: הביאותיו] באלפא ביתא [נ"א: באלפ בית] למען ירוץ הקורא בו.43

			במשפט 'ויאות לכל אוהבי החכמה הזאת להגות בו תמיד, לבל יסורו הדברים האלה מלבו ומנגד עיניו' מהדהד כנראה הפולמוס בין דואג למפליגים עליו על משמעות הפסוק 'וְהָגִיתָ בּוֹ יוֹמָם וָלָיְלָה'.

			בכתבי יד אחדים מופיעים בתי השיר הבאים, וגם אותם נראה נכון לייחס לדואג (הההדרה, הניקוד וההערות הם של אורי מלמד):

			הִתְבּוֹנֵן עַל סֵפֶר אָגוּר / וּבְהֵיכְלֵי בִין בֶּטַח אָגוּר

			סוֹד מַדָּעוֹ וּתְבוּנָתוֹ / הִבְטִיחַנִי מִשּׁוֹד אָגוּר.44

			ד. ספר החידות וההשגחות ונקרא בלשונם פרוגושטיקאש

			המדובר בספרו של היפוקרטס הידוע בשם פרוגנוסטיקון (Prognostikon). דואג ביאר את משמעות השם העברי כדלקמן: 'פרונושטיקש ביאורו: אשר מענין אחד יָחוּד וישגיח ענין אחר. [...] או נכון לקראו ספר האותות, בהיותו מודיע אותות המות או החיים'.

			בכמה כתבי יד מופיע בראש התרגום שיר אשר קרוב לוודאי יצא מתחת ידי המתרגם, דואג האדומי (ההדיר וניקד אורי מלמד):

			שֵׁם אָב [וְאֵם] תִּקְרָא אוֹ אָח וְגַם אָחוֹת / דִּבְרֵי אֲבּוּקְרַאט עַל חִידוֹת וְהַשְׁגָּחוֹת

			לַיְלָה וְיוֹם תֶּהְגֶּה בָהֶם וְתִקְרָאֵם / אֶלֶף פְּעָמִים אוֹ יוֹתֵר וְלֹא פָחוֹת

			יָבוֹא שְׁלוֹם חָכְמָה יִשְׁכַּב וְיָנוּחַ  / הוֹלֵךְ לְמֵישָׁרִים עִמָּךְ וּבִנְכוֹחוֹת.45 

			ה. ספר השתן אל טאופילי הפילוסוף

			מדובר בחיבור של תאופיליוס פרוטופתריוס (Theophilius Protospatharius) אשר תורגם מיוונית ללטינית (המתרגם לא ידוע) בשם דה אוריניס, De Urinis.

			ו. ספר הדפק אל פילארט החכם

			מדובר בספרו של פילרטוס (Philaretus) שנכתב יוונית ותורגם ללטינית (לא ידוע בידי מי) בשם דה פולסיבוס (De pulsibus).

			ז. פאנטגני

			ספרו האנציקלופדי של עלי אבן עבאס אלמג'וסי 'כתאב כאמל אלצנאעה', הידוע בכינויו אלמאליכי, נתחבר במאה העשירית ותרגם אותו ללטינית קונסטנטינוס אפריקנוס בשם 'פנטגני' (Pantegni), הוא השם שבו הכירו גם דואג (ובטעות ייחס אותו לאלראזי).46 תרגום זה של דואג אבד, מן הסתם מאחר שהיה ספר גדול ממדים וספרים אחרים דחקו את מקומו.

			ח. ספר הכבוסים והטהרות הגופיות

			בשני כתבי יד הכותרת היא ספר הכיבוסים וטהרת הגופים מגררדו [נ"א: מגוררדוז],47 המדובר ב־Gerard of Montpellier, והחיבור נקרא Summa de modo medendi, או Parva summa magistri Gerardi. לתרגום הקדים דואג שורות אישיות אחדות, והן מובנות לנו לאור הביוגרפיה שלו כפי שתוארה לעיל:

			הנני אחר המתאחר עם אחרים, ואחר האחרונים אני בא לבאר סוד דרכי הכיבוסים וטהרת הגופים [נ"א: והטהרות הגופיות] אשר יכובס בהן כל גוף אחרי צאתו מקו היושר [נ"א: מקו ישרו] ומאמתת תכונתו, או להעמידו על תכן מקומו.48

			ט. ספר השתן

			נראה שזהו חיבורו של יצחק הישראלי שתורגם ללטינית תחת הכותרת De urinis.49 על אבהותו של דואג על התרגום מעידות שורות הפתיחה (ההדיר וניקד אורי מלמד):

			אַחֵר (אַחַר) בְּהִתְאַחֲרוֹ עִם הָאֲחֵרִים, אֵחֲרוּ פְעָמָיו אַחֲרֵי פַעֲמֵי מַרְכְּבוֹת הַחֲכָמִים,

			לִלְקוֹט מִפְּנִינֵי סִפְרֵיהֶם הַנִּבְחָר, מֵאֲשֶׁר בָּחֲרוּ לְהַזְכִּיר מֵאוֹתוֹת הַשֶּׁתֶן.50

			י. ספר הסתר

			חיבור זה ההדיר ברקאי בליווי תרגום לאנגלית. ברקאי גם זיהה את המקור עם Trotula of Salerno, Liber de sinthomatibus mulierum, Version 3.51

			יא. ספר המסעדים ונקרא בלשונם דיאיטיש פרטיקולאריש

			מדובר בחלקו השני של ספרו של יצחק ישראלי הנקרא 'כתאב אלאדויה אלמופרדה ואלאעדיה', שתרגם ללטינית קונסטנטינוס אפריקנוס תחת הכותרת המופיעה ברשימתו של דואג Liber dietarum particularium. בגוף התרגום אפשר פה ושם לזהות אינטרפולציות זעירות המזוהות באופיין התרבותי היהודי, ודרכן מדבר אלינו כנראה דואג עצמו. למשל: 'תם הספר השני המדבר מפרי העץ // ועתה נדבר מפרי האדמה // בעזרת תולה ארץ על בלימה'.52 וכן: 'הנה תם הספר השלישי המדבר על פרי האדמה, ונתחיל בעזרת העוזר והגוזר בספר הרביעי מבשר הבהמות והחיות'.53

			מעניין שאף שכזכור דואג גמר אומר לתרגם לעברית ספרי רפואה כדי שחולים יהודים יפנו אל רופאים יהודים אשר ייתנו בידיהם תרופות כשרות הוא כולל בתרגומו קטעים הנוגעים בחזיר ובסגולותיו הרפואיות.54

			יב. ספר התולדת ונקרא להם גנסיאס

			מדובר בחיבור Gynaecia של סורנוס מאפסוס (Soranus of Ephesus), שנכתב ביוונית במאה השנייה והיה הבסיס לחיבור באותו השם בלטינית של מוסציו (Muscio) במאה החמישית.55 תרגומו העברי של דואג הוצא לאור בידי ברקאי.56

			תרגום זה נבדל מתרגומיו האחרים של דואג מבחינה חשובה. בעוד שכל התרגומים האחרים משקפים את המקור בלי אינטרפולציות של המתרגם,57 כפי שכבר העיר ברקאי ספר התולדת הולבש מחלצות יהודיות. Gynaecia בלטינית כתוב בצורה של דיאלוג, ותרגומו לעברית שובץ בתוך סיפור מסגרת (שאין לו זכר במקור), ובו הדו־שיח מתקיים בין דינה בת יעקב לבין אביה, ושזורים בו ציטוטים תנ"כיים ותלמודיים לרוב.58 מדוע תרגום זה הוא היחיד מתרגומיו של דואג ש'יוהד' באופן זה? במאמר העתיד להופיע הראינו כי התרגום הוא של דואג ואילו סיפור המסגרת נוסף על ידי עורך מאוחר, ואינו פרי עטו של דואג.59

			יג. ספר האם לגלינוס

			גם חיבור זה פורסם (על פי שני כתבי יד) על ידי ברקאי, והוא גם זיהה את מקורו הלטיני ב־De passionibus mulierum, Version B.60 החיבור אינו של גלנוס אלא גם הוא של סורנוס מאפסוס, עובד ללטינית תחילה על ידי מוסציו, ולאחר מכן שוב במאה הי"א.

			יד. ספר לחזק את בדק הבית יקרא להם פרטיקא

			המונח 'בדק הבית' מציין מה שכונה מאוחר יותר 'הנהגת הבריאות'. דואג ציין: 'רבים מחכמי הרפואות חברו כל אחד בענין זה, ואני העתקתי מהם הנבחרים'. אך חיבור המתאים לתיאור זה טרם זוהה. מתיאורו הקצרצר של דואג משתמע שהחיבור היה ליקוט ממקורות שונים, ולא תרגום של טקסט לטיני קיים.

			טו. ספר יאיר נתיב, הוא הנקרא להם ויאטיק, חברו החכם יצחק הישראלי

			שמו העברי של החיבור שאול מאיוב מא 24, כפי שכבר העיר שטיינשניידר.61 ייחוסו ליצחק הישראלי מוטעה,62 ולאמיתו של דבר מדובר בספרו של אבן אלג'זאר בשם זאד אלמסאפר בתרגומו הלטיני של קונסטנטינוס, ששמו כפי שמציינו דואג Viaticum peregrinantis.

			דואג הקדים לתרגום פרולוג מחורז קצר ומשובב (הנוסח והניקוד בידי אורי מלמד):63 

			'יָאִיר נָתִיב' הֵאִיר לִבִּי / סוֹד מַדָּעוֹ הֵסִיר עָצְבִּי.

			אִם כָּל סִפְרֵי חָכְמָה יִהְיוּ / 	תּוֹךְ אוֹצְרוֹתַי, הוּא תוֹךְ לִבִּי.

			אִם אִישׁ בִּלְתּוֹ יִהְיֶה רוֹפֵא / 	הִנֵּה עִמּוֹ נִקְרָא 'תִשְׁבִּי'.

			לראשית החיבור הקדים דואג הקדמה קצרה משלו:

			כמה נעלה יקר הספר הזה, וגברה מעלתו מכל ספרי החכמה והמלאכה העשויה לחזק את בדק הבית. הוא אחד מן הארבעה עמודים אשר העמיד החכם הרופא [נ"א: הבקיא] יצחק הישראלי ז"ל. ויתחזק אחד ממשכילי האומות להעתיקו, וקראו ויאטיק. ובהגיעו לידי נשקתיו [נ"א: נתקדש] והעתקתיו וקראתיו יאיר נתיב: אשר לפניו יהל אור ואחריו יאיר נתיב. והוא נחלק לשבעה שערים.64

			טז. ספר המדוים אל גאלינוס, הוא הנקרא פשיאונרי 

			הייחוס לגלנוס שוב מוטעה, ומדובר בחיבור מאת גריופונטוס (Gariopuntus) בן המאה הי"א, הידוע בשם פסיונריוס (Passionarius). ככל הנראה לא שרדו כתבי יד של תרגום זה.

			יז. ספר הקדחות ליצחק הישראלי

			הייחוס של ספר זה ליצחק הישראלי נכון, והחיבור הוא אכן תרגום של ספרו הידוע של הרופא בן המאה הי'. תרגומו של דואג, בלי ספק מתרגומו הלטיני של קונסטנטינוס De febribus, שרד בכתב יד יחיד. אפשר לשער כי התרגום המאוחר יותר, מן הערבית, על ידי אלמוני, דחק את רגליו.65

			יח. וספר שנוי השמות הנקרא סינונימוש

			רשימות מונחים בשפות שונות נועדו לשמש רופאים ומומחים אחרים בזמן ובאזור מסוימים.66 אין לצפות כי טקסטים אלו יימסרו בלא שינוי מדור לדור: המעורבים בתהליך העברה של ידע רפואי, עדכנו אותם בהתמדה והתאימו את הערכים לסביבות הלשוניות המשתנות וכן לתרופות המתחדשות מדי פעם בפעם. לפיכך אין לצפות שכתב יד כלשהו ימסור את ספר שינוי השמות כפי שתרגמו דואג בסוף המאה הי"ב. ואכן, בין החיבורים בכתבי היד השייכים למסורת הסינונימוש לא איתרתי חיבור שאפשר לשייכו לדואג (רוב רובם כבר מתייחסים לספר הקאנון).67

			יט. ספר המעלות

			זהו תרגום של Liber de gradibus, תרגומו הלטיני של קונסטנטינוס לספרו של אבן אלג'זאר כתאב אלאעתמאד אלאדויה אלמופרדה. תרגום זה שרד במספר לא קטן של כתבי יד. דואג הקדים לו פרולוג (והוא מופיע ברוב כתבי היד) ובפתיחתו שזר כמה מוטיבים יהודיים מובהקים:

			ספר המעלות

			כמה מעלות טובות חפשו ומצאו האבות על דרכי החכמה לידע בכל עשבי האדמה, מן הארז אשר בלבנון ועד האזוב אשר בקיר. חקרו ובחנו וגם התבוננו להכיר כחם מריחם ומטעמם וקרירותם ולחותם ויבשותם וחומם. והכירו [נ"א: והזכירו] שרשי העצים וקליפתם ועציהם ופרים ועליהם. וזכרם לא יסוף מזרעם ומשמנם ומוחם [נ"א: ומיינם, ומשתם] ומימיהם.68

			כ. ספר השלמת הטבע והמזג

			המקור הלטיני כותרתו De virtutibus simplicium medicinarum, ובכתבי היד בדרך כלל הוא מיוחס ליוהנס מסנט פאולו (Johannes de Sancto Paulo) מהמאה הי"ב. התרגום העברי שרד בכמה כתבי יד.

			כא. ספר הרקוח הקטן הנקרא אנטידוטרי

			זהו תרגום של Antidotarium שחיבר ניקולאוס מסלרנו (Nicolaus of Salerno [Praepositus?]) במאה הי"ב. בשני כתבי יד מופיע שיר קצרצר. מאחר שבשניהם הוא צמוד לחיבור הנדון כאן, וכן משבח את המשכיל, טופוס החוזר אצל דואג, אפשר להניח כי הוא אכן פרי עטו (ההדיר וניקד אורי מלמד):

			חִבֵּר אִישׁ מַשְׂכִּיל, חָכָם, פִּקֵּחַ

			רוֹקַח מִרְקַחַת  / מַעֲשֵׂה רוֹקֵחַ.69

			כב. ספר העשבים

			לא עלה בידי לזהות חיבור זה או למצוא כתבי יד שלו.

			כג. ספר מן העשבים הנקרא מאסר, הוא שם עושהו

			שטיינשניידר זיהה קטע קצר מן החיבור בכתב יד שהיה בבעלותו והיום נמצא בספריית המדינה בברלין. הקטע בשלמותו הוהדר לא מכבר מתוך השוואה עם מקורו הלטיני.70

			כד. ספר העופות התופשים אחרים, כמו אבטור פלקון והשאר

			נראה שאף כתב יד של תרגום זה לא שרד. דבר זה אינו בגדר הפתעה. אומנם בימי הביניים היו יהודים אשר עסקו בציד באמצעות עופות דורסים, הן בצפון צרפת והן בדרומה (כולל פרובנס, האזור שבו התגורר דואג71), אך הייתה זו פרקטיקה מוגבלת לחוגים חברתיים רמי מעלה, ומן הסתם היא לא העסיקה יהודים רבים. אפשר להניח שזוהי הסיבה לכך ששלשלת המסירה של גרסתו העברית של החיבור נותקה.

			מכאן עולה השאלה מה טעם ראה דואג לכלול חיבור זה במפעל התרגומים שלו ומדוע בכלל סבר כי יעניין את הרופאים קוראי העברית.72 הוא הסביר כי הספר 'מבאר כל המדוים היכולים לבא בהם ועודם'. 'בהם' פירושו כנראה 'בעופות' עצמם, אך כוונת 'ועודם' אינה נהירה, וכנראה המילה משובשת. נראה כי שני גורמים הביאו לכך שדואג תרגם ספר זה: 1) ככל הנראה הוא תרגם חיבורים שהיו כלולים בקודקס או בכמה קודקסים שהגיעו לידיו כסדרם, ונראה כי הוא תרגם את החיבור במצורף לחיבורים רפואיים אחרים כחלק מקודקס שהגיע לידיו73 — שיקול זה מאפשר לזהות את החיבור שתרגם דואג כמעט בוודאות כ־Dancus rex;74 2) אני נוטה לשער כי לא במקרה מספר תרגומיו של דואג הוא 24 בדיוק — נראה לי כי הוא חתר לכך שמספר תרגומיו יהיה כמספר ספרי התנ"ך על מנת לשוב ולהביע גם בדרך זו את הזדהותו עם הברית הישנה. לפיכך אני משער שהוא שמח על האפשרות לצרף לאוסף התרגומים גם את החיבור על העופות התופשים, שנקרה על דרכו בכתב היד שהשתמש בו.

			5.	סיכום ומסקנות

			דואג האדומי איש ספר היה, רופא ומתרגם בעל שיעור קומה. הוא גם היה אישיות טרגית, אכולת חרטות ורגשי אשמה. אדם הפוסח על שתי הסעיפים: העם היהודי ותורתו מצד אחד, והחברה הנוצרית, אמונתה ומנעמיה מצד אחר. דואג נותר בין המצרים, נוטל מזה ונותן לזה, וזה מה שעשאו למתווך תרבותי. בשנים 1197–1199 השלים מבצע תרגום מרשים בהיקפו של אוסף חיבורים שחבק את רוב המדע הרפואי העדכני של זמנו ומקומו. הוא הריק מידע רפואי זה מלטינית לעברית שוטפת ועשירה למדי. האם יצר עברית זו יש מאין? שטיינשניידר שיער כי דואג לא היה המתרגם הראשון של חיבורי האסכולה הסלרנית לעברית אלא דווקא האחרון שבהם וכי התרגומים שקדמו לו אבדו, כך שהעברית ששימשה אותו נבנתה על אדנים שהניחו קודמיו.75 ברם, טענתו של רמש"ש היא בגדר אינטואיציה גרידא ואין לה תימוכין ראייתיים: אין לנו כל מידע על ספרות רפואית עברית מתורגמת מלטינית (או מערבית) לפני סוף המאה הי"ב.76 עד שיתברר אחרת עלינו להניח כי דואג היה ראשון המתרגמים של ספרות רפואית לטינית. שאלה אחרת היא אם הכיר כתבים פילוסופיים או אחרים של מחברים שהייתה להם גישה לספרות בערבית. נראה כי הכיר אי אלו חיבורים של אברהם אבן עזרא — על כך מעיד למשל השימוש הרווח אצלו במונח 'תולדת' במובן של 'טבע', מונח שחידש הראב״ע. כנגד זה נראה כי דואג לא הכיר את תרגומיו של יהודה אבן תיבון, בן זמנו המבוגר ממנו.77 בעתיד יידרש להשוות בשיטתיות את המינוח שהשתמש בו דואג עם מינוחם של קודמיו ובני זמנו.

			יש לחזור ולהדגיש כי הספרים שתרגם דואג כללו לא רק חומר רפואי אלא גם חומר מדעי ופילוסופי. החיבור בין הרפואה לבין מדע הטבע — שורשיו ברפואה היוונית, וממילא הוא אפיין גם את המסורות שצמחו ממנה, בהן של הרפואה הערבית והלטינית. באירופה של המאה הי"ב הרופא מן הדפוס החדש היה מלומד הן במדעי הטבע האריסטוטליים והן בכתבים הרפואיים היווניים־הערביים בתרגומם ללטינית. במילים אחרות, ניכוס הרפואה מן הסוג החדש היה כרוך בניכוס תכנים מדעיים. ודברים אלו יפים בה במידה לכל הרופאים — היהודים והנוצרים.

			לענייננו משתלשלות מכאן שתי מסקנות חשובות. ראשית, בדיונים על התקבלות הידע המדעי בקרב היהודים בדרום צרפת ששפתם התרבותית הייתה עברית יש לתת את הדעת גם על החומר המדעי הרב המשוקע בחיבורים הרפואיים שהעמיד דואג לרשות בני זמנו: אין לצמצם את האופק לחיבורים המדעיים במובהק, שרובם ככולם נשאבו מן הערבית. שנית, אפשר לשער כי הופעת תרגומיו של דואג יצרה אצל קוראיו עניין במסורת החשיבה המדעית הרציונליסטית וכך ביקוש לידע מדעי נוסף. ייתכן כי רופאים יהודים אשר אימצו את הרפואה הסלרנית שהעמיד לרשותם דואג חפצו לדעת יותר על התאוריות שבבסיס החיבורים שלמדו וכי רצון זה תרם להיווצרות עניין במדעים. אולי יש כאן מניע שעדיין לא זוהה להיווצרות תנועת התרגומים מערבית לעברית. זוהי השערה שיש לבוחנה.78

			לנאמר יש השלכות סוציולוגיות ותרבותיות לא מבוטלות. הורגלנו לחשוב כי בניה של עילית אינטלקטואלית יהודית אנדלוסית הם האחראים לדחף הראשון לצמיחת המדע והפילוסופיה העבריים על קרקע פרובנס במאה הי"ב וכי המדע העברי הושתת על גוף הידע היווני־הערבי. לפי הסיפֵּר המקובל אברהם בר חייא, אברהם אבן עזרא, שלמה פרחון, התיבונים והקמחיים ודומיהם — אורחים לשעה או תושבי קבע בפרובנס — הם אשר העמידו את אדני המדע העברי. לפי סיפר זה הם עשו כן על ידי כך שהעמידו לרשות קוראי העברית גופי ידע שרכשו בערבית. אין ספק שתיאור זה נכון בעיקרו. ואולם, עתה אנו נוכחים כי מן הראוי להשלימו בשני ממדים. ראשית, במחצית השנייה של המאה הי"ב היו ניצנים של ניכוס מדע גם בידי עילית מקומית פרובנסלית, בפרט הכוללת רופאים. דהיינו, גם באופן בלתי תלוי בתרומתם של המלומדים האנדלוסים שכתבו עברית, בפרט של מי שהיגרו לפרובנס, התפתח עניין בפילוסופיה ובמדע והוא צמח מתוך הערוץ הרפואי. לפיכך הפעילות האינטלקטואלית הרציונליסטית בעברית כנראה אינה חבה את קיומה כל כולה לאלמואחידון ולתנועת ההגירה שיצרו. ייתכן גם שאלמלא ההגירה היהודית מאנדלוסיה לפרובנס היו נוצרים שם מדע ופילוסופיה בשפה העברית, אם כי מן הסתם באיטיות. שנית, העילית הפרובנסלית המקומית לא ניכסה גופי ידע בערבית אלא דווקא גופי ידע שמקורם בסביבה הלטינית. גם זהו ממצא מפתיע. בעיקרו של דבר התרבות היהודית הרציונליסטית בפרובנס ניזונה באופן כמעט בלעדי מגופי ידע ערביים ופנתה (גם אם בזהירות רבה) לתרבות הלטינית רק בשלהי המאה הי"ד.79 מפעלו של דואג חושף כי תמונה זו לוקה בחסר: כבר לפני סוף המאה הי"ב נוכסו גם גופי ידע לטיניים.80 אומנם הספרים שתורגמו היו בעיקרם ספרי רפואה, אך כאמור הם חבקו ידע מדעי ופילוסופי תאורטי כללי, הרבה מעבר לידע רפואי טכני גרידא. האם גוף ידע זה הותיר את רישומו על התפתחות הרעיונות בפרובנס היהודית מעבר למערכת הרפואית? שאלה זו עדיין טעונה בירור.

			אם כן, הרופא וההוגה האלמוני בן המאה הי"ב שנתן לעצמו את הכינוי הלא־מחמיא דואג האדומי הוא הרבה יותר ממתרגם עלום בשלשלת המתרגמים היהודים (die Juden als Dolmetscher) של רמש"ש. הוא דמות ראשונה במעלה, חוליית גישור נדירה ומבודדת קמעא בין המשכילים היהודים בפרובנס לבין תרבות הרוב הלטינית. ראוי שדואג יוכר כאבי המתרגמים מלטינית לעברית.

			* 	לעונג הוא לי להביע את תודותיי לעמיתים שחילופי דעות עימם עזרו לי לשפר מאמר זה: מיכאל מקוו וקטלין מסלר שותפיי למאמר הנזכר להלן בהערה 11, אורי מלמד שותפי להעמדת הטקסטים הניתנים להלן, הגר כהנא־סמילנסקי ומוניקה גרין.

		

	
		
			אבי אלקיים

			התרגום כמרחב חדש של מיזוג אופקים בין יהדות לאסלאם

			התרגום הוא אכן מטרתה של הרוח. רק כאשר היצירה מתורגמת היא מובנת באמת ונרשמת רישום בכל יימחה בעולם... הוא הדין בתרגום לשונו של אדם ללשון אדם אחר. 

			פראנץ רוזנצווייג1

			א. הקדמה

			ר' אברהם הלוי בן שמואל בַּר־חִסְדַּאי, שתרגם את ספרו הגדול של אַבּוּ חַאמִדּ אלְגַזַּאלִי (1058–1111) מִיזַאן אלְעַמַל (ميزان العمل ♦ מאזני המעשים) לעברית בשם מאזני צדק, הוא משורר ומתרגם חשוב, ונמנה עם ראשי קהילת ברצלונה במחצית הראשונה של המאה השלוש־עשרה.2 הוא שלח ידו בשירה, וממנה השתמרו בגניזה שרידי מקאמה עברית בשם מחברת תמימה.3 בפעילותו האינטלקטואלית הוא השתייך למחנה הרציונליסטי בברצלונה ונטל חלק פעיל בפולמוס החריף שסָער סביב הספר מורה נבוכים לרמב"ם (1135–1204) בספרד ובדרום צרפת בשנים 1232–1235 'לקנא קנאת התורה ומורה נבוכיה'.4 הוא ניסה לשכנע בצדקת טענותיו הפילוסופיות של הרמב"ם באיגרות ששלח למתנגדים, כגון באיגרתו לר' יהודה אַלְפַכַ֗אר, מראשוני המבקרים של הרמב"ם ומהחריפים שבהם, והיא נודעה בהוד יפי מליצותיה.5

			בַּר־חִסְדַּאי הִנו דמות מרכזית במפעל התרגומים כרנסנס תרבותי, שהתחולל בימי הביניים באירופה הנוצרית במאות השתים־עשרה והשלוש־עשרה.6 הוא היה מתרגם נמרץ ובעל יוזמה וידיו רב לו בתרגומים רבים מהשפה הערבית לשפה העברית, שעימם נמנו חיבורים של יהודים, מוסלמים ואפילו בודהיסטים.7 לפי בקשתו של ר' דוד קמחי הוא תרגם מערבית לעברית את כִּתַּאבּ אלְאִסְטַקִסַאתּ (كتاب الإسطقسات ♦ ספר היסודות) של הפילוסוף הניאו־פלטוני, הרופא ופרשן המקרא ר' יצחק בן שלמה הישראלי (נפטר בסביבות 950),8 את ספר המצוות לרמב"ם9 ואת אגרת תימן שלו.10 כן תרגם את רִסַאלַה' אלתֻּפַאח (رسالة التّفاح ♦ אגרת התפוח), חיבור ניאו־פלטוני המיוחס בטעות לאריסטו (322-384 לפנה"ס).11 ואולם, הוא לא הסתפק בתרגום ספרות פילוסופית בלבד. את אחד משיאי פעילותו בתרגום אפשר אולי לראות בתרגום, עיבוד ויצירה בעברית של סיפורו של הנסיך סִידְהַרתָּא גָּאוּטָמָה, בּודהא, מתוך העיבוד היווני־הנוצרי שלו, כפי שנתגלגל בשפה הערבית בשם: كتاب بلوهر وبوذاسف ♦ כִּתַּאבּ בִּלַוַהַר ובּוּדָ֗אסַף.12 בַּר־חִסְדַּאי הכתיר את החיבור בשפה העברית בשם רוח והצלה, אך הוא נודע ברבים בשם בן המלך והנזיר.13 שערי החתימה של חיבור זה, שערים ל"ב-ל"ה, נודעים כתמצית תפיסת העולם הנאופלטונית. חיבור זה נקרא במחקר 'הנאופלטוני של בַּר־חִסְדַּאי'.14

			במרכז מאמרי זה יעמוד אחד המפעלים החשובים ביותר של בַּר־חִסְדַּאי בתרגום מהשפה הערבית לשפה העברית, הוא תרגום ספרו הגדול של אבּוּ חַאמִד אלְגַזַּאלִי מיזאן אלעמל,15 המתמקד באתיקה פילוסופית (علم الاخلاق ♦ עִלְם אלְאַכְ֗לַאק).16 במוקד הספר עומד דיון פילוסופי תאולוגי שיטתי במושג 'האושר' (السّعادة ♦ אלסַּעַאדַה).17 בכך אלְגַזַּאלִי ממשיך את השיח האריסטוטלי על 'האושר' (εὐδαιμονία) כפי שהתבטא בספר האתיקה, מהדורת ניקומאכוס.18 אך ייחודו של אלְגַזַּאלִי בכך שהוא מתבונן במושג 'האושר' דרך שני מושגים: 'ידיעה' (علم) ו'מעשה' (عمل).19 רק ה'ידיעה' ו'המעשה' מאפשרים את האושר בעולם הזה ובעולם הבא. בעוד בספרו מִעְיַאר אלְעִלְם (معيار العلم ♦ קנה הַמדה של הידיעה)20 הוא מנתח את הידיעה הנכונה, בספרו מיזאן אלעמל הוא מנתח את המעשים הראויים. וכה כתב בפתיח הספר:

			 

			
				
					
					
				
				
					
							
							لما كانت السعادة التي هي مطلوب الأولين والآخرين، لا تنال إلا بالعلم والعمل.21

						
							
							האושר, אשר מבוקש אצל הראשונים והאחרונים, לא יושג אלא בידיעה ובמעשה.

			אלְגַזַּאלִי טוען כי תפיסת האושר המיוסדת על 'ידיעה' ועל 'מעשה' מקובלת אצל הפילוסופים, הצוּפים וההמונים.22 המהלך של הספר כולו הוא בירור לוגי־פילוסופי שיטתי של שני מושגים אלו ותכליתו להראות כי האושר מושתת הן על הידיעה הנכונה והן על המעשה הנכון, והמקור השלם של הידיעה הוא אַלְלָּה.

			תרגומו של חיבור זה לעברית בברצלונה במחצית המאה השלוש־עשרה הרים תרומה חשובה לאופן שבו תפיסתו של אלְגַזַּאלִי שימשה מקור השראה ליחס שבין תאולוגיה, פילוסופיה ואתיקה בדת היהודית. כנראה מהלך חשוב זה לחידוש פניה של הדת היהודית לפי הסינתזות של אלְגַזַּאלִי לא היה קורה בספרד הנוצרית אלמלא דמותו של המתרגם ודרכי תרגומו. אמור מעתה: דרך תרגום חיבורו לעברית אלְגַזַּאלִי אינו רק 'מחיה דת האסלאם' — מֻגַ֗דִּדּ (مجدّد),23 אלא גם מחדש פניה של הדת היהודית, או ביתר דיוק: מחדש פניה של האתיקה היהודית.

			מפעל התרגומים כרנסנס תרבותי בדרום צרפת במאה השתים־עשרה הוליד בעולם האינטלקטואלי היהודי באירופה הנוצרית דמות חדשה, והיא דמותו של המתרגם.24 אני רואה בדמותו של המתרגם מערבית לעברית דמות מפתח בעיצוב המדע, הפילוסופיה, התאולוגיה והמיסטיקה היהודית בימי הביניים — לא פחות מראש הישיבה, פרשן המקרא, המדקדק, האנציקלופדיסט, הפילוסוף, המקובל או התאולוג היהודי. המתרגם הוא דמות מרכזית בנתיבי נדידת הידע מהאסלאם ליהדות: בידיו הכוח לעצב את האופן של קליטת הידע — המדעי, הפילוסופי וגם התאולוגי, האסלאמי או המיסטי הצוּפי — בתוככי המסורת המדעית, הפילוסופית, התאולוגית או הפילוסופית־המיסטית היהודית ולהשפיע עליה השפעה מכרעת. 

			עיקר ענייני במאמר זה הוא לעמוד על משמעות מפעל התרגום של בַּר־חִסְדַּאי והערך שיש לייחס לו, על היסוד הארוטי והמטפיזי העומד ביסוד פעולת התרגום לפי תודעתו העצמית של המתרגם, על המגמות הדתיות והתרבותיות ביסוד תרגום זה של בר־חסדאי לספר מיזאן אלעמל של אלְגַזַּאלִי, ובאמצעותן לנתח את ההיבטים הסוציולוגיים והתרבותיים של התרגום כדיאלוג בין־תרבותי ובין־דתי, את אופן נדידת הידע הפילוסופי, התאולוגי והמיסטי בימי הביניים, מדת לדת ומתרבות לתרבות, כשהוא מתוּוך באמצעות תרגום.

			ב. על התרגום לעברית של כותר החיבור

			בַּר־חִסְדַּאי תרגם את כותר חיבורו של אלְגַזַּאלִי מיזאן אלעמל בשם מאזני צדק.25 ברם, בהקדמתו לתרגומו בַּר־חִסְדַּאי מכתיר חיבור זה גם בשם מאזני המעשים ומדותיהם.26 זאת ועוד, בחתימת הספר כתב כנראה המעתיק של כתב היד כך: 'תַּם סֵפֶר מֹאזְנֵי צֶדֶק ♦ וּבָעֲרָבִי מִיזָאן אלְעַמַל מֹאזְנֵי הַמַּעֲשֶׂה ♦ תְּהִלָּה לָאוֹמֵר וְלָעוֹשֶׂה'.27

			הכותר העברי מאזני המעשה הוא תרגום נאמן יותר מבחינה מילולית של כותר הספר לשפה הערבית, אם כי לדעתי תרגום ההולם יותר את משמעות הכותר הוא מאזני המעשים. המונח 'מאזניים' בכותר החיבור משקף את תפיסתו הפילוסופית, הלוגית, המטפיזית והאתית של אלְגַזַּאלִי, החותר בכל נפשו ובכל מאודו לאיזון — אם בתחום האמונה, כגון חיבורו אַלִאקְתִּצַאדּ פִי אלִאעְתִּקַאדּ (الاقتصاد في الاعتقاد ♦ המצוע בעניני אמונה);28 אם בתחום הלוגיקה, אַלְקִסְטַאס אלְמֻסְתַּקִים (القسطاس المستقيم ♦ מאזני ישר);29 ואם בתחום האתיקה, כגון החיבור שלפנינו מיזאן אלעמל, החותר לאיזון המעשים באופן שקול לפי שביל הזהב האריסטוטלי.

			ואולם, בַּר־חִסְדַּאי מנמק מדוע העניק לו את הכותר מאזני צדק באומרו כי 'בְּצֶדֶק כָּל אִמְרֵי פִּיו'.30 אם כן, כבר בתרגום הכותר בַּר־חִסְדַּאי מבקש להביע את דעתו האישית על החיבור שהוא מתרגם, שכל הליכותיו, דבריו ומידותיו הם על פי הצדק והיושר. זו אף זו, אלְגַזַּאלִי בביאור השישה־עשר בחיבורו מיזאן אלעמל עוסק ביסודות של המידות הטובות, שלדעתו כוללים ארבע תכונות עיקריות,31 ואלו הן: החוכמה (אַלְחִכְּמַה), הגבורה (אַלשַּׁגַ֗אעַה), הענווה (אַלְעִפַה) והצדק (אַלְעַדַּאלַה). וכה כתב:

							فالحكمة فضيلة القوة العقلية. والشجاعة فضيلة القوة الغضبية. والعفة فضيلة القوة الشهوانية. والعدالة عبارة عن وقوع هذه القوة على الترتيب الواجب، فبها تمّ الأمور، ولذلك قيل: بالعدل قامت السماوات والأرض.32 

							العدل فهو حالة للقوة الثلاث في انتظامها على التناسب بحسب الترتيب الواجب في الاستعلاء والانقياد. فليس هو جزء من الفضائل، بل هو عبارة عن جملة الفضائل33

							ومعنى العدل الترتيب المستحب إما فى الأخلاق وإما في حقوق المعاملات وإما في أجزاء ما به قوام البلد.34

						
							
							הַחָכְמָה הִיא הַמִּדָּה הַטּוֹבָה שֶׁל הַכֹּחַ הַשִּׂכְלִי, וְהַגְּבוּרָה הִיא הַמִּדָּה הַטּוֹבָה שֶׁל כֹּחַ הַכַּעַס, וְהָעֲנָוָה הִיא הַמִּדָּה הַטּוֹבָה שֶׁל כֹּחַ הַתַּאֲוָה. וְהַצֶּדֶק הוּא בִּבְחִינַת הֱיוֹת הַכֹּחוֹת הַלָּלוּ סְדוּרִים בָּאֹפֶן הַהֶכְרֵחִי שֶׁבּוֹ יִשָּׁלְמוּ הַדְּבָרִים. וְלָכֵן נֶאֱמַר: בַּצֶּדֶק עוֹמְדִים הַשָּׁמַיִם וְהָאָרֶץ. 

							הַצֶּדֶק הוּא מַצָּב שֶׁבּוֹ שְׁלשֶׁת הַכֹּחוֹת מִשְׁתַּלְּבִים בְּסֵדֶר הֶכְרֵחִי בְּהֶתְאֵם לְיַחֲסֵי עֶלְיוֹנוּת וּמָרוּת. שֶׁהֲרֵי הוּא אֵינֶנּוּ אַחַת מֵהַמִּדּוֹת הַטּוֹבוֹת אֶלָּא הוּא בִּבְחִינַת הַמִּדּוֹת כֻּלָּן. מַשְׁמָעוּת הַצֶּדֶק הִיא הַסֵּדֶר הָרָצוּי: אִם בְּמִדּוֹת, אִם בְּחֻקִּים שֶׁבֵּין אָדָם לַחֲבֵרוֹ וְאִם בַּחֲלָקִים שֶׁיֵּשׁ בָּהֶם מִשּׁוּם תִּקּוּן הַמְּדִינָה.

						
					

				
			

			אלְגַזַּאלִי צועד בדברים הללו בעקבות דברי אריסטו על מידת הצדק (δικιοσύνη) בספר החמישי של חיבורו אתיקה, מהדורת ניקומאכוס (1129a–1138b) בכך שהוא רואה בַּצדק את הסגולה המושלמת. כבר טען מַגִ֗ידּ פִכְּרִי, ובדין, כי האנלוגיה בין אריסטו לאלְגַזַּאלִי מבוססת על כך שהצדק מתייחס לממד הפוליטי, לממד האתי ולממד הכלכלי, ושהוא המידה הכוללת בפנימיותה את שלוש המידות, החוכמה, הגבורה והענווה.35 וכה כתב אריסטו:

			ולפיכך מוחזקת הצדקה לעתים קרובות להיות הגדולה שבסגולות הטובות, 'וְזִיוָם שֶׁל כּוֹכַב הָעֶרֶב וְכוֹכַב הַשַּׁחַר אֵינוֹ נִפְלָא כְּזִיוָהּ שֶׁל זוֹ'. ושגור בפי המאמר: 'כָּל סְגֻלַּת הָאָדָם הַטּוֹבָה כְּלוּלָה הִיא בַצֶּדֶק'. הצדק הוא אפוא סגולה טובה מושלמת במלא מובן המילה כיון שהוא נזקק לסגולה הטובה במלואה, וגם הוא עצמו — מושלם הוא, כיון שבעליו מסוגל להפעיל את סגולתו גם כלפי חברו, ולא רק כלפי עצמו.36

			כל סגולת האדם הטובה כלולה היא בצדק — כך סברו אריסטו, אלְגַזַּאלִי וגם בַּר־חִסְדַּאי, ואולי בגלל כן היא מופיעה בכותר העברי הספר.

			ג. ארון הספרים היהודי חסר ספר מוסר שיטתי

			בַּר־חִסְדַּאי מצהיר כי ביקש לתרגם את הספר מאזני צדק מאחר שראה כי חסר בארון הספרים היהודי ספר העוסק באופן שיטתי בתורת המוסר.37 ראוי לציין כי תרגומים של חיבורים מערבית לעברית העוסקים בחוכמת המוסר עמדו בראש מעייניהם של מנהיגי התרבות שעיצבו את מדיניות התרגום.38 דרך משל, בישיבת לוּניל במאה השתים־עשרה בחרו לתרגם בפעם הראשונה את ספר המוסר כִּתַּאבּ אלְהִדַּאיַה אִלַי פַרַאִיץ֗ אלְקֻלוּבּ, המוּכּר יותר בשמו העברי חובות הלבבות, לר' בחיי אבן פקודה, שחיברוֹ בשליש האחרון של המאה האחת־עשרה.39 

			המתרגם והמשורר הגדול ר' יהודה אלחריזי (1165–1234) תרגם בראשית המאה השלוש־עשרה את אגרת המוסר הכללי המיוחסת לאריסטו, מתוך התרגום הערבי של עלי אִבְּן רִצְ֗וַאן (מת 1167/8),40 לפי בקשת פטרונו ר' עזרא ב"ר יהודה ב"ר נתנאל מן העיר בוקר (Beaucaire), ואת ספר מוסרי הפילוסופים לחֻנַיְן בן אִסְחַאק (809–873).41 ר' שם טוב אבן פלקירה (1225–1291) תרגם גם הוא לעברית את אגרת המוסר הכללי המיוחסת לאריסטו, אך מבלי ששיקע בה את האוטוביוגרפיה של עלי אִבְּן רִצְ֗וַאן.42 

			הדבר נכון גם לבַר־חִסְדַּאי, שראה חשיבות בתרגום ספר שיטתי העוסק בתורת המוסר, ובכך אפשר להצביע על האינטרס האינטלקטואלי המשותף שלו עם חכמי פרובנס. בסקירה בהקדמתו לספר הוא דן בשני חיבורים בלבד — האחד של אריסטו והאחר של ר' שלמה אבן גבירול (1058-1021). אני מניח כי דברי השבח שהוא מעטיר על אריסטו הם לאתיקה, מהדורת ניקומאכוס, וכה כתב:

			מִלְּבַד הָאִישׁ הַשָּׁלֵם אֲרִסְטוֹ אֲשֶׁר הִתְחִיל בֶָּזֶה הַתְחָלוֹת וְחִבֵּר חִבּוּר וְהֵעִיר בּוֹ הֶעָרוֹת נִפְלָאוֹת וּגְדוֹלוֹת וְהִתְנַהֵג בָּם כְּמִשְׁפָּטוֹ עִם יֶתֶר הַחָכְמוֹת לָלֶכֶת בִּנְתִיבוֹת דַּקּוֹת וּסְתוּמוֹת וּבְחוֹתֶמֶת הָעֹמֶק וְהַקִּצּוּר חֲתוּמוֹת אֲשֶׁר לֹא יְכִילֵם כָּל שֵׂכֶל וְלֹא יְבִינֵם כָּל רַעְיוֹן אֶלָּא מִי שֶׁחֲנָנוֹ הַשֵּׁם דַּעַת עֶלְיוֹן וְנָתַן לֵב זַךְ וְנָקִי וְנָבָר רוֹאֶה הֶעָתִיד מִן הֶעָבָר וּמֵבִין דָּבָר מִתּוֹךְ דָּבָר.43

			האתיקה, מהדורת ניקומאכוס של אריסטו לא תורגמה לעברית עד לתחילת המאה החמש־עשרה. ככל הנראה התרגום לערבית מאת אִסְחַאק בן חֻנַיְן (830–901) היה נדיר, וקשה היה להשיגו, ובכל מקרה נודעו ממנו רק ארבעת המאמרים הראשונים.44 רק במחצית השנייה של המאה השתים־עשרה הביא אַבּוּ עִמְרַאן בן מַרְתִּין ממצרים לאנדלוס את התרגום כולו. לתרגום זה בערבית היו עוד כמה קיצורים. כפי שהראה שמואל הרוי, הרמב"ם לא קרא את הספר אלא כשהגיע למצרים. איש האשכולות ר' שם טוב אבן פלקירא ציטט מאחד הקיצורים של חיבור זה.45 על כן סביר להניח כי בַּר־חִסְדַּאי, שישב בברצלונה במחצית הראשונה של המאה השלוש־עשרה, קרא את האתיקה, מהדורת ניקומאכוס בתרגומו של אסחאק בן חֻנַיְן, אך לא את הספר עצמו אלא כנראה את אחד התקצירים שלו.

			ההוגה האחר שבַּר־חִסְדַּאי מזכיר בתולדות האתיקה הוא המשורר וההוגה היהודי ר' שלמה אבן גבירול. אומנם הוא מציין לשבח את ספרו תקון מדות הנפש (כִּתַּאבּ אִצְלַאח אלאַכְ֗לַאק),46 שנתרגם בידי ר' יהודה אבן תיבון בשנת 1161,47 אך הוא טוען כי אבן גבירול כתב אותו על דרך הקיצור וכי יש הסוברים שלא הביאוֹ לכלל שלמוּת. וכה כתב:

			וְהֶחָכָם גִּבּוֹר הַלָּשׁוֹן ר' שְׁלֹמֹה בֶּן גַּבִּירוֹל חִבֵּר חִבּוּר יָקָר מְאֹד וּקְרָאוֹ תִּקּוּן מִדּוֹת הַנֶּפֶשׁ. אֲבָל הָלַךְ בּוֹ עַל דֶּרֶךְ הַקִּצּוּר וְלֹא הִשְׁלִימוֹ עַל הָרָאוּי לְפִי דַעַת רֹב הַמַּשְׂכִּילִים.48

			לעומת זאת ספר מיזאן אלעמל לאלְגַזַּאלִי יכול למלא את החסר בארון הספרים היהודי. לדעתו חיבור זה הוא מן הספרים המובחרים שלו. הוא מרעיף על מחברו דברי שבח רבים ורואה בו חכם גדול הנוטה לדרך הפילוסופית, הוא עומד על חשיבות חיבורו, ואף קורא על חיבור זה את דברי הפסוק 'אֲשֶׁר יַעֲשֶׂה אוֹתָם הָאָדָם וָחַי בָּהֶם' (יחזקאל כ 11), שלפי פשוטו במסורת היהודית מכוון לחוקי התורה ולמשפטיה. לשון אחר, בעיני בַּר־חִסְדַּאי אלְגַזַּאלִי מצטייר כמעצב מחדש את תורת המוסר היהודית בימי הביניים. וכה כתב:

			אָמְנָם זֶה שָׁנִים רְחוֹקוֹת, הֵצִיץ וּפָרַח, הֵאִיר וְזָרַח, הוֹפִיעַ מֵאַרְצוֹת הַמִּזְרָח, אִישׁ נָבוֹן וְחָכָם גָּדוֹל וְנוֹדָע, וּבְכָל חָכְמָה גָּלוּי וּמְפֻרְסָם, אַבּוּ חַמֶד אל־גַזָאלִי שְׁמוֹ. הוּא חִבֵּר הַסֵּפֶר הַזֶּה עַל שְׁלֵמוּת חִבּוּרָיו, וּבֵאֲרוֹ עַל מִבְחַר בֵּאוּרָיו, וּקְרָאוֹ מֹאזְנֵי הַמַּעֲשִׂים וּמִדּוֹתֵיהֶם, 'אֲשֶׁר יַעֲשֶׂה אוֹתָם הָאָדָם וָחַי בָּהֶם' [יחזקאל כ 11], וְדִבֶּר בּוֹ כַּאֲשֶׁר מָצְאָה לְשׁוֹנוֹ הַגְּלוּיָה וְיָדוֹ הַנְּטוּיָה [...] וְנוֹטֶה לְדֶרֶךְ הַפִילוֹסוֹפְיָה.49

			עמדתו של בַּר־חִסְדַּאי על החסר בארון הספרים היהודי של ספר מוסר שיטתי מעוררת שאלה. אומנם הוא משבח את ספרו של אריסטו האתיקה, מהדורת ניקומאכוס ומציין לטובה את ספרו של ר' שלמה אבן גבירול תיקון מדות הנפש, אם כי הוא מבקרו בכך שהלך בו על דרך הקיצור ולא הביאוֹ לכלל שלמות. אפשר לתמוה מדוע בַּר־חִסְדַּאי בסקירתו מתעלם כליל מחיבורו הגדול של ר' בחיי אבן פקודה כִּתַאבּ אלהִדַאיַה אִלַי פַרַאִיץ֗ אלקֻלוּבּ50 — המוּכּר יותר בשמו העברי חובות הלבבות.51

			ספר חובות הלבבות, שרבים מן החוקרים רואים בו ספר מוסר שיטתי,52 תורגם פעמיים לעברית בפרובנס במאה השתים־עשרה — פעם ראשונה בידי ר' יוסף קמחי (1105–1170) ופעם שנייה בידי ר' יהודה אבן תיבון (1120–1190). אף על פי שר' יוסף קמחי סיים לתרגם את כל החיבור ביקש הראב"ד (1120–1198), ראש הישיבה בעיר פּוֹסְקְיֶיר (Posquières), מר' יהודה אבן תיבון לתרגם את חובות הלבבות בשנית מאחר שהעדיף את סגנון תרגומו. 

			לעומת זאת, בישיבה בלוניל היו חילוקי דעות בעניין נחיצות התרגום של חובות הלבבות. לרבי אשר 'הפרוש' (מת לאחר 1193), בנו של ראש הישיבה משולם בן יעקב (מת ב־1170), היה עניין מועט בעיונים פילסופיים תיאורטיים. תחת זאת, הוא העדיף את לימוד התלמוד יומם ולילה ונקט בחוסר סובלנות לכל דבר השונה מן התלמוד, כולל ספר חובות הלבבות. הוא סבר בניגוד לדעת אביו כי תקון מדות הנפש יכול להעביר את אותה השיטה המוסרית של חובות הלבבות ולכן עדיף לתרגמו הן בגלל קיצורו והן כדי שהתלמידים יוכלו להקדיש לו את רוב זמנם ללימודי התלמוד וההלכה: 'אם היה בידינו החיבור ההוא ["תקון מדות הנפש"] עם השער הזה [שער הייחוד ב"חובות הלבבות"] היה מספיק לנו בכל ספר חובות הלבבות, וממלא את מקומו, ומקל מעלינו טורח האריכות, והיינו יכולים לזכור דבריו על סדר ענייני שעריו, מפני שהדברים הארוכים אין אדם יכול לזכרם'.53 לכן ביקש ר' אשר בן משולם מר' יהודה אבן תיבון לעזוב את תרגום חובות הלבבות, אשר החל בו, ולתרגם את תקון מדות הנפש לר' שלמה אבן גבירול.54

			ברם, בברצלונה במחצית הראשונה של המאה השלוש־עשרה בַּר־חִסְדַּאי מתעלם לחלוטין מספר חובות הלבבות. אין הוא אוחז כלל בנימוקים של ר' אשר בן משולם, 'הפרוש', להעדפת תקון מדות הנפש על חובות הלבבות. להפך, בַּר־חִסְדַּאי מונה את חסרונו של תקון מדות הנפש בקיצורו, ואילו ר' אשר בן משולם רואה בכך יתרון. לא מן הנמנע לומר כי בעוד בפרובנס נטה הראב"ד למיסטיקה ובחר באתיקה מיסטית סגפנית שעיצב בעל חובות הלבבות,55 הרי הרציונליסטים בברצלונה במחצית הראשונה של המאה השלוש־עשרה, המשתייכים לאסכולה המיימוניסטית, העדיפו כבסיס לאתיקה את התפיסה האריסטוטלית על פני הפרקטיקה והאתיקה של המיסטיקה הצוּפית, שעמדו לנגד עיניו של אבן פקודה.56 ר' שם טוב אבן פלקירא כבר טען כי אריסטו הוא נקודת המוצא לדיון באתיקה, כפי שעמד על כך יאיר שיפמן.57 זוהי גם עמדתו המפורשת של בַּר־חִסְדַּאי בהקדמתו לתרגום מיזאן אלעמל.

			לכאורה מפתיע שמי שהשתייך למחנה הרציונליסטי המיימוניסטי בברצלונה והשתתף באופן פעיל בפולמוס החריף סביב הספר מורה נבוכים בחר לתרגם את החיבור מיזאן אלעמל לעברית, שכן הרמב"ם איננו מזכיר כלל, עד כמה שידיעתי מגעת, את אלְגַזַּאלִי בכתביו, כמו גם בין מחברי 'ספרי מלאכת ההיגיון' הראויים לעיון באיגרתו לר' שמואל אבן תיבון.58 אפשר שהרמב"ם לא החשיב את אלְגַזַּאלִי לפילוסוף במלוא מובנהּ של המילה, אלא, כפי שטען עומר מיכאליס, למי שמצוי בתווך שבין 'אַלְפַלַאסִפַה' לבין הקרויים 'אלמֻתַּשַׁרִּעִין', קהלן של דתות ההתגלות.59 עם זאת, אפשר למצוא את עקבותיו של אלְגַזַּאלִי בכתבי הרמב"ם,60 ביתר שאת אצל בנו ר' אברהם,61 וכן אצל ר' יצחק אבן לטיף (1269-1210), שהיה חלק ממחנה הרציונליסטים בפולמוס על כתבי הרמב"ם בשנות השלושים והארבעים ובחיבוריו המאוחרים משנות השישים של המאה השלוש־עשרה ניכר חותמו של אלְגַזַּאלִי.62 בעניין השפעתו של מיזאן אלעמל על הרמב"ם ציין אבירם רביצקי כי 'המקור שהשפיע על הרמב"ם במינוחו הוא ספר "מיזאן אלעמל" לאלגזאלי [...] אף שהשפעתו של אלגזאלי על הרמב"ם באופן כללי הייתה ככל הנראה מעטה יחסית, היא לא הייתה חסרת חשיבות, ונראה שדווקא בתחומים הקשורים לאתיקה מקורה ניכר יותר מאשר בתחומים אחרים'.63

			לא זו אף זו, מיזאן אלעמל מצד תוכנו אינו מיוסד בעיקרו רק על האתיקה, הפרקטיקה והמיסטיקה הצוּפית, אף שהמחבר מקדיש את הביאור השביעי בספרו לאתיקה ולפרקטיקה הצוּפית.64 אומנם אין הסכמה בין החוקרים מתי נתחבר ספר זה. למשל, חוה לצרוס־יפה סבורה כי הוא נתחבר בשלהי שהותו של אלְגַזַּאלִי במַדְּרַסַתּ אלנִּטַ֗אמִיַּה אשר בבגדד בתחילת מסעו אל המיסטיקה והפרקטיקה הצוּפית.65 אלְגַזַּאלִי סיים את חיבורו תַּהַאפֻתּ אלְפַלַאסִפַה (تهافت الفلاسفة ♦ מפלת הפילוסופים) בינואר 1095 לסה"ן, ובנובמבר בשנה זו עזב את בגדד ונסע לדמשק.

			אם כן, אלְגַזַּאלִי כתב את מיזאן אלעמל בתקופתו הפילוסופית. שש פעמים הוא מצטט בספר זה את חיבורו הלוגי מעיאר אלעלם ואומר במפורש כי את טיעוניו במיזאן אלעמל הוא מבקש להשתית לא על הליכה עיוורת אחרי סמכויות, אם בני אדם ואם ספרים (تقليد ♦ תַּקְלִידּ),66 אלא על ההוכחה המוֹפתית (برهان ♦ בֻּרְהַאן),67 לפי העקרונות הלוגיים שקבע בספרו מעיאר אלעלם.68 וכה כתב:

			
				
					
					
				
				
					
							
							وكل ذلك بطريقة تترقى عن حد طريق التقليد إلى حد الوضوح، لو استقصى بحقيقته وطوّل الكلم فيه ارتقى إلى حد البرهان على الشروط التي ذكرناها في معيار العلم. وإن كنا لسنا نطوّل الكلام به، ولكن نرشد إلى أصوله وقوانينه.69 

						
							
							וְכָל זֹאת בַּדֶּרֶךְ שֶׁתַּעֲלֶה מִגְּבוּל דֶּרֶךְ הַמָּסֹרֶת אֶל גְּבוּל דֶּרֶךְ הַלִּבּוּן וְהַבֵּרוּר, לוּ נַעֲמִיק חֵקֶר בַּאֲמִתַּתוֹ וְנַאֲרִיךְ הַדִּבּוּר בּוֹ נַעֲלֶה אֶל גְּבוּל הַהוֹכָחָה הַמּוֹפְתִית לְפִי הַתְּנָאִים שֶׁזָּכַרְנוּ בְּסֵפֶר קְנֵה הַמִּדָּה שֶׁל הַיְדִיעָה. אַף עַל פִּי שֶׁאֲנַחְנוּ לֹא נַאֲרִיךְ אֶת הַדִּבּוּר בּוֹ הֲרֵי שֶׁלְּפָחוֹת נַנְחֶה בַּדֶּרֶךְ הַיְשָׁרָה אֶל שָׁרָשָׁיו וּכְלָלָיו.

			לא זו אף זו, המטפיזיקה שספר חובות הלבבות מושתת עליה ב'שער הייחוד' (פִי שַׁרְח וֻג֗וּה אִכְ֗לַאץ אלתַּוְחִידּ לִלַּה גַ֗לּ וַעַזּ) מיוסדת בעיקרה70 על הכלאם המֻעְתַּזְלִי מבית מדרשו של ר' סעדיה גאון,71 עמדה שהרמב"ם מתח עליה ביקורת חריפה בספרו מורה נבוכים,72 ואילו בספר מיזאן אלעמל אלְגַזַּאלִי סוטה מהמטפיזיקה של הכלאם האשערי, שהיא דרכו ברוב ספריו, ופונה לאתיקה האריסטוטלית.73 אומנם אבן פקודה דן גם הוא במיצוע שהוא מכנה בשם 'אַלִאעְתִּדַּאל אלשַּׁרִיעִי' (המיצוע התורתי),74 אך תורת הידיעה שלו אינה מושתתת על הלוגיקה. אלְגַזַּאלִי, לעומתו, חותר לעצב אתיקה פילוסופית שיטתית על אדני הלוגיקה, אך היא אינה מיוסדת באופן ישיר על האתיקה של אריסטו בלא סטיות, אלא בעיקר על פרשנותו של אבן סינא.75 מאוחר יותר אלְגַזַּאלִי עצמו בתקופתו הספקנית המיסטית ימתח ביקורת על מהלך זה בספרו אלמֻנְקִד֗ מִן אלצַּ֗לַאל (المنقذ من الضّلال ♦ הפודה מן התעיה והטעות),76 ועל כן הוא עצמו לא יצטט ממנו בכתביו המאוחרים.

			כללו של דבר, נראה כי בַּר־חִסְדַּאי תומך במסורת הפילוסופית של האסכולה המיימוניסטית, שלפיה אריסטו הוא נקודת המוצא לדיון באתיקה. ייתכן שזו הסיבה לכך שהוא מתעלם במכוון מספרו של אבן פקודה חובות הלבבות — המיוסד בעיקרו על המטפיזיקה של הכלאם המֻעְתַזְלִי על האתיקה, המיסטיקה והפרקטיקה הצוּפית77 — וחותר לתרגם לעברית את מיזאן אלעמל לאלְגַזַּאלִי. חיבור זה, שהשפיע על הרמב"ם, דן באתיקה פילוסופית המושתתת על החשיבה הלוגית ועל האתיקה האריסטוטלית, אף על פי שאין נעדרים ממנה יסודות מהאתיקה והפרקטיקה הצוּפית. לדעת בַּר־חִסְדַּאי תרגומו של חיבור זה לעברית בא למלא חסר בתולדות ספרות המוסר הרבנית, שסטתה כליל מבית המדרש האריסטוטלי והמסורת הפילוסופית המיימוניסטית, ועליו לשמש כנראה חלופה בספרות המוסר היהודית לאתיקה המיסטית של הספר חובות הלבבות.

			ד. מלאכת התרגום כחוויה ארוטית

			מלאכת התרגום בימי הביניים היא שיתוף פעולה בין פטרוני התרגומים ובין המתרגמים.78 דבר זה משתקף גם במלאכת תרגום אחרת של בַּר־חִסְדַּאי, לספר היסודות — ספרו של הפילוסוף הניאו־פלטוני היהודי יצחק בן שלמה הישראלי. היוזמה לתרגום חיבור זה מערבית לעברית לא באה מצידו של בַּר־חִסְדַּאי היושב בברצלונה אלא מר' דוד קמחי מנרבון. בַּר־חִסְדַּאי כותב על כך במפורש במבוא שלו לתרגומו של הספר, וזה לשונו:

			אֲבָל מָה אֶעֱשֶׂה וְאָבִי גָּזַר עָלַי, הוּא הֶחָכָם הַגָּדוֹל ר' דָּוִד בֶּן הֶחָכָם ר' יוֹסֵף קִמְחִי זַ"ל, הוּא הֶעְתִּיק עָלַי דְּבָרוֹ וְשִׂיחוֹ, הוּא שִׁלְּחַנִי וְרוּחוֹ, רוּחוֹ דִּבֶּר בִּי לַעֲשׂוֹת אֲשֶׁר לֹא עָלָה עַל רוּחִי, וּבְכֹחוֹ הוֹצִיא אֶל הַפֹּעַל מַה שֶּׁלֹּא הָיָה בְּכֹחִי, וַאֲנִי נִמְשַׁכְתִּי בְּכֶפֶל רִסְנוֹ, וְרַצְתִּי אַחֲרֵי רְצוֹנוֹ.79

			ואולם, תרגום הספר מיזאן אלעמל הוא יוזמה שלו. החתירה הרציונלית של בַּר־חִסְדַּאי לאתיקה פילוסופית היא המניע העיקרי לבחירתו לתרגם את הספר מיזאן אלעמל מערבית לעברית. הוא מתאר בכתיבה פואטית מליצית את התרשמותו מחשיבותו של החיבור, מתכניו וממקורותיו. ואולם, יש משהו עמוק יותר מן החתירה הרציונלית, והוא התשוקה הארוטית המובעת בלשון המטפוריקה של שיר השירים להשיג את הידע — היא שמנחה את המתרגם ומעוררת בו את התשוקה לתרגום. וכה כתב בלשונו המליצית:

			בַּעֲלוֹתִי הָהָרָה ♦ הַר הַמֹּר גִּבְעַת הַלְּבוֹנָה ♦ לִרְעוֹת בֵּין עֲרוּגוֹת ♦ בַּעֲלֵי מְזִמָּה וּתְבוּנָה ♦ מָצָאתִי צְרוֹר הַמֹּר הַזֶּה ♦ גָּנוּז בְּבֵית גִּנְזֵיהֶם ♦ כָּמוּס עִמָּם חָתוּם בְּאוֹצְרוֹתֵיהֶם ♦ וְשָׁאַבְתִּי מִמְּקוֹרוֹ ♦ אָכַלְתִּי דִּבְשׁוֹ עִם יַעְרוֹ ♦ וְשָׁתִיתִי מֵי בּוֹרוֹ ♦ וַיְהִי כַּאֲשֶׁר נָבְעוּ עָלַי מַעְיָנָיו ♦ וְנִבְעוּ אֵלַי מַצְפּוּנָיו ♦ וּמִלֵּאתִי כְּרֵסִי מַעֲדַנָּיו ♦ רָאִיתִי כִּי בְּדֹלָחָיו הַיְקָרִים ♦ וּמַחֲמַדָּיו הַטּוֹבִים ♦ וּפְנִינָיו הַנִּבְחָרִים ♦ הָיוּ מְעֻלָּפִים בַּסַּפִּירִים ♦ מְשֻׁבָּצִים בְּזוּלָתוֹ מֵהַחִבּוּרִים ♦ וּקְצָת חֲרוּזֵי מִדּוֹתָיו ♦ וְתוֹרֵי זָהָב חֲמוּדוֹתָיו ♦ עִם נְקֻדּוֹת סוֹדוֹת חִידוֹתָיו ♦ הָיוּ תְּלוּיִים בְּצַוְּארֵי חִבּוּרֵי הַחֲכָמִים הָרִאשׁוֹנִים ♦ מְפֻזָּרִים וּמְפֹרָדִים ♦ בֵּין עֲרוּגוֹת מַחְבְּרוֹת הַקַּדְמוֹנִים.80 

			על היסוד הארוטי שביסוד מעשה התרגום בַּר־חִסְדַּאי מרחיב גם בהקדמתו לבן המלך והנזיר. וכה כתב:

			וְדָרַשְׁתִּי וְחָקַרְתִּי וְיָגַעְתִּי וּמָצָאתִי זֹאת הָאִגֶּרֶת ♦ אֲשֶׁר הוֹד וְתִפְאֶרֶת אוֹגֶרֶת ♦ מְדַבֶּרֶת בְּלַעֲגֵי שָׂפָה וּבְלָשׁוֹן אַחֶרֶת ♦ כְּבוּדָּה בַּת מֶלֶךְ וּצְנוּעָה ♦ בְּתוּלָה וְאִישׁ לֹא יְדָעָהּ ♦ עַד אֲשֶׁר בְּתוֹרָתָהּ הָגִיתִי ♦ וּבְאַהֲבָתָהּ שָׁגִיתִי ♦ הֲסִירוֹתִי אֶת שִׂמְלַת שִׁבְיָהּ ♦ וָאֶתְעַדֶּה נִזְמָהּ וְחֶלְיָהּ ♦ וּלְהַרְאוֹת הָעַמִּים וְהַשָּׂרִים אֶת יָפְיָהּ ♦ מַה יָּפְיָהּ וּמַה טּוּבָהּ ♦ עֵץ חַיִּים הִיא לַמַּחֲזִיקִים בָּהּ ♦ עֵץ עוֹשֶׂה פְּרִי ♦ מַה מָּתוֹק מִדְּבַשׁ וּמֶה עַז מֵאֲרִי ♦ כָּל אוֹכְלָיו מִפַּחַד לֹא יִירָאוּ ♦ וְלֹא יִרְעֲבוּ וְלֹא יִצְמָאוּ ♦ עָלֵהוּ לִתְרוּפָה וְלִתְעָלָה ♦ עַל כֵּן קְרָאתִיו רֶוַח וְהַצָּלָה ♦ כִּי יַצִּיל עָנִי מִשַּׁחַת ♦ בְּשׁוּבָה וָנַחַת ♦ יְמַלֵּט נָקִי מִפַּח וָפַחַת ♦ וְיֹאמַר פְּדָעֵהוּ מֵרֶדֶת שָׁחַת.81

			בַּר־חִסְדַּאי מתאר בלשון מליצית את מלאכת התרגום כמעשה אהבה, מתוך פמיניזציה לידע הנחשק בדמות נערה בתולה. הידע הנפלא החבוי בסיפור 'בֶּן הַמֶּלֶךְ וְהַנָּזִיר' בשפת המקור הערבית הוא ידע בתולי, כך שמבחינת שפת המטרה הוא נמשל לבת מלך בתולה. ואולם, בת המלך אסורה היא בבית השבי של השפה הערבית — 'מְדַבֶּרֶת בְּלַעֲגֵי שָׂפָה וּבְלָשׁוֹן אַחֶרֶת'. הוא משבץ דבריו מהפסוק 'כִּי בְּלַעֲגֵי שָׂפָה וּבְלָשׁוֹן אַחֶרֶת יְדַבֵּר אֶל הָעָם הַזֶּה' (ישעיה כח 11). הצירוף 'בְּלַעֲגֵי שָׂפָה' מדבר על נלעגותה של השפה, כדברי הפסוק 'אֶת עַם נוֹעָז לֹא תִרְאֶה עַם עִמְקֵי שָׂפָה מִשְּׁמוֹעַ נִלְעַג לָשׁוֹן אֵין בִּינָה' (ישעיה לג 19), שפה שאפשר ללגלג עליה: 'כָּל רֹאַי יַלְעִגוּ לִי' (תהילים כב 8). לשון אחר, בַּר־חִסְדַּאי מציג את השפה הערבית כשפה נלעגת.

			אפשר לשער כי בדבריו אלו יש הד פולמוסי בין יהודים לערבים באנדלוסיה מהי השפה העליונה — העברית או הערבית.82 למשל, ר' משה אבן עזרא (1138-1058) מספר בחיבורו כִּתַאבּ אלמֻחַאצַ֗רַה ואלמֻדַ֗אכַּרַה, הוא ספר העיונים והדיונים, על ויכוח בינו לבין אחד מחכמי ההלכה המוסלמיים מן 'הערבייה', שביקש להרים את מעלתו של הקֻראן ואת צחותו ולהשפיל את התורה ואת צחותה. וכה כתב:

			 

			
				
					
					
				
				
					
							
							וַלַקַדּ סַאַלַנִי פִי אַיַּאם אלְחַדַּאתַ֗ה פִי דַּאר נַשְׁאַתִּי בַּעְץ֗ אַעְלַאם פֻקַהַא אלְמֻסְלִמִין, כֻּנְתֻּ צַנִיעַתַּהֻ וַמֻדַּלַּא" עַלַיְהִ, אַן אַתְּלוּ עַלַיְהִ אלְעַשְׁר כַּלִמַאתּ בִּאללִּסַאן אלְעַרַבִּי. פַפַהִמְתֻּ מַגְזַאהֻ אַנַּהֻ יֻרִידּ יַסְתַּקְצִר פַצַאחַתַּהַא. פַסַאַלְתֻּהֻ אַן יַתְּלוּ עַלַיַּ פַאתִּחַה' קֻרְאַנִהִ בִּאללִּסַאן אללַּטִינִי, וַכַּאן מִמַּן יַתַּכַּלַּם בִּהִ וַיַפְהַמֻהֻ. פַלַמַּא תַּדַּבַּר תַּחְוִילַהֻ אִלַי הַדַ֗א אללִּסַאן סַמֻגַ֗ לַפְטֻ֗הֻ וַקַבֻּחַ לַקְטֻהֻ, פַפַהִםַ מֻרַאדִּי וַעַפַאנִי מִמַּא סַאַלַהֻ מִנִּי.83

						
							
							פַּעַם אַחַת בִּימֵי נְעוּרַי בְּעִיר מוֹלַדְתִּי שְׁאָלַנִי אֶחָד מֵחַכְמֵי הַהֲלָכָה הַמֻּסְלְמִיִּים, שֶׁהָיִיתִי אִישׁ חָסוּתוֹ וּבָטוּחַ בְּאַהֲבָתוֹ, שֶׁאֶקְרָא לְפָנָיו אֶת עֲשֶׂרֶת הַדִּבְּרוֹת בַּלָּשׁוֹן הָעַרְבִית. הֵבַנְתִּי אֶת כַּוָּנָתוֹ, שֶׁהוּא רוֹצֶה לְגַלּוֹת אֶת דַּלּוּת מְלִיצָתָהּ. בִּקַּשְׁתִּי אוֹתוֹ אֲנִי שֶׁיִּקְרָא לְפָנַי אֶת פְּתִיחַת הַקֻּרְאָן שֶׁלּוֹ בַּלָּשׁוֹן הַלָּטִינִית — וְהוּא יָדַע לְדַבֵּר בָּהּ וְלַהֲבִינָהּ. וּכְשֶׁעָמַד וְהֶעֱבִירָהּ לַלָּשׁוֹן הַזֹּאת נֶעֶכְרָה מִלָּתוֹ וְנִתְעָב יָפְיָהּ. וְהֵבִין רְצוֹנִי וּפְטָרַנִי מֵאֲשֶׁר בִּקֵּשׁ מִמֶּנִּי.

						
					

				
			

			 

			בַּר־חִסְדַּאי יוצא גם הוא נגד העליונות והצחות של השפה הערבית, היא שפת הקֻראן, שפה פלאית ניסית — 'אִעְגַ֗אז אלקֻראן' (إعجاز القرآن).83 הסגנון של הקֻראן מליצי, נשגב, נהדר — משום שהוא אלוהי ולא ניתן לחיקוי, ומכאן חשיבותה של השפה הערבית בדת האסלאם ובתרבות הערבית. עניין זה עולה גם בדיאלוג שעיצב ר' יהודה הלוי (1141-1075) בין מלך כוזר ובין החכם הישמעאלי בספר הכוזרי, במאמר הראשון, ובו המלך שולל את עליונותה של השפה הערבית ואת האופי הניסי של הקֻראן וטוען כי מי שאינו בקיא בשפה הערבית אינו רגיש ליפי המליצה ולכן אינו יכול לקבל אותם כאות וכמופת להיותו אלוהי, וכה כתב:

			 

			
				
					
					
				
				
					
							
							בִּאַןַּ כִּתַּאבַּנַא כַּלַאם אללַּה וַהוּ פִי דַ֗אתִּהִ מֻעְגִ֗זַה יַגִ֗בּ עַלַיְנַא קֻבּוּלַהֻ מִן אַגְ֗ל דַ֗אתִּהִ אִד֗ לַם יֻמְכִּן אַחַדַּא" אַן יַאְתִּי בִּמִתְ֗לִהִ וַלַא בִּמִתְ֗ל אַיַה מִן אַיַאתִּהִ [...] 

							פַקַאל לַהֻ אלְכַ֗זַרִי: [...] וַאִן כַּאן כִּתַּאבֻּכֻּם מֻעְגִ֗זַה וַאלְכִּתַּאבּ עַרַבִּי, פַלַיְס יֻמַיִּז מֻעְגִ֗זַתַּהֻ וַגַרַאבַּתַּהֻ עַגַ֗מִי מִתְ֗לִי. וַאִדַ֗א תֻּלִי עַלַיַּ לַם אֻפַרִּק בַּיְנַהֻ וַבַּיְן גַיְרִהִ מִן כַּלַאם אלְעַרַבִּי.85

						
							
							שֶׁסִּפְרֵנוּ הוּא דִּבּוּר אֱלֹהִים וְהוּא בְּעַצְמוּתוֹ נֵס. אָנוּ חַיָּבִים לְקַבֵּל אוֹתוֹ בִּגְלַל עַצְמוּתוֹ, כִּי אִישׁ אֵינוֹ יָכוֹל לְחַבֵּר כְּדֻגְמָתוֹ אוֹ כְּדֻגְמַת פָּסוּק מִפְּסוּקָיו [...]

							אָמַר לוֹ הַכּוּזָרִי: [...] אִם סִפְרְכֶם נֵס וְהַסֵּפֶר כָּתוּב עַרְבִית, לֹא־עֲרָבִי כָּמוֹנִי לֹא יַבְחִין בַּנֵּס שֶׁבּוֹ וּבְנִפְלְאוֹתָיו. אִם יִקָּרֵא בְּפָנַי לֹא אַבְדִּיל בֵּינוֹ וּבֵין דִּבּוּר עֲרָבִי אַחֵר.86

						
					

				
			

			84  85     

			עמדתו זו של ר' יהודה הלוי היא הדעה המקובלת בקרב היהודים, שבניגוד לגישה המוסלמית, הרואה את הקֻראן כספר יוצא דופן באופן ניסי בצחות לשונו, למעשה אין לשונו של הקֻראן נפלאה במיוחד. זוהי דעתם של ר' סעדיה גאון, ר' שמואל בן חפני גאון, דַּאוּדּ אלרַּקִּי המכוּנה אַלְמֻקַמִּץ ור' משה אבן עזרא.86

			ובכן, המתרגם מוצא ידע בשפת המקור — השפה הערבית, שפה נלעגת — ועליו להשיב את הידע החבוי בשפה זו אל השפה העליונה והצחה, היא העברית. המתרגם, המיוצג מבחינה מגדרית כחתן מאוהב בבת המלך הבתולה, מאוהב בידע, שוגה בשיגיון האהבה. באהבתו את בת המלך הוא יוצא למסע לגאול אותה מבית האסורים, להפשיטה משמלת בית השבי, מנלעגותה של השפה הערבית, ולעדוֹת אותה בתכשיטים יפים ויקרים, הם השפה העברית, וכך הכול יראו את יופייה וטוּבה.

			לפי בַּר־חִסְדַּאי התשוקה לתרגם היא תשוקה ארוטית. כמיטב מסורת האבירים הימי־ביניימית המתרגם יוצא לחלץ את אהובתו מבית האסורים, להסיר ממנה את בגדי גלותה, השפה הערבית, ולהלבישה בעדי עדיים. בכך הוא יוצר אחדות בין הפנים לחוץ, משיב את הידע אל מקורו ואל יופיו, אל השפה העברית. ציורי ההתאהבות שלו בידע של בן המלך והנזיר מזכירים את דברי הרמב"ם ביד החזקה. וכה כתב:

			וְכֵיצַד הִיא הָאַהֲבָה הָרְאוּיָה הוּא שֶׁיֹּאהַב אֶת ה' אַהֲבָה גְּדוֹלָה יְתֵרָה עַזָּה מְאֹד עַד שֶׁתְּהֵא נַפְשׁוֹ קְשׁוּרָה בְּאַהֲבַת ה' וְנִמְצָא שׁוֹגֶה בָּהּ תָּמִיד כְּאִלּוּ חוֹלֶה חֳלִי הָאַהֲבָה שֶׁאֵין דַּעְתּוֹ פְּנוּיָה מֵאַהֲבַת אוֹתָהּ אִשָּׁה וְהוּא שׁוֹגֶה בָּהּ תָּמִיד בֵּין בְּשִׁבְתּוֹ בֵּין בְּקוּמוֹ בֵּין בְּשָׁעָה שֶׁהוּא אוֹכֵל וְשׁוֹתֶה. יָתֵר מִזֶּה תִּהְיֶה אַהֲבַת ה' בְּלֵב אוֹהֲבָיו שׁוֹגִים בָּהּ תָּמִיד כְּמוֹ שֶׁצִּוָּנוּ 'בְּכָל לְבָבְךָ וּבְכָל נַפְשְׁךָ' [דברים ו 5]. וְהוּא שֶׁשְּׁלֹמֹה אָמַר דֶּרֶךְ מָשָׁל 'כִּי חוֹלַת אַהֲבָה אֲנִי' [שיר השירים ב 5]. וְכָל שִׁיר הַשִּׁירִים מָשָׁל הוּא לְעִנְיָן זֶה.87

			בדימויים שונים ומשונים תוארה מלאכת התרגום במרוצת הדורות. התרגום דומה לעקירת שתיל מאדמתו ונטיעתו באדמה אחרת, וליציקת מים מכּלי לכלי. אך התיאורים הרוֹוחים הם הדימויים הארוטיים — תשוקה, נאמנות ובגידה. למשל, הדימוי של פעולת התרגום כ'נשיקה מבעד למטפחת', שליָמים יוחס לחיים נחמן ביאליק,88 והמשפט המפורסם המיוחס לפרנסואה רבלה (François Rabelais, 1490-1553): 'תרגום כמוהו כאישה: בוגדת אם היא יפה, נאמנה אם היא מכוערת'.89 לפי בַּר־חִסְדַּאי התרגום הוא מעשה אהבה־תשוקה לגאול את הידע מהכיעור שהוא נמצא בו ולייפות אותו בעדי עדיים.

			ה. מלאכת התרגום כאסטרטגיה מבייתת

			יְהִי וֶרְגִּילִיּוּס צֵידְךָ — הָעֶפְרוֹנִי אֲשֶׁר בַּכַּר,

			הָאַלְבַּטְרוֹס — בּוֹדְלֶר, אוֹ הַזָּמִיר — וֶרְלֶן,

			עִם זֹאת, צִפּוֹר בַּת־דְּרוֹר בְּתוֹךְ סוּגַר־נֵכָר

			לָעַד בְּלִי יֶזַע־מַאֲמָץ לִכְלֹא לֹא יִנָּתֵן,

			יוֹקֵשׁ חָבִיב שֶׁלִּי, — וְלֹא תֵּצֵא נִשְׂכָּר

			רֵעִי הַמְשׁוֹרֵר, בְּלִי אֹנֶס, בְּלִי בְּגִידָה,

			לוּ גַּם אַתָּה רוֹעֶה אִידִילִי, אוֹ מוֹדָע

			לְכָל הַמּוּזוֹת, אוֹ בּוֹטָנִיקַאי שֶׁל כָּל אַכְזָר –

			כִּי לֹא שֶׁלְּךָ הַשִּׁיר — פְּרוֹטֵאוּס אֵל חַמְקָן־רָשָׁע

			וְלֹא תָּצוּד אוֹתוֹ בְּכֹחַ, לֹא בְּרֶגַע מְמֻלָּח

			בִּזְנַב־הַדָּג אַתָּה אוֹחֵז, וְהוּא כְּנֵטֶף לַח

			זוֹרֵם לוֹ וְחוֹמֵק מִכָּל מִכְמֹרֶת חֲלוּשָׁה

			הֱיֵה פְּרוֹטֵאוּס לִפְּרוֹטֵאוּס, לְכָל אֲפֵר — הוֹסֵף אֲפֵר,

			וְשַׁעֲשַׁע אֱנוֹשׁ־בָּטֵל בְּאַגָּדָה שֶׁתְּסַפֵּר!

			                            ויאצ'סלב איוואנוב90

			מעשה התרגום אינו אפשרי מעיקרו, אומר הסימבוליסט הרוסי ויאצ'סלב איוואנוב (1949-1886), ואם הוא מתאפשר הרי זה רק על ידי מריטת נוצותיה של 'ציפור השיר', כליאתה ובגידה בה.91 אי אפשר לתרגם בלי אונס, בלי בגידה. המתרגם הוא בוגד — Traditore, Traduttore.92 אמירה זו נכונה גם לבַר־חִסְדַּאי, מחשובי המתרגמים היהודים בימי הביניים. פרשנות פרוידיאנית אפשרית למבוא הארוטי האידילי שלו היא שהדגש שלו במלאכת התרגום כמעשה של אהבה ותשוקה חצרונית לא נועד אלא להדחיק את תפיסת התרגום של החיבור מיזאן אלעמל כאונס ברוטלי של הטקסט. הבגידה שלו בטקסט המקור תהיה בגידה יצירתית ותלווה בניכוס יצירתי של טקסט המקור על ידי הדת, התרבות ושפת היעד.

			ובכן, מה משימתו של המתרגם לפי תודעתו העצמית? בַּר־חִסְדַּאי בפתח חיבורו עומד על הנורמות של תרגום מערבית לעברית, שעיקרן ייהוּד טקסט המקור בהמרת פסוקי הקֻראן ובמסורות החַדִּית֗ בפסוקי המקרא ובדברי חז"ל הדומים להם, עד כי לא נשאר כמעט זכר לאופיו האסלאמי־ערבי של החיבור מיזאן אלעמל.93 וכה כתב בהקדמה לחיבורו:

			וְעִם הֱיוֹתוֹ חָכָם גָּדוֹל וְנוֹטֶה לְדֶרֶךְ הַפִילוֹסוֹפְיָה עִם כָּל זֶה הָיָה מֵבִיא רְאָיוֹתָיו וְאוֹתוֹתָיו בְּרֹב מְקוֹמוֹת חֲמוּדוֹת מִדּוֹתָיו מִסִּפְרֵי דָּתֵיהֶם וְאַגָּדוֹתֵיהֶם הַנִּמְצָאִים אֶצְלָם מֵחַכְמֵיהֶם וְאִם הֵם מֵחֻלְשַׁת סִפְרֵיהֶם וְרִפְיוֹן כִּתְבֵיהֶם יָבִיאוּ רְאָיוֹת לְטַעֲנוֹתֵיהֶם וְחִזּוּק וְסֶמֶךְ לִסְבָרוֹתֵיהֶם קַל וָחֹמֶר מִי שֶׁכָּל דִּבְרֵיהֶם מִפָּז צְרוּפִים וּמְתוּקִים מִדְּבַשׁ וְנֹפֶת צוּפִים וְעַל קַו הָאֱמֶת מְיֻסָּדִים וּבְנוּיִים וּמְקוֹרָם מְקוֹר מַיִם חַיִּים שֶׁרְאָיוֹתֵיהֶם הֵם יוֹתֵר זַכּוֹת וּנְקִיּוֹת חֲזָקוֹת וַאֲמִתִּיּוֹת וּרְאוּיוֹת לְהָבִיא מֵהֶם אוֹתוֹת אֱמֶת וּרְאָיוֹת.94

			בַּר־חִסְדַּאי רואה במלאכת התרגום אסטרטגיה מבייתת, כלומר העדפות תרגומיות הממקמות את הטקסט בתוך תרבות המטרה.95 המתרגם משתלט על טקסט המקור תוך כדי תרגומו ומשנה אותו בהתאם לעמדותיו התאולוגיות. אין כאן פריצת דרך מחשבתית בדרכי התרגום, שכן תפיסה זו רוֹוחת הן אצל המתרגמים הרומים והן אצל המתרגמים הערבים. דוגמה טיפוסית לאחרונים היא חֻנַיְן אבּן אסחאק, שדָרך בעקבי המתרגמים הנוצרים שקדמו לו וסילק בתרגומיו מיוונית לסורית ולערבית כל עקבות פגניים יווניים, בכך שהחליף את שמות האלים הפגניים בשמו של האל האחד ומלאכיו.96

			לפי תודעתו העצמית של בַּר־חִסְדַּאי משימתו של המתרגם היא להתאים בתרגום את הטקסט של שפת המקור בערבית לדת ולתרבות של שפת היעד בעברית. הוא מנמק את סיבת ההתאמה בכך שהמקורות של דת האסלאם, בעיקר הקֻראן והחדית֗, שאלְגַזַּאלִי מסתמך עליהם כדי לחזק את ראיותיו וטענותיו, חלשים ורפים לעומת המקורות של הדת היהודית, שמהם אפשר לשאוב ראיות זכּות, חזקות ואמיתיות, כי הן מיוסדות על 'קו האמת'. בכך בַּר־חִסְדַּאי מבטא עמדה פולמוסית כלפי האסלאם, שלכאורה אינה רואה בקֻראן טקסט התגלותי מן השמיים ומקור אלוהי של האמת.97

			עמדה זו בעניין חולשתו של האסלאם ועליונותה של היהדות מכַוונת את בַּר־חִסְדַּאי לאסטרטגיה המבייתת של התרגום. הוא מצהיר במפורש כי בכל המקומות שאלְגַזַּאלִי מסתמך על הקֻראן והחדית֗ הוא יחליף אותם בסימוכין ממקורות היהדות, בעיקר המקרא וספרות חז"ל, אך עם זאת יקפיד שלא לשנות את הטיעונים של אלְגַזַּאלִי ושלא לסטות ממהלכם. וכה כתב:

			עַל כֵּן אָמַרְתִּי גַּם אֲנִי לְהָבִיא כְּפִי יְכָלְתִּי בְּכָל הַמְּקוֹמוֹת הָהֵם מִסְּפָרֵינוּ הַקְּדוֹשִׁים וּמִדּוֹתֵיהֶם דְּבָרִים הַדּוֹמִים אֲלֵיהֶם כְּדֵי שֶׁאֶהְיֶה הוֹלֵךְ עַל דֶּרֶךְ הַמְחַבֵּר וּשְׁבִילָיו וְלֹא אָסוּר מִמַּעְגָּלָיו וְלֹא אֶטֶּה יָמִין וּשְׂמֹאל מֵעָלָיו אֶלָּא שֶׁרָאִיתִי לְחַדֵּשׁ בּוֹ סֵדֶר הַבֵּאוּרִים וְתִקּוּנָם וְלִמְנוֹת אוֹתָם בְּמִנְיָנָם לְהָקֵל עַל הַמְבַקֵּשׁ דָּבָר מִדְּבָרָיו וּלְמַעַן יָרוּץ קוֹרֵא בְּאֶחָד מִשְּׁעָרָיו וּמֹאזְנֵי צֶדֶק קְרָאתִיו כִּי בְּצֶדֶק כָּל אִמְרֵי פִיו.98 

			באופן פרדוקסלי, אף על פי שהמניעים לאסטרטגיית התרגום המבייתת הם החולשה הנתפסת של דת המקור (במקרה זה האסלאם), היא פועלת על דת המטרה (במקרה זה היהדות) באופן הפוך מהמכוון. אף על פי שבַּר־חִסְדַּאי תופס את היהדות כדת המיוסדת על 'קו האמת', בכל מקום שהוא מחליף את פסוקי הקֻראן ודברי החדית֗ במקורות מן המקרא וחז"ל הבאים כעת בטקסט במקומם, בעצם שיבוצם של טקסטים ממקורות היהדות בתוך ההקשר הפילוסופי התאולוגי האסלאמי הוא משנה את משמעותם. התוצאה היא שמקורות המקרא וחז"ל מתפרשים מעתה ואילך לפי המשמעות ההקשרית של תפיסת עולמה של הדת האחרת, דת האסלאם, שאותה מבקשים להדיר. מעשה התרגום שביסודו פעולת הביות הוא אפוא בבחינת סוס טרויאני בליבה של תרבות המטרה.

			זאת ועוד, ההבחנה בין ביות להזרה היא הבחנה אנתרופולוגית־תרבותית, אך ניתן גם לשאול מה הם התהליכים הפסיכולוגיים המחשבתיים התורמים למלאכת התרגום. מבחינה פסיכולוגית, מה שמכוון את מלאכת התרגום הוא חשיבה נוגדת־מציאות99 יצירת חלופות מחשבתיות למציאות הקיימת. המתרגם או המתרגמת שואלים את עצמם את השאלה נוגדת המציאות: לוּ היו המחבר או המחברת דוברי שפתי ומשוקעים בתרבותי — מה הם אמצעי ההבעה שהיו בוחרים בהם כדי להביע את אותם רעיונות המשוקעים בטקסט הניצב מולי? בספרות הלוגית והפסיכולוגית רוֹוחת הגישה שכדי לענות על שאלות נוגדות־מציאות, בני אדם מכניסים לרקע הידוע להם שינויים מינימליים כדי לשמור על עקיבות וכך שופטים את התשובה.100 

			אם ניישם זאת למלאכת התרגום, נראה שהשאלה חוזרת על עצמה לאורך כל מלאכת התרגום, ומאלצת את המתרגמים להתמודד עמה מחדש כל אימת שנוצר אתגר תרגומי המחייב את המתרגמים לבחור בין הפתרונות שיש להם בארגז הכלים התרגומי שלהם. מבחינה מטא־קוגניטיבית ישנן שתי דרכים להתמודדות: מלמעלה למטה (top-down), כלומר תהליכי בקרה, היוצרים הכוונה אסטרטגית מלכתחילה; או מלמטה למעלה (bottom-up), כלומר תהליכי ניטור, הרגישים לרמזים הקוגניטיביים העולים מהמטלה עצמה.101 

			את תהליכי הבקרה המכַוונים באופן אסטרטגי את החשיבה התרגומית ניתן לראות בהקדמתו של בַּר־חִסְדַּאי, שבה הוא מצרין את אסטרטגיית התרגום המוצהרת והמפורשת שלו שבדעתו להחליף את המקורות של הקֻראן והחדית֗ במקורות מן המקרא ומדברי חז"ל. ואולם ניתן גם לראות כי בפועל אסטרטגיה זו נכשלת לפעמים, כאשר בַּר־חִסְדַּאי מתרגם את הטקסט מהקֻראן או החדית֗ במקום להחליפו בטקסט ממקורות היהדות. ניתן לשער כי מבחינה פסיכולוגית דבר זה קורה בשני הקשרים: כאשר אסטרטגיית הבקרה נכשלת, במובן זה שהמתרגם אינו יכול למצוא מקור הולם להחלפת הטקסט האסלאמי; או כאשר התכונות של טקסט המקור הן חזקות במיוחד, למשל מבע קולע במיוחד או שניהם. בהתחשב במיומנות התרגומית הכמעט־להטוטנית של בַּר־חִסְדַּאי, ההשערה השנייה נראית סבירה יותר ברוב המקרים.

			ו. מלאכת התרגום כיצירה חדשה

			אפשר להתבונן אפוא במלאכת התרגום כתהליך דינמי אשר במרכזו פעולתו של המתרגם ודרכי הביות שלו את טקסט המקור, בכל מה שקשור להחלפתו את פסוקי הקֻראן והחדית֗ בפסוקי המקרא ובדברי חז"ל. מלאכת התרגם טוען הפילוסוף פול ריקר (2005-1913) היא זירת מאבק בין האני והאחר, העצמי והזר. מחד גיסא המתרגם חווה את הקשיים של התנגדות, חרדה, עכבה ואמביוולנטיות תוך כדי ניסיונו להיאבק בהתנגדותו לזר, ומאידך גיסא הוא מגשר באמצעות תרגומו בין הזר והעצמי ומוביל את הקורא למחבר ואת המחבר לקורא. מחיר הגישור בין העצמי — היהדות, והזר — האסלאם בו נוקט בַּר־חִסְדַּאי הוא בוויתור על תרגומם של פסוקי הקֻראן והחדית֗. רק כך הוא יכול להביא לידי השלמה בין העצמי ובין הזר ובין היהדות ובין האסלאם, למרות ההבדל הבלתי ניתן לגישור.102

			אך אפשר גם להתבונן בטקסט כמוצר מוגמר, כחיבור העומד בפני עצמו. על כן יש להתייחס לתרגום כאל יצירה חדשה אשר הפנימה את הרעיונות שבטקסט המקור הערבי לתוך התשתית המנטלית־הערכית והלשונית העצמית של דת ותרבות המטרה, קרי המחשבה היהודית. 

			המשורר והמסאי אוקטביו פּס (Octavio Paz, 1914-1998), חתן פרס נובל לשירה, טען במסתו רבת ההשפעה על התרגום כי שום טקסט אינו מקורי לחלוטין, באופן פרדוקסלי כל תרגום הוא המצאה, ובתור שכזה הוא טקסט מקורי וייחודי. וכה כתב:

			כל טקסט הוא ייחודי, ובה בעת הוא תרגום של טקסט אחר. שום טקסט אינו מקורי לחלוטין כי השפה עצמה, במהותה, היא תמיד תרגום: קודם כול של העולם הלא־מילולי, ושנית, מאחר שכל סימן וכל ביטוי הוא תרגום של סימן אחר וביטוי אחר. יחד עם זאת, ניתן להפוך את הטיעון על פניו מבלי לפגום בתוקפו: כל הטקסטים הם מקוריים, כי כל תרגום הוא ייחודי. כל תרגום, במידה מסוימת, הוא המצאה, ובתור שכזה הוא טקסט ייחודי.103

			'וּמֹאזְנֵי צֶדֶק קְרָאתִיו כִּי בְּצֶדֶק כָּל אִמְרֵי פִיו' — ברמה העקרונית בַּר־חִסְדַּאי מקבל את הסינתזה שאלְגַזַּאלִי מציג בין הפילוסופיה האריסטוטלית על האושר ובין תפיסת האושר לפי דת האסלאם. ברוב המקרים הוא אכן מחליף את מקורות האסלאם במקורות היהדות, אבל ברמת העומק ציר הסינתזה שהגה אלְגַזַּאלִי בין פילוסופיה ובין דת בסוגיית האושר נשאר על כנו בתרגום העברי. כדברי המתרגם: 'כְּדֵי שֶׁאֶהְיֶה הוֹלֵךְ עַל דֶּרֶךְ הַמְחַבֵּר וּשְׁבִילָיו וְלֹא אָסוּר מִמַּעְגָּלָיו וְלֹא אֶטֶּה יָמִין וּשְׂמֹאל מֵעָלָיו'.

			משל לְמה הדבר דומה, לאוניברסלים לשוניים בשפות העולם.104 לפי תפיסות רוֹוחות בבלשנות105 השפה האנושית מאופיינת בגרעין קשיח אוניברסלי שכל שפה מממשת אותו באופן פרטיקולרי. כך למשל, מבין שישה סדרים אפשריים של נושא, נשוא ומושא, שלושה סדרים רוֹוחים במיוחד בשפות העולם ואילו האחרים נדירים למדיי. אם כן הסינתזה בין פילוסופיה לדת היא ברמת האוניברסלים הלשוניים, ואילו היסודות הפרטיקולריים הם ברמת התממשותם בשפות העולם. במלאכת התרגום שמר המתרגם על האוניברסלים שיצר אלְגַזַּאלִי אך שינה את ההתגוונות הפרטיקולרית. בכך הוליד המתרגם באמצעות אסטרטגיית התרגום שלו טקסט פילוסופי תאולוגי ייחודי, טקסט ספרותי עצמאי, שלא ידענו כמותו, טקסט החוֹצה את גבולות הדת היהודית והמוסלמית כאחת, על אודות תפיסת האושר בדתות ההתגלות היהדות והאסלאם. 

			ז. התרגום כמרחב חדש של מיזוג אופקים

			במלאכת התרגום בַּר־חִסְדַּאי עוקר את עולמו הפילוסופי־תאולוגי של אלְגַזַּאלִי מאדמתו, אדמת האסלאם, ונוטע אותו באדמה אחרת — אדמת היהדות. מהי המשמעות התרבותית, החברתית והדתית של מהלך זה? אפשר לומר כי מהלך זה שופך אור על היחס של היהודים לאסלאם בארצות הנצרות בימי הביניים, בעיקר על השיח הבין־דתי בדבר מקורו האלוהי של הקֻראן, אך גם על אחת השאלות החשובות הנוגעות לסוציולוגיה של הידע בימי הביניים ובאופני הנדידה שלו מדת לדת ומתרבות לתרבות.

			יתר על כן, בַּר־חִסְדַּאי יוצר במלאכת התרגום שלו מרחב חדש, שאינו זהה למרחב הפילוסופי התאולוגי האתי שיצר אלְגַזַּאלִי בטקסט המקור, המאפשר ליהדות ולאסלאם להתכנס תחת קורת גג אחת. כדי להבין את המהלך המיוחד של בַּר־חִסְדַּאי ביצירת הטקסט הייחודי והחדשני מאזני צדק אני מבקש להתבונן בו דרך תורת 'מיזוג אופקים' (Horizontverschmelzung) של הפילוסוף הגרמני הנס גאורג גאדמר (1900–2002) בחיבורו הקלסי אמת ומתודה.106

			האופק שגאדמר מתכוון אליו אינו האופק הפיזי התָחום בגבולותיו, אלא הוא אופק הנע עם האדם ומשתנה בד בבד עם השינוי במקומו ובזווית הראייה שלו. גאדמר הולך בעקבות וילהלם פון הומבולדט (1835-1767) שלפיו השפה מעניקה לדובר לא רק אמצעי לתקשורת אלא נקודת עמידה שממנה הוא יכול לצפות בעולם; רוצה לומר, השקפת עולם. לפיכך מהרגע שבו רוכשים שפה רוכשים גם 'אופק' — פרספקטיבה על העולם. מושג ה'אופק' אומר גאדמר מבטא מעין 'אויר פסגות' שחייב להיות למי שמנסה להבין. לכן מי שיש לו 'אופק' יש לו פרספקטיבה על העולם. דבר זה מושג חלקית באמצעות השפה.

			ה'אופק' כולל את הקטגוריות, הערכים והתפיסות שדרכם האדם מבין את עולמו. ואולם, יש מצב נדיר שבו היחיד חורג מעבר לאופק התבוננתו שלו, מעבר לגבולות המבט שלו, הוא נעתק ממקומו ומפלס דרך חדשה אל מעבר לאופק שאליו הוא כבול. חריגה זו מאפשרת את נוכחותם של שני אופקים במרחב אחד, זה של האני החווה וזה של האחר. מהלך ייחודי זה מאפשר מיזוג של שני האופקים לתוך אופק חדש. ואולם, למרות שלעולם לא ניתן להשיג שקיפות מלאה בהבנה של האחר, אנו תמיד זקוקים לפרשנות. גאדמר קובע: 'מיזוג האופקים של הפרשנות אינו משהו שאפשר אי פעם להגיע אליו כיוון שהאופק של הפרשנות משתנה בהתמדה, ממש כמו שהאופק הוויזואלי שלנו משתנה בכל צעד שאנו לוקחים'.107 פירושו של דבר שה'אופק' אינו קבוע אלא משתנה ומתוקן בהדרגה במהלך הזמן, לא רק בגלל ההצטברות של הניסיון אלא בגלל תהליך של ההתרחבות. 'מיזוג אופקים' מגלם מידה של הסכמה שהיא בעצמה הבנה חלקית: הבנה היא לעולם תהליך של 'מיזוג אופקים' הנראים כאילו הם עומדים בנפרד. יש לקחת בחשבון אופק אחד באמצעות אופק אחר. במקום תהליך שבו אופק אחד משמיד את האחר, מתחולל תהליך של הדדיות או מיזוג. לפי גאדמר זה קורה במישור הזמני, הסינכרוני והדיאכרוני. 

			'מיזוג אופקים' מתרחש כאשר בעקבות מפגש עם אמת הטמונה בטקסט מתחולל באדם שינוי באופן המגדיר את חייו ומאפשר לו לראות את הדברים ולהבינם בצורה חדשה. השתלבותן של שתי דעות מנוגדות או שתי עמדות שמקורן בתקופות היסטוריות שונות מביאה לידי הבנה מלאה, שלמה ונכונה יותר של הדבר שברצוננו להבין. זאת ועוד, גאדמר מבליט במאצעות רעיון 'מיזוג האופקים' את היחסים המפכים בין העבר לבין ההווה. שכן לדעתו 'אין ספק שהאופק הגדול של העבר, שממנו צומחת ומתהווה התרבות, משפיע עלינו בכל דבר שאנו רוצים ומקווים לו בהווה או אף חוששים שמא יתהווה; ההיסטוריה תמיד נוכחת באורו של העתיד'.108 קביעה זו מאוד רלוונטית למעשה התרגום שפונה אל טקסט, לעיתים קרובות קאנוני, מהעבר. הטענה היסודית שלו היא שכל היתקלות במסורת המתרחשת בתוך תודעה היסטורית מערבת בתוכה את הניסיון של המתח בין הטקסט לבין ההווה. הפרשנות בשום פנים ואופן אינה חותרת לכסות מתח זה בניסיון לאסימילציה של השניים אלא בחישוף שלו. בהתאם לכך חלק מהמשימה ההרמנויטית היא להטיל אופק היסטורי שונה מהאופק של ההווה.

			גאדמר משתמש במעשה התרגום כמשל להתפתחות: 'מעשה התרגום הוא מודל לטבעה האמיתי של המסורת. השפה המאובנת של הספרות הופכת לאמנות רק בשעה שהיא הופכת להיות חלק מן השפה שלנו'.109 נעמי מנדל־לוי מתארת תהליך זה כך:

			מעשה התרגום הוא מטפורה טובה לתיאור העברתה של המסורת. שכן בלבו מצויים שני טקסטים שהם בה בעת דומים זה לזה ושונים זה מזה — טקסט המקור והטקסט המתורגם. הטקסט המתורגם אומנם שומר על משמעות הטקסט המקורי ומהותו, אך הוא עושה זאת באמצעות שפה אחרת, חדשה. שינוי זה אינו טכני או חיצוני אלא נובע מעיבוד הטקסט החדש, מהתאמתו ומתהליך של ברֵרה מתמשכת בין עיקר לטפל. בסופו של דבר, זהו שינוי המתרחש כתוצאה של פרשנות. האדם המבקש להבין (כמו גם המתרגם) הוא אדם היוצר את עולמו מחדש (כלומר מפרש אותו) אגב מזיגה מלשון העבר ללשון ההווה: 'הבנה פרושה להתמקם בתוך תהליך של מסורת שבו העבר וההווה מתמזגים באופן קבוע'.110

			ובכן, לפי גאדמר 'מיזוג האופקים' הוא 'ללמוד לראות מעבר למה שקרוב — לא על מנת להתעלם ממנו אלא כדי לראותו טוב יותר בתוך תמונה גדולה יותר ובפרופורציה מדויקת יותר'.111

			אני סבור כי אפשר להעמיק חקר ביצירה התרגומית של בַּר־חִסְדַּאי אם נתבונן בה דרך תורת מיזוג האופקים של גאדמר. המונח 'אופק' רומז על היכולת של השפה 'לראות' ולא פחות מכך 'לראות בצורה אחרת'. השפה מעניקה 'אופק' במובן של התקרבות ועומק. דרכים רבות להבין את המושג 'מיזוג' אבל הסבירה ביותר מתייחסת להבנת העבר, למרות שהוא כולל בתוכו גם הבנה בין אישית ובין תרבותית. תרגום הוא בה בעת אולטימטיבי ובסיסי ביותר של הניסיון להשיג הבנה בינאישית — ברמה הפרסונלית והקולקטיבית כאחד. על פי דגם פרשני זה משימתו של המתרגם היא לבנות מרחב פילוסופי דתי תרבותי חדש שלא היה כמותו, מרחב שאפשר להצמיח בו מיזוג אופקים בין אריסטוטליזם, יהדות ואסלאם.

			המתרגם מודה ומתוודה בפתיח של תרגומו שהוא נפעם מיצירתו החשובה והמרכזית של אלְגַזַּאלִי מיזאן אלעמל, יצירה פילוסופית תאולוגית שעוסקת באתיקה פילוסופית המבקשת להעניק ליחיד המיטהר חיים של אושר. ואולם, יצירה זו אינה מראה ואינה שיקוף מדויק של האתיקה, מהדורת ניקומאכוס לאריסטו, אלא היא סינתזה בין פילוסופיה לדת המבקשת להראות כי תפיסת האושר האריסטוטלית חבויה בדת האסלאם. מיזאן אלעמל הוא תולדה של המפגש הפורה והמרתק בין הפילוסופיה ההלנית ובין האסלאם בתורת האתיקה.

			בַּר־חִסְדַּאי אינו נוטל עליו את המאמץ הפילוסופי המפרך והיצירתי לסינתזה בין האתיקה, מהדורת ניקומאכוס ובין הדת היהודית. הוא מקבל מן המוכן את הסינתזה שבין פילוסופיה לדת, לפי האתיקה שיצר אלְגַזַּאלִי בספרו 'מִיזָאן אלעַמַל'. לשון אחר, הוא מבקש לא רק להרחיב את אופקיו הפילוסופיים עם בית המדרש האריסטוטלי, אלא גם ליצור קשר מהותי עם הסינתזה בין אריסטו לאסלאם כדגם מהותי לסינתזה שבין אריסטו ליהדות בכל הנוגע לאתיקה. הוא סבור כי בסינתזה של אלְגַזַּאלִי טמון גרעין של אמת ויש למצוא את הדרך לזרוע אותו מחדש בקרקע היהדות. הסינתזה של אלְגַזַּאלִי בין אריסטו ובין האסלאם על חיי האושר חייבת להיות אפוא חלק חשוב מתפיסת עולמה של היהדות, ועל כן יש למזג אותה במידה רבה של גמישות וחירות.

			בַּר־חִסְדַּאי מבצע 'מיזוג אופקים' זה דרך מלאכת התרגום. סביר להניח שהוא רואה בתרגומו יצירה חדשה. היווצרותו של טקסט חדש כתוצאה מהתרגום היא תוצאה צפויה לגמרי של המפגש בין העבר לבין ההווה. זה הרי הרעיון של ה'מיזוג' — הן העבר והן ההווה מאבדים מצורתם המקורית לטובת משהו חדש. ובכל זאת החדש מקיים דיאלוג מעמיק עם האמת שכן טיבה של זו היא ההתמדה לנוכח שינויי הזמן והמובן. אם כן, לא ייפלא אפוא שהוא לא תרגם בצורה מילולית את הכותר של מיזאן אלעמל כ'ספר המעשים' אלא כמאזני צדק. יצירה חדשה זו מרחיבה את אופקיה של הסינתזה של אלְגַזַּאלִי משום שאינה מוגבלת רק לדת האסלאם אלא מתפרשׂת גם לדת היהודית. המתרגם היוצר הוליד טקסט חדש וייחודי, תרגום של תרגום, המביא ראיות למהלכים של אריסטו באתיקה על חיי האושר הן מהדת היהודית והן מדת האסלאם. יתר על כן, בַּר־חִסְדַּאי, בהמרה של פסוקי הקֻראן ודברי החדית֗ בפסוקי מקרא ובדברי חז"ל, מחולל שינוי כביר בהבנה שלהם, ועתה הם מתפרשים לפי המשמעות ההקשרית של השיח שיצר אלְגַזַּאלִי. זו אף זו, הוא מחבר תפילות חדשות במטבעות תפילה שיצקו חכמים על פי פסוקים קוראניים. התוצאה היא שבמהלך תרגומי מתוחכם הוא מאפשר לאלְגַזַּאלִי לעצב מחדש את הדת היהודית ולהרחיב את אופקיה. זהו מיזוג אופקים במפגש של בַּר־חִסְדַּאי עם אלְגַזַּאלִי, כך שבמפגש של הקורא עם מאזני צדק מתחולל אצלו שינוי עמוק בכל מה שקשור להבנת חיי האושר בדת היהודית.

			המחבר מציג בפתח חיבורו את חולשתן של הראיות שאלְגַזַּאלִי מביא מהקֻראן והחדית֗ לעומת מקורות היהדות, שהם מפז צְרוּפים ומיוסדים על קַו האמת, ובכך הוא טוען לעליונותה של היהדות על האסלאם ומעניק לגיטימציה להמיר את פסוקי הקֻראן בפסוקי התורה. וכך הוא כותב:

			עִם כָּל זֶה הָיָה מֵבִיא רְאָיוֹתָיו וְאוֹתוֹתָיו בְּרֹב מְקוֹמוֹת חֲמוּדוֹת מִדּוֹתָיו מִסִּפְרֵי דָּתֵיהֶם וְאַגָּדוֹתֵיהֶם הַנִּמְצָאִים אֶצְלָם מֵחַכְמֵיהֶם וְאִם הֵם מֵחֻלְשַׁת סִפְרֵיהֶם וְרִפְיוֹן כִּתְבֵיהֶם יָבִיאוּ רְאָיוֹת לְטַעֲנוֹתֵיהֶם וְחִזּוּק וְסֶמֶךְ לִסְבָרוֹתֵיהֶם קַל וָחֹמֶר מִי שֶׁכָּל דִּבְרֵיהֶם מִפָּז צְרוּפִים וּמְתוּקִים מִדְּבַשׁ וְנֹפֶת צוּפִים וְעַל קַו הָאֱמֶת מְיֻסָּדִים וּבְנוּיִים וּמְקוֹרָם מְקוֹר מַיִם חַיִּים שֶׁרְאָיוֹתֵיהֶם הֵם יוֹתֵר זַכּוֹת וּנְקִיּוֹת חֲזָקוֹת וַאֲמִתִּיּוֹת וּרְאוּיוֹת לְהָבִיא מֵהֶם אוֹתוֹת אֱמֶת וּרְאָיוֹת.112

			למרות הצהרותיו של המחבר בפתח תרגומו שבדעתו להמיר את פסוקי הקֻראן והחדית֗ בפסוקי התורה ודברי חז"ל, בפועל הוא הותיר בתרגומו פסוקים אחדים מהקֻראן ומהחדית֗ על כנם. איני סבור שהדבר נובע מהתרשלותו או מחוסר בקיאותו שמדובר בפסוקי קֻראן ובדברי חדית֗.113 אפשר לטעון כי יש כאן מהלך מתוחכם יותר, עמוק יותר, עדין יותר ואולי אף אזוטרי ביחס לאסלאם.114

			הרמב"ם עצמו, שבַּר־חִסְדַּאי מעריץ ואף נאבק באופן ציבורי על מעמדו בפולמוס נגדו, מצטט מדברי הקֻראן, כפי שעמד על כך זאב הרוי. וכך הוא כותב:

			בצטטו את מלות הקֻראן 'ובחנו אנשי הראות!' הרמב"ם מעוניין אולי לרמוז על האופי ההסכמי או הקונבנציונאלי של כתבי הקודש [...] ואולי הרמב"ם מעוניין גם לרמוז על הדמיון בין יהודי המפרש את התנ"ך לבין מוסלמי המפרש את הקֻראן כאילו ברצונו לומר: כל פרשן כתבי הקודש תהא דתו אשר תהא חייב לפרשם על פי התבונה.115

			אכן, כפי שציין הרוי, התבונה היא הבסיס לפרשנות המקרא והקֻראן לפי הרמב"ם. אבל אני מבקש להדגיש כי הרמב"ם מפרש פסוק קוראני כחלק מהדיון שלו על חובת ההתבוננות הפילוסופית, דבר שמלמד משהו על ההפנמה העמוקה של הרמב"ם את הקֻראן והסינתזה שלו בין כתבי הקודש לקֻראן.

			אפשר לטעון כי הנורמות העומדות ביסוד תרגומו של בַּר־חִסְדַּאי לספרו של אלְגַזַּאלִי מיזאן אלעמל מעוגנות בגישתו המורכבת כלפי דת האסלאם כדת התגלות. המתרגם מהלֵך על חבל דק ביותר בתרגומו כדי לשמור על איזון עדין בין השוללים את דת האסלאם כדת התגלות ובין המקבלים אותה בצורה זו או אחרת. על כן הוא משמיט פסוקים קוראניים מזה ומותיר אחרים מזה — אולי כדי להנחיל לציבור היהודי באופן אזוטרי תפיסה שאינה שוללת באופן חד־משמעי את האסלאם כדת התגלות. למרות הצהרותיו של המחבר בפתח חיבורו על הנורמות שינחו אותו בתרגומו, בפועל הוא נוקט דרכים אחרות ומוליד טקסט חדש וייחודי, שאינו דומה עוד לטקסט המקור של אלְגַזַּאלִי, שבו הסינתזה שבין פילוסופיה לדת בסוגיית האושר תואמת את שתי דתות ההתגלות — היהדות והאסלאם גם יחד.

			ז.1 הנביא מֻחַמַּד הוא אחד מן המתנבאים

			בחלק זה אני מבקש להראות כיצד בַּר־חִסְדַּאי מעצב באופן עדין ומורכב את דמותו של הנביא מֻחַמַּד כשליח אללה וכאחד מן המתנבאים. המתרגם נוטל לעצמו חירות גדולה לפרש את המקרא ודברי חז"ל דרך הסינתזה של אלְגַזַּאלִי בין פילוסופיה לדת. יתר על כן, הוא חותר ליצור מהלך חדש, שונה מהמהלך של אלְגַזַּאלִי, והסיתנזה שהוא מציע היא בין האתיקה האריסטוטלית לדת האסלאם. על כן הוא משלב פסוקים קוראניים ודברי חדית֗ מבלי להמירם בפסוקי מקרא ודברי חז"ל. אני משער כי ביסוד הדברים מונחת מגמה נסתרת, אולי חתרנית משהו, ולפיה מבקש בַּר־חִסְדַּאי בתרגומו היצירתי למזג את שתי הדתות המונותאיסטיות, היהדות והאסלאם, כבסיס לחיי האושר של האדם עלי אדמות.

			בביאור התשיעי של הספר מיזאן אעמל אלְגַזַּאלִי דן בשלושה כוחות מכוחות הנפש אשר צריך לתקנם וליישרם, ואלו הם: כוח המחשבה (אַלתַּפַכֻּר), כוח התאווה (אַלשַּׁהְוַה) וכוח הכעס (אַלְגַצַ֗בּ). הוא מדגיש כי על האדם לתקן את כוח המחשבה כדי שתיכנס בו החוכמה. הוא סומך את דבריו על דברי אללה בקֻראן: 'וְכָל אֲשֶׁר תָּעֳנַק לוֹ חָכְמָה יִזְכֶּה בְּרֹב טוֹבָה' (סוּרה 2, הפרה, פסוק 266).116 על כך הוא מוסיף כי תיקון המחשבה הוא באמצעות החשיבה הלוגית, כך שיוכל להבחין נכונה בין האמת לשקר באמונות, בין האמת לשקר בדיבור, בין הטוב לרע במעשים. 

			בנושא זה הוא דן באריכות בספרו מעיאר אלעלם.117 בַּר־חִסְדַּאי משמיט בתרגומו את הפסוק הקוראני ושם תחתיו את הפסוק מספר משלי 'בְּלֵב נָבוֹן תָּנוּחַ חָכְמָה' (משלי יד 33).118 ראוי לציין כי בפסוק העברי, בניגוד לפסוק הקוראני, לא נאמר שאדם זה 'יִזְכֶּה בְּרֹב טוֹבָה'. אבל אין כאן המרה גרידא של פסוק קוראני לפסוק מקראי, אלא יש כאן פרשנות חדשה של הפסוק המקראי, לפי משמעות ההקשר שהפסוק משובץ בשיח הפילוסופי של אלְגַזַּאלִי. לפי ההקשר 'בְּלֵב נָבוֹן' רומז לכוח המחשבה (אַלתַּפַכֻּר). ברגע שכוח זה יתוקן באמצעות הלוגיקה — או אז 'תָּנוּחַ חָכְמָה' בו. אנו למדים כי על פי ספר משלי ההפיכה של ה'לב' ל'לב נבון' היא באמצעות החשיבה הלוגית הדיסקורסיבית.

			אלְגַזַּאלִי מדגיש כי המאמץ של היחיד המיטהר הוא להכפיף ולשעבד את כוח התאווה וכוח הכעס תחת כוח המחשבה המתוקנת. אם יצליח בכך הוא ישיג את מידת הצדק (אַלְעַדַּאלַה). אלְגַזַּאלִי משבח את מידת הצדק וטוען כי עליה עומדים שמיים וארץ, היא כלל חמודות הדת, טוהרת הנפש ומידה טובה הראויה לשבח. כדי לבסס את דבריו לפי דת האסלאם הוא מביא שתי אמירות המיוחסות בחדית֗ לנביא מֻחַמַּד:

			
				
					
					
				
				
					
							
							[ا] أكمل المؤمنين إيمانًا، أحسنهم أخلاقّا، وألطفهم بأهله.

							[ب] أحبكم إلىّ، أحاسنكم أخلاقّا، الموطئون أخلاقّا، الذين يألفون ويؤلفون.

						
							
							[א] הַשָּׁלֵם שֶׁבַּמַּאֲמִינִים הוּא הַטּוֹב בְּיוֹתֵר בְּמִדּוֹתָיו וְהַחוֹמֵל בְּיוֹתֵר עַל בְּנֵי בֵּיתוֹ.

							[ב] הָאֲהוּבִים בְּיוֹתֵר לְלִבִּי מִבֵּינֵיכֶם הֵם אֵלּוּ שֶׁנֵּחַנּוּ בַּמִּדּוֹת הַנַּעֲלוֹת בְּיוֹתֵר, אֵלּוּ הַמְּתוּנִים בְּיוֹתֵר, הַנּוֹחִים לַבְּרִיּוֹת וְלַבְּרִיּוֹת נוֹחַ עִמָּם.120

			בַּר־חִסְדַּאי אינו ממיר את האמירות הללו של הנביא מֻחַמַּד בדברי חז"ל אלא משאיר אותן על כנן. יתר על כן, את האמירה השנייה הוא מייחס ל'אחד מהמתנבאים' ומתרגם אותה באופן יצירתי, כאילו היה זה מדרש חכמים:

			וְאָמַר אֶחָד מֵהַמִּתְנַבְּאִים:

			בְּכָל יוֹם בַּת קוֹל אוֹמֶרֶת

			בְּנֵי אָדָם דְּעוּ לָכֶם

			כִּי כָּל מִי שֶׁהוּא שָׁלֵם בְּמִדּוֹתָיו

			הוּא יוֹתֵר אָהוּב בְּעֵינַי וְחָבִיב לְפָנַי.120

			ובכן, כאן בַּר־חִסְדַּאי מייחס נבואה לנביא מֻחַמַּד. אומנם אין הוא מכנה את מֻחַמַּד 'אחד מן הנביאים' אלא 'אחד מן המתנבאים', שמדרגתו נמוכה ממדרגתם של הנביאים, אך הוא בעל יכולת נבואית להאזין לבת הקול השמיימית. עם זאת, ראוי לומר כי מטבע הלשון 'מתנבאים' מובא בהלכות יסודי התורה, פרק שביעי, להורות על המְהלכים בדרכי הנבואה. וכה כתוב:

			כָּל הַנְּבִיאִים אֵין מִתְנַבְּאִין בְּכָל עֵת שֶׁיִּרְצוּ, אֶלָּא מְכַוְּנִין דַּעְתָּן וְיוֹשְׁבִין שְׂמֵחִים וְטוֹבֵי לֵב וּמִתְבּוֹדְדִין: שֶׁאֵין הַנְּבוּאָה שׁוֹרָה לֹא מִתּוֹךְ עַצְבוּת וְלֹא מִתּוֹךְ עַצְלוּת, אֶלָּא מִתּוֹךְ שִׂמְחָה. לְפִיכָךְ בְּנֵי הַנְּבִיאִים, לִפְנֵיהֶם נֵבֶל וְתֹף וְחָלִיל וְכִנּוֹר, וְהֵם מְבַקְשִׁים הַנְּבוּאָה; וְזֶה הוּא שֶׁנֶּאֱמַר: 'וְהֵמָּה מִתְנַבְּאִים' (שמואל א י 5); כְּלוֹמַר מְהַלְּכִין בְּדֶרֶךְ הַנְּבוּאָה עַד שֶׁיְּנַבְּאוּ, כְּמוֹ שֶׁאַתָּה אוֹמֵר: פְּלוֹנִי מִתְגַּדֵּל.121

			יתר על כן, בעניין החשיבות של תיקון המחשבה והמאבק בכוחות התאווה והכעס אלְגַזַּאלִי מביא פסוק קוראני: 'הַמַּאֲמִינִים הֵם רַק אֵלֶּה הַמַּאֲמִינִים בְּאַלְלַּהּ וּבִשְׁלִיחוֹ, אֲשֶׁר לֹא עוֹד יְפַקְפְּקוּ וְהַקָּמִים לְהֵאָבֵק בְּהַקְרִיבָם אֶת רְכוּשָׁם וְאֶת נַפְשׁוֹתֵיהֶם לְמַעַן אַלְלַּהּ, אֵלֶּה אַנְשֵׁי אֱמֶת' (סוּרה 49, החדרים, פסוק 15). אנשי אמת הם שתיקנו את כוח המחשבה — כי האמונה באללה ובשלוחיו אפשרית רק עם הסרת הספק, והספק לא יוסר אלא עם תיקון כוח המחשבה. הם שתיקנו את כוח התאווה, כי הקרבת הרכוש מלמדת על תיקון כוח התאווה, המוליד בנפש את הענווה והנדיבות. הם שתיקנו את כוח הכעס, כי הקרבת הנפש היא תולדה של התגברות על הכעס.122

			בַּר־חִסְדַּאי אינו משמיט את המובאה הקוראנית ואיננו ממיר אותה בפסוק מקראי. הוא מגדיל לעשות ומשנה שינוי קטן מאוד בפסוק הקוראני, שהוא שינוי גדול מאוד בהבנת הקֻראן. ובכן, בקֻראן נאמר כי 'הַמַּאֲמִינִים הֵם רַק אֵלֶּה הַמַּאֲמִינִים בְּאַלְלַּהּ וּבִשְׁלִיחוֹ' — כלומר הפסוק מגדיר מי הוא המאמין לפי דת האסלאם. לפי פסוק זה המאמינים הם רק מי שמאמינים באללה ובשליחו, ואין שליחו אלא הנביא מֻחַמַּד. אך בתרגום היצירתי שלו הוא תיקן מ'שליחו' ל'שלוחיו'. אמור מעתה: המאמינים הם רק המאמינים באל ובשלוחיו, לשון רבים, בהם משה רבנו והנביא מֻחַמַּד. בכך בַּר־חִסְדַּאי מאמֵץ את הקֻראן ואת הלגיטימיות בשליחותו של הנביא מֻחַמַּד, תוך כדי שינוי קל בתפיסת האמונה הקוראנית. אי אפשר שלא להתפעל מהמיומנות המפליגה שבה הוא מצליח לשנות את משמעות הטקסט על ידי תיקון מינימלי של שתי אותיות בלבד.

			ז.2 סוּרַתּ אלְפַאתִּחַה כביטוי של דרך האמצע

			הסוּרה הפותחת את הקֻראן, סוּרת אלפָאתִחַה, היא לב הקֻראן ונשמתו. המאמין המוסלמי אומרהּ שבע־עשרה פעמים ביום לפחות. לפי הדעה הרוֹוחת בפרשנות המסורתית של הקֻראן, היא כאספקלריה המשקפת את הקֻראן כולו. בגין ייחוס זה היא קרואה בחדית֗ בשם 'אֻם אלכִּתָאבּ', 'אֻם אלקֻראן'. לעומת זאת, ידידי מאיר מ' בר־אשר סבור כי במובנים רבים סוּרת אלפַאתִחַה חריגה ואינה משקפת את הקֻראן כלל ועיקר. אם כבר, יש בה ביטוי לרעיונות האופייניים לסורות המֶכּאיות, אך היא רחוקה מלייצג את הרוח הנושבת בחוזקה מהסורות שנתגלו לנביא מֻחַמַּד באלמַדינה, שהן רוב בניינו של הקֻראן ורוב מניינו. יתר על כן, לדעתו לסוּרת אלפַאתִחַה יש מסר אוניברסלי אמוני שאינו אופייני לפרקים רבים בקֻראן, שהם פרטיקולריים מאוד ומשקפים את רוח ההלכה והפולמוס הפנים־ערבי והחוץ־ערבי.123

			אלְגַזַּאלִי דן בחיבורו מיזאן אלעמל בחשיבותה של דרך האמצע בקביעת המידה הנכונה בכל מעשה של האדם כתנאי להרמוניה שבין כוחות הנפש, בבחינת תנאי לקיומו של האדם, לאושרו ולשלמותו.124 לטענתו כל מי שיש לו נטייה לאחד הקצוות, כגון רך הלבב או לחלופין הנועז מדי והממהר ליטול סיכון, עליו להכריח את עצמו להגיע לדרך האמצע, אף על פי שהדבר קשה ביותר להשיגו — כי דרך האמצע אינה נטייתו הטבעית של האדם, ועל כן צריך לתרגל אותה; וכן כי אילו הייתה הנשמה עומדת באופן מוחשי על הקושי בהשגת דרך האמצע הייתה עוזבת את הגוף מבלי להותיר עימו כל מגע.125

			אלְגַזַּאלִי מאמץ אפוא את גישתו של אריסטו על חשיבותה של דרך האמצע כפי שהיא מתבטאת בספרו האתיקה, מהדורת ניקומאכוס, שהתפרשה אצלו במיצוע תורתו של הפילוסוף הפרסי אחמד אבּן מֻחַמַּד אבּן מִסְכַּוַיְהִ (940–1030) בספרו تهذيب الاخلاق وتطهير الأعراق ('תַּהְדִ֗יבּ אלְאכְ֗לַאק וַתַּטְהִיר אלְאַעְרַאק' ♦ תקון המדות וטהור התכונות),126 ומשתמש באותה דוגמה ממש שאריסטו מביא על הנוטים לקצוות, כגון מי שהוא מוג לב או לחלופין מי שאינו מפחד משום דבר שבעולם. ואלה דברי אריסטו:

			נשַׁווה נא לנגד עינינו את העובדה, שדברים כגון אלו עשויים להישחת על ידי שממעיטים ועל ידי שמגזימים בהם, וכיוָן שצריך להסתמך על הנראה כעדות לגבי מה שאינו נראה לעין, אביא לדוגמה את חזקת הגוף והבריאות; גם אימונים רבים מדי וגם מועטים מדי מכלים את חזקת הגוף, וכך משחיתים משקאות ומאכלות את הבריאות כשהם מרובים או מועטים מדי, אולם במתכונת הנכונה הם יוצרים, מגבירים ומקיימים את הבריאות. זה הדין לגבי יישוב דעת, אומץ לב ושאר הסגולות הטובות. שמי שבורח ומפחד מפני כל דבר ואינו עומד בשום סכנה, ייעשה מוג לב, ומי שאינו מפחד משום דבר שבעולם ויוצא לקראת כל סכנה, ייעשה נמהר; וכיוצא בזה, מי שמתמסר לכל ההנאות ואינו נמנע מהן לעולם ייעשה פרוץ, והבורח מכולן, כאותם הבורים, יידמה כחסר תחושה. יישוב הדעת ואומץ הלב הולכים ונשחתים, אפוא, על ידי הפלגה והמעטה, ומתקיימים מכוח המידה הבינונית.127

			כדי לתת תוקף לדברי אריסטו מביא אלְגַזַּאלִי פסוקים מן הקֻראן, החדית֗ וסיפורי הנביא מֻחַמַּד אשר לדעתו תומכים בדרך האמצע כמידה הטובה לאדם. מסיפורי הנביא מֻחַמַּד הוא מביא סיפור המשלב דבר חדית֗ ופסוק קוראני אשר אותו בַּר־חִסְדַּאי משמיט בתרגומו. וכה כתב:

			 

			
				
					
					
				
				
					
							
							وقد رأى بعض المشايخ رسول الله في منام فقال: ما الذي أردت بقولك: «شَيَّبَتْنِي هُودٌ وَأَخَوَاتُهَا» فقال قوله: ﴿فَاسْتَقِمْ كَمَا أُمِرْتَ﴾ يعنى الاستمرار على الصراط المستقيم، وطلب الوسط بين هذه الأطراف شديد وهو أدق من الشعرة وأحد من السيف، كما وصف من حال الصراط في الدار الآخرة.129

						
							
							כַּאֲשֶׁר רָאָה אַחַד הַמּוֹרִים הַגְּדוֹלִים אֶת שְׁלִיחַ אַלְלַּהּ בַּחֲלוֹם שְׁאָלוֹ: לְמַה הִתְכַּוַּנְתָּ בְּאָמְרְךָ (בַּחֲדִית֗): 'הִלְבִּינוּ אֶת שַׂעֲרוֹתַי הוּד וְאַחְיוֹתֶיהָ'. הֵשִׁיב בְּאָמְרוֹ: 'הַיְשֵׁר לֶכֶת כַּאֲשֶׁר צֻוֵּיתָ' [סוּרה 11, הוד, פסוק 112]; רוֹצֶה לוֹמַר, הַהַתְמָדָה בְּאֹרַח מִישׁוֹר. וּבַקָּשַׁת הָאֶמְצַע שֶׁבֵּין הַקְּצָווֹת הַלָּלוּ קָשָׁה, שֶׁכֵּן הָאֶמְצַע דַּק יוֹתֵר מִן הַשַּׂעֲרָה וְחַד יוֹתֵר מִן הַחֶרֶב, כְּמוֹ הַתֵּאוּר שֶׁל מַצַּב הָאֹרַח בָּעוֹלָם הַבָּא. 

			אלְגַזַּאלִי מוצא אפוא את תורת דרך האמצע של אריסטו ואת הקושי בהשגתה בפסוק הקוראני מסוּרת הוּד 'הַיְשֵׁר לֶכֶת כַּאֲשֶׁר צֻוֵּיתָ', שם למִשמע הציווי האלוהי ללכת בדרך האמצע התחלחל הנביא ורעד עד שהלבינו שערותיו. 

			בַּר־חִסְדַּאי משמיט פסוק קוראני זה ומביא תחתיו ראיה לדרך האמצע של אריסטו הן מהמקרא, בפסוק 'הַיְשַׁר לְפָנַי דַּרְכֶּךָ' (תהילים ה 9), הן מדברי חז"ל: 'אָמַר רַבִּי יְהוֹשֻׁעַ בֶּן לֵוִי: כָּל הַשָּׁם אוֹרְחוֹתָיו, זוֹכֶה וְרוֹאֶה בִּישׁוּעָתוֹ שֶׁל הַקָּדוֹשׁ בָּרוּךְ הוּא, שֶׁנֶּאֱמַר: "וְשָׂם דֶּרֶךְ אַרְאֶנוּ בְּיֵשַׁע אֱלֹהִים" [תהילים נ 23], אַל תִּקְרֵי: "וְשָׂם" אֶלָּא: "וְשָׁם" [מועד קטן ח ע"א]'. בַּר־חִסְדַּאי מבאר 'וְשָׂם דֶּרֶךְ' שלא יהיו דרכיו של אדם נוטות לקצוות, לכאן או לכאן, אלא שיחזיק בדרך האמצע בלבד.

			בעוד שהמחקר הדגיש עד כה את החלפת פסוקי הקֻראן ודברי החדית֗ בפסוקי המקרא ובדברי חז"ל, מן הראוי עתה להדגיש את הקריאה החדשה של המקרא ודברי חז"ל לאור פרשנותו של אלְגַזַּאלִי בטקסט החדש שיצר בַּר־חִסְדַּאי באמצעות מלאכת התרגום היצירתית שלו. הפסוק 'הַיְשַׁר לְפָנַי דַּרְכֶּךָ' (תהילים ה 9) מתפרש עתה במשמעות ההקשר החדש שהשיח של אלְגַזַּאלִי על ההליכה בדרך האמצע מקנה לו: היחיד המבקש לתקן את מידותיו על פי ספר תהילים מבקש מאלוהיו שינחה אותו בדרך האמצע, כפי שעיצב אותה אלְגַזַּאלִי במיזאן אלעמל, לאור משנותיהם האֵתיות של אריסטו ואחמד אבּן מֻחַמַּד אבּן מִסְכַּוַיְהִ.

			הפרשנות שבַּר־חִסְדַּאי מציע לדברי ר' יהושע בן לוי, שלדעתו מורים על דרך האמצע, שאובה מהדיון של הרמב"ם מסוף הפרק הרביעי של שמונה פרקים. בפרק זה הרמב"ם דן בדרך האמצע ומעניק פרשנות פילוסופית אתית לדברי ר' יהושע בן לוי המורים על דרך האמצע.129 כאן אנו למדים על התלות של בַּר־חִסְדַּאי בפרשנות הפילוסופית האתית של הרמב"ם את המקרא ודברי חז"ל, את ההפנמה שלו את תורת דרך האמצע, ואת החיבור הסמוי, באמצעות השיבוץ שלו את דברי ר' יהודה בן לוי, בין תפיסת הרמב"ם ובין תפיסת אלְגַזַּאלִי בעניין חשיבותה של דרך האמצע. ואלו דברי הרמב"ם בשמונה פרקים, סוף פרק רביעי:

			וְאָשׁוּב אֶל כַּוָּנָתִי: כִּי כְּשֶׁיִּהְיֶה הָאָדָם שׁוֹקֵל פְּעֻלּוֹתָיו תָּמִיד וּמְכַוֵּן אֶל אֶמְצָעוּתָם, יִהְיֶה בְּמַדְרֵגָה עֶלְיוֹנָה מִמַּדְרֵגַת בְּנֵי אָדָם, וּבָזֶה יִתְקָרֵב אֶל הַשֵּׁם יִתְבָּרֵךְ וְיַשִּׂיג אֶל טוּבוֹ — וְזֶה הַדֶּרֶךְ הַשָּׁלֵם שֶׁבְּדַרְכֵי הָעֲבוֹדָה. וּכְבָר זָכְרוּ הַחֲכָמִים, זִכְרוֹנָם לִבְרָכָה, זֶה הָעִנְיָן וְכָתְבוּ עָלָיו וְאָמְרוּ: כָּל הַשָּׁם אָרְחוֹתָיו וּמַשְׁגִּיחַ בָּהֶם — זוֹכֶה וְרוֹאֶה בִישׁוּעָתוֹ שֶׁל הַקָּדוֹשׁ בָּרוּךְ הוּא, שֶׁנֶּאֱמַר: 'וְשָׂם דֶּרֶךְ אַרְאֶנּוּ בְּיֵשַׁע אֱלֹהִים' [תהילים נ 23]. אַל תִּקְרֵי 'וְשָׂם', אֶלָּא 'וְשָׁם'. וְהַ'שִּׁימָה' — הִיא הַשִּׁעוּר וְהַסְּבָרָא. זֶה הָעִנְיָן אֲשֶׁר פֵּרַשְׁנוּ בְּזֶה הַפֶּרֶק כֻּלּוֹ בְּשָׁוֶה, וְזֶהוּ שִׁעוּר מַה שֶּׁרְאִינוּהוּ שֶׁצָּרִיךְ בְּזֶה הָעִנְיָן.130

			אלְגַזַּאלִי אינו מסתפק בראיה זו לחיזוק טענתו על מרכזיותה של דרך האמצע בהנהגתו של היחיד המיטהר אלא מביא ראיה נוספת לחשיבותה: לפני כל השתחוויה והשתחוויה בחמש התפילות חובה על המאמין להתפלל את סורת אלפָאתִחַה, אשר בה מופיע הפסוק הקוראני 'נְחֵנוּ בְּאֹרַח מִישׁוֹר' (סוּרה 1, פתיחה, פסוק 6), הרומז לדעתו לדרך האמצע. אם כן, לפי אלְגַזַּאלִי, המוסלמי מתחנן לפני אללה 17 פעמים ביום שינחה אותו ללכת בדרך האמצע. וכה כתב:

			 

			
				
					
					
				
				
					
							
							ولذلك وجب في كل ركعة من الصلات قراءة الفاتحة المشتملة عل قوله: ﴿اهْدِنَا الصِّرَاطَ الْمُسْتَقِيمَ﴾132

						
							
							וְלָכֵן חוֹבָה בְּכָל הִשְׁתַּחֲוָיָה בַּתְּפִלָּה לִקְרֹא אֶת אלפָאתִחַה הַכּוֹלֶלֶת אֶת מַאֲמָרוֹ: 'נְחֵנוּ בְּאֹרַח מִישׁוֹר'. (סוּרה פתיחה, פסוק 6)

						
					

				
			

			131     

			הפעם בַּר־חִסְדַּאי אינו משמיט את הפסוק מסוּרת אלפָאתִחַהֿ בתרגומו וממיר אותה בפסוק מקראי אלא הוא בוחר לתרגם אותה לעברית. עם זאת, הוא משמיט את שמו של הנביא מֻחַמַּד ומכנה אותו, כהרגלו במקומות אחרים בתרגומו, בשם 'חכם אחד', אך את הסוּרה עצמה הוא מותיר על כנה. וכה כתב:

			 

			
				
					
					
				
				
					
							
							חָכָם אֶחָד הָיָה מַכְנִיס בִּתְפִלּוֹתָיו וְאוֹמֵר:

							הָאֵל הָאֶחָד

							הָאָב הָרַחֲמָן

							מֶלֶךְ יוֹם הַדִּין

							אוֹתְךָ נַעֲבֹד וּבְךָ נֵעָזֵר

							הוֹרֵנוּ הַדֶּרֶךְ הַיְשָׁרָה

							דֶּרֶךְ מִי שֶׁחָמַלְתָּ עֲלֵיהֶם

							לֹא מִי שֶׁכָּעַסְתָּ בָּם

							הֵמָּה הַנְּבוֹכִים.129

						
							
							        

							בְּשֵׁם אַלְלַּהּ הָרַחְמָן וְהָרַחוּם 

							הַתְּהִלָּה לְאַלְלַּהּ רִבּוֹן הָעוֹלָמִים הָרַחֲמָן וְהָרַחוּם 

							הַמּוֹלֵךְ בְּיוֹם הַדִּין 

							אוֹתְךָ נַעֲבֹד וְלִישׁוּעָתְךָ נְקַוֶּה 

							נְחֵנוּ בְּאֹרַח מִישׁוֹר 

							אוֹרְחָם שֶׁל אֵלֶּה שֶׁנָּטִיתָ לָהֶם חֶסֶד 

							לֹא שֶׁל אֵלֶּה אֲשֶׁר נִתְּכָה הַחֵמָה עֲלֵיהֶם 

							וְלֹא שֶׁל הַתּוֹעִים. 

			ובכן, בעוד אלְגַזַּאלִי ציטט רק פסוק אחד מסורת אלפָאתִחַהֿ בַּר־חִסְדַּאי תרגם לעברית את הסוּרה כולה. זאת ועוד, הוא משנה את הנוסח של שני הפסוקים הראשונים, ובמקום 'בְּשֵׁם אַלְלַּהּ הָרַחֲמָן וְהָרַחוּם הַתְּהִלָּה לְאַלְלַּהּ רִבּוֹן הָעוֹלָמִים' הוא מתרגם 'הָאֵל הָאֶחָד'. מה עומד ביסוד תרגומו של בַּר־חִסְדַּאי את סורת אלפַאתִחַה?

			אין ספק בעיניי שבַּר־חִסְדַּאי הבין היטב כי לפניו מונחת סורת אלפַאתִחַה, ובמכוון הוא ביקש להנחיל אותה לקורא היהודי. התרגום היצירתי שלו במילים 'הָאֵל הָאֶחָד' מלמד שהוא רואה בסורת אלפַאתִחַה יסוד משותף ליהודים ולמוסלמים משום שהיא נושאת בתוכה מסר אוניברסלי מונותאיסטי המשותף לאסלאם וליהדות.

			יתר על כן, לא לחינם הוא מוסיף את הדברים 'חָכָם אֶחָד הָיָה מַכְנִיס בִּתְפִלּוֹתָיו', ועל פי רוב 'חכם אחד' בחיבורו רומז לנביא מֻחַמַּד, אלא כדי שהקורא העברי של 'מאזני צדק', החותר לתיקון מידותיו על פי דרך האמצע, יבין בנקל שמציעים לו הנהגה מיוחדת שעליו לבצע בתפילה בכל פעם שהוא משתחווה, דרך משל, בתפילת שמונה־עשרה, לא נפריז אם נאמר כי באמצעות פעולת תרגום יצירתית זו בַּר־חִסְדַּאי חותר באופן אזוטרי לשבץ את סורת אלפַאתִחַה בסידור התפילות של היהודים, לאומרה בעת שהמתפלל משתחווה בתפילת שמונה־עשרה כדי לסייע לו לתקן את מידותיו ולהשיג את דרך האמצע.

			אין זו פעם יחידאית בחיבורו מֹאזְנֵי צֶדֶק שבַּר־חִסְדַּאי מחבר תפילות המיוסדות על פסוקים קוראניים בעבור קהל הקוראים היהודי. הוא נוהג לשבץ פסוקי קֻראן כתפילות גם במקומות אחרים. בחיבורו מיזאן אלעמל בביאור העשרים ושמונה דן אלְגַזַּאלִי, דרך משל, במידות הראויות לאדם להנהיג את עצמו ביחס לקניינים. הוא מציג שלושה סוגי קניינים: הקניינים הנפשיים, הקניינים הגופניים והקניינים החיצוניים. אלְגַזַּאלִי תוקף בצורה חריפה את הנפתים ללכת אחר התענוגות של העולם הזה, ומביא ראיה קוראנית לחדול מכך, בציטוט מסוּרה 14, אברהם, פסוק 35: 'אַבְרָהָם אָמַר: רִבּוֹנִי, שִׂים אֶת הָעִיר הַזֹּאת לִמְקוֹם מִבְטַחִים וְהַרְחֵק אוֹתִי וְאֶת בָּנַי מֵעֲבֹד לָאֱלִילִים'. הוא מפרש כי 'אלילים' בלשון רבים רומז לזהב ולכסף.133 בַּר־חִסְדַּאי בתרגומו הופך את הפסוק הקוראני ללשון תפילה, וכך תרגם את הדברים:

			 

			וְאָמְרוּ 

			כִּי אַבְרָהָם אָבִינוּ עָלָיו הַשָּׁלוֹם מַכְנִיס בִּתְפִלָּתוֹ וְאוֹמֵר:

			עֲנֵנִי אֱלֹהַי עֲנֵנִי

			וְשָׁמְרֵנִי וְהַצִּילֵנִי

			אֲנִי וּבָנַי מֵעֲבוֹדַת שְׁנֵי צְלָמִים,

			צַלְמֵי כֶּסֶף וֵאלֹהֵי זָהָב.134

			 

			הוא מוסיף משלו מטבעות תפילה בלשון חכמים לפסוק הקוראני 'ענני אלהי ענני', שאינו מופיע אצל אלְגַזַּאלִי, כמו גם את פרשנותו של אלְגַזַּאלִי ל'אלילים' בפסוק הקוראני, הרומזים על 'צלמי כסף ואלהי זהב'. כך הוליד בַּר־חִסְדַּאי בצורה יצירתית, באמצעות התרגום, תפילה חדשה שלא ידענו כמותה בעבור קוראיו היהודים, תפילה המיוסדת על פסוק קוראני.

			ז.3 הפרשנות היהודית לאתיקה, למיסטיקה ולפרקטיקה הצוּפית

			מיזאן אלעמל מקדיש דיונים לאתיקה, לפרקטיקה ולמיסטיקה הצוּפית,135 אף על פי שאין הם במוקד החיבור, המושתת בעיקרו על תפיסת האתיקה האריסטוטלית. הוא מותח ביקורת על הדרך הצוּפית, שלא ראתה חשיבות יתרה בלימוד המדעים, וטוען במפורש כי בתחילה ראוי 'להתעסק בהשגת המדעים, בידיעת מעיאר אלעלם ובהשגת ההוכחות המופתיות. [...] אחר כן, אין נזק להוחיל ולקוות אל מה שלא נגלה לחכמי המחקר בעניינים האלוהיים'.136 ואולם, אלְגַזַּאלִי אינו תוקף את הדרך הצוּפית ואינו מבטל אותה כעפרא דארעא. אדרבא, הניצנים המורים על משיכתו למיסטיקה הצוּפית ניכרים כבר בחיבור זה, והוא מתוודה בגלוי על תשוקתו ללכת בדרך הצוּפית.137 וכבר עמדה חוה לצרוס־יפה על כך שהוא נתחבר בשלהי שהותו של אלְגַזַּאלִי בבגדד ובתחילת מסעו אל המיסטיקה והפרקטיקה הצוּפית.138

			בפרק זה אני מבקש להראות כיצד מי שרואה את עצמו כתלמיד הרמב"ם מתמודד עם האתיקה והפרקטיקה של הצוּפים, כפי שהן עולות מתיאוריו של אלְגַזַּאלִי בדיונו על תפיסת האושר. כן אעמוד על כך שלהולדת היצירה העצמאית מאזני צדק בספרד הנוצרית יש השלכות חשובות לא רק בהבנת מקומה של המיסטיקה הצוּפית אצל ההוגים היהודים בברצלונה באמצע המאה השלוש־עשרה המשתייכים לאסכולה המיימוניסטית, אלא גם בהבנת אופני חדירתה של הצוּפיות בעיקר אל מקובלי קטלוּניה.

			אִשָּׁה יִרְאַת יְהֹוָה — רַאבִּעַהֿ אלְעַדַּוִיַּה

			אֹהַב אוֹתְךָ בִּשְׁתֵּי אֲהָבוֹת: 

			אַהֲבַת הַיֵּצֶר וְאַהֲבָה הַיָּאָה לְךָ 

			אַהֲבַת הַיֵּצֶר הֲלֹא הִיא

			זִכְרְךָ הַמַּרְחִיק אוֹתְךָ מִזּוּלָתְךָ 

			הָאַהֲבָה הַיָּאָה לְךָ הֲלֹא הִיא

			כִּי תָּסִיר אֶת כִּסּוּיֶיךָ לְמַעַן אֶחֱזֶה בְּךָ

			כִּי בְּזוֹ גַּם בְּזוֹ הַשֶּׁבַח לְךָ

			                         רַאבִּעַה אלעַדַוִיָּה139

			 

			בביאור העשרים בחיבור מיזאן אלעמל דן אלְגַזַּאלִי במניעים למעשה הטוב.140 הוא מונה שלוש מדרגות: המדרגה הראשונה היא מדרגת ההמון, שאצלם המניע למעשה הטוב הוא תקוות שכר ויראת העונש; המדרגה השנייה היא מדרגת החסידים, שאצלם המניע למעשה הטוב הוא הציות להלכה; המדרגה השלישית היא מדרגתם של היחידים, היוצאים מן הכלל, שאצלם המניע למעשה הטוב הוא בקשת הקִרבה לאל.141

			לדוגמה הוא מביא את דבריה של המיסטיקנית הצוּפית הדגולה רָאבִּעַה אלעַדַוִיָּה (718–801).142 וכה כתב: 'נאמר: "הַאִם אֵינֵךְ מִתְאַוָּה לְגַּן הָעֵדֶן? הֵשִׁיבָה לָהֶם: מִי שֶׁעוֹבֵד אֶת אַלְלַּהּ עַל מְנָת לְקַבֵּל תְּמוּרָה הֲרֵי הוּא נִבְזֶה'.143 אכן, עמדה זו משקפת את תפיסת עולמה של אלעדויה. אבּוּ סַעְד אלכַ֗רַגוּשִׁי (מת 1016) בספרו תַהְדִ֗יבּ אלאַסְרַאר (تهذيب الاسرار ♦ תקון צפונות הלב) מביא סיפור אחר בעניין זה מפי רַאבִּעַה: 'חַי אֱלֹהִים, לֹא עָבַדְתִּי אֶת הָאֵל כְּשֶׁעָבַדְתִּי אוֹתוֹ מִפַּחַד הָאֵשׁ וּמִכְּמִיהָה לְגַן הָעֵדֶן, אֶלָּא אֲנִי עָבַדְתִּי אוֹתוֹ מֵאַהֲבָה וּמִכְּמִיהָה אֵלָיו'.144

			בַּר־חִסְדַּאי אינו מסתפק בתרגום מילולי של הדברים אלא הוא מעצב את דמותה של ראבעה אלעדויה בשביל הקורא מבלי להזכיר את שמה. אני מניח שהוא ידע שמדובר בה אף על פי שלא נזכרה בשמה בנוסח שהיה לפניו. הוא מציג אותה לפני הקורא העברי כחסידה, מתפללת, בוכה וצועקת, ואלו אכן המאפיינים החשובים של הפרקטיקה הצוּפית בקרב הנשים המיסטיקניות בבצרה. תוך כדי כך הוא משתמש בחלק של הפסוק מספר משלי 'שֶׁקֶר הַחֵן וְהֶבֶל הַיֹּפִי אִשָּׁה יִרְאַת יְהֹוָה הִיא תִתְהַלָּל' (משלי לא 30), וכך הוא כותב:

			        

			שָׁאֲלוּ אִשָּׁה אַחַת חֲסִידָה

			הָיְתָה מִתְפַּלֶּלֶת בּוֹכָה וְצוֹעֶקֶת

			וְאֵין בְּפִיהָ זִכְרוֹן גַּן עֵדֶן וְתַעֲנוּגוֹתָיו וְשִׂמְחָתוֹ וְטוֹבוֹתָיו.

			וְאָמְרוּ לָהּ: אִשָּׁה יִרְאַת הַשֵּׁם, הֲלֹא תִּתְאַוִּי לְהִכָּנֵס בַּגַּן וְלִשְׁכֹּן בְּאֹהָלָיו, לָשֶׁבֶת בֵּין עֲרוּגַת בְּשָׂמָיו וּצְלָלָיו, וְלָמָּה לֹא תִּתְפַּלְּלִי עָלָיו.

			וַתַּעַן לָהֶם: הַשָּׁכֵן קֹדֶם הַבַּיִת, וְהֶחָבֵר קֹדֶם הַדֶּרֶךְ.

			וַתּוֹסֶף עוֹד וַתֹּאמַר: מִי שֶׁעוֹבֵד הָאֵל לְקַבֵּל שָׂכַר הוּא נָבָל.145

			לאחר מכן בַּר־חִסְדַּאי מביא את הפסוקים הללו לתמוך בעמדתו של אלְגַזַּאלִי שקִרבת אלוהים היא התכלית הנעלה של המעשה הטוב. וכה כתב:

			כְּדִבְרֵי נְבִיאָיו עֲלֵיהֶם הַשָּׁלוֹם: 'מָה רַב טוּבְךָ אֲשֶׁר צָפַנְתָּ לִּירֵאֶיךָ' [תהילים לא 20]; 'עַיִן לֹא רָאָתָה אֱלֹהִים זוּלָתְךָ יַעֲשֶׂה לִמְחַכֵּה לוֹ' [ישעיה סד 3]; וְאָמַר הַכָּתוּב הַמְקֻדָּשׁ: 'לְמַעַן יִיטַב לָךְ וְהַאֲרַכְתָּ יָמִים' [דברים כב 7] — לְעוֹלָם שֶׁכֻּלּוֹ אָרֹךְ [מדרש רבה רות, פרשה ו, פסקה ד].146

			נמצאנו למדים כי את תפיסת המקרא וחז"ל גם יחד על השכר והעונש אין להבין אלא באמצעות הפרשנות הצוּפית, כפי שניסחה אותה המיסטיקנית הצוּפית הדגולה מבצרה, הלוא היא החסידה ראבעה אלעדויה, שבקָשת הקִרבה אל האל היא התכלית הנעלה ביותר של המעשה הטוב.

			חֲצוֹת לַיְלָה אָקוּם לְהוֹדוֹת לָךְ — קימה בלילה ותפילות

			הקימה בלילה (קִיָאם א־לַּיִל) לתפילות ולתחנונים מופיעה בקֻראן,147 וכך נאמר: 'קַיֵּם אֶת הַתְּפִלָּה מִנְּטוֹת הַשֶּׁמֶשׁ וְעַד אֲשֶׁר יַחְשִׁיךְ הַלַּיְלָה וּלְעֵת קְרִיאַת הַקֻּרְאָן עִם שַׁחַר, הַקְּרִיאָה עִם שַׁחַר עֵדִים רַבִּים לָהּ: וּבַלַּיְלָה קוּם לַתְּפִלָּה, וְתִהְיֶה זֹאת לְךָ תְּפִלַּת מוּסָף, וְאוּלַי יוֹאִיל רִבּוֹנְךָ לְהַעִירְךָ לְחַיִּים בְּמָקוֹם מְהֻלָּל' (סוּרה 17, המסע הלילי, פסוקים 78–79). המיסטיקנים הצוּפים עוד בראשית דרכם הקפידו על קימה בלילות. הנה תיאורו המלבּב של אבּוּ סֻלַיְמָאן א־דָּארָאנִי (מת 830) המופיע בספרו של אַבּוּ נֻעַיְם אלאִצְפַהָאנִי (מת 1038) בשבח הקימה בלילה, ואפשר למצוא כדוגמתו גם בספר הזוהר.148 וכה אמר:

			חֵַי הָאֵל, אַחְמַד, אֵיךְ לֹא אֶבְכֶּה וְנוֹדַע לִי כִּי בְּרֶדֶת הַלַּיְלָה כְּשֶׁשּׁוֹקְטוֹת הָעֵינַיִם, כְּשֶׁכָּל יָדִיד מִתְיַחֵד עִם יְדִידוֹ, כְּשֶׁלִּבּוֹת בַּעֲלֵי הַהַכָּרָה מְאִירִים וּמִתְעַנְּגִים עַל זְכִירַת רִבּוֹנָם וַהֲגִיגֵיהֶם עוֹלִים אֶל בַּעַל הַכֵּס, כְּשֶׁהָאוֹהֲבִים פּוֹרְשִׂים אֶת רַגְלֵיהֶם כְּמַרְבַדִּים לִפְנֵי אֲדוֹנָם הַמֵּשִׂיחַ עִמָּם וְחוֹזְרִים עַל דְּבָרָיו בְּקוֹלוֹת נוּגִים, כְּשֶׁדִּמְעוֹת עֵינָם זוֹלְגוֹת בְּפַחַד וּבִכְמִיהָה עַל לְחָיֵיהֶם וְנוֹטְפוֹת עַל גֻּמְחַת הַתְּפִלָּה שֶׁלָּהֶם — בְּשָׁעָה זוֹ מַשְׁקִיף עֲלֵיהֶם בַּעַל הַהוֹד וּמִתְבּוֹנֵן בָּהֶם, מֵזִין אוֹתָם אַהֲבָה וְשִׂמְחָה וְאוֹמֵר לָהֶם: אֲהוּבַי וּמַכִּירַי, הִתְעַסְּקוּ בִּי, וְהָסִירוּ מִלִּבּוֹתֵיכֶם אֶת זֵכֶר זוּלָתִי; הִתְבַּשְּׂרוּ כִּי בְּיוֹם הַמִּפְגָּשׁ שְׁמוּרִים לָכֶם אֶצְלִי חֶסֶד וְקִרְבָה.149

			בחיבור מיזאן אלעמל בביאור העשרים ושבעה, העוסק בתפקידי המורה והתלמיד המביאים את האושר, אלְגַזַּאלִי דן במשמעות של העבודה הפנימית ומביא את דבריו של אחד המורים הגדולים בצוּפיות:

			        

			
				
					
					
				
				
					
							
							قال بعض مشايخ الصوفية: من رآني في الابتداء قال صديقًا ومن رآني في الانهاء قال زنديقًا. يعنى أن الابتداء يقتضي المجاهدة الظاهرة للأعين بكثرة العبادات. وفى الانهاء يرجع العمل إلى الباطن فيبقى القلب على الدوام في الشهود والحضور وتسكن ظواهر الأعضاء.151

						
							
							אַחַד הַמּוֹרִים הַגְּדוֹלִים שֶׁל הַצּוּפִים אָמַר: מִי שֶׁרָאַנִי בַּתְּחִלָּה אָמַר 'צַדִּיק' וּמִי שֶׁרָאַנִי בַּסִּיּוּם אָמַר 'כּוֹפֵר'. רוֹצֶה לוֹמַר, בַּתְּחִלָּה בְּרַבּוֹת מִן הַמִּצְווֹת נִדְרָשׁ מַאֲמָץ חִיצוֹנִי גָּלוּי לָעַיִן. בַּסִּיּוּם הַמַּעֲשֶׂה הוּא בַּפְּנִימִיּוּת, הַלֵּב נוֹתָר בְּמַצָּב תְּמִידִי שֶׁל עֵדוּת וְנוֹכְחוּת וְהָאֵיבָרִים הַחִיצוֹנִיִּים שׁוֹקְטִים.

						
					

				
			

			150            

			עבודת האל בתחילתה היא חובת האיברים, ולבסוף היא חובת הלבבות. בַּר־חִסְדַּאי מביא דוגמאות, ואין הן מופיעות בנוסחים של מיזאן אלעמל שעמדו לפניי. וכה כתב:

			בַּתְּחִלָּה יִתְחַיֵּב הַהִשְׁתַּדְּלוּת הַנִּרְאֶה לָעַיִן בְּרֹב הָעֲבוֹדוֹת הַחִיצוֹנוֹת, כְּגוֹן הַתְּפִלָּה וְהַתַּחֲנוּנִים וְהַכְּרִיעוֹת, וְהַקִּדּוֹת וְהַהִשְׁתַּחֲוֻיּוֹת וְהַקִּימָה בַּלֵּילוֹת, כְּמוֹ שֶׁאָמַר הַכָּתוּב 'אַשְׂחֶה בְכָל לַיְלָה מִטָּתִי בְּדִמְעָתִי עַרְשִׂי אַמְסֶה' [תהילים ו 7]; 'חֲצוֹת לַיְלָה אָקוּם לְהוֹדוֹת לָךְ' [תהילים קיט 62]. וּבַסּוֹף יָשׁוּב הַמַּעֲשֶׂה לְפָנִים מֵחִיצוֹן.

			הקימה בלילות והתפילות הליליות שייכות לחובת האיברים, וכך אלְגַזַּאלִי מפרש את הפסוקים מספר תהילים, אך סופם הוא עבודה שבלב. רוצה לומר, לדבריו הפרקטיקה של הקימה בלילות בסופה מביאה להשקטת האיברים החיצוניים ולהתבוננות פנימית של הלב בנוכחות ריבונו.151

			בַּר־חִסְדַּאי מתחבר למסורת זו של השקטת האיברים וקונטמפלציה תמידית בנוכחות האלוהית, אולי בשל קרבתה הרבַּה לתפיסת התפילה של הרמב"ם, לפחות כפי שהיא מעוצבת בחיבורו הפילוסופי מורה נבוכים, א, נט:

			הדבר הקולע ביותר שנאמר בעניין זה הוא מה שהוא אמר בתלים [תהילים סה 2]: לְךָ דֻמִיָּה תְּהִלָּה. שפירושו: לגביך השתיקה היא השבח. זה ביטוי קולע מאוד למשמעות זאת, שהרי כל דבר שנאמר מתוך כוונה לרומם ולפאר בו, נמצא בו פגיעה כלשהי כלפיו ונראה בו חיסרון כלשהו. לכן ראוי יותר לשתוק ולהצטמצם בתפישת השכל, כפי שציוו השלמים ואמרו: 'אִמְרוּ בִלְבַבְכֶם עַל מִשְׁכַּבְכֶם וְדֹמּוּ סֶלָה' [תהילים ד 5].152

			בַּר־חִסְדַּאי מעניק תוקף למסורת של קימה בלילות — פרקטיקה שרווחה לא רק בקרב הצוּפים בעירק או בספרד המוסלמית, באנדלוסיה, אלא גם בקרב היהודים, ועקבותיה ניכרים בכתביהם, כגון ר' בחיי אבן פקודה,153 ריה"ל ורמב"ם.154 ר' יהודה הלוי, למשל, שורר בשירו 'יָשֵׁן, אַל תֵּרָדַם', בעקבות הפרקטיקה הצוּפית, על חשיבות הקימה בלילות:

			וְצֵא בַּחֲצוֹת הַלֵּילוֹת / בְּעִקְבֵי אַנְשֵׁי שֵׁמוֹת

			אֲשֶׁר בִּלְשׁוֹנָם תְּהִלּוֹת / וְאֵין תּוֹכָם תֹּךְ וּמִרְמוֹת

			לֵילוֹתֵיהֶם תְּפִלּוֹת / וִימוֹתֵיהֶם צוֹמוֹת

			לָאֵל בְּלִבָּם מְסִלּוֹת / וְלָהֶם בְּכִסְאוֹ מְקוֹמוֹת

			דַּרְכָּם — סֻלָּם לַעֲלוֹת / עַד אֲדֹנָי אֱלֹהֶיךָ.155

			אמור מעתה: התרגומים לעברית של חוֹבוֹת הַלְּבָבוֹת ומֹאזְנֵי צֶדֶק משמשים צינור חשוב בהעברת מסורות צוּפיות למרכזי התרבות והרוח של היהודים בפרובנס ובקטלוניה ומחוללים שינוי בכך שהם מחדירים את הפרקטיקה של הקימה בלילות אצל היהודים בדרום צרפת ובצפון ספרד, ולכך בוודאי הייתה השפעה מרחיקת לכת גם על התפתחותה של פרקטיקה זו בקרב 'מקובלים של לילה'.156

			אֵיזֶהוּ גִּבּוֹר הַכּוֹבֵשׁ אֶת יִצְרוֹ — הגִ֗הַאדּ הגדול של הנפש

			בביאור העשירי של חיבורו עסק אלְגַזַּאלִי ב'משלי הנפש ביחס לכוח המתעורר',157 ובו הציע שלושה משלים, ואלו הם: 

			        

			המשל הראשון: הנפש בגוף האדם היא כמו מושל בעירו ובממלכתו. כוחותיו ואיבריו הם כמו בעלי המלאכה והפועלים. הכוח השכלי החושב הוא כמו יועץ נאמן ושר נבון. התאווה היא כמו עבד רע המביא מזון וצידה. הכעס הוא כמו שר המשטרה. העבד שמביא את הצידה, אף על פי שהוא מציג את עצמו כיועץ למשנה המלך, למעשה אינו אלא איש תחבולות, חתרן המתנגד כל הזמן לשלטונו של המושל ולמשנהו. העיר משגשגת בזכות מאמציהם של המושל ומשנהו, המחייבים את העבד להיכנע לרצונם, להיות מצֻווה ולא מצַווה, מונהג ולא מנהיג, נשלט ולא שולט. כך על הנפש להיעזר בשכל כדי לדכא את כוח הכעס ולשלוט על התאווה. 

			        

			המשל השני: גופו של האדם משול למדינה. שכלו הפועל משול למלך שמנהיג את המדינה; חושיו החיצוניים והפנימיים משולים לפרשי המלך, ואילו איבריו הם נתיניו של המלך. 'הנפש המצווה על הרוע' היא האויב, הנחוש בהחלטתו לגבור על המלך ולהסית את האוכלוסייה ולהחריב את המדינה. המלחמה בנפש המושלת על הרוע היא 'הגִ֗הָאד הגדול'.

			        

			המשל השלישי: השכל הוא פרש שיצא לציד. תאבונו הוא כמו סוס, כעסו כמו כלב. אם הוא מיומן, סוסו מאומן היטב, סמל להתגברות על התאווה למזון ולמין, וכלבו אם ממושמע יצליח במרדף.158

			תפיסת הגִ֗הָאד בנפש לפי אלְגַזַּאלִי מכוונת כלפי 'הנפש המצווה או המושלת על האדם לעשות את הרע', שכן אלְגַזַּאלִי הבחין בין שלושה סוגי נפשות:159

			        

			א.	النفس الامّارة بالسواء (אלנַּפְס אלאַמַּארַה בִּאלסּוּא') — הנפש המצווה את הרע (על פי הקֻראן סוּרה 12: יוסף, פסוק 53).

			ב.	النفس اللوّامة (אלנַּפְס אללַּוַּאמַהֿ) — הנפש המוכיחה את עצמה שוב ושוב (על פי הקֻראן סוּרה 75: תחיית המתים, פסוק 2).

			ג.	النفس المطمئنّة (אלנַּפְס אלמֻטְמַאִנַּהֿ) — הנפש השלווה (על פי הקֻראן סוּרה 89: השחר, פסוק 27).

			אלְגַזַּאלִי התמקד אפוא בביאורו העשירי בנפש המצווה את האדם לעשות את הרע. נפש זו מייצגת את כוחות התאווה והכעס. הוא ציטט את החדית֗ המפורסם אצל הצוּפים מפי הנביא מֻחַמַּד160 שבעוד המלחמה הפיזית בכלי זין מכוּנה 'הג֗האד הקטן' המלחמה ביצר הרע היא מן המלחמות הקשות של האדם, ואותה הוא כינה 'הג֗האד הגדול'.161 בספרו אִחְיַאא' עֻלוּם אלדִּין ציין אלְגַזַּאלִי חדית֗ זה שלוש פעמים,162 ובו הוא טען במפורש כי הנלחם בנפשו וביצרו הוא המכוּנה 'שַׁהִיד'. וכה כתב:

			        

			
				
					
					
				
				
					
							
							وكلّ متجرّد لله في جهاد نفسه فهو شهيد مهما أدركه الموت مقبلا غير مدبر، فالمجاهد من جاهد نفسه وهواه، كما صرّح به رسول الله صلى الله عليه وسلم، والجهاد الأكبر جهاد النّفس كما قال بعض الصّحابة رضي الله عنهم: رجعنا من الجهاد الأصغر إلى الجهاد الأكبر، يعنون جهاد النّفس.164

						
							
							וְכָל מִי שֶׁפּוֹרֵשׁ מִן הַצִּבּוּר לְמַעַן אַלְלַּהּ בְּשֶׁל מַאֲבָקוֹ בְּנַפְשׁוֹ הֲרֵי הוּא שַׁהִיד, כָּל עוֹד שֶׁיִּמְצָאֵהוּ הַמָּוֶת כְּשֶׁהוּא תּוֹקֵף אֶת הָאוֹיֵב וְלֹא נָס מִפָּנָיו. שֶׁכֵּן, הַלּוֹחֵם הוּא מִי שֶׁנִּלְחָם בְּנַפְשׁוֹ וּבְיִצְרוֹ, כְּמוֹ שֶׁהִצְהִיר שְׁלִיחַ אַלְלַּהּ עָלָיו הַתְּפִלָּה וְהַשָּׁלוֹם. הַמִּלְחָמָה הַגְּדוֹלָה הִיא הַמַּאֲבָק בַּנֶּפֶשׁ, כְּמוֹ שֶׁאָמַר אֶחָד מֵחַבְרֵי הַנָּבִיא מֻחַמַּד: שַׁבְנוּ מִן הַגִּ֗הַאד הַקָּטָן אַל הַגִּ֗הַאד הַגָּדוֹל. הֵם הִתְכַּוְּנוּ בְּדִבְרֵיהֶם לַגִּ֗הַאד שֶׁל הַנֶּפֶשׁ.

						
					

				
			

			163            

			בַּר־חִסְדַּאי לא השמיט בתרגומו חדית֗ חשוב ומרכזי זה,164 אך במקום לציין את שמו של הנביא מֻחַמַּד הוא כתב את הדברים בשם 'חכם'. ובמקום לציין כי מדובר בדברי ה'צַחַאבַּה', חברי הנביא מֻחַמַּד, הוא תרגם: 'וחכמים הראשונים'. יתר על כן, הוא מצא מקבילה לדברי החדית֗ בדברי בן זומא בפרקי אבות, פרק ד, משנה א: 'בֶּן זוֹמָא אוֹמֵר [...] אֵיזֶהוּ גִבּוֹר, הַכּוֹבֵשׁ אֶת יִצְרוֹ, שֶׁנֶּאֱמַר: טוֹב אֶרֶךְ אַפַּיִם מִגִּבּוֹר וּמשֵׁל בְּרוּחוֹ מִלֹּכֵד עִיר' (משלי טז 32). אמור מעתה כי המאבק הגדול המשמעותי של האדם בחייו אינו המלחמה בזולת אלא הוא המאבק הפנימי ביצר. יתר על כן, הכוח הפנימי, המכוּנה 'יצר',165 מתכוון מעתה ל'נפש המצווה את הרע'. כך היהדות הפנימה את המושג של הג֗האד במשמעות של המלחמה הפנימית ב'יצר' — היא הנפש המצווה על האדם לעשות את הרע. וכה תרגם:

			
				
					
					
					
				
				
					
							
							מיזאן אלעמל

						
							
							תרגום אבי אלקיים

						
							
							תרגום אברהם בר־חסדאי

						
					

				
				
					
							
							وهذا الجهاد ذكره بالروح مفرح، وغذاء للروح. وتحقيقه بالعمل، بالحقيقة، هو نزع الروح. ولن يعرف ذلك إلا من طالب نفسه بترك شهواته. 

							       

							ولذلك قالت الصحابة: رجعنا من الجهاد الأصغر إلى الجهاد الأكبر. فسموا مجاهدة الكفار بالسيف الجهاد الأصغر. 

							        

							        

							        

							وكذلك سئل رسول الله صلى الله عليه وسلم: أي الجهاد أفضل يا رسول الله؟ فقال عليه السلام: جهادك هواك.

						
							
							זְכִירָתָהּ שֶׁל הַמִּלְחָמָה הַזֹּאת בַּנֶּפֶשׁ הִיא מְשַׂמַּחַת וּמָזוֹן לַנֶּפֶשׁ. וּמִמּוּשָׁהּ בַּמַּעֲשֶׂה, לַאֲמִתּוֹ שֶׁל דָּבָר, הוּא לְהָסִיר אֶת הַנֶּפֶשׁ. וְלֹא יֵדַע דָּבָר זֶה אֶלָּא מִי שֶׁתּוֹבֵעַ מֵעַצְמוֹ לַעֲזֹב אֶת תַּאֲווֹתָיו.

							       

							וְלָכֵן אָמְרוּ חַבְרֵי הַנָּבִיא מֻחַמַּד: שַׁבְנוּ מִן הַגִּ֗הָאד הַקָּטָן אֶל הַגִּ֗הַאד הַגָּדוֹל. הֵם כִּנּוּ אֶת הַמִּלְחָמָה בִּכְלֵי נֶשֶׁק בַּכּוֹפְרִים בְּשֵׁם: 'הַגִּ֗הַאד הַקָּטָן'. 

							        

							        

							        

							        

							כְּמוֹ כֵן, נִשְׁאַל שְׁלִיחַ אַלְלַהּ עָלָיו הַתְּפִלָּה וְהַשָּׁלוֹם: 'אֵיזֶה גִ֗הַאד עָדִיף שְׁלִיחַ אַלְלַּהּ?' הֵשִׁיב עָלָיו הַשָּׁלוֹם: 'מִלְחַמְתְּךָ בְּתַאֲווֹתֶיךָ'. 

						
							
							וְהַמִּלְחָמָה הַזֹּאת מַה מָּתוֹק זוֹכְרָהּ בַּלָּשׁוֹן.167 וַאֲמִתָּתָהּ בְּמַעֲשֶׂה הִיא כְּמוֹ הֲסָרַת הַנֶּפֶשׁ. וְלֹא יֵדַע דָּבָר זֶה אֶלָּא מִי שֶׁשָּׁאַל מִנַּפְשׁוֹ לַעֲזֹב תַּאֲווֹתָיו. 

							       

							וַחֲכָמִים הָרִאשׁוֹנִים הָיוּ אוֹמְרִים בְּשׁוּבָם מִמִּלְחֶמֶת אוֹיְבֵיהֶם: 'הִנֵּה נָא שַׁבְנוּ מֵהַמִּלְחָמָה הַקְּטַנָּה לְכוּ נָא וְנִלְחֲמָה מִלְחַמְתֵּנוּ הַגְּדוֹלָה'. כְּלוֹמַר, לְכוּ וּנְתַקֵּן מִדּוֹתֵינוּ וּנְנַקֶּה נַפְשׁוֹתֵינוּ. וְהָיוּ קוֹרְאִים תִּקּוּן הַמִּדּוֹת 'מִלְחָמָה גְּדוֹלָה וַחֲזָקָה'. יוֹתֵר מִמִּלְחֶמֶת הָאוֹיְבִים. כְּאָמְרָם זַ"ל: אֵיזְהוּ גִּבּוֹר הַכּוֹבֵשׁ אֶת יִצְרוֹ (אבות ד, א). 

							       

							        

							        

							שָׁאֲלוּ לֶחָכָם וְאָמְרוּ לוֹ: 'אֵיזוֹ מֵהַמִּלְחָמוֹת הִיא הַמְשֻׁבַּחַת?' אָמַר 'מִלְחָמָה עִם תַּאֲווֹתֵיכֶם'. 

						
					

					
							
							ولذاك قال: ليس الشديد بالصرعة، إنما الشديد من ملك نفسه عند الغضب.168

						
							
							וְלָכֵן אָמַר: הֶחָזָק אֵינוֹ מִי שֶׁמַּכְרִיעַ אַרְצָה אֶת יְרִיבוֹ. הֶחָזָק הוּא רַק מִי שֶׁשּׁוֹלֵט עַל נַפְשׁוֹ בְּעֵת הַכַּעַס.

						
							
							כִּי אֵין הֶחָזָק בַּהֵאָבְקוּת. אָמְנָם הֶחָזָק הוּא הַגּוֹבֵר עַל נַפְשׁוֹ בְּעֵת הַכַּעַס. וְאָמַר הַכָּתוּב: וּמֹשֵׁל בְּרוּחוֹ מִלֹּכֵד עִיר (משלי טז 32).169

			סביר להניח שבַּר־חִסְדַּאי הכיר את דברי רבנו בחיי אבן פקודה, שהביא גם הוא חדית֗ זה בספרו כִּתַאבּ אלהִדַאיַה אִלַי פַרַאִיץ֗ אלקֻלוּבּ, על המלחמה ביצר, המבטאת את הג֗האד הגדול.169 אלא שהוא כינה את הנביא מֻחַמַּד בשם 'בַּעְץ֗ אלְצַּאלִחִין' — אחד הצדיקים. וכה כתב:

			        

			
				
					
					
				
				
					
							
							פַלַא יַשְׁגַלֻךּ גִ֗הַאדּ גַיְרִהִ עַן גִ֗הַאדִּהִ, וַקִתַּאל סִוַאהֻ עַן קִתַּאלִהִ, וַמֻחַארַבַּה' מַן יַבְּעֻדּ עַנְךּ עַן חַרְבּ מַן לַא יֻפַארְקַךּ, וַדַּפְע מַן לַא יַצִל אִלַיְךּ אִלַּא בַּעְדּ אלְאִדְ֗ן לַהֻ עַן דַּפְע מַן לַא יַסְתַּאְדִ֗ן פִי חֻצ֗וּרִהִ עַלַיְךּ. וַקִיל עַן בַּעְץ֗ אלצַּאלִחִין, אִנַּהֻ לַקִיַ קַוְמַא" מֻנְצַרִפִין עַן חַרְבּ עַדֻּו גַאנִמִין בַּעְדּ גִ֗הַאדּ שַׁדִּידּ, פַקַאל לַהֻם, אנְצַרַפְתֻּם בִּחַמְדּ אללַּה עַן אלְגִ֗הַאדּ אלְאַצְגַר גַאנִמִין, פַאסְתַּעִדּוּא לִלְגִ֗הַאדּ אלְאַכְּבַּר. פַקַאלוּא לַהֻ, וַמַא אלְגִ֗הַאדּ אלְאַכְּבַּר. פַקַאל לַהֻם גִ֗הַאדּ אלְהַוַי וַגֻ֗נוּדִּהִ

						
							
							וְלָכֵן אַל יַטְרִידְךָ מַאֲבָקְךָ עִם זוּלָתוֹ מִלְּהֵאָבֵק עִמּוֹ, וּמִלְחֶמֶת זוּלָתוֹ מִמִּלְחַמְתּוֹ, וְהִתְקוֹמְמוּתְךָ נֶגֶד מִי שֶׁרָחוֹק מִמְּךָ מִלְּהִתְקוֹמֵם נֶגֶד מִי שֶׁאֵינוֹ נִפְרָד מִמְּךָ, וּדְחִיַּת מִי שֶׁאֵינוֹ מַגִּיעַ אֵלֶיךָ אֶלָּא לְאַחַר קַבָּלַת רְשׁוּת מִדְּחִיַּת מִי שֶׁאֵינוֹ מְבַקֵּשׁ רְשׁוּת לְהִמָּצֵא עִמְּךָ. וְאָמְרוּ עַל אַחַד הַצַּדִּיקִים, שֶׁהוּא פָּגַשׁ אֲנָשִׁים שֶׁחָזְרוּ מִמִּלְחָמָה עִם אוֹיֵב וְנִצְּחוּהוּ אַחַר מַאֲבָק עָצוּם, אָמַר לָהֶם: חֲזַרְתֶּם תּוֹדָה לָאֵל אַחֲרֵי הַמַּאֲבָק הַקָּטָן מְנַצְּחִים, הִתְכּוֹנְנוּ נָא לַמַּאֲבָק הַגָּדוֹל. אָמְרוּ לוֹ: וּמַה הוּא הַמַּאֲבָק הַגָּדוֹל? אָמַר לָהֶם: מַאֲבַק הַיֵּצֶר וְצִבְאוֹתָיו.171

			ובכן, בַּר־חִסְדַּאי כמתרגם המשיך את המסורת היהודית הצוּפית בכך שתפס את המלחמה הגדולה והמשמעותית בחייו של אדם כמאבק ביצר. בכך הוא צעד בדרך שסלל לפניו רבנו בחיי אבן פקודה. יתר על כן, הוא לא השמיט את החדית֗ אלא הוסיף לו את דברי חכמים בכך שפירש את הג֗האד הגדול כמבַטא את דברי בן זומא 'איזהו גיבור הכובש את יצרו'. אם כן, הפסוק 'וּמֹשֵׁל בְּרוּחוֹ מִלֹּכֵד עִיר' (משלי טז 32) מבטא מעתה ואילך את הכיוון החדש של המסורת היהודית בימי הביניים בדרום ספרד ובצפונה, שפירשה אותו לפי דברי הנביא מֻחַמַּד, או לפי הדברים המיוחסים לנביא מֻחַמַּד בכתבי הצוּפים על הג֗האד הגדול.

			לֹא יָמוּשׁוּ מִפִּיךָ — הפרקטיקה המיסטית של הדִּ֗כְּר

			אלְגַזַּאלִי מספר בחיבורו מיזאן אלעמל על מפגש שהיה לו עם אַחד המורים מזקני הצוּפים. הוא בא להתייעץ איתו כיצד להתמיד ולשקוד על דלתות הקֻראן, ואילו המורה הצוּפי מנע זאת ממנו, ותחת זאת לימד אותו ראשי פרקים בפרקטיקה הקונטמפלטיבית המיסטית לפי דרכי הצוּפים ובדרכי טכניקת הדִ֗כְּר — הזכרת שם אללה.171

			אפשר להסיק מכך כי השכלתו של אלְגַזַּאלִי בצוּפיוּת אינה נסמכת רק על ארון הספרים של חכמי הצוּפים אלא גם על מפגשים אישיים עם מורים צוּפים מהמעלה הראשונה, שמהם למד מדיטציות ופרקטיקה להגיע לחוויות מיסטיות. וכה אמר לו המורה הצוּפי בענייני המדיטציה הקונטמפלטיבית:

			        

			
				
					
					
				
				
					
							
							إذا الأنبيا والأولياء انكشف لهم الأمور، وسعدت نفوسهم بنيل كمالها، الممكن لها، لا بالتعلم، بل بالزهد في الدنيا، والإعراض والتبري على عن علائقها، والإقبال بكل الهمة على الله تعالى.

							        

							        

							        

							فمن كان لله، لان الله له، حتى إنه في الوقت الذي صدقت فيه رغبي لسلوق هذا الطريق، شاورت متبوعًا مقدمًا، من الصوفية في المواظبة على تلاوة القرآن، فمنعني وقال:

							        

						
							
							אִם הִתְגַּלּוּ לַנְּבִיאִים וְלַצַּדִּיקִים הַדְּבָרִים וְזָכוּ נִשְׁמוֹתֵיהֶם בַּטּוֹב הַמֻּשְׁלָם הָאֶפְשָׁרִי לְגַבֵּיהֶם, הֲרֵי לֹא הָיָה זֶה בִּגְלַל לִמּוּד, אֶלָּא מֵאַחַר שֶׁהֵם פָּרְשׁוּ מִן הָעוֹלָם, הִתְבּוֹדְדוּ, הָרְסוּ אֶת כָּל קִשְׁרֵיהֶם, וּפָנוּ בְּכָל לְבָבָם וּבְכָל נַפְשָׁם אֶל אַלְלַּהּ יִתְעַלֶּה.

							מִי שֶׁהוּא עִם אַלְלַּהּ — אַלְלַּהּ עִמּוֹ, עַד שֶׁהִגִּיעָה הָעֵת שֶׁבָּהּ בִּקַּשְׁתִּי לְהַגְשִׁים אֶת תְּשׁוּקָתִי לָלֶכֶת בַּדֶּרֶךְ הַזֹּאת. הִתְיָעַצְתִּי עִם מוֹרֶה מִזִּקְנֵי הַצּוּפִים וּשְׁאַלְתִּיו אִם עָלַי לִשְׁקֹד עַל קְרִיאַת הַקֻּרְאָן. אַךְ הוּא מְנָעַנִי מִכָּךְ, וְאָמַר לִי:

						
					

					
							
							السبيل أن تقطع علائقك من الدنيا بالكلية، بحيث لا يلتفت قلبك إلى أهل، وولد، ووطن، وعلم، وولاية. بل تصير إلى حالة يستوي عندك وجودوها وعدمها. ثم تخلو بنفسك في زاوية تقتصر من العبادة

						
							
							הַדֶּרֶךְ הִיא שֶׁתִּכְרֹת אֶת קְשָׁרֶיךָ עִם הָעוֹלָם הַזֶּה בְּאֹפֶן מֻחְלָט, עַד שֶׁלִּבְּךָ לֹא יִהְיֶה כָּרוּךְ אַחַר אִשָּׁה, יְלָדִים, מוֹלֶדֶת, מַדָּעִים וּמִמְשָׁל, אֶלָּא תַּגִּיעַ לְמַצָּב רוּחָנִי כָּזֶה שֶׁמְּצִיאוּתָם וְהֵעָדְרָם יִהְיוּ שָׁוִים

						
					

					
							
							على الفرائض والرواتب، وتجلس فارغ القلب، مجموع الهم، مقبلا بذكرك على الله تعالى.173

						
							
							בְּעֵינֶיךָ. אַחֲרֵי כֵן הִתְיַחֵד עִם עַצְמְךָ בַּזָּאוִיָהֿ וְהִסְתַּפֵּק בַּעֲבוֹדַת אַלְלַּהּ רַק בְּקִיּוּם הַמִּצְווֹת וּבִתְפִלּוֹת הָרְשׁוּת. וְשֵׁב בְּלֵב פָּנוּי וּבְרִכּוּז הַמַּחֲשָׁבָה, כְּשֶׁאַתָּה בָּא לִזְכֹּר אֶת אַלְלַהּ יִתְעַלֶּה.174

			המורה הצוּפי מלמד את אלְגַזַּאלִי על רגל אחת את עיקריה של הדרך הצוּפית, ששׂיאהּ בהתגלויות אלוהיות. על התלמיד לנתק את כל קשריו עם בני ביתו, מולדתו מדינתו — העולם בכללו — ולהגיע למדרגת ההשתווּת.174 כן עליו להתבודד בזַאוִיַה — המציין את המרכז הצוּפי שבּוֹ חברי המסדר מתכנסים, מתגוררים ומתבודדים. על חיי הדת להצטמצם למינימום הכרחי של קיום המצוות ותפילות הנדבה בלבד — דבר המלמד על המתח החריף שבין דרך ההתבודדות הצוּפית ובין קיום המצווֹת. הפרקטיקה המדיטטיבית כוללת את ריקון הלב, ריכוז המחשבה באללה יתעלה. אם כן, לפי גישה זו הדרך הצוּפית מחייבת את צמצום חיי הדת למינימום ההכרחי, ניתוק חברתי ופוליטי, השגת מדרגת ההשתווּת, התבודדות, ריקון הלב וריכוז המחשבה רק באללה יתעלה.

			המורה הצוּפי הזקן מלמד את אלְגַזַּאלִי את הפרקטיקה המדיטטיבית של הדִ֗כְּר — זכירת שם אללה, המובילה לחוויה נבואית. המסע המדיטטיבי הוא מהדיבור אל המראה. ביסוד הפרקטיקה עומדת השפה — השם אללה. דרך הגייתו החוזרת שוב ושוב מגיעים אל המראה — חוויות ויזואליות של מראה הברקים. לדברי משה אידל הזכרה חוזרת ונשנית של שם או שמות האל כדרך להגיע לאקסטזה היא מן הדרכים הנפוצות במיסטיקה, טכניקות הנפוצות בהודו, בטיבט וביפן, הן באסלאם הן בנצרות האורתודוקסית.175 

			בשלב הראשון יש לומר ולחזור ולומר את המילה 'אַללַּה' בלא הפסקה, בצירוף כוונת הלב והשגתו. בשלב השני יש להתמיד באמירת 'אללה' עד שהמילים זורמות מעצמן בפה מבלי תנועת הלשון. בעוד שבשלב הראשון והשני הלב היה נוכח בדִ֗כְּר החיצוני (דִ֗כְּר גַ֗לִי), בשלב השלישי מתחולל שינוי חשוב — עתה מדובר בפרקטיקה אחרת, והיא הדִ֗כְּר הדוֹמם (דִ֗כְּר כַ֗פִי) או הדִ֗כְּר של הלב.176 בשלב הרביעי השפה נמחקת — המילים ומשמעות המילים,177 וכל שנותר הוא המשמעות המופשטת שלהן בלב. בשלב החמישי היחיד מאבד את יכולת הבחירה שלו והוא אחוז במראה של ההתגלויות האלוהיות שראו הצדיקים והנביאים. המורה הצוּפי מתקשה לתאר בשפה הטבעית את המראות שהצדיקים והנביאים רואים והוא מדמה את ההתגלויות האלוהיות לברק המבריק. וכה כתב אלְגַזַּאלִי:

			        

			
				
					
					
				
				
					
							
							وذلك في أول الأمر، بأن تواظب باللسان على ذكر الله تعالى، فلا تزال تقول: الله الله. مع حضور القلب وأدركه، إلى أن تنتهي إلى حالة، لو تركت تحريك اللسان، لرأيت كأن الكلمة جارية على لسانك، لكثرة اعتياده.

							ثم تصير مواظبا عليه، إلى أن ينمحي أثر اللسان، فتصادف نفسك وقلبك، مواظبين على هذ الذكر، من غير حركة اللسان.

							ثم تواظب إلى أن لا يبقى في قلبك إلا معنى اللفظ، ولا يخطر ببالك حروف اللفظ وهيئات الكلمة، بل يبقى المعنى المجرد، حاضرًا في قلبك، على اللزوم والدوام.

						
							
							בְּרֹאשׁ וְרִאשׁוֹנָה עָלֶיךָ לְהַרְגִּיל אֶת לְשׁוֹנְךָ לְהַזְכִּיר אֶת אַלְלַּהּ יִתְעַלֶּה. אֱמֹר לְלֹא הֶרֶף: 'אַלְלַּהּ אַלְלַּהּ', מִתּוֹךְ נוֹכְחוּת הַלֵּב וּבְהַשָּׂגָתוֹ, עַד שֶׁתַּגִּיעַ לִכְלָל מַצָּב שֶׁאִלּוּ הִפְסַקְתָּ אֶת תְּנוּעַת הַלָּשׁוֹן הָיִיתָ רוֹאֶה שֶׁהַמִּלָּה זוֹרֶמֶת עַל לְשׁוֹנְךָ מֵרֹב הִתְרַגְּלוּת אֵלֶיהָ.

							אַחֲרֵי כֵן תַּרְגֵּל עַד שֶׁיִּמָּחוּ עִקְבוֹת הַלָּשׁוֹן, נִשְׁמָתְךָ וְלִבְּךָ גַּם יַחַד יִהְיוּ מְתֻרְגָּלִים בַּזְּכִירָה הַזֹּאת לְלֹא תְּנוּעַת הַלָּשׁוֹן.

							אַחֲרֵי כֵן תַּרְגֵּל עַד שֶׁלֹּא תִּשָּׁאֵר בְּלִבְּךָ אֶלָּא מַשְׁמָעוּת הַמִּלִּים, וְלֹא יַעֲלוּ עַל דַּעְתְּךָ אוֹתִיּוֹת הַמִּלִּים וְצוּרָתָן, אֶלָּא הַמַּשְׁמָעוּת הַמֻּפְשֶׁטֶת תִּשָּׁאֵר נוֹכַחַת בְּלִבְּךָ בְּאֹפֶן קָבוּעַ וּתְמִידִי.

						
					

					
							
							ولك اختيار إلى هذا الحد فقط، ولا اختيار بعده لك إلا في الاستدامة لدفع الوساوس الصارفة. ثم ينقطع اختيارك، فلا يبقى لك إلا الانتظار لما يظهر من فتوح ظهر مثله للأولياء، وهو بعض ما يظهر للأنبياء.

						
							
							חֹפֶשׁ הַבְּחִירָה הוּא בְּיָדְךָ עַד גְּבוּל זֶה בִּלְבַד, וְאֵין לְךָ חֹפֶשׁ בְּחִירָה לְאַחֲרָיו אֶלָּא לְהַמְשִׁיךְ וְלַהֲדֹף אֶת מַדּוּחֵי הַשָּׂטָן הַמַּסִּיחִים אֶת הַדַּעַת. לְאַחַר מִכֵּן יִנָּטֵל חֹפֶשׁ הַבְּחִירָה שֶׁלְּךָ, וְלֹא נוֹתָר לְךָ אֶלָּא לְצַפּוֹת לְמָה שֶׁיֵּרָאֶה מֵהַהִתְגַּלֻּיּוֹת הָאֱלֹהִיּוֹת שֶׁרָאוּ כְּמוֹתָן הַצַּדִּיקִים, שֶׁהֵן שֶׁמֶץ קָצֵהוּ שֶׁל מַה שֶּׁרָאוּ הַנְּבִיאִים.

						
					

					
							
							قد يكن أمرًا كالبرق الخاطف لا يشبت، ثم يعود. وقد يتأخر، فإن عاد فقد يثبت، وقد يكون مختفًا. وإن يثبت امتد ثباته، وقد لا يطول. وقد يتظاهر أمثاله على التلاحق. وقد لا يقتصر على فن واحد.179

						
							
							לְמַה מָּשׁוּל הַדָּבָר, לְבָרָק הַחוֹלֵף כְּבָזָק שֶׁאֵינוֹ מִשְׁתַּהֶה, וְאַחֲרֵי כֵן שָׁב. לְעִתִּים מִתְאַחֵר, וְאִם הוּא שָׁב, לְעִתִּים מִשְׁתַּהֶה וּלְעִתִּים חוֹלֵף כְּבָזָק. אִם הוּא מִשְׁתַּהֶה, לְעִתִּים נִשְׁאָר לְאֹרֶךְ זְמַן וּלְעִתִּים אֵינוֹ נִשְׁאָר לְאֹרֶךְ זְמַן; לְעִתִּים דְּמוּתוֹ מוֹפִיעָה בָּזֶה אַחַר זֶה וְלְעִתִּים אֵינָהּ מֻגְבֶּלֶת לְסוּג אֶחָד. 

			בַּר־חִסְדַּאי מוליד את הפרקטיקה המיסטית שהמורה הצוּפי הזקן מציע לאלְגַזַּאלִי באמצעות תרגומו כמדיטציה יהודית המובילה לנבואה. לשם כך הוא משמיט את המילה 'אללה' ומביא כראיה לפרקטיקה המיסטית של הדִ֗כְּר את הפסוק מדברי הנביא: 'וַאֲנִי זֹאת בְּרִיתִי אוֹתָם אָמַר יְהֹוָה רוּחִי אֲשֶׁר עָלֶיךָ וּדְבָרַי אֲשֶׁר שַׂמְתִּי בְּפִיךָ לֹא יָמוּשׁוּ מִפִּיךָ וּמִפִּי זַרְעֲךָ וּמִפִּי זֶרַע זַרְעֲךָ אָמַר יְהֹוָה מֵעַתָּה וְעַד עוֹלָם' [ישעיה נט 21]. לשון אחר, דברי הנביא רומזים לפרקטיקה של טכניקת הדִ֗כְּר, וכה כתב:

			וְתַרְגִּיל עַל לְשׁוֹנְךָ זִכְרוֹן שֵׁם אֱלֹהִים חַיִּים. לֹא תָּסוּר תָּמִיד מִהְיוֹת קוֹרֵא הַשֵּׁם, כְּמַאֲמַר הַנָּבִיא: 'לֹא יָמוּשׁוּ מִפִּיךָ' [ישעיה נט 21].179 

			לא בלתי אפשרי לומר כי הניסיון של בַּר־חִסְדַּאי למצֵב את הפרקטיקה של הדִ֗כְּר כטכניקה יהודית להגיע לנבואה הוא חלק ממאמץ חשוב של שושלת הרמב"ם,180 כמו גם של תלמידי הרמב"ם בדור שאחריו, להגיע לנבואה. אולי האמין הרמב"ם שזכה לנבואה,181 ובכל מקרה היו מבני האסכולה שלו ששאפו להגיע לנבואה.182 התיאור של הברקים שאלְגַזַּאלִי מביא בשם המורה הצוּפי, שלימדוֹ את הפרקטיקה המיסטית, מזכיר מאוד את התיאור של הרמב"ם על הברק הבורק בפתיח של ספרו מורה נבוכים.183 ייתכן מאוד שאלְגַזַּאלִי היה מהמקורות החשובים שהשפיעו בעניין זה על הרמב"ם.184

			יתר על כן, התיאור של תהליכי הפרקטיקה המיסטית שהמורה הצוּפי מציע לאלְגַזַּאלִי מזכיר את הטכניקות המיסטיות של ר' אברהם אבולעפיה ושל בני חוגו,185 כגון ר' נתן בן סעדיה חראר,186 שחתרו להגיע לנבואה, בין היתר בעקבות המורשת המיימוניסטית. אומנם לטענת אידל אבולעפיה מציע מנגנון פסיכולוגי מקורי משלו להפעיל את התודעה החדשה, אך שיטתו קרובה מכמה בחינות ליסודות צוּפיים ויוגיים.187 ואכן, אפשר למצוא בה רכיבים השאובים מהפרקטיקה הצוּפית שהציע המורה הצוּפי לאלְגַזַּאלִי בתנאים המכינים את האדם לקראת ביצוע הפרקטיקה, בהזכרת שמותיו הקדושים של האל, בהזכרה החיצונית, בהזכרה הפנימית, בחוויית האור, בעיקר אצל ממשיכי מורשתו. עם זאת, הניתוח ההשוואתי בין שתי הגישות מלמד גם על הבדלים חשובים ביניהן: ההשתווּת חסרה בכתבי אבולעפיה; ההתבודדות לפי אלְגַזַּאלִי היא בחדר ההתבודדות ואילו אצל אבולעפיה היא גם בחינת ריכוז הפעילות השכלית; הזכרת השם אצל אלְגַזַּאלִי היא בלשון, בלב וקביעות משמעות השם במחשבה, ואילו אצל אבולעפיה ההזכרה היא בצירופי אותיות בכתב, בעל פה ובמחשבה.188 לשון אחר, בַּר־חִסְדַּאי, בתרגומו היצירתי לפרק על הצוּפים של אלְגַזַּאלִי בספרו מאזני צדק במחצית הראשונה של המאה השלוש־עשרה בברצלונה, ממשיך את המסורת המיימוניסטית של תלמידי הפילוסופים כבני הנביאים.189

					20	מִעְיָאר אלעִלְם פִי פַןּ אלמַנְטִק (מהדורת סלימאן דֻניא, ביירות 1961); מִעְיַאר אלעִלְם פִי פַןּ אלְמַנְטִק (מהדורת עלי אבו מַלְחַם, ביירות 1993). בַּר־חִסְדַּאי תרגם כותר של ספר זה 'מבחן החוכמה'. ראו מאזני צדק (לעיל, הערה 2), עמ' 6–7.

			דניאל י' לסקר

			מה ידע מלך הכוזרים 
ומתי הוא ידע את זה?

			בספר הכוזרי לר' יהודה הלוי יש שתי דמויות עיקריות — החבר היהודי, המציג את הטענה והראיה לדת המושפלת,1 ומלך הכוזרים (להלן הכוזרי) שמתגייר ונעשה ליהודי. הרבה נכתב על אודות הכוזרי, ואיך הוא בן השיח האידיאלי לחבר היהודי. כבר ליאו שטראוס עמד על כך שלפי ר' יהודה הלוי מי שאמור לשפוט בין הדתות השונות צריך להיות אציל או מלך שאינו משתייך לשום דת ויש לו דעה קדומה על היהדות.2 גם אליעזר שביד הלך באותה הדרך וחיזק את הטענות של שטראוס בציינו שלא רק שבן שיחו של החבר היהודי הוא מלך, הוא גם 'בעל רגש דתי חזק מאוד'. שביד מכנה את הכוזרי 'מאמין נבוך שיש בו התכונות הראויות כדי להינצל והוא מוכן לאמונה, אבל עדיין לא נשלם בה'.3 אם אדם כזה ישתכנע להתגייר, למרות ידיעתו הברורה שלא ישתווה עם יהודים מלידה, איזו הוכחה טובה יותר יש שהיהדות היא הדת האמיתית?

			כדי להוסיף לפרופיל הכוזרי שתיארו חוקרים קודמים רצוני בהקשר זה לנתח היבט אחר של אישיותו של הכוזרי, כלומר לבדוק עם איזה מטען אינטלקטואלי הוא הגיע לשיחות שלו עם הפילוסוף, הנוצרי, המוסלמי והחבר היהודי, ומה הוא למד תוך כדי חיפושו אחרי הדת האמיתית. ברור שהכוזרי לא היה לוח חלק לפני שהתחיל את לימודיו, אך לא תמיד שמים לב בקריאה מה בדיוק הוא ידע ומה המקור של ידע זה. הניתוח אמור לתרום אף להבנתנו את אומנות הכתיבה של ר' יהודה הלוי ואת התרומה של דמות הכוזרי למטרות הספר. המאמר הזה מוקדש לכבודה של הפרופ' חנה כשר, חוקרת הפותחת לנו צהרים חדשים ומקוריים בהבנת טקסטים פילוסופיים של ימי הביניים.

			נתחיל בהתחלה. כבר בספר הכוזרי א, א, ידע הכוזרי מהו מלאך, או לפחות ידע איך לזהות מלאך אם אחד מהם, או 'כביכול מלאך' (בערבית: כַּאַןּ מַלַאכַּא), פונה אליו. המלאך הוא נציג האל,4 והוא הבין שלהבחנה בין כוונה למעשה, שעליה דיבר ה'כביכול מלאך', יש משמעות דתית. אם לא כן תגובת הכוזרי להגביר את השתתפותו בדת הכוזרים, מה שאפשר לכנות 'התחזקות בדת', לא הייתה מובנת. הכוזרי הבין שאם המלאך הזכיר את כוונותיו ואת המעשה שלו אין מדובר בענייני חוץ וביטחון או מדיניות כלכלית בממלכת כַ֗זַרִיַּה — מדובר במעשה דתי. אף שאין לתאר את האמונות של הדת הפגנית של הכוזרי, לפי מה שכתוב בספר הכוזרי כנראה דת זו כללה, בין היתר, אי אילו היבטים תאורגיים שדרכם אפשר להתחבר אל הרוחניות (רוּחַאנִיַּאתּ א, ד).5 מאוחר יותר בדו־שיח (א, צח) הכוזרי אומר שדברי החבר מחזקים את דעתו במה שהאמין ובמה שראה בחלומו, 'שאין אדם מגיע אל הדבר האלוהי אלא בציווי אלוהי'. ב'חלומו החוזר' (אַלְמַנַאם אלמֻתַּכַּרִר) של הכוזרי, בראשית מאמר ב, אין אזכור מפורש של מלאך, אבל כנראה מלאך הוא שהודיע לו שעליו להגיע אל הרי הוורסאן. שם הכוזרי מצא יהודים שומרי שבת, והם שהביאו לגיורו. אם כן, הכוזרי התחיל בכמה רעיונות בסיסיים בעניין תקפותם של חלומות כמקור השראה, ומהם התפתחו אצלו תפיסות של מלאכים כיצורים רוחניים המסוגלים להעביר את האמת לבני אדם, ולקשר בין מעשים לבין ריצוי פני האל.

			הכוזרי גם לפני התחלת החיפוש שלו יודע שמלבד דתו שלו יש לו מבחר של ארבע אפשרויות כדי למצוא מענה למבוקשו: פילוסופיה (אריסטוטלית), נצרות, אסלאם ויהדות. הוא יודע שגם להודים יש אמונות דתיות, בהן האמונה שהעולם בן 'אלפי אלפים שנה' (א, ס), אולם אין הוא מחפש חכם הודי שידריך אותו אל המעשה הראוי. שיטות דתיות אסיאתיות אחרות הן מעבר לידיעה שלו, על אחת כמה וכמה אמונות מאפריקה מדרום לסהרה או דתות פגניות מצפון אירופה. הוא גם מתחיל בדעה קדומה נגד היהודים בגלל 'שפלותם, מספרם המועט ואיבת הכול כלפיהם הגלויים לעין' (א, ד). עוד לא נודע לו שיש ליהודים דת אקסקלוסיבית ושהם יקבלו אותו לקרבם בהססנות, אפילו היה מעוניין להתקרב (א, כו–כז). כשהכוזרי שומע את החבר בפעם הראשונה דעתו הקדומה מתחזקת בעקבות מה שהוא רואה: 'שמסורותיהם אבדו ודעותיהם פגומות, כי הפורענות לא הניחה להם מידה ראויה לשבח' (א, יב). איכשהו הכוזרי יודע על עגל הזהב, ואומר עליו: 'כי אני שמעתי שתוך כדי כך נטלו עגל ועבדו אותו ולא את אלהים' (א, צב). הוא קושר בין השבת לבין המן (א, פו), עליו הוא שמע בפעם הראשונה מהמוסלמי (א, ט), כנראה בעקבות מאמר החבר (א, פה) שהמן לא הומטר על בני ישראל ביום השבת. הכוזרי מכיר גם בחולשת היהודים, מתוך הערכה שהיא אינה רצונית אלא 'מתוך הכרח' (אִצְ֗טִרַארַא), כלומר היא תוצאה של יחס בעלי הדתות האחרות אליהם (א, קיד). החבר מסכים למחצה עם הכוזרי אבל סובר שהיהודים בקלות היו יכולים להימלט מהגורל שלהם על ידי המרת דתם (א, קטו).

			הסטראוטיפים השליליים של היהודים נמשכים אפילו אחרי גיורו של מלך הכוזרים. כמו הרבה אנטישמים מודרניים, הוא משבח את פיקחותם של היהודים וחריפותם, אולם מיד מוסיף ששמירת שבת וחגים מונעת מהם מלשרת בצבא או בממשל, משום שמלכים, כלומר מוסדות המדינה, אינם מרשים לעצמם ימי חופשה והשבתת המלאכה. מניעת השתתפות מלאה של היהודים בחיים אזרחיים נתפסת מנקודת מבטו של הכוזרי כדבר חיובי, משום שהשבת והחגים מקיימים את עם ישראל. לימים המקודשים יש עוד יתרון:

			לולא אלה, איש מכם לא היה לובש בגד נקי, ולא הייתם מתקבצים להיזכר בתורתכם, מחמת התרופפות התלהבותכם בשל שפלותכם הממושכת. לולא הם, לא הייתם מתענגים אף יום אחד במשך כל חייכם. בזכות ימי חג אלו נמצאים אתם שישית מהחיים במנוחת גוף ומנוחת נפש6 [...] לולא החגים היה מה שאתם הרווחתם מגיע לידי זולתכם, מכיוון שהוא חשׂוּף לשוד. אך מה שאתם מוציאים בחגים הוא רֶוַח לכם בעולם הזה ולעולם הבא, כי מה שאתם מוציאים בהם הוא לשם שמים. (ג, י)

			לדידו של הכוזרי, למרות הפיקחות והחריפות היהודים אינם דוגמה לניקיון ולביגוד מתאים ואינם מסוגלים לנוח בזכות עצמם או לשמור על נכסיהם לבדם. קשה לחשוב שהכוזרי למד דעות קדומות אלו מהחבר, וכנראה הן חלק מהמטען שנשא איתו לפני הגיור.

			הכוזרי גם מופתע ללמוד שבקרב היהודים יש פחות 'מתנזרים ופרושים' (אַלְעֻבַּאדּ וַאלזֻּהַּאדּ)7 משיש בדתות אחרות (ב, מה), או שהחבר תוקף את הפילוסופים אף שיש בהם 'מי שפורש ומסתגף' (מַן אעְתַּזַל וַתַּזַהַּדּ. ד, יח). הוא לא התרשם שתושבי ארץ ישראל טובים מאנשים הגרים במקומות אחרים בעולם, אולם ייתכן שהכוונה גם ללא־יהודים תושבי הארץ (ב, יא). אף שפעם היהודים נהנו מאור אלוהי, היום 'דעך אותו אור [...] באופן שלא סביר שיחזור ויופיע. הוא נמחה עד כדי שאין לחשוב שיהיה לו תיקון' (ד, כ). השכינה נעדרת גם מארץ ישראל (ה, כב). יוצא, אפוא, שהערכת הכוזרי את היהדות אינה כוללת בהכרח הערכה מיוחדת ליהודים או למצבם בעולם, אפילו אחרי הגיור.8

			אם נחזור לידיעות הכוזרי בזמן החלום המקורי נראה שהוא לא הבין בדיוק מהי פילוסופיה. כנראה הוא שמע דברים טובים על פילוסופים, בלי להבין במה מדובר. שאם לא כן איך אפשר להסביר את הזמנת הפילוסוף לשמוע את פתרונו לתעלומת החלום שבו המלאך מצווה על הכוזרי לחפש את 'המעשה הרצוי'? נכון שהכוזרי לא ביקש מן הפילוסוף להסביר לו את מעשיו, אלא רק את אמונתו (עַן מֻעְתַּקַדִּהִ), ובכל זאת, מן הסתם השיחה עם הפילוסוף באה אל הכוזרי כזעזוע, ורק החלום שכנע אותו לדחות את דבריו. הכוזרי הבין שיש מרחק בין היומרה של הפילוסוף בטענתו שהוא הגיע אל ידיעה אמיתית של האל לבין חוסר יכולתם של הפילוסופים להיות נביאים, לחולל ניסים ומעשי פלאות, ואפילו לחלום חלומות אמת. כל זה מראה שלכוזרי היו ידיעות כלשהן על הפילוסופים אף שלא הכיר את הפילוסופיה (א, א–ד). הואיל ולכוזרי לא היו כלים להפריך את הדוקטרינות הפילוסופיות הוא ביקש מהחבר במאמר ה לצייר אותן. כפי שהחבר חשש, הכוזרי מצא דוקטרינות אלו משכנעות (ה, יג), ורק אז החבר מספק הפרכות שכלתניות לפילוסופיה. באותה הזדמנות החבר מתאר בצורה ביקורתית את דעותיהם של הוגי הכַּלַאם, התאולוגיה המוסלמית שהתחרתה בפילוסופיה האריסטוטלית, שגם עליהם לכוזרי יש ידיעות: 'כבר הגיעו לאוזניי ונפשי נכספה אליהם' (ה, יז).

			כמו בפילוסופיה, לא ברור שהכוזרי בתחילת דרכו ידע הרבה על הנצרות והאסלאם, שהרי הוא מופתע מהטענות העיקריות שלהם, כלומר לידתו של משיח שהוא גם אל וגם אדם (הנוצרי, א, ד) וספר קדוש שאי־אפשר לחקות (המוסלמי, א, ה). כבר ציינו חוקרים שחשיפת הכוזרי לגישתו השכלתנית של הפילוסוף סללה לו את הדרך להבחין בחולשותיהן של הדתות האחרות, במיוחד הנצרות.9 אף שהכוזרי לא הכיר את האמונות התאולוגיות של הנצרות והאסלאם עד שהזמין את נציגיהם, הוא ידע עוד לפני כן על העימותים הצבאיים בין אנשים משתי הדתות. הוא אומר לפילוסוף, אפילו לפני שפגש את הנוצרי או המוסלמי, שהדתות האלה חילקו ביניהן את העולם המיושב, תוך כדי עידוד מאמיניהם להיות פרושים, לצום, להתפלל או להילחם נגד אויביהם הדתיים עם הבטחות לחיים אחרי המוות בגן עדן (א, ב).10 מאמינים משתי הדתות פונים לארץ ישראל כמקור להשראה דתית וכשער השמיים, כפי שהכוזרי אומר לחבר אחרי ששמע מהחבר על מרכזיותה של ארץ ישראל בדת היהודית. הכוזרי משווה בין רוב היהודים, שאינם מתחייבים התחייבות מעשית לארץ ישראל, לבין המאמינים האחרים, שהרי הנוצרים ממקמים את התחייה הכללית ויום הדין האחרון בארץ, והמוסלמים מאמינים שנסיעתו הלילית של מֻחמד התחילה שם. הכוזרי סבור שאנשים משתי הדתות מתפללים בכיוון ירושלים, אף שאין זה מדויק: בראשונה הקִבְּלָה (כיוון התפילה המוסלמי) הייתה בכיוון ירושלים, אולם מאז תקופה קדומה זו היא בכיוון מֶכּה. נוצרים בדרך כלל מתפללים כלפי מזרח, ולכן היה אפשר לחשוב מנקודת מבט ספרדית שכיוון התפילה הנוצרית הוא לירושלים, אולם אין זה נכון אם בכ֗זריה מתפללים נוצרים פונים מזרחה. לעומת זאת הכוזרי צודק שבשתי הדתות ארץ ישראל היא מטרה לעלייה לרגל (ב, כג). אף שהחכמים הנוצרי והמוסלמי שניהם מזכירים בנאומי הפתיחה שלהם יהודים ויהדות כהיבטים מרכזיים באמונותיהם, אף אחד מהם אינו אומר דבר על ארץ ישראל. הכוזרי הוא שקושר בין מקורות הנצרות והאסלאם ביהדות לבין הכבוד שלהם לארץ ישראל (ד, י).

			הכוזרי מחזיק בידע נוסף על נצרות ואסלאם: מנציגיהן הוא מסיק שדת התגלות כוללת אמונות מרכזיות של בריאת העולם והתחייבות לציית לבורא (א, יב), שדתות אלו מתפשטות לאט־לאט אחרי שיחידים מיוחדים ייסדו אותן (א, פ), ודתות אלו מבטיחות הבטחות מופלגות לחיים אחרי המוות (א, קד). עד כמה ידיעות אלו הן תוצאה של השיחות אם החכמים ומה בדיוק הוא ידע לפני המפגשים האלה לא מצוין בבהירות. יש לזכור שכַ֗זַרִיַּה, המולדת האמיתית של הדמות הספרותית, הייתה מדינת חיץ בין ביזנטיון הנוצרית לח'ליפות העבאסית, ולכן מן הסתם הכוזרי היה אמור להיות מודע לפחות להיבטים המדיניים והצבאיים של שתי דתות אלו.

			ייתכן שמערכת החינוך בכ֗זריה לקתה בחסר. כך, כשהכוזרי מזכיר את המושג 'טבע' והחבר שואל אותו מה משמעותו, הכוזרי עונה: 'הוא כוח מן הכוחות על־פי מה ששמענו בלימודים. אין אנו יודעים מה הוא. אבל המלומדים (אַלְעֻלַמַא) מכירים אותו בהכרח' (א, עב). כנראה הם לא חלקו את המידע עם הכוזרי,11 המבין בכל זאת שהגדרת הטבע — 'חכם ופועל' — אינה עולה בקנה אחד עם המונותאיזם (א, עו). נוסף על כך, הכוזרי מכיר את גאוגרפיית העולם כדי לדעת שהעולם המיושב מתחיל בסין במזרח (ב, יט) ומחזיק בדעה שהשפות מוסכמות ולא טבעיות (א, נג–נו).

			כנראה לכוזרי יש רעיונות אפיסטמולוגיים שהוא משתמש בהם להעריך את המידע שהוא נחשף אליו. הוא דוחה את השקפות הפילוסוף בגלל הפער בינן לבין הניסיון שלו בחלומו. הוא דוחה את הנוצרי ואת המוסלמי בכלים שאולי רכש מהפילוסוף, כולל חוסר האפשרות כביכול של תקשורת בין אלוהים לבני אדם. הוא מוכן ללמוד מהחבר היהודי בגלל הנטייה האמפירית של הצגתו את היהדות, המשתקפת במשל שליט הודו, כשההכרה בשליט זה והחובה לציית לו מקורן במתנות שהשליט היה שולח (א, יט–כב). הוא מבין שמידע אמפירי עדיף על תאוריה גרידא ומצריך את המתנסה למצוא הסבר לוגי במקרה שיש לכאורה סתירה בין הניסיון לבין השכל (א, ה). יתרה מכך, אפשר להדריך מישהו לקבל את האפשרות של דיבור אלוהי עם בשר ודם רק על ידי 'דברים מפורסמים שלא ניתן לדחותם' (א, ו). הכוזרי גם מעריך שהתקבלות רחבה של אמונה היא הוכחה לאמינותה (א, מח; פד; פו; ק), שלניסים יש תפקיד באימות טענות דתיות (א, ח) ושיש מהימנות בתעודות כתובות אם הן נכתבו לפני לא יותר מ־500 שנה (א, נ).

			ייתכן שיש עוד היבט לפרופיל האינטלקטואלי של הכוזרי, הכולל יסודות פגניים של ההלניזם המאוחר. יסודות אלו כוללים הכחשת האפשרות של תקשורת בין האלוהי לאנושי, הכחשה שהכוזרי הזכיר כמה וכמה פעמים כשחקר את הנציגים של דתות ההתגלות (מאמר א, סימנים ד, ו, ח, סח). לעומת זאת ייתכן שהכחשה זו נסמכת על השיחה עם הפילוסוף.12

			עד כה ניסיתי לשרטט מה ידע הכוזרי לפני המפגש הלילי הגורלי הראשון עם המלאך בחלום שלו, וגם מה למד בשיחותיו הראשונות עם הפילוסוף, הנוצרי והמוסלמי. היכרותו את היהדות בזמן הגיור שלו, בראש מאמר ב בספר הכוזרי, הייתה התחלתית ביותר.13 אחרי שהתגייר התחיל הכוזרי ללמוד את התורה וספרי הנביאים, אחרי שהוא ייבא חכמים יהודים מחוץ לכ֗זריה. אז הוא מינה את החבר למורה שלו (ב, א). האם אפשר לשחזר מה למד הכוזרי?

			אף שאין לנו ידיעות מדויקות על השיעורים שהעביר לו החבר, ברור שהתוכן כלל טקסטים עבריים כך שהכוזרי יוכל לשאול 'שאלות עבריות' ('סוּאַלַאתּ עִבְּרַאניַּה' ב, א). למשל, למה היהודים מתנועעים בשעת קריאתם בספרים עבריים (ב, עט). כנראה הכוזרי לא התרשם יתר על המידה מלימוד העברית, משום שהוא סבר שיש שפות שלמות ממנה, ומתאימות יותר לשירה ולמנגינות (ב, סט). אף שבדרך כלל הכוזרי מכנה מקורות יהודיים 'הספרים שלכם', ולא 'הספרים שלנו',14 הוא בקיא דיו בטקסטים כך שיוכל לצטט אותם בשעת הצורך. למשל, הוא מצטט מדברים י 12 'מה ה' אלהיך שואל ממך' ומיכה ו 8 'הגיד לך אדם מה טוב' — פסוקים המראים כביכול שה' מעדיף התנהגות נאותה על פני הפולחן (ב, מז); וכן פסוקים המפארים את ה' או ישראל (ישעיה סג 12, נחמיה ט 10, דניאל ט 15 ודברים כו 19) בספר הכוזרי ב, נה. הוא יודע שבתנ"ך יש האנשה ותיאורים גשמיים של האל (ב, א; ד, ד).15 ידיעותיו הספיקו לו לפקפק בקביעתו הגורפת של החבר שכל נבואה חייבת להיות בארץ ישראל, ובזה אילץ את החבר לתקן את דבריו ולאפשר נבואה מחוץ לארץ ישראל אם היא עבור ארץ ישראל או אם התחילה שם לפני שהנביא עזב את הארץ (ב, יג–יד). הוא גם מכיר את סידור התפילה, דבר שאינו מפתיע לגר (ג, כ; ד, כו), וגם מדרשי חז"ל, אחדים מהם נראו בעיניו בלתי מציאותיים בעליל (ג, סח).

			הכוזרי לומד מספיק מצוות כדי לערער על יעילותן וערכן, אפילו מצוות שלא היו נהוגות בימיו, בהן קורבנות (ב, כה) וטומאה וטוהרה (ב, סא). החבר מזכיר גם מצוות התלויות בארץ, בהן עורלה, תרומות ומעשרות, שמיטה ויובל (ב, נ, נו, סד; ג, יא). אף שהחבר אינו מתעכב על מצוות אלו מבין הכוזרי שהן מהוות מעמסה גדולה שאדם יכול להתחמק מהן על ידי חיים מחוץ לארץ ישראל (ה, כד).16

			איכשהו הכוזרי שמע גם על הקראות, תוך כדי שימת לב שהם 'משתדלים' (מֻגְ֗תַּהִדִּין. ג, כב, ובהמשך)17 בעבודת ה' יותר מן הרבניים: 'טיעוניהם נשמעים לי עדיפים ותואמים יותר את הכתוב בתורה' (ג, כב). ידיעותיו בצורה זו של יהדות מוגבלות במקצת, משום שמעולם לא ראה ספר שנכתב על ידי קראי (ג, לו),18 ובכל זאת שמע על ענן, בנימין ושאול, וידע שלקראים יש לוח שנה שונה מהלוח הרבני (ג, לח) והם נשמרים מהטומאות (ג, מח). נוסף להשתדלותם הדתית, הראויה לשבח, הכוזרי יודע שהם סומכים על איסור התורה 'לא תוסף עליו ולא תגרע ממנו' (דברים יג 1; כוזרי ג, מ). הוא גם מכיר עוד פירושים הלכתיים קראיים, למשל לפסוק 'עין תחת עין' (ג, מו).

			היכרותו של הכוזרי עם הקראות אינה מובנת מאליה. אפשר להניח שאם הקראות הייתה ידועה לו לפני גיורו ליהדות רבנית ייתכן שהיה מזמין נציג משלהם לשמוע השקפת עולם יהודית חלופית. אם הוא שמע עליהם אחרי הגיור, ספק אם היה לומד מהחבר על ההיבטים החיוביים של הקראות, היבטים שהוא מזכיר בשאלתו המקורית אל החבר על הקראים ולאורך הדיון בהם. ברור שהוויכוח נגד קראות בספר הכוזרי משקף את המצב בספרד במאה השתים־עשרה ולא בכ֗זריה במאה השמינית.19

			מה אפשר ללמוד מדמותו של מלך הכוזרים בדגש על מה ידע ומתי רכש ידע זה? כאמור, שטראוס וההולכים בדרכו הבינו שהגנה על היהדות אמורה להיות מוגשת לפגני בעל מעמד רם שיש לו דעה קדומה נגד היהדות. לפי הבנה זו של הספר, הכוזרי מצטייר כבר שיח אידיאלי בגלל מעמדו ומוצאו.

			פה אני מדגיש היבט אחר של הכוזרי בהיותו בר שיח אידיאלי. אם השחזור שלי לידיעותיו של הכוזרי נכון אזי בספר הכוזרי נמצא אדם שעומד בפני בחירה דתית בין פילוסופיה אריסטוטלית, נצרות, אסלאם ויהדות, עם ידיעה מטושטשת של דתות הודיות ובלי ידע על דתות מזרחיות אחרות; מישהו שנמשך לפילוסופיה בלי לדעת עליה הרבה, וכשהוא שומע הסבר חלקי ממנה הוא מוצא אותה משכנעת ברמה התאורטית. הוא אדם ששמע שהכלאם המוסלמי הוא מקור סביר לעיון תאולוגי. לכוזרי יש מידע מדעי שטחי למדי, אולם יש לו ביטחון ביכולתם של המדענים להגיע אל האמת, מתוך ספקנות בעניין תקשורת בין אלוהים לאדם. הוא מכיר את הרפתקאות המלחמה של הנוצרים והמוסלמים, עם הבטחותיהם לשכר גדול למי שנופל בקרב. הוא מכיר את מנהגי הסגפנות של נוצרים ומוסלמים מסוימים, אבל מעט מאוד על התאולוגיה של דתות אלו. הוא מכיר היטב את הסבל, ההשפלה וההידרדרות של היהודים לאורך השנים, והוא מניח שחוסר ההצלחה של יהודים בעולם הזה הוא סימן לנטישת האל אותם. מפריעים לו ההיבטים הלכאורה לא רציונליים של היהדות — בהם בריאת העולם, התגלות, האנשת האל במקרא והבטחות לחיים אחרי המוות — וגם אין הוא מבין לחלוטין את הצורך במצוות מעשיות שאינן נתמכות בשכל, כמו קורבנות וברית מילה. הדתיות הקראית מרשימה אותו, בלי שהוא מכיר את כל הפרטים של ההלכה שלהם. הוא מודע למרכזיותה של ארץ ישראל ומתפלל בכיוונה, ברם אין לו שום קשר אישי עם אבניה ועפרה, והוא אפילו מנסה לשכנע אחרים שלא לעלות לארץ ישראל. במילים אחרות, הכוזרי מוצג כיהודי מחונך למחצה, עם יומרות שכלתניות ורציונליות, שידיעותיו ביהדות רחבות אבל לא עמוקות. הוא נמשך לפילוסופיה ולדתות אחרות תוך כדי הטלת ספק באמיתות הדת היהודית שלו. יש לו כבוד מסוים לארץ ישראל, כלומר הוא מזכיר אותה בתפילותיו ופונה בכיוונה בתפילות, אולם אין לו שום חשק לעבור לשם בעצמו. במילים אחרות, מלך הכוזרים אינו מלך כלל, אלא יהודי אנדלוסי, הוא היהודי שהוא קהל היעד של ר' יהודה הלוי בספר הכוזרי, הוא היהודי שהוא רוצה לשכנע לאמץ את תפיסת העולם היהודית שלו: הסתמכות על הניסיון ההיסטורי של עם ישראל, הכרה בעליונות מהותנית של היהדות ואהבה בלתי מסויגת לארץ ישראל.20

			עמירה ערן

			בין אמונה לאמנות

			'אִעְתִּקַאדּ' במורה נבוכים א, נ, ובפרק השישי בתרגום הפואטיקה לערבית בידי אבו בשר מתא

			1	מטרה, רקע והערות מקדימות

			1.1	מטרה

			מאמר זה מראה כיצד אמרי נועם מהלכים קסם על הנפש ומרתקים אותה בכוח יופיים וכיצד אמירות טעם לוכדות אותה בכוח שכנוען, והוא מוגש בהערכה רבה וברגשות ידידות לחנה כשר, שאישיותה היא שילוב שופע חן של דברי טעם ונועם. בחיבוריה הרבים על הרמב"ם לטשה חנה כשר את העדשות שמבעד להן בחנו אנשי המחקר את דעותיו על המיזוג שבין דעת, הפונה אל יחידים, לבין דרך חיים, הפונה אל רבים. כבמקרים רבים אחרים, גם במאמרי זה, השוזר יחדיו אמונה שכלית, הדוברת אל פילוסוף יחיד וקר רוח, ואמנות יצירתית, הדוברת אל קהל תאב ריגושים, שאבתי השראה מאבחנותיה הייחודיות והחדות של חנה.

			בדברים הבאים אני מבקשת להצביע על דמיון בהגדרת ה'אִעְתִּקַאדּ' בין הפרק השישי בתרגומו של אַבּוּ בִּשְׁר מַתַּא בִּן יוּנֻס ל'פואטיקה' לאריסטו לבין מורה נבוכים, חלק א, פרק נ.

			בשני המקרים שאדון בהם המונח 'אעתקאד' חל על תוכן תודעתי שאמינותו נובעת מכך שהוא מורה על מה שקיים במציאות. משמעות זו של המונח 'אעתקאד', הקשורה בהתאמה שבין התוכן המחשבתי של האדם לבין המציאות האובייקטיבית, ניכרת בדרך שאבו בשר משתמש בו בתרגומו ל'פואטיקה', בציינו את היסוד המחשבתי־שכלי של הטרגדיה, ובדרך שמשתמשים בו הרמב"ם ואַלְפַארַאבִּי בקשר לאמונה שכלית.

			בדבריי אני מקווה לשפוך אור על תפקודו של 'אעתקאד' כמונח מקצועי בתרגומיו של אבו בשר מתא ובפירושיהם של אִבְּן סִינַא ואִבְּן רֻשְׁדּ לפרק השישי ב'פואטיקה', היבט שטרם נדון לעומקו בספרות המחקר הענפה שהוקדשה למונח 'אעתקאד'. העניין בנושא זה נעוץ בכך שב'פואטיקה' אריסטו דן ביצירה אומנותית המתארת בכישרון החיקוי מציאות מומצאת,1 ואילו האמונה השכלית ('אעתקאד') אצל הרמב"ם, נציגה הנאמן של השכלתנות האריסטוטלית, נתפסת כפעילות תודעתית המתארת באופן האמין ביותר את המציאות.2 פעולה שכפסע בינה לבין ודאות.

			מאמר זה מצומצם לשורות הספורות ש'אעתקאד' מוגדר בהן בשני המקורות. תחילה אצביע על הדמיון בניסוח בין הגדרת האמונה 'אעתקאד' במורה נבוכים, חלק א, פרק נ, לבין הגדרת המחשבה (ביוונית: 'דיאנויה'), 'אעתקאד', כאחד מיסודות הטרגדיה בתרגום לערבית של הפרק השישי ב'פואטיקה' לאריסטו. אחר כך אבחן את פרשנותם של אבן סינא ואבן רשד ל'פואטיקה' בהקשר זה.

			1.2	רקע

			בבואנו לדון ביחסים הטקסטואליים שבין ה'פואטיקה' לתאולוגיה הלוגית יש לזכור שאין מדובר בנוסח ה'פואטיקה' המוכר לנו היום. נוסף על כך, הקשיים בתרגום ה'פואטיקה' מיוונית לסורית ומסורית לערבית הביאו לכך שהנוסח ששימש בסיס לפירושים שחיברו אלפאראבי, אבן סינא ואבן רשד הוא מעין פרפרזה של המקור. אבו בשר והפילוסופים הערביים שנדרשו ל'פואטיקה' התקשו להבין את התרבות היוונית ואת אמנות הבימה שהיא טיפחה.3 הם ניתחו את אמנות השירה בכלים שפיתחה תרבותם הם — בטרגדיה הם ראו שירת שבח ובקומדיה שירת לעג. עם זאת, הפואטיקה והרטוריקה נכללו בתוך האורגנון, ודרכי הבעה אלו נדונו כדרכי הטיעון ההגיוני.4

			רוב החוקרים סבורים שדברי הפרשנות של אבן סינא ואבן רשד מתבססים על נוסח תרגומו של אבו בשר לפואטיקה. חיבורו של אלפאראבי על תורת השיר5 אינו משקף נוסח זה,6 והגדרת הטרגדיה שלו רחוקה מאוד מהגדרתו של אריסטו בפואטיקה. למרות זאת יש דמיון בולט במשמעות ה'אעתקאד' אצל אבו בשר ואצל אלפאראבי, תלמידו, ככל הנראה כתוצאה מהקרבה בתפיסת עולמם.

			כך או כך, גם אם התרגום לערבית של הפואטיקה סובל מלוגיקת־יתר, או מטעות בהבנה של מהות הדרמה, ברצוני לבחון אם הוא השפיע על עמדתם של התאולוגים, פרשני הלוגיקה האריסטוטלית, בעניין הגדרת האמונה השכלית ('אעתקאד'). עוד אעיר שאינני מצדדת באפשרות שהרמב"ם היה מודע לכך שה'אעתקאד' הוא רכיב חיוני בשיח פואטי ודרמטי ושמתוך מודעות זו הוא השתמש בו בכוונה הפוכה לדבריו הגלויים, כרמז לתפיסתו את האמונה כסיפורי בדים להמון, כפי שנהג בעת שנדרש למושגים שמשמעותם התאולוגית סותרת את אושיות הפילוסופיה האריסטוטלית.7

			2	הרמב"ם

			2.1	מבחן ההלימה בין התודעה למה שמחוצה לה ('אעתקאד' במורה נבוכים א, נ)

			במורה נבוכים, חלק א, פרק נ, בפתיחת הדיון בתוארי האל, תיאר הרמב"ם 'אעתקאד' כאמונה בתוכן תודעתי הנחשב לאמיתי:

			(1)	דע, המעיין בספרי זה, שהאמונה ('אעתקאד') אינה העניין הנאמר אלא העניין המצטייר בנפש כאשר מקבלים־כאמת שהוא כך כפי שהצטייר.8

			בהמשך הפרק חזר הרמב"ם על אותה הגדרה, אך החליף את המושג הכללי 'נפש' ב'דִ֗הְן', דהיינו בכושר שכלי הקיים בתודעה, והוסיף ש'אעתקאד' נחשב לאמיתי הודות להלימה בין תוכני התודעה למציאות הקיימת מחוצה לה:

			(2)	אך אין אמונה אלא אחרי ציור ('תַּצַוֻּר').9 כי האמונה היא לקבל כאמיתי ('תצדיק') את מה שהצטייר ('תצור') שהוא מחוץ לדעת, לפי מה שהצטייר בדעת.10

			בשלב שלאחר מכן, הצמוד להגדרה זו, הוסיף הרמב"ם שאמונה, 'אעתקאד', קרובה מאוד לתוכן ודאי:

			(3)	אם יחד עם אמונה ('אעתקאד') זו, הושג שאין משהו שונה מאמונה זאת אפשרי כלל, ולא נמצא בדעת מקום לדחות אמונה ('אעתקאד') זאת ואין להעלות על הדעת אפשרות של דבר שונה ממנה — זאת היא ודאות ('יַקִין').11

			נסכם: לפי דברי הרמב"ם כאן 'אעתקאד' חל הן על התוכן (העניין) הנחשב והן על הפעולה המעריכה אותו כאמיתי,12 והוא אמיתי כשיש הלימה בינם לבין מה שמחוץ לדעת.13

			2.2	מבחן ההלימה בין דיבור חיצוני לדיבור פנימי, 'מלות הגיון', שער יד

			במורה נבוכים, חלק א, פרק נ, כשהרמב"ם ניגש להציג למעיין בספרו מהי אמונה ('אעתקאד') הוא שלל תחילה את התפיסה שתוכן ה'אעתקאד' הוא דיבור בלבד, כלומר, 'הענין הנאמר'. השקפה זו, שהדיבור ('הענין הנאמר') הוא תוכן אמיתי בתנאי שיש הקבלה בינו לבין התמונה הנפשית, עולה בקנה אחד עם הסבריו בחיבורו 'מלות הגיון' ש'אמירה' בקול בלא זיקה לתוכן שבתודעה היא דיבור 'חיצוני' בלבד; כלומר, דיבור שאיננו קשור במושג שיש לו קיום במציאות. הוא הבהיר שם שדיבור חיצוני יוכל להיות אמיתי רק כשיש הלימה בינו לבין הדיבור הפנימי, דהיינו, לתמונת המציאות המצטיירת בנפש. ההלימה המדוקדקת בין המילה היוצאת מן הפה לבין משמעותה המוטבעת בתודעה שהדיבור הפנימי משקף היא התנאי למשמעות שכלית.14

			ובעבור שהייתה זאת המלאכה אשר הניחה אריסטוטליס והשלים חלקיה בשמונה ספרים תתן לכח המדבר דרכים במושכלות — והוא הדיבור הפנימי — עד שישמרוהו מן הטעות וידריכוהו אל היושר עד שתגיע לו האמת בו; ותתן זאת המלאכה גם כן דרכים משותפים לכל הלשונות ידריכו בהם הדיבור החיצוני אל היושר וישמרוהו מן הטעות, עד שיהיה מה שיליץ בו בלשון נאות למה שבסתר ומשתווה לו עד שלא תוסיף המליצה על העניין אשר בנפש ולא תחסר ממנו. הנה בעבור אלו הענינים אשר תועיל זאת המלאכה קראוה מלאכת ההגיון.15

			הדבר הנשמע בקול ('המליצה') חייב להיות 'נאות' לניסוח הלוגי בתודעה ('העניין אשר בנפש') של אותו התוכן.

			2.3	ודאות האמונה

			לדעתי דברי הרמב"ם ב'מלות הגיון' בעניין תקפותו של הדיבור החיצון, המוצגים כהדהוד של ההלימה שאושררה קודם לכן בין הדיבור הפנימי למציאות שמחוץ לתודעה, חושפים את ההקבלה בין הבעת טיעון הגיוני לבין אמונה שכלית.16 שני המקרים מבססים תהליך תודעתי החיוני לידיעה מבוססת. על שניהם — הדיבור הפנימי השתוק והדיבור החיצוני היוצא מן הפה — לשקף נאמנה את המציאות הממשית. בהיעדר הלימה בין תמונת הנפש למציאות, או בין הדיבור החיצוני לפנימי, אין שכליות ואין ודאות. הפעולה הנפשית ודיבוב תכניה סובייקטיביים והזויים. מצב זה תיאר הרמב"ם בפרק נא כמצב הפוך לאמונה שכלית ('אעתקאד'):

			אלה כולם דיבורים אשר רק נאמרים, הם נמצאים במבטא שפתיים ולא בדעת, על אחת כמה וכמה אין להם מציאות מחוץ לדעת. אולם, כפי שיודע אתה, ויודע כל מי שאינו מוליך את עצמו שולל, (קביעות אלה) מוגנות באמצעות הכברת מלים ומשלים מסַלפים, ומאומתות על־ידי צוויחה וגינויים ומינים רבים ומורכבים של דיאלקטיקה וסופיסטיקה. כאשר האומר אותם והטוען להם בדרכים אלה חוזר בינו לבין עצמו אל אמונתו — לא ימצא אלא מבוכה וקוצר־יד, מכיוון שהוא רוצה להמציא מה שאינו נמצא.17

			'להמציא מה שאינו נמצא' פירושו הוא להתייחס למה שאינו קיים במציאות כאילו היה קיים. במצב זה הרעש המופק בפה אינו משמש אמצעי קולי להעברת תוכן אמיתי,18 דהיינו מסר שעבר את מבחן ההלימה בין התודעה הממציאה לבין המציאות מחוצה לה, הנתפסת כאובייקטיבית ואלוהית. ההלימה בין התודעה לבין המציאות שמחוצה לה חיונית לבלימת האפשרות של לולאה אין־סופית, שבה הדעת שבויה בתמונת מציאות שגויה.

			הדתות הכוזבות הן דתות המבוססות על דמיון ועל דיבור חיצוני בלבד:

			הדת האלוהית האמיתית, כל חכמתה בכוונתה הפנימית ושאותן תורות המדמות דברים שאין תוכן להם אלא חיקוי והדמות ועשייה כמעשה אחרים [...] ונתגלתה חרפתו אצל הבקיאים ונעשה לשחוק וללעג כמו ששוחקין ולועגין מן הקוף כאשר מדמה פעולות אדם.19

			בפרק נ ביקר הרמב"ם את הדיבור האנתרופומורפי בלבד כדיבור חיצוני, ואילו כאן הוא יצר הקבלה ברורה בין עלילה בדויה לדת כזב. ייתכן אפוא שיש להבין גם את ביקורתו על הדיבור החיצוני כביקורת הניזונה מזירה סמנטית זו, דווקא משום שהמונח 'אעתקאד' מתפקד בה באותו מתווה. ייתכן כי אפשר לראות גם בביקורת כנגד ה'מדברים' לא רק ביקורת המכוונת לשיטתם התאולוגית, הכופרת בסיבתיות, ולפיכך בשכליות, כי אם גם ביקורת 'גנרית' על אמונה בלתי שכלית:

			בסיכומו של דבר אומר לך שהדבר הוא כמו שאמר תמיסטיוס. הוא אמר: 'אין המציאות הולכת בעקבות הדעות, אלא הדעות הנכונות הולכות בעקבות המציאות'. כאשר עיינתי בספרי ה'מדברים' האלה ככל שעלה בידי, כשם שעיינתי בספרי הפילוסופים גם כן לפי כוחי, מצאתי את דרכם של ה'מדברים' כולם דרך אחת במין, אף כי התת־מינים שלו שונים זה מזה. שכן עקרון־יסוד של כולם שאין להתחשב במציאות כמות שהיא, מכיוון שהיא מנהג, אשר מה ששונה ממנו אפשרי על־פי השׂכל.20

			דברי הרמב"ם חושפים את ההקבלה בין העמדה התאולוגית, היוצרת מציאות בדויה המיוחסת ל'מדברים', לבין ראיית ה'פואטיקה' כיוצרת מציאות בדויה. בשני המקרים הדיבור חיצוני בלבד, כי המציאות שהוא מתאר היא עלילה שנועדה להקסים את הנמען ולהוליכו שולל. תפיסת המציאות כמנהג עומדת בסתירה להגדרת הוודאות ('יקין') שהסמיך הרמב"ם להגדרת האמונה ('אעתקאד').21 כאשר הביבליוגרף הערבי בן המאה העשירית אבן אלנדים מנה את כתבי אריסטו, ובכללם ה'פואטיקה', וכשהזכיר את תרגומו של אבו בשר מתא ל'פואטיקה' הוא הזכיר מייד גם את תרגומו (האבוד) ל'פואטיקה' של יַחְיַא בִּן עַדִּי — שהרמב"ם מנה אותו בפרק זה עם ה'מדברים' האחראים לטענות תאולוגיות כוזבות — והוסיף וציין שב'פואטיקה' הובאו שלא כדין דברים משמו של תמיסטיוס.22 אולי דברי הרמב"ם כאן מהדהדים זיקה עמומה בין יחיא בן עדי לדברנות חסרת שחר, שבמקור נקשרה עם תרגום ה'פואטיקה' ועם פרשנות תמיסטיוס. הזיקה בין דיבור אמיתי לתפיסה שכלית ובין דיבור חיצוני לאמונה בדויה מתבהרת היטב בחיבור האנונימי 'רוח חן', שנכתב בין שנת 1210 לשנת 1272 (ומיוחס ליעקב אנטולי). בפרק החמישי, הדן בהבדל שבין השכל לדמיון, הבהיר המחבר שרק כאשר הדיבור היוצא מהפה הולם את התוכן השכלי מדובר במה שקיים באמת במציאות, ולא רק בדמיונו של הדובר:

			וכשהדיבור ההוא ימשך אחר ציור השכל הוא אמת, כי השכל לעולם לא ישיג רק ענינים נאמני המציאות ועל כן אותם שאינם מציירים בשכל מה שהם מוציאים בפיהם נקראים מדברים, כלומר שאין שם רק דיבור לבד, לא שיהיה לענין ההוא הנאמר מציאות בשכל, וכל שכן שאינו נמצא חוץ לשכל.23

			לסיכום סעיף זה: בפרק נ ובפרק נא הגדיר הרמב"ם אמונה 'אעתקאד' — תפיסה הנחשבת לאמיתית כאשר ברור שיש הלימה בין מה שהתודעה חושבת לנכון לבין מה שקיים מחוצה לה ממש. ודאות מובטחת כשמתקיימת אותה הברחה כפולה לגבי שכליות האמונה: הלימה מלאה בין הדיבור החיצוני לפנימי, נוסף להלימה מלאה בין מה שמצטייר בתודעה ובין המציאות מחוצה לה; ועל כל זאת נדחית האפשרות שהמציאות אי פעם תנהג אחרת. ראוי לציין שתנאים לוגיים מוקפדים אלו דרושים משום שהאמונה, 'אעתקאד', חלה על תכנים מטפיזיים ושכליים.

			3	מבחן ההלימה בין התודעה למה שמחוצה לה: 'אעתקאד' בהגדרת רכיבי הטרגדיה בתרגום אבו בשר מתא ל'פואטיקה', פרק ו

			לפי אריסטו הטרגדיה היא ייצוג אמנותי של התרחשות נעלה.24 בפרק ו, הדן ביסודות הטרגדיה, מנה אריסטו שישה רכיבים חיוניים לטרגדיה: עלילה ('מיתוס', מארג הסיפור), אופי ('אתוס'), מחשבה ('דיאנויה'), לשון ('לקסיס', סגנון), נעימה (נגינה, לחן), חיזיון ('אופסיס', הופעה בימתית).25 רכיבי המשמעות ברשימה זו, המביעים את מהותה של הטרגדיה, הם עלילה, אופי ומחשבה. בהכללה, העלילה היא רכיב ההתרחשות המדמה מציאות, האופי מסמן את דפוס ההתנהגות של הדמויות, והמחשבה מקנה רציונליזציה למעשי הדמויות.26

			אבו בשר מתא תרגם במילה 'אעתקאד' את היסוד השלישי החיוני לטרגדיה — 'דיאנויה', מחשבה:

			ומן ההכרח שכל חלקי אמנות השבח [הטרגדיה] יהיו בסך הכול שישה חלקים, בכל מקרה שמדובר בטרגדיה, וחלקים אלו הם: סיפורים ['מיתוס'], התנהגות [אופי, 'אתוס'], אמירות [דיבורים], מחשבה [אמונה, 'אעתקאד'], חיזיון [מבט, 'אופסיס'] וזמרה [קול ערב].27

			לפי אריסטו תפקיד ה'דיאנויה', מחשבה, בטרגדיה מקביל לתפקיד האינטלקט באדם — זהו ההיבט המשלים את היבט הפעולה והבחירה המוסרית של האופי:

			הרכיב השלישי במעלה הוא המחשבה: פירוש הדבר הוא היכולת לבטא את הדברים המתבקשים מן המצב והולמים אותו.28

			בתרגומו של אבו בשר הגדרת המחשבה ('אעתקאד') הולכת יד ביד עם הפרדיגמה של אמונה ('אעתקאד') ודאית:

			והשלישית, האמונה ('אעתקאד'), והיא הכישרון לספר על הדברים איך שהם קורים במציאות ('אַיֻּמַא הִי אלְמַוְג֗וּדַּה') ובהלימה עימה.29

			מניסוחו של אבו בשר מתא עולה שהמחשבה אחראית לא רק על המבע התקין והמקומי על מצב הדברים, כמו במקור, כי אם על הלימה ('מואפקה') כללית בין התכנים המדוברים לבין מה שקיים במציאות הריאלית ('מַוְג֗וּדַּה'). בהמשך הסביר אריסטו ביתר דיוק מהי מחשבה והבהיר את האחריות של רכיב זה על ההיבט ההגיוני בדברי הגיבורים.

			מחשבה מצויה בדברים המוכיחים מה הוא דבר מסוים או מה איננו, או מבטאים אמירה כללית.30

			בעוד דברי אריסטו ב'פואטיקה' מכוונים לרכיב סגנוני, שאפשר לראותו כאחראי על כך שהתוכן יתקבל על הדעת, בגרסת אבו בשר מתא, בזכות הבחירה במונח 'אעתקאד', חוזרת הפרדיגמה שהצבעתי עליה לעיל, שלפיה מה שמתואר כקיים אומנם קיים במציאות; פרדיגמה המאשררת את האמיתות על ידי הלימה בין הדיבור לבין מה שקיים באמת.

			ה'אעתקאד' הוא מה שמספרים בו על מה שקיים במציאות כפי הוא מצוי וכפי שאין הוא מצוי, וכמו שמספרים על הדברים הכלליים.31

			מהשוואה זו אפשר להסיק שהמתווה הסמנטי של 'אעתקאד' — אמונה־מחשבה — בטרגדיה מקביל למתווה הסמנטי שהוא נטוע בו אצל הרמב"ם במורה נבוכים, חלק א, פרק נ: הוא מאשרר את ההלימה בין מה שנאמר ונחשב לבין קיומו מחוץ לתודעה. ההקבלה בין זיקת הייצוג הבימתי למציאות לבין זיקת הדיבור החיצוני לפנימי מתבקשת מאליה. בשני המקרים הפרדיגמה של התאמה בין התודעה למה שמחוצה לה מכוונת להציל את האמונה מייצוג בדוי או מדיבור סרק.32

			4	אלפאראבי

			4.1	הקרבה להגדרת האמונה ('אעתקאד') של הרמב"ם

			כאמור, שני הרכיבים שמייחדים את הגדרת 'אעתקאד' (אמונה) אצל הרמב"ם ו'דיאנויה' (מחשבה) בטרגדיה הם הלימה בין ייצוג התוכן בתודעה לקיומו מחוץ לה והלימה בין הדיבור הפנימי (הייצוג בתודעה, תמונת הנפש) לדיבור החיצוני (האמירה הקולית). בשני נושאים אלו משמעות המונח 'אעתקאד' בפי הרמב"ם מושפעת מתפיסותיו של אלפאראבי בכתאב אלברהאן (ספר המופת) ובכתאב אלחרוף (ספר האותיות), ולאו דווקא מפרשנותו של אלפאראבי ל'פואטיקה'.

			אף הגדרת האימות ('תצדיק') והוודאות ('יקין') בפרשנותו של אלפאראבי בכתאב אלברהאן והבחנתו בין דיבור חיצוני לבין דיבור פנימי השפיעו בבירור על תפיסת האמונה והאימות של הרמב"ם. אלפאראבי מנה בהזדמנויות שונות את התנאים לאימות האמונה — 'אעתקאד':

			1.	התאמה בין התוכן התודעתי של הדברים שמאמינים בהם לבין תכונותיהם מחוץ לתודעה ('מִן כַ֗ארִג֗'), לדוגמה: 'האימות בהכללה הוא שאדם מאמין ("יַעְתַּקִדּ אלְאִנְסַאן") שמה שהוא הכריע לגביו קיים במציאות מחוץ לתודעה ("ד'הן") כמו שהוא מאמין שהוא בתוך התודעה'.33

			2.	דחיית האפשרות להעלות על הדעת שהדברים שמאמינים בהם יהיו אי פעם שונים ממה שהם: 'והוודאות ("אַלְיַקִין") ההכרחית היא שכשמאמינים ("אַן יֻעְתַּקַדּ") שאי־אפשר שמשהו יהיה בשונה ("בִּכִ֗לַאף") ממה שהוא, שלעולם לא יהיה אפשר שהוא יהיה בשונה ("בכ'לאף") ממה שמאמינים בו באיזה זמן שהוא'.34

			לסיכום: המשותף לאלפאראבי, לרמב"ם ולאבו בשר מתא הוא הקביעה שהתוכן שמאמינים בו ('יֻעְתַּקַדּ') נחשב למהימן אם הוא קיים מחוץ לתודעה, כפי שמאמינים שהוא קיים. הקרבה בין שתי ההגדרות של 'אעתקאד' נובעת מכך שאמונה־'אעתקאד' שוות ערך לתוכן מאומת, והתוכן מאומת על ידי השוואתו למציאות שמחוץ לתודעה.

			4.2	הלימה בין הדיבור הפנימי לבין הדיבור החיצוני

			תפיסת מעמדו של התוכן התודעתי תחילה כהגה ואחרי כן כהגיג, דהיינו כמסר הקשור בטבורו לביטוי לשוני אף אם הוא מבוטא במחשבה בלבד, היא אחד מעמודי התווך של תפיסת הלוגיקה של אלפאראבי. הוא ראה בהלימה בין הדיבור הפנימי לדיבור החיצוני את מהות השכליות:

			מכנים בשם משפטים שכליים את האמירה והדיבור המרוכז בנפש, ומה שמבטא את שני אלו הוא האמירה והדיבור היוצא בקול, ומה שבאמצעותו מאמת אדם את הדעה בתוך נפשו הוא האמירה המרוכזת בתוך הנפש, ומה שבאמצעותו הוא מאמתה אצל זולתו הוא האמירה היוצאת בקול.35

			הקבלת הדיבור על אודות דבר מה לתמונתו בנפש והקבלת התמונה הנפשית לתפיסת המציאות הן חזרה על פרדיגמת האימות שביסוד האמונה ('אעתקאד') במורה נבוכים, פרק נ, והאמונה־מחשבה ('דיאנויה') ב'פואטיקה', פרק ו.36 ב'כתאב אלחרוף' העלה אלפאראבי אל פני השטח את הנחת העומק הקושרת יחד אמונה ('אעתקאד'), אמירה ('קַוְל') וידע ('עִלְם'). בכולם שולטת הפרדיגמה של אימות באמצעות ההקבלה בין התוכן התודעתי ובין המציאות שמחוץ לסובייקט.

			הידיעה על דבר מסוים המבוססת על מופת ('בֻּרְהַאן') שמוודא שהדבר נמצא תהיה סיבה גם לאמונתנו ולאמירתנו שדבר זה נמצא.37

			בהקשר של הדיון בטרגדיה, קו המחשבה המבוטא כאן מאפשר לראות גם במחשבה ('דיאנויה') אמירה שאמיתותה נובעת מכך שיש לה בסיס במציאות מחוץ לתודעה. לדברי אלפאראבי:

			הכוונה ב'מַוְג֗וּדּ' ('נמצא') היא הלימה ('מֻטַאבַּקַה') בין מה שמצטייר בתודעה ('דִ֗הְן') כשמבטאים את הדבר בלשון ('לַפְט֗') לבין [אותו] הדבר מחוץ לנפש.38

			אותה פרדיגמה פועלת גם בהכרה השכלית ('עִלְם'), משום שהמציאות מחוץ לתודעה מאשררת גם את התפיסה של מהות הדבר ושל מאפייניו (המופשטים):

			ומציאות הדבר [היא מעל לכל ספק רק] אחר שבורר שמה שהשכל תופס בתוך הנפש הוא אותו הדבר בדיוק כמו מחוץ לנפש, כלומר מה שהוא המהות והוא בדבר.39

			4.3	ההקבלה בין היעדר היגיון לאמונת הבל

			נראה שתפיסת השירה והסופיסטיקה כאמירות התלויות באוויר חלחלה אל הרמב"ם מאלפאראבי. ב'אִחְצַאא אלְעֻלוּם' תיאר אלפאראבי את הסופיסטיקה כדיבורים שתכליתם להטעות ולהוליך שולל, להביך ולעורר רושם שמה שאינו אמיתי הוא אמת, ומה שאמיתי אינו אמת.40 הוא הסביר שהסופיסטיקה בנויה על סברה ('טַ֗ןּ') או על מה שרק נראה ('טַ֗אהִר', 'מַשְׁהוּר') כנכון מבלי שהוא באמת כך, ולפיכך על מה שנעדר ודאות אמיתית. היא מדרבנת לאמונה שקרית: 'והסופיסט הוא אשר יביא את השומע להאמין בדבר ההפוך, עד שהוא מאמין שמה שמצוי אינו מצוי ושהאינו מצוי מצוי, ואילו המחקה דבר מה אינו גורם לדמיין את היפוכו כי אם את מה שדומה לו'.41

			בכתאב אלחרוף טען אלפאראבי כי המאפיין המובהק של הפואטיקה הוא חולשתה לאשש את טיעוניה במציאות הממשית.42 הוא חזר על כך בחיבורו 'יסודות השירה'.43 לדבריו המשפטים השיריים כוזבים תמיד.44 הם בנויים ממשלים ומשמות שנועדו ליצור ייצוג מושך לב, מפעים או מרתיע, שאינו קיים במציאות. לעומתם המשפטים השכליים נכונים.45 בעוד אמונה מתבססת על רעיון מופשט והולם מציאות, החיקוי, העומד ביסוד השירה, הוא מטפורה מקומית, חושנית ומקסימה.

			העמדה השלילית של הרמב"ם לפיוט מאפיינת גם את אבן רשד.46 ואולם, לדברי צ'רלס בטרוורת' אין היא בהכרח נובעת מהיחס השלילי לסופיסטיקה.47 הוא הסביר שאבן רשד צעד בעקבות אריסטו וקבע שהשירה עומדת ברף לוגי גבוה מן הסופיסטיקה.48

			לסיכום: בסולם הוודאות של אלפאראבי מעמד האמת נקבע על פי ההלימה של ההיגד או הטיעון עם המציאות מחוץ לתודעה. הסופיסטיקה, הרטוריקה והמבע השירי לוקים בהיעדר מחויבות למציאות הממשית שמחוץ לתודעה, ואילו 'אעתקאד', בתפקדו כמונח טכני, שקול בוודאותו לידע מוכח.

			5	'אעתקאד' בפרשנותם של אבן סינא ואבן רשד ל'פואטיקה', פרק ו

			5.1	אבן סינא — הפיצול בין 'רַאְי' ל'אִעְתִּקַאדּ'

			פרשנותו של אבן סינא לפרק השישי ב'פואטיקה' תורמת להבהרת הניסוחים המעורפלים בתרגומו של אבו בשר מתא. אבן סינא קירב את המחשבה־דעה לתחום האמת האובייקטיבית ולפרדיגמת ה'אעתקאד'־אמונה של אלפאראבי על ידי התניית ההלימה עם המציאות: 'ההולמת את המציאות בצורה היפה ביותר שישנה'. התובנה ש'אעתקאד' מחייב הלימה מלאה בין תפיסת המציאות בתודעה לבין קיומה האובייקטיבי מחוץ לתודעה מכילה את התובנה שהישות העליונה היא מחויבת המציאות, משום שבה עצמה אין כל הבדל בין המחשבה לקיום. אמיתותו של 'מחויב המציאות' היא מעל לכל ספק, הואיל 'וכל מחויב המציאות הוא אמת מוחלטת [...] ויאמר אמיתי גם למה שהאמונה ("אעתקאד") במציאותו נכונה, ואין מציאות אמיתית יותר מזו שהאמונה ("אעתקאד") במציאותו נכונה'.49

			בהקשר של הטרגדיה הוא הסביר שרכיביה עשויים כך שיבליטו את פעולותיהן של הדמויות בה, כמעשים שמן ההכרח יבחר בהם בעל המידה הטובה ('צַאחִבּ דַ'לִךּ אלְכֻ֗לְק') ובעל האידיאולוגיה (מחשבה־אמונה) הראויה ('וַדַ֗לִךּ אלִאעְתִּקַאדּ'),50 אך הוא הגביל תכונות אלו להיבט הדיבורי־לוגי שלהן. תכונת האופי ניכרת בדיבור מיושב,51 ואילו תכונת ה'אעתקאד' — מחשבה־אמונה — ניכרת בדיבור סדור, שאמינותו וסיכוייו להתגשם במציאות גבוהים: 'היבט [בתיאור הדמות] המורה על "אעתקאד", וזה כמו מי שמדבר דברים המתגשמים במציאות'.52

			והשלישי מבין החלקים [של הטרגדיה] הוא הדעה־מחשבה ('אַלרַּאְי'). המחשבה רחוקה יותר מן הנוהג המוסרי ('אַלְעַאדַּאתּ', אופי) ב[זיקתה] לדימוי ('תַּכְ֗יִיל'), משום שהדימוי מכוון לעורר תיעוב בנפש או להקסימה,53 ואילו הדעה־מחשבה מכשירה אותה אל מה ששואפים שייעשה בדרך כלל. וכאילו הדיבור הדעתני ('אַלְכַּלַאם אלרַּאְיִי') שמוצא חן בעיניהם [של צופי ההצגה] הוא דיבור ('כַּלַאם') שיש בכוחו לחקות את הדעה ('אַלרַּאְי'), והיא האמירה ('קַוְל') ההולמת את המציאות בצורה היפה ביותר שישנה.54

			הקושי להגדיר מהו התהליך הלוגי של שכנוע שאין עליו עוררין מעלה אל פני השטח את השאלה אם 'אעתקאד' הוא אמונה או דעה. התלבטותו של אבן סינא כיצד לפרש את רכיב הטרגדיה 'דיאנויה', שאבו בשר תרגמו 'אעתקאד', מטרימה את הוויכוח שניטש בין מתרגמי מורה נבוכים לעברית, יוסף קאפח ומיכאל שורץ, כיצד לתרגם 'אעתקאד' — אם דעה או שמא אמונה.55

			נראה לי שהבעייתיות נעוצה לא במובנה המעורפל של 'דיאנויה' כי אם בכפל המשמעות שהמונח 'אעתקאד' נושא, ושזו הסיבה לבחירתו של אבן סינא לפצלו ל'ראי' (דעה־מחשבה) ול'אעתקאד' (אמונה־מחשבה). 'ראי' מספקת לאבן סינא את המעטפת התאורטית שתבדיל בין חיקוי הדברים לבין המניע להתרחשותם על הבימה. על הלשון ('לכסיס') לפעול כך שהיא תביע (גם בלא פעולה) את המחשבה־דעה, ולכן המבחן־על של המיזוג ביניהן הוא הלימה עם המציאות. ההקפדה על ההלימה בין הדברים ('כלאם') ובין האמירה ('קול') וכן בין חיקוי המחשבה־דעה ('ראי') ובין הלימה עם המציאות היא על פי הדגם הלשוני־לוגי של אלפאראבי.56

			כפי שראינו לעיל, לפי אלפאראבי והרמב"ם, התנאי לדיבור אמיתי הוא שהאמירה ההגויה ('קַוְל') תשקף את תמונת הנפש השתוקה, ותמונת הנפש תשקף את תמונת המציאות שמחוצה לה. אבן סינא הרחיק את המחשבה מחוסר הוודאות של הדימוי ('אַלתַּכְ֗יִיל') השירי, המעמיד בספק את ההיקש השירי ואת ההיגד הפואטי בכלל. הדימוי פועל כמו ההיקש השירי: 'ההיקש, אשר לעולם אינו נשען על אימות, כי אם על דימוי המושך את הנפש או מרתיעה, מרחיבה או מכווצה'.57 תכליתו, לעורר לפעולה טובה דרך תיאור שובה לב של מאוויי הנפש (או להרתיע ממעשה רע דרך תיאור מפחיד), עולה בקנה אחד עם חתירת הטרגדיה לעורר רגשות פחד וחמלה כדי להגיע לקתרזיס. לעומתו, המחשבה פונה לדברים הקורים בדרך כלל וקובעת את סבירותם על פי הסתברותם במציאות. הווה אומר: מטרת הדימוי היא להמריץ את הנפש לפעול מרצונה הסובייקטיבי, הנוגע בפרטי ההתרחשות המקומית, ואילו מטרת המחשבה (דעה) היא לספק לצופה את העיגון במציאות האובייקטיבית והאוניברסלית.

			נראה שבפרשנותו של אבן סינא ה'מחשבה' נהפכת ל'דעה' כדי לחזק את הרושם שזהו רכיב שכלי שתפקידו להורות מה מהמתרחש בטרגדיה קיים במציאות ומה אינו קיים. את הבחירה של אבן סינא לכנות 'ראי' את הרכיב שהוא ייחס לו הענקת משמעות הגיונית וריאלית לטרגדיה אפשר להקביל לתוספת המבארת של הרמב"ם שבתנאים מסוימים 'אמונה' ('אעתקאד') היא 'ודאות' ('יַקִין').58

			גם אבן סינא התייחס למבע הקולי בטרגדיה לא כאל דיבור חיצוני, כלומר אמירה בלבד, אלא כאל דיבור פנימי, ההולם את המציאות בצורה הטובה ביותר. אותה הבטחה מתקיימת גם בהמשך, כאשר אבן סינא הבהיר שהתכונה הטובה של הגיבור איננה דיבור חיצוני, כמו כאשר מספרים סיפור, כי אם ביטוי של הבנת המציאות ממש, כמו זו הבאה לביטוי בדיבור פנימי:

			ועם זה נראית לעין59 תכונה של הבנה טובה, אך אין זו תכונה של מי שאומנם מבטא בדבריו משמעות מושכלת כבסיפור מהימן, כי אם תכונה של מי שמתבטא בעניין מסוים, כך שניכר עליו שהוא בעל הבנה טובה במה שהולם את המציאות ובאפשרותו להתגשם בה.60

			כאמור, ניצניו של הפיצול ל'ראי' ול'אעתקאד' מופיעים כבר בתרגומו של אבו בשר מתא. כשאריסטו דן ברכיבים המגדירים את הטרגדיה הוא הסביר שהנפשות הפועלות מובחנות מצד אופיין ומצד מחשבתן.61 אבו בשר מתא העביר כך רעיון זה: 'כפי שיוכרו אנשים בתכליותיהם ובמחשבותיהם'.62 בהמשך התרגום לערבית גורס כך: 'הגורמים בעלילות ובסיפורים הם שניים: האופי והדעות (או הפעולות והמחשבות)'.63 אריסטו חזר על אותה התובנה פעמיים, ואילו בתרגומו של אבן בשר לערבית המחשבות כשהן מופיעות צמוד לתכלית מכונות 'אִעְתִּקַאדַּאתּ' (אמונות, אידיאולוגיה), וכשהן צמודות לאופי ('עַאדַּאתּ', אתיקה) הן נקראות 'אַרַאא' (דעות, להבדיל ממעשים). נראה שעל בסיס זה העמיק אבן סינא את ההבחנה בין 'אעתקאד' לבין 'ראי' — הבחנה שהתמזגה באופן טבעי עם ההבחנה האריסטוטלית בין המעשה המוסרי (המביע בחירה ורצון סובייקטיביים) לבין השיקול השכלי (המביע את היתכנות הקיום באופן אובייקטיבי וריאלי). אבן סינא קישר את ה'אעתקאד' למישור המעשי, שבו נקבע אם ראוי לבחור בדבר מסוים או לא, וקישר את ה'ראי' (דעה) למישור השכלי, שבו נקבע אם דבר מה אומנם קיים במציאות או לא.64

			והדיבור השייך לדעה ('רַאְי') שונה מן הדיבור השייך ל'אופי' ('עַאדַּה') ולמוּסר בכך שאחד מהם מעורר ('יַחֻתּ֗') לרצון ('אִרַאדַּה') והשני מעורר ל'דעה' ('ראי'), אם דבר מה נמצא, או לא נמצא ואין הוא פונה בקריאה לרצות אותו ('אִרַאדַּתֻּהֻ') או לדחות אותו. זאת ועוד, האופי והמוסר אינם תלויים בזה שדבר מה נמצא או לא נמצא [ולא בקריאה לרצות בו או לדחות אותו], זאת אומרת שאם הוזכר 'אעתקאד' בנושא האופי והמוסר, הוא הוזכר רק כדי שיבקשו אותו או ידחו אותו, ואילו הדעה ('אלראי') מבארת רק את המציאות או את האי־מציאות, או בדומה לזה.65

			השורה האחרונה מתוך פירושו של אבן סינא שופכת אור נוסף על ההבדל בין 'אעתקאד' לבין 'ראי'. הדעה היא שמתארת באופן אובייקטיבי את מה שנמצא או לא נמצא, ואילו 'אעתקאד' מבטא אמונה כלשהי, שאפשר לאמצה או לדחותה. אבן סינא מביע אפוא דווקא באמצעות המושג 'ראי' את היבט המחשבה ('דיאנויה') הפונה אל המציאות האובייקטיבית כדי לאשש את התרשמותה של התודעה הפרטית ממנה.

			ואולם, לא תמיד אבן סינא שומר על הבחנה שיטתית בין 'אעתקאד' ל'ראי'. אחד המקרים הבולטים שצף ועולה בהם חוסר העקיבות בהבחנה בין 'ראי' ל'אעתקאד' הוא הסברו מהי 'דיאנויה'־מחשבה כשהיא נמנית עם רכיבי הטרגדיה היוצרים חיקוי והמשמשים לחיקוי. תחילה הוא מונה את ה'ראי' (דעה) בתוך כלל חלקיה של הטרגדיה: 'והשיפוט והדעה הקוראת אליו'.66 הוא מזכיר אותה בצד הדיבורים הסיפוריים והשיריים, המדרבנים לפעילות טובה ('אַלְאַקְוַאל אלשִּׁעְרִיַּה וַאלְכֻ֗רַאפִיַּה וַאלְמַעַאנִי אלַּתִּי גַּ֗רַתּ בִּאלְעַאדַּה בִּאלְחַתּ֗ עַלַיְהַא'), עם המשקל ('אַלְוַזְן') והדיון והעיון ('אַלְבַּחְת֗ וַאלנַּטַ֗ר', כלומר 'אופסיס'). ואולם, מיד בהמשך כאשר הוא נרתם לבאר אילו רכיבים בטרגדיה נמנים עם הרכיבים שיש לחקותם הוא ממיר את המונח 'ראי' ב'אעתקאד' וכותב: 'ואילו הדיבורים (המבע, "אַלְעִבַּארַה"), והמחשבה ("אִעְתִּקַאדּ") והחקר ("אַלנַּטַ֗ר") — הם שיש לחקותם'.67 במהלך הדיון כאשר הוא חוזר ומפרט — בעקבות אריסטו68 — אילו מיסודות הטרגדיה הם מושאים לחיקוי ('אַלְמֻחַאכַּאיַאתּ') הוא שוב מכנה את הרכיב המקביל ל'מחשבה' בשם 'רַאְי צַוַאבּ' (דעה נכונה). כשהוא מפרט את תכונתם של ששת הרכיבים החיוניים לטרגדיה הוא מוסיף לדברי אריסטו הבהרה — 'אַלרַּאְי אלצַּוַאבּ', כלומר, הדעה הנכונה: 'והדברים שמחקים אותם הם ההתנהגות (אופי) המעולה והדעה (המחשבה) הנכונה' ('וַאלְמֻחַאכַּאיַאתּ הֻמַא אלְעַאדַּה אלְגַ֗מִילַה וַאלרַּאְי אלצַּוַאבּ').69 ואילו כשהוא מפרט את אותם הרכיבים בעניין תפקידו של המחזה (הרכיב השישי, 'אופסיס', 'נַטַ֗ר') הוא חוזר וקורא למחשבה הנכונה 'צַוַאבּ אלִאעְתִּקַאדּ' (אמונה נכונה).70

			אחרי שאריסטו הגדיר מהי מחשבה ('דיאנויה'־'אעתקאד') הוא הוסיף שהמחזאים הקדומים היו שמים בפיהם של גיבורי הטרגדיה דברים המתאימים למדינאים, ואילו המחזאים בני זמנו שמים בפי הדוברים דברי רטוריקה.71 אבן סינא משתמש בהערה זו כדי לעגן את הטרגדיה בתורת השירה וברטוריקה:

			ובאופן כללי, הקדמונים היו גורמים לאימות המחשבות ('אעתקאדאת') בנפשות באמצעות הדמיון הפואטי, ומשהופיעה הרטוריקה מאוחר יותר עסקו באימות המחשבות בנפשות  שומעיהם באמצעות השכנוע.72

			הערת האגב של אריסטו הקנתה לאבן סינא ביסוס לכריכת ה'אעתקאד' בראשית התפתחותו עם אמצעים שיריים ילדותיים, ובהמשך עם אמצעי שכנוע המכוונים לשכנוע סופיסטי. נוכל לאתר כאן תפיסה של מעין אבולוציה דתית שגם הרמב"ם דוגל בה, ולפיה בראשית ימיה של האנושות כל הדתות היו נתונות לאמונה דמיונית ילדותית ואלילית, אך בעקבות המהפכה המונותאיסטית של אברהם הן יגיעו לשיאן בפריחתה של הדת השכלית בימות המשיח.73 הסבר זה, התופס את המעבר משירה לרטוריקה כשכלול שכלי, תואם היטב את הפרדיגמה הקלסית, המסבירה את צמיחת האסלאם כמעבר של הקולקטיב הפוליטי־תרבותי מתקופת בערות ('גַ֗אהִלִיַּה') לתקופה נאורה של אמונה.

			לסיכום: לפי פרדיגמת ההלימה, אמונה מיושבת ניכרת בזיקה אמיצה לתכנים מציאותיים ולתכונות מציאותיות. אבן סינא מסביר שהדיבור המדוד הוא המופע הבימתי ('מַטְ֗הַר') של אמונה מבוססת ורצינית ('אִעְתִּקַאדֻּהֻם אלְגִ֗דּ'). הרצינות נכרכת עם האמונה־מחשבה ('אעתקאד') משום שהיא נתפסת כאופיינית לטרגדיה, להבדיל מקלות הדעת של הקומדיה. היא מצביעה על הבנה טובה ('הַיְאַה' דִּקַּה' פַהְם'), שתפקידה להבטיח שהדברים אכן יתבררו כאמיתיים ('אַלתַּחְקִיק לִמַא יוּאַדִּיהִ מִנְהֻ') ויתגשמו במציאות. ההבנה הטובה, המבארת מהו 'אעתקאד', היא הבנה התואמת את הממשות הקיימת. קו המחשבה של אבן סינא הוא אפוא כזה: המעשים המוסריים של הדמויות בטרגדיה מוצדקים בכך שהאמונה־מחשבה המפיקה אותם היא אמונה המבוססת היטב על מה שקורה במציאות.

			5.2	השיבה ל'אעתקאד' בלבד בפירוש אבן רשד

			בביאורו של אבן רשד לפרק השישי ב'פואטיקה' ניכרת בבירור השפעת פרשנותו של אבן סינא. זאת אף שאבן רשד משתמש רק במונח 'אעתקאד' ל'דיאנויה' — מחשבה — ומבטל לחלוטין את השימוש ב'ראי' — דעה. יתרה מכך, אבן רשד מסביר במפורש שאכן, תפקידו של 'אעתקאד' הוא להורות אם דבר מה נמצא במציאות או לא, דהיינו הוא שב ומייחס ל'אעתקאד' את אותה המשמעות שבה הוא מופיע בתרגום אבו בשר ואצל הרמב"ם. אביא את דבריו חרוטים בקולמוסו של טודרוס טודרוסי מאַרְל, שתרגם לעברית את פירושו של אבן רשד לפואטיקה של אריסטו בשנת 1337:

			והמאמר אשר יזרז על הסברא ('אלאעתקאד') אמנם יזרז על שהדבר נמצא או בלתי נמצא, לא על דבר יבוקש או ירוחק.74

			עם זאת, באמירה השירית ('אַלְקַוְל אלשִּׁעְרִי') הוא מבחין בין נימה שבטרגדיה תפקידה לעורר ל'אעתקאד' (מחשבה, אמונה) לבין נימה הקשורה באופי ('עַאדַּה'). בעוד הראשונה, הקשורה ב'אעתקאד', בוחנת אם דבר מה מצוי או אינו מצוי, האחרונה מזרזת למעשה ('עַמַל') ראוי ודוחקת להתרחק ('הַרַבּ') מהמעשה המגונה.

			ואמנם היו המנהגים ('אלעאדאת') והסברות ('אעתקאדאת') היותר גדולים שבחלקי השבח לפי שמלאכת השבח איננה מלאכה מחקה בני אדם עצמם מצד מה שהם אישי בני אדם מוחשים, אבל אמנם תחקם מפני מנהגיהם הנאים ופעולותיהם הנעימות וסברותיהם המצליחות ('וַאעְתִּקַאדַּאתֻּהֻם אלסַּעִידַּה' כלומר, אמונותיהם המביאות לאושר).75

			לשיטתו של אבן רשד, היסודות של הטרגדיה הראויים לחיקוי הם אותם יסודות שהפילוסוף, איש המעלה, רודף אחריהם: פעילות מוסרית נאותה ואמונות אמיתיות, המביאות את כשריו השכליים של האדם למימוש. במקרים שאבן סינא פיצל בין 'ראי' ל'אעתקאד' אבן רשד משתמש ב'אעתקאדאת' בלבד, וכותב למשל שהגיבורים פועלים על פי תכליתם ('גַאיַתִּהִם') ואמונותיהם ('ואעתקאדאתהם').76 גם בהמשך כשהוא מתאר את מוקדי העלילה הוא נשאר נאמן לאותו הניסוח: ההתנהגות ('אלעאדאת') והאמונות ('ואלאעתקאדאת').77 אבן רשד, כאבן סינא, דן בתוכני הטרגדיה כאילו היו טיעונים בשיח פילוסופי. הוא מדגיש את היבט החיקוי בטרגדיה וביסודותיה, וכולל בכך גם את ה'אעתקאד':

			הרכיב השלישי באמנות השבח, כלומר, הרכיב שבא אחרי הרכיב השני, הוא 'אלאעתקאד', וזוהי היכולת לחקות את מה שמצוי כפי שהוא או שלא כפי שהוא מצוי, וזה כמו שאמנות הנאום מתגייסת לבאר אם דבר מה הוא בחזקת מצוי או לא. אלא שתורת הנאום עושה זאת בדברי שכנוע, והשירה עושה זאת באמצעות דימוי.78

			ההבדל הנזכר כאן בין השירה לרטוריקה, המאמצת אליה את התפקיד לשכנע באמיתות ה'אעתקאד', תואם את תפיסת האבולוציה ההיסטורית והדתית שאבן רשד הטמיע מפרשנותו של אבן סינא, ולפיה השכנוע באמצעים שיריים, ובהם הטרגדיה, התאים לאנושות בראשית התפתחותה משום שבני האדם היו שכליים פחות. עם התקדמותה של התרבות האנושית עבר תפקיד זה לידי הרטוריקה, והיא המירה את האמצעים החושיים והדמיוניים באמצעים דיבוריים.

			אמר: וכבר היו הקודמים ממניחי ההנהגות מסתפקים ('יַקְתַּצִרוּן' [מילולית: מתקשים]) על התיישבות ('תַּמְכִּין') הסברות ('אַלִאעְתִּקַאדַּאתּ') בנפשות במאמרים השיריים עד ששערו ('שַׁעַר') המתאחרים בדרכים ההלציים.79

			אף על פי כן, כינוי המחשבה בשם 'אעתקאדאת', בלשון רבים, הן אצל אבן סינא והן אצל אבן רשד, מחזק את הרושם שהכוונה היא למסרים אידיאולוגיים, ולא בהכרח לאמונה אמיתית אחת בלעדית. כמו אבן סינא, גם אבן רשד רואה באופי ובמחשבה את שתי התכונות החיוניות לגיבור הטרגדיה: האחת מידה טובה,80 והאחרת אמונה ('אעתקאד').81 גם בפרשנותו ההתרחשות הבימתית מעובדת לשיח לוגי, ולכן גם תכונת האופי והמוסר באה לביטוי בדיבור שכלי ('כַּלַאם עַאקִל'),82 ותכונת ה'אעתקאד' — המבטאת את ההבנה המעמיקה במשמעות ההתרחשות והמייצגת את הרצינות, המבדילה את הטרגדיה מן הקומדיה — מתוארת כדיבור שתוכנו אינו מוטל בספק.

			לסיכום: אף שאבן רשד אינו משנה שינוי מהותי בדברי אבן סינא, בחירתו במונח 'אעתקאד' לבדו מקילה על צמצום הפער בין משמעות המונח 'אעתקאד', שבו בחר אבו בשר לתרגם 'מחשבה' בתחום הטרגדיה, לבין משמעות המונח 'אעתקאד', בתרגום 'אמונה' בתחום הלוגיקה. חרף זאת, עדיין לא ברור אם 'אעתקאד' שהוצג כיסוד שיטתי אחד בטרגדיה הופך אצל אבן רשד לאמונה מסוימת אחת, או שמא לכלל האמונות והתכנים המופצים לקהל.

			6	הסתברות הקשר בין 'אעתקאד'־מחשבה ('דיאנויה') ל'אעתקאד'־אמונה במורה נבוכים, פרק נ

			6.1	ההקבלה בין שירה לפילוסופיה (פואטיקה, פרק ט)

			מנקודת מבט פילוסופית תוכני השירה נתפסים כרחוקים מן האמת בשל שני כשלים עקרוניים: הוויית המשורר וטבע השירה. המשורר אינו שולט במבעיו כמו הפילוסוף, ותוכני השירה הם לעולם רק ייצוג חלקי של המציאות.83

			עמדה זו התווספה למסורת הפילוסופית־דתית השכלתנית מבית מדרשו של אלפאראבי, שראתה את הדמיון כנחות מהשכל, אך ייחסה לו חשיבות חינוכית בפנייה אל ההמון. אלפאראבי קישר את פעולת הדמיון, אשר לפי תורת הנפש של אריסטו ותפיסת הפוליטיקה והרטוריקה שלו תפקידו לחקות את המציאות, עם תפיסתו של אפלטון שהאמנות היא חיקוי (מימזיס)84 ושפט את המבע השירי המטפורי כמסר עממי רדוד המנוצל למטרות פוליטיות.85

			לעומת זאת, אריסטו ראה בחיקוי את אחד השלבים החיוניים של תהליך הלמידה. לפי תהליך זה, שתוצאתו היא ידיעה או אמידה נכונה של המציאות, תוכני ה'פואטיקה' ועלילת הטרגדיה הם השתקפויות של היחס בין המציאות לבין התודעה. ההנאה המופקת מן הטרגדיה דומה באופייה להנאה המופקת מן הלימוד: זהו לקח שמוסק כתוצאה מהתקדמות ליניארית ממצב של אי־ידיעה למצב של ידיעה, ולמרות המצוקה בדרך, האושר מעמיק.

			נוסף על כך, התכליתנות של אריסטו — הבאה לביטוי בהכפפה של מבנה הטרגדיה ורכיביה לייצוג פרדיגמטי של ארגון (עלילה), הייררכייה (היחס בין המושאים לאמצעים בעלילה) ותוצאה (המפגש בין כל הרכיבים לתודעת הצופה) — באה לביטוי גם בתפיסת החיקוי: המיומנות בהעתקת הדמויות בהלימה מרבית בינן לבין המציאות מחוץ לתודעה מקנה לטרגדיה נופך אמנותי.86 אמנות השירה בתכונותיה אלו קרובה לפילוסופיה יותר מההיסטוריה, שכן כאשר השירה טווה עלילה היא רתומה להכרח הלוגי ולנימוק האוניברסלי, ואילו כאשר ההיסטוריה מספרת סיפור היא נגררת אחר הקפריזי והמקרי, הביוגרפי והמקומי.

			לכן אמנות השירה פילוסופית יותר ונעלה יותר מן ההיסטוריה, שכן השירה מספרת יותר על הכללי ואילו ההיסטוריה על הפרטי. תחומו של הכללי הוא סוג הדברים שמישהו מסוים עשוי לומר או לעשות בהתאם להסתברות או להכרח. לכך מכוונת השירה בהענקת שמות לדמויות. הפרטי הוא מה שעשה אלקיביאדס או מה שעשו לו.87

			בפירושו של אבן סינא יתרונה של השירה וקרבתה לפילוסופיה נובעים מיכולתה לתאר את המציאות באופן כללי, מבלי להסתמך על התנסות פרטית ומקרית, למשל סיפורי משלים, כדוגמת 'כַּלִילַה וַדִּמְנַה'.

			שכן סוגה [ספרותית] אחת משיחה על מה שכבר נמצא [במציאות] ועתיד להימצא ('וֻגִ֗דּ וַיוּגַ֗דּ')88 וסוגה שנייה משיחה על מה שנמצא באמירה ותו לא. משום כך השירה דומה הרבה יותר לפילוסופיה, מעוגנת במציאות בחוזק רב יותר ותקפה יותר.89

			אבן רשד הדגיש ביתר שאת שמספרי הסיפורים וממציאי המשלים, ולא המשוררים, הם שיוצרים במכוון דימויים חלולים, חושניים ושובי לב, שתוכנם מצוץ מן הקולמוס. ואילו דברי השירה, אף שהם כתובים במקצב ובמשקל שתפקידם למשוך את הקהל, נאמנים למציאות:

			ו[הם שונים] בכך שיוצר המשלים המומצאים והסיפורים בודה דמויות שאין להן קיום במציאות ונותן להן שמות, ואילו המשורר נותן שמות לדברים הקיימים במציאות, הגם שלעיתים מזומנות הוא שח בנושאים מופשטים [אוניברסליים]. ומשום כך, תורת השיר קרובה לפילוסופיה יותר מתורת המצאת המשלים. ומה שנאמר [ב'פואטיקה' לאריסטו] נוגע בנוהגם של המשוררים ליצור שירה אשר דומה ('תֻּשְׁבִּהֻ') לדבר טבעי התואם לטבע.90

			בטרוורת' מבהיר שגם אצל אריסטו, כמו אצל אבן רשד, המשלים והסיפורים חלים על דברים שאין בינם לבין המציאות הממשית דבר, ואילו השירה נתפסת כנוגעת במה שקיים במציאות.91 קרבתה לפילוסופיה נובעת אפוא מכושרה של השירה לא רק לספר על מה שקרה לאנשים פרטיים אלא להשיח על הדברים הכלליים כאילו קרו לאנשים פרטיים.92

			לסיכום: השירה, ברומזה על החוק הכללי ובהשתמשה באמירה תקפה, יוצרת שיח כמו־פילוסופי.

			6.2	רכיבי הטרגדיה — 'אעתקאד' ('דיאנויה') ו'מַנְטַ֗ר' ('אופסיס') כרכיבים לתיקוף ואימות של תוכן לוגי

			אבן סינא ואבן רשד בדברי פרשנותם לאריסטו הפכו לכלי טיעוני מובהק ('נַטַ֗ר') את המופע הבימתי ('אופסיס', 'מַנְטַ֗ר').93 המובן שהם הקנו ל'אופסיס' בהסברם ליסודות הטרגדיה הובלט כדוגמה לפער בין תרבותם לבין תרבות יוון העתיקה, שמשתקף בנוסח התרגום של ה'פואטיקה' לערבית.94 ברצוני להוסיף לכך הערה בעניין ההשפעה האפשרית על תפיסת המונח 'אעתקאד'. אבן סינא רוקן את ה'אופסיס' מכל זיקה לבימה. הוא עשה כמיטב יכולתו גם להרחיק אותו מהדימוי השירי, משום שהוא נתפס כנגוע בהמחשה של תכונות מוסריות ושל אמונות מופשטות. לפי פרשנותו של אבן סינא, ה'אופסיס' מכיל אומנם את כל יסודות הטרגדיה, אולם במקום להפעילם כיסודות בימתיים, עליו להוכיח בראיות לוגיות את נכונותם כרכיבי המשמעות בטרגדיה. 

			ואילו ה'מבט' (העיון) הוא כמו טיעוני בעד ונגד, וכמו הטענה בדבר אמיתותו של כל אחד מסיפורי המעשה וההתרחשויות (הדרמטיות) המובאות במשקל ובנעימה, וכך גם הטענה לנכונות האמונה ('אעתקאד') המובעת במשקל ובנעימה.95

			בדברי הסיכום של אריסטו לפרק השישי הוא קבע שהמופע הבימתי הוא הפחות מהותי לאמנות השירה. תרגומו של אבו בשר מתא חוזר על רעיון זה בנאמנות, ואילו אבן סינא מפנה הערכה ממעיטה זו כלפי אמנות השירה בכלל. לפי סולם החשיבות של אבן סינא הפואטיקה נחותה אפילו מן הרטוריקה, משום שהרטוריקה טוענת את טענותיה בכלים הגיוניים ('צִנַאעַה' אלתַּצְדִּיק'), ואילו הפואטיקה, ובעיקר הטרגדיה, מרוכזת בהתנהגות ('תַּצַרֻּף') של גיבוריה.96

			אבן רשד מאמץ הערכה הייררכית כללית זו, אך ביקורתו על תפקיד ה'אופסיס' זורה אור נוסף על המובן שייחס ל'אעתקאד'. הוא חוזר על דברי אבן סינא כמעט כלשונם:

			והחלק הששי הוא המבט ['אַלנַּטַ֗ר'], רצוני [לומר] לקיחת הטענה לנכונות הסברא ['אעתקאד'] או לנכונות המעשה, לא במאמר סיפוקי [שתכליתו לשכנע], כי זה בלתי נאות בזאת המלאכה, אלא במאמר מחקה ['בִּקַוְל מֻחַאךּ'], כי מלאכת השיר אינה בנויה על עשיית הטענה וההתווכחות ובפרט מלאכת השבח.97

			ריקון ה'אופסיס' מתפקידו הייצוגי ומקישורו במימיקה מאפשר לאבן רשד לטפל בו כבמבע דימויי וציורי ולנהוג בו כבמטפורות המצויות בכתבי הקודש עם האמונות ודפוסי ההתנהגות המוסריים:

			וזה כולו — אינו נמצא בשירי הערבים אולם הוא נמצא בדברי השבח של הדת. והם [ההיגדים השיריים הדתיים] מחקים [בדברי השבח שלהם] שלושה דברים אלו, דהיינו הנוהג ('אַלְעַאדַּאתּ', המידות), האמונות ('אַלִאעְתִּקַאדַּאתּ') והבאת הראיות ('אַלִאסְתִּדְּלַאל').98

			סלים כמאל מסביר את הערתו של אבן רשד בכך שהמשוררים הערביים לא נהגו לאשר את תוכני השירה באמצעים לוגיים, בשל רצונם לנתק את הקשר בין תוכני השירה הערבית לבין פסוקי הקֻראן. הסבר זה של כמאל לתכלית הביאור של אבן רשד מאמת את השערתי שקוראי ה'פואטיקה' ופרשניה הערביים ראו ב'דיאנויה' ('מחשבה'), שהיא יסוד מיסודות הטרגדיה, 'אעתקאד', כלומר, אמונה לכל דבר. לדברי כמאל, הרכיב הבימתי של הטרגדיה, שאבן סינא ואבן רשד תפסו ככלי לשכנוע באמיתות האמונות, בא להורות שאין הבדל בין הייצוג השכלי של התכנים הכתובים לבין ייצוגם האמנותי — לשניהם יש אותו מעמד אמת. בשיח הלוגי־תאולוגי הייצוג האמנותי נתפס כשווה ערך למטפורות המובאות בקֻראן, ולפיכך אבן רשד ביקש להכשיר מהלך הפוך ופורה מבחינה פילוסופית: מיצוי הערך האינפורמטיבי של דברי הקוראן המובעים כמשלים.

			נאמן לדרכו, האמוּנה על מיזוג הפילוסופיה עם הטפת הקֻראן, אבן רשד, בעקבות קודמו, עוקר את הרכיב הבימתי של הטרגדיה, 'נַטַ֗ר', מהקשרו המקורי ונוטע אותו בשיח המופקד על השכנוע באמיתוּת (הלוגית) של טענות תאולוגיות — שיח המוכר לו היטב. הוא מבאר שאף שיסודות הטרגדיה לא היו מוכרים למשוררי ערב הם יכלו לזהותם בפסוקי הדת. בסיום הפרק השישי, כאשר הוא נדרש לדברי אריסטו שלמופע הבימתי אין דבר עם אמנות השירה, הוא מחבר את שתי ההנחות הללו למסקנה של'נַטַ֗ר' אין כל תפקיד באמנות השירה, משום שהוא נועד להוכיח את 'נכונות המחשבה־האמונה' ('צַוַאבּ אלִאעְתִּקַאדּ') ואת נכונות המעשה ('אַלְעַמַל') באמצעות חיקוי ('בִּקַוְל מֻחַאךּ').99

			לסיכום: אבן סינא ואבן רשד שניהם דנו בטרגדיה כשיח לשוני פילוסופי, יותר משכמרחב בימתי. יחסם אל המופע ('אופסיס') הוא אולי גולת הכותרת של הטיפול באופי המימטי של הטרגדיה כבמבע לוגי. שתי הדוגמאות שהבאתי ממחישות את השתדלותם של פרשנים שכלתניים — אבן סינא ואבן רשד — לשמוט מן הדיון את המאפיינים הדמיוניים של הטרגדיה ובכך לנקות את ה'אמונה' מסייגים בלתי שכליים. אבן רשד נעזר בפרשנות של אבן סינא כדי לקשר את ה'אעתקאד' עם תוכן לוגי ודתי שיש לו ודאות בלתי מפוקפקת בשני מהלכים ברורים לעין: ראשית, הוא השתמש רק במונח 'אעתקאד' להמרת 'דיאנויה' לערבית; שנית, הוא תלש אותו מן הבימה והשווה אותו להיגדים הדתיים המובהקים. בעוד כתבי הקודש פועלים כמו הפואטיקה ומשכנעים את הנמען שמה שקורה תואם את חוקי הטבע ואת אמונת האמת, ממשילי המשלים וכותבי הסיפורים פועלים כמו הסופיסטים ומשכנעים את הנמען באמונת הבל על אודות מציאות בדויה.

			7	סיכום

			7.1	אבו בשר ואלפאראבי

			תוכני ה'אעתקאד' ומתווה אימותו שמוצגים במורה נבוכים, חלק א, פרק נ, בהגדרת אמונה, ועברו לרמב"ם מאלפאראבי, מתגלים בבירור של תוכני של ה'אעתקאד' ואימותו כרכיב המחשבה, 'דיאנויה', בהגדרת הטרגדיה בפרק השישי של הפואטיקה בתרגומו של אבו בשר מתא.

			סביר להניח שהדמיון בניסוח ובתבנית האימות של 'אעתקאד' בפואטיקה ובכתאב אלברהאן נוצר בהשפעת המתרגם, אבו בשר מתא. לדעתה של דבורה בלאק, אבו בשר מתא הוא האחראי לכך שהפילוסופים הערביים מפרשי אריסטו הפכו את הוודאות ('יקין') למהותית באימות תוכני ידע ובסיווג ההיקשים. בלאק מביאה כדוגמה ליצירתיותו של אבו בשר את תרגומו לכתאב אלברהאן, שבו הוא מתאר את ההיקש הוודאי כ'היקש אשר מביא לידיעה של הדברים הקיימים במציאות' ('אלַּדִ֗י נַעְלַמֻהֻ בִּמַא הוּ מַוְג֗וּדַּא" לַנַא'), בעוד אריסטו מסתפק בכך שקבע כי הוכחה מופתית היא הוכחה העונה על הכרה ודאית.100 מהלך כזה, שבו הוודאות נצמדת לקיום במציאות ('מַוְג֗וּדּ'), אפשר שקרה גם בתרגום 'דיאנויה' לערבית בפרק ו בפואטיקה, שהרי מדובר ברכיב המעיד על האמינות שיש לייחס לדוברים.

			7.2	'אעתקאד' כאמונה וכמחשבה ('דיאנויה')

			מפרשנותם של אבן סינא ואבן רשד לפואטיקה מתבהר מדוע מכל רכיבי הטרגדיה דווקא המחשבה זכתה להיתרגם 'אעתקאד' ומדוע היא מתאימה לאמונה, כפי שהיא מוגדרת בשיח התאולוגי תואם אריסטו. המחשבה מהווה את המערכת הטיעונית של הטרגדיה.101 אם משטחים את המופע הבימתי ('נַטַ֗ר') לטקסט (כבפרשנותם של אבן סינא ואבן רשד) מובלט הטבע הלשוני־טיעוני של יסוד ה'מחשבה' בטרגדיה. זאת משום שבטרגדיה מלכתחילה תפקיד הלשון הוא להביע את המחשבה, יותר משאת ההתרחשות.102 נתונים אלו מאפשרים למחשבה להזדהות בקלות עם תוכן הצהרתי בעל ודאות איתנה, נצחית ואוניברסלית, המאפיין את האמונה.

			בתרגומו של אבו בשר מתא לפואטיקה אנו יכולים להבחין בתובנות הלשוניות בזירה שתפקידה הוא לברר את אמינות הסיפור, יותר משאת אמיתות התוכן הנחשב. מתובנות מוצנעות אלו אלפאראבי יצר תורה לשונית, והרמב"ם השתמש בה כדי לבסס אמונה אמיתית — מטרה שככל הנראה הייתה זרה לאבו בשר מתא בתרגומו.

			אצל הרמב"ם, יותר משאצל אלפאראבי, מיטשטש ההבדל בין דיון לשוני־לוגי כללי לבין דיון לוגי המכוון כולו לכינונה של דת שכלית. הדת השכלית שומרת על כך שהאמונה, 'אעתקאד', תיצמד לחוקי הדיבור הפנימי ולהלימה בין הדיבור (ככושר שכלי, ככושר לשוני וככושר הבעה) למציאות.

			7.3	אבן סינא ואבן רשד

			במאמר זה הבאתי את התובנות שגיבשו והתמודדו איתן אלפאראבי ופרשני הפואטיקה. הרמב"ם היה יכול לקבל אותן מהם,103 או ליצור אותן בעצמו ולגייסן לעמדה תאולוגית בתהליך דומה לשלהם. אף אם הרמב"ם לא נחשף לפואטיקה ישירות, ואולי גם לא הכיר את אבן רשד, הוא הכיר היטב את משנתו של אבן סינא והיה יכול להיות מושפע ממנה.

			פרשנותו של אבן סינא לפרק ו של הפואטיקה היא חוליית ביניים בין ניסוחיו של אבו בשר, ההולמים את השדה הסמנטי של הלוגיקה בשירות הפואטיקה, ובין המינוח ההולם את השדה הסמנטי של הלוגיקה בשירות התאולוגיה כפי שהוא משתקף בפרשנותו של אבן רשד. אבן סינא מעדיף על פי רוב את המונח 'ראי' כתרגום של 'דיאנויה'. שימוש לשוני זה תואם את האופי השכלי והאוניברסלי של מסרי המחשבה בטרגדיה. במונח 'אעתקאד' אבן סינא משתמש כדי להורות על תוכני המחשבה — אותם תכנים שבטרגדיה מקנים רציונליזציה לבחירותיו של האופי. אבן רשד הושפע במובהק מדברי אבן סינא, אך בדברי פרשנותו נעלם ההבדל בין 'רַאְי' לבין 'אִעְתִּקַאדּ'. הוא מעלה על פני השטח את שאלת הרלוונטיות של השיח השירי לביצור אמונה וזורע אור על דברי פרשנותם של אלפאראבי ואבן סינא, שקדמו לו. שני ההוגים שומרים על האופי הטיעוני של המחשבה, אך שניהם גם מציינים שהכוונה היא לטיעון שירי, המפנה לדימוי של המציאות.104

			בצד המינוח ופרדיגמת ההלימה עם המציאות, תפקודה של 'דיאנויה' כמערכת טיעונים בעלת אופי לוגי מקרין על יסודות משמעות אחרים בפרשנותם של אבן סינא ואבן רשד לטרגדיה. דוגמה מובהקת לכך היא המרת תפקודו של ה'אופסיס' מיסוד בימתי לרכיב טיעוני. זהו אחד הסימנים החיצוניים הבולטים להפיכת הטרגדיה למבע טקסטואלי.

			8	מסקנות

			א.	הקרבה בין אלפאראבי לרמב"ם אינה תלויה בפואטיקה. אומנם בדברי פרשנותו של אלפאראבי למלאכת השיר היה יכול הרמב"ם למצוא גיבוי לתפיסה הלשונית של דבר אמת שהוא נזקק לה כתמך לתפיסתו את הוודאות כהלימה בין התודעה למציאות מחוצה לה, אך לא פרשנות הנוגעת ישירות ל'אעתקאד'. לעומת זאת הפרשנויות של אבן סינא ואבן רשד היו יכולות לשמש לו (ולאחרים) דגם המאפשר התייחסות לתכנים שיריים, ובראשם ללשונם הציורית של כתבי הקודש, כאל תכנים אמיתיים.

			ב.	נראה שהגדרת ה'אעתקאד' במורה נבוכים, חלק א, פרק נ היא מעין בבואה מעוותת של הגדרת ה'אעתקאד' בפרק השישי של הפואטיקה. בטרגדיה ה'אעתקאד' הוא מבע ביקורתי על מציאות בדויה, ואילו במורה נבוכים הוא מבע מבוקר על מציאות אמיתית; בטרגדיה מודגשת זיקת ה'אעתקאד' לקול הנשמע ולדיבור החיצוני, ולעומת זאת במורה נבוכים מודגשת זיקת ה'אעתקאד' לקול השתוק ולדיבור הפנימי; ה'אעתקאד' בטרגדיה נבנה סביב ייצוג סמלי־חושני של המציאות ('תַּצְוִיר'),105 ואילו במורה נבוכים האמונה, 'אעתקאד', נבנית מסביב לייצוג מופשט ('תַּצַוֻּר') של המציאות; ה'אעתקאד' בטרגדיה משקף חיקוי של המציאות, ואילו ה'אעתקאד' במורה נבוכים משקף מציאות שכלית מופשטת.

			ג.	לנוכח כך ייתכן שהגדרת האמונה במורה נבוכים פרק נ בצמוד למבחן ודאות מכַוונת מלכתחילה להתריע מפני הידרדרות לדיבור חיצוני מסוגנן, המאפיין את הדתות הכוזבות, ולבלום את זליגת ה'אעתקאד' מן הפואטיקה אל האמונה השכלית.

					9	אני מעדיפה את תרגומו של מיכאל אלעזר ל'תצור' — 'המשגה' — על פני התרגום 'היצג' אצל יוסף שטרן. ראו י' שטרן, 'חידת מורה נבוכים א, סח', הרמב"ם — שמרנות, מקוריות, מהפכנות, ב, בעריכת א' רביצקי, ירושלים תשס"ט, עמ' 441 הערה 12. זאת משום שהמונח 'היצג', כמו המונח 'ציור' בתרגומו של אבן תיבון מימי הביניים, מקנה את הרושם שמדובר בפעולה שמעורב בה דמיון, ולא כך הם פני הדברים. ההמשגה תאורטית לחלוטין, והתודעה חלה על מושג מופשט. במיוחד הדברים אמורים לגבי אמונה שכלית, שבה יש לוודא שמה שמאמינים בו הוא באמת אלוהי, ואין זו רפלקצייה של השכל החושב, או חלילה פעולת חושים. מיכאל שורץ תרגם 'תצור' 'תפיסה' או 'תפיסה שכלית'. ראו מורה נבוכים (לעיל, הערה 8), חלק א, האגרת אל התלמיד, כרך א, עמ' 5 הערה 6; ו'תַּצְדִּיק' 'חושב לאמת'. שם, פרק נ, כרך א, עמ' 112 הערה 3. למונחים 'תצור' ו'תצדיק' ראו H.A. Wolfson, ‘The Terms Tasawwur and Tasdiq in Arabic Philosophy and Their Greek, Latin and Hebrew Equivalents’, Studies in the History of Philosophy and Religion, I, ed. I. Twersky & G.H. Williams, Cambridge, MA, 1973, pp. 478-492. מקובלים עליי דברי ההסבר של דבורה בלאק למשמעותם של מושגים אלו בקשר להגותו של אלפאראבי, שהיא בלא ספק המשמעות שהרמב"ם אוחז בה. בלאק מבחינה בין הפעולה התודעתית ('תצור'), שאינה מניבה בהכרח ודאות, לבין פעולת האשרור הלוגית ('תצדיק'), אך שתי הפעולות יחד דרושות כדי להוליד ידע תקף. 'כמו שאר האריסטוטלים האסלאמים שהלכו בעקבותיו, אל־פאראבי מבסס את ניתוחו על הבחנה בין שתי פעולות קוגניטיביות בסיסיות, המשָׂגה ("תצַוֻר") והסכמה ("תצדיק"). באמצעות הפעולה הראשונה אנו תופסים מושגים פשוטים, ואם הפעולה מסתיימת, או מושלמת, היא מאפשרת לנו לחלץ את מהות העצם הנתפס. הפעולה השנייה, ההסכמה, מניבה הכרעה — אמת או בדיה — ואם היא מסתיימת, או מושלמת, היא מפיקה ידע ודאי. שתי פעולות קוגניטיביות אלו מזוהות בתורן כמטרות שאליהן חותרות (בהתאמה) הגדרות והוכחות סילוגיסטיות, שני הנושאים העיקריים שבהם מטפל "אנליטיקות מאוחרות" (Posterior analytics) של אריסטו, כך שניתוח התנאים להמשגה ולהסכמה מושלמות הופך לעיקרון המרכזי של הפרשנות הנובעת מכך של אלפאראבי לתורת ההוכחה המופתית של אריסטו'. ד' בלאק, 'מבוא', אל־פאראבי, דעותיהם של אנשי העיר המעולה, תרגם מהמקור הערבי, הקדים והוסיף הערות ומפתח א' אע'באריה, תל אביב 2007, עמ' 14–15. וראו D. Black, History of Islamic Philosophy, I, London 1993, pp. 178-197. בנושא 'תצדיק' השוו גם בלאק, רטוריקה ופואטיקה (לעיל, הערה 4), עמ' 71–78. עוד ראו ש' סטרומזה, 'האם היה הרמב"ם הוגה מווחדי?', עלי עשור: דברי הוועידה העשירית של החברה לחקר התרבות הערבית־היהודית של ימי־הביניים, בעריכת ד' לסקר וח' בן־שמאי, באר שבע תשס"ט, עמ' 151–171, ובעיקר עמ' 162 הערה 57, עמ' 163 הערה 58. וראו גם S. Afnan, A Philosophical Lexicon in Persian and Arabic, Beirut 1969, pp. 149-150

				

				
					10	מורה נבוכים (לעיל, הערה 8), חלק א, פרק נ, כרך א, עמ' 114. במקור: 'לִאַןַּ אלִאעְתִּקַאדּ הוּ אלתַּצְדִּיק בִּמַא תַּצַוַּר אַנַּהֻ כַ֗ארִג֗ אלדִ֗הְן עַלַי מַא תַּצַוַּר פִי אלדִ֗הְן'. יואל (לעיל, הערה 8), עמ' 75. מיכאל שורץ תרגם 'ד'הן' 'דעת'. אני אתרגם להלן 'תודעה'. השוו י' בלאו, מילון לטקסטים ערביים־יהודיים מימי הביניים, ירושלים 2006, עמ' 446. 

				

				
					11	מורה נבוכים (לעיל, הערה 8), חלק א, פרק נ, כרך א, עמ' 114. במקור: 'פַאִן חֻצִל מַע הַדַ֗א אלִאעְתִּקַאדּ אַנַּהֻ לַא יֻמְכִּן כִ֗לַאף הַדַ֗א אלִאעְתִּקַאדּ בִּוַגְ֗ה וַלַא יוּגַ֗ד פִי אלדִ֗הְן מַוְצִ֗ע דַּפְע לִדַ֗לִךּ אלִאעְתִּקַאדּ וַלַא תַּקְדִּיר אִמְכַּאן כִ֗לַאפִהִ כַּאן דַ֗לִךּ יַקִינַא"'. יואל (לעיל, הערה 8), עמ' 75.

				

				
					12	הוגים אחרים השתמשו במתווה דומה. רס"ג הוא מהבולטים שהשתמשו בו לפני הרמב"ם. לפי רס"ג, תוכן ה'אעתקאד' הוא תוכן פילוסופי, התואם את המציאות: 'האמונה האמתית (אַלִאעְתִּקַאדּ אלְחַקִיקִי) הוא שידע הדבר כפי שהוא (יֻעְתַּקַדּ אלשַּׁי עַלַי מַא הוּ)'. סעדיה גאון, אמונות ודעות, תרגם י"ד קאפח, ירושלים 1970, עמ' יב. הרח"ק הוא מן ההוגים המאוחרים לרמב"ם שאימצו את אותה הגדרת אמונה: 'אין האמונה דבר זולת חיוב היות הדבר חוץ לנפש כמו שהוא לנפש'. חסדאי קרשקש, ספר אור ה', מאמר ב, כלל ה, פרק ה. ראו גם ח' כשר, 'הערובה לאמת אצל הרס"ג והרמב"ם', דעת, 4 (תש"ם), עמ' 35–40.

				

				
					13	על הפרדיגמה הסמנטית־לוגית של אמונה, 'אעתקאד', ראו י' שטרן, 'התחביר הלוגי של "מורה הנבוכים"', עיון, לח (אוקטובר 1989), עמ' 137–166. עוד ראו C.H. Manekin, ‘Belief, Certainty and Divine Attributes in the Guide of the Perplexed’, Maimonidean Studies, 1 (1990), pp. 117-141; H. Wolfson, ‘The Double-Faith Theory in Clement, Saadia, Averroes and St. Thomas, and its Origin in Aristotle and the Stoics’, JQR, 33 (1942), pp. 213-264

				

				
					14	ייתכן שהשקפה זו עומדת ביסוד התרתו של הרמב"ם להתאסלם כלפי חוץ בתוקף הצהרת האמונה ('שהאדה') מן השפה ולחוץ: 'כי מעולם לא נשמע כמו זה השמד שאין כופין בו אלא הדיבור בלבד'. אגרות הרמב"ם (מהדורת י' שילת, ירושלים תשמ"ז, עמ' נד).

				

				
					15	הרמב"ם, מלות ההגיון, שער יד (מהדורת ונטורה, ירושלים תשכ"ט, עמ' 71–72). ראו גם א' רביצקי, 'תפיסת הלשון של הרמב"ם: פילוסופיה והלכה', תרביץ, עו (תשרי–אדר תשס"ז), עמ' 185–231.

				

				
					16	בהקשר זה אציין שלהאשמת הדיבור החיצוני בהיעדר הלוגיות יש השלכות מרחיקות לכת עבור הפילוסוף הדתי. עניין זה זוכה להבלטה בדוגמה פרטית שנדונה במאמרו של יוסף שטרן על מורה נבוכים, חלק א, פרק סח. דוגמה זו מבקשת להמחיש כיצד לשון הדיבור החיצוני 'האל הוא אחד' פשוט נוצקת מחדש 'בלשון המטוהרת לוגית של הדבור הפנימי: אין האל מורכב'. שטרן (לעיל, הערה 9), עמ' 439–440. שטרן הבדיל בין האופטימיות של 'מלות הגיון', חיבור שלדעתו הרמב"ם הביע בו אמון מלא בכושרו של הדיבור החיצוני להלום את הדיבור הפנימי בלא מגבלות, לבין מורה נבוכים, המייחס דיבור פנימי לישויות שכליות נצחיות, כדוגמת הגלגלים, דיבור ששום אדם בשום לשון לא יוכל להביע.

				

				
					17	מורה נבוכים (לעיל, הערה 8), חלק א, פרק נא, כרך א, עמ' 117–118. במקור: 'וַהַדִ֗הִ כֻּלֻּהַא אַקַאוִיל תֻּקַאל פַקַט פַהִי מַוְג֗וּדַּה פִי אלְאַלְפַאט֗ לַא פִי אלְאַדְ֗הַאן פַנַאהִיךַּ אַן יַכּוּן לַהַא וֻג֗וּדּ כַ֗ארִג֗ אלדִ֗הְן. לַכִּנַּהַא כַּמַא עַלִמְתַּ וַעַלִםַ כֻּלּ מַן לַא יֻגַאלִט נַפְסַהֻ תֻּחְמַי בִּכַּתְ֗רַה' אלְכַּלַאם וַבִּמִתַ֗אלַאתּ מֻמַוַּהַה וַתֻּצַחַּח בִּאלצִּיַאח וַאלתַּשְׁנִיעַאתּ וַבִּצֻ֗רוּבּ כַּתִ֗ירַה מֻרַכַּבַּה מִן גַ֗דַּל וַסַפְסַטַה. פַאִדַ֗א רַגִ֗ע קַאִילֻהַא וַמֻתַ֗בִּתֻּהַא בִּהַדִ֗הִ אלטֻּרֻק מַע נַפְסִהִ לִאעְתִּקַאדִּהִ לַא יַגִ֗דּ שַׁיְאַ סִוַי אלְחַיְרַה וַאלְקֻצוּר לִאַנַּהּ יַרוּם אַן יוּגִ֗דּ מַא לַיְס בִּמַוְג֗וּדּ'. יואל (לעיל, הערה 8), עמ' 77. והשוו גם: 'כי דבר זה שבדמיונו ושהוא מזכירו בפיו אינו תואם שום נמצא כלל, אלא הוא בדוי'. מורה נבוכים (לעיל, הערה 8), חלק ג, פרק נא, כרך ב, עמ' 658. במקור: 'דַ֗לִךּ אלְאַמְר אלַּדִ֗י פִי כִ֗יַאלִהִ וַאלַּדִ֗י יַדְ֗כֻּר בִּפִיהִ לַיְס הוּ מֻטַאבִּקַא" לִמַוְג֗וּדּ אַצְלַא'. יואל (לעיל, הערה 8), עמ' 456.

				

				
					18	כשר, שניתחה את הכתוב בשער יד של 'מלות הגיון' לנוכח הכתוב במורה נבוכים, חלק א, פרק סה, סברה שהדיבור הפנימי כולל מבעים בלתי שכליים. ראו ח' כשר, 'לשון לימודים: מבט מחודש על השפה במשנת הרמב"ם', ‘As A Perennial Spring’: A Festschrift Honoring Rabbi Dr. Norman Lamm, ed. B.Z. Cohen, New York 2013, pp. 77-85. לי נראה שההבדל המהותי בין הדיבור הפנימי לדיבור החיצוני נעוץ בהבדל בין הכרת דבר הקיים באמת לבין הדימוי שלו. הדיבור הפנימי הוא תהליך של אשרור המחשבה המתאמצת להגיע לוודאות השכלית העליונה, כלומר לזהות בין השכל, המשכיל והמושכל, שהיא הלימה מלאה בין הנחשב לקיים. בתנאים המוגבלים של בן אנוש אין ברירה אלא להסתפק בנתח מציאות נתון, שבו ה'דיבור' על משהו נחשב לאמיתי גם אם ההלימה היא רק בין מה שנחשב בתוך התודעה, ה'תצור', לבין פרט מחוצה לה.

				

				
					19	'אגרת תימן', אגרות לרבינו משה בן מימון (מהדורת י"ד קאפח, ירושלים תשל"ב, עמ' כג–כד). השוו מ"ע פרידמן, הרמב"ם המשיח בתימן והשמד, ירושלים תשס"ב, עמ' 104.

				

				
					20	מורה נבוכים (לעיל, הערה 8), חלק א, פרק עא, כרך א, עמ' 189. ראו הערת המהדיר שם, הערה 20.

				

				
					21	ראו לעיל, הערה 11. השוו ח' כשר, על המינים, האפיקורוסים והכופרים במשנת הרמב"ם, תל אביב 2011, עמ' 62, ובמקומות אחרים שם; S. Stroumsa, ‘Al-Farabi and Maimonides on the Christian Philosophical Tradition: A Re-evaluation’, Der Islam, 68, 2 (1991), pp. 263-287

				

				
					22	אבן אלנדים, אלפהרסת, קהיר 1929, עמ' 407. תרגום אנגלי: B. Dodge (ed. & trans.), The Fihrist of al-Nadim: A Tenth Century Servey of Muslim Culture, II, New York 1970, p. 602. השוו I.M. Dahiyat, Avicenna’s Commentary on the Poetics of Aristotle: A Critical Study with an Annotated Translation of the Text, Leiden 1974

				

				
					23	רוח חן יעבור על פני (מהדורת ע' אליאור, ירושלים 2011, עמ' 248).

				

				
					24	לפי תרגומו של יואב רינון: אריסטו, פואטיקה, ירושלים תשס"ג, עמ' 25. השוו לתרגום של שרה הלפרין: אריסטו, פואטיקה, רמת גן תשל"ז, עמ' 28 — 'חיקוי'. בתרגום אבו בשר מתא להלן: 'מֻחַאכַּאה'.

				

				
					25	רינון (לעיל, הערה 24), עמ' 25; הלפרין (לעיל, הערה 24), עמ' 29.

				

				
					26	פואטיקה, 1450a5–6. '"אופי" — מה שבגללו אנו מייחסים תכונות מסוימות לנפשות הפועלות; ו"מחשבה" [נמצאת] בכל מה שהן אומרות כשהן מוכיחות ענין מסוים'. הלפרין (לעיל, הערה 24), עמ' 29. השוו רינון (לעיל, הערה 24), עמ' 25.

				

				
					27	התרגום שלי. וכך בכל המקורות בערבית להלן. במקור: 'וַקַדּ יַגִ֗בּ צַ֗רוּרַה'' אַן תַּכּוּן גַ֗מִיע אַגְ֗זַאא צִנַאעַה' אלְמַדִּיח סִתַּה' אַגְ֗זַאא בִּחַסְבּ אַיּ שַׁיְא כַּאנַתּ הַדִ֗הִ אלצִּנַאעַה'. וַהַדִ֗הִ אלְאַשְׁיַא הִי: אלְכֻ֗רַאפַאתּ, וַאלְעַאדַּאתּ, וַאלְמַקוּלַה, וַאלִאעְתִּקַאדּ וַאלנַּטַ֗ר וַאלנַּעְ֗מַה' אלצַּוְתּ'. בדוי (לעיל, הערה 5), עמ' 97 שו' 14–15.

				

				
					28	רינון (לעיל, הערה 24), עמ' 26. השוו הלפרין (לעיל, הערה 24), עמ' 30: 'שלישית במעלה היא ה"מחשבה". זו היא היכולת להגיד את מה ששייך [לעניין] ואת מה שמתאים לו'. והשוו לתרגומו המודרני של בדוי: 'וַפִי אלְמַקַאם אלתַ֗אלִת֗ תַּאְתִּי אלְפִכְּרַה וַאעְנִי בִּאלְפִכְּרַה אלְקֻדְּרַה עַלַי אִיגַ֗אדּ אללֻּגַה אלַּתִּי יַקְתַּצִ֗יהַא אלְמַוְקִף וַיַתַּלַאֻם אִיַּאהֻ'. בדוי (לעיל, הערה 5), עמ' 23. תרגומו המילולי לעברית: ובמקום השלישי תבוא המחשבה, ואני מתכוון במחשבה ליכולת למצוא את השפה ההולמת את המצב ומתאימה לו.

				

				
					29	במקור: 'וַאלתַ֗אלִתַ֗ה [התכונה השלישית החיונית לטרגדיה] אלִ"אעְתִּקַאדּ", וַהַדַ֗א הוּ אלְקֻדְּרַה עַלַי אלְאִכְ֗בַּאר אַיֻּמַא הִי אלְמַוְג֗וּדַּה וַאלְמֻוַאפַקַה'. שם, עמ' 99.

				

				
					30	רינון (לעיל, הערה 24), עמ' 26. והשוו הלפרין (לעיל, הערה 24), עמ' 30: 'ומחשבה היא [דיבורים] שבהם מוכיחים שאיזה דבר קיים, או לא קיים, או מביעים דעה כללית'.

				

				
					31	במקור: 'אַלִאעְתִּקַאדּ, וַאלַּתִּי בִּהַא יַרְוּן מַא יַכּוּן כַּמַא הוּ מַוְג֗וּדַּא" וַכַּמַא לַיְס הוּ מַוְג֗וּדַּא" וַכַּמַא יַרְוּן אלְאֻמוּר אלְכֻּלִּיַּה'. בדוי (לעיל, הערה 5), עמ' 99. והשוו לתרגומו המודרני של בדוי לערבית: 'וַאלְפִכְּרַה תּוּגַ֗דּ אִנַּמַא בַּרְהַנַּא עַלַי הַדַ֗א אלשַּׁיְא מַוְג֗וּדּ אַוְ גַיְר מַוְג֗וּדּ אַוְ אַפְצַחְנַא עַן פִכְּרַה עַאמַּה'. שם, עמ' 24. תרגום: המחשבה תימצא כאשר נוכיח אם דבר מסוים מצוי או לא מצוי או כאשר נספר על מחשבה כללית.

				

				
					32	על כך ראו רוזנברג, אמונה (לעיל, הערה 2), עמ' 357.

				

				
					33	'אִןַּ אלתַּצְדִּיק פִי אלְגֻ֗מְלַה הוּ אַן יַעְתַּקִדּ אלְאִנְסַאן פִי אַמְר חַכַּם עַלַיְהִ בִּחֻכְּם אַנַּהֻ פִי וֻג֗וּדִּהִ כַ֗ארִג֗ אלדִ֗הְן עַלַי מַא הוּ מֻעְתַּקַדּ פִי אלדִ֗הְן'. אלפאראבי, 'כִּתַּאבּ אלְבֻּרְהַאן [פִי אלתַּצְדִּיק]', אלמנטק ענד אלפאראבי — כתאב אלברהאן ושראיט אליקין, בעריכת מ' פכ'רי, ביירות 1986, עמ' 20 שורות 3–6. השוו לדבריו: 'ומשמעות האמת ("אַלצִּדְּק") היא שמה שמצטייר בנפש הוא כך בדיוק מחוץ לנפש ולפיכך משמעות המציאות והאימות כאן היא אותו הדבר'. במקור: 'פַאִןַּ מַעְנַי אלצִּדְּק אַן יַכּוּן מַא יַתַּצַוַּר פִי אלנַּפְס הוּ בִּעַיְנִהִ כַ֗ארִג֗ אלנַּפְס, פַמַעְנַי אלוֻג֗וּדּ וַאלצִּדְּק הַהֻנַא וַאחִדּ בִּעַיְנִהִ'. אלפאראבי, כתאב אלחרוף, סעיף 228 (מהדורת מ' מהדי, ביירות 1969, עמ' 214). השוו רוזנברג, אמונה (לעיל, הערה 2), עמ' 359. וראו גם D. Black, ‘Knowledge (‘ILM) and Certitude (YAQIN) in Alfarabi’s Epistemology’, Arabic Sciences and Philosophy, 16 (2006), p. 17; M.S. Mahdi, Alfarabi and the Foundation of Islamic Political Philosophy, Chicago 2001, pp. 174-178

				

				
					34	'פַאלְיַקִין אלצַּ֗רוּרִי הוּ אַן יֻעְתַּקַדּ בִּמַא לַא יֻמְכִּן אַן יַכּוּן פִי וֻג֗וּדִּהִ בִּכִ֗לַאף מַא הוּ עַלַיְהִ אַנַּהֻ לַא יֻמְכִּן אַן יַכּוּן בִּכִ֗לַאף מַא אֻעְתֻּקִדַּ אַצְלַא" וַלַא פִי חִין מַא'. אלפאראבי, 'פִי אלְיַקִין וַאַקְסַאמִהִ', בתוך פכ'רי (לעיל, הערה 33), עמ' 21 שו' 2–3 (של קטע זה). השוו גם אלפאראבי, שראיט אליקין (לעיל, הערה 33), עמ' 98 שו' 1–4. אבן רשד בביאורו הקצר לספר המופת חזר על אותה פרדיגמה יסודית. ראו כ"י פריז 1008 (ס' 15738), דף 56 א, תרגום אבן תיבון. מובא אצל רוזנברג, אמונה (לעיל, הערה 2), עמ' 360.

				

				
					35	אלפאראבי, אחצאא אלעלום (מניין המדעים), קהיר 1931, עמ' 17–18.

				

				
					36	אלפאראבי הסביר שלמושג 'היגיון' (מילולית: דיבור) יש שלוש משמעויות: 1) 'האמירה אשר באמצעותה הלשון מבטאת את צפונות הנפש'; 2) 'האמירה המרוכזת בנפש, והיא משפטי השכל, אשר המילים ("אַלְפַאט֗") מורות עליהם'; 3) 'הכושר הנפשי המולד באדם אשר באמצעותו הוא מסוגל להבחין הבחנות המייחדות אותו משאר בעלי החיים, בזכותו הוא משיג את משפטי השכל, המדעים והאומנויות השונות, באמצעותו הוא הוגה, ובגינו הוא מבחין בין הפעולות המגונות לנאות'. אחצאא (שם), עמ' 19–20. על תפיסת ההקבלה בין המציאות החיצונית, השפה והנפש ראו רוזנברג, 'אמונה' (לעיל, הערה 2), עמ' 355–356; שטרן, 'תחביר' (לעיל, הערה 13), עמ' 145–149.

				

				
					37	במקור: 'וַאלְבֻּרְהַאן כַּמַא קֻלְנַא הוּ סַבַּבּ לִעִלְמִנַא בִּוֻג֗וּדּ אלשַּׁיְא וַאעְתִּקַאדִּנַא בִּוֻג֗וּדִּהִ וַקַוְלִנַא בִּוֻג֗וּדִּהִ'. כתאב אלחרוף (לעיל, הערה 33), עמ' 212 סימן 227.

				

				
					38	במקור: 'וַיַעְנִי בִּאלְמַוְג֗וּדּ הַהֻנַא מֻטַאבַּקַה' מַא יַתַּצַוַּר בִּאלדִ֗הְן עַן לַפְטִ֗הִ לִשַׁיְא כַ֗ארִג֗ אלנַּפְס'. שם, עמ' 213 סימן 228.

				

				
					39	במקור: 'פַאִןַּ וֻג֗וּדּ אלשַּׁיְא בַּעְדּ אַן יֻעְלַם אַןַּ מַא יֻעְקַל מִנְהֻ בִּאלנַּפְס הוּ בִּעַיְנִהִ כַ֗ארִג֗ אלנַּפְס, אִנַּמַא נַעְנִי בִּהִ אלשַּׁיְא אלַּדִ֗י בִּהִ קַוַאמֻהֻ וַהוּ פִיהִ'. שם, עמ' 214 סימן 229. הכוונה היא שמשהו נמצא באמת רק אם מציאותה של התכונה המהותית לו והמגדירה אותו קיימת בתוך התודעה המכירה ומחוצה לה בדיוק באותו האופן.

				

				
					40	אחצאא (לעיל, הערה 35), עמ' 23.

				

				
					41	'אֵד֗ אלְמֻגַלִּט הוּ אלַּדִ֗י יֻגַלִּט אלסַּאמִע אִלַי נַקִיץ֗ אלשַּׁיְא חַתַּי יוּהִמַהֻ אַןַּ אלְמַוְג֗וּדּ גַיְר מַוְג֗וּדּ וַאַןַּ גַיְר אלְמַוְג֗וּדּ מַוְג֗וּדּ. פַאַמַּא אלְמֻחַאכִּי לִלשַּׁיְא פַלַיְס יוּהַם אלנַּקִיץ֗ לַכִּן אלשַּׁבִּיהּ'. ארברי (לעיל, הערה 6), עמ' 111. עוד ראו דברי רמב"ע: 'המשורר הוא כמצייר את הצורה המשוכללת והמרהיבה את העין ואין בה ממש. וזה משכנע בתכלית'. משה אבן עזרא, ספר העיונים והדיונים (מהדורת א"ש הלקין, ירושלים תשל"ה, עמ' 119).

				

				
					42	'וַהֻמַא [רטוריקה ופואטיקה] יַקְתַּצִרַאן מִן "הַל הוּ מַוְג֗וּדּ" וַ"הַל כַּדַ֗ מַוְגּ֗דּ כַּדַ֗א" עַלַי אלְאַשְׁהַר מִן מַעַאנִי אלְמַוְג֗וּדּ וּמַא הוּ מִן מַעַאנִיהִ מַפְהוּם פִי בַּאדִּי אלרַּאְי'. כתאב אלחרוף (לעיל, הערה 33), עמ' 225 סימן 249.

				

				
					43	N. Matar, ‘Alfarabi on Imagination: With a Translation of his “Treatise on Poetry”’, College Literature, 23 (1996), pp. 100-111

				

				
					44	'פַאלצַּאדִּקַה [אלאקאויל אלצאדקה] בִּאלְכֻּלּ לַא מַחַאלַה הִי אלְבֻּרְהַאנִיַּה, וַאלְכַּאדִ֗בַּה בִּאלְכֻּלּ לַא מַחַאלַה פַהִי אלשִּׁעְרִיַּה'. ארברי (לעיל, הערה 6), עמ' 268. השוו בדוי (לעיל, הערה 5), עמ' 151. תרגום: 'והאמירות הצודקות תמיד הן בלי ספק המופתיות, והכוזבות תמיד הן בלי ספק השיריות'.

				

				
					45	אחצאא (לעיל, הערה 35), עמ' 26 שו' 17–20, עמ' 27 שו' 18–20. השוו M. Mahdi, ‘Kitab al-shi’r’, Shi’r, 3 (1959), pp. 94-95

				

				
					46	לדוגמה מורה נבוכים (לעיל, הערה 8), חלק ג, פרק ח, כרך ב, עמ' 446: 'יודע אתה את האיסור החמור על נבלות הפה המופיע אצלנו [...] עד שייאמר כל מה שאומרים הגויים הבורים הרשעים בשיריהם וסיפוריהם'. ראו י' יהלום, 'הרמב"ם והמליצה העברית', פעמים, 81 (תש"ס), עמ' 4–18. וראו גם S. Stroumsa, ‘Avicenna’s Philosophical Stories: Aristotle’s Poetics Reinterpreted’, Arabica, 39 (July 1992), fasc. 2, pp. 183-206, esp. p. 195 n. 53; R. Brann, ‘The “Dissembling Poet” in Medieval Hebrew Literature: The Dimensions of a Literary Topos’, Journal of the American Oriental Society, 107, 1 (January-March 1987), pp. 39-54

				

				
					47	C. Butterworth, Averroes’ Middle Commentary on Aristotle’s ‘Poetics’, Princeton 1986, pp. 28-33

				

				
					48	שם, הקדמה, עמ' 14. וראו גם שם, הערה 13.

				

				
					49	במקור: 'וַכֻּלּ וַאגִ֗בּ אלְוֻג֗וּדּ בִּדַ֗אתִּהִ וַהוּ חַקּ מַחְץ֗ [...] וַקַדּ יֻקַאל אַיְצַ֗א" חַקּ לִמַא יַכּוּן אלִאעְתִּקַאדּ בִּוֻג֗וּדִּהִ צַאדִּקַא" פַלַא חַקּ אַחַקּ בִּהַדִ֗הִ אלְחַקִיקַה מִמַּא יַכּוּן אלִאעְתִּקַאדּ בִּוֻג֗וּדִּהִ צַאדִּקַא"'. אבן סינא, אלנג'אה', קהיר 1938, עמ' 229 שו' 14–16.

				

				
					50	למקור ראו D.S. Margoliouth, Analecta Orientalia ad Poetica, London 1887, (Arabic Text) p. 94 ll. 12-13; בדוי (לעיל, הערה 5), עמ' 177 שו' 9–10.

				

				
					51	'נַחְו יַדֻּלּ עַלַי כֻ֗לְק כַּמַן יַתַּכַּלַּם כַּלַאם גַצ֗וּבּ בִּאלטַּבְּע אַוְ כַּלַאם חַלִים'. מרגוליות (לעיל, הערה 50), עמ' 94 שו' 16–17.

				

				
					52	'וַנַחְו יַדֻּלּ עַלַי אלִאעְתִּקַאדּ כַּמַן יַתַּכַּלַּם כַּלַאם מֻתַּחַקִּק'. מרגוליות (שם), שו' 17–18. השוו בדוי (לעיל, הערה 5), עמ' 177 שו' 13. 

				

				
					53	מילולית: לכווצה או להרחיבה.

				

				
					54	במקור: 'וַאלתַ֗אלִת֗ מִן אלְאַגְ֗זַאא הוּ אלְרַּאְי. פַאִןַּ אלרַּאְי אַבְּעַדּ מִן אלְעַאדַּאתּ פִי אלתַּכְ֗יִיל לִאַןַּ אלתַּכְ֗יִיל מֻעִדּ נַחְו קַבְּץ֗ אלנַּפְס וַבַּסְטִהַא, וַדַ֗לִךַּ נַחְו מַא יֻשְׁתַּאק אַן יֻפְעַל פִי אַכְּתַ֗ר אלְאַמְר, וַכַּאן אלְכַּלַאם אלרַּאְיִי אלְמַחְמוּדּ עִנְדַּהֻם הוּ מַא אקְתַּדַּר פִיהִ עַלַי מֻחַאכַּאה' אלרַּאְי, וַהוּ אלְקַוְל אלְמֻטַאבִּק לִלְמַוְג֗וּדּ עַלַי אַחְסַן מַא יַכּוּן'. מרגוליות (לעיל, הערה 50), עמ' 96 שו' 15–20; בדוי (לעיל, הערה 5), עמ' 179 שו' 15–18.

				

				
					55	ראו ביקורתו של קאפח על תרגום 'אעתקאד' בידי אבן תיבון: 'דבר גדול השמיענו רבינו כאן בהסבירו מלת "אעתקאד" אשר רוב הראשונים מתרגמים אותה "אמונה" שהוא תרגום בלתי נכון בהחלט, ואף רי"ת תרגם כאן "אמונה" ולעיל בתרגמו שם הספר "דעות", ואשר לדעתי הוא התרגום התואם ביותר וכאן הגדיר רבינו היטב מונח זה שהוא דעה והשקפה שהאדם מגיע אליה כתוצאה של מחקר, ולא סתם "אמונה" שהוא דבר הבא בקבלה ובמסורת או אף מתוך עורון לב וסתם שבוש. ולפיכך תרגמתי "אעתקאד" בדרך כלל "דעה"'. ספר המצוות לרמב"ם, הכלל התשיעי (מהדורת י"ד קאפח2, ירושלים תשנ"ד, עמ' לב הערה 90). ראו גם הערתו לתרגומו למורה נבוכים, פרק נ: '"אעתקאד", כאן מגדיר רבנו מושג זה היטב ובהחלט אין לתרגמו "אמונה", כי אמונה היא השקפה התפושה על ידי האדם במסורת וללא ידיעה יסודית'. רבנו משה בן מימון, מורה הנבוכים, תרגום קאפח, ירושלים תשל"ב, עמ' עד הערה 1. קאפח בתרגומו ל'אמונות ודעות' לרס"ג בחר לתרגם 'אעתקאד' כדעה, משום ש'"אעתקאד" הוא ידיעת דבר לאשורו, מתוך עיון או למידה, עד שהדבר נעשה לאדם לדעה'. אמונות ודעות (לעיל, הערה 12), הקדמה, הערה 95, עמ' יא–יב. והשוו עם דבריו של שורץ, שהשיג על קאפח ותרגם 'אעתקאד' 'אמונה' לכל אורך תרגומו למורה נבוכים: 'אף־על־פי שנוריאל וקאפח הציעו לתרגם את המלה "אעתקאד" במלה "דעה" (וראו קאפח, כתבים, ח"ב, עמ' 588) מצאתי שתרגום כזה מתאים לשימושו של רב סעדיה גאון בביטוי "אעתקאד" בספרו אמונות ודעות, אבל לא לשימושו של הרמב"ם בביטוי זה במורה נבוכים. לעומת זאת, הביטוי "אמונה" נראה לי כתרגום מתאים ל"אעתקאד" בכל הופעותיו בספר זה, ולכן, בכל מקום שמופיעה בתרגום זה המלה אמונה היא מייצגת את המלה "אִעְתִּקַאדּ", ובכל מקום שמופיעים הפֹּעַל האמין ונגזרותיו — הם מייצגים את הפֹעַל "אִעְתַּקַדּ" ונגזרותיו, אלא אם כן צוין אחרת'. מורה נבוכים (לעיל, הערה 8), פתיחה, כרך א, עמ' 10 הערה 15.

				

				
					56	על השימוש ב'רַאְי' כמקבילה לאמונה ('אִימַאן') ב'אִחְצַאאֻ אלְעֻלוּם' לאלפאראבי ראו נספח הדוגמאות של גד בן־עמי צרפתי לתרגומים לעברית של מונח זה, ולפיו יש תקבולת מושלמת בין אמונה־'אימאן' לבין 'ראי'־'אעתקאד' ו'ראי'־אמונה, שמקורה כבר במילון המונחים של אלפאראבי. גב"ע צרפתי, 'התרגומים לערבית של מנין המדעים לאלפאראבי', ספר השנה למדעי החברה, ט (תשל"ב), עמ' 421, דוגמה 10. ראו גם B. Septimus, ‘What Did Maimonides Mean by “madda”?’, Me’ah She‘arim: Studies in Medieval Jewish Spiritual Life in Memory of Isadore Twersky, ed. G. Blidstein et al., Jerusalem 2001, pp. 83-110

				

				
					57	במקור: '"אַלְקִיַאס אלַּדִ֗י לַא יוּקַע תַּצְדִּיק" אלְבַּתַּה' וַלַכִּןַּ תַּכְ֗יִילַא" יֻרְגִבּ אלנַּפְס פִי שַׁיְא אַוְ יֻנַפִרֻהַא וַיֻקַזִּזֻהַא אַוְ יַקְבִּצֻ֗הַא וַהוּ אלְקִיַאס אלשִּׁעְרִי'. אבן סינא, אלנג'אה' (לעיל, הערה 49), פַצְל פִי מַנְפַעַה' אלְמַנְטִק, עמ' 4 שו' 15 — עמ' 5 שו' 1. השוו שם, פַצְל פִי אלְמֻכַ֗יַּלַאתּ, עמ' 64, שבו מסביר אבן סינא שתכלית הדעות הדמיוניות אינה אימות, כי אם חיקוי המציאות, כדי לעורר בנפש חשק או מיאוס.

				

				
					58	ייתכן שייחוס גישה שכלית ואוניברסלית ל'אעתקאד' (אמונה) וייחוס ה'ראי' (דעה) להוראות מוסריות מותנות, כפי שעולה במורה נבוכים, חלק ג, פרק כח, משקפים את אבחנתו של אבן סינא. ראו מורה נבוכים (לעיל, הערה 8), כרך ב, עמ' 518 והערה 3 שם; יואל (לעיל, הערה 8), עמ' 373–374. השוו ח' כשר, 'מיתוס האל הכועס במורה נבוכים', אשל באר שבע, ד (תשנ"ו), עמ' 96–98.

				

				
					59	כלומר מופיעה, במובן של הופעה על בימה.

				

				
					60	'וַיַטְ֗הַר מַע דַ֗לִךּ הַיְאַה' דִּקַּה' פַהְם פַאִנַּהֻ לַיְס הַיְאַה' מַן יֻעַבִּר עַנְהֻ וַיַטְ֗הַר אַנַּהֻ שַׁדִּידּ אלְפַהְם פִי וֻקוּפִהִ עַלַיְהִ וַאלתַּחְקִיק לִמַא יֻאַדִּיהִ מִנְהֻ'. מרגוליות (לעיל, הערה 50), עמ' 94 שו' 24–25; בדוי (לעיל, הערה 5), עמ' 177.

				

				
					61	ראו רינון (לעיל, הערה 24), עמ' 25.

				

				
					62	במקור: 'מִתְ֗ל אַיּ אֻנַאס יַכּוּנוּ פִי גַאיַתִּהִם וַאעְתִּקַאדִּהִם'. בדוי (לעיל, הערה 5), עמ' 97.

				

				
					63	במקור: 'וַעִלַל אלְאַחַאדִּית֗ וַאלְקִצַץ אתְ֗נַתַּאן: הֻמַא אלְעַאדַּאתּ וַאלְאַרַאא'. שם.

				

				
					64	תפיסתו עקיבה. גם ב'אלנג'אה'' הוא הבחין ביסוד עיוני, המכונה 'אִעְתִּקַאדִּיִּי', וביסוד התנהגותי־מוסרי, הקרוי 'כֻ֗לְקִי'. ראו לדוגמה: 'ואילו הנפשות האמיתיות (המעולות) הן תתרחקנה ממצבים [מגונים אלו] כדי להידבק בשלמותן בישות [העליונה] ואם נותר בהן משקע מחשבתי ("אעתקאדיי") או מוסרי ("כֻ֗לְקִי") הן יינזקו ממנו'. במקור: 'וַאַמַּא אלְאַנְפֻס אלְחַקִיקִיַּה תַּבְּתַּעִדּ עַן מַתַ֗ל הַדִ֗הִ אלְאַחְוַאל וַתַּתַּצִל בִּכַּמַאלַהַא בִּאלדַּ֗אתּ [...] וַלַוְ כַּאן פִיהַא אַתַ֗ר מִן דַ֗לִךּ אעְתִּקַאדִּיִּי אַוְ כֻ֗לְקִי תַּאַדַּ֗תּ'. אבן סינא, אלנג'אה' (לעיל, הערה 49), סוף עמ' 298.

				

				
					65	בתוך מרגוליות (לעיל, הערה 50), עמ' 96–97; בדוי (לעיל, הערה 5), עמ' 179–180.

				

				
					66	'וַאלְחֻכְּם וַאלרַּאְי בִּאלדֻּעַאא אִלַיְהִ'. בתוך מרגוליות (לעיל, הערה 50), עמ' 95 שו' 2; בדוי (לעיל, הערה 5), עמ' 178 שו' 2.

				

				
					67	במקור: 'וַאַמַּא אלְעִבַּארַה וַאלִאעְתִּקַאדּ וַאלנַּטַ֗ר פַהוּ אלַּדִ֗י יֻקְצַדּ מֻחַאכַּאתֻּהֻ'. מרגוליות (לעיל, הערה 50), עמ' 95 שו' 4; בדוי (לעיל, הערה 5), עמ' 178 שו' 3–4.

				

				
					68	(1450a10–15(6. רינון (לעיל, הערה 24), עמ' 25.

				

				
					69	שימו לב שרכיב זה הוא מנה בנשימה אחת עם האופי המוסרי 'עַאדַּה גַ֗מִילַה' (מילולית: התנהגות נאה). ראו מרגוליות (לעיל, הערה 50), עמ' 95 שו' 8; בדוי (לעיל, הערה 5), עמ' 178 שו' 6.

				

				
					70	מרגוליות (לעיל, הערה 50), עמ' 95 שו' 10; בדוי (לעיל, הערה 5), עמ' 178 שו' 8. ייתכן שהסיבה לחוסר עקיבותו של אבן סינא היא שהייתה בידיו גרסת תרגום שונה מזו של אבו בשר מתא. על האפשרות שאבן סינא הסתייע בתרגום נוסף לתרגום של אבו בשר מתא שבידינו מעשה ידיו של יחיא בן עדי, שאבד, ראו דאהיאת (לעיל, הערה 22), עמ' 7, 19; ש' סטרומזה, אבן סינא (לעיל, הערה 46), עמ' 198 הערה 72. בטרוורת' פקפק בקיומה של גרסה שונה באופן קיצוני מתרגומו של אבו בשר מתא. ראו בטרוורת' (לעיל, הערה 47), הקדמה, עמ' xi.

				

				
					71	'הרכיב השלישי במעלה הוא המחשבה: פירוש הדבר הוא היכולת לבטא את הדברים המתבקשים מן המצב והולמים אותו כפי שנדרש בדברים של אזרחים מן השורה לעומת אלו של אמנות הנאום. שהרי המחזאים הקדומים שמו בפי דמויותיהם דברים ההולמים אזרחים מן השורה, ואילו המחזאים בני זמננו שמים בפיהם נאומים'. רינון (לעיל, הערה 24), עמ' 26.

				

				
					72	במקור: 'וַבִּאלְגֻ֗מְלַה פַאִןַּ אלְאַוַּלִיִּין אִנַּמַא כַּאנוּ יֻקַרִּרוּן אלִאעְתִּקַאדַּאתּ פִי אלנֻּפוּס בִּאלתַּכְ֗יִיל אלשִּׁעְרִי. תֻ֗םּ נַבַּגַתִּ אלְכִ֗טַאבַּה בַּעְדּ דַ֗לִךּ פַזַאוַלוּא תַּקְרִיר אלִאעְתִּקַאדַּאתּ פִי אלנֻּפוּס בִּאלְאִקְנַאע'. מרגוליות (לעיל, הערה 50), עמ' 96.

				

				
					73	ראו מורה נבוכים (לעיל, הערה 8), חלק ג, פרקים כט, לב; משנה תורה, הלכות עכו"ם, פרק א. על האבולוציה ההיסטורית לפי אלפאראבי ראו כתאב אלחרוף (לעיל, הערה 33), פרקים 22–23, עמ' 142–153.

				

				
					74	ביאור אבן רשד על ספר השיר לאריסטוטליס, תרגם טודרוס טודרוסי (מהדורת פ' לאזיניאו, פיזה תרל"ב, עמ' ח). במקור: 'וַאלְקַוְל אלַּדִ֗י יַחֻתּ֗ עַלַי אלִאעְתִּקַאדּ, אִנַּמַא יַחֻתּ֗ עַלַי אַןַּ שַׁיְא" מַוְג֗וּדּ אַוְ גַיְר מַוְג֗וּדּ, לַא עַלַי שַׁיְא יֻטְלַבּ אַוְ יֻהַרַּבּ'. בתוך בדוי (לעיל, הערה 5), עמ' 211 שו' 8–11.

				

				
					75	טודרוסי (לעיל, הערה 74), עמ' ח. במקור: 'וַאִנַּמַא כַּאנַתִּ אלְעַאדַּאתּ וַאלִאעְתִּקַאדַּאתּ אַעְטַ֗ם אַגְ֗זַאאִ אלְמַדִּיח לִאַןַּ צִנַאעַה' אלְמַדִּיח לַיְסַתּ הִי צִנַאעַה תֻּחַאכִּי אלנַּאס אַנְפֻסַהֻם מִן גִ֗הַה' מַא הֻם אַשְׁכַ֗אץ נַאס מַחְסוּסוּן, בַּל אִנַּמַא תֻּחַאכִּיהֻם מִן קִבַּל עַאדַּאתִּהִם אלְגַ֗מִילַה וַאַפְעַאלִהִם אלחַסַנַה וַאעְתִּקַאדַּאתִּהִם אלסַּעִידַּה'. בדוי (לעיל, הערה 5), עמ' 210 שו' 4–7.

				

				
					76	שם, עמ' 209 שו' 19.

				

				
					77	שם, שו' 24.

				

				
					78	'וַאלְגֻ֗זְא אלתַּ֗אלִת֗ לִצִנַאעַה' אלְמַדִּיח, אַעְנִי אלתַּאלִי אלתַּ֗אנִי הוּ אלִ"אעְתִּקַאדּ". וַהַדַ֗א הוּ אלְקֻדְּרַה' עַלַי מֻחַאכַּאה' מַא הוּ מַוְג֗וּדּ כַּדַ֗א, אַוְ לַיְס בִּמַוְג֗וּדּ כַּדַ֗א וַדַ֗לִךּ מִתְ֗ל מַא תַּתַּכַּלַּפֻהֻ אלְכַ֗טַאבַּה מִן תַּבְּיִין אַוְ שַׁיְאַא" מַוְג֗וּדּ אַוְ גַיְר מַוְג֗וּדּ. אִלַּא אַןַּ אלְכַ֗טַאבַּה תַּתַּכַּלַּף דַ֗לִך בִּקַוְל מֻקְנִע וַאלשִּׁעְר בִּקַוְל מֻחַאךּ'. שם, עמ' 211 שו' 1.

				

				
					79	טודרוסי (לעיל, הערה 74), עמ' ח; בדוי (לעיל, הערה 5), עמ' 211 שו' 6–7.

				

				
					80	'אִחְדַּאהֻמַא הַיְאַה תַּדֻּלּ עַלַי כֻ֗לְק וַעַאדַּה'. שם, עמ' 209 שו' 14–15.

				

				
					81	'וַאלתַּ֗אנִיַה — הַיְאַה תַּדֻּלּ עַלַי אעְתִּקַאדּ'. שם, שו' 15–16.

				

				
					82	'כַּמַן יַתַּכַּלַּם כַּלַאם עַאקִל אַוְ כַּלַאם גַצ֗וּבּ'. שם, שו' 15.

				

				
					83	העמדה האפלטונית רואה בתוכני השירה תכנים שמעמד האמת שלהם רופף מלכתחילה. ראו פוליטיאה, ג, 392–395, תרגם י"ג ליבס, ירושלים ותל אביב תשי"ז, עמ' 250–254. על תרגום המימזיס כדימוי ('מֻחַאכַּאה', 'תַּשְׁבִּיה', 'תַּכְ֗יִיל') ראו V. Cantarino, ‘Arabic Poetics in the Golden Age: Selection of Texts Accompanied by a Preliminary Study’, Studies in Arabic Literature, 5, 4 (1975), pp. 71-79. וראו גם להלן, הערה 104.

				

				
					84	ראו מטר (לעיל, הערה 43), עמ' 103–109.

				

				
					85	ראו L. Strauss, Persecution and the Art of Writing, Chicago 1952, pp. 89-94; ש' קליין־ברסלבי, שלמה המלך והאזוטריזם הפילוסופי במשנת הרמב"ם, ירושלים תשנ"ז, עמ' 19–23. וראו גם דברי פלקירה: 'הטעם בזה מפני שהשיר בנוי על הדמוי וההמון נמשכים בדעותיהם אחר הדמוי'. פלקירה, ספר המבקש, ירושלים תש"ל (האג תרכ"ז), עמ' ס. השוו S. Harvey, ‘Falaquera’s Epistle of the Debate’, Harvard Judaic Texts and Studies, 8 (1988), pp. 128-132

				

				
					86	יש לציין שלפי ה'רטוריקה' ההנאה מלמידה היא בשורשה ההנאה מן הייצוג האמנותי. ראו אריסטו, רטוריקה, 1371b. תרגם ג' צורן, תל אביב 2002, עמ' 83. אבן רשד בפרשנותו ל'רטוריקה' מסביר שהחיקוי מענג כמו הלימוד, משום ששניהם עוסקים בדברים הקיימים במציאות. החיקוי מענג לא משום שהוא מציג תמונה יפה, אלא משום שהוא פועל כמו ההיקש — מצביע על מה שקיים באמת ובמציאות. אבן רשד, תַּלְכִ֗יץ אלְכַ֗טַאבַּה' (מהדורת מ' סאלם, קהיר 1967, עמ' 187). השוו בדוי (לעיל, הערה 5), עמ' 206–207.

				

				
					87	רינון (לעיל, הערה 24), עמ' 29 שו' 2–5. השוו הלפרין (לעיל, הערה 24), עמ' 33 שו' 5–11: 'משום כך השירה היא יותר פילוסופית ויותר נכבדה מן ההיסטוריה. כי השירה מספרת בעיקר עניינים כלליים ואילו ההיסטוריה — עניינים פרטיים. הכללי פירושו אילו סוגי דברים אדם בעל איכות מסוימת יאמר או יעשה לפי ההסתברות או ההכרח, ולכך מתכוונת השירה כשהיא קובעת שמות; ואילו ה"פרטי" מה עשה אלקיביאדס'.

				

				
					88	אבן סינא רואה בקיום במציאות ('וֻג֗וּדּ') מאפיין חיוני נלווה לאימות ('תַּצְדִּיק'). במקרה שהאימות מסתמך על התנסות כעל אחד הרכיבים של ההכללה הלוגית הוא נחשב כמבוסס על היזכרות, היקש ותחושה שהדבר מעורר, כאשר שבים ופוגשים בו, בשונה מאימות תחושות ('מַחְסוּסַאתּ') בלתי מבוקרות. דוגמה מאלפת לכך היא ההתנסות המלמדת ששתיית סקמוניה גורמת שלשול: 'ההתנסויות הן דברים ("אֻמוּר") אשר האמתתם נובעת מן החוש בשותפות ההיקש [...] שבסופו הנפש מקבלת את האימות ("תַּצְדִּיק") שסקמוניה מזרזת את פעילות המעיים כאשר שותים אותה'. אבן סינא, אלנג'אה' (לעיל, הערה 49), פַצְל פִי אלְמֻגַ֗רַּבַּאתּ, עמ' 61 שו' 5–13.

				

				
					89	במקור: 'פַאַחַדּ הַדַ֗יְן יַתַּכַּלַּם פִימַא וֻגִ֗דּ וַיוּגַ֗דּ וַאלְאַאכַ֗ר יַתַּכַּלַּם פִימַא וֻג֗וּדֻּהֻ פִי אלְקַוְל פַקַט. וַלִהַדַ֗א סַאר אלשִּׁעְר אַכְּתַ֗ר מֻשַׁאבַּהַה לִלְפַלְסַפַה מִן אלְכַּלַאם אלְאַאכַ֗ר לִאַנַּהֻ אַשַׁדּ תַּנַאוֻלַא" לִלְמַוְג֗וּדּ וַאַחְכַּם בִּאלְחֻכְּם אלְכֻּלִּי'. בדוי (לעיל, הערה 5), עמ' 183 שו' 18–20. השוו דאהיאת (לעיל, הערה 22), עמ' 99–100.

				

				
					90	בטרוורת' (לעיל, הערה 47), עמ' 84. בלאק מביאה קטע זה כדוגמה מרחיקת לכת לאי־הבנות שמעורר תרגומו המטעה של אבו בשר ל'פואטיקה' בקרב פרשניה הערבים. בלאק, רטוריקה ופואטיקה (לעיל, הערה 4), עמ' 13 הערה 38. לורברבוים סובר שהרמב"ם הושפע מעמדתו זו של אריסטו כשקבע שהמשל הוא סוגה מרכזית בספרות הנבואה. ראו לורברבוים (לעיל, הערה 1), עמ' 58.

				

				
					91	בטרוורת' (לעיל, הערה 47), הקדמה, עמ' 25. בטרוורת' סבור שמלכתחילה אריסטו לא ראה את השירה כקרובה קרבה מהותית לפילוסופיה ושהערתו על כושרה לתאר דברים שאומנם קרו במציאות נאמרה דרך אגב.

				

				
					92	בפרשנותו של הרמב"ם לבראשית א הוא דן לשלילה הן את ספרי ההיסטוריה והן את ספרי השירה: 'אתה, המעיין ברעיונות העולים ראשונים על דעתך, והחושב שאתה מבין ספר, שהוא הנחיה לראשונים ולאחרונים, בעוברך עליו באחת משעות הפנאי מן השתייה והמשגל כמי שעובר על ספר מספרי דברי הימים או על שיר מן השירים — בדוק ביישוב הדעת והתבונן!'. מורה נבוכים (לעיל, הערה 8), חלק א, פרק ב, כרך א, עמ' 33. לפי דברי הרמב"ם בפרק ב, הדן בגירוש מגן העדן (כלומר, בגלישה מעולם השכל האלוהי לעולם הדמיון האלילי), ההתרעה על הסכנה המיידית שבהידרדרות מייצוג שכלי לייצוג גשמי היא המכנה המשותף, וכך גם לפי דבריו בפרק נ, הדן בתוארי האל (כלומר, בגלישה מתפיסת אל מופשט האחראי על החוקיות המטפיזית לתפיסת אל גשמי שרצונו עומד מעל כל סדר). יחס שלילי גורף לשירה ולסיפורי בדים אנו מוצאים גם בפרשנותו של פילון לסיפור גן העדן. המחבר מפגיע בקוראים שלא לראות בעלילה סתם מיתוס, כלומר סיפורי בדים שמשוררים או סופיסטים משתעשעים בהם, כי אם דברי אמת הכתובים בלשון סמלית: 'הדברים הללו אינם סיפורי בדים, שבהם משתעשעת עדת המשוררים והסופיסטים, אלא הם מצביעים על טיפוסים, וקוראים לאליגוריה ולפירוש הכתוב על פי הרמז'. פילון האלכסנדרוני, כתבים, ב, בעריכת ס' דניאל־נטף, ירושלים תשנ"א, 'על בריאת העולם', סימן 157, עמ' 58. וראו שם, מבוא, עמ' 12.

				

				
					93	ראו רינון (לעיל, הערה 24), עמ' 27. השוו הלפרין (לעיל, הערה 24), עמ' 30. והשוו ע' והאבי, אַלְקִרַאאַה אלְעַרַבִּיַּה לִכִּתַּאבּ פַןּ אלשִּׁעְר לִאַרִסְטוּטַאלִיס, ארבד 2011, עמ' 218–225.

				

				
					94	'אופסיס' תורגם על ידי אבו בשר פעם ''נַטַ֗ר' ('וַהַדִ֗הִ אלְאַגְ֗זַאא [תַּבַּע צִנַאעַה' אלְמַדִּיח] הִיַ: אלְכֻ֗רַאפַאתּ וַאלְעַאדַּאתּ, וַאלְמַקוּלַה, וַאלִ"אעִתִּקַאדּ" וַאלנַּטַ֗ר'. בדוי [לעיל, הערה 5], עמ' 97) ופעם ''מַנְטַ֗ר' ('וַאַמַּא אלְמַנְטַ֗ר פַהוּ מֻגַיִּר לִלנַּפְס'. שם, עמ' 100). בתרגום של בדוי: 'מַנְטַ֗ר מַסְרַחִי' (שם, עמ' 22). על המחלוקת בדבר התרגום הראוי ראו גוטאס (לעיל, הערה 1), עמ' 98. וראו גם דברי ההסבר בתוך C. Butterworth, ‘Translation and Philosophy: The Case of Averroes’ Commentaries’, International Journal of Middle East Studies, 26 (1994), pp. 19-35, esp. pp. 28-29

				

				
					95	במקור: 'וַאַמַּא אלנַּטַ֗ר פַהוּ כַּאלִאחְתִּגַ֗אג֗ וַאלְאִבַּאנַה לִצַוַאבּ כֻּלּ וַאחִדּ מִן אלְעַאדַּה וַאלְכֻ֗רַאפַה וַיֻוַדַּי בִּאלְוַזְן וַאללַּחְן וַכַּדַ֗לִךַּ אלְאִבַּאנַה לִצַוַאבּ אלִ"אעְתִּקַאדּ" יֻוַדַּי בִּאלְוַזְן וַאללַּחְן'. מרגוליות (לעיל, הערה 50), עמ' 95 שו' 8–10.

				

				
					96	שם, עמ' 97 שו' 9–17; בדוי (לעיל, הערה 5), עמ' 180 שו' 10–18.

				

				
					97	טודרוסי (לעיל, הערה 74), עמ' ט. במקור: 'וַאלְגֻ֗זְא אלסַּאדִּס הוּ אלנַּטַ֗ר, אַעְנִי אלִאחִתִּגַ֗אג֗ לִצַוַאבּ אלִ"אעְתִּקַאדּ" אַוְ צַוַאבּ אלְעַמַל, לַא בִּקַוְל אִקְנַאעִי, פַאִןַּ דַ֗לִךּ גַיְר מֻלַאיִם לִהַדִ֗הִ אלצִּנַאעַה בַּל בִּקַוְל מֻחַאךּ, פַאַןַּ צִנַאעַה' אלשִּׁעְר מַבְּנִיַה עַלַי אלִאחְתִּגַ֗אג֗ וַאלְמֻנַאטַ֗רַה, וַבִּכַ֗אצַּה צִנַאעַה' אלְמַדִּיח'. בדוי (לעיל, הערה 5), עמ' 211. בטרוורת' העיר שהמשמעות של 'נט'ר' בהקשר פרשנותו של אבן רשד היא הרהור, או ספקולציה. בטרוורת' (לעיל, הערה 47), עמ' 76 הערה 19.

				

				
					98	כלומר: 'נַטַ֗ר', 'אופסיס'. במקור: 'וַהַדַ֗א כֻּלֻּהֻ לַיְס יוּגַ֗דּ פִי אַשְׁעַאר אלְעַרַבּ, וַאִנַּמַא יוּגַ֗דּ פִי אלְאַקַאוִיל אלשַּׁרְעִיַּה אלמַדִּיחִיַּה, וַכַּאנוּ יֻחַאכּוּן הַדִ֗הִ אלתַּ֗לַאתַ֗ה אלְאַשְׁיַאא: אַעְנִי אלְעַאדַּאתּ, וַאלִאעְתִּקַאדַּאתּ וַאלִאסְתִּדְּלַאל'. בדוי (לעיל, הערה 5), עמ' 210 שו' 11–12. ראו התרגום לאנגלית מודרנית של סלים כמאל: ‘It is as though it were for them a type of argumentation for the correctness of the eulogized belief. None of this is found in the poems of the Arabs though it is found in the eulogistic scriptural statements’. S. Kemal, The Philosophical Poetics of Alfarabi, Avicenna and Averroes, London & New York 2003, p. 286. ייתכן שהמקרה השני שהצביע עליו כמאל מקורו בטעות קריאה. הוא קרא 'אַקַאוִיל שַׁרְעִיַּה', דהיינו אמירות דתיות, שהוא תפס כפסוקים מהקֻראן (scriptural statements), ואילו במקום השני שהוא הצביע עליו בדוי הגיה: 'אַקַאוִיל שִׁעְרִיַּה', דהיינו: 'אמירות שיריות'. בדוי (לעיל, הערה 5), עמ' 211 שו' 5. ואולם, גם במהדורה הביקורתית של בטרוורת' הנוסח הוא 'אַקַאוִיל שִׁעְרִיַּה', כלומר ביטויים דתיים. בטרוורת' (לעיל, הערה 47), עמ' 78 סעיף 27. בכל מקרה בטרוורת' העיר שהזיקה בין האעתקאד לשירה נשענת על תכניו המוסריים, יותר משעל קרבתו לכתבי הקודש. שם, עמ' 22.

				

				
					99	חרף זאת, בהפשטת תוכני השירה מלבושם הבימתי אין לראות שיח לוגי לכל דבר, כפי שנהוג לגבי הרטוריקה: 'אמר: והמלאכה המדעית [התורה המדעית; "וַאלצִּנַאעַה אלְעִלְמִיַּה"] אשר תודיע [תגדיר; "תֻּעַרִּף"] ממה זה יעשו השירים ואיך יעשו יותר שלמת ראשיות [מושלמים יותר, "אַתַּםֻּ רִאאַסַה"] מעשיית השירים ["מִן עַמַל אלְאַשְׁעַאר"], כי כל מלאכה נותנת מהמלאכות העמידה על עשייתם היא יותר ראשית ממה שתחתיה'. טודרוסי (לעיל, הערה 74), עמ' ט. השוו בדוי (לעיל, הערה 5), עמ' 211 שו' 21–22.

				

				
					100	בלאק מדגישה שאצל אריסטו אין מונח לוגי המציין תוכן ודאי המקביל ל'יַקִין'. בלאק, ידע (לעיל, הערה 33), עמ' 13.

				

				
					101	ראו ג' צורן, מעבר לחיקוי: טקסט ואמנויות לשון במחשבה האריסטוטלית, תל אביב 2009, עמ' 101–113.

				

				
					102	'בתחומה של המחשבה הם כל אותם הדברים שצריך ליצור באמצעות הלשון, ואלה הם: הוכחה, הפרכה, עיצוב רגשות'. אריסטו, פואטיקה, פרק יט, 1456b. בתוך רינון (לעיל, הערה 24), עמ' 42.

				

				
					103	לדברי דוידסון פרשנותו של אבן רשד כנראה לא הגיעה אל הרמב"ם לפני שסיים לכתוב את מורה נבוכים. ראו H.A. Davidson, Moses Maimonides: The Man and His Works, New York 2005, p. 121

				

				
					104	השוו והאבי, אלקראאה' אלערביה' (לעיל, הערה 93), עמ' 211–216. לדעתו של ויסנטה קנתרינו חיקוי ('מֻחַאכַּאה') מבטא בצורה טובה יותר את רעיון המימזיס של אריסטו. הוא סבר שבמילון של אבן רשד 'תַּכְ֗יִיל' מסמן רמה גבוהה ומופשטת של המימזיס. קנתרינו (לעיל, הערה 83), עמ' 78–79.

				

				
					105	ראו לעיל, הערה 85.

				

			

		

	
		
			אבירם רביצקי

			בין אגדה להלכה

			הרמב"ם על מסכת אבות — אתיקה ופולמוס אנטי־קראי

			א. מבוא

			פירושו של הרמב"ם למסכת אבות הוא חלק מפירושו המקיף למשנה כולה. ייחודו של פירוש זה לעומת כלל פירושו של הרמב"ם למשנה נעוץ בייחודה של מסכת אבות, בדרך שהרמב"ם ראה את הדרכותיה וממילא את הדרך שיש ללכת בפירושה. בניגוד לרוב הנושאים הנדונים במסכתות המשנה — שעניינם הלכתי — הנושאים הנדונים במסכת אבות עניינם אתי־מוסרי, ופירושו של הרמב"ם למסכת זו מלמד על הדרך שבה ראה טקסט שמצד אחד סמכות חז"ל נסוכה עליו, אך מצד אחר אינו מקובל במסורת הפסיקה כמחייב במובן המשפטי־דתי.

			במאמר זה אעמוד על כמה היבטים מרכזיים ביחסו של הרמב"ם למסכת אבות: נמעניה של המסכת, תכלית הוראותיה ומעמדה ההלכתי, וכן הדרך שבה ניצל הרמב"ם את המסכת לקידום הדרך האתית המומלצת לדעתו. בעניין אחרון זה אעמוד על שניים מפירושיו למסכת אבות שיש ביניהם זיקה פנימית הדוקה. הראשון הוא המסר הכללי של המסכת, שהוא לדברי הרמב"ם: 'זֻהְדּ פִי אלדֻּנְיַא' — פרישות מן העולם הזה. פרישות זו, יש לה מאפיינים ומקורות צוּפיים, והיא מובנת אצל הרמב"ם כראיית צורכי האדם ותאוותיו ומעמדו החברתי לא כתכליות לעצמם, אלא כאמצעים בלבד לתכלית האמיתית של האדם. לדרך חיים זו הרמב"ם קורא 'עבודה מאהבה', או 'תורה לשמה'. הפירוש השני עוסק בסכנה הטמונה בהוראת עקרון העבודה מאהבה. אי־הבנה נכונה של העיקרון האתי האמור עלולה לגרום, ואומנם לדעת הרמב"ם גרמה, סטיות תאולוגיות ויצירת כיתות של מינות, ובראשן הקראות.

			המאמר מוקדש לכבודה של בעלת היובל, הפרופ' חנה כשר, שרבות למדנו כולנו ממחקריה הפוריים והמעמיקים. בתחומי מחקריה הקדישה כשר גם מונוגרפיה מקיפה לניתוח דברי הרמב"ם על המינים, האפיקורסים והכופרים.1 תקוותי שהדיון בפירושי הרמב"ם למסכת אבות במאמר זה 'יגדיל תורה ויאדיר' וירים תרומה ותוספת למחקרה של כשר.

			ב.	מסכת אבות — נמעניה, תכליתה ומעמדה ההלכתי במשנת הרמב"ם

			בתחילת 'שמונה פרקים' — הקדמתו של הרמב"ם לפירושו למסכת אבות — הפנה הרמב"ם את הקורא להקדמה שכתב לפירושו למשנה, שם הוא ביאר את הסיבה לעריכת מסכת אבות לאחר המסכתות העוסקות בדיני השופטים — סנהדרין והנספחות לה.2 לדברי הרמב"ם:

			וכאשר נשלם לו [= לרבי] כל מה שיצטרך אליו השופט [אַלְחַאכִּם]3 — החל ב'אבות', וזה לשתי כוָנות: להודיעך אמתת המסורת והקבלה שהיא אמת וקבלוה רבים מרבים, ולפיכך ראוי לכבד האיש החכם ולהחשיבו בחשיבות עליונה, לפי שהגיעה הקבלה אליו [...] והכוָנה השניה — לומר בזו המסכתא מוסרי [אַדַּאבּ]4 כל חכם מן החכמים עליהם השלום כדי שנלמד מהם המדות המעֻלות [מַכַּארִם אלְאַכְ֗לַאק]. והצריכים לזה יותר מכל בני האדם הם השופטים [אַלְחֻכַּאם], לפי שעמי הארץ [אַלְעַאמַּה]5 אם לא יהיו בעלי מוסר [תַּתַּאַדַּבּ] — לא יזיק זה לצבור, אלא יזיק לעצמם בלבד, והשופט אם לא יהיה בעל מוסר וחנוך — יאבַד ויאבד בני אדם כלם. ולפיכך פתח תחלה באבות במוסר השופטים: 'היו מתונים בדין'.6

			לפי הרמב"ם ישנם אפוא שני שיקולים חינוכיים בעריכת מסכת אבות לאחר מסכת סנהדרין. הראשון הוא העצמת מעמדם של השופטים בעיני הציבור. השני הוא חינוך השופטים.7 הרמב"ם המשיך והרצה שם מהן התכונות הראויות לשופט. בסיום דבריו הוא אמר:

			וממה שראוי לשופט שלא ירבה ברדיפה אחרי עניני העולם הזה [אַלַּא יֻכַּתִ֗ר אלְכַּלְבּ פִי אלדֻּנְיַא] ואהבת הממון וההתראות, כמו שאמר הכתוב [שמות יח 21]: 'שנאי בָצע' [...] והיות שהשופט צריך לכל אלו המוסרים להִוָסר בהם — הנה מה טוב סדור 'אבות' אחר 'סנהדרין' ומה שמצורף אליה, שהיא כוללת כל אלו המוסרים, ונוסף לזה מוסרים המביאים לידי פרישות בעולם הזה [זֻהְדּ פִי אלדֻּנְיַא] ונתינת יתרון לבעלי החכמה ולאנשיה ומעשי בר הלבב והיראה כלם.8

			יש לשים לב לכך שהרמב"ם אינו גורס שמסכת אבות מיועדת רק ל'שופטים' — המנהיגים הפוליטיים — שהרי מדבריו בתחילת שמונה פרקים עולה שמסכת אבות מיועדת לכל אדם.9 כוונתו היא שר' יהודה הנשיא בחר לערוך את המסכת בהקשר לדיני השופטים, משום שהשופט ומנהיגי הקהילה הם הראשונים שצריכים לעמוד באותם הסטנדרטים שיש לשפוט בהם כל אדם. נמעני המסכת הם אפוא כל עמך בית ישראל, ובראשם שופטי העם ושוטריו.10

			לפי הרמב"ם, המעשים המומלצים במסכת אבות מביאים לתכלית הגבוהה ביותר לאדם, לסוף האדם באשר הוא אדם, כלומר לנבואה. לדבריו, קיום הוראות המסכת מביא לידי 'חסידות' ו'חסידות מביאה לידי רוח הקודש'.11 מן המצופה הוא שאם הרמב"ם ראה במוסריה של מסכת אבות הדרכה כה חשובה ועקרונית לאדם הוא ראה בה מסכת מרכזית גם מן הבחינה ההלכתית. אולם עובדה היא שהרמב"ם לא פסק להלכה את מוסריה של מסכת אבות, לפחות לא באופן שיטתי. המקום שהיינו מצפים למצוא בו פסיקה כזו הוא הלכות דעות, שפרקיהן הראשונים מקבילים מבחינה תוכנית לפרקים המרכזיים של 'שמונה פרקים'. בפרקים ג–ז שבהלכות דעות פסק הרמב"ם את פרטי הפעילות הנכונה והמתאימה לבריאות הגוף והנפש, המשרתת את התכלית של ידיעת ה'. אך פירוט זה אינו מבוסס דווקא על מסכת אבות.12

			אומנם מסכת אבות ויחידת הפרקים ג–ז של הלכות דעות אינן זהות מבחינת התוכן, אבל הן מקבילות מבחינת התכלית: שתיהן מכוונות את האדם ומייעצות לו מהי הדרך המתאימה לניהול חייו, וכן על יחסו לגופו, לנפשו ולסביבתו החברתית. אפשר לשער שלדעת הרמב"ם מסכת אבות היא אוסף של עצות והנחיות פרטניות של יישום הכלל האתי העולה מהפרק החמישי של 'שמונה פרקים': 'בכל דרכיך דעהו'. הואיל ולפי כלל זה האדם מחויב לעבוד את ה' בכל רגע ומקום ובכל נסיבות חייו ברור שאי־אפשר להקיף ולמצות את ההנחיות שהוא זקוק להן לצורך קיום חובתו זו. מנקודת מבט זו מסכת אבות משמשת כעין אוסף חלקי ואקראי של הנחיות אתיות, המתארות ומדגימות את הכלל האתי המוחלט. ייתכן שהרמב"ם החליף את עצותיה של מסכת אבות, שככל הנראה בעיניו הן אוסף חלקי ואקראי של 'מוסרים', באוסף אחר, שלדעתו עדיף — אוסף ההלכות המבוארות בהלכות דעות ג–ז. הלכות אלו מבוססות על תורת הרפואה, על תפיסת החברה של הפילוסופים, וכמובן גם על מיטב המקורות התלמודיים.

			מכל מקום, ברור שלדעת הרמב"ם נוסף על ההבדל התוכני שבין פרטיה של מסכת אבות ובין הלכות דעות קיים גם הבדל מבחינת המעמד ההלכתי. בעצות של מסכת אבות הרמב"ם לא ראה 'הלכה' במובן החמור של המילה. לעומת זאת, הלכות דעות מוצגות כפירוט של 11 מצוות דאורייתא,13 ועל כן ברור שמבחינת הרמב"ם יש להן מעמד הלכתי מחייב הרבה יותר מהמעמד של מסכת אבות. ביחסו ההלכתי למסכת אבות הרמב"ם הלך אפוא אחרי המקובל בספרות התלמודית והרבנית. חכמי התלמודים ועורכיהם לא ראו לנכון לערוך מסכת תלמודית על מסכת אבות, ודומה שבכך הם חרצו את גורלה של המסכת בספרות הרבנית להיתפס כמסכת מומלצת אך לא מחייבת. המסכת יכולה להיחשב כעין המשך לספרות החוכמה המקראית,14 שעם כל חשיבותה אין לראות בה 'הלכה' במובן החמור. ייתכן גם שבעקבות המנהג לשנות את מסכת אבות בשבת (לפי מנהג רווח בין פסח לעצרת, ולפי מנהגים אחרים אף בשבתות אחרות) הייתה המסכת לחלק אינטגרלי של הסידור, אולי אפשר לומר לכעין טקסט ליטורגי, ודבר זה הוסיף לראייתה כנפרדת מעולמה של הלכה.15

			ידועה הגדרתו של בעל 'מבוא התלמוד'16 ש'אגדה' היא כל מה שאינו הלכה — הגדרה המקובלת על מלומדים רבים.17 אם המסורת הרבנית אינה רואה במסכת אבות הלכה במובן החמור, שמא היא רואה בה אגדה?18 דומה שמעמדה של מסכת אבות במסורת הרבנית הוא מעין מעמד ממוצע בין הלכה לאגדה. ואולם, אם נידרש לדעת הרמב"ם בסוגיה זו ניווכח בהבדל הגדול, הקיים לדעתו, בין מוסריה של מסכת אבות לבין מסריה של האגדה. בעוד את מוסרי מסכת אבות ראה הרמב"ם כאמצעי, שכשלעצמו אינו מחייב אך הוא מוביל אל המטרה של שלמות השכל, הרי את מסריה של האגדה הרמב"ם ראה כהוראת האמיתות שידיעתן היא שלמות השכל. אינני נכנס כאן לסוגיית דרך הוראתה של האגדה את האמיתות העיוניות בהגות הרמב"ם — במשל, בסמל וכדומה — ולא ליחסו המשתנה, או העקיב, של הרמב"ם אל האגדה. נושאים אלו חוקרים מצאו בהם דברים לענות בהם.19 העיקר לענייננו הוא שהאגדה אצל הרמב"ם שייכת לתחום התכלית השכלית, שם היא ממוקמת עם הפילוסופיה העיונית, ואילו מסכת אבות שייכת לתחום האמצעי, עם הפילוסופיה המעשית. החוק הפוליטי — כלומר ההלכה בכללותה — כולל בתוכו את שני התחומים (העיוני והמעשי), כלומר הרמב"ם לא היה כולל את העצות המוסריות של מסכת אבות בתחום האגדה, אלא באותו חלק חינוכי שבקורפוס של החוק שאף שאינו מחייב בכל פרטיו הוא בכל זאת מכוון את האדם לשלמות מוסרית, שהיא תנאי לשלמות שכלית. נראה שאת הקטגוריה ההלכתית המתאימה להבין דרכה את מעמדה של מסכת אבות ניסח הרמב"ם עצמו. בפירושו לאבות א, טז, הוא חילק את סוגי הציווי לחמישה: 'מצֻוה ואסור, ומאוס, ואהוב ומֻתר'.20 אף שנראה מדבריו כי נושאים שונים שבמסכת הם מסוג 'מצֻוה ואסור', עובדה היא שככלל הרמב"ם לא ראה לנכון לפסוק באופן שיטתי את הלכותיה של מסכת אבות, מה שיכול ללמדנו כי הוא ראה את המסכת בכללותה כשייכת לחלקי ה'מאוס ואהוב'.

			תופעה בולטת בפירוש הרמב"ם למסכת אבות היא החריגות מהפירוש של מה שנאמר במשנה, כלומר ההפלגות לדיונים שאינם נדרשים לשם ביאור המשנה. נראה שדיגרסיות אלו הן חלק ממגמתו לנצל את תכניה של מסכת אבות לשם קידום האדם — לשם עידודו לאמץ את המידות הטובות ולעזוב את המידות הרעות. על מגמה זו הצהיר הרמב"ם כבר בפתיחת פירושו למסכת. לדבריו: 'ואין הכונה כאן אלא פרוש אלו המוסרים [שַׁרְח הַדִ֗הִ אלְאַדַּאבּ] בלבד, וזרוז על קניַת קצת מדות מהם, שתועלתן גדולה. וכן נאריך בהרחקה מקצת פחִתֻיות שנזקן גדול. ויתרם — אפרש מלותיהם בלבד וקצת ענינים'.21 ואומנם כבר אריסטו באתיקה טען כי העיסוק במהות הסגולה הטובה של האדם — שזהו עיקר עניינו של ספר האתיקה — אינו לשם 'הכרה עיונית', אלא 'כדי שניעשה טובים, ורק לשם כך יש ענין בהכרתה'.22 דומה שמגמת הרמב"ם בפירושו, לנצל את מאמרי אבות לקידום המידות הטובות, עוקבת אחר דברי אריסטו: פירוש הרמב"ם למסכת אבות אינו מיועד רק לאפשר את הבנת המסכת — לביאור המילים והעניין — אלא גם לגרום לאדם ללכת בדרך הנכונה, ולשם כך לעיתים יש צורך להוסיף הנחיות אתיות או בירורים בנושאים אתיים — ככל שהדבר נוגע באופן ישיר או עקיף לדברי המשנה.23

			בסעיפים הבאים אעמוד על שני נושאים שהאריך בהם הרמב"ם בפירושו לאבות. שניהם מלמדים על עמדותיו העקרוניות אך יש בהם גם השתמעויות מעשיות. בכפל הפנים הללו יש מן השילוב של אגדה והלכה ולכן יש בו ביטוי הולם לדרך שבה הרמב"ם התייחס למסכת אבות בכללה.

			ג.	הפירוש לאבות ד, ד — ענווה ופרישות צוּפית

			שנינו: 'ר' לויטס איש יבנה אומר: מאד מאד הוי שפל רוח, שתקות אנוש רמה'. על משנה זו הרמב"ם האריך דברים. עיקרם בשבח הענווה. לדברי הרמב"ם על האדם לאמץ את מידת הענווה באופן מופלג. עד כדי כך הגיעו הדברים שהרמב"ם מצא לנכון להביא לידיעת הלומד את הדברים ששיאם בסיפור:

			וכבר ראיתי בספר מספרי המדות [מִן כֻּתֻּבּ אלְאַכְ֗לַאק]24 שנשאל אחד החסידים [אַלְפֻצַ֗לַאֻ]25 ונאמר לו: איזהו היום השמח שעבר עליך מימיך? אמר: יום שהייתי נוסע על גבי ספינה והיה מקומי בה השפל שבמקומות והייתי לבוש בלויי סחבות, והיו בספינה סוחרים ובעלי ממון והייתי שוכב במקומי. ואחד מאנשי הספינה קם להטיל מים, והגיעה שפלותי בעיניו ופחיתות המצב אשר הייתי בו עד כדי שגלה עצמו והטיל מימיו עלי. ונפלאתי על התחזקות תכונת העזות בנפשו, וחי ה' לא הצטערה נפשי במעשהו כלל ולא התעורר בה רגז. ושמחתי שמחה גדולה שהגעתי למדרגה שלא יצערני בזוי זה החסר ולא אשים לבי אליו.26

			סיפור דומה מאוד מסופר על החכם הצוּפי אִבְּרַאהִים אִבְּן אַדְּהַם. הסיפור נמצא בספרו הפרסי של עַלִי בִּן עֻתְ֗מַאן אלגֻ֗לַאבִּי אלְהֻגְ֗וִירִי בן המאה הי"א 'כַּשְׁף אלְמַחְג֗וּבּ',27 ויש להניח כי הרמב"ם קרא את גרסתו לסיפור זה בערבית, במקור צופי או במקור מלאמתי כלשהו העוסק בגינוי האדם ובתוכחתו העצמית.28 דרכו של הרמב"ם בפירושו למשנה זו עולה בקנה אחד עם דבריו בהקדמתו לפירוש המשנה. שם הוא תיאר את מסכת אבות כמלמדת, בין השאר, גם 'מוסרים [אַדַּאבּ] המביאים לידי פרישות בעולם הזה [זֻהְדּ פִי אלדֻּנְיַא]'. לביטוי 'זֻהְדּ פִי אלדֻּנְיַא' מתלווה משמעות ברורה של נטייה לסגפנות, או על כל פנים לפרישות ולריסון התאוות והצרכים, והוא שימש בספרות הצוּפית והיהודית שלפני הרמב"ם במשמעויות אלו.29 ברוח זו פירש הרמב"ם גם את אבות ג, א: 'עקביה בן מהללאל אומר: הסתכל בשלשה דברים ואין אתה בא לידי עברה: דע מאין באתה ולאין אתה הולך ולפני מי אתה עתיד לתן דין וחשבון'. הרמב"ם אומר: 'זאת ההסתכלות תחיב לאדם ענוה [אַלתַּוַאצֻ֗ע], בעינו מאין בא. והסתכלותו באחריתו תחיב לו זלזול בהנאות העולם הזה [אַלתַּהַאוֻן בִּמַתַּאע אלדֻּנְיַא]'.30

			השאלה הנשאלת כמעט מאליה היא כיצד הדרכות צוּפיות־פרישותיות מעין אלו מתיישבות עם דרך האמצע של הרמב"ם, שלדעתו מסכת אבות מתווה. הלוא בפירושו לאבות ה, ב, הסביר הרמב"ם שתוכנה של מסכת אבות הוא הוראת מידות הנפש הטובות — האינטלקטואליות והאתיות — שלבירורן הוא הקדיש את רוב שמונה פרקים.31 שם, ב'שמונה פרקים', הציג הרמב"ם לראשונה באופן שיטתי את משנתו הפסיכולוגית והאתית, ושם הוא פרס לפני הקורא את האתיקה של דרך האיזון, היא דרך האמצע. לפי תורה זו המידות הטובות הן מידות מאוזנות, ממוצעות בין קצה יתר לקצה חסר. דרך האיזון משרתת את הרמב"ם בפולמוסו כנגד הסגפנות, בהצגתו את תכלית המצוות, ובנושאים רבים אחרים.32 מקורה של דרך האיזון הוא ב'אתיקה' של אריסטו, ומשם, בתיווך התרגום הערבי ל'אתיקה', היא עברה לכתבי אַלְפַארַאבִּי. הרמב"ם יכול היה ללומדה הן מכתבי אַלְפַארַאבִּי הן מן התרגום הערבי ל'אתיקה' של אריסטו.33

			בפירושו למשנת אבות ב, א, אמר הרמב"ם דברים ברורים על תוכנה האתי של מסכת אבות:

			רבי אומר: אי זו היא דרך ישרה שיבֹר לו האדם34 — כל שהיא תפארת לעושה ותפארת לו מן האדם [...] מבֹאר הוא שהדרך הישרה [אַלדֶּרֶךְ יְשָׁרָה] הן פעלות הטוב [אַפְעַאל אלְכַ֗יְרַאתּ] אשר בארנו בפרק הרביעי [= משמונה פרקים], והן הפעלות הממוצעות [אַלְאַפְעַאל אלְמֻתַּוַסִּטַה].35

			לכאורה הקורא תמה: כיצד באותו החיבור — פירוש המשנה — הציג הרמב"ם עמדות סותרות בעניין מסריה החינוכיים של מסכת אבות? איך דרך ה'זֻהְדּ', הזלזול של האדם במעמדו החברתי ובעולם הזה בכלל, מזוהה אצל הרמב"ם עם דרך האיזון? כיצד מיצוע אריסטוטלי משמש בערבוביה עם אסקזיס צוּפי ועם מסרים מלאמתיים?36

			לדעתי פתרון לבעיה זו טמון בדרך שבה הבין הרמב"ם את דרך האמצע.37 האופן שבו הבין הרמב"ם דרך זו מתברר בפרק החמישי מ'שמונה פרקים', מיד לאחר שבפרק הרביעי הוא הציג אותה והשתמש בה כדי לנגח את דרך האסקזיס. לפי הרמב"ם:

			ראוי לאדם להעביד כחות נפשו כלם לפי הדעת [אַלרַּאְי],38 כפי שהקדמנו בפרק אשר לפני זה [הדן בדרך האיזון, היא דרך האמצע], ולשים לנגד עיניו תכלית אחת והיא השגת ה' יתפאר ויתרומם, כפי יכלת האדם רצוני לומר: ידיעתו [= ידיעת ה']. וישים פעלותיו כלן, תנועותיו ומנוחותיו וכל דבוריו מביאים אל זאת התכלית [...] משל זה, שישים הכונה באכילתו ושתיתו ובעילתו ושנתו ויקיצתו ותנועתו ומנוחתו — בריאות גופו בלבד [= ולא התענגות במותרות], והכונה בבריאות גופו — שתמצא הנפש כליה [= איברי הגוף] בריאים ושלמים לאחז בחכמות, ולקנות מעלות המדות והמעלות השכליות עד שתגיע [= הנפש] לאותה התכלית.39

			דרך האיזון לפי הרמב"ם מתבררת אפוא כמתודה אתית שבאמצעותה עבודת אלוהים מתפשטת לכל תחומי חייו של האדם ומשתלטת על כל מרחב פעילותו וזמנו. עבודת אלוהים פירושה 'לאחוז בחכמות', כלומר להיות פילוסוף. רדיפת הדעת, הזהה אצל הרמב"ם לשאיפה לקרבת האל, היא אפוא התכלית המשמשת קנה מידה לאיזון, ל'אמצע'. פעילות שמקדמת תכלית זו נחשבת לפעילות מתאימה, ומבחינה זו היא מהווה אמצע ואיזון — לא יותר מדי ולא פחות מדי, אלא בהתאם לתכלית.40

			לפי הרמב"ם ההתרכזות בתכלית האנושית והתפשטותה המוחלטת של עבודת אלוהים על כל תחומי פעילותו של האדם מצווות בפסוק 'ואהבת את ה' אלהיך' (דברים ו 5). לדבריו, מי שהשיג אהבת אלוהים מסוג זה נמצא במעלה אנושית מיוחדת. כדבריו בפרק החמישי של 'שמונה פרקים':

			ודע כי זאת המדרגה היא מדרגה עליונה מאד וקשה ולא ישיגוה אלא מעט ואחרי הרגל גדול מאד. וכשתזדמן מציאות אדם שזה ענינו, לא אמר שהוא למטה מן הנביאים, רצוני לומר שהוא ינהיג כחות נפשו כלם, וישים תכליתם — ה' יתעלה לבד [...] וזה הוא אשר דרש ממנו יתעלה שנכון אליו באומרו: 'ואהבת את ה' אלהיך בכל לבבך ובכל נפשך' [דברים ו 5].41

			דרך האיזון היא דרכו של אוהב אלוהים משום שהיא מאפשרת לו לשעבד את כל עולמו — גם הרבדים שההלכה התלמודית אינה נוגעת בהם — לשאיפה האינטלקטואלית של קרבה לאל. אהבת אלוהים כעניין מוחלט באה לידי ביטוי פואטי בדבריו הידועים של הרמב"ם בהלכות תשובה י, ג:

			וכיצד היא האהבה הראויה? הוא שיאהב את ה' אהבה גדולה יתירה רבה עזה עד מאד, עד שתהא נפשו קשורה באהבת ה' ונמצא שוגה בה תמיד [על פי משלי ה 19], כאלו חולי האהבה שאין דעתם פנויה מאהבת אותה אשה שהוא שוגה בה תמיד, בין בשבתו בין בקומו בין בשעה שהוא אוכל ושותה. יתר מזה תהיה אהבת ה' בלב אוהביו, שוגים בה תמיד, כמו שצונו 'בכל לבבך ובכל נפשך ובכל מאדך' [דברים ו 5]. והוא ששלמה אומר דרך משל: 'כי חולת אהבה אני' [שיר השירים ב 5]. וכל שיר השירים משל הוא לענין זה.42

			הרמב"ם ראה באהבה אובססיה. כך אהבת אישה וכך אהבת אלוהים. השאיפה לאל צריכה למלא את זמנו של אוהב האלוהים, את תחומי התעניינותו ועולמו. הביטוי המעשי של המילוי המוחלט הזה הוא הליכה בדרך האיזון. זו כמובן תפיסה שונה של דרך האיזון מן האופן שבו היא מוצגת ב'אתיקה' לאריסטו. ב'אתיקה' לאריסטו האיזון מכוון לריסון ולהתנהגות שקולה ומדודה, אך לא לבוז כלפי הגוף, החברה והעולם. לעומת זאת, עבור אוהב האלוהים הרמב"מי, הגוף וצרכיו, סביבתו המשפחתית ומעמדו החברתי של האדם אינם תורמים להשגת השלמות האנושית, ולכן יש לפרוש מהם ולזלזל בהם. מצד אחר, התכחשות לתאוות הגוף ולצרכיו, כמו גם העלמת עין מתפיסת האדם את עצמו ואת מקומו בסביבתו, מהוות גם הן מכשול לשלמות, באשר יציבות ותקינות פיזית ונפשית הן תנאי הכרחי להתפתחות שכלית.43 אכן, כשם שהרמב"ם התנגד לסגפנות44 כך הוא גם יצא כנגד ההדוניזם — עניין הבולט מאוד במורה נבוכים, חיבורו המאוחר45 — אולם הוא משתלב יפה באתיקת האהבה של הרמב"ם, שאותה פיתח כבר בצעירותו, כלומר ב'שמונה פרקים', מקום שבו הוא התפלמס כנגד פרקטיקות אסקטיות.

			נמצאנו למדים אפוא שאין כל סתירה בין הדרך שבה ראה הרמב"ם את הדרך האמצעית באתיקה לבין דרכו של החכם הצוּפי אִבְּרַאהִים אִבְּן אַדְּהַם.46 דרך האמצע מלמדת שחיי האדם צריכים לשמש אמצעי בלבד לתכלית של שלמות השכל, היא היא הקרבה לאל. דרכו של החכם הצוּפי היא דרכו של אדם המבין שמעמדו החברתי אינו תכלית לעצמו, אלא רק אמצעי, ולכן כשלעצמו הוא חסר משמעות וחסר חשיבות — והדברים עולים בקנה אחד. ממילא נמצאנו למדים שלדעת הרמב"ם מידת הענווה שר' לויטס המליץ עליה אינה הדרכה להשפלה עצמית אלא להכוונת מידות האדם כולן לתכלית האמיתית ולא לתכליות מדומות, כגון מעמד חברתי.

			ד.	פירוש הרמב"ם לאבות א, ג — הפולמוס נגד הקראים

			שנינו באבות א, ג: 'אנטיגנס איש שוכו קבל משמעון הצדיק. הוא היה אומר: אל תהיו כעבדים המשמשין את הרב על מנת לקבל פרס, אלא היו כעבדים המשמשין את הרב על מנת שלא לקבל פרס, ויהא מורא שמים עליכם'.

			הרמב"ם בפירושו למשנה זו הסביר שכוונת אנטיגנס איש שוכו הייתה לכוון את בני האדם 'שיהיו עובדים מאהבה'.47 כוונת הרמב"ם ברורה לאור הדיון שנפרס לעיל. עבודת השם 'על מנת לקבל פרס' פירושה הפיכת המטרה לאמצעי. זוהי עבודה 'שלא לשמה', העומדת בניגוד ל'עבודה לשמה' — כפי שביאר הרמב"ם באריכות בהקדמתו לפירוש פרק חלק.48

			הרמב"ם לא הסתפק בביאור דברי המשנה לפי שיטתו האתית אלא ניצל את ההזדמנות לנתח את השורש התאולוגי של הצדוקים והבייתוסים, ובעיקר של הקראים, ולהתפלמס עימם. כפי שנראה, לדעת הרמב"ם הטעות התאולוגית של כיתות אלו נבעה מאי־הבנה של עמדת אנטיגנס. צדוק וביתוס לא הבינו מהי האתיקה של האהבה וסברו שיש לשמש את הרב 'על מנת שלא לקבל פרס' משום שאין שם כל פרס. וכך אמר הרמב"ם בהמשך פירושו:

			והיו לזה החכם שני תלמידים שם האחד צדוּק ושם האחר בֵיתוֹס וכאשר שמעוהו שאמר זה המאמר, יצאו מלפניו, ואמר אחד מהם לשני: הנה הרב כבר באר בפרוש שאין שם שכר ולא עֹנש ואין שם תקוה כלל, כי לא הבינו כונתו עליו השלום. ונתחברו זה לזה ופרשו מן התורה. והתקבצה לזה כת ולזה כת יקראום החכמים צדוקין וביתוסיין. והיות שלא יכלו לקבץ קהִלות לפי מה שהגיע להם מן האמונה — כי זאת האמונה הרעה תפריד הנקבצים, כל שכן שלא תקבץ הנפרדים49 — נטו אל אִמות הדבר אשר לא יכלו להכזיבו אצל ההמון, ולוּ הוציאו אותו מפיהם היו נהרגים, רצוני לומר: נֻסח התורה. וצִיֵר כל אחד מהם בלב סיעתו שהוא מאמין בנסח התורה וחולק על הקבלה ושהיא קבלה בלתי נכונה. וזה, כדי שיפלו מהם כל ההלכות המקֻבלות והגזרות והתקנות, הואיל ולא יכלו לדחות הכל, הכתוב והמקֻבל. ויתרחב להם גם כן הפתח לפֵרוש, לפי שכאשר חזר הפרוש אל בחירתו יקל במה שירצה ויחמיר במה שירצה לפי מטרתו, הואיל ואינו מאמין בעִקר כֻלו, ולא בקשו אלא דבר שיהיה נוח לקצת בני אדם. ומִני אז צמחו אלה הכתות הארורות, קהלות המינים אשר יקראו בארץ הזאת — רצוני לומר מצרים — קראין, ושמם אצל החכמים צדוקין וביתוסיין, והם אשר החלו להטיל דֹפי בקבלה ולפרש הכתובים כפי מה שיֵראה לכל אדם, מבלי הִשמע לחכם כלל, בניגוד לאמרו יתעלה: 'על פי התורה' וכו' 'לא תסור' וכו'.50

			יסוד דברי הרמב"ם על הצדוקים והביתוסים הוא ככל הנראה באבות דר' נתן.51 אך מדברי הרמב"ם עולה כי לדעתו גם יסודה של הקראות, כהמשכן של אסכולות צדוק וביתוס,52 הוא בטעות תאולוגית־אתית: אין שכר ועונש.53 ממילא אין משמעות לחוק, למוסר, לערכים ולדת כולה. מדובר בניסיון לייסד תנועה של פריקת עול. לדעתו הקראות היא אידיאולוגיה ותנועה שעניינן הפקרות דתית, ערכית ומוסרית. מבחינת הרמב"ם הפקרות זו נובעת מחוסר הנכונות להישמע לממסד דתי, לסמכות. אכן, לדעת הרמב"ם על פי שורש ההשקפה הצדוקית־ביתוסית־קראית אין לקבל גם את סמכות התורה שבכתב. קבלת סמכות זו אצל הצדוקין־הביתוסיין וממשיכיהם הקראים היא רק מן השפה ולחוץ, והיא נובעת אך ורק מן ההכרח הפוליטי, שכן ההמון לא היה מקבל את דעתו של מכחיש תורה שבכתב. ייתכן שהרמב"ם כרך יחד עמדות קראיות הדוחות את המסורת ואת התלמוד, כעין עמדת דניאל אַלְקוּמִסִי (ראו מיד להלן), ועמדות המבקרות את המקרא, מעין אלו של חיוי הבַּלְכִ֗י.54 תוצאתה של כריכה־יחד זו היא שעמדת חיוי היא העמדה ה'קראית' האזוטרית המתחייבת באופן שיטתי מן המגמה הקראית לפרוק עול, בעוד עמדות כמו של אלקומסי הן העמדות האקזוטריות שערכן פוליטי בלבד.

			מכל מקום, ברור שדחיית המסורת על ידי הקראים (ובכללה הספרות התלמודית) והקריאה הקראית להפעלת שיקול דעת אישי בפרשנות התורה (עליהן ראו להלן) נראו לרמב"ם תואמות את הדרך שבה נצטיירו הצדוקים בספרות חז"ל — כעוינים את המסורת55 — עד כדי שייחס להם גם את הכפירה בעקרון השכר והעונש. אולם הדבר מפליא, שהרי הקראים, בהשפעת המֻעְתַּזִלַה, חייבו את השכר והעונש כחלק מתורת הגמול המבוססת על ה'עַדְּל' (הצדק) האלוהי.56 הסבר אפשרי אחד לדברי הרמב"ם הוא שלדעתו הכת הצדוקית־ביתוסית נוצרה מתוך מחלוקת תאולוגית על קיום שכר ועונש, ובהמשך חל בה תהליך, היא השתנתה, ועמדה על שלילת המסורת וההלכה התלמודית.57 הסבר אחר הוא שהרמב"ם ראה את המתודולוגיה האינדיווידואליסטית הקראית כשיטה של הפקרות ערכית ודתית, וייחס את ההפקרות הזאת לשלילת עקרון הגמול, תוך כדי הסתמכות על המובא באבות דר' נתן שם. לאמור, אומנם הקראים מחייבים את עקרון הגמול, אך על פי שיטתם ההלכתית, אילו היו עקיבים בה, היו שוללים עיקרון זה, כפי ששללו אותו המייסדים הקדומים של תנועתם.

			מעניין שמבחינת הרמב"ם גם כיתות פורשות מן היהדות הרבנית מתפשטות על פי מודל התפשטות הדת המתואר אצל אַלְפַארַאבִּי. לפי אַלְפַארַאבִּי ישנו מייסד דת, 'המנהיג הראשון', המנחיל את הדת להמון.58 כפי שהראה לורנס ברמן, הרמב"ם בחן את ההלכה היהודית לאור משנתו זו של אַלְפַארַאבִּי.59 מתברר שלאור מבנה דתי זה הוא בחן גם את הכיתות הפורשות ממנה.

			האידיאולוגיה הקראית שכנגדה יצא הרמב"ם — ופירשה לפי דרכו — היא האידיאולוגיה שפיתחו קראים במאות הט' והי', ברוחו של אַלְקוּמִסִי. להלן אקדיש את הדיון להבהרת אידיאולוגיה זו. הבהרה זו תראה שהרמב"ם שפט את הקראות שהתפלמס כנגדה מתוך השקפתו ההלכתית והתאולוגית, והיא תבאר מה שורש טענותיו כנגדה. כפי שאראה, למוטיבים אחדים באידיאולוגיה הקראית יש מקבילות בספרות חז"ל ואף בדרכו של הרמב"ם עצמו, ועם זאת אנסה להראות מדוע מבחינת הרמב"ם אין לקבל מוטיבים אלו כשהם באים מצד הקראים.

			ראשון ההוגים הקראים שהביע עמדות אינדיווידואליסטיות ואנטי־רבניות הוא אַלְקוּמִסִי.60 אַלְקוּמִסִי יצא נגד הרבנים פעמים רבות ובלשון תקיפה על כך שתורתם היא 'מצות אנשים מלֻמדה',61 ולדעתו הליכה אחר סמכותם ותורתם היא 'תַּקְלִידּ', ומובנו שלילי.62 יתרה מכך, באיגרת המיוחסת לאַלְקוּמִסִי נאמר כי הליכה אחר סמכותו של אדם אחר היא כעבודה זרה, ונמעניו הקראים מוזהרים שלא להישען אף על דעתו שלו עצמו.63 אַלְקוּמִסִי דרש שאדם ידע בעצמו את התורה ודרישותיה.64 תוצאת אידיאולוגיה זו היא כמובן ריבוי פנים הלכתי, כמעט חסר גבולות.

			גם בספרות התלמודית ישנן אמירות בזכות ריבוי הפנים שבעולם ההלכה. כך למשל בבבלי, עירובין יג ע"ב: 'אלו ואלו דברי אלהים חיים'; בבלי, חגיגה ג ע"ב: '"בעלי אסופות" — אלו תלמידי חכמים שיושבין אסופות אסופות ועוסקין בתורה, הללו מטמאין והללו מטהרין [...] כולם נתנו מרועה אחד'.65 אולם מבחינת אַלְקוּמִסִי ישנו הבדל מהותי בין הגישה התלמודית לבין הקראית. לדבריו, בניגוד לגישה הקראית, הגישה התלמודית אינה חותרת להבנת משמעותם הנגלית של הכתובים, להבנת הוראתם הישירה, אלא היא חיפוש אחר 'תַּאְוִיל' — פירוש המוציא את הכתובים ממשמעותם הישירה:66 'אִנַּכֻּם רַפַעְתֻּם אלתַּאְוִילַאתּ פִי אל־תַּוְרַיה [= שאתם העליתם את הפירושים (המוציאים את הכתובים מפשוטם) בתורה], כי אמרתם כי יש ארבעים ותשע פנים בפתרון [= בפירוש] התורה'.67 אלקומסי טען כי באחרית הימים יבוא 'מורה הצדק' ויורה את הפירוש האמיתי של התורה.68

			מתברר שאַלְקוּמִסִי החיל את עמדתו, שעל האדם להבין את העמדה שהוא נוקט ולהיות משוכנע בצדקתה, לא רק על אישים שונים (כך שבזמן אחד ייתכנו חכמים בעלי דעות מנוגדות) אלא אף על האדם עצמו בזמנים שונים (כך שהאדם נדרש להחזיק בעמדה המשכנעת אותו, גם אם היא שונה מן העמדה שדגל בה בזמן אחר). החכם הקראי יעקוב אלקרקסאני אמר על אלקומסי במאמר א, שער א, בספרו כִּתַּאבּ אלְאַנְוַאר וַאלְמַרַאקִבּ (ספר המאורות והמִצְפים) את הדברים הבאים:

			ולא ראיתי אחד מן העוסקים בעיון כן יותר עם עצמו מדניאל אלקומסי, ולא מי שנותן לעיון את זכותו ומשלימו במה שמחויב לו [= לעיון] כמוהו [= כמו אלקומסי]. וזה, שכל מה שגילה לו העיון, והובילתהו אליו החקירה, וחייבה אותו עליו הטענה, נמסר אליו וקיבלו. ועוד, הרי הוא כותב אל חבריו,69 אשר כבר העתיקו את ספריו, כשהוא מודיע להם מה שכבר נגלה לו ממה שהוא מנוגד למה שכתב בספריו מלפני כן, ומצווה אותם לרשום זאת בספריו.70

			גם הרמב"ם חזר כמה וכמה פעמים על כך שייתכן שנפלו טעויות בחיבוריו ועודד את לומדיו לבדוק את חיבוריו ובמידת הצורך להעביר עליהם ביקורת. כך למשל באיגרתו לר' יוסף ראש הסדר: 'אף על פי שידעתי שאין זה רחוק שאטעה ויעלם ממני עיון או לשון ואין זה דבר גדול. ואני שמח מאוד בזאת הבדיקה אחרַי ופועלהּ ראוי לשׂכר ולתודה'.71 ובאיגרתו לר' יוסף ב"ר יהודה הוא אמר: 'ולא שאני לא טעיתי מעולם, אדרבה: כל מה שנתבאר לי חִלופו חזרתי ממנו תמיד'.72 יתרה מזו, כמו אלקומסי גם הרמב"ם הורה ללומדי חיבוריו לשנות את גרסת הספרים שבידיהם במקרה שנתגלתה לו טעות שנפלה בהם. כך, כששאלוהו חכמי לוניל את אותה הקושיה שהקשה הראב"ד בהשגתו להלכות ציצית ב, ז, ענה להם הרמב"ם: 'זו ודאי אמת כדבריכם, ובעִקר הַעְתָקָתי לנֻסחא שלי טעיתי. וכך הן הדברים וכזה תַקנו הנֻסחא [...]'.73 גם בתשובה אחרת לחכמי לוניל אמר הרמב"ם: 'וכבר הוספתי אני עתה דבר שלא היה שם תחִלה והוא [...] הוסיפו גם אתם את זה, ויהיה נֻסח ההלכה כך [...]'.74 וראו עוד תשובת הרמב"ם בעניין פרוזבול: 'וזאת שבידיכם [= נוסחת פירוש המשנה לשביעית י, ה] היא הנֻסחה הראשונה אשר יצאה מידינו לפני הדקדוק. ונמשכנו בזה המאמר אחר מה שזכר בעל ספר המצוות רב חפץ ז"ל, והוא טעות ממנו [= מצידו של רב חפץ], ונמשכנו אחריו מבלי אִמות [...] ותִקַנו פרוש המשנה'.75

			ואולם, שיטתו זו של הרמב"ם, אף שיש בה הדגשה של מקומם החשוב של החקירה והעיון וההודאה על האמת המשכנעת את האדם, אין לראות בה מגמה קראית, אלא מגמה תלמודית (ראו מיד להלן). יתרה מזו, נראה שגם עמדת אלקומסי כשלעצמה אינה בהכרח קראית, ואפשר למצוא שכמותה כבר בתלמוד. כך נמסר בבבלי, בבא בתרא קל ע"ב — קלא ע"א:

			אמר להו רבא לרב פפא ולרב הונא בריה דרה יהושע: כי אתי פסקא דדינא דידי לקמייכו וחזיתו ביה פירכא, לא תקרעוהו עד דאתיתו לקמאי. אי אית לי טעמא — אמינא לכו, ואי לא — הדרנא בי. לאחר מיתה [היינו אם מגיע לידיכם פסק דין שלי לאחר מיתתי] — לא מיקרע תקרעוהו ומגמר נמי לא תגמרו מיניה. לא מיקרע תקרעיניה — דאי הואי התם דלמא הוה אמינא לכו טעמא. מגמר נמי לא תגמרו מיניה — דאין לדיין אלא מה שעיניו רואות.76

			רבא דרש מן הדיין להכריע על פי נימוקים המשכנעים אותו אף אם הכרעה זו שונה מהכרעת רבותיו — והנחיה זו מזכירה את עמדת אלקומסי הנ"ל, שלא להישען על דעתו. יתרה מזו, לשיטת רבא, בדומה לדברי אלקומסי והרמב"ם, החכם — במקרה זה הוא עצמו — רשאי (ואולי אף מחויב) לחזור בו ולשנות את דעתו בעקבות 'פירכא' שאין לו עליה תשובה.77

			ההבדל בין העמדה התלמודית, שגם הרמב"ם נקט, לבין העמדה של אלקומסי הוא שאצל אלקומסי השיטה שאדם יכול (וחייב) לבחון את דעתו ולשנותה במידת הצורך, או לחלוק על בעל סמכות בשם נימוקים המשכנעים אותו, היא היבט של הרציונליזם והאינדיווידואליזם,78 שבשמם שללו הקראים את הממסדיות ההלכתית, את המסורת ואת התלמוד. לעומת זאת הגישה המתבטאת בדבריהם של רבא והרמב"ם, אף שהיא מעודדת חקירה ועיון עצמאיים והודאה על האמת המשכנעת את האדם, אין בה שלילה של מסורת ולא של תלמוד ישיבות האמוראים. יש לראות בה היבט של עמדה חז"לית רווחת, המחייבת את העיון והמסורת גם יחד.79

			עמדת אלקומסי היא יסוד לעמדות קראיות מאוחרות יותר. כך, סַהְל בן מצליח אמר באיגרתו אל תלמידו של רס"ג ר' יעקב בן שמואל:

			על כן הם [= בני מקרא, הקראים] אומרים לאחיהם בני יעקב: לִמדו ודרשו וחפשו וחקרו ועשו מה שיקום לכם בראָיה קיימת ויעמוד בדעתכם. ואל תאמר איך יתכן הדבר הזה, כי כן רצה וחפץ צורנו ממנוּ, ועלינו לעשות המצוה אשר תקום בתבונתנו בראיה ועדות, ולא על דרך חפץ [= במקרה]. ואם נחלוק לשם שדי, בבוא מורה הצדק ישיב אלה לאלה80 [...] ואם יאמר אדם הבור אשר לא ידע, מה יעשה? נאמר לו: חייב לדעת וללמוד ולשמור ולעשות כי כן כתוב 'ולמדתם אותם ושמרתם לעשותם' [דברים ה 1] [כלומר הלימוד והשכנוע הפנימי הם התנאי לקיום המצוות]. ומזה למדנו כי העושה בלא דעת אין הבדלה בינו ובין החמור הנושא משא [...] ואם יאמר: אמת דברת, אבל הגיעה עת המצוה ובא יום המועד והחכמים מתחלפים [= חולקים זה על זה] והוא בור, מה יעשה? נשיב ונאמר: עליו לשמוע דברי החוקרים והדורשים במצוה, ואשר יקרב אליו ויקום בדעתו כי הוא אמת ונכון, יעשה, והשם ירצה ממנו כי זה טוב יתר מעשותו בלא דעת.81

			גם בתיאורו הידוע של יפת בן עלי את דרכי הקראים, בפירושו לזכריה ה 8, אפשר למצוא עמדה דומה לעמדתו של סַהְל. יפת אמר:

			בכל הזמנים אנשינו [= הקראים] למדו וחיפשו אחר העקרונות. כל אחד היה אומר מה שנראה בעיניו כאמת, ואם הדעה קרבה לדעתם [של הרוב] קבלוה ופעלו על פיה, ואם היתה שונה מדעתם עזבוה בצד. וכך עשו ענן [בן דוד] ובנימין [אַלנַּהַאוַנְדִּי] ושאר מתנגדי הרבנים אשר כתבו ספרי מצוות. כל אחד אמר מה דעתו וניסה להוכיחה על פי ראיות לגבי אמיתות דבריו [...] [והרבנים] נחשבים אצל האל כחוטאים מאחר שהם חברו את הספרים [התלמודיים] הללו והכריחו את האומה להכיר בהם ולנהוג על פיהם ולראות במתנגדיהם ראויים למוות. ולא אמרו כך נראה לנו וכך קבלנו וחפשו אתם ישראל כמו שחיפשנו. לו [נהגו] כך אזי היו נחלצים מגינויו של האל. כך עשה ענן [בן דוד] אשר אמר 'חפשו בתורה שפיר, ואל תשענו על דעתי',82 ואמר בנימין [אַלנַּהַאוַנְדִּי] בסוף דבריו: 'אני בנימין אחד מאלף אלפים ו[רבי ]רבבות, ולא נביא [ולא] בן נביא אנכי', וכו'. וכן כל חכמי הקראים נקטו בדרך הזאת וביססו מה שנראה להם כאמת והאיצו באנשים לחקור [את המקרא], עד כדי כך שרשאי אדם לחלוק על אביו ולא אמר לו האב מדוע חלקת עלי, והתלמיד על רבו. ולכן האל סלח להם כאשר נפלה טעות בחלק מדעותיהם ונמחל להם [על כך], מאחר וגילו את עיני האנשים והוציאום מחושך לאור.83

			יפת בן עלי השתמש בדברי ענן ובנימין כדי לקדם את עמדותיו האינדיווידואליסטיות והרציונליסטיות. מדבריו עולה כי אין לו התנגדות לתוכני עמדותיהם של חכמי התלמוד, אלא לשיטתם הסמכותית החותרת לאחידות דין כלל־לאומית. עוד עולה מדבריו כי למרות האינדיווידואליזם ההלכתי שיש לנקוט, ייתכן גם שיקול דעת מוטעה בפירוש התורה. לדבריו האל סולח לטועים כל עוד מגמתם בפירוש התורה אישית וחותרת לעידוד הפרשנות המשכנעת את הפרשן בעמדתו שלו.84

			המגמה הרבנית הרווחת כנגד עמדות קראיות אלו היא לטעון שכשם שהתורה שבכתב ניתנה בהתגלות והועברה במסורת (דבר שהקראים הודו בו), כך גם התורה שבעל פה המגולמת בספרות התלמודית. זוהי גישתו המובהקת של רב סעדיה גאון ואחרים.85 גישת הרמב"ם אחרת — לשיטתו, ההלכה מבוססת על ממסדיות. בהלכות ממרים א, א–ב, אמר הרמב"ם:

			בית דין הגדול שבירושלם הם עיקר תורה שבעל פה והם עמוד ההוראה ומהם חוק ומשפט יוצא לכל ישראל ועליהם הבטיחה תורה שנ' על פי התורה אשר יורוך ועל המשפט אשר יאמרו לך תעשה, זו מצוות עשה. וכל המאמין במשה רבינו ובתורתו חייב לסמוך מעשה הדת אליהם ולהשען עליהן. כל מי שאינו עושה בהוראתן עובר בלא תעשה שנ' לא תסור מכל הדבר אשר יגידו לך [...] אחד דברים שלמדו אותן מפי שמועה והם תורה שבעל פה ואחד דברים שלמדו אותן מפי דעתן באחת מן המדות שהתורה נדרשת בהן [...] ואחד דברים שעשו אותן סייג לתורה ולפי מה שהשעה צריכה והם הגזרות והתקנות והמנהגות — בכל אחד ואחד משלשה דברים אלו מצות עשה לשמוע להן.86

			הרמב"ם לא סבר שכל תורה שבעל פה נמסרה למשה בסיני, והוא נתן מקום רחב להפעלת שיקול דעת והקשת היקשים בתחום הפרשנות והפסיקה.87 ובכל זאת הוא נקט גישה עוינת כלפי האידיאולוגיה הקראית, אף שמן הבחינות הנ"ל קווי מחשבתה היו דומים לשלו.88 זאת משום שלדעתו רציונליזם הלכתי (בבחינת הפעלת השכל והקשת היקשים בתחום החוק) אינו אינדיווידואליזם הלכתי. לדעתו הוראותיה של ההלכה, בהיותה מנגנון ממסדי, מחייבות את כלל האומה. לדברי הרמב"ם בהקדמתו לפירוש המשנה יהושע, הזקנים וחכמי כל דור היו מוציאים באמצעות 'קִיַאס' (היקש) הלכות חדשות, ומבחינת העם הלכות אלו היו בעלות תוקף לדורות.89 ואולם, השימוש ב'קִיַאס' אינו מסור לכל יחיד ויחיד; אדרבה, לדעת הרמב"ם כל יחיד ויחיד חייב להישמע ל'קִיַאס' של חכמי הדורות ומנהיגי העם (או בית הדין המוסמך לכך — כפי שראינו לעיל בדברי הרמב"ם בהלכות ממרים).

			חכמים, בהם רב סעדיה גאון ור' יהודה הלוי, תקפו את הקראים בטענה שקבלת ה'קִיַאס' מערערת את האחידות ההלכתית ויוצרת אנרכייה.90 לעומת זאת אופייה המוסדי של ההלכה לפי הרמב"ם מאפשר מצד אחד את קבלת ה'קִיַאס', ומצד אחר הוא שומר על האחידות ההלכתית ומונע אנרכייה.91

			דומה שלדעת הרמב"ם באור זה יש לבחון את ספרות חז"ל, ובפרט את התלמוד הבבלי. כלומר, לדעתו יש לקבל את חז"ל ואת ההלכה התלמודית שהם יצרו כמייצגים של מוסד ההנהגה המוסמך של דורם, ושוב אין אנו יכולים לחזור אל המקרא ולדורשו ב'קִיַאס' הסותר את דבריהם. בהקדמת משנה תורה הרמב"ם אומר:

			אבל כל הדברים שבתלמוד הבבלי חייבין כל בית ישראל ללכת בהם וכופין כל עיר ועיר וכל מדינה ומדינה לנהוג בכל המנהגות שנהגו חכמים שבתלמוד ולגזור גזירותם וללכת בתקנותם, הואיל וכל אותן הדברים שבתלמוד הסכימו עליהם כל ישראל, ואותן החכמים שהתקינו או שגזרו או שהנהיגו או שדנו דין ולמדו שהמשפט כך הוא הם כל חכמי ישראל או רובן והם ששמעו הקבלה בעיקרי התורה כולה איש מפי איש עד משה.92

			דומה שדברים אלו יש לקרוא גם בהקשר האמור, לאמור: חכמי ישראל שפסיקותיהם מצויות בתלמוד הם מוסדות ההנהגה המוסמכים לדורם.

			תשובתו של הרמב"ם למגמה הקראית הקוראת להבנה עצמאית של התורה, להפעלת שיקול דעת אישי בפירוש התורה ולהקשת היקשים בתחום ההלכה היא שבצד המגמות הרציונליסטיות הללו, שיש להן שורשים בדברי חכמינו, קיים יסוד אחר, מאזן, שהקראים שללו — הוא היסוד הממסדי.93 ואומנם, המדייק בדבריו רואה שזהו סיום וסיכום ביקורתו כנגד הקראות, בפירושו לאבות א, ג. לדבריו הקראים אינם מקבלים את המצווה בדברים יז 11: 'על פי התורה אשר יורוך ועל המשפט אשר יאמרו לך תעשה, לא תסור מן הדבר אשר יגידו לך ימין ושמאל'.

			ה.	סיכום

			עיון בפירושו של הרמב"ם למסכת אבות מעלה שהרמב"ם אכן לא ראה בה מסכת שיש לה סמכות הלכתית, במובן החזק והמחייב של מונח זה. בכך הוא צעד בדרכה של המגמה האמוראית והגאונית. עם זה, הוא קיבל את המלצותיה של מסכת אבות, בבחינת מסכת המובילה את האדם בדרך האמצעית, דרך המלמדת פרישות מן העולם הזה כמטרה וראיית העולם כאמצעי לתכלית האמיתית (היא שלמות השכל וקרבה לאל).

			יתר על כן, הרמב"ם ניצל את פירושו לאבות לא רק כדי לבאר את תכניה של המסכת, אלא גם כדי לעצב בלומד השקפת עולם רבנית־פילוסופית. לצורך עניין זה הוא ראה את עצמו חופשי להרחיב ולהאריך בעניינים הקשורים למסכת, עניינים שאינם הלכה ממש ואף לתחום האגדה עדיין לא באו. מדובר בנושאים 'חינוכיים' שאינם הוראות נורמטיביות לביצוע או אמונות פילוסופיות שחובה לאמץ (הלכה), וגם אינם דעות הטוענות שהאמת היא כזו וכזו באמצעות משל ודימוי (אגדה). הם נושאים המעצבים זהות ומודיעים לאדם מיהי קבוצת ההשתייכות שלו ומהם סדרי העדיפויות הערכיים שצריכים להיות לו — והרי אלו הם ענייניה העמוקים של מסכת אבות

					23	דוגמאות להפלגות מסוג זה הן פירוש הרמב"ם לאבות א, ג (בעניין צדוק וביתוס. על כך להלן); א, ו (בעניין סוגי חברות); א, טז (בעניין הדיבור והשירה); ד, ד (בעניין הענווה. על כך להלן); ד, ז (בעניין תורה ומלאכה); ה, יג (בעניין סוגי בני אדם).

				

				
					24	המונח 'אַכְ֗לַאק' (מידות) בלשון הרמב"ם אינו מציין סתם תכונות חיוביות, אלא הוראתו טכנית: מצב מאוזן של הכוח המתעורר, מצב קבוע ומעוצב של האופי — ביוונית 'η̃θος (ethos), וזהו הנושא של ה'אתיקה' לאריסטו: מצבו של האופי. כלומר, מן ההקשר עולה ש'ספרי המדות' הצוּפיים (כֻּתֻּבּ אלְאַכְ֗לַאק) מזוהים אצל הרמב"ם עם חיבורים העוסקים באתיקה במובנה האריסטוטלי, או למצער עולים בקנה אחד עימה. עוד בעניין זה להלן.

				

				
					25	ב'פַאצִ֗ל' הכוונה לאיש מאנשי המעלה, שהם בעלי מידות תרומיות. סיפור זה סיפר הרמב"ם גם באיגרתו לר' חסדאי הלוי מאלכסנדריה, אלא ששם במקום 'חסיד', גיבור העלילה הוא 'חכם אחד, פילוסוף גדול'. ראו י' שילת, איגרות הרמב"ם, ב, ירושלים תשנ"ה, עמ' תרפא. אף ששילת שם, עמ' תרעג–תרעו, הטיל ספק בייחוס איגרת זו לרמב"ם, ואף שכפי שפתיחת האיגרת מעידה כתב אותה תלמיד ששינה את לשון הרמב"ם (ראו שם, עמ' תרעז), עד כמה שאפשר לראות באיגרת זו את דבריו של הרמב"ם היא תומכת בניתוח שיוצע להלן, שלפיו ההדרכה הצוּפית הנוטה לאסקזיס עולה בקנה אחד עם דרך האיזון הפילוסופית כפי שהבין אותה הרמב"ם, כלומר באתיקה של הרמב"ם אין כל הבדל בין דרכי הפילוסוף לדרכי החסיד.

				

				
					26	שילת, מסכת אבות (לעיל, הערה 20), עמ' סד (מקור ערבי שם, עמ' קמד). לטענת שילת שם, עמ' סו, התנהגות זו רצויה גם לדעת רב נחמן בר יצחק, שהרמב"ם פוסק כמותו (הלכות דעות ב, ג), רק על דרך רפואת הנפש המתגאה, אך לא לכל אדם, כפי שכתב הרמב"ם בהלכות דעות ב, ב. ואולם, פירוש זה אינו עולה בקנה אחד עם העובדה שבהלכות דעות ב, ג, נראה שהרמב"ם המליץ לכל אדם על דרך שפלות הרוח. יתרה מזו, בדבריו בפירושו לאבות כאן נראה שהרמב"ם הבין את דרכו של אותו החסיד כנטייה לכיוון שפלות הרוח על דרך הסייג — דרך שאינה מוגבלת רק למי שנפשו חולה ומושחתת.

				

				
					27	אִבְּן אלְחַסַן עַלִי בִּן עֻתְ֗מַאן אלגֻ֗לַאבִּי אלְהֻגְ֗וִירִי, כִּתַּאבּ כַּשְׁף אלְמַחְג֗וּבּ (מהדורת ו' זוקובסקי, לנינגרד 1926, עמ' 76). לתרגום לאנגלית ראו R.A. Nicholson, The Kashf al-Maḥjúb: The Oldest Persian Treatise on Ṣúfiism, London 1936, p. 68. על מקור זה הצביעו כבר אברהם ש' הלקין וריימונד ל' וייס. ראו A.S. Halkin, ‘Classical and Arabic Material in ibn Aknin’s “Hygiene of the Soul”’, PAAJR, 14 (1944), p. 67 note 1; R.L. Weiss, Maimonides’ Ethics: The Encounter of Philosophic and Religious Morality, Chicago and London 1991, p. 40 note 8. תודתי לד"ר אורי מלמד שהפנה את תשומת ליבי להערתו של הלקין.

				

				
					28	'מַלַאמַה' פירושו האשמה, ביקורת ותוכחה. הפרק בספרו של אַלְהֻגְ֗וִירִי שסיפור זה נמצא בו עוסק במלאמה במובן של האשמה וביקורת עצמית, והוא סיפור אופייני לאסכולת המלאמתיה. על המלאמתיה ראו F. De Jong, H. Algar & C.H. Imber, ‘Malāmatiyya’, Encyclopaedia of Islam2, VI, 1991, pp. 223-228. את השפעת המלאמתיה אפשר לזהות כבר אצל ר' בחיי אבן פקודה. ראו D. Lobel, A Sufi-Jewish Dialogue: Philosophy and Mysticism in Baḥya Ibn Paqūda’s Duties of the Heart, Philadelphia 2007, pp. 167-176. בהזדמנות זו ברצוני להודות לפרופ' שרה סבירי ולפרופ' דיאנה לובל על התכתבויותיהן עימי בנושא זה.

				

				
					29	ראו המקורות שנדונו אצל ש' סבירי, הסופים: אנתולוגיה, תל אביב 2008, עמ' 317–327. עוד ראו G. Gobillot, ‘Zuhd’, Encyclopaedia of Islam2, XI, 2001, pp. 559-562. אצל רב סעדיה גאון, שהתפלמס נגד האתיקה הצוּפית, המונח משמש לציון ריסון, איזון והכוונה נכונה של הפעילות האנושית. ראו רב סעדיה גאון, הנבחר באמונות ובדעות, מאמר י, פרקים ד–יז (מהדורת י' קאפח, ירושלים תש"ל, עמ' רצב–שכ): כִּתַּאבּ זֻהְדּ תַּאםּ (ספר הפרישות השלמה). וראו י' אפרת, הפילוסופיה היהודית בימי הביניים: שיטות וסוגיות, תל אביב תשכ"ה, עמ' 179–181. עוד ראו ר' בחיי אבן פקודה, תורת חובות הלבבות, תרגם י' קאפח, ירושלים תשל"ג, שער ט, עמ' שפג–תח: 'פִי צֻ֗רוּבּ אלזֻּהְדּ פִי אלדֻּנְיַא' (בסוגי הפרישות בעולם). וראו גם ר' יהודה הלוי, כִּתַּאבּ אלרַּדּ וַאלדַּלִיל פִי אלדִּין אלדַּ֗לִיל, מאמר ג, סעיף א (מהדורת ד"צ בנעט וח' בן־שמאי, ירושלים תשל"ז, עמ' 90–91).

				

				
					30	שילת, מסכת אבות (לעיל, הערה 20), עמ' מה (מקור ערבי שם, עמ' קלז). והשוו משנה תורה, הלכות תשובה ח, ו. 'מַתַּאע' פירושו הנאה, אך גם חפץ, סחורה. הרב יוסף קאפח תרגם: 'בעניני העולם הזה'. י' קאפח, משנה עם פירוש רבינו משה בן מימון, סדר נשים ונזיקין, ירושלים תשכ"ה, עמ' רפא. אך מן ההקשר נראה שתרגומו של שילת קולע יותר. הרמב"ם ראה אפוא את המשנה כבאה להרחיק את האדם מן התענוגות, והמסר הוא פרישות, אם לא סגפנות.

				

				
					31	כדבריו: 'אלו הדורות ["עשרה דורות מאדם ועד נח", "עשרה דורות מנח ועד אברהם"] הם לשון התורה [...] וזכר זה ומה שאחריו בגלל זכרו עשרה מאמרות אשר בהם מוסר [אַדַּבּ] לאדם, בזרז אותו על תקון נפשו במעלות המדות ובמעלות השכליות [בִּאלְפַצַ֗אִיל אלְכֻ֗לְקִיַּה וַאלנֻּטְקִיַּה], שזו היא כונת [= מטרת] המסכתא'. שילת, מסכת אבות (לעיל, הערה 20), עמ' צ (מקור ערבי שם, עמ' קנה).

				

				
					32	ראו שילת, הקדמות הרמב"ם למשנה (לעיל, הערה 6), עמ' רלד–רלז.

				

				
					33	על כך שחיבורו של אלפאראבי 'פֻצוּל אלְמַדַּנִי' שימש את הרמב"ם ב'שמונה פרקים' ראו H.A. Davidson, ‘Maimonides’ Shemonah Peraqim and Alfarabi’s Fuṣūl al-Madanī’, PAAJR, 31 (1963), pp. 33-50. לאפשרות שהרמב"ם הושפע מחיבור אחר של אַלְפַארַאבִּי (הכוונה ל'כִּתַּאבּ אלתַּנְבִּיהּ עַלַא סַבִּיל אלסַּעַאדַּה', היידרבד 1346 [לספירת ההג'רה]), שגם בו נדונה דרך האיזון, ראו א"ל מוצקין, '"ההערה אל דרך ההצלחה" לאל־פאראבי', עיון, כג (תשל"ב–תשל"ג), עמ' 113–135, ובעיקר שם, עמ' 115 הערה 11. לתרגום הערבי של ה'אתיקה' לאריסטו ראו A.A. Akasoy & A. Fidora (eds.), The Arabic Version of the Nicomachean Ethics, Leiden & Boston 2005

				

				
					34	לניתוח דברי רבי, ליחסם למונח 'דרך ארץ' ולרעיון שבבסיסו ראו ד' פלוסר, '"איזוהי דרך ישרה שיבור לו האדם?" (אבות ב, א)', הנ"ל, יהדות בית שני, חכמיה וספרותה, ירושלים תשס"ב, עמ' 163–178.

				

				
					35	שילת, מסכת אבות (לעיל, הערה 20), עמ' כה (מקור ערבי שם, עמ' קכט). לפי הרמב"ם, לנפש המאוזנת יש ערך עבור האדם עצמו ('תפארת לעושיה') ועבור סביבתו החברתית ('תפארת לו מן האדם'). ראו שם, עמ' כו. אַלְגַזַּאלִי בספרו מִיזַאן אלְעַמַל קרא לדרך האיזון האריסטוטלית במונח הקוראני 'אַלצִּרַאט אלְמֻסְתַּקִים' — הדרך הישרה (קֻראן, פרשת הפתיחה, 6). ראו אַבּוּ חַאמִדּ אלְגַזַּאלִי, כִּתַּאבּ מִיזַאן אלְעַמַל (מהדורת ס' דֻּנְיַא, מצרים 1964, עמ' 268–269). אַלְגַזַּאלִי מעוניין לזהות את האיזון הפילוסופי עם הדרך המוסלמית על ידי שימוש בלשון קוראנית. ייתכן שהרמב"ם הושפע מלשונו של אַלְגַזַּאלִי, אך מסתבר יותר בעיניי שדברי אַלְגַזַּאלִי עוררו בו השראה כך שגם הוא השתמש בלשון המקרא (לדוגמה: 'ועשית הישר והטוב בעיני ה'' [דברים ו 18]) ובלשון המשנה באבות כדי לזהות את דרך התורה עם דרכו של אריסטו. בדבריי אלו אני מתקן את מה שכתבתי בעבר. ראו א' רביצקי, 'דרך האמצע ודרך הפרישות: אחידותה של האתיקה המיימונית', תרביץ, עט (תשע"א), עמ' 463. וראו עוד ספר הכוזרי, מאמר ה, סוף סעיף י, וייתכן שגם הניסוח שם מושפע מדברי אַלְגַזַּאלִי. מעניין גם שימושו של ר' בחיי בן יוסף אבן פקודה במונח זה. בסוף 'שער הפרישות' שב'חובות הלבבות' אמר ר' בחיי: 'האלהים יורנו ואותך הדרך הישרה ויטה אותנו אל נתיב ההצלה'. אבן פקודה, תורת חובות הלבבות (לעיל, הערה 29), עמ' 554. לגבי המונח 'אַלְאַפְעַאל אלְמֻתַּוַסִּטַה' לציון הפעולות הממוצעות, זוהי לשונו של אַלְפַארַאבִּי לאפיון הפעולות המוסריות במובנן האריסטוטלי. ראו D.M. Dunlop, Al-Fārābī – Fuṣūl Al-Madanī: Aphorisms of the Statesman, Cambridge 1961, p. 113, paragraph 16: الفعال التى هى خيرات هى الأفعال المعتدلة المتوسّتة بين طرفين (הפעולות אשר הן טובות הן הפעולות המאוזנות הממוצעות בין שני קצוות [התרגום שלי]). המונח שאַלְפַארַאבִּי השתמש בו — 'מֻעְתַּדִּלַה' — מבהיר כי האמצע האתי אינו דומה לאמצע המתמטי־הגאומטרי המצוי במרחק שווה בין נקודות קצה, אלא מהותו היא איזון והוא תוצאה של ריסון ושיקול דעת. ייתכן שלשון זו מכוונת גם כלפי לשון הקֻראן, 2, 143: جعلنكم اُمّةً وسطًا (עשינו אתכם אומה ממוצעת [= אומה מן המיטב]). תודתי לפרופ' מאיר בר־אשר על שהפנה את תשומת ליבי לפסוק קוראני זה.

				

				
					36	ברוך א' קוגן ציין שהסיפור על החסיד שסיפר הרמב"ם בפירושו לאבות ד, ד (לעיל, הערה 26), מתאים לדברי אריסטו, ולפיהם ההגעה אל האיזון דורשת הליכה בדרך הנוטה מן האיזון לכיוון ההפוך מן הכיוון שהתנגדותו ל'אמצע' חזקה יותר, מה שהרמב"ם קרא לו 'סייג'. ראו ב"א קוגן, 'הרמב"ם על האידיאל האנושי: חסיד או חכם?', מחקרי ירושלים במחשבת ישראל, ט (תש"ן), עמ' 182. אכן, מסתבר שהסיפור מתאים לדרך שבה הבין הרמב"ם את אריסטו, אולם דומני שאריסטו עצמו לא היה רואה את התנהגותו של אותו 'חסיד' כהליכה בדרך האיזון, וזאת לאור הדברים שכתב אריסטו בהקשר של מידת 'גדלות הנפש': 'המחשיב את עצמו פחות מערכו, הריהו שפל רוח [...] ויותר מכל ייחשב לשפל רוח מי שמבטל את עצמו, אף על פי שהוא זכאי לגדולות'. אתיקה ניקומאכית (לעיל, הערה 22), ד, ג, 1123ב, 10–13, עמ' 95. עוד ראו D. Frank, ‘Humility as a Virtue: A Maimonidean Critique of Aristotle’s Ethics’, Moses Maimonides and his Time, ed. E. Ormsby, Washington D.C. 1989, pp. 89-99

				

				
					37	ראו רביצקי, דרך האמצע ודרך הפרישות (לעיל, הערה 35).

				

				
					38	הכוונה היא שהאדם צריך לשקול בתבונתו המעשית את המעשה הראוי בכל מערכת של נסיבות. מעשה זה הוא האיזון והאמצע. על התבונה המעשית במשנתו האתית של הרמב"ם ראו שם, עמ' 454–457.

				

				
					39	שילת, הקדמות הרמב"ם למשנה (לעיל, הערה 6), עמ' רמא (מקור ערבי שם, עמ' שפו).

				

				
					40	זהו ההסבר לדברי הרמב"ם שהרעיון ש'ראוי לאדם להעביד כחות נפשו כלם לפי הדעת' כבר נאמר בפרק הקודם (הרביעי) של 'שמונה פרקים'. לדברי שרה קליין־ברסלבי טענתו זו של הרמב"ם 'איננה מדויקת'. ראו קליין־ברסלבי, מבוא לשמונה פרקים (לעיל, הערה 10), עמ' לא, הערה 63. לי נראה שדברי הרמב"ם ברורים ומדויקים. את הפרק הרביעי ואת עקרון האיזון המיושם בו יש להבין כפי שהסבירם הרמב"ם עצמו בפרק החמישי, וכפי שהוא טען במפורש.

				

				
					41	שילת, הקדמות הרמב"ם למשנה (לעיל, הערה 6), עמ' רמג–רמד.

				

				
					42	משנה תורה (לעיל, הערה 13), ספר המדע, עמ' ריד.

				

				
					43	במובן מסוים משנתו האתית של הרמב"ם משמרת את המתח שבספרות חז"ל בין הנטייה לחיי אסקזיס לבין הדרישה לחיים על פי הגבולות התורניים. ראו א"א אורבך, 'אסקיזיס ויסורים בתורת חז"ל', הנ"ל, מעולמם של חכמים: קובץ מחקרים, ירושלים תשס"ב, עמ' 437–458. מדברי אורבך אפשר ללמוד שהיה מתח בין עמדת החכמים שנטו לפרישות לבין עמדת חכמים אחרים שהתנגדו להוספת איסורים מעבר לחיובי התורה. ראו בעיקר שם, עמ' 456. ואולם, בניגוד לעמדות השונות של חכמי המשנה והתלמוד בנושא זה, במשנת הרמב"ם מתח זה נובע מתפיסה דתית־אינטלקטואלית עקיבה: מעשי האדם, גופו ועולמו צריכים לשמש אמצעי לקרבה לאלוהים ומשום כך חיי אסקזיס בסגנון צוּפי הם דבר שלילי. עם זאת, החריגה מגבול האמצעי אל ההדוניזם — כלומר אל ראיית תאוות הגוף והמעמד החברתי כמטרות לעצמם — רובצת לפתחו של אוהב האלוהים, ומשום כך יש להחדיר בו את התודעה שהעולם הזה בכללו אינו אלא הבל ורעות רוח ויש לפרוש ממנו.

				

				
					44	ראו שילת, הקדמות הרמב"ם למשנה (לעיל, הערה 6), עמ' רלד–רלז; הלכות דעות ג, א.

				

				
					45	ראו בעיקר מורה נבוכים ג, ח–ט, ובמקומות רבים אחרים. עוד ראו H. Kreisel, Maimonides’ Political Thought: Studies in Ethics, Law, and the Human Ideal, Albany 1999, p. 90

				

				
					46	לדעת אַלְגַזַּאלִי הפילוסופים (אַלְפַלַאסִפַה) אימצו את תורתם האתית ואת הדרכותיה מן הצוּפים. ראו אַלְאִמַאם אלְגַזַּאלִי, אַלְמֻנְקִד֗ מִן אלצַּ֗לַאל וַאלְמוּצִל אִלַא דִ֗י אלְעִזַּה וַאלְגַ֗לַאל, [חמ"ד] 2004, עמ' 47. תרגום עברי: אַבּוּ חַאמִדּ מֻחַמַּדּ אַלְגַזַּאלִי, הפודה מן התעייה והטעות והמוביל אל בעל העוז והמלכות, תרגמה ח' לצרוס־יפה, ירושלים תשכ"ה, עמ' 39–40. לנוכח המשקעים הצוּפיים באתיקה של הרמב"ם עולה על הדעת שדברי אַלְגַזַּאלִי יפים אף לגבי הרמב"ם. אולם דומה שדברי אַלְגַזַּאלִי הם הפרזה, גם לגבי 'אַלְפַלַאסִפַה' שאַלְגַזַּאלִי הכיר וגם לגבי הרמב"ם. לדעתי נוכל לדייק ולומר כי הרמב"ם ראה את ההדרכות הצוּפיות כתואמות את האתיקה האריסטוטלית כפי שהוא הבין אותה, ומשום כך הוא לא ראה בעיה לשאוב ממקורות צוּפיים בהקשר אתי אריסטוטלי.

				

				
					47	שילת, מסכת אבות (לעיל, הערה 20), עמ' ד.

				

				
					48	שילת, הקדמות הרמב"ם למשנה (לעיל, הערה 6), עמ' קלא–קלג. דבריו אלו של הרמב"ם עולים בקנה אחד עם עמדתו בפירושו למשנת אבות ד, ז: 'ולא קורדום לחפור בהם' — פירוש שבו האריך מאוד בגנות הפיכת לימוד התורה לאמצעי לפרנסה ומעמד חברתי. וראו גם משנה תורה, הלכות תלמוד תורה ג, י, ובוויכוח ה'כסף משנה' שם עם עמדת הרמב"ם.

				

				
					49	'מה שהגיע להם מן האמונה', שאין בכוחו 'לקבץ קהילות', הוא הכחשת השכר והעונש, או העולם הבא. ראו כשר, על המינים (לעיל, הערה 1), עמ' 48; קאפח, משנה (לעיל, הערה 30), נזיקין, עמ' רסח, הערה 17.

				

				
					50	שילת, מסכת אבות (לעיל, הערה 20), עמ' ד–ה.

				

				
					51	אבות דרבי נתן (מהדורת ש"ז שכטר, אקדמות מילין מאת מ' קיסטר, ניו יורק וירושלים תשנ"ז, עמ' 26), נוסח א, פרק ה. וראו גם שם, נוסח ב, פרק י. בין המסופר באבות דר' נתן ובין דברי הרמב"ם ישנם הבדלים חשובים. לא אעסוק בהם כאן.

				

				
					52	מדברי הרמב"ם נראה שהוא רואה בקראות המשך פנומנולוגי של היהדות הצדוקית־ביתוסית, כלומר ששתיהן מבוססות על השקפת עולם דומה. דומה שאין כוונתו שהקראות היא המשך היסטורי רציף של הצדוקיות־ביתוסיות, וגם לא שהקראים הושפעו השפעה אמיתית מעמדות צדוקיות־ביתוסיות.

				

				
					53	בדבריי להלן בעניין יחסו של הרמב"ם לקראות אין בכוונתי למצות את המקורות הנוגעים בנושא. כוונתי לנתח את דבריו בפירושו לאבות מתוך מגמתו העקרונית של כלל מאמר זה — להבין מה היה יחסו למסכת אבות. לבחינת כלל המקורות הנוגעים בקראות בכתבי הרמב"ם ראו י' בלידשטיין, 'הגישה לקראים במשנת הרמב"ם', הנ"ל, עיונים במחשבת ההלכה והאגדה, באר שבע תשס"ד, עמ' 165–176. את פירוש הרמב"ם למשנתנו בלידשטיין מנתח שם, עמ' 17 הערה 18.

				

				
					54	ראו מ' גיל, חיוי הבלכי: הכופר מחוראסאן, ישראל תשכ"ו, עמ' 38–45.

				

				
					55	ראו למשל בבלי, סנהדרין לג ע"ב; הוריות ד ע"א; קידושין סו ע"א. השקפה מעין זו אפשר שמתבטאת גם אצל יוסף בן מתתיהו, קדמוניות היהודים יג, י, 297 (מהדורת א' שליט, ירושלים תשמ"ג, עמ' 100). וראו גם משנה תורה, הלכות תשובה ג, ח. לניתוח בכיוון אחר של עמדת הצדוקים ראו א"א אורבך, 'הדרשה כיסוד ההלכה ובעית הסופרים', הנ"ל, מעולמם של חכמים (לעיל, הערה 43), עמ' 50–66.

				

				
					56	ראו י' ארדר, אבלי ציון הקראים ומגילות קומראן: לתולדות חלופה ליהדות הרבנית, תל אביב תשס"ד, עמ' 94. לניתוח דברי הרמב"ם ראו שם, עמ' 120–121.

				

				
					57	להצעה זו ראו כשר, על המינים (לעיל, הערה 1), עמ' 45.

				

				
					58	אצל אַלְפַארַאבִּי מייסד הדת הוא מי שיש לו יכולות לתרגם את ההכרות הפילוסופיות לחוקים נורמטיביים וליצור דימויים מוחשיים לאמת המופשטת. אלו הם החלקים המעשיים והתאורטיים של הדת. ראו המקורות שנדונו אצל L.V. Berman, ‘Maimonides the Disciple of Alfarabi’, Israel Oriental Studies, 4 (1974), pp. 154-178

				

				
					59	ראו שם. עוד ראו א' רביצקי, 'הרמב"ם ואלפאראבי על התפתחות ההלכה', עיונים חדשים בפילוסופיה של ההלכה, בעריכת אביעזר רביצקי ואבינועם רוזנק, ירושלים תשס"ח, עמ' 211–230.

				

				
					60	ראו H. Ben-Shammai, ‘The Karaite Controversy: Scripture and Tradition in Early Karaism’, Religionsgespräche im Mittelalter, ed. B. Lewis & F. Neiwöhner, Wiesbaden 1992, pp. 11-26

				

				
					61	ד' אלקומסי, פתרון שנים עשר: פירוש לתרי עשר (מהדורת י"ד מרקון, ירושלים תשי"ח, עמ' 4, 6 ועוד).

				

				
					62	שם, עמ' 9, 18.

				

				
					63	L. Nemoy, ‘The Pseudo-Qūmisīan Sermon to the Karaites’, PAAJR, 43 (1976), p. 92: 'ואתם חקרו הדבר בחכמתכם פן תעשו בחכמתי להשען על דעתי, כי כל הנשען בתקליד על אחד ממלמדי גלות ולא יחקור היטב בחכמתו הוא כעובד עבֹדה נכריה'. נדפס לראשונה אצל J. Mann, ‘A Tract by an Early Ḳaraite Settler in Jerusalem’, JQR, 12 (1921-1922), p. 277. יעקב מאן ומשה צוקר ייחסו את האיגרת לאלקומסי עצמו. ראו מ' צוקר, על תרגום רס"ג לתורה: פרשנות, הלכה ופולמיקה בתרגום התורה של ר' סעדיה גאון, ניו יורק תשי"ט, עמ' 169–170. ואילו לאון נימוי הטיל ספק בייחוס זה. עם זאת, מדברי נימוי עולה שאף שיש צורך בראיות נוספות לתמוך בייחוס לאלקומסי, ברור שישנם מוטיבים משותפים בין עמדותיו המוכרות של אלקומסי לבין עמדותיו של מחבר האיגרת. ראו נימוי (לעיל בהערה זו), עמ' 49–50.

				

				
					64	אלקומסי, פתרון שנים עשר (לעיל, הערה 61), עמ' 9.

				

				
					65	עוד ראו בבלי, שבת פח ע"ב.

				

				
					66	על מובנו של 'תַּאְוִיל' ראו מ' צוקר, 'מפירושו של רס"ג לתורה', סורא, ב (תשט"ו–תשט"ז), עמ' 316–320. עוד ראו ח' בן־שמאי, מפעלו של מנהיג: עיונים במשנתו ההגותית והפרשנית של רס"ג, ירושלים תשע"ה, עמ' 302–303, 317–318.

				

				
					67	אלקומסי, פתרון שנים עשר (לעיל, הערה 61), עמ' 78. עוד ראו שם, עמ' 10. דבריו מכוונים כנראה לירושלמי, סנהדרין ד, ב (כב ע"א): 'כדי שתהא התור'[ה] נדרשת מ"ט פנים טמא ומ"ט פנים טהור', או למקור מקביל לירושלמי. ראו למשל מסכת סופרים טז, ה (מהדורת מ' היגער, נויארק תרצ"ז, עמ' 287–289. וראו הביבליוגרפיה שם, הערה 30).

				

				
					68	אלקומסי, פתרון שנים עשר (לעיל, הערה 61), עמ' 3–4, 18, ובעיקר 29: 'כי נתן לכם את המורה לצ'[דקה] — מדעתי הוא מורה צדק, אליהו, אשר יתן לישראל, להורות חוקים לישראל, ככ'[תוב] עד יבא ויורה צדק לכם [הושע י 12], וכ'[תוב] והשיב לב אבות על בנים [מלאכי ג 24]'. לדעת אלקומסי, המקרא אינו טעון במגוון משמעויות שיכולות להיחשף באמצעים דרשניים. לדעתו יש פירוש נכון לכתובים, והחובה מוטלת על האדם לגלותו, עד בוא מורה הצדק שילמד פירוש זה. ראו נ' גורדון, 'האמנם רק משמעות אחת למקרא? עיון בגישתו הפרשנית של דניאל אלקומסי ב"פתרון שנים עשר"', תרביץ, עו (תשס"ז), עמ' 389–393. להלן אראה כי גם סַהְל בן מצליח, כמו אלקומסי, פירש את אותם הפסוקים, ולפיהם 'מורה הצדק' יגלה את הפירוש הנכון לתורה, ועד בואו יש לנקוט גישה סובייקטיביסטית בפירוש ההלכה. על מורה הצדק ותפקידו בהקשר ההגות המשיחית של הקראים ועל ההשפעות של כתבי קומראן על הקראים בעניין זה ראו ארדר, אבלי ציון הקראים (לעיל, הערה 56), עמ' 334–339, 366–368. עוד על השקפתם המשיחית של אבלי ציון ראו ח"ה בן ששון, 'דמותה של עדת "השושנים" הקראית בירושלים', שלם, ב (תשל"ו), עמ' 10–14. עוד על אליהו כמורה צדק ראו D. Frank, Search Scripture Well: Karaite Exegetes and the Origins of the Jewish Bible Commentary in the Islamic East, Leiden & Boston 2004, p. 59 & note 104. לעניין מורה צדק בספרות הקראית ובמגילות קומראן ראו N. Wieder, The Judean Scrolls and Karaism, Jerusalem 2005, pp. 86-87

				

				
					69	אַצְחַאבִּהִ — בני לווייתו ההולכים בדרכו.

				

				
					70	Ya‘qūb al-Qirqisānī, Kitāb al-Anwār w al-Marāqib, I, ed. L. Nemoy, New York 1939-1943, pp. 4-5. התרגום שלי. עוד ראו שם, עמ' 58, תחילת שער יח. בהקשר דרכו של אלקומסי מעניינים דברי רס"ג: 'ואם יתירו לכל אחד לפסוק על פי סברתו, כי אז יש לראות אם הוא [הרב] חוזר מסברתו, האם מחויבים אף תלמידיו לחזור מדעתם הקודמת? אם הם לא יחזרו מדעתם, איך יתכן שיהיה השורש [כלומר הרב] על דעה אחת, והענף על דעה אחרת. ואם גם הם [התלמידים] מחויבים לחזור מדעתם, הרי יעזבו את האמת שלהם בשביל אמת שהופיעה לזולתם'. מ' צוקר, 'קטעים מכִּתַּאבּ תַּחְצִיל אלשַּׁרַאִיע אלסַּמְעִיַּה לרס"ג', תרביץ, מא (תשל"ב), עמ' 393–394. התרגום וההוספות של צוקר. אף שאלקומסי לא דרש מתלמידיו שישנו את דעתם בעקבות שינוי דעתו שלו, אלא רק את הכתוב בספריו המועתקים אצלם. אפשר שבדברי הגאון ישנה התייחסות עקיפה לדרכו של אלקומסי.

				

				
					71	שילת, איגרות הרמב"ם (לעיל, הערה 25), א, עמ' רפו.

				

				
					72	שם, עמ' שו. עוד ראו איגרתו לחכמי לוניל. שם, ב, עמ' תקג–תקד. וראו העדות המפורסמת שהעיד הרמב"ם על עצמו באיגרתו לר' פנחס הדיין על אודות מקור תלמודי להלכה שפסק שנתקשה למוצאו. שם, ב, עמ' תמד–תמה.

				

				
					73	שם, עמ' תקה. והשוו י' בלאו, תשובות הרמב"ם, ב, ירושלים תש"ך, סימן רפז, עמ' 540. דברים אלו של הרמב"ם זיכו אותו בתשבחות מופלגות מאת ר' שם טוב אבן גאון: 'וראה דרכיו וחכם, שלא נתחכם לומר טעות סופר הוא אלא אמר בפירוש טעיתי [...] ואשרי יולדתו ואינו טועה ולא שוגה ומשגה'. מגדל עוז על הלכות ציצית ב, ז. ראו משנה תורה (לעיל, הערה 13), ספר אהבה, עמ' רז.

				

				
					74	שילת, איגרות הרמב"ם (לעיל, הערה 25), ב, עמ' תקח. השוו בלאו, תשובות הרמב"ם (לעיל, הערה 73), ב, סימן תלג, עמ' 713.

				

				
					75	שילת, איגרות הרמב"ם (לעיל, הערה 25), ב, עמ' תרמז–תרמט. השוו בלאו, תשובות הרמב"ם (לעיל, הערה 73), ב, סימן ריז, עמ' 383. אומנם מגמה זו של נכונות לביקורת תמידית על חיבוריו, מצד הלומדים ומצדו שלו עצמו, נכונה באשר לחיבוריו ההלכתיים, אך במורה נבוכים דומה שמגמת הרמב"ם שונה. בפתיחת ה'מורה' הוא אמר: 'כי המאמר הזה לא נפלו בו הדברים כאשר נזדמן, אלא בדקדוק גדול ובשקידה רבה והשמר [= מתוך הישמרות] מלחסר באור ספק'. מורה נבוכים, תרגום אבן תיבון (לעיל, הערה 3), עמ' יג. מן ההקשר ברור שכוונת הרמב"ם בדבריו אלו היא לשכנע את הלומד לשים את לבו למשמעות של כל מילה בכל פרק, אף אם אין היא מעיקר הדיון בפרק. ואולם, ייתכן שמשמעותם העקיפה של הדברים היא שמבחינת הרמב"ם הוא לא ציפה לביקורת על ה'מורה' ולא הזמין אותה — לא בנוגע לתכנים, לא בנוגע לעריכה ולא בנוגע למינוח — משום שנושאים אלו נחשבו אצלו עד תכליתם. אכן, נראה שבהקשר הנדון יש הבדל עקרוני בין חיבוריו ההלכתיים ובין מורה נבוכים. בעוד שבחיבוריו ההלכתיים ציפה הרמב"ם מן הלומד ללמוד ולשנן אותם ולנתח את מקורותיהם (לימוד וניתוח שאומנם עלולים לגלות טעויות או אי־דיוקים בחיבורים, אך בכך גם לשפר אותם), במורה נבוכים הוא ציפה מן הלומד להיות אקטיבי בעצם יישום טכניקות הפרשנות הסבוכות שהציע בפתיחתו. נראה שלדעת הרמב"ם יישום טכניקות אלו אפשרי רק כשללומד יש ביטחון שמחבר מורה נבוכים אכן חשב על כל מילה בחיבור זה, על ההקשר ועל העריכה כולה בתכלית המחשבה. משום כך, בעוד שבחיבוריו הלכתיים ציפה הרמב"ם לביקורת, הרי לגבי ה'מורה' הוא טען בדרך מרומזת שאין מקום לביקורת.

			*	תודתי נתונה לפרופ' מנחם בן ששון, שקרא גרסה ראשונה של מאמר זה, על הערותיו מאירות העיניים.

		

	
		
			אריאל מלאכי

			בין פילוסופיה להתגלות בספר הכוזרי

			א.	מבוא

			הסגנון הדיאלוגי והספרותי של ספר הכוזרי מעורר עניין רב מאוד, אך בה במידה הוא גורם לריחוק מהמחבר ולטשטוש עמדותיו.1 אחת הדוגמאות המובהקות לכך היא היחס המורכב לשכלתנות ולפילוסופיה בספר הכוזרי. בכמה מקומות נמצא בספר יחס של כבוד לפילוסופיה ולפילוסופים ובמקומות אחרים נמצא ביקורת ישירה וקשה נגדם. לפעמים החבר מאמץ ומסגל גישות פילוסופיות, ולפעמים הוא תוקף אותן בחריפות. כל כך הם פני הדברים, עד שנדמה כי שתי מגמות מתחרות זו בזו בספר הכוזרי: מגמה פרו־פילוסופית ומגמה אנטי־פילוסופית. ריבוי הפנים הזה אִפשר את צמיחתן של גישות שונות בעניין היחס לפילוסופיה בספר הכוזרי, ומי שינסה לערוך סקירה קצרה של המחקר ייווכח במורכבות הסוגיה ובמגוון התשובות שניתנו לה.2

			אומנם, נדמה כי עיון בספרות המחקר בסוגיה זו מלמד כי המחקר נוטה לקבוע כי ריה"ל היה הוגה אנטי־פילוסוף, במידה כזו או אחרת. בפועל, מבחינה עניינית, אפשר לזהות במחקר שלוש מגמות עיקריות: הראשונה רואה בספר הכוזרי משום חיבור אנטי־פילוסופי מובהק;3 השנייה רואה בספר הכוזרי משום חיבור אנטי־פילוסופי, במידה כזו או אחרת, שיש בו גם יסודות פילוסופיים;4 השלישית רואה שתי מגמות בספר הכוזרי — מגמה פרו־פילוסופית ומגמה אנטי־פילוסופית, והחוקרים מנסים ליתן הסברים לקיומן של שתי מגמות אלו, וביניהם טעמים כרונולוגיים,5 פדגוגיים6 או אזוטריים.7 כמה מהם הבהירו כי לדידם הגישה האזוטרית היא אנטי־שכלתנית, במידה רבה או רבה יותר.8 

			להלן אבקש לנסות לבחון את הסוגיה הזאת בדיון בשלושה מקורות מספר הכוזרי על רקע נקודת המבט של הטרמינולוגיה הלוגית־פילוסופית בת הזמן. המקור הראשון הוא הפתיחה לכוזרי, אשר הניתוח שלה יתברר ככזה העשוי להוות מפתח עיוני להבנת היחס שבין התבונה להתגלות בספר הכוזרי. המקור השני והמקור השלישי עוסקים בסוגיות פילוסופיות דתיות שהיו במרכז המחשבה הפילוסופית והדתית בת הזמן: חידוש העולם ואי־גשמיות האל. להלן אציע כי בסוגיית חידוש העולם נראה כי ריה"ל מבטא באופן מובהק גישה אנטי־פילוסופית המשעבדת את הפילוסופיה לתוכני ההתגלות, כאשר שבסוגיית ההגשמה ביחס לאל נדמה כי ריה"ל מבטא באופן מובהק גישה פרו־פילוסופית המשעבדת את ההתגלות למסקנות הפילוסופיה.

			לדעתי, הדיון בשתי סוגיות אלו, על רקע המסקנות מניתוח הפתיחה לכוזרי, יש בו כדי לבסס גישה אפשרית אחרת להבנת היחס שבין השכלתנות והפילוסופיה לבין ההתגלות בספר הכוזרי. במובן זה, וכפי שאנסה להראות להלן, הפתיחה לכוזרי מכוננת את התשתית העיונית העקרונית הנדרשת בשאלת היחס שבין מסקנות התבונה לבין תוכני ההתגלות, כאשר היישום שלה בא בשני המקורות האחרים, קרי: בדיון בסוגיית חידוש העולם ובדיון בסוגיית ההגשמה. עוד אומר כבר עתה כי להלן אציע כי שני מקורות אלו משקפים שני היבטים של המתח שבין הפילוסופיה לבין ההתגלות, שיתפרש כמתח דיאלקטי. כפי שנראה, בסוגיית חידוש העולם ניתן משקל מכריע להתגלות, ואילו בסוגיית ההגשמה המשקל המכריע ניתן לפילוסופיה. הדיון בשאלה מדוע פעם ניתן המשקל המכריע להתגלות ופעם לפילוסופיה יבהיר, אני מקווה, את הדיאלקטיקה בין הפילוסופיה לבין ההתגלות — דיאלקטיקה שהיא ביסוד החיבור מכמה פנים: הן מן הפן הספרותי, הן מן הפן הלוגי, הן מן הפן הענייני.

			בסיום אנסה לעמוד על המשמעויות העולות מניתוח הפתיחה לכוזרי ומהדיון של ריה"ל בסוגיית בריאת העולם ואי־גשמיות האל, ועל רקע המשמעויות האלה אנסה לתאר את הגישה שאני מבקש להציע כמפתח להבנת היחס הדיאלקטי שבין התבונה להתגלות בספר הכוזרי.

			ב.	הפתיחה לכוזרי כמפתח שיטתי

			לצורכי הדיון כאן 'הפתיחה לכוזרי' משמעה סעיפים א–ט במאמר הראשון של הספר. התוכן של סעיפים אלו כולל ארבעה עניינים עיקריים: (א) המבוא של ריה"ל לספר; (ב) נאום הפילוסוף והביקורת עליו; (ג) נאום החכם הנוצרי והביקורת עליו; (ד) נאום החכם המוסלמי והביקורת עליו. כפי שנראה להלן, לפתיחת החיבור יש חשיבות רבה, ונדמה שבצדק יש לראות בה משום תמצית השיטה המתפרשת בספר.9 בהקשר זה אתמקד פחות בטיעונים של הפילוסוף, החכם הנוצרי והחכם המוסלמי, ויותר בביקורת של ריה"ל על טיעוניהם מפי המלך הכוזרי.

			ריה"ל פותח את ספר הכוזרי בקטע קצר שבו הוא עצמו הדובר הישיר:10

			נשאלתי על אודות הטעונים (אַלִאחְתִּגַ֗אג֗) שיש לי נגד מתנגדינו הפילוסופים ואנשי הדתות, וכן נגד פורקי העול (אַלְכַ֗וַארִג֗) החולקים על הציבור. 

			נזכרתי מה ששמעתי מטיעוני (חֻגַ֗ג֗) החבר, אשר היה אצל מלך הכוזרים, שקיבל עליו את דת היהודים [לפני כארבע מאות שנה], כאשר הוּעד ומופיע בספרי דברי הימים שנשנה לו חלום, שכביכול (כַּאַןַּ) מלאך פונה אליו ואומר לו: 'כוונתך רצויה בעיני אלהים, אבל המעשׂה שלך אינו רצוי'. הוא היה מתאמץ מאוד לקיים את המצוות שבדת הכוזרים עד כדי שהיה הוא עצמו משרת במקדש ומקריב קורבנות בכוונה זכה וטהורה. כל־אימת שהתאמץ במעשים אלה היה המלאך מופיע בלילה ואומר לו: 'כוונתך רצויה, אבל המעשׂה שלך אינו רצוי'. דבר זה גרם לו שיחקור בדבר הדתות והכתות. ולבסוף התייהד, הוא וציבור הכוזרים.

			בין טיעוניו (מִן חֻגַ֗ג֗) של החבר היו כאלה ששכנעו אותי (אִקְנַאעִי) ותאמו את אמונתי (אִעְתִּקַאדִּי). לכן חשבתי לנכון לרשום את הטעונים (אַלִאחְתִּגַ֗אג֗) האלה כפי שנטענו, והמשכילים יבינו.11

			קטע זה מורכב משלושה חלקים עיקריים. בחלק הראשון ריה"ל מתאר את הרקע לכתיבת החיבור.12 הוא מציין כי החיבור נכתב בתשובה לשואל שביקש לדעת את הטיעונים שיש לריה"ל כנגד היריבים הבאים: הפילוסופים, הנוצרים, המוסלמים וחלק מן היהודים. יש ליתן את הדעת לכך שכל היריבים מודים בקיומו של אל יחיד.13 בהקשר זה נדמה כי סדר היריבים מבטא טור פוחת והולך של מחלוקת עם היהדות בשלושה עניינים מרכזיים: (א) ההתגלות, שבאה לידי ביטוי במעמד הר סיני; (ב) תורת ישראל כתוכן הבלעדי המחייב של ההתגלות; (ג) פרשנותה הרבנית של תורת ישראל. ראשית באו הפילוסופים, שמודים בקיומו של אל ומכירים באפשרות העקרונית של התגלות, אך אינם מכירים במעמד הר סיני כמעמד של התגלות, וכל שכן בתורת ישראל כתוכן של התגלות זו. שנית באו הדתות הגדולות — הנצרות והאסלאם, בהתאם לסדרן הכרונולוגי — המקבלות את ההתגלות הדתית כעובדה, כמו גם את תכניה לשעתם, אך אינן מאמינות עוד בתורת ישראל כתוכן ההתגלות. שלישית, החולקים על הציבור בתוך המסגרת היהודית, קרי: המאמינים באל, מקבלים את ההתגלות הדתית בהר סיני ומאמינים בתורת ישראל כתוכן הבלעדי של ההתגלות, אך דוחים את הפרשנות הרבנית לתכנים האלה. על הרקע הזה מתברר כי ה'ציבור' כאן הם היהדות הרבנית, והמיעוט הם כל הסבורים אחרת, ובעיקר הקראים.14 מכך אפשר להבין כי הספר מבקש לבסס את האמונה היהודית־רבנית כנגד היריבים האלה.

			בחלק השני של הקטע מתואר הרקע, סיפור המסגרת של החיבור, ובו ניתן גם ביטוי לשאלת היחס שבין הכוונה למעשה: המלך חולם חלום שבו נאמר לו שכוונתו רצויה אך לא מעשיו. לכן הוא יוצא למסע מחקר רוחני שבו הוא מחפש את המעשה הנכון בין הגישות המונותאיסטיות הקיימות.15 בכך ריה"ל יוצר זיקה בין שאלת האמונה הנכונה לבין שאלת המעשה הנכון. בחלק השלישי של הקטע ריה"ל מתאר את תוכן החיבור. תוכן זה מתבאר כטענות שטען החבר ואשר שכנעו את המחבר. הקטע מסתיים במילים העבריות מספר דניאל: 'והמשכילים יבינו'.16

			כבר אפשר לראות כי שני מונחים חשובים באו במפורש בקטע הפותח של הכוזרי, והם: טיעון (חֻגַּ֗ה) ושכנוע (אִקְנַאע). השורש חג"ג מופיע בפתיחה לא פחות מארבע פעמים, והוא מונח מפתח בפתיחה לכוזרי, כמו גם במקומות אחרים לאורך הספר. המונח 'חֻגַּ֗ה', ששימושו הרגיל הוא ראיה או הוכחה, מורה מבחינה פילוסופית על טיעון העשוי להיות מגֻוון מבחינת הערך האפיסטמולוגי שלו ואין הוא בהכרח טיעון ודאי.17 אם כן, טיעוני החבר בספר הכוזרי אינם בהכרח ודאיים,18 על כל המשתמע מכך מבחינת האיכות האפיסטמולוגית שלהם. מהטקסט עולה כי השואל האלמוני איננו מבקש מופת, כי מה שטען החבר לפני המלך הכוזרי איננו מופת, וכי 'חֻגַּ֗ה', ולא מופת, הוא סוג הטיעון שהביא ריה"ל בספרו.

			אומנם 'חֻגַּ֗ה' (טיעון) יכול לכלול גם מופת במובנו כוודאות דמונסטרטיבית,19 אך אין בכך כדי לקבוע שריה"ל מזהה כאן את הטיעון שלו עם מופת, או שההתייחסות לטיעון כאן כוללת גם מופת. זאת לאור העובדה שהמונח האחר שבא בפתיחה הוא 'שכנוע' (אִקְנַאע). השימוש במונח זה במקום שהשתמש בו ריה"ל מצביע על כך שלטיעון שבא בכל זאת בספר אין ערך דמונסטרטיבי כלל וכלל. זאת משום שהמונח 'שכנוע' משקף מבחינה פילוסופית ערך אפיסטמולוגי מסוים ומובחן שאיננו דמונסטרטיבי,20 ודווקא ערך זה ריה"ל מחיל על הטיעונים שבאו בספר הכוזרי מפי החבר. ריה"ל אומר כך: 'בין טיעוניו של החבר היו כאלה ששכנעו אותי (אַקְנַעַנִי) [...] לכן חשבתי לרשום את הטעונים האלה'.21 כאמור, הערך האפיסטמולוגי הזה של 'אִקְנַאע' אינו הערך האפיסטמולוגי המשקף טיעון דמונסטרטיבי. ה'אִקְנַאע' בעל ערך אפיסטמולוגי נמוך יותר, כזה המשקף טיעון שאיננו דמונסטרטיבי, אלא דיאלקטי או רטורי.22 השימוש במונח זה לצורך תיאור הערך האפיסטמולוגי של הטיעונים בספר הכוזרי מלמד שמלכתחילה ריה"ל מצביע על כך שלמרות האפשרות הטרמינולוגית ש'חֻגַּ֗ה' יכלול גם טיעון דמונסטרטיבי, הרי במקרה זה לא כך הם פני אבונצר הדברים.

			יש לזכור כי ריה"ל גם מציין שרק חלק מטיעוני החבר שכנעו אותו. מכאן אפשר להסיק כי טיעוני החבר לא רק שאינם בעלי ערך גבוה משכנוע, אלא שחלקם אינם משכנעים כלל.23 בהתאמה, את ההמשך שם — 'לכן חשבתי לנכון לרשום את הטעונים האלה כפי שנטענו' — אפשר להבין כמתייחס לכל הטיעונים שהיו לחבר, גם אלה שאינם משכנעים ולא שכנעו את ריה"ל. כלומר: לא כל הטיעונים של החבר משכנעים בעיני ריה"ל, ובכל זאת כל הטיעונים, גם אלה שאינם משכנעים, באו בספר הכוזרי.24

			משכך, אפשר להבין את הפתיחה בשני אופנים: מחד, מי שאינו בקי בטרמינולוגיה הפילוסופית עשוי להבין כי ריה"ל התבקש להביא ראיות והוכחות להגנת היהדות (הרבנית), כי ראיות והוכחות אלו מצא בדברי החבר שהביא בספר, וכי ראיות והוכחות אלו טובות ואפילו משכנעות. מאידך, הקורא המשכיל המצוי בטרמינולוגיה הפילוסופית, המודע למשמעות המדויקת של 'חֻגַּ֗ה' ו'אִקְנַאע', מוזמן להבין שהראיות שהחבר מביא אינן אלא משכנעות, 'והמשכילים יבינו'.25 

			כבר כעת ראוי לציין כי ההסתייגות הקשורה באיכותם האפיסטמולוגית של הטיעונים בספר באה במפורש כבר בחוג פרשני הכוזרי בימי הביניים.26 כך מבאר על אתר ר' שלמה בן יהודה מלוניל בפירושו חשק שלמה:

			אמר המחבר: שאול שאלו אותי על מה שיש אתי מן הטענות27 וכו'. ר"ל מהטענות שנשיב להם, אם מהמקובלות או מהמפורסמות אבל לא מהמופתיות כי זה גדר הטענה. וזה כי המופת הוא על ד' דרכים. וזה כי כל הקש שתהיינה שתי הקדמותיו יחד אמתיות הנה נקראהו 'הקש מופת'. וכאשר תהיינה ההקדמות מההקש או אחת מהן מפורסמת ייקרא 'הקש נצוחיי'. וכאשר היו הקדמות ההקש או אחת מהן מקובלות נקראהו 'הקש הלציי'. וכ<ש>נשיב באלו שני המופתים, והוא בנצוחי והלצי, אז נקראהו 'טענה'.28

			'טענות' הוא התרגום של ר' יצחק בן קרדינאל למונח המקורי — 'אִחְתִּגַ֗אג֗'.29 שלמה בן יהודה רואה את המילה 'טענה' כמונח לוגי־פילוסופי שהוא מגדיר ('גדר הטענה'). אפשר לראות כיצד הוא מבאר כי הטיעונים בספר הכוזרי אינם דמונסטרטיביים אלא דיאלקטיים ורטוריים, הואיל והם מבוססים על מפורסמות ומקובלות.30 מכאן ברור שגם שהמונח 'חֻגַּ֗ה' — טענה, טיעון — לפחות בהקשר של ספר הכוזרי, מצומצם לטיעונים שאינם דמונסטרטיביים.

			סיכומו של דבר: קריאה מושכלת של הפתיחה לכוזרי יכולה ללמד כי כבר בפתיחה לספר ריה"ל מצביע על הנקודות הבאות: (א) ריה"ל לא קיבל את כל טיעוני החבר; (ב) גם הטיעונים שקיבל אינם דמונסטרטיביים; (ג) טיעוני החבר הם לכל היותר טיעונים משכנעים; (ד) בספר יבואו מפי החבר גם טיעונים משכנעים וגם טיעונים שאינם משכנעים.31 ברור כי הקורא המשכיל הרגיל במונחי הלוגיקה האריסטוטלית בלבושה הערבי ייתן דעתו מייד למונחים שבאו בפתיחה ולמשמעויותיהם, ובהתאמה יקרא את הפתיחה לספר, כמו גם את הספר כולו, על רקע המשמעויות האלה.

			מבחינת היחס לפילוסופיה ולשכלתנות, ברור כי החלק הזה של הפתיחה מבטא גישה אנטי־פילוסופית, ולו במובן זה שריה"ל מציב בפתיחה לחיבור את הפילוסופים כיריבים, ואפילו כקבוצת היריבים הראשונה ('מתנגדינו הפילוסופים').32 מצד אחר, גם נימה פרו־פילוסופית נשזרה כאן — לכל הפחות עבור הקורא המשכיל, הער לכך שריה"ל משתמש במונחים לוגיים־פילוסופיים כבר בפתיחת הספר, ומודע למידע שריה"ל מוסר בדבר הערך האפיסטמולוגי של הטיעונים שיבואו בהמשך הספר, וכן מודע לאפשרות שלא כל הטיעונים עומדים אפילו במישור האפיסטמולוגי הנמוך יותר של שכנוע. כבר כאן אפשר לראות ניצנים של מתח בין מגמה אנטי־פילוסופית לבין מגמה פרו־פילוסופית. כהטרמה לאבחנה מרכזית שתבוא להלן אציין כי כבר כאן אפשר לראות כיצד הגישה הפרו־פילוסופית באה לידי ביטוי בשימוש מחושב במתודה הפילוסופית ובמונחיה ('חֻגַּ֗ה' ו'אִקְנַאע'), ואילו המגמה האנטי־פילוסופית באה לידי ביטוי בתחום התכנים, קרי: בשלילת תפיסות של הפילוסופים ('אַלְפַלַאסִפַה') והקביעה שהם 'מתנגדינו'. כפי שנראה להלן, המיקוד הזה של הגישה האנטי־פילוסופית בתחום התכנים ושל הגישה הפרו־פילוסופית בתחום המתודה הוא יסוד חשוב בגישה שאציע להלן.

			ביקורת המלך על הפילוסוף: פרו־פילוסופיה או אנטי־פילוסופיה?

			לאחר הפתיחה, שבה ריה"ל הוא הדובר הישיר, הוא מתחיל בסיפור המעשה ופותח בדיון של המלך והפילוסוף. המלך שואל את הפילוסוף 'עַןְ אעְתִּקַאדִּהִ'. רוב המתרגמים תרגמו זאת: 'על אמונתו'. הפילוסוף בתשובתו פותח בנאום שיטתי וממוקד המדגיש את הנקודות העיקריות שבהן מתמקד המתח בין הדת לבין הפילוסופיה — כגון רצון, גמול, השגחה, מצוות וטעמיהן.33 אלה חילופי הדברים בין המלך לבין הפילוסוף, ובהם מתבטאת הביקורת של המלך כלפי הרצאת הדברים של הפילוסוף. מפאת חשיבותם אביאם בהרחבה:

			אמר לו הכוזרי: דבריך משכנעים (לַמֻקְנִע), אבל אין הם תואמים את מבוקשי. כי אני יודע מעצמי שנפשי זכה ואני מכוון את מעשי לרצות את האלוה. אבל קבלתי תשובה שמעשה זה אינו רצוי, אף שהכוונה רצויה. אין ספק אפוא שיש מעשה כלשהו הרצוי מצד עצמו, ולא על פי סברות. שאם לא כן, [מדוע] הנוצרי והמוסלמי, אשר חילקו ביניהם את העולם המיושב, נלחמים זה בזה, בעוד שכוונת כל אחד משניהם זכה לאלהים, והוא מתנזר, פורש, צם, מתפלל והחלטתו נחושה להרוג את רעהו, בהאמינו שהריגתו היא המעשה34 הטוב הגדול ביותר ויש בו התקרבות לאלהים. לכן הם נלחמים זה בזה, וכל אחד משניהם מאמין שהוא יגיע אל גן־עדן. לפי השכל לא יתכן להצדיק את שניהם.

			[ג] אמר הפילוסוף: אין בדת הפילוסופים הריגת אחד מאלה, שהרי מטרתם35 היא השכל.

			[ד] אמר הכוזרי: מה מביך יותר בעיני הפילוסופים מאשר אמונתם (אִעְתִּקַאדֻּהֻם) [של הנוצרים והמוסלמים] בחידוש, ושהעולם נברא בששה ימים, ושהסיבה הראשונה מדברת אל אחד מבני האדם כל שכן לנוכח הקביעה של הפילוסופים שהיא נעלה מלדעת את הפרטים. עם זאת, על־פי מעשי הפילוסופים, ידיעותיהם, חקירותיהם ומאמציהם, היה ראוי שתהא הנבואה מפורסמת (מַשְׁהוּרַה) ונפוצה אצלם בשל דבקותם ברוחניות, ושיתוארו נפלאות, נסים ומעשי־פלאות [שעשו]. לעומת זאת אנו רואים חלומות אמת אצל מי שלא עסק בחכמה (בִּאלְעִלְם) ולא בזיכוך נפשו, ומוצאים את ההיפך אצל מבקשי החכמה. זה מצביע על כך שלדבר האלוהי ולנפשות יש סוד זולת מה שהזכרת, הפילוסוף!36

			לפני שהמלך מתחיל בביקורת שלו על נאום הפילוסוף באה קביעה קצרה ופוזיטיבית מפיו, שדבריו של הפילוסוף משכנעים (לַמֻקְנִע). למרות זאת המלך אינו מקבל את טענותיו. הביקורת של המלך מבחינת התוכן שלה נשענת על ציר כפול של התגלות ומעשה.37 מבחינת האופי שלה היא אנטי־שכלתנית, במובן זה שהיא דוחה טיעון שהמלך מאשר שהוא עומד במבחן ההיגיון. המלך מעדיף את האמור בהתגלות פרטיקולרית (חלום) על פני שכלתנות אוניברסלית שבדברי הפילוסוף. לאחר ניסיון כושל לטעון טיעון שכלתני־משהו כנגד הפילוסוף,38 המלך מסכם שוב את דחייתו את דברי הפילוסוף מנימוקים הקשורים בטענה להתגלות ('חלומות אמת' אצל מי שלא עסק בחוכמה ולא בזיכוך נפשו). קריאה כזו של הטקסט, משמעותה היא שאף שדברי הפילוסוף משכנעים יש לדחותם, בשל ההתגלות.39

			מאידך, המשתמע מטענות המלך לחכם המוסלמי ולחכם הנוצרי הוא שיש לדחות את טענותיהם להתגלות דווקא משום שאינן עומדות במבחן ההיגיון. כך המלך קובע בפתיחת דבריו הדוחים את דברי החכם הנוצרי:

			אמר הכוזרי: אין כאן מקום להגיון (לִאלְקִיַאס). יתרה מזאת, ההגיון (אַלְקִיַאס) מרחיק (יֻבְּעִדּ)40 את רוב הדברים האלה.41

			מדברים אלו ברור שטענת החכם הנוצרי להתגלותו של ישו, על כל המשתמע ממנה, אינה עומדת במבחן ההיגיון. באופן רציונלי דומה המלך בפתיחת דבריו, הדוחים את דברי החכם המוסלמי בדבר התגלות מֻחמד והקֻראן, קובע:

			אמר לו הכוזרי: המבקש להדריך מישהו בעניין האלוהים ולאמת לו שאלהים מדבר אל בשר ודם, בעוד הוא חושב זאת לבלתי מתקבל על הדעת (יַסְתַּבְּעִדּ), עליו לשכנעו (יֻקַרִּר עִנְדַּהֻ) בדברים מפורסמים (מַשְׁהוּרַה) שלא ניתן לדחותם. ועדין קשה שיקבל כאמת שאלהים מדבר אל בשר ודם. אם ספרכם נס, לא־ערבי כמוני לא יבחין בנס שבו ובנפלאותו. אם ייקרא בפניי לא אבדיל בינו לבין דיבור ערבי אחר.42

			אם כן, ברור כי טענה סתמית להתגלות אינה משכנעת. גם הטענה להוכחה מן הקֻראן אינה עומדת במבחן ההיגיון, משום שהחכם המוסלמי מבקש לבסס קריאה אוניברסלית על בסיס טיעון פרטיקולרי.43 סיכומו של דבר: המלך, שאישר כי דברי הפילוסוף עומדים במבחן ההיגיון ודחה אותם משום שאינם עומדים במבחן ההתגלות, דוחה את הטענות להתגלות מהנימוק שהטיעון לה אינו עומד במבחן ההיגיון. יתרה מזו: המלך טוען כנגד אפשרות קיומה של התגלות — אף שהוא עצמו דחה את דברי הפילוסוף בשל טענתו לקיומה של התגלות. בדברים אלו יש כדי לחדד את המתח שבין המגמה הפרו־פילוסופית לבין המגמה האנטי־פילוסופית כבר בפתיחה לספר הכוזרי.

			הטרמינולוגיה הפילוסופית

			הבה לא נתעלם מההקשר הטרמינולוגי־פילוסופי של המונח 'לַמֻקְנִע', ונשוב ונקרא את הביקורת של המלך על הפילוסוף על הרקע הפילוסופי של המונח הזה. המלך כבר בפתיחת דבריו קובע כי דברי הפילוסוף משכנעים ('כַּלַאמַךּ לַמֻקְנִע'). ואולם, בניגוד לקריאה פשטנית של הטקסט, הקונקסט הפילוסופי של המונח 'שכנוע' מאפשר להבין כי הצמדת התואר 'משכנעים' לדברי הפילוסוף אינה ביטוי של הערכה לדבריו כדברים העומדים במבחן ההיגיון. ההפך הוא הנכון: מדובר בהערכה מסויגת לטיעון שערכו נמוך באופן יחסי מבחינה פילוסופית. משמעותו של ביטוי זה היא שהמלך מבקר את דברי הפילוסוף ואומר לו כי אין בידיו טיעון דמונסטרטיבי, אלא לכל היותר טיעון משכנע בלבד. באופן זה, במקום שיובן כי אף שדברי הפילוסוף משכנעים יש לדחותם בשל ההתגלות, אפשר להבין כי משום שדברי הפילוסוף משכנעים בלבד אין להסתפק בהם, בשל הטענה להתגלות.

			מסקנתו של טיעון דמונסטרטיבי אינה נתונה לשיעורים ולמידות, אלא היא מוגדרת כוודאית או לא ודאית. הוודאות (או חוסר הוודאות) נובעת מהוודאות (או מחוסר הוודאות) של ההנחות המשמשות בהיקש הפילוסופי ומהערך המוחלט שניתן למתודה הגוזרת באופן הכרחי את המסקנה מן ההנחות. במובן זה ודאות המסקנה תלויה בוודאות ההנחות. אין כאן שאלה של מידה. ברור שאם מדובר בהנחות ודאיות, כי אז בהכרח המסקנה גם היא ודאית, וברור שאם מדובר בהנחות שאינן ודאיות, כי אז בהכרח המסקנה גם היא אינה ודאית.44 מצד אחר, ברור שאם המסקנה אינה ודאית אין הכרח מניה וביה שהמסקנה אינה נכונה. תיתכן מסקנה נכונה אשר אין ודאות בנכונותה. אם כן, גם כאשר ברור לנו שההנחות אינן ודאיות, וכתוצאה מכך ברור לנו שהמסקנות אינן ודאיות אף הן, יש לשאול עד כמה אנו יכולים להיות משוכנעים בכך שהמסקנה נכונה. כאן באה לידי משמעות שאלת המידה, וכאן מושג המפתח הופך להיות השכנוע (אִקְנַאע).45 בהתאמה, טיעון שאפשר שהוא נכון נוכל להעריך לפי מידת השכנוע שאפשר לייחס לו. אם כן, מבחינת מהימנות המסקנות שלו הטיעון המשכנע, כלומר המבוסס על הנחות לא ודאיות, יכול להיות טיעון משכנע באופן חלש או טיעון משכנע באופן חזק. במובן זה טיעון משכנע נתון לביקורת באופן שטיעון דמונסטרטיבי אינו נתון לו. למשל, טיעון שהוא משכנע בלבד ניתן לבדיקה מול טיעונים אפשריים אחרים לצורכי הערכה איזה מהם משכנע יותר.

			אם ניישם את הדברים לענייננו נוכל לומר כי המלך קובע שדברי הפילוסוף אינם דמונסטרטיביים. במונחים של ודאות אפשר לומר שטיעון הפילוסוף, ככל טיעון שאינו ודאי, מציג מסקנות שאינן ודאיות אלא לכל היותר מסקנות העשויות להיות נכונות, במידה כזו או אחרת.

			נראה לי כי בנקודה זו באה הביקורת של המלך על דברי הפילוסוף, וכאן גם באה לידי ביטוי המשמעות המיוחדת של החלום הפותח את הספר. מבחינת המלך עצם קיומו של החלום אינו מוטל בספק. תודעתו היא שהייתה לו חוויה של התגלות, ותודעה זו ודאית. השאלה היא אם החלום שוודאי נחלם הוא התגלות או הזיה. בנקודה זו בדיוק מסתיים נאום הפילוסוף, ובהתאם לטענתו המלך אינו מסוגל לחוות התגלות אמיתית, ולכן ברור שמדובר בהזיה. המלך מבין כי אף שחלום יש כאן, ייתכן מאוד שחלומו אינו בגדר התגלות. כך עולה, למשל, מדבריו לחכם הנוצרי ולחכם המוסלמי, שמהם ברור שלמלך יש ספקות רבים אם יכולה להיות התגלות אמיתית.46 במובן זה תפיסתם של דברי הפילוסוף כמשכנעים בלבד מלמדת כי אילו היו טיעוני הפילוסוף מופתיים־דמונסטרטיביים המלך היה מוכרח לקבלם. ואולם, משום שטיעוני הפילוסוף אינם מופתיים־דמונסטרטיביים, אלא משכנעים בלבד, אפשר לבחון אם טיעונים חלופיים יחלישו את כוחם, ובכך לקבוע שהם משכנעים פחות מטיעונים משכנעים אחרים, גם אם לא להפריכם לחלוטין. במובן זה ברור שאין בידו של המלך לסתור את הטיעון של הפילוסוף, כפי שאין בידו של הפילוסוף לסתור את הטיעון של המלך. העובדה שטיעונו של הפילוסוף אפשרי בלבד מלמדת מניה וביה שקיימת אפשרות אחרת של חלומות אמיתיים גם למי שאינם עומדים בהכרח בקריטריונים של הפילוסוף.47 אם כן, המינוח הפילוסופי 'אקנאע' מזמין את הקורא המשכיל להבין כי מצד אחד דברי הפילוסוף אינם דמונסטרטיביים, ומצד אחר אין הם ניתנים להפרכה מבחינה לוגית גרידא. כך, קריאה הנותנת מקום למשמעות הפילוסופית של המונח 'אִקְנַאע' יכולה ללמד כי המגמה של המלך אינה לסתור את טיעונו של הפילוסוף אלא להחליש את מידת השכנוע בו.

			תובנה זו גוזרת את הצעד הבא של המלך, והוא: קביעת המרחב שממנו המלך נוטל את טיעוניו בבואו להתמודד עם הטיעון של הפילוסוף. דבריו של הפילוסוף אפשריים בהחלט, ולפיכך המלך אינו פונה לדחות אותם באופן תאורטי ואינו מנסה להראות כי יש בהם סתירה או פרכה מצד עצמם — המלך בוחר לפנות מן העולם התאורטי־מושגי אל עולם הניסיון והתופעות, ולעמת אותו עם המסקנות של הפילוסוף.

			הנחת היסוד היא שכדי שהתאוריה של הפילוסוף, שמבחינה הגיונית עומדת בפני עצמה ואפשרית בפני עצמה, תהיה גם משכנעת יותר לנוכח החלופות היא צריכה לעלות בקנה אחד עם עולם הניסיון והתופעות.48 אם התאוריה עומדת בפני עצמה, אין היא יכולה להיבחן אלא ביכולת שלה להסביר את כל התופעות באופן שלא תימצא תופעה אמפירית המקשה עליה. ואכן, המלך פותח בניסיון האישי שלו, שיצר בו תודעה של התגלות. אומנם, דברי הפילוסוף שוללים חוויה זו כהתגלות, אולם משום שדברי הפילוסוף משכנעים בלבד, אין הם יכולים לשמש ראיה מוחלטת לכך שההתגלות היא מן הנמנע. כך גם אפשר להבין את דברי המלך: 'דבריך משכנעים, אבל אין הם תואמים את מבוקשי'. הטעם לכך שאין זה מבוקשו של המלך נעוץ, בהתאם לטקסט, בשאלת הכוונה מול המעשה. המלך מייחס משמעות לתוכן החלום שלו, המאשר את כוונתו אך פוסל את מעשיו. בהתאם לטיעון הפילוסוף, יש משמעות לכוונה ויש משמעות למעשה, אך אין משמעות למעשה מסוים. לפיכך, פסילת מעשה מסוים בחלום המלך מלמדת שמֵעבר לכוונה, שהן הפילוסוף הן המלך מקבלים, יש רובד הקשור במעשה, אך אותו הפילוסוף אינו יכול להכיל במסגרת טיעוניו.49 מכיוון שהפילוסוף אינו יכול להוכיח כי תודעת המלך שהחלום הוא התגלות, תודעה שייתכן שהיא אמיתית כשלעצמה מבחינה סובייקטיבית, מבוססת על הזיה, ברור מדוע המלך מחפש תפיסה הגיונית שתכיל אפשרות של התגלות ומדוע אין הוא מוצא את סיפוקו בטיעון של הפילוסוף. זו נקודה ראשונה שיש בה כדי להחליש את מידת השכנוע שבדברי הפילוסוף. מכאן המלך ממשיך ומביא טענות מעולם התופעות. הוא מציין כי גישת הפילוסוף שהנוצרים והמוסלמים גם יחד אינם טועים אינה משכנעת לאור המציאות שבה דתות אלו פועלות ולאור עמדותיהן כפי שהן מבטאות אותן הלכה למעשה. המלך מסכם כי עולם התופעות מלמד שבניגוד לתחולה האנושית המצומצמת של הנבואה בהתאם לעמדת הפילוסוף, המציאות מלמדת על תחולה אחרת, רחבה יותר. כל הטענות האלה מחלישות את השכנוע שבטיעון הפילוסוף, אך ברור שאינן דוחות אותו לחלוטין.50

			כאן ראוי להוסיף כי קריאת הפתיחה לכוזרי באופן זה מבהירה קטע אחר בביקורת המלך על דברי הפילוסוף ומבליטה את עוקצו החריף ואת האפשרות של הקורא הזהיר להתעמק בו ולנסות לאתר בו משמעות חדשה. את דחיית הפילוסוף המלך מסיים בתמיהה מדוע בקרב הפילוסופים אין נפוצים מעשי ניסים ונבואה, ואילו 'חלומות צודקים'51 אנו מוצאים אצל מי שאינו פילוסוף. המסקנה של המלך היא: 'זה מצביע על כך שלדבר האלהי (לִלְאַמְר אלְאִלַאהִי) ולנפשות סוד זולת (סִוַי) מה שהזכרת הפילוסוף'.52

			לדבר האלוהי ולנפשות יש סוד זולת מה שהזכיר הפילוסוף. לשון אחר: (א) המלך מכיר כי יש בטיעון הפילוסוף משום סוד; (ב) המלך טוען שקיים סוד נוסף.53 מכאן מתברר כי המלך, שלכאורה מנסה לדחות את טענות הפילוסוף לאור קיומה של התגלות, לא רק שאיננו דוחה כלל את דברי הפילוסוף,54 אלא הוא מאשר אותם ומקבל אותם כדברים שיש בהם סוד, וטענתו היא שהם חסרים סוד נוסף. אם כן, המסקנה היא שיש לברר עד תום את אפשרות ההתגלות, והבירור אולי יוביל להסבר התופעות שהמלך טען להן ושהפילוסוף אינו יכול לסתור את קיומן.

			מִדברים אלו אפשר ללמוד כי אילו טיעון הפילוסוף היה ודאי ומוכרח, מניה וביה המלך עצמו היה קובע כי החלום, קרי: תופעת ההתגלות הסובייקטיבית שטען לה היא הזיה. ואולם, טיעונו של הפילוסוף אפשרי אך אינו הכרחי, וממילא ברור שאם יימצא טיעון משכנע אחר שיכיל את תופעות ההתגלות יהיה אפשר לומר שהוא משכנע יותר, באשר הוא יהיה טיעון הגיוני־הסברי המסביר תופעות רבות יותר.

			בנקודה זו המלך מסיים את הדיון עם הפילוסוף ופונה לדיון עם החכם הנוצרי והחכם המוסלמי, שהטיעון שלהם ודאי מכיל את ההתגלות. לפיכך יש לבדוק בטיעוניהם אם הם הגיוניים דיים והמלך יוכל לקבלם. כפי שכבר ראינו, התשובה לכך שלילית. הבה נשוב אל הביקורת של המלך את דברי החכם הנוצרי:

			אמר הכוזרי: אין כאן מקום להגיון (לִלְקִיַאס). יתרה מזאת, ההגיון (אַלְקִיַאס) דוחה את רוב הדברים האלה. אולם כאשר נאמנים ראִיַת העין והנסיון עד כדי שהם תופסים את הלב כולו, ואין לו מנוס מלהאמין (פִי אעְתִּקַאדּ) במה שלדעתו אינו נכון — הוא מתחכם (תַּחַיַּל) להגיון (אַלְקִיַאס) בערמתו (בִּלֻטְפִהִ) לקרב את הרחוק מן הדעת. כן עושים חכמי הטבע ב'סגולות' הנפלאות (אַלְכַ֗וַאץּ אלְגַרִיבַּה) המתחדשות להם. אילו היו מספרים להם עליהן לפני שראו אותן, היו מכחישים אותן. כאשר הם רואים אותן, הם מתחכמים (תַּלַטַּפוּא) ומוצאים להן סיבות מן הכוכבים והרוחניות. ואין הם דוחים מראה עין. אך אני — לא נוח לי (לַא אַגִ֗דְּנִי טַיִּבּ אלנַּפְס) לקבל את הדברים האלה. חדשים הם לי ולא גדלתי עליהם. חייב אני להעמיק חקר.55

			בהתאם לקו שהצעתי, כאן המאזניים נוטים לכיוון ההפוך: המלך טוען כנגד החכם הנוצרי כי הטיעון שלו רחוק מדי מן ההיגיון מכדי שייוותר משכנע, ולכן אין לקבלו. המלך פותח בקביעה שהטיעון של הנוצרי אינו מניח 'מקום להגיון'.56 ברור כי אין הכוונה שטיעונו של החכם הנוצרי סותר את ההיגיון ולכן הוא ממילא בטל. אילו היה כך, השורה הבאה — 'יתרה מזאת, ההגיון דוחה את רוב הדברים האלה' — הייתה מיותרת, ולכאורה די היה בכך לסיים את הביקורת כולה.57 דומני כי הטענה היא שהנוצרי מניח את קיומה של ההתגלות בלא הצדקה רציונלית, ולפיכך הוא מלכתחילה חורג מתחום ההיגיון, במובן זה שאינו נזקק לו כלל. טענה זו מקבלת משנה תוקף בטיעון הבא שבפי המלך, שבשימוש בהיגיון יתברר כי ההיגיון עצמו 'מרחיק' את הדברים האלה. כלומר: להיגיון קשה להכיל את המושג 'התגלות' והנלווה אליו כפי שהוא בא בטיעון החכם הנוצרי, הוא אינו זקוק לו ואין לו כל צורך בו.

			ביקורת זו מציבה את ההיגיון כבעל משקל חשוב ביותר. ואולם, היא אינה מספקת. אזכיר כי אף שדברי הפילוסוף היו הגיוניים כשלעצמם, המלך דחה אותם בנימוקים מעולם הניסיון והתופעות. לפיכך, מטבע הדברים יש לדון בטיעון מעולם הניסיון והתופעות גם בהקשר של דברי החכם הנוצרי. בעצם הדיון הזה ריה"ל משיג מטרה כפולה: הן את הבהרת הטיעון כנגד הנצרות והעצמתו באופן שיעלה בקנה אחד עם הביקורת כנגד טיעון הפילוסוף, הן את הצבת התשתית העתידית להגנת היהדות. כדי לעשות זאת ריה"ל עובר לדון בשאלה מכרעת: מתי הניסיון נקבע ככזה שיש בו כדי לכפות את ההיגיון לנסות ולהכיל אותו ולהניח את קיומו? כאשר אנו ניצבים בפני תופעה שאין להכחישה אנו מחויבים לקבל אותה, אפוסטריורי, כפי שאנו מקבלים כאמת מה שנתפס אפריורי. ואכן, על פי עקרונות הלוגיקה והאפיסטמולוגיה בני הזמן, 'הדברים הידועים שאין צריך ראיה על אמיתתם'58 כוללים לא רק מושכלות אלא גם מוחשות. אלה הן הנחות 'טרום־היקשיות' שאין צורך בהיקש כדי לקבלן.

			על רקע דברים אלו נחזור לדיון בעולם התופעות. מכיוון שאנו בני האדם מקבלים את עקרון הסיבתיות אנו מחפשים לדעת מה הסיבה של התוצאה שבפנינו. מן החיפוש הזה נולדת התאוריה שבאה להסביר תופעות באורח רציונלי. למשל, אילו הייתי מספר למדען שלא ראה מימיו מגנט כי יש אבן שואבת הוא היה מבטל את דבריי. ואולם, כאשר היה רואה אבן שואבת היה נאלץ להכיר בקיומה והיה מבקש תאוריה שתסביר באופן רציונלי כיצד לאבן יש כוח משיכה. לטענת ריה"ל כך הפיזיקאים רגישים לתופעות, ובגללן הם מגיעים למסקנות בדבר השפעה של כוכבים, או של 'רוּחַאנִיַאת': 'כאשר הם רואים אותן, הם מתחכמים (תַּלַטַּפוּא) ומוצאים להן סיבות מן הכוכבים והרוחניות. ואין הם דוחים מראה עין (עִיַאן)'.59 במקרים כאלה ההיגיון התאורטי המשוחרר מעולם התופעות נסוג מפני עולם התופעות ומשמש כלי בידיו של איש המדע המחפש הסבר לתופעות.

			ואולם, כדי שההיגיון יקבל על עצמו את התופעה ויחפש לה הסבר, ראשית כול יש לבדוק אם אכן מדובר בתופעה הדורשת הסבר. רק אם אכן יש בפנינו תופעה, ולכל הפחות אם השתכנענו בקיומה של תופעה, על ההיגיון להתחשב בהנחת קיומה במסגרת התשובות שהוא מבקש וצריך לספק. עיקרון זה המלך מפנה כלפי החכם הנוצרי. ואולם, יישום דברים אלו במקרה של החכם הנוצרי מלמד כי טענות החכם הנוצרי מניחות קיומן של תופעות באופן שאיננו משכנע. המלך אינו מוצא בדבריו של החכם הנוצרי דבר שיש בו כדי לשכנע בקיומה של התגלות כהנחה מוקדמת. החכם הנוצרי אינו מציע הסבר מדוע יש להניח את קיומה של ההתגלות, ולכן המלך גם אינו משתכנע מכל המבנה הבנוי על הנחת קיומה. המלך מדגיש שהוא אינו יכול להכיר בקיומה של ההתגלות הנטענת, שכן אין היא מבוססת על ניסיון שיש בו כדי לחייב את המלך להכיר בו כתופעה הדורשת הסבר.60

			מהלך דומה אנו מוצאים גם בביקורת של המלך על דברי החכם המוסלמי. זהו תורף הביקורת על הטיעון של החכם המוסלמי בטקסט שלפנינו:

			אמר לו הכוזרי: המבקש להדריך מישהו בעניין האלוהים ולאמת (יֻחַקִּק) לו שאלהים מדבר אל בשר ודם, בעוד הוא חושב זאת לבלתי מתקבל על הדעת (יַסְתַּבְּעִד דַ֗לִךּ), עליו לשכנעו (יֻקַרִּר עִנְדַּהֻ) בדברים מפורסמים (מַשְׁהוּרַה) שלא ניתן לדחותם. ועדין קשה שיקבל כאמת שאלהים מדבר אל בשר ודם. אם ספרכם נס, לא־ערבי כמוני לא יבחין בנס שבו ובנפלאותו. אם ייקרא בפניי לא אבדיל בינו לבין דיבור ערבי אחר.61 

			גם כאן המלך ממקד את הטיעון שלו כנגד עצם הטענה להתגלות, ושוב מטעמים שבהיגיון. המלך מציב כאן קריטריון להתגלות שיש לקבלה, והוא שהטענות לקיומה תהיינה מפורסמות. כאן יש כבר אזכור למונח הלוגי־פילוסופי המדויק, הרלוונטי לשכנוע בקיומה של התגלות. הטיעון של החכם המוסלמי להתגלות אינו טיעון דמונסטרטיבי. לפיכך, על הטיעון של החכם המוסלמי להיות לכל הפחות משכנע. כאמור, שכנוע הוא עניין של מידה, וכדי שהטיעון יהיה משכנע עליו להיות מבוסס על מפורסמות.62

			גם בטיעון כנגד דברי החכם המוסלמי נמצא דפוס דומה לזה ששימש כנגד דברי החכם הנוצרי, באופן שיש בו כדי לשמש כתשתית להגנת היהדות. המלך מציין אילו קריטריונים נדרשים כדי שישתכנע בקיומה של התגלות. כאשר החכם המוסלמי מבקש למלא את הדרישה של המלך למפורסמות הוא אומר על הניסים: 'הופיעו על ידו נסים (מֻעְגִ֗זַאתּ), אבל הם לא נקבעו כראיות (חֻגַ֗ג֗) לקבלת תורתו'.63 מתשובת החכם המוסלמי נלמד כי: (א) מפורסמות שאין לדחותן פירושן ניסים מפורסמים שאין לדחות את העדות עליהם, הנס יש בו משום ביטוי להתגלות, ומקיום הנס אפשר ללמוד כי הייתה התגלות; (ב) קיומו של נס יכול לשמש ראיה לאמיתותה של תורה הבאה על ידי בעל הנס. ואולם, בסופו של דבר החכם המוסלמי אינו מוצא נס מפורסם העומד בקריטריונים שהמלך מבקש אלא מהניסים שאירעו לבני ישראל. המלך מבין כי רק ניסים מפורסמים כאלה יש בכוחם לכפות על ההיגיון להתחשב בקיומם וכתוצאה מכך להכיר בקיומה של התגלות ולנסות ולהכיל אותה במסגרת התבונה, כפי שהתבונה מנסה להכיל כל תופעה אחרת. היות שניסים כאלה קיימים רק בהתגלות שהיהדות טוענת לה, ממילא ברור שעל המלך לבדוק גם את היהדות.

			כך מסתיימת הפתיחה, באזכור נוסף של המונח 'חגה', על כל המשתמע מכך מבחינה אפיסטמולוגית כטיעון שאינו דמונסטרטיבי:

			אמר הכוזרי: רואה אני את עצמי נאלץ, כביכול, לשאול את היהודים, כי הם שארית בני ישראל, כי רואה אני שהם הראָיה (אַלְחֻגַּ֗ה)64 שיש לאלהים תורה בארץ. אז הזמין חבר מחברי היהודים ושאל אותו לאמונתו (עַןְ אעְתִּקַאדִּהִ).65

			משמעויות ראשונות

			יש ליתן את הדעת לעובדה שבשלב הזה של הספר ריה"ל בונה את סיפור המסגרת של החיבור כולו. ואולם, נראה כי מדובר לא רק במסגרת הספרותית, אלא גם, ואולי בעיקר, במסגרת העניינית. במובן זה קריאה פשוטה של המסגרת העניינית מלמדת כי ריה"ל מציב את הפילוסופים כיריבים, טוען לאיכות הגבוהה של הטענות להגנה על היהדות, דוחה את הפילוסופיה כפי שהוצגה, דוחה את הדתות המונותאיסטיות האחרות ומגיע למסקנה שהיהדות בלבד ראויה לבדיקה ובחינה. ואולם, קריאה מושכלת של המסגרת העניינית מלמדת שהדברים אינם בהכרח כאלה. אומנם הפילוסופיה מוצגת כיריב ('מתנגדינו הפילוסופים'), אולם הטענות נגד יריב זה (כמו גם הטענות בעדו) אינן מוחלטות. יש הבחנה בין הביקורת על תכנים פילוסופיים לבין השימוש במתודה הפילוסופית לביקורת — על דברי הפילוסוף, וגם על דבריהם של החכם המוסלמי והחכם הנוצרי. מן הפן החיובי, השימוש במתודה הפילוסופית בהקשר של היחס להתגלות יוצר את התשתית להגנת היהדות. באופן זה עקרונות התבונה ותופעת ההתגלות משמשים יחדיו זה בצד זה כבר בצעד הראשון במסע האינטלקטואלי המתואר בספר כולו. אפשר להבחין כיצד באופן דיאלקטי המתודה הפילוסופית־שכלתנית היא שמבססת את ההתגלות וכיצד תוכני ההתגלות הם שמעצבים את מסקנות השכל. דוגמאות עקרוניות לכך, שיכולות לשמש כבניין אב לשיטה כולה, הן סוגיית חידוש העולם וסוגיית ההגשמה — להן יוקדשו שני הדיונים הבאים.

			ג.	חידוש העולם כמודל: מתודה פילוסופית והנחות דתיות

			עד כה ניסיתי להראות את השימוש המחושב של ריה"ל בטרמינולוגיה הפילוסופית, את עריכתו את טיעוני המלך בהתאם למתודה הפילוסופית, ואת ביקורתו על תוכני הפילוסופיה על רקע המתודה הפילוסופית. בכך הציב ריה"ל את הכלים על לוח המשחק של המלך והחבר, אך גם על לוח ליבו של הקורא המשכיל של הספר. ואולם, כל אלה יוצרים לכל היותר תמונה עקרונית ויסודית. כאן עולה השאלה: האם לתמונה זו יש יישום ממשי בשאלות מהותיות בספר? להלן אציג שתי דוגמאות לכך.

			את הביקורת על העמדה הפילוסופית בדבר קדמות העולם ריה"ל פותח במשפט שהוא שם בפי המלך:

			מה תאמר באשר לפילוסופים, שגדולים בחקירה ובבירור האמת? הרי הם מסכימים פה אחד שאין תחילה לעולם והוא קדום. וזה אינו עשׂרות אלפים ולא אלפי אלפים [שנים], אלא אינסוף.66

			על כך החבר משיב מייד: 'לפילוסופים צריך למחול, שהרי הם היו אנשים שלא ירשו חכמה (עִלְמַא) ולא דת (דִּינַא)'.67 בהמשך ריה"ל מחדד את הדברים, בהתייחסו במפורש לאריסטו, 'הפילוסוף':

			אכן. הוא הטיל על שכלו (דִ֗הְנֻהֻ) ומחשבתו (וַפִכְּרַתֻּהֻ) משהו שלגביו לא היתה לו מסורת ממי שהיה יכול לסמוך עליו (יַתַּקֻהֻ תַּקְלִידַּא).68 הוא חשב על ראשיות העולם וקציו. [...] אבל הוא העדיף (רַגַּ֗ח) את הקשיו (קִיַאסַאתִּהִ) לטובת קדמות העולם על סמך חשיבתו בלבד (בִּמֻגַ֗רַּדּ פִכְּרִהִ). הוא לא חשב לנכון לשאול את עצמו על מניין השנים (תַּאְרִיך֗) של מי שהיו לפניו ולא כיצד היו הייחושים של האנשים.69 לו חי הפילוסוף באומה שירשה מקובלות ומפורסמות (מַקְבּוּלַאתּ וַמַשְׁהוּרַאתּ) שאינו יכול לדחותם, היה מטה את הקשיו (קִיַאסַאתֻּהֻ) ואת הוכחתו (וַבֻּרְהַאנֻהֻ) אל אפשרות החידוש.70

			ובהמשך שם:

			אמר הכוזרי: האם יש [מקום ל]הכרעה (תַּרְגִ֗יח) כשקיימת הוכחה (אַלְבֻּרְהַאן)?

			אמר החבר: מי יביא לנו הוכחה (בִּאלְבֻּרְהַאן) בשאלה זאת? חלילה וחס שהתורה (אַלשַּׁרְע)71 תביא מה שישלול מראה עיניים (עִיַאנַא)72 או הוכחה (בֻּרְהַאנַא) אלא מביאה היא נסים (בִּמֻעְגִ֗זַאתּ) [...] כדי להצביע על יוצר העולם [...] שאלת הקדמות והחידוש מעורפלת. הראיות לשני הטעונים (דַּלַאיִל אלְחֻגַּ֗תַּיְן) שקולות. את החידוש מעדיפה (יֻרַגִּ֗ח) המסורת (אַלנַּקְל) מאדם הראשון, נח ומשה עליו השלום, לפי הנבואה שהיא נאמנה יותר (אַצְדַּק)73 מן ההיגיון (אַלְקִיַאס).74 [...]

			אמר הכוזרי: דייני בתחום זה בטעונים המשכנעים (אַלְחֻגַ֗ג֗ אלְמֻקְנִעַה) האלה. אם אאריך להיות בחברתך, עתיד אני להטיל עליך שתציג לפניי את הטעונים החותכים (אַלְחֻגַ֗ג֗ אלְקַאטִעַה).75

			בפתיחת הדיון המלך מצביע על כך שהפילוסופים, המומחים במחקר, הסכימו (וַאַגְ֗מַעוּא) על קדמות העולם (אַלְאַזַלִיַּה) ונצחיותו (אַלְקִדַּם).76 מן הראוי לציין כאן כי המלך מדגיש את יסוד ההסכמה של המומחים במחקר. ההסכמה יכולה ללמד על הוכחות מופתיות.77 אם נקרא את הקטע הזה על הרקע הלוגי־פילוסופי דלעיל נראה כי למעשה החבר טוען שהטעות במסקנות ההיקשים של אריסטו בסוגיית בריאת העולם, מקורה בחוסר התוקף של ההנחות שלו, שאליהן הגיע באמצעות סתם מחשבה, כלומר: באמצעות הנחות שאינן אלא השערות, אשר אינן מבוססות אפילו על מפורסמות ומקובלות. אם כך, הטענה הפילוסופית־אריסטוטלית לקדמות העולם אינה מבוססת מבחינה פילוסופית, לא על טיעון דמונסטרטיבי, ואף לא על טיעון דיאלקטי או רטורי.

			עוד ברור לנוכח הרקע הלוגי־פילוסופי דלעיל, ובמיוחד ההיררכייה בין ההיקשים העולה ממנו, כי אם אי־אפשר להגיע להוכחה דמונסטרטיבית יש לכל הפחות לבדוק את האפשרות לקיומו של טיעון דיאלקטי או רטורי לפני שפונים לספקולציה אישית, שאינה אלא בגדר טענה שאינה מוכחת ואף אינה משכנעת.78 כך אפשר להסביר את טענת ריה"ל שהמסורת (אַלנַּקְל) מכריעה את הראיות שאינן דמונסטרטיביות ('חֻגַּ֗ה' במובחן מ'בֻּרְהַאן') לטובת החידוש. כך ניתן להסביר את הטענה שהנבואה (ולמעשה המסורת הנבואית) נאמנה יותר (אַצְדַּק) משיקול הדעת (אַלְקִיַאס), שכפי הנראה בא כאן במובן של שיקול דעת החופשי מהנחות כאלה ואחרות.79 אם כן, אפשר להבין כי גם מבחינה פילוסופית יש להכריע לטובת החידוש, המבוסס על מפורסמות ומקובלות, שהמתודה הפילוסופית מכירה בהן, למול טיעונים לא ודאיים שאינם מבוססים אפילו על מפורסמות ומקובלות.

			עם זאת, מניה וביה, וכמעט תוך כדי דיבור, החבר מכפיף את תוכני ההתגלות הדתית (בהקשר זה: טענת ההתגלות לחידוש) למתודה השכלתנית. הוא קובע כי בתורה אין דבר שיכול לסתור את המוחשות והמושכלות (אפילו השניות):80 את התפיסה החושית (עִיַאנַא) או מה שנלמד במופת (בֻּרְהַאן). אלה, ורק אלה, יכולים להיות בסיס למתודה פילוסופית שמסקנותיה מוכחות ומוכרחות. הדברים עולים בקנה אחד עם הכרזתו של החבר במקום אחר במאמר זה: 'ישמרני האל מאבסורד וממה שהשכל שולל ורואה כאבסורד'.81 שוב מוצגת עמדה ברורה: לא יעלה על הדעת מה שהשכל שולל. אם כן, ברור שאלמלא החידוש היה בגדר האפשר לא היה אפשר לקבלו.

			יש ליתן את הדעת לשימוש המדויק של ריה"ל במושגים הפילוסופיים: 'קִיַאס', 'בֻּרְהַאן', 'חֻגַּ֗ה', 'מַשְׁהוּרַאתּ' ו'מַקְבּוּלַאתּ'. באופן זה כל קורא משכיל שיש לו היכרות בסיסית עם יסודות הסילוגיזם, עם המבנה ההיררכי שלהם ועם המשמעות האפיסטמולוגית המוענקת לכל אחד מסוגי הסילוגיזם יתפוס את המשמעות הגלומה בשימוש במונחים הפילוסופיים ואת משמעות הביקורת כנגד הפילוסופיה הטוענת לקדמות העולם.82 ריה"ל מציב כאן את ההיקש (קיאס) כמה שאין לו ביקורת כלפיו כמתודה. הוא מצביע על שימוש בהיקש ב'סתם מחשבה' בלא כל מסורת ומצביע על שתי אפשרויות שעמדו בפני אריסטו במסגרת ההיקש: הקדמות והחידוש. ברור שהטיעון של כל עמדה אינו דמונסטרטיבי (מי יביא לנו הוכחה, 'ברהאן', בשאלה זו). הראיות שאינן דמונסטרטיביות (דַּלַאיִל אלְחֻגַּ֗תַּיְן) שקולות מבחינה שכלית. אין לדחות אף אחת מהן, שכן אף באחת מהן אין סתירה לוגית, אף שהן עצמן אפשרויות המוציאות זו את זו. במובן זה גם האמור בתורה אינו יכול לסתור את השכל, כלומר: לא ייתכן שיבוא בתורה דבר שיהיה בו משום סתירה לוגית, ולכן לעולם לא יבוא בתורה דבר כזה. ריה"ל קובע כאן כי אילו הייתה הוכחה מופתית, לא היה מקום להכרעה אלא היינו כפויים לקבל את המסקנה. המסקנה השגויה של אריסטו נובעת מהתעלמות מהמפורסמות (משהוראת) והמקובלות (מקבולאת) של בני ישראל, אפילו מדובר בהתעלמות בלתי מכוונת, שכן אומנם לא היו לפניו, אבל הן מצויות אצל עם ישראל.

			'משהוראת' ו'מקבולאת' הם מונחים פילוסופיים שמקורם בלוגיקה, והם מבטאים סוג מסוים של הנחות של הסילוגיזם: המפורסמות והמקובלות הכרוכות בהוכחה הדיאלקטית והרטורית. אלה מונחים פילוסופיים שהמתודה הפילוסופית מכירה בהם במסגרת הסילוגיזם,83 וקובעת את התוקף של המסקנות הנובעות מהם: דיאלקטי (אם מפורסמות) או רטורי (אם מקובלות).84 החבר מצביע על כך שמסקנותיו של אריסטו לגבי החידוש אינן בעלות תוקף דיאלקטי ולא רטורי, באשר אין הן מבוססות לא על מושכלות ומוחשות, שהיה בכוחן להביא למסקנה דמונסטרטיבית, ואפילו לא על מפורסמות ומקובלות. לפיכך, ומשום שממילא דרך ההיקש מובילה לשתי מסקנות אפשריות (גם אם בלתי מוכחות בדרך דמונסטרטיבית) של קדמות או של חידוש, גם מבחינה פילוסופית יש להכריע לטובת המסורת שלומדים ממנה על החידוש, שכן הטענה לחידוש מבוססת על מפורסמות ומקובלות, שיש להן ערך פילוסופי.85 מבחינה פילוסופית אפשר לומר שהמערכת ההיררכית של תורת ההיגיון משקפת את העמדה שישנם עניינים שאי־אפשר להוכיח בהוכחה מופתית, ולפיכך יש למצוא להם את ההוכחה הטובה ביותר שבנמצא. כאשר אין היקש שיכול להביא להוכחה מופתית המבוססת על מוחשות ומושכלות עדיף היקש שתוצאתו הוכחה דיאלקטית או רטורית המבוססת על הנחות מפורסמות ומקובלות על פני היקש שהתחלותיו אינן אלא בגדר השערות בעלמא.86 זהו גם ערכו של הטיעון הדיאלקטי אצל אריסטו.87

			אם כן, החלקים הפרו־פילוסופיים בקטע זה עניינם ההכרה במתודה הפילוסופית ככזו שאיננה ניתנת להכחשה, והחלקים האנטי־פילוסופיים בקטע זה עניינם דחייה של ההנחות בהיקש של 'הפילוסוף' אריסטו ושל מסקנותיו מן ההיקש. זאת בהתאם ללוגיקה האריסטוטלית עצמה, בהיות הנחות אלו בלתי מבוססות לעומת הנחות מפורסמות ומקובלות. כך באה לידי ביטוי ההבחנה בין קבלת המתודה הפילוסופית, המתבטאת בהיקש, לבין דחיית המסקנות הפילוסופיות, הנובעת מאיכותן הנחותה של ההנחות האריסטוטליות בסוגיה זו. נחותות — לכל הפחות ביחס למפורסמות ולמקובלות. ואכן, בסיכום הקטע ריה"ל משתמש במונחים 'אִקְנַאע' ו'חֻגַּ֗ה'. כזכור, 'אִקְנַאע', השכנוע, הוא הרמה האפיסטמולוגית של טיעון דיאלקטי ורטורי,88 והמונח 'חגה' בא לתאר ראיה לאו דווקא מופתית.89 בסופו של הדיון בסוגיית הבריאה מול החידוש המלך מדגיש כי טענות אלו של החבר משכנעות בלבד (אַלְחֻגַ֗ג֗ אלְמֻקְנִעַה), ואינן חותכות (אַלְחֻגַ֗ג֗ אלְקַאטִעַה). בהמשך המלך מבקש לשמוע את ההוכחות החותכות לחידוש העולם, ובכך מצביע על כך שטענות החבר בנוגע לחידוש העולם אינן מופתיות. העובדה שבמהלך הספר לא באו טענות מופתיות המוכיחות את חידוש העולם באופן דמונסטרטיבי מלמדת גם היא כי לא היו בידי ריה"ל הוכחות כאלה, ולכן עלינו להסתפק בהוכחות המשכנעות.90

			גם מהדברים האמורים לעיל נראה כי ריה"ל הפריד בין הנחות הפילוסופיה ומסקנותיה, המרכיבות את הידע הפילוסופי, לבין המתודה הפילוסופית, העוסקת בדרך המאפשרת לקנות ידע זה. מכאן עולה כי בה במידה שריה"ל דחה הנחות של פילוסופים ומסקנות הנובעות מהנחות אלו, הוא לא דחה את המתודה הפילוסופית כשלעצמה.91 המתודה הפילוסופית מקורה בשכלתנות ובתבונה שאינן ניתנות לדחייה, ובקבלת הסילוגיזם, ההיקש (קִיַאס),92 כמתודה שאיננה ניתנת לערעור ואיננה תלויה בשיטה פילוסופית או דוקטרינה מחשבתית כזו או אחרת.93 לפי המתודה הפילוסופית התוקף של המסקנות הפילוסופיות מבוסס על התוקף של ההנחות הפילוסופיות. מכיוון שאופן השימוש במתודה הפילוסופית זהה לגבי כל ההנחות, אילו ההנחות הפילוסופיות היו מוכחות, ממילא התבונה מחייבת שמסקנות הפילוסופים היו אחידות. בעקבות אַלְגַזַאלִי, ריה"ל מדגיש במקומות אחדים כי עצם קיומן של מחלוקות בין הפילוסופים לבין עצמם מלמדת על אי־ודאות בהנחותיהם ועל היעדר תוקף מופתי למסקנותיהם.94 כאמור, הרמב"ם ב'מלות ההגיון' הצביע על כך שמחלוקות כאלה נופלות במקרה של הנחות שאינן ודאיות, כלומר שמקורן במפורסמות או מקובלות,95 ולשיטת ריה"ל כל שכן, כשפעמים רבות מדובר בהנחות שמקורן בהשערה ואנלוגיה בלבד.96 זה למעשה תורף הביקורת של ריה"ל על הפילוסופיה.97

			נראה לי כי מתוך ביקורת זו ריה"ל מעלה שאלה עקרונית: כיצד אפשר ללמוד באופן הטוב ביותר על מה שאין לגביו מושכל או מוחש, כלומר מה שאין בו ודאות? התשובה ברורה: אם אין מופת (דמונסטרציה) המאפשר ודאות יש לפנות להיקשים המאפשרים שכנוע. ההיקשים האלה מבוססים על מפורסמות ומקובלות אשר השימוש בהן כהנחות בהיקש מניב מסקנות באיכות נמוכה מאיכותן של מסקנות הבאות בעקבות שימוש במוחשות ובמושכלות. לדעתי תשובה זו היא היסוד לדרכו של ריה"ל בביסוס ההתגלות. ריה"ל מבקש לבסס את אמיתות ההתגלות על מפורסמות ומקובלות במובנן הלוגי הזה וליישם את המתודה הפילוסופית על הטענה הדתית להתגלות, ובכך לבסס את קיומה של ההתגלות. כך יהיה אפשר להגיע למסקנות בעלות ערך פילוסופי דיאלקטי ורטורי בשאלת ההתגלות, על כל המשתמע מקיומה, במקום להשתמש בהשערות גרידא. כך גם מובטח שבעניינים שאין בהם מסקנות מופתיות נוכל להגיע לכל הפחות למסקנות דיאלקטיות או רטוריות, אשר בהתאם למתודה הפילוסופית מבוססות יותר ממסקנות המבוססות על השערה ואנלוגיה גרידא.98

			אוסיף ואומר כי כפי הנראה, ריה"ל צועד צעד נוסף קדימה. להבנתי, עבור ריה"ל, לא רק שאין סתירה בין התבונה להתגלות, אלא שהן דרות בכפיפה אחת ומסייעות זו לזו. האפשרות לסינתזה בין התבונה להתגלות נעוצה בהיות שתיהן ממקור מטפיזי תבוני.99 מדברים אלו, אם הם נכונים, עולות שתי מסקנות חשובות: האחת, האמיתות של ההתגלות אינן יכולות לסתור את אמיתות התבונה, ולהפך; האחרת, כדי לקדם את הידע הכולל אפשר להשתמש באמיתות מתחום אחד במסגרת התחום האחר. כך, באופן דיאלקטי התבונה יכולה לבאר את תוכני ההתגלות, ותוכני ההתגלות יכולים לשמש הנחות יסוד במתודה פילוסופית. להלן נראה כיצד בשאלת תוארי האל ובסוגיית ההגשמה, התבונה אכן מבארת את תוכני ההתגלות.

			ד.	תוארי האל וסוגיית ההגשמה

			כבר דוד קויפמן, אשר סבר כי ריה"ל היה מתנגד מובהק לפילוסופיה ואף טען כי ריה"ל ביקש להרחיק אותה לחלוטין מגבולות הדת,100 נאלץ לתהות כיצד הדיון של ריה"ל בתורת התארים היה פילוסופי למדי.101 במחקר היה מי שהצביע על כך שהשאלה של קויפמן מקורה בהנחה שלו שריה"ל היה מתנגד מובהק לפילוסופיה, שהתשובה שניסה קויפמן לתת לשאלתו אינה מספקת ושהשמטת הנחתו בדבר התנגדות ריה"ל לפילוסופיה מספקת תשובה טובה יותר לשאלתו.102

			מלכתחילה יש לתת את הדעת לכך שריה"ל מביא לידי ביטוי בספר הכוזרי שני היבטים בסוגיית התארים וההגשמה: מצד אחד הוא מבטא במפורש קביעה חסרת פשרות בדבר היעדר כל הגשמה; מצד אחר אין הוא מתחמק מן העובדה שמקריאה פשוטה של תוכני ההתגלות, קרי: הטקסט הבסיסי של התורה והנביאים, עולה ההבנה שלאל יש תכונות גשמיות. למשל, בשל התיאורים המגשימים בתורה — לדוגמה, מכתב אלוהים את לוחות הברית והדיבור (האקוסטי) עם בני ישראל במעמד הר סיני — המלך מייחס ליהדות את גשמיות האל. כך נלמד ממעמד הר סיני, שהמלך מקבל לגביו את טענת החבר שאין להתכחש להתרחשותו. יתרה מזו: כתוצאה מכך המלך אף מציין כי אין לטעון כנגד בני ישראל על הזנחת ההיגיון והעיון השכלי, הטוענים למסקנות אחרות.103 למרות זאת, החבר מתנגד לטענת הגשמיות התנגדות מוחלטת. הוא קובע את הקביעה המפורסמת: 'ישמרני האל מאבסורד וממה שהשכל שולל ורואה כאבסורד',104 ויוצא בהתקפה כנגד הטענה לגשמיות האל.

			ועוד: בתחילת המאמר השני ריה"ל מעלה כבעיה את סוגיית שמות האל ותאריו המיוחסים לו בתורה ובספרי הנביאים ומציין שם כחלק מהצגת הבעיה את 'ההגשמה הנראית בחלק מהם'.105 למרות זאת, וטרם הדיון בשאלה זו, הוא כבר מזדרז לקבוע כי ההגשמה הנראית בחלק מהם היא 'אף שהדבר רחוק מן השכל וגם התורה מרחיקה אותו בדברים ברורים'.106 לאחר הצגת הבעיה הוא מפרש את הכתובים בהתאם לעמדה השכלתנית, השוללת את ההגשמה.107

			גם במאמר השלישי ריה"ל קובע מפורשות ביחס לתפילה:

			הוא מצהיר ב'קדושת השם', כלומר, [ברכת] 'אתה קדוש', שהוא נעלה, קדוש ומרומם משידבק בו או יתקשר אליו משהו מתארי הדברים הגשמיים (אַלְגֻ֗סְמַאנִיַּאתּ). הוא מְשַׁוֶּה (פַיַתַּצַוַּר) בברכה זאת את כל מה שקבעו הפילוסופים (אַלְפַלַאסִפַה) שאלהים נעלה ומקודש.108

			במאמר הרביעי ריה"ל חוזר על כך ומדגיש כי משמעות הקדושה המיוחסת לאל היא שאין האל ראוי לכל תואר מתוארי הברואים ושתוארי האל אינם אלא על דרך המטפורה בלבד. הוא מציין כי התיאורים האנתרופומורפיים בכתובים באו לענות על צורך פוליטי וכי גם התפיסה הנבואית אינה של האל עצמו אלא הכרה חושית במובן זה שהדמיון משפיע על החוש והשכל מבאר את הדמיון.109

			כזכור, בסוגיית בריאת העולם ריה"ל מעדיף את תכני ההתגלות על פני העמדה הפילוסופית. מהאמור עולה כי בסוגיית התארים הוא מקבל את העמדה הפילוסופית. בהתאמה הוא גם מבאר את הכתובים כמטפורה לצרכים פוליטיים או כתיאור של תפיסה נבואית את מה שאינו האל עצמו, וגם זאת באמצעות הדמיון.110 אם ניתן את הדעת לרקע הלוגי־פילוסופי של הטיעונים, נוכל להציע הסבר לטיפול השונה של ריה"ל בשתי הסוגיות האלה.

			בניגוד לטענה בדבר קדמות העולם, טענה שלא נתפסה כמוכחת באופן דמונסטרטיבי, הטענה בדבר ייחוד האל ואי־גשמיותו נתפסה כמוכחת באופן דמונסטרטיבי, והדבר מוטעם בטקסט. כך, כאשר המלך והחבר דנים בסוגיית חטא העגל ריה"ל טוען כי קיים צורך אנושי לעבוד צלמים ודמויות. ואולם, כבדרך אגב וכדי להדגיש את הצורך האנושי הזה החבר אומר דבר מה על מסקנות הפילוסופים בעניין האל:

			כי האומות כלם בזמן ההוא היו עובדים צורות (מַעְבּוּדַּאתּ צֻוַרַא"), ואלו היו הפילוסופים מביאים מופת (יֻבַּרְהִנוּן) על היחוד (אַלְוַחְדַּאנִיַּה) ועל האלהות (אַלרֻּבּוּבִּיַּה) לא היו עומדים מבלי צורה שמכוונים אליה ואומרים להמונם כי הצורה הזאת ידבק בה ענין אלהי.111

			כבר קודם לכן החבר טען בלהט נגד האפשרות, ולו ההיפותטית, בדבר שמץ הגשמה ביהדות,112 אולם כאן, כדי להדגיש את הצורך האנושי בצלם ודמות ריה"ל מציב אל מול הצורך הזה את האפשרות להוכיח הוכחה דמונסטרטיבית בדבר ייחוד האל ואלוהותו. החבר מקבל את ההוכחות של הפילוסופים בעניין אי־גשמיות האל כהוכחות דמונסטרטיביות וטוען שלמרות הוכחות אלו הצורך האנושי לעבוד צורות מתגבר גם עליהן. ברור כי אילו הוכחה זו בדבר אי־גשמיות האל הייתה חלשה בעיני ריה"ל הוא לא היה מציין אותה לחיזוק טענתו בדבר עוצמת הצורך האנושי לעבוד צורות. זאת ועוד: ריה"ל בחר ביודעין להשתמש כאן במונח 'בֻּרְהַאן' (יֻבַּרְהִנוּ). ברור אם כן כי קיומה של הוכחה דמונסטרטיבית כנגד גשמיות האל היא שמלמדת על עוצמת הצורך האנושי לעבוד צורות.113 לכך אפשר להוסיף את העובדה, שכבר הצבעתי עליה לעיל, שכל היריבים שריה"ל מציג בפתיחת הספר מקבלים את היסודות האלה של מציאות האל ואי־גשמיותו. העובדה שאין כל התמודדות עם גישה אחרת מלמדת שמבחינת ריה"ל אין אפשרות אחרת, היות שיסודות אלו דמונסטרטיביים.114

			כבר בדוגמה שהבאתי מן המאמר הראשון, כאשר המלך טוען להגשמה ולפיכך לצורך בזניחת ההיגיון, ריה"ל פותח בטענה שחלילה שיבוא בתורה אבסורד רציונלי, כלומר מה שהשכל סותר. אם כך, השכל קובע כנמנע את ההגשמה של האל. לכן התבונה מכריעה את הכתובים שיש בהם תיאורים של הגשמה ומחייבת את ביאור הכתובים בדרך אחרת. ואכן, בסופו של דבר ריה"ל פונה לכתובים ומבאר אותם.115 גם מכאן אפשר ללמוד כי לתפיסתו אי־גשמיות האל היא טענה שהוכחה באופן ודאי, ולפיכך אין לקבל שטענה לגשמיות האל תבוא בתורה.

			יש לתת את הדעת לכך שמעמד דמונסטרטיבי זה של הטענה לאי־גשמיות האל הוא הטעם "לעקם" את פשט הכתובים ולפרש אותם בהתאם. טעם כזה לא קיים במקרה של חידוש העולם — שם הטענות לכאן או לכאן אינן מוחלטות ממילא. הגישה המוצעת על ידי מאפשרת לא רק להצביע על ההבדל הזה בין הקבלה של ריה"ל את תורת התארים לבין דחייתו את טענת הקדמות ולתאר אותו, אלא גם להסביר את הטעם לקיומו.

			ה.	סיכום: הקורא המשכיל — בין ודאות פילוסופית להתגלות משכנעת

			לעיל הצבעתי על האופן שבו הפתיחה לכוזרי מתווה את מאזן הכוחות בין השכלתנות, הפילוסופיה וההתגלות. בניתוח של סוגיית חידוש העולם ניסיתי להסביר מדוע ריה"ל קיבל את עמדת ההתגלות על פני עמדת הפילוסופיה, ובניתוח של סוגיית אי־גשמיות האל ניסיתי להסביר מדוע שם ריה"ל קיבל את עמדת הפילוסופיה על פני פשט ההתגלות ומדוע פירש את ההתגלות באופן התואם את מסקנות הפילוסופיה. על הרקע האמור וכפי שאני מבין את המשתמע ממנו אבקש לנסות ולהציע את הגישה השיטתית שלהבנתי באה לידי ביטוי בספר הכוזרי, המאפשרת להבהיר את היחס שבין התגלות לפילוסופיה.

			הצעתי מבוססת על קריאה המוצאת גישה רציונלית עקיבה ויסודית בבניין הרעיוני של מחשבת ריה"ל בכוזרי, גישה המכוננת עבור הקורא המשכיל קריאה משמעותית ובעלת תוכן של העולם הרעיוני בכוזרי.116 מבחינה מתודית ריה"ל מקבל את עקרונות הלוגיקה האריסטוטלית, המתבטאים בדרכי ההיקש האריסטוטליים, אך לא את ההנחות הפילוסופיות האריסטוטליות הבלתי מוחלטות,117 ולא את המסקנות הפילוסופיות האריסטוטליות הנובעות מהנחות אלו. בהתאמה אבקש לטעון כי הביקורת האנטי־פילוסופית בכוזרי איננה אלא ביקורת כלפי ההנחות והמסקנות האריסטוטליות, אך לא כלפי השכלתנות כשלעצמה או המתודה הפילוסופית כשלעצמה. לעומת זאת, מן הפן הפוזיטיבי אבקש לטעון כי: (א) חלף הרעיונות הפילוסופיים האריסטוטליים, הפסידו־דמונסטרטיביים לשיטתו, ריה"ל מבקש את הקורא המשכיל לאמץ רעיונות פילוסופיים דיאלקטיים משכנעים (ב) תוכן פוזיטיבי משכנע זה משמש כתשתית שכלתנית ופילוסופית להגנה על היהדות.

			לאור האמור לעיל, ומנקודת המבט של המתודה הפילוסופית המתבטאת בלוגיקה האריסטוטלית, אוכל לתאר את המפעל של ריה"ל בספר הכוזרי כמפעל כפול המבקש: (א) להפריך את יומרתה של הפילוסופיה לדמונסטרטיביות של טיעוניה, ולמעשה לטעון כי לעיתים אין בטיעוניה ולו משום היקשים דיאלקטיים או רטוריים; (ב) לבסס את היהדות בהתאם לכללי הלוגיקה האריסטוטלית באופן דיאלקטי ורטורי. באופן הזה ריה"ל מבסס עבור הקורא המשכיל מַעבר מפילוסופיה מקובלת בעלת יומרה דמונסטרטיבית־אריסטוטלית העומדת בסתירה בסיסית לדת אל פילוסופיה בעלת יסודות דיאלקטיים המאפשרת שילוב של המסורת הדתית במחשבה הרציונלית והפילוסופית ויצירת עולם רעיוני סינתטי עקיב בעל תשתית פילוסופית ראויה.

			באופן ספציפי יותר, ובמונחים של תבונה והתגלות, טענתי היא שבמָקום שהתבונה הגיעה למסקנה דמונסטרטיבית ריה"ל מכפיף את ההתגלות לתבונה. במָקום שלתבונה אין מסקנה דמונסטרטיבית אנו עוברים למישור הדיאלקטי, ובו קבלת הטיעון נתונה למידת השכנוע שיש בו, וכאן כמובן יש משמעות למסורת היהודית. בהקשר זה אבקש לשחזר את המהלך הרעיוני של ריה"ל באופן הבא: אין הוכחה דמונסטרטיבית לקיומה של התגלות או להיעדרה, לפיכך היא אפשרית מבחינה שכלית ואינה מן הנמנע. כאשר אין בנמצא הוכחה דמונסטרטיבית, הרי שלפי עקרונות הלוגיקה, היא המתודה הפילוסופית עצמה, יש לעבור לדיון במישור הדיאלקטי המשכנע. כאמור לעיל, שכנוע הוא עניין של מידה, הן בהנחות הטיעון הן במסקנות.118 הדיון של ריה"ל נסב על כך שההתגלות היהודית היא המשכנעת ביותר מתוך האפשרויות המונותאיסטיות השונות (פילוסופיה, נצרות, אסלאם, קראות) ולכן יש לקבלה.119 במסגרת תוכני ההתגלות הזאת קיימות טענות אחדות, למשל: אפשר להבין כי בתוכני ההתגלות יש טענה בדבר חידוש העולם; אפשר להבין כי בתוכני ההתגלות יש טענה שלאל יש תכונות אנתרופומורפיות. במקרים שנראה כי אין הוכחה דמונסטרטיבית וכי מבחינה הגיונית קיימות כמה אפשרויות, לרבות אפשרויות שההתגלות מלמדת עליהן, כמו למשל בסוגיית חידוש העולם, יש להעדיף את האפשרות שבאה לידי ביטוי בהתגלות, ובהתאמה: להעדיף את הטענה לחידוש העולם. במקרים שנראה כי יש הוכחה דמונסטרטיבית, כך שטענה מסוימת בהתגלות סותרת את ההיגיון, למשל הטענה שלאל יש תכונות אנתרופומורפיות, ההתגלות תיסוג מפני התבונה ותעוצב בהתאם, כפי שריה"ל מעצב את תורת התארים.

			מהלך זה מבוסס על הטיעון הדיאלקטי והרטורי, שלפיו ההתגלות היהודית משכנעת יותר מן האפשרויות האחרות. ההתגלות היהודית מבוססת על מפורסמות ומקובלות טובות משיש בכל האפשרויות האחרות (הפילוסופיה, הנצרות והאסלאם),120 אף שהאפשרויות האחרות כשלעצמן אינן נמנעות בהכרח.

			את הדברים האמורים אפשר לסכם בקצרה בטענות העקרוניות הבאות:

			א.	ביקורת הפילוסופיה והגנת היהדות יכולות להיות מבוססות על הלוגיקה האריסטוטלית בת הזמן, אשר יש להכיר בה כמתודה.

			ב.	על רקע המתודה האמורה, הביקורת על הפילוסופיה מבוססת על היעדר הדמונסטרטיביות בכמה מטענות הפילוסופים, וההגנה על היהדות מבוססת על קיומן של מפורסמות ומקובלות התומכות בה.

			ג.	עם קבלת היהדות באופן שיש בו ערך מבחינה פילוסופית כמפורסמות ומקובלות, ממילא:

			1.	יש לקבל כפי שהם את תכניה של ההתגלות בעניינים שאין בהן הוכחה דמונסטרטיבית, כל עוד מדובר במה שהוא אפשרי מבחינה לוגית. במקרה כזה טיעוני הפילוסופיה שאינם דמונסטרטיביים נסוגים מפני טענות ההתגלות האפשריות המשכנעות מבחינה לוגית.

			2.	אין לקבל את תכניה של ההתגלות כפי שהם במה שנמנע מבחינה לוגית והוכח ככזה באופן דמונסטרטיבי. במקרה כזה פשט הכתובים ייסוג מפני הטיעונים הדמונסטרטיביים של הפילוסופיה, והכתובים יתפרשו בהתאם באופן העולה בקנה אחד עם הפילוסופיה.

			השילוב של עקרונות אלו יחד משתקף הן בדיון בסוגיית חידוש העולם הן בדיון בסוגיית גשמיות האל ומבטא את המימוש והיישום של העקרונות שבאו לידי ביטוי בפתיחה לכוזרי. במובן זה אפשר לומר כי הפתיחה לכוזרי עוסקת בשאלות הרלוונטיות, ופחות בתשובות הרלוונטיות. דומני כי על רקע העקרונות האלה אפשר לעמוד מזווית חדשה על משמעות גישתו של ריה"ל ליחס שבין התבונה ובין ההתגלות ולהציע נקודת מבט חדשה ומורכבת לתכנים שבספר הכוזרי, המבוססת על תפיסה דיאלקטית של עקרונות התבונה ועקרונות ההתגלות, המסייעים זה לזה. נראה שהדיאלקטיקה הזאת שבין ביקורת לבין הערכה מצביעה על היסוד הסינתטי הגדול המונח בבסיס גישתו של ריה"ל לפילוסופיה ולהתגלות. המשמעות של הגישה המוצעת כאן היא שהתבונה וההתגלות אינן יכולות לחיות אלא זו בצד זו. המתודה הפילוסופית משמשת בסיס רציונלי להכרה בהתגלות, והוודאות הפילוסופית מעצבת את תוכני ההתגלות.

			אין לשכוח את הצד השני של המטבע ואת משמעותו ביחס לפילוסופיה: ההתגלות יכולה לספק את המקור להכרעה בין אפשרויות שהשכל אינו יכול להכריע ביניהן. במובן זה תרומתם של תוכני ההתגלות באה לידי ביטוי לא רק בתחום הדת, אלא גם בתחום הפילוסופיה. במקום שהפילוסופיה איננה מאפשרת להכריע בוודאות, באה ההתגלות ומספקת את ההכרעה בין האפשרויות. כך למשל הכריעה ההתגלות לטובת החידוש. במובן זה החוכמה, הפילוסופיה, נעזרה בהתגלות לצורכי הכרעה בין האפשרויות שהיא עצמה העלתה מלכתחילה על דעתה ואשר לא יכלה לדחות או לאשש באופן ודאי.

			לפני סיום אני מבקש לדון בנקודה המשלימה את המהלך הרעיוני המוצע בעניין הגותו של ריה"ל בהקשרים אלו. נקודה זו קשורה לשאלה הבאה: האם התרומה הזאת של ההתגלות היא בהקשרים דתיים־תאולוגיים בלבד, שבהם הפילוסופיה אינה יכולה להכריע? לדעתי התשובה לשאלה זו שלילית. כפי הנראה, עבור ריה"ל תרומת ההתגלות איננה מצומצמת לתחום הדתי. מכמה מקורות בכוזרי אפשר ללמוד כי בכוחה של ההתגלות לכוון גם את הפילוסופיה, ולשמש לה כלי כדי להכריע בין כמה אפשרויות כשרות מבחינה פילוסופית, ובכך לאפשר לפילוסופיה להתקדם מבחינה מדעית.

			אמר החבר: לפילוסופים צריך למחול, שהרי הם היו אנשים שלא ירשו חכמה (עִלְמַא") ולא דת (דִּינַא"), כי הם היו יוונים ויון מבני יפת, תושבי הצפון. והחכמה (אַלְעִלְם) הנמסרת בירושה מאדם הראשון — הלוא היא החכמה (אלעלם) הנתמכת (אַלְמֻוַיַּדּ) על־ידי הדבר האלוהי (בִּאַמְר אִלַאהִי) — מצויה רק בצאצאי שם, אשר הוא סגולתו (צַפְוַה) של נוח. החכמה (אלעלם) היתה מעולם, ותהיה לעולם, באותה סגולה (צפוה) מאדם הראשון.121 אל היוונים באה החכמה (אלעלם) רק כאשר ידם היתה על העליונה. החכמה (אלעלם) עברה אליהם מן הפרסים. אל הפרסים היא הגיעה מן הכשדים. הפילוסופים צמחו ביוון בימי שליטתם, לא לפני כן ולא אחרי כן. מאז עברה השליטה לידי הרומאים לא קם ביניהם פילוסוף מפורסם.122

			לדעתי משפט המפתח כאן הוא 'החכמה הנתמכת על־ידי הדבר האלוהי'. הפילוסופים במאמץ האישי שלהם יכולים להגיע למסקנות רבות וחשובות, אך לעיתים מסקנות אלו אינן מספקות. ההקשר המסוים הנזכר כאן הוא מסקנות הפילוסופים בדבר קדמות העולם. הכשל של הפילוסופים במסקנתם בדבר קדמות העולם אינו בכך שמסקנה זו אינה אפשרית לפי השכל האנושי. ההפך הוא הנכון: כפי שראינו, ריה"ל מציין שמסקנה זו אפשרית בהחלט מבחינה רציונלית גרידא. אלא שכפי שראינו הכשל של הפילוסופים הוא בהתעלמות מן המסורת הנבואית־אלוהית המכריעה כי העולם נברא, וכן ביומרה לסמוך על השכל האנושי גם כאשר קיימת מסורת שיש להתחשב בה הטוענת אחרת. התעלמות זו אינה באשמתם של הפילוסופים, שכן אין הם יורשים של המסורת הנבואית־אלוהית הזאת. מאידך, החוכמה שמאפשרת להגיע למסקנות הנכונות נתמכת ונעזרת במסורת הנבואית־אלוהית הזאת. חוכמה זו מבוססת על השכל האנושי — שמכיר בה, ומאפשר להבין אותה כראוי ולבאר אותה באופן הנכון, קרי: באופן שאינו סותר את התבונה.123

			אפשר להיווכח עד כמה ריה"ל קושר את התבונה וההתגלות זו בזו ומבקש את הסינתזה ביניהן ואת האפשרות להשתמש בהנחות תבוניות והתגלותיות כבסיס להיקש פילוסופי גם מהאמור בעניין חוכמת התכונה במסגרת הדיון בקו התאריך. שם הוא אומר כך:

			ואל תטען נגדי באלה החדשים התוכנים גנבי החכמה, ולא התכוונו לגנבה, אבל הם מצאו חכמות מסופקות מעת שכהתה עין הנבואה, והתחכמו משכלם וקבעו קביעות לפי מה שנתן הקשם.124

			כלומר: החוכמות מסופקות משום שכהתה עין הנבואה. קיומה של הנבואה מאפשר להשתמש באמיתות של התגלות כבסיס במקרה של ספק שלא ניתן להכרעה באופן פילוסופי גרידא. המיזוג הנכון הזה, הדיאלקטיקה החיובית שבין תבונה להתגלות, הוא שיצר את העולם הפילוסופי שהיה במסגרת עם ישראל, והוא הראוי באמת להיות מה שריה"ל קורא 'החכמה הנתמכת על־ידי הדבר האלוהי'. בהתאמה כשריה"ל מבקש לתאר את חוכמת שלמה הוא אומר:

			אמר החבר: ומה דעתך על החכמות (בִּעֻלוּם) של שלמה? הלא הוא דיבר על כל החכמות בסיוע אלוהי, שׂכלי וטבעי. תושבי [כדור] הארץ היו באים אליו כדי להעביר את דברי החכמה שלו אל האומות, אפילו מהודו. עקרונותיהן וכלליהן של כל החכמות הועברו מאתנו תחילה אל הכשׂדים ואחרי כן אל פרס ומדי. אחר כך אל יון, ולאחר מכן אל הרומאים. בגלל הזמן הרב שעבר וריבוי חוליות־הביניים אין זוכרים שהחכמות תורגמו מעברית. אלא [טוענים שתורגמו] מיוונית ורומית.125

			דוגמה לתפיסה זו אפשר למצוא גם בדברי ריה"ל בעניין ברכת 'אתה חונן לאדם דעת' בתפילת שמונה־עשרה. שם הוא כותב:

			הבקשה הראויה ביותר שיקדימוה היא בקשת השׂכל וההשראה, כי בה מגיע האדם לידי התקרבות אל אלוהיו. לכן הוא מקדים 'אתה חונן לאדם דעת', קשור במה שאחריו, כלומר, 'הרוצה בתשובה', כדי שהחכמה, הדעת והבינה תהיינה בדרך התורה והעבודה, כאומרו: 'השיבנו אבינו לתורתך'.

			על רקע האמור ברור שהיסוד הפילוסופי־רציונלי איננו נזנח כאשר האדם מגיע אל ההתגלות. ההפך הוא הנכון: היסוד הזה צריך להיות מופעל בדרך התורה והעבודה, קרי: באופן דיאלקטי וסינתטי עם ההתגלות. באופן הזה, ובהתאמה לגישה המוצעת, היסוד הפילוסופי־רציונלי מכונן ומבקר את ההתגלות. לכן הוא הבקשה הראשונה בתפילתו של אדם מישראל המבקש להשיג את ההתקרבות לאל. אלא שבסופו של דבר החוכמה, הדעת והבינה הן סינתזה בין המסקנות שהשכל האנושי יכול להשיג לבין האמיתות המתקבלות מהשכל האלוהי שהשכל האנושי אינו יכול להשיג לבדו אלא באמצעות ההתגלות.126 נראה לי כי לשיטת ריה"ל הסינתזה הזאת בין הפילוסופיה האנושית לחוכמה האלוהית היא שמרכיבה בסופו של דבר את ה'חוכמה'. אם כן, רכיב ההתגלות, שבמקורו היה בעם ישראל, הוא שייחד את הפילוסופיה שהייתה בעם ישראל, והוא שנתעלם מאומות העולם בהתעלמן מהמסורת היהודית האלוהית, על כל המשתמע מכך, הן מבחינה תאולוגית הן מבחינה פילוסופית.127

			        

			        

			
				
					1*	מאמר זה מבוסס על פרק מרכזי בעבודת דוקטור, העוסקת בעיקרה בסוגיית היחס לשכלתנות ולפילוסופיה בספר הכוזרי, בכמה תוספות ושינויים. העבודה נכתבה בהנחייתה של בעלת היובל הפרופ' חנה כשר. אני מודה לה מקרב לב על הנחייתה המסורה, על ליבה הפתוח לכל רעיון ועל עינה הפקוחה לכל מחשבה.

					1	אכן, היו חוקרים שקבעו כי אין לזהות בין יהודה הלוי לבין החבר. לעניין זה ראו למשל ל' שטראוס, 'חוק התבונה בכוזרי', הנ"ל, ירושלים ואתונה: מבחר כתבים, תרגם א' הוס, ירושלים תשס"א, עמ' 210 הערה 17; א"ל מוצקין, 'על "הכוזרי" ליהודה הלוי כדיאלוג אפלטוני', עיון, כח (תשל"ח), עמ' 210 הערה 3.

				

				
					2	המחקר בסוגיה זו מורכב עד כדי כך שגם הניסיון להלן לזהות שלוש מגמות בחקר הכוזרי נתקל בקשיים לנוכח העובדה שלעיתים אפשר לשייך חוקר ליותר ממגמה אחת. לפיכך יש לנהוג משנה זהירות במיון של המחקר ולזכור כי הוא בא לסייע בהצגת תמונת המחקר באופן כללי בלבד וכרקע לדיון להלן וכי אין בו משום יומרה להיות ממצה.

				

				
					3	למשל ש"י איש הורוויץ, 'ר' יהודה הלוי', העתיד, א (תרפ"ג), עמ' 49; ד' קויפמן, מחקרים בספרות העברית של ימי הביניים, ירושלים תשל"ד, עמ' 183–184. לעניין זה ראו גם: I. Husik, A History of Medieval Jewish Philosophy, Philadelphia 1944, pp. 150-151; I. Efros, Judah Halevi as Poet and Thinker, New York 1941, pp. 24, 27; צ"ה וולפסון, המחשבה היהודית בימי הביניים: מסות ומחקרים, ירושלים תשל"ח, עמ' 203; H.A. Wolfson, ‘Maimonides and Halevi: A Study in Typical Jewish Attitudes towards Greek Philosophy in the Middle Ages’, JQR, 2 (1912). על השפעתה של גישה זו בקרב החוקרים ראו: A. Shear, The Kuzari and the Shaping of Jewish Identity: 1167-1900, Cambridge 2008, pp. 4-5; י"י גוטמן, הפילוסופיה של היהדות, ירושלים תשי"א, עמ' 116; הנ"ל, 'היחס בין הדת ובין הפילוסופיה לפי יהודה הלוי', דת ומדע: קובץ מאמרים והרצאות, בעריכת ש"ה ברגמן ונ' רוטנשטרייך, ירושלים תשל"ט, עמ' 66–67; ש' פינס, 'על ליאו שטראוס', מולד, ז (תשל"ו), עמ' 457; נ' אריאלי, המחשבה היהודית בימי הביניים: המשך או מפנה, ירושלים תשנ"ה, עמ' 76; D. Lobel, ‘Taste and See That the Lord is Good: Halevi’s God Revisited’, Be’erot Yitzhaq: Studies in Memory of Isadore Twersky, ed. J.M. Harris, Cambridge 2005, p. 177; ד' לסקר, 'מונחים פילוסופיים ערביים בספר הכוזרי לר' יהודה הלוי', מסורת ושינוי בתרבות הערבית היהודית של ימי הביניים, בעריכת י' בלאו וד' דורון, רמת גן תש"ס, עמ' 164; א' רוזנק, הגיונות במחשבת ישראל: בעקבות שיעוריו של אביעזר רביצקי, ירושלים תשע"ה, עמ' 46.

				

				
					4	למשל D. Neumark, ‘Jehuda Hallevi’s Philosophy in Its Principles’, idem, Essays in Jewish Philosophy, Vienna 1929, p. 2019; מ' וכסמן, כתבים נבחרים, א, ניו יורק תש"ג, עמ' 62, 142–144; H.A. Davidson, ‘Medieval Jewish Philosophy in the Sixteenth Century’, Jewish Thought in the Sixteenth Century, ed. B.D. Cooperman, Cambridge 1983, p. 109; ק' סיראט, הגות פילוסופית בימי הביניים, ירושלים 1975, עמ' 126, 141; ת' דרייפוס, 'מעמד התבונה ומקומו של האדם במשנותיהם של ריה"ל ופסקל', דעת, 1 (תשל"ח), עמ' 56, 60–61; B.S. Kogan, ‘Al-Ghazali and Halevi on Philosophy and the Philosophers’, Medieval Philosophy and the Classical Tradition, ed. S.J. Inglis, Richmond 2002, p. 77

				

				
					5	הנציג המובהק של גישה זו הוא יוחנן סילמן. לעניין זה ראו י' סילמן, בין פילוסוף לנביא: התפתחות הגותו של ר' יהודה הלוי בספרו הכוזרי, רמת גן תשמ"ה, עמ' 17 ואילך, ועוד במאמרים רבים שלו. גישתו של סילמן עוררה עניין רב, אך גם ביקורת רבה. ראו למשל ביקורת על ספרו זה של סילמן: D. Lasker, ‘Silman’s Thinker and Seer’, Jewish Quarterly Review, n.s. 78 (1988), pp. 314-315; ר' ישפה, פילוסופיה יהודית בימי הביניים: מרב סעדיה גאון עד הרמב"ם, ב, רעננה תשס"ה, עמ' 315 ואילך; י' גלזנר, 'לכתיבתו של ספר הכוזרי', דעת, 77 (תשע"ד), עמ' 7.

				

				
					6	הנציג המובהק של גישה זו הוא א' שביד, 'החבר כמחנך בספר הכוזרי', משנתו ההגותית של ר' יהודה הלוי, ירושלים תשל"ח, עמ' 33–40.

				

				
					7	הנציגים המובהקים של גישה זו הם ליאו שטראוס ודב שוורץ. ראו: שטראוס, חוק התבונה (לעיל, הערה 1), עמ' 210, 212, 216 ובמקומות אחרים; ד' שוורץ, סתירה והסתרה בהגות היהודית בימי הביניים, רמת גן תשס"ב, עמ' 46–47. אף שמסקנותיהם שונות בעניין התוכן של הגישה האזוטרית של ספר הכוזרי מול התוכן של הגישה האקזוטרית בספר, שניהם רואים שתי מגמות בספר, אשר הפער ביניהן מוסבר בטעמים אזוטריים. מכל מקום, לפי מסקנתו של שוורץ, מן הבחינה העניינית אפשר לכלול אותו בקבוצת החוקרים הרואים בכוזרי ספר שבו הגות אנטי־פילוסופית מובהקת. לביקורת על גישתו של שטראוס ראו: H. Kreisel, ‘Interpreting Judah Halevi’s Kuzari’, באתר אוניברסיטת בן־גוריון בנגב, בכתובת: http://www.hsf.bgu.ac.il/cjt/files/electures/kuzari1.htm, במיוחד עמ' 2, 4. עוד על שיטת שטראוס ראו: K.H. Green, ‘Religion, Philosophy, and Morality: How Leo Strauss Read Judah Halevi’s Kuzari’, Journal of the American Academy of Religion, 61 (1993), pp. 225-273. נימה אזוטרית שזורה גם בתוך מ"צ נהוראי, 'שורש האמונה והמרי: עיונים במעמדה של התבונה החוקרת במשנתו של ריה"ל', נזיר אחיו, ג, בעריכת הרב א"י שאר ישוב כהן ואחרים, ירושלים תשל"ח, עמ' תיח.

				

				
					8	אומנם, יש שטענו שגישתו של ריה"ל הייתה אמביוולנטית. ראו למשל ש' הלר־וילנסקי, 'התגלות, אמונה ותבונה בפילוסופיה היהודית של ימי הביניים', התגלות, אמונה, תבונה: קובץ הרצאות, בעריכת מ' חלמיש ומ' שורץ, רמת גן תשל"ו, עמ' 42; א"א עברי, 'הטיעונים הפילוסופיים הדתיים במחשבת ריה"ל', הגות ומעשה: ספר זכרון לשמעון ראבידוביץ, בעריכת א' גרינבוים והנ"ל, תל אביב תשמ"ג, עמ' 23–24; W.J. Van Bekkum, ‘The Kuzari of Judah Halevi and Its Reflection on Life, Faith, and Philosophy’, The Three Rings: Textual Studies in the Historical Trialogue of Judaism, Christianity and Islam, ed. R. Barbara et al., Leuven 2005, pp. 10-11; ישפה, פילוסופיה יהודית (לעיל, הערה 5), ב, עמ' 282.

				

				
					9	כך למשל גם אצל וכסמן, כתבים נבחרים (לעיל, הערה 4), עמ' 57. לניתוח שלו את תשעת הסימנים הראשונים של ספר הכוזרי ראו שם, עמ' 58–60.

				

				
					10	לא אכנס לדיון בשם הספר, מכיוון שהשם הקצר אַלְכִּתַּאבּ אלְכַ֗זַרִי, אין בו כדי לתרום לדיון זה דבר, ואילו השם הארוך יותר, יהיה נוסחו אשר יהיה — כלל לא ברור שיצא מתחת ידי ריה"ל. לדיון מפורט בסוגיית שמו של הספר ראו נ' אלוני, 'הכוזרי: ספר המלחמה ב"ערבייה" לשחרור היהודי', אשל באר שבע, ב (תש"ם), עמ' 119–144, במיוחד עמ' 120–144; הנ"ל, 'לשמות שני ספרים מהספרות היהודית־ערבית', קרית־ספר, לח (תשכ"ג), עמ' 113–121. מסקנתו היא שככל הנראה השם האותנטי ביותר, לכל הפחות במקום היחיד ששמו של הספר נזכר באוטוגרף של המחבר, הוא כתאב אלכ'זרי, ותו לא.

				

				
					11	כוזרי א, א. הציטוטים מקורם במהדורת מיכאל שורץ: ספר הכוזרי הוא ספר הראיה והטענה לדת המושפלת, תרגם מערבית־יהודית לעברית בת זמננו מ' שורץ, באר שבע תשע"ז. המקור הערבי לפי מהדורת בנעט־בן שמאי: יהודה הלוי, כִּתַּאבּ אלרַּדּ וַאלדַּלִיל פִי אלדִּין אלדַּ֗לִיל (אַלְכִּתַּאבּ אלְכַ֗זַרִי), הוציא לאור ד"צ בנעט, התקין את הטקסט ח' בן־שמאי, ירושלים תשל"ז.

				

				
					12	רקע היסטורי לכתיבת החיבור מצוי באיגרת שכתב ריה"ל לידידו הסוחר כלפון. לנוסח האיגרת ראו מ' גיל וע' פליישר, יהודה הלוי ובני חוגו: 55 תעודות מן הגניזה, ירושלים תשס"א, עמ' 324; ש"ד גויטיין ומ"ע פרידמן בסיוע א' אשור, חלפון הסוחר המשכיל והנוסע הגדול: תעודות מגניזת קהיר (ספר הודו, ד[ב]), ירושלים תשע"ג, עמ' 276–281. לדיון באיגרת ראו גיל ופליישר (לעיל בהערה זו), עמ' 181 ואילך ובמקורות שהובאו שם; מ' פרידמן, חלפון ויהודה הלוי: לקורותיהם של סוחר משכיל ומשורר דגול על פי תעודות מגניזת קהיר (ספר הודו, ד[א]), ירושלים תשע"ג, עמ' 221 ואילך. עוד בנושא זה ראו M. Friedman, ‘Judah ha-Levi on Writing the Kuzari: Responding to a Heretic’, From a Sacred Source: Genizah Studies in Honor of Professor Stefan C. Reif, ed. B. Outhwaite & S. Bhayro, Leiden 2010, pp. 157-169

				

				
					13	לרבות החכם הנוצרי, כאמור להלן בהערה 40.

				

				
					14	אומנם במקור לא בא כאן המונח 'קראים' במפורש. במקור מופיע 'אַלְכַ֗וַארִג֗', שפירושו מינים או כופרים, ובתרגום מילולי: היוצאים. י' בלאו, מילון לטקסטים ערביים־יהודיים מימי הביניים, ירושלים תשס"ו, עמ' 174. שם בערך خوارج הוא מפנה לקטע זה בכוזרי ומציין בעקבות המפרשים כי המונח 'כולל כפי הנראה את הקראים'. הרמב"ם בפירוש המשנה משתמש פעמים אחדות במונח זה, בין היתר בפירושו למשנה אבות א, יא, שם הוא קושר את המונח למונח העברי 'מינות'. גם אם ההגדרה ההלכתית שלו ל'מינים', האוחזים ב'מינות', אינה מורה בהכרח על הקראים, לכל הפחות אצל בני ספרד הביטוי 'מינים' התכוון לקראים דווקא, כפי שהרמב"ם עצמו מציין. ראו משנה עם פירוש רבינו משה בן מימון, תרגם מערבית על פי כתב היד המקורי והוסיף מבוא והערות יוסף בכה"ר ד' קאפח, ירושלים תשכ"ג, אבות א, ד. לעניין זה ראו גם ספר המצוות, מקור ותרגום, תרגם לעברית, ביאר והכין על פי כתבי יד ודפוסים יוסף בכה"ר ד' קאפח, ירושלים תשל"ב, עשה קנג, עמ' קלו (בעניין מצוות קידוש החודש). זו גם כפי הנראה כוונת ריה"ל באיגרתו המפורסמת לידידו חלפון שבה ציין שהנמען המקורי של ספר הכוזרי היה 'אַחַדּ מֻנְתַּקִלִי אלְמִינוּת בִּבִּלַאדּ אלרּוּם'. לאיגרת זו ראו גיל ופליישר (לעיל, הערה 12), עמ' 324–326. לעניין מינים כקראים לא רק אצל בני ספרד ראו את הביבליוגרפיה שם, עמ' 183 הערה 48. לקריאה אחרת — 'מֻנְתַּחִלִי אלְמִינוּת' — ראו פרידמן (לעיל, הערה 12), עמ' 223; גויטיין ופרידמן (לעיל, הערה 12), עמ' 280. יש לציין כי בכוזרי ג, סה, ריה"ל מציין כי במשמעות ראשונית המינים הם הצדוקים והבייתוסים וקובע כי הם 'המינים שמקללים אותם בתפילה' (וַאַמַּא אלצדוקין וַאלְביתוסין וַהֻם אלְמינים אלְמַדְּעוּ עַלַיְהֻם פִי אלצַּלַאה). ייתכן שיש בכך קשר למשמעותו הראשונה של המונח 'כַ֗וַארִג֗' במסורת המוסלמית. כאמור במילון ערבי־עברי מאת מ' מילסון במרשתת, ערך خوارج, המונח 'כַ֗וַארִג֗' מורה על הכת הראשונה בתולדות האסלאם, אשר ראשיתה בפילוג במחנה תומכיו של עלי בן אבי טאלב במהלך קרב ציפין (שנת 657) בעקבות הסכמת עלי לבוררות בינו לבין יריבו מעאויה, וייתכן שיסוד ה'יציאה' מקורו ביציאה מן העיר כופה. על הרקע הזה מעניינת הזיקה לצדוקים ולבייתוסים, שנראה כי הם כת הפורשים הראשונה מן היהדות הרבנית, ובעניינם ריה"ל קובע שם מתוך הדגשת הראשוניות שלהם והיותם 'כַ֗וַארִג֗': 'צדוק וביתוס, שהיו שורש לפורקי־העול, ועל שמם נקראו הצדוקין והביתוסין'. מייד אחריהם בא אזכור לתלמידי ישו ה'משעמדים'; ומייד לאחר מכן, לכאורה בסטייה מן ההקשר הכרונולוגי שם, הקראים. מכל מקום, לי נראה כי די בכך שבתוך המסגרת היהודית ספר הכוזרי מתפלמס באופן גלוי עם הקראים בלבד ללמד שהם 'החולקים על הציבור' המוזכרים בפתיחת הספר. לדעה אחרת ראו T. Langerman, ‘Science in the Kuzari’, Science in Context, 10 (1997), p. 501 

				

				
					15	כאמור לעיל, ובהערה 40 להלן, בני השיח כולם (גם הנוצרי) מודים בקיומו של אל יחיד.

				

				
					16	דניאל יב, י.

				

				
					17	עיקר הדיון כאן איננו במונחים אלו, ולכן אקצר בעניינים אלו ובדרך כלל אסתפק בהפניה להגדרות מילוניות. זו ההגדרה של המונח 'אִחְתִּגַ֗אג֗' בתוך S.M. Sheikh, A Dictionary of Muslim Philosophy, Lahore 1970, p. 6: ‘To give a logical argument or proof; it has three major modes or kinds: syllogistic argument (qiyas, q.v.), inductive argument (istiqra, q.v.) and argument by analogy (tamthil, q.v.)’

				

				
					18	הטיעון הוודאי הוא 'בֻּרְהַאן', ובלשון התרגומים העבריים בימי הביניים 'מופת'. למונח 'בֻּרְהַאן' כדמונסטרציה בעלת ערך ודאי ראו למשל במילון המושגים בספר הכוזרי (מהדורת שורץ) (לעיל, הערה 11), עמ' 364. אף שהספרות הפילוסופית נהגה לייחד את המונח 'בֻּרְהַאן' לדמונסטרציה ודאית, יש עוד שתי משמעויות למונח. ראו שייח' (לעיל, הערה 17), ערך 'בֻּרְהַאן', עמ' 25: ‘The term is used in philosophy in various slightly different senses: (1) mode of argumentation; (2) the argument itself; and (3) the manifest evidence or proof of a convincing argument — in this last sense the term is also used in the Qur’an’. למעשה יש כאן שלוש וריאציות של המונח 'ברהאן', והמשותף לכולן הוא נביעה הכרחית בין הנחות או תצפית לבין מסקנות.

				

				
					19	ראו האמור לעיל בהערה 18.

				

				
					20	זו ההגדרה של המונח 'אקנאע' במילונו של שייך (לעיל, הערה 17), עמ' 67: ‘Lit. “persuasion”; in logic it means a mode of reasoning by which the mind of the listener is convinced by a statement even when it lacks the required demonstration or proof’

				

				
					21	כוזרי א, א. מדובר במונח מפתח החוזר פעמים רבות בספר הכוזרי אך משום מה אינו מופיע במילון המונחים של שורץ במהדורתו לספר הכוזרי (לעיל, הערה 11).

				

				
					22	זו ההגדרה של ההיקש המשכנע (אַלְקִיַאס אלְאִקְנַאעִי) במילונו של שייח' (לעיל, הערה 17), עמ' 101: ‘Persuasive syllogism, a mode of reasoning to persuade or incite someone to take a certain course of action: the stronger form of it like al-qiyas al-jadali (q.v.) is based on mashhurat (q.v.) and musallamat (q.v.); and the weaker one like al-qiyas al-khitabi (q.v.) on maznunat (q.v.) and maqbulat (q.v.)’. כלומר, 'אַלְקִיַאס אלְגַ֗דַּלִי' הוא ההיקש הדיאלקטי ו'אַלְקִיַאס אלְכַ֗טְבִּי' הוא ההיקש הרטורי. דברים דומים ראו גם אצל סילמן, בין פילוסוף לנביא (לעיל, הערה 5), עמ' 18 הערה 4. סילמן מפנה לדעה אחרת: א' שביד, 'המבנה הספרותי של המאמר הראשון מן הכוזרי', תרביץ, ל (תשכ"א), עמ' 263. שם המונח 'אִקְנַאע' מוצג, כפי שהוא בא לידי ביטוי בכוזרי א, ב ('אִןַּ כַּלַאמַךּ לַמֻקְנִע'), כטיעון שיש לו ודאות שכלית. ואולם, נראה כי הדברים אינם הולמים את המשמעות המקורית הברורה של מונח זה בשפה הערבית והרקע הלוגי הפילוסופי של המונח, כמו גם את היקרויותיו בכוזרי. עוד יש לציין כי מדברי אלפאראבי עולה כי המונח 'אקנאע' מורה על היקשים רטוריים בלבד. לעניין זה ראו אבונאצר אלפאראבי, מאמר במספר החכמות, בתרגום קלונימוס בן קלונימוס, בתוך M. Zonta, La ‘Classificazione Delle Scienze’ di Al-Fârâbî Nella Tradizione Ebraica, Torino 1992, p. 11. וראו גם המקור הערבי: محمد بن محمد ابو نصر الفارابي, احصاء العلوم, بيروت ١٩٩٦, עמ' 41–42. אם כן, ייתכן שריה"ל מצביע על כך שטיעוני החבר הם ברמה נמוכה עוד יותר. ואולם, אין הכרח לטעון כך, היות שנראה כי לכל הפחות במאמר הראשון ריה"ל דן במונח 'אקנאע' בהרחבה יחסית כמה שאינו דמונסטרטיבי, כפי שאפשר ללמוד מכמה מקומות במסורת הפילוסופית המוסלמית. לעניין זה ראו למשל כוזרי א, יג; D.L. Black, Logic and Aristotle’s Rhetoric and Poetics in Medieval Arabic Philosophy, Leiden 1990, pp. 103 ff.. מכל מקום, אין כאן המקום להאריך בעניין זה.

				

				
					23	על עניין זה ראו מוצקין, 'על הכוזרי' (לעיל, הערה 1), עמ' 210: 'הלוי מצביע על כך שספר זה הוא "סתום וחתום" כבר בתחילתו שם הוא מצטט מספר דניאל "והמשכילים יבינו" ובכך הוא רומז גם על הפסוק שלפניו "כי סתומים וחתומים הדברים עד אין קץ". ואמנם אין כל צורך להרבות בדברים בכדי להוכיח כי אין הלוי ו"דוברו" החבר זהים כלל, שהרי אומר הלוי בהקדמתו לדיאלוג בפירוש: "וַכַּאן מִן חֻגַ֗ג֗ אלְחַבְּר מַא אַקְנַעַנִי" כלומר היו כאלה בין הוכחותיו של החבר אשר שכנעו אותי. הווי אומר, ישנן גם הוכחות של החבר שאינן משכנעות אותו, והלוי אינו מסכים איתן. שמע מינה, אין הלוי והחבר זהים'. אינני יודע מה המשמעות המדויקת של הטענה 'אין הלוי והחבר זהים', אולם לדעתי לנוכח הרקע הלוגי־פילוסופי האמור לעיל אין לומר כי אם יש 'הוכחות' שאינן משכנעות כי אז 'הלוי אינו מסכים איתן'. מבלי לדון בשאלה אם 'הוכחה' פירושה אך ורק הוכחה דמונסטרטיבית או שאפשר להחיל את המונח גם על טיעון דיאלקטי, ברור שהוכחה או טיעון משכנעים שאינם דיאלקטיים, עדיין ייתכן שתהיה להם משמעות כטיעונים פואטיים, שעליהם לא שייך כלל לומר 'אמת'. לכן אין הכרח לומר כי ריה"ל לא הסכים עם החבר. בכל מקרה נמצאנו למדים כי בספר באו טיעונים מגוונים מבחינת ערכם האפיסטמולוגי. דוגמה לטיעון פואטי בספר הכוזרי אפשר למצוא במערכת הדימויים שריה"ל משתמש בה בסוגיית המשכן וכליו, וכדברי המלך בכוזרי ב, כז, בעניין זה: 'קַאל אלְכַ֗זַרִי, לַקַדּ אַגְ֗רַבְּתֻּ יַא חַבְּר פִי תַּשְׁבִּיהַךּ אִלַּא אַןַּ אלרַּאס וַחַוַאסַּהֻ לַם אַסְמַע לַהַא תַּשְׁבִּיהַא וַלַא לִשמן המשחה'. ה'תַּשְׁבִּיהּ' איננו אלא דימוי המשמש בהיקש הפואטי. לעניין זה ראו למשל משה בן עזרא, כִּתַּאבּ אלְמֻחַאצַ֗רַה וַאלְמֻדַ֗אכַּרַה (מהדורת א"ש הלקין [מקור ותרגום], ירושלים תשל"ה, עמ' 117, ובמקומות אחרים שם). אומנם שם תרגם הלקין 'תַּשְׁבִּיהּ' כפי שתרגם כאן שורץ 'השוואה', אך ברור שהכוונה לדימוי. ואומנם, קאפח במהדורתו (ספר הכוזרי לרבנו יהודה הלוי זצ"ל, מקור ותרגום: י' קאפח, קרית אונו תשס"ה) תרגם על אתר 'תַּשְׁבִּיהּ' 'דימוי'. לשאלת הזהות בין ריה"ל לחבר ראו גם עברי, 'הטיעונים הפילוסופיים' (לעיל, הערה 8), עמ' 27.

				

				
					24	אומנם טענה זו אינה הכרחית, מכיוון שמבנה המשפט סובל גם קריאה אחרת, שלפיה המילים 'אותם הטיעונים' מכוונות לטיעונים ששכנעו את ריה"ל, ורק הם הובאו בספר. ואולם, נראה לי שהקריאה שלפיה ריה"ל כלל בחיבור הן את הטיעונים המשכנעים והן טיעונים שאינם משכנעים יכולה להסביר מדוע הוא נדרש לציין שלא כל טיעוני החבר שכנעו אותו: אם הכניס בספרו רק את הטיעונים ששכנעו אותו, מדוע טרח להדגיש כי כתב את הטענות 'כפי שהיו'? ומה טעם היה לריה"ל לציין שלא כל טיעוני החבר שכנעו אותו? במקרה כזה היה יכול להסתפק באמירה שטענות החבר שכנעו אותו, ואותן הביא בספר הזה. כך גם אצל י' לוינגר, 'ספר הכוזרי ומשמעותו', תרביץ, מ (תשל"א), עמ' 476. לשיטתו 'והמשכילים יבינו' משמעו: המשכילים יבינו אילו טיעונים בספר אפשר לקבל ואילו לא. זאת ועוד: אפשר להניח כי קריאה כזו, שלפיה הן הטיעונים המשכנעים והן הטיעונים הבלתי משכנעים באו בספר, לא חמקה מעיניו של משורר גאון כריה"ל. אפשר לטעון בביטחון יחסי כי משורר אומן כריה"ל, שכוחו בפיו, התכוון ליתן את האפשרות לקורא להבין כך, שכן אילו רצה למנוע מהקורא את האפשרות להבין כי בספר מצויים גם טיעונים שלא שכנעו אותו היה יכול בקלות לנסח את המשפט באופן אחר, אך לא עשה כן. בהקשר זה ראוי לציין כי כבר סמוך לאחר צאת הספר נתפס ריה"ל כמומחה הגדול ביותר בכתיבה המופנית אל כמה קהלים, ובכללם קהל המשכילים. לעניין זה השוו עוד מ' לורברבוים, נֻצחנו בנעימותו: תורת האלוהות כפואטיקה ביצירה היהודית האנדלוסית, ירושלים תשע"א, עמ' 163–164. גם הוא מצביע על המרחק בין ריה"ל לבין החבר, מתוך הפרספקטיבה של הסכמת ריה"ל לטיעונים שבפיו. וראו גם מ' גודמן, חלומו של הכוזרי, אור יהודה תשע"ג, עמ' 150 ואילך.

				

				
					25	ייתכן שהאפשרות להבין את הטקסט בשתי הדרכים היא חלק ממתודה אזוטרית מסתירה ששימשה את ריה"ל כדי לרמוז לקורא המשכיל שבספר צפון תוכן אזוטרי, ועליה אפשר ללמוד גם מסופו של משפט זה: 'והמשכילים יבינו'. לעניין זה ראו שטראוס, חוק התבונה (לעיל, הערה 1), עמ' 217; שוורץ, סתירה והסתרה (לעיל, הערה 7), עמ' 24. גישתי בעניין האופי האזוטרי של הטיעונים בספר הכוזרי שונה במעט. ראו א' מלאכי, 'על הנפש לאבן סינא: הערה לתרגום העברי ומשמעותה אצל ר' יהודה הלוי', דעת, 81 (תשע"ו), עמ' 120 ואילך. מכל מקום, לא אעסוק כאן באפשרות זו, משום שלצורכי המסגרת של מאמר זה די לי בניסיון להציע את קריאתו של קורא משכיל הנותן את דעתו על המונחים הרלוונטיים, בין שקריאה זו מוגדרת כאזוטרית בין שלא.

				

				
					26	לתיאור של חוג זה ומפעלו ראו דברי ד' שוורץ בתוך שלמה בן יהודה מלוניל, חשק שלמה: פירוש קדמון על ספר הכוזרי, בעריכת ד' שוורץ, רמת גן תשס"ז, עמ' 7–37, ובמיוחד ההפניות למאמריו בעניין זה שם, עמ' 7 הערה 1.

				

				
					27	שלמה בן יהודה בבואו לפרש את ספר הכוזרי השתמש בתרגום ר' יצחק בן קרדינאל, שאיננו לפנינו היום במלואו.

				

				
					28	שלמה בן יהודה (לעיל, הערה 26), עמ' 47.

				

				
					29	יש להעיר כי בספר הכוזרי בתרגום רבי יהודה אבן תבון (מהדורת א' צפרוני, תל אביב תשכ"ד) גם אבן תבון מתרגם בעקיבות 'חגה' 'טענה'. מ' שורץ במהדורתו (לעיל, הערה 11) תרגם 'טיעונים'.

				

				
					30	למפורסמות ומקובלות ראו למשל אבונאצר אלפאראבי, מאמר במספר החכמות (לעיל, הערה 22), עמ' 10–11; משה בן מימון (הרמב"ם), מַקַאלַה פִי צִנַאעַת אלְמַנְטִק (מהדורת י' אפרת, ניו יורק תרצ"ט), פרק שמיני, במקור ובתרגומים לאורך הספר.

				

				
					31	שכאמור לעיל בהערה 24 איננה הכרחית, אך נראה לי כי היא לא רק אפשרית אלא אף מסתברת יותר לאור הניתוח של הטקסט.

				

				
					32	כוזרי א, א: 'מֻכַ֗אלִפִינַא מִן אלְפַלַאסִפַה'. יש לציין כי בהתאם למקור הערבי לכאורה התרגום העברי המילולי המדויק צריך להיות 'מתנגדינו מן הפילוסופים'. ייתכן כי בדומה למה שנאמר על ביטויו של ריה"ל בכוזרי א, א, 'וַכַּאן מִן חֻגַ֗ג֗ אלְחַבְּר מַא אַקְנַעַנִי' (לעיל, הערה 23), יש באמור כדי לרמוז שלא כל הפילוסופים הם מתנגדינו, אך אין זה מחייב.

				

				
					33	כוזרי א, א.

				

				
					34	המילה 'המעשה' חסרה במקור הערבי ואף עלולה להטעות, שכן לכאורה היא מעלה את האפשרות שהמעשה שהמלך מחפש הוא המעשה הזה, ואילו הדבר לא נאמר בטקסט.

				

				
					35	הפילוסופים.

				

				
					36	כוזרי א, ב–ד.

				

				
					37	הקשר ביניהם ברור: ראיה בדבר התגלות אמיתית יש בכוחה להצביע על מעשה נכון הכרוך בה, והאמונה במעשה נכון באה מכוחה של אמונה באמיתוּת של התגלות. זיקה זו בין התגלות למעשה עוברת כחוט השני בספר הכוזרי.

				

				
					38	הכוונה לטיעון העוסק במלחמות הנוצרים והמוסלמים, שהפילוסוף משיב בפשטות כי לפילוסופים אין עניין במלחמותיהם והוא אינו אחראי להם.

				

				
					39	כך למשל הובן הקטע הזה אצל שביד, 'המבנה הספרותי' (לעיל, הערה 22), עמ' 263. בעבורו 'דבריך מספיקים' פירושו כי 'הפילוסופיה [...] "מוכחת" בפני עצמה, מתוקף הוודאות השכלית'. כאמור לעיל (הערה 22), נראה כי אין כאן ודאות שכלית.

				

				
					40	הסטייה מתרגום שורץ כאן היא שלי. שורץ תרגם 'דוחה' במקום 'מרחיק', שאותו אני מציע. לדעתי תרגום 'יֻבְּעִדּ' כאן 'דוחה' לא רק עלול להטעות מבחינת הטרמינולוגיה הלוגית־פילוסופית אלא שהוא גם סותר את דברי ריה"ל במקום אחר, שם הבחין בין השניים, וגם שורץ עצמו בתרגומו הבחין שם ביניהם. מבחינה טרמינולוגית יש הבדל בין מה שההיגיון מרחיק, במובן של מה שקשה לו לקבל אך הוא עדיין אפשרי מבחינה לוגית, לבין מה שההיגיון דוחה, מה שיכול להתפרש כמה שיש הוכחה כנגדו. לפי ההקשר ולפי האמור בהמשך הפסקה ברור שכאן ריה"ל לא התכוון לדחייה הגיונית גמורה של הטיעון הרלוונטי של החכם הנוצרי. יש לזכור כי בכוזרי א, ד, ריה"ל הדגיש היטב בדברי החכם הנוצרי את ייחוד האל: 'אנו מיחדים באמת, אף על פי שעל לשוננו מופיע השילוש'. כפי הנראה ריה"ל הדגיש זאת כדי שלא יהיה אפשר לטעון בפשטות כנגד הנוצרי כי הוא סותר את הייחוד המוחלט של האל, מה שנתפס כמוכח באופן דמונסטרטיבי על ידי הפילוסופים. וראו כוזרי א, צז: 'לו היו פילוסופים מוכיחים (יֻבַּרְהִנוּ) את ייחוד האל ואת היותו ריבונו של עולם'. אם אכן בטיעון של הנוצרי היה משום הגשמה, הרי שלאור העובדה שהגשמה נמנעת לפי ההיגיון, לכאורה לא היה ריה"ל משתמש במונח 'יֻבְּעִדּ' אלא היה יכול לציין בפשטות 'יַדְּפַע'. כך עשה בכוזרי ג, ז. שם ריה"ל הבחין היטב בין השניים, ושם גם שורץ בתרגומו הבחין ביניהם. שם ריה"ל כתב: 'וַאַמַּא אלְאַעְמַאל אלְאִלַאהִיַּה פַלַא מַגַ֗אל פִיהַא לִעֻקוּלִנַא וַלַיְסַתּ מַדְּפוּעַה עִנְדַּ אלְעַקְל, לַכִּןַּ אלְעַקְל מֻקַלַּדּ פִיהַא כַּמַא יֻקַלַּדּ אלְעַלִיל בִּאלטַּבִּיבּ פִי אַדְּוִיַתִּהִ וַתַּדַּאבִּירִהִ. אַלַא תַּרַי אלְמילה מַא אַבְּעַדַּהַא עַן אלְקִיַאס, וַלַא מַדְּכַ֗ל לַהַא פִי אלסִּיַאסַה'. שורץ תרגם: 'לעומת זאת במעשׂים האלוהיים אין מקום לשׂכלינו, אף שאין השׂכל דוחה אותם. בהם השׂכל מקבל את הנמסר לו כמו שהחולה מקבל את דברי הרופא באשר לתרופותיו ולהנהגותיו. האין אתה רואה כמה רחוקה המילה מן ההיגיון ושאין לה מקום בהנהגה?!'. ברור אם כן שייתכן שיש דבר המרוחק על ידי ההיגיון, אבל לא נדחה על ידו, כלומר: מרוחקאינו נדחה. לא אכחד כי פרשנות זו יש בה להקשות על טענתי העקרונית שעבור ריה"ל גשמיות האל נדחית בשכל ולא מרוחקת בלבד. זאת משום שבתחילת המאמר השני ריה"ל קובע לכאורה כי גשמיות האל היא דבר המרוחק אצל השכל אבל אינה דחויה על ידו. ראו כוזרי ב, א: 'פַאַוַּל מַא סַאַלַהֻ עַןִ אלְאַסְמַא וַאלצִּפַאתּ אלְמַנְסוּבַּה אִלַי אללַּה, וַמַא יֻטְ֗הַר פִי בַּעְצִ֗הַא מִן אלתַּגְ֗סִים עַלַי בֻּעְדּ דַ֗לִךּ עִנְדַּ אלְעַקְל, וַכַּדַ֗לִךּ תֻּבְּעִדֻּהֻ אלשַּׁרִיעַה אַיְצַ֗א בִּפַצִיח מִן אלְקַוְל'. מעניין שגם שם תרגם שורץ 'בֻּעְדּ' כ'רחוק' ולא כ'דחוי': 'השאלה הראשונה ששאל אותו היתה בדבר השמות והתארים המיוחסים לאלהים וההגשמה הנראית בחלק מהם, אף שהדבר רחוק מן השׂכל, וגם התורה מרחיקה אותו בדברים ברורים'. מכל מקום, המשמעות היא שההגשמה רחוקה אצל השכל (אבל לא דחויה על ידו) והתורה עצמה מרחקת את הטענה לגשמיות. בעניין זה, ראשית אדגיש כי הקושי הוא כלפי ריה"ל עצמו, משום שמהאמור בכוזרי א, פט, ברור שגשמיות האל היא דבר שהשכל דוחה ולא רק מרחיק, כמשמעם של 'דוחה' ו'מרחיק' כפי שהוצג לעיל. כלומר: לכאורה יש כאן סתירה בין דברי ריה"ל במקום אחד לדבריו במקום אחר. ואולם, יש לשים לב שהאמור בכוזרי ב, א, לא בא כתשובה המשקפת את העמדה ה'נכונה' של החבר אלא כשאלה המשקפת עמדה בעייתית בעניין ההגשמה, בדיוק בהתאם לשאלה המקדימה של המלך בכוזרי א, פח, המשקפת עמדה בעייתית בעניין ההגשמה. כשם שהעמדה הבעייתית של המלך בכוזרי א, פח, נדחית בכוזרי א, פט, כך העמדה הבעייתית המתוארת כעמדה של המלך בכוזרי א, ב, נדחית בהמשך שם. מכל מקום ברור שיש להבחין בין השימוש של ריה"ל בשורש בע"ד למה שהוא רחוק לבין השימוש בשורש דפ"ע למה שהוא דחוי. 

				

				
					41	כוזרי א, ה.

				

				
					42	כוזרי א, ו.

				

				
					43	אומנם, יכולה לעלות טענה כנגד המלך שאילו היה לומד ערבית היה יודע את הנס שבשפת הקֻראן הערבית. אלא שבהתאם לתפיסה הערבית, מי שאינו דובר את השפה הערבית אינו יכול באמת ללמוד את השפה ולחוש אותה, כך שגם אילו למד ערבית ברור שהוא עצמו לא היה יכול להבין את גודל הנס בלשון הקֻראן. כך למשל כתב אבן ח'לדון, אקדמות למדע ההיסטוריה, מהדורת עמנואל קופלביץ, ירושלים תשכ"ו, עמ' 371–372, בפרק שכותרתו 'פירוש המילה טעם לפי שימוש אנשי הרטוריקה והבהרת משמעה; הסבר מדוע לא־ערבים אינם מגיעים אליו': 'המילה "טעם" שהעוסקים בענפי הרטוריקה נוהגים להשתמש בה, משמעה השגת כושר של סגנון משובח בלשון. [...] אם דבר זה נתברר לקורא הוא אף יבין מתוכו שהזרים הלא ערבים [...] אינם יכולים להגיע לטעם זה בגלל מיעוט חלקם בכושר הלשון'. ייתכן גם שזו הסיבה שבהקשר זה המלך מתייחס לעצמו כאל 'לא ערבי' ושאפשר להבין את תשובת המלך כאילו המלך כבר יודע ערבית. באופן זה המשמעות של טענת המלך היא שגם אם הספר ייקרא בערבית, לפני המלך היודע ערבית, עדיין המלך היודע ערבית לא יבחין בין הערבית שבקֻראן לבין הערבית שבכל ספר ערבי אחר שייקרא לפניו בערבית: 'אם ספרכם נס, לא־ערבי כמוני לא יבחין בנס שבו ובנפלאותו. אם ייקרא בפניי לא אבדיל בינו לבין דיבור ערבי אחר'. לדיון קצר בטענה זו שניתנה בפי המלך ומקורה בספרות הערבית אצל אלראונדי ראו לוינגר, 'ספר הכוזרי ומשמעותו' (לעיל, הערה 24), עמ' 473.

				

				
					44	לעניין זה ראו למשל את הניתוח של הרמב"ם בעניין ההיקש הדמונסטרטיבי בתוך הרמב"ם, מקאלה פי צנאעת אלמנטק (לעיל, הערה 30), הפרק השמיני.

				

				
					45	ראו למשל אבונצר אלפאראבי, מאמר במספר החכמות (לעיל, הערה 22), עמ' 10–11, במיוחד בקשר למה שהוא ודאי (יַקִין) לעומת מה שאינו ודאי, ולהיררכיית ההיקשים לפי ערכיהם האפיסטמולוגיים כפי שהיא באה שם.

				

				
					46	וראו עוד בכוזרי א, סח: 'כיצד קנה שביתה בנפשותיכם הדבר הגדול הזה שבורא הגופים, הרוחות, הנפשות, השׂכלים והמלאכים, המרומם ומקודש ונעלה מעל השׂגת השׂכל, כל שכן השׂגת החושים, דבק בבריאה הנבזה, המגונה בחומר שלה'.

				

				
					47	יש לזכור שגם הפילוסוף מכיר באפשרות של חלום המשקף התגלות, אלא שהוא סבור שרק יחידי סגולה מן הפילוסופים יזכו לכך. לפי סיום דבריו של הפילוסוף לא נראה כי הוא סבור שהמלך עומד בקריטריונים אלו, וממילא ברור כי אין מדובר בחלום צודק. זאת ועוד, לשיטת הפילוסוף גם תוכנו של החלום שגוי, ולפיכך לא ייתכן שמדובר בחלום צודק. תורף המסר של החלום הוא: 'כוונתך רצויה אבל המעשה שלך אינו רצוי' (כוזרי א, א). לשיטת הפילוסוף לאל אין רצון ולפיכך אין דבר שיהיה רצוי לפניו, וגם אם נאמר שכוונה רצויה משמעה כוונה נכונה, לפי שיטת הפילוסוף למעשה אין משמעות.

				

				
					48	מבחינת החלוקה של ההנחות המשמשות בהיקש נראה כי עולם הניסיון והתופעות יכול להתעלות עד לרמה של 'מוחשות', המשמשות בצד המושכלות כהנחות ודאיות בהיקש דמונסטרטיבי. וראו הרמב"ם, מקאלה פי צנאעת אלמנטק (לעיל, הערה 30), הפרק השמיני.

				

				
					49	ואכן, בהקשר זה יש ליתן את הדעת לכך שסגנון הפנייה אל החכם הנוצרי והמוסלמי משתנה, וכל אחד מהם נשאל 'עַן עִלְמִהִ וַעַמַלִהִ', על מדעו ומעשהו (לפי קאפח. שורץ תרגם: 'חכמתו ומעשיו'). עובדה היא שהפילוסוף אינו נשאל על מעשיו, וגם החבר אינו נשאל על מעשיו, וכל אחד מהם נשאל על דעותיו/אמונתו (אִעְתִּקַאדֻּהֻ, מֻעְתַּקַאדֻּהֻ). בהתאם לאמור אצל אלפאראבי במאמר על מספר החכמות: 'מדע הכלאם הוא כישרון נקנה שבכוחו יכול אדם לתמוך את הדעות והפעולות המוגדרות (בדיוק) שנודעו על ידי מייסד הדת ולהוקיע את כל התורות המנוגדות להן ככוזבות. [...] מדע זה אף הוא נחלק לשניים: חלק אחד עניינו בדעות, ואחד עניינו בפעולות' (הטקסט המתורגם כאן מקורו בתוך ש' פינס, 'הערה בעניין הוראה עתיקה למונח מֻתַכַּלִּם', העולמא ובעיות דת בעולם המוסלמי: מחקרים לזכר אוריאל הד ז"ל, בעריכת ג' בר, ירושלים תשל"א, עמ' 19. ייתכן שהשימוש של ריה"ל כאן ב'מדעו ומעשהו' (עִלְמֻהֻ וַעַמַלֻהֻ) רומז לתפקיד שהעניק לחכם המוסלמי ולחכם הנוצרי כמי שאינם אלא מותכלימון, לעומת הפילוסוף והחבר, שסגנון הפנייה אליהם מלכתחילה מצביע על הנחת יסוד שהטיעון שלהם איכותי יותר.

				

				
					50	ראו למשל לוינגר, 'ספר הכוזרי ומשמעותו' (לעיל, הערה 24), עמ' 473: 'ברי, שאין זו טענה של ממש נגד הפילוסוף. שהרי הפילוסוף יטען, שאנשים כאלה, הרואים חזונות והמתיימרים בנבואה, אינם נביאים כלל'. ואני אוסיף: ברי כי גם לשיטת ריה"ל בכוזרי אנשים כאלה אינם נביאים, שכן תנאי הנבואה של ריה"ל גם הם אליטיסטיים (למשל, הנבואה — דרגה מעל השכל, ולא במקומו. כוזרי א, לז–מג). לניסיון לפתור את הבעיה של נבואת הגוי אצל ריה"ל, בייחוד בשאלה כיצד למלך הכוזרי היה חלום נבואי, ראו למשל לסקר, מונחים פילוסופיים ערביים (לעיל, הערה 3), עמ' 161–166; R. Eisen, ‘The Problem of the King’s Dream and non-Jewish Prophecy in Judah Halevi’s Kuzari’, Journal of Jewish Thought & Philosophy, 3 (1994), pp. 231-247 

				

				
					51	כאמור בתרגום אבן תבון. מיכאל שורץ תרגם 'חלומות אמת'. במקור: 'מַנַאמַאתּ צַאדִּקַה'.

				

				
					52	כוזרי א, ד. 

				

				
					53	אומנם הביטוי 'סִוַי' יכול אולי לכלול גם שלילה של מה שבא לפניו ולא רק תוספת לו. ואולם, משני מקומות אחרים שמילה זו באה בהם בכוזרי ברור שהמשמעות של המונח היא תוספת, ולא שלילה. כך למשל בכוזרי א, צז: 'כדי שיהיה להם כיוון־תפילה הנראה־לעין, אשר בו הברית האלוהית והיצירה האלוהית, כלומר, שני הלוחות — זאת בנוסף (סַוַי) לענן ולאורות שדבקו בארון והנסים שנגלו באמצעותו'. כך גם בכוזרי ג, יא: 'בכלל, הוא מקיים מן המצוות האלוהיות אותן מצוות שלגביהן הוא יכול להגיד ביושר "לא עברתי ממצותיך ולא שכחתי" זאת בנוסף (סַוַי) לנדרים, לנדבות, לשלמים ולנזירות שהוא מקבל על עצמו'.

				

				
					54	כבר אליעזר שביד עמד על כך שבדברי המלך אין משום דחייה ממשית של טענות הפילוסוף. וראו למשל שביד, 'המבנה הספרותי של המאמר הראשון' (לעיל, הערה 22), עמ' 263.

				

				
					55	כוזרי א, ה. לניתוח של ביקורת המלך את דברי החכם הנוצרי ראו ד' שוורץ, 'ר' יהודה הלוי על הנצרות ועל המדע הנסיוני', בתוך AJS Review, 19 [1994], pp. 1-24. הניתוח להלן קרוב בחלקו לדברים שנאמרו שם, בעיקר בהקשר המדע הניסיוני.

				

				
					56	המונח 'קִיַאס' יכול להתפרש במובנים אחדים. אחד מהם הוא ההיקש במובן המתודי של מונח זה, קרי: סילוגיזם. המונח 'קִיַאס' יכול להתפרש גם כהיגיון או שיקול דעת באופן כללי ולא בהקשר המסוים של סילוגיזם. על המונח 'קִיַאס' בהרחבה ראו D. Lobel, Between Mysticism and Philosophy: Sufi Language of Religious Experience in Judah Ha-Levi’s Kuzari, New York 2000, pp. 55 ff.. וראו גם במילון המושגים בספר הכוזרי (מהדורת שורץ) (לעיל, הערה 11), עמ' 365.

				

				
					57	כאמור לעיל, בהערה 40, ריה"ל מדגיש בפי החכם הנוצרי את הטענה לייחוד המוחלט למרות מה שעל פניו נראה כשילוש, כך שלכל הפחות בהקשר זה בדבריו אין סתירה עם מה שהיה מקובל שהפילוסופים הוכיחו באופן דמונסטרטיבי. באותה הערה גם הסברתי את סטייתי מתרגום שורץ: 'דוחה' במקום 'מרחיק'. לעניין זה: 'אם הדוגמות הנוצריות אינן הגיוניות וסותרות את דרכי־ההיסק המדעיות ("קיאס"), היה צריך ר׳ יהודה הלוי להסתפק בטיעון הראשון'. שוורץ, 'מדע ניסיוני' (לעיל, הערה 55), עמ' ז.

				

				
					58	הרמב"ם, מקאלה פי צנאעת אלמנטק (לעיל, הערה 30), הפרק השמיני.

				

				
					59	לסוגיית הרוחאניאת בכלל ובמשנת ריה"ל בפרט ראו ש' פינס, 'על המונח "רוחניות" ומקורותיו ועל משנתו של יהודה הלוי', תרביץ, נז (תשמ"ח), עמ' 511–540. שם, עמ' 525, העלה פינס את האפשרות שהמונח 'רוּחַאנִיַּאתּ' הוא כינוי לשכלים הנפרדים. אלא שפינס מבקש להצביע על כך שריה"ל השתמש פעמים רבות במונח 'רוחאניאת' גם בהקשר מאגי־תאורגי, שהיה מקובל אצל כמה אסכולות פילוסופיות, ולא בהכרח בהקשר שלילי. שם, עמ' 529, מסקנתו היא שלריה"ל היהדות היא תאורגייה יעילה ומועילה לעומת הדתות הפגניות, שם התאורגייה חסרת שחר, ומכך משתמע כי גישתו של ריה"ל לעבודה זרה חמורה פחות משל הרמב"ם. מכל מקום, בעמ' 534 הוא סיכם כי לרוחאניאת אין מקום מרכזי במשנת ריה"ל. אף שהדיון בסוגיית הרוחאניאת כשלעצמו אינו נדרש כאן, לא אמנע מלציין בקצרה כי למרות המקורות שהביא פינס מספר הכוזרי העוסקים ברוחאניאת, ובמיוחד המקורות שלא הביא פינס מספר הכוזרי העוסקים ברוחאניאת, נראה כי עדיין אין מקום לקבוע שבכל מקום שריה"ל התייחס לרוחאניאת כוונתו הייתה בהקשר המאגי־תאורגי. למשל: כוזרי א, א: 'רוּחַאנִי' בדברי הפילוסוף ככינוי לשכל הפועל (אַלְעַקְל אלְפַעַּאל) שהפילוסוף שואף לדבוק בו; בהתאמה, בהקשר דומה, כוזרי א, ד: 'בִּאלרּוּחַאנִיַּאתּ' שהפילוסופים דבקים בהם; כוזרי א, קג: 'רוּחַאנִיַּה' המתחדשת למי שפוגש נביא; כוזרי ב, ד: 'אַלרּוּחַאנִי' הוא רוח הקודש; גם בכוזרי ד, ג, 'אַלרּוּחַאנִיּוּן' משמעו המסומן אצל הפילוסופים דווקא, וריה"ל מעלה את האפשרות שהם המלאכים הנצחיים, ובכל מקרה קיומם איננו מעניין את ריה"ל ('אין לנו לדחותם ולא עלינו לקבלם'). מעניין שבכוזרי א, ד, במהדורת שורץ לספר הכוזרי (לעיל, הערה 11), עמ' 10 הערה 66, יש הפניה למילון המונחים שצורף למהדורה. במילון המונחים (שם, עמ' 370) נאמר תחת הכותרת 'רוחניות/רוחניים (רוחאניאת/רוחאניון)': 'ישויות רוחניות, שדים ורוחות, שאנשים "מורידים" אותם כדי שיעשו את מבוקשם ויתווכו בינם לבין האל'. הוא עצמו מפנה שם למאמרים של פינס: על המונח רוחניות (לעיל בהערה זו); S. Pines, ‘Shi’ite Terms and Conceptions in Judah Halevi’s Kuzari’, Jerusalem Studies in Arabic and Islam, 2 (1980), pp. 165-251. עוד הוא מפנה שם למאמר B.S. Kogan, ‘Judah Halevi and His Use of Philosophy in the Kuzari’, The Cambridge Companion to Medieval Jewish Philosophy, Cambridge 2003, pp. 111-135. אלא שנראה ברור לפי ההקשר, ולפי הקשר שבין כוזרי א, ד, לבין כוזרי א, א, כי הרוחאניאת בכוזרי א, ד, אינן ישויות אלו כלל, אלא הן השכל הפועל הפילוסופי, כאמור בכוזרי א, א. עוד לעניין הרוחאניאת בהקשר המאגיה האסטרלית, וכמעין הרחבה ופיתוח של הדברים אצל פינס, ראו הפרק על יהודה הלוי אצל ד' שוורץ, אסטרולוגיה ומגיה בהגות היהודית בימי הביניים, רמת גן תשנ"ט, עמ' 31 ואילך. 

				

				
					60	זאת, למשל, בניגוד לתודעת החלום של המלך, שמבחינה סובייקטיבית נראה למלך כהתגלות, אך ייתכן שמבחינה אובייקטיבית הוא התגלות או הזיה. התנסות סובייקטיבית כזו יכולה לספק בסיס להכרה בניסיון הזה כהנחה מוקדמת שיש להתחשב בה.

				

				
					61	כוזרי א, ו.

				

				
					62	ראו האמור לעיל בהערה 22 על המונח 'היקש משכנע', והאמור לעיל בהערה 30 בעניין מפורסמות. כאמור לעיל המלך מקשה עוד על החכם המוסלמי, בעניין הסתירה בין הקריאה האוניברסלית של הקֻראן לטענה הפרטיקולרית להוכחת הנס שבו. לעניין זה ראו האמור לעיל בהערה 43. טיעון זה, אף שאינו קשור באופן ישיר לסוגיית ההיררכייה האפיסטמולוגית, הוא חלק בלתי נפרד מההצבעה על חשיבות התבונה ככלי לביקורת ההתגלות. מכל מקום הוא משרת את ריה"ל במישרין לצורך ההצבעה על כך שהטיעון של החכם המוסלמי אינו משכנע, שכן, כאמור, שכנוע הוא עניין של מידה. וכאן יש ראיה נוספת לפגם רציונלי בטיעון של החכם המוסלמי.

				

				
					63	כוזרי א, ז. לקושיית המלך בדבר לשונו של הקֻראן החכם המוסלמי אינו משיב.

				

				
					64	אהוד קריניס מבאר אחרת את הפסקה הזאת, כמו גם את ההקשר של המונח 'חֻגַּ֗ה' בכללותו בספר הכוזרי, בהתאם לטרמינולוגיה השיעית בכלל ולתורת האימאם השיעית בפרט. על כך ראו למשל א' קריניס, רעיון העם הנבחר באלכתאב אלכ'זרי (ספר הכוזרי) ומקורותיו בתורת האימאם השיעית, עבודת דוקטור, אוניברסיטת בן־גוריון, 2008, עמ' 95 ואילך. לעניין הפסקה דנן ראו דבריו שם, עמ' 96: 'בדבריו אלה של המלך הכוזרי, המונח חגה' מופיע, לא בהקשר של הבאת ראיות תיאולוגיות הנושאות אופי דיאלקטי־עיוני אודות טיבו של היחס בין האל לעולם, כדרך הופעתו בדברי המלך בסעיף א, יב. ב־א, י המונח חגה' מתייחס לסובייקט של "אַלְיַהוּדּ", סובייקט אשר נוכחותו הקונקרטית עצמה היא היא המגלמת את החגה' לתקפותם של ציוויו של האל ותורתו עבור האנושות'. לנוכח הרקע הלוגי־פילוסופי של המונח 'חֻגַּ֗ה' ומשמעותן של היקרויות אחרות של המונח בספר הכוזרי דעתי אחרת. בהקשר זה אציין למשל את האמור בכוזרי ה, ו, שם ריה"ל מדגיש: 'אמר החבר: זאת היא הטענה של התורה (אַלְחֻגַּ֗ה אלשַּׁרִיעִיַּה) ההוכחה שלה (וַבֻּרְהַאנֻהַא) היא בני ישראל והעצמים (אַלְאַעְיַאן) שנהפכו למענם וההוויות שנבראו להם. אילו היתה הוכחה (אַלְבֻּרְהַאן) זאת בטלה, אתה ובר־פלוגתך הייתם שווים'. נראה לי כי העובדה שריה"ל משתמש כאן בשני מונחים — 'חֻגַּ֗ה' ו'בֻּרְהַאן' — אשר מבחינה לוגית אינם דרים בכפיפה אחת מלמדת כי כאן ה'בֻּרְהַאן' איננו היסק פילוסופי (תקף או מבוסס) אלא הוא משמש במשמעות השלישית שלו, והיא התנהלות החורגת מגדר הטבע, כאמור לעיל בהערה 18. התנהלות זו היא הבסיס ל'חֻגַּ֗ה' — קרי: להיסק הפילוסופי המשכנע בלבד, בקשר עם הטענה שקיימת התגלות. אומנם בכוזרי ה, כ, ריה"ל אומר כך: 'לכן בכל עדה דתית (מִלַּה) נעשו (צַאר) בני ישראל טענה (חֻגַּ֗ה) נגד הכופרים (אַלזַּנַאדִּקַה) הסוברים כמו אפיקורוס היווני שטען שכּל הדברים קורים באקראי'. אלא שגם שם ההקשר הוא התופעה הניסיונית של ההתנהלות של עם ישראל החורגת מגדר הטבע ככזו שהופכת לראיה (חגה) של הדתות (בכלל, לא רק של היהדות) כנגד הגישה שהכול מקרי, וכפי שהדברים באו לידי ביטוי באופן זה או אחר בדברי החכם הנוצרי והמוסלמי.

				

				
					65	כוזרי א, י. לסגנון הפנייה אל החבר, הדומה לסגנון הפנייה אל הפילוסוף והשונה מסגנון הפנייה אל החכם הנוצרי ואל החכם המוסלמי, ראו האמור לעיל בהערה 49.

				

				
					66	כוזרי א, סב.

				

				
					67	כוזרי א, סג.

				

				
					68	כאן מיכאל שורץ מוסיף: 'כדי לקבל את שיטתו'. מילים אלו הן תוספת ביאור של שורץ, ולא מצאתי שבאו במקור הערבי. גם לא מצאתין בתרגומיהם של אבן תבון, קאפח, שילת ואבן שמואל. נראה לי כי לא רק שאין בהן צורך, אלא אולי אף יש בהן כדי להטעות. לדעתי, שרבוב המושג 'שיטה' לכאן סותר לכאורה את ה'מסורת'. אני חושב שיש להבחין בין תוכני המסורת לבין השיטה. במסורת אין שיטה. יש בה תכנים המוצגים כאמיתות. השיטה היא הדרך להוכחת תכנים אלו. ריה"ל עצמו רואה בהם תכנים בלבד, ומציין כי מסורת זו איננה אלא המפורסמות (מַשְׁהוּרַאתּ) והמקובלות (מַקְבּוּלַאתּ). וכאמור, אין אלה בגדר שיטה, אלא הן בגדר הנחות ההיקש. לשון אחר: אלה ההנחות המשמשות בשיטה. מבנה ההיקש הסילוגיסטי יכול להיחשב לשיטה, אולם נראה לי ברור שריה"ל לא התכוון למבנה ההיקש כשדיבר על המסורת.

				

				
					69	הקבלה מאלפת יש בין טענות אלו של ריה"ל כנגד הפילוסופים בעניין סוגיות בריאת העולם לבין דברי אפלטון בטימאיוס. כך מצאנו בכתבי אפלטון, ג, בתרגום י' ליבס, ירושלים ותל אביב תשט"ו–תשכ"ט, עמ' 523–524: 'וסולון סיפר שבהגיעו לשם [למצרים] קבלוהו בכבוד גדול, וכשחקר את הקדמוניות ושאל אותם הכהנים שהם בקיאים ביותר בעניינים אלו, גילה שלא הוא עצמו ולא שום יווני אחר ידעו על כך מאומה. פעם אחת, כיון שביקש להביאם לכלל שיחה על ימי הקדם, התחיל לספר להם את סיפורינו העתיקים ביותר: על פורוניוס שמוחזק להיות האדם הראשון, ועל ניאובי, וכיצד דיאקליון ופירה ניצלו בימי המבול. הוא המשיך בתולדות צאצאיהם של הללו, ובחשבו את חשבון הדורות ניסה לקבוע את מספר השנים שעברו מאותם המאורעות. ולשמע החשבון הזה אמר אחר מהכוהנים, איש זקן עד מאוד: "הוי סולון סולון, אתם היונים — לעולם ילדים אתם, ויוני זקן אינו בנמצא". "מה פירוש דבריך?" שאל סולון. "כולכם צעירים", אמר, "בנשמותיכם, שלא צברתם בהן שום אמונה ישנה מכוחה של מסורת עתיקת ימים ושום ידיעה שזרקה בה שיבה"'. על הזיקה שבין טענה זו כנגד הפילוסופים בסוגיית בריאת העולם לבין דברי אפלטון בטימאיוס ראו א' שביד, טעם והקשה: פרקי עיון בספרות המחשבה היהודית בימי הביניים, רמת גן 1970, עמ' 49.

				

				
					70	כוזרי א, סה.

				

				
					71	'אַלשַּׁרְע' — מונח המבטא תורה או דין שמקורם בהתגלות. ראו למשל בלאו, מילון לטקסטים ערביים־יהודיים (לעיל, הערה 14), עמ' 335: '"שַׁרִיעַה" "תורה" במשמעות "משפט אלהים" Divine Comandment' והמקורות שהביא שם.

				

				
					72	בכוזרי (מהדורת צפרוני) (לעיל, הערה 29), עמ' 31, כפי הנראה נפלה טעות על אתר: אומנם אבן תבון תרגם את המילה 'עִיַאנַא' 'ראיה', אולם במהדורת צפרוני האל"ף נוקדה בקמץ במקום בחיריק, כך שנתהפכה 'רְאִיָּה' ל'רְאָיָה'.

				

				
					73	שורץ תרגם מילה זו 'אמיתית יותר'. נראה כי התרגום אינו הולם את המונח 'אמת'. וכיצד יש אמת אמיתית יותר או אמיתית פחות? בנסיבות העניין נראה לי יותר לקבל את התרגומים המחליפים 'אמת' ב'נאמנות': אבן תבון (לעיל, הערה 29) — 'יותר נאמנת'; קאפח (לעיל, הערה 23) — 'נאמנה יותר'; שילת — 'יותר נאמנה' (ספר הכוזרי לר' יהודה הלוי, בתרגום הרב יצחק שילת [מתרגם], ירושלים ומעלה אדומים תש"ע); אבן שמואל — 'נאמנה מ' (ספר הכוזרי לרבי יהודה הלוי, בתרגום יהודה ב"ר שמואל אבן שמואל, תל אביב תשל"ג). לפיכך תיקנתי כך גם בציטוט זה.

				

				
					74	בעניין משמעויות המונח 'קיאס' ראו האמור לעיל בהערה 56 ובמקורות שם. ואכן, כאן שורץ מתרגם 'קיאס' 'הגיון' ולא 'היקש', והדברים ברורים: הכוונה לקיאס כהיגיון מופשט המשוחרר מן ההנחות. וכפי שנאמר קודם לכן: היקש המבוסס על 'שכלו ומחשבתו' של אריסטו בלבד, והכרעתו 'בִּמֻגַ֗רַּדּ פִכְּרִהִ'.

				

				
					75	כוזרי א, סו–סח.

				

				
					76	כוזרי א, סב.

				

				
					77	ראו כוזרי ה, יד. שם ריה"ל מצביע על הקשר בין הסכמה בקרב הפילוסופים לבין הוכחות מופתיות, ולהפך: 'הם שלטו בחכמות הדמונסטרטיביות על בוריין עד קצה גבולן. בזאת נתיחדו. בחכמות אלה אין שני אנשים חולקים זה על זה. אבל על הדעות שקיבלו עליהם במטפיסיקה מעבר לזאת כמעט שאין שני אנשים מסכימים זה עם זה. אף [כן הדבר] בהרבה מן הפיסיקה'. וראו גם דברים מפורשים בתוך Abu Hamed Al-Ghazali, The Incoherence of the Philosophers, trans. M.E. Marmura, Utah 2000, p. 4: ‘Had their metaphysical been as perfect in demonstration, free from conjecture, as their mathematical, they would not have disagreed among themselves regarding [the former], just as they have not disagreed in their mathematical sciences’. גם הרמב"ם עמד על הקשר הזה. ראו הרמב"ם, מקאלה פי צנאעת אלמנטק (לעיל, הערה 30), הפרק השמיני.

				

				
					78	על טענות של פילוסופים שאינן ודאיות ואינן משכנעות ראו גם כוזרי א, יב–יד.

				

				
					79	על המונח 'קיאס' ראו לעיל, הערה 56. על משמעות זו למונח 'קיאס' ראו לובל (לעיל, הערה 56), עמ' 56.

				

				
					80	לעניין זה ראו הרמב"ם, מקאלה פי צנאעת אלמנטק (לעיל, הערה 30), הפרק השמיני.

				

				
					81	כוזרי א, פט.

				

				
					82	נוסף לאמור לעיל בעניין מונחים אלו ראו במיוחד הרמב"ם, מקאלה פי צנאעת אלמנטק (לעיל, הערה 30), הפרק השמיני. לרקע ולמקורות של דברי הרמב"ם שם ראו את המבוא של אפרת למהדורה זו.

				

				
					83	ארתור הימן מבטא יפה את העיקרון הזה בדיונו בגישתו של אריסטו כלפי הדיאלקטיקה: ‘Cognitive dialectical arguments, then, seek plausible answers to genuine and significant questions for which no demonstrative answers exist’ (A. Hyman, ‘Demonstrative, Dialectical and Sophistic Arguments in the Philosophy of Maimonides’, Moses Maimonides and His Time, ed. E.L. Ormsby, Washington 1989, p. 38). לעניין זה ראו גם האמור להלן, הערה 98.

				

				
					84	ראו לעיל, הערה 22, כמו גם מערכת ההיקשים אצל אבן סינא, כפי שסוכמה אצל בלאק (לעיל, הערה 22), עמ' 97–98.

				

				
					85	מן הראוי לתת את הדעת לכך שריה"ל משתמש הן בקשר עם דברי אריסטו הן בקשר עם דברי החבר במונח 'הכרעה' (תַּרְגִ֗יח), והדבר מלמד שלשני הטיעונים אין הוכחה מופתית ושאנו זקוקים להכרעה. הרמה הגבוהה יותר של ההנחות שמקורן במפורסמות ומקובלות מכריעה להעדיף את המסקנות המבוססות על הנחות אלו על פני מסקנות אריסטו, המבוססות על השערה בלבד.

				

				
					86	ניתוח זה מוביל למסקנה שבעניין זה יש דמיון רב, אם לא זהות, על כל פנים בניסוח של השקפה זו, בין ריה"ל לבין הרמב"ם ה'רציונליסט'. הרמב"ם קובע לגבי עמדת אריסטו לחידוש: 'אין לי ספק שדעות אלה אשר מזכיר אריסטו — קדמות העולם, העילה לשוני בתנועות הגלגלים וסדר השכלים — לכל אלה אין הוכחה מופתית. אריסטו לא דימה מעולם שדיבורים אלה הם הוכחה מופתית' (משה בן מימון [רמב"ם], מורה נבוכים לרבנו משה בן מימון, תרגם מערבית והוסיף הערות, נספחים ומפתחות מ' שורץ, בעריכת ד' צרי, תל אביב תשס"ג, ב, יג). ועוד: 'כמו כן, כל הראיות לקדמות העולם שציינו אריסטו וההולכים בעקבותיו אינן מהוות, לדעתי, הוכחה מופתית חותכת, אלא טענות שיש לגביהן ספקות גדולים כאשר תשמע. לכן מה שאני מבקש הוא להבהיר שהיות העולם מחודש כדעת תורתנו — כמו שהבהרתי — אינו מן הנמנע [...] ומכיוון ששאלה זאת — האם העולם קדום או מחודש — פתוחה, היא מקובלת עלי מצד הנבואה המבהירה דברים שאין בכוח העיון להגיע אליהם. כפי שנבהיר, הנבואה אינה כוזבת אפילו לדעת מי שמאמין בקדמות' (שם, פרק טז). ושם, פרק יז, חזר והבהיר: 'כי עתה אין אנו מבקשים להוכיח שהעולם מחודש. אלא מה שאנו מבקשים הוא האפשרות שהעולם מחודש'.

				

				
					87	ראו האמור לעיל בהערה 83; וכן להלן בהערה 98.

				

				
					88	לעיל, הערה 20.

				

				
					89	לעיל, הערה 17.

				

				
					90	כאמור לעיל בהערה 86, אצל הרמב"ם באו דברים דומים. בהקשר של ההיבטים הרטוריים של הכרעה זו הרמב"ם כותב במורה נבוכים (לעיל, הערה 86), ב, כג: 'וגם אל יבקר אותי המעיין בספר זה על שאמרתי דברים רטוריים אלה כדי לתמוך בהם את הרגילה בחידוש העולם. שהרי ראש הפילוסופים, אריסטו, אמר בחשובים שבספריו דברים רטוריים כסיוע לדעתו בדבר קדמות העולם. על כגון זה ייאמר באמת לא תהא תורה שלמה שלנו כשיחה בטלה שלהם? אם הוא תומך את דעתו בהבלי הצאביה, איך לא נתמוך אותה אנו בדברי משה ואברהם ובכל הנובע מכך'.

				

				
					91	במובן מסוים בגישה זו כשלעצמה אין משום חידוש מוחלט שלי, ואפשר לומר כי ניצניה כבר אצל נהוראי, 'שורש האמונה והמרי' (לעיל, הערה 7), עמ' תלו. ואולם, נהוראי יישם את דבריו שם על המתודה הפילוסופית באופן שלילי בלבד, כדי להראות שריה"ל לא היה אנטי־שכלתן מוחלט, כעולה מתחילת מאמרו בעמ' תיז, וגם זאת בהקשר של עבודת ה' ותו לא. מכל מקום, נהוראי לא דיבר על גישה זו בהקשר פוזיטיבי של כינון ההתגלות, או כמפתח לפרשנות הספר למשכיל ושל הגישה לספר, על כל המשתמע מכך, כפי שאני מבקש לטעון כאן.

				

				
					92	זו אחת המשמעויות של המונח 'קִיַאס'. משמעות אחרת היא 'היגיון'. וראו האמור לעיל בהערה 56.

				

				
					93	גם אַלְגַזַאלִי סבור כך. וראו אַלְגַזַאלִי, הפלת הפילוסופים (לעיל, הערה 77), עמ' 6: ‘For these matters rest on demonstrations — geometrical and arithmetical — that leave no room for doubt’. לעניין זה ראו גם אבו חאמד אַלְגַזַאלִי, הפודה מן התעייה והטעות והמוביל אל בעל העוז והמלכות, בתרגום ח' לצרוס־יפה, תל אביב תשכ"ה, עמ' 37–38. גם אברהמוב ציין כי לפי אַלְגַזַאלִי קבלת הלוגיקה אינה מחייבת את המקבל לאיזו גישה פילוסופית שהיא. ראו B. Abrahamov, ‘Al-Ghazālī’s Supreme Way to Know God’, Studia Islamica, 77 (1993), pp. 143. לעומת זאת, אציין כי אַלְגַזַאלִי הדגיש שהאדם יכול להעלות על מחשבתו כפירה מוחלטת בסמכותו של הרציו. וראו אַלְגַזַאלִי, הפודה מן התעייה והטעות (לעיל בהערה זו), עמ' 27–28.

				

				
					94	ראו למשל הביקורת על הפילוסופיה בכוזרי א, יג (וראו האמור לעיל בהערה 22). וראו גם ד' שוורץ, 'הערות על תדמיתו של ר' יהודה הלוי בעיני הרמב"ם', דעת, 61 (תשס"ז), עמ' 34: '[ריה"ל] בביקורתו [...] התלונן על ש"כבר קיבלו בני אדם זה והתפתו לו עד שאמרו שהוא מופת" [ד, כה] וש"בכולן יש ספקות ואין הסכמה בין פילוסוף וחבריו" [ה, יד]. כלומר: ריה"ל הדגיש את הסתייגותו מהעמדת התיאוריה כמופת'. עוד בעניין זה ראו גם בדבריו המפורשים של אַלְגַזַאלִי (לעיל, הערה 77). למקורותיה של עמדה זו ראו B. Abrahamov, ‘Book Review of D. Lobel’s Between Mysticism and Philosophy: Sufi Language of Religious Experience in Judah Ha-Levi’s Kuzari’, Journal of the American Oriental Society, 123 (2002), p. 245. וראו המקורות שהביא שם.

				

				
					95	לעיל, הערה 77.

				

				
					96	זו אחת המשמעויות הבסיסיות של המונח 'היקש', וראו האמור לעיל בהערה 56. 

				

				
					97	אפשר לראות בבירור כי הביקורת הזאת על הנחות הפילוסופים ומסקנותיהם באה מתוך השיטה הפילוסופית עצמה.

				

				
					98	וראו למשל הימן (לעיל, הערה 83), עמ' 37: ‘What remains then is the use of dialectic for refuting false claims to knowledge and for establishing correct opinions for problems (problemata) and questions (aporiai) for which no demonstrative knowledge exists’. במאמר זה הימן מראה כיצד הרמב"ם השתמש בהוכחות מסוגים שונים בסוגיות שאין בהן הוכחה דמונסטרטיבית. לעניין זה ראו גם האמור לעיל בהערה 83.

				

				
					99	על האל ראו למשל כוזרי ב, ב: 'ואנו קוראים לו יתעלה חכם לבב, כי הוא עצמות של שכל (עַקְל), הוא השכל (אַלְעַקְל) ואין השכל (אלעקל) תואר לו'.

				

				
					100	קויפמן, מחקרים בספרות העברית (לעיל, הערה 3), עמ' 183–184.

				

				
					101	לעניין זה ראו D. Kaufmann, Geschichte der Attributenlehre in der judischen Religionsphilosophie des mittelaters von Saadia bis Maimuni, Gotha 1877, p. 134. וראו גם קויפמן, מחקרים בספרות העברית (לעיל, הערה 3), עמ' 134. ובתרגום לעברית: א' יעקובוס, 'היחס של ס' הכוזרי אל הפילוסופיה', אלמה (תרצ"ו), עמ' 68: 'האם נוכל לחשוב שאיש שבא כנראה להרחיק את הפילוסופיה לגמרי מגבולות הדת [...] יעסוק בתארי הבורא באופן פילוסופי?'. וראו גם שוורץ, סתירה והסתרה (לעיל, הערה 7), עמ' 62, ובמיוחד שם הערה 38, בדבר הרגשתו של קויפמן בעניין קיומו של יסוד תבוני בתורת התארים של ריה"ל. שוורץ מפנה שם לספרו של קויפמן, עמ' 135.

				

				
					102	יעקובוס, היחס של ספר הכוזרי (לעיל, הערה 101). הוויכוח עם עמדת קויפמן נערך במאמר כולו. ההתייחסות הספציפית לסוגיית התארים מופיעה שם, עמ' 68.

				

				
					103	כוזרי א, פח: 'יסולח לכם שאתם דוחים את ההגיון (אַלְקִיַאס) ואת העיון השכלי (אַלנַּטַ֗ר אלְעַקְלִי)'.

				

				
					104	כוזרי א, פט. גם דבריו של סילמן, בין פילוסוף לנביא (לעיל, הערה 5), עמ' 63 הערה 23, אינם דנים בסוגיית גשמיות האל.

				

				
					105	כוזרי ב, א. 

				

				
					106	שם.

				

				
					107	כוזרי ב, ב–ח.

				

				
					108	כוזרי ג, יז.

				

				
					109	ראו כוזרי ד, ג. סילמן סבור כי ההתנגדות של ריה"ל לתארים אנתרופומורפיים היא רק בהגותו המוקדמת של ריה"ל, ואילו הדברים בכוזרי ד, ג, מבטאים את ההגות המאוחרת שלו (בין פילוסוף לנביא [לעיל, הערה 5], עמ' 112–113, 211, 273–275). דומני כי אכן הטקסט שלפנינו, גם במה שסילמן מכנה 'ההגות המאוחרת', תומך, כפי שסילמן מציין, בתפקיד הדידקטי, שהוא במובן זה פוליטי ומטפורי בלבד, אך לא מצאתי מקום לטענה שהאנתרופומורפיזם הוא 'ביטוי לפעילות אלוהית מקורית', כלשונו שם, ואף לא ראיה משכנעת כלשהי לעניין זה. עוד נראה לי כי טענותיו של סילמן שם, עמ' 211, 273–275, בקשר להגות המאוחרת אינן הולמות במלואן את דבריו שלו שם, עמ' 176, כשהציג את תפיסת האל בהגות שלטענתו היא המאוחרת כ'טראנסצנדנטי־רוחני' והבחין בינה לבין העניין האלוהי, שיכולים להיות לו תארים גשמיים. ראוי להפנות כאן גם לדברים אצל שוורץ, סתירה והסתרה (לעיל, הערה 7), עמ' 62, שם נכתב שגישתו האנטי־פילוסופית של ריה"ל היא בשל גישה אזוטרית, גם ביחס לסוגיית תוארי האל וההגשמה, ויש הבחנה בין הדיון בתחילת המאמר השני, בכלים פילוסופיים ופרשניים אוניברסליים, ובין הדיון בתחילת המאמר הרביעי, שלטענת שוורץ מושתת במלואו על ההתגלות הנבואית.

				

				
					110	כוזרי ד, ג.

				

				
					111	כוזרי א, צז.

				

				
					112	כוזרי א, פח–פט. בפתיחת הכוזרי ריה"ל מגביל את רשימת היריבים המופיעים בספר רק למי שמודים בקיומו של האל, ויותר מכך, באי־גשמיותו. כדי שלא ישתמע אחרת הוא בוחר להדגיש כי גם הנוצרים שותפים לעמדה זו. לעניין זה ראו האמור לעיל בהערה 40. גם עובדה זו מצביעה על כך שלדעת ריה"ל הטענה לאי־גשמיות של האל הוכחה באופן דמונסטרטיבי, וכן על כך שלדעתו מה שהוכח באופן דמונסטרטיבי אין צורך לדון בו אלא יש לקבלו כאמת ודאית, לעומת מה שאינו דמונסטרטיבי, שהוא מוקד הדיון בספר הכוזרי.

				

				
					113	אומנם דוד צבי בנעט סבור אחרת ('ר' יהודה הלוי ואלגזאלי', כנסת, ז [תש"ב], עמ' 317). לדעתו ריה"ל סבר כי 'אפילו מציאותו של האלהים, אשר הסיקוה הפילוסופים בדרך השכל, אינה מובטחת מכל ספק מצד זה בלבד'. דברים אלו הוא מבסס על האמור בכוזרי ג, יז, בדבר היחס שבין ברכות אבות וגבורות ובין ברכת אתה קדוש, שם ריה"ל מגדיר את הצורך בהקדמת אבות וגבורות לברכת אתה קדוש: 'לולא שני אלה היינו מטילים ספק, לאור דברי הפילוסופים והדַּהְרִיַּה'. את כת הדהריה בנעט מגדיר שם, הערה 2, 'חמרנים אתיאיסטים'. מכאן הסיק כי לריה"ל אתאיזם היא אופצייה רציונלית שרק מסורת ההתגלות שתכניה ביחס לאל באים לידי ביטוי בברכות אבות וגבורות מסירה את הספק שעלול להתעורר בדבר עצם מציאות האלוהים מבחינה רציונלית, כפי שהוא אצל כת הדהריה. ואולם, הנחה זו שהדהריה של ריה"ל עוסקת באתאיסטים נראית לי בלתי נכונה בעליל, לנוכח האמור רק כמה פסקאות לאחר מכן. בכוזרי ג, כג, כותב ריה"ל כך: 'אמר החבר: האם לא הקדמנו ואמרנו שההתחכמות, היומרה להסתמך על השׂכל וההשערות בהלכה אינם משׂביעים את רצונו של אלהים? שאם לא כן בעלי שתי הרשויות, הדהריה, בעלי הרוחניות, המתבודדים בהרים, והשורפים את ילדיהם באש, כולם משתדלים להתקרב אל אלהים'. משמע: הדהריה מאמינים במציאות האל, אחרת ריה"ל לא היה מציין שהם משתדלים להתקרב אליו. כלומר: הדהריה של ריה"ל אינם אתאיסטים, בניגוד להנחתו של בנעט. בהקשר זה יצוין כי הדגש בתורת הדהריה הוא על הקדמות (כפי שריה"ל מתייחס אליהם בכוזרי א, צא; ד, ב), ואומנם חלק בספרות המוסלמית רואה בדהריה בעלי קדמות אתאיסטים, אך חלק אחר רואה בה בעלי קדמות תאיסטים. על כך ראו אנציקלופדיה של האסלאם, ערך Dahriyya. גם מאיר פלסנר דן בכך במאמרו 'מינות ורציונליזם במאות הראשונות של האסלאם', בתוך בר (עורך), העולמא ובעיות דת (לעיל, הערה 49), עמ' 6–7. לנוכח ההשלכות הברורות לדיון בספר הכוזרי מעניין מאוד המקור שהביא שם: 'שהרי אין על פני הארץ דַּהְרִי הטוען שאין ריבון ואין בורא'. כאמור שם, ההרטיות של הדהריה מוגדרת כעבודת אלוהים בלא קיום מצוות מעשיות ובהסתפקות במצוות המוסר בלבד. לאור האמור בדברי החבר בדבר השתדלותם של אנשי הדהריה להתקרב אל האלוהים ברור שריה"ל התייחס לדהריה כתאיסטים. דווקא הזיווג ביניהם לבין הפילוסופים מעיד כי המיקוד כאן הוא סוגיית ערכו של המעשה הדתי, כפי שבא במקור שהזכיר פלסנר. אם כך, ברור גם שההקשר בכוזרי ג, כג, ביחס לברכות 'אבות' ו'גבורות', המקדימות את קדושת השם, איננו ממוקד בהסרת הספק בדבר מציאות האל אלא בהסרת הספק בדבר פעולתו בעולם. לפרשנות דומה של ההקשר בכוזרי ג, יז, ראו גם לובל, טעמו וראו (לעיל, הערה 3), עמ' 166. אציין כי לדעתי כך גם יש לפרש את האמור בכוזרי ד, כד — מקור שלמיטב הבנתי בנעט לא השתמש בו בהקשר זה, אך היה יכול לסייע לו בעניין ההבחנה בין אלוהים לבין ה'. גם שם, לדעתי, יש לראות את הספקות בהקשר זה של פעולת האל בעולם, ולא בעצם קיומו, אחדותו ואי־גשמיותו הנובעת מכך.

				

				
					114	כאמור לעיל בהערה 40, אפילו הנוצרי טוען שאין הוא מגשים, אף שיש ביקורת על עצם הטענה שלו. נראה כי גם הרמב"ם סבר כי מציאות האל, היותו אחד ובלתי גשמי — הוכחו כולם באופן מופתי. לעניין זה ראו למשל מורה נבוכים (לעיל, הערה 86), ב, א, ושם, הערה 42 של שורץ. לעניין אי־גשמיות האל אצל הרמב"ם ראו גם ז' הרוי, 'שאלת אי־גשמיות האל אצל רמב״ם, ראב״ד, קרשקש ושפינוזה', מחקרים בהגות יהודית, בעריכת ש"א וילנסקי ומ' אידל, ירושלים תשמ״ט, עמ' 63–78.

				

				
					115	בהקשר זה ריה"ל פועל שם בשני מישורים: (א) את הקשיים הקשורים בתיאורים המגשימים הוא ממקד בהיבטים הפיזיקליים שלהם הנפרדים מהאל (יצירת הלוחות, יצירת הקול שהגיע לאוזני בני ישראל); (ב) זדן באפשרות קיומו של הנס, ואותה הוא כורך עם סוגיית חידוש העולם. כך הוא מאפשר את ביאור הכתובים מבלי שיסתרו את מסקנתה הדמונסטרטיבית של התבונה.

				

				
					116	אין בכך כדי לטעון שספר הכוזרי מופנה אך ורק לקורא המשכיל. למשל, נחמיה אלוני מתאר הקשרים אחרים של הדיון בספר הכוזרי. ראו נ' אלוני, 'הכוזרי לר' יהודה הלוי באור "השעובייה"', בצרון, סה (תשל"ד), עמ' 105–113; הנ"ל, ספר המלחמה ב'ערבייה' (לעיל, הערה 10). כבר סאלו בארון עמד על הקשרים אלו. ראו S.W. Baron, ‘Yehudah Halevi: An Answer to Historic Challenge’, Jewish Social Studies, 3 (1941), pp. 266-267. עוד להקשרים אלו ראו גם J.D. Katzew, ‘Moses Ibn Ezra and Judah Halevi: Their Philosophies in Response to Exile’, Hebrew Union College Annual, 55 (1984), pp. 179-195. על מוטיבציות של ריה"ל בתחומים אחרים ראו פינס, מונחים ומושגים (לעיל, הערה 59); קריניס, רעיון העם הנבחר באלכתאב אלכ'זרי (לעיל, הערה 64); ב"צ דינור (דינבורג), 'עליתו של רבי יהודה הלוי לארץ ישראל', מנחה לדוד: קובץ מאמרים בחכמת ישראל, ירושלים תרצ"ה, עמ' קנז–קפב, עמ' 14 ואילך, תחת הכותרת 'לברור אפיו של ספר הכוזרי'. שם התעמולה לעלייה לארץ ישראל מוצגת כמוטיב עיקרי בספר הכוזרי. לפיכך אבהיר כי בקריאה שאני מציג כאן אין כדי לפגוע בקריאות אלו ובמשמעותן, ברוח מה שאמר דינור שם, עמ' קעד: 'אין כוונתי כמובן להגיד כי ספר הכוזרי מצטמצם רק בפרובלימה זו'. לפרספקטיבות אפשריות אחרות על ריה"ל ראו W.Z. Harvey, ‘How to Teach Judah Ha-Levi as a Jamesian, a Nietzschean, or a Rosenzweigian’, Paradigms in Jewish Philosophy, ed. R. Jospe, Madison 1997, pp. 129-135. טענתי היא שבין יתר הקריאות והמוטיבים של הספר קיים בספר גם תוכן בעל משמעות עבור קורא משכיל, ואני מבקש לתאר תוכן זה. מטבע הדברים התוכן הזה כרוך ביחס לפילוסופיה, ונראה לי שהוא נגזר ממנו. עוד אדגיש, כאמור לעיל בהערה 23, כי אין ללמוד מכאן שזו בהכרח גישתו של ריה"ל האיש, אפילו היא נוכחת בספר הכוזרי.

				

				
					117	כלומר: שאינן מסוג 'מושכלות' או 'מוחשות' אלא הן, למשל, 'מפורסמות' ו'מקובלות' אשר אינן משמשות בהיקש הדמונסטרטיבי.

				

				
					118	לעיל, ליד הערות 45 ו־46.

				

				
					119	כאמור, המונותאיזם עצמו, ובמובן זה מציאות אל יחיד אבל גם אי־גשמיותו, נתפסו כאמיתות שהוכחו בהוכחה מופתית.

				

				
					120	במאמר השלישי בספר הכוזרי ריה"ל מבסס טענה זו גם כלפי הקראים, ובמובן זה היהדות הרבנית מבוססת על מפורסמות ומקובלות טובות משיש ביהדות הקראית. טענה זו מכוונת היטב כנגד הרעיון הבסיסי של הקראים בדבר דחייתם את מסורת חז"ל, המשמשת את ריה"ל כמקובלות. העובדה שמול המסורת הציבו הקראים את המאמץ האישי (אִגְ֗תִּהַאדּ) יוצרת תשתית לביקורת כלפיהם הדומה לביקורת כלפי הפילוסופים, המתאמצים בשכלם להסיק מסקנות בהתעלם מן המסורת.

				

				
					121	אין כאן מקום להאריך, ורק אעיר כאן, בדבר המשמעות הרבה שיש לפסקה זו בדיון בסוגיית הסגולה. על פניו, גם אדם וגם נח, שניהם אינם 'ישראלי אזרח' אלא גויים גמורים (ריה"ל ודאי הכיר את הביטוי 'בני נח' ואת המושג 'שבע מצוות בני נח'). בכל זאת הם מוצגים כבעלי סגולה (צַפְוַה). מכאן ברור שהסגולה איננה בהכרח רק בישראל, ואפשר שתהיה גם בגויים. לכך יש השלכות על תפיסת הסגולה אצל ריה"ל, ולא כאן המקום לדון בהן. גם הדיון בשאלה מהו 'הדבר האלהי' חורג ממסגרת הדיון כאן. די בכך שנציין כי נראה שאין מחלוקת בכך שמדובר באמצעי מתווך במסורת הנבואית־אלוהית. על 'הדבר האלהי' או 'הענין האלהי' נכתב הרבה, והמבקש יוכל למצוא את מבוקשו, למשל, אצל א' צים, מושג הענין האלוהי בספר הכוזרי: מובנו ומשמעותו, עבודת תזה, אוניברסיטת תל אביב, 1989.

				

				
					122	כוזרי א, סג.

				

				
					123	על גישה זו ריה"ל חוזר במפורש גם בביקורת שלו על הפילוסופים במאמר החמישי (כוזרי ה, יד): 'מחול להם [לפילוסופים] שביקשו מפלט בהיקשיהם (קִיַאסַאתִּהִם) כי חסרו להם הנבואה והאור האלוהי'.

				

				
					124	כוזרי כ, כ.

				

				
					125	כוזרי ב, סו.

				

				
					126	יש לזכור כי לריה"ל האל עצמו הוא שכל. וראו האמור לעיל בהערה 99.

				

				
					127	בהקשר זה מעניין להשוות לדברי אליעזר ברקוביץ, אלוהים אדם והיסטוריה, ירושלים ה'תש"ע, עמ' 9: 'התגלות ותבונה אינן מתנגשות במסגרת הפילוסופיה של רבי יהודה הלוי; אך לתבונה לא ניתנת הזדמנות להכיל בתוכה את ההתגלות, וגם ההתגלות אינה נדרשת להטיל דופי ביכולתו האינטלקטואלית של האדם או להשמיץ את הטבע האנושי — כדי לבסס את תקפותה שלה'. לאור הדברים האמורים נראה לי כי יש להעריך מחדש את הקביעות החריפות האלה של ברקוביץ.

				

			

		

	
		
			אורי מלמד

			שלושה שו"תים במחשבת הרמב"ם 
למשׂכיל תימני בלתי נודע

			מִנחה

			לתלמידת חכמים כשרה

			שעָלץ לבּהּ בייָי.

			דרכֵי הלימוד של מורה הנבוכים, חיבורו הפילוסופי של הרמב"ם (1138–1204) בעדת בני תימן עדיין לא הגיעו לידי מיצוי מחקרי־אקדמי, וכן טרם תוארה שלשלת המסירה וההעתקה של חיבור זה במלוא היקפה.1 במאמר זה אציג תרומה קטנה להכרת דרך הלימוד של מורה הנבוכים בידי משכיל תימני בלתי נודע בתקופה מאוחרת בתימן. דוגמה זו אינה יכולה לשמש בניין־אב לכל הלומדים והמתעסקים במורה הנבוכים במהלך הדורות שם, ויש לשוב ולעיין בכך מבחינה דיאכרונית לשם הסקת מסקנות הולמות לגבי היקף הלימוד בו ואיכות הלמידה.

			חשיבותם של שלושת השו"תים, המתפרסמים כאן בפעם הראשונה, נעוצה בעצם האפשרות להציץ קמעה אל תוך מהות לימודו של מורה הנבוכים בתימן בדורות האחרונים, לפני הופעתו של ר' יחיא אלקאפח (1849–1931), מייסד האסכולה השכלתנית והרמב"מיסטית בתימן בעת החדשה.2 יתרה מזאת, המפגש הבין־דתי והתאוסופי בין חכמי היהדות לחכמי האסלאם בארץ זו יקבל זווית ראייה חדשה בעניין יחסו של האסלאם למחשבתו ההגותית של הרמב"ם.

			מן הראוי להפנות את הקורא לשני מקרים בהיסטוריה של יהודי תימן שחכמי אסלאם מעורבים בהם ושקשורים במחשבת הרמב"ם בכתביו, ובמיוחד במורה הנבוכים:

			        

			א. 	בשנים 1477–1478 העתיק מֻחמד בן חַסַן אַלנִּהְמִי,3 חכם הלכה ומשכיל מוסלמי מן העיר צַעְדַּהּ שבצפון תימן,4 כתב יד עצום בהיקפו, וכלל בתוכו את כל מורה הנבוכים בשלמותו באותיות ערביות.5 נוסח זה של כתב היד של מורה הנבוכים ראה את אור הדפוס, והיום הוא הנוסח הבלעדי של המקור הערבי בעולם הערבי.6 כמו כן אַלנִּהְמִי הוסיף את הערותיו המרובות בשולי העתקתו, והן כוללות את השגותיו על תפיסותיו של הרמב"ם.7

			ב. 	גדול חכמי האסלאם בתימן, מֻחמד אבן עלי אַלשַּׁוְכַּאנִי (1760–1834), יצא חוצץ נגד הרמב"ם בסוגיות ייחוד הבורא ותחיית המתים ובהגדרת מהותם של השכר והעונש בעולם הבא. חיבורו נקרא 'ארשאד אלת'קאת אלי אתפאק אלשראיע עלי אלתוחיד ואלמעאד ואלנבואת' (הדרכת המהימנים בעניין הסכמת הדתות בדבר הייחוד, תחיית המתים והנבואות).8 נראה שבכתיבת חיבור זה השתמש אַלשַּׁוְכַּאנִי במידע שקיבל על פי דרישתו מאת חכמי היהודים בני זמנו לאחר שקיבל מהם את ההגדרות והדעות של הנשר הגדול בעניין המושגים 'שכר ועונש', 'גן עדן וגיהינום' ו'פרדס'. חכמי תימן בני תקופתו, שלא נזכרו בשמותיהם, סיפקו לו את המידע מתוך פירושי הרמב"ם למשנה,9 ומתוך הגדרות המושגים הללו שבתוך 'אלמרשד אלכאפי' (המדריך המספיק) לר' תנחום בן יוסף הירושלמי (1220–1291),10 הוא החיבור המילוני למחשבתו הפרשנית של הרמב"ם למשנה ולמשנה תורה.11

			משה שטיינשניידר (1816–1907), הביבליוגרף הנודע, תיאר לראשונה את כ"י ברלין,12 ספריית המדינה 579 OR. QU..13 כתב יד זה הביא מתימן המומר סוחר הספרים והעתיקות הנודע משה וילהלם שפירא (1830?–1884),14 והוא נמכר לספריית ברלין בשנת 1877.15 שלוש כתיבות יד תימניות נבדלות זו מזו מצויות בו, ויש בהן כדי לשקף את מסכת גלגולי כתב היד ואף לציין תקופות שונות זו מזו.

			כתיבת יד א — חלק הארי שבכתב היד הוא העתקה של 'דלאלה' אלחאירין' — מורה הנבוכים לרמב"ם במקורו הערבי בכתיבת יד תימנית קדומה — והוא מתוארך למפנה המאות הי"ד והט"ו. יש בו 303 דפים, והוא כתוב בערבית באותיות עבריות. ראשו וסופו חסרים, ולפיכך אין לדעת מי היה המעתיק ובאילו נסיבות הועתק.16

			כתיבת יד ב — בסוף החלק הראשון של מורה הנבוכים (דפים 97ב–98א) נוספו פיוטים בערבית ובעברית בכתיבת יד שונה. הפיוטים אינם רשומים ב'אוצר השירה והפיוט' של ישראל דוידסון.17 הפיוטים התימניים הללו הם מן הסוג המכונה 'שירה',18 וכולם נשתמרו בשלמותם:19

			        

			א. 	'שירה נאה: סַעְדְּ, בַּאדֵּר לִי וְאִעְגַּל / לַא תַּכְּסַל / קֻם וַנַצ̴ִם לִלְחֻולַל'.20 לשונו ערבית, למשורר ר' אהרן בן יפת כהן.

			ב. 	'אחרת: אַלְבַּס אַלנּוּר קֻטְרַ אלת̴ֻ֗רַיַּ(ה)[א] וַאלְבַּדְּרַיְן'.21 לשונו ערבית, למשורר הנודע ר' יוסף בן ישראל (מפנה המאות הט"ז והי"ז).22

			ג. 	'שירה נאה: סימן חזמק [= סעיד באתב"ש]. אַזְכִּיר שְׁבָחָךְ צוּר וְאוֹדֶה לָךְ'.23 לשונו עברית־ערבית, למשורר ר' סעדיה בן יוסף.

			כתיבת יד ג — בשולי כתב היד מצויות הגהות והערות מרובות למקומות רבים בגוף הטקסט של מורה הנבוכים; על גבי תיבות רבות בטקסט הערבי של מורה הנבוכים משובצים פירושים למילים ערביות קשות (גלוסות ביאור), למונחים פילוסופיים, ובכמה מן ההערות יש תרגומים לעברית של ביטויים וצירופי מילים. ניכר בכתב היד כי בעליו השתמש בו בלימודו הקבוע והרציף והתעמק בו וברעיונות הגלומים בו. לבד מן העיון הפילולוגי במשמעות המונחים והביטויים הפילוסופיים בערבית ובמקבילותיהם העבריות הקדיש המגיה מחשבה ניכרת לתוכן הדברים ולמשתמע מהם, לפי דרכו.

			שטיינשניידר טען כי כותב ההגהות ובעל ההערות בשולי כתב היד הוא 'יחיא בן מאור אלתרפי'.24 עיון מדוקדק בגופי ההגהות מלמד כי בשמונה מקומות ציין המגיה את שמו המלא,25 וכמעט תמיד באותה הלשון: 'הצעיר יחיא ן' [= אבן, ابن = בֵּן] דאוד אלתרכי26 יצ"ו [= ישמרהו צורו ויוצרו]'.27 אם כן, אפשר לומר בוודאות כי כתיבת יד זו היא כתיבת ידו של החכם התימני והמגיה, מחבר השו"תים שלהלן, ר' יִחְיֵא בן דַּאוֵדּ אלתֻּרְכִּי.28

			לא הרבה ידוע לנו על ר' יחיא אלתֻּרכי ועל שנות חייו.29 משה גברא הצליח לשחזר פרטים אחדים עליו מתוך שני מקורות.30 אפשר שהייתה לו בת בשם לוּלוֵּהּ (בעברית: מרגלית, פנינה).31 מתוך אזכור מעניין של שמו המלא בתוך כתובת בעלים הנמצאת בכתב יד לפירושו למשנה ולתלמוד של ר' זכריה בן שלום החלפוני, הוא ר' יוחנן מזרחי (המאות הט"ז והי"ז),32 אנו למדים כי ר' יחיא אלתֻּרכּי היה תלמיד חכמים והתעניין בתחומי ההלכה והפסיקה התלמודית ובתחום המחשבה היהודית על פי הרמב"ם. וזו לשונה של אותה כתובת בעלים:33

			זה הספר34 — קניתי אותו מן יחיא ן' דאוד אלתֻּרכּי, אני אברהם בן מ"ו [= מורנו ורבנו] אהרן בן שלום בן מ"ו אהרן בן שלום מנזלי.35 ברוך הקורא בו / וארור גונבו, / ועם ה' בשלום.36

			עדותו זו של הקונה, ר' אברהם בן אהרן מַנְזִלִי (1752–1827), מאת המוכר, ר' יחיא בן דאוד אלתֻּרכּי, מקרבת אותנו אל המסקנה המתבקשת לתיארוך תקופת חייהם — מפנה המאות הי"ח והי"ט.37

			המגיה, המשכיל המלומד ר' יחיא אלתֻּרכּי, השתמש הרבה בתרגומו העברי של ר' שמואל אבן תיבון (1150–1230), על פי עדותו באחת מהערות השוליים (בדף 104א). שם הוא ציין את שמו הפרטי בצורה מוטעית — שלמה בן תבון — ומובן שהכוונה אינה אלא לשמואל אבן תיבון, מתרגמו הראשון של מורה הנבוכים לעברית.38 הוא אמר זאת במפורש באותה הערת שוליים:39

			אמר הדל והאביון, הצ'[עיר] יחיא ן' דאוד אלתרכי יצ"ו: כל אשר תמצא כתוב בגיליון,40 אני כתבתיו מהעתק41 (שלמה)[שמואל] ן' תבון להועיל לעצמי ולמי שאינו יודע בלשון.42 ע"כ [= עד כאן].

			בהערות שוליים אחרות, לאחר הציטוט מתוך תרגומו העברי של אבן תיבון, חתם אותן המגיה בראשי התיבות שב"ת — שמואל בן תיבון.43

			בהמשכהּ של ההערה הנ"ל באותו העמוד הוסיף המגיה פסקה הכוללת שתי עובדות מעניינות. ראשית, אם אין לפנינו שגרת לשון של נוסחת כתיבה של מעתיקים,44 הרי שאלתֻּרכּי סבל מחולי והתפלל על עצמו לרפואתו. שנית, ספרו הנדפס של מורה הנבוכים בתרגומו של שב"ת נלקח ממנו, ואף על פי כן המשיך אלתֻּרכּי לפרש את ענייני מורה הנבוכים, עד מקום שידו מגעת. למרבה הצער עדיין לא קיבלנו פרטים על אופי מחלתו וגם לא עמדנו על נסיבות היעלמותו של הספר. ואלה דבריו כלשונם:

			ואחר כך נלקח [הספר]45 הנזכר ממני, ואעפ"י כן לא מנעתי עצמי מלפרש מה שנראה לי לקרב הענינים, כפי חולשת דעתי. והב"ה [= והמקום ברוך הוא] יעזריני על מעשה רצונו, גם ירפא מחלי, אכי"ר [= אמן, כן יהי רצון].

			בדוגמה המובאת להלן המגיה מעמיד אותנו על בירור סמנטי למונח בערבית בעל משמעות מושאלת בתחום הפילוסופי. אין ספק שהגהה זו נכתבה לאחר שמהדורת הדפוס של תרגום אבן תיבון נלקחה ממנו, ולמרות זאת הוא המשיך את עיוניו המעמיקים במורה הנבוכים לפי דרכו:

			        

			
				
					
					
				
				
					
							
							המקור הערבי

						
							
							התרגום העברי

						
					

				
				
					
							
							אלא לבאס46 לא ידעתי דקדוק זאת המלה ולו אן נחן נחכי בהא ונקול ל(?) [א] ב(?)[א]ס.47 ואלד֗י יבין ל?י? אן אלאחרֻוף֗ אלאצל)ייה פ֗י הד֗ה48 אללפ֗צ֗ה ג' חרוף֗ והֻן אל לאם ואלבי ואלסין והי משת)קה מן לבס אלת֗וב ואלמענא אד֗א אחד אצ֗ה(ה)[ר] וגה עלא א)י נץ וד֗אלך [אלנץ]49 יחתמל ד֗אך אלוגה קד יֻוקל צאר הד֗א אלוגה אלא לבאס ד֗אלך אלנץ אעני אנֻה תל)בס בֻה וא(ה) [ח]תמלֻה ולו א)ן כאן קצד ד֗אלך אלנץ

						
							
							'אלא לבאס' — לא ידעתי דקדוק זאת המלה,50 ואע"פ שאנו מדברים בה ואומרים 'אין רַע [בכך]!'.51 ומה שמתברר לי [הוא] כי אותיות השורש במילה הזאת — שלוש אותיות והן הלמ"ד והבי"ת והסמ"ך, והיא נגזרת מן 'לבישת הבגד',52 והמשמעות: כאשר מישהו מציג מובן להיגד כלשהו ואותו ההיגד מאפשר את המובן ההוא — לפעמים אומרים: נעשָׂה אותו המובן לבגד של אותו ההיגד, כלומר שהוא

							המקור הערבי

						
							
							התרגום העברי

						
					

				
				
					
							
							אכ֗ר ג֗יר הד֗(ה)[א] אלוגה וקד אחד יצ֗הר וגה לא)י נץ או א)י מק[א]לה והֻו עלא ג֗יר אסלֻוב יֻוקל לם תחתמל תלך אלמקאלה או ד֗אלך אלנץ הדֻ(ה)[א] אלוגה ולא ילתבס בֻה. ועיין בדף֗ כ֗ח֗ מזה ע"א עניין ד֗ מינין שבלולב. הצעיר יחיא דאוד תֻרכי יצ"ו.

						
							
							התלבש בו ונשא אותו; ואפילו הייתה כוונת אותו ההיגד אחרת ושונה מאותו המובן. ולעתים מישהו מציג מובן להיגד מסוים או לאמירה מסוימת והוא חסר שיטתיות — אומרים: לא ייתכנו אותה האמירה או אותו ההיגד במובן ההוא והם אינם מתלבשים בו. ועיין בדף כ"ח מזה ע"א,53 עניין ד' מינין שבלולב.54 הצעיר יחיא דאוד תֻּרכי יצ"ו.

			בשלושה מקומות מתוך שלל הגהותיו של ר' יחיא אלתֻּרכּי מצאנו שלושה שו"תים מעניינים בתחומי ההגות הדתית הקשורים בדרך זו או אחרת לנושא הנדון בתוך מורה הנבוכים. התשובות נועדו לתת מענה לשאלות אישיות בסוגיות של דת ומחשבה. הפונים לא נזכרו בשמותיהם: חכם יהודי תלמודי (להלן שו"ת א) ושני מוסלמים מלומדים (להלן שו"תים ב–ג). שו"ת א כתוב כולו עברית, ושו"תים ב–ג כתובים בערבית־יהודית־תימנית (באותיות עבריות). הנושאים העולים מתוך שלושת השו"תים שלפנינו הם:

			שו"ת א —	אם יש ספק אצל חכמי ישראל בדבר העיסוק בפילוסופיה, מה הנימוק ללימוד בספר מורה הנבוכים? שאלת יהודי

			שו"ת ב — 	מה ההסבר למציאות המלאכים ולדרך היווצרותם? שאלת מוסלמי

			שו"ת ג —	מדוע המקרא מייחס לאל ולבני ישראל מערכת יחסים של אב ובנים? הלא אין האנשה גדולה מזאת לאל. שאלת מוסלמי

			לתיאור לשונותיו של ר' יִחְיֵא בן דַּאוִדּ אַלתֻּרְכִּי

			שו"ת א, שכולו עברית, מאופיין בשתי תכונות:

			א. 	שימוש בביטויים ובמטבעות לשון בארמית בבלית המצויות לרוב במשא־ומתן הלכתי. ברור ששימוש זה מכוון, שכן הוא מענה נאות ל'איש תלמודיי', הוא הנמען. הביטויים הם: 'ולא ידענא מאי קא אמרי', 'במאי קמפלגי', 'ומניה ומניהו ומנן יתקלס עלאה', 'מאי דקמן' ו'אנן קיימא לן'. ביטוי אחד מקורו בארמית המקראית: 'גלי עמיקתא ומסתרתא'.55

			ב. 	הואיל ותרגומו של שמואל אבן תיבון עמד לפני מחבר השו"תים והוא השתמש בו תכופות, סיגל לעצמו המחבר את הסגנון העברי המשוערב של מתרגם מורה הנבוכים וקלט ערביזמים לא מעטים אל תוך תשובתו, למשל: 'איש תלמודיי', 'זה הספר', 'אלו החכמים', 'שזכרנו', 'הלא תדע', 'ירצה ש', 'השיג [...] תושג מאמתת השם'. כמו כן הוא השתמש במינוח הפילוסופי המקובל בכתבי העיון ההגותיים של ימי הביניים, למשל: 'מציאות השם', 'ייחודו', 'הרחקת הגשמות והתארים', 'אמונת חידוש העולם', 'הרחקת אמונת הקדמות', 'בראיות קרובות לשכל' ו'עיקר הדת'.56 זאת ועוד, במקום אחד נקט המשיב לשון מובהקת מתחביר המשפט של העברית המשוערבת: 'שהשיג מאמתת השם מה שבכוחו להשיג'.57 בהערת השוליים הנספחת להלן לשו"ת א מצינו שני פתגמים נפוצים מספרות העיון של ימי הביניים, והם: א) 'ולמפורסמות אין צריך ראיה';58 ב) 'האמת יורה דרכו'.59

			לדרכי הכתיב

			1. 	וא"ו כפולה לציון עיצור הגוי — תכו̴ונֻו (ב) אלמוולפ֗ה (ב) קוֶוה (ג)

			2. 	יו"ד כפולה לציון עיצור הגוי — אלמצ֗ייה (ג), אלתוט<יֶ>יה (ג)

			3.	כתיב מלא — אכִיאר (ב),60 כתֻובנא (בx2),61 קולנא (ב)62

			4. 	כתיב חסר — השדלותי (א), השדלותו (א), סאֶל63 (ג), אתנסֶל (ג), אלסֶא<י>ל (ג), קראתּי (ג), חאשנא (ג), לאבאנא (ג)

			5. 	קיצורי תיבות — תע'[לא] (ב, ג), אס'[ם] (ג)

			לניקוד התיבות שבשו"תים

			מחבר השו"תים השתמש בשלוש שיטות של ניקוד, הן בשו"ת העברי (א) והן בשני השו"תים בערבית־יהודית (ב, ג). בכמה מן התיבות המנוקדות ניכרים סימנים של הניקוד הטברני (הניקוד התחתון), הניקוד הבבלי (הניקוד העליון) וניקוד הלשון הערבית. יש תיבות שבהן ערבב המחבר את כל השיטות. בכתיב המילים אין הקפדה יתרה,64 ואילו בניקוד התיבות החמיר המחבר הרבה יותר. להלן תיאור מפורט של התיבות המנוקדות.65

			מערכת העיצורים בנקודות מבחינות (דיאקריטיות)

			1. 	ג֗ — ג֗ריב (ג), יתג֗לק (ג), ג֗יר (ג)

			2.	ד֗ — הד֗א (ב), ד֗אלך (ב), תד֗כֻר (ב), וחיניד֗ (ג), ד֗נבכֻם (ג)

			3.	כ֗/ך֗ — אלמתאכ֗רון (ב), כ֗ארג (ב), שיך֗ (ג), שיוך֗ (ב)

			4. 	פ֗/ף֗66 — פ֗י (ב), אלמוולפ֗ה (ב), אִפ֗תרק (ג), אלמֻתפ֗ק̴ה (ג), כיף֗ (ב), מערוֻף֗ (ב), אלמֻכ֗יף֗ (ג)

			5. 	צ֗/ץ֗ — צ֗אהרֻה (ב), אלחאצ֗ן (ג), איצ֗א (ג), צ֗לאם (ג), ואצ֗חה (ג), ינאקץ֗ (ב), אלמחץ֗ (ב)

			6. 	ת֗ — אלבחת֗ (ב), כת֗יר (ג), תֻ֗ם (ג)

			מערכת התנועות

			1. 	ניקוד טברני (תחתון)

				שַרח (א), קראתּי67 (ג), אִפ֗תרק (ג), יוגדּ (ג), אִבן (ג), אלמִתנסל (ג), אלמִלֶה (ג), ו(?פ?)[הֻ]וּ (ג)

			2. 	ניקוד בבלי (עליון)

			א) 	פתח בבלי — אלאסלֶאם (ג), ואצחֶה (ג), אֶב (ג), מֶן (ג), קוֶאד (ג), קֶבל (ג), אלתורֶאת (ג)

			ב) 	חיריק בבלי — אלנב֗י (ג), עצית֗מֻוה (ג), י֗עצ֗י (ג), ומ֗ן (ג)

			3. 	ניקוד ערבי

			א) 	פתחה ערבית — בגוَאב (ג), אלמَסאלה (ג), אלמֻשתَרכֶה (ג), לאליَתים (ג), אלאללה (ג), אנَא (ג)

			ב)	צ'מה ערבית — בסיומות גוף הנסתר: לקאילֻה (ב), ענדֻה (ב), יד֗כרֻה (ג), אבנֻה (ג), עלמֻה (ג), ולדֻה (ג)

				בסיומות גופי הנוכחים או הנסתרים: עקידתכֻם (ב), קֻלתֻם (ג), חקהֻם (ג), אידיהֻם (ג) בשאר מקרים: תלמֻודיי (א, במילה עברית), תֻדרך (א), תד֗כֻר (ב), הֻנא (ג), אקֻראן (ג), כֻפאר (ג), תֻ֗ם (ג)

			ג)	דגש ערבי — ור̴ד (ב), אמ̴א (ב), לכן̴ (ב), תכו̴ונֻו (ב), אלנץ̴ (ג), עז̴ (ג), וגל̴ (ג), פכ̴רת (ג)

			ד) ניקוד מעורב: אלמֻשתَרכֶה (ג), יَסמֶא (ג), אלמִלֶה (ג), ו(?פ?)[הֻ]וּ (ג)

			לערבית שבשו"תים

			בשימושי הלשון הערבית־יהודית של המחבר בשו"תים אפשר לזהות בנקל תערובת של ניב ספרותי (מלאכותי) עם מבנים וביטויים הלקוחים מן הניב הערבי התימני השגור בפיו. למשל, מצאנו בדבריו ביטויים השאובים מלשון העיון הפילוסופי בספרות הערבית־יהודית: 1) נצוץ אלקראן (ב), 2) עלא טרק אלתקליד (ב), 3) ענד אהל אלבחת֗ (ב), 4) ליס גסם <ולא> קוֶוה פ֗֗י גסם (ג), 5) אלאסאמי אלמֻשתَרכַה (ג) ועוד.

			לעומת זאת מצאנו לא מעט שימושי לשון המיוחדים לערבית־יהודית התימנית, ואלה רק אחדים מהם:

			1. 	ארפע נצ֗רך אעלא (ג) — עיין לעיל (מילולית: הרם את מבטך מעלה). הפנייה של המחבר אל הקורא להמשך העיון בתוכן השו"ת.

			2. 	אלאסאמי (ג) — השמות. צורת ריבוי זו, أَسَامِيُّ, משמשת הרבה בלהגי תימן המדוברים.68

			3. הולאך אלכֻפאר (ג) — הכופרים ההם, אותם הכופרים. השימוש בכינוי הרומז לרחוק ברבים 'הולאך' /hawlāk/ מאפיין את הלהגים המדוברים בתימן.69

			4. ולמ̴א ולֶא מן ענדי (ג) — וכאשר הלך מאצלי/מאיתי. שימוש לשון מלהגי תימן המדוברים.70

			5. וד֗כר71 אלעהד ד֗י עהד לאבאנא (ג) — וזכר את הברית אשר כרת לאבותינו. המילית 'ד֗י' הפותחת פסוקיות שעבוד אופיינית ללהגי תימן. פיאמנטה תיאר היטב את התפלגות השימוש במילית זו בלהגי תימן.72

			6. 	כאן יודב ישראל לטאעת אלאלה תע'<לא> (ג), וודבנא ללחק כמא יודב אלמר ולדֻה (ג) — לפנינו שקיע תרגום מתפסיר רס"ג לדברים ח 5: 'פאעלם פי נפסך אנה כמא יודב אלמר ולדה אללה רבך מודבך'.73

			7. 	בשני מקומות מצינו כי המחבר השתמש ברכיבים ארמיים בתוך הטקסט הערבי של השו"ת: א) אני אתבע74 מן מֶן צנע גור (ג), ב) טור סין (ג) = הר סיני. אומנם 'אלטור' הוא כינויו של הר סיני באסלאם וגם בתימן,75 אבל הכינוי 'טוּר סִין' (המושפע מן הארמית) מצוי אך ורק בשירת הדיואן של יהודי תימן (בשירת הנשים: 'גַּבַּל סִין').76

			להלן מובאים כל השו"תים הללו כלשונותיהם בכתב היד המקורי, בצירוף מבואות קצרצרים וביאורים נלווים לכל אחד מהם.77

			שו"ת א

			בשונה מן השו"ת לחכמים המוסלמים (להלן שו"תים ב–ג) נראה ששו"ת זה לחכם היהודי התלמודי אינו בדיוק מענה לשאלתו אלא בירור עמדתו של המשיב בעניין העיסוק הלגיטימי במורה הנבוכים כחיבור מחשבה יהודי, במטרה להגיע להבנת אושיות אמונה יהודיות הנדונות בו, ובמילים אחרות לבחון אם ראוי לעסוק בפילוסופיה או להימנע מכך, שכן הדבר עלול להוביל לתוצאה הרת אסון — כפירה באל.78 על כל פנים, בשו"ת לחכם התלמודי מנה המשיב את ששת עיקרי האמונה המוסכמים, לדעתו, על כל חכמי ישראל מכל האסכולות, ואלו הם: א) הוכחת מציאות האל; ב) הוכחת ייחוד האל; ג) הרחקת ההגשמה; ד) סילוק התארים מן האל; ה) אמונת חידוש העולם; ו) דחיית אמונת הקדמוּת. הנחות יסוד אלו הן המתפרטות בשלושה־עשר העיקרים שקבע הרמב"ם בפירושו למשנה, בפרק חלק ממסכת סנהדרין, וחזר עליהן במשנה תורה ובמורה הנבוכים, ואכמ"ל.

			חלק א, סוף פרק ג (דף 4א)

			ויֻקאל עלי אלמעני אלחקיקי אלמֻדרך באלעקל. ובחסב הד֗א אלמעני אלתאלת ק(י)|א|ל פיה תע'[אלי] תמונה. קאל ותמונת ייָי יביט79 מענאה ושרחֻה וחקיקה80 אללה יֻדרך.81

			נוסח שו"ת א

			בהגיעי לכאן,82 בא לפני איש תלמֻודיי,83 ובר'/ אותו זה הספר לפני,84 אמר לי: 'הלא תדע,85 כי הרבה מחכמינו נסתפקו בדברי זה הספר, ובפר'[ט]/ המקובלים ז"ל'. ואני עניתיו כי השדלותי86 בזה הספר, בראותי כי כל השדלותו הוא לאמת מציאות השם יתע'[לה] ויחודו, הרחקת הגש'/מות והתארים, ואמונת חדוש העולם והרחקת אמונת הקדמות. ובאר לנו כל עני(ו)|ן| קשה בכתובים, בראיות קרובות לשכל;87 ודברים אלו, ר"ל אמונות אלו שזכרנו,88 לא <תמצא> בהם מחלוקת באנשי תורתינו, והם עיקר הדת; ואם יש ביניהם, ר"ל [ההמשך בשוליים השמאליים:] בין אלו החכמים שאמרת ובין הרב ה'מורה' בענינים אחירים, כגון מעשה מרכבה, דבר זה אינו מגיע לנו (?האמת?),89 מאחר שאין בנו כח [ההמשך בחזרה לשוליים הימניים:] לידע אמתת אותם הענינים ולא90 אחד בהם, ולא ידענא מאי קא אמרי91 — איך נוכל להבחין במאי קמפלגי?! ומניה ומניהו ומנן יתקלס עלאה,92 גלי עמיקתא ומסתרתא.93

			והשיב לי: מאי דקמן שאמר: 'וחקיקה אללה ידר|ך|', ואנן קימא <לן>,94 שלא השיג משה שער הנ'.95

			ואני עניתיו: אמת כי הרב ה'מורה' עצמו באר לנו, כי לא תושג אמתת <השם יתע'[לה] לשום נברא.96 עיין הל'[כות] יסודי התורה.97 גם בכאן98 לקמן בפרק <שם> 'פנים',99 אמר: 'ופני לא יראו',100 שַרח 'חקיקה' וגודי — עלא מא הי עליה — לא תֻדרך'.101 וזה שאמר 'וחקיקה' אללה יֻדרך',102 ירצה103 שהשיג מאמתת השם מה שבכוחו להשיג.104 ע"כ [= עד כאן].

			מן הראוי להוסיף שהרב המגיה גילה את דעתו וביקורתו בסוגיית העיסוק בספרות הפילוסופית בכלל, ובספר מורה הנבוכים בפרט, בהערה חשובה שצירף אל שולי כתב היד הזה. את חיבתו היתרה לרמב"ם ולהגותו היהודית הוא ביטא במשפט המפתח הבא: 'אמנם האמת יורה דרכו כי דברי זה הספר [= מורה הנבוכים] נר לכל בן־תורה, ולאורו נלך חשך מחשֵׁכי הדעות'. בסוף ההקדמה השביעית של חלק א, פרק עג, נמצאת הערתו המצורפת לשוליים התחתונים (דף 83 א–ב), וזו לשונו של הרמב"ם שם:

			ובעץ֗ אלמעתזלה יקול באן̴ בעץ֗ אעדאם אלמלכאת ליסת אמור מוגודה בל יקול אן אלעגז עדם אלקֻדרה ואלגהל עדם אלעלם ולא יטר̴ד ד֗לך פי כל עדם ולא יקול אן אלצ֗לאם עדם אלצ֗ו̴ ולא אן אלסכון עדם אלחרכה בל יגעל מן הד֗ה אלאעדאם בעצ֗הא מוגוד ובעצ֗הא עדם מלכה בחסב מא יֻואפקֻה פי אעתקאדֻה מת֗ל מא פעלוא פי בקא אלאעראץ֗ בעצ֗הא יבקא מֻד̴ה ובעצ֗הא לא יבקא זמאנין לאן קצד אלגמיע פרץ֗ וגוד תֻטאבק טביעתֻה לאראנא ומד֗אהבנא.105

			לשון הערת השוליים:

			[דף 83א] אה"מ [= אמר המגיה] הצ'[עיר] יחיא [ן'] דאוד תרכי יצ"ו: זהו [טעם] מניעת אנשי דורינו זה מהגות בספרים אלו, כמו זה הספר והדומה לו מספרי הגאונים.106 טעמם — שהם מעתיקים דעות ואמונות מוטעות, [אשר] אנחנו בטוחים מִטְּעוֹת107 בהם. גם מאריכים לקיים דעות ואמונות, אשר כבר נתחזק קיומם, והוא דבר נקל להבינו בדורות אלו, ולמפורסמות אין צריך ראיה. ובעמדם על ספרים אלו יתמהו על רוב חקירת הגאונים בענינים אלו והמציאם מופתים108 עליהם וכל יגיעתם ללא צורך, עד שכמעט שבו ספרי הראשונים כדברי [ה]ספר החתום.109 ואם נבא לשאל על ענין א'[חד] מהם, יענו: 'הקשית לשאול!110 ומה לך ולהם?! — [לך] עסוק בספרי האחרונים, ואחרון אחרון חביב!'111 — אשר דבריהם קרובים לשכל112 ומרחיבים הלב — מה טעם אמר המקרא כך, היה לו לומר כך וכך, לסבת כך וכך, ובאו בו מלות סך כך לרמוז כך. ואחרים ימצ?י?או דברים ר"ל113 טעמים אחירים, ואף על פי שכבר נתבא[ר]ו אותם העני?נ?ים בהרבה מקומות [דף 83ב] בספרי הראשונים.

			אמנם האמת יו?ר?ה דרכו כי דברי זה הספר נר לכל בן־תורה,114 ולאורו נלך חשך115 מחשכי הדעות.116 ואל תבוז בכתבו ד/ דעות זרות, כי כונתו להצילנו מהם. ואם תאמר: 'נקיים אנחנו117 מכל118 אותם הדעות', דע כי כמו שא"א [= שאי־אפשר] לבר בלא תבן,119 כך א"א [= אי־אפשר] לנו להשיג האמת מבלי טעות. והנה אתן לך עדים:

			— דע [כי] כאן נתבאר במופת120 כי חומר השמים אינו חומר הארץ, ומצינו זאת החלוקה בדברי המדרש:121 'הכל היה מן העפר' [קהלת ג 20] אפי'[לו]122 גלגל חמה.123 ובפרקי ר"א [= רבי אליעזר]: שמים מאיזה מקום נבראו? — מאור לבושו לקח, ונטה כשלמה, והן נמתחין והולכין, שנ'[אמר]: 'עוטה124 אור כשלמה' וג"ו [תהילים קד 2]. הארץ מהיכא125 נבראת? — משלג שתחת כסא הכבוד לקח וזרק, שנאמר: 'כי ל?ש?לג יאמר הוי126 אר?ץ?' [איוב לז 6] ע"כ [= עד כאן].127 הנה למדת כי דעת המדרש ?ה?א' כי חומר השמים ו(ה)ארץ אחד, ור"א [= ורבי אליעזר] לא כן ידמה כי דעתו כדעת הפילסופים,128 שחומר השמים אינו חומר הארץ. התבונן כי אפי'[לו]129 הראשונים נמצא ערבוב בדבריהם, אף כי אנחנו עניי הדעת.130

			— גם נתבאר בכאן כי החושך הוא העדר האור, וכל העדר לא יצטרך לפועל. והמדברים,131 אשר קדם זכרם למעלה,132 אומרים כי ההעדר יצטרך לפועל, וכבר זכר הרב טעותם בזה. ואני קודם עמדי על דברי זה הספר, ?שא?לתי לא'[חד] מגדולי דורינו זה באמת,133 ואמר לי שהחושך דבר נברא כמו האור, וראיתו 'יוצר אור ובורא חושך' [ישעיה מה 7].

			שו"ת ב

			בשלוש הדתות המונותאיסטיות — יהדות, נצרות ואסלאם — מאמינים בקיומם של מלאכים. אחד מעקרונות האמונה המוסלמית הוא האמונה בקיומם של המלאכים (مَلَائِكَة, מלאיכה).134 לפי דעתם של מרבית חכמי האסלאם המלאכים הם יצורים חסרי גוף אשר נבראו מן האוֹר ביום הראשון והם משרתים את האל.135 הם שוכנים בשמיים וממלאים תפקידים שהאל מטיל עליהם. ישויות אלו רוחניות ואינן דורשות אוכל או שינה לקיומן, ולכל אחת מהן תפקיד מוגדר. מתפקידיהן: אמירת דברי הלל ושבח לאל, מסירת דברי האל לאדם והשגחה על בני האדם ועל התנהלות העולם. מסורת החדית' (התורה שבעל פה) המוסלמית יודעת לספר, בשם עאישה — אשתו השלישית של מֻחמד מייסד האסלאם — מה הייתה דעתו על היווצרות המלאכים:

			
				
					
					
				
				
					
							
							המקור הערבי

						
							
							התרגום העברי

						
					

					
							
							حدثنا محمد بن رافع [...] عن عائشة قالت قال رسول الله صلى الله عليه وسلم خلقت الملائكة من نور وخلق الجان من مارج من نار وخلق آدم مما وصف لكم.136

						
							
							מסר לנו מֻחמד בן ראפע [...] מאת עאישה, [ש]אמְרה: אמר שליח האל, האל יתפלל עליו וייתן לו שלום — המלאכים נבראו מֵאוֹר, והשדים נבראו מֵאֵשׁ צרופה שאין לה עשן, ואדם נברא ממה שתואר לכם.137

			נראה כי השואל המוסלמי ידע שהיהודים מאמינים במציאות המלאכים ואינם מכחישים את קיומם, אלא שהוא גילה עניין באופן היווצרותם. הואיל ובמקרא לא נזכר אופן יצירת המלאכים ובאיזה יום הם נבראו ניסה השואל לדלות מידע מפי החכם היהודי ההוגה לגבי מקורות יהודיים בלתי ידועים לו (חז"ל, עיונים פילוסופיים או דברי קבלה).138 לא נגזים אם נשער כי השואל ניצב בפני המחלוקות באסלאם בשאלת יצירתם של המלאכים ובעצם הגדרתם וניסה להיסמך על תשובת היהודי המשיב לו ואולי להיתמך בדבריו על פי הדעה היהודית הניתנת לו.

			במורה הנבוכים, סוף חלק ב, פרק מח (דף 187א):

			אעלם אן אלאסבאב אלקריבה כֻ)להא אלתי ענהא חדת֗ מא חדת֗ לא פרק בין אן תכון תלך אלאסבאב ד֗את)ייה טביעי)יה או אכ֗תיאר)ייה או ערצ֗י)יה א)תפאק)ייה. ואעני באלאכ֗תיאר)ייה אן יכון סבב ד֗לך אלחאדת֗ אכ֗תיאר אנסאן חתי ולו כאן אלסבב אראדה' חיואן מן סאיר אלחיואנאת פאן הד֗א כֻלה יֻנסב ללה פי כתֻב אלאנביא ויֻטלק עלי ד֗לך אלפעל פי עבארתהֻם אן אללה פעלֻה או אמר בה או קאלֻה.139

							המקור הערבי

						
							
							התרגום העברי

						
					

				
				
					
							
							סאל ור̴ד אֻי מן אחד מן אשרף֗ מלת אלאסלאם, יקול: כיף֗ (תע)140 עקידתכֻם בוגוד אלמלאיכה? מן מא דֻא תכו̴ונֻו?141

						
							
							שאלה שהובאה אליי מאת אחד142 מנכבדי דת האסלאם, (ה)אומרת: כיצד [היא] אמונתכם לגבי מציאות המלאכים? ממה הם נתהוו?

							המקור הערבי

						
							
							התרגום העברי

						
					

				
				
					
							
							גואב: נעם, אן הד֗א מד֗כֻור פ֗י כתֻובנא, אלמוולפ֗ה לאחבארנא אלאקדמון; אמ̴א נצוץ אלקראן לם תד֗כֻר שי̴ מן ד֗אלך, לכן̴ תד֗כֻר וגוד אלמלאיכה. אמא מא ד֗כרֻו שיוךֻ כתֻובנא, קאל אלקאיל אן אלמלאיכה וגדֻו מן נור אל(ל)[אל]ה תעל(י)[א]. ומן אלמתאכ֗רון, יעתקד

						
							
							תשובה:143 אכן, זה מוזכר בספרינו, שנתחברו על ידי חכמינו הקדמונים;144 אבל פסוקי המקרא145 לא הזכירו דבר מכך,146 אלא שהם מזכירים את מציאות המלאכים.147 בנוגע למה שהזכירו חכמי ספרינו, אמר האומר שהמלאכים נמצאו מֵאור האל יתעלה.148 ומן האחרונים, יש 

						
					

					
							
							הד֗א אלקול עלא (?)[צ֗]אהרה עלא טרק אלתקליד. ומנהֻם יקֻול אן (מא) הד֗א מא יתמכן עלא צ֗אהרֻה אנמא בֻה לקאילֻה סר כתים ויבתדי ינאקץ֗ צ֗אה(ה)[רֻה] יקול ונור אלאלה תע'<לא> <<מן>>149 מא ד֗א תכו̴ן? לאן נור אלאלהֻ הֻו שי̴ כ֗ארג (?מ?)[ע]ן ד֗את150 אל אלה עז וגל̴. ויקול אן אכ֗יאר אלאעתקאד ענדֻה אן וגוד אלמלאיכה <מן> אלעדם אלמחץ֗. ואן קולנא אן הֻם וגדֻו מן שי̴ אלאהי דֻונהֻם לם נרבח בשי̴ והד֗א מערוֻף֗ ענד אהל אלבחת֗.

						
							
							מי שתופס את הביטוי הזה כפשוטו על פי דרכי חיקוי המסורת.151 ומהם מי שאומר152 כי דבר זה לא ייתכן כפשוטו, ואין בו לָאומר אותו אלא סוד חתום, והוא מתחיל להפריך את משמעו הגלוי ואומר: 'ואור האל יתעלה, ממה הוא נברא?' 

							שכן אור האל הוא דבר חורג ממהות האל, יתהדר ויתרומם.153 ואומֵר שהטובה שבסברות, לדעתו, שמציאות המלאכים (היא) מן ההעדר המוחלט. אפילו אם נֹאמר שהם נוצרו מדָּבר אלוהי זולתם, לא השגנו דבר — וזה ידוע אצל אנשי המחקר.

			תעתיק שו"ת ב באותיות ערביות

			اعلم ان الاسباب القريبه كُلّها التي عنها حدث ما حدث لا فرق بين ان تكون تلك الاسباب ذاتيّه طبيعيّه او اختياريّه او عرضيّه اتّفاقيّه. واعني بالاختياريّه ان يكون سبب ذلك الحادث اختيار انسان حتى ولو كان السبب ارادة حيوان من سائر الحيوانات فانّ هذا كله يُنسب لله في كتُب الانباء ويطُلق على ذلك الفعل في عباروهم انّ الله فعله او امر به او قاله.154

			سؤال ورّد اليَّ من احد من اشراف ملة الاسلام يقول كيف عقيدتكم بوجود الملائكة؟ من ما ذا تكونوا؟ – جواب: نعم ان هذا مذكور في كتبنا المؤلفة لاحبارنا الاقدمين; اما نصوص القرآن لم تذكر شيء من ذلك لكن تذكر وجود الملائكة. اما ما ذكروا شيوخ كتبنا قال القائل ان الملائكة وجدوا من نور الله تع. ومن المتاخرون يعتقد هذا القول على ظاهره على طرق التقليد. ومنهم يقول ان هذا ما يتمكن على ظاهره انما به لقائله سر كتيم ويبتدي يناقض ظاهره يقول: ونور الاله تع من ما ذا تكون؟ لان نور الاله هو شيء خارج عن ذات الاله عز وجل. ويقول ان اخيار الاعتقاد عنده ان وجود الملائكة من العدم المحض. وان قولنا ان هم وجدوا من شيء الاهي دونهم لم نربح بشيء – وهذا معروف عند اهل البحث.

			שו"ת ג

			השו"ת השלישי מבוסס על סוגיה מרכזית בפולמוסי האסלאם עם היהדות, והוא קשור במוטיב הספרותי של הביטויים להאנשת האל המופיעים במקרא בספרים ובהקשרים שונים, בנוגע ליחסי אב, אם ובנים.155 בלב הסוגיה הזאת עומדת תפיסה מילולית ופשטנית של לשונות הפסוקים הבאים ודומיהם: 'וְאָמַרְתָּ אֶל פַּרְעֹה: כֹּה אָמַר יְיֹיָ, בְּנִי בְכֹרִי יִשְׂרָאֵל' (שמות ד 22);156 'בָּנִים אַתֶּם לַייֹיָ אֱלֹהֵיכֶם' (דברים יד 1); 'כֹּה אָמַר יְיֹיָ, אֵי זֶה סֵפֶר כְּרִיתוּת אִמְּכֶם אֲשֶׁר שִׁלַּחְתִּיהָ אוֹ מִי מִנּוֹשַׁי, אֲשֶׁר מָכַרְתִּי אֶתְכֶם לוֹ; הֵן בַּעֲו‍ֹנֹתֵיכֶם נִמְכַּרְתֶּם, וּבְפִשְׁעֵיכֶם שֻׁלְּחָה אִמְּכֶם' (ישעיה נ 1); 'וָאֵרֶא כִּי עַל כָּל אֹדוֹת אֲשֶׁר נִאֲפָה מְשֻׁבָה יִשְׂרָאֵל, שִׁלַּחְתִּיהָ, וָאֶתֵּן אֶת סֵפֶר כְּרִיתֻתֶיהָ אֵלֶיהָ; וְלֹא יָרְאָה בֹּגֵדָה יְהוּדָה, אֲחוֹתָהּ — וַתֵּלֶךְ וַתִּזֶן גַּם הִיא' (ירמיה ג 8);157 'אֲסַפְּרָה אֶל חֹק. יְיֹיָ אָמַר אֵלַי בְּנִי אַתָּה, אֲנִי הַיּוֹם יְלִדְתִּיךָ' (תהילים ב 7).

			באסלאם, כאנטיתזה דתית לשתי יריבותיה — ליהדות, ובמיוחד ל'אמונת השילוש' הנוצרית (האב, הבן ורוח הקודש)158 — אין האל מתלבש בדמות של אב או אם כלל וכלל.159 הקֻראן אוסר כל ניסיון לדימוי או לפרשנות מדַמה של האל לברואיו על פי תפיסת היחסים שבין אב לבנו. וכך נאמר בסורת אלמאידה, سورة المائدة (סוּרה 5), פסוק 18:

			
				
					
					
				
				
					
							
							המקור הערבי

						
							
							התרגום העברי

						
					

					
							
							وَقَالَتِ الْيَهُودُ وَالنَّصَارَى نَحْنُ أَبْنَاءُ اللَّهِ وَأَحِبَّاؤُهُ قُلْ فَلِمَ يُعَذِّبُكُمْ بِذُنُوبِكُمْ بَلْ أَنْتُمْ بَشَرٌ مِمَّنْ خَلَقَ يَغْفِرُ لِمَنْ يَشَاءُ وَيُعَذِّبُ مَنْ يَشَاءُ وَلِلَّهِ مُلْكُ السَّمَوَاتِ وَالْأَرْضِ وَمَا بَيْنَهُمَا وَإِلَيْهِ الْمَصِيرُ.

						
							
							היהודים והנוצרים אמרו: 'אנו בני אללה ואהוביו'. אֱמור: 'אם כן, מדוע העניש אתכם על חטאיכם? — אינכם אלא בשר ודם מאשר בָּרא. הוא מוחל לאשר יחפוץ, ומעניש את אשר יחפוץ; ולאללה מלכות השמים והארץ ואשר ביניהם, וסוף כולם לשוב אליו'.160

			הרמב"ם, שהכיר היטב את עולם האסלאם ואת טענת הקֻראן בדבר יחסי אב ובן שבתורת ישראל, העלה את הסוגיה כבדרך אגב בתשובתו לשאלה השלישית של עובדיה הגר. בראשית תשובתו הוא הזכיר טענה זו והכתיר אותה שקר וכזב שהמוסלמים מעלילים על היהודים: 'ולא מפני שהם משקרים עלינו ומכזבים ואומ'[רים] שאנו אומרים שיש לאל יתעלה בן נכזב כך אנחנו עליהם ונאמר שהם עובדי ע"ז [= עבודה זרה]'.161

			במאמר מיוחד לשאלת המשמעים הנלווים (קונוטציות) לשם העצם 'בן' הקדישה בעלת היובל, הפרופ' חנה כשר, דיון מקיף וממצה.162 עוד היא דנה בהוראת 'תלמיד' כאחד ממשמעי הערך 'בן' בצירוף 'בני הנביאים' והרחיבה על כך את הדיבור.163 החכם התימני מעמידנו בתשובתו על מגוון הקונוטציות ושימושי הלשון המטפוריים של שם העצם 'בן', לאחר שליקט אותם מתוך פיזור הוראותיהם בין פרקי ה'מורה', ומסתמא גם ממקורות אחרים שהיו ידועים לו.164 סביר להניח ששני המילונים החשובים שדלה מהם את המשמעויות היו המילונים הנפוצים בתימן, כלומר ספרי השורשים של ריב"ג ושל רד"ק.

			מורה הנבוכים, סוף חלק ב, לאחר דברי החתימה (דף 188א)

			כמֻל הד֗א אלגז אלת֗אני מן אלדלאלה בעון אללה וכרמֻה.

			יתלוה פי אלגז אלת֗אלת֗. מקדמה'.165

							המקור הערבי

						
							
							התרגום העברי

						
					

				
				
					
							
							וענד קראתּי פ֗י הד֗א אלכתאב, ור̴ד לדי̴ סאֶל מן אחד מן טיב אלאסלֶאם. והד֗א מענא אלסֻאל, ולֶו מֶא יד֗כרֻה בהד֗א אלנץ̴.

						
							
							ובמהלך קריאתי בספר הזה הובאה אליי שאלה מאחד מטובי [דת] האסלאם. וזה תוכן השאלה, ואף על פי שלא הזכירהּ בלשון הזאת.

						
					

					
							
							קֶאל(?ת?): כיף קֻלתֻם אן אנתֻם אבנא ללה, עז̴ וגל, ומעלֻום מש(הו)[רו](ר)[ע] ענד אלשריעה, אן אל(ל)[אלֶ]ה, עז̴ וגל̴, ליס לֻה אבא ואֻמא וליס לֻה ולֶד; לאן כד֗א, אעני אתנסֶל לם יוגדּ אלא לד֗וי <גסם> וד֗וי ניל, בעד אלאעתקאד אן אלאלֶה תע'[לא] ליס גסם <ולא> קוֶוה פ֗י גסם. אלא הֻנא כלאם אלסֶאאל.167

						
							
							אמר: כיצד אתם אומרים שאתם בנים לאל, יתהדר ויתרומם, וידוע ונחקק168 על פי הדת שהאל, יתהדר ויתרומם, אין לו אב ואם ואין לו בן; לפי שבכך, כלומר, ההולדה לא תימצא אלא בבעלי גוף ובעלי השגה,169 לאחר (ביסוס) הדעה170 שהאל יתעלה אינו גוף ולא כוח בגוף. עד כאן דברי השואל.

						
					

					
							
							ולמ̴א ולֶא מן ענדי אלסֶא<י>ל, פכ̴רת אן הד֗א באב ג֗ריב גד̴א, לא יתג֗לק אלא בגוَאב חֶק מטאבק. פאבתדי ואקֻול: מא אג֗רב הד֗ה אלמَסאלה ענד מן (לי)[ל]ם יערף֗ אלאסאמי אלמֻשתَרכֶה, ומא אבעדהֶא. ואמֶא אלמֻתפ֗ק̴ה פ֗י אלאסאמי, פ֗הי ענד'ה קריבה ואצ֗חֶה. ע"כ.

						
							
							וכאשר הלך השואל מאצלי,172 חשבתי שזה נושא מופלא מאוד, שלא יתיישב אלא במענה אמיתי והולם. לפיכך אָחֵל ואומַר: כמה מופלאה השאלה הזאת אצל מי שאינו מכיר את השמות המשותפים,173 ומה מרוחקת היא. ואילו הבקי בַּשמות, הרי היא אצלו נהירה וברורה. עד כאן.

						
					

					
							
							מערֻוף֗ אן אִבן אסם משתרך. הֻו אס'<ם> אלאבן אלמִתנסל מן צֻלב171 אביה. ואשתרך מנה לאליَתים ענד (אלחצ֗ן) אלחאצ֗ן לֻה ומעתני פ֗יה. ד֗אלך אלח(צ)[א]צ֗ן יֻסמֶא אֶב לד֗אלך אליתים, ואליתים יֻסמא אבן לד֗אלך אלחאצ֗ן.

						
							
							ידוע כי 'אִבְּן' הוא שם משותף. הוא שם הבן היוצא מחלצי אביו. ונגזר ממנו בשיתוף ל'יתום' ביחס לַחיק שמאמץ אותו ומשגיח עליו. אותו האומֵן נקרא 'אב' ליתום ההוא, והיתום נקרא 'בן' לאותו האומֵן.174

						
					

					
							
							ומן הד֗א אלנחו קאל אלאלה, תע'[לא]: אנَא אבו אליתים וחאכם אלארמלה"

						
							
							ומן השימוש הלשוני הזה אמר האל, יתעלה: 'אני אבי היתומים ודיין

						
					

					
							
							לאן ליס להם מן ינאזע פ֗י גורהֻם וצ֗למהֻם; לד֗אלך קאל עז וגל: אנא אבֻו וכו', יעני אנ̴י אתבע מן מֶן צנע גור175 או צֻ֗לם176 פ֗י חקהֻם, ואגעל ענאיתי פ֗י־(נ)[הֻ]ם, כמא יעתני אלאב פ֗י אבנֻה.

						
							
							האלמנות',177 הואיל ואין להם מי שייאבק נגד קיפוחם ועוולתם; לכן אמר, יתהדר ויתרומם: 'אני אבי' וכו', כלומר, אני אדרוש178 ממי שקיפח או שעשק את זכותם, ואשים את השגחתי עליהם, כמו שמשגיח האב על בנו.

						
					

					
							
							ואשתרך איצ֗א לאלתלמיד ענד שיך֗ עלמֻה; לד֗אלך יקאל אֶן אלתֶלאמיד יֻסמון אבנא לשיֻוך עלמהֻם. ומ֗ן הד֗א אלקביל קאל פ֗י אלקֻראן: וי(מ)[א]מרו בני

						
							
							ונגזר עוד בשיתוף השם ל'תלמיד ביחס למורֵה לימודיו'; לפיכך אומרים שהתלמידים נקראים 'בנים' ביחס למורֵי לימודיהם.179 ומן הבחינה הזאת

						
					

					
							
							הנביאים, יעני אֻתלֶאמיד אלואקפין בין אידיהֻם. ארפע נצ֗רך אעלא.

						
							
							אמר במקרא: 'וַיֹּאמְרוּ בְנֵי הַנְּבִיאִים',40 כלומר, התלמידים הניצבים לפניהם. עיין לעיל.41

						
					

					
							
							וחיניד֗ אִפ֗תרק אליהו, עליה אלסלאם, מן תלמידֻה אלישע ע"ס, נדבֻה וקאל: אבי אבי רכב ישראל ופרשיו, יעני אנֻה קוֶאד אלמִלֶה ורואצ֗הא.

						
							
							ובזמן שנפרד אליהו, עליו השלום, מתלמידו אלישע ע"ה, קונן עליו ואמר: 'אָבִי, אָבִי, רֶכֶב יִשְׂרָאֵל וּפָרָשָׁיו',42 כלומר, הוא מנהיג האומה ומדריכהּ.43

						
					

					
							
							ואשתרך איצ֗א למן ידֶבר אחד או מלה. קאל ענד חזקיה ע"ס, חיניד֗ כאן יודב ישראל לטאעת אלאלה תע'[לא]: בני אל תשל[י]ו,44 יעני, יא עיאלי, לא תגהלֻו.

						
							
							ונגזר עוד בשיתוף השם ל'מי שמנהיג אדם אחד או אומה'. אמר אצל חזקיה, עליו השלום, בזמן שהיה מחנך את ישראל ליראת האל, יתעלה: 'בָּנַי, [עַתָּה] אַל־תִּשָּׁלוּ',45 כלומר, ילדיי, אל תטעו.

						
					

					
							
							ובעד הד֗ה אלתוט[יֶ]יה חצל אלגואב. משהור אן קֶבל נזול לנא אלתורֶאת, כאנת גמיע אלשע'וב כֻפאר יעבדֻון אל(צ)[א]צנאם; והד֗ה כאנת <חאלתנא> מע גלוסנא במצר, תשבהנא אל[י]הם. לכן יסיר מנא אעתמדֻו לעבאדת

						
							
							ולאחר ההקדמה הזאת הושגה התשובה. ידוע לכול כי קודם ירידת התורה לנו היו כלל העמים כופרים שעובדים את האלילים; וזה היה מצבנו בעת ישיבתנו במצרים, נדמינו להם. אלא שמעטים מאיתנו סמכו על פולחן האל

						
					

					
							
							אלאלה תע'[לא], ו(?פ?)[הֻ]וּ שבט לוי. פתשפק אלאלَה עז וגל עלינא, (ואכר) וד֗כר186 אלעהד ד֗י עהד לאבאנא, אברהם יצחק ויעקוב — אכ֗רגנא מן כ֗דמת הולאך אלכֻפאר, ואהדאנא לטאעתֻה, ואנזל לנא אלכתאב אלמהדי לכֻל גאהל,187 וכ֗אטבנא עלא טור סין שפאאה, ושאהדנא אלנֻור אלעצ֗ים אלמֻכ֗יף֗, ודבר אחואלנא פ֗י אלבר אלכ֗לי ארבעין סנה.

						
							
							יתעלה, והם שבט לוי.189 לפיכך חמל האל, יתהדר ויתרומם, עלינו, וזכר את הברית אשר כרת עם אבותינו, אברהם יצחק ויעקב — הוציאנו משעבוד אותם הכופרים, והדריכנו אל משמעתו, והוריד לנו את הספר המנחה לכל פתי, ודיבר עימנו על הר סיני פנים אל פנים,190 וראינו בעינינו את האור הגדול והנורא, וניהל את כל אורחותינו במדבר השומם ארבעים שנה.

						
					

					
							
							לד֗אלך קאל אלנב֗י מוסי ע"ס: אבנא אנתֻם לאלאלה רבכֻם, יעני אנא188 תע'<לא> עלמנא אלשריעה אלמצ֗ייה לכל צ֗לאם, וודבנא ללחק כמא יודב אלמר ולדֻה, ואעתנא בנא כמא יעתני

						
							
							לפיכך אמר הנביא משה עליו השלום: 'בָּנִים אַתֶּם לַייֹיָ אֱלֹהֵיכֶם',191 כלומר, הוא יתעלה לימדנו את התורה המאירה כל חשֵכה, וחינכנו אל האמת כמו שמחנך אדם את בנו,192 והשגיח עלינו

						
					

					
							
							אלאֶב (?א?)[ב]אבנֻה שבהא. [[ואן עצית֗מֻוה, יכון ד֗נבכֻם כת֗יר ושניע, כמא י֗עצ֗י אלולד אביה — אן ד֗אלך193 אשנע מן אן יעצי אלעבד סידֻה, ויכון ד֗נבֻה כת֗יר מן ד֗נב194 אלעבד. ואמא.]]195

						
							
							כמו שמשגיח האב על בנו, דרך משל. [[ואם תמרדו בו, יהיה חטאכם מרובה ומגונה, כמו שמורד הבן באביו — שזה מגונה יותר ממה שמורד העבד באדונו,196 ויהיה חטאו גדול מחטא העבד.]]197

						
					

					
							
							ואמ̴א אן נחן נעתקד ג֗יר הד֗א, חאשאנא תֻ֗ם חאשנא, לאן ד֗אלך כ(נ)[פ]ורייה ואצ֗חה; ולא כפורייה פקט, בֶל (אעד)[אעתדא] פ֗י חֶק אלאלה עז̴ וגל̴, כמא ד֗כר רֶב הד֗א אלכתאב.

						
							
							ובאשר לנו, אנו מאמינים הפך מכך, חלילה לנו חלילה, שכן זו היא כפירה מוחלטת; ולא כפירה בלבד, אלא התקפה נגד אמיתותו של האל, יתהדר ויתרומם, כמו שהזכיר בעל הספר הזה.198

			שו"ת ג

			כ"י ברלין Ms. Or. Quart. 579, דף 188א

			תעתיק שו"ת ג באותיות ערביות

			كمل هذا الجزء الثاني من الدلالة بعون الله وكرمه

			يتلوه في الجزء الثالث. مقدمة199 171

			وعند قرائتي في هذا الكتاب ورّد لديَّ سؤال من احد من طيب الإسلام. وهذا معنى السؤال ولو ما يذكره بهذا النص. قال: كيف قلتم ان انتم أبناء لله عز وجل ومعلوم مشروع عند الشريعه ان الاله عز وجل ليس له اب وام وليس له ولد لان كذا اعني التناسل لم يوجد الا لذوي جسم وذوي نيل بعد الاعتقاد ان الاله تع ليس جسم ولا قوه في جسم. الى هنا كلام السائل. ولمّا ولى من عندي السائل فكّرت ان هذا باب غريب جدّا لا يتغلق الا بجواب حق مطابق. فابتدي واقُول: ما اغرب هذه المساله عند من لم يعرف الاسامي المُشتركه وما ابعدها. واما المُتفقّه في الاسامي فهي عنده قريبه واضحه. معروف ان ابن اسم مشترك. هو اسم الابن المتنسل من صُلب ابيه. واشترك منه لليتيم عند الحاضن له ومعتني فيه. ذلك الحاضن يُسمى اب لذلك اليتيم واليتيم يُسمى ابن لذلك الحاضن. ومن هذا النحو قال الاله تع: انا ابو اليتيم وحاكم الارمله لان ليس لهم من ينازع في جورهم وظلمهم; لذلك قال عز وجل: انا ابو الخ يعني انّي اتبع من مَن صنع جور او ظلم في حقهم واجعل عنايتي فيهم كما يعتني الاب في ابنه. واشترك ايضا للتلميذ عند شيخ علمه; لذلك يقال انّ التلاميذ يُسمون ابناء لشيوخ علمهم. ومن هذا القبيل فال في القرآن: وفالوا بني الانبياء يعني التلاميذ الواقفين بين ايديهم. وحينئذ افترق إلياس عليه السلام من تلميذه اليسع عس ندبه وقال: يَا أَبِي يَا أَبِي مَرْكَبَةَ إِسْرَائِيلَ وَفُرْسَانَهَا! يعني انه قوّاد المله ورواضها. واشترك ايضا لمن يدَبِر احد او مله. قال عند حزقيا عس حينئذ كان يؤدب اسرائيل لطاعة الاله تع: يَا بَنِيَّ لاَ تَضِلُّوا الآنَ يعني يا عيالي لا تجهلوا. وبعد هذه التوطيئه حصل الجواب. مشهور ان ثبل نزول لنا التوراة كانت جميع الشعوب كُفار يعبدون الاصنام وهذه كانت حالتنا مع جلوسنا بمصر تشبهنا لهم. لكن يسير منا اعتمدوا لعبادة الاله تع وهو سبط لاوي. فتشفق الاله عز وجل علينا وذكر العهد ذي عهد لابائنا ابراهيم اسحاق ويعقوب — اخرجنا من خدمة هؤلاك الكُفار واهدانا لطاعته وانزل لنا الكتاب المهدي لكُل جاهل وخاطبنا على طور سين شفاها وشاهدنا النُور العظيم المُخيف ودبر احوالنا في البر الخلي اربعين سنه. لذلك قال النبي موسى عس: ابناء انتم للاله ربكم يعني انه تع علمنا الشريعه المضيه لكل ظلام وادبنا للحق كما يؤدب المرء ولده واعتنى بنا كما يعتني الاب بابنه شبها. وان عصيتموه يكون ذنبكم كثير وشنيع كما يعصي الولد ابيه — ان ذلك اشنع من ان يعصي العبد سيده ويكون ذنبه كثير من ذنب العبد. وامّا ان نحن نعتقد غير هذا حاشانا ثُم حاشانا لان ذلك كفوريه واضحه; ولا كفوريه فقط بل اعتداء في حف الاله عز وجل كما ذكر رب هذا الكتاب.

			לסיכום

			הנה כי כן הוראינו לדעת מתוכן הדברים שהובאו לעיל כי הלימוד במורה הנבוכים לרמב"ם לא היה בקרב יהודי תימן בבחינת 'דרוש וקבל שכר' בלבד אלא מתוך עיון מעמיק ברעיונות התאוסופיים הגלומים בו. סביר להניח שכך נהגו גם חכמי ההגות היהודית בתימן במשך הדורות, משעה שחיבוריו של הנשר הגדול קנו להם שביתה בארץ זו.

			ר' יחיא אלתֻּרכי הגדיל לעשות בשלושה דברים: א) הוא הציב לעצמו את טקסט המקור הערבי והתבסס על כתב יד מהימן של מסירה מדויקת מאוד. בכך הוא מנע מעצמו חילוקי דעות מזדמנים על חילופי גרסאות; ב) הוא השלים את החסר שלו בתחום היידע הלוגי והפילוסופי מתוך הבנת הנקרא במיצוע השוואה מתמדת לתרגומו העברי של ר' שמואל אבן תיבון; ג) הוא הציב זכר למו"מ תאוסופי פנים־יהודי ומוסלמי־יהודי בין עמיתים מבני דורו, ממי שהיו בני ברית וממי שלא היו בני ברית. הוא הצליח להשיב על שלושת השו"תים הנ"ל, אף על פי שלא ניכר כי מדף ספרי העזר ששימשו אותו היה רחב ומגוון.

			סביר להניח שבשל עיסוקו המעמיק במורה הנבוכים הוא קנה לעצמו שם בחברת חכמי העיון וההלכה שבעיר צנעא, המוסלמים והיהודים. העובדה ששמו נשתכח אצל דורשי רשומות תימן מבליטה את המציאות הידועה זה מכבר בקרב כל קהילות ישראל בתקופת ימי הביניים — העיסוק בדברי הגות ומחשבה היה לנחלתם של מתי מספר ואולי אפילו של יחידי סגולה בלבד. ימים יגידו אם היו לו עוד שותפים לעיוני מחשבה והגות מקרב חכמי תימן לדורותיהם. לפי שעה, מן הראוי לעיין היטב בכתב יד ברלין, שאיננו העתקה גרידא של מורה הנבוכים, ואפשר שבין ההערות וההגהות יתגלו עוד פניני מחקר 

					28	הגהה אחת של אלתֻּרכי הדפיס גברא תשס"א (לעיל, הערה 2), עמ' 643ב. היא מצויה בכתב היד, דף 5א בשוליו השמאליים, למורה הנבוכים, א, ה, ד"ה: 'ומד̴ו אפכארהֻם' (י' קאפח, רבינו משה בן מימון: מורה הנבוכים — דלאלה' אלחאירין, מקור ותרגום, א, ירושלים תשל"ב, עמ' לג, שורה 2). וזה נוסחה המלא של ההגהה בצורתו המתוקנת: 'ומד̴ו אפכארהֻם' וכו'. קשה לי ע"ז [= על זה], שכבר באר לנו הרב, שכל מקום שנאמר "ואראה את ה'" [ישעיה ו 1], וכל הדומה לזה, הוא במראה הנבואה. וכן היתה השגת ע' זקנים — "ויראו את אל(ה)[ק]י יש'[ראל]" [שמות כד 10]. והשגת הנביא במה שהשיג אינו תלוי בבחירה, רק כפֹי המראה אשר תראה לו. וי"ל [= ויש לומר] כי מה שאמר הרב "ומדוא אפֹכארהם", ירצה לומר, אחר מראה הנבוא[ה] נתבלבלו במה שראו, וחשבו מחשבה בלתי אמתית. וברוך היודע'.

				

				
					29	על שני חכמים מבני משפחת אלתֻּרכִּי כתב גברא בערכי האנציקלופדיה שלו. ראו 'תורכי, משה בן שמואל', 'תורכי, שלום בן יוסף' בתוך גברא תשס"א (לעיל, הערה 2), עמ' 643–644.

				

				
					30	שם, 'תורכי, יחיא בן דוד', עמ' 643. ברשימת משלמי מס הגולגולת [= גִּזְיֵהּ] מופיע שם של בן אחד למשפחה זו — 'יחיא תרכי'. ראו ש' בן סעדיא גמליאל, פקודי תימן — מס החסות בתימן, הוסיף מבוא וערך מ' מסורי־כספי, ירושלים תשמ"ב, עמ' 200ג.

				

				
					31	אישה בשם זה נזכרת ברשימת 'אלמנות וחולות' שנזקקו לסיוע מבית הדין של צנעא. ראו י' צוריאלי, כלכלה וחינוך מודרני בתימן בעת החדשה: החינוך בתימן ברקעם של תהליכים ואירועים פוליטיים, כלכליים וחברתיים, ירושלים תשס"ה, 'לולוה בנת יחיא אלתרכי', עמ' 26א.

				

				
					32	על פרשן תלמודי תימני זה ראו מ' גברא, משנה ותלמוד עם פירוש המזרחי, לרבי זכריה בן שלום החלפוני, המכונה רבי יוחנן המזרחי, מגדולי חכמי תימן לפני 400 שנה, א, בני ברק תשנ"ז; גברא תשס"א (לעיל, הערה 2), עמ' 158–159.

				

				
					33	על פי צילום כ"י ניו יורק, בהמ"ל, 218 RAB, ס' 33532, דף 1א, אשר הובא במהדורת גברא תשנ"ז (לעיל, הערה 32), עמ' 99. כתובת בעלים זו נדפסה בשלושה מקומות: שם, עמ' 29; גברא תשס"א (לעיל, הערה 2), עמ' 328ב, 643ב.

				

				
					34	על ההיקשרות של הכינוי הרומז 'זה' אל גרעינו המיודע 'הספר' בהשפעת הלשון הערבית, 'הד֗א אלכתאב', ראו מ' גושן־גוטשטיין, תחבירה ומילונה של הלשון העברית שבתחום השפעתה של הערבית, בעריכת ש' אסיף וא' מלמד, ירושלים תשס"ו, סעיף 159, עמ' 155.

				

				
					35	חכם זה היה דיין בקהילת צנעא, ואף היה חותם שלישי בבית דינו של ר' יוסף בן שלום אלקארה (1769–1849). עליו ראו א' קאפח, הגאון רבי יוסף בר' שלום אלקארה (ה'תקכ"ט 1769 — ה'תר"ט 1849), רמת גן תשמ"ט, עמ' 13, 15; גברא תשס"א (לעיל, הערה 2), עמ' 328א–329א, ויש לאחד שם את שני הערכים לערך אחד. י' טובי וש' סרי, ילקוט תימן: לקסיקון, תל אביב תשס"א, עמ' 163. לפי ע' קרח, סערת תימן2, ירושלים תשמ"ח, עמ' קעג, פריט 28, הוא נפטר בשנת תקפ"ז (1827) בגיל 75.

				

				
					36	ברוך [...] בשלום — על נוסחת כתיבה זו, הכוללת ברכה לקורא בספר וקללה לגונב אותו, ראו י' רצהבי, במעגלות תימן: מבחר מחקרים בתרבות יהודי תימן, תל אביב תשמ"ח, 'רישום בעלות', עמ' 94–95.

				

				
					37	המסקנה בעניין תיארוך תקופתו של אלתּרכי תואמת את הדעה בתוך גברא תשס"א (לעיל, הערה 2), עמ' 643ב: 'מרי יחיא תורכי חי לפני שנת תקפ"ז (1827)'.

				

				
					38	וכבר תיקן זאת שטיינשניידר 1878 (לעיל, הערה 12), עמ' 73, בתיאורו לכתב היד.

				

				
					39	ואלה הם הסימנים הטכניים המשמשים בכל הקטעים המצוטטים להלן:

						/ = סוף השורה בכתב היד.

						(...) = אותיות או תיבות שנמחקו בכתב היד.

						?...? = אותיות בכתב היד שקריאתן מסופקת.

						<...> = אותיות תלויות או תיבות שנוספו בין השיטין.

						<<...>> = השמטה מצד המעתיק שהושלמה בידי המהדיר.

						[...] = השלמת אותיות או תוספת חופשית של המהדיר.

						[[...]] = תוספת ביניים מאוחרת מאת המעתיק והמגיה.

				

				
					40	הכוונה לשוליים הריקים המקיפים את החלק הכתוב בדף. הגיליון מכונה בפי יהודי תימן 'יְקָר'. ראו רצהבי תשל"ח (לעיל, הערה 27), עמ' 121א.

				

				
					41	נראה לי כי בהקשר הזה את המונח 'הֶעְתֵּק' יש לפרש 'תרגום ללשון אחרת', בהשפעת 'נקל' (نَقْل) הערבית. הביטוי 'בהעתק שב"ת' אצל מחבר השו"תים הללו מופיע בסופי ההערות שבדפים 75ב, 78א, 88ב, 111ב. ופעם אחת בלשונו הערבית־יהודית, בדף 102א: 'ואנצ֗ר הנאך ביאן הולאי אללפ֗צ֗את, כתבתהֻן מן נקל שב"ת' = וראה שם את ביאור התיבות הללו, רשמתי אותן מתרגום שמואל בן תיבון. בעברית המשוערבת של ימי הביניים רווחת יותר צורת הנקבה 'העתקה' לציון 'תרגום', וכבר שמואל אבן תיבון העמיד על משמעיה השונים של תיבה זו. ראו 'פירוש המלים הזרות לר' שמואל אבן תיבון' בתוך יהודה אבן־שמואל, ספר מורה הנבוכים לרבנו משה בן מימון: בתרגומו של ר' שמואל ב"ר יהודה אבן תיבון (מהדורת ש' אליצור, ירושלים תשמ"ב), 'עתק', עמ' 75 שורות 9–11: 'וכן כשישַנו לשון ספר אל לשון אחר — יקראוהו: העתקת הספר, כלומר: העתק דבריו מן הלשון הראשון אל הלשון השני'. רצהבי לא הביא ערך זה במילונו התימני (לעיל, הערה 26), שכן שימוש לשון זה מצוי גם בשאר עדות ישראל. הרב יחיא אלקאפח משתמש בו בחיבורו 'מלחמות השם' בחילוף חופשי עם הערך 'העתקה' (= תרגום). ראו יחיה בן שלמה אלקאפח, ספר מלחמות ה', ירושלם תרצ"א, עמ' קטז, וזו לשון ההפניה שם לתרגום המקור הערבי של הטקסט המצוטט שם: '(העתק [= תרגום] תמצא בסוף הספר)'.

				

				
					42	לא גיליתי שום סימנים מיוחדים בהערות הרב המשכיל שאפשר היה לאתר באמצעותם את מהדורת הנוסח הנדפס של תרגום אבן תיבון אשר עמדה מול עיניו. את רשימת מהדורות הדפוסים של תרגום אבן תיבון למורה הנבוכים ריכז מ' שורץ, מורה נבוכים לרבינו משה בן מימון, ב, בעריכת ד' צרי, תל אביב תשס"ג, עמ' 745–746 הערה 9, מתוך J.I. Dienstag, ‘Maimonides’ “Guide for the Perplexed”: A Bibliography of Editions and Translations’, Occident and Orient: A Tribute to the Memory of Alexander Scheiber, ed. R. Dán, Budapest & Leiden 1988, pp. 96-107. לתרגום אבן תיבון המקובל היום ראו אבן־שמואל תשמ"ב (לעיל, הערה 41).

				

				
					43	למשל בדפים 116א, 135ב, ובמקומות רבים אחרים.

				

				
					44	על נוסחות תפילותיו של מעתיק תימני בדברי הקולופון ראו רצהבי תשמ"ח (לעיל, הערה 36), עמ' 89–90, 'התנצלות על טעויות'.

				

				
					45	במקור תיבה זו תלויה בין השיטין. הכוונה למהדורת דפוס בלתי נודעת ובה תרגומו העברי של ר' שמואל אבן תיבון למורה הנבוכים, וממנה העתיק המגיה דברים להגהותיו ולהערותיו בגיליונות כתב היד. ראו לעיל, הערה 41.

				

				
					46	בכתב היד, דף 245ב, ד"ה: 'ואלאשארה אלי[!] לבאס מא לם תגרי אלעאדה בלבאסה'. ראו מורה הנבוכים, ג, כט: קאפח תשל"ב (לעיל, הערה 28), עמ' תקסח: 'והרמז ללבישת מה שאין הנוהג ללבשו'; שורץ תשס"ג (לעיל, הערה 42), עמ' 527: 'וההצבעה על לבישת מה שלא היה הַנֹּהַג[!] ללבוש'. לתרגומו העברי של אבן תיבון ראו אבן־שמואל תשמ"ב (לעיל, הערה 41), עמ' תעט: 'וְהָרֶמֶז לִלְבוּשׁ מָה[!] שֶׁלֹּא הָיָה דֶּרֶךְ לְלָבְשׁוֹ'. וראו עוד פירוש המילים הזרות (שם), 'לבישת צורה', עמ' 61; י' קלצקין, אוצר המונחים הפלוסופיים ואנתולוגיה פלוסופית, ניו יורק תרפ"ח, 'לבש', עמ' 113.

				

				
					47	בהערת שוליים זו ניכרות בבירור שתי כתיבות מאותה יד: א) מראשית ההערה ועד לסוף משפט זה הכתיבה מרווחת באותיותיה הגדולות; ב) שאר דברי ההערה, והם רובה ככולה, בכתיבה צפופה יותר ובאותיות קטנות יותר. נראה שחלף זמן מה בין כתיבת חלק הראשון של ההערה לבין חלקה השני.

				

				
					48	קו מאוזן על האות ה"א השנייה.

				

				
					49	בשול הימני נכתב שנית: 'אלנץ'.

				

				
					50	על הקדמת הכינוי הרומז 'זאת' אל גרעינו המיודע 'המלה' בהשפעת הלשון הערבית 'הד֗ה אללפט֗ה' ראו לעיל, הערה 33.

				

				
					51	בראשונה, בחלק א של ההערה (לעיל, הערה 46) ניסה המגיה להסביר את התיבה 'לבאס', لباس, על ידי פירוקה לשתי מילים היוצרות צירוף כבול בלהג הערבי התימני שבפיו: לַא בַּאְס, لا بأس. ומשלא נתיישבה דעתו בהסבר זה, ואף נראה שהוא בדק לעומק את משמעות הדברים, לא הסתפק בכך וחזר בחלק ב של ההערה (שם) וביאר את התיבה כיחידה מילונית אחת בעלת משמעות מיוחדת משלה. על הביטוי התימני 'לא באס' בלהגי תימן ראו M. Piamenta, Dictionary of Post-Classical Yemeni Arabic, I, Leiden 1990, p. 19a

				

				
					52	הכוונה לנגזרת סמנטית המציינת את המשמעות הדנוטטיבית של שורש המילה, ולהלן בהמשך הוא מעמיד על הנגזרות הקונוטטיביות של השורש הזה בשימושן המושאל.

				

				
					53	בכתב היד, דף כח ע"א. 'מזה' = מן החלק השלישי של מורה הנבוכים, דפים a273–a274 בכתב היד, ד"ה: 'ואמא ארבעת מינין שבלולב'. ראו מורה הנבוכים, פרק מג: קאפח תשל"ב (לעיל, הערה 28), עמ' תרכד–תרכו; שורץ תשס"ג (לעיל, הערה 42), עמ' 598–600.

				

				
					54	את סוף פרק מג של החלק השלישי ממורה הנבוכים הקדיש הרמב"ם לדיון בנימוקים למצוות ארבעת המינים הניטלים בחג הסוכות. לפני שהוא מציג את טעמו למצווה זו הוא מציין בביקורת חריפה את דרכם הפרשנית של חלק מחז"ל במדרשי האגדה הארץ־ישראליים (במיוחד במדרש ויקרא רבה) להפקיע את שמות המינים הללו מפישוטם ולהעניק לכל אחד מהם משמעויות דרשניות כביטויים מושאלים (מטפוריים). הוא מכנה דרך פרשנית זו 'עלי צורה', אלנואדר אלשערייה' = 'בצורת מליצות פיוטיות'. אין ספק שאלתֻּרכּי מסתייע בהסברו הרחב של הרמב"ם במקום זה כדי להבהיר לעצמו ולמעיין שיבוא אחריו את ההבדל שבין 'המשמע הגרוד' או 'המשמע הפשטני' של מילה לבין 'המשמע המושאל' שלה, ואת הסכנה האורבת למי שמערבב בין שני הנדבכים הסמנטיים הללו של התיבות שבלשון.

				

				
					55	מגלה עמוקות ונסתרות. על פי דניאל ב 22.

				

				
					56	אפשר אף שביטוי זה קיבל חיזוק לשימוש בו מתוך הימצאות ביטוי הדומה לו בפיוט לשבת המושר עד ימינו בקרב בני תימן. בשירתו של ר' שלם אלשבזי (1619–1681?), הפותחת במילים 'בְּיוֹם שַׁבָּת אֲשַׁבֵּחַ / לְאֵל חַי גּוֹאֲלִי', קוראים אנו במחרוזת החמישית: 'נְעִים־דַּעַת שְׁמֹר שַׁבָּת / כְּתָקְנוֹ וּשְׂמְחָה // וְזֶה עִיקַר יְסוֹד הַדָּת / שְׁמֹר אַל־תִּשְׁכְּחָה'.

				

				
					57	על משפטי 'מן [...] מה [...]' בעברית המשוערבת ראו גושן־גוטשטיין תשס"ו (לעיל, הערה 34), סעיף 207וb, עמ' 193.

				

				
					58	ראו י' דוידזון, אוצר המשלים והפתגמים: מספרות ימי הביניים, ירושלים תשל"ט, עמ' 47, פתגם 669, עמ' 201ב.

				

				
					59	ראו שם, עמ' 45, פתגם 638, עמ' 199ב.

				

				
					60	כתיב מלא של צורה המציינת את ערך היתרון (elative) 'אַכ֗יַר', أَخْيَرُ. למעמדה של צורה זו בכתיב המלא בערבית־יהודית ראו י' בלאו, דקדוק הערבית־היהודית של ימי־הביניים2, ירושלים תש"ם, עמ' 110.

				

				
					61	כתובנא — כתיב מלא באות וא"ו בצורת הריבוי שתרגומה 'ספרינו', במקום הכתיב הרגיל בערבית 'כתבנא', كُتُبنا. על מילוי תיבות באם הקריאה וא"ו בלהגי הערבית־יהודית ראו בלאו תש"ם (שם 9), סעיף 8כ, עמ' 23. לעומת זאת צורת הריבוי של המילה שתרגומה העברי 'דרכים' (להלן) — השקולה באותו משקל של התיבה דלעיל — לא נתמלאה באם הקריאה וא"ו, והיא נותרה על חזקת כתיבתה בערבית — 'טרק', طُرُق.

				

				
					62	כתיב מלא של צורת עבר מדברים: 'קֻלנא' = אמרנו. למעמדה של צורה זו בערבית־יהודית ראו בלאו תש"ם (שם), עמ' 110.

				

				
					63	סאל = סֻאַאל, سُؤَال. א) שאלה; ב) בקשה. לגלגולי הכתיב של צורה זו בערבית־יהודית ראו בלאו תש"ם (שם), עמ' 30, סעיף 11, סעיף קטן בc.

				

				
					64	ראו למשל את כתיבי התיבות הבאות: השדלותי (א), השדלותו (א), עני(ו)[ן] (א), תעל(י)[א] (ב), (מ)[ע]ן (ב), (לי)[ל]ם (ג), וי(מ)[א]מרו (ג) ועוד.

				

				
					65	לכל סעיף צורפו דוגמאות אחדות בלבד.

				

				
					66	פעמים רבות בכתב היד סימן המגיה את האות הערבית ف בנקודה מעל האות פ"א העברית. לשיטת סימון זו בערבית־יהודית, במיוחד המאוחרת, ראו בלאו תש"ם (שם), עמ' 47 ליד הערה 13.

				

				
					67	הדגש בתי"ו נוסף כדי לציין לקורא שלפנינו תיבה בלשון הערבית ובכתיבה של הערבית־יהודית: קראתי, قِرَائَتِي = מילולית: קריאתי, לימודי. והיא איננה תיבה עברית, שיכולה להיקרא באחת משתי הדרכים הבאות: א) קראתי; ב) קר[י]אתי. הקורא התימני מבחין היטב בין שני האלופונים של האות /ת/: פוצץ /t/; חוכך /ṯ/.

				

				
					68	ראו פיאמנטה 1990 (לעיל, הערה 51), עמ' 233b.

				

				
					69	ראו שם, בערך ذا, עמ' b165.

				

				
					70	ראו שם, בערך ولول, עמ' b532. (מסיבה לא מובנת הערכים ولول ו־ولى נכרכו יחדיו במילונו של פיאמנטה באותו עמוד.)

				

				
					71	בכתב היד: ודכר.

				

				
					72	ראו פיאמנטה 1990 (שם), עמ' a170.

				

				
					73	ראו להלן, הערה 194.

				

				
					74	שורש זה בבניין הראשון, בצירוף מילת היחס המוצרכת 'מן' ובהוראה זו, אינו מצוי בלהגי הערבית או הערבית־יהודית. דמיון מה נמצא בשם העצם הנזכר אצל י' בלאו, מילון לטקסטים ערביים־יהודיים מימי הביניים, ערך והתקין לדפוס י' קארה, ירושלים תשס"ו, עמ' 61א, تَبَع, תבע, משמע ראשון. גם פיאמנטה 1990 (לעיל, הערה 51), עמ' 48b, בסוף הערך تبع, הביא נגזרת שמנית אחת בלבד בערבית, تابعه, תאבעה = תְּבִיעָה העברית, מן הלשון המשפטית של תעודות המְסַוַּדֵּהּ, المسوّدة (מסמכי בית דין צנעא מן המאה הי"ח). הואיל ולפנינו צורת פועל נטויה בצירוף מילת יחס מוצרכת 'מן' נראה מדויק יותר לומר כי המחבר נמשך כאן אחרי לשון אונקלוס בתרגומו לדברים יח 19: 'וְהָיָה הָאִישׁ אֲשֶׁר לֹא יִשְׁמַע אֶל דְּבָרַי, אֲשֶׁר יְדַבֵּר בִּשְׁמִי — אָנֹכִי אֶדְרֹשׁ מֵעִמּוֹ' = וִיהֵי גֻּבְרָא דְּלָא יְקַבֵּל לְפִתְגָמַי, דִּימַלֵּל בִּשְׁמִי — מֵימְרִי יִתְבַּע מִנֵּיהּ'.

				

				
					75	ראו פיאמנטה 1990 (לעיל, הערה 51), עמ' b309.

				

				
					76	ראו למשל בדיואן 'חפץ חיים' (מהדורת ש' מקיטון, ירושלים תשכ"ו), עמ' קלב, קלט, קסז, רה, רפה, רצח ובמקומות רבים אחרים.

				

				
					77	כל סימני הפיסוק שבשו"תים הם מידי המהדיר. סימני התנועות בערבית וסימון הנקודות המבחינות (דיאקריטיות) צוטטו במדויק מתוך כתב היד.

				

				
					78	ביטוי לגישה שוללת זו לעיסוק בפילוסופיה עולה היטב מתוכנו של הפתגם הערבי 'מן תמנטק תזנדק', من تمنطق تزندق — מי שעוסק בלוגיקה (מלאכת ההיגיון) נהפך לכופר ומין. ראו י' קאפח, ספר הנבחר באמונות ובדעות: לרבנו סעדיה בן יוסף פיומי, מקור ותרגום, ירושלים וניו יורק תש"ל, עמ' 6, כג ליד הערה 79; קאפח תשל"ב (לעיל, הערה 28), א, עמ' 111; ב, עמ' שן הערה 10. אחד ממבקרי הפילוסופיה הנודעים באסלאם היה אבו חאמד מֻחמד אלע'זאלי (1058–1111), ויעיד על כך שם ספרו בערבית 'תהאפת אלפלאספה' = הפָּלת הפילוסופים. יצוין כאן שאף במחנה של חכמי ישראל נתגלעה מחלוקת מצמיחת הפילוסופיה היהודית בדבר הבנת האיסור של דברי חז"ל במסכת ברכות כח ע"ב: 'מִנעו בניכם מן ההיגיון'. ראו למשל מ' ברויאר, '"מנעו בניכם מן ההגיון"', מכתם לדוד: דברי תורה, מחקרים וחינוך לזכרו של הרב ד"ר דוד אוקס ז"ל, בעריכת י"ד גילת וא' שטרן, רמת גן תשל"ח, עמ' 242–261; ב' אפרתי, 'יחסי התורה והפילוסופיה לאור דברי הראשונים', שמעתין, 154 (תשס"ד), עמ' 101–110.

				

				
					79	במדבר יב 8.

				

				
					80	מעל תיבה זו בכתב היד סומן עיגול המפנה אל ההערה הארוכה בשני צידי השוליים, והיא מובאת להלן.

				

				
					81	ראו קאפח תשל"ב (לעיל, הערה 28), עמ' ל. וראו דברי הרב שם, הערה 16.

				

				
					82	מלשון זו ניכר שהמגיה נהג לעיין במורה הנבוכים וללמוד אותו לפי סדרו ולהוסיף את הגהותיו בהתאמה. לשון קרובה לזו מופיעה להלן בראשית שו"ת ג: 'וענד קראתי פ֗י הד֗א אלכתאב' = ובמהלך לימודי בספר הזה.

				

				
					83	כלומר, תלמיד חכמים שרוב עיסוקו התורני ובקיאותו הלימודית מתבססים על התלמוד ונושאי כליו, ומסתמא שהכוונה לתלמוד הבבלי. המחבר נקט כאן במכוון את לשונו של שמואל אבן תיבון בתרגומו למורה הנבוכים, ג, נא, ובעקיפין הביע את דעתו על חכמי תלמוד מן הסוג הזה. ראו אבן־שמואל תשמ"ב (לעיל, הערה 41), עמ' תקעט: 'והרוצים לבא אל בית המלך ולהכנס אצלו אלא שלא ראו בית המלך כלל — הם המון אנשי התורה — רצוני לומר, עמי הארץ העוסקים במצות. והמגיעים אל הבית ההולכים סביבו — הם התלמודיים, אשר הם מאמינים דעות אמתיות מצד הקבלה, ולומדים מעשי העבודות, ולא הרגילו בעיון שרשי התורה ולא חקרו כלל לאמת אמונה'. מצורה זו הוא גזר את צורת היחיד שלפנינו. אדם כזה מכונה בפי יהודי תימן גַּמְרָן (גְּמַרָא). ראו רצהבי תשל"ח (לעיל, הערה 27), עמ' 49ב. על סיומת שמות תואר ־ִיִּים בעברית של ימי הביניים ראו י' ליבס, 'שמות־עצם בסיומת הריבוי ־יים', לשוננו, לז (תשל"ג), עמ' 218–221.

				

				
					84	הכוונה כמובן לחיבורו של הרמב"ם מורה הנבוכים.

				

				
					85	מבנה שאלת התמיהה 'הלא תדע' מקורו בערבית 'אלא תעלם', أَلَا تَعْلَم, והוא משמש הרבה בעברית המשוערבת, בצד החלופה שלו 'הלא תראה' — 'אלא תרא', أَلَا تَرَى. לביטוי הראשון ראו מורה הנבוכים, א, לד: 'אלא תעלם אן מן אלנאס מן הו צ֗עיף אלראי ג֗דא, ואן כאן אפהם אלנאס'. בתרגום אבן תיבון: 'הלא תדע כי יש מבני אדם מי שהוא חלוש העצה מאד, אע"פ שהוא המבין שבאנשים'. לביטוי השני ראו גושן־גוטשטיין תשס"ו (לעיל, הערה 34), סעיף 131בb, עמ' 135.

				

				
					86	כך במקור (בבניין נפעל?) במקום 'השתדלותי'/'השתדלותו' (בבניין התפעל). לא מצאתי תירוץ לשוני הולם לחילוף הבניינים התפעל>נפעל(?) בצורת הפועל הנטויה שלפנינו.

				

				
					87	בפסוקי מקראות ובמדרשי חז"ל מוּקשים מצד הבנתם הפשטנית.

				

				
					88	= שהזכרנו, שצייַנו. בהשפעת המקבילה בלשון הערבית (ذَكَرَ בבניין הראשון, בהוראת 'הזכיר', 'ציין'), אשר הנחילה שימוש זה כבר בתקופת העברית המשוערבת. לסוגיית ראשית המעבר בשימוש בשורש זה מבניין קל לבניין הפעיל ועל מידת קדמות השימוש בכך ראו נ' ברגגרין, 'זכר=הזכיר, הוציא דבר בפיו: עיון לכסיקלי', לשוננו, כא (תשי"ז), עמ' 279–282; י' בלאו, 'על מקורו של "זכר=הזכיר, הוציא דבר בפיו" ושימושו במקרא', לשוננו, כג (תשי"ט), עמ' 188–189; י' לבני, 'עוד לעניין זכר–הזכיר [תוספת סיוע לר' ניסן ברגגרין]', לשוננו, כו (תשכ"ב), עמ' 279. לשימוש הרווח בצורת פועל זו בעברית שבפי יהודי תימן ראו רצהבי תשל"ח (לעיל, הערה 27), עמ' 80ב.

				

				
					89	קריאה של כמה מאותיות תיבה זו מסופקת.

				

				
					90	= ואפילו לא. לשימוש בתיאור ויתור זה ראו גושן־גוטשטיין תשס"ו (לעיל, הערה 34), סעיף 139, עמ' 140.

				

				
					91	= ולא ידעתי [מילולית: ידענו] מה הם אומרים. על פי בבלי, שבת קכט ע"ב.

				

				
					92	= וממנו (מהרמב"ם או מספרו מורה הנבוכים) ומהם (חז"ל, 'אנשי תורתינו') ומאיתנו יתהלל העליון. על פי בבלי, סוטה מ ע"א.

				

				
					93	= מגלה עמוקות ונסתרות. על פי דניאל ב 22.

				

				
					94	אפשר שהואיל והשואל המקשה היה 'איש תלמודיי' מצא המגיה לנסח את דבריו במינוח התלמודי של שקלא וטריא ושיבץ כאן ביטויים תלמודיים הולמים: מאי דקמן = מה שלפנינו (בטענה הפילוסופית); ואנן קימא לן = ואנחנו יש [מילולית: עומדת] לנו (טענה לסתור).

				

				
					95	על פי בבלי, נדרים לח ע"א: 'חכם — רב ושמואל דאמרי תרוייהו: חמשים שערי בינה נבראו בעולם, וכולם נתנו למשה חסר אחת, שנאמר: "ותחסרהו מעט מאלהים" [תהילים ח 6]'.

				

				
					96	למשל מורה הנבוכים, ג, מט: שורץ תשס"ג (לעיל, הערה 42), עמ' 642. 'לכן עקולנא מקצרה ען אדראך כמאל כל מא צנע ועדאלה' כל מא חכם בה; וכמא נדרך בעץ֗ עג֗איב מצנועאתה פי אעצ֗א אלחיואן וחרכאת אלאפלאך, כד֗לך נדרך עדאלה' בעץ֗ אחכאמה; ואלד֗י כ֗פי ענא מן אלנועין ג֗מיעא אכת֗ר מן אלד֗י ט֗הר בכת֗יר ג֗דא'. ראו בתרגום קאפח תשל"ב (לעיל, הערה 28), עמ' תרס: 'אלא שאין יכולת בשכלינו להשיג שלמות כל מעשיו ויושר כל משפטיו; וכמו שאנו משיגים מקצת נפלאות מעשיו באיברי בעלי החיים ותנועות הגלגלים, כן אנו משיגים יושר מקצת משפטיו; ואשר נעלם ממנו משני המינים יחד הוא יותר ממה שנגלה לנו בהרבה מאד'.

				

				
					97	פרק א הלכה ט. במהדורת קאפח תשל"ב (שם), א, עמ' צז, הלכה ח: 'ואמתת הדבר — אין דעתו של אדם יכולה להשיגו ולחקרו. וזה הוא שאמר הכתוב: "החקר אלוה תמצא, אם עד תכלית שדי תמצא" [איוב יא 7]'. וראו עוד שם, עמ' פט הערה 20.

				

				
					98	על תואר הפועל הזה, המורכב מ־בְּ+'כָּאן' ראו גושן־גוטשטיין תשס"ו (לעיל, הערה 34), עמ' 124 הערה 5, והמסומן שם.

				

				
					99	מורה הנבוכים, א, לז: קאפח תשל"ב (לעיל, הערה 28), עמ' פח–צ; שורץ תשס"ג (לעיל, הערה 42), א, עמ' 88–91.

				

				
					100	שמות לג 23.

				

				
					101	'שרח' = ביאר (הרמב"ם) או נתבאר (הכתוב המוקשה). תיבה ערבית לקישור מלשונו של המגיה. 'חקיקה' וגודי — עלא מא הי עליה — לא תדרך' = אמיתת מציאותי — כפי שהיא — לא תושג. ראו עוד קאפח תשל"ב (לעיל, הערה 28), עמ' פט ליד הערה 20.

				

				
					102	= ואת אמיתת האל ישיג.

				

				
					103	= כוונתו לומר, רוצה לומר, כלומר, זאת אומרת (בהשפעת הערבית: יריד אן, يُريد أَن). שימוש לשוני רווח בספרות העיון המשוערבת של ימי הביניים אשר חדר ממנה אל הספרות הרבנית והכללית. ראו קלצקין תרפ"ח (לעיל, הערה 45), 'רצה ב'', עמ' 49; גושן־גוטשטיין תשס"ו (לעיל, הערה 34), עמ' 304 הערה 32.

				

				
					104	נראה כי הושפע כאן מן הנאמר בהלכות יסודי התורה, פרק א, הלכה י: 'מה הוא זה שבקש משה רבנו להשיג כשאמר "הראני נא את כבודך" [שמות לג 18]? בקש לידע אמיתת המצאו של הקדוש ברוך הוא, עד שיהיה ידוע בלבו כמו ידיעת אחד מן האנשים שראה פניו ונחקקה צורתו בקרבו; שנמצא אותו האיש נפרד בדעתו משאר האנשים; כך בקש משה רבנו להיות מציאת [= מציאות] הקדוש ברוך הוא נפרדת בלבו משאר מציאת הנמצאים, עד שידע אמיתת המצאו כמה שהיא. והשיבו ברוך הוא שאין כוח בדעת האדם החי שהוא מחובר מגוף ונפש, להשיג אמיתת דבר זה על בריו. והודיעו ברוך הוא מה שלא ידע אדם לפניו ולא ידע לאחריו, עד שהשיג מאמיתת המצאו דבר שנפרד הקדוש ברוך הוא בדעתו משאר הנמצאים, כמו שיפרד אחד מן האנשים שראה אחוריו, והשיג כל גופו ומלבושו בדעתו משאר האנשים; ועל דבר זה רמז הכתוב, ואמר: "וראית את אחורי; ופני לא יראו" [שמות לג 23]'.

				

				
					105	ראו קאפח תשל"ב (לעיל, הערה 28), א, עמ' רכב; שורץ תשס"ג (לעיל, הערה 42), א, עמ' 217.

				

				
					106	על כך ראו ש"ז הבלין, '"משנה תורה" לרמב"ם: סוף גאונות', המעין, ה (תשכ"ה), עמ' 41–59; הנ"ל, 'מלואים והשמטות', המעין, ו (תשכ"ו), עמ' 60–62.

				

				
					107	הניקוד בתיבה זו מאת המהדיר.

				

				
					108	בכתב היד: מו(צא)[פת]ים.

				

				
					109	על פי ישעיה כט 9–14.

				

				
					110	על פי מלכים ב ב 10.

				

				
					111	על פי מדרש בראשית רבה לג, ב, ופירוש רש"י לתורה על אתר.

				

				
					112	בכתב היד: לשכל(י).

				

				
					113	בכתב היד: ר"ל (אחי).

				

				
					114	על פי תהילים קיט 105.

				

				
					115	על פי איוב כט 3.

				

				
					116	למרבה הפלא צירוף כבול זה, 'חֲשֵׁכֵי הדעת', מופיע בפעם הראשונה בתרגום העברי־מקראי לברית החדשה באיגרת פאולוס השליח אל האפסיים ד 17–18: 'והנה זאת אני אומר ומעיד באדון כי מעתה לא תלכו עוד כיתר הגוים ההלכים בהבלי שכלם: חשכי הדעת ומוזרים לחיי אלהים מפני אולתם אשר בהם, כי טח מהשכיל לבבם'. שימושו של הרב המגיה בביטוי העברי הזה מצביע על רוחב ידיעותיו על פי מקורותיו. אין להתפלא על מציאות טופס של תרגום עברי של הברית החדשה בתימן שהגיע לשם על ידי שליחים של אחת הכיתות המיסיונריות מאירופה, אשר פעלו שם בשם הנצרות. וראו למשל את דברי חיים חבשוש (1833–1899) על טופס הברית החדשה שמצא בצפון תימן בקניינו של מרי מעיץ' בוואדי נגראן שבצפון תימן. ש"ד גויטיין, חיים בן יחיא חבשוש: מסעות חבשוש — חזיון תימן — רויא אלימן: תרגום עברי ומקור ערבי, ירושלים תשמ"ג, פרק י, המקור הערבי: עמ' 101; התרגום העברי: עמ' 161 והערה 18.

				

				
					117	על פי יהושע ב 17, 19.

				

				
					118	בכתב היד: מכל'/ (לם). נראה כי בתחילה ביקש המחבר לכתוב את התיבה 'מכלם' ופיצל את כתיבתה על פני שתי השורות, אך חזר בו ומחק את המשך המילה בשורה הבאה באותיות (לם) וגרס את התיבה 'מכל' בלבד.

				

				
					119	על פי מימרה דר' שמעון בר יוחאי. בבלי, ברכות נה ע"א.

				

				
					120	בכתב היד: במ"פת.

				

				
					121	מדרש בראשית רבה א, יא: 'רב נחמן אמר: אפילו גלגל חמה, שנא'[מר]: "האומר לחרס ולא יזרח" [איוב ט 7]'.

				

				
					122	בכתב היד: אפי'/.

				

				
					123	בכתב היד: (ה)[ח]מה.

				

				
					124	בכתב היד: עו(ש)[ט]ה.

				

				
					125	בכתב היד: מה/[יכא].

				

				
					126	כך בכתב היד, ולפנינו: הֱוֵא.

				

				
					127	פרקי רבי אליעזר, פרק ג.

				

				
					128	כך כתיב תיבה זו בכתב היד, והוא מכוון למסורת ההגייה התימנית של שם עצם זה 'ֵילְסוּף', ואף של שם העצם 'ֵילְסוּפְיָה'. ראו רצהבי תשל"ח (לעיל, הערה 27), עמ' 223א.

				

				
					129	בכתב היד: אפי'/.

				

				
					130	ביטוי עברי תימני מקורי המציין 'חסר דעת, בור ועם הארץ'. על הביטוי 'עָני דעת' בפי יהודי תימן ראו רצהבי תשל"ח (לעיל, הערה 27), עמ' 210ב. והשוו לפתגם העממי התימני 'מַא [נ"א: אֵין] עָנִי אִלֵּא עָנִי אַלתּוֹרָה' = אין עני אלא עני בתורה. ראו ש"ד גויטיין, 'היסודות העבריים בשפת הדיבור של יהודי תימן', התימנים: היסטוריה, סדרי חברה, חיי הרוח — מבחר מחקרים, בעריכת מ' בן־ששון, ירושלים תשמ"ג, פרק 15, עמ' 282. וראו עוד רצהבי תשל"ח (לעיל, הערה 27), עמ' 10–11.

				

				
					131	הכוונה לתנועת ה'מתכלמון' או לבעלי שיטת הכלאם באסלאם.

				

				
					132	מורה הנבוכים, א, כל פרק עא.

				

				
					133	מחוסר נתונים קשה לזהות למי בדיוק התכוון. בהתאמה לשנות חייו אפשר לומר כי מדובר במארי יוסף אלקארה (1769–1849), שהיה אז מגדולי רבני תימן, הרב הראשי וראש בתי הדין בתימן במשך ארבעים שנה, עד לפטירתו. ראו קאפח תשמ"ט (לעיל, הערה 35).

				

				
					134	האמונה בעולם הנסתר, עולם השדים והמלאכים, היא יסוד מרכזי באסלאם. על המלאכים באסלאם ראו D.B. MacDonald, ‘Malā’ika’, Encyclopaedia of Islam, n.s. 6 (1991), pp. 216a-219b; S.R. Burge, Angels in Islam: Jalāl al-Dīn al-Suyuṭī’s al-Ḥabāʼik fī akhbār al-malāʼik, London & New York, 2012. וראו גם נ' בשיר, אנגלולוגיה והומניזם תיאולוגי בהגות ובפרשנות המקרא של סעדיה גאון: האדם כתכלית הבריאה, באר שבע תשע"ה, עמ' 45–55, סעיף 3.1. אני מודה בזה לידידי הפרופ' דניאל לסקר על שהפנה אותי לעבודת מחקר זו שנכתבה בהדרכתו.

				

				
					135	על דעתו של אלע'זאלי, מחשובי התאולוגים המוסלמים, בסוגיית התהוות המלאכים ראו שם, עמ' 51 הערה 240. על התנגדות מוקדמת של חז"ל להשקפה האסלאמית בדבר מועד בריאת המלאכים ראו בדברי ר' לולינא בר טברין בשם ר' יצחק להלן (הערה 145).

				

				
					136	על פי אחד מקובצי החדית' החשובים והמהימנים שבאסלאם, 'צחיח מסלם' (صَحيح مسلم), והוא מסלם בן אלחג'אג' (822–875), מחשובי מלקטי החדית'.

				

				
					137	למקור של תיאור בריאת האדם בקֻראן ראו סורת עַבַּסַ (سورة عبس), סורת הזעיף פניו, סוּרה 80: 17) قُتِلَ الْإِنسَانُ مَا أَكْفَرَهُ (מוות לאדם! מה גדולה כפירתו!); 18) مِنْ أَيِّ شَيْءٍ خَلَقَهُ (וכי ממה ברָאוֹ?); 19) مِن نُّطْفَةٍ خَلَقَهُ فَقَدَّرَهُ (ברָאוֹ מטיפת זרע ותיכֵּן אותו). על פי א' רובין, הקוראן: מהדורה חדשה עם תיקוני תרגום והערות מורחבות, תל אביב 2015, עמ' 493.

				

				
					138	ראו להלן (הערה 146) את דעות חז"ל בעניין מועד בריאתם של המלאכים. לדעת בעלי ספר הזוהר המלאכים נבראו ביום השני. ראו זוהר, ב, דף קמד ע"ב. עוד ראו מ' אידל, 'עולם המלאכים בדמות אדם', מחקרי ירושלים במחשבת ישראל, ג (תשנ"ד), עמ' 35–36. וראו גם הרמב"ן בפירושו לבראשית א 1 (להלן, הערה 147).

				

				
					139	מהדורת קאפח תשל"ב (לעיל, הערה 28), עמ' תמד.

				

				
					140	נראה כי המשיב התחיל לנסח את השאלה באמצעות צורת הפועל 'תעתקדו' [= תִסברו, אתם סבורים], אך חזר בו וניסח את שאלתו מחדש באמצעות שם העצם (שם הפעולה) מאותו השורש 'עקידתכֻם'.

				

				
					141	ההערה נכתבה בשול השמאלי.

				

				
					142	צירוף המילים 'מן אחד מן' נראה מגומגם קמעה, וסביר להניח מבחינת תחביר הלשון הערבית כי התיבה 'מן' שובצה שלא במקומה הראוי לה במשפט, ובמחשבת משנה נכפלה כתיבתה לתיקון הלשון, אך הכותב שכח לסמן במחיקה את מופעה הראשון.

				

				
					143	המשיב התבסס בדבריו על דברי הרמב"ם במורה הנבוכים, ב, ו, המפרט שם את השימוש בלשונות 'מלאך' ונרדפיו במקרא ובמקורות חז"ל. למהותם הכפולה של המלאכים במחשבת הרמב"ם על פי חיבוריו ראו מאמרה של בעלת היובל H. Kasher, ‘The Dual Nature of the Biblical Angel in the Philosophy of Maimonides’, Philosophers and the Jewish Bible, eds. C.H. Manekin & R. Eisen, Bethesda, MD, 2008, pp. 41-60

				

				
					144	חז"ל נחלקו בעניין מועד בריאתם של המלאכים במעשה בראשית. כפי שהעניין מופיע במדרש רבה, בראשית א, ג: 'אימתי נבראו המלאכים? — ר' יוחנן אמר: בשני נבראו המלאכים, הדא הוא דכתיב: "המקרה במים עליותיו" וגו', וכתיב "עושה מלאכיו רוחות" [תהילים קד 3–4]. ר' חנינא אמר: בחמישי נבראו מלאכים, הדא הוא דכתיב: "ועוף יעופף על הארץ" וגו' [בראשית א 20], וכתיב: "ובשתים יעופף" [ישעיה ו 2]. רבי לולינא בר טברין אמר בשם רבי יצחק: בין על דעתיה דרבי חנינא, בין על דעתיה דרבי יוחנן, הכל מודים שלא נברא ביום ראשון כלום, שלא יאמרו: מיכאל היה מותח בדרומו של רקיע, וגבריאל בצפונו, והקב"ה ממדד באמצעו, אלא "אנכי ה' עושה כל, נוטה שמים לבדי וגו' מאתי" [ישעיה מד 24]. "מי אתי" כתיב, מי היה שותף עמי בברייתו של עולם'. וראו גם פרקי ר' אליעזר, פרק ד: 'בשני ברא הקב״ה את הרקיע והמלאכים, ואשו של בשר ודם, ואשו של גיהנם [...] והמלאכים שנבראו ביום שני, כשהן נשלחין בדברו, נעשין רוחות; וכשהן משרתים לפניו, נעשין של אש, שנאמר: "עֹשה מלאכיו רוחות, משרתיו אש לֹהט" [תהילים קד 4]'. להשקפתו החריפה והמתנגדת של הרמב"ם לדברי ר' אליעזר ראו מורה הנבוכים, ב, כו.

				

				
					145	לשימוש במונח המוסלמי 'אלקראן', اَلْقُرْآن, ככינוי לספרי המקרא ראו בלאו תשס"ו (לעיל, הערה 74), עמ' 537; פיאמנטה 1990 (לעיל, הערה 51), قرأ, עמ' 391a.

				

				
					146	הכוונה לחלק השני של השאלה: ממה נבראו המלאכים. אין שום אזכור על מקור היווצרותם, וכבר עמד על כך הרמב"ן בפירושו לבראשית א 1: 'ואם תבקש בריאה למלאכים שאינם גוף, לא נתפרש זה בתורה. ודרשו בהם שנבראו ביום שני, שלא תאמר שסייעו בבריאת העולם; אבל אם תזכה ותבין סוד מלת "בראשית", ולמה לא הקדים "אלהים ברא בראשית", תדע כי על דרך האמת הכתוב יגיד בתחתונים וירמוז בעליונים'.

				

				
					147	ראו י"ש ליכט, 'מלאך־ה', מלאכים', אנציקלופדיה מקראית, ד (תשכ"ג), טורים 975–990.

				

				
					148	נרמז כאן לדעתו של רס"ג. לגלגולי התהוות המלאך אצל רס"ג על פי הדגם הבא — מ'אש ארצית' ברואה אל 'אור המלאך' אל 'אור השכינה' — ראו בשיר תשע"ה (לעיל, הערה 134), עמ' 227–234, 289, 291. וכן היא דעת בעלי הזוהר. ראו זוהר, פרשת בראשית, דף מו ע"א, על פי ספר הזוהר של גרשם שלום — יוזעפאף תרל"ג 1873, עם הערות בכתיבת ידו, א, ‬ירושלים תשנ"ב, עמ' 191: 'ויאמר אלהים יהי אור — יהי (ד"א: ל"ג אור), אתפשטותא דהאי אור לתתא, ואלין אינון מלאכין דאתבריאו ביומא קדמאה, אית לון קיומא לאתקיימא לסטר ימינא'. על המלאכים המהווים את גוף השכינה ראו זוהר, ב, דף קמב ע"ב. עוד ראו אידל תשנ"ד (לעיל, הערה 138), עמ' 36–37.

				

				
					149	תיבה זו חסרה בכתב היד, ונראה שנשמטה. השלמתיה על פי נוסח השאלה הנזכר לעיל: 'מן מא ד֗א תכוונֻו'.

				

				
					150	בכתב היד: דאת.

				

				
					151	תקליד, تَقْلِيد — חיקוי מתוך דבקות וצייתנות למסורת דתית בעלת סמכות. למשמעותו באסלאם ראו N. Calder, ‘Taḳlid’, Encyclopaedia of Islam, n.s. 10 (2002), pp. 148a-149b. נראה כי דעה זו היא דעתו של הרמב"ן במחלוקתו על הרמב"ם בפירוש פרשת אברהם ושלושת המלאכים, בראשית יח 1. ואכמ"ל.

				

				
					152	נראה שאולי הכוונה לרס"ג בחיבוריו, הסובר את המושג 'הכבוד הנברא'. ראו H. Kreisel, Prophecy: The History of Idea in Medieval Jewish Philosophy, Dordrecht 2001, pp. 59-67. או שהכוונה לרמב"ם במורה הנבוכים, ב, כו, הסובר את המושג 'האור הנברא', אלנור אלמכ֗לוק, המשמש אצל חז"ל במונח 'שכינה' או במקרא 'כבוד ה''. ראו א' אייזנמן, 'המונח "האור הנברא" והשלכותיו במשנתו של הרמב"ם', דעת, 55 (תשס"ה), עמ' 41–57. לגישות מתנגדות להגשמת המלאכים והנפשות ראו בשיר תשע"ה (לעיל, הערה 134), עמ' 318–320.

				

				
					153	ביטוי זה רגיל באסלאם לשבח הרוממות של האל בכל עת ששמו נזכר. הוא חדר אל הספרות הערבית־יהודית בעת הקדומה, והרב המגיה הוא ממשיך דרכם של רס"ג והרמב"ם בשימוש בו.

				

				
					154	دلالة الحائرين: الجزء الثاني, الفصل الاخر (48), אתאי 2006 (לעיל, הערה 6), ص. 452.

				

				
					155	על מערכת יחסים זו במקורות חז"ל ובספרות הקבלה ראו M. Idel, Ben: Sonship and Jewish Mysticism, London [& Jerusalem] 2007

				

				
					156	במטרה להרחיק את ההגשמה ולשלול מאת הבורא כל פעולה אנושית הוסיף רס"ג בתפסירו לפסוק מילת ביאור: 'משרפא', مشرفًا = דרך כבוד והידור. ראו פירוש 'נווה שלום' לר' עמרם קרח בתוך י' חסיד, ספר כתר התורה התאג' הגדול: חמשה חומשי תורה כולל חמשים מפרשים, ב, ירושלים תשי"ט, עמ' כח; י' קאפח, פירושי רבינו סעדיה גאון על התורה, ירושלים תשכ"ג, עמ' נא. ועוד בפירוש רס"ג לתהילים ב 7 (הנ"ל, תהלים עם תרגום ופירוש הגאון: רבינו סעדיה בן יוסף פיומי זצ"ל, וחלק הדקדוק למהרי"ץ, ירושלם תשכ"ו, עמ' מה): 'וליי', وليِّي = נכבדִי. והרחיב את הדיבור על שימוש מושאל זה מדרכי הלשון העברית באמונות ודעות (מהדורת קאפח תש"ל [לעיל, הערה 78], עמ' צה, והערה 98 שם). ובפירושו הארוך לאיוב א 6, ד"ה: 'בני האלהים', נימק באותה צורה את תרגומו לביטוי 'אוליא', أَوْلِياء, כך: 'ופסרת בני האלהים אוליא אללה כמא הו מסתפאץ֗ בין אלאמה מתִל קולה בנים אתם לה' אלהיכם וקאל בני בכורי ישראל וקאל שחת לו לא בניו מומם ומא אשבה ד֗לך'. ותרגמתי 'בני האלהים' — נכבדֵי האל, כפי שזה נפוץ בקרב האומה, כעין אומרו: 'בנים אתם לה' אלהיכם' (דברים יד 1), ואמר: 'בני בכורי ישראל' (שמות ד 22), ואמר: 'שחת לו לא בניו מומם' (דברים לב 5), ומה שדומה לכך. ראו י' קאפח, איוב עם תרגום ופירוש הגאון, רבנו סעדיה בן יוסף פיומי זצ"ל, וחלק הדקדוק למהרי"ץ, ירושלים תשל"ג, עמ' כו.

				

				
					157	ראו א' שטראוס (אשתור), 'דרכי הפולמוס האסלאמי', ספר הזיכרון לבית המדרש לרבנים בווינה, ירושלים תש"ו, עמ' 189, פריטים 34, 39, 40. וראו גם M. Perlmann, ‘сAbd al-Ḥaḳḳ al-Islāmī, A Jewish Convert’, JQR, 31 (1940), p. 186: 'אם כן היו לד' אשה וילדים'. מתוך דברי פולמוס של מומר יהודי ממארוקו בשנות התשעים של המאה הי"ד.

				

				
					158	לסוגיה זו השוו עוד בקֻראן את 'עזיר אבן אללה' = עזרא (המשיח) הוא בן אלוהים. סורת אלתובה, سورة التوبة, פרשת התשובה, סוּרה 9, פסוק 30: وَقَالَتِ الْيَهُودُ عُزَيْرٌ ابْنُ اللَّهِ وَقَالَتْ النَّصَارَى الْمَسِيحُ ابْنُ اللَّهِ ذَلِكَ قَوْلُهُم بِأَفْوَاهِهِمْ يُضَاهِؤُونَ قَوْلَ الَّذِينَ كَفَرُواْ مِن قَبْلُ قَاتَلَهُمُ اللَّهُ أَنَّى يُؤْفَكُونَ. בתרגום רובין 2015 (לעיל, הערה 137), עמ' 153: 'היהודים אומרים עֻזַיְר הוא בן אללה. הנוצרים אומרים המשיח הוא בן אללה. זהו הדבר אשר יביעו בהבל פיהם, בחקותם את דברי הכופרים לפניהם. יאסור אללה מלחמה עליהם! כיצד זה ישגו בשקרים?'. ראו שם את הערותיו של רובין על פסוק זה. וראו עוד פרשת בית עמרם, سورة آل عمران, סוּרה 3, פסוק 59: إِنَّ مَثَلَ عِيسَى عِندَ اللَّهِ كَمَثَلِ آدَمَ خَلَقَهُ مِن تُرَابٍ ثُمَّ قَالَ لَهُ كُن فَيَكُونُ. בתרגום רובין (לעיל בהערה זו), עמ' 50: 'ישוע נמשל אצל אללה לאדם: הוא בראוֹ מעפר ואַחַר אמר לו, הֱיֵה! — והָיה'. עוד השוו ח' לצרוס־יפה, 'עזרא — עֻזַיר: גלגולו של מוטיב פולמוסי', עולמות שזורים: ביקורת המקרא המוסלמית בימי הביניים, ירושלים תשנ"ט, עמ' 61–84. לסיכום ראו גם H. Lazarus-Yafeh, ‘‘Uzayr’, Encyclopaedia of Islam, n.s. 10 (2002), p. 960a-b

				

				
					159	תופעה זו של האנשת האל והגשמתו באמצעות ביטויים מילוליים, פיזיים ורגשיים השייכים למין האנושי מכונה באסלאם 'תשביה', تَشْبِيه, 'דימוי והשוואה', וגם 'תגסים', تَجْسِيم, 'האנשה והגשמה (אנתרופומורפיזם)'. ראו J. van Ess, ‘Tashbīh wa-Tanzīh’, Encyclopaedia of Islam, n.s. 10 (2000), pp. 341b-344a; S. Murata & W.C. Chittick, ‘Tanzih and Tashbih’, The Vision of Islam, London 2006, pp. 70-77; L. Holtzmann, ‘Anthropomorphism’, Encyclopaedia of Islam3

				

				
					160	התרגום על פי רובין 2015 (לעיל, הערה 137), עמ' 91.

				

				
					161	מהדורת י' בלאו, תשובות הרמב"ם, ב, ירושלים תשי"ח, שו"ת תמח, עמ' 726. בשינויים קלים אצל י' שילת, איגרות הרמב"ם: מהדורה מדויקת של האיגרות העבריות והערביות (כולל התשובות שבעניני אמונות ודעות), א, מעלה אדומים תשמ"ז, עמ' רלח. עוד ראו י' קאפח, 'האסלאם והיחס למוסלמים במשנת הרמב"ם', הנ"ל, כתבים, בעריכת י' טובי וא' מלמד, ג, ירושלים תשס"ב, עמ' 1412, 1415.

				

				
					162	ח' כשר, 'היכן ביאר הרמב"ם "שיתוף שם בן"?', תרביץ, סג (תשנ"ד), עמ' 235–248.

				

				
					163	הנ"ל, 'תלמידי הפילוסופים כבני נביאים: כתבי הדרכה לנבואה בקרב ממשיכי הרמב"ם', מרומי לירושלים: ספר זיכרון ליוסף ברוך סרמוניטה, בעריכת א' רביצקי, ירושלים תשנ"ח, עמ' 73–85.

				

				
					164	הרב קאפח במהדורת תרגומו למורה הנבוכים השתדל ללמד זכות על הרמב"ם, שלא קיים את הבטחתו, ומבלי להכיר את השו"ת שלפנינו ליקט את משמעי הערך 'בן' מתוך פיזורם במורה הנבוכים. ראו קאפח תשל"ב (לעיל, הערה 28), עמ' לה הערה 11.

				

				
					165	שם, עמ' תמו.

				

				
					166	הערת השו"ת בשוליים השמאליים.

				

				
					167	האל"ף הראשונה כתובה על שרידי מחק אותיות.

				

				
					168	בתחילה כתב הרב המגיה את המילה 'משהור' = 'נודע', 'מפורסם'. ואחר תיקן את התיבה והפכה לתיבה אחרת בערבית — 'משרוע', שהוראתה 'חוקי', 'לגיטימי', או 'מה שמבוסס על חוקי השריעה'.

				

				
					169	רומז כאן לדברי הקֻראן בסורת אלאח'לאץ (سورة الإخلاص), סוּרה 112, פסוקים 1–4: بسم الله الرحمن الرحيم. قُلْ هُوَ اللَّهُ أَحَدٌ (1) اللَّهُ الصَّمَدُ (2) لَمْ يَلِدْ وَلَمْ يُولَدْ (3) وَلَمْ يَكُنْ لَهُ كُفُوًا أَحَدٌ (4). בתרגום רובין 2015 (לעיל, הערה 137), עמ' 530: 'בשם אללה הרחמן והרחום. אמור, הוא אללה, אחד ויחיד (1), אללה הנצחי (2), לא יָלַד ולא הוּלַד (3), שָווה לו אין גם אחד (4)'.

				

				
					170	אפשר אף לתרגם: לאחר (ביסוס) הסברה או האמונה. במילים אחרות, לאחר שלפחות שתי האמונות המונותאיסטיות, היהדות והאסלאם, מסכימות שהאל אינו גוף.

				

				
					171199	دلالة الحائرين, الجزء الثاني, الفصل الاخر (48), אתאי 2006 (לעיל, הערה 6), ص. 455.

					1171	בכתב היד: צَלב.

				

				
					2172	על צורת הפועל 'ולא ען' או 'ולא מן', وَلَّى عن או وَلَّى من, בהוראת 'הלך', 'חלף', 'פנה', גם בלהגי תימן ראו פיאמנטה 1990 (לעיל, הערה 51), עמ' b532.

				

				
					3173	על המושג 'השמות המשותפים' אצל הרמב"ם, מילות ההיגיון, פרק יג, ראו ח"י רוֹת וד"צ בנעט, ספר מלות ההגיון לר' משה בן מיימון — בהעתקת ר' משה בן שמואל ן' תבון2 (ספרי־מופת פילוסופיים, טז), ירושלים תרצ"ה, עמ' 92, סעיף 4; מ' ונטורה, מלות ההגיון: יוצא לאור על־פי דפוסים ראשונים וכתבי־יד מתרגומו של משה אבן תיבון בהשוואה עם קטעי כתבי־יד של המקור הערבי — עם הערות וביאורים, ירושלים תשכ"ט, עמ' 67–68; י' קאפח, באור מלאכת ההגיון: לרבנו משה בן מימון, מקור ותרגום עם הקדמותיהם ופירושיהם של רמ"ד, רי"ה, רמ"כ, חי"ר ורמ"ו, קרית אונו תשנ"ז, עמ' קסח–קסט; מורה הנבוכים, למשל בפתיחה: קאפח תשל"ב (לעיל, הערה 28), א, עמ' ג, הערה 5; שורץ תשס"ג (לעיל, הערה 42), א, עמ' 9–10 הערה 8.

				

				
					4174	ומעשה נעמי ורות כלתה יוכיח. ראו רות ד 16–17: 'וַתִּקַּח נָעֳמִי אֶת הַיֶּלֶד וַתְּשִׁתֵהוּ בְחֵיקָהּ, וַתְּהִי לוֹ לְאֹמֶנֶת. וַתִּקְרֶאנָה לוֹ הַשְּׁכֵנוֹת שֵׁם לֵאמֹר, יֻלַּד בֵּן לְנָעֳמִי. וַתִּקְרֶאנָה שְׁמוֹ עוֹבֵד, הוּא אֲבִי יִשַׁי אֲבִי דָוִד'.

					1175	בכתב היד מופיעות שתי האותיות 'וד' לפני התיבה הזאת.

				

				
					2176	בכתב היד כתובה האות 'ם' על גבי שרידי מחק אותיות.

				

				
					3177	מילולית: אני אבי היתום ודיין האלמנה. השמות 'יתים' ו'ארמלה' משמשים בהקשר זה שמות עצם קיבוציים. לפנינו תרגום ערבי חופשי של תהילים סח 6: 'אבי יתומים ודַיַּן אלמנות — אלהים במעון קדשו'. ותרגם רס"ג על אתר: 'פאנה אבו אליתאמא וחאכם אלאראמל, הו אללה מן מוטן קדסה' (קאפח תשכ"ו [לעיל, הערה 156], עמ' קס). סביר להניח שהמגיה נעזר בתרגומו של רס"ג ונשתבש בקריאת התיבה הראשונה, 'פאנה' = שהרי הוא [= הקב"ה], וקרא אותה 'פאנא' = שהרי אני, אנוכי (בכינוי העצמאי של גוף המדבר).

				

				
					4178	ראו מה שכתבתי לעיל בהערה 74 על הקשר בין 'אתבע' שבמקור הערבי לבין 'אדרוש' שבתרגום העברי.

				

				
					5179	ראו ב"ז באכער, 'הבית והנון וההא', ספר השרשים לר' יונה אבן ג'נאח, ברלין תרנ"ו, עמ' 68–69; ר"ה ביזנטל ופ' לברכט, 'בנה', ספר השרשים לרבי דויד בן יוסף קמחי הספרדי, עם הנימוקים מרבי אליהו הלוי האשכנזי, ירושלים תשכ"ז, עמ' 43ב. וכבר העמידונו חז"ל על הוראה זו בתלמוד, סנהדרין יט ע"ב: 'אמרו חכמים: כל המלמד בן חברו תורה — מעלה עליו הכתוב כאילו ילדו', והראיה שבני אהרן נקראים בניו של משה רבנו — 'לומר לך: אהרן ילד ומשה לימד, לפיכך נקראו על שמו'. וכן נאמר בפרשת שמע (דברים ו 7): 'וְשִׁנַּנְתָּם לְבָנֶיךָ', דרשו חכמים (במדרש ספרֵי): 'לְבָנֶיךָ — אלו תלמידיך, וכן אתה מוצא בכל מקום שהתלמידים קרויים בנים, שנאמר [מלכים ב ב 3]: וַיֵּצְאוּ בְנֵי הַנְּבִיאִים אֲשֶׁר בֵּית־אֵל אֶל אֱלִישָׁע. וכי בני נביאים היו, והלא תלמידים היו?! — אלא מכאן לתלמידים שקרויים בנים [...] וכשם שהתלמידים קרויים בנים כך הרב קרוי אב, שנאמר [מלכים ב ב 12]: וֶאֱלִישָׁע רֹאֶה וְהוּא מְצַעֵק: אָבִי אָבִי רֶכֶב יִשְׂרָאֵל וּפָרָשָׁיו. וְלֹא רָאָהוּ עוֹד'. יש לזה אף משמעות הלכתית, שהמוצא אבדת אביו ואבדת רבו, אם אין באפשרותו להשיב את שתיהן, ישיב את אבדתו של רבו, 'שאביו הביאו לעולם הזה, ורבו שלימדו חכמה מביאו לחיי העולם הבא'. ואם גם אביו היה חכם, אבדת אביו קודמת (בבא מציעא לג ע"א). עוד ראו מורה הנבוכים, א, ז, 'ילד': קאפח תשל"ב (לעיל, הערה 28), א, עמ' לה; שורץ תשס"ג (לעיל, הערה 42), א, עמ' 41.

					1180	לפנינו בפסוק 'בָּנַי, עַתָּה אַל תִּשָּׁלוּ' (דברי הימים ב כט 11). נראה כי המחבר הסתמך בזיכרונו על הופעת שבר פסוק זה בפיוט ההושענות לחג הסוכות של רס"ג, כמנהג יהודי תימן. בפיוט ההושענות ליום שני מצוי נוסח זה: 'לְמַעַן פָּץ: בָּנַי, אַל תִּשָּׁלוּ כִּי צַדִּיק'. סביר להניח שהמחבר ציטט אותו מכאן בתשובתו. וכן הוא בסידור רס"ג (מהדורת י' דודזון, ש' אסף וי' יואל, ירושלים תש"א), עמ' רמא, שורה 9 של הפיוט.

				

				
					2181	מלכים ב ו 1.

				

				
					3182	שלוש תיבות אלו, 'ארפע נצ֗רך אעלא' (מילולית: הרם את מבטך למעלה), הן הוראה לקורא להמשיך את קריאת ההערה בראש הטור הבא שבעמוד, ואינן שייכות לתוכן הדברים.

				

				
					4183	מלכים ב ב 12.

				

				
					5184	על 'תלמידי הפילוסופים כבני נביאים' ראו מאמרה המאלף של בעלת היובל תשנ"ח (לעיל, הערה 154).

				

				
					6185	דברי הימים ב כט 11.

					1186	בכתב היד: ודכר.

				

				
					2187	בכתב היד האותיות 'אה' כתובות על גבי שרידי מחק אותיות.

				

				
					3188	בכתב היד: אנَא, במקום הכתיב הצפוי 'אנה'.

				

				
					4189	וכך כתב הרמב"ם במשנה תורה, הלכות עבודה זרה א, טו–טז: '[טו] ויעקב אבינו למד בניו כולם, והבדיל לוי ומנהו ראש, והושיבו בישיבה ללמד דרך ה', ולשמור מצות אברהם; וצוה את בניו שלא יפסיקו מבני לוי ממונה אחר ממונה, כדי שלא ישתכח הלמוד. [טז] והיה הדבר הולך ומתגבר בבני יעקב ובנלוים עליהם, ונעשת בעולם אומה שהיא יודעת את ה', עד שארכו הימים לישראל במצרים, וחזרו ללמוד מעשיהן ולעבוד עבודה זרה כמותן — חוץ משבט לוי, שעמד במצות אבות; ומעולם לא עבד שבט לוי עבודה זרה'. על פי מהדורת הרב קאפח, ירושלים תשמ"ד, א, עמ' שסב, והמסומן שם בהערה לז.

				

				
					5190	כך תרגם רס"ג את הביטויים הבאים: 'פנים אל פנים', 'פנים בפנים' או 'פה אל פה' = 'שפאהא' [شفاها], בתפסיר לשמות לג 11; במדבר יב 8; דברים ה 4, לד 10. ראו פירוש נווה שלום לר' עמרם קרח (לעיל, הערה 147), ב, עמ' רעה.

				

				
					6191	תרגום חופשי לערבית של דברים יד 1. ותרגם רס"ג על אתר: 'ואד֗ אנתם אוליא אללה רבכם כאלבנין' = והואיל ואתם נכבדים לפני ה' אלהיכם כמו בנים. ועוד בהרחבה בפירושו לאיוב א 6 ראו קאפח תשל"ג (לעיל, הערה 156).

				

				
					7192	לפנינו שקיע תרגומי מתפסיר רס"ג לתורה, דברים ח 5: 'וְיָדַעְתָּ עִם לְבָבֶךָ, כִּי כַּאֲשֶׁר יְיַסֵּר אִישׁ אֶת בְּנוֹ, יְיֹיָ אֱלֹהֶיךָ מְיַסְּרֶךָּ' = 'פאעלם פי נפסך, אנה כמא יודב אלמר ולדה, אללה רבך מודבך'. עוד בלשון דומה ראו תפסיר רס"ג לדברים א 21.

					1193	בכתב היד: דאלך.

				

				
					2194	בכתב היד: דנב.

				

				
					3195	התיבה המופיעה בסוף הפסקה, 'ואמא', משמשת סימן זיכרון לקורא לסיים את קריאת הקטע הזה ולחזור אל הגוף המקורי של ההערה.

				

				
					4196	יחס הכבוד הנדרש בין בן לאביו בהקבלה ליחס הכבוד שבין עבד לאדונו כבר מופיע במקרא, מלאכי א 6: 'בֵּן יְכַבֵּד אָב וְעֶבֶד אֲדֹנָיו, וְאִם אָב אָנִי אַיֵּה כְבוֹדִי, וְאִם אֲדוֹנִים אָנִי אַיֵּה מוֹרָאִי, אָמַר ה' צְבָאוֹת'. ומוטיב השוואה זה עולה בתפילת 'היום הרַת עולם' שבתוך שני מוספי ראש השנה: 'אִם כַּבָּנִים אוֹ כָעֲבָדִים. אִם כַּבָּנִים — רַחֲמֵנוּ כְּרַחֵם אָב עַל בָּנִים; וְאִם כָּעֲבָדִים — עֵינֵינוּ לְךָ תְלוּיוֹת עַד שֶׁתְּחָנֵּנוּ, וְתוֹצִיא לָאוֹר מִשְׁפָּטֵנוּ, קָדוֹשׁ'.

				

				
					5197	לא עלה בידי לאתר את מקור המוטיב הזה בדברי המחבר, אך נמצא משל דומה לו בספרו של אריה ליב בן משה צינץ (1768–1833), שיורי קומץ המנחה, ווארשא תרל"א, דרוש יב, לשבת חזון, לח ע"א, עמ' 75.

				

				
					6198	ראו למשל מורה הנבוכים, א, א: שורץ תשס"ג (לעיל, הערה 42), א, עמ' 29; קאפח תשל"ב (לעיל, הערה 28), עמ' כג: 'אמא מא ינבגי אן יקאל פי נפי אלג֗סמאניה ואת֗באת אלוחדאניה אלחקיקיה, אלתי לא חקיקה להא אלא בדפע אלג֗סמאניה, פסתערף ברהאן ד֗לך כלה מן הד֗ה אלמקאלה' = 'אבל מה שצריך להיאמר בשלילת הגשמות וקביעת האחדות האמתית, אשר אין לה אמתות כי אם בהרחקת הגשמות, תדע הוכחת כל זה מן המאמר הזה'.

				

			

		

	
		
			אליהו נגר

			על הרצון האלוהי בנבואה בשיטת 
מארי יוסף קאפח

			חוטי היגיון ועיון ישר

			נשזרים בשתי וערב במחקריה של חנה כשר

			הגותו של הרמב"ם ארוגה ברקמה רציונלית טהורה

			אקדמות מילין

			מארי יוסף קאפח (1917–2000), מגדולי המעיינים במשנתו ההלכתית וההגותית של הרמב"ם בדורנו, נודע לציבור התורני ואף לעולם המחקר בזכות תרגומיו לספרי ההגות והמחשבה,1 ובזכות מפעל ההדרה המונומנטלי של משנה תורה לרמב"ם.2 נוסף לההדרה, תרגום ופירוש, הוא כתב שירים, שעד היום הם לא יצאו לאור עולם, ואף כתב דרשות לבר מצווה לבקשתם של רבים. הוא גם היה דיין בבית הדין הרבני הגדול לערעורים והוציא תחת ידיו שורה של פסקי דין המתאפיינים ברוחב דעת שיפוטי ובניתוח חד ועמוק היורד לשורשו של עניין.3 מעבר לכך, הוא נחשב לבר סמכא מובהק בכל מה שקשור למסורת תימן על כל היבטיה — היסטוריה, הלכה, מנהג ופולקלור,4 והיה אחד מהאישים שראש ממשלת ישראל הראשון, דוד בן־גוריון, פנה אליהם בעניין חוק השבות.5 מאמרים רבים נכתבו ונכתבים בניסיון להתחקות אחר שיטתו ודרכו בעולם ההלכה והמנהג,6 וכן אנו עדים ליבול של תשובות שנשאל בכל מקצועות היהדות.7 תשעת הגיליונות של כתב העת מסורה ליוסף הם עדות חיה לתנופת הכתיבה הקשורה במורשתו הרוחנית.8 ברם, רוב הכתיבה מוקדשת לחקרי הלכה,9 למנהג ולתיעוד,10 אך ההיבט המחשבתי של מפעלו לא נחקר כדבעי. סבור אני כי שלושה טעמים לדבר: א) היעדר שיטתיות; ב) 'כבוד אלהים הסתר דבר'; ג) חשש מפני רדיפה. להלן נפרוט את הדברים.

			מארי יוסף קאפח לא כתב משנה סדורה ושיטתית המציגה את עמדותיו בסוגיות המרכזיות בהגותו של הרמב"ם. הבנותיו מופיעות בצורת הערות והארות המלוות את כל הכתבים שההדיר11 באופן מכוון הוא נמנע מלהציג משנה סדורה בהשקפת הרמב"ם, כהצהרתו בהקדמתו לתרגומו למורה נבוכים:

			בהערותיי השתדלתי לצמצם ככל האפשר, [...] כל הערותיי אינם אלא מבחינה מקומית בלבד. נמנעתי בהחלט מלהרחיב בעצם השיטה או ההשקפה שהביא רבנו כדי שלא לתת מקום לנלוזי הלב להתמקם בו.12

			ההסתפקות בהערות מקומיות בלבד בלא הרחבה בעצם השיטה מערימה קשיים לאתר ולזהות מהי עמדתו וגישתו האמיתית בסוגיות הנדונות במורה נבוכים. דרך כתיבה זו נבחרה מתוך מאבקים ולבטים פנימיים, שנבעו משני טעמים: 'כבוד אלהים הסתר דבר' וחשש מפני רדיפה.

			מארי קאפח ראה את עצמו מחויב להנחיית הרמב"ם המגבילה חשיפה פומבית של הרבדים הסמויים במורה נבוכים. הנחיה זו התנסחה בלשון שבועה כדלהלן:

			הנני משביע בה' יתעלה את כל מי שקרא מאמרי זה, שלא יפרש בו אף מלה אחת, ולא יבאר לזולתו ממנו אלא מה שהוא מפורש בדברי מי שקדמני מחכמי תורתנו המפורסמים. אבל מה שיבין הוא ממנו ממה שלא אמרו זולתי מן המפורסמים שלנו — אל יבארהו לזולתו. ואל יתפרץ להשיב, כי אפשר שמה שהבין מדברי הפך מה שרציתי, ויזיקני תחת רצוני להועיל לו, ויהיה משלם רעה תחת טובה.13

			שבועה זו נטולה תוקף הלכתי,14 ואף על פי כן יש בה בכדי להדגיש את הנחיצות בהקפדה על זהירות בחשיפת המשמעות הפנימית העולה מנבכי מורה נבוכים. הטעם לכך נעוץ במאפיינים השונים והמנוגדים בין הרובד הנגלה לבין הרובד הנסתר: הרובד הנגלה מאופיין בהבנה פשטנית של המסרים העולים מפשטי הלשונות של כתבי הקודש ואגדות חז"ל, ולעומתו הרובד הנסתר מאופיין בנטרול ובריקון של אמונות ותפיסות שקנו שביתה בלבבות מכוח אותה הבנה פשטנית. מעבר מהיר מתפיסה המייחסת התערבות פעילה של האל לתפיסה השוללת ומרוקנת כליל את מושאי הדימוי מהאל עלול לזעזע את אמות הסיפים של אמונתו של המאמין התמים.15 בתגובה לכך הוא עלול להיקלע לספק אמוני, או לחלופין, אם הוא בעל סמכות, הוא עלול לראות בכך כפירה ואף להשתמש בסמכותו בכדי להצר את צעדיו של הפרשן או המחבר. לפיכך ההגבלה נועדה להשיג שתי מטרות:

			א. 	למנוע נזק באמונה ממי שאינו מוכשר.

			ב. 	להגן על הפרשן לבל יורו חיצי סכלותם כלפיו.

			אם כן, הצורך בהסתרה והסוואה אינו בשל התוכן הכפרני החבוי ברובד הנסתר, אלא דווקא מחמת התוכן השגוי המצוי בתודעה של ההמון, שאינו מורגל לחשיבה המופשטת:

			כך אלו ההשקפות הנכונות, לא העלימום ודברו בהם בחידות, והערים כל חכם ללמד אותם שלא בפירוש בכל אופני ההערמה, מפני שיש בהם דבר רע נסתר, או מפני שהם סותרים יסודות הדת כפי שחושבים הכסילים אשר דמו שכבר הגיעו לדרגת העיון, אלא העלימום מחמת אי יכולת השכל בהתחלות לקבלם, ודברו בהם ברמזים כדי שיבינום השלמים, ולפיכך נקראו סודות וסתרי תורה כפי שנבאר.16

			בהתאם לכך הרמב"ם בחר לכתוב את דבריו בפיזור וקיטוע ואף ברמיזה ובערפילי הסתרה וסתירה. לדעת מארי קאפח הבחירה בטכניקה זו של כתיבה נועדה לא רק למנוע ממי שאינו מוכשר להיחשף באופן ישיר לתוכני מחשבה העלולים לפרום את משכיות אמונותיו אלא גם לתת לו הזדמנות לקלוט משהו במהלך הלימוד בספר. וכפי שהביע את דעתו בשיעור על מורה נבוכים:

			הספר הזה [= מורה נבוכים] כתב אותו [הרמב"ם] כפי שכתב אותו כדי שכל אדם יוכל ללמוד ממנו לפי רמתו הוא. לכן הוא פיזר כל נושא בכמה וכמה פרקים כדי שאותו לומד המוכשר ושיש לו הכשרה הדרושה ויחזור עליו עשרות פעמים הוא יוכל להבין ממנו מה שהרמב"ם רוצה, מי רוצה רק מתוך סקרנות לראות מה הרמב"ם אומר כאן ומה לא אמר שם אומר — הוא יבין לפי רמתו.17

			מדבריו כאן עולה שבמורה נבוכים יש שני רבדים: האחד המופיע ברצף הקריאה הרגיל, והאדם שאינו מעמיק יכול למצוא בו עניין לפי רמתו, אך יש גם רובד אחר, הנחשף רק למי שחוזר עליו 'עשרות פעמים'.18 לאור דבריו אלו מתיישבת הסתירה בדברי הרמב"ם בפתיחה למורה נבוכים, שבה כתב שהספר מיועד רק למשכיל,19 ו'המון העם אין מבוא לזכרם', לעומת דבריו בסוף הפתיחה, שם ציין כי המתחילים בעיון ימצאו עניין בכמה פרקים.20 לאור זאת בחר מארי קאפח לאמץ סגנון כתיבה מצומצם ומרומז, כמובע להלן:

			כן הרבתי לציין לדברי רבינו ממקום למקום בספר זה עצמו, כי יש ודבר אחד פירשו רבינו בכמה מקומות בכוונה תחילה כדי להסוות ולהסתיר את כוונתו ועם קירוב המקומות שבהם דיבר על עניין מסויים אפשר אולי להבין את מה שרצה. לפיכך במקומות אלה נמנעתי מלפרש וציינתי ליתר המקומות בלבד מתוך נאמנות לצוואתו לא לפרש בדבריו מה שאינו צפוי ונראה לעין בלתי מזוינת.21

			הווה אומר, מארי קאפח נמנע מלהרחיב בהבהרת דעת הרמב"ם הכמוסה, והעדיף להפנות למקומות שונים במורה נבוכים כדי שלאור ההשוואה יעמוד הלומד על הכוונה הרמוזה בדברי הרמב"ם. זוהי גישה המאמצת את דפוס הכתיבה של הרמב"ם, שאינה 'מאכילה בכפית'22 את הלומד אלא דורשת מהמעיין להיות קורא פעיל.

			סתירה בדברי מארי יוסף קאפח

			ברם, גישתו זו של מארי קאפח, המניחה שבדברי הרמב"ם יש הסתרה והסוואה, עומדת בניגוד לדבריו במקום אחר, שם שינן חיצי קולמוסו כנגד הטוענים כי בדברי הרמב"ם יש דעות מוסתרות ומוסוות ודן אותם ברותחין:

			ואותם אשר הציצו בפילוסופיה לשמה ולא כמטרת הרמב"ם בה כדי להכיר את מי שאמר והיה העולם, מצאו בדבריו סתירות ודברי הסוואה לדעותיו הנסתרות. ואלה שוטים יאמר להם, הרמב"ם לא זז מדעת תורה כמלא נימה. אמר את דבריו בפרהסיה, את אשר חושב בעמקי ליבו אמר בפיו ונגד כל מעיין בספריו.23

			דברים חריפים ונוקבים אלו חזרו בצורות שונות גם בשיעוריו על מורה נבוכים. ועמדה זו מעוררת תמיהה רבה, שהרי מחד גיסא הוא מכריז שבחר להסתפק בהפניות 'כדי להסוות ולהסתיר את כוונתו' של הרמב"ם, ומאידך גיסא הוא מטיל דופי כנגד הטוענים שיש ברמב"ם דעות מוסוות. אם כן, לפנינו שתי גישות סותרות שעולות בדברי הרב קאפח. אפשר לטעון שסתירה זו אף היא חלק מטכניקת ההסתרה וההסוואה שנקט מארי קאפח.24 ואולם, דומני שיש להציע הסבר אחר ליישוב הסתירה. סבור אני שביקורתו של הרב קאפח אינה מופנית כלפי עצם קיומו של רובד סמוי ברמב"ם, שהרי הוא עצמו כפה על עצמו כתיבה מרומזת ומאופקת ונמנע מלהרחיב, אלא היא מכוונת כנגד גישה פרשנית המניחה שהרמב"ם היתל בקוראיו התמימים ובאופן מכוון הטעה אותם בדעות שגויות, ואילו את דעתו האמיתית הצפין תחת כנפי רמיזותיו. גישה זו, מלבד היותה מטילה דופי בתום ליבו של הרמב"ם וביושרו, גם מציבה מחיצה גבוהה בכתביו של הרמב"ם בין איש ההלכה לבין הפילוסוף.25 לפיכך אנו מוצאים שמארי קאפח הביע מורת רוח לא רק מההפרדה של משנה תורה ממורה נבוכים, אלא אף מגישה המפרידה את מורה נבוכים ממשנה תורה ומתעלמת כליל מהשקפותיו הפילוסופיות של הרמב"ם, כפי שאפשר להיווכח במובאה שלהלן:

			כבר העירותי לא אחת כי אחד הוא הרמב"ם ואינו ניתן לפיצול והפרדה [...] וכשם שישנו בעולם אור וחושך כך ישנם בעולם אנשים או בריות שאין להם כח הבחנה בין מציאות והזיה, בין מחשבה ופילוסופיה. ומשינאתם לשם פילוסופיה בין אם הבינו פשר מילה זו ובין אם לא הבינוה, תקפו את רבינו על דעותיו המציאותיות אשר אין להם קשר ושום קשר עם מה שמכונה פילוסופיה. ערבבו את התחומים והתבטאו כנגד רבינו בביטויים מעליבים כגון אשר בדה מליבו ויצאו נפסדים מכל הבחינות בתוקף שינאתם וחוסר הבחנתם.26

			אם כן, הדגשת האחדוּת של כתבי הרמב"ם היא שעומדת ביסוד ביקורתו של מארי קאפח כנגד גישות המפרידות בין כתביו של הרמב"ם — הן הגישה הרבנית והן המחקרית. לדעתו שתי הגישות כאחת חוטאות כלפי הרמב"ם. כל אחת בדרכה משקיפה על הרמב"ם בחשדנות ומייחסת לו השקפות זרות. וכפי שניסח זאת בהקדמתו לספר טהרה:

			ובכלל עומד אני ותוהה אם כל חכמי לב המעמיקים במשפטי התורה חוקיה ודיניה פזלו אף במשהו למרום שגב מחשבתו בעולם המחשבה היהודית. כי אלה למרבה הצער, ולעוצם האסון והמגינה אשר פקד את היהדות יש להם מסורות, ספר זה לקרא וספר זה לא לקרא. איני אומר ללמוד, אלא אף לקרות. וכל זה ביחס לספרי רבינו קדוש עליון.27

			קטע זה מחדד היטב את הסלידה של מארי קאפח גם מהגישה שמתעלמת מהשקפותיו הפילוסופיות של הרמב"ם ומחמת כך מתנזרת לא רק מלעסוק במורה נבוכים אלא אף מלקרוא בו קריאה בעלמא.28 ואולם, גם כלפי מי שמעיינים במורה נבוכים סבר מארי קאפח שאינם עושים די להעמיק בו כנדרש אלא לומדים את הספר בקלישות ובתלישות:

			ואף אותם שעסקו בעולם המחשבה, או כפי שהם מכנים פילוסופיה, אין להם כפי שאמרתי, למרבה הצער ולעוצם האסון שום נגיעה אף כל שהיא במשפטי התורה. ואף מדמים הם כי על ידי עיון בין מנחה למעריב — כפי שרגילים לומר — לחדור לעומק מחשבתו של רבינו הגדול. או על ידי עיון במחשבת העמים יוכלו לחדור למחשבת רבינו. ואם אמנם דלו פנינים פה ושם מרום שגב מחשבת רבינו הגדול, אך להיקף מחשבותיו ולאן מגיעים זהרי אורו אף לא צפו.29

			אם כן, לפנינו ביקורת כפולה: האחת מופנית כנגד המתעלמים מלימוד מורה הנבוכים, והשנית כלפי גישה המבקשת ללמוד את הרמב"ם רק מההיבט של מחשבת העמים מתוך התעלמות מההיבט ההלכתי.30 על רקע האמור יש לומר שאליבא דמארי קאפח ההסתרה אצל הרמב"ם מקורה ברגישות כלפי מי שאינם יכולים לעמוד במתח האמוני העלול להיווצר בתוכם מחשיפת הסוד הפילוסופי באופן ישיר ומפורש. הדבר מודגם אצל הרמב"ם במשל התינוק (מורה נבוכים, חלק א, פרק לג), שכאשר מאכילים אותו בלחם, בשר ויין הוא עלול להינזק, ולא משום שהמאכל קלוקל אלא מחמת טבעו של התינוק, שאינו ראוי בשלב כה מוקדם לאכול לחם ובשר ויין. אם כן, גישתו של הרב קאפח לסוגיית ההסתרה קשורה באופיו של החומר הנלמד ובטבעו, וכן בפער המושגי והמחשבתי אצל מי שאינו מצוי ברמה הדרושה. זאת הסיבה שהתכנים הללו אינם ניתנים להעברה ולהנחלה באופן מפורט, אלא בדרך הרמז.31 המשמעות המעשית הנגזרת מגישה זו היא שיש לרומם בהדרגה גם את ההמון בכדי שיגיעו להשגה הנכונה. מכאן גם ניתן להגדיר את פעילותו של מארי יוסף קאפח — שמחד גיסא לימד את מורה נבוכים בציבור ומאידך גיסא נמנע מלהרחיב ולחשוף את התכנים העמוקים באופן גלוי ומפורש — כעמדה הנובעת מאזוטריזם פילוסופי חינוכי.32

			חשש מפני רדיפה 

			עוד בשחר נעוריו נחשף מארי יוסף קאפח לקלחת של רדיפות כנגד סבו מארי יחיא קאפח (1848–1932), גדול חכמי תימן באותם ימים, שפעל במרץ לעצב את הקהילה על יסודות של עמל תורה, רכישת דעת, מלאכה וחינוך מוסרי למידות ושלמות האדם. לשם כך הוא הקים את תנועת דור דעה וקבע סדרי לימוד שהוקדשו ללימוד משנה, תלמוד וספרות ההגות המחשבתית, בעיקר רס"ג ורמב"ם, תוך כדי היצמדות לפסקי הרמב"ם, לא רק בהיבט ההלכתי אלא אף ההשקפתי, על כל המשתמע מכך. גישה זו נוסחה בסיסמה שהוא חרט: 'למד היטב חקור והשכלת'.33 בשלב מסוים פרץ פולמוס כנגד ספרות הקבלה והזוהר.34 הטענות כנגד ספרות זו נוסחו בחריפות ובחדות בשני ספרים שהוקדשו לכך.35 בעטייה של אותה מחלוקת התפלגה הקהילה לשני מחנות: מחנה 'הדרדעים', שבראשו מארי יחיא קאפח, ומחנה 'העיקשים', שבראשו עמד ר' יחיא יצחק הלוי (1868–1932), שבעבר היה תלמידו של מארי יחיא קאפח. המחלוקת יצאה מכלל שליטה וחרגה ממידת היושר. השתמשו בה בחרמות,36 והרצון להכריע ולהכניע בכוח השררה גרר גל של רדיפות ופנייה אל השלטונות כדי להצר את צעדיהם של מארי יחיא קאפח ותנועתו, והם אף נעצרו על ידי השלטונות והושמו בכלא. בעיצומו של הפולמוס נפטר מארי דוד קאפח, אביו של מארי יוסף קאפח.37 מארי יחיא קאפח, סבו של יוסף, פרס את כנפי חסותו עליו וגידלו ולימדו. כושר שקידתו והישגיו הלימודיים המרשימים בכל מקצועות התורה וגם במדעים הקנו לו הערכה רבה, ומייד עם פטירת סבו, בהיותו בגיל ארבע עשרה, הוא החל למסור שיעורים בבית מדרשו.38 מנגד, כל מיני בעלי תככים ובני פלוגתא חיפשו להצר את צעדיו והחליטו למכור את יוסף לישמעאלים, בלא תמורה. ניסו למסור את הנכד לשלטונות תימן ולממש את גזרת היתומים.39 מזימה זו כללה עלילת שווא שנרקמה כנגדו, והוא הואשם ששרף את הקבר של ר' יחיא יצחק הלוי, שהיה המתנגד הגדול של סבו וראש בעלי הפלוגתא של רבו.40 בסופו של עניין מזימה זו לא צלחה בידם.41 על רקע הנסיבות הללו נקל להבין שתחושת הרדיפה נכחה במלוא כוחה האימתני, וככל הנראה היא אף נתנה את רישומיה מחד גיסא בניסוחיו החריפים כלפי בעלי דבבו, כפי שהם באים לביטוי בהקדמותיו לחיבורים שההדיר ותרגם, ומאידך גיסא באימוץ דרכי כתיבה הלוטה בכנפי רמזים של גילוי והסתר. יתר על כן, גם בהגיעו לארץ ישראל על רקע אותה המחלוקת הוא היה נתון לרדיפה ולניסיונות של עלילות שווא, כדי להצר את צעדיו. בלא ספק משום כך נצר את קולמוסו ולא הרחיב בשיטתו כפי שהבינה אל נכון.

			ולא אחת נאבקתי עם עצמי אם לכתוב בביאור דברי רבנו וכוונתו את אשר נראה לי כפי שאני חושב, או נדמה לי כפי שאפשר שיחשבו אחרים, או לא לכתוב, יש שנמנעתי מחמת שנדמה לי שיש בדבר משום 'כבוד אלהים הסתר דבר' [משלי כה 2], ובאלה לא היה לי צער על ההעלם אך יש ונמנעתי מפני שהזדקרה לנגד עיני בכל כערותה רוחם הדלוחה ונפשם העבשה של אותם אשר עליהם נאמר 'המתעבים משפט ואת כל הישרה יעקשו' [מיכה ג 9] העלולים להוציא דברי מפשוטם ולהסיטם ממה שכוונתי בהם, וכמו שכתב רבנו במאמר תחיית המתים, שיש שאדם מדייק להביע דבר במלים הבהירות, ודווקא מאותה הבהירות מדייקים ההפך המוחלט מכוונת המחבר, ע"ש, ועל זה נצטערתי רבות.42

			נראה שהבחירה במטבע הלשון 'יעקשו' בא לרמוז למה שצוין לעיל בעניין המחלוקת בין דרדעים לעיקשים, שמבחינה זו הרב יוסף קאפח צפה שהם מחפשים ונוברים במה שהוא כותב על מנת למצוא רבב ולהטיל פגם בדבריו.43

			כתיבה חידתית

			מארי קאפח ערפל את דבריו, ולא בנקל אפשר לחלץ את המשמעות שהתכוון אליה. לעיתים מתקבל הרושם שדעתו מבטאת תפיסה פשטנית בהשקפת הרמב"ם, שאפשר לתייגה במשבצת הגישה ההרמוניסטית.44 למשל, מהערותיו ניכר שהוא מקבל את חידוש העולם כפשוטו,45 וכך גם את תחיית המתים. כיוון זה יכול להילמד גם ממורת רוחו מפירושיו של ר' משה נרבוני, והוא לא היסס לראות בדבריו כפירה והזיה שתלה ברמב"ם.46 מאידך גיסא, מהערות ורמיזות של הרב קאפח קולחים הבזקים שהתבוננות בהם תוכל לגלות נימה אחרת, המוליכה להבנה רדיקלית יותר. למשל, בסוגיית הנפש הוא טען שההתייחסויות של הרמב"ם במורה נבוכים נאמרות על דרך הסיבה החמישית,47 ומהות תפיסת הנפש אצל הרמב"ם יש להבינה על יסוד העיון בכתבי אבן אלצאיג,48 ובכתביהם של פילוסופים אחרים מחכמי האומות.49 בדיונו בסיבה השביעית הוא הסב את תשומת הלב לסתירה בין פרק יג מהחלק השלישי לבין פרק כה, אשר מדגימה את המתח בין רצון לחוכמה.50 כמו כן הוא הפנה את תשומת הלב לכך שסוד ההשגחה נרמז בפרק נד חלק א כאשר לטענתו דברי הרמב"ם בפרק יז ובפרק נא נאמרו 'בעיטוף ובהיעלם'.51 נוסף על כך הוא טען בהחלטיות שבמשנת הרמב"ם אין מושג יראת הרוממות אלא רק יראת העונש52 — עמדה המעוררת תמיהה ופליאה, אלא שעם העיון והבירור עלתה תפיסה עמוקה של מושג העונש, שנצפנה בקפלי מילותיו.53

			מגמה להדחיק

			רבים מאותם שרואים עצמם כתלמידיו של מארי קאפח נמנעים מלעסוק בהתחקות אחר שורשי השקפותיו העיוניות בשל החשש שייתפסו כמשתייכים לתנועת דור דעה הכופרת בקבלה. לפיכך הם ממעטים לעסוק בפן ההגותי והמחשבתי ברצינות יתרה.54 אף למידת מורה נבוכים מצטמצמת בקריאת הטקסט של הרמב"ם והערות מארי קאפח, בלא עיון והשוואה עם מפרשי הרמב"ם, אף שהרב קאפח ציין בהקדמתו שכמה מפירושיו מלוקטים מדברי המפרשים.55 עיקר העיונים הפוריים מוקדשים למישור ההלכתי מתוך השוואה לשיטות פסיקה שונות.56 הרתיעה מהתיוג ההשקפתי אף קידמה מהלך של ניסיון להלבישו בבגדים חדשים הזרים לרוחו ולהשקפתו.57 מגמה זו נותנת אותותיה גם בשיקולי העריכה והפרסום של תורתו של הרב קאפח בקרב מי שרואים את עצמם כתלמידיו. תשובות רבות שהשיב אינן זוכות לצאת לאור עולם מתוך אימוץ גישה פטרנליסטית. גם בתוך מה שפורסם אפשר לזהות סימנים של גישה חופשית וגמישה כלפי הטקסט,58 שהיא תולדה של אותה הגישה.59

			להלן אבקש להתחקות אחר גישתו של מארי קאפח בעניין הרצון האלוהי בנבואה. במהלך העיון ניווכח לגלות שני פנים בגישתו — פן נגלה ופן נסתר, הדורש בחינה ועיון לעמוד על הלוז הצפון בדבריו. העיון מבוסס על בחינת הערותיו וכן על האזנה להקלטות של שיעוריו ואף בדיקת כתב ידו, המעמידה אותנו על 'תוספת' שהוכנסה למהדורה המודפסת ושאינה מופיעה בכתב ידו של הרב. הדיון במאמר יהיה לפי המפורט לקמן: אפתח בהצגת עמדתו של הרמב"ם בעניין הנבואה, אצביע על הקשיים שעוררה, אתייחס לדברי כמה מהמפרשים, ועל רקע זה אגש לדון בעמדתו של מארי קאפח.

			גישתו של הרמב"ם בעניין הנבואה

			הרמב"ם פתח את דיונו בתורת הנבואה בהצגת שלוש השקפות על הנבואה.60 ההשקפה הראשונה היא השקפת 'המוני העמים הקדמונים ומקצת המוני אנשי תורתינו'61 — לפיה הנבואה היא תוצאה של התערבות אקטיבית של האל ולפיכך אין צורך בתנאי סף להשגת הנבואה.62 האל הוא שבוחר את מי לנבא, בלא כל צורך בהכנה מזגית מולדת ובלא צורך בהכשרה ממושכת. הסייג היחיד הוא שהמתנבא יהיה אדם הגון. ההשקפה השנייה היא השקפת הפילוסופים — לפיה יש תנאים הכרחיים לנבואה: כישרון מולד, מידות והכשרה ללימוד. בלעדי התנאים הללו הנבואה היא בגדר נמנע, ובהתקיימם הנבואה הכרחית. ההשקפה השלישית מניחה את היסודות של ההשקפה השנייה בתנאי הכניסה לנבואה, אלא שבתוצאה יש הבדל מסוים: בעוד לפי ההשקפה השנייה התוצאה הכרחית, הרי לפי ההשקפה השלישית היא אפשרית על דרך השלילה.63 כלומר, ייתכן שלמרות כל התנאים היא לא תצא אל הפועל. גישה זו מותירה לאל אפשרות למנוע את הנבואה. אפשרות זו מוסברת בהתאם לעיקרון של תורת הנס. שתי דוגמאות ניתנות לשלילה על דרך הנס: מניעת פעולת ידו של ירבעם,64 והימנעות מראייה של חיל מלך ארם (מלכים ב ו 8–23).

			ואולם, הדוגמאות הללו אין להן קשר לנבואה. לפיכך הרמב"ם סיפק דוגמה אחרת למניעת הנבואה — ברוך בן נריה, שלא זכה לנבואה על אף ולמרות כל ההתכוננות אליה.65 לוּ הרמב"ם היה מסתפק בהערה זו ייתכן שהכול היה ברור ומובן, אלא שתוך כדי דיבור הוא הסב את תשומת הלב לאפשרות לפרש את מניעת הנבואה מברוך בן נריה לא כהתערבות אלוהית אלא כפועל יוצא של אי־שלמותו. הוא אף עיגן הבנה זו בלשון הכתוב: 'ואתה אל תבקש גדולות' (ירמיה מה 5).66 לכאורה הרמב"ם זיכה את השטר לשני בעלי הדין — הוא קיבל הן את העמדה הפילוסופית והן את הדעה שזיהה כדעת תורתנו. על מדוכה זו השתברו קולמוסיהם של מפרשיו. הם סירבו לקבל שהאל ימנע טוב מבעליו בלא סיבה טבעית ראויה.67 נמצא שהמתח בין הטבעי ללא טבעי היה למקור לבחינת עמדתו של הרמב"ם.68

			ר' יוסף כספי

			ר' יוסף כספי הצביע על שני מוקדי קושי בדברי הרמב"ם — האחד בהשוואה ל'הלכות יסודי התורה', והאחר בהשוואה למורה נבוכים.69 בעניין 'הלכות יסודי התורה' העיר כספי בזו הלשון:

			ודע כי אלו חלוקות הדעות שונות שיניח המורה בזה, הנה השלישי שיניח שהיא דעת תורתנו, הנה תמהתי על כבודו בספרי המכונה ספר הסוד כי אם כן עשה הוא דעת תורתנו ויסוד הדת למה לא מנה זה בהלכות יסודי התורה בתחילת מנותו היסודות וכי אמר פ"ז מאותן ההלכות 'מיסוד הדת לידע שהאל מנבא את האדם', לא אמר שם זה היסוד הפרטי שזכר פה נבדל מדעת הפילוסופים.70

			כספי התכוון למה שכתב ב'ספר הסוד', שם תמה על הרמב"ם שדווקא בספר משנה תורה, שהוא המסגרת המתאימה ביותר לקביעת דעת התורה בעניין הנבואה, לא ציין את האפשרות של מניעת הנבואה על ידי הרצון האלוהי. אדרבה, שם נאמר 'שהאל מנבא את בני האדם', הווה אומר שאינו מונע נבואה אלא מוציא אותה לפועל. עמדה זו הולמת את השקפת הפילוסופים. זה הקושי המתעורר בהשוואה למשנה תורה.

			קושי אחר עולה במורה נבוכים, חלק ב, פרק לב, שם הרמב"ם לא הביא פסוק מפורש שבאמצעותו אפשר ללמוד על התניית הנבואה ברצון אלוהי. והעניין של ברוך בן נריה אינו יכול לשמש ראיה הואיל והרמב"ם בעצמו הציע לכך חלופה פרשנית ההולמת דווקא את השיטה הפילוסופית. לפיכך, אליבא דרבי יוסף כספי יש להסיק שהצגת התנאי במורה נבוכים היא חלק מטכניקת הכתיבה האזוטרית על דרך סיבות הסתירה שנמנו בהקדמת הרמב"ם למורה נבוכים:

			שכל זה הלשון הניח הרב על דרך הסיבה השביעית, ודי בזה [...] והכל היה תחבולת מלאכה ממנו ע"ה [...] ואין זה גם שאריסטו מודה שהנבואה הבאה לשלם המעולה הוא הרצון האלוהי [...] כי הוא הפועל הרחוק לכל.71

			אם כן, דעת הרמב"ם לפי ר' יוסף כספי היא כדעת הפילוסופים ללא שיור, והשימוש במטבע הלשון 'רצון אלוהי', יש להבינו על דרך היות האל הסיבה הרחוקה בשלשלת הסיבות.72 דרך זו נקטו גם שאר המפרשים, בהם נרבוני ואפודי ושם טוב.73

			הקשיים על הפירוש — ר' יצחק אברבנאל

			ר' יצחק אברבנאל התעמת עם הכיוון הפרשני שהציע הרב כספי ודחה את גישתו בטענה הבאה:

			כי איך יעלה על הדעת שיאמר דבר והפכו תוך כדי דיבור. ואם אמר המאמר הראשון כדי לחלוק כבוד לפירסום, מה הועיל לו אחרי שעוד מלתא בפומיה חזר ממנה וס[י]כל את ידיו?74

			דומני שאברבנאל ביקש להפריך את ההנחה שלפנינו סתירה מהסיבה השביעית. הוא הצביע שהתנאים לקיומה של הסיבה השביעית אינם קיימים בעניין דנן. להלן אציג את מאפייני הסיבה השביעית ואסמיך לכך את דברי אברבנאל, שלטעמי מכוונים כלפי אותו מאפיין. מאפייני הסיבה השביעית הם:

			1. 	הצנעת הסתירה: 'שלא ירגיש ההמון כלל את מקום הסתירה שביניהם'.75 ואילו כאן: 'שעוד מלתא בפומיה חזר ממנה וס[י]כל את ידיו?'.

			2. 	כתיבה בפיזור וקיטוע: 'ופעמים גורם הדוחק בדבר מסוים להמשיך את הדברים בו לפי הנחת הקדמה מסויימת, ויגרום הדוחק במקום אחר להמשיך הדברים בו לפי הנחת הקדמה אחרת'. ולעומת זאת כאן: 'שיאמר דבר והפכו תוך כדי דיבור'.

			הנה כי כן, אליבא דאברבנאל לא בסיבה שביעית עסקינן, אלא לפנינו סתירה שקופה וגלויה המעוררת גיחוך. ייתכן שהגחכה זו נועדה לרמוז שאם בסתירה עסקינן הרי זו סתירה שעניינה אולי הסיבה השישית או הסיבה השנייה, שבה המחבר חזר בו. מכל מקום, לעניין הרצון האלוהי אברבנאל הסביר אותו כפשוטו, דהיינו שהאל מונע באופן אקטיבי את הנבואה. את הקושי בדברי הרמב"ם, שייתכן שמניעת הנבואה מברוך בן נריה נבעה מאי־שלמותו של ירמיה, הסביר אברבנאל בדרך של איפכא מסתברא. לדעתו יש לדייק בדברי הרמב"ם את ההפך ממה שתלו המפרשים, ולכן יש לפרש את העניין באופן הבא:

			ועניין המאמר הוא שיאמר הרב בזה אפשר היה לנו לומר שהנבואה בחוק ברוך היא גדולות ושיתחייב מזה שלא ניבא לחסרון הכנה לא מפאת הרצון האלוהי, [...] הנה כבר היה לנו לפרש הפסוקים האלה על העדר הכנה, אלא שנמצאו כתובים רבים וכו' ר"ל [= רוצה לומר] אלא שלא נוכל לעשות זה הפירוש ולא נועיל בו לפי שנמצא ראיות רבות אחרות מדברי ספרי הקודש ומדברי חז"ל שכולם הולכים על זה היסוד, והוא עניין הרצון שזכר. ובהיות הדבר מבואר מפי כתובים ומדבריהם ז"ל אין ראוי שנכחיש אמתת הכתובים ושנשתדל לפרשם בדרך אחר הזה אחר שהיסוד בעצמו לא נוכל להכחישו.76

			פירושו של רבי אברהם ברבי משה די בוטון — 
בעל ה'לחם משנה'

			גם רבי אברהם ברבי משה די בוטון בעל הפירוש לחם משנה על הרמב"ם נדרש לעניין ההבדל בין משנה תורה למורה נבוכים בניסוח תנאי הנבואה.77 הוא ציין בזו הלשון:

			מה שכתב רבינו 'מיד רוח הקודש שורה עליו' משמע לכאורה דעל כל פנים יחול עליו הנבואה כשהוא מוכן. ולא כתב כן שם בספר השלישי, אלא דבעי רצון אלוהי.

			מטבע הלשון שנקט הרמב"ם בהלכות יסודי התורה 'מיד רוח הקודש שורה עליו' מורה על הכרחיות הנבואה. זאת בשונה ממורה נבוכים, שבו היתכנות הנבואה מותנית ברצון האל. אומנם הוא היה ער לעמדה של מפרשי מורה נבוכים שעל יסוד הבדל זה בחרו לפרש את עמדת הרמב"ם כזהה עם עמדת הפילוסופים, אולם הוא הציע פירוש הפוך, שלפיו התנאי שבמורה נבוכים נרקם בתוך הניסוח כתנאי מכללא שאינו צריך אזכור מפורש כדלהלן:

			לכך נראה ודאי שמ"ש [= שמה שכתב] כאן 'מיד רוח הקודש', הוא עם הרצון האלוהי אבל אפשר שיהיה מוכן ולא יחול הנבואה. אעפ"י שמפרשי דבריו שם פירשו שהוא מסכים לדעת הפילוסוף מ"מ [= מכל מקום] פשט דבריו שם לא משמע כן.

			לפנינו תופעה מעניינת: פרשן ההלכה מציע לשזור את האמור במורה נבוכים לתוך המשבצת ההלכתית במשנה תורה, ומנגד פרשן מורה נבוכים מציג עמדה המכפיפה את האמור במורה נבוכים לקביעה בחיבור ההלכתי.78 דווקא החלוקה המופיעה במורה נבוכים היא הנתפסת כסרח עודף שכל עניינה הוא להסוות על העמדה הרדיקלית.

			אמביוולנטיות בכוונת ה'לחם משנה'

			שאלה היא: האם הדחייה בלחם משנה את מפרשי המורה היא דחייה מוחלטת, או שמא בשל העובדה שהפירוש שם נסב על חיבור הלכתי שנמעניו הם אנשי הלכה הוא מציג עמדה אקזוטרית? חוסר בהירות זה עולה לנוכח הקושי לזהות אל נכון מהי כוונתו של בעל הלחם משנה בשימוש במונח 'פשט'. האם הוא בניגוד למונח 'דרש', או שמא בניגוד למונח 'סוד'?

			מחד גיסא אפשר לטעון שלדעתו יש לקרוא לתוך 'הלכות יסודי התורה' את התנאי המופיע במורה נבוכים. לפיכך יש לפרש את האמור במורה נבוכים לפי 'פשט דבריו' של הרמב"ם, ובהתאם להבנה זו תוצג עמדת המפרשים כדברי דרש שאין להם אחיזה בטקסט. מאידך גיסא אפשר להבין שמטבע הלשון 'פשט דבריו' מרמז שזהו רק פשט דברי הרמב"ם, אך לא הסוד של מורה נבוכים. לפי ההנחה הראשונה הדחייה שלו את המפרשים מוחלטת, ולפי ההנחה השנייה העמדה שהציג כאן היא לפי פשט הדברים, ומכאן שהיא עמדה אקזוטרית המתחייבת מהסביבה הפרשנית שהדברים נכתבים בה, בעוד עמדת המפרשים משקפת את סוד הדברים. כדי להגיע להכרעה בסוגיה זו יש לבדוק אצלו מקומות אחרים שהשתמש בהם במונח 'פשט דבריו', אולם בדיקה זו חורגת ממסגרת מאמר זה. כפי שנראה להלן, דומה שהרב קאפח הבין את דברי הלחם משנה לפי ההבנה הראשונה שהוצעה לעיל.

			מארי יוסף קאפח

			מארי קאפח הביא בהערותיו למשנה תורה את דברי הלחם משנה והעיר בשנינות בזו הלשון:

			וברור שדברי הלח"מ [= הלחם משנה] נכונים במ"ש [= במה שכתב] שדברי מפרשיו שם אינם נכונים. ברם נ"ל [= נראה לי] שגם הלח"מ [= הלחם משנה] לא כיוון נכונה.

			אומנם מארי קאפח הסכים עם הלחם משנה בדחיית עמדתם של מפרשי המורה, אולם הוא לא קיבל את הצעת הפירוש שם. לדעתו במורה נבוכים הרמב"ם דן בנבואה אולם בהלכות יסודי התורה הרמב"ם דיבר על רוח הקודש, שהיא דרגה שאינה קשורה לנבואה (ציטוט הקטע הרלוונטי יובא להלן) — דבר המייתר את הניסיון של הלחם משנה לשזור למשנה תורה את התנאי המופיע במורה נבוכים.79 מארי קאפח ביסס את הבחנתו על דיוק בלשון הרמב"ם ועל דיוק בדוגמה שנתן הרמב"ם.

			דיוק בלשון הרמב"ם

			הרמב"ם ברר את מילותיו בקפידה, ובאופן דווקני כתב: 'מיד רוח הקודש שורה עליו'. ולא כתב: הנבואה שורה עליו. כוונתו הייתה להחריג את הנבואה מאותה 'מיידיות' הכרחית. הבחנה זו מסתמכת על האמור במורה נבוכים, חלק ב, פרק מה, שם טען באופן מפורש שרוח הקודש אינה נחשבת לנבואה אלא לדרגה שלפניה. הווה אומר, ההכרחיות המתוארת בהלכות יסודי התורה אינה מתארת את הנבואה,80 אלא את רוח הקודש, שאליבא דמארי קאפח לצורך השגתה 'די לה בכשרון הטבעי ובכישורים החינוכיים והלמודיים'.81

			דיוק בדוגמה שנתן הרמב"ם

			הרמב"ם הדגים את המהפך האישי המתחולל במתנבא באמצעות דמותו של שאול. הוא ציין את הפסוק: 'והתנבית עמם ונהפכת לאיש אחר' (שמואל א י 6). מארי קאפח ראה בכך נדבך נוסף בקביעתו שכאן מדובר ברוח הקודש ולא בנבואה ממש, וגם זאת בהסתמך על מורה נבוכים, חלק ב, פרק מה, שם שאול לא הוגדר נביא אלא הוצג כמי שזכה רק לרוח הקודש.

			נסכם ונאמר, לדעת מארי קאפח מה שמוצג במשנה תורה כהכרח מתייחס לרוח הקודש ולא לנבואה עצמה, שעליה דובר במורה נבוכים. אם כן, קיימת נקודת מוצא משותפת בין מארי קאפח לבין הלחם משנה — שניהם תמימי דעים שאין סתירה בין הלכות יסודי התורה לבין מורה נבוכים. ההבדל ביניהם הוא בהסבר לעניין הרצון האלוהי. מארי קאפח הציג את עניין הרצון האלוהי כדלקמן:

			ורצון ה' שאנו מייחסים לדרגה זו [= רוח הקודש] הוא אותו הרצון שהגדירו רבינו בפרק השמיני מפרקי הקדמתו לאבות, משא"כ [= מה שאין כן] בנבואה ממש אשר בה דיבר רבינו במורה בהשקפה השלישית, שם מדובר ברצון מסוג אחר, שאיני רוצה להרחיב בו הדיבור כאן.82

			סָתם ולא פירש מהי כוונתו. ולא נותר אלא לנסות לפענח מה צפן בדבריו אלו. לצורך כך נידרש לדון בשתי הערות אחרות של מארי קאפח. ההערות קשורות בשתי הלכות ב'הלכות יסודי התורה' שבהן הרמב"ם דן באי־הכרחיות הנבואה, כפי שיוצג לקמן:

			כל הנביאים אין מתנבאין בכל עת שירצו, אלא מכוונין דעתן ויושבין שמחים וטובי לב ומתבודדין: שאין הנבואה שורה לא מתוך עצבות ולא מתוך עצלות, אלא מתוך שמחה. לפיכך בני הנביאים, לפניהם נבל ותוף וחליל וכינור, והם מבקשים הנבואה; וזה הוא שנאמר 'והמה מתנבאים' [שמואל א י 5] — כלומר מהלכין בדרך הנבואה עד שיינבאו, כמו שאתה אומר פלוני מתגדל.83

			אלו שהם מבקשים להתנבא, הם הנקראים בני הנביאים. ואף על פי שמכוונין דעתן, אפשר שתשרה שכינה עליהן, ואפשר שלא תשרה.84

			שתי ההלכות הללו עשויות לשמש דוגמה נאותה למניעת הנבואה על אף ההכנות הנדרשות, אלא שכאן אין הנמקה והסבר לפשר המניעה. מכותלי דברי הרמב"ם נראה שההסבר לכך טבעי, ולא ניסי. ההלכה הראשונה מכוונת לנביאים, וההלכה השנייה מכוונת לבני הנביאים. על ההלכה הראשונה העיר מארי קאפח כדלהלן: 'ראה ירמיה מב, ז. הוא הדבר שאמרתי לעיל ציון ז. דנבואה ממש ברצון העכשוי שאינו מתחדש'. ואילו על ההלכה השנייה העיר: 'ראה מורה נבוכים ח"ב פרק לב ההשקפה השלישית ע"ש [= עיין שם] היטב'.85

			הקורא את הדברים הללו, מתעוררת בו תמיהה — הכיצד אפשר לארוג ביריעה אחת את הרצון העכשווי86 ואת שיטתו הפילוסופית של הרמב"ם, שלא הכיר ברצון שמתחדש?87 רבות חככתי בדעתי בניסיון למצוא פשר להכלאה מוזרה זו, עד שהזדמן לידי כתב ידו של מארי קאפח על ידי ידידי יוסי פרחי, ולהפתעתי הרבה ראיתי כי קטע זה אינו מופיע בכתב ידו של מארי קאפח.88 למען הסר ספק בדקתי גם את הקלטת משיעוריו על הלכות יסודי התורה, והפתעה נוספת נקרתה לפניי לנוכח התעלמותו מקטע זה בשיעורו. דרכו של מארי קאפח בשיעורו הייתה כדלהלן: הציבור היה קורא את ההלכה בנעימה, ולאחר מכן הרב היה חוזר על ההלכה, ובכל קטע היה קורא את הערותיו לאותה פסקה ומבאר מה שטעון ביאור. למרבה ההפתעה בהגיעו לקטע דנן הסתפק הרב בדיון בעל פה רק בחצייה הראשון, דהיינו רק בהסבר של ההפניה לירמיה, שרק היא מופיעה בכתב היד. לנוכח כך ייתכן שזוהי תוספת שלא יצאה מתחת ידיו שלו.89 מכל מקום שומה עלינו לברר מה טיבה של ההבחנה במושג הרצון האלוהי בין האמור ברוח הקודש לבין הנבואי.90

			הרצון האלוהי בעניין רוח הקודש

			כפי שראינו לעיל, מארי קאפח הפנה לשמונה פרקים כדי לעמוד על משמעות הרצון האלוהי הנוגע ברוח הקודש. הדיון ברצון האלוהי בפרק השמיני בשמונה פרקים מגיב לדברי הרמב"ם בעניין הרצון הקדום, כמוסבר בקטע הבא:

			ועל דרך זו אומרים באדם אם עמד וישב שברצון ה' עמד וישב כלומר שניתן בטבעו בראשית מציאות שיעמוד וישב ברצונו לא שה' רצה עתה בעת עמידתו שיעמוד או שלא יעמוד כמו שלא רצה עתה בעת נפילת האבן הזו שתפול או שלא תפול. נמצא כלל הדברים שאתה תדע שכמו שרצה ה' שיהא האדם בעל קומה זקופה וחזה רחב ובעל אצבעות כך רצה שיהא מתנועע ונח מצד עצמו ויעשה פעולות בבחירתו ואין דבר המכריחו עליהם ולא מונע אותו. בכל דבר ודבר ובכל עת ועת מהן כמו שביאר בספר האמת ואמר בפרשו ענין זה 'הן האדם היה כאחד ממנו לדעת טוב ורע' [בראשית ג 22]. וכבר ביאר התרגום את פירושו שענינו ממנו לדעת טוב ורע כלומר שהוא נעשה אחד בעולם כלומר סוג שאין כמוהו סוג אחר הדומה לו בענין זה המצוי לו ומה הוא שהוא עצמו מצד עצמו יידע הטובות והרעות ויעשה איזה מהן שירצה [...] וכיון שהדבר כן 'פן ישלח ידו ויקח מזה ואכל וחי לעולם' [בראשית ג 22]. וכיון עתה חיובי במציאות האדם כלומר שיעשה ברצונו פעולות הטוב והרע מתי שירצה צריך ללמדו דרך הטוב ויצווה ויוזהר ויוענש ויוגמל ויהיה כל זה צדק ונתחייב להרגיל את עצמו לפעולות הטוב עד שיושגו לו המעלות ויתרחק מפעולות הרע עד שיסורו ממנו המגרעות אם היו בו כבר.91

			הקשר בין קטע זה לעניין רוח הקודש הוא שמטבע הלשון 'מייד' אין כוונתו שברגע זה התחדש הרצון האלוהי בהשראת רוח הקודש.92 נוסף לכך הוא בא לציין שהרצון האלוהי עניינו בעצם קיומה של מציאות שבה בני אדם ניחנים בכישרון טבעי שמאפשר את השראת רוח הקודש.93

			הרצון האלוהי בעניין הנבואה

			כזכור, מארי קאפח העיר שאין בדעתו להרחיב ולפרש, מה שאולי רומז שיש כאן עמדה פנימית. לצורך פיענוח כוונתו נידרש להתגבר על העמימות הנסרכת בדבריו, כמבואר לקמן: ראשית ההפניה לירמיה מב 7, אולם קשה למצוא קשר בין הנושא הנדון כאן לבין הפרק שההערה דנה בו, אם כי קאפח בשיעורו הסביר שההפניה לירמיה היא למה שצוין בכתוב, שלפיו ניגשו אל ירמיה 'כָּל שָׂרֵי הַחֲיָלִים, וְיוֹחָנָן בֶּן קָרֵחַ, וִיזַנְיָה בֶּן הוֹשַׁעְיָה וְכָל הָעָם, מִקָּטֹן וְעַד גָּדוֹל' (ירמיה מב 1) וביקשו ממנו שיתפלל בעדם ויגיד להם מה הדרך אשר ילכו בה. לפי האמור ירמיה נענה לבקשתם, והכתוב מתאר שרק כעבור עשרה ימים היה דבר ה' אל ירמיה. הרב קאפח הסביר שבעצם העובדה שהכתוב מציין שדבר ה' היה אליו כעבור עשרה ימים, משמע שלא זכה לנבואה קודם לכך.94 אולם לא ניתנו הסבר ופשר לסיבת המניעה. שנית, הערותיו במורה נבוכים על עניין ברוך בן נריה מגלות צדדים לכאן ולכאן. מחד גיסא הוא פירש את דברי הרמב"ם על עניין ברוך בן נריה כך שמניעת הנבואה הייתה תוצאה של אי־שלמותו:

			שאין ביכלתו המחשבתית והיצירתית [= של ברוך בן נריה] להגיע לרמה הדרושה לנבואה.95

			בעצם זהו הסבר התואם את ההסבר של הנרבוני: 'ומה שהביא [הרמב"ם] ראיה מברוך בן נריה, כבר התירו שם, כשאמר שהנבואה בחוק ברוך גדולות'.96 הווה אומר שהמניעה מברוך אינה ניסית אלא טבעית, בשל אי־יכולת של ברוך להגיע לרמה הדרושה לנבואה. מאידך גיסא הרב קאפח סייג את הדברים מהעניין הטבעי, נטה להסבירם על מניעה בדרך הנס ואימץ את ההסבר שראינו לעיל אצל אברבנאל:

			לקמן בחלק זה פרק לו. כלומר והיה אפשר להניח כפי ההשקפה השניה שאין העיכוב על דרך הנס והמופת אלא טבעי, אך אין זה נכון להניח כן כי כבר מצאנו בכתובים ובדברי חז"ל שאין הדבר כן.97

			ואולם, מארי קאפח לא המשיך להסביר כמו אברבנאל שהרצון האלוהי הוא כפשוטו. עמימות כזו עולה גם מאמירותיו בשיעור של מורה נבוכים. גם כאן אנו עדים לניסוחים לכאורה סותרים. מצד אחד, בעניין עמדת הפילוסופים הוא הדגיש את הבעייתיות שבה, שאינה מניחה מקום להתערבות אלוהית: 'אין ניסים אין מופתים אין ביד הקדוש ברוך הוא לעכב או לשנות טבע'. מצד אחר הוא טען שצריכים לשים לב לדברי הרמב"ם ושיש בהם 'כעין זיג זג' ושאין התערבות אקטיבית. לצורך השלמת הדברים אציג להלן את דבריו בשיעור.98 בסוגריים מרובעים תוספת הבהרות משלי.

			ההשקפה שלנו [= ההשקפה השלישית] — צריכים לשים לב למילים של הרמב"ם [= האופן שבו הרמב"ם מנסח את ההבדל בין השקפתו להשקפת הפילוסופים].

			כאילו מרכיב שני הדברים מרכיב נס שברצון השם לעכב, ומרכיב שלמות טבעית, ועם הנס הזה מכניס מילים שכאילו יש מגרעת אסור לחשוב שהוא סותר את עצמו או מביא דברים בלתי מובנים.99

			מארי קאפח הסב את תשומת הלב לפרדוקס בניסוח של הרמב"ם, הכורך יחד שלמות טבעית, נס, עם הטענה שהנבואה נמנעה מברוך בן נריה מסיבת אי־שלמותו.100 בעצם מארי קאפח רמז לתמיהה של המפרשים שעמדו על כך שההבחנה של הרמב"ם בין השקפתו להשקפת הפילוסופים נסתרת מניה וביה. ואולם, מארי קאפח התריע מפני הבנה שתציג את הרמב"ם כסותר את עצמו או מדבר דברים לא ברורים.101 על רקע הערת הבהרה זו חידד הרב את הקושי הרובץ לפתח דבריו של הרמב"ם בעניין ברוך בן נריה, וכה אמר:

			[הרמב"ם] לא אומר שמי שלא התכונן או מי שאין לו הכישרון אפשר שיתנבא על דרך הנס. הנס כאן הוא רק מניעה הוא רק שלילה. יש כאן דברים עשויים מעין זיג זג. אנחנו מדברים על ברוך, ירמיה חינך אותו, לימדו. אף על פי כן נמנעה ממנו הנבואה, ואנחנו אומרים שזה אפשר. כבר היה אפשר לומר אנו אומרים את זה בלשון אפשר. אפשר לומר בפירוש שהנבואה ביחס לברוך היא גדולות, ואנו מיד מסמיכים ענין למעשה איננו שייך למה שדיברנו על ברוך אנו אומרים כי אפשר לומר כי גם נביאיה לא מצאו חזון מחמת היותם בגילו.

			הרב דייק בדברי הרמב"ם על שלילת התערבות אקטיבית. הרמב"ם לא כתב שהנס הוא בהשראת נבואה במי שלא התכונן, שהרי זוהי ההשקפה הראשונה שנשללה מכול וכול. יתרה מכך, הרב בשיעורו על מורה נבוכים, פרק לה מהחלק השני, ביטא את הדעה ש'להיות נביא בדרך נס — זהו נמנע, כפי שיבואו לפנינו בפרק על הנמנע'.102 על כן צריכים אנו לומר שההתערבות כאן פסיבית רק בשלילת הנבואה, ואף כאן רמז הרמב"ם לאפשרות של מניעה של מגרעת מצד האדם ולא האל. מבחינה זו הרב ראה את דברי הרמב"ם כעשויים זיגזג, והוא חזר וחידד את הפרדוקס:

			כאילו הרמב"ם רומז כאן: נכון, יש מניעה. בידי השם למנוע הנבואה מהנביא כמו שמצאנו בברוך. השאלה אצל ברוך: מה היה המעצור? מה היה המונע? היה המונע מעין גזרה? או קנס או עונש כמו ירבעם וחיל ארם? או טבעי? או שיש מגרעת טבעית? אם זה מגרעת טבעית אז מה הראיה כאן? אין ראיה. מכאן שבידי השם למנוע הנבואה. שני האפשר הסמוכות כאן.103

			כאן דיבר הרב על דוגמאות שנתן הרמב"ם מירבעם וחיל ארם. לכאורה אין קשר בין הדוגמאות הללו לעניין הנבואה, והשאלה הנשאלת היא מה הטעם שהרמב"ם הדגים את עניין המניעה באותן דוגמאות. הרב פירש שהדוגמאות הללו הן בעצם דוגמאות למניעה בדרך העונש,104 ובדרך הקנס,105 ובעצם הן באו רק כדי לשלול את האפשרות שהמניעה של ברוך בן נריה היא על דרך העונש או על דרך הקנס. מצד אחר, אם נפרש שהמניעה היא בדרך טבעית, הרי גם זה יוצר קושי. על רקע הנהרה זו הגיע הרב להסבר של העניין:

			כאילו רומז הרמב"ם שהמעצור העוצר בעד ברוך הוא לא מגרעת הגיונית שבו, תורשתית שבו, לא חסרון אילוף וחינוך, אלא אי־יכולת להשתחרר מהמצב שהיו מצויים בו ישראל אז על זריקות של ירמיה. ירמיה יכול לצאת מעצמו לגמרי. ירמיה היה בדרגה כזו שעד שמכים אותו השליכו אותו לבור, עשו בו מה שעשו כל מיני פרוצים כל מיני אלמים אף על פי כן רוחו אינו מצוי איתם. גופו מצוי לפניהם. [...] הרמב"ם רומז כאן שכאילו כאן המניעה נכון מאת השם, אבל יש גם תכונה כזו של אי־יכולת להשתחרר, להתערטל לגמרי מסביבתו, מן המצב שהיו קיימים בו. לפיכך הרמב"ם הרכיב כאן שני דברים. נכון, הנבואה דרושה לה שלמות הגיונית תורשתית טבעית, דרושה שלמות מידותית, דרוש לה כוח מדמה חזק מאוד. כפי שיבוא לפנינו יש בידי השם למנוע את הנבואה. הבאנו כמה דוגמאות של מניע שיתוק על דרך העונש. כאן הרמב"ם רומז כדי שלא נבוא לידי שאלות על מה נענש ברוך, לפיכך קשר הרמב"ם שני הדברים יחד. אני לא יכול יותר להרחיב בזה, רק כדי שנבין את סדרו של הרמב"ם, את סדר השורות שלו בהבאת הפסוקים.106

			הרב מנה צורות שונות של מגרעות טבעיות שיכולות למנוע את הנבואה וביקש לטעון שהמגרעות הללו לא היו בברוך בן נריה. אדרבה, ברוך בן נריה ניחן במעלות הראויות. יושם אל לב שהרמב"ם הנגיד בין ירמיה לבין ברוך בן נריה ואף ציין שירמיה לימדו, והרי אם ירמיה לימדו סביר להניח שירמיה הכיר בערך תלמידו, ומכאן יש כעין דמדומי ראיה שמצד תנאי הנבואה וההכנה ברוך בן נריה היה ראוי לנבואה.

			הזיקה לפירוש ר' יוסף כספי

			בספר טירת כסף, הנקרא 'ספר הסוד', דן ר' יוסף כספי בעניין ברוך בן נריה, וחלק מהדברים נדונו לעיל בדיון בדבריו של כספי. כאן ברצוני להסב את תשומת הלב להסבר שהעלה כספי בעניין מניעת הנבואה מברוך בן נריה. כזכור, מניעת הנבואה מברוך בן נריה צוינה בכתוב בניסוח 'ואתה אל תבקש לך גדולות' (ירמיה מה 5). כספי הציע לפרש את המילה 'גדולות' לא כבקשת הנבואה אלא כבקשת השררה והגדולה. על פי ביאור זה הסביר כספי שהכתוב מתאר לפנינו שירמיה סונט בברוך בן נריה וטוען לפניו שאין לו טעם לבקש נבואה הואיל וכולו עסוק בבקשת השררה והגדולה. כספי הפנה לדברי הרמב"ם בחלק ב, פרק לז, שהנבואה יכולה להימנע גם ממי שמחפש אחר הגדולה והכבוד.

			שזאת התכונה תמנע הנבואה אף מן השלם יתר השלמויות. ואינו נמנע שברוך אע"פ שהיה חכם גדול תימצא בו זאת התכונה אולי בתחילת היצירה. וירמיה היה מוכיחו עליה.107

			אם כן, כספי הסביר שמניעת הנבואה מברוך בן נריה נובעת מתכונה מסוימת שהייתה בו. וכפי שאנו רואים גם מארי קאפח הסביר אותה כנובעת מתכונה מסוימת שהייתה בברוך. אלא שקיים הבדל בין שני ההסברים. כספי ייחס זאת לרדיפה אחרי השררה, מה שיכול להיות חיסרון באחד מתנאי הנבואה, ומנגד מארי קאפח ייחס זאת לחוסר היכולת להשתחרר מהנסיבות והאירועים הקשים שפקדו את העם, מבלי לייחס לברוך בן נריה חיסרון בתנאי הנבואה. מכל מקום עלינו לברר מהי אם כן המשמעות של הרצון האלוהי המונע את הנבואה בהסבר של מארי קאפח. לדעתי מארי קאפח ביקש להצביע על שני סוגי ביטוי של הרצון האלוהי: האחד מאורעות הזמן, והאחר הבחנה בין מה שביכולת לבין מה שבפועל.

			מאורעות הזמן כביטוי לרצון האלוהי

			מחד גיסא, הדגש על הקושי של ברוך בן נר להשתחרר מהמצב השורר יכול ללמד שמניעת הנבואה ממנו תלויה בחוסר שלמותו הוא. מאידך גיסא היא תלויה בנסיבות ובמאורעות שהיו ושאינם בשליטתו. היבט זה רומז שאפשר להבין את המושג 'רצון השם' גם כביטוי להתרחשויות היסטוריות ולנסיבות שאינן תמיד בשליטת האדם. הווה אומר, מה שמונע את הנבואה הוא הנסיבות, שאינן מאפשרות לראוי לנבואה להגיע אל הנבואה. מנקודה זו אנו אומרים שזה ברצון השם — לא במובן של התערבות פעילה של האל, הקוטעת את הרצף הטבעי, אלא במובן של ייחוס הסיבות לאל, כפי שהובא בהרחבה בפרק החותם את החלק השני של מורה נבוכים. בעצם זהו כעין תופעת 'הברבור השחור' — אירוע חריג שאינו מצוי בטווח הציפייה הרגיל.108 להלן אבקש להראות שההיבט הזה שהציע מארי קאפח יכול להילמד מהדוגמה שנבחרה לאפיין את הכרחיות הנבואה אצל הפילוסופים, כדלקמן:

			ולא יתכן לפי השקפה זו שיהא האדם ראוי לנבואה ויתכונן לה ולא יתנבא, כמו שאי אפשר שיאכל האדם הבריא במזגו מזונות חשובים ולא יתהווה מאותו המזון דם טוב, וכיוצא בזה.109

			לטעמי הדוגמה של הכרחיות הנבואה לאור התוצאות המתחייבות מתזונה טובה — לא על עצמה ללמד יצאה, אלא לרמוז גם על אפשרות המניעה של אותה הכרחיות. על מנת לעמוד על טיבה יש לדון בה על רקע דבריו של הרמב"ם בעניין התזונה ב'הלכות דעות'. הוא הציג קביעה מפתיעה:

			כל המנהיג עצמו בדרכים אלו שהורינו, אני ערב לו שאינו בא לידי חולי כל ימיו, עד שיזקין הרבה וימות, ואינו צריך לרופא; ושיהיה גופו שלם ועומד על בורייו, כל ימיו אלא אם כן היה גופו רע מתחילת ברייתו, או אם היה רגיל במנהג מן המנהגות הרעים מתחילת מולדתו, או אם תבוא מכת דבר או מכת בצורת לעולם.110

			קביעה זו מביעה באופן ברור ומוחלט את הוודאות שיש בהכרחיות הטבעית בעיני הרמב"ם, עד כדי כך שהוא פועל ומקבל על עצמו ערבות בעניין.111 ברם, יש לשים לב לסייגים הנלווים, אשר מחריגים שלושה מצבים: א) ליקוי בריאותי מולד; ב) תזונה גרועה; ג) מכת דבר או מכת בצורת לעולם. שני החריגים הראשונים הם בעיה במצב מוקדם, ברם החריג השלישי הוא אירוע בלתי צפוי שעלול להתרחש בעתיד,112 אירוע נדיר ששובר את הערובה הבטוחה שבהכרח הטבעי.

			על רקע זה אפשר לראות בהסבר של מארי קאפח את עניין ברוך בן נריה כמכוון לאותו מישור, המבטא את שבירת ההכרחיות על ידי התרחשויות ונסיבות היסטוריות, אשר מחמתן ברוך בן נריה לא הגיע לנבואה על אף היותו ראוי לה. תפיסת המניעה של הנבואה בכיוון זה נרמזה בהערת מארי קאפח שהפנה לחלק ב, פרק לו, שם דן הרמב"ם במצבים שבהתרחשותם הם מונעים את הנבואה. האחד הוא חולשה הנגרמת לכוח המדמה בעטיים של אירועים מסוימים, והאחר — מניעת נבואה בשל חוסר יכולת להתגבר על מצבים מסוימים:

			כבר ידעת כי כל כוח גופני שהוא נלאה ונחלש, ומתרופף לעתים, ומבריא בעתים אחרים, והכוח הזה המדמה כוח גופני הוא בלי ספק, ולפיכך תמצא שהנביאים שבתה נבואתם בזמן האבל או הכעס וכיוצא בהם, כבר ידעת אמרם אין הנבואה שורה לא מתוך עצבות ולא מתוך עצלות, ושיעקב אבינו לא בא לו חזון כל ימי אבלו מחמת טרדת כוחו המדמה בהעלמות יוסף, ושמשה עליו השלום לא בא לו חזון כפי שהיה בא לו מלפני כן מאחר מאורע המרגלים עד כלות דור המדבר בכללותם לפי שהיה חמור בעיניו עניינם מחמת רוב תנועותיהם. [...] וכן תמצא גם שמקצת הנביאים נתנבאו זמן מסוים ואחר כך נסתלקה מהם הנבואה ולא היה הדבר תמידי מחמת מקרה שאירע. וזוהי הסיבה העצמית הקרובה לסילוק הנבואה בזמן הגלות בלי ספק, איזו עצלות או עצבות יהיו לאדם באיזה מצב שיהיה יותר מהיותו עבד נשלט ומשועבד לכסילים הרשעים, אשר כללו העדר ההגיון האמיתי וכללות התאוות הבהמיות ואין לאל ידך, ובכך יועדנו, והוא אשר רצה באומרו ישוטטו לבקש את דבר ה' ולא ימצאו, ואמר מלכה ושריה בגויים אין תורה גם נביאיה לא מצאו חזון מה', וזה נכון וסיבתו ברורה, כי הכלי כבר בטל. והוא גם הסיבה בשיבת הנבואה לנו כפי שהייתה לימות המשיח מהרה יגלה כמו שהובטח.113

			אם כן, לפנינו תיאור של מניעת נבואה גם ממי שעומדים בתנאי הנבואה על כל דרישותיה, והסיבה של מניעה זו היא נסיבות או מאורעות טרגיים העשויים לבוא לביטוי בחולשת כוח המדמה, שנפגע או נחלש, או באי־יכולת להשתחרר מטרדת המחשבה בנסיבות שנקלעים אליהן.114

			אפשר לזהות כאן שני מצבים של מניעת נבואה: האחד זמני והאחר מוחלט. על יסוד זה הסביר הרמב"ם את מניעת הנבואה בגלות. מחד גיסא, השיבה של הנבואה קשורה בשיבת המצב המדיני לתיקונו.115 מאידך גיסא, היא קשורה בתיקון המצבים.116 אם הבנה זו נכונה ייתכן שהמצבים אף הם יוסברו כתוצאה של הרצון האלוהי, שיצר עולם שאפשריים בו מקרים ומצבים המפֵרים את הסדר השגרתי והטבעי.117

			הניסוח הכפול של מניעת הנבואה

			גישתו של מארי קאפח תונהר כדבעי מתוך שימת לב לניסוח הכפול של הרמב"ם בעניין מניעת הנבואה. הניסוח הראשון של מניעת הנבואה נדון לעיל, ולפיו מניעת הנבואה תלויה ברצון האל. על צירו של ניסוח זה ועל בסיסו ניסו להסביר את כוונת הרמב"ם בהשתמשו בביטוי 'רצון האל' בעניין הנבואה. ברם, ראוי לתת את הדעת לניסוח השני של מניעת הנבואה, שההדגשה בו שונה, והיא עשויה להעמידנו על כוונת הרמב"ם ועל פירושו של הרב קאפח.

			הנוסח השני מופיע בזו הלשון: 'ואז תהיה האפשרות שבה תלויה בגזירת השם'.118 השימוש במטבע 'גזירת השם' ראוי לתשומת לב, וממנו פינה ויתד לעמוד על כוונת העניין, אולם קודם לכך נסב את תשומת הלב לאיגרת לתלמיד הנלווית למורה נבוכים שגם בה מטבע זה משמש. הדברים אמורים בעניין הנסיבות שקטעו את רצף הקשר בין הרמב"ם לתלמידו, ומחמת כך התעוררה אצל הרמב"ם היוזמה לחיבור הספר מורה נבוכים. הרמב"ם השתמש במטבע הלשון 'גזירת השם' כדי לציין את קטיעת הקשר: 'וכאשר גזר השם בפרידה ופנית לאשר פנית'. במקור הביטוי 'גזרה' מופיע בלשון 'קדר' (גזרת האל), שאפשר להבינה בשתי דרכים: הגזרה הקדומה, והיכולת האלוהית.119 שתי המשמעויות הללו מופיעות במורה נבוכים,120 אולם יש גם שהניסוח מופיע במובן של הנהגה אלוהית או הדרכה אלוהית.121 ברור ומפורש שלא שייך להבין את מטבע הלשון 'גזירת השם' במובן של גורל המוכתב על ידי גזרה קדומה. סביר ביותר להבין את המשמעות של 'גזירת השם' בדרך שקטעה את המשך הקשר בין הרמב"ם לתלמידו — על רקע המאורעות והנסיבות במישור המדיני או החברתי, שקטעו את רצף הקשר. כיוון זה הולם גם את ההסבר למניעת הנבואה, כפי שעולה מהסברו של מארי קאפח. אם כן, נסכם ונאמר שמבחינה זו הרצון האלוהי מבטא כאן את הנסיבות הכפויות על האדם שלא מכוח רצונו והן ביטוי לרצון האל, שבעולם שברא ייתכנו מעצורים מצד נסיבות חברתיות.122

			סתירה בעמדתו של מארי קאפח

			ההסבר שלפיו נמנעה הנבואה מברוך בן נריה בשל נסיבות ואירועים לא רק שאינו נוגד את ההשקפה השנייה אלא אף משתלב עימה. ההשקפה הפילוסופית מכילה ביסודה את ההכרה שמניעה מִזגית או חיצונית מעכבת את הנבואה. ההסבר של מארי קאפח עשוי להלום את הפרשנות הרדיקלית אשר מפרשת את עמדת הרמב"ם כזהה להשקפת הפילוסופים בהשקפה השלישית. ברם, כפי שראינו מהערותיו של מארי קאפח הוא הסתייג מעמדת המפרשים שמוצאים זהות בין עמדת הרמב"ם לעמדת הפילוסופים. עם זאת, אם נצרף גם את הערתו שאינו רוצה להרחיב בכך הרי היא עשויה לחזק את הרושם שאותן אמירות מסייגות לא נועדו לשלול רובד נסתר. לטעמי הדרך המוצעת ליישוב סתירה זו מצויה בהבחנה בין עצם היכולת האלוהית לבין מה שמוסדר בפועל.123

			הבחנה בין מה שביכולת לבין מה שבפועל

			מארי קאפח חזר כמה פעמים על עניין היכולת הנתונה בידי השם לשנות, אולם הוא לא הסביר מה בדיוק ביכולת השם לשנות, וודאי שהדברים כלליים, שכל דבר האל יכול לשנות בכפוף לכללי הנמנע.124 לעניין דנן, נקודת הכובד מוסבת לכך שבידי האל יש יכולת לפעול — זאת בשונה מדעת הפילוסופים, השוללים לחלוטין אפשרות זו. ואולם, אין שום הכרח שהשינוי יתרחש בפועל. הבחנה זו אנו מוצאים בכמה סוגיות אצל הרמב"ם. למשל, בעניין ההשגחה הרמב"ם חש שעמדתו מצמצמת את אפשרות ההשגחה במובן האקטיבי, ואשר על כן הוא מבהיר שצמצום זה לא בא לשלול את עצם היכולת האלוהית גם אם לא תוגשם בפועל.

			והבן השקפתי עד סופה, כי איני סובר שהוא יתעלה נעלם ממנו דבר, או שאני מייחס לו אי יכולת, אלא אני בדעה כי ההשגחה נספחת לשכל וחיובית לו, כיון שההשגחה אינה אלא ממשכיל, ואשר הוא שכל שלם שלמות שאין שלמות אחריה, והרי כל מי שנצמד בו משהו מאותו השפע כפי ערך מה שהגיע לו מן השכל יגיע לו מן ההשגחה. זוהי ההשקפה התואמת לדעתי את המושכל ולשונות התורה.125

			ולא אמרנו זאת מפני שאנו בדעה כי שינוי טבע אחד מאישי בני אדם קשה עליו יתעלה, אלא זה אפשרי, והוא נמצא תחת היכולת, אלא שלא רצה כלל לעשות זה ('בל ד֗לך') ולא ירצהו לעולם, כפי היסודות החוקיים התורתיים, ואילו היה מרצונו לשנות טבע כל אחד מבני אדם למה שירצה יתעלה מאותו אדם, כי אז היו בטלים שליחת הנביאים וכל הציווי כולה.126

			בוויכוח של הרמב"ם עם גאלינוס על ההבדל בין תפיסת הקדמות לבין תפיסת החידוש, כפי שבא לביטוי בחיבור הרפואי פרקי משה, הוסבה תשומת הלב לעניין היכולת האלוהית, שלפי תפיסת הקדמות כפופה ומוגבלת לחוקי הטבע — כך היו ויהיו, לעומת תפיסת החידוש, המחריגה את היכולת האלוהית מהטבע ומותירה אותה תלויה ברצון, גם אם לא תבוא לידי ביטוי בפועל. ובלשונו:

			כל מה שבטבע ההוויה וההפסד הרי שינויו לדעת משה ע"ה מסוג האפשרי שיש לתאר את השם ביכולת על כך ושייך בהם הרצון. ואם ירצה השם יתעלה קיום העולם הזה כפי שהוא לדורי דורים ולעולמי עולמים מקיימו. ואם ירצה להעדיר את הכל ולא ישאר בלעדיו יתעלה עושה והוא היכול על כך.127

			הבחנה זו הוצגה גם בהקשר הלכתי בספר המצוות בעניין מצוות קידוש החודש. הרמב"ם טען כי החודשים נקבעים על יסוד קביעת בית דין שבארץ ישראל ודחה בתקיפות את הגישה שהמועדים נקבעים על בסיס החשבון שלנו. לדעתו החשבון היום אינו כדי לקבוע את החודשים אלא רק לגילויי מילתא בלבד. על רקע זה ביקש להוסיף ביאור והדגים את טענתו על יסוד הנחה היפותטית שלא יהיה עוד עם בארץ ישראל. ובלשונו:

			אלו הנחנו למשל, שבני ארץ ישראל יעדרו מארץ ישראל — חלילה לאל מלעשות זאת, לפי שכבר הבטיח שלא ימחה ולא ישרש את שארית האומה לגמרי.128

			מארי קאפח בהערותיו על אתר הפנה לדיון של הרמב"ם במורה נבוכים, חלק ב, פרק כח129 — מה שמלמד שהוא קרא את העיקרון שבדברי הרמב"ם בספר המצוות כמתייחס ליכולת של האל לעשות כפי שיחפוץ, אלא שכאמור, השאלה אם אכן כך יהיה היא עניין אחר. ייתכן שמבחינה מעשית הדברים הללו חסרי משמעות של ממש, שהרי אם בפועל שולטת התפיסה שעולם כמנהגו נוהג הרי במבחן המציאות מושג זה של הרצון האלוהי מתרוקן מתכולתו הדתית. לכאורה כל כוחה של ההבחנה הזאת היא במישור העיוני בלבד. עם זאת, חשיבותה היא בכך שהיא מותירה מקום לתפיסה הדתית הרווחת ולשאר עניינים ההכרחיים אף מעבר למישור התאורטי העיוני.130 רישומיה של הבחנה זו ניכרים גם בתפיסתו ההלכתית של הרמב"ם.131 השקפתו שהטבע בלתי משתנה תואמת היטב את תפיסת ההלכה, שאינה משתנה, ואף התנסחה כאחד מי"ג יסודות שהתורה לא תוחלף. יתרה מכך, המבחן הראשון לתקפות שליחותו של הנביא הוא שאינו בא לגרוע מהתורה או להוסיף עליה.132 כך גם בעניין המשיח — מבחנו הוא דווקא בחיזוק בדקה של התורה, דהיינו היציבות שבה. לדעתו זוהי גם הסיבה שלא נכתבה תורה שבעל פה — על מנת שלא לערער את היציבות של המעשה, בשל מגוון הפרשנויות הרובצות לפתחו של הטקסט הכתוב.133 עם זאת, בתוך אותה יציבות הכיר הרמב"ם בחריגה משורת ההלכה, מכוח של הוראת שעה, שאף היא במידה מסוימת דומה לתורת הנס, שהיא זמנית ולצורך מסוים. מכאן שהבחנה זו אחוזה ללא הפרד גם בתפיסתו ההלכתית של הרמב"ם. מבחינה זו כך היא גישתו של מארי קאפח, שאינו מפריד בין כתבי הרמב"ם.

			השפעת רס"ג על הרמב"ם

			מארי קאפח סבר שהגרעין להבחנה בין היכולת האלוהית לבין התרחשותה מופיע אצל רס"ג והוא המקור לשיטת הרמב"ם. הוא הפנה את תשומת הלב לדיונו של רס"ג באיוב ובספר תהילים, כמפורט לקמן.

			פירוש רס"ג על תהילים קט

			במזמור קט בספר תהילים המשורר קובל על כפויי טובה שרודפים אותו ולאחר מכן מאחל להם רעות ואסונות שיפקדו אותם. רס"ג בפירושו התקשה לקבל שדוד המלך, אשר לו מיוחס ספר תהילים, מילא פיו אלה וקללה ושכך ייחל לשונאיו, והרי זה בניגוד למעלות האדם השלם. לפיכך הקדים לפרש את כוונת הדברים:

			שזו הודעת ה' יתהדר ויתרומם שהודיע לנביאיו את אשר יבא על הרשעים וציוום לומר את דבריהם על דרך השאלה כדי שיביא ה' עליהם את אשר ביקשו בהם.134

			אם כן, לפי רס"ג השם הוא שציווה על נביאיו לומר את הדברים בדרך של בקשה, כדי להרתיע את רודפיהם מלהרע להם כאשר יתרחש מה שכביכול ביקשו. ואולם, האם באמת יתרחשו הדברים לפי התפילה והבקשה? רס"ג השיב שאין לכך כל הכרח:

			וכן אין הענין שכל רשע יחול בו על כל פנים כעין מה שתואר בעולם הזה, אלא הודיענו מה ביכולת ה' להביא על הרשעים, ויש זמנים שירצה לעשותו בהם בעולם הזה ויש שירצה להאריך להם ולהניחם ליום הגמול.135

			פירוש רס"ג על איוב לו

			פרק לו בספר איוב עניינו המענה הרביעי של אליהו, המתאר את צדקת אלוהים ואת נפלאות הנהגתו. בין דברי המענה מוזכרת ההנהגה האלוהית בירידת הגשמים. רס"ג בפירושו ביאר שבעניין הגשמים יש שתי צורות להתערבות אלוהית: 'האחת במניעת הגשמים והשני בירידתו'.136 רס"ג אף ביאר שהדוגמה של הגשמים נבחרה באופן מכוון 'מפני שהוא משפיע על ארבעת הכדורים המקיפים, ומפני שבו ניכר שה' יתהדר ויתרומם עונה לתפילות בני האדם כשמבקשים הגשם ומושיעם'.137

			אם כן, על ידי הגשמים היכולת האלוהית מתגלית בהיקפה ('הוא משפיע על ארבעת הכדורים') ואף באקטיביות הזמינה שלה ('עונה לתפילות בני האדם'). ברם, מייד לאחר מכן הסביר רס"ג בעניין עצירת הגשמים, שמניעתם מתרחשת שלא בדרך טבעית, אלא בדרך המופת. כאן הוא ריכך במעט את האקטיביות של ההתערבות:

			ואמר בעניין עצירת הגשם שזה יהיה על דרך המופת, ואין זה הכרחי שימנעהו מכל כופר, וכאמרו בתורה 'וחרה אף ה' בכם' [דברים יא 17] על דרך המופת, לא שהוא יעשה כן תמיד.

			אם כן, אותה יכולת מוחלטת — אין הכרח שתתגשם בפועל, אלא היא תמיד תלויה ברצון השם. לכאורה אפשר לומר שההגבלה הזאת היא רק בעניין מניעת הגשמים, אך בעניין תפילת בני אדם להבאת גשמים, כבר צוין לעיל, אין כל הגבלה. אלא שבפרק לז רס"ג כולל את ירידת הגשם תחת אותו עיקרון, המבחין בין עצם היכולת לבין התממשותה בפועל:

			ואמר בענין ירידת הגשם שהוא גם על דרך המופת וכאמרו בתורה 'ונתתי גשמיכם בעתם' [ויקרא כד 26] שהוא על דרך המופת, לא שכל צדיק הכרחי שימטיר ה' עליו.138

			אף שדברי רס"ג חלים על עניין שכר ועונש, ולכאורה משתמע מהם שה' מעניש, מכל מקום אפשר לזהות בהם סוג של הבחנה בין מה שביכולת השם לעשות לבין מה שבפועל מתרחש. את הקשר בין דברי רס"ג לרמב"ם אנו מוצאים בהערת הרב קאפח במאמר תחית המתים, שם דן הרמב"ם בהגדרות הנס. הרמב"ם הבחין בין חריגה ממשית בטבע לבין היתכנות של נס בדברים האפשריים. בין הדוגמאות לכך ציין הרמב"ם את הזיקה בין שמירת המצוות לבין התמדת הברכות. על כך העיר הרב קאפח שהגרעין של דברי הרמב"ם בהבטחת השכר והעונש מצוי אצל רס"ג והפנה למקורות שנדונו כאן לעיל. ברם, עצם התפיסה של רס"ג את טיב ההתערבות אינה הולמת כדבעי את דברי הרמב"ם, ואף האמור במאמר תחית המתים אינו משקף לעומק את ההשקפה של הרמב"ם. הרב קאפח הבחין בכך, ולכן סמוך להפנייתו זו הוא העיר בזו הלשון:

			והדברים בעניין זה אמורים כאן בצורה כללית מדאי, מתאימים לרמת המון הקוראים, וראה דברי עיון עמוקים מאוד במורה הנבוכים ח"ג נא.139

			במסגרת מאמר זה איננו נדרשים לעמוד על טיבה של הערה זו ועל משמעותה,140 ולעצם העניין דנן ביקשנו להצביע על כך שההבחנה בין מה שביכולת המוחלטת של האל לבין מימושה בפועל יש לה הדים אצל רס"ג, וכפי שראינו גם הרמב"ם קלט הבחנה זו בשינויים המתחייבים בהתאם לגישתו ותפיסתו. הבחנה זו הציע מיכאל צבי נהוראי,141 והיא זכתה לניתוח ופיתוח מחודד אצל אבי רביצקי, שעמד על משמעותה בזיקה למשנת הרמב"ם, והיטיב לנסח את עניינה וטיבה, כדלהלן:

			המונח יכולת מוחלטת מבטא את האמונה ששום בריאה אקטואלית אינה ממצה את כוחו הפוטנציאלי של האל. הוא מציין את הכח האלוהי האינסופי, חסר הגבולות, שהכל אפשרי מבחינתו [...] אמנם גם יכולת היפוטטית זו אינה גוברת על חוק הסתירה, גם היא כפופה להכרח לוגי. [...] לעומת היכולת המוסדרת של האל מייצגת את הכוח האלוהי הממשי, הבורא, היוצר, את הסדר הטבעי הנתון. [...] היכולת המוסדרת איננה מוגבלת רק על ידי חוק הסתירה אלא גם על ידי סדר קוסמי ומוסרי.142

			אם כן, רביצקי ונהוראי הראו שהבחנה זו הוטרמה אצל הרמב"ם, על יסודה הם בחנו סוגיות יסוד בהשקפת הרמב"ם והצביעו על חשיבותה בכך שהיא מותירה מקום הן לעמדה השמרנית והן לעמדה הרדיקלית. ואולם, לאור עיוננו בדברי מארי קאפח אפשר להקדים את גרעינו של הרעיון לרס"ג.

			ההבדל בין הרצון האלוהי ברוח הקודש לבין הרצון האלוהי בנבואה

			משהגענו עד כה נותר לברר מהו אם כן ההבדל בין שני מושגי הרצון האלוהי — בין רוח הקודש לבין הנבואה. בסופו של עניין גם ההפניה לעיל לשמונה פרקים תוכל להלום את עניין הנבואה. יתרה מכך, מארי קאפח הטעים בשיעורו שאף לגבי ברוך בן נריה אין מדובר בהתרחשות של נס. אותם גורמים העשויים למנוע את הנבואה יכולים גם למנוע את רוח הקודש, ואם כן מה משמעותה של ההבחנה ביניהם? דומני שהעניין יונהר לאור ההבדל בהגדרה שבין רוח הקודש לנבואה ולאור ההפניה של הרב קאפח לדיון של אפלטון בפיידרוס. נפתח בהגדרה של הרמב"ם לרוח הקודש. הרמב"ם הגדיר את רוח הקודש כדרגה תת־נבואית ולא כנבואה ממש. הוא אפיין אותה כך:

			שירגיש האדם כאלו דבר מה חל בו, וכוח אחר עבר עליו שמדובבו, ואז ידבר בדברי חכמה, או תהילה, או בדברי תוכחת מועילים, או בדברים מדיניים או אלוהיים, וכל זה בהקיץ ובמצב של שימוש החושים כרגיל, וזהו שאומרים עליו שהוא מדבר ברוח הקדש.143

			אם כן, רוח הקודש מתוארת כאן כאיזו השראה שתופסת את האדם ומכוחה הוא יכול לשורר או לנאום, וכל זה במצב של ערות. כאמור לעיל, מארי קאפח הפנה את תשומת הלב לפיידרוס. הדיון שם נסב על הצד החיובי בשיגעון. סוקרטס מדמה את השיגעון הטוב להשראה נבואית ולמוזה השורה על המשוררים: 'יפה הוא השיגעון אם יהיה על פי מצות האלים [...] השיגעון אשר מאת האלהים מוצאו, מן התבונה אשר בקרב האדם'.144 הוא מונה שלושה סוגים של מצבים שבהם השיגעון טוב. הראשון, סוג של הגדת עתידות; השני, מפלט וישועה בעיתות מצוקה, ולעיתים הוא מתגלם גם בטקסי פולחן ודרכי היטהרות; השלישי הוא המוזה התופסת בהשראה, והיא מנוסחת כדלהלן:

			ויש עוד מין שלישי של היתפעלות ושגעון שבא מן המוזות: כששיגעון כזה תוקף נפש עדינה ותמימה הוא מעוררה ומוליד בה התלהבות עצומה למען תפאר עלילות לאין מספר של הקדמונים במזמורי תהילה ושירים אחרים, למוסר השכל לדורות הבאים.145

			המצב השלישי דומה מאוד להגדרה של הרמב"ם לרוח הקודש בספר מורה הנבוכים. על רקע האמור לעיל, הרצון האלוהי ברוח הקודש מתייחס לעצם ההשראה. בשונה מהנבואה שמעבר להשראה יש בה השגה. זאת ועוד: רוח הקודש מופיעה בצורות ביטוי שונות, כגון שירה, נאומים מדיניים, דברי תוכחה מועילים וכיוצא באלה. בצורות הביטוי הללו היא מפעמת גם כלפי חוץ במרחב הציבורי, מה שאין כן הנבואה, התובעת בהכרח התכוננות והתבודדות, וכל מהותה אחוזה וקשורה בדבקות להשגת האל. נוסף על כך, רוח הקודש היא במצב של ערות,146 בעוד הנבואה היא בחלום, פרט למשה רבנו, וכן רוח הקודש יכולה להופיע גם בעיתות מצוקה, מה שאין כן הנבואה. על רקע האמור כאן, התיאור המופיע ב'הלכות יסודי התורה' הוא תיאור של שני השלבים הראשונים: השלב הראשון, שהרמב"ם קבע מייד שרוח הקודש שורה עליו, והשלב השני, ההשגה הנבואית, שהיא השלב שאחרי רוח הקודש. ונמצא שהשלב הראשון מתרחש בהכרח, בעוד השלב השני, שעם השראת רוח הקודש תהיה הנבואה, אינו הכרח.147

			חתימה

			במאמר זה מוצג ניסיון לעמוד על שיטתו של מארי קאפח בהבנת הרצון האלוהי בעניין הנבואה בהשקפתו של הרמב"ם. נוכחנו לדעת שהכתיבה של מארי קאפח חמקמקה וחידתית, עד שקשה להצביע במפורש מה גישתו ועמדתו. הדברים אמורים הן לעניין כתיבתו והן לעניין דבריו בשיעורים — בשניהם כאחד הוא נע על הציר שבין גילוי לכיסוי, ואף הצהיר מפורשות הן בכתיבה והן בדברים בעל פה שאין הוא רוצה להרחיב ואינו יכול לפרש עוד. כפי שהראינו, הסיבות למעצור זה נעוצות בהיצמדות לעיקרון 'כבוד אלהים הסתר דבר', וגם בחשש שחיצי סכלותם יורו עליו. בשונה מהמפרשים ששמו להם למטרה רק לעמוד על הרובד הנסתר בדברי הרמב"ם, מארי קאפח סיגל לעצמו את דרכי הכתיבה של הרמב"ם בכך שהשתמש באותה צורת כתיבה המכילה היגדים שאפשר להבינם לכאן ולכאן, ואף באותן מחוות גילוי נתונות בסד ההסתר. נמצא שעל מנת לעמוד על כוונתו יש לאמץ את מתודת הלמידה כפי שהיא נדרשת בלימוד הרמב"ם עצמו להשיב הערותיו אלו לאלו ולדלות מבין המילים את הכיוון הנראה בפיענוח הדברים.

			דומני שבכך מארי יוסף קאפח משתלב בשינויים המתבקשים בתוך המסורת הפרשנית, כמו ר' שמואל אבן תיבון ור' יעקב אנטולי,148 שכתיבתם מכילה היגדים שגלוי ונסתר משמשים בהם בערבוביה. לגופה של הסוגיה, השוני בין משנה תורה לבין מורה נבוכים הוסבר על רקע הבחנה בין מושג רוח הקודש לבין מושג הנבואה. בהקשר הזה ראינו שהרצון האלוהי בקשר לרוח הקודש עניינו בעצם הכישרון הטבעי וההשראה המתגלמת בצורות ביטוי שונות. בעניין הרצון האלוהי המתייחס לנבואה הוצעו שני כיווני פרשנות: האחד מפנה את תשומת ליבנו להתרחשויות בלתי צפויות שכאילו שוברות את הרצף ההכרחי, המתחייב במהלך הטבעי של הדברים, שהיה אמור להתממש לולא אותה התרחשות, אולם הצבענו על הקושי הרובץ לפתחה של הבנה זו, בהיותה זהה לעמדה הפילוסופית ועומדת בסתירה לאמירות אחרות של הרב קאפח; השנית ממקדת את תשומת הלב בהבחנה בין עצם האפשרות לבין האי־הכרחיות של אותה אפשרות. מבחינה זו נוכחנו לדעת שהרב קאפח הטרים את המחקר בהבחנה זו, ויש בדבריו חידוש, שהצביע על רס"ג כמקור השראה על שיטת הרמב"ם בפיתוחה של הבחנה זו.

					27	שם, טו, השער, עמ' ח–ט.

				

				
					28	את מורת רוחו כלפי גישה זו הוא הביע בזו הלשון: 'רבים תעו טעו בהבנת דברי רבנו בתחילת הקדמתו לספר זה בתארו שהספר נכתב לאדם דתי שלם באמונתו שכבר עיין במדעי הפילוסופיא ונבוך בפשטי עניינים. ודמו שלא נכתב ספר זה אלא לנבוכים, דמו כי מה שכתב רבנו שם "ועיין במדעי הפילוסופיא וידע עניניהם" שזה לגריעותא ואף גדולים שגו ברואה, או שהישגו מתוך מטרה מגמתית. ואיני צריך לומר שאלו ראו דבריו במאמר תחית המתים שהבאתי לעיל היו נפקחים עיניהם, או היו נמנעים מלהשגות את אחרים, אלא אף אלו שמו לב למשל שנשא בחלק השלישי פרק נא, לא היו אומרים מה שאמרו אם מתעייה או מהתעיה. וכך הם הלכי מחשבתו של רבנו בכל אמריו בהקדמתו למשנה ובפירושו למשנה ראשונה של פרק חלק בסנהדרין, וב"הלכות יסודי התורה", ובעשרות מקומות פזורים ברחבי תורתו. ולא הייתי צריך להזכיר את זאת אלמלי שכבר נכתב בספרים'. קאפח, 'דברים אחדים' (לעיל, הערה 12), עמ' 19–20.

				

				
					29	משנה תורה (לעיל, הערה 23), טו, עמ' ח–ט.

				

				
					30	אם כי נראה שבעניין אסכולה זו, על אף ההסתייגות של הרב קאפח הוא לא שלל לגמרי את ההישג שלהם, והוא טרח לציין שבעיונם הם 'דלו פנינים פה ושם מרום שגב מחשבת רבינו הגדול' (שם). זאת בניגוד למעיינים רק במישור ההלכתי ומתנזרים מלימוד מורה נבוכים — בעניינם הוא תמה אם בכלל 'פזלו אף במשהו למרום שגב מחשבתו בעולם המחשבה היהודית' (לעיל, ליד הערה 27).

				

				
					31	ראויים כאן דבריו של צבי לנגרמן, שנחשב לאחד מתלמידיו המובחרים והמוערכים של הרב קאפח, בהתייחסו לסוגיית הסתירה בדברי הרמב"ם בין המצג המופיע בספר משנה תורה בעניין האסטרונומיה לבין המצג המופיע במורה נבוכים, שם הרמב"ם הטיל ספק במבנה של מערכת הגלגלים שהציג במשנה תורה. לכאורה הרמב"ם ביודעין הציג במשנה תורה תמונה שהוא עצמו הטיל בה ספק, מה שעשוי לחזק את הגישה הרדיקלית, שהרמב"ם ביודעין הטעה את קוראיו התמימים. על כך העיר לנגרמן כדלקמן: 'חייב אני לדחות כל הצעה שהרמב"ם הציג ביודעין תמונה כוזבת במשנה תורה, בכדי להסתיר מקוראיו שידיעותינו המדעיות על העולם רוויות ספקות, דבר שהיה עשוי לערער את אמונתם הדתית. [...] יש להבחין הבחנה ברורה בין הסתרת עניינים רגישים או הרמיזה אליהם בצורה חמקמקה ומתוחכמת, לבין שקר שקוף. פילוסופים כמו הרמב"ם אכן נהגו לגלות טפח ולהסתיר טפחיים כאשר דנו בעניינים רגישים לרמוז אליהם ומיד לעבור לנושא אחר, אבל הם לא הציגו תמונה כוזבת, הם לא הירצו בפשטות ובתמימות דברים שידעו שאין להם יסוד'. י"צ לנגרמן, 'סוגיות אסטרונומיות במחשבת הרמב"ם', דעת, 37 (תשנ"ו), עמ' 107–118. נדפס שוב בתוך דעת הרמב"ם (לעיל, הערה 25), עמ' 345–356. ראו גם ר' קנלר, 'פירוש הרמב"ם למרכבה כפרדיגמה: פיזיקה או מטפיזיקה', דעת, 74–75 (תשע"ג), עמ' 149–183.

				

				
					32	על גישה זו ראו א' רביצקי, 'הרמב"ם: אזוטריות וחינוך פילוסופי', הנ"ל, עיונים מימוניים, ירושלים ותל אביב תשס"ו, עמ' 59–81; ש' קליין־ברסלבי, שלמה המלך והאזוטריזם הפילוסופי במשנת הרמב"ם, ירושלים תשנ"ז, עמ' 48–76; י' לורברבוים, 'כאילו החכמים והיודעים נמשכים אחר העניין הזה ברצון אלוהי: על תפיסת המשל במורה הנבוכים', תרביץ, עא (תשס"ב), עמ' 87–132, במיוחד עמ' 110–116; י' שטרן, החומר והצורה במורה נבוכים לרמב"ם, ירושלים תשע"ז, עמ' 26–65.

				

				
					33	על פניו נראה שהמוטו הזה עניינו אך ורק רכישת השכלה. ואולם, דומני שיש להבינו באופן אחר. לטעמי המוטו הזה מכיל את מושג השלמות של האדם, הכוללת בתוכה את שלמות המידות ואת שלמות הלימוד והדעת, והיא כוללת תורה וחוכמה. על פי הבנה זו המשפט האמור מתפרש באופן הבא: למד היטב — הוא על פי האמור בישעיה 'לִמְדוּ הֵיטֵב דִּרְשׁוּ מִשְׁפָּט אַשְּׁרוּ חָמוֹץ שִׁפְטוּ יָתוֹם רִיבוּ אַלְמָנָה' (ישעיה א 17). בתרגום יונתן הביטוי 'למדו היטב' מתורגם 'אליפּו לאֹוטבא', שפירושו ללמוד לעשות את הטוב. כלומר, אין מדובר בלימוד במובן העיוני האינטלקטואלי, אלא בשלמות המידות. חקור — עניינו על דרך הפסוק 'וכבֹד מלכים חקֹר דבר' (משלי כה 2). כלומר, אין להסתפק בלימוד שטחי, אלא יש להעמיק בלימוד עיוני, הן במה שקשור לענייני ההלכה הן במה שקשור להיבט ההשקפה ושאר הלימודים. והשכלת — זו התוצאה של שני הדברים הללו. כלומר, כאשר תושג שלמות המידות למד היטב, ושלמות העיון חקור, אז השכלת. עניינו ההצלחה בהשגת השלמות. על דרך הכתוב 'ואז תשכיל'. ייתכן שבכך טמון גם הרמז ללימוד מתמיד בלא הרף, ומצד זה על דרך הכתוב 'לֹא יָמוּשׁ סֵפֶר הַתּוֹרָה הַזֶּה מִפִּיךָ וְהָגִיתָ בּוֹ יוֹמָם וָלַיְלָה לְמַעַן תִּשְׁמֹר לַעֲשׂוֹת כְּכָל הַכָּתוּב בּוֹ כִּי אָז תַּצְלִיחַ אֶת דְּרָכֶךָ וְאָז תַּשְׂכִּיל' (יהושע א 8). פירוש זה משקף גם את עולמו של מארי יחיא קאפח ודמותו, שאכן כך נהג וכך פעל, ובדרך זו ביקש לחנך ולעצב את הקהילה. וכך פועלו מתואר אצל ש' קרח, אגרת בוכים, בית שמש תשכ"ג, עמ' סט–עח.

				

				
					34	על הפולמוס בתקופתו של הסב מארי יחיא קאפח ראו י' הראל, 'מעורבותו של סוחר יהודי מאיזמיר בפולמוס הקבלה בצנעא', מטוב יוסף, ב, בעריכת א' אטינגר וד' בר מעוז, חיפה תשע"א, עמ' 144–155; מ' ענזי, 'השפעת התמורות המדיניות על יהודי צנעא בראשית המאה עשרים', מטוב יוסף (לעיל בהערה זו), ב, עמ' 95–124; י' ניני, 'פולמוס מעניין וויכוח עקר על חכמת הקבלה בין חכמי תימן בראשית המאה', מיכאל, יד (תשנ"ז), עמ' רטו–רמג; ב"צ עראקי־קלורמן, 'השכלה, יהדות ואסלאם והוויכוח על הקבלה בתימן: היבטים חברתיים ותרבותיים', קנאות דתית, בעריכת מ' ליטבק וא' לימור, ירושלים תשס"ח, עמ' 133–180; י' עדן, פולמוס הקבלה בצנעא: הרקע הרוחני והחברתי לפולמוס הקבלה בשנים תרע"ב–תש"ד (1912–1944), עבודת מוסמך, טורו קולג' תשנ"ח; י' רצהבי, 'לתולדות המחלוקת על הקבלה בקהילת צנעא בשנות תרע"ג–תרע"ד: איגרת רבי סעיד בן חיים אלנדאף', פעמים, 88 (תשס"א),עמ' 98–123.

				

				
					35	יחיא בן שלמה קאפח, ספר מלחמות השם, ירושלים תרצ"א. לפי נוסח הקולפון שבסוף ספר מלחמות השם הסתיימה כתיבתו בשנת תרפ"ז, אולם הוא יצא לאור רק בשנת תרצ"א. ראו גם הנ"ל, דעת אלהים, ירושלים תרצ"א. מתנגדיו חיברו כנגד ספר מלחמות השם את ספר אמונת השם, והטענות שם מנוסחות באופן בוטה ומופנות לגופו של אדם יותר מלגופו של עניין. ראו אמונת השם, ירושלים תרצ"ח. לא צוין שם המחבר. הרב יוסף צובירי (1916–2000) במכתבו אל דוד תמר ייחס את הספר לעצמו (ד' תמר, מחקרים בתולדות היהודים בארץ ישראל ובארצות המזרח, ירושלים תשמ"א, עמ' 145–147). ואולם, לנוכח גילויים חדשים נראה שלא כך פני הדברים. מסתבר שהרב יוסף שמן שלח איגרת לרב יהודה אברהם חבשוש ובה הוא דן בשאלה מיהו מחברו של ספר 'אמונת השם'. מדברי האיגרת עולה כי המחבר העיקרי של ספר אמונת השם הוא ר' יחיא ערוסי, שהיה מוכר בכינוי 'אלחאפי' (היחף) ונלוו עימו עוד כמה מחכמי צנעא — ר' סעיד עוזירי, שעמד בראש בית כנסת אלאוסטא; 'גם יש מתוכו משארית הפליטה, מאת המ'[נוח] הרה"ג נתנאל אלשייך ז"ל, ונכתב גם על ידי יוסף ן' יעקב אלצבירי יצ"ו וזולתם וע"כ או' [= ועל כן אומרים] כי רוצים להעלים את שמם, ואתם תבחרו הטוב והישר ודבר זה שייך לכללות אחב"י [= אחינו בני ישראל]'. י' טובי, 'מי חיבר את ספר אמונת השם', דעת, 49 (תשס"ב), 87–98.

				

				
					36	הרב יחיא קאפח ריכז את החרמות והשיב כנגדם בחרם אדרבה בקונטרס עמל ורעות רוח וחרמות ותשובתם: מארעות ירושלים ותימן (צנעא) בשנת תרע"ד, ירושלים תשל"ו.

				

				
					37	על המאורעות הללו ראו א' לוי, הולך תמים: מורשתו, חייו ופועלו של הרב יוסף קאפח, [חמ"ד] תשס"ג, עמ' 49–66.

				

				
					38	כישרונו המפעים והיוצא דופן בגיל כה צעיר מתגלה גם לנוכח העובדה שבגיל שש עשרה חיבר אזהרות על תרי"ג מצוות לפי מניין המצוות של הרמב"ם. ראו י' קאפח, 'אזהרות לפי מנין הרמב"ם', ספר המצוות לרמב"ם (מהדורת י' קאפח, ירושלים תשל"א, עמ' שמט–שנט). גם הקונטרס שיחת דקלים שנמצא בעיזבונו חובר בהיותו בגיל שש עשרה. קונטרס זה, עניינו ביקורת על הקבלה באמצעות בירור מושגים והגדרות. גם הוא מלמד שכבר בגיל צעיר שלט יוסף קאפח במרחבי הספרות המחשבתית, לא רק ההלכתית, והקונטרס אף מלמד על שליטה במלאכת החריזה והשיבוץ. א' מלמד (עורך), שיחת דקלים: חיבור בלתי נודע לרב יוסף בן דוד קאפח, ירושלים תשס"ה.

				

				
					39	את גזרת היתומים גזר השלטון האסלאמי בתימן, שקבע כי כל יתום קטין, יש למוסרו לשלטון, והם יפרסו עליו חסות ויגדלוהו כמוסלמי.

				

				
					40	מארי קאפח רמז בכמה מקומות לפרשה זו בהערה חריפה המפנה את תשומת הלב לסיבה לבקיעת הקבר. לדוגמה ראו מורה נבוכים, חלק א, פרק עב, הערה 71; חלק ב, פרק מה, הערה 15; חלק ג, פרק יב, הערה 29. וגם בכתבים אחרים שתרגם.

				

				
					41	מארי קאפח תיאר בזיכרונותיו (רובם בכתב יד. חלק פורסם באופן מצונזר אצל לוי, הולך תמים [לעיל, הערה 37], עמ' 80–86. כאן מובאים בפעם הראשונה דבריו בעניין פרשת ההלשנה בלא צנזור [הדילוגים הם של מה שאינו נוגע ישירות בעניין זה]): 'ביום ד' י"א לחדש סיון מת האו"ר מר יחיא יצחק. [...] באותו זמן ולפני אותו זמן כלומר מעת פטירת סבי זצ"ל נוהג הייתי לבקר מקום קבורתו כמעט בכל יום, ובפרט שני וחמישי בשבוע, או לבדי או עם חבר או חברים. ביום חמישי י"ב בסיון תרצ"ב בקרתי בבית הקברות עם עוד שני חברים והם משה בכה"ר יחיא גיאת, וחיים הדאראת, ובאותו השבוע היינו באמצע הכתיבה על אבן המצבה של סבי. הכותב כלומר החוקק היה הרב עזרי בכה"ר יחיא גיאת ואני עזרתי על ידו. לאחר שהייה של כרבע שעה ליד קברו של סבי פנינו לעבר קברו של אבי שהיה רחוק ממנו כמה מטרים והיה בסביבת קברו של האו"ר, ולא עלתה על לבינו שום מחשבה אחרת. זה היה בשעות אחר הצהרים כשעה וחצי לפני זמן מנחה בבית הכנסת. והנה אנחנו רואים שלשה אנשים יוצאים מן העיר לעבר בית הקברות ובראשם יוסף צובירי ושנים מרעיו ופניהם אל בית הקברות, והנה פתאום יוסף צובירי רץ חזרה אל העיר, וחבריו קוראים לו למה הוא רץ, והוא מנופף להם בידו לבוא אחריו, אנחנו התעכבנו עוד שם בבית הקברות כעשרה רגעים וחזרנו, בהגיענו לשער העיר והנה כעשרים איש ובראשם יוסף אלשאקי יוצאים מן העיר בבהלה. אנו לא ידענו על המתרחש. פניתי אל ידיד שהיה בין היוצאים הוא חיים ב"ר שלמה נוני מה יש, והוא אמר לי אומרים ששרפתם את קברו של האו"ר. אנו התפלאנו לשמוע והתיחסנו בביטול ובשלות נפש לכל הספור ולכל הבדיה, בחשבינו שהמתקהלים יגיעו לשם ויראו כי לא היו דברים מעולם, ויחזרו כל עומת שבאו. אך לא כך היה הדבר הם חזרו ברגשות מעורבבות, אבל יוסף שאקי ויוסף צובירי דאגו לפתח את הסיפור והבדיה, ובינתיים נסגרו שערי העיר, ואז הופקדו שומרים על חומות העיר משלנו ומשלהם כדי שלא יצאו ויביימו חפירה או נגיעה בקרבו ויעלילו עלינו. אותו יוסף שאקי פנה אל לשכת שוטרי העיר אלכרכון וספר את הבדיה, והוחלט לשלוח שוטרים לעצרינו את כל אחד עצרו בבית הכנסת שלו שהוא מתפלל בו כי אז שעת מנחה. אני נעצרתי, ובהגיעי לבית המעצר מצאתי את חברי שם. עוד באותו הערב הביאו את השופט "עלאמה", הוא היה עאמל "אלכרכון". התובע היה יוסף אלשאקי, ושלשה המרעים היו העדים, יוסף צובירי העיד שראה אותנו חופרים ושורפים וכל הבדיה, ושני חבריו אחד העיד בשפה רפה כנראה שהיתה לו נקיפת מצפון על כל הבדיה, והשלישי היה עונה על שאלות יוסף אלשאקי "הנה הוא אמר לך", "כפי שאמר לך", אך לא העיז להוציא מפיו דבר שקר ובדיה גסה. באותו ערב החליט "עאמל עלאמה" לעצרינו. אנו לא ידענו שכל המטרה הוא אני, ושני חבירי היו בבחינת "ויש נספה בלא משפט", כי אני הייתי נער יתום מאב ואם והייתי כבן שלש עשרה שנה וחצי, ולפי החקיקה המוסלמית אחת דתי להתאסלם. כל זמן שסבי חי העלימו המוסלמים עין ממני, כי סבי היה חכם זקן ונשוא פנים גם בעיניהם. עתה לאחר מות סבי ידעו הצוררים צובירי ומריעיו יוסף שאקי כפי שנודע, הם היו ראשי הקושרים, וכל המטרה של צובירי היא למסור אותי לידי המוסלמים לאסלם אותי, כי שני חברי שהיו בגילי, האחד משה גיאת' היה לו אב ואם בחיים, והשני חיים הדאראת אמנם היה יתום מאב אך אמו חיה ולא יכלו לנגוע בו לרעה. עוד באותו הערב פנה יוסף אלשאקי אל "סעיד חבשוש" שהיה עשיר שחצן חשוך בנים. הוא היה אח אשתו של האו"ר, וגם הוא לא ידע עיקר המזמה והמטרה אלא שסו אותו איך אלה הוציאו את גיסך מקברו ואתה שותק, וזה השתלהב מן הספור, והלך אל "עאמל עלאמה" ושיחד אותו אומרים בסכום גדול לפי מושגי המקום והזמן, וזה כלומר "עאמל עלאמה" עוד באותו ערב הוציא פסק דין עוד לפני שראה את הקבר ולפני שבקר במקום. [...] ביום ששי בבקר עוד לפני זריחת השמש יצאו קהל גדול מצנעא יחד עם השופט לבקר והנה אין כלום אין אפלו דריסות רגל בסביבות הקבר, וכרגיל בתימן כי בימים אלה כלומר בחודש סיון יש לעתים קרובות טפטוף גשמים ובאותו יום רביעי או חמישי היה טפטוף קל. וכאשר העירו חברינו שיצאו עם קהל המבקרים פנו לשופט והראו לו את עקבות טפות הגשמים שירדו שלשום ושאין אף רושם של דריסת רגל. הוא שתק, אבל כבר השֹחד בחיק חמה עזה. עוד באותו יום ששי הוציא השופט פסק דין לאסור אותנו בבית הכלא "אלצנאיע". זה היה בית כלא לעברות לא חמורות. עד כמה שאני זוכר תוכן הפסק היה כך שהעידו העדים שאלו פגעו בקבר. ואף אם לכאורה לא נמצא עקבות המעשה אבל אני בטוח שהיה מעשה כזה ואם לא היה למעשה בודאי שהיתה כוונה כזו אלא שהופרעו הללו מלבצע כוונתם ולפיכך דינם להיאסר. [...] עוד באותו יום רביעי בשעות אחר הצהרים בשעות "לעיסת הקאת" של "מחמד נאשר" וראשי עוזריו, נשלח חייל לחדר היהודים שאני כלוא בו, והודיע רק לי כי "מחמד נאשר" מזמין אותי. אני הלכתי לתומי כשנכנסתי לחדרו היה יושב עם הקצינים שלו ולפניו חבילות הקאת. אמר לי לשבת וישבתי. הוא "מחמד נאשר" שאל אותי שאלה אחת אם אני הכרתי את אבי. אני לשמע השאלה הבנתי את המטרה התאבנתי לא יכולתי להוציא מלה מפי, וכנראה שהחורתי. נשתררה דומיה של כדקה אחת, והנה "מחמד נאשר" אמר לאחד החיילים שלפניו "אדי לה ציני מא" תן לו ספל מים. נתן לי. שתיתי אותו. עוד דקה דומיה ופתאום הפטיר "חזור למקומך". החייל לווני לחדר היהודים שבכלא. עד היום אני זוכר אותו מעמד אומלל. נער בן שלש עשרה שנה, עומד בפני כל יכול, בפני מפקד עריץ מפקד כל יכול. אם יכני אין מי יאמר לו מה תעשה. אם יהרגני אין מי יאמר לו מה עשית. אם יאמר כבר אמרתי מלה להתאסלם או אפלו הסכמתי אין מי שיכחישנו. בקצור הייתי בלוע האריה וברוך השם יצאתי בשלום. אני זוכר כשי[ר]דתי מן המדרגות של חדרו של "מחמד נאשר" לחזור לחדר הכלא רגלי רעדו, ולא יכולתי ללכת רק בקושי. וכאשר הגעתי אל חברי ושאר היהודים אשר שם שאלו אותי אם הכו אותי. עניתי לא. כנראה שפני היו חוורים. ובאמת לא נגעו בי לרעה ולא היו חלופי דברים פרט לשאלה אחת ששאל אותי אם הכרתי את אבי. איני יודע מה הרהר "מחמד נאשר" ומה נתן ה' בלבו ששחרר אותי ופטרני בדמוס. אלהי שלח מלאכיה וסגר פום אריותא ולא חבלוני [על פי דניאל ו 23], ואני בטוח כי מפקד הכלא זה יש לו שכר וגמול מאת ה' אשר עצרו מלהרע לי, ואותם "היהודים" הארורים דינם מסור לשמים. ראשי הקהל חזרו מכפר "אלרוצ'ה" לעיר צנעא באותו שבוע ביום ששי, ואני וחברי עדין בכלא. ביום ראשון כפי שהדברים כבר ברורים למהר"י אביץ' ולרוב היהודים תושבי צנעא כי זו היתה עלילה שאין לה שום יסוד במציאות. בקש להתקבל לפני המלך. המלך הסכים. אז עלה מהר"י אביץ' ועוד שנים מנכבדי הקהילה והם יוסף נחום ויחיא אלתאם. שלשתם נכנסו למלך, וטרם ידברו את דבריהם, הפטיר המלך שידע על מטרת בואם וידע כבר את כל פרטי העלילה לאשורה: "זווג'וה" חתנו אותו, השיאו אותו. מהר"י אביץ' הבין מיד. יוסף נחום ויחיא אלתאם נדהמו. יחיא אלתאם רצה לומר כמה מלים, ויוסף נחום רמז לו לשתוק. מהר"י אביץ' בקש כתב שחרור מבית הכלא לאסירים "אטלאק", והמלך נענה מיד. ואז יצאו שלשתם מלפני המלך, וכבר חכו להם בחוץ כמה מחברנו. נדמה לי כי כתב השחרור נמסר אז למאיר חמדי, והוא בא אלינו לכלא עם עוד יהודים ומסרו את השחרור ל[מ]פקד הכלא "מחמד נאשר" וזה שחרר אותנו למגינת לבבם של אותם ארורים אשר לא נעשתה עצתם. את מה שאמר המלך סיפר לי לאחר כמה שבועות מהר"י אביץ' זצ"ל. וכבר שמעתי אותו הספור מר' יוסף נחום, ועל תדהמתם מיד[י]עת המלך על כל הספור ומטרת המתכננים שמעתי מר' יוסף נחום, ועד היום כשאני נזכר אותו המעמד האומלל שלי רועדים כל עצמותי. ילד בגיל שלש עשרה שנה לפני עריץ כל יכול. לאחר השחרור החל מהר"י אביץ' להשתדל לחתן אותי, ושלח אלי את הרב רצ'א צארום אשר זכה ועלה לארץ. אני באותו הזמן לא היתה לי נטייה להתחתן והיתה שאיפה לנסוע לארץ ישראל ולהנצל אחת לתמיד מן האיום עלי. מהר"י אביץ' כינס כמה מתלמידי סבי אצלו בבית. אני ידעתי את פעולותיו והלכתי לביתו. הם היו בחדרו והדלת נעולה ושמעתי שהוא אומר להם שאם אני אסע לארץ ישראל מי יודע לאן אני אתגלגל כנראה שהוא ידע הטב את המצב בארץ. ואני כילד ללא השגחה איני יודע היאך הייתי מתדרדר, והחליטו ללחוץ עלי להתחתן. וכך נשלח אלי הרב רצ'א אלצארום עם עוד חברים כגון יחיא אלכסאר ועוד, והחלו להסביר לי את התוצאות מן הנסיעה והציעו לפני שמות של בנות אני טענתי שאיני מכיר בנות. הרב רצ'א הציע לפני בתו של האו"ר עניתי מה שעניתי, והוא הפטיר אתה רואה שאתה מכיר בנות. לבסוף הוחלט על רעיתי ברכה שהיא בת דודי אחי אמי ואז החלו ההכנות במהירות לעשות אירוסין למרות שבצנעא לא היה נהוג לעשות אירוסין רחוקים מן הנשואין אבל רצו לסתום את פי המקטרגים. וכך היה ובראשית חדש תמוז נערכו אירוסי בעם רב ובפרסום גדול כדי להוציא קול שאני כבר נשוי, ולפי החקיקה המוסלמית אני נחשב לגדול ולא נשקפת לי מעתה שום סכנה'.

				

				
					42	קאפח, 'דברים אחדים' (לעיל, הערה 12), עמ' 28–29. החשש הזה רבץ גם בתחום ההלכתי, כפי שתיאר בעניין פינוי מת. ראו משנה תורה (לעיל, הערה 23), כג, ספר שופטים, עמ' רב–רג הערה ז.

				

				
					43	אשר יגור מארי קאפח בא לו. לאחר צאת המורה נבוכים יצא לאור קונטרס שמטרתו הייתה להחזיר עטרת המחלוקת והאיבה ליושנה. אשר על כן בעלי הקונטרס האנונימי שמו להם למטרה לדלות מהערותיו של הרב קאפח על מורה נבוכים רמיזות על מנת להציגו כמי שבז לספרות הזוהר והקבלה ואף לחכמי ישראל בכלל. הקונטרס נקרא מגן וצנה, והוא חושף את האמת על כת הכופרים הנקראים 'דרדעים' ומגלה את פרצופו האמיתי של העומד בראשה (לא צוין מקום, ולא שנה ושם מחבר). השמועה אומרת שבעל הקונטרס הוא הרב נתנאל אלשייך, בנו של ר' יחיא אלשייך, שאת כל רוחו הוא מוציא בכדי לרדוף ולהשמיץ את המזוהים עם שיטתו של מארי קאפח. הוא אף רדף את תלמידו של מארי קאפח הרב רצון ערוסי וחיפש דרכים מדרכים שונות להטיל בו רבב ופגם. השתלחות כזו עולה גם מכתביו של הרב יצחק רצאבי, שמצד אחד תוקף באופן בוטה וגס את שיטתו את מארי קאפח ומצמיד לו כינויים, ומצד אחר מסתמך על כתביו, מבלי להזכיר את שמו.

				

				
					44	על כיווני הפרשנות במורה נבוכים ראו א' רביצקי, 'סתרי תורתו של מורה הנבוכים: הפרשנות בדורותיו ובדורותינו', הנ"ל, על דעת המקום: מחקרים בהגות היהודית ובתולדותיה, ירושלים תשנ"א, עמ' 142–182.

				

				
					45	ב'הלכות יסודי התורה', על מה שכתב הרמב"ם 'מאמתת הימצאו' דייק הרב קאפח שהניסוח הזה מכוון כנגד שיטת אריסטו, שסבר את הקדמות, ולכן הרמב"ם כתב 'מאמתת הימצאו', ולא כתב מעצם מציאותו. משנה תורה (לעיל, הערה 23), הלכות יסודי התורה, א, א, עמ' צג הערה ח. עוד ראו שם, פרק ג, עמ' קז הערה כא. ובמקומות רבים אחרים.

				

				
					46	קאפח, 'דברים אחדים' (לעיל, הערה 12), עמ' 29. על פירושו של ר' משה נרבוני ראו ג' הולצמן, 'ביאורו של ר' משה נרבוני למורה נבוכים לרמב"ם', דעת, 74–75 (תשע"ג), עמ' 197–236.

				

				
					47	מורה נבוכים, סיבות הסתירה, הסיבה החמישית.

				

				
					48	'ואם עיינת היטב בספרו של אבו בכאר אבן אלצאיג שאליו המחה רבינו במו"נ ח"א פ' עד, בוודאי תבין יותר'. משנה תורה (לעיל, הערה 23), הלכות תשובה, ח, עמ' תרמא הערה יג.

				

				
					49	'וברור לי כי מי שלא עסק ביסודיות בספרים שציין רבינו הדנים במהות הנפש לא יבין את דברי רבינו במושג זה. זוהי דעת רבינו וזוהי כוונתו והרוצה לחלוק יש לו גדולי עולם לסמוך עליו. אך לא לעקם ולא לאנוס אותם'. משנה תורה (לעיל, הערה 23), הלכות תשובה, ח, יד, עמ' תרמז, סוף הערה מ.

				

				
					50	על משמעותה של סתירה זו ראו י' גליקר, 'הבעיה המודאלית בפילוסופיה של הרמב"ם', עיון, י (תש"ך), עמ' 177–191. על הסיבה השביעית ראו י' לורברבוים, '"הסיבה השביעית": על הסתירות ב"מורה הנבוכים" — עיון מחודש', תרביץ, סט (תש"ס), עמ' 211–237; ח' קרייסל, '"מורה נבוכים" ואמנות ההסתרה', על פי הבאר: מחקרים בהגות יהודית ובמחשבת ההלכה מוגשים ליעקב בלידשטיין, בעריכת א' ארליך, ח' קרייסל וד"י לסקר, באר שבע תשס"ח, עמ' 487–507; שוורץ, סתירה והסתרה (לעיל, הערה 24).

				

				
					51	מורה נבוכים, חלק א, פרק נד, הערה 10. על קיומה של גישה אזוטרית בדברי הרב קאפח עמד דב שוורץ: 'יש רגליים לדבר שהרב קאפח עצמו נקט בלשון אזוטרית שלעתים מגלה טפח אך מסתירה טפחיים [...] מבחינה זו עקב אחר גישתו של הרמב"ם, שלפיה האדם החכם והשלם אינו חושף את דעותיו ברבים ומכסה אותם במשלים וחידות'. ד' שוורץ, 'הערות על פירושי שיר־השירים לר' שמריה האקריטי', ספר זיכרון (לעיל, הערה 2), עמ' 333. על עניין זה עמד גם לנגרמן בהרצאתו 'תורת הנבואה במחשבת הרמב"ם על פי יסודות האמונה' ביום עיון בבית הכנסת של הרב קאפח. בהרצאה זו אפשר לצפות באתר יוטיוב.

				

				
					52	משנה תורה (לעיל, הערה 23), הלכות יסודי התורה, ב, ב, עמ' ק–קא הערה ב; הלכות תשובה, פרק י, הלכה א, עמ' תרן–תרנא הערה ה.

				

				
					53	על גישתו בעניין זה ראו א' נגר, 'היראה במשנת הרמב"ם (בחינה מחודשת)', דעת, 39 (תשנ"ז), עמ' 89–99. על עניין היראה ראו גם ג' ברעלי, 'על יראת ה' אצל הרמב"ם', עיון, מה (תשנ"ז), עמ' 381–388; ח' קרייסל, 'אהבת ה' ויראתו במשנתו של הרמב"ם', דעת, 37 (תשנ"ו), עמ' 127–151; ע' ערן, 'המונחים רגבה ורהבה כמקור לאהבה ויראה בתפיסת הרמב"ם', תרביץ, ע (תשס"א), עמ' 465–505.

				

				
					54	לניסיון חשוב בבחינת הקשר בין תורה למדע ראו ח' סרי, בעקבי הרמב"ם: שלוש דרכים בנות ימינו לנושאי 'תורה ומדע': קריאותיהם וישומיהם השונים של הרב מ"מ שניאורסון, פרופ' ישעיהו ליבוביץ והרב קאפח לכתבי הרמב"ם בנושאי 'תורה ומדע', עבודת דוקטור, אוניברסיטת בר־אילן, תשס"ח. יצא גם כספר: פתרון חידת הנבוכים: פרשני הרמב"ם בדורנו — על תורה ומדע: הרב מ"מ שניאורסון, ישעיהו לייבוביץ, הרב יוסף קאפח, רמת גן תשע"א.

				

				
					55	'אם כי עברתי על כל מפרשי המורה אלה שנדפסו על המורה על הדף בהוצאה הידועה, ואלה שנדפסו לבדם או שהם בכ"י [...] ובהערותיי יש שנטיתי פעם לזה ופעם לאחר, ופעם לא זה ולא זה. [...] ואם ימצא הקורא כי מה שכתבתי הם דברי המפרש פלוני, ידע שאינו גנוב איתי אלא לקוח בהיתר מפני שעברתי על כולם עד כמה שידי מגעת'. קאפח, 'דברים אחדים' (לעיל, הערה 12), עמ' 29. על החשיבות של העיון במפרשים להבנת הערותיו של הרב קאפח ראו א' נגר, 'כיצד יש ללמוד את הערות הרב יוסף קאפח?', מסורה ליוסף, ח (תשע"ד), עמ' 73–94; הנ"ל, 'פסוקי הפתיחה והסיום למורה הנבוכים', מסורה ליוסף, ו (תשס"ט), עמ' 345–380.

				

				
					56	גישה זו היא תוצר של אותו חשש מפני תיוג ושיוך למחנה הדרדעים. לעצם העניין דרך זו מנוגדת במעט לתפיסתו של קאפח, שראה בהגות המחשבתית וההעמקה בה ערך חשוב ומיוחד, ועל צירה ובסיסה הוא ראה את ייחודו של הרמב"ם, כפי שהיטיב לבטא זאת בהקדמתו למורה נבוכים: 'כי רבים רבים הם אשר עסקו בפרטים ושכחו את עיקר העיקרים, ויש אשר אמנם פנו אל דרך הקודש אך שקעו את ימיהם בדיונים ובפלפולים בהמצאות אשר מי יודע אם יארעו אי פעם, והזניחו את יסוד היסודות וצמוד החכמות ידיעת ה' ברוך הוא כמו שפתח רבנו את ספרו הגדול משנה תורה: "יסוד היסודות ועמוד החכמות לידע שיש שם מצוי ראשון, והוא ממציא כל נמצא, וכל הנמצאים משמים וארץ ומה שביניהם לא ימצאו אלא מאמתת המצאו. הוא שהנביא אומר וה' אלהים אמת". כי בלעדי ידיעת היסוד הגדול הזה כפי היכולת, עלול האדם להיות חיצוני שומר מצוות בלי שירגיש בכך, אשר לדעת רבנו עצם עשיית אותן המצות באיברים החיצוניים ללא ידיעת המצווה בהן וללא ידיעת מהותן ומטרתן אינן אלא כפי הגדרת רבנו בח"ג פנ"א: "כמי שחופר גומה בקרקע וכמי שחוטב עצים ביער"'. קאפח, 'דברים אחדים' (לעיל, הערה 12), עמ' 17.

				

				
					57	דוגמאות למגמה זו ראו לוי, הולך תמים (לעיל, הערה 37), עמ' 157. שם הובא סיפור שהרב קאפח העיר למישהו על כך שעליו לשנות את שמו והלה לא שינה את שמו ולבסוף נפטר. סיפור זה עומד בסתירה מוחלטת לעולמו והגותו ואף לדברים שכתב בעניין שינוי שם. ראו משנה תורה (לעיל, הערה 23), הלכות תשובה, ב, ד, עמ' תקץ–תקצא הערה ז. סיפור אחר מבקש לעטוף בהילת מסתורין את רגעי פטירתו. צוין שהוא נפטר כאשר הספר 'מעשה ניסים' לר' נסים ממרסיי היה מונח לפניו בסוף פרשת תצוה בקטע המובא מהדרש: 'צורת יעקב אבינו חקוקה תחת הכיסא'. לוי, הולך תמים (לעיל בהערה זו), עמ' 226. ברם, לא נתנו דעתם שפסקה זו מובאת כניגוד לדעת הרמב"ם, בהיותה מוסברת במישור האסטרולוגי. מגמה אחרת מבקשת לנקוב ככברה את השקפותיו מתוך כוונה להנגיד את גישתו עם גישת סבו בכל מה שקשור ליחס לקבלה. בשל כמה אזכורים בודדים של ספר הזוהר בכתביו הונחה אבן פינה לטעון שהוא צידד בספר הזוהר ובקבלה, בניגוד לסבו. ש' לוי, 'היחס בין הקבלה לבין ההלכה במשנת המהרי"ץ ומהרי"ק', מסורה ליוסף, ז (תשע"ב), עמ' 197–215; סרי, 'פתרון חידת הנבוכים' (לעיל, הערה 54), עמ' 22–23, 223–226. ברוח מגמה זו נרקמת אגדה חדשה, שמטרתה להציגו כמי שהאמין בעילוי נשמות על רקע סיפור שמדי שנה היה הרב נוהג לקרוא את ההפטרה של השבת שבה נפטר סבו. קיצורו של דבר, נראה שאגדת המקובלים מסביב לרמב"ם חוזרת ביצירתיות חדשה.

				

				
					58	כל מפעלו של מארי קאפח עומד בסימן קריאת התיגר על גישה זו. בפתח מהדורתו למשנה תורה הוא אפיין את ייחודם של כתבי תימן דווקא על יסוד הנאמנות לטקסט, שכן נמנעו מלהפעיל שיקולי עריכה וצנזור רק מפני שאינו תואם את עולמם. משנה תורה (לעיל, הערה 23), ספר המדע, הקדמה, עמ' י–יב. על תופעה זו של התערבות בטקסט ראו י' תא־שמע, 'ספרייתם של חכמי אשכנז וצרפת', הנ"ל, כנסת מחקרים: עיונים בספרות הרבנית בימי הביניים, א, ירושלים תשס"ד, עמ' 21–42.

				

				
					59	כנגד מגמה זו ראויה לשבח מלאכת ההדרה של תשובת הרב קאפח שיצאה על ידי הרב שלום נגר, שם הוצג הטקסט במלואו בלא השמטות ודילוגים. נגר, 'תשובות הרב קאפח' (לעיל, הערה 7). כך גם הקונטרס שיחת דקלים (לעיל, הערה 38), שבו הוצג הטקסט במלואו, וכן אוסף התשובות המופיע בספר טהרת משה ופרסום התשובות על ידי יוסף פרחי בעלון 'הליכות'. 

				

				
					60	על היבטים שונים של הנבואה בהרחבה ראו H. Kreisel, Prophecy: The History of an Idea in Medieval Jewish Philosophy, Dordrecht 2001; L. Kaplan, ‘Maimonides on the Miraculous Element in Prophecy’, HTR, 70 (1977), pp. 223-256. וראו גם ש' רגב, 'הנבואה במשנתו של הרמב"ם: בין רציונליות למיסטיקה', הרמב"ם בנבכי הסוד: מחווה למשה חלמיש (דעת, 64–66), בעריכת א' אלקיים וד' שוורץ, רמת גן תשס"ט, עמ' 45–55.

				

				
					61	מורה נבוכים, חלק ב, פרק לב. שוורץ תרגם 'בורים' וציין כי בערבית מופיע הביטוי 'ג'אהליה''.

				

				
					62	ישעיהו ליבוביץ הניח כי דברי הרמב"ם כאן מכוונים כנגד ריה"ל (י' ליבוביץ, שיחות על שמונה פרקים לרמב"ם: ישעיהו ליבוביץ ותלמידים חברים, ירושלים תשמ"ו, עמ' 230) אף שיש הבדלים בין הרמב"ם לריה"ל בתפיסת הנבואה. ברם, זיהוי ההשקפה הראשונה כדעת ריה"ל אינה מדויקת, כפי שהעירה אל נכון חנה כשר, שהרי הרמב"ם כאן ביטא דעה שהאל מתערב בתכונותיהם של בני האדם ומנבא אותן, ואין זו דעת ריה"ל. ח' כשר, 'ביקורת ספרים', דעת, 18 (תשמ"ז), עמ' 129–131. על ההבדל בין הרמב"ם לריה"ל בתפיסת הנבואה ראו צ"ה וולפסון, המחשבה היהודית בימי הביניים — מסות ומחקרים, ירושלים תשל"ח, עמ' 246–282.

				

				
					63	על המחלוקת בין הרשב"א לרמב"ם בעניין ההכנה לנבואה ראו ד' שוורץ, 'הערות על הפולמוס', על דעת הקהל: דת ופוליטיקה בהגות היהודית — ספר היובל לכבוד אביעזר רביצקי, בעריכת ב' בראון ואחרים, ירושלים תשע"ב, עמ' 265–283.

				

				
					64	יש הבדל בין הדוגמה של ירבעם במורה נבוכים לבין האמור במאמר תחית המתים. במאמר תחית המתים דן הרמב"ם בנס בדברים האפשריים, שבא לביטוי בסמוך ובתכוף לדברי הנביא, ובעניין זה הוא ציין את 'בקיעת מזבח ירבעם כאשר אמר איש האלהים'. מלכים א יג 3. מאמר תחית המתים (מהדורת י' קאפח, ירושלים תשל"ב, עמ' צח). ר' יוסף כספי בפירושו למלכים (מקראות גדולות [מהדורת הכתר, רמת גן תשנ"ה, עמ' 101]) ציין שהרמב"ם כבר פירש שזה המקרה הוא בגדר האפשר, אולם הוא פירש כך מתוך שלילה של מי שמפרש זאת כמופת במובן של פלא. בספר שולחן כסף הוא רמז שהכתובים מנוסחים כאן בשמות רב־משמעיים, כדי שהמבין היטב את לשון הקודש יוכל להבין שאין מדובר בפלא בדרך הנמנע. שולחן כסף (מהדורת ח' כשר, ירושלים תשנ"ו, עמ' 189–191). וראו גם שם, עמ' 201–202. יוער כי במהדורת הכתר צוינה הפניה בסימן שאלה למורה נבוכים, אולם כפי שאנו רואים דברי הכספי בפירושו למלכים מוסבים למאמר 'תחית המתים', והדבר בא לביטוי גם בשולחן כסף. מכל מקום, לעצם העניין אנו רואים שממאמר תחית המתים משתמע שהנס הוא בקיעת המזבח ולא שיתוק ידו של ירבעם.

				

				
					65	על עניין זה ראו גם ח' כשר, 'אמנות הכתיבה ב"מורה הנבוכים"', דעת הרמב"ם (לעיל, הערה 25), עמ' 283–326.

				

				
					66	יש בכך רמיזה לכתוב 'לא הלכתי בגדולות ובנפלאות ממני'. ואולי גם כעין לשון הרמב"ם: 'דבר גדול מעשה מרכבה'. אם כי גם רש"י פירש על אתר 'גדולות' שהכוונה 'נבואות'.

				

				
					67	וכניסוחו של האפודי: 'כי האמת אין הקב"ה מקפח שכר כל בריה ואחר שהוא ראוי מצד הכנתו וראוי מצד לימודו ומצד מעלת המידות תבואהו הנבואה בלי ספק'. בתוך מורה נבוכים עם ארבעה פירושים: אפודי, שם טוב, קרשקש ואברבנאל, ירושלים תש"ך, דף סח ע"א.

				

				
					68	על מגמות שונות בסוגיה זו בהגות היהודית במרוקו ראו מ' אוחנה, 'בין הטבעי והעל טבעי: תורת הנבואה בהגות היהודית במרוקו בדורות שלאחר גירוש ספרד', דעת, 83 (תשע"ו), עמ' 175–199.

				

				
					69	על משנתו של ר' יוסף כספי והגותו ראו ח' כשר, יוסף אבן כספי כפרשן פילוסופי, עבודת דוקטור, אוניברסיטת בר־אילן, תשמ"ג.

				

				
					70	משכיות כסף, פירוש ר' יוסף כספי למורה נבוכים, בתוך שלושה קדמוני מפרשי המורה, ירושלים תשכ"א.

				

				
					71	מורה נבוכים עם ארבעה פירושים (לעיל, הערה 67).

				

				
					72	כפי שמבואר בחלק ב, פרק מח. על פרק זה ראו י' לוינגר, 'המסקנה הגדולה ממורה נבוכים חלק שני פרק ארבעים ושמונה', הנ"ל, הרמב"ם כפילוסוף וכפוסק, ירושלים תש"ן, עמ' 49–55.

				

				
					73	מורה נבוכים עם ארבעה פירושים (לעיל, הערה 67), דף סח ע"א.

				

				
					74	פירוש אברבנאל שם. לדיון מפורט ומעניין בדברי אברבנאל והתייחסותו לכספי ראו ד' בן זזון, נבוכים הם: מסע בביאורו של דון יצחק אברבנאל למורה הנבוכים, ירושלים תשע"ה, עמ' 208–222. בדבריי כאן אני נסמך על דבריו מתוך הדגשים שונים, אך לא סותרים, בהצגת עמדתו של אברבנאל.

				

				
					75	מורה נבוכים, פתיחה, סיבות הסתירה. באופן דומה ובהקשר אחר העיר יוסף שטרן שסתירה גלויה 'היא מפורשת מדי מכדי להיות אחת מהסתירות שהרמב"ם מודיע שפיזר במורה בכוונה'. שטרן, החומר והצורה (לעיל, הערה 32), עמ' 34–35. ההדגשה במקור.

				

				
					76	פירוש אברבנאל למורה נבוכים (לעיל, הערה 67), דף סח ע"ב. להלן נראה שהרב קאפח הסביר פסקה זו כדברי אברבנאל, אולם את הרצון האלוהי לא הסביר כמו אברבנאל.

				

				
					77	על ה'לחם משנה' וכתביו ראו י' שפיגל, 'ר"א די בוטון בעל הלחם משנה וחיבוריו', ישורון, לז (תשע"ז), עמ' תתק–תתקנא.

				

				
					78	על כך ראו רביצקי, סתרי תורה (לעיל, הערה 44), עמ' 174–175.

				

				
					79	ההבחנה בין רוח הקודש לנבואה מופיעה אף במונחים הערביים שהשתמש בהם הרמב"ם. ראו ע' ערן, 'תפישת ה"חדס" אצל הרמב"ם וריה"ל', טורא, 4 (1966), עמ' 117–146; ד' לסקר, 'השראה תת־נבואית בפילוסופיה הערבית־יהודית בימי־הביניים', עלי עשור: דברי הוועידה העשירית של החברה לחקר התרבות הערבית־יהודית של ימי הביניים, בעריכת הנ"ל וח' בן־שמאי, באר שבע תשס"ט, עמ' 131–149; ח' בן־שמאי, 'על יסוד פולמוסי בתורת הנבואה של רס"ג', ספר היובל לשלמה פינס (לעיל, הערה 1), עמ' 127–146. נדפס שוב אצל הנ"ל, מפעלו של מנהיג: עיונים במשנתו ההגותית והפרשנית של רס"ג, ירושלים תשע"ה, עמ' 122–139.

				

				
					80	לנגרמן הצביע על הקושי שבהבחנה זו, שהרי בהמשך הרמב"ם עסק בעניין הנבואה, ואשר על כן טען לנגרמן שייתכן שהרב קאפח הסתיר כאן את עמדתו. יצוין שהבחנה זו בין רוח הקודש לנבואה הציע גם הרב נחום רבינוביץ בפירושו 'יד פשוטה'. לדעתו בהלכה זו מדובר ברוח הקודש, ובהלכות הבאות הרמב"ם דן בנבואה, ואף הוא ביסס זאת על האמור במורה נבוכים. ספר המדע עם פירוש יד פשוטה, א, מעלה אדומים תש"ן, עמ' קמה–קמו.

				

				
					81	משנה תורה (לעיל, הערה 23), הלכות יסודי התורה, ז, ב, עמ' קנז הערה ז.

				

				
					82	משנה תורה (לעיל, הערה 23), הלכות יסודי התורה, ז, ב, עמ' קנז הערה ז.

				

				
					83	שם, ז, ח.

				

				
					84	שם, ז, ט.

				

				
					85	שם, ז, ח, עמ' קנט הערה כא.

				

				
					86	במורה נבוכים הוצגה ההשגחה לפי שיטת האשערייה, הגורסת שהיא תוצאה של רצון מוחלט המתרחש ברגע נתון, כנגד הדעה של אריסטו, שאין רצון אלוהי כלל: 'ובגזרה מאת ה', והוא אשר השיר אותו עתה במקום זה, ולא יתכן שיתאחר זמן נשירתו ולא שיקדם, ולא תתכן נשירתו שלא במקום זה, כיון שכל זה גזור מראש'. מורה נבוכים, חלק ג, פרק יז (ההדגשות שלי, א"נ).

				

				
					87	גם הרמב"ם הדגים את שיטתו על רקע משל העלה הנושר: 'איני סבור כלל כי העלה הזה נשר בהשגחה בו, ולא שהעכביש הזה טרף את הזבוב הזה בגזרת ה' וחפצו עתה על פרט זה, ולא שהרוק הזה אשר ירק ראובן נתעורר עד שנפל על הרחש הזה במקום מיוחד והרגו במשפט וגזרה, ולא שהדג הזה כאשר קלט את התולעת הזו מעל פני המים, עשה זה ברצון אלוהי לפרט זה אלא כל זה לדעתי על פי המקרה המוחלט כמו שסובר אריסטו'. שם, ההשקפה החמישית.

				

				
					88	מבירור שביררתי עם יוסף פרחי נאמר לי שייתכן שמדובר בתוספת שהוספה תוך כדי הגהת החומר לפני ההדפסה, אולם אין לפנינו זכר לתוספות כאלה. עם זה, 'לא ראינו' עדיין אינה ראיה.

				

				
					89	אף על פי כן להלן אנסה להראות פנים גם לתוספת זו, כדי שמכל צד ופינה יהיו דברי הרב קאפח מכוונים כדבעי.

				

				
					90	עצם ההבחנה בין מושגי הרצון האלוהי אצל הרמב"ם היא של אברהם נוריאל, אם כי בהקשר אחר. ראו א' נוריאל, 'הרצון האלהי במורה נבוכים', תרביץ, לט (תש"ל), עמ' 39–61.

				

				
					91	שמונה פרקים, הפרק השמיני. הרב קאפח דן ברצון האלוהי וציטט את הקטע הנ"ל גם בתוך י' קאפח, 'בעזרת השם', הנ"ל, כתבים (לעיל, הערה 22), א, עמ' 124–127.

				

				
					92	אם כי הרמב"ם לא הזכיר רצון אלוהי בפרק הזה, ונראה שהרב קאפח כיוון את דבריו כלפי מה שצוין בראש ההלכה, שהאל מנבא את בני האדם, ובצירוף ההיגד 'מיד רוח הקודש שורה עליו' עלול להיווצר הרושם שמדובר ברצון עכשווי, וזאת הרב קאפח ביקש לשלול. מאשה טורנר ציינה שהניסוח בהלכות יסודי התורה יכול להתפרש לפי כל אחת משלוש ההשקפות שהוצגו במורה נבוכים, חלק ב, פרק לב. היא העלתה השערה שייתכן שהרמב"ם נקט כאן דרך כתיבה המאפיינת את הסיבה השביעית מסיבות הסתירה. ראו מ' טורנר, על הרצון האלוהי ב'מורה נבוכים', עבודת דוקטור, אוניברסיטת בר־אילן, תשנ"ד, עמ' 103–104.

				

				
					93	עניין זה נקשר עם האמור בראשית הפרק השמיני, שם עמד הרמב"ם על כך שבני אדם נולדים עם כישרונות מסוימים אולם על מנת להגיע למיצוי שלהם נדרש מהם לפעול בכדי להגשימם.

				

				
					94	יצוין כי אברבנאל בפירושו על ירמיה העיר כי זו הפעם הראשונה שבה הכתוב מציין שדבר השם הגיע לאחר עשרה ימים, אולם אברבנאל תירץ שהפנייה אל ירמיה אירעה לאחר מות גדליה בן אחיקם ביום השני של ראש השנה, בתוך עשרת ימי תשובה שבין ראש השנה ליום הכיפורים, וירמיה נענה ביום הצום. הסבר מעניין לעניין הרצון האלוהי הציע אליעזר גולדמן, שמושג הרצון כאן הוא הרצון של הנביא, והוא נקרא אלוהי על יסוד דברי הרמב"ם בשמונה פרקים על שום הרצון האלוהי שלאדם יהיה רצון. א' גולדמן, 'נבואה ובחירה: פן כמוס של תורת הנבואה של הרמב"ם', הנ"ל, מחקרים ועיונים: הגות יהודית בעבר ובהווה, בעריכת ד' סטטמן וא' שגיא, ירושלים תש"ס. הסבר זה מקורי ומעניין, ואף זכורני שהרב קאפח אמר לי שדבריו של גולדמן עוררו את תשומת ליבו. עם זאת, דומני שיש מקום לשאול: אם הרצון האלוהי בנושא הנבואה עניינו הרצון של הנביא, כלומר מדובר ברצון אנוש, מפני מה ציין הרמב"ם שהרצון האלוהי הזה נוהג מנהג נס? הדגשה זו מציבה קושי כנגד עמדתו של גולדמן. אם כי ייתכן שאליבא דגולדמן אין לייחס משקל רב להדגשה זו ויש להבינה כחלק מטכניקת ההסתרה של הרמב"ם.

				

				
					95	מורה נבוכים, חלק ב, פרק לב, הערה 26.

				

				
					96	פירוש הנרבוני בתוך שלושה קדמוני מפרשים (לעיל, הערה 70), דף מב ע"א.

				

				
					97	מורה נבוכים, חלק ב, פרק לב, הערה 28.

				

				
					98	התמלול שלי, א"נ. פסחתי על כפילויות או שאלות והותרתי רק את מה שרלוונטי לעניין. בתחילה ניסיתי להיעזר בתמלול שיעוריו של הרב קאפח על מורה נבוכים ההולך ונשלם על ידי שלום פנחס כהן, אולם נעניתי שהתמלול של פרק לב מהחלק השני טרם הוכן.

				

				
					99	שיעורי הרב קאפח על מורה נבוכים, חלק ב, פרק לב, תקליטור 7.

				

				
					100	כאן לכאורה יש סתירה להערתו במורה נבוכים. שם כתב: 'והיה אפשר להניח כפי ההשקפה השניה שאין העיכוב על דרך הנס והמופת אלא טבעי, אך אין נכון להניח כן כי כבר מצאנו בכתובים ובדברי חז"ל שאין הדבר כן' (מורה נבוכים [לעיל, הערה 12], חלק ב, פרק לב, עמ' רמא הערה 28), ואילו כאן הוא בעצם יצא מנקודת הנחה שהרמב"ם אכן התכוון להסביר את המניעה בסיבה טבעית.

				

				
					101	איני יודע למי התכוון כשהזכיר שהיו שטענו שהרמב"ם מדבר דברים בלתי ברורים. ייתכן שזוהי הערה כללית על טענות המפרשים, לדוגמה כספי, נרבוני ואברבנאל. יצוין כי טענה ישירה על הרמב"ם כמי שדבריו מבולבלים העלה חכם מוסלמי מהעיר צעדה בתימן. על ביקורתו ראו א' כשר וצ' לנגרמן, 'הערותיו הביקורתיות של מחמד בן חסן אלנהמי לדלאלה אלחאירין ', דעת, 74–75 (תשע"ג), עמ' 235–267. לעניין הנבואה ראו שם, עמ' 261–266.

				

				
					102	כוונתו לפרק טו מהחלק השלישי על הנמנע. שיעורי הרב קאפח על מורה נבוכים, חלק ב, פרק לה, תקליטור 7.

				

				
					103	שם.

				

				
					104	במשנה תורה דן הרב קאפח בעונש, וכוח הרצון אינו שונה מהכוחות הטבעיים האחרים המסורים לאדם. 'ויש שה' משתק כח מסויים על דרך העונש כפי שמנע תנועת יד ירבעם אשר שלח על איש האלהים ראה מלכים, וראה מורה הנבוכים [...] וזהו רמז ועתה פן ישלח ידו'. משנה תורה (לעיל, הערה 23), הלכות תשובה, ו, הערה יב, עמ' תרכט. אם כי סיומת הדברים, בעניין 'פן ישלח ידו', קשורה בשלילת הבחירה, יש בה ללמד שהרב קאפח פירש את העניין לא כהתערבות ניסית אלא כפועל יוצא של התנהגות האדם, שמתוך ההתמכרות לדברים הוא מצוי במצב שנשללת ממנו בחירתו. אף על פי כן הוא גם יכול לחזור לעץ החיים, ולפיכך אנו יכולים להניח שבאופן זה הוא גם פירש את שיתוק ידו של ירבעם. יצוין שבפרקי הרפואה הביא הרמב"ם את דברי גאלינוס, ששיתוק יכול להיגרם גם כתוצאה של חולשה נפשית. ראו 'פרקי משה', רבינו משה בן מימון, כתבים רפואיים (מהדורת ז' מונטנר, ב, ירושלים תשכ"א, מאמר עשרים ושלושה, עמ' 318).

				

				
					105	לא ירדתי לסוף דעתו בציון האפשרות של שלילה בדרך הקנס. הרי דיני קנסות אינם שייכים במושגי השקפה. ייתכן שאף היא ביטוי למושג העונש, או שמא מלשון גזרה — כמו נקנסה עליו מיתה. וצריך לעיין בדבר.

				

				
					106	שיעורי הרב קאפח על מורה הנבוכים, תקליטור 7.

				

				
					107	ר' יוסף כספי, 'טירת כסף והוא ספר הסוד', משנה כסף, פרסבורג תרס"ה, עמ' 26.

				

				
					108	תופעה זו נדונה בצורות שונות בתוך נ"נ טאלב, הברבור השחור, אור יהודה 2009, עמ' 17–19. הגרעין לכך מצוי בפסוק מספר קהלת: 'כי לא לקלים המרוץ ולא לגבורים המלחמה וגם לא לחכמים לחם וגם לא לנבֹנים עֹשר וגם לא ליֹדעים חן כי עת ופגע יקרה את כֻּלם'. פסוק זה צוין אצל מארי קאפח בדונו בדבריו של ר' נתנאל אלפיומי. ואלו דברי נתנאל: 'שלושה לועגים לשלושה: הקץ לתקוה, והגזרה לזהירות, והפרנסה לזריזות'. על דבריו אלו העיר הרב קאפח בזו הלשון: 'כלומר שהאדם עושה חשבונות להרבה שנים ומקוה שעוד יעשה ויעשה ובא הקץ ומנתק תקוותיו באמצע. ויש אדם נזהר בכל הליכותיו וגזרת שמיים מנפצת את זהירויותיו ויש זריז מהיר במלאכתו ואין לו פרנסה וכולן כללן קהלת כי לא לקלים'. גן השכלים לר' נתנאל בירב פיומי, ירושלים תשמ"ד, עמ' עה הערה 11. על השקפתו של אלפיומי ראו ש' צדיק, 'חוק הטבע ותורת משה בהגותו של רב נתנאל בירב פיומי', תימא, יד (תשע"ז), עמ' 29–39; ש' פינס, 'נתנאל בן אלפיומי והתיאולוגיה האסמאעילית', תימא, ג (תשנ"ג), עמ' 29–44.

				

				
					109	מורה נבוכים, חלק ב, פרק לב. הקשר בין הנבואה לבריאות בא לביטוי בקביעת הרמב"ם שאחד מהמאפיינים של המתעתד לנבואה הוא שיהיה 'שלם בגופו'. משנה תורה (לעיל, הערה 23), הלכות יסודי התורה, ז, א. על היבטים פילוסופיים של תפיסת הבריאות אצל הרמב"ם ראו ע' ערן, 'הבריאות והחולי כממש וכמשל במשנת הרמב"ם', גופי הקרוע מלבלב: על מחלה ורפואה — מאמרים וקטעי ספרות, בעריכת י' בנטוב, ירושלים תשס"ט, עמ' 33–44.

				

				
					110	הלכות דעות, פרק ד.

				

				
					111	ב'הלכות דעות' כתב הרמב"ם שלאדם אסור להיות ערב, והינה הוא עצמו נהיה ערב. ניגוד זה מחזק את הוודאות של הרמב"ם בחוקי הטבע, והלכה זו יכולה לתת מענה בעניין גישתו הנטורליסטית בכל הנוגע בהשגחה ותורת הנס — עניין שאם איני טועה לא זכה לדיון בקרב העוסקים בתורת ההשגחה והטבע אצל הרמב"ם.

				

				
					112	הרב קאפח על אתר הפנה למורה נבוכים, חלק ג, פרק יב. שם עסק הרמב"ם בסוגי הרעות, ומכאן שהוא הבין זאת כאירוע של התרחשות המתחייבת מטבע ההוויה וההפסד.

				

				
					113	מורה נבוכים, חלק ב, פרק לב. יש סתירה בין האמור כאן לבין מה שכתב הרמב"ם באיגרת תימן — שם הביא את הפסוק כדי לציין את הנבואה, וכאן השתמש באותו הפסוק כדי לציין שאין מדובר בנבואה אלא בחזיונות. הרב קאפח בהערתו באיגרת תימן פתר זאת בכך שחלה התפתחות בהשקפתו של הרמב"ם. לטענתו באיגרת תימן ובספר המצוות הרמב"ם אחז בדעה של רס"ג ולאחר מכן חזר בו מדעה זו. לכאורה לפי ההסבר הזה היה אפשר להסביר גם את השינוי בהגדרה של הנבואה בין משנה תורה למורה נבוכים. ואולם, כפי שאנו רואים, לא כך פני הדברים. עם זאת לנגרמן, 'תורת הנבואה' (לעיל, הערה 51) ביקש להסביר כך את השינוי בהגדרות של הרמב"ם בעניין הנבואה.

				

				
					114	מבחינה מסוימת אפשר למצוא גרעין להסבר הזה בדברי הרמב"ם במשל הברקים, שם הוא אפיין שני סוגים של אור וסיווג אותם לפי דרגות שונות: נביאים, חכמים ושאר בני אדם. את הנביאים תיאר באור הברק, את החכמים באור היוצא מגוף מבהיק כאבן יקרה. ואולם, הסיבה למעצור של כולם אחידה, תוצאה של 'החומרים וההרגלים הטבעיים'. לכאורה על פי זה היה אפשר להסביר גם את המניעה של הנבואה, שהרי אף היא ברצון האל, שברא את האדם מחומר שעוצר בעד ההשגה. ואף יש לכיוון זה רמז בדברי הרמב"ם, בציינו שהפילוסופים מתפלאים מדוע הנבואה אצלם הכרחית, ואף על פי כן אין בהם נביאים. הוא הסביר זאת בהתעסקות ביצר המיני (מורה נבוכים, חלק ב, פרק לו), שאף הוא נכלל בחומרים וההרגלים הטבעיים. אלא שבכל זאת יש הבדל, שכן לפי האמור שם ההשגה קיימת, אלא שרציפותה נפסקת בשל העיסוק בחומרים ובהרגלים, ואילו כאן מדובר בעיסוק בדבקות, אלא שהתוצאה אינה מושגת.

				

				
					115	ההבחנה בין שני המצבים הללו מזכירה קצת את הדבקות במשל הארמון, שם הבחין הרמב"ם בין מי שהוא בהשגה והסיח דעתו לבין מי שאינו עוסק בהשגה. את ההבדל ביניהם הוא הדגים במשל של הסופר שפוסק מכתיבה אולם כעבור זמן יכול לשוב לתנופת הכתיבה, בשונה ממי שאינו כותב כלל.

				

				
					116	על שיבת הנבואה ועל תופעה ספרותית המתגלה בדור אחרי הרמב"ם בזיקה לדברים הללו ראו ח' כשר, 'תלמידי הנביאים כבני נביאים', מרומי לירושלים: ספר זיכרון ליוסף ברוך סרמוניטה (מחקרי ירושלים במחשבת ישראל, יד), בעריכת א' רביצקי, ירושלים תשנ"ח, עמ' 72–86. בעת האחרונה נדונה סוגיה זו גם בהקשר של הדרך הצוּפית. ראו א' רוס־פישביין, 'מורשת הנביאים ודרך הנבואה בקרב הצוּפים וחסידי מצרים בימי הביניים', פעמים, 148 (תשע"ו), עמ' 65–95.

				

				
					117	יצוין שגם גילויים מדעיים מייחסים את המצבים בין היתר לתופעת הסרנדיפיות (serendipity), הרואה את הגילויים כמופיעים באורח אקראי למדי. יש שנקראה גם בשם 'אתינות', מלשון אתון, המרמז על שאול שהלך לחפש אתונות ומתוך כך מצא מלוכה, אם כי אקראיות זו אינה באה בחשבון בעניין השגת הנבואה, לכל היותר אולי דווקא במניעתה. על תופעה זו ראו י' הכט, 'אקראיות, דטרמיניזם ותרבות האינטרנט', באתר איגוד האינטרנט הישראלי; א' קנטורוביץ, 'גילויים סרנדיפיים במדע', 6 ביוני 2008, באתר הידען; י' סלומון, '"פרד עיוור בעין ימין": חינוך לאתינות במידע', במעגלי חינוך: מחקר עיון ויצירה — כתב עת אלקטרוני (17 במאי 2017), עמ' 78–86.

				

				
					118	מורה נבוכים, חלק ב, פרק לב.

				

				
					119	על מובניו השונים של ביטוי זה ראו י' בלאו, מילון לטקסטים ערביים יהודיים מימי הביניים, ירושלים תשס"ו, עמ' 529–531; מ"ע פרידמן, מילון הערבית יהודית לתעודות הגניזה של ספר הודו ולטקסטים אחרים, ירושלים תשע"ו, עמ' 779–782.

				

				
					120	'במובן של גזירה קדומה מופיע בעניין ההשגחה בהשקפה השלישית [...] שאין הרוח נושבת במקרה אלא השם הניעה [...] ובגזירה מאת השם [= וקדר מן אללה]'. מורה נבוכים, חלק ג, פרק יז, ההשקפה השלישית. ובעניין היכולת: 'ולא אמרנו זאת מפני שאנו בדעה כי שינוי טבע אחד מאישי בני אדם קשה עליו יתעלה, אלא זה אפשרי, והוא נמצא תחת היכולת [= אלקדרה] אלא שלא רצה כלל לעשות זה [= בל ד֗לך] ולא ירצהו לעולם, כפי היסודות החוקיים התורתיים, ואילו היה מרצונו לשנות טבע כל אחד מבני אדם למה שירצה יתעלה מאותו אדם, כי אז היו בטלים שליחת הנביאים וכל הציווי כולה'.

				

				
					121	'לפיכך בא הכתוב לבאר ולהדגיש שאותן המסעות הבלתי סדירים, ומה שאירע מן החזרה במקצתם, ושינויי זמן ישיבתם [...] כל זה בניהול אלוהי [= כל ד֗לך בתקדיר אלאהי]'. מורה נבוכים, חלק ג, פרק נ.

				

				
					122	זהו סוג הרעות השני שמנה הרמב"ם שם, פרק יב. על 'קדר' ראו צ' לנגרמן, 'לכוון את השעה: בחירת זמנים המסוגלים לתפילות על פי הכוכבים', פעמים, 85 (תשס"א), עמ' 76–88. בעת האחרונה דנה מיכל אוחנה בסוגיית הנבואה בהגותם של חכמי מרוקו בדור שלאחר גירוש ספרד, ובין היתר גם בשאלת הרצון האלוהי ומניעת הנבואה מברוך בן נריה. לעניין דנן יש להזכיר את ההסבר של ר' יהודה עוזיאל, שאף נקודת המוצא שביסודו היא שברוך בן נריה היה ראוי לנבואה מצד עצמו ושהנבואה נמנעה ממנו בשל נסיבות היסטוריות. אלא שכפי שנראה להלן יש הבדל ניכר בין ההסבר של הרב עוזיאל לבין ההסבר של מארי קאפח. לדעת עוזיאל הנבואה נמנעה מברוך בן נריה משום שהעם לא היה ראוי לכך. לשיטתו הנבואה לא באה לצורך שלמותו של הנביא אלא לצורך הדרכת העם, ומניעת הנבואה באה בכוונת מכוון כדי להחזיר את העם בתשובה. הסבר זה אף הוא מבסס את הרצון האלוהי על הנסיבות, אלא שיש הבדל גדול בין הגישה של הרב קאפח לבין ההסבר של בית העוזיאלי. העמדה המוצגת בבית עוזיאלי, קשה להלום אותה בתוך דברי הרמב"ם, שכן בדברי הרמב"ם מניעת הנבואה לא עסקה בחילוק בין שליחות הנביא לבין נבואה לעצמה. נוסף על כך, שלילה מהסוג הזה פותחת פתח לתפיסה שהנביא כביכול נקנס רק בגלל אשמת העם, וזה עומד בניגוד לדברי הרמב"ם בעניין ההשגחה שהאדם נענש רק על חטאיו הוא. לעומת זאת בהסבר של הרב קאפח נקודת הכובד נמצאת בנסיבות ההיסטוריות, אולם לא מצד העם, אלא בשל טיבם של המאורעות שעושקים מהמוכן לנבואה את האפשרות להשגת הנבואה. בית העוזיאלי לרב יהודה עוזיאל, ויניציאה [חש"ד], דפים צז ע"ב — צח ע"ב. לדיון בשיטתו בעניין זה ראו אוחנה, הטבעי והעל־טבעי (לעיל, הערה 68), עמ' 183–190. יצוין שטעם זה הביא גם ר' שלמה הלוי בספר דרשותיו. שם הוא כתב שנמנעה נבואה מברוך בן נריה 'כי אין זה מצד חסרון עצמו אלא לחסרון האומה והדור'. ספר דברי שלמה, חלק ראשון, ברוקלין תשנ"ג, דף צז ע"א. על תפיסתו ראו י' הקר, 'ישראל בגויים בתאורו של ר' שלמה לבית הלוי משאלוניקי', ציון, לד (תשכ"ט), עמ' 43–89; הנ"ל, 'היאוש מן הגאולה והתקווה המשיחית בכתבי ר' שלמה לבית הלוי משאלוניקי', תרביץ, לט (תש"ל), עמ' 195–213. על פירושיו הפילוסופיים לאגדות ראו ש' רגב, 'הדרשה כבסיס לפירוש פילוסופי לאגדה במאה הט"ז', דעת, 50–52 (תשס"ג), עמ' 201–219.

				

				
					123	ייתכן שמארי קאפח העדיף את הדגשת המישור הזה הואיל ובו אפשר להותיר את מושג הרצון האלוהי קשור בתמורות ובשינויים המתרחשים. בכך שני ההיבטים ברמב"ם, הנגלה והנסתר, נותרים על מכונם. הרובד הנגלה הוא שבא לביטוי בהלכות תשובה, בהסברת ייעודי התורה הגשמיים. הדברים מתייחסים לדברי הרמב"ם הבאים: 'והבטיחנו בתורה שאם נעשה אותה בשמחה ובטובת נפש, ונהגה בחכמתה תמיד — שיסיר ממנו כל הדברים המונעים אותנו מלעשותה, כגון חולי ומלחמה ורעב וכיוצא בהן. וישפיע לנו כל הטובות המחזקים את ידינו לעשות את התורה, כגון שובע ושלום ורבות [...] וכן הודיענו בתורה שאם נעזוב התורה מדעתנו ונעסוק בהבלי הזמן, כעניין שנאמר "וישמן ישורון ויבעט" [דברים לב 15] — שדיין האמת יסיר מן העוזבים כל טובות העולם הזה, שהן חיזקו ידיהם לבעוט, ומביא עליהן כל הרעות המונעים אותן מלקנות העולם הבא, כדי שיאבדו ברשעם. הוא שכתוב בתורה, "ועבדת את אויבך, אשר ישלחנו ה' בך" [דברים כח 48] "תחת, אשר לא עבדת את ה'" [דברים כח 47]'. נקודה זו באה לביטוי גם במאמר תחית המתים, שם כתב הרמב"ם שהמצב המדיני של עם ישראל מותנה בשמירת המצוות, וכן ההפך. על דברי הרמב"ם הללו העיר הרב קאפח בזו הלשון: 'הדברים בעניין זה אמורים כאן בצורה כללית מדאי, מתאימים לרמת המון הקוראים, וראה דברי עיון עמוקים מאוד במורה הנבוכים ח"ג נא'. הערה זו מלמדת שהרב קאפח הבחין היטב שהגישה האמורה במשנה תורה ובמאמר 'תחית המתים' עיקרה מופנה לרובד הנגלה, שעשוי להלום את הסיבה החמישית מסיבות הסתירה. לפיכך הוא הפנה את תשומת הלב לפרקי ההשגחה. בהפניה זו כוונתו להצביע על כך שמושג ההשגחה אינו יכול לחול על הכלל, אלא רק על האדם כפרט. עיינו הערתו במורה נבוכים, חלק ג, פרק יח, הערה 1. נוסף על כך, ההשגחה היא פועל יוצא של הדבקות המחשבתית, ולא עצם העיסוק במצוות. עיינו רמיזתו שם, פרק כז, הערה 15. על רקע הדברים הללו נראה שבאופן זה יש ליישב את ההסבר של הרב קאפח, שמצד אחד הוא ביקש להציע הסבר השונה מהשקפת הפילוסופים ומצד אחר עצם ההסבר משתלב במארג ההשקפה השנייה בלא קושי. נמצא שגם לפי דגם זה ההיבט של הנגלה והנסתר משתרגים יחדיו.

				

				
					124	על תפיסת הנמנע אצל הרמב"ם ראו י"נ רובין, מה שאלוהים לא יכול, ירושלים תשע"ו, עמ' 116–166.

				

				
					125	מורה נבוכים, חלק ג, פרק יז, ההשקפה החמישית.

				

				
					126	שם, פרק לב.

				

				
					127	אגרות הרמב"ם (מהדורת י' קאפח, ירושלים תשמ"ז, נספח ב, עמ' קס–קב).

				

				
					128	ספר המצוות (לעיל, הערה 38), מצות עשה, קנג, עמ' קלו–קלז. באיגרת תימן בתוך איגרות הרמב״ם, מהדורת י' שילת, מעלה אדומים וירושלים תשנ״ה, עמ' כו–כז, מופיעה הקבלה בין נמנעות שלילת מציאות האל לבין היתכנות השמדת העם. 'וכשם שלא יתכן לתאר ביטול מציאותו יתעלה, כך לא יתכן להכחידנו ולכלותינו מן העולם'. הדברים הללו עומדים בניגוד מוחלט לקביעת הרמב"ם בפרק א מהלכות יסודי התורה בעניין 'אמיתת מציאותו' של האל משאר הנמצאים, וכן בניגוד להבחנה בין מחויב המציאות לאפשרי המציאות (מורה נבוכים, חלק א, פרק נז), ובניגוד לשלילת דימוי ויחס בין האל לבין כל דבר אחר (שם, פרק נו). יש להבין שהדברים באיגרת תימן אינם על דרך ההגדרה אלא על דרך ההטפה וההפרזה, בהתאם למטרת העידוד העומדת ביסוד כתיבת האיגרת.

				

				
					129	הערה 51.

				

				
					130	ייתכן שלכך התכוון הרמב"ם בפתיחת ספרו, שגם ההמון יוכל למצוא עניין בקצת פרקי המאמר.

				

				
					131	על הקשר בין התורה לטבע אצל הרמב"ם ראו א' חדד, התורה והטבע בכתבי הרמב"ם, ירושלים תשע"א.

				

				
					132	אחד העם במאמרו על שלטון השכל הִקביל בין בריאת העולם והטבע לבין הנבואה ועמד על המשותף ביניהן. וזה לשונו: 'הדת שניתנה אומנם על ידי נביא שבו דבק השפע השיכלי האלוהי אבל מאחר שניתנה, כבר יצאה מתקופת היצירה והיתה כהטבע לאחר יצירתו בריה עומדת ברשות עצמה שאפשר לחקור ולהבין חוקיה בכוח השכל, אך לא לשנותם ולבטלם בכוח הנבואה. יש אומנם שעל פי הרצון האלוהי שהושם בטבע המציאות עוד בשעת היצירה יכול הנביא לשנות לשעה קלה מנהגו של עולם באיזה פרט, כדי לתת אות על אמתות נבואתו ובהסכם עם זה יכול הנביא גם כן לבטל דבר מן הצורה דרך ארעי, כהוראת שעה לצורך מיוחד. אבל כשם שאין בכוחו של הנביא לשנות או להחליף לגמרי איזה חוק מחוקי הטבע כך אין בכוחו לעשות כזאת ביחס לחוקי התורה'. 'שלטון השכל', כל כתבי אחד העם, ירושלים תשכ"א, עמ' שסב–שסג (ההדגשות במקור). יש לשים לב שאחד העם כתב: 'שהושם בטבע המציאות עוד בשעת היצירה יכול הנביא לשנות לשעה קלה'. ניסוח זה מזכיר את לשון הרמב"ם בפירושו על האמור במסכת אבות: 'עשרה דברים שנבראו בין השמשות' — שם הסביר שהשינוי הושם בטבע כדי לברוח מלייחס לאל שינוי רצון. מסכת אבות ה, ו; מורה נבוכים, חלק א, פרק כט.

				

				
					133	מורה נבוכים, חלק א, פרק עא.

				

				
					134	תהילים עם תרגום ופירוש רס"ג, תרגם י' קאפח, ירושלים תשכ"ו, קט, עמ' רלח. על שיטתו של רס"ג בספר תהילים ראו ח' בן־שמאי, 'אוריאל סימון: ארבע גישות לספר תהלים — מר' סעדיה גאון עד ר' אברהם אבן עזרא', קרית ספר, נח, ב (תשמ"ג), עמ' 400–406.

				

				
					135	תהילים עם תרגום רס"ג (לעיל, הערה 134), קט, עמ' רלח.

				

				
					136	איוב עם תרגום ופירוש רס"ג, תרגם י' קאפח, ירושלים תשל"ד, לו 27.

				

				
					137	שם.

				

				
					138	שם, איוב לז 5.

				

				
					139	מאמר תחית המתים (לעיל, הערה 64), הערה 100.

				

				
					140	אולם על הכיוון שרמז לו מארי קאפח בהערה זו ראו לעיל הערה 123.

				

				
					141	מ"צ נהוראי, 'בעיית הנס אצל הרמב"ם', ספר היובל לשלמה פינס (לעיל, הערה 1), ב, עמ' 187–193.

				

				
					142	רביצקי, עיונים מימוניים (לעיל, הערה 32), עמ' 158–159.

				

				
					143	מורה נבוכים, חלק ב, פרק מה.

				

				
					144	אפלטון, פידרוס, תרגם י"א הלר, ירושלים תשט"ז, עמ' 244–246 (הפניתי לתרגום זה על יסוד הפנייתו של הרב קאפח לתרגום זה במורה נבוכים, חלק א, פרק נה, הערה 60). על תפיסת השיגעון בתהליך הנבואה כהשפעה של המיסטיקה הצוּפית על הרמב"ם ראו א' אלקיים, 'מצבי תודעה בתורת הסוד העברית', מהי תודעה, בעריכת א' אלקיים וע' מימון, תל אביב תשע"ח, עמ' 493-490.

				

				
					145	שם.

				

				
					146	אפיונים אלו של רוח הקודש במשנת הרמב"ם, כך הבינם גם ר' יצחק אברבנאל, תוך כדי הסתייגותו מגישת הרמב"ם, בטענה שלפי הגדרתו של הרמב"ם לעניין רוח הקודש נמצא שחכמים ומשוררים יוגדרו כבעלי רוח הקודש. 'ותהיה מדרגת שלמה אצלו כמדרגת אריסטו וזולתו מהחכמים [...] ויהיה מדרגת ספר תהילים שחיבר דוד כשאר הפיוטים והמליצות הצחות. וכל תפילה ותחינה שחיברו רבי שלמה אבן גבירול ורבי יהודה הלוי [...] יעלו באותו רוח הקודש למדרגה יותר עליונה לאין שיעור ממדרגת דוד עליו השלום'. ר' יצחק אברבנאל, מעייני הישועה (מהדורת א' גולן, אשקלון 2017), 'המעיין השלישי התמר הב'', עמ' 36–37.

				

				
					147	באחת מהערותיו של הרב קאפח משתמע שהוא תפס את מושג רוח הקודש גם במובן של 'תחושה עליונה'. הדברים אמורים על רקע הערתו על הספק שהעלה הרמב"ם שייתכן שמה שכתב בעניין מרכבת יחזקאל אחר ממה שפירש. על כך כתב הרב קאפח בזו הלשון: 'ואין ספק שברוח הקודש אמר רבינו דברים הללו. היתה לו תחושה עליונה שכל מה שהוא בונה ורומז במרכבות לפי מבנה מערכת השמיים [...] אשר הגיע אליהן המדע בימים ההם שמא אין הדברים כך'. מורה נבוכים, חלק ג, הקדמה, הערה 23. השימוש בביטוי 'תחושה' בא להורות על כעין אינטואיציה חזקה.

				

				
					148	על שיטתו של ר' יעקב אנטולי ראו י' בן סימון, משנתו הפילוסופית והאלגורית של ר' יעקב אנטולי והשפעתה על ההגות והאלגוריה היהודית בפרובנס במאות הי"ג–הי"ד, עבודת דוקטור, אוניברסיטת חיפה, תשע"ב. בפולמוס שהתעורר בתימן על הפרשנות האלגורית צוין שבתימן היו מאה עותקים של ספר 'מלמד התלמידים'. על כך ראו י' קאפח, 'הפולמוס על שיטת הפרשנות האליגוריסטית בתימן', לראש יוסף: מחקרים בחכמת ישראל תשורה והוקרה לרב יוסף קאפח, בעריכת י' טובי, ירושלים תשנ"ה, עמ' 40–41.

				

			

		

	
		
			שׁוֹעִי רז

			'איך תשחרר עבדךָ במרצע?'

			על אגרת התשובה ומחברהּ ועל התכלית האתית של חיי העיוּן

			יִרֶב שְׂכָרֵךְ עַד־מְאֹד / וּבְאַחֲרִיתֵךְ תֵּיטְבִי 

			הִנָּזְרִי מֵאַחֲרֵי / תֵּבֵל וְאַל־תִּתְעָרְבִי

			(שלמה אבן גבירול, שירי החול, מהדורת ח' בארדי וח' שירמן בהשתתפות י' בן־דוד, ירושלים תשל"ה, שיר יג, עמ' 12)

			בפתח אגרת התשובה המיוחסת ליצחק אבן לטִיף (1210–1269, או 1200–1270, או 1210–1280) המחבר טוען כנגד אויביו ומתקיפיו שהכריחוהו לִגלות ממקומו, ונתהפך לבבם מאהבה אותו לשנאה אותו.1 המציאות המתוארת שם מתאימה לתקופת חילופי ההנהגה בקטלוניה־אראגון ובקסטיליה־ליאון, כאשר ר' יונה גירונדי תפס את ראשות הישיבה בטולדו אחר פטירת ר' מאיר הלוי אבולעפיה (1244) והכפיף את מוסדות הקהילה למרותו.2 לדבריו של מחבר האיגרת הוא נדד עוד ועוד וסבל תלאות, עד שהגיע לביתו של הנדבן ותלמיד הפילוסופים ידעיה בן נחשון — אליו ממוענת האיגרת.3 האיגרת אכן מלמדת על זיקתם העזה של המחבר ושל תלמידו־שואלו להגותו של הרמב"ם.4 המחבר מבקש להדריך את התלמיד ולזכותו בכך שיהיה לאחד מן 'המדברים ברוח הקודש', היינו שיזכה ברוח הנבואה על ידי הידבקות בשכל הפועל.5 ארתור גרין הצביע על מקבילות ספרותיות בין אגרת התשובה ובין חיבורו המאוחר של אבן סהולה, ביאורו הקבלי על מגילת שיר השירים (1281).6 בשנות השישים טענה שרה הלר וילנסקי כי אגרת התשובה היא חיבור מאת יצחק אבן לטיף, אך עשרים שנים אחר כך הביעה ספק גדול בייחוסו של חיבור זה לאבן לטִיף ובעקבות מאמרו של גרין טענה כי האיגרת חוברה על ידי הפילוסוף והמקובל יצחק אבן סהולה. לבסוף כנראה חזרה בה גם מייחוסה לאבן סהולה וגם מייחוסה לאבן לטִיף.7 חנה כשר ביכרה להציג את האיגרת כאנונימית.8 דב ולפיש מנה ברשימה ביבליוגרפית שיוחדה לפרשנות שיר השירים בימי הביניים את האיגרת, דפוסיה וכתבי היד שלה עם יצירתו של אבן לטיף.9 מהצעות נפרדות ובלתי מנומקות של משה אידל10 ודב שוורץ11 עלה כי לכאורה יש לאחר את האיגרת עד לשלהי המאה הארבע־עשרה. ראוי לציין כי עובדי המכון לתצלומי כתבי יד בספרייה הלאומית בירושלים תיארכו את אחד מן הקבצים המצוטטים יותר של חיבורי אבן לטִיף בכתבי יד והעריכו שהוא מן המאה הארבע־עשרה. קובץ זה מכיל את אגרת התשובה.12 עם זאת, אין לפסוק באיזה חלק של מאה זו הועתק כתב היד. לפיכך, הואיל וזהות המחבר וזמן החיבור נותרו עלומים אבקש להעלות כאן כמה טיעונים והצעות שיקרבו מאוד את שאלת מיהו מחבר האיגרת לכדי פתרון. אבקש להציב שורה של ראיות לכך שזמנה של אגרת התשובה הוא שנות הארבעים של המאה השלוש־עשרה, קרוב להניח 1245–1248, שנים שבהן יצחק אבן לטִיף, המשיב על שאלות השואל, היה פילוסוף ואינטלקטואל פעיל, ועל כן סביר להניח כי קולו הוא הדובב באיגרת.

			1. ידעיה בן נחשון, השואל באיגרת

			ידעיה בן נחשון, השואל באיגרת, הוא מלומד אנונימי (בהקדמה הוא מוזכר בשמו הפרטי בלבד). אין להחליפו בפילוסוף היהודי ידעיה הפניני בן אברהם מבדרש (בזייה, Beziers, שבפרובנס), אשר נולד בשנת 1270 לערך.13 מרק ספרסטין שיער כי יצחק בן ידעיה הבדרשי, פרשן אלגורי־פילוסופי לאגדות חז"ל באמצע המאה השלוש־עשרה (סביב 1250) המוזכר בילקוט אגדות התלמוד הבבלי עין יעקב לר' יעקב בן חביב מקונסטנטינופול (המאה השש־עשרה), היה סבו של ידעיה הפניני הבדרשי, שכן שמו של אבי אביו היה יצחק.14 אפשר אפוא להציע כי אביו המבוגר של יצחק, ידעיה, הוא ידעיה (בן נחשון) המוזכר באיגרת. מה שמחזק מעט את תוקף השערתי הוא עדות משם ידעיה בן אברהם הפניני שאביו, אברהם בן יצחק מבדרש, ירד מנכסיו הרבים במפתיע, מה שיכול ללמד שככל הנראה בדורות קודמים הייתה המשפחה בעלת הון רב.15 נוסף על כך, בין כתביו של יצחק בן ידעיה ישנן כנראה עדויות על המצב הכלכלי והמעמד המשופרים של בית אביו, והן יכולות להצביע על כך שעוד סבו היה מעמודי התווך של הקהילה.16 בדרש הייתה גם עיר שבה רווחו דרכי העיון הפילוסופי ושררה תמיכה מובהקת בעיון בכתבי הרמב"ם בימי הפולמוס השני במהלך שנות השלושים של המאה השלוש־עשרה. יותר מכך, בעת הפולמוס על ההנהגה בקהילות ספרד בראשית שנות הארבעים של המאה השלוש־עשרה העניקו ראשיה תמיכה גורפת לבני חסדאי,17 העילית השלטונית שעליה קראו הגירונדים תיגר.18 לפיכך ייתכן שאבן לטִיף פנה לבדרש, מקום משכנם של תומכי הפילוסופיה ושל האריסטוקרטיה היהודית בספרד הנוצרית, לאחר שמשפחתו נושלה בלחצם של הגירונדים ממעמדהּ, וכדי להיטיב את מעמדו הכלכלי־חברתי אולץ לצאת ולגלות בפרובנס. בבדרש היה יכול למצוא תלמידים ראויים ונדבן תומך לפעילותו הפילוסופית־פרשנית. טענת היציאה לפרובנס תואמת מסעות דומים שיצאו אליהם אינטלקטואלים מן העיר טולדו במהלך העשורים הראשונים של המאה השלוש־עשרה, בהם המשורר והאינטלקטואל יעקב בן אלעזר, בעל 'ספר המשלים' ו'פרדס רימוני החכמה',19 אשר עקר מטולדו לפרובנס,20 ויהודה אלחריזי, המשורר והמתרגם, בעל 'ספר תחכמוני', בן טולדו, אשר ביקר בפרובנס במסגרת מסעותיו והפליג מנמל מרסיי לאלכסנדריה שבמזרח.21 ייתכן שבעטיין של הנסיבות הפוליטיות ששררו בספרד במהלך שנות הארבעים של המאה השלוש־עשרה וכינון שלטון הגירונדים בקהילות קטלוניה־אראגון וקסטיליה־ליאון אבן לטִיף יצא את עירו לכיוון בדרש ושם פגש את הנדבן ותלמיד הפילוסופים ידעיה — אביו של יצחק, שלימים פירש את אגדות חז"ל.

			2. סוגת החיבור

			אגרת התשובה הוא חיבור שאלות ותשובות בפילוסופיה. הוא מתאים מאוד לאמצע המאה השלוש־עשרה, מפני שבאותן שנים נודעו בקהילות היהודיות כמה וכמה חיבורים עבריים וערביים, מהם פופולריים למדי, שהוקדשו לשאלות ותשובות בענייני רפואה ופילוסופיה, כולם או למצער שער אחד מתוכם. בין חיבורים אלו כדאי להזכיר את שאלות ותשובות אבן רשד בחוכמת הטבע מתוך ספר הדרושים הטבעיים;22 ספר שאלות ברפואה המיוחס לאריסטו שתרגם לערבית חנין אבן אצחאק ואחר כך תרגמו לעברית משה אבן תיבון;23 שער ט' מתוך ספר שעשועים ליוסף אבן זבארה, הכולל 32 שאלות בחוכמת הרפואה והטבע;24 מחברת השאלה והתשובה מתוך ספר תחכמוני ליהודה אלחריזי;25 השערים האחרונים (לב–לה) בחיבור בן המלך והנזיר, אשר תרגם ועיבד אברהם אבן חסדאי;26 ספר גן התעודות, חיבור דיאלוגי בתורת המידות בין השכל ובין הנפש ליעקב בן אלעזר, שנתחבר בעיר בוקר בפרובנס;27 חלקים מספר פיאה לר' משה אבן תיבון.28

			סוגה פילוסופית זו, שכנראה נחלה הצלחה רבתי באותם ימים, זכתה גם לתגובה מאת מחנה המקובלים, בדמות שער השואל לר' עזריאל מגירונה.29 בעוד החיבורים הפילוסופיים שהוזכרו הושפעו בתבניתם משורת חיבורים פילוסופיים בערבית (אבן רשד, והמיוחס לאריסטו), ר' עזריאל הושפע מחיבורי הקטכיזם הנוצרי (שאלות ותשובות על דרך האמונה) של בני תקופתו.30

			3. העצה הפוליטית (א־פוליטית)

			בחלקה האחרון של אגרת התשובה מופיע קטע שתבניתו כשל מקאמה אלגורית,31 ובתחילה משמעהּ סתום למדי. עם זה, השוואת הדברים הנמסרים שם עם איגרת פולמוס כנגד ר' יונה גירונדי שנשלחה בימי פולמוס הנשיאים (חילופי ההנהגות בקהילות ברצלונה וטולדו בשנות הארבעים של המאה השלוש־עשרה) ופורסמה לראשונה על ידי ברנרד ספטימוס מעלה כי דברי אגרת התשובה במידה רבה כמו חוזרים על דברי איגרת הפולמוס בנוסח אחר ומאשרים אותם, ומגולמת בהם עצה פוליטית בעניין ההשתתפות בפולמוס. הרמב"ן האשים בכתביו את חכמי בדרש בהפצת תעמולה כוזבת בדבר פסול ביוחסין של ר' יונה גירונדי, ומכך עולה כי בעל אגרת התשובה ניסה להשיא עצה פוליטית למכותבו, הפרנס ידעיה בן נחשון. אם כך, אפשר למקם את האיגרת, או את הדיאלוג של המשיב עם ידעיה בן נחשון, בימי הפולמוס. גם נתון זה מקרב את האיגרת לתקופת חייו של אבן לטִיף, ומתאים מאוד להצעה שהעליתי לעיל, בדבר נדודיו בשנות הארבעים של המאה השלוש־עשרה מטולדו לבדרש כדי לחסות תחת הנהגה שתעודד פעילות פרשנית־פילוסופית ולא תקפחה, כפי שהסתמן מן המדיניות האנטי־פילוסופית שהנהיגו באותה תקופה הרמב"ן ור' יונה גירונדי בברצלונה ובטולדו.32 

			להלן לשון האיגרת (כ"י קיימברידג' 507) כפי שההדיר ספטימוס:

			הוֹי החוקקים חקקי און ומכתבים / האומרים הלא שׂרִינוּ יחדיו מלכים, נסיכים ונציבים / נסיר גבולות עמים ונוריד כביר יושבים / ונעשה לנו שם כשם הגדולים נשיאים ונדיבים // ובני פריצי עמם ינשאו להעמיד ראשים על ראשיהם / ונוגשים על נוגשיהם / אוילים עוילים ותעלולים / אשר שמו עליהם הבוערים בעם כל נשיא בהם / אלוף קרח אלוף צבעון אלוף ענה — אלה אלופיהם / המתפארים באשר לא להם / חדשים מקרוב באו, לא שערום אבותיהם // מתכבדים בכלים שאולים / ויקראו להם שמות כשמות הבעלים // לאגורת כסף וככר לחם את כסף הפדיום / יקחו להם נשיא אחד ליום // היום רבו העבדים המתפרצים איש מפני אדוניו / ויתלקטו אנשים רקים ופוחזים בגבול ברצלונה ובשכניו // להקרא בשם מקדש[י]33 / וידענו כי אין להם חלק ולא נחלה בבן ישי // הלוך הלכו למשוח עליהם מלך / עבדון ואסרחדון ומחזיק בפלך // למי שירות ורעלות / חליפות ושמלות // למי מגדנות מנות ומתנות הב הב / למי זהב // לאסור אסר / ויהי להם לשר // ומי ישמע להם לדבר הזה להרים יד במלכות. פתי סכל והוזה. המלוך ימלוך עבד על רבו / אם משול ימשול שועל בארי / והחי יתן אל ליבו / היתפאר גרזן על החוצב בו // ואם האזוב אשר יוצא בקיר, יגביר לשונו והגיוניו34 / לאמר אעלה בתמר אאחזה בסנסניו / באמר להם נעלה על במתי עב // נדמה למלאכי וחגי / ומבמות הגיא // הטובים טובים אתם מאבותיכם / אשר היו לפניכם // המה כרעו והנשיאים קמו ויעוּדדו / ואת על אשר יעשה להם ועבדוּ / והנה קמתם תרבות אנשים חטאים במלכיהם פשעו ובאדניהם מרָדוּ // ומדוע לא יראתם פן יחסרוכם שומעיכם / בשנותכם את שמכם וטעמכם / ולו הואלתם לקרוע גזר דינכם / מעליכם בשינוי שם בלבד, לא בצדקתכם // ובצדקתכם החרשנו. רק להתגדר ולהתגדל / ותחשבו להוציא יקר מזולל // אין זאת — לכבד קטני ארץ, וגדולי עולם להבזות, הלא תיכלמו / ממסיתיכם מדיחיכם נידחתם / ותבושו מאלים אשר חמדתם / ותחפרו מהפסילים אשר בחרתם // שם האחד עורב בר עורבתי דדמיא ליונה / ואת הפרד בן החסידה האנפה למינה // יחד ביצי צפעוני בקעו איש על קנו / ולא לחינם הלך זרזיר אצל עורב אלא שהוא מינו // והצדיקו מאמרם ז"ל: השוכן עם הטמאים טמא / וכש' שוכן ונדמה // אלה הטמאים בכל השרץ למניהם / תועבת ייו' גם שניהם / לרבות צירן ורטבן וקיפה שלהם // כעוף יתעופף כבודם / ובחטאם אשר חטאו והחטיאו את הרבים בפשעם ובמרדם // האחד נקרא אוֹמֶן לא אַמוֹן בו / ולא יראת ייו' בקרבו // רק יום יום ידרוש לסנדלפון, דלפון וחסדון / ולבעל זבוב עלי עקרון // וכי יוסיף חטאתו על פשע ויתפלל אל נרגל את חמת ואת אשימה / ואת אדרמלך וענמלך ביראה ובאימה // והאחד לא יעשר ולא יקום חילו וקרנו לא תרום / אשר הסית והדיח מנעוריו והנחש היה ערום // התחבר עם סוררים וחברי גנבים / השותים במזרקי יין / ואוהבי אשישי ענבים // אנשי צרפת הדיחם ויִדָּחוּ / בושו כי בָּטָחוּ / הכל סר יחדיו נאלָחוּ // כי חלפו חק הפרוּ / ברית עברו // תורות שנתנו למשה בסיני / הם המה היו לבני ישראל בדבר בלעם למסר מעל בייו' // וידברו באלהים ובמשה ובספריו / ונקם השיב לצריו // העם ההולכים בחושך קדורנית / ופניהם אחורנית / ויכם וירדפם לא בחרב ובחנית // כל אלו חברו עם המסית הזה והיו כצבי מודח [...] וכי איזה כח מרובה כח המדיח או כח הנדח // ומה גם עתה האנשים החטאים האלה בנפשותם / ילעיגו לנו יפטירו בשפה יניעו ראש על ראשי סנהדראות תפארת ישראל והדרתם // שִבָתם וקִמָתם לפסול אחרים, / ולעשות כל בני יחס ממזרים / להיות להם כל בית ישראל חברים / והם חברים לאיש משחית אשר השחית דרכו הוא ענה אשר מצא את הימים ברעותו את החמורים35 // ומה לעשות משפחה נקיה כסֹלֶת / פן תפסל אַתה כפסולת // כי אם להכרית האלילים / ולהעביר הגִלוּלים / ולהסיר את פחי יוקשים וקצץ כסילים // לבל יתערב זרעם בזרע קֹדש / סורו טמא יקראו למו סורו סורו אל תגעו / מיום ליום ומחֹדש לחֹדש / אז לא יהיה.36

			האיגרת מימי פולמוס ההנהגה בברצלונה שפרסם ספטימוס מעידה על ניסיונו הבלתי מתפשר והתקיף של כותבהּ האנונימי, בשם תומכי הפילוסופיה בבדרש ובספרד כולה, לערער על כיבוש השלטון על ידי הגירונדים (רמב"ם ויונה גירונדי) ועל נישולהּ של משפחת אבן חסדאי מתפקידהּ וממעמדהּ האריסטוקרטי, בהיותם צאצאי צאצאיו של הנשיא היהודי הראשון, חסדאי אבן שפרוט (במחצית השנייה של המאה העשירית), שנתייחס על בית דוד. ההתקפה העזה נועדה, כפי הנראה, לערער על מנהיגותם של הגירונדים משלושה היבטים:

			א.	גילוי פסול ביוחסין של ר' יונה גירונדי הפוסל אותו מלכהן בראש קהל. המחבר לא חשך שבטו, ושב ורמז שר' יונה גירונדי הוא בן אישה נוצרייה (מזרע עשיו) ולא מזרע ישראל. על כל פנים, הוא כתב בגלוי כי ראש הקהל הוא צאצא בלתי כשר מבחינת יוחסיו ('ולעשות כל בני יחס ממזרים / להיות להם כל בית ישראל חברים').

			ב.	ערעור על האמונות והדעות החדשות שהפיצו סיעת הגירונדים, ובמיוחד חידושים שמקורם בעולמם של בעלי התוספות הצרפתים ובחוגי המקובלים בפרובנס ('אנשי צרפת הדיחם ויִדָּחוּ / בושו כי בַּטָחוּ / הכל סר יחדיו נאלָחוּ // כי חלפו חק הפרוּ / ברית עברו'). לדעת המחבר חידושים בלתי רצויים אלו הם קריאת תיגר על מסורות העיוּן והתפילה בספרד.37 בעל האיגרת תקף את התפיסות החדשות שהפיץ אחד המנהיגים ('רק יום יום ידרוש לסנדלפון, דלפון וחסדון / ולבעל זבוב עלי עקרון') כאילו הן תפיסות הרֵטִיוֹת־פּוליתאיסטיות שמפיצים מי שההמון מדמה לראות בטעות כתלמידי החכמים, הגדולים שבדור, אך אין הם אלא עובדי אלילים, המבכרים תפיסות של ריבוי אלים על פני תפיסת ייחוד האל. נראה כי חיציו של בעל האיגרת מכוונים כלפי הרמב"ן, המכוון אל הספירות, ולכן כביכול קבע בראשית תפילתו את המלאך סנדלפון, המקובל כמעלה תפילותיהן של ישראל, אבל עד מהרה פנה, כך דעת הכותב, לדרך אחרת של ריבוי תחת ייחוד.

			ג.	הצגת הגירונדים כמורדים בבית דוד, שכן בני שושלת הנשיאים מבני אבן חסדאי נחשבו בעיני יהודי ספרד לצאצאי בית דוד. המחבר הציג את שלטון הגירונדים כמלוך אבימלך בן ירובעל בשכם בהסכמת אחיו, אשר לאחר שההינוּ לתביעותיו טבח בהם עד אשר לא נותר כי אם יותם, הקטן שבהם, שריד ופליט (דומני כי המחבר גם ביקש לרמוז לשכם בן חמור, אשר עינה את דינה בת יעקב),38 או כהמלכת בן בשושלת עשיו ('אדומי') על ישראל תחת בני יעקב, הראויים ממנוּ למלכוּת. נוסף על כך, ספטימוס הראה כי דוד בן שאול, חברוֹ של יונה גירונדי ותומכו, הוצג באיגרת תוכחה אחרת על הגירונדים, המשמרת כמה ממטבעות הלשון של האיגרת שהביא לפרסום, בזו הלשון: 'דוד בן שאול נתחבר עימו לבשתו ובשת אמו, והיינו, דבר הלמד מעניינו. לא לחנם הלך הזרזיר אצל העורב אלא מפני שהוא מינו. נשא בשמותיו את חותמו וממזר בן הנדה עולה הגמטריא שלו'.39 אף שספטימוס לא הצליח להחיל את הגימטרייה על הרמב"ן הוא בכל זאת הציע כי המחבר כיוון את דבריו לרמב"ן.40 עם זאת, יש לציין כי אחד משותפיו של יונה גירונדי בפולמוס על כתבי הרמב"ם בשנות השלושים אכן נקרא דוד בן שאול (תלמידו של ר' שלמה בן אברהם ממונטפלייה), כפי שעולה, בין היתר, מכתבי הפולמוס של שנות השלושים, בחלקם כונה דוד בן שאול בכינויים דומים, ונראה אפוא כי דווקא בו נאמרו הדברים.41 כך או אחרת, מכלל העדויות הטקסטואליות הללו עולה התפיסה של תומכי 'בני הנשיאים' את הגירונדים כמורדים במלכות, וביורשיו־ממשיכיו של בית דוד.

			דבריו של בעל האיגרת נכתבו אפוא תחת הרושם של הרדיפה שסבלוּ ממנה המקורבים למשפחת הנשיאים, במיוחד בעקבות הדחתם מכס השלטון וחבירת הקהילות בברצלונה, ומאוחר יותר בטולדו, לעילית החדשה של תלמידי החכמים שיצאו לבקש מלוכה. לדבריו הגירונדים קנו את שלטונם בכסף באמצעות הטבות כלכליות או אחרות שהעניקו לטובי העיר תמורת תמיכתם בהם ('למי שירות ורעלות / חליפות ושמלות // למי מגדנות מנות ומתנות הב הב / למי זהב // לאסור אסר / ויהי להם לשר'). חשוב להדגיש גם כי מחבר האיגרת מימי פולמוס ההנהגה בברצלונה התחקה אחר אברהם אבן חסדאי, בן משפחת הנשיאים ומראשי המדברים בהגנה על כתבי הרמב"ם, אשר באיגרת פולמוס שנכתבה במהלך שנות השלושים ושנשלחה לטולדו(!) אל המנהיג, הפרנס ר' יהודה אלפכאר, ביקש ממכותבו בלשון תקיפה להתקומם כנגד המורדים (יונה גירונדי וסיעתו): 'אתה ורעיך אנשי השם, קומו והתגברו עוצו ודברו / הוכיחו יסרו זדים ארורים אשר חטאו ויחטיאו / שפכו חמתכם על הכורעים לבעל ובשם ה' לא קראו / והנשארים ישמעו וייראו'.42 האשמתו של אברהם בן חסדאי את ר' יונה גירונדי וסיעתו בעבודה זרה ובסממניה נשנית כאן, אף שכפי הנראה חלפו שנים מספר בין מועדי הכתיבה של שתי האיגרות.

			אפנה כעת לתשובה על שאלה פוליטית המופיעה בחלקה האחרון של אגרת התשובה ואבקש לטעון כי במידה רבה המשיב ביקש לייעץ לשואל, ידעיה בן נחשון, כיצד לנהוג לנוכח הפולמוס המתרגש בקהילות בברצלונה, בטולדו ובבדרש:

			ומה שאמרת, בחידתך43 / והעלמת וממני בקשת[ך?]:

			איך תשחרר עבדך במרצע / דע כי זה איני יודע / כי אי אפשר לאוזן שלא ייקרע / כי החושב להוסיף הוא גורע / ולפי שקצר המצע מהשתרע / וגם על ירכו צולע / עד שיזרח השמש עליו לבלתי יתקלע / ואין רואה ואין שומע / כי כל אחד ביון מצולה טובע / על כן אבדת האתונות השחורות תובע / להיותו כחמור נרבע ורובע / ולא ידע כי לנפשו קובע / ומקום אופל לתפילתו קובע / ובשופר סדוק בראש השנה תוקע / ובאחרית לכפיו תוקע / על סורי גפן נוכריה אשר נוטע / ובסופו ישאר מיד ימינו קיטע / והוא אין מבין ואין יודע / כי כאניה בכל יום נוסע / ובברכיו לבעל כורע / ומוסר אביו פורע / על חמדת המטבע / אשר הטוב ממנו מונע / ולבו השקר כנחל נובע. // ואני אשיאך עצות מתוקים / לבל תצטנן במיים העמוקים / משום ששם תמצא נזקים / ותשוב כסלתך לשוכן שחקים / כי הוא משפיל ומקים / ואל תלך בדרך יהויקים / ולא כצדקיהו אסור באזיקים // ואם ישאך ברוחך למלוך / ותלך אל בית הרואה / השמרך פן תתגאה / ותחביא הכלי הנאה / פן תלאה ותשתאה // ואם תעשה כן תצלח למלוכה / ובקומך תאמר אי ותכריע זרע עמלך / הנאה, ודודך אבנר יהיה שר צבאך / ותראה הטוב והישר כדי שלא יקדימך // בן ישי ברחמים ואם תקח עצתי / תזכה להיות במחיצת שמואל הרמתי. // ומי הוא זה אשר ימצא לחידה / מכוסה מלבבות וגם גדודה / והיודעה: אשאנו על שכמי ואעניק לו פניני הכבודה.44

			עוד בטרם אפנה לדיון בחידה ובמשמעה אצביע על כמה הקבלות בין אגרת התשובה ובין האיגרת האנונימית שהובאה לעיל: כינוייהם של בני הריב שכיוון אליהם הכותב נראים כמתחקים אחר לשון האיגרת מימי הפלת בני הנשיאים. 'על כן אבדת האתונות השחורות תובע' חוזר אל ענה בן צבעון או אל בלעם בן בעור ואתונו, או אל שאול בן קיש, שיצא לחפש אתונות, או לשכם בן חמור — כולם הוזכרו באיגרת לעיל בהקשר של יונה גירונדי וסיעתו. יתר על כן, ההמשך הישיר, 'להיות כחמור נרבע ורובע', חוזר להצגתו של יונה גירונדי באיגרת האנונימית כפרד, ובהמשך כפסול יוחסין: 'ולעשות כל בני יחס ממזרים / להיות להם כל בית ישראל חברים / והם חברים לאיש משחית אשר השחית דרכו הוא ענה אשר מצא את הימים ברעותו את החמורים'. מנהיג פסול יוחסין זה נאשם גם בשורת עבירוֹת דתיות ומוסריות הקשורות בתפילתו, באופן קיום המצוות, בתאוות הבצע שלו ובשקרנותו. כותב האיגרת הוסיף כי החוטא, 'בברכיו לבעל כורע' — האשמה זו כבר הטיח אברהם אבן חסדאי, ואחר כך היא נשנתה באיגרת האנונימית בעניין פולמוס ההנהגה בברצלונה בראשית שנות הארבעים.45 מכל אלו עולה כמובן עמדתו של הכותב, שהנזכרים אינם ראויים לישב בכס המנהיגות. נוסף על כך, הטור 'ובסופו ישאר מיד ימינו קִטֵּע' עשוי לרמז לדברי אבן לטיף בראש ספר 'שער השמים', שם נכתב כי 'הכותב ידו לה''.46 כלומר, מעשה הכתיבה העילאי יש בו משום ביטוי של הרצון האלוהי (החפץ) ודבקות בו, ומנגד מי שכותב דברים רעים וחסרים מתרחק מן הרצון האלוהי.47 הפסקה בעניין קטיעת יד ימין היא ביטוי אפוא לפעילות שאינה עולה בקנה אחד עם הרצון האלוהי (כתיבה שאינה במסגרת קיום רצון האל) והעונש עליה. ביטוי שלם לפסקה זו הופיע במשל הכתוב בתבניתו של 'משל הקדמוני' לר' יצחק אבן סהולה, שאותר בגניזה הקהירית ויוחס למשורר הספרדי יצחק, על סופר שכתב מליבו ובלא השראה אלוהית עד שנקצצה ידו.48 חיים שירמן סבר כי המחבר הוא יצחק אבן סהולה,49 בעיקר על שום הקרבה שבין משלי החיות האקסמפלריים של משורר הגניזה יצחק ובין משל הקדמוני לאבן סהולה. עם זאת, התופעות שבגינן סבר שירמן כי מדובר באבן סהולה נשנות אף בשירת המקאמות הפילוסופיות הספרדית שמשלהי המאה השתים־עשרה ועד שלהי המאה השלוש־עשרה, בספר שעשועים ליוסף בן מאיר אבן זבארה הברצלוני,50 וב'תחכמוני' ליהודה אלחריזי איש טולדו (נפטר 1225).51 כמו כן, כפי שהורה שירמן במקום אחר, במחצית השנייה של המאה השלוש־עשרה בספרד חיבורים אחדים, מהם מוקדמים מספרו של אבן סהולה, ובהם סיפורים אקסמפלריים ומשלי חיות, זכו לכותר משל הקדמוני, כמה מהם למחברים אנונימיים וכן למקובל משה די ליאון, ממחבריו של ספר הזוהר.52 לפיכך קשה לזהות מיהו המחבר, ואין לזהותו בהכרח עם אבן סהולה. עוד דבר, ראוי לציין כי מחבר אגרת התשובה דיבר בעונש כביכול (ולא בקיצוץ ממשי של היד), ולא דיבר בתורת גמוּל קונקרטית דווקא, אלא במה שראוי שיהיה דינו של מנהיג פורץ גדר מושחת. רויטל רפאל־ויוונטה הראתה כי במשל הקדמוני את יצחק אבן סהולה מאפיינת תורת גמול מדוקדקת, הרואה בשלילת השכר בעולם הזה רמז למתן השכר בעולם הבא,53 כעין מה שנמצא בכתבי ר' סעדיה גאון, והתקבל על דעת ראש ישיבת טולדו ר' מאיר הלוי אבולעפיה (הרמ"ה), אשר במובנים רבים רס"ג היה הדמות הנערצת עליו.54 תורת גמול שכזאת אינה מאפיינת את תפיסתו של בעל אגרת התשובה כלל. אדרבה, נטייתו של המשיב האנונימי באגרת התשובה היא אחר תורת ההשגחה המיימונית במורה נבוכים,55 הרואה את ההשגחה על האדם כפרי מצוינותו המוסרית והאינטלקטואלית וכפי מידת קרבתו לשפע הנובע מעם השכל הפועל.56 גם עובדה זו מרחיקה את האפשרות שאבן סהולה הוא מחבר אגרת התשובה.

			זאת ועוד, בדברי בעל האיגרת יש סימנים המעידים כי הוא ראה את שואלו כמנוי עם היוצאים להגנה על בית דוד כנגד המערערים עליו. הוא הזהיר את שואלו שלא ילך בדרכם של יהויקים וצדקיהו (שניהם מזרע בית דוד). הוא הוסיף: 'דודך אבנר יהיה שר צבאך', והוא אבנר בן נר שר צבאו של דוד המלך, ו'שלא יקדימך בן ישי ברחמים', וכן 'אם תשמע בעצתי תזכה להיות במחיצת שמואל הרמתי'. כפי שהציעה חנה כשר, הכותב הצביע כאן על אפשרות השתלמותו של התלמיד כבן נביאים.57 נוסף על כך, כהצעת דן פגיס, אפשר לראות בדברים המשך של בתי שיר ומקאמות מספרד אשר ראו בדברי שירה מעולים פרי רוח הקודש או מעלת הנבואה.58 כך, לדעת בעל האיגרת, התנועה לעבר השלמות המוסרית והעיונית שקולה לניסיונו של תלמיד הנביאים להוציא את שכלו מן הכוח אל הפועל ולשפיעת השכל הפועל, בתיווך הכוח המדמה, על הכוח האינטלקטואלי שבנפשו.

			מכל האמור עד הנה דומני כי אפשר לראות בדברי אגרת התשובה שהובאו לעיל כעין מענה על המצב הפוליטי, כפי שתואר באיגרת האנונימית אשר פרסם ספטימוס, מתוך התחקותו של המחבר אחר מאפיינים לשוניים ואלגוריים, ומוטיבים רעיוניים שהובאו בדברי איגרות התוכחה כנגד הגירונדים, שהדיהן, יש להניח, הגיעו עד פרובנס, ושימשו את האינטלקטואלים הפילוסופים תומכי הרמב"ם בני התקופה.

			אפנה כעת לסקירה תמטית של המשל האלגורי באיגרת ואבקש להציע את פתרון החידה המובאת בהּ. כאמור, השואל הציב לפני המשיב חידה: איך יוכל עבד לשוב להיות בן חורין באמצעות המרצע? זוהי כמובן שאלה פרדוקסלית, משום שהשימוש במרצע מסמל בתורה את הפיכתו של עבד עברי (היוצא חופשי בתום שנת העבודה השישית) לעבד עולם, בשל אהבתו את האישה שהשיא לו אדונו בימי עבדותו וחוסר הרצון להיפרד ממנה (שמות כא 6–7). חידה זו, המופיעה בלשון משל, אפשר שהיא רומזת לכך שאי־אפשר לסלק את מי שכבשו את השלטון בקהילות בכוח, ואומנם ניכר כי המשיב אינו חושֹך שבט לשונו מהאדונים המשעבדים תחת עול סכלותם ורוע מעלליהם את בני הדור. עצתו של המשיב היא שהשואל לא ילך בדרכם של יהויקים וצדקיהו, לא ימרה את פי השלטון הזר ולא ימרוד בו בפרהסיה, אלא ימשיך להחזיק בתורת הייחוד (לעומת השליטים החדשים — המושחתים, עובדי עבודה זרה וכוהניה) ובתלמוד — תורה על דרך שציינה את בני הדורות הקודמים. אם ימשיך בדרך זו, סח לו המשיב, סופו שייפָּדה מידי שלטון העוועים הזה, ולא זו בלבד, אלא שיתקדם בתורתו ובהבנתו עד שיהיה כאחד הנביאים או מבני הנביאים, ולא ילך אחר הכוח, השררה והמידות הרעות (אלימות, שחיתות, שקרנות), המאפיינים את השליטים באותה התקופה בברצלונה ובטולדו.

			עצה זו, להימנע מן השררה ומן הפוליטיקה, והבנה כזאת של החידה בזיקה לדברי האיגרת שפרסם ספטימוס — על מאפייניה, סמליה ודימוייה — קובעות את זמן האיגרת לשנות הארבעים של המאה השלוש־עשרה, כאשר הפולמוס בעקבות תפיסת השלטון בקהילות בברצלונה ובטולדו עדיין היה שריר וקיים (מדוע להעניק עצה כזאת, הרוויה רמיזות לכתבי פולמוס מהתקופה, אם אינה אקטואלית?). יתרה מזאת, כפי שמראים חיבוריו המוקדמים של אבן לטיף שער השמים, פירוש קהלת וגנזי המלך, באותן שנים הוא היה אינטלקטואל נאופלטוני ומיימוני פעיל, בן משפחה יחסנית, תומך בשלטונם של בני הנשיאים ומוכר בהיותו הוגה בעל נטייה מיימונית גלויה בטולדו, ואולי גם מחוץ לה. ועוד, אפשרות יציאתו ממקומו והגירתו לבדרש תיתכן לנוכח עובדות אחדות הידועות לנו: העמדות הפרו־מיימוניות והפרו־פילוסופיות שהציג; מדיניותו האנטי־פילוסופית במובהק של רבנו יונה, שבאותן השנים התמנה לראש ישיבת טולדו; העובדה שכל כתביו המוקדמים של אבן לטיף כוללים ביקורת כלפי 'המתהללים בקבלתם' (הן על מקור רעיונותיהם הן על מעשיהם הפוליטיים) — כלומר כנגד חוגי המקובלים בדורו, הדוחים את הפילוסופיה, וברובם גם את קניין המדעים הפילוסופיים;59 היותו אחד הפרשנים הבולטים של ההגות המיימונית בספרד בשנות השלושים והארבעים של המאה השלוש־עשרה.60 גם מחויבותו יוצאת הדופן לעיון המדעי ולעיסוק בחוכמות הפילוסופיות מעניקה תימוכין נוספים לכך שהוא מתאים להיות האדם שנשאל 'איך תשחרר עבדך במרצע'. מכאן, האיגרת היא קרוב לוודאי פרי עטו ומחשבתו.61

			4. מתחיית המתים לעיון מטפיזי

			בימי הפולמוס הנודע על תחיית המתים, בשלהי המאה השתים־עשרה ובראשית המאה השלוש־עשרה, נשלחה איגרת מאת ששת הנשיא ב"ר יצחק הנשיא ב"ר יוסף הנשיא סרקסטי לחכמי לוניל שבפרובנס. רוב החוקרים זיהו את כותבה עם בן משפחת אבן חסדאי, ר' ששת בנבנשת הנשיא מברצלונה (נפטר בשנת 1209).62 האיגרת היא כתב הגנה שוצף על הרמב"ם מפני התקפותיו של ר' מאיר הלוי אבולעפיה — מנהיגהּ הצעיר של קהילת טולדו שבקסטיליה — והעדפתו את דעת רס"ג, שלפיה יש להאמין בתחיית המתים כפשוטה. ר' ששת הנשיא קבע במכתבו חד־משמעית שיש להעדיף את דעת הרמב"ם ולדחות את דעת 'הנקרא שמו מאיר והוא מחשיך עיצה במלין בלי דעת להשיב על אשר לא הבין מדברי הרב הנחמדים';63 ובהמשך: 'ואשר אמר זה הכסיל כי בגופות בשוב הרוח אליהם בתחית המתים בלא אכילה ושתיה הם חיים לעולם'.64 הדברים כוללים דחייה מוחלטת של מסורת העיון שביטא המנהיג הצעיר מקסטיליה ר' מאיר הלוי אבולעפיה, שלדעת הכותב דעתו סותרת את מסורת העיון שלו ושל אבותיו. רבי ששת בן יצחק הנשיא הבהיר כי מצא דברים בספרי הפילוסופים שדעתו מסכמת עימם:

			אבל אם הנפש תהיה בעודה בגוף נכספת אל יוצרהּ וממשלת שכלהּ על תאותהּ ומתגברת על יצרהּ ורודפת אחר החכמה למען תלמד אמתת יוצרהּ בהפרדהּ מהגוף — תעלה אל המעלה העליונה אשר היתה נכספת אליה בעודה בגוף ויאצל האל יתעלה מרוחו עליה וזהו בעיניהם תחית המתים ומתן שכרן של הצדיקים לעתיד לבוא.65

			ובהמשך:

			וזהו הכלל כי רוב הפלוסופים הנקראים חכמים אלהיים אומרים כי הנפש המשכלת השבה אל יוצרהּ נקייה מטומאת הגוף וטהורה וחכמה, כאשר אמרנו, היא החיה חיי עולם ומעלתה מעלת אלהים וזהו באמת תחיית המתים. ואם תמצא מן המתחכמים או מן החכמים גם מחכמינו האמתיים בעלי התלמוד אומרים כי תחיית המתים היא שוב הנפש אל הגוף [...] דע באמת כי לא אמרו זה רק להבטיח הכסילים, אשר לא יבינו ולא ישכילו ולא יאמינו.66

			ר' ששת שלל את האמונה בתחיית המתים בגוף לעתיד לבוא והציג אותה כאמונתם של הסכלים. גם חכמי ישראל שהזכירוה התכוונו לסבר את אוזניהם של מי שלא הצליחו להנהיג את גופם באמצעות שכלם. הוא תקף את נשיא יהודי טולדו הצעיר, המחשיך את דעות האומה, והנוקט את מנהגם של מי 'שלא יבינו לא ישכילו ולא יאמינו'.67 יש כאן מתקפה רבתי של הנשיא הברצלוני כנגד תלמיד חכמים מובהק, בן משפחה יחסנית שמקורהּ בספרד המוסלמית (ככל הנראה ממשפחת אבן סהל, שאחד מאבותיה היה ידידו־פטרונו של ריה"ל), והאשמתו בשיבוש דעותיהם של ישראל, בדחותו את דעת הרמב"ם. מלשון האיגרת יש להעריך כי בעת ההיא אגרת תחית המתים טרם הגיעה לספרד ולפרובנס וטרם תורגמה, שכן דברי ר' ששת עונים להתקפתו של הרמ"ה על דברים שכתב הרמב"ם בעניין האמונה בתחיית המתים כאמונת ההמון, בפירוש המשנה (הקדמת פרק חלק) ובמשנה התורה — ואין בהם כל אזכור להבהרה שפרסם הרמב"ם אחר כך באגרת תחית המתים.68

			רוב כינויי הכבוד שהעניק ר' ששת לרמב"ם באיגרתו לחכמי לוניל נשנים באגרת התשובה. במיוחד בולטות המקבילות, כגון 'מורה צדק' ו'הרב הגדול'69 — כינויים ששימשו בעקבות ר' ששת את המפלגה של תומכי הרמב"ם בפולמוס של שנות השלושים של המאה השלוש־עשרה וגם כאן משמשים את כותב האיגרת. כזכור, כותב האיגרת העיד כי היא נכתבה בבית הנדבן ידעיה (בן נחשון) בבדרש. אם אבן לטִיף הוא האחראי לתוכן האיגרת הרי הוא הביע בה באופן שאינו משתמע לשתי פנים את אהדתו לרמב"ם, לרב ששת ולמשפחת הנשיאים. אם אגרת התשובה אכן נכתבה בהשראת איגרתו של ר' ששת וכותבהּ הוא בן טולדו, שם גדל בקהילה שהנהיג הרמ"ה (המכונה באיגרת ר' ששת 'כסיל'), הרי יש כאן אמירה חד־משמעית: אף על פי שבית גידולו של המחבר היה בטולדו, הוא מנוי עם תלמידי הרמב"ם ואוהדי משפחת הנשיאים הרואים בהם את המגלמים האותנטיים של המסורות התורניות והאינטלקטואליות של היהודים בני ספרד המוסלמית בדורות הקודמים. יש להניח כי הואיל והכותב נתקבל כבר בביתו של הנדבן שואל השאלות, והתחבב עליו, אין הצהרת האמונים הזאת מיועדת לאוזני הפטרון אלא היא מיועדת לחבריו או לבני חוגו החברתי־למדני, שוודאי קראו את איגרת הפולמוס של ר' ששת בנבנשת לחכמי לוניל, כמו גם את כתבי הפולמוס, המאוחר יותר, של שנות השלושים, שלפיכך יֵדעו היכן נמצא ליבו של המלומד שבא אליהם מטולדו, עירם של הרמ"ה ושל ר' יונה גירונדי, ומכאן ואילך יזהו אותו כבן בריתם וייתנו לו מקום ביניהם.

			יש גם זיקות ומקבילות אחרות, פנימיות יותר, בין איגרת ר' ששת ובין חיבורי אבן לטיף. היקרותן של תמות השאובות מאיגרתו של בן משפחת הנשיאים בכתביו מעידה אף היא על השפעת האיגרת על תפיסתו האידאולוגית של אבן לטִיף ומחזקות אף הן את עובדת היותו האחראי האינטלקטואלי לאגרת התשובה.

			למשל, רב ששת הזכיר פעמיים באיגרתו את היותו מלקט את חוכמתם של בני הדורות הקודמים. בראשית האיגרת: 'יש מאריך ומקצר ומשפיל עצמו ואומר כי הוא כמלקט אחר הקוצר וכמעולל אחר הבוצר. אכן זה הכלל אשר כל איש חכם נאה לו לאמרו, בין שיהיה הדבר אמת או להראות שפלות רוחו וענוותנותו שהם האותות הגדולים על חכמתו ותכונתו'.70 ובאחריתה: 'תלמידכם, ההולך לאור תורתכם, המלקט משבלי חכמתכם'.71 דימוי המלקט ההולך אחר הקוצרים מצוי באחד השירים הבודדים שחיבר הרמב"ם, ויש להניח כי שיר זה הוא המקור שר' ששת רמז לו.72 הדימוי מופיע גם בחיבורו הראשון של אבן לטיף, 'שער השמים' (1238 לערך), בראש הערה פרשנית על פירוש המרכבה במורה נבוכים (חלק ג, פרקים א–ז): 'וכוונתי להוסיף להם קצת הערות הנראות בעיני שלא העיר זה הגאון [=הרמב"ם] לכיוצא בהם, אם מצד שכחה, אם מצד פאה, עם היותו נמשך אחר אותו המעט שהרגשתי בו מכלל רמזיו. ואהיה כמלקט שיבולים אחר קצירו'.73 אפשר לשער במידה רבה של ודאות כי אבן לטיף ביקש לרמוז לקוראיו כאן לא על זיקתו האינטלקטואלית לרמב"ם בלבד, אלא גם על הסתמכות על הדברים שהביא ר' ששת באיגרתו ולקוות כי מתוך ענוותנותו יוכרו דברי חוכמתו.74

			כך גם, ר' ששת סיפר באיגרתו על הגעת ספר משנה תורה לקסטיליה ועל היקלטותו המהירה בהּ. לדבריו, אחד מהשופטים היהודים בן העילית הוותיקה (הוא נמנע מלנקוב בשמו, ואולי התייחס למשפחת הרמ"ה75) אמר לו בעת ביקור בקסטיליה שאין לקבל את ספרו של הרמב"ם, שכן לא הביא ראיות לדבריו מדברי התלמוד וההלכות.76 אלא שהסתייגות זו לא הועילה לאותו שופט:

			והנה אשר יגור לו בא, כי לפני הגיע משנה תורה לארצות קשטילה היתה קריאת ההלכות, כל שכן התלמוד, נפלאה מאד בעיני יושביה, כי 'ראמות לאויל חכמות' [משלי כד 7] והשופט ההוא דן כרצונו ואין חולק עליו [...] וכולם היו צריכין אליו. ובראותם י"ד ספרי משנה [תורה] והתבוננו בם כל יודעי לשון הקדש [...] ויחלו לחזות בנועם [...] ונפשם נקשרה באהבתם [...] ובשמעם טענות בעלי הריב ודין השופט ידרשו בהם. וכראות [השופטים] הראשונים אשר זה הכסיל המתגאה, המדבר גדולות, אחד מהם [...] גדלה קנאתם ובערה בהם חמתם ויבקשו להטות לב המחזיקים בתורת משה נר המערבי.77

			קובלנתו של ר' ששת כנגד השופט האנונימי מבני קסטיליה היא מצד הסוציולוגיה של הידע, ומצד מצב האי־שוויון המתמיד שהוא וחבריו מבקשים לכפות על הקהילות. לדידו הקודקס משנה תורה הועיל לציבור הקסטיליאני, ובאמצעותו הוא שיפר את אוריינותו, ידיעת ההלכה ובקיאותו במשפט. אם לפני כן בני הקהלים בקסטיליה לא היו יכולים לבקר את פסקיה של העילית התורנית הוותיקה ואת משפטיה, הואיל ולא הוכשרו בארמית (וממילא לא עסקו בלימוד התלמוד ובספרות הגאונים), הרי התפשטות חיבורו העברי של הרמב"ם בקסטיליה הביאה לכך שגם מי שנחשבו בעבר לריקים מתורה והלכה היו לבעלי ידע המסוגלים להביא ראיה מן הרמב"ם ולהקשות על פסקי דין של הדיינים ומנהיגי הקהל. מציאות זו, של צמצום פערי השכלה תורנית ומשפטית בין ההנהגה הקסטיליאנית ובין הקהלים הכפופים למרותהּ, הביאה את ההנהגה הוותיקה לקדש מלחמה בספרי הרמב"ם, במטרה להשיב את מצב הקהילות למקומו בעבר, וכדי לקדם מצב שבו, כבעבר, בני הקהילות נכנעים לכל פסק דין של שופט ודיין, בלא קושיות ובלא ויכוח, מפני שאינם מבינים בהלכה ואין מי שידריכם בכך.

			לא ידוע די על היקף תלמוד התורה בקסטיליה בשלהי המאה השתים־עשרה ועד כמה דברי ר' ששת מתארים ריאליה היסטורית לאשורה.78 כל מה שידוע הוא שככלות דור הכשיר הרמ"ה בישיבת טולדו תלמידי חכמים בקיאים מבני קסטיליה, שידיהם רב להם בתלמוד ובספרות ההלכה הרבנית. ובכל זאת, דבריו של ר' ששת על שאיפתם של דייני קסטיליה הוותיקים להחזיר עטרה ליושנה, קרי למנוע מן הציבור ללמוד כיצד להקשות על פסקי הדין שלהם, נוגדים, מניה וביה, תפיסה המוצגת בספר גנזי המלך מאת אבן לטיף, בן טולדו שבקסטיליה. אבן לטִיף עמד בפרק הי"ג בספרו הנזכר על התכלית האתית של החכמים השלמים שבדור. לדידו תכליתם היא שלא להעלים עיניהם מחסרי ההשכלה ומשוללי המידות, המהלכים בחושך, ולא להניח להם לנפשם. מחויבותם אינה רק לשלמותם האישית, אלא נתבעת מהם אחריות להוביל תהליך של השכלה והארה גוברת במין האנושי כולו, ובפרט לדאוג לצמצום פערים בתחום המידות וקניין המושכלות, וכך ליצור חברת אדם שוויונית יותר, שבהּ כל אדם זוכה לחלקו בהשכלה ובמידות בהתאם להכנותיו הגופניות והשכליות.79 מגמה זו בספר גנזי המלך נאמנה לביקורת הלוהבת שהשמיע ר' ששת מברצלונה על שופטים יהודים בני קסטיליה המעדיפים שספר משנה תורה יורחק מקסטיליה משום שהם מעדיפים שהציבור ייוותר בבערותו, ונאמנים הם גם לדברי הרמב"ם במורה נבוכים על אופיו של הצדק ועל התכלית האתית־מדינית של חיי העיון.80 הדברים גם מבהירים מדוע אבן לטיף בעצתו לידעיה בן נחשון העדיף לחדול מן המאבק בגירונדים וקרא להעמיק עיון וחקר, ולהתקדם לעבר קניין השלמות האנושית, איש ואיש כפי הכנותיו (החומריות והשכליות).

			ואומנם, דברים ברוח זו ממש, של העמקת העיון והחקר לשם קניין השלמות, המתחקים אחר האופן שבו ביאר ר' ששת את כוונת הרמב"ם בנושא תחיית המתים (ראו לעיל), מובאים באגרת התשובה בעניין גמול העולם העליון (הוא העולם הבא):81

			וככה היא התורה מספרת הסיפורים הגשמיים האיפשריים להמון לסבול כי לא יחפצו במה שהוא נעלם מחושיהם ולא בתענוג שאינו מוחש, ועל זה יעדם בדוגמתם והניחם בשגותם, ועבודת הנפש היא לזככה [...] ואז יודו כי הכונה הנכונה בנתינת מצוה זו להישארות נפשם להדביקה למקור העליון, ואינו מן האיפשר להדביקה אלא בזכיכת כלי נפשם, והכלים לא יזדככו כי אם במדע האלוהי בהצעת החכמות השכליות שהן יאלפום ויעוררום להשתוקק לעולם העליון.82 [...] ובדוגמא זאת היא טעימת הנפש למדעים האלהיים [...] ואולי שלזה כוונו התלמידים המברכין לרבן שאמרו: ועולמך תראה בחייך [בבלי, ברכות יז ע"א].83

			בדומה לדברי ר' ששת על ביאור תחיית המתים שלא על דרך ההגשמה, על ידי זיכוך הנפש, קניין המדעים ודבקות בעליון כדי להגיע עד המעלה העליונה, פירש מחבר אגרת התשובה את גמול העולם הבא באופן המתנתק לחלוטין מציורים מגשימים (זוהי אמונת ההמון) וקרא גם הוא, בלשון הדומה מאוד לדברים שהביא ר' ששת בשם הפילוסופים, לדבקות במדעים ובזיכוך הנפש במעלת המידות עוד בעולם הזה, כדי להיעשות ראוי להידבק למקור העליון.84 יש להניח כי המחבר הסב את הדברים שהשמיע ר' ששת על תחיית המתים לדברים על טעם העולם העליון עוד בהיות האדם נתון בעולם הזה בהשפעת דברי הרמב"ם ב'אגרת תחית המתים', שם הבהיר כי מעולם לא התכוון לשלול את דברי הנביאים או לעשותם משל.85 לפיכך ייחד מחבר אגרת התשובה דברים לאפשרות תחיית המתים — ואת דברי ר' ששת ותפיסתו בדבר הידבקות במטפיזי דרך זיכוך הנפש וקניין המדעים קבע בדיונו על טעם העולם הבא עוד בעולם הזה ('עולמך תראה בחייך'). דבריו בעניין מתאימים למעמד המיוחד שהקנה אבן לטיף בחיבוריו המוקדמים 'שער השמים' ו'גנזי המלך' לעיון המטפיזי ולמקומו במהלך קניין המושכלות והיעשות חכם תורני שלם, המסוגל להעניק לכתבי הקודש פירוש נאות.86

			מן העיון בזיקה השוררת בין כתבי יצחק אבן לטיף ואגרת התשובה ובין איגרת הפולמוס של ר' ששת בנבנשת לחכמי לוניל אפשר ללמוד עוד: התחזקות מעמדו התורני של הרמ"ה בשנותיו האחרונות, כל שכן אחר פטירתו, עד שנמנה עוד בחייו עם גדולי דורו, ואחר מותו נמנה עם 'גדולי הראשונים', אפשרה רק חלון הזדמנויות קטן החופף לתאריכי חייו ולשנים מעטות אחר פטירתו שבמהלכן מלומד יהודי היה חופשי לגלות ברבים זיקה אוהדת לאיגרת שבה הרמ"ה מכונה כסיל המחשיך את עיני האומה.87 לפיכך סביר להניח שאגרת התשובה אכן נכתבה לכל המאוחר בשנות הארבעים של המאה השלוש־עשרה, ככל הנראה סמוך לשנת הכתרתו של ר' יונה גירונדי לראש הישיבה ולמנהיג הקהל בטולדו שבספרד, ומתוך הצהרת אמונים לבני הנשיאים, העולה מתוך זיקת אגרת התשובה לכתבי הנשיא הגדול האחרון ר' ששת בנבנשת (בימי בנו ר' מכיר הייתה שורה של מרידות בשלטונם של בני הנשיאים, עד מפלתם הסופית), והאיגרת נכתבה בעבור קהל מעיינים פרובנסלי, מתומכי העיון הפילוסופי, תלמידי הרמב"ם וידידים של משפחת הנשיאים המודחת.

			קרוב לוודאי אפוא שאבן לטיף לא הזכיר את אגרת התשובה בכתביו המאוחרים — צרור המור, צורת העולם ורב פעלים — משום שהשניים הראשונים הוקדשו לר' טודרוס בן יוסף הלוי אבולעפיה, אחיינו של הרמ"ה, שהנהיג את קהילת טולדו ועמד בראש הישיבה שם מפטירת ר' יונה גירונדי (1263) ועד מותו (1284).88 צרור המור הוא איגרת שלומים שבאמצעותהּ ניסה אבן לטִיף לקשור מחדש קשרים בטולדו, שאליה ביקש לשוב אחרי פטירת ר' יונה גירונדי.89 הוא ודאי שלא היה מפנה את אחיינו של הרמ"ה, שעימו ביקש לקשור קשרי לימוד, לאיגרת שכתב כעשור וחצי קודם לכן, אשר מתוכהּ עולה כי אחד המקורות העיקריים ששימשו לפניו הוא איגרת שבהּ דודו מכונה כסיל ומחשיך עיניים. אין עדות לכך שדעתו של אבן לטיף על מפעלו של הרמ"ה הייתה שלילית כלל ועיקר (ייתכן שלמד בישיבה בטולדו), אלא שהיה תומך במשפחת הנשיאים, ויותר מכך, היה מתלמידי הרמב"ם, כפי שגילה לכול בספריו הראשונים, שער השמים ופירוש קהלת.90 יש להניח כי אבן לטיף בשובו לטולדו עורר עניין בשל היותו אינטלקטואל ותיק שגדל בטולדו בימי דודו ושב אליה לאחר שנות גלות. הוא גם נזהר מלחשוף בצרור המור את עומק זיקתו לפילוסופיה, אולי משום שאז עדיין לא ידע מהי עמדתו של ר' טודרוס הלוי מכותבו, תלמידו של המקובל ר' משה מבורגוס, בעניין. הממד הנאופלטוני, שתמיד היה נדבך בחיבוריו, מתעצם בחיבוריו המאוחרים, ואילו זיקתו לרמב"ם ולממשיכיו בספרד ובפרובנס מתמעטת מאוד. אבן לטיף בפתח צורת העולם אף עמד על כמה עניינים הנוגעים לאסטרונומיה ולביקורת של תורת השכלים הנבדלים שלא הניחו את דעתו אצל הרמב"ם ואצל הפילוסופים (הפריפטטים הערבים והיהודים).91 כמובן, אבן לטיף לא הזכיר בספרו האחרון, רב פעלים, את אגרת התשובה,92 משום שלא הזכיר לאורך חיבור זה ולו אחד מחיבוריו הקודמים.

			מכל אלה עולה כי העיון בזיקה של אגרת התשובה לאיגרת של ר' ששת לחכמי לוניל מחזק אף הוא את קביעת זמן חיבורה של האיגרת לשנות הארבעים של המאה השלוש־עשרה, כמו גם להיותו של אבן לטִיף האחראי לתכנים המצויים בהּ.

			5. ביאור העקדה

			השפעה מיימונית על כותב אגרת התשובה מתגלית בתשובה על שאלה בעניין סיפור העקדה. הרמב"ם במורה נבוכים טען כי העקדה לא אירעה ממש אלא התרחשה בתודעתו של אברהם תוך כדי חלימה או במצב הדומה לחלום, ב'מראות הנבואה'. לטענתו מה שחזה בו אברהם אבינו היה לדידו אמת ודאית.93 המסקנה ממראה הנבואה הזה הייתה עד לאן יראת ה' ואהבתו אמורות להגיע.94 לפיכך עולה מדיונו כי במציאות אברהם מעולם לא נטל את יצחק עימו אל הר המוריה, לא עקד אותו ולא הניף כנגדו את המאכלת, אבל הדברים עלו בדעתו, באופן זה או אחר, כמורים על מחויבותו לעבוד את ה', אפילו היה נוטל ממנו את בנו המשותף לו עם שרה ואת העתידות שהובטחו לו והעם שהיה עתיד לצאת ממנו, שכן העיקר הוא עבודת ה' במחשבה בלא תנאי ובלא תלות בגמול.95 הפילוסוף הפרובנסלי ופרשן מורה הנבוכים יוסף אבן כספי (1280–1344) אכן יצא חוצץ כנגד האפשרות שהעקדה הייתה מצוות ה' והתרחשה בפועל,96 אך לפניו לא נמצאו אלא פרשנים יחידים שרמזו שזו דעת הרמב"ם, ובפרט במחצית הראשונה של המאה השלוש־עשרה. עם זאת, אינטלקטואל פילוסוף יחיד בן התקופה שהדגיש בכתביו שהעקדה הייתה אירוע לא היסטורי אלא הכרתי במהותו (כלומר מראה נבואה בלבד) היה מחבר אגרת התשובה:

			שאלה: הודעני נא פלאות ענין העקידה — ההוה במראה הנבואה[?] מניין לנו זה[?] אם מ'ויקרא אליו מלאך ה' מן השמים' [בראשית כב 11] אומר לך כי באתהו הנבואה מהמלאך כדי לעכבו מלשחוט את בנו. אמנם העקידה קודם היתה כאשר מצאנו שלפעמים יהיה המעשה במראית העין ויבא הנבואה לעכבו, והעד: 'ותשלך את הילד תחת אחד השיחים' [בראשית כא 15], ואמר: 'ויקרא מלאך האלהים את הגר קומי שאי את הנער' [בראשית כא 18].

			תשובה: דא דאנא קאי כונתך. כי אין משם ראיה זולתי מ'וישב אברהם אל נעריו' ולא הזכיר יצחק, כי מזה נראה כי הכל היה במראה הנבואה, שא[י]לו היה במראית העין היה לו לומר: וישובו, ואתה דע לך.97

			השואל, ידעיה בן נחשון, מבקש את בן שיחו להשיב לו דבר על סיפור העקדה. מדבריו עולה כי הוא עיין במורה נבוכים והפנים את דעת הרמב"ם שהעקדה אומנם התרחשה במראה הנבואה. מה שלא נתברר לו הוא באיזו מידה אירעה העקדה בתודעתו של אברהם בלבד, כהתרחשות אפיסטמולוגית, ובאיזו מידה היא אירעה בעולם המעשה. לסברת השואל קרוב לוודאי שאברהם אכן נטל את בנו אל הר המוריה לשוחטו (כשם שהגר השליכה את ישמעאל אל השיחים לבל תחזה במותו), אלא שבשלב כלשהו של הדרך באה עליו הנבואה, אזי במראות הנבואה חזה באופן ודאי כי עליו להימנע מלשחוט את בנו (כשם שמלאך ה' ציווה את הגר לקום ולשאת את הנער, ובהמשך הדרך נמצאה להם באר מים חיים).

			תשובת המשיב (קרוב לוודאי יצחק אבן לטיף) מבקשת להעמיד דברים על דיוקם: בפרשת העקדה אין מוזכרת שיבה משותפת של האב ושל בנו אל הנערים, אלא שיבתו של אברהם בלבד; לפיכך אברהם לא עקד פיזית את בנו מעולם, ואירוע העקדה התרחש בתודעתו בלבד. כלומר, המשיב אינו שולל את לשון הכתוב כאילו עניין העקדה לא עלה על דעתו של אברהם מעולם, אבל הוא שולל לגמרי את האפשרות שבאופן קונקרטי אירעה עקדה ושהאב אכן עמד מעל בנו העקוד ומאכלת שלופה בידו ועצרוהו משמים. דבריו כמובן חוזרים אל דברי הרמב"ם במורה נבוכים, חלק ג, פרק כד. מראה העקדה בא ללמד את אברהם עד היכן מגיעה יראת ה' (אפילו יאבד את בנו ועתידו וכל ההבטחות שקיבל יעלו בתוהו) — אבל חלילה לייחס לנביא ה' (רם מנביאים אחרים, והשני למשה רבנו במעלות הנבואה) כוונה לרצוח את בנו בפועל, ולו לשם העלאת בנו לעולה.98 כל שכן אין לסבור כי אומנם חשב בשלב כלשהו שעליו לרצוח את יצחק נפש וכי מעשה כזה אכן עולה עם מחשבת ה'.

			הבנה כזו של סיפור העקדה עולה בקנה אחד עם דברים המובאים בספרו של יצחק אבן לטיף גנזי המלך, שככל הנראה נתחבר במהלך המחצית הראשונה של שנות הארבעים של המאה השלוש־עשרה, ושם נדון סיפור העקדה כאילו עלה כולו על דעת אברהם (במראות הנבואה) בעת שעמד בתפילה. כך כתב אבן לטיף: 

			'וישכם אברהם בבוקר' [בראשית כב 3] לפי [ש]ראיתי להרחיב במקום זות זה ב[עניי]ן זה התורני ולהחזיקו במסמרות העיון השלם האמתי, ואומר: שהתפל' כבר נהגו בהם האבות ומשה רב' ע"ה ושאר הנביאים והחסידים וכלל ההמון בכל מקום ובכל זמן, כמו שנמצא בדברי התורה והנבואות ואצל כל חכמי תורתינו שכל הספרים מליאים בהם.

			והתפילה הזכה צריכה לשני ענינים כלליים לכל הפחות: והם הציור והכוונה. אמנם הציור הוא שיצייר בדעתו מציאות האלוה ית' ר"ל מציאות מיוחדת נכבדת מכל המצואים זולתו על דרך האמת, שאם לא יהיה הציור אמתי נמצא שהוא עושה אלוה ומתפלל אליו. וענין הכוונה, הוא שיהיו דבריו מכוונים בדבור הפה כנגד השם ית' כאילו הוא מדבר עמו פה אל פה, וצריך שלא יחשוב בדברים אחרים, שאם אין כן נמצא מדבר עם אותן ענינים שהוא חושב בהם — לא עם האל ית'; ואמר דוד [ע"ה?]: 'תבין לבם תקשיב אזניך' [תהילים י 17].

			[...] ואם תאמר שהאל ית' משיג המושכלים ולא המורגשים כבר חייבת הסתלק מציאותו מן העולם הגשמי ונעשית אז מציאותו מוגבלת ובלתי שלימה לפי מצואה במקצת הכל ולא בכל, ובזה הכחשת הכתוב: 'כי אני ה' בקרב הארץ' [שמות ח 18] ואם תחייב היותו בכל, עם העדר הידיעה בשום חלק ממנו, נמצאת ג"כ מחייב היותו, ואינו יודע אנה, וזה סוד מופלג נעלה על כל מחשב ונשגב על כל עיון, ית' האל ממחשבות הכופרים מעלה הראויה לו, ואל תשתבש בשנוי המקומות הארציים מצד היות קצתם נאים וקצתם מגונים, ר"ל מטונפים, כי הכבוד הפשוט הנבדל, המצוי בכל — אינו אוחז מקום, אעפ"י שהוא בכל מקום, וזה עיון דק מלבד שהדמיון נמשך אחר הנאה והמגונה, לא השכל הנבדל. אמנם יש מקום שיראה בו שפע כוחו יותר מאחר והנה נצוץ השמש יתפלש במרגלית ולא באבן, אעפ"י שהנצוץ פועל באבן — פגישתו במרגלית, והמבין סוד גינת אגוז יריח מרחוק סוד רוחני וירגיש סתר טבעי הגלות אליו ולזה כוונו מאמרם ז"ל: בית המקדש של מעלה מכוון כנגד בית המקדש של מטה וזהו סוד: 'ציון ירכתי צפון' [תהילים מח 2].99

			אליבא דאבן לטִיף בגנזי המלך כל מה שתיארה התורה בעניין המסע של האב, הבן והנערים לעבר הר המוריה לא היה אלא מראות נבואה שניחתו על אברהם על שום תפילתו הזכה,100 כלומר משום שריכז את כל כוחות מחשבתו באלוהים, שמציאותו נבדלת ומיוחדת בהיותו מקור הכול. לעוצם התרכזותו בציור שאין עימו גשמיות ולא דמיון חומרי הגיע כדי 'דיבור פה אל פה',101 ולבחינה הרמה ביותר של התפילה, היא 'עבודה שבלב' וכוונת ליבו לשמיים, כדאמרי במסכת ברכות מהתלמוד הבבלי: 'ת"ר המתפלל צריך שיכוין לבו לשמים; אבא שאול אומר סימן לדבר: "תבין לבם תקשיב אזניך" [תהילים י 17]'.102 הרמב"ם הדגיש את כוונת התפילה,103 ואת ריכוז כל כוחות המחשבה באלוהות 'כעבודה שבלב'.104 בעקבותיו טען אפוא אבן לטיף כי אברהם עמד בתפילה לבדו, ריכז את כל כוחות נפשו, הסיר מעליו חשבונות זמן ותבל,105 וכן דמיונות (מראות גשמיים), ומתוך כך היה לאבי העובדים האמיתיים במשיגי האמיתות על דרך הרמב"ם במורה נבוכים.106 כך הצליח להגיע לידי דבקות כוחו המדבר (הכוח האינטלקטואלי שבנפש) בשכל הפועל וקבלת שפע ממנו.107

			הפירוש לעיל כולל עוד כמה רמיזות למורה נבוכים, לאיגרות הפולמוס של בני הנשיאים כנגד הגירונדים, וכן לכתבים אחרים של אבן לטִיף. ראשית, אבן לטִיף הזהיר מפני המתפללים על דרך העמדת מראות דמיוניים לנגד עיניהם: 'שאם לא יהיה הציור אמתי נמצא שהוא עושה אלוה ומתפלל אליו'. כזכור, הרמב"ם ראה בעובד ה' המעמיד לנגד עיניו תארים חיוביים או דמות גופנית או חומרית מי שהתרחק מאוד מהאל ואף פנה עורף, והכניס את עצמו לתחומהּ של עבודה זרה.108 כזכור, בעל איגרת הפולמוס כנגד הגירונדים ובעקבותיו מחבר אגרת התשובה הדגישו, בעקבות דברי הרמב"ם, כי הגירונדים בתפילתם משולים לעובדי עבודה זרה. דעה זו מובעת כבר בגנזי המלך, שנכתב עוד בטרם חוברה אגרת התשובה, ואם נכתבה אגרת התשובה בשנות הארבעים, ומערך הזיקות לכתבי הפולמוס שתואר לעיל מורה על כך, הרי היא נכתבה זמן לא רב אחרי שפירוש העקדה לעיל הועלה על הכתב.

			מעבר לכך, בעניין ההשגחה האלוהית אבן לטִיף רמז לתפיסה המשמשת בכל כתביו ומושפעת מהספר המיוחס לאלכסנדר מאפרודיסיאס في مبادي الكلﱢ (על התחלות הכול), וכן מפירוש רס"ג על ספר יצירה (כתאב אלמבאדי), מ'מקור חיים' לשלמה אבן גבירול ומכתביו המאוחרים, וגם מאבו ח'אמד אלע'זאלי. לפי תפיסה זו הרצון האלוהי מאחד את כל שרשרת הישים, החל בשכלים הנבדלים וכלה בנמצאים הארציים, ומאחד את החומר והצורה שלהם עם הרצון האלוהי, הנוכח בהם, והמוליך ומכוון את כל התהליכים השכליים והגשמיים המתחוללים בעולם. מבחינה זו לית אתר פנוי מניה (מן הרצון, מן הנוכחות האלוהית).109 לפיכך ניכרת השגחה אלוהית על כל יש שכלי טהור או חומרי טהור, ואף על הישים המעורבים שכל וחומר (למשל הגלגלים השמיימיים והאדם הארצי). נוסף על כך, על דרך הרמב"ם (ואבו נצר אלפאראבי) הדגיש אבן לטִיף כי תודעת האדם, ובמיוחד הכוח האינטלקטואלי שבנפש (הכוח המדבר), היא מקום שבו הנוכחות האלוהית יכולה להיות ניכרת יותר משבמקומות תת־ירחיים אחרים. לכן הוא רמז לדברי הרמב"ם בהקדמת מורה נבוכים, שאי־אפשר להבחין באבן מרגלית שאבדה ('כי תוכות דברי התורה הם המרגלית') בליל עלטה, כל זמן שלא הדליק האדם נר למאור, שרק אז יוכלו חושיו להרגיש בניצוצות האור המוחזרים מהמרגלית ונקלטים בעין.110 אבן לטִיף, המתחקה אחריו, טען כי המתפלל, המרכז ומייחד את כל כוחות נפשו, יתעלה במחשבתו ויזכה בהארה ממרום, כלומר לשפע מעם השכל הפועל שיחול על נפשו המדברת, ומתוך כך יזכה להבין סתרי תורה.111 סתרי תורה כאלו — כגון סוד גינת אגוז,112 סוד בית המקדש של מעלה המכוון כנגד בית מקדש של מטה113 — נשנים בכתבי אבן לטִיף ורומזים להשגה תת־נבואית מיוחדת של התעלות נפש האדם עד גלגל השכל (הגלגל העשירי) וקבלת שפע השכל הפועל השופע עליו ממעל. זאת ועוד, סוד ירכתי צפון רומז לבחינה פנימית עוד יותר של מעמד לנוכח הרצון האלוהי, תוך כדי הפשטה מוחלטת של החומר מעל הנפש, אף על פי שהנפש ממשיכה להימצא בגוף החומרי.114 כמובן הרמב"ם לא הזכיר בכתביו במפורש את גלגל השכל (הוא מוזכר רק בפירוש על התלמוד המיוחס לו),115 וגם לא את סוד הצפוֹן. עם זאת, אבן לטִיף, בהסתמך על מקורות יהודיים וערביים קודמים, כנראה סבר כי גם הרמב"ם רמז על סודות אלו ליחידים, 'לשרידים אשר ה' קֹרא' (יואל ג 5).116

			לוּ הייתה אגרת התשובה חיבור בן המאה הארבע־עשרה לא היה קושי לטעון כי מחברהּ קרא את פירוש העקדה במורה נבוכים וקיבל את הערתו החריגה של יוסף אבן כספי, שהעקדה מעולם לא התקיימה באופן פיזי־קונקרטי אלא התרחשה בהכרתו של אברהם אבינו בלבד. עם זאת, מזיקותיו של מחבר אגרת התשובה לכתבי הפולמוס של שנות הארבעים של המאה השלוש־עשרה (איגרת הפולמוס האנונימית ואיגרת ר' ששת לחכמי לוניל) ניכר כי הוא הגיב באופן ישיר ואקטואלי, שאינו מרוחק בזמן ובמקום, כנגד סיעת הגירונדים והשתלטותם על הקהילות בברצלונה ובטולדו. נוסף על כך, גם אגרת התשובה וגם חיבורו של יצחק אבן לטִיף גנזי המלך כוללים לא רק ביקורת דומה כנגד ההולכים אחר דמיונותיהם הדומים לעובדי עבודה זרה, אלא גם טוענים שניהם כי העקדה לא התרחשה באופן פיזי־קונקרטי, אלא ב'מראות הנבואה' בלבד, בתודעת הנביא, ובעת שאברהם עמד בתפילה על דרך העבודה האמיתית במשיגי האמיתות (בהדגשת התבודדותו באגרת התשובה ובהדגשת תפילתו הזכה וריכוז כל כוחות נפשו באלוהות בגנזי המלך) והבין עד היכן מגעת יראת ה' ואהבתו. עמדה זו אינה מצויה בחיבורי פילוסופים יהודים אחרים בני הזמן. שילוב של כל אלו מבסס מאוד את התפיסה שאגרת התשובה אכן נתחברה בבדרש בשנות הארבעים של המאה השלוש־עשרה ושיצחק אבן לטיף, האינטלקטואל הפילוסוף הנאופלטוני, התומך בבני הנשיאים והמרבה להזכיר בכתביו המוקדמים תכנים מספר מורה נבוכים, מחבר פירוש העקדה בספר גנזי המלך, הוא האינטלקטואל האחראי לתשובות המצויות בהּ ולתכנים האצורים בחובן.

			 

			 

			
				
					1	לסקירת דיוקנו של אבן לטִיף, פעילותו וכתביו ראו י' אסודרי, עיונים בהגותו של ר' יצחק ן' לטיף: דיוקן, ידיעה והכרה, נבואה, עבודת דוקטור, א, האוניברסיטה העברית בירושלים, תשס"ט, עמ' 5–40 (כרך ב כולל מהדורה ביקורתית של חיבורו המאוחר של אבן לטִיף 'צורת העולם'). המחבר העריך שאבן לטִיף חי בשנים 1200–1270 או 1210–1280, כדעתה המאוחרת והבלתי מנומקת של שרה א' הלר וילנסקי (ראו שם, עמ' 5–6). וראו גם ע' זימרן, פילוסופיה, מסורת וסוד בספר שער השמים ליצחק אבן לטיף, עבודת דוקטור, האוניברסיטה העברית בירושלים, תשע"ו. במאמריו שהתפרסמו הוא מחרה־מחזיק אחר הצעת הלר וילנסקי. לעומתם ראו ש' רז, יצחק אבן לטיף: מטאפיסיקן נאופלטוני בן המאה השלוש־עשרה — ברור היסטורי־אינטלקטואלי, עבודת דוקטור, אוניברסיטת בר־אילן, תשע"ד, עמ' 12–23. על פי קולופון כתב יד וסדרת טעמים קבעתי כי מועד פטירתו של אבן לטיף היה ככל הנראה בשלהי שנת 1269, ולא מאוחר יותר, כפי שהיה נהוג לציין.

				

				
					2	על המהפך הפוליטי בקהילות ברצלונה (1230–1241) וטולדו (אחר פטירת הרמ"ה), שהביא לנישולן של משפחות הנשיאים הוותיקות והעמדתם של הרמב"ן בראש הקהל בברצלונה ושל ר' יונה גירונדי בטולדו ראו E.B. Klein, Jews, Christians, Society and Royal Power in Medieval Barcelona, Michigan 2005; B. Septimus, ‘Piety and Power in the Thirteenth Century Catalonia’, Studies in Medieval History and Literature, Cambridge, MA, 1979, pp. 197-230

				

				
					3	אגרת התשובה (מהדורת א' ברלינר, קבץ על יד, א [תרמ"ה], עמ' 46).

				

				
					4	שם, עמ' 54–55. בעל האיגרת מכנה שם את הרמב"ם 'מורה צדק', 'המימוני', 'מורינו הגדול' ו'המורה הגדול', וכינויים אלו מלמדים על זיקתו הערה של המחבר לכתבי הרמב"ם.

				

				
					5	שם, עמ' 47, 67. וראו ח' כשר, 'תלמידי הפילוסופים כבני נביאים: כתבי הדרכה לנבואה בקרב ממשיכי הרמב"ם', מרומי לירושלים: ספר זכרון ליוסף ברוך סרמוניטה (מחקרי ירושלים במחשבת ישראל, י), בעריכת א' רביצקי, ירושלים תשנ"ח, עמ' 81. על יחסו של אבן לטיף לנבואה ולאפשרות הדבקות בשכל הפועל ראו ע' זימרן, 'פרקי הנפש והנבואה בספר שער השמים לר' יצחק בן אברהם אבן לטיף', קבץ על יד, לב (תשע"ד), עמ' 166–170; אסודרי, עיונים (לעיל, הערה 1), עמ' 218–220, 234–290; ש' רז, 'מטפיסיקה ומעשה מרכבה: הרמב"ם ויצחק אבן לטִיף', הרמב"ם בנבכי הסוד: מחווה למשה חלמיש, בעריכת א' אלקיים וד' שוורץ, רמת גן תשס"ט, עמ' 149–164.

				

				
					6	א"י גרין, 'פרוש שיר השירים לר' יצחק אבן סהולה על פי כתב יד יחידי בספריית אוקספורד עם מבוא והערות', מחקרי ירושלים במחשבת ישראל, ו (תשמ"ז), עמ' 393–483.

				

				
					7	לדעתה המוקדמת (שהכותב הוא אבן לטִיף) ראו S.O. Heller Wilensky, ‘Isaac Ibn Latif: Philosopher or Kabbalist?’, Jewish Medieval and Renaissance Studies, ed. A. Altmann, Cambridge, MA, 1967, pp. 211-212. דעה זו ככל הנראה הושפעה מדעתו של גרשם שלום — לו הוקדש המאמר. כן הותיר שלום הערות בכתב ידו על גיליון אגרת התשובה שעמדה לפניו, ומשם מתחוור כי לדעתו אבן לטיף הוא המחבר. על כך ראו רז, מטפיזיקן נאופלטוני (לעיל, הערה 1), עמ' 65–67. לדעה המאוחרת (שהכותב הוא כנראה יצחק אבן סהולה) ראו ש' הלר וילנסקי, 'בין מיסטיקה לפילוסופיה: לאור הגותו של ר' יצחק אבן לטיף', מחקרי ירושלים במחשבת ישראל, ו (תשמ"ז), עמ' 382 הערה 72. רויטל רפאל־ויוונטה כתבה לאחרונה: 'הלר וילנסקי [...] טוענת שייחוס אגרת התשובה לאבן לטיף הוא מוטעה ומחבר האגרת לדעתה הוא רבי יצחק אבן סהולה. היא מפנה למאמרה "האם חיבר יצחק אבן סהולה את אגרת התשובה?". המאמר לא פורסם. בבירור עם המחברת היא אמרה לי שלא פרסמה את המאמר משום שנסתבר לה שמחבר אגרת התשובה הוא יצחק אחר בן המאה הארבע־עשרה ולא יצחק אבן סהולה בן המאה השלוש־עשרה'. עיינו ר' רפאל־ויוונטה, מטמון משלים: משל הקדמוני ליצחק אבן סהולה (קסטיליה 1281) — חקרו וצפונותיו, רמת גן תשע"ז, עמ' 25 הערה 36.

				

				
					8	ח' כשר, 'עולמך תראה בחייך (בבלי ברכות י"ז א'): על הטרמתו של העולם הבא לחיים עלי אדמות', ספר זיכרון לגרשם שלום במלאת עשרים וחמש שנים לפטירתו, ב (מחקרי ירושלים במחשבת ישראל, כא), בעריכת י' דן, ירושלים תשס"ז, עמ' 427 הערה 43.

				

				
					9	ד' ולפיש, 'ביבליוגרפיה מוערת של הפרשנות היהודית לשיר השירים מימי הביניים', המקרא בראי מפרשיו: ספר זיכרון לשרה קמין, בעריכת ש' יפת, ירושלים תשנ"ד, עמ' 535. רשימתו של ולפיש היא רק לפירוש פילוסופי אלגורי על שיר השירים, המובא בגוף האיגרת. אף על פי כן הוא ריכז רשימה כוללת של כתבי היד ושל הדפוסים הקיימים. מעניין שולפיש קיבל את דבר שיוכה של האיגרת לאבן לטיף כמובן מאליו.

				

				
					10	מ' אידל, 'חלון ההזדמנויות של הקבלה: 1270–1290', דעת, 48 (תשס"ב), עמ' 29 הערה 144.

				

				
					11	ד' שוורץ, אסטרולוגיה ומגיה בהגות היהודית בימי הביניים, רמת גן תשנ"ט, עמ' 178 והערה 53. לפי סיפור מעשה אקסמפלרי על ביקור אצל מאגיקונית המופיע בספרו של הסופר־קומנטר של שם טוב אבן מאיור 'המאור הגדול' על פירוש התורה לאברהם אבן עזרא. אפשר כי הוא הועתק על ידי אבן מאיור מתוך כתב יד של אגרת התשובה או מתוך מקור ספרותי מתווך אחר.

				

				
					12	כ"י וטיקן 335.6. על כתב יד זה, קובץ מחיבורי אבן לטיף, ראו רז, מטפיזיקן נאופלטוני (לעיל, הערה 1), עמ' 181–182.

				

				
					13	ר' גלזנר, ויכוח מדעי פילוסופי בן המאה הי"ד, ירושלים תשנ"ט, עמ' 13–16; י' טברסקי, 'ר' ידעיה הפניני ופירושו לאגדה', עין חד"ה — חכמה, דעה, היסטוריה: מחקרים בתולדות עם ישראל והגותו מוגשים לפרופ' שמעון צבי אלכסנדר אלטמן למלאת לו שבעים שנה, בעריכת י' שטיין ור' הלוי לעווע, אלבמה תשל"ט, עמ' סב–פב.

				

				
					14	M. Saperstein, ‘R. Isaac ben Yeda̒ya: A Forgotten Commentator on the Aggadah’, REJ, 138 (1979), p. 44 note 109. על משנתו המשיחית־אסכטולוגית של פרשן זה ראו ש' ויגודה, 'כלו כל הקצין: גאולה ותשובה במשנתם של ר' יצחק בן ידעיה, המהר"ל ולוינס', על התשובה ועל הגאולה: מנחת שי לבנימין גרוס, בעריכת ד' שוורץ וא' גרוס, ירושלים תשס"ח, עמ' 315–317.

				

				
					15	ח' שירמן, תולדות השירה העברית בספרד הנוצרית ובדרום צרפת, ירושלים תשנ"ז, עמ' 469–474.

				

				
					16	M. Saperstein, Decoding the Rabbis: A Thirteenth Century Commentary on the Aggadah, Cambridge, MA, 1980, pp. 167–168. ספרסטין הביא מתוך ביאורו הפילוסופי של יצחק בן ידעיה על מסכת אבות, וממנו עולה כי לדעתו רק לבכור במשפחות המיוחסות יש הזכות, על פי התורה ועל פי מנהג המדינה, לרשת את הונו של האב ואת מעמדו הפוליטי. לדעתי יש לקרוא את הדברים כריאליה חברתית מעמדית של אותה העת בבדרש.

				

				
					17	משפחת אבן חסדאי הייתה צאצאי הנשיא חסדאי אבן שפרוט, מייסדהּ של המסורת הפילוסופית והפוליטית היהודית בספרד ומקימן של ישיבות התורה הראשונות בה במאה העשירית. עיינו מ' מרגליות, 'ראשית צמיחת התורה בספרד', ספר הלכות הנגיד, ירושלים תשכ"ב, עמ' 1–25; י"מ מיליאס, 'ראשית מדעי הטבע בין היהודים בספרד', תרביץ, כד (תשט"ו), עמ' 48–59; G.F. Hourani, ‘The Early Growth of the Secular Sciences in Andalusia’, Studia Islamica, 32 (1970), pp. 143-156. חלק ניכר של התרבות התורנית־פילוסופית שהתפתחה בקהילות היהודיות בספרד המוסלמית היה פרי מגמתם התרבותית של בני 'הנשיאים', שנתייחסו על בית דוד, תפסו עמדות בכירות בחצר השליטים הערביים ונמנו עם העילית האינטלקטואלית האנדלוסית. כך, למשל, אבו פאצל חסדאי בן יוסף אבן חסדאי ואבו ג'עפר אבן אחמד אבן חסדאי (בשמותיהם הערביים) היו מאנשי חוגו האינטלקטואלי של הפילוסוף הפריפטטי איש סרגוסה אבו באכר אבן באג'ה' (נפטר 1138). על כך ראו T.F. Glick, ‘My Master, The Jew: Observations on the Interfaith Scholarly Interactions in The Middle Ages’, Jews, Muslims and Christians in and around the Crown of Aragon, ed. H.J. Hames, Leiden 2004, p. 162

				

				
					18	שז"ח הלברשטאם, 'מלחמת הדת: קבוצת מכתבים בעניני המחלוקת על ספר המורה והמדע יוצאים לאור בפעם הראשונה', ישֻרֻן, ח (תרל"ה), עמ' 53–54, 103–124; כתבי רבינו משה בן נחמן (מהדורת ח"ד שעוועל, א, ירושלים תשכ"ג, עמ' שנג–שסד).

				

				
					19	שירמן, תולדות השירה (לעיל, הערה 15), עמ' 222–223.

				

				
					20	ח' שירמן, 'השער השמיני מספר המשלים ליעקב בן אלעזר', קבץ על יד, ח (תשל"ו), עמ' 259. שם נכתב כי יעקב בן אלעזר חי את שנות זקנתו בעיר בּוֹקֵר (בלקירי, Beaucaire) שבפרובנס. ראו גם י' יהלום, ליבבתיני: מחברות אוהבים מימי הביניים, ירושלים תשס"ט, עמ' 42.

				

				
					21	שירמן, תולדות השירה (לעיל, הערה 15), עמ' 156 הערה 41.

				

				
					22	H. Tunik Goldstein (trans. & ed.), Averroes’ Questions in Physics, Dorrdrecht 1991

				

				
					23	L.S Filius (ed.), The Problemata Physica Attributed to Aristotle: The Arabic Version of Hunain Ibn Ishaq and the Hebrew Version of Moses Ibn Tibbon, Leiden 1999 (Arabic, Hebrew and English). על מועד התרגום לעברית עיינו שם, עמ' lx, כ"י אוקספורד בודליאנה 2380 בקולופון: 'והעתקתי הספר הזה מספר משובש מאד אני משה בן תיבון. ולכן השארתי בו מילות רבות בלתי מועתקות, כי לא ידעתי מה הוא. ונשלמה העתקתו שנת חמשת אלפים ועשרים וארבע בחדש ניסן בעיר מונטפישלייר[!]'. הואיל וכפי שנראה אגרת התשובה נתחברה קודם לכן, הרי אם מחברהּ הכיר את החיבור המוזכר, ייתכן שקרא אותו בתרגומו לערבית. על סוגת השאלות והתשובות ברפואה ובפילוסופיה בספרות הערבית ראו L.S. Filius, ‘The Genre Problamata in Arabic: Its Motions and Changes’, Aristotle’s Probalamata in Different Times and Tongues, ed. P. De Leemans & M. Goyens, Leuven 2006, pp. 33-54

				

				
					24	יוסף בן מאיר אבן זבארה, ספר שעשועים (מהדורת י' דווידזאן, ניו יורק תרע"ד, פרק ט, עמ' 100–123).

				

				
					25	יהודה בן שלמה אלחריזי, תחכמוני: או מחברות הימן האזרחי (מהדורת י' יהלום ונ' צוקמטה, ירושלים תש"ע, עמ' 503–507). מרבית השאלות שם הן מכתמים בחוכמה מעשית, אתיקה ופוליטיקה. כזכור, אלחריזי היה בן טולדו, אחד מצמד המתרגמים הראשונים של ספר מורה נבוכים לעברית.

				

				
					26	אברהם אבן חסדאי, בן המלך והנזיר (מהדורת א"מ הברמן, ירושלים תשי"א, שערים לב–לה, עמ' 199–211). המחבר־מעבד, אברהם אבן חסדאי, היה בן משפחת הנשיאים (ראו לעיל, הערה 17) ומתומכיו הגדולים של הרמב"ם וכתביו לאורך הפולמוס השני שחצה את הקהילות היהודיות בספרד במהלך שנות השלושים של המאה השלוש־עשרה. עליו, על כתביו ועל מפעל התרגומים שלו ראו S. M. Stern, ‘Ibn Hasday’s Neoplatonist: A Neopltonic Treatise and its Influence on Isaac Israeli and the Longer Version of The Theology of Aristotle’, Oriens, 13-14 (1961), pp. 58-120; שירמן, תולדות השירה (לעיל, הערה 15), עמ' 257–273; א' אלקיים, 'התרגום כמרחב חדש של מיזוג אופקים בין יהדות לאסלאם' — מאמרו הכלול בספר זה. 

					62	אלכסנדר מרקס כתב כי אין עילה לזהות את הכותב עם ר' ששת בנבנשת הנשיא בברצלונה, שכן לפי הכתוב באיגרת הוא בן סרגוסה. A. Marx, ‘Texts by and about Maimonides’, JQR, 25 (1935), p. 408. מנגד בער, שחקר את תולדות הקהילות בסרגוסה ובברצלונה, קבע חד־משמעית כי מדובר בר' ששת בנבנשת הנשיא מברצלונה (ככל הנראה מוצא המשפחה היה מסרגוסה). ראו י' בער, תולדות היהודים בספרד הנוצרית, תל אביב תשכ"ה, עמ' 58–59. בעקבותיו קבע דניאל ג'רמי סילבר כי כותב האיגרת הוא הנשיא מברצלונה. D.J. Silver, Maimonidean Criticism and the Maimonidean Controversy: 1180-1240, Leiden 1965, pp. 128-129. מאז לא מצאתי חוקר הטוען שהאיגרת לא יצאה תחת ידי ר' ששת בנבנשת הנשיא. יתרה מזאת, שיר אבל ששלח הרמ"ה לרב ששת הנשיא אלסרקוסטי אחר פטירת בנו ר' שמואל מרמז כי ר' ששת הנשיא הוא אכן כותב האיגרת. ראו ח' בראדי, 'שירים ומכתבים מרבי מאיר הלוי אבולעפיה', מחקרים לכבוד ד"ר דוד ילין ליום הולדתו השבעים (ידיעות המכון לחקר השירה העברית, ב), ברלין תרצ"ו, שיר כח, עמ' סא–סב. הרמ"ה מתחיל שם בתיאור מלחמה בין כוכבי השמיים והעבים, המורידים מטר אין קץ, ובין בני האדם. בהמשך התלונן על העבים: 'הֵם בְּנֵי יָמִים אֲשֶׁר דִּמּוּ לְהִ־ / נָּקֵם בְּאִשִׁים אַךְ בְּנַפְשָׁם נָקְמוּ // הִכְאוּ לְבָבֵינוּ וְלוּ הִתְבּוֹנֲנוּ / מִכֹּל אֲשֶׁר עָשׂוּ לְנַפְשָׁם נִכְלְמוּ // אֵיכָה זְדוֹן לִבָּם הֱסִיתָם לַהֲרֹס / מִקְדַּשׁ תְּבוּנָה לֹא יְדֵיהֶם קוֹמְמוּ'. יותר ממטפורה המאנישה את פעולת העננים, יש כאן להערכתי תוכחה מרומזת של הרמ"ה על האיגרת שבהּ תקף אותו ר' ששת — איגרת שבהּ חשב כי הוא עומד לימין התורה, ואילו לאמיתו של דבר הסית להרוס 'מקדש תבונה', הן התפיסות המסורתיות של חז"ל ורס"ג, בשם מה שחשב כי הוא דעת הרמב"ם. לדעת המחבר ר' ששת, בהיותו רב ותלמיד חכמים, היה אמור להוריד גשמי ברכה לארץ, ותחת זאת הוריד גשמי זעף והרס, שאיימו לבלוע את הארץ ויושביה. והשוו גם אגרת התשובה (לעיל, הערה 3), עמ' 46: 'מן השמים לחמוני הכוכבים וגרשוני מבית משפחתי'. גם שם רמז המחבר לפעולת השמיים, אך הסיבה האמיתית ליציאתו את עירו פוליטית, כפי שהובא לעיל.

				

				
					63	מרקס (לעיל, הערה 62), עמ' 414.

				

				
					64	שם, עמ' 419.

				

				
					65	שם, עמ' 421–422.

				

				
					66	שם, עמ' 425.

				

				
					67	בדברי הנשיא מברצלונה יש התחקות אחר הוגים אנדלוסים שזיהו את הפילוסופיה עם אמונה צרופה בייחוד האל (ר' בחיי אבן פקודה), או עם ביסוס האמונה (ר' אברהם אבן דאוד), או עם אמצעי לידיעה ודאית (הרמב"ם), ומנגד יש בהם התרסה כנגד המתרחקים מן הפילוסופיה ותפיסתם כקרובים לכפירה, לשיתוף ולהגשמה. על כך ראו ח' כשר, 'הפילוסופים מעולם לא האמינו דבר (ר' יצחק עראמה): הערות על האשמת הפילוסופים בכפירה בהגות היהודית בימי הביניים', מחשבת ישראל ואמונת ישראל, בעריכת ד"י לסקר, באר שבע תשע"ב, עמ' 59–64.

				

				
					68	על דעותיו של הרמב"ם בעניין תחיית המתים ועל אפשרויות שונות להבינן ראו כשר, על המינים (לעיל, הערה 45), עמ' 167–175.

				

				
					69	השוו מרקס (לעיל, הערה 62), עמ' 414, 416–417: 'והנה זה משה האיש יגע ומצא דעת עליון / על כן דבריו כפלגי מים בציון', 'מורה צדק', 'המורה הגדול'. וראו גם אגרת התשובה (לעיל, הערה 3), עמ' 54–55: 'מורה צדק', 'המימוני', 'מורינו הגדול', 'המורה הגדול'.

				

				
					70	מרקס (לעיל, הערה 62), עמ' 416. 

				

				
					71	שם, עמ' 428.

				

				
					72	ח' שירמן, 'הרמב"ם והשירה העברית', מאזניים, ג (תרצ"ח), עמ' 433–436.

				

				
					73	שער השמים (לעיל, הערה 46), שער שני, פרק כב, דפים נ ע"ב — נא ע"ב.

				

				
					74	על ההערה הפרשנית של אבן לטיף על פירוש מעשה מרכבה במורה נבוכים ראו רז, מטפיזיקה (לעיל, הערה 5), עמ' 149–164.

				

				
					75	אבי הרמ"ה, ר' טודרוס בן מאיר, היה ראש הקהילה בבורגוס (קסטיליה). הוא נחשב תלמיד חכמים ופטרון למשכילים בני העת. נפטר בשנת 1215 לערך. עליו ראו ספטימוס, תרבות (לעיל, הערה 54), עמ' 5–9. גם טודרוס בן יוסף הלוי (הראשון) היה בן משפחת אבולעפיה, בן דורו של ר' ששת. הוא דר בטולדו, היה מדינאי ומקורב למלכות (טולדו נכבשה מחדש על ידי הנוצרים ב־1212) ורדף, באישור המלכות, את הקראים בקסטיליה. נפטר ב־1225. עליו ראו י' בער, 'אבולעפיה, טודרוס בן יוסף הלוי [הראשון]', אנציקלופדיה כללית מסדה, ירושלים תשי"ח, עמ' 15. יש להניח כי מסיבות מעמדיות ופוליטיות נזהר ר' ששת מלפגוע בכבודם של בני המשפחה.

				

				
					76	הייתה זו עמדה תורנית מקובלת למדי בקרב חכמי ספרד באותם דורות, שכן יסוד תלמוד ההלכה עמד על לימוד התלמוד, ובעיקר הלכות רב אלפס (הרי"ף). על כך ראו B. Septimus, ‘Open Rebuke and Concealed Love: Nahamanides and the Andalusian Tradition’, Rabbi Moses Nahamanides, ed. I. Twersky, Cambridge, MA, 1983, pp. 11-34

				

				
					77	מרקס (לעיל, הערה 62), עמ' 426–427.

				

				
					78	אבל ראו ש' אלבק, 'יסודות משטר הקהילות בספרד עד הרמ"ה (1180–1244)', מחשבות על דמוקרטיה יהודית, בעריכת ב' פורת, בשיתוף א' רביצקי, ירושלים תש"ע, עמ' 715–733. שלום אלבק הציג תמונת עולם הפוכה לתמונה המצטיירת מהאיגרת של ר' ששת. לטענתו באותה תקופה המשמעת ההלכתית הייתה נתונה לרצונם הטוב של בני הקהילה, והתמונה שלפיה בעלי התורה רדו בקהל מצטיירת ממאמרו כרחוקה. הקהילות בספרד לאו דווקא התבססו על משמעת עיוורת וצייתנית לתלמידי החכמים שבדור, כך שקהילות רבות קיבלו עליהן את מי שניחן בכושר להנחות את בני הקהילה בדרך התורה ולהנחיל לו מידות טובות.

				

				
					79	רז, ולא ניכר (לעיל, הערה 61), עמ' 222–233.

				

				
					80	מורה נבוכים (לעיל, הערה 37), חלק א, פרק ל, עמ' נה–נו (ביאור הרמב"ם את תרגום יונתן על ישעיה יב 3 כהשגת החכמה והצדק כישועה האמיתית); חלק ג, פרק יא, עמ' שצז–שצח (לעניין קנין השלימות האתית והאינטלקטואלית בגאולת האדם) ; חלק ג, פרק נד, עמ' תקצט–תר (לעניין עשיית חסד צדקה ומשפט בארץ). לעניין מושגי חוכמה, צדק, צדקה ושוויון בכתבי הרמב"ם ראו בין היתר A. Altmann, ‘Maimonides’ Four Perfections’, IOS, 2 (1972), pp. 15-24; א' ברמן, 'הרמב"ם על מנהיגות מדינית', עם ועדה: המסורת המדינית היהודית והשלכותיה לימינו, בעריכת ד"י אלעזר, ירושלים תשנ"א, עמ' 135–144; H. Kreisel, ‘Imitatio Dei in Maimonides Guide of the Perplexed’, AJS Review, 19 (1994), pp. 169-211; ח' כשר, '"חכם", "חסיד" ו"טוב" במשנת הרמב"ם: עיון ביחס בין מונחים ובין מושגים', Maimonidean Studies, 4 (2000), עמ' פא–קו; ע' ערן, 'על המונח צדקה במורה נבוכים ג, נג', בין עבר לערב, ג (תשס"ד), עמ' 53–81; C.H. Manekin, On Maimonides, Belmont, CA, 2005, pp. 90-93; ז' הרוי, 'צדק וזכויות במשנת הרמב"ם', הספרות הפוליטית היהודית לדורותיה: ספר זיכרון לדניאל י' אלעזר, בעריכת מ' הלינגר, רמת גן תש"ע, עמ' 137–143; רז, ולא ניכר (לעיל, הערה 61), עמ' 210–222.

				

				
					81	על תשובתו של בעל האיגרת בעניין תחיית המתים הגורסת כי הרמב"ם לא דחה את האמונה בתחיית המתים (בהתחשב בדברי הרמב"ם באגרת תחית המתים, שאז כבר הגיעה לפרובנס ולספרד), תוך כדי רמיזה שבכל זאת הדברים ייתכנו רק על דרך היות ימי העולם נתונים בשני מחזורי זמן בני 6,000 שנים (שישה ימים) כל אחד, וביניהם אלף שנה (שבת), שבה תרצה הארץ את שבתותיה ותרבה העזובה בקרב הארץ. ראו אגרת התשובה (לעיל, הערה 3), תשובה לשאלה טז, עמ' 54. למשמעות רמיזתו שם ראו ש"א הלר וילנסקי, 'משיחיות אסכטולוגיה ואוטופיה בזרם הפילוסופי מיסטי של הקבלה במאה הי"ג', אסכטולוגיה ומשיחיות, בעריכת צ' ברס, ירושלים תשמ"ד, עמ' 221–237.

				

				
					82	על המובן המיימוני (והאבן סינאי והע'זאליאני) של ההשתוקקות למטפיזי ראו S. Harvey, ‘The Meaning of Terms Designating Love in Judaeo-Arabic Thought and Some Remarks on the Judaeo-Arabic Interpretation of Maimonides’, Studies in Muslim-Jewish Studies, ed. N. Golb, Amsterdam 1997, pp. 175-196. השוו גם לדברי התאולוגיה של אריסטו (פרפרזה ערבית על אנאדות 4–6 לפלוטינוס) בתוך רז, מטפיזיקן נאופלטוני (לעיל, הערה 1), עמ' 244–246. וראו שם גם הדיון בביאורו של אבן סינא על התאולוגיה של אריסטו. על חיבור זה עיינו P. Adamson, The Arabic Plotinus: A Philosophical Study of the Theology of Aristotle, London 2002

				

				
					83	אגרת התשובה (לעיל, הערה 3), תשובה לשאלה כה, עמ' 57–58, בדילוגים. והשוו כשר, עולמך תראה בחייך (לעיל, הערה 8), עמ' 427–428.

				

				
					84	ראו הדיון לעיל, סביב הערות 65–66. והשוו גם משה בן מימון, משנה תורה: ספר המדע (מהדורת ש' פרנקל, בני ברק תשס"א, עמ' ריד–רטו), הלכות תשובה, פרק י, הלכות ג, ו.

				

				
					85	יש להניח כי עד שנות השלושים והארבעים של המאה השלוש־עשרה היו האיגרת ותרגומיה (שמואל אבן תיבון ואלחריזי) נפוצים למדי, מה שאין כן לפני ר' ששת. האיגרת נכתבה בשנת 1191. בתחילה תרגומו של שמואל אבן תיבון לא הופץ מחוץ לחוגו; יהודה אלחריזי תרגם אותו לבני ספרד, ככל הנראה, אחר תרגומו למורה נבוכים. ראו א' הלקין, 'מאמר תחית המתים לרמב"ם של ר' יהודה אלחריזי', קבץ על יד, ס"ח ט (תש"ם), עמ' 129–150; ד"צ בנעט, 'ר' יהודה אלחריזי ושלשלת התרגומים של מאמר תחיית המתים לרמב"ם', תרביץ, 11 (ת"ש), עמ' 260–270; הנ"ל, 'לנוסח מאמר תחיית המתים של הרמב"ם ולתרגומו', תרביץ, 13 (תש"ב), עמ' 37–42.

				

				
					86	אסודרי, אבן לטיף (לעיל, הערה 1), עמ' 151–167; רז, אבן לטיף (לעיל, הערה 61), עמ' 29–70.

				

				
					87	זכה הרמ"ה שביאוריו על מסכתות מן התלמוד נלמדו כטקסטים רבניים קנוניים. אלו מסכתות בודדות שנשתיירו מתוך ספר חידושים גדול על מסכתות התלמוד שנקרא 'פרטי פרטים'. יתרה מזאת, חיבורו 'מסורת סייג לתורה' היה לקודקס המחייב בכל האמור לקביעת נוסח ספרי התורה ודרכי כתיבתו (קרי וכתיב, חסרות ויתרות וכיו"ב). נוסח ספרי התורה הנוהג בקהילות ישראל הרבניות הוא תולדת ספרו זה של הרמ"ה. עד ספרו זה התקיימו מחלוקות רבות ונוסחים שונים. ראו י"מ תא־שמע, 'יצירתו הספרותית של ר' מאיר הלוי אבולעפיה', הנ"ל, עיונים בספרות הרבנית בימי הביניים, ב: ספרד, ירושלים תשס"ד, עמ' 70–105, ובמיוחד עמ' 94, שם הראה תא־שמע כי ר' מנחם המאירי, השכלתן המיימוני מפרפיניאן שבפרובנס, קיבל על עצמו את נוסח ספר התורה של הרמ"ה. וסיכומו של תא־שמע בעניין: 'נוסח זה, יחד עם ספרו "מסורת סייג לתורה" היו הבסיס העיקרי להלכות כתיבת ספר תורה כפי שנתגבשו בעולם ההלכה הספרדי, ובתקופה מאוחרת יותר גם בקהילות אשכנז'.

				

				
					88	אילן, רדיפת האמת (לעיל, הערה 32), עמ' 24; בער, תולדות היהודים (לעיל, הערה 62), עמ' 69–70, 77; הלר וילנסקי, בין מיסטיקה לפילוסופיה (לעיל, הערה 7), עמ' 371–372 והערות 15, 18.

				

				
					89	יצחק אבן לטיף, צרור המור (מהדורת א' ילינק, כרם חמד, ט [1856], עמ' 154): 'צרור המור קראתיו, לשם תודרוס נשיאה יסדתיו, ולכבודו יצרתיו אף עשיתיו'. והשוו י' אסודרי, עבודת דוקטור (לעיל, הערה 1), ב: ספר צורת העולם לר' יצחק אבן לטיף: מהדורה מוערת בליווי חילופי נוסח והפניות, האוניברסיטה העברית בירושלים, תשס"ט, פרק חמשה ועשרים, עמ' סז: 'ומרוב אהבתי וחשקי באיש שלומי, היחיד בדורו ועומד על בני עמו, אוהב שלום ורודף שלום, ונכנס בשלום ויצא בשלום, אשר השיגה ידו והניעתהו ענותנותו ועיונו השלם וטוהר ציורו לגשת אל קדש הקדשים, ולהכנס בפרדס חיבורי זה, לאכול מפריו ולשבוע מטובו'. על היחסים בין אבן לטיף לר' טודרוס בן יוסף אבולעפיה ראו רז, מטפיזיקן נאופלטוני (לעיל, הערה 1), עמ' 13–14, 58–61, 121–123. המחבר דן במקורות מאת ר' יצחק בן יעקב מסוריה ור' משה מבורגוס, מוריו של ר' טודרוס בקבלה, ומהם עולה אזהרה שלא ללמוד מפי פילוסופים שלא שימשו תלמידי חכמים די צורכם ושמפרשים מעשי מרכבה מדעתם — ונראה כי חיציהם שלוחים כלפי חיבורי אבן לטיף, שכאמור ניסה להתיידד עם תלמידם הבכיר.

				

				
					90	על כך ראו רז, מטפיזיקן נאופלטוני (לעיל, הערה 1), עמ' 37–46; כ' קובלינר־קויאט, הקדמה לפירוש מגילת קהלת לר' יצחק אבן לטיף, עבודת מוסמך, האוניברסיטה העברית בירושלים, 2011.

				

				
					91	צורת העולם (לעיל, הערה 89), חלק שני, פרקים שני–רביעי, עמ' ו–יא.

				

				
					92	ח' כשר, הספר 'רב פעלים' ליצחק אבן לטיף [כולל מהדורה מוערת בתוכו], עבודת מוסמך, אוניברסיטת בר־אילן, תשל"ד. לעיון מחודש בספר זה ראו רז, מטפיזיקן נאופלטוני (לעיל, הערה 1), עמ' 61–63, 186–253.

				

				
					93	י' שטרן, החומר והצורה במורה הנבוכים לרמב"ם, תרגם מאנגלית י' נבון, בני ברק 2017, עמ' 130–131. 

				

				
					94	מורה נבוכים (לעיל, הערה 37), חלק ג, פרק כד, עמ' תנח–תנט: 'ואמנם ענין אברהם אבינו ע"ה בעקדה כלל שני ענינים גדולים הם מפינות התורה. הענין האחד הוא — להודיע אותנו גבול "אהבת האלוה ית' ויראתו" עד היכן היא מגעת [...] והוא: שיהיה איש עקר, בתכלית הכוסף לילד ובעל עושר גדול, ואיש נכבד ובוחר שתישאר מזרעו אומה; ונולד לו בן אחר יאוש [...] כי אברהם אבינו לא מהר לשחט יצחק לפחדו מהאלוה יהרגהו או ירוששהו, אבל כדי שיתפרסם מה ראוי לעשותו בשביל אהבת האלוה ית' ויראתו, לא לתקות גמול ולא לפחד עונש [...] רצונו לומר: שבזה המעשה אשר בו תקרא "ירא אלהים" גמור, ידעו כל בני אדם גבול יראת ה' מה הוא. [...] והענין השני — להודיע אותנו איך יאמינו הנביאים באמת מה שיבואם מאת האלוה בנבואה [...] ודינו אצלו כדין הענינים הנמצאים כולם המושגים בחושים או בשכל [...] ולו היו הנביאים מסופקים בחלום של נבואה או היה אצלם ספק במה שישיגוהו "במראה הנבואה" לא היו מסכימים לעשות מה שימאנהו הטבע, ולא היה הוא מוצא בנפשו לעשות זה המעשה הגדול מספק'. השוו גם שם, חלק ג, פרק נב, עמ' תקפט–תקצא. ובסופו: 'כי שתי התכליות והם האהבה והיראה יגיעו בשני הדברים: האהבה — תגיע בדעות התורה הכוללות השגת מציאות האלוה ית' על אמתתהּ, והיראה — תגיע בכל מעשי התורה, כמו שביארנו'. ראו גם ח' קרייסל, 'אהבת ה' ויראתו במשנתו של הרמב"ם', דעת, 37 (תשנ"ו), עמ' 127–151.

				

				
					95	משנה תורה: ספר המדע (לעיל, הערה 84), הלכות תשובה, פרק י, הלכה ב, עמ' ריד: 'העובד מאהבה עוסק בתורה ובמצוות והולך בנתיבות החכמה לא מפני דבר בעולם, לא מפני יראת הרעה ולא כדי לירש הטובה, אלא עושה האמת מפני שהוא אמת וסוף הטובה לבוא בכלל; ומעלה זו היא מעלה גדולה עד מאד, ואין כל חכם זוכה לה, והיא מעלת אברהם אבינו שקראו הקב"ה אוהבי לפי שלא עבד אלא מאהבה [...] ובזמן שיאהב את ה' אהבה הראויה מיד יעשה כל המצוות מאהבה'.

				

				
					96	ח' כשר, 'איך יצוונו ה' לעשות תועבה כזאת? ביקורת עקדת יצחק על־פי יוסף אבן כספי', עט הדעת, א (תשנ"ז), עמ' 37–47. לביוגרפיה עדכנית של יוסף אבן כספי ראו מ' קהן, 'יוסף אבן כספי: נתונים ביוגרפיים חדשים', פעמים, 145 (תשע"ו), עמ' 143–166. לדיון בכתביו ובהגותו ראו יוסף אבן כספי, שולחן כסף, ההדירה והוסיפה הערות ומבוא ח' כשר, ירושלים תשנ"ו; ח' כשר, יוסף אבן כספי כפרשן פילוסופי, עבודת דוקטור, אוניברסיטת בר־אילן, תשמ"ג.

				

				
					97	אגרת התשובה (לעיל, הערה 3), תשובה לשאלה כד, עמ' 56–57.

				

				
					98	מורה נבוכים (לעיל, הערה 37), חלק ב, פרק מה, עמ' שנז: 'המדרגה האחת עשרה — ושיראה "מלאך" ידבר עימו "במראה" כאברהם בשעת העקדה, וזאת אצלי — העליונה שבמדרגות הנביאים'. עיינו שם, עמ' שנח–שנט, על מעמדהּ הנבדל של נבואת משה רבנו. לעניין זה ראו גם י' לוינגר, הרמב"ם כפילוסוף וכפוסק, הדפסה שנייה מתוקנת, ירושלים תשנ"ב, עמ' 29–38, 155–164; א' עברי, 'דמות משה במחשבת הרמב"ם', הרמב"ם: שמרנות, מקוריות, מהפכניות, בעריכת א' רביצקי, ירושלים תשס"ט, עמ' 481–497; ש' רז, 'בתוך אור שאינו פוסק: חידת נבואתו של משה בהגותו של הרמב"ם', משה אבי הנביאים: דמותו בראי ההגות לדורותיה, בעריכת מ' חלמיש ואחרים, רמת גן תשע"א, עמ' 221–250.

				

				
					99	יצחק אבן לטיף, גנזי המלך, כ"י וטיקן 335.2, פרק לא, דפים פט ע"א — צ ע"א (ההדגשות על ידי).

				

				
					100	על נבואה ומראות הנבואה בכתבי אבן לטיף ראו אסודרי, אבן לטיף (לעיל, הערה 1), עמ' 247–258; זימרן, פרקי הנפש (לעיל, הערה 5), עמ' 155–199, ובמיוחד עמ' 169–170. על הנפש הנבואית בפרק כ מן השער הראשון מספרו של אבן לטִיף 'שער השמים' ראו ע' זימרן, 'מותר האדם מן הבהמה: הומניזם ימי ביניימי במשנת יצחק אבן לטיף', בפרט ובכלל, 1 (תשע"ו), עמ' 70–76.

				

				
					101	כביטוי לדרגת נבואתו העילאית והיחידאית של משה רבנו וגם להכרח לציית לתורתו בשל שפיעת השכל הפועל על נפשם המדברת שלא בתיווך כוחו המדמה (דבקותו העילאית במטפיזי). ראו משנה תורה: ספר המדע (לעיל, הערה 84), הלכות יסודי התורה, פרק ז, הלכה ו, עמ' ס–סא; מורה נבוכים (לעיל, הערה 37), חלק ב, פרק כד, עמ' רפה; פרק מה, עמ' שנח. לדיונו של אבן לטִיף ב'פה אל פה' כדרגת פרשן סודות התורה ראו כשר, רב פעלים (לעיל, הערה 92), סעיף פז, עמ' 61; רז, אבן לטיף (לעיל, הערה 61), עמ' 45–49.

				

				
					102	תלמוד בבלי, דפוס וילנה, מסכת ברכות דף לא.

				

				
					103	י' טברסקי, 'ויראה עצמו כאילו הוא עומד לפני השכינה: כוונת הלב בתפילה במשנתו של הרמב"ם', כנסת עזרא: ספרות וחיים בבית הכנסת — אסופת מאמרים מוגשת לעזרא פליישר, קיבצו ש' אליצור ואחרים, ירושלים תשנ"ה, עמ' 47–68.

				

				
					104	מורה נבוכים (לעיל, הערה 37), חלק ג, פרק נא, עמ' תקפא: "זו עבודה שבלב [תלמוד ירושלמי, מסכת ברכות, ראש פרק ד] והיא אצלי שישים האדם כל מחשבתו במושכל הראשון ולהתבודד בזה כפי היכולת [...] והאזהרה לעולם על ההשגות השכליות, לא על הדמיונות — כי המחשבה בדמיונות לא תיקרא דעה [...] הנה התבאר כי הכונה אחר ההשגה ההיא — להימסר אליו ולהשים המחשבה השכלית בחשקו תמיד'.

				

				
					105	י' לוין, 'זמן ותבל בשירת החול העברית בימי הביניים', אוצר יהודי ספרד, ה (תשכ"ב), עמ' 68–79.

				

				
					106	א' גולדמן, 'העבודה המיוחדת במשיגי האמתות: הערות פרשניות למורה נבוכים חלק ג פרקים נא–נד', בר אילן: ספר השנה, ו (תשכ"ז), עמ' 287–294. דייוויד ר' בלומנטל, במאמר שנודעה השפעתו אחר כך על תפיסתו המאוחרת של שלמה פינס, טען כי בפרק נא במורה נבוכים מופיעים מונחים סֿופיים מובחנים. D.R. Blumenthal, ‘Maimonides’ Intellectualist Mysticism and the Superiority of the Prophecy of Moses’, Approaches to Judaism in Medieval Times, I, ed. idem, Chico, CA, 1984, pp. 27-51. מאמרו של בלומנטל נדפס שוב בספרו Philosophical Mysticism: Studies in Rational Religion, Ramat Gan 2006, בצד מאמרים אחרים שבהם ניסה להציג את הרמב"ם כמיסטיקון פילוסוף. למאמרי תגובה ביקורתיים שבחנו את טיעוניו והציבום מחדש, ובראש ובראשונה את הרמב"ם, בתוך המערכת הפילוסופית־רציונלית של קיום מצוות, תלמוד תורה וקניין מעלת המידות והמדעים בהיות האדם שכל שבחומר ראו ח' כשר, 'הרמב"ם — מיסטיקה בגבולות התבונה בלבד', הרמב"ם בנבכי הסוד (לעיל, הערה 5), רמת גן תשס"ט, עמ' 37–43; ג' פרוידנטל, 'המיסטיקה הפילוסופית של הרמב"ם', שם, עמ' 77–97.

				

				
					107	מורה נבוכים (לעיל, הערה 37), חלק ג, פרק נא, הערה (תנביה), עמ' תקפא–תקפו. שם (עמ' תקפו): 'ותהיה השגחת האלוה ית' מתמדת במי שהיא לו השפע ההוא המזומן לכל מי שהשתדל להגיע אליו, ועם הִִפַּנות מחשבת האדם והשיגו האלוה בדרכים האמתיים ושמחתו במה שהשיג'.

				

				
					108	ראו לעיל, הערות 37, 45. 

				

				
					109	ראו הלר וילנסקי, פילוסוף (לעיל, הערה 7), עמ' 200–210; הלר וילנסקי, לחקר המקורות (לעיל, הערה 59), עמ' 320–323; אסודרי, אבן לטיף (לעיל, הערה 1), עמ' 216–224; רז, מטפיזיקה (לעיל, הערה 5), עמ' 158–161. ראו גם רז, מטפיזיקן נאופלטוני (לעיל, הערה 1), עמ' 222–235.

				

				
					110	מורה נבוכים (לעיל, הערה 37), פתיחה, עמ' י.

				

				
					111	על פרשנות סוד כרמת השגה תת־נבואית בכתבי אבן לטִיף וכדיבור ברוח הקודש ראו רז, אבן לטיף (לעיל, הערה 61), עמ' 40–49; רז, מטפיזיקן נאופלטוני (לעיל, הערה 1), עמ' 217–222.

				

				
					112	שם, עמ' 207–217.

				

				
					113	שם, עמ' 208; רז, מטפיזיקה (לעיל, הערה 5), עמ' 158 הערה 142.

				

				
					114	רז, מטפיזיקן נאופלטוני (לעיל, הערה 1), עמ' 250–253. השוו כשר, רב פעלים (לעיל, הערה 92), עמ' 62. כשר, בניגוד לעמדה שהצגתי במאמרי (לעיל, בהערה זו), רואה בעניין הצפון בחירה של אבן לטיף לסיים את ספרו בהצהרה על היות האדם מוגבל בחומרו בכל הנוגע להכרת הבורא, בלא חריגים.

				

				
					115	רז, מטפיזיקה (לעיל, הערה 5), עמ' 164 והערה 172.

				

				
					116	מורה נבוכים (לעיל, הערה 37), חלק א, פרק לד, עמ' סד. ראו גם שם, בסופו, עמ' סז–סח, על הסיבות שבעטיין מונעים את מסירת סודות התורה להמון. והדברים חוזרים להקדמת גנזי המלך, שם סיפר אבן לטיף על חבורת תלמידים בטולדו אשר האיצה בו לגלות סתרי תורה — אבן לטיף החל ללמדם אך חזר בו והתרחק מהם, ושב לעיין לבדו. יש להניח שלא ראה בהם תלמידים ראויים התרים אחר השלמת מידותיהם וקניין המדעים. על כך ראו גנזי המלך (לעיל, הערה 99), דף ע.

				

			

		

	
		
			רבקה קנלר

			מבול של היגיון

			פירוש אלגורי אנונימי על פרשת נח והמבול

			על כתב היד

			כתב היד הנדון כאן, מספרו 428 EBR. בספריית הווטיקן (F501 בבית הספרים הלאומי בירושלים) והוא כתוב בכתב ביזנטי על פי קטלוג בית הספרים האוניברסיטאי. הוא כולל 282 דפים ובו 44 חיבורים.1 כתב היד שונה מחיבור לחיבור,2 והשוני מצביע על כך שמדובר בקבצים שנכרכו יחד — רובם בתחום הקבלה, האחרים עוסקים בפילוסופיה, במדעים ובפרשנות. לפי נחמיה אלוני ודוד שמואל לוינגר כתב היד אינו מאוחר משנת 1420.3

			הקטע שאנו עוסקים בו נפרס על פני דפים 207–217 מתוך כתב היד,4 הוא מקיף את פרשת נח מתחילת פרק ז עד סיפור השתכרותו של נח, כלומר עד סוף פרק ט.

			מתחת למספור הדפים שצוינו לעיל יש מספור אחר: עמ' 93–104, התואם אולי את החיבור המקורי, והוא עדות נוספת לכך שהפירוש המלא התחיל לפני הקטע שבידינו, אולי מתחילת ספר בראשית. הקטע קטוע בסופו — ככל הנראה היה לו המשך, ואין קולופון בסופו. אפשרות אחרת היא שהמספור השני מעיד שבשלב כלשהו הקטע נכלל בקובץ אחר.

			במקומות אחדים בצידי הטקסט רשום 'פה הותר הספק'. מניין הספקות מתחיל ב־ו ומסתיים ב־ל, ובעמ' 5 (בתוך הטקסט) כתוב: 'הנה הותרו ספקות ו ז ח׳, ובעמ' 21 כתוב (בתוך הטקסט): 'והנה נשלם מה שרצינו במשל זאת הפרשה מהמצאתנו, והותרו כל הספקו' השלושים ואחד שהזכרנו.5 ית' המגלה לנו סודותיו והאיר עינינו בתורתו אליו השבח והתהילה'.6

			בדרך כלל ישנן שתיים או שלוש נקודות מעל אחת האותיות בשורה במקביל לציון 'פה הותר הספק ה[...]'.

			סביר להניח שפירוט הקשיים שהמחבר בא לפרש קדם לקטע שלפנינו וחסר בכתב היד, וכך גם חמשת הספקות הראשונים שאינם מופיעים בחיבור. יש לציין שאין התאמה ברורה בין ההערות מסוג 'פה הותר הספק' לבין תוכן העניינים. לעיתים קרובות הן באות באמצע עניין, וקשה לנחש איזו בעיה באה על פתרונה במקום המסוים שההערה רשומה. לדוגמה, ספקות טו (עמ' 12), טז (עמ' 13), כ (עמ' 16), ל (עמ' 19) ועוד.7 במקומות שיש קשר כלשהו בין התוכן לפתרון הספק נראה שהדברים קשורים בביאורי מילים ופסוקים. ישנה מלאכותיות מסוימת בנדון, כאילו הערות אלו נוספו לטקסט בשלב מאוחר יותר.

			עמ' 22–23 עוסקים בנטיעת הכרם על ידי נח, השתכרותו והתנהגות בניו, וגם הם מעוררים תמיהה. הקטע אלגורי; הכרם הוא כרם החוכמה, אך חסרים בו סימני ההיכר העיקריים האופייניים לשאר הטקסט: אין בו אסטרולוגיה או השפעה של מערכת הכוכבים, גם ההיגיון אינו נזכר שם. נח אינו השכל, ובניו אינם חלקי ההיגיון. סוף הקטע מכיל דיון לשוני בשם 'יפת', ובהמשך עוסק בבירור שמותיהם של צאצאי נח ומקומות התיישבותם. שם ויפת הם הזוכים לשבחים בסיפור, שכן לא נזדרזו ולא ניסו לחקור במופלא מהם. כל העניין איננו תואם את מה שהכילו הדפים הקודמים בכתב היד, מה גם שבעמ' 24 ישנו ביאור נוסף לעניין נטיעת הכרם ולהשתכרות נח, קרוב יותר לרוח הכללית של הדברים שקדמו: הכרם מייצג סידורים בחוכמות שבאמצעותם אפשר להגיע לידיעת הנמצא הראשון והאישים העליונים. נח טעה מכיוון שלא הלך בסידור ישר לגמרי, והתוצאה הייתה שנחשף לעיני המערכת. תרדמתו מסמלת התעלות מעל הכוחות הגופניים, הפיכה לשכל בפועל בשעת הנבואה. אלו יסודות קרובים במידה זו או אחרת לדברים שקדמו. ייתכן אפוא שעמ' 22–23 בשלמותם הם המשך לציטוט מפירושו של אלעזר האשכנזי, הפותח את עמ׳ 22 (אף שאינם מופיעים בספרו צפנת פענח),8 או של מחבר אחר, שנשתרבבו לטקסט שלפנינו.

			נקודה שיכולה לאשש השערה זו היא המשפט המסיים בעמ' 21: 'והנה נשלם מה שרצינו במשל זאת הפרשה מהמצאותינו והותרו כל הספקו' השלושים ואחד שזכרנו, ית' המגלה לנו סודותיו והאיר עינינו בתורתו אליו השבח והתהילה'. משתמע מכאן כאילו סיים המחבר את דבריו. לעומת זאת עמ׳ 22 מתחיל כדלהלן: 'פרק, ויחל נח איש האדמה ויטע כרם, כתב ר' אליעזר האשכנזי בספר צפנת פענח, החל לעשות מעשה'. זוהי כעין התחלה חדשה. והדברים שומרים על אחדות לשונית ותוכנית עד סוף עמ' 23. עמ' 24 מתחיל שוב כיחידה חדשה.

			יש לציין שגם הדברים הנאמרים בשולי עמ' 24 בשם ר' משה שועילבי שונים בתוכנם ובסגנונם מעיקר תוכנו של כתב היד.

			כאמור, אפשרות אחת היא שהמעתיק או המחבר הוסיפו כאן פירושים אלגוריים. אפשרות אחרת היא שכתב היד כולו הוא לקט פירושים על פרשת נח. במקרה האחרון יהא גם הפירוש השני לעניין הכרם וההשתכרות ממחבר אחר, וכן הערת השוליים באותו עמוד.

			בהתחשב בחוסר העקיבות ובריבוי הפירושים שהעמיס המחבר על מונחים ועל פסוקים ייתכן גם שהוא כתב פירושים שונים, והקטע הראשון (עמ' 1–21) הוא כעין הברקה פרשנית העומדת כיחידה בפני עצמה בתוך שאר יצירתו. התמיהה בעינה עומדת עד שיהיה מידע נוסף על המחבר ועל כתב היד.

			על זמנו של כתב היד ומקורו אין לנו מידע ישיר ובטוח, כגון ידיעות על המחבר, על המעתיק או על הקולופון.

			בידינו נתונים המצביעים בכיוון כרתים, או אזור קרוב באגן הים התיכון המזרחי, בסוף המאה הי"ד או במאה הט"ו. על פי קאסוטו כתבי יד רבים, ובהם כ"י 428, כנראה הגיעו לספריית הווטיקן מהאוסף של ר' אליהו קפסאלי, שחי בכרתים בשנים 1493–1555.9

			המחבר הזכיר מקורות, כולם קלסיים פרט לאחד, מוכר פחות — צפנת פענח לר' אליעזר האשכנזי בן נתן הבבלי. חכם זה חי בכרתים או במצרים וכתב את ספרו בשנת 1364. הספר הועתק בשנת 1399 בידי אפרים בן שבתאי המלמד שישב בכרתים.10 הוא המאוחר מכל האישים הנזכרים בכתב היד.

			בעמ' 135 בכתב היד ישנו שטר מכר של החיבור מדרש חכמה לר' יהודה בן שלמה הכהן שעליו חתומים יצחק מדיקו ור' אליקימו, והתאריך הרשום עליו הוא כסלו, November 1420.11 אומנם השטר הוא רק לחיבור המסוים הזה, אך קרבה כרונולוגית בין הכתבים סבירה ביותר.

			יסוד אחר המחזק השערה זו הוא אזכור מילים יווניות, שהיו נפוצות בקרב בני קנדיה, בשני מקומות בכתב היד. בעמ' 2 כתב המחבר 'וכן קראו חכמי יון גלגל המזלות גלגל ב"ח ובלשונם זודיאקוש', ובעמ' 21 הוא נתן משמעות יוונית לשמותיהם של שם וחם.12

			אין למקם ביתר דיוק את המחבר על פי סגנונו או הגותו. פרשנותו מקשרת אותו לקיצוניים באלגוריסטים, ומהם מצינו בדרום צרפת (לוי בן אברהם, נתן בן שמואל הרופא לדוגמה), באיטליה (ר' יהודה רומאנו), בתימן (כתב אלחקאיק, כתב אללב) ובקנדיה (שבתי כהן).13 נטייתו להיגיון ולאסטרולוגיה תואמת גם היא את הנטייה בקרב חכמי התקופה: אברהם בר חייא, אבן עזרא והרלב"ג הם המפורסמים מן הנוטים לאסטרולוגיה במערב,14 ובמזרח אלעזר האשכנזי בן נתן הבבלי (קנדיה ומצרים, המאה הי"ד) ור' אברהם אבן מיגאש, המאוחר ממחבר כתב היד שלפנינו (טורקיה, המאה הט"ז) אך קרוב לו ביותר בנושא האסטרולוגיה.

			בקרב המדגישים את ההיגיון אפשר למנות את ר׳ יוסף אבן כספי, הרלב״ג, ר׳ משה נרבוני במערב, ואת ר' אליהו בן אליעזר, שכתב בארץ ישראל את ספר ההגיון,15 ואחרים.

			תוכנו של כתב היד וסגנונו אינם מספקים מידע נוסף על המחבר ועל זמנו. השיקולים האחרים שמנינו מטים את הכף בכיוון קנדיה או אזור קרוב אחר בדרום הים התיכון, בסוף המאה הי"ד או במאה הט"ו.

			המחבר ומקורותיו

			כאמור, על המחבר איננו יודעים מאומה. הדבר היחיד שאפשר לומר עליו הוא שהשכלתו טיפוסית לבן תקופתו — רחבה ואקלקטית. המקורות המוזכרים בכתב היד בשמותיהם מעטים, ומלבד ציטוטים מן התנ"ך, מן התלמוד ומן המדרש הם:

			 

			*	ר׳ אברהם אבן עזרא, פירוש על התורה (בכתב היד עמ' 8).

			*	ר׳ לוי בן גרשום, הקדמה למגילת שיר השירים (עמ' 31).

			*	אליעזר האשכנזי, צפנת פענח (עמ' 22) (הקטע המצוטט אינו נמצא בחיבור שבידנו).

			*	רס"ג, פירוש על התורה (עמ' 23).16

			*	הרמב"ם מוזכר פעמים רבות, כמעט כולן ממורה נבוכים (עמ' 1, 2, 3, 4, 5, 6, 7, 13 ועוד), פעם אחת מ'הלכות עבודה זרה' (עמ' 15), וישנו אזכור לא ודאי של 'מאמר תחיית המתים' (עמ׳ 18). את מורה נבוכים ציטט המחבר כמעט בכל המקרים מתרגומו של אבן תיבון, פרט למקום אחד — מורה נבוכים, א, מט (עמ' 2), שם דבריו קרובים יותר לתרגומו של ר"י אלחריזי.17 מעובדה זו אנו למדים שכנראה לא ידע ערבית.

			* 	ר' משה שועילבי (עמ' 24 בשוליים), ואיני יודעת מיהו.18

			*	אפלטון (עמ' 2).

			*	אלפראבי, ספר ההתחלות (עמ' 5), מצוטט מתרגומו של משה אבן תיבון.

			*	אריסטו נזכר מספר פעמים: על השמים (עמ׳ 1), מטפיזיקה (עמ׳ 4), ׳על הנפש׳ (עמ׳ 7), מטאורולוגיקה (עמ׳ 20), רטוריקה (עמ׳ 21).

			*	אבן רשד, ביאור אמצעי על ספר האותות העליונות בתרגום שמואל אבן תיבון (עמ' 20), וביאור אמצעי על ספר המליצה בתרגום יעקב אנטולי (עמ' 1).

			*	חכמי התכונה (עמ' 4), ואינני יודעת אם הכוונה לאישיות מסוימת או לקבוצה באופן כללי.

			*	יוסף בן גוריון, ספר יוסיפון (עמ' 23).

			*	כפי הנראה המחבר מזכיר את ספר מוסרי הפילוסופים מאת חנין בן אסחק (חנניה בן יצחק הנוצרי), בתרגום יהודה אלחריזי (עמ' 8).

			ציטוטיו ברוב המקרים, אף הציטוטים מכתבי הקודש, חופשיים ובלתי מדויקים. עובדה זו מקשה על זיהוי ודאי של מקורותיו. עם זה, ברור שהכיר גם חיבורים אחרים והושפע מהם. ביטויים רבים וחלקי רעיונות היוצאים תחת עטו מוכרים מכתביהם של הוגים אחרים, אך מחמת מקוריותו וסגנונו החופשי, הבלתי מדייק, יכולנו רק לציין מקבילות בהערות לטקסט, בלא לשים אצבע על השפעה ישירה בקטע מסוים.19

			ניכר שהמחבר היה מעורה בתרבות זמנו, במקורות היהודיים, בפילוסופיה הכללית, הערבית, וייתכן שגם הושפע מן הסכולסטיקה הנוצרית. אי־הכרת המחבר והעובדה שכתב היד קטוע מקשות על הערכה נכונה של המקום והמשקל של הדעות העולות מן הטקסט. רק הכרת מכלול הגותו של המחבר, או למצער הכרת החיבור השלם שממנו נלקח הקטע, תאפשר הערכה מבוססת יותר של הפירוש שלפנינו. כל הנאמר עליו בשלב זה לוקה בחסר ותוקפו מוגבל עד שיתגלו המחבר ושאר כתביו.

			קושי נוסף נובע מנטייתו של המחבר להתעלם מדרישות העקיבות והקוהרנטיות הפנימית בתחום הפרשנות. לנוכח מאפיינים אלו עולה תהייה אם בתחום הרעיוני אפשר לשחזר את כל הרעיונות למסכת עקיבה ואחידה: האם חתר להעביר מסר רעיוני שיטתי, ואולי עיקר כוונתו הייתה להעמיס תכנים פילוסופיים על כתבי הקודש ככל שהם מסוגלים לשאת, בבחינת חיזוק ואסמכתא לתובנותיו?20

			סביר להניח שהמחבר היה מודע לחדשנות ולחופשיות בפירושו, ולפיכך הצהיר: 'והנה נשלם מה שרצינו במשל זאת הפרשה מהמצאותינו' (עמ׳ 21).21

			על האופי הפרשני של כתב היד

			הפירוש שלפנינו הוא פירוש רציף של בראשית, פרקים ז–ט. זוהי אלגוריה קיצונית ביותר, המפרשת את המבול כהצפת החוכמות, ואת התיבה כתיבות סמנטיות־לוגיות שבעזרתן יכלו נח (השכל) ובניו (כלי ההיגיון) להתמודד עם שפע החוכמות, להשכיל ולהינצל. מי שלא השכיל, או ליתר דיוק לא נולד בעת אשר המערכת מוציאה אנשים בעלי יכולת, נבלה שפתו ונפסד.

			על האלגוריה הפילוסופית כתבו רבים, ובכתב היד שלפנינו אין חידושים שלא נתקלנו בהם בכתבים קודמים לו. ובכל זאת, מה שמייחד את הפירוש שלפנינו הוא ההקצנה של מגמות המאפיינות סוגה זו והעושר הרעיוני שהעמיס על קטע קצר זה.

			לדידם של הפרשנים בני האסכולה המימונית־תיבונית האמת הנבואית זהה לאמיתות הפילוסופיה, ולא תיתכן סתירה ביניהן. להבנתם המקרא נכתב בשפה דו־רובדית — פשט הכתובים מיועד להמון העם, ואילו ברובד הנסתר חבויים המסרים הפילוסופים שנועדו למשכילים. פרשנים אלו הקדישו את חיבוריהם לגילוי הסודות הפילוסופיים המשוקעים בקטעי מקרא, בעיקר אלו שפשטיהם סותרים את מסקנות השכל. לשיטתם האמת חד־ערכית ומשימתם הייתה לגלות את הכוונה ה׳אמיתית׳ מאחורי הרובד הגלוי של הכתובים.

			את המחבר אפשר לשייך לקבוצה שעיקר פועלה במאות הי"ג–ט"ו, ועימה נמנו (במערב) גם זרחיה בן שאלתיאל חן, יצחק אלבלג, חנוך אלקונסטנטיני, יהודה רומנו, נתן בן שמואל הרופא ואחרים. לדברי פרופ׳ יוסף סרמוניטה הטקסט המקראי שימש אותם 'ככלי בלבד, מעין צינור דרכו שופעת ומתפזרת בין המשכילים האמת הרציונלית, בהתחדשה ובהתפצלה לאין סוף אמיתות'.22 הטקסט המקראי אינו אלא 'האור השכלי השופע מן השכל הפועל ההולך ומתפרט לאין סוף פירושים שכולם זכו באותה מידה להביע את האמת הרציונלית'. בהיות הכתוב כולו מין שפע התגלות מתמדת, עניין הקוהרנטיות הפרשנית מאבד מחשיבותו. הטקסט כבר אינו מכיל תורה פילוסופית שיטתית ומדויקת, 'שבה כל אחד מחלקיה חייב להיות מכוון למקבילה אחת ויחידה'.23 כל רעיון פילוסופי שאפשר לגלות או להצמיד לפסוק הוא חלק של אותה אמת כוללת, אוניברסלית, השופעת מן השכל הפועל. אי לכך, כל פירוש החותר להפקת אמת רציונלית כלשהי מן הפסוק תקף, וכל מספר ביאורים לגיטימי. לדוגמה, לדברי סרמוניטה ר׳ יהודה רומאנו חזר ואמר שאין הוא מחפש התאמה כלשהי או קשר בין הפסוקים. אין צורך לתור אחר קשר בין הביאורים, שכן 'בשעה שהוא מפרש נובעת פעולתו [...] מצו פנימי שמתעורר בעת השראה ובעת רצון'. עוד אומר ר׳ יהודה רומנו: 'להיות חומר המאמר הנבואי על תכונת החומר הראשון, המוכן לצורות מתחלפות ומוטבע לתכונות נבדלות ובלתי מסתפק בצורה אחת בלבד'. והוא ממשיך: 'אף על פי שקצת ביאורים בקצת מאמרים נבואיים על פי תכונת החכמה ודרך התושיה נעדרים קשר ובלתי נושאי משך וחיוב עם ביאור המאמרים הקודמים להם והנמשכים אחריהם, אין להרחיק אותם ולהמנע מהם, להיות השפע האלוהי והחנינה הרוחנית חוננת דעה ובינה'.24

			לדעתי תיאור גישתו של ר׳ יהודה רומאנו מאפיין ומסביר בצורה קולעת ביותר את הרציונל שמאחורי הפירוש שלפנינו. להלן תמציתו:

			נח — השכל, שהשיג את כל החכמות הקשורות במציאות שתחת גלגל הירח — נצטווה להכין תיבות בלתי מושלמות, כלומר מונחים לוגיים מורכבים שבעזרתם יוכל להצביע על הנושאים העליונים או לקרוא להם בשם ולהשיג את מהותם. בעזרת תיבות אלו ובעזרת נשיו (כוחות השכל) ובניו (כלי ההיגיון האחרים) הצליח להעמיק ולהשיג כל נושא מוקשה בחוכמות ולהינצל מפני מי המבול (מי החוכמות). מי שלא השתמשו בתיבה ובהיגיון בקליטת החוכמות או שהשתמשו בהם באופן חלקי — נבלה שפתם, נתבלבלו בדעותיהם, ונפסדו. מהנושאים שנצטוו ללמוד: השכלים, חומר הגלגלים, החומר שבין הגלגלים שאינו שומר תמונתו, כל מערכת הכוכבים, הנפש לדרגותיה וחומר העולם השפל, מהותם ופעולתם בראייה כוללת של המציאות. הכרת כל הנושאים הללו הקנתה לנח (השכל) חיי נצח. במקביל, התורה, בקושרה את עליית המים (החוכמות) וירידתם לתאריכים מדויקים, מלמדת על סוד גדול, והוא שהמערכת השמיימית היא הקובעת את כל הקורה בארץ, לרבות הכושר השכלי ופיתוחו, ולכל כוכב ולכל מערכת כוכבים יש השפעה ייחודית על המזגים, על השכלים ועל יציאתם לפועל. זאת הכוונה בפסוקים כגון 'ויחסרו המים מקצה חמישים ומאת יום' — אז מוציאה המערכת אנשים בורים ובני בליעל, אך יש איזון בנדון, עת לכול, יש תקופות שנוצרים בהן אנשים רעי מזג סכלים, ויש תקופות שנולדים בהן אנשים חכמים שלמי מזג והשכל הפועל מוציא את שלמותם לפועל. גם גורל האומה נתון לאותו דטרמיניזם אסטרולוגי, והגאולה תבוא בעיתה, 'כי אם כל הווה נפסד גם כל נפסד הווה ודעהו, כי הוא סוד גלותינו וגאולתינו' (עמ׳ 11), ואין כל אפשרות לפעול בניגוד למערכת. 'והכל תלוי במזל [...] בסדרי הטבע ובסוד הגלגלים' (עמ׳ 12).

			העורב מסמל את הכוח המדמה, והיונה את הכוח המתעורר. נח שלחם מעליו כי ראה שהם מכשילים ומטעים אותו בהשכלתו, וגם זה נקבע על ידי מערכת הכוכבים. גם בניית המזבח אחרי המבול מסמלת את ההשכלה, 'כי זאת העבודה השכלית היא מרוצה מאד לשי' על כל העבודות'.

			אות ברית הקשת מבטיח שתיראה השמש מעת לעת, העננים לא יכסו עוד את כל הארץ ולא יורידו עוד גשמי מבול. אז תיראה הקשת בענן. כלומר, מערכת הכוכבים תשפיע כך שתמיד ייוולדו אנשים שלמי מזג ושכל, השכל הפועל יוציאם לפועל, ולא יבוא עוד הפסד כללי לעולם. על בני האדם לעסוק בפרייה ורבייה ולהימנע משפיכות דמים ('פרו ורבו' [בראשית ט 7], 'אך את דמכם לנפשתיכם אדרֹש' [בראשית ט 5]) כדי שיוכנו גופות לקיבול המזגים והשכלים. מתוך מי שייוולדו, כך מובטח, יהיו תמיד אישים שלמים ומושגחים, באופן ששכלם יצא לפועל ואגב כך יישמרו גם הנפש החיונית והצומחת.

			הכרם שנטע נח הוא כרם החוכמה, וההתנהגות של נח ובניו מקבילה לארבעה שנכנסו לפרדס. נח הציץ ונפגע כי הזדרז יתר על המידה בחקירתו וסמך על שכלו, חם הציץ ומת כי ישרה בעיניו הדעה המשובשת של אביו וסיפר עליה מחוץ לאוהל, כנען קצץ בנטיעות כי נמשך אחרי אביו, ושם ויפת נכנסו בשלום ויצאו בשלום כי לא ניסו לחקור במופלא ולא ראו הערווה. הם שמו מחיצה והלכו אחורנית — הפך המנהג הטבעי, כפי שיש לנהוג בחוכמה שמחוץ לטבע.

			פירוש שני לעניין נטיעת הכרם הוא שאחר שנח שלט בכל הנמצאות התחתונות הוא הבין שעליו לטעת כרם — לסדר סידורים בחוכמות שמהן ידע הנמצא הראשון והאישים העליונים, שזוהי חוכמת האלוהות. הוא השתכר ונרדם, כלומר התעלה מעל כוחותיו הגופניים ונהיה שכל בפועל, אך כפי הנראה לא שתה די הצורך, או שלא הלך בסידור ישר לגמרי. לפיכך נתגלה באוהל החוכמה וטעה בדרוש מן הדרושים. הוא נשאר מגולה לעיני המערכת, בלתי מושגח.

			כאמור סגנון הכתיבה של מחבר כתב היד חופשי לחלוטין בהיבט המתודולוגי. הוא הרחיק לכת עד כדי ניתוק הטקסט מדרישות החפיפה ה(כמעט) ׳מדעית׳ שאפיינה את כתביהם של בני האסכולה המימונית־תיבונית. כפי שהצהיר ר׳ יהודה רומאנו, כל מה שאפשר להצמיד לפסוק, למילה או לאות על דרך האסוציאציה, ולו הרופפת ביותר, שריר וקיים. לעיתים קרובות, בפירוש מילים, פסוקים או רעיונות, העמיס המחבר על הכתובים כמה פירושים, אף סותרים זה את זה. אין קוהרנטיות פנימית או עקיבות בפירוש לאורך כל הטקסט. ישנו בהחלט אלמנט של משחק ספרותי בבחינת ׳השתעשעות בדברי תורה'.25 

			את הפסוק 'כי אותך ראיתי צדיק בדור הזה' לדוגמה, פירש המחבר בשלושה אופנים, והראשון הוא ההפך של השניים האחרים: א) דור — זמן חיי האדם, כלומר העיון בעניינים השפלים; ב) דור — מלשון מדורה, אש, רמז לנושאים העליונים; ג) דור — מלשון כדור וגלגלים, המרמזים גם הם על עיון בעניינים המטפיזיים (עמ' 1).

			כמו במישור הפרשני גם במישור הרעיוני ישנן סתירות. לדוגמה, במקומות מסוימים ציין המחבר שחומר השמיים שונה מהחומר של ארבעת היסודות, ואילו במקום אחר הוא הצהיר שאינו מאמין בקיום שני חומרים בסיסיים שונים, שכן אמונה זו מביאה לאמונה בקדמות.26

			אשר לסמליות השמות של נח, אשתו ובניו ה'נזילות' גדולה. לעיתים נח = השכל, בניו = מושגיו, ואשתו = הנפש המדמה (עמ' 5), ולעיתים נח וביתו = השכל הנקנה וכל יתר השכלים האנושיים אשר הגיעו כמדרגתו מן ההשכלה (עמ' 1). ובמקום אחר נשי בניו מסמלות את הכוח המדמה המתעורר והזוכר (עמ' 7).27

			המחבר השתמש באופן סלקטיבי באלגוריה גם לגבי המילה 'עוף' — בעמ' 7 היא מציינת בעלי חיים מעופפים כפשוטו, ואילו בעמ' 2 העוף הוא משל למלאכים ולשכלים הנפרדים.28 כך גם בתאריכים, שלעיתים הם נתפסים כפשוטם, כגון המספר 'חמישים ומאת יום' בעמ' 11, ולעומת זאת 'קן' הימים המוזכרים מתפרשים בעמוד הקודם (עמ' 10) כאלגוריה.29 נועז אף יותר הוא הפירוש לפסוק 'נח בן שש מאות שנה׳:

			וכבר נודע משתוף שם בן מדברי הרמב"ם ז"ל שהרב' בינה והבנה, [...] וספר כי השכל הבין שש סוגי הנמצאות, וכאילו אמר בן שש התחלות המציאות [...] והנה ספר כי הבין השכל כל הששה מציאויות במופת, וזהו אמרו מאות, והמ' שמוש כאשר בארנו בשיתופו ר"ל במופת ראיה [...] וענין אות כמו סימן. [...] וענין שנה ר״ל שנה [...] ולמד מן מופתי ראיה מציאות כל אשר צוהו אלהים. (עמ' 5)

			אותה סלקטיביות מתגלית גם בנושא המצוות. בעניין הקרבת הקורבן על ידי נח אמר המחבר: ׳ולא הזכיר כלל שזבח שום ב"ח כי שמוע מזבח טוב להקשיב טוב מחלב אלים. וספר כי זאת העבודה השכלית היא מרוצה מאד לש"י׳ (עמ׳ 16). זהו אנטינומיזם קיצוני. כך גם בעניין הציווי 'אך בשר בנפשו דמו לא תאכלו', המתפרש בדרך האלגוריה (עמ' 17). לעומת זאת שפיכות דמים (עמ' 18) ופרייה ורבייה (עמ' 18) מובנות כפשוטן.30

			הגישה החופשית מתבטאת גם בהתאמת השמות שם וחם למקור יווני, ואילו את יפת הוא התאים למקור יהודי (עמ' 21), וגם בשילוב שני נרטיבים מקראיים — סיפור המבול וסיפור מגדל בבל — להתרחשות אחת.31 מי שלא השתמשו בהיגיון להבנת מבול החוכמות — נבלה שפתם (עמ' 5), וכן האנשים שלא השתמשו בחקירתם בשלושת חלקי ההיגיון, כמו נח, אלא פנו למליצה, כדרכו של שם, או להיקש ולמופת, כדרכו של יפת, או להטעה ולנצוח כְּחַם — מהם נפוצה הארץ, וזוהי הסיבה לריבוי הדעות ולאי־הסכמה בין בני האדם (עמ' 19–21).

			לסיכום, הפרשנות החופשית למושגים ולתאריכים, לעיתים כאלגוריות ולעיתים כפשוטם, הסתירות, עירוב הנושאים ושינוי המשמעות של הסמלים מאפיינים את כתב היד הנדון כאן וממקמים את מחברו בין הקיצוניים שבמפרשים.

			מבחינה טיפולוגית מחבר כתב היד הציג את פרשות המבול ומגדל בבל כמשל מן הסוג הראשון, שהרמב"ם כתב עליו בפתיחה למורה נבוכים: 'שכל מילה שבמשל ההוא יש בה ענין'.32 כפי שראינו, אף גילו של נח והתאריכים לירידת הגשמים ולהיפסקותם נושאים מסר ותורמים את חלקם לביאור.

			מבחינה ספרותית יש עקיבות בסגנון לאורך כל הטקסט (פרט לעמ' 22–23). מבחינה פרשנית־רעיונית הקוהרנטיות מצטמצמת ליחידות קטנות וקטועות. שחזור הסיפור כיחידה אחת ניתן רק בקווים כלליים תוך כדי התעלמות מפרטים בעייתיים רבים.

			תמונת עולמו של המחבר אריסטוטלית, נאו־פלטונית בעיקרה (גם כאן יש אמירות סותרות בכתב היד). 

			הסיפור של נח והמבול הוא נרטיב אוניברסלי, ואין כמעט התייחסות לפרטיקולריות יהודית.33 אלמלא השימוש של המחבר במקורות היהודיים היה קשה לזהות את מוצאו.

			תוך כדי פירוש נגע המחבר בסוגיות רבות, בלי להרחיב, אף שדיון באחדים מהם היה מתבקש, והכוונה לעניינים מדיניים או תאולוגיים, כגון נבואה, נס או צדק אלוהי.34 נושאים אלו קשורים ישירות לעניינים המוזכרים בכתב היד. מפאת הקיטוע של כתב היד יש להיזהר מללמוד מן ההיעדר, ולמרות ההצדקה החלקית היעדרם מעלה תהיות.

			כאמור, מנגד שני נושאים זוכים לדיון נרחב: האחד הוא הדגשת ההיגיון ותיבות סמנטיות לקליטת החוכמות והעצמתן כתנאי הכרחי להישארות הנפש, והאחר, עליו הרחיב המחבר, הוא השפעת המערכת האסטרולוגית על כל המתרחש בעולם השפל.

			ההיגיון

			חשיבותה של החוכמה בהגות הפילוסופית הימי־ביניימית כמובילה לשלמות האדם ולדבקות בשכל הפועל ידועה. המיוחד בכתב היד הוא הדגש על ההיגיון והשימוש באמצעים ספרותיים ורטוריים להשגת מטרה זו.35 הביטוי הבולט לכך הוא פירוש המחבר לתיבה כאמצעי הכרחי לרכישת החוכמות ולהישרדות הנצחית, וזאת בשני מובנים:

			1. 	התיבה כתיבות סמנטיות־לוגיות מורכבות שרק בעזרתן אפשר להשיג את האמיתות העליונות שאינן נתפסות במושגים פשוטים. זאת הכוונה בציווי 'בא אתה וכל ביתך אל התיבה [...] כי הש"י צוה לשכל זה הנקנה שיבא הוא וביתו ר"ל כל השכלים האנושיים אשר הגיעו כמדרגתו מן ההשכלה שיבואו שנית אל התיבה ויחדשו תיבות שיכולים להשתמש בהם בקריאת הנושאים העליונים לפי שאי אפשר לקרא להם שמות מושלמים רק שמות בלתי מושלמים' (עמ׳ 1).36

			2. 	לעיתים התיבה מסמלת את ההיגיון באופן כללי, שבעזרתו אפשר להבין את שאר החוכמות: 'ותלך התיבה על פני המים, ר"ל התפשטה מלאכת התיבה ההגיונית ע"פ החכמות בכללן" (עמ' 8), ובדומה לזאת 'ואמרו שנח' התבה על הרי אררט [...] כי חכמת ההגיון נעדרה מבני אדם ונעלמה מהם' (עמ' 12).37

			פעמים רבות לא פירש המחבר לאיזו משמעות התכוון, והתיבה מתפרשת באופן כללי כאמצעי סמנטי־לוגי להשגת האמיתות העליונות: 'אמנם כל השכלים האנושיים אשר לא נזדככו ולא נכנסו בתבה בתנאיה נתבלבלו בחכמות ההם ונבלה שם שפתם כי נמשכו אחר ההטעה והנצוח ולא היו שכלים נפרדים מארציות חומריותם כמו נח' (עמ' 5–6).

			הקשר בין שפה להיגיון מופיע כבר במלות ההגיון לרמב״ם, בשער הי״ד. בפרק זה הרמב״ם הגדיר את המונח ׳דבור׳, שקפאח תרגם 'הגיון', כשם משתתף שיש לו שלוש משמעויות:

			הראשון הכח אשר יוחד בו האדם, אשר בו ישכיל המושכלות [...] יקראו זה העניין גם כן — הכח המדבר. והעניין השני, הוא המושכל עצמו שכבר השכילו האדם, יקראו זה העניין — הדבור הפנימי. והעניין השלישי הוא המליצה בלשון מאותו העניין הנרשם בנפש, ויקראו זה העניין גם כן — הדבור החיצוני.38

			הדרישה להשתלמות בלשון ובהיגיון כתנאי להבנת הכתובים עקרונית בפרשנותו של ר׳ יוסף אבן כספי. לדבריו, מן הנמנע לעמוד על 'הבנת דברי תורתנו ושאר ספרי המקרא בזולת הקדמת הידיעה במלאכת הדקדוק ובמלאכת ההגיון'.39 מטבע הלשון 'בעברי ובהגיון' חוזר בכתביו פעמים רבות.40 בהיות הלוגיקה 'מיישרת כל לשון וכל מחשבה, כל דיבור חיצוני ופנימי',41 תחום ההיגיון והשפה קשורים זה בזה. לדברי זרחיה בן שאלתיאל חן, 'כל הרוצה לפרש ספר חכמה צריך שיהיה יודע שלשה עניינים, הראשון שבהם הוא שיהיה יודע דקדוק הלשון וכוונתו, והשמות המשותפים והמושאלים, והדבר השני הוא שתהיה לו ידיעה במלאכת ההגיון'.42 גם הרלב״ג הקדיש חלקים נכבדים מעיונו לתורת המושג ולתחום ההיגיון.43 היו אף תפיסות שזיהו את ההיגיון במידת מה עם תורת הלשון וההגדרה.44

			כתב היד שלפנינו אינו עוסק בהגדרה ברורה של התחומים. לפיו, רק בעזרת כלים לוגיים־סמנטיים נאותים אפשר לקלוט כראוי את שטף החוכמות. תפקיד השכל לבנות תיבות, כלומר טרמינולוגיה מיוחדת, קרי, תיבות בלתי מושלמות, שבעזרתן יהיה אפשר להגדיר, ככל שמגבלות השפה מאפשרות, את העצמים העליונים (עמ' 5–7). אם בשלב ראשון על בעל החוכמה לבנות את הכלים הנדרשים למלאכה זו, בשלב הבא השימוש במכלול הכלים הקשורים בתחום ההיגיון אמור להביא את השכל לתובנות גבוהות יותר, קרי, להבנה של המהויות כולן, עליונים ותחתונים, ושל קשר הנמצאות ביניהן, הן במישור האונטולוגי והן במישור האפיסטמולוגי. ובהגיע השכל לראייה כוללנית זו 'והשיג השגה יותר קצרה ממה שהשיג למעלה [...] יותר כללית [...] ובהשיגו כל אלה ארובות השמים נפתחו לשכל ושכן באור ההשגה, כי אין זה כי אם בית אלהים וזה שער השמים' (עמ' 6).45

			קשה לדעת אם יש כאן רמז להשגה נבואית או אם המחבר התכוון לכעין הארה שכלית, כמו במשל הברק, או שמא הכוונה להשגה כוללנית של המציאות, כעין זו שזכה לה משה על פי (אחד מפירושי) הרמב״ם בהתגלות האל אליו בנקרת הצור: ׳"אני אעביר כל טובי על פניך" [שמות לג 19] רמז להראות אותו הנמצאות כולם [...] ר"ל בהראות אותם לו שישיג טבעם והקשרם קצתם בקצת, וידע הנהגתו להם [...] שהוא הבין מציאות עולמי כולו הבנה אמתית קיימת' (מו״נ, א, נד). על פי דברי הרמב״ם כאן השגת משה כללה את ראיית המציאות, מהותה ותפקודה, מתוך הכרת הקשרים הסיבתיים הפועלים בה, היא הידיעה הנעלה על פי הגדרת אריסטו. הקטע הקצר שבידנו אינו מאפשר לנו לברר מהי אותה השגה קצרה וכללית שהתכוון אליה מחבר כתב היד.

			עוד אמר המחבר שחוכמת ההיגיון המביאה להשכלה האמיתית היא החוכמה המושתתת על שילוב של כל חלקיה, על ההגדרות הנכונות, על השימוש בהיקש ובמופת ועל הנצוח וההטעה. שימוש סלקטיבי בחלקי ההיגיון מחטיא את היעד ומסביר את המחלוקות והבדלי התפיסות בין בני האדם. במילותיו: 'ע"כ נבלה שפתם ונפצה מאלה בני השכל כל הארץ, ר"ל שבכל הארץ ימצאו אנשים זה יבחר להשתמש בחלק מה ממלאכת ההגיון ואחר יבחר חלק אחר ממנו, וזהו סוד חילוף השגות בחכמה, וסוד יתרון המשיגים בחכמות האנושיות' (עמ' 21).46

			הדטרמיניזם האסטרולוגי

			למרות יחסו הביקורתי של הרמב״ם לתחום האסטרולוגיה,47 פרחה האסטרולוגיה במאה הי"ג והתפשטה אף יותר במאה הי"ד באל־אנדלוס ובדרום צרפת. על כך מעידים תרגומים רבים של חיבורים אסטרולוגיים מן השפה הערבית ומלטינית, פרקים שנתחברו על הנושא באנציקלופדיות המדעיות, התייחסות לסוגיות אסטרולוגיות בחיבורים הלכתיים ושילוב עקרונות ממדע האסטרולוגיה בדיונים תאולוגיים ופרשניים.48 בצד המגמה הכללית של השתלבות בתרבות הכללית הציבה האסטרולוגיה חלופה מול הקיטוב המוחלט בין העולם השמיימי לעולם השפל בתפיסה האריסטוטלית. התפיסה שלגרמי השמים יש השפעה על כל קורות העולם השפל אפשרה חיבור בין פיזיקה למטפיזיקה,49 בין חומר לרוח, בין גוף לנפש.50 הוגים רבים אימצו תפיסה זו. אברהם אבן עזרא היה אולי הראשון ששילב תובנות מתחום האסטרולוגיה בפרשנות המקרא.51 בעקבותיו הלכו רבים שהדגישו את חשיבות הידע האסטרולוגי ושילבו עקרונות אלו בשיטתם ובפרשנותם. בהם אפשר להזכיר את ר׳ לוי בן אברהם,52 ר׳ דוד אבן ביליא, ר׳ שלמה אלקונסטנטין, ר׳ שמואל צרצה, ר׳ שם טוב אבן שפרוט, ר׳ עזרא גטניו, ר׳ שם טוב אבן מאיור, ר׳ יוסף טוב עלם, ר׳ שלמה בן יעיש,53 ר׳ אהרן בן אליהו הקראי, ר׳ נסים ממרסיי, ר׳ לוי בן גרשום, ר׳ משה נרבוני ואחרים.54 במשנותיהם של רבים ישנן התייחסויות לנח ולמבול בראייה אסטרולוגית, כגון התפיסה שנח היה חכם במשפטי הכוכבים ושהזמן של שליחת היונה היה על פי חישובים שמיימיים.55 כך סברו שם טוב אבן שפרוט ושמואל אבן מוטוט.56 לוי בן אברהם57 ושמואל אבן צרצה58 ייחסו את המבול להשפעת קונסטלציות אסטרולוגיות, ואליבא דשלמה אלקונסטנטין מאדים השפיע על נמרוד ועל דור הפלגה.59 על פי תפיסה זו גרמי השמיים הם האחראים להשגחה על העולם השפל, לכל ההתרחשויות בו ולמעשי האדם.60

			המערכת השמיימית אכן נתפסה כמשפיעה על כל תחומי ההוויה. עם זאת, רובם המכריע של ההוגים סבר ששלמות שכלית מפקיעה מגזרת המערכת.61

			כתב היד שלפנינו מפרש את סיפורו של נח — מבניית התיבה, כולל המבול והשחתת כל היקום עד יבושת המים וסיפור השתכרותו של נח — כאירועים מוכתבים על ידי המערכת השמיימית. הפירוש קיצוני ומקורי, אך אינו חורג מן המסגרות המקובלות מבחינה רעיונית. מחבר כתב היד קיבל את האקסיומה הימי־ביניימית הבסיסית שפיתוח השכל, ההשתלמות בחוכמה ובעיקר השכלת העניינים הנצחיים הם המקנים את הישארות הנפש. 'ההשגחה היא כפי המדע' (עמ' 17). הוא חזר על כך פעמים רבות, כגון בפירושו לפסוק: 'בשנת שש מאות שנה לחיי נח, ר"ל בלמוד שש התחלות במופת ואות [...] ושב שכל בפועל, לחיי נח ר"ל זה היה סיבת חיי השכל לנצח' (עמ' 6), ובפירושו לפסוק: 'ויזכור אלהי' את נח ספר כיון שהשיג השכל השלמות הנזכר עד עתה נדבק בשכל הפועל והשגיח בו בסבת ההשכלה אשר לו' (עמ' 10).62

			הנקודה שבה חרג כתב היד מעמדתם הקלאסית של רוב ההוגים היא הדטרמיניזם האסטרלי החמור. לדבריו: 'ההשגחה היא כפי המדע, והמדע נעדר אם ההשגחה ג"כ נעדרת' (עמ' 17). כלומר, הגעתו של האדם לשלמות תלויה אף היא במערכת. לתפיסתו, ישנם כוכבים שקרבתם לכדור הארץ מביאה לתוספת חוכמה ולהיוולדות אנשים שלמים במזגם ובשכלם, בעוד קרבת כוכבים אחרים מביאה להיווצרות אנשים נפסדים חלושי מזג ושכל, ויש איזון בין הדברים. לעומת תקופות שגוברת בהן ההשפעה הבונה, המוסיפה חוכמה, ישנן תקופות שבהן סידור המערכת מביא לדעיכת החוכמה ולהפסד. 'זה לעומת זה' כדברי קהלת (ז 14), 'ועת לכל חפץ אשר תחת השמים' (קהלת ג 1). לדברי המחבר:

			מקצה חמישים ומאת יום, וגלה כזה סוד גדול מסתרי החכמה, [...] כי יש מערכה מפאת הערכים הגלגליים אשר תוציא לפועל בעתים ידועים אנשי בליעל ונבזים מבני־אדם, נעדרי השלמות אשר הם חסרים במזגם ואי אפשר להם שיגיע להם שלמות השכל כי לא יכלו לקבל הנפש על תומה כמו שלא יכלה הנמלה לקבל צורת הגלגל. וזה הענין הוא מחויב מצד החכמה האלהית אשר עשה גם זה לעומת זה כמו שהוגבל עת אשר יתהוו נמצאות שלמות בעולם כפי אשר יתחייב משפע הק״ך מחברות של כוכבי שבת. [...] וכוונה פה להגיד כי אע"פ שרבו החכמות בזמנים החולפים והקיפם השכל בשלמות, יוגבל זמן מקביל לזה אשר תחייב המערכת שיולדו אנשים נבזים ופחותי הנפש חסירי החכמה והמדע. (עמ' 11)

			זהו דטרמיניזם אסטרולוגי מוחלט שאין כל אפשרות לפרוץ אותו, ׳כמו שלא יכלה הנמלה לקבל צורת הגלגל׳ (עמ׳ 11). גאות החוכמות ושפלן תלויים בגרמי השמיים.

			הפתח היחיד שנמצא בשיטתו של המחבר נרמז אולי ביכולתו של השכל לשלוט על כוחותיו, כפי שעשה נח בשלחו מעליו את העורב — הכוח המדמה — ואת היונה — הכוח המתעורר (עמ׳ 13–14). קשה להכריע, שכן ייתכן שגם יכולת זו של השכל תלויה בקונסטלציות אסטרולוגיות.

			תוכן כתב היד שלפנינו בולט בקיצוניותו בכל הקשור בהשפעת המערכת על העולם השפל. לשיטתו המציאות התת־ירחית כולה נשלטת על ידי הגרמים השמיימיים. כוחות הנפש והשכל של הפרט, כמו גם גורל האומה, נשלטים על ידי המערכת האסטרולוגית. עמדה זו מרחיקה לכת ביותר וחורגת מן התפיסות המקובלות המוכרות לי.63

			פרשת נח בפרשנות האלגורית

			הסיפור על נח והמבול אינו locus classicus לפרשנות האלגורית. אומנם ישנם פירושים הרואים בו משל, וכך גם בנרטיב הצמוד לו — מגדל בבל, אך רובם מפרשים כך אלמנטים מסוימים בסיפור ואינם מתעלמים לחלוטין מהממד ההיסטורי.64 להבנתם, הפרשנות הרציונלית היא נדבך נוסף המסתתר בפרקים אלו. בעקבות מדרש אגדה שהגביל את היקפו של המבול והחריג את ארץ ישראל מן הגזרה65 ניסו רבים מהרציונליסטים להמעיט מהניסיות שבאירוע והסבירו את הסיפור כהצפה קיצונית של אזורים נרחבים,66 או כתופעה אסטרולוגית מחזורית.67

			לעומת זאת, לפי כתב היד הסיפור כולו מייצג התרחשות בתחום השכל והנפש בהשפעת הגרמים השמיימיים. התייחסות כמעט יחידה לממד הפיזי הקונקרטי־מוחשי מופיעה בפירוש לציווי ׳פרו ורבו׳ ולאיסור שפיכת דם האדם, אותם פירש כפשוטם. ישנם מחברים שראו בתולדות נח רמזים לרבדים פילוסופיים מופשטים. הם אינם רבים. היסודות שעוררו תשומת לב רחבה יותר הם הקשת,68 וכן סיפור מגדל בבל.69

			יש לציין שנח והיונה הם סמלים שכיחים ביותר בנצרות. נח מתפרש כאלגוריה לישו, הקורא לאנושות לתשובה ומתגבר על השטן בעזרת המים,70 והיונה היא הביטוי הגשמי לרוח היורדת בברית החדשה.71 מאוחר יותר בנצרות התיבה הייתה סמל לכנסייה, שרק דרכה אפשר להינצל.72

			גם מֻחמד ראה בנח סמל ורמז לגורלו.73 יצחק היינמן הביא עדות לפירוש אלגורי למבול בעולם המוסלמי מתקופה מאוחרת יותר — פירוש של אבן ערבי, שחי במאה הי"ג. לדבריו המבול מסמל את ים החומר שבעדו יש לחפש מחסה בתיבת החוק האלוהי.74

			בעולם היהודי יש אלגוריות או רבדים סמליים למבול כבר במדרש. בבראשית רבה כו, ז, כתוב: 'ר' אומר אילו לא בא איוב לעולם אלא לפרש לנו מעשה דור המבול דיו'. לואי גינצבורג ראה במדרש זה עדות לכך שרבי הבין את ספר איוב כפירוש אלגורי לחטא דור המבול ועונשו.75

			פילון האלכסנדרוני הוא הראשון בעולם היהודי שכתב על פרקי המבול פירוש אלגורי רחב ומפורט. לדבריו התיבה מסמלת את גוף האדם.76 הוא המחיש זאת בין היתר בהקבלה שבין מידות התיבה למידות גוף האדם (לדוגמה, אורך התיבה 300 אמה, רוחבה 50, זהו יחס של 1:6, הוא היחס שבין גובה האדם לרוחב חזהו),77 השמיים מסמלים את השכל האנושי, והארץ את החושים והגוף.78 כשכל הכוחות שבאדם, העליונים והתחתונים (השכליים והגופניים), נפרצים ונשחתים (בלשון הכתוב: ׳נבקעו כל מעינות תהום וארובות השמים נפתחו׳), כלומר, כשהאדם השכלי משתעבד לתאוותיו, אזי בא המבול, שהוא פירוק רוחני.79 המבול הרים את התיבה 15 אמה מעל ראשי ההרים. כאן, לדברי פילון, רמז לחושים, שהם חמישה, וכל אחד משולש (כגון העין, הראייה ומושא הראייה), לפיכך כתב 15 אמה, כלומר הגוף והחושים נשטפו על ידי הזרם המחריב.80 נח עצמו הוא סמל לאדם, שבטבעו שלושה צדדים: הטוב, המגולם בשם; הרע הוא חם; האינדיפרנטי, כלומר הממוצע או האדיש, הוא יפת.81

			המבול מחה את כל אשר בחָרָבָה, כלומר כל הנפשות שאינן מעורות בחוכמה, ואת כל היקום — המסמל את הגאווה הגדלה ומביאה את האדם לזלזל באל. וייוותר רק נח — הוא השכל השוקק לחכמה והגוף המטוהר מתאוות, ואיתו כל הכוחות והמדות הטובות.82 חלון התיבה מסמל את החושים, ובפרט את הראייה, המאפשרת לשכל לתפוס את הנמצאות ולהגיע אל הידיעות העליונות. זהו 'ויפתח נח את חלון התיבה'.83 העורב הוא סמל לרע — מהיר, זריז, חשוך וחשׂוּך בושה. על כן שלחו נח מעל פניו. העורב לא חזר, כי הוטב לו בקרבת מבול התאווה.84 היונה היא סמל למידות הטובות — היא ברחה מהמבול כי לא מצאה שם מנוח. מאוחר יותר יצאה ולא שבה, כשנהייתה לנחלת הכלל, לנחלתם של כל הרוצים להשתדל בחוכמה.85 ברוח זו המשיך פילון את פירושו. לא תמיד עקיב, לא קל לשחזור. לידיעתי, מלבד כתב היד שלפנינו זוהי האלגוריה הארוכה והמפורטת ביותר למבול.86

			מאוחר יותר, מתימן של המאה הי"ג–י"ד מגיעים אלינו שוב הדים של פרשנות אלגורית לפרשת נח. ר' נתנאל בן ישעיה בספרו מאור האפלה תקף את המפרשים את סיפור המבול כרמז ומשל:

			ואל יעלה במחשבתך מה שאומרים בעלי הסוד וההולכים אחר שיטת אפיקורוס שהתיבה היא המציאות ושהמבול הוא הסכלות העוברת על האדם וגורמת לאובדנו וכל הנתלה בתיבה שהיא המציאות נצול, ושבעלי החיים שהוכנסו לתיבה הם הכחות לפי דמיונם שניצלו מהמבול, ושתחתיים, שניים ושלישים הם חלקי המציאות. ושנח הוא השכל, כל הדברים האלה שספרו אינם אלא הזיות.87

			בעלי הסוד שכתב עליהם המחבר הם כנראה חכמי צעדה, בצפון תימן, שהייתה מרכז פעילות פילוסופית־אלגורית. בצעדה נכתב כתב אלחקאיק, מחברו אינו ידוע, ובו פירוש אלגורי על התורה כולה. הספר ומחברו הוחרמו.88

			גם בכתב אללב, שבדומה לכתב אלחקאיק נתחבר גם הוא בתימן, ישנם פירושים אלגוריים למדרשים על המבול.89

			פרשנות אלגורית לסיפור של נח והמבול מצויה גם בספרות הקבלית: הזוהר רואה בסיפורו של נח רמזים לתפיסות קבליות ולמערכת הספירות, כגון בפירוש לגילו של נח — שש מאות שנה — הוא מלמד שנשתלם בספירת יסוד, שהיא הספירה השישית, ולפיכך יכול להיכנס לתיבה ולהתחבר עימה.90 כמו כן, במדרש הנעלם היונה מתפרשת כרמז לכנסת ישראל שנשלחה לגלות, ובכל פעם קצב הקב״ה את זמנה, עד הגלות האחרונה, ש׳לא יספה שוב אליו עוד׳, מכיוון שעדיין לא חזרה בתשובה.91

			יצחק בער הפנה את תשומת הלב לפרשנות אלגורית לתיבת נח ברעיא מהימנא קרובה ביותר לפירוש נוצרי אנונימי לירמיה.92 הן ברעיא מהימנא והן בפירוש הנוצרי לירמיה בולטת מגמה ספיריטואליסטית רוחנית שהתבטאה בביקורת חריפה כלפי הכוחנות והחומרנות של מנהיגי התקופה ונטייתם לרציונליזם פילוסופי, בצד אמונה וכמיהה לשיבה לעוני ולטוהר ראשוניים. תפיסה זו משתקפת בטרמינולוגיה טיפולוגית משותפת. בהתאם למגמה זו המבול מסמל את כוחות הטומאה של השכבה השלטת, המאיימים לשבור את התיבה. התיבה, אליבא דרעיא מהימנא, מסמלת את ספינת העדה הנבחרת שחורטת על דגלה רוחניות ועניות או את המציאות הקוסמית השטה במי המבול. היונה היא סמל למשמעויות אחדות — לכנסת ישראל (בפרשנות הנוצרית — לכנסייה), לשארית הנגאלת, למשיח, למשה רבנו או לשכינה — וכל המשמעויות באות ללמד על מגמה היסטורית עולמית, 'על טביעת העדה הנבחרת בתהומות של כוחות הטומאה ועל הצלתה, על שקיעתה של תורה רוחנית אמתית בתוך הכוחות ההיסטוריים העומדים לה כאויבים ועל גאולתה והתגלותה באחרית הימים'.93

			בפרשנות האירופית של ימי הביניים אנו מוצאים פיתוחים אלגוריים בנושא המבול, בעיקר אצל האלגוריסטים הקיצוניים:

			—	אנטולי ראה בהצלה על ידי התיבה רמז לשיפור העיון והמעשה, 'ובמה איפא ינצל האדם מקצפו ומגערתו בעשותו לו תיבה מעצי מעשיו הטובים וכפר אותה בבית בכופר ענותו וקנים יעשה את התיבה כנגד שלושה עולמות, תחתיים שניים ושלישים יעשה בלמדו החכמות הלמודיות והטבעיות והאלהיות'.94

			—	לוי בן אברהם הזכיר את המבול בכמה מקומות. לדבריו המבול רומז להפסד, 'שבא מחמת שהאדם שעבד שכלו ליצר הרע והתיבה רמז והערה להתקין ולהכשיר המדות ולהיטיב המעשים ולעשות סייגים שלא ישטפוהו מי העונות'. המחבר הוסיף ששלושת מדורי התיבה מסמלים את 'שלושת מיני החכמות' התואמות את שלוש רמות המציאות, ובהמשך הציע התאמה לשלושת פרקי חייו של האדם. לדבריו ארבעים יום מסמלים את השלב שבו האדם מגיע לבינה, בגיל ארבעים. העורב הוא מטפורה לכוח המרגיש, והיונה — לכוח המדמה. לוי בן אברהם הציע פירוש נוסף: 'ואפשר שהיונה משל לשכל החמרי, או אמור הנפש המדברת החשובה, שקראה שלמה "יונתי תמתי" [שיר השירים ה 2] והוא שנתלית בחמר כל ימי היות אדם בעולם הזה'.95 ועוד: 15 אמה הן 'רמז לחמש עשרה כחות חמריים שהיו גוברים ומכסים הרי המעלות'.96 בפרק בסיפורי משה, אמר לוי בן אברהם בעניין ציפוי תיבת נח (בהשוואה לתיבת משה): 'כי היא היתה מגופר ומכוסה בכופר והיא מלה קרובה מענין כפירה, גם היתה מזופתת מבית ומחוץ כזו שלא ישטפוה המים הזידונים'. המחבר רמז ככל הנראה לשיפור המעשים ולהתעלות שכלית כדי להימלט מן ההפסד, מן הכפירה, דהיינו מן הדעות הנפסדות.97 בני נח 'הם הטבעי והחיוני והשכלי'. הקשת רומזת לכך ש'השכל הפועל יבהיק זיוו וזורח על ענן השכל החמרי [...] ובאמצעות השפע שמשפיע בשכל האנושי דבק האדם באל וייראה כבודו, בצורת שכלו שהוא דמות המוקש למלאכים, וכפי גודל זה השפע ומעלתו תגדל ההשגה באדם [...]98 והיה בענני ענן על הארץ [...] כשיחשיך שכל האדם עד שיחויב כליה ונראתה הקשת, שישוב להזריח עליו השכל הנפרד ואז יזכר האדם לפני השם וינצל'.99

			—	ר' דוד אבן ביליה השווה את התיבה לעולם הזה: 'כי התיבה היא העולם הזה שיש בו תחתיים שניים ושלישיים'. ובהמשך הוא השווה את מגדל בבל לסולם שבחלום יעקב.100

			—	ר׳ יוסף אבן כספי טען שבסיפור המבול יש סודות שאינו יכול או מוכן לגלות (טירת כסף, עמ' 65–67).101 עם זאת, במקום אחר הוא כתב: 'דע כי כל הספור הזה מתולדות אדם עד נח ונח בכלל היה בלי ספק עניין שאירע ונמצא חוץ לנפש, וכל שכן מנח והלאה, אבל מה שאני מכוין לומר הוא כי שמות הילודים בזה הספור היה להוראה ואם לא נתפרש זה בכללם' (טירת כסף, עמ' 53).102 אשר להוראות שהשמות רומזים להן, כספי אכן טען מחד גיסא שמסיפורי הבריאה ועד נח הכול רומז למשה רבנו,103 ומאידך גיסא בסיפור המבול יש הקבלה למעשה הבריאה.104 לא ברור לגמרי עד לאן חתר המחבר ואם לפי כוונתו שני האירועים חד הם, דהיינו שסיפור הבריאה מתאר את מה שהיה אחר המבול. אם זוהי אכן כוונתו, לטענת חנה כשר לפנינו פירוש קיצוני ביותר לסיפור המבול.105

			—	אברבנאל טען שלפי הנרבוני המבול אינו אלא משל להשתנות של אישי הארץ ולהפסדם.106

			—	נתן בן שמואל הרופא פירש את העניין כלקח לאדם שיעשה לעצמו תיבה במעשיו הטובים כדי שלא יישטף על ידי 'המים הזדונים' ועל ידי תהומות חטאו. את התיבה יכסה בכופר — ענווה, כלומר זהו שיפור המידות, וקינים יעשה אותה תחתיים שניים ושלישיים — כאן רמז לקניית החוכמות — הלימודיות, הטבעיות והאלוהיות, כנגד שלושה עולמות, וכך יינצל מהמבול. אדם זה הוא המוצא חן בעיני ה' והנזכר לפניו תמיד. אשר לקשת:

			ולא תחשוב שהקשת [...] היא מזכרת ה' לפי שאין שכחה לפניו ית' אלא [...] את קשתי דמות המוקש לי והוא כמו שבא במעשה מרכבה במראה הקשת אשר יהיה בענן גו'. והיה בענני ענן על הארץ וגו' שהחומר הוא הנושא המים הזדונים ונראתה הקשת לזכור ברית עולם כי המסתכל במעשה ה' העליונים והנפלאים הוא הזוכר אותו והנזכר לפניו [...] הרי בא להודיע כי בבחינת המציאות יתאמתו מציאותו ואחדותו הפשוטה בתכלית הפשיטות ונצחיותו.

				כלומר, על האדם לצאת מחומריותו הרת החטאים ולהביט במציאות, המלמדת אותו על מציאות ה', אחדותו ונצחיותו.107

			—	אצל ידעיה הבדרשי אין פירוש עקיב על המבול. ישנה אינטרפרטציה אלגורית ליסודות אחדים בסיפור, ועל פיהם אפשר לשחזר את התמונה הכוללת. לדבריו הים מסמל את היקום כולו, הדגה את כל החי (כולל האדם), האונייה המפליגה בים (התיבה?) רומזת לגוף האדם היוצא לחקור את נפלאות הבורא, כלומר לנסות להבין את הסודות המטפיזיים על ידי חקירת הקיים. אל לו לאדם לחדור אל אזורי המים המסוכנים, כלומר לנסות להבין את הסודות העליונים, בלא הכנה מקדמת. יסודות אלו מופיעים בסיפור של יונה הנביא ובסיפור המבול. המחבר הוסיף והסביר את הפסוק (בבראשית ז 22) 'כל אשר נשמת רוח חיים באפיו מכל אשר בחרבה מתו' ואת דברי המדרש (המובא ברש״י שם) 'חוץ מדגים שבים' (סנהדרין קח) ואמר שהדגים שבים המסמלים את ארבעת היסודות שביקום — אלה לא כלו. כלומר, למרות ההפסד של האישים המורכבים מן היסודות, היסודות עצמם נצחיים.108

			—	גם אצל ר' שמואל אבן צרצה התיבה מסמלת את גוף האדם: 'וצוה לעשות התיבה תחתיים שניים ושלישיים, וכן הוא הגוף תחתיים הבני מעיי', שניים הריאה והלב ושלישיים הראש שבו השכל'.109 אשר למבול, אבן צרצה הציג דעות שונות המייחסות את האירוע לקונסטלציה אסטרולוגית, ולדבריו הרווחת בהן היא צירופו של שבתאי וצדק בסופו של בית מזל בתולה.110

			—	אצל בחיי בן אשר (בראשית ט 13) יש פירוש לקשת על דרך חכמי המחקר ועל דרך חז"ל. בשם חכמי המחקר (הוא ציטט את אבן רשד) הקשת היא עניין טבעי, והוא הביא את ההסבר המובא במטאורולוגיקה לתופעה. בשם חז"ל הוא הביא את המדרש 'דמות המוקש לי' ואומר: 'אפשר שיכלול בו רמז לנפש שהיא נמשלה להקב"ה, ומזה אמר: והיה בענני ענן על הארץ, כלומר בעשותו הרכבת החומר ונראתה הקשת בענן, יצטרך שיתראו ויתגלו כחות הנפש בגוף זהו, "ונראתה הקשת בענן" כי הוא המסך המבדיל בינו לבין השכל'. כלומר, הענן הוא החומר, החוצץ בין האדם לאלוהיו, והאל יעשה שכוחות הנפש יתגלו בגוף — שהרוחניות תשתקף מבעד המסך, כמו הקשת בענן.111

			—	עמנואל הרומי הסביר את ההבטחה שבקשת על פי מנגנון טבעי. כדי שתיראה הקשת, הענן חייב להיות בעובי מסוים, לא דק מדי ולא עבה מדי. בתנאים אלו לא ייתכנו גשמי מבול. אין כאן אלגוריה, אך יש כאן דמיון לחלק הנטורליסטי בפירוש הקשת שבכתב היד.112

			לסיכום, בפרשנות הפילוסופית של ימי הביניים התיבה סימלה את גוף האדם (כך אצל פילון, ידעיה הפניני, ר׳ שמואל אבן צרצה), את המציאות (כתב אלחקאיק, אבן ביליה) ואת שיפור העיון והמעשה (אנטולי, לוי בן אברהם, נתן בן שמואל הרופא). עד כה לא מצאתי אלגוריה זהה או קרובה לזו שבכתב היד, שבה התיבה היא ההיגיון או צירוף מילים המצביע על העניינים העליונים ותוחם אותם. גם פירוש כתב היד למבול — כהצפה של החוכמות — אינו דומה לפירושים אחרים שנתקלתי בהם. אשר לחטא אנשי הדור, רוב ההוגים הסבירו את נפילת דור ההפלגה בכך שרדפו אחר החומר, אחר התאוות, במקום לעיין במושכלות. רק נח — השכל, שהשליט שכלו על תאוותיו — ניצל. אומנם כאן אין זהות, אך בקווים כלליים יש קרבה לפירוש שלפנינו. גם בפירוש הקשת יש קרבה מסוימת לפירושים של ר' נתן בן שמואל, עמנואל הרומי ובחיי בן אשר. מבחינת ההיקף, פירושו של פילון הוא היחיד שבדומה לכתב היד מפרש כל פסוק וכל פרט בסיפור. כאמור, מחברי ימי הביניים לא הכירו את כתבי פילון.

			גם אם הרשימה איננה ממצה, מתוך השוואת האלגוריות שהובאו כאן על פרשת נח אפשר לומר שהמחבר הושפע אולי מווריאציה ימי־ביניימית על דברי הגמרא (סנהדרין נז, א) המתארים את חטא דור המבול במונחים לגליסטיים, כעבירה על גילוי עריות, עבודה זרה וגזל. הוגי ימי הביניים תיארו את החטא במונחים רוחניים אוניברסליים כנהייה אחר התאוות והזנחת העיון במושכלות.

			גם מרבית פירושי הקשת הרואים בה שפע מאת האל מתבססים על המדרש 'את קשתי נתתי בענן, קישותי, דבר שהוא מוקש לי' (בראשית רבה לה, ג).

			לעניות דעתי, הקרבה (הקלושה) בין הפירושים שהוזכרו כאן לבין הפירוש האלגורי הנדון כאן מלמדת לכל היותר על קרבה תרבותית ושאיבה מאותם מקורות. אין בה כדי להצביע על השפעה של יצירה כלשהי על מחבר כתב היד שלפנינו.

			 

			 

			
				
					1*	גרסה ראשונית של מאמר זה נכתבה במסגרת עבודת מוסמך בהדרכתו של פרופ׳ שלום רוזנברג.

						בנימין ריצ'לר מונה 45 קטעים בכ״י 428 B. Richler (ed.), Hebrew Manuscripts in the Vatican Library: Catalogue, compiled by the staff of the Institute of Microfilmed Hebrew Manuscripts, Jewish National and University Library, Jerusalem & Città del Vaticano 2008, כ״י 428. נ׳ אלוני וד״ש לוינגר (רשימת תצלומי כתבי היד העבריים במכון, חלק ג: כתבי היד שבספריית הוואטיקן, ירושלים תשכ״ח), כמו גם בקטלוג Vaticanae Codicum manuscriptorum catalogus in tres partes distributus... / Stephanus Evodius Assemanus... et Joseph Simonius Assemanus, t. 1. Codices Ebraicos et Samaritanos, Romae 1756), מונים 22 חיבורים בכתב היד. מחברי קטלוג זה החשיבו, ככל הנראה, קטעים אחדים כקובץ אחד.

				

				
					2	על פי בנימין ריצ׳לר כתב היד מכיל סוגי כתב רבים, רובם ספרדיים. לדבריו הקטע שלפנינו כתוב בכתב יד אשכנזי רהוט. 

				

				
					3	רשימת תצלומי כתבי היד העבריים במכון (לעיל, הערה 1), כ״י 428.

				

				
					4	המספר 217 חוזר על עצמו פעמיים, כנראה בטעות, כך שלמעשה כתב היד מתפרס על פני דפים 207א–218ב — סך הכול 24 עמודים.

				

				
					5	בשולי הטקסט לא מופיע הספק ה־לא. בתוך הטקסט כתוב 'והותרו כל הספקו' השלושים', ומעל הטקסט רשום בדיו אחר 'ואחד'.

				

				
					6	בעמ' 8 כתוב 'פה התר הספק הח׳. בעמ׳ 5 כבר נמנה ח' עם הפתורים. זוהי כנראה טעות.

				

				
					7	כל ההפניות לעמוד מסוים הן למספר העמוד של כתב היד המופיע במהדורה שבמאמר זה (בצד מספר העמוד הרשום על כתב היד) בין שני קווים אלכסוניים.

				

				
					8	ולא רק הקטע המובא בשמו בתחילת עמ׳ 22.

				

				
					9	U. Cassuto, I Manoscritti Palatini Ebraici Della Biblioteca Apostolica Vaticana e la Lora Storia, Citta del Vaticana 1936, pp. 39, 44

				

				
					10	אלעזר האשכנזי בן נתן הבבלי, צפנת פענח (מהדורת ש' רפפורט, יוהנסבורג תשכ"ה, מבוא, עמ' i-iii).

				

				
					11	ראו Catlogue Codicum Manuscriptorum, Apostolicae, Rome 1756, p. 392

				

				
					12	ראו ש' רוזנברג, 'ארבעה טורים לר' אברהם בר' יהודה תלמידו של דון חסדאי קרסקס', מחקרי ירושלים במחשבת ישראל, ג, ד (תשמ"ד), עמ' 527.

				

				
					13	הנ"ל, 'מפגש פילוסופי בירושלים בסוף המאה הארבע־עשרה', שלם, שנה ד (תשמ"ד), עמ' 417–427.

				

				
					14	לפי משה שטיינשניידר (ספרות ישראל, ב, תרגם צ' מאלטער, ורשה תרפ״ג, עמ' 135) גם יעקב בן מכיר כתב פירושים אלגוריים ואסטרולוגיים על כתבי הקודש. פירושיו הובאו אצל אחרים בלי הזכרת שמו.

				

				
					15	ש' רוזנברג (עורך), דעת, 1 (תשל"ח), עמ' 63–71; 2–3 (תשל"ח–תשל"ט), עמ' 127–138; 7 (תשמ"א), עמ' 73–92.

				

				
					16	ייתכן שקטע זה מובא מפירוש של אליעזר האשכנזי שאבד.

				

				
					17	מחמת אי־דיוק של ציטוטיו ייתכן שהקרבה לתרגום זה מקרית.

				

				
					18	הכיתוב מטושטש מאוד, וייתכן שהשם הוא שמואל בן (ההמשך מטושטש ואינו קריא).

				

				
					19	כגון בעניין התיבות המורכבות כדי לקרוא בשם העניינים העליונים — יש כנראה השפעה ישירה של דברי אבן רשד ב'ספר המליצה' (ראו בכתב היד, עמ' 1 הערה 5).

				

				
					20	אפשרות זו סבירה ביותר. ראו בסעיף הבא, על עמדתו של ר׳ יהודה רומאנו בשאלת הקשר בין מסמל למסומל בפרשנות המקרא וניתוחו של יוסף סרמוניטה את גישתם של האלגוריסטים הקיצוניים לכתובים במאמרו 'תורת הנבואה בכתבי ר׳ יהודה רומאנו', דעת, 8 (תשמ״ב), עמ׳ 53–86, ובפרט עמ׳ 57–63. כמו כן ידוע על הוגים שהקריבו מהעקיבות הרעיונית למען הפוריות והמקוריות הפרשנית. לדוגמה, ידוע שבטורקיה במאה הט"ז נדרשו הרבנים לפרש קטעי תורה ונ"ך בבתי כנסיות תחת לחץ קשה מצד הקהל לחדש ולהיות מקוריים. והרי עדותו של ר' אברהם אבן מיגאש: 'ראיתי שלמים וכן רבים יעלו לתבה לדרוש, והם במגור מסביב — שירא לאמר פירוש על פסוק אחד פן יקום מאן דהו ויאמר: זה הפירוש פלוני אמרו בספרו ומשם נקט [...]. ולדאגת דבר זה שמעתי וראיתי דרשנים הרבה מבקשים דברי הבל חדשים לבקרים ובודים מלבם שקרים, ופונים בתורה פנים זועפים, הזיות ומהתלים אלפים ולמאות תועבת ה' צבאות'. כבוד אלהים, דברי מבוא מאת ח"ה בן ששון, ירושלים תשל״ז, עמ' יח. ראו גם י' הקר, 'הפעילות האינטלקטואלית בקרב יהודי האימפריה העותמאנית במאות השש־עשרה והשבע־עשרה', תרביץ, נג (תשמ"ד), עמ' 574, 600; י' קאפח, 'הקדמה', רבינו נתנאל בן ישעיה, ספר מאור האפלה, ירושלים תשי״ז, עמ׳ 8 והערה 1.

				

				
					21	גם התבטאויותיו של המחבר — כגון 'וזה הפרוש האחרון נכשר בעיני יותר מן הראשון' (עמ' 6); 'וגם זה הביאור נכון כראשון' (עמ' 15) — מעידות על יחסו ה'פתוח' לפירושיו. אין כאן כל יומרה למצוא את הפירוש הבלעדי והמדויק לאותו טקסט נתון.

				

				
					22	סרמוניטה, תורת הנבואה (לעיל, הערה 20), עמ׳ 57. את השיטה הפרשנית של יהודה רומאנו כינה סרמוניטה 'שיטת היצירה הפתוחה', לפיה 'התורה כולה נהפכת למערכת של "סמלים" שהם טובים לשימוש עבור כל "מסומל״'. וראו גם ק' ריגו, הביאורים לתנ״ך לר׳ יהודה רומאנו: השיטה הפילוסופית המצטיירת מהם, מקורותיהם במחשבת ישראל ובסכולסטיקה הנוצרית, עבודת דוקטור, האוניברסיטה העברית בירושלים, תשנ״ו, עמ׳ 96 הערה 25. הצדקה אחרת לריבוי פירושים אנו מוצאים בפירושו של שמואל אבן תיבון לקהלת. שם הוא תלה את ריבוי הפירושים בהסתפקותו של הפרשן בפירוש המדויק לנוכח הרב־משמעות של הטקסט, הנובעת, לדבריו, מהצורך בהסתרת המסר האמיתי מן הקורא הבלתי ראוי. וכך הוא אמר: 'ואל תתמה מהרבות פירושים לפסוק אחד, שזה הספר, אע״פ שרובו דברים כפשוטיהם, אך יש בו קצת דברים על דרך משלים קרובים, והושמו בו על דרך ספק להעלים ולהסתיר. וגם הדברים שאין בהם משל, שימש בהם במילות מסופקות ומשתתפות, וכל זה להעלים הכוונה עד שלא יבינם רק החכם הראוי להבנתם וידיעתם ועל כן אין תמה אם יספק המפרש בפירוש קצתם, ודיו אם יקרב אל הכוונה'. ספר נפש האדם: פירוש קהלת לר׳ שמואל בן יהודה אבן תיבון (מהדורת י' רובינסון, ירושלים תשע״ו, סעיף 494, עמ׳ 286). אבן תיבון ביטא כאן מודעות מפתיעה בכנותה וביקורת עצמית נדירה בנושא הפרשנות באופן כללי. הוא הודה כאן בפה מלא שאין בפירושו יומרה של פיענוח ׳סודם של הכתובים׳. לדבריו, אין המפרש נדרש להגיע לאמת חד־ערכית של הכתובים. די לו אם הוא מצליח לחדור במעט את מעטה ההסוואה.

				

				
					23	סרמוניטה, 'תורת הנבואה' (לעיל, הערה 20), עמ׳ 58.

				

				
					24	הציטוטים מתוך ריגו, הביאורים לתנ״ך (לעיל, הערה 22), עמ׳ 99–100 הערה 25. ראו גם סרמוניטה, תורת הנבואה (לעיל, הערה 20), עמ׳ 60.

				

				
					25	הערכה זו העלה יצחק היינמן. ראו דרכי האגדה, ירושלים 1974, עמ׳ 194–195.

				

				
					26	ראו לדוגמה עמ' 4, 7. פירושים סותרים למאמר חז"ל 'מנעו בניכם מן ההגיון' ראו שם, עמ' 8, 12, וכן לפסוק 'ולא מצאה היונה מנוח לכף רגלה' (שם, עמ' 13–14) ועוד.

				

				
					27	ראו בנדון גם עמ' 15–17. דוגמה אחרת בפירושו לפסוק 'ומעינות תהום רבה' (עמ' 6) — 'רמז שהשיג הדברים השפלים אשר בארץ', ואילו באותו עמוד למעלה (שורה 7) אותו פסוק מציין השגה קצרה יותר של עולם הגלגלים. השוו גם את הגדרת המושג 'תיבה' שם, עמ' 1, 7, 15.

				

				
					28	ראו גם את ההגדרות השונות לחיה ולבהמה. שם, עמ' 7, 10, 19–20.

				

				
					29	על בעייתיות בענייני תאריכים ראו שם, עמ' 12: 'בחדש השביעי בי"ז יום לחדש, ספר כי כוכב חמה שמורה על החכמה כבודו במאזנים בי"ז מעלות בו [...] ושם כבוד שבתי שגם הוא מורה על החכמה [...] ולפי שאז הכוכבים המורים על החכמה בגובה רומם, תחלש השפעתם'. ואילו שם, עמ' 11, אמר המחבר 'שהק"ן נסתימו בכ"ז מעקרב ולמזל זה מיוחס כל איש בליעל, "כי הוא בית מאדים וכפי הגבולים מעלת כ״ז מעקרב היא לשבתי ומעלת כ״ז גם היא מהבורות"'. ובהמשך בעניין אותו תאריך, כ״ז מעקרב (שם): 'ואפשר כי אמר מקץ ק"ן יום, שכן הם ימי עמידת שבתי וכוכב חמה שהם מורים על החכמה בגובה רום גלגליהם [...] כי אז הם חלושי ההשפעה'. ירידת החוכמה בהשפעת היות שבתאי וכוכב חמה בגובה רום גלגליהם מיוחסת לי"ז בתשרי ולכ"ז בחשוון.

				

				
					30	בעמ׳ 15, 17, גם 'פרו ורבו' נתפסים כאלגוריים, וכך גם קורבנו של נח (עמ׳ 16). אחת ההאשמות החמורות שהוטחו במחנה המימוניסטים הייתה על פירוש המצוות כאלגוריות. האשמה זו מופיעה בין היתר בתוך חשן משפט לר׳ שמעון בן יוסף אן־דוראן (תפארת שיבה, ספר היובל ליום טוב ליפמן צונץ, ברלין תרמ״ד, עמ׳ 157); אגרת ר׳ יוסף בר טודרוס הלוי (גנזי נסתרות [מהדורת י׳ קאבאק, באמבארג 1868]); וכן בכתבי החרם המובאים בתשובות הרשב״א (י״ל בבולוניה רצ״ט, ונדפס מחדש בירושלים תשמ״ט, חלק ראשון, עמ׳ רד–רז). וראו ח' קרייסל, 'הפרשנות הפילוסופית־אלגורית לתורה בימי הביניים', מאה שערים: עיונים בעולמם הרוחני של ישראל בימי הביניים, בעריכת ע' פליישר ואחרים, ירושלים 2005, עמ׳ 297–298; ד' שוורץ, 'הפרשנות הפילוסופית למקרא ולאגדה', מחנים, 7 (תשנ״ד), עמ׳ 161; הנ״ל, ׳"מהרסים", "תלמודיים" ואנשי החכמה', תרביץ, סב, ד (תשנ״ג), עמ׳ 585–615, ובפרט עמ׳ 591–594 והערה 15 בעמ׳ 593.

				

				
					31	לוי בן אברהם גם הוא קישר בין סיפור המבול למגדל בבל. לדבריו הרקע לסיפור המגדל 'ותהי כל הארץ שפה אחת ודברים אחדים' הוא שהביא לחטא דור המבול ולעונש המידתי שלאחריו, להפצת האנושות על פני כל הארץ ולפילוג הלשונות. הפילוג וההפצה היו, אם כן, חלק ממנגנון ההגנה מפני הכחדת האנושות שהובטח לנח לאחר המבול. לוי בן אברהם הביא גם את דברי הראב״ע, לפיהם הפצת דור אנשי הפלגה הייתה למען שמירת היישוב, 'שימלטם אם יבוא מבול'. לוית חן: איכות הנבואה וסודות התורה (מהדורת ח' קרייסל, באר שבע תשע"ז, פרק כח, עמ׳ 636).

				

				
					32	בתרגום שמואל אבן תיבון (מהדורת ורשא תרל״ב [נדפס שוב בירושלים תש״ך], עמ׳ ה, א).

				

				
					33	למעט משפט אחד שבו נאמר בעקבות 'ימים רבים ללא תורה וללא אלהי אמת. וזאת היא הסבה הנמרצת אשר הגלתנו מעל אדמתינו והאריכה גלותינו. עד שיחדש יי' ימינו כקדם [איכה ה 21] שנ' אני יי' בעתה אחישנה [ישעיה ס 22]. כי יש עת מוגבל בשוב יי' שיבת ציון. כי אם כל הוה נפסד גם כל נפסד הוה ודעהו. כי הוא סוד גלותינו וגאולתינו'. שם, עמ׳ 11. גם משפט זה יכול להתפרש בדרך האלגוריה.

				

				
					34	יש אזכור לנושאים תאולוגיים אחדים במשפט אחד בלבד, שבו פירש את הפסוק 'ויכוסו כל ההרים', שכוונתו, לדבריו, שגם אמיתות תאולוגיות נכללו בין הידיעות שנתלבנו ונתבררו לנח בעזרת ההיגיון, וכך אמר המחבר: 'ויכוסו כל ההרים הגבוהים אשר תחת השמים, כלומ' ההשגות הנשאות והרמו' כמו חדוש העולם וידיעת הש"י הדברים האפשרים ההווים והנפסדים והשגחתו בשפלים ומה שידמה לאלו הדרושים הרמים'. שם, עמ' 10. המחבר אינו מרחיב עוד בנושאים אלו.

				

				
					35	על מלאכת ההיגיון והיקפה בפרשנות אבן תיבון לקהלת ראו ההקדמה בתוך ספר נפש האדם (לעיל, הערה 22), עמ׳ 27–35.

				

				
					36	על תורת השמות ראו ש' רוזנברג, 'תורת ה"שמות" בפילוסופיה היהודית בימי־הביניים', עיון, כז (תשל״ו–תשל"ז), עמ׳ 105–125; הנ״ל, 'קטגוריות אונטולוגיות ופילוסופים יהודים — עצם ומקרה', עיון, ל, א (תשמ״א), עמ׳ 3–25.

				

				
					37	ראו גם בכתב היד, עמ' 7, 15 ועוד.

				

				
					38	ח״י רות וד״צ בנעט (עורכים), מלות ההגיון, בהעתקת ר׳ משה אבן תבון, ירושלים תשכ״ה, עמ׳ 101–103. גם שם טוב אבן פלקירא קישר בין היגיון לשפה. לדבריו 'מילת הגיון גזורה מהגה והוא הדבור'. ראשית חכמה (מהדורת ד' מאריטץ, ברלין תרס״ב, עמ׳ 34). בהמשך הגדיר אבן פלקירא את המושגים דיבור פנימי ודיבור חיצוני: 'ואלו השני דברים והם המושכלות והמלות יקראו אותם הקדמונים הדבור והמאמר, יקראו המושכלות הדבור הפנימי והדבור שיאמת בו האדם האמונה לנפשו [...], והדבור שיאמת אותה בו לזולתו הוא הדבור החיצוני היוצא בקול'. על דיבור פנימי וחיצוני ראו ש' רוזנברג, לוגיקה ואונטולוגיה בפילוסופיה היהודית במאה הי"ד, עבודת דוקטור, א, האוניברסיטה העברית בירושלים, תשל"ד, עמ׳ 171. לדברי רוזנברג מקור הבחנה זו אצל אלפראבי. שם, עמ׳ 269 והערה 8.

				

				
					39	ראו יוסף אבן כספי, משנה כסף (מהדורת י' הלוי לאסט, ירושלים תש״ל [פרעסבורג תרס״ה], עמ׳ 10); רוזנברג, לוגיקה ואונטולוגיה (לעיל, הערה 38), עמ׳ 18–19. וראו גם הנ״ל, 'הגיון, שפה ופרשנות המקרא בכתביו של ר׳ יוסף אבן כספי', דת ושפה: מאמרים בפילוסופיה כללית ויהודית, בעריכת מ' חלמיש וא' כשר, תל אביב תשמ״ב, עמ׳ 105–113; ח' כשר, יוסף אבן כספי כפרשן פילוסופי, עבודת דוקטור, אוניברסיטת בר־אילן, תשמ״ג, עמ׳ 103–135.

				

				
					40	שם, עמ׳ 103; רוזנברג, 'היגיון ושפה' (לעיל, הערה 39), עמ׳ 105 והערה 1.

				

				
					41	כשר, פרשן פילוסופי (לעיל, הערה 39), עמ׳ 105 והערה 20, עמ׳ 120.

				

				
					42	הדרישה השלישית היא לידיעת החוכמות הטבעיות והלימודיות. רוזנברג, לוגיקה ואונטולוגיה (לעיל, הערה 38), עמ׳ 18.

				

				
					43	על חיבורי הרלב״ג בהיגיון והיקף השפעתם ראו ש' קליין־ברסלבי, פירוש הרלב״ג לסיפורי בריאת האדם ולסיפור גן העדן, ירושלים 2015, עמ׳ 2–3. וראו גם S. Klein-Braslavy, ‘Gersonide commentataire d’Averroès’, Les méthods de travail de Gersonide et le maniement du savoir chez les scolastiques, ed. C. Sirat, S. Klein-Braslavy & O. Weijers, Paris 2003, pp. 59-90; idem, ‘Gersonides as Commentator on Averroes’, ‘Without any Doubt’: Gersonides on Method and Knowledge, trans & ed. L.J. Scramm, Leiden & Boston 2011, pp. 181-219; C.H. Manekin, The Logic of Gersonides: A Translation of Sefer ha-Yashar (the Book of Correct Syllogism) of Rabbi Levi ben Gershom, with Introd., Commentary and Analytical Glossary by Charles H. Manekin, Dordrecht 1992. וראו גם רוזנברג, לוגיקה ואונטולוגיה (לעיל, הערה 38), עמ׳ 25–28, 78–80. על תורת המושג בתפיסת הרלב״ג ראו י"י גוטמן, דת ומדע, ירושלים תשט״ו, עמ׳ 136–148; C. Touati, La Pensée philosophique et théologique de Gersonide, Paris 1973, pp. 394-442. שמואל אבן תיבון גם הוא תרם להתפתחות תחום ההיגיון בפרשנות המקרא היהודית. בפירושו לקהלת א 2 הוא הוסיף הקדמה לתורת ההיגיון המתמקדת בעיקר בתורת ההיקשים האריסטוטלית. זהו אחד הטקסטים הראשונים שנכתבו בעברית בתחום זה. ראו ספר נפש האדם (לעיל, הערה 22), סעיפים 89–99, עמ׳ 114–119. מעבר לזאת, בפירושו לקהלת ולאורך חיבורו הוא העמיד את ההיגיון ככלי מרכזי לשלילת חריגה מהקביעה ש׳הכל הבל׳. לדבריו, שלמה המלך התבסס על ההיקש החיפושי כדי לאשש קביעה זו, במטרה לברר אם תיתכן עליית נפש האדם למעלה: 'ואע״פ שזכר בבירור זאת ההקדמה בספר דרך אחרת שאינה על דרך היקש החיפוש רק על דרך הקש אמתי. [...] אך רוב הישענו בביאורה היה על דרך ההיקש החיפושי'. שם, סעיף 101, עמ׳ 119–120.

				

				
					44	רוזנברג, לוגיקה ואונטולוגיה (לעיל, הערה 38), עמ' 120–126; ש"ה ברגמן, מבוא לתורת ההגיון, ירושלים 1964, עמ' 15.

				

				
					45	וראו גם בכתב היד, עמ' 20. בדומה למחבר כתב היד, שקישר את המבול לחלומו של יעקב, שמואל אבן תיבון קישר בין חלום הסולם של יעקב ובין פרקי ההתגלות, בהם הוא מנה גם את סיפור בניית המגדל. אלא שיעקב ראה את ׳ה׳ נצב עליו׳ (בראשית כח 13), ואילו בוני המגדל ראו את השמיים כפסגת המציאות. ראו ר' קנלר־רואו, מאמר יקוו המים: חיבור פילוסופי פרשני לר׳ שמואל אבן תיבון, עבודת דוקטור, אוניברסיטת תל אביב, תשע״א, חלק א, עמ׳ 263–272; חלק ב, פרק יא, סעיפים 340–368, עמ׳ 484–493, פרק כב, סעיף 1298, עמ׳ 654.

				

				
					46	ראו גם בכתב היד שם, עמ' 8.

				

				
					47	על הסתייגותו של הרמב״ם מן האסטרולוגיה בצד שילוב חלקים ממדע זה בתפיסתו ראו G. Freudenthal, ‘Maimonides’ Stance on Astrology in Context: Cosmology, Physics, Medicine and Providence’, Moses Maimonides: Physician, Scientist and Philosopher, ed. F. Rosner & S. Kottek, Northvale, NJ, 1993, pp. 77-90; Y.T. Langerman, ‘Maimonides’ Repudiation of Astrology’, Maimonidean Studies, 2 (1991), pp. 123-158. הפניות נוספות ראו בתוך S. Sela, ‘Astrology in Medieval Jewish Thought’, Science in Medieval Jewish Culture, ed. G. Freudenthal, New York 2011, p. 297 & note 30

				

				
					48	ראו שם, עמ׳ 292–300. דב שוורץ סקר את המגיה האסטרלית והתעצמותה במאה הי"ד. ראו ד' שוורץ, אסטרולוגיה ומגיה בהגות היהודית בימי הביניים, רמת גן 1999, עמ׳ 125–127; הנ״ל, 'הוויכוח על המגיה האסטרלית בפרובנס במאה הי"ד׳, ציון, נח (תשנ״ג), עמ׳ 141–174, ובפרט עמ׳ 169–174.

				

				
					49	לדברי גד פרוידנטל, בתפיסה האריסטוטלית לא קיים הסבר לחום השמש, שכן לפי שיטה זו החומר החמישי נעדר איכויות. על ידי שילוב כוח אלוהי שמחלחל במערכת השמיימית ובכל חלקי המציאות היה אפשר להסביר את הקשר בין עליונים לתחתונים ואת השפע היורד לעולם השפל. G. Freudenthal, ‘Providence, Astrology and Celestial Influences on the Sublunar World in Shem-Tov Ibn Falaquera’s De’ot Ha-Filosofim’, in: The Medieval Encyclopedias of Science and Philosophy, ed. S. Harvey, Dordrecht 2000, pp. 336-352, 370. וראו גם Y.T. Langerman, ‘Gersonides on Astrology, Appendix to vol. 3 in: Levi ben Gershom’, The Wars of the Lord, trans., intro. & notes S. Feldman, Philadelphia 1984-1999, p. 514. מנגד, המתנגדים לאסטרולוגיה ראו בהשפעתם של הגרמים השמיימיים על ההתרחשויות בעולם השפל סכנה תאולוגית, מפאת ההשלכות הדטרמיניסטיות המשתמעות מכך. ראו סלע, 'אסטרולוגיה' (לעיל, הערה 47), עמ׳ 293; לנגרמן, 'רלב"ג' (לעיל בהערה זו), עמ׳ 516.

				

				
					50	פרוידנטל, 'השגחה' (לעיל, הערה 49), עמ׳ 336, 350–351; G. Freudenthal, ‘Levi Ben Gershom as a Scientist: Physics, Astrology and Escatology’, Science in the Medieval Jewish and Arabic Traditions, ed. idem, Ashgate, 2005, p. 66; לנגרמן, 'רלב"ג' (לעיל, הערה 49), עמ׳ 505, 511–513.

				

				
					51	סלע, 'אסטרולוגיה' (לעיל, הערה 47), עמ׳ 295–296.

				

				
					52	על תפיסתו של ר׳ לוי בן אברהם ראו בהקדמתו של קרייסל ללוית חן (לעיל, הערה 31), עמ׳ לב.

				

				
					53	שוורץ, אסטרולוגיה ומגיה (לעיל, הערה 48), עמ׳ 147.

				

				
					54	ש׳ צדיק, מהות הבחירה בהגות היהודית בימי הביניים, ירושלים 2017, עמ׳ 4, 284–288.

				

				
					55	שוורץ, אסטרולוגיה ומגיה (לעיל, הערה 48), עמ׳ 153.

				

				
					56	שם, עמ׳ 150 והערה 17 שם.

				

				
					57	לוית חן (לעיל, הערה 31), עמ׳ 636.

				

				
					58	שוורץ, אסטרולוגיה ומגיה (לעיל, הערה 48), עמ׳ 153. והשוו גם י' קאפח, 'שלושה חיבורים פילוסופיים למחבר יהודי תימני', ספונות, 16 (תש״ם), עמ׳ 104. על המבול בהשפעת שני כוכבים מכימא ושני כוכבים אחרים שעצרו את המבול ראו גם שם, עמ׳ 95, 117.

				

				
					59	שוורץ, אסטרולוגיה ומגיה (לעיל, הערה 48), עמ׳ 148.

				

				
					60	זוהי עמדת הרלב״ג ורבים אחרים. ראו לנגרמן, 'רלב"ג' (לעיל, הערה 49), עמ׳ 515–518; פרוידנטל, 'השגחה' (לעיל, הערה 49), עמ׳ 363; G. Freudenthal, ‘Cosmogonie et physique chez Gersonid’, REJ, 145 (3-4) (1986), p. 306

				

				
					61	שוורץ, אסטרולוגיה ומגיה (לעיל, הערה 48), עמ׳ 156–157. על אפשרות מילוט מגזרת הכוכבים על פי ר׳ אברהם אבן עזרא ראו הפירוש הארוך לשמות לג 23 בתוך מקראות גדולות (מהדורת הכתר, רמת גן תשס״ז, עמ׳ 159). זוהי גם אחת העמדות  שהציג ר׳ שמואל אבן תיבון בפירושו לקהלת. לדבריו, לשם כך (בין היתר) נועדו המצוות (ספר נפש האדם [לעיל, הערה 22], סעיף 329, עמ׳ 211): 'כי לא תהיה מצֻוה רק לבוחר', שם, סעיף 627, עמ׳ 341. עוד הוא אמר: 'האדם בשכלו יוכל להפוך כוח העליון ההוא ומשפטו והמזג והטבע הנמשכים אחריו'. שם, סעיף 383, עמ׳ 237. לדבריו האישה, דהיינו החומר, היא המטה את האדם מדרך הישר, אך 'האפשרות הזה תלוי בבחירת האדם [...] אין רוצה בו הטביעו השם ישר טבע הכרחי, אך הרצון בו [...] ןאע״פ שמציאותו בו מעטי'. שם, סעיף 624, עמ׳ 339. גם על פי הרלב״ג אדם יכול להימלט מגזרת המערכת על ידי חופש הבחירה. ראו לוי בן גרשום, מלחמות ה', לייפציג תשכ״ו, מאמר ב, ב, עמ׳ 86; פרוידנטל, לוי בן גרשם (לעיל, הערה 50), עמ׳ 68–70; לנגרמן, 'רלב"ג' (לעיל, הערה 49), עמ׳ 518. לניתוח מפורט של מנגנון המילוט של האדם מהדטרמיניזם האסטרלי במשנתו של הרלב״ג ראו קליין־ברסלבי, פירוש הרלב״ג (לעיל, הערה 43), עמ׳ 306–318; צדיק, מהות הבחירה (לעיל, הערה 54), עמ׳ 2–239.

				

				
					62	הקשר בין הישארות הנפש להשכלת העניינים הנצחיים מופיע גם בכתב היד, עמ' 11, 17–20.

				

				
					63	ראו גם צדיק, מהות הבחירה (לעיל, הערה 54), עמ׳ 4 והערה 15. יש לציין שהשפעת האסטרולוגיה אינה מוזכרת מעניין הקרבת הקורבן על ידי נח (עמ׳ 16) עד סוף כתב היד. השלמת השכל והשמירה עליו מוסברים, בחלק זה, על פי תפיסות הפילוסופיה הימי־ביניימית. ייתכן שהמחבר רמז להשפעת גרמי השמיים באמירות כגון ׳כי אם ההשגח' היא כפי המדע. והמדע נעדר אם ההשגחה ג"כ נעדרת׳ (עמ׳ 18), ׳ומה שנזכר פה נזכר בהפלגה יתרה כאלו השכל הפועל משגיח בנפש הצומחת והחיונית באמצעות הנפש המשכלת. ע"ד המשל אמנם עשה זה כדי לכסות טפחים אם גלה נותן התורה טפח׳ (עמ' 19).

				

				
					64	לאחר שפירש שמואל אבן תיבון את בריאת העולם על דרך החוקיות הטבעית, הסותרת באופן קיצוני את המשמעות הפשוטה של סיפור הבריאה, ואת מגדל בבל כאלגוריה, הוא הצהיר: 'וכל זה שאמרנו במגדל אם היות המקראות ההם אינם יוצאים מידי פשוטן במה שיסבלו כי אין תוכות סתרי תורה מוציאין הפסוקים מפשוטן חלילה. שאלו היה כן לא היו החכמים ז״ל מוציאין רוב התורה ורוב דברי המדברים ברוח הקודש והנביאים מפשוטיהן, והשבעים פנים שיש לתורה אין האחד סותר האחר'. מאמר יקוו המים במהדורתי (לעיל, הערה 45), ב, פרק כב, סעיף 1298, עמ׳ 654. כך אמר גם יעקב אנטולי על נח והמבול: 'ואע״פ שנאמרו בענין דברים על דרך הדרש אין מקרא יוצא מידי פשוטו'. מלמד התלמידים, ליק 1866, עמ׳ י, א. כך אמר גם לוי בן אברהם: 'דע כי לספור המבול נגלה, והוא האמת, ונסתר, והוא שנאמר דרך סמך והערה'. לוית חן (לעיל, הערה 31), פרק כח, עמ׳ 636.

				

				
					65	בראשית רבה לג, ו; זבחים קיג, א.

					70	מתי כד 37; לוקס יז 26–27; העברים יא 7; פטרוס א ג 18–21; פטרוס ב ב 5.

				

				
					71	מתי ג 16; מרקוס א 10; לוקס ג 22; יוחנן א 32.

				

				
					72	Encyclopedia Judaica, XII, p. 1195

				

				
					73	שם.

				

				
					74	I. Heineman, ‘Scientific Allegorisation during the Jewish Middle-Ages’, Studies in Jewish Thought, An Anthology of German Jewish Scholarship, ed. A. Jospe, Detroit 1981, p. 249 & note 11

				

				
					75	L. Ginsberg, On Jewish Law and Lore, Philadelphia 1955, p. 135

				

				
					76	Philo, Supplement I, Questions and Answers on Genesis II, trans. R. Marcus, Capmbridge, MA, 1961, § 1, p. 69

				

				
					77	שם, II, סעיף 5, עמ' 72–77.

				

				
					78	שם, II, סעיף 18, עמ' 98.

				

				
					79	שם, II, סעיף 15, עמ' 93.

				

				
					80	שם, II, סעיף 21, עמ' 100.

				

				
					81	שם, I, סעיף 80, עמ' 55.

				

				
					82	שם, II, סעיפים 23–25, עמ' 101–103.

				

				
					83	שם, II, סעיף 34, עמ' 112–113.

				

				
					84	שם, II, סעיפים 35–36, עמ' 114.

				

				
					85	שם, II, סעיפים 38–44, עמ' 116–122.

				

				
					86	על צדקתו של נח וחטאם של בני דורו ראו גם Philo, The Unchangeableness of God, III (The Loeb Classical Library), §§ 122-126, 140-144. על עבודת האדמה של נח ראו On Husbandry, שם, III, סעיפים 1–7. על נטיעת הכרם ראו De Plantationtion, שם, סעיפים 1–46. על קללת חם וכנען ראו De Sobrietate, שם, עמ' 440 והלאה.

				

				
					87	נתנאל בן ישעיה, מאור האפלה (לעיל, הערה 20), בראשית ט 18, עמ' עא.

				

				
					88	שם, עמ' 9 והערה 1 שם.

				

				
					89	קאפח, שלושה חיבורים (לעיל, הערה 58), עמ' 83–189, בפרט עמ' 106–113.

				

				
					90	ספר הזוהר עם ביאור הסולם, ירושלים תשנ״ה, חלק ג, סעיף קלב, עמ׳ מט.

				

				
					91	ספר זהר חדש על חמשה חומשי תורה, מגילות ותיקונים וליקוטים, עם ניצוצי זהר, ביאורים והארות מאת ראובן מרגליות, ירושלים תשי״ג, עמ׳ 46.

				

				
					92	י' בער, 'הרקע ההיסטורי של ה״רעיא מהימנא״', ציון, 5 (ת״ש), עמ׳ 1–44, ובפרט עמ׳ 2–10. אני מודה לאבי אלקיים שהפנה את תשומת ליבי למאמר זה. וראו גם את דבריו של אלכסנדר אלטמן לפרשנות אלגורית קבלית המקשרת בין סיפור מגדל בבל לחיבור ׳שיעור קומה׳ בכתבי הרמב״ן ובכתבי ר׳ יהודה חייט. A. Altman, ‘Moses Narboni’s “Epistle on Shi’ur Quoma”’, Jewish Medieval and Renaissance Studies, ed. idem, Cambridge, MA, 1967, pp. 236-237

				

				
					93	שם, עמ׳ 19–20.

				

				
					94	מלמד התלמידים (לעיל, הערה 64), פרשת נח, דף יב, א.

				

				
					95	לוית חן (לעיל, הערה 31), עמ׳ 639–640.

				

				
					96	שם, עמ׳ 642.

				

				
					97	שם, פרק לג, עמ׳ 720.

				

				
					98	שלוש המילים האחרונות לקוחות מהנוסח המובא אצל א"ש הלקין, 'ר' לוי בן אברהם', דברי הקונגרס העולמי למדעי היהדות הרביעי, ב (תשכ"ט), עמ' 305. המחבר לא הזכיר מאיזה כתב יד העתיק את הדברים. בכ"י מינכן 58/I, שבו עיינתי, הנוסח הוא 'וכפי גודל זה השפע ומעלתו יהיה האדם לפני האל ביום הגשם, כאמרם זל את קשתי, קשותי, דמות המוקש לי'. הדברים כאן נראים לי פחות ברורים.

				

				
					99	על פירוש לוי בן אברהם לקשת ראו לעיל, הערה 68.

				

				
					100	נ' אלוני, דוד אבן ביליה ויצירותיו, ארשת תש"ד, עמ' שפא.

				

				
					101	אבן כספי, טירת כסף (לעיל, הערה 66).

				

				
					102	שם, עמ' 53.

				

				
					103	יוסף כספי, 'משכיות כסף', שלושה קדמוני מפרשי המורה (מהדורת י' גולדנטאל, ירושלים תשכ"א [וינה 1832]), עמ' 109: 'שכל מה שזכר במעשה בראשית בתורה אינו כלו על פשוטו, בה כיון המורה לרמוז נסתר מעשה בראשית באמרו בריאות שמים וארץ וכן ויהי אור והכל למשל על משה רבינו וזמנו, לא שהפשט יהיה בטל, אבל אילו הפשטים הוא הכסף והשאר הוא הזהב [...] ולכן שני המאורות הגדולים רמז למשה ואהרן ועל זולתם מחכמי ישראל [...] ומה שנזכר מענין מבול במעשה בראשית הנגלה קיים אבל עם זה יש לו נסתר'.

				

				
					104	מצרף לכסף (לעיל, הערה 66), עמ' 31–32.

				

				
					105	כשר, פרשן פילוסופי (לעיל, הערה 39), עמ' 60–61.

				

				
					106	'באור הנרבוני', א, יא, שלושה קדמוני מפרשי המורה (לעיל, הערה 103); אברבנאל, 'פרוש על מורה נבוכים', מורה נבוכים עם ארבעה פירושים, תרגם שמואל אבן תיבון, ירושלים תש״ך (ורשה), דף כט, ב.

				

				
					107	פירוש זה על הקשת אינו רחוק מאוד מן הפשט. יש בו הטיה פילוסופית בלבד. סביר להניח שהמחבר כתב פירוש פילוסופי רחב יותר לעניין, כדרכו בכל הפרשיות האחרות. רוב הפירוש על פרשות בראשית ונח חסר בכתבי היד המצויים בידנו, ובנוסח המודפס. ראו נתן בן שמואל הרופא, מבחר מאמרים, וחוברה לו אגרת השבת להראב"ע, ליוורנו ת״ר, דף ב, א.

				

				
					108	M. Saperstein, Decoding the Rabbis: A Thirteenth Century Commentary on the Aggadah, Cambridge, MA, 1980, pp. 52-54

				

				
					109	ר' שמואל אבן צרצה, פרוש מקור חיים על האבן עזרא, נדפס בספר מרגליות טובה (מהדורת א' רובינסון, סטניסלב 1972, עמ' יד). שם, בעמ׳ יז, פירש אבן צרצה מדוע הותרה אכילת בשר אחר המבול אף שקודם לכן הייתה אסורה. תשובתו היא שקודם המבול היו בני האדם עסוקים בהנאותיהם ובתאוותיהם כמו בעלי החיים. לפיכך היה מאכלם ירק עשב כמו מאכל החי. 'אבל לאחר המבול שרדפו אחר השכל הותר להם אכילת הבשר מאחר שהיה להם מעלה על שאר בעלי חיי' שהוציאו שכלם מהכח אל הפועל'. יש כאן הסבר רציונליסטי עקיף למעלתו של נח. אבן צרצה קישר גם בין פעולת המערכת למבול, אך לא במערכת דטרמינסטית סגורה (שם, עמ' יד). גם את שתיית היין על ידי נח הסביר כהשגה שכלית (שם, עמ' יז).

				

				
					110	שוורץ, אסטרולוגיה ומגיה (לעיל, הערה 48), עמ׳ 153.

				

				
					111	רבנו בחיי על התורה (מהדורת ח"ד שעוועל, ירושלים תשל"ד, עמ' קכב).

				

				
					112	D. Goldstein, ‘Longevity and the Rainbow and Emmanuel of Rome’, HUCA, 42 (1971), pp. 243-250

				

			

		

	
		
			כתב היד

			וטיקן, 428/16; בית הספרים הלאומי, 501F

			 

			....	קטעים קרועים או מחוקים בלתי ניתנים לקריאה.

			[     ]	הטקסט אינו ברור, השלמתי מדעתי.

			<(  )>	מחוק בטקסט.

			<   >	תוספת המצויה בשוליים, בין השורות או מעליהן. הכנסתי אותה במקום המתאים.

			{     }	שיבוש ודאי של הסופר או חזרה מיותרת.

			 

			הערה 1:	הפירוש שלפנינו נפרס על פני 24 עמודי טקסט. המספר הראשון המופיע בין שני קווים אלכסוניים הוא המספר הסידורי של דפי הטקסט. המספר שבסוגריים הוא מספר העמוד המופיע בחלק העליון השמאלי בכתב היד, וככל הנראה מציין את מקומו של הדף בקובץ כולו.

			הערה 2:	מראי המקומות בסוגריים עגולים ובגופן מוקטן בתוך הטקסט הם תוספת שלי ואין הם מופיעים במקור בכתב היד.

			הערה 3:	כדי להקל על ההתמצאות בטקסט סימנתי בגופן מעובה את הפסוקים מן המקרא שהפירוש נסב עליהם.

			פירוש על התורה על דרך הקשה על דרך פילוסופי

			/ עמ׳ 1 (207א) / [ויאמר] יי' לנח בא אתה וכל ביתך אל התבה כי אותך ראיתי צדיק לפני בדור הזה (בראשית ז 1) המאמ' לשם העצם ולא לאלהים לפי שהרצון באלהי' בשכל הפועל אשר פועל במה שתחת גלגל הירח להוציאו מהכח לפועל113 ולפי שהיו נושאי הדרושים אשר השיגם השכל העיוני עניינים שפלים ייוחס לאלהים. אמנם אחר שנשלם בהגיוניות ובחכמת הנפש ובחכמת הטבע ובחכמת הרפואה114 כנזכר ואחרי שנשלם השכל העיוני כל זה השלמות נדבק עם השם ית' ונכנס בהשגות עליונות אשר ייוחסו לש"י כמו ענייני הגלגלים וענייני השכלים הנבדלים מניעיהם וחמר הגלגלים <(וההיולי)> <והגשם הבלתי שומר תמונתו>115 שהם <נעלמי' מאד> מהותם אף ממשכילי הפילוסופים, וכבר אמר הכתוב השמים שמים ליי' והארץ נתן לבני אדם.116 אמ׳ שבני אדם ישיגו בשכלם עולמם וביתם שהוא כל אשר בארץ אמנם שבשמים לא ידענו האדם רק השם לבדו כי מי עלה שמים וירד (משלי ל 4) ולכן יי' בשמים היכין כסאו (תהילים קג 19) ולעולם דברו ניצב בש{לל}מים (תהילים קיט 89). ולכן נתיחס המאמ' לשכל האנושי מעתה משם העצם ולא משכל הפועל למעלת נושאי העיון. וספר כי הש"י צוה לשכל זה הנקנה שיבא הוא וביתו ר"ל כל השכלים האנושיים אשר הגיעו כמדרגתו מן ההשכלה שיבואו שנית אל התבה ויחדשו תיבות שיכולים להשתמש בהם בקריאת הנושאים העליונים לפי שאי אפשר לקרוא להם שמות מושלמים רק שמות בלתי מושלמים117 וזה מבואר למי שעיין בספר השמים והעולם שהשמים אינם קלים ואינם כבדים118 <(וההיולי אינו בכח בבחינת עצמו ולא בפועל)>. גם ככה אמרו חז"ל בענין המלאכים כאמור המלאך למה זה תשאל לשמי והוא פלאי (שופטים יג 18). ואז"ל כי שמות המלאכים משתנים כפי שליחותם119 וכן מלאך יעקב אמ' למה זה תשאל לשמי.120 להורות כי הדבר שאינו גשם קשה מאד להשיגו ואף כי לרמוז לו בשם [מורכב?] ירמוז לו, כמו שאמ' הרמב"ם ז"ל בפר' ע׳ ח"א כי מציאות הנפרד קשה מאד.121 ומי שעיין במה שאחר ידע זה ממה שדברו החכמי' בענין קריאת השם לש"י ומה שיש בזה מן הסכנה. וגם הרמב"ם ז"ל זכר חלק גדול מזה הענין בח"א במורה בענין התוארים. סוף דבר הכוונה פה שעשה תבות נקראים בשמות בלתי מושלמות. מה שאין כן לדברים המעויינים למה שלמטה מהגלגל, ושבחו על מה שהגיע השכל עד עתה אל השלמות בעניינים השפלים כנזכר לכן אמ' לו כי אותך ראיתי צדיק לפני בדור הזה (בראשית ז 1), וענין דור הוא כמו ולפני, ירח דור דורים (תהילים עב 5) ר"ל זמן חיי האדם, <ר"ל במדור השפל הזה>. ויש ממנו משותף והושאל ללהבה מענין מדורת עצים, דור העצמים תחתיה (יחזקאל כד 5).122 וכנה ההשגות האלו ללהבה ולאש בוערה כמו שבא הענין והסנה בוער באש (שמות ג 2). והוא כינוי לצרוף הדעות המזוקקות כמו שנא' כאש מצרף (מלאכי ג 2) וכן אז"ל כל עוף הפורח באויר מיד היה נשרף בדורשם במרכבה,123 הרצון בכאן בדור הזה ר"ל בדעות המזוקקות בזה הנושא שתעיין בו בתבות ובשמות בלתי מושלמות, או יהיה ענין דור מענין כדור124 להורות כיון שהשיג השכל חכמת המדות מעתה הוא צריך לעיין בענין הכדורים הגלגלים כי חכמת התשבורת והשעורים היא כמו סולם מוצב ארצה וראשו מגיע השמימה (בראשית כח 13) לדעת הכדורים הגלגלים ומלאכי אלהי' עולים ויורדים בו.125 / עמ' 2 (207 ב) / ובזולת זה אי אפשר להשיג התכונה הגלגלית ואף כי מניעיהם.

			והוסיף לו צווי בזה המקום שיעיין בגרמים השמיימיים אשר לז' כוכבי לכת וקראם בהמה טהורה לפי שכולם יסובו בלכתם כפי נטיית אזור המזלות אשר בשמיני וכן קראו אנשי כנסת הגדולה בתפילת היוצר ז׳ כוכבי לכת אמרו והאופנים וחיות הקדש ר"ב אזור המזלות ולכן קראם כולם במקום הזה בהמה שהוא ב"ח וכן קראו חכמי יון גלגל המזלות גלגל ב״ח ובלשונם זודי'אקוש. ויש לפרש כי בהמה הוא שם בלתי מושלם ר״ל ב״ה מ״ה ר"ל בהם מהות126 ואם לא השגנוהו באיכותו כי הפילוסוף אמר בספר השמים והעולם כי השמים הם גשם חמשי לא כגשמי הד' יסודות והם לא קלי' ולא כבדים. א״כ כפי עניינם בהשים זה <השם> בשני תבות ב״ה מ״ה כי אי אפשר להגדירם בשם מחייב בתיבה אחת אלא בשם מורכב מתבות יותר מאחת יורו על שם בלתי מושלם. ומענין זה בא בתורה על החומר הראשון בקראה אותו בוהו127 ר"ל בו הוא כלו[מר] ההיולי לא הושג מהותו רק שבו הוא נשוי צורת הדברים לפי שלא נמצא שם שיור' על מהותו יותר קרוב מזה. וכן עשה כאן נותן התורה וקרא העצם השמיימי לטוהר בהמה טהורה.

			ואמר מכל בהמה הטהורה תקח לך שבעה שבעה (בראשית ז 2), באמרו מכל רמז שיעיין בכל מספרי הגלגלים ויקח לו מספרם מוגדר בשכל שהם שבעה שבעה ר"ל ז' פעמים שהם מ״ט128 במספר. ואמר איש ואשתו שכל אחד מהם חמר וצורה. ואחר שיעיין ג"כ בגשם הבלתי שומר תמונתו אשר בין גלגל לגלגל וקראו הבהמה אשר איננה טהורה (בראשית ז 8) היא כאמר יש לחומר ההוא בה מהות מה. רק שלא נודע איכותו ומהותו רק שידענו שהוא בלתי שומר תמונתו.129 ולכן תואר ג"כ בשם בלתי נשלם ונוסף ע"ז תואר ג"כ בשלילה. ואמ' אשר איננה טהורה לא אמר טמאה כי אין שום טומאה וחסרון בגרם השמיימי. אמנם תואר באיננה טהורה כי כן האמת איננו טהור כעצם השמים לטוהר (שמות כד 10) שיש לו השלמה שבצורות והוא התבנית הכדורית והוא שמור בהם. אמנם הגשם הבלתי שומר תמונתו אין לו זאת הטהורה שתהיה בו תמונה קיימת. לכן אמר אשר לא טהורה היא (בראשית ז 2). ולזאת הסיבה בעינה אמ' היא שמורה על כינוי נסתר לנקבה וכן אפלטון היה קורא החומר נקבה והצורה זכר130 רמז פה שזה הגשם החומרי אשר בינות לגלגל הושג מציאות חומרו אמנם הצורה לא נודעה כי היא בלתי שמורה על ענין אחד. ועם כל זה ידע כי יש לו תמונה וצורה לכן אמ' שיש בו ג"כ שנים איש ואשתו (בראשית ז 2) ר"ל חומר וצורה כיון שהוא גשם רק שאינו שומר התמונה. ואמ' עוד שיעיין במניעי הגלגלים השכלים הנבדלים שהם כמספר הגלגלים וקראם עוף השמים כמו שבאר זה הרמב"ם זל במורה בח"א פר' מ"ט ז"ל ונבחרה תנועת העופפות למלאכים להורות על היותם חיים מפני שהיא השלמה שבתנועת ב"ח שאינם מדברים המקומית והנכבדה שבהם והאדם יחשבה שלמות גדול עד שיתאוה שיעוף ועוד יראה ואח"כ יעלם131 / עמ' 3 (208 א) / ויקרב ואח"כ ירחק בזמן מועט ואלו כולם עניינים צריך שנאמינם במלאכים ואמר וירכב על כרוב ויעף (תהילים יח 11; שמואל ב כב 11) כי הכרוב הוא אשר עף.132 ודע כי כל מתנועע במהירות מאד יתואר בעופפות להורות על מהירות התנועה. אמ' אשר ידאה הנשר (דברים כח 49). ודע עוד כי הכנפים הם סיבת העופפות כי לא יצויר עופפות בזולת כנפים להישיר לענין מציאות' לא לאמיתות מהותם. ולזה ג"כ יהיו הכנפים אשר יראו על מספר סבות תנועת המתנועע. ובפר' מ"ג באר שתוף כנף133 ואמ' כל כנף שבא במלאכים שעניינן הסתר הלא תתבונן אמרו בשתים יכסה פניו134 ובשתים יכסה רגליו ובשתים יעופף (ישעיה ו 2). ר"ל מציאות המלאך נסתרת ונעלמת מאד והיא פניו.135 וכן הדברים אשר הוא סבתם אשר הם רגליו כאשר בארתי136 בשתוף רגליהם ג"כ נעלמים מאד. כי פעולת השכלים נעלמות מאד שלא יתבאר עניינם אלא אחר למוד. וזאת לשתי סבות אם מצדם אם מצדנו עכ"ל. סוף דבר הושאל ענין העופפו' לשכלים הנבדלים בספרי הנבואה וזה מבואר ממראו' ישעיהו ויחזקאל ע"ה במרכבה137 שהרבו לדבר מענין החיות וכנפיהם וספר בכאן שהם כמספר הגלגלים שבעה פעמים שבעה הרי מ"ט שכלים נבדלים <(ובאר צורתם ותאורם ותכליתם וזה)> שאמ' זכר ונקבה לחיות זרע על פני כל הארץ (בראשית ז 3). לא אמ' בכאן שנים איש ואשתו כמו' שאמ' בגלגלים ובגשם הבלתי שומר תמונתו רק זכר ונקבה לחיות זרע וגו' כי בנבדל אין בו דבר מהרכבה מהות יעמד מקום החומר ומהות יעמוד מקום הצורה כאשר הענין בגרמים השמיימיים ולמה שתחתיהם. אבל אלה הם במדרגת הזכר המשפיע והגלגלים הם במדרגת הנקבה138 מקבלים שפע ואצילות139 לחיות זרע ע"פ כל הארץ ר"ל באמצעות השפעה והקבלה יוציאו מן הכח לפועל כל אשר בארץ וכנה לכל הדברים מה שהם בכח זרע140 כי כן יחס הזרע לפריו כי הזרע הוא הפרי בכח וכשהוא בפועל ישוב פרי ולקח עד״מ הזרע תמורת כל מה שהוא בכח בארץ וקרא מה שבפועל חיות. ורמז כשיצא החומר הראשון לידי פועל במה שהוא בכח עליו באמצעות הגלגלים והכוכבים שהם מ"ט וכן על ידי מניעיהם השכלים הנבדלים שהם כמו כן מ"ט כמספר הגלגלים וע"י שזה משפיע ר"ל השכל הנבדל והגלגל מקבל ומכין הערכים המזגיים אשר יתחדשו מהרכבת היסודות הארבע ויקרא המזג צורת דומם ואח"כ צומח ואח"כ חי ואח"כ חי מדבר וזאת היא הצורה האחרונה אשר ההיולי כחיי עליה ובהיות זאת הצורה בפועל אז תחיה לעולם והיה זה בשתי סבות פועלות אלו החיים על הארץ הגלגלים וערכי מבטי כוכביהם נותנים הכנה מזגית בארץ ר"ל ביסודות141 והשכלים הנבדלי' ישפיעו הצורות במוכנים לקבל השפע142 והשכל הפועל שהוא עלול מכל הנבדלים143 מוציא הדבר לפועל. ומזה תבין מדוע אמר בעוף השמים זכר ונקבה ולא אמ' איש ואשתו לפי שהנבדל אינו בשום נושא אבל הוא עצם פשוטו ואין לו יחס עם דבר חומרי יהיה לו נושא עד שיא' איש ואשתו ואין כן הענין בעולם הגלגלים ועולם היסודות. הם זכר ונקבה ואיש ואשתו ר"ל משפיע ומקבל חומר וצורה ומה144 יהיה העצם הגשמי. אמנם בנבדלים אין בהם רק זכר ונקבה לבד / עמ׳ 4 (208ב) / ר״ל משפיע ומקבל לא חומר וצורה.

			והנה באתה ללמוד מזה שיש שני עצמים אחד העצם הפשוט שהם השכלים הנבדלים, והשני העצם הגשמי המורכב מחומר וצורה וכן זכר זה הפילוסוף במה שאחר הטבע.145 אלא שחלק העצם הגשמי לשניים עצמי' בהבדלים מיוחדים ר"ל חלק העצם הגשמי אשר לשמים וכוכביו מעצם המורכב מחומ' וצורה ואין לנו עסק בזה כעת כי הוא דרוש עמוק מאד אם חומר השמים מתחלף מחומר היסודות אם לא. והרמב"מ ז"ל פסק בח"ב פר' כ"ו מדברי ר' אליעזר הגדול שהדין כדעת הפילוסוף שהם שני חומרים מתחלפי' ר"ל חומר העליוני׳ וחומר התחתונים ואמ' שהוא סוד מסודות המציאות ולא תקל בו בביאור אותו גדול מגדולי החכמים עכ"ל. ואני בברחי מאמונת קדמות לעולם כפי יסודות התורה לא רציתי להעזר בזה ממאמ' ר' אליעזר שמים מהיכן נבראו וארץ מהיכן נבראת כי די מה שתמה הרמב"מ ז"ל עליו בפרק ההוא והיותו חושד בו מאד, ולכן אינני נכנס בין הספקות האלה. ואף כי להביא ראיה ממאמרי' אליעזר ולא אוכל להבין אם יטה ר"מ ז"ל עמו כהאמין בדברו שהם שנים חומרים עליונים ותחתונים היאך ינצל מהאמנת הקדמות לחומר הגלגלים עם הש"י ולכן יראתי לגשת אל המקום הזה ולא חלקתי העצם הגשמי לשני עצמים כמו שעשה הפילוסוף146 ואם הפילוסוף עשה זה לא לחצתו אמונת החדוש כמוני כי האמין קדמות שני העצמים ר"ל העליון והשפל ורחמנ' ליצלן מהאי דעתא.

			ואמ' כי לימים עוד שבעה אנכי ממטיר על הארץ מ' יום ומ' לילה (בראשית ז 4). אין ספק ששבעת הימי' הנזכרי' שלילותיהן עמהן ואעפ"י שזכר ימים בסתם ואם פרט אח"כ ואמ' מ' יום ומ' לילה סוף דבר הכלל העולה הם בכלל ובפרט מ״ז יום ומ״ז לילה השעור המוגבל פה. ורצה ביום מציאות ההווים כמו שהיום נגלה לרואי השמש שכן המציאות נגלה חוץ לשכל כאשר הוא בשכל ולילה רמז אל ההפסד אשר יקרה בעולם השפל שהוא ההעדר כאשר הלילה הוא העדר האור.147 וספר כי הם מ"ז צורות בגלגל השמיני אשר ישפיעו גם הם בעולם השפל וגורמים הויה והפסד לטלסמות השפלות ולכן <(לא)>148 זכר שיעור מ"ז ליום וללילה ואעפ"י שחכמי התכונ' אמרו שהצורות הם מ"ח ומנינו פה מ"ז לבד. הריני אמ' כי הנשר המעופף149 הוא בעצמו צורת י״ד מהדרומיות הנקר' נמר ואינם רק מ"ז צורות. ולפי שסלק מלילה אמ' ומחיתי את כל היקום אשר עשיתי מעל פני האדמה (בראשית ז 4) כי ההויה זכר כבר בפסוק שלמעלה לחיות זרע על פני כל הארץ. ואמרו ממטיר בכאן ר"ב משפיע באמצעות המ״ז צורות מציאות והעדר הנקראים יום ולילה ע"ד ההמשל. מצורף גם לזה כי המ״ז צורות יש להם זריחה ושקיעה ביום ובלילה כאשר הוא לשמש ומחדשים [ד' תקופות] כמו שתעשה השמש ויתחייב מהם הויה והפסד כמו שיתחייב זה מהשמש אמנם אין זריחתם ביום ושקיעתם בלילה כפי תנועתם העצמית כי היא בע' שנה מעלה אחת150 אמנם היא התנועה המוכרחת היומית אשר תקיף כל הכוכבים והגלגלים בכ"ד שעות שהוא היום והלילה. ודע גם זה.

			וספר כי נח עשה ככל אשר צוהו יי' (בראשית ז 5) ר"ל שהשכל עיין בכל מה שהוא מיוחס לש"י כמו עצם השמים לטוהר151 (שמות כד 10) ועצם השכלים הנבדלים ומספרם ועניינם בכל מה שאפשר לשכל האנושי להשיג מזה / עמ׳ 5 (209א) / הנה הותר ספקות ו ז ח.

			ונח בן שש מאות שנה והמבול היה מים על הארץ (בראשית ז 6) ספר כי השכל המכונה נח שמע לצווי הש"י ועצת יי' היא תקום (משלי יט 21) ועיין בנושאים על התנאים אשר צווה והבין כי זה הנושא האחרון אשר צוהו הש״י יותר מעולה מהנושא אשר צוהו אלהים כי כאשר גבהו שמים מעל הארץ בעצם ובמקום כן גבהו דרכי צווי הש״י הנכבד מצוויי האלהים,152 וכבר נודע משתוף שם בן מדברי הרמב"מ ז"ל153 שהר״ב בינה והבנה וכן נקראי' תלמידי הנביאים בני הנביאי' כאשר בארנו בשתוף בנים. וספר כי השכל הבין שש סוגי הנמצאות וכאלו אמ' בן שש התחלות המציאות והם כאשר זכרם אבונצר אלפראבי בראש ספרו.154 [וז"ש אמ'] אבונצר ההתחלות אשר בהם עמידת הגשמים והמקרים אשר להם ששה מינים155 ולהם ששה מדרגות גדולות כל מדרגה תאחוז מין מהם. הסיבה הראשונה במדרגה הראשונה. הסיבות השניות156 במדרגה השנית. השכל הפועל במדרגה השלישית. הנפש במדרגה הרביעית. הצורה במדרגה החמישית. החומר במדרגה הששית. ושלשה מהם אינם גשמים ולא הם בגשמים. והם הסבה הראשונה. והשניים והשכל הפועל. ושלשה הם בגשמים ואין עצמותם גשמים. והם הנפש והצורה והחומר. והגשמים הם ששה סוגים הגשם השמיימיי, והחי בלתי מדבר, והצמחים והמחצבים והיסודות הארבעה. ומתכת עכ"ל.157 והנה ספר כי הבין השכל כל הששה מציאיות במופת וזהו אמרו מאות והמ' שמוש כאשר בארנו בשתופו ר"ל במופת ראיה מה שלא היה יכול להשיגו במופת סיבה158 וענין אות כמו סימן לא שיתן המציאות בעצם הדרוש. ואין כן מופת שיתן סיבת הדבר ומחייבו על כל פנים בסיבה. ואמ' שנה ר"ל שנה [פרקו] ולמד מן מופתי ראיה מציאות כל אשר צוהו אלהים ית' וספר כי לנח ר"ל השכל היו ששת מיני המציאות ללמוד מופתי. לפי שעשה מהתבה על התנאים כאשר צוהו אלהים. אמנם מי שנשאר בזולת התבה היו מים החכמות מבול אליו ובללו שפתיו כי לא באו אל התבה. אמנם נח השכל ובניו ר"ל מושגיו <[הם] ספרי ההגיון> ואשתו הוא הנפש המדמה הנושאה לשכל ונשי בניו (בראשית ז 7) הם הזוכר והמתעורר כי באמצעותם ישיג השכל ומושגיו שהם בניו באו אל התבה והשתמשו בה מפני מי המבול שלא יתבלבלו שפתם בעיינם בנימוס הנמצאות וסדרם ויושרם אמנם הניחו לנמצא נמצא תבה מוגבלת תורה על מהות הדבר ההוא כמו הגדר. ומה שהבין מן הבהמה הטהורה אל הגרמים השמיימיים ומן הבהמה אשר איננה טהורה שהוא הגשם הבלתי שומר תמונתו. ומן העוף שהוא מניעי הגלגלים ומן <כל> הרמש על האדמה (בראשית ז 8) שהוא כולל כל ב"ח הן מעופף הן שוחה הן נצב הקומה הן אשר יולדו מעפשי האדמה. שנים שנים באו אל נח אל התבה (בראשית ז 9) ספר כאשר הגבילם בשמות ובתבות יורו על גדריהם אז ידע כי כל הנמצאות הם עצמים מורכבים לפחות משנים דברים בעצמותם חוץ מיוצר הכל שהוא לבדו אחד.159 והשיג הקשרם זה בזה שכל העולם כלו כאיש אחד קשור קצתו בקצתו והם זכר ונקבה כלו' משפיע ומקבל כאשר צוה אלהים את נח כלומ' שתשפיע השכל הפועל לשכל הנקנה והשכל הנקנה השפיע לשכל ההיולאני והשכל ההיולאני השפיע למדמה וכן ההקש בהשפעת העולם מאת הסיבה הראשונה ית' למלאכים ומהם לגלגלים ומהגלגלים ליסודות עד שיקבלו מדרגה אחר מדרגה צורה מעולה יותר מהראשונה מדומם למחצב למתכת לצומח לחי לחי הדבר.

			ואמ' ויהי לשבעת הימים (בראשית ז 10) ר"ל ל"ז מיני החכמו' המתפשטות במציאות ומקיפים נמוסי הנמצאות וסדרם ויושרם ונגלים לשכל הנקרא נח כאשר נגלה אור יומם ומתוק לעינים. אמנם כל השכלים האנושיים אשר לא נזדככו ולא נכנסו בתבה בתנאיה נתבלבלו בחכמות ההם ונבלה שם שפתם {כ"ש} כי נמשכו אחר / עמ' 6 (209ב) / ההטעאה והנצוח ולא היו שכלים נפקדים מארציות חומריותם כמו נח. והיה מבול להם מי החכמו' וטבעו במצולותיה כדרך כל חסר לב. אמנם בשנת שש מאות שנה ר"ל בלמוד שש התחלו' במופת ואות ושנה וכפל למודו עד ששב לו לקנין חזק עם ההשגות ושב שכל בפועל לחיי נח (בראשית ז 11) ר"ל זה היה סבת חיי השכל לנצח. בחדש השני (בראשית ז 11) רמז לעולם השניים שהוא עולם המלאכים ר"ל השכלים הנבדלי' ר"ל במדרגת הי"ז הגיע לחיים נצחיים והשארות השכל וזה בהשגו ז' מניעי ז' כוכבי לכת. ועשרה מניעי הגלגלים המכוכבים והבלתי מכוכבים. ושם אותם בכלל יותר קצר עתה. ביום הזה נבקעו כל מעיינות תהום רבה (בראשית ז 11) והשיג השגה יותר קצרה ממה שהשיג למעלה160 שהשיגם מ"ט כי זה בהשגה פרטית ועתה השגתו היא יותר כללית ואמ' כשהגיע במדרגת י"ז <לחודש השני ואם המנין מתשרי שאז יהיה מזל מאזנים ובי"ז בשני מושל מעלה י"ז על עקרב. והיא כפי גבולי מצרי׳161 לכוכב והוא מורה על החכמ' ]והתבונה]> אז היה מוכן מלמעלה ונכנע אליו כל השפלים והיו אצלו בפועל והוכן לקבל שפע אלהי מהש"י וזהו אמרו וארובות השמים נפתחו162 כי זה השער ליי' צדיקי' יבואו בו. והרמב"ם ז"ל אמ' בח"ג פר' ז׳ וז"ל מכלל מה שצריך לחקור עליו קשרו השגת המרכבה בשנה ובחדש וביום וקשרה במקום שזה מה שצריך לבקש לו ענין. ולא יחשב שהוא דבר אין ענין לו.163 ומה שצריך להסתכל בו והוא מפתח הכל אמרו נפתחו השמים (יחזקאל א 1) ואמ' פתחו שערים ויבא גוי צדיק שומר אמונים (ישעיה כו 2). ודלתי שמים מי פתח (תהילים עח 23). ושאו פתחי עולם (תהילים כד 9) פתחו לי שער צדק (תהילים קיח 19) ומזה הרבה עכ״ל. והנ"ל כי כן נקשר פה זאת המראה האלהית בשנה ובחדש וביום לחיי נח. ואמ' שהשכל החי כאמרו איש חי ורב פעלים מקבציאל.164 וכן כנהו כאן נח. ואמר שנה ולמד ע"י ההשגות. וחודש שחדש כנשר נעוריו (תהילים קג 5) ויצא מן הכח לפועל בחדש השני שהשיג השכלים הנבדלים והנקראי' שניים165 וכיום שרומז למה שכלל הגלגל היומי מן הכוכבים והגלגלים בתוכו. ומעיינות תהום רבה רמז שהשיג הדברים השפלים אשר בארץ ובהשיגו כל אלה ארובות השמים נפתחו לשכל ושכן באור ההשגה כי אין זה כי אם בית אלהים וזה שער השמים.166 ואמ' ויהי הגשם על הארץ (בראשית ז 12) ספר כי שפע החכמה שפע על השכל ההיולאני וקראו גשם ע"ד גשם נדבות תניף אלהים (תהילים סח 10) וכמו שאמר משה ע"ה יערף כמטר לקחי תזל כטל אמרתי (דברים לב 2) וגו'. ואמ' ארבעים יום וארבעים לילה (בראשית ז 12) עד שבא בהשגת מרע״ה ואנוכי עמדתי בהר מ' יום ומ' לילה (דברים י 6) אצל מתן תורה וכן מצאנו אצלו ג' פעמים וכן באליהו הנביא בהשגתו ולך בכח האכילה ההיא ארבעים יום (מלכים א יט 8). וכן בהשגת יונה בן אמתי ובעוד ארבעי' יום והנה ננוה נהפכת (יונה ג 4). וכן מ' יכנו ולא יוסיף (דברים כה 3) והוא מספר נהוג בדברי הנבואות. ואמ' בכאן שהיה השפע השכלי על השכל ההיולאני מ' יום ומ' לילה כמו שהיה השפע בהר סיני וזכר הרמב"מ ז״ל ח"ג פר' ט167 ידוע ומפורסם באומה מיום168 מעמד הר סיני היה יום עב וענן ומטר מועט שנ'169 יי' בצאתך משעיר בצעדך משדה אדום ארץ רעשה וגם שמים נטפו (שופטים ה 4) עכ"ל. אמ' רמז אל האור השופע מאת המאיר כל מחשך. כאמרו והארץ האירה מכבודו (יחזקאל מג 2). כמו שהגשם מלקוש שיורה כן השפע השכלי השופע כמטר וכטללי תחיה על השכל ההיולאני ומרוה גם הוא יורה. וזה המכוון פה בגשם מ' יום וגו'. או נוכל לפרש ויהי הגשם רמז כי השכל העיוני השיג הגשם אשר בארץ ר"ל ההיולי אשר תחת גלגל הירח שהוא נושא הצורות ההיולאניות. ואמרו מ' יום רמז להוית הצורה האנושית אשר ההיולי אפשרי בהשגתו ואמרו מ' ע"ד אמרם ז"ל מם יום ליצירת הולד (בכורות כא, ב) כי בתוך מ' יום תתהוה הצורה לעובר בבטן האם. ויום רמז להוית הנמצאו' ולילה רמז להפסדם אחר היותם וכן אז״ל במסכת נדה בפר' המפלת (נידה טז, ב) מלאך אחד ממונה על ההריון לילה שמו שנ' ולילה אמ' הורה גבר (איוב ג 3). ורצונם בזה שכל הוה נפסד וזה הפי' האחרון נכשר בעיני יותר מן הראשון. וספר בעצם היום הזה (בראשית ז 13) ר"ל בעצם ההויה / עמ׳ 7 (210 א) / בא נח ושם וחם ויפת בני נ"ח. ואשת נח ושלשת <נשי> בניו איתם אל התבה (בראשית ז 31) ספר מאז כי נתהוה הצורה האנושית בהיולי היה השכל העיוני מוכן ומזומן לבא אל התבה ונח שמו170 והיה ב״ח מדבר וראש למדברים בכל מקום בהמציאו ג' חלקי ההגיון הנרמזים בשם חם ויפת כאשר זכרנו בשעבר, ואלה בני נח ואשת נח הוא השכל ההיולאני שהוא במדרגת הנקבה לשכל הנקנה171 ושלשת נשי בניו שהם מדמה ומתעורר וזוכר. שהם נושאים למלאכת ההגיון ובאו כל אלה הכחות אל התבה והרגילו עצמם במלאכת ההגיון ושבה המלאכה ההגיונית מעת <[הרגילם]> להם לקנין חזק וידעו להשתמש בתבה כראוי בכל מקום. ובדרך אמצעות התבה המסודרת ע"ד ההגיון השיג השכל עם כחותיו הנפשיות כל החיה ר"ל חכמת הנפש <(... והיא הנפש)> המשכלת <למינה> <(וכל הבהמה למינה ר״ל)> והנפש החיונית הבהמית למינה. והנפש הצמחונית למינה. וכלל הבהמה למינה (בראשית ז 14) ר"ל השיג ההיולי אשר למטה מגלגל הירח וגשם הגלגל והגשם אשר בינות לגלגל הבלתי שומר תמונתו שבכולם מהות מה בהמה ואם הוא נעלם כאשר בארנו בשעבר מהוראת תבת בהמה. שהוא שם מורכב בה מה. ואמרו <ו>כל רמז לשלשת החומרים הנזכרי'. ר"ל שהשיג החמרים וצורותיהם אשר נשואים בהמה. ורמש הרומש על הארץ (בראשית ז 14) רמז שהשיג אף הב״ח המתהוים מעפוש האדמה הרומש' מבטן הארץ מבלעדי זכר ונקבה,172 למיניהו. וכל העוף למיניהו (בראשית ז 14) רמז לב״ח המעופפים כל צפור (בראשית ז 14) נגזר מענין צפירת תפארת (ישעיה כח 5) ובמשנה הקופה משיעשה בה שתי צפירות לרחב שלה (כלים טז, ג) פיר' הסיבוב שעושין לקופה סביבותיה ור"ל שמעגליו סביב וכן פה ענין צפור ר"ל כל צפור ר"ל כל כדור מכדורי הגלגלים כל כנף (כלים טז, ג) כל מניעיהם כולם כמו שזכר זה הרב המורה בשיתוף כנף בח"א פר' מ"ג ומ"ט. ובח״ב פר' ו' וי' ובח״ג בפ״ב בפרקי המרכבה.

			וספר כל אלו המושגות בנושאים היקרים באו אל השכל אשר יכונה נח אל התבה, ר"ל בהגבלתו בתבה שם כל דבר עד שיעמד השם במקום הגדר. ואמר שנים שנים מכל הבשר אשר בו רוח חיים (בראשית ז 15) ר"ב שהשיג בכל כח חומרי מנפש החיונית השיג שיש לכל כח שניות ר"ל כח יעמד מדרגת החומר וכח יעמד מדרגת הצורה..... כמו הכח <()> הצומחת לנפש החיונית והנפש(ה) החיונית במדרגת החומר לנפש המדמה והמדמה במדרגת ההיולי למחשב ומחשב במדרגת ההיולי לשכל העיוני ההיולי והשכל ההיולי במדרגת ההיולי לשכל הנקנה173 ואמ' הפילוסוף במאמ' ב' בספר הנפש174 כי יש כאן חמש מעלות. התחלתן גופני והיא הצורה המרגשת מחוץ לנפש. ומעלה שניה מציאות זו הצורה בהרגש השותף והוא תחלת המעלות הרוחניות. מעלה שלישית מציאותה בכח הדמיונית והיא יותר רוחנית מהראשונה מעלה רביעית מציאותה בכח הבורר. מעלה חמשית מציאותה בכח הזכרנית והיא רוחנית יותר מכולן לפי שהיא מקבלת היותר מובחר ממה שהכירו הכחות שלפניו ובבררתו מן הקליפה וזכר רלב"ג בהקדמתו <פירושו> [ב]שיר השירים175 זה הענין והוסיף בו לקח ואמ' כי לא יובן הדבר האחד יש לו מציאויות מתחלפות ולזה טעו הקודמים ואמרו שאין כאן ידיעה קיימת והוא סלק זה הספק ואמר כי המציאות למושכל הוא אחד אמנם אלו הכחות הנפשיות הם אשר בהם החלוף מצדם מה שהאחד הוא במדרגת החומר למה שאחריו ואותו שאחריו הוא לו במדרגת הצורה וכן ילך הענין בהם עד סופן לכן כל כח נפשי יותר רוחני ישיג המושג האחד בעינו / עמ׳ 8 (210ב) / יותר מופשט מחומריותו מהכח אשר לפניו ולכן יושג המושג האחד בעינו במושגות מתחלפות מפני חלוף מדרגות הכחות המשיגות במדרגותיהם הרוחניות ויש כאן ידיעה. ע"כ עניינן ואם לא אמרו בזה הלשון סוף דבר המכוון פה שהשכל הנקר' נח השיג הדברים המושגים הבאים אליו אל התבה שנים שנים על הדרך שאמרנו.

			וספר עוד ואמ' והבאים זכר ונקבה מכל בשר באו (בראשית ז 16) הר״ב כי הבאים מכל בשר כי כן באו אליו כל מושגיו אשר הם גופות באו חומר וצורה ויצר מציאותם כי כן דרך ההשגה עד שיגיע אל השכל כאשר בארנו זה במה שקדם. והכוונה בכל בשר כל גוף וכן פי' ג"כ א״ע ע״ה176 והוסיף הנה על מה שאמ' בפסוק שלפני זה אפי' מה שהשיג מגופות חומריות שאינם ב״ח השיגם בחומרם וצורתם. כי לא הזכיר פה אשר בו רוח חיים כאשר זכר בפסוק שלפני זה כי הפסוק שלפני זה דבר בכוחות הגופניות בנפש החיונית כאמרו אשר בו רוח חיים. והשיגם השכל העיוני כל הנמצאות הנזכרות שנים שנים זכר ונקבה ר״ל בחמרו ובצור{ו}תו. גם בעניינים הנחשבים צורה היו במדרגת החמר למה שהוא יותר רוחני וצורה לו <ועליון ממנו> כמו שבארנו זה מהשגת הדברים בשעבר. וספר שכן עשה כאשר צוה אותו אלהים177 ר"ל שכן צוה לו השכל הפועל. שבאופן זה ישיג הדברים. שנ' ומכל החי ומכל בשר שנים מכל תביא אל התבה לחיות אתך זכר ונקבה יהיו (בראשית ו 19). וספר בכאן בהגיעו לאופן ההשגה הזאת המתוארת כאשר צוהו השכל הפועל <178> ויסגור יי' בעדו (בראשית ז 16) ר"ל שגם הש"י השגיח בשכל העיוני באופן שימנעהו מכל טעות והשגה משתבשות השכל מהשיג האמת בנימוס הנמצאות כגדריהם בלתי שגיאה וטעות. ובא להורות שהש"י ישגיח כפי יתרון שלמות השכל כי לפי שכלו יהולל איש. ונעוה לב יהיה לבז (משלי יב 8). כי אין חפץ בכסילים (קהלת ה 3). ויהי המבול ארבעים יום על הארץ וירבו המים (בראשית ז 17) ספר כי השגת החכמות <ונמוסי> נמצאות וטבעם ויושרם שפע על <[שכלי]> אנשי הארץ והתפשטו החכמות בשכלים האנושיים אמנם נבלה שפתם (בראשית י 7) ו[נת]בלבלו דעותיהם כי לא שלמו במלאכת הטבע כמו נח ובניו והם לא השתמשו רק ממלאכות ההגיון המיוחסות לחַם שהם הטעה ונצוח ושיר. אמנם לא ידעו דרכי שם ויפת.<179> וזכר מספר ארבעים כמו שנזכר בענין מרע"ה בעמידתו בהר כנזכר בשעבר ואמ' וירבו המים נתרבו שפע מציאות החכמה בעולם וישאו את התבה (בראשית ז 17) ר"ל המשיגים החכמה היו מנשאים התיבה ר"ל מלאכת ההגיון ותרם מעל הארץ (בראשית ז 17) ר"ל הרימו הבקיאים מלאכת ההגיון הרמת מעלה וגנזוה לעצמם להשתמש בחכמות על ידה והסירוה והגדילו<ה> וינשאוה מלפרסמה לאנשי הארץ. כמאמ׳ הפילוסופי במוסריהם180 מנעו החכמה ממי שאינו מבעליה פן תחמסוה ואל תשליכו הפנינים לפני החזרים כי אינם יודעים לעשות בהם מאומה. ואז"ל מנעו בניכם מן ההגיון181 וזאת הית' כוונתם שאין ראוי ללמד האנשים שהם בשכלם חסרים כמו הבנים הקטנים אפי' גדול בשנים כי לבקשם השררות והנצוח ימשכו אחרי מלאכת חם ולא ילכו במלאכ' שם ויפת. ואמ' עוד כי כאשר השכל האנושי <השלם> גנז מלאכת ההגיון וינשא התיבה בתנאי' הנזכרים ולא מסרם לאנשי הארץ הדבקים בחומריות וארציות ולא נזדכך שכלם.182 אז גברו החכמות מאד מאד על הארץ ר"ל בעולם ותלך התבה על פני המים (בראשית ז 18) ר"ל התפשטה מלאכת התבה ההגיונית ע"פ החכמות בכללן. ואמ' עוד שהמים גברו מאוד מאד בדרך הזה והיו מתוקני המלאכה וברורים הדברים אשר בכל דרוש ודרוש ממנה ואין בהם כלל תבה מטעה או מיותרת או חסרה כי התבה שמרה גדרי דרוש דרוש. ויכסו החכמו' כל ההרים (בראשית ז 19) הגבוהים אשר תחת כל השמים ר"ל בררה החכמה כל הדרושים הגבוהים והרמים כהרים אשר תחת כל השמים כמו ההיולי וצורה וההעדר והזמן והתנועה / עמ׳ 9 (211א) / ומה שבכח ו<ש>בפעל ובהכנה. כארבע יסודות וקל וכבד. והעצם והמקרה. הנמנע והמחויב האפשר. ואלה הם התחלות לנמצאות ההוות ונפסדות תחת כל השמים והם במדרגת ההרים והתחלות לנמצאות המשתנות ומי החכמות גברו עליהם והתפשטו בהן באמצעו' התבה ההגיונית כאשר בארנו. ואמר חמש עשרה אמה מלמעלה גברו המים ויכסו ההרים (בראשית ז 20). ספר כי ט"ו אמה ר״ב הסוג המין ההבדל הסגולה המקרה. העצם הכמות האיכות הצירוף המתי האנה המצב לו הנפעל הפועל. הרי ט"ו אמה183 כמו שהאמה משערת ומודדת הדברים הנמדדין כן אלו הט"ו משערים וגורמים להעלות השכל למעלה על כל מושג רם ונשא להקיף בו בשכל ובחכמה כמו שאמ' גברו המים ויכוסו ההרים. ר״ב כי מצד אלו הט"ו מאמרות הבחין השכל עצם כל דבר טבעי וידע במה שיש לדבר דבר בעצם או במקרה <או בסגולה> או במדה מדרגה מן המדרגות מדרגת מציאותו. וספר כי השיג כל דבר שהוא כח גופני הוא נפסד אחר שנתהוה כי לא ימלט מהיות בחלק או בכל <תחת> מדה מאלו הט"ו מאמרות וזהו שאמ' ויגוע כל אשר הרומש על הארץ בעוף ובבהמה ובחיה (בראשית ז 21) ובכל שרץ השורץ על הארץ וכל האדם. כל אשר נשמת רוח חיים באפיו מכל אשר בחרבה מתו (בראשית ז 22). וזכר מיני הב"ח והב"ח המדבר כ"ש הצומח שכולם יכללם ההפסד אחרי כי אין צורתם חזקה כצורת הב"ח המדבר. ואמ' מתו בלשון עבר לפי שהזמן העבר הוא אשר כבר יצא לפועל ואין כן ההוה והעתיד. ואמרו רז"ל הילודים למות184 כלומ' כי החי הוא דורך בכל העת אל המות כי הוא בכח למות כי לא ידע קצו ע"כ הניח הדבר בעבר כאלו כבר יצא לפועל ההפסד אחר שנתהוה וכן אמרה התורה ג"כ על זאת הכונה ביום אכלך ממנו מות תמות (בראשית ב 17) ולא מת בו ביום אלא ר״ב שבו ביום הוא היה בכח על המיתה. וספר כי השכל העיוני השיג זה שכל כח גשמי וארציי אחרי שנתהוה יפסד. ואמ' עוד רמז מופלג כל אשר בחרבה מתו. אבל מי שהוא משוטט בנפשו באי החכמות חי לעולם כי כמו שהמים הם כינוי לחכמה185 כן החרבה כינוי להעדרה <ואף אם ישיג דברים אשר הם גשמים או כח בגשמים> ובזה נרמז ההשארות הנפשי. ספר כי אין השארות כלל לצורות הגשמיות כאמרו וימת כל היקום אשר על פני האדמה מאדם ועד בהמה עד רמש ועד עוף השמים וימחו מן הארץ (בראשית ז 23) בגדול החל ובקטן כלה כי האדם מעולה בצורתו מן הבהמה והבהמה עולה בצורתה מן הרמש והרמש הארציי יותר שלם הצורה מהמעופף וספר כי נמחו מן הארץ ואין בכולם צורה קיימת ונשארת רק השכל העיוני לבדו שנא' וישאר אך נח לבדו ואשר אתו בתבה. ובזולת זה אין השארות לכל ההוים כולם יכללם ההפסד <186>

			ונוכל לפרש באופן אחר מה שאמ' וירבו המים וישאו את התבה אינו כפל ענין עם הפסוק שאחריו שאמ' ויגברו המים וירבו מאד על הארץ ותלך התבה ע"פ המים (בראשית ז 18)187 כי הרצון בפסוק הראשון וירבו מי החכמות והיו בפועל והמציא השכל באמצעיהם מלאכת ההגיון והנשיאה לתיבה ורוממותה היה בסיבת רבוי מי החכמות והתגברותם. וההגיון ובנין התיבה הוא מאוחר לחכמות. אמנם בפסוק השני ספר עכ"ז שהיה תגבורת החכמה מאז כי נשלמה מלאכת ההגיון נהגו המתעסקים בחכמה להקדים ההגיון לפני דרישת החכמה וזהו אמרו ותלך התבה על פני המים. וזה הדרך מועיל בלמוד החכמות מאד מאד. וספר כי בדרך הזה האחרון מי החכמות גברו מאד מאד על אנשי / עמ' 10 (211ב) / הארץ ויכוסו כל ההרים (בראשית ז 20) הגבוהים אשר תחת כל השמים כלומ' ההשגות הנשאות והרמו' כמו חדוש העולם188 וידיעת הש"י הדברים האפשריים ההוים והנפסדים והשגחתו בשפלים189 ומה שידמה לאלו הדרושים הרמים והנשאים נתכסו במי החכמה ונכתרו בעמק החכמה והושגו לשכל במופת. ואמ' ט"ו אמה מלמעלה גברו המים (בראשית ז 20) ר״ב שהשכל השיג ט"ו דברים והם שיעור קומה כל הנמצאות. והם דומם צומח חי מדבר שכל הפועל גלגלים מניעיהם ז' כוכבי לכת סבה ראשונה הרי ט"ו מיני' ואמ' כי מי החכמות גברו ויכסו כל הרי ההשגות בט"ו דרושים ועלו למעלה להקיף במדרגתם באמצעות התבה. אמנם מי שלא בא אל התבה והלך בה על פני המים מי החכמות ונדבק לחומריותו מתו ולא בחכמה שנ' ויגוע כל בשר (בראשית ז 21) וגו', כל אשר נשמת רוח חיים באפיו מכל אשר בחרבה מתו. כי לא שאבו ממעייני הישועה ולא באו להם מים עד נפש ונמחו כולם בחומריותם <{וכן}> ולא נשאר <(מהם)> רק השכל השלם הנקר' נח וכל אשר אתו בתבה ההגיונית. ור״ב מי האיש החפץ חיים (תהילים לד 13) יבא אל נח אל התבה ההולכת על פני המים. ויפרד מאדמת עפריותו ונח ינחמנו מעצבון ידיו מן האדמה אשר אררה יי' (בראשית ה 29) כי הבדל יבדילנו יי' מיד בני נכר (זכריה ג 7) התאות הגשמיות וישוב עצם שכלי להיות לו מהלכים בין העומדים (זכריה ג 7). וגם זה הביאור נכון כראשון. ואמר ויגברו המים על הארץ ק"ן יום (בראשית ז 24) רמז כי השיג בחכמה הק"ך מחברות190 אשר לז' כוכבי לכת ושלשים כוכבים אשר הם באזור המזלות אשר כל אחד יש לו ממסך כשני כוכבים מכוכבי לכת ושופטים ממנו כמו ששופטים מדבוק שני כוכבי' לכת הרי ק"ן וקראם יום. ר״ב מה שיתחייבו ק"ן מיני מציאיות נפרדים בסבתם ובזה כלול חלק גדול מחכמת השמים. ויזכור אלהי' את נח (בראשית ח 1) ספר כיון שהשיג השכל השלמות הנזכר עד עתה נדבק בשכל הפועל והשגיח בו בסבת ההשכלה אשר לו בכל החיה ר"ל בשכלים הנפרדים ובנפש החכמה האנושית כי חיים הם למוצאיהם ואת כל הבהמ' רמז מה שהשכיל מענין הגלגלים ומענין הגשם הבלתי שומר תמונתו אשר בינות לגלגל והכוכבים הרצים והקיימים ומזגם היסודות ומה שיתחיב מדבוקיהם ואשר ידע השכל כל זה במופת באמצעות התבה ההגיונית. ובסבת אלו הידיעות שב שכל בפועל דבק באלהי' ומושגח ממנו. אמנם זולתו מהכחות הנפשיות הנדבקות בחומר אמ' כי העביר אלהי' רוח על פני המים וישוכו המים (בראשית ח 1) הר״ב ע״ד ויצא הרוח מלפני יי' (מלכים א כב 21) או כמו שנ' בשאול ורוח יי' רעה מבעתו (על פי שמואל א טז 15). רצה בזה כאלו אמ' שרוח נבע מאת האלהי' לסגור לבם שלא ישיגו דבר מן החכמה ולא ישאבו מים בששון ממעייני הישועה (ישעיה יב 3) לפי שלא באו לתבה ולכן לא נזכרו <191> לפני האלהי' את נח. ומעתה ספר אע"פ שכבר השכל נשלם באמצעות התבה ותרם התבה ותלך על פני המים (בראשית ז 18–19) ויגברו מי החכמות ונשלמו כל החכמות ונמצא השכל הנקרא נח בפועל ולכן היה נזכר ודבק בשכל הפועל אשר זהו השלמות המקוה לאדם. עם כל זה החכמה איננה מפורסמת לרוב אנשי העולם רק ליחידים השרידים יחידי סגולות אשר יי' קורא וזהוא שאמ' וישובו המים מעל הארץ הלוך ושוב ויחסרו המים מקצה חמישים ומאת יום (בראשית ח 3). וגלה כזה סוד גדול / עמ' 11 (212א) / מסתרי החכמה והוא ק"ן ימים מתחילי' מסוף הארבעים ואז השמש בכ"ז מעלות מתאומי' וכשנתן המנה ק"ן מעלות לק"ן יום יתום החשבון בכ"ז מעלות מעקרב. ולפי שלמזל עקרב [הוא] מיוחס כל איש בליעל ונבזה כי הוא בית מאדים וכפי הגבולים מעלת כ"ז מעקרב היא לשבתי ומעלת כ"ז גם היא מהבורות ושם ימצא השמש מקצה ק"ן יום ולקח נותן התורה זה הנמשל להורות כי יש מערכה מפאת הערכים הגלגליים אשר תוציא לפועל בעתים ידועים אנשי בליעל ונבזים מבני אדם נעדרי השלמות אשר הם חסרים במזגם ואי אפשר להם שיגיע להם שלמות השכל כי לא יכלו לקבל הנפש על תומה כמו שלא יכלה הנמלה לקבל צורת הגלגל. וזה הענין הוא מחויב מצד החכמה האלהית אשר עשה גם זה לעומת זה (קהלת ז 14) כמו שהוגבל עת אשר יתהוו נמצאות שלמות בעולם כפי אשר יתחייב משפע הק"ך מחברות [ול׳] כוכבי שבת אשר יש שהם ממסכים על טבע שני כוכבים מכוכבי נבוכה כן יתחייב ג"כ בהעדר הדבוקים וההבטות ההם שישפע מקבילי הנמצאות אשר התחייב מציאותם ויבא העדרם וכן אמ' החכם שלמ' ע״ה בעתים אשר זכר בספר קהלת. ופסוקי' רבים באו בדברי התורה והנביאים <ומאמרי> חז"ל לאמת זה הדעת.192 והכוונה פה להגיד כי אע"פ שרבו החכמות בזמנים החולפים והקיפם השכל בשלמות. יוגבל זמן מקביל לזה אשר תחייב המערכת שיולדו אנשים נבזים פחותי הנפש חסירי החכמה והמדע. וזהו הרצון באמרו והמים הלוך ושוב ויחסרו המים מקצה ק"ן יום ואמרו הלוך ושוב גלה ג"כ דעתו זה ע"ד והחיות רצוא ושוב.193 כי כן ענין הגלגל הוא רץ זמן מה ו' מזלות ממזרח למערב וששה מזלות המקבילים להם שנים אחור ממערב למזרח שהם תחת האופק ולכן מה שיתחייב משפעם רץ פעם ויוצא לפועל ופעם שב לאחור ואינו יוצא לפועל.194 וכך הוא ג"כ בקבול שלמות הצורה האנושית שימצא עת שישתדלו האנשים לבקש החכמות. ועת מקביל לזה שלא יביטו ספר מהם ואם הם כבר נמצאים בשלמות אצלם לא ישוטטו לדעת דבר יי' ואת פועל יי' לא ראו ומעשה ידיו לא הביטו (ישעיה ה 12) היה דבר יי' להם לחרפה (ירמיה ו 10, כ 8) וספרי החכמות כספר החתום (ישעיה כט 11) ודבר יי' יקר בימים ההם אין חזון נפרץ (שמואל א ג 1). וימים רבים ללא תורה וללא אלהי אמת. וזאת היא הסבה הנמרצת אשר הגלתנו מעל אדמתינו והאריכה גלותינו. עד שיחדש יי' ימינו כקדם (איכה ה 21) שנ' אני יי' בעתה אחישנה (ישעיה ס 22). כי יש עת מוגבל בשוב יי' שיבת ציון. כי אם כל הוה נפסד גם כל נפסד הוה195 ודעהו. כי הוא סוד גלותינו וגאולתינו.196 וספר כי חסרו החכמות עד שרוב אנשי הארץ נעדרי השלמו' השכלי והגיעו הימים אשר אין בהם חפץ ויי' משמים השקיף היש משכיל דורש אלהים (תהילים יד 2) כלו יחדיו סג נאלחו197 אין עושה טוב אין גם אחד (תהילים נג 4). והיה זה בסבת המערכה הגלגלית אשר לא הוכנו המזגי' מלמטה ולא קבלו הצורה האנושית על שלמותה. וזהוא שאמ' ויסכרו מעיינות תהום וארבות השמים. ויכלא הגשם מן השמים (בראשית ח 2) ר"ל כי נמנע השפע המכין קבול הצורות על השלמות מן השמים וישובו מי החכמות מעל הארץ הלוך ושוב ויחסרו המים כי עת לחשות ועת לדבר (קהלת ג 7) לכל חפץ אשר תחת השמים (קהלת ג 1) וכן דרך החשמל פעמי' חשות פעם ממללות.198 וכנה זה הענין לסתום חלוני רקיע ויכלא השפע השמיימי מהשפע ככל הצריך להכין בתהום רבה מעיינות המו{ג}ים199 לקבל הצורה <בשלמות> וזה יקרה כשהכוכב בגובה רום גלגלו אז יקבל מעולם העליון וירחק שפעו / עמ׳ 12 (212ב) / מעולם השפל והפך זה בהיות הכוכב בשפל רומו אז יחזק אורו ושפעו לעולם השפל מפני קורבתו לארץ.200 וספר כי בסבת זה וישובו המים מעל הארץ הלוך ושוב. ויחסרו המים (בראשית ח 4) כולו כינוי להפסק מציאות והתפשטות החכמות בעולם בין האנשים. ואפשר כי אמר מקץ ק"ן יום שכן הם ימי <עמידת> שבתי וכוכב חמה שהם מורים על החכמה בגובה רום גלגליהם היוצאי מרכזים <רום> וגלגלי הקפתיהם201 כי אז הם חלושי ההשפעה. וספר כי אפי' ההגיון שאינו מכלל החכמו' רק מפתח לחכמה ג"כ נעדרה ידיעתו משכל האנושי ולא ידעו בני אדם מעניין התבה [דרך]202 שיאמרו כי כן מוסכם הלשון. ואין טעם בשמות. ואין טעם לדבריהם.203 עד שאמרו גדולי חז"ל מנעו בניכם מן ההגיון. לחשבם שיזיק שמים אור לחושך ועל זה קנן ירמיה הנביא עליו השלו' באומרו במחשכים <204> הושיבני כמתי עולם (איכה ג 6). כי גדר האנשים בזמנינו זה ב״ח מדבר מת. ואמרו בחדש השביעי בי״ז יום לחדש (בראשית ח 4) ספר כי כוכב חמה שמורה על החכמה כבודו במאזנים בי"ז מעלות בו בזמן נותן התורה ושם כבוד שבתי שגם הוא מורה על החכמה לכן אמ' בחדש השביעי בי"ז יום בו אמ' כי נחה התבה ההגיונית על הרי אררט (בראשית ח 4) לפי שאז הכוכבים המורי' על החכמה בגובה רומם תחלש השפעתם ולכן נעלם מהם גם מלאכת ההגיון ואמרו שנח' התבה על הרי אררט הוא כינוי להר גבוה ותלול בארץ ידוע ששם הוא ענין ההעלמה וההסתר <(כמו ...)> מבני אדם כמו שזכר ג"כ ישעיה ע"ה והם נמלטו הרי אררט205 וזכרו במשלי הנבוא' זה ההר להורות על ההעלמה והסתר מבני אדם כמו שנזכר ג"כ בתורה ענין עזאזל ורמז בזה כי חכמת ההגיון נעדרה מבני אדם ונעלמה מהם כאלו הונחה על הר גבוה ותלול רחוק מבני אדם. וההגיון במעלת הרוממות וית[יצ]בו בני אדם בתחתית ההר ולא ראו כבוד יי' (שמות טז 7) כאש אוכלת בראש ההר (שמות כד 17) לכן אמ' ותנח התבה על הרי אררט. וספר כי בסבת העלמת ההגיון והעלמו מבני אדם השגתו נעדרה החכמה מבני אדם והמים היו הלוך וחסור עד החדש העשירי בעשירי באחד לחדש נראו ראשי ההרים (בראשית ח 5). עד החדש הי׳ ר״ב שנעלמו מדרגת חכמת הנמצאות כולם עד השכל הפועל שהוא במדרגה העשירית באצילות הנבדלים מאת הסבה הראשונה והוא מחדש בעשירי וספר כי שם נשארה חכמת הנמצאות בעשירי באחד לחדש נראו ראשי ההרים. ר״ב כי אין שום שכל אנושי שיודע בחכמות רק בשכל הפועל שהוא העשירי לאצילות בעשירי הזה כל המדעים בכלל באחד כאמרו באחד. ולא תחשוב שהוא אלוה כי הוא מחודש לכן אמ' לחדש ואין כן הש"י כי הוא בורא עלת כל הנמצאות ואינו נברא שנ' לפני לא נוצר אל (ישעיה מג 10) ואמ' שבשכל הפועל נראו ראשי ההשגות הרמות אשר בחכמות ומשם הוא <האצילות> לבני אדם האצילות על השכלים האנושיים. מצורף לזה כי הנולד בפנים הראשוני' מגדי שהוא מזל עשירי בעשירי ר״ל עשרה מעלות אשר לפנים כל איש הנולד בו יהיה איש דעות ועניו ואיש מוסר ונדיב ולקח זה למשל שנעדרו שלמי בני אדם מקץ ק"ן יום שהורה המערכת על הולד אנשים נבזים ופחותי' וחסרו מאד מי החכמות עד שהוציאה המערכת בחדש העשירי בעשירי באחד לחדש אנשי דעת ומוסר והכל תלוי במזל. ותלה הנמשל בסתרי הטבע ובסוד הגלגלים. ויהי מקץ מ' יום ספר כי השכל הנקרא נח הרחיב נקבי המשכיות206 ויפתח <207> חלון התבה ר"ל הוא הממציא <(חכמת)> ההגיון וענין הוראת התיבה לחלוקותיה / עמ׳ 13 (213א) / וספר כי היה זה מקץ מ' יום ותהיה הכונה ביום שנה כמו שאמ' בתורה וישובו מתור הארץ מקץ מ' יום (במדבר יג 25) ואמ' יום לשנה יום לשנה (במדבר יד 34) וכן נאמ' ימים תהיה גאולתו (ויקרא כה 29) הר״ב שנה וכן אמרו פה מקץ מ' יום (בראשית ח 6) ר"ל בן מ' לבינה (אבות ה, כא) או ירמוז למ' יום ליצירת הולד208 שאז יתחיל לקבל צורה אנושית. ועוד כי דרך ההשגות הנבואיות לזכור מספר ארבעים כמו שנזכר במשה ומשנהו אליהו ע"ה. מצורף לזה כי לקח מ' מקץ ק"ן יום וידוע כי הק"ן יום שלמו בכ״ז עקרב הוספנו מ' מעלות למ' יום הם יכלו במעלת ז' לגדי ולפי שהנולד בפנים ראשונים הוא איש דעת ומוסר ועניו והנדיב. לכן זכר מקץ מ' יום פתח נח חלון התבה אשר עשה כלומ' כי נולד איש דעת יוסף אומץ מתעסק בהגיון ומשתמש בתבה אשר עשה כבר ועתה פת<ח> חלון התיבה והרחיב נקבי משכיותיה. וישלח את העורב (בראשית ח 7) ר"ל ענינו ערוב והוא כנוי למדמה שהוא מערב ומרכיב העניינים. ואמ' ששלח אותו הכח המדמה לערב הקדמה קטנה עם הקדמה גדולה לערבם ולהוציא מהם תולדה בהקש209 ויצא המדמה יצא ושוב (בראשית ח 7) ר"ל שלא היה לו קיום אמתי לעשות הקש צודק בלתי מטעה כי הוא עשה כן בלהטיו יבריק פעם אחת ואח"כ יחשיך עצה במליו ויעלים האמת עם חוזק הראותו כדמות להט החרב המתהפכת יבריק ברצוא ושוב. כמראה הברק בליל חשוך יציץ פעם ויעלם פעם210 ולכן אין הקשיו צודקים בדרישת החכמות כי אין לו מבא לבא במעמקי מצולות החכמה הנמשלה למים, רק דרכו ושבילו עד יבושת המים מעל הארץ (בראשית ח 7) ר"ל כי במקום שאין מי החכמה מצויין שמה דרכו להשיג הדברים שהם גשמים או כח בגשמים211 אמנם מה שיחייבהו השכל אין לו כח לעמד שמה. ואמ' כי שלח הכח הזה המערב העצמי' במקרים מעל פניו ולא רצה שיהיה אצלו בתבה. כי הוא מתעה מדרך השכל.

			ועוד אמ' וישלח את היונה מאתו (בראשית ח 8) עניינו הכח המתעורר לפי שהוא לרוב מהירותו יונה האדם שלחו ג"כ מעל פניו ולא רצה שישמע בקולו כדי שיתישב השכל ויתכונן על השגת המושכל ולא יבהל ברוחו לרב מהירות המתעורר, ועשה זה השכל לראות הקלו המים מעל פני האדמה (בראשית ח 8) האם יקל כח המתעורר. ואמ' כיון שהבדיל הכח השכלי מן הכח המתעורר הנקרא יונה ולא מצאה היונה מנוח לכף רגלה (בראשית ח 9) לפי כי יש הכרח גדול במלאכת ההגיון בציור אשר במתעורר, אע"פ שהאמות ייוחס לשכל הציור הוא מיוחס למתעורר,212 ואי אפשר אמות בלי ציור כי אם לא <תצייר> מלת עולם וחדש לא יהיה לשכל אמות או הכזבה בו. ולכן לא היה לשכל אמות בדרושים אחרי כי שלח והרחיק הכח המתעורר המצייר כי אם אין ציור אין אמות. ואם אין אמות לא יועיל הציור ואין מנוחה <(לא)> למתעורר כלל כי לא ינוח השכל על משכנו. וזה שאמ' ולא מצאה היונה מנוח לכף רגלה.213 ואמ' ותשב אליו אל התבה כי מים החכמות על <פני> כל הארץ (בראשית ח 9). והיה הכרח בהם הציור והאמות בתנאי שהמתעורר יתן הציור כפי תנאי התבות ההגיוניות. וישלח השכל ידו ויבא אותה אליו אל התבה (בראשית ח 9) ספר כי השכל הרגיל המתעורר אל התבה ההגיונית לצייר ציוריו כפי <()> התבות אשר ישמשו אותם במלאכת ההגיון לא שהמתעורר יכול על זה בלעדי השכל <214> ואמ' ויחל עוד שבעת ימים / עמ׳ 14 (213ב) / אחרים ויוסף שלח את היונה מן התבה (בראשית ח 10). ידוע כי הק״ן יום נשלמו בכ"ז עקרב והוספנו אח"כ מ' יום ונשלמו בז' גדי ושם נשלם גבול כוכב כפי גבולי מצרים וישלח את העורב והיונה והעורב לא שב והיונה שבה אליו אל התבה. ויחל עוד ז' ימים שהם עד י״ד מעלות מגדי והשבעה מעלות ההם הם מגבול צדק שמורה על הצדק והאמת והיושר ולכן המתין עוד ז' ימים עד שצדק יעשה פעולתו בכח המתעורר אשר נדבק אל השכל ולמד להשתמש בתבה ההגיונית באופן שייתן הציור הצורך215 לשכל והשכל יתן האמות שעליו וכיון שלמד ושמש לשכל והרגיל שוב אליו אל התבה הוסיף השכל עוד שלח את המתעורר מן התבה ההגיונית להמציא לו ציורים שכליים. ותבא אליו היונה לעת ערב (בראשית ח 11) ר"ל בא הכח המתעורר לעת ערוב ההקשים והנה עלה זית טרף בפיה (בראשית ח 11). אמר שהשיג הכח המתעורר השגה מעורבת מבולבלת ולא צייר ציור אמיתי במה שהכין לשכל והיה זה בסבת ריחוקו מנח. ולכן כינה ההשגה המבולבלת המצויירת אצלו בעלה זית שהיא מרה ע״ד ויבאו מרתה ולא יכלו לשתות המים כי מרים הם216 כי כולו משל להשגה הציורית אשר למתעורר שיעורר האדם על השגת מוטעות ומבולבלות שאין להם טעם ערב ינוח השכל אליהם.... [מ]רים כעלה זית הפך ההשגה הערבה המיושרת כאומרו אכול דבש כי טוב (משלי כד 13) ודעת [לנפשך] ינעם (משלי ב 10). ואמרו הנחמדים מזהב ומפז רב ומדבש ונופת צופים (תהילים יט 11). כן הושאלה ההשגה המבולבלת אשר צייר המתעורר בעלה זית טרף בפיה כלומ' בסיבת הציור המבולבל אשר לא ע"ד התבה ההגיונית באה להגות בפה בטריפה כי כפי הציור המבולבל והמוטעה יהיה הדבור ג"כ בפה כי חוטף וטורף מפה ומפה מאמר ומחבר[ם] ולא יכשרו לשכל לתת בהם אמות ואמ' טרף ולא אמ' טרפה בפיה לפי שהכח המתעורר אינו טורפת בבחירה ורצון הדברים מפה ומפה בבלבול ובהטעאה כי אין דרכה רק לצייר ולהתעורר על העניינים ולהשקיף עליהם בציור אמנם השכל בבואו לתת המשפט באמות אז השכל הוא המבדיל האישים מן המינים והמינים מן הסוגים ויכיר התיחסותם וכפי זה הוא מפרק וטורף העניינים הבלתי מתיחסים זה מזה ומבדילם ויכזיבם או יאמתם ולכן מלת טרף לשון זכר וקאי על השכל ולא על המתעורר. ואמ' וידע נח כי קלו המים מעל הארץ (בראשית ח 11). ר״ב כי השכל ידע והכיר כי באופן זה ר"ל כשיבדל הכח המתעורר מן השכל ומן התבה לא יצליח כלל ואין טעם <טוב> במה שיצייר אבל הכל בשיבוש ובהטעאה ילכו קלו המים ר"ל הוקלו והוזלו החכמות המתפשטות כמים עד"מ מעל אנשי הארץ ולא ידעו בחכמות ולא יבינו בחשכה יתהלכו (תהילים פב 5). וקרא כל זה לפי שהכח המתעורר הוא כח גופני ואינו יכול להשלים ציורו <באמות> בלעדי השכל ואין כן השכל כי מרעהו יפרד כי הוא שכל נפרד מחומר. ואמ' וייחל עוד שבעת ימים אחרים וישלח את היונה ולא יספה שוב אליו עוד (בראשית ח 12). ספר כי המתין עוד ז' ימים הכוונה בכאן בג' שביעיות שהמתין ליונה הר"ב כ״א שנים המתין לכח<"> המתעורר לדעת אנה יפנה בציוריו אם יטה לעבודת השכל או לעבודת החומר ואמרו ז"ל בן עשרים בה ימות217 ולכן כיון שלא נשלם עד זה הזמן <(והיה מערב הצורות)> בז' ראשונות ולא מצא מנוח לכף רגלו לחולשתו בציור ובשבעה השנים שהוא בן י״ד בא לעת ערב וצייר הדברים מעורבים ומשובשים שלא כסדרן נמשלים לעלה זית טרף בפיה וכיון שלא תקן עניינו בשבוע השלישית ועבר העשרים כבר / עמ׳ 15 (214א) / שב לו קנין חזק שלא יבדל מהחומריות ולא יהיה לעבודת השכל רק לעבודת החומר והיו אלו השבעה אחרונים נשלמים בכ"א גדי שהם פנים שניים לגדי והנולד בו מבני אדם ממהר מלכעוס אוהב נשים ביותר ומסתכן עליהם ומעשיו רעים והוא בעל מרמה. ע"כ וזה יורה כי כוחו המתעורר מתחזק לגשמיות לא לעבודת השכל ולכן {לכן} הרחיק השכל הכח הזה המתעורר הנקר' יונה כדי שלא יונה אותו ולא יספה שוב אליו עוד כי הוא נבדל והכח המתעורר כח גשמי במדרגת הנקבה כאמרו ולא יספה<218> וגו'.

			ויהי באחת ושש מאות שנה (בראשית ח 13) אמ' כי באחת היה ר"ל בחכמה אחת והיא המיוחדת שבחכמות והיא נבדלת משאר החכמות בעצם ובמעלה והיא החכמה האלהית המכונה אצל החכמים. מה שאח' הטבע. ושש רמז לשאר הששה חכמות שהרי שבע חכמות מאות שנה מ' מאות שמוש ועניינה מן אות ר"ל באות ובמופ{ו}ת שנה השכל ולמדם בראשון באחד לחדש ר"ל כי כולם היו יחד בפועל עם השכל לחדש להתחדשות יציאת השכל מכוחניות היולאניותו לידי פועל. ואח"כ חרבו המים מעל הארץ וילכו השכלים האנושיים במדבר ולא מצאו מים (שמות טו 22) מי{י} מנוחות שהם ידיעת החכמות ויסר נח <219> את מכסה התבה (בראשית ח 13) ואמ' כי השכל העיוני הנקר' נח הסיר מכסה והעלמת התבה ההגיונית המכונה הרי אררט ר"ל הרי ההעלמה ואמ' כי השכל המציא המלאכ' ההגיונית והסיר המסוה המעלימה מבני אדם וזה בהולידו שלשת בניו שם חם ויפת כנזכר והנה חרבו פני האדמה (בראשית ח 13) אז ב<עת> המציאו מלאכת ההגיון ואין עוד חכמה מתפשטות בארץ מלבדה. ואמרו בראשון באחד לחדש (בראשית ח 13) רמז לדברי' הראשונים המחודשים הם השכלים הנבדלים מניעי הגלגלים חרבו המים מעל הארץ (בראשית ח 13) ר"ל כי לא השיגו אנשי הארץ מאומ' מהשכלים הנפרדים220 ולא נתפשטה ידיעתם בארץ רק שסברו אנשי הארץ כי הגלגלים הם במדרגה השנית, הסיבה הראשונה והגלגל, והשם ית' הוא רוח הגלגל והגלגל הוא גופו221 ומאז התחיל לטעות דור אנוש222 כמו שזכר זה הרמב"מ ז״ל בספר המדע, בהילכו' ע״ז.223

			ובחדש השני בשבעה ועשרים יום לחדש יבשה הארץ (בראשית ח 14) ספר כי בחדש השני ר"ל עשרה מניעים ועשרה גלגלים הרי כ' ושבעה הם <()> יסודות מזגים דומם מתכת מחצבים צמחים ב״ח. הרי כ״ז מינים מחודשים בשנית אחר מציאות סבה הראשונה. אמ' קודם המצא נח שהוא השכל העיוני יבשה הארץ ונעדר' החכמה מאנשי הארץ. אלמלא השכל <הפועל> שהוציא החכמות לפועל. וספר כי לא היה לנח מלבדו כלומ' לא היה זה מעצמות השכל ההיולאני אמנם היה זה בזה האופן וידבר אלהי' אל נח לאמר (בראשית ח 15) ר"ל השגיח השכל הפועל והשפיע לשכל האנושי לאמר לזולתו מה שהושפע עליו כי לאמ' הוא פועל יוצא. והשפע היה ע"ז האופן כראשונה שיעיין ויוציא מן התיבה ההגיונית על הסדר באופן שישיג הגדרים לנפש ולכל כחותיה בפרט באופן שהם משרתים ומתאחרים224 בשכל וזה אמרו צא מן התבה אתה ואשתך ובניך ונשי בניך (בראשית ח 16). ויחסו לו פה אשתו וכן לבניו נשותיהם זה היה בעודו דבר בחומר והיה לו נושא וכן לכל כחות הנפש שהיו בנושאים כל אחד ואחד מיוחד לו. אח"כ צוהו אלהים לעיין בנפש החיונית אשר אתו מכל בשר בעוף ובבהמה ובכל הרמש הרומש על הארץ הוצא אתך (בראשית ח 17) ר"ל הוציאם עם עצמותך שהוא שכלך הוציאם מן התבה ההגיונית ותעשה גדריהם ע"ד שתדע מהיותיהם ופרו ורבו על הארץ (בראשית ח 17) ר"ל החכמות והידיעות אשר לנמצא נמצא לא שחוזר ופרו ורבו לב"ח הנזכרי' אבל הוא חוזר לשכל העושה התבה בעבורם <225> / עמ׳ 16 (214ב) / כדי [להגדירם] בתוכה וכן היה המצאת החכמה [אותם] ע"י השכל כאשר צוהו השכל הפועל ועזרוהו על מציאות החכמות <ויצאו> כחות הנפש <השכלית> בפועל. נפרדי' מכל גשמות. וזהו אמרו ויצא נח ובניו ואשתו ונשי בניו אתו (בראשית ח 18). כל החיה כל הרמש וכל העוף כל רומש על הארץ למשפחותיהם יצאו מן התבה (בראשית ח 19) גדריהם למיניהם. והשיג השכל שיצא בפועל על יד התבה והבין עניני ההגיון וענייני הנפש לכל בעל נפש.

			ויבן <(משה)> <נח> מזבח ליי' ויקח מכל הבהמה הטהורה מכל העוף הטהור ויעל עולות במזבח (בראשית ח 20). כבר ידוע מדברי שמואל הנביא כי שמוע מזבח טוב להקשיב מחלב אלים <226> (שמואל א טו 22). וירמיה ע"ה אמ' לא צויתי את אבותיכ' ביום הוציאי אותם מארץ מצרים על דברי עולה וזבח (ירמיה ז 22). א"כ מה זה העלאת עולות במזבח אמנם כוונת הענין כי נוח שהוא השכל העיוני בנה והבין ענין שהוא כבנות המזבח ליי', הוא שהוסיף לקח ולקח מכל הבהמה הטהור' ומכל העוף הטהור שהר״ב הגרמים השמיימיים ומניעיהם הנבדלים והעלם מדרגת מעלה בהשגתו אותם ויחסם לש"י לא לשכל הפועל המכונה אלהים והאמין מצד המופת כי הש"י חדשם כי הוא סבתם ועלתם וזהו אמרו ויעל עולות במזבח. ולא הזכיר כלל שזבח שום ב"ח כי שמוע מזבח טוב להקשיב טוב מחלב אלים. וספר כי זאת העבודה השכלית היא מרוצה מאד לש"י על כל העבודות שנ' וירח יי' את ריח הנחוח (בראשית ח 21) <227> ויאמר יי' אל לבו (בראשית ח 21) 228 ר"ל אל השכל אשר נשלם בפועל המכונה נח והוא לב הש"י, כמו שנ' ונתתי להם רועי' כלבי ורעו אתכם דעה דעה והשכל (ירמיה ג 15). וקרא השכל אשר יצא לפועל לב השם כי הוא דבק בש"י כי שב שכל משכיל ומושכל.229 אמ' לא יוסיף עוד לקלל את האדמה בעבור האדם (בראשית ח 21) כמו שעשה בחט[א] אדם שאמ' ארורה האדמה בעבורך (בראשית ג 17) ולקין אמ' ארור אתה מן האדמה (בראשית ד 11) והכל ענין אחד כי כן דרך העולם לקלל האבות בשביל הבן הרשע כאמ' ובן כסיל תוגת אמו (משלי י 1). ובהפך ברא מזכה אבא כי בן חכם ישמח אב (משלי י 1). ולפי שהאדם נברא מן האדמה היא כמו אמו. ובהמשכו אחרי החומריות יתקלל הוא בסבת החומריות אשר נמשך אחריו כמו קין או תקולל חומריותו בעדו שנמשך אחריו כמו באדם. ואמ' בכאן כי לא יוסיף עוד לקלל באדמה230 בעבור האדם. כי יצר לב האדם רע מנעוריו (בראשית ח 21). והוא דבר טבעי לכחות הנפש החומריות שהם כח בגוף שיחטאו כי דרך החומר כן הוא, ולא אוסיף עוד להכות את כל חי כאשר עשיתי (בראשית ח 21). ר"ל אשפיע לשכל באופן מן החכמה בדרך שיחיה לעולם ואעזור לשכל על זה ולא אוסיף עוד להכות כל חי כאשר עשיתי בדורות שעברו מאדם עד נח שמאז <[קדמות]> מציאות <יצא> השכל בפועל. אשר יכונה נח איש צדיק תמים (בראשית ו 9). והבטיחו כי עוד כל ימי הארץ זרע וקציר (בראשית ח 22) ר"ל שמה שבכח יצא לפועל ויוכנו מזגים מוכנים לקבל השכל והרכבת המזגים הם הד' איכויות אשר לד' יסודות שהם חום <231> וקור <(קיץ וחורף)> והחום הוא על ידי הזמן הקייצי והקור ע"י הזמן החורפי וזכר שני האיכויות המתחדשים משני תקופות מתנגדות אמנם חם לח וקר לח שהם ממוצעות לא זכרם להיותם מתחדשים בהנחתם בין ההפכים האלה. כי כל שני הפכים לא יתמזגו אם לא שיהיה ביניהם ממוצעים וזה מבואר למי שעיין בטבעיות,232 ואמ' שסיבת התמזגותם הוא בסיבת האור והחושך שהם זמני יום ולילה וגם זה מבואר בטבעיות ואמ' כי לא ישבותו (בראשית ח 22) ויצאו עכ"פ לפועל מזגים יוכנו לקבל הנפש המשכלת עד תומה. וזהו שאמ' ויברך אלהים את נח ואת בניו (בראשית ט 1) / עמ' 17 (215א) / אמ' כי השכל הפועל הוסיף תוספת שכל וברכה ושפע על שכל העיוני וכחותיו הנקראים בניו כמו השומר והזוכר. אמנם לנשים לא נתן ברכה כי הם כחות חמריות יפסדו בהפסד החומר ויאמ' לכחות הנפש השכלית פרו ורבו ומלאו את הארץ (בראשית ט 1) ר"ל ישיגו חכמות <233> הנמצאות ויתרבו הידיעות ותמלא הארץ דעת יי' כמים לים מכסים (ישעיה יא 9). וספר עוד לפי שזאת הצורה השכלית היא המעולה שבצורות אשר החומר הראשון כחיי עליה וכל הצורות אשר לפניה הם במדרגת החומר לצורת השכל וכולם הם נבראות בעבורו לשרתו. ולכן מוראכם וחתכם יהיה על כל חית <234> הארץ ועל כל עוף השמים בכל אשר תרמוש האדמה ובכל דגי הים בידכם נתנו (בראשית ט 2). כל רמש אשר הוא חי לכם יהיה לאכלה כירק עשב נתתי לכם לאכל את כל (בראשית ט 3). ולכן הותר לשכל המכונה נח ובניו לעיין בכל הנמצאות ולהשיגם. וכבר באר הרמב"מ ז"ל במורה ח"א שתוף אכל פר' ל׳ שענינן השגת החכמה כאז"ל תא וניכול בשרא שמנה בי' רב (בבא בתרא כב, א). וספר כי הצורות אשר למיני ב״ח הם במדרגת החומר לשכל ואמ' כי <נפש> הצומחת היא במדרגת החומר לנפש החיונית יור' הר״ב בכאן שהשכל יעיין וישיג ענין הנפש החיונית למיניהם וענין הנפש הצומח' למיניהם לפי שהם משועבדים לנפש המשכלת. אך בשר בנפשו <235> דמו [לא] תאכלו (בראשית ט 4) ר״ב אמ' לא תשיגו הבשר אשר בו דמו ר"ל הב״ח הדמיי ונפשו קשורה בדמו לא תשיגו ר"ל לא תשיגו איכות ההקשר הנפש הרוחנית בבשר ובדם הגשמיים.236 ועד היום לא נמצא בדברי שום חכם מי שנתן עלת דבר זה ממה שראינו בספריהם או ששמענו סיפוריהם והניחו הדבר חתום וסתום כאילו שתיקתם כהודאה דמיא (יבמות פז, ב) שהוא נמנע לשכל להשכיל הסוד האלהי הזה מסתרי הבריאה. כי הדבור במה שלא יושג אולת ע"כ לא דברו בזה כלל. כי השכל האנושי אין לו מבא בזה להבין סוד זה הקשר. ואם יאמר אומ' אם שכלו יעיין בחכמות הנמצאות לדעת טבעם ומהותם והתועל' מזה שיהיה בעל שכל מושגח מהש"י כמו שאמ' ויזכר אלהי' את נח וגו' (בראשית ח 1) כאשר פרשנו זה בשעבר. ואם אינו יכול שישיג סוד זה ההקשר א"כ עדיין יפסד המין האנושי כי איך ישגיח השכל בכח החיוני או בכח הצומח מצד מה שינשא באבר מה כליי לו עליו ינשא הכח ההוא. באופן שיחזיק הקשר עד"מ הנפש השכלית נושאה המוח והנפש החיונית נושאה הלב והנפש הצומחת נושאה הכבד. ואם הרופא לא ידע קשר הצורה בנושא המיוחד לכח כח.237 עד"מ אם יותר הקשר אשר בין הנפש הצומחת ובין הכבד מצד רוע מזג הכבד. ואם הרופא יסכל זה הקשר ויחשב שהקשר הוא בלב או במח. וישים תרופותיו במוח או בלב מעולם לא תועיל השגחתו ברפואה להחזיק הקשר אשר בין הנפש הצומחת ובין נושאה שהוא הכבד. וכפי זה יתחייב שלא תהיה השגחה במין האנושי בזה הצד238 כי אם ההשגח' היא כפי המדע. והמדע נעדר אם ההשגחה ג"כ נעדרת. ותשובת השאלה היא שאמ' הש"י לשכל אין זאת המלאכה עליך לגמור (אבות ב, יח) אבל עליו ית' / עמ' 18 (215ב) / וזהוא אמרו שהוא ית' ישגיח בהקשר הנפש הצומחת באדם עם הדם שנ' ואך את דמכם לנפשותיכם אדרוש. והקשר הנפש החיונית באדם התקשרותה בנושאה הש"י ישגיח על ההקשר ההוא שנ' מיד כל חיה אדרשנו (בראשית ט 5) ר״ב הנפש החיונית. ואמ' ומיד האדם ר"ל <()> מחלק האדם כי יד מענין ידו גורל (עובדיה א 11; יואל ד 3). חלקו גורל. עניינו. ואמרו איש אחיו אדרש את נפש האדם (בראשית ט 5) ר״ב לא יחשב כי הש"י ישגיח בהקשר נפש צומחת בנושאה בפרט פרט וכן הקשר הנפש החיונית בנושאה ישגיח הש"י בפרט אין הדבר כן. אמנם אופן ההשגה <היא> שהש"י ידרוש את נפש האדם בפרט ר"ל נפשו המשכלת, וכפי השכלתה יהיה יתרון ההשגחה מהש"י, אמנם זאת ההשגח' בשכל היא אישית ואגב אדרוש את אחיו ר"ל חלקי הנפש ר"ל הקשר הנפש החיונית והנפש הצומחת בנושאיהם באופן שלא יתפרדו עד בא עת חליפתו הוא באמצעות הנפש האנושית המשכלת ובא ללמדנו אע"פ שמצאנו שמונחי הג' נפשות נפרדים זה מזה וכן כחותיהם מתחלפות אשר לנפש נפש לא יחשב בעבור זה שהאדם יש לו ג' נפשות.239 אמנם נפש אחת היא לאדם ואלו הכחות הנפשיות הם אחים בני אב אחד (בראשית מב 13, 32) כן אלו ג' כחות בני נפש אחת והש"י אמ׳ שאדרוש את נפש האדם רמז אל המשכלת אשר ע"י האדם אדם באמת ובה ישגיח הש"י לקשור אותה בנושא היא וכל כח נפשי מחובר אליה איש באחיו ידובקו (איוב מא 9) ורוח לא יבא ביניהם (איוב מא 8) <וכן נאמ' אשר בידו נפש כל חי ורוח כל בשר איש (איוב יב 8). וזהו הנרמז [במפתח׳] של תחיית המתים240 שלא מוסר ביד שליח, אבל הוא ביד השם שנ' בידך אפקיד רוחי (תהילים לא 6)>.

			ואחרי שכן הוא יצאו לכן שנים דינים מזה האחד אחרי שהשם ית' קשר הנפש הצומחת באדם בדם אשר מקורו הכבד. אין להעדיר הכח הזה מהאדם ולשפוך דמו כלל לכן שופך דם האדם באדם דמו ישפך (בראשית ט 6) כי אין לו להתנצל לרוצח שיאמ' אם שפכתי דם האדם לא שפכתי רק דם שהוא משכן לנפש צומחת. ואין זה רק כמי שלוקח מי הברכה אשר ממנה מזין הירק ועשב אשר הוא מותר באכילה. אמ' כי זאת היא מחשבה בטלה והטעם בזה שאין לדמות ענין נפש האדם עם נפש הצומחת לצומח כי בצלם אלהים עשה את האדם והש"י קשר הנפש המשכלת בגוף האדם והיא נפש אחת בעלת ג' כחות וכשישפך הדם תתיר הקשר אשר לנפש הצומחת כבר התרת הקשר אשר בין הגוף והנפש אשר כיון בו הש"י שיצא האדם לפועל בנפשו המשכלת אשר היא בצלם אלהים כאשר נתבאר זה בפ"א ח"א במורה ענין צלם ודמות. ולכן צריך למדוד מדה כנגד מדה כי השופך דם האדם באדם ההוא השופך <241> דמו ישפך ע"ד אמרם ז"ל על דאטפך אטפוך (אבות ב, ו). וזהו דין אחר הכרחי כדי שלא למעט הדמות כי הכוונה כולה אל השכל אשר יצא מן הכח לפעל כאשר נראה מספור ענין נח ופרשת המבול כפי מה שבארנו פה. ועוד יצא לנו דין אחר מזה ואינו מועיל <ובה> שלא ישפך דם האדם אבל כל אדם חייב לעשות פועל אשר בו יתרבה המין האנושי כדי שיצאו השכלים האנושיים לפועל כי באולי בין הרבה מזגים שונים ימצא מזג שוה יקבל הנפש על שלמותה ויצא לפועל.

			כי כל העולם לא נברא אלא לצוות לזה כי אין להקב"ה בעולמו רק ארבע אמות של הלכה בלבד (ברכות ח, א) ולכן באה זאת המצוה השנית ואתם פרו ורבו שרצו בארץ ורבו בה (בראשית ט 7) והש"י יתן הנפש רק שאתם תכינו ההכנה הזרעיית והש"י יקשור הנפש בנושא <242> ובזה הדרך הוא אפשרי קרוב לצאת השכל לפועל כי הש"י ישגיח בזה כי בצלם אלהים עשה הש"י את האדם (בראשית א 27). ודעהו כי זה כל האדם (קהלת יב 13). ואם תתבונן עד הנה הותרו כל הספקות מא' עד ספק כ"ט ודעהו. / עמ' 19 (216א) / ואחרי שבאו בתורה שתי מצות על סדר קדימתן במעלה שהקדים בראשונה להשתדל בשלמות הנפש בדרישת החכמה להוציא השכל האנושי מן הכח לפעל והמצוה השנית לסלק כל סיבה מונעת זה השלמות. וזה בשני אופנים באחד שלא ישפך דם האדם (בראשית ט 6) אשר הוא משכן לנפש. והחלק השני לפרות ולרבות המין האנושי והראשון הוא לאו והשני מצות עשה ושניהם כונתם להועיל ההשגחה במציאות המין האנושי בפועל בגוף וגם בנפש ואכל מפרי החכמה ועתה ביודעו כל זה ואכל וחי לעולם (בראשית ג 22). והנה הקדים בספור מעשה התבה ותולדו' נח להורות על ענין השכל ומהות ואיכות ההדרכה לשלמותו. זהו ראשון במעלה ואם הוא מאוחר בהוית האדם בזמן. ואח"כ ספר הוית האדם בפריה ורביה שהיא המצאת מציאותו הגשמי בעולם הזה והוא מאוחר במעלה ואם הוא מוקדם בזמן <ובטבע> להראות אע"פ ששניהם מוכרחים בהוית האדם בשלמותו הגופני והנפשי שלימותו השכלי [מוקדם] קדימת מעלה על הויתו הגופנית. ולפי ששניהם צריכים להמצאות האדם אמ׳ השכל הפועל לשכל העיוני ואל <()> בניו ילידי שכלו דעותיו המזוקקות שהם בפועל אתו לאמ' ואני הנני מקים את בריתי <243> אתכם ואת זרעכם אחריכם (בראשית ט 9) כלומ' כל דעת בכח <(בפועל)> שתוציאו לידי פועל אני בריתי אתו החיים והשלום עד עולם (מלאכי ב 5) ובעבורכם אשגיח בכל הנמצאו׳ אשר למטה מכם כי כולם לא נבראו אלא לצוות לכם ולכן כשיהיה ברית ביני ובין השכל הנני מקים את בריתי ג"כ את כל נפש <ה>חיה אשר אתכם בעוף ובבהמה ובכל חית הארץ אתכם מכל יוצאי התבה מכל חית הארץ (בראשית ט 10).244 אמ' כי הנפש המשכלת והנפש החיונית והנפש הצומחת היא אחת באדם וזהו רמוז באומרו את בריתי אתכם הר״ב הנפש המשכלת כי עם נח ידבר. שהר"ב השכל. ואת כל נפש החיה אשר אתכם רמז לנפש החיונית. כי כן פרש אח"כ באמרו בעוף ובבהמה ובכל חית הארץ. ובאמרו לכל חית הארץ שנית ר״ב הנפש הצומחת אשר תוציא הארץ ויכונה הצמיחה חיים לארץ כי יש לצמח הרגש מה וכח המושך והמחזיק ומעכל והדוחה והמצייר והמבדיל המשנה ודרך כל הגדול והצמיחה וכזה יקרא חיים לארץ. ואמ' מכל יוצאי התבה ר"ל מהותם וגדרם כפי מה שיגבילם השכל מציאותם כפי הוראת התיבה. ולפי שאלה הכחות הם מנפש אחת אנושית אמ' והקימותי את בריתי אתכם ולא יכרת כל בשר עוד ממי המבול (בראשית ט 11) ר״ב שהברית הוא ביני ובין השכל ומשגיח בכל בשר ר"ל כל בני אדם שהם בעלי נפש משכלת כאמרו והיה מידי חדש בחדשו ומידי שבת בשבתו יבואו כל בשר להשתחות לפני יי' (ישעיה א 23).245 אין ספק מבני אדם ידבר. ואמ' שישפיע על השכל האנושי מהשגחתו באופן שלא יהיה עוד מבול לשחת אנשי הארץ ברוב ר"ל שלא יתערבבו ויתבלבלו בשפתם ובנפשם המדברת כל עוד הם עם נח ובניו בתיבה. ומה שנזכר פה נזכר בהפלגה יתרה כאלו השכל הפועל משגיח בנפש הצומחת והחיונית באמצעות הנפש המשכלת. ע"ד המשל אמנם עשה זה כדי לכסות טפחים אם גלה נותן התורה טפח (ברכות כג, ב).246 אמנם גלוי טפח הוא מה שכפל עוד ואמ' בתיאור ענין הברית מהותו ואיכותו באופן הוראתו של הקשת והיאך יורה שלא יהיה מבול / עמ' 20 (216ב) / לשחת השכל באנושי....... וזהו שאמ' ויאמ' אלהים זאת אות הברית אשר אני נותן ביני וביניכם ובין כל נפש חיה אשר אתכם לדורות עולם (בראשית ט 12) רמז כי אות הוא כענין ונתן לך אות או מופת והר"ב בשידע ה[שכל] המופתים אשר בהם ידעו הדברים באמת אם הם אמת או שקר. ובאר כי הברית הוא בין השכל הפועל ובין הנפש החיה לדורות עולם והיא הנפש המשכלת וזהו מה שהוכפל פה זה הפרט להודיענו כי בקיום אות הברית בשכל וידע הדברים באות ובמופת אז תהיה כל נפש חיה לדורות עולם. ולא זכר פה בעוף ובבהמה ובכל חית הארץ שהר״ב הנפש החיונית והצומחת כי אין אתם ברית אם אין אות ברית עם הנפש המשכלת. וביאר משל לאות הברית אשר בין השכל הפועל ובין הנפש המשכלת החיה לדורות עולם. ועניינו ידמה לנצוץ אור השמש בענן המקבל ביום הגשם הזוהר ויתהפכו בו הגוונים כמראה הקשת. וזה הוא ענין הברית אשר יציץ אור החכמה מאת השכל הפועל על האנשים אשר יש להם מזג שוה שלמי המדות טובי ההכנה בעיקר יצירתם כמו הענן שמוכן לקבל ניצוץ זוהר השמש מבין שאר העננים. וזהו אמרו את קשתי נתתי בענן (בראשית ט 13) בשעבר והיתה לאות ברית ביני [ובין] הארץ (בראשית ט 13). כי הקשת בענן יורה שהענן נוכחי לשמש מקובץ בצד אחד ולכן יקבל הניצוץ והיה זה לפי שהרוח גבר על הענן ידחה אותו לקצה האחד ולא יתפשט הענן על פני כל הארץ ולכן יקבל זוהר השמש ונראתה הקשת בענן וזא<ת> סבה טבעית מחייבת על מיעוט תגבורת המים לכסות הארץ ולכן יקוו המים למקום אחד ותראה היבשה (בראשית א 9) וזאת אות הברית בין השם ית' ובין הארץ (בראשית ט 13) שלא תתכסה במים החלק המגולה ממנה כמו שנתבאר זה בספר האותות.247 וכמו שהוא זה הענין בענן שנראה בו קשת מזוהר השמש. כן מראה כבוד יי' (שמות כד 17) הנפש המשכלת שהיא מזוהר וניצוץ השכל הפועל זור{ר}חת על המזגים ותצא מן הכח לפועל. והמזגים המקבלים יכונו ענן וזהו שאמ' והיה בענני ענן על הארץ (בראשית ט 14), כי הש"י יצר את האדם עפר מן האדמה ונראתה הקשת בענן (בראשית ט 14) ר"ל תושג הנפש בחומר המיוחד לה ונושאה. ואז"ל הקשת, דבר המוקש לי248 עכ"ל זאת היא נשמה שדומה ליוצרה כמו שאז"ל במסכת ברכות בה' דברים דומה נשמה להקב"ה.249 גם חכמים אמרו דע נפשך בן אדם ותדע יוצרך250 ולכן קשת הוא כינוי לנפש המשכלת לפי שהיא בעלת הקשים והקשת היא הנפש והענן הוא הגוף העב כענן וערפל. וזהו אומרו ונראתה הקשת בענן (בראשית ט 14). והר"ב השכל הפועל ישפיע לנצח על המזגים המוכנים לקבל כענין השפעת זוהר השמש ויתהוה הקשת בענן, וזכרתי את בריתי אשר ביני וביניכם (בראשית ט 15) תמיד. וה״ה בין כל נפש חיה בכל בשר (בראשית ט 16) ר"ל בכל רוח משכלת אשר לכל אדם. ולא יתבלבלו עד שפתם ולא יהיו מים החכמות להם למבול לשחת כל בשר (בראשית ט 15) ויהיה זה לרב השגחת ודבקות השכל הפועל על השכל האנושי תמיד כ"ש בהיותו עם נח ובניו בתבה. ולכן מעתה והיתה הקשת בענן ר"ל והיתה הנפש בגוף וראיתיה הנפש לזכור ברית עולם (בראשית ט 16) ר"ל הנפש תזכור ברית עולם ר"ל שתשיג העולם בכללו כפי מה שאפשר והראיה תיוחד לאלהים כאמרו אל רואי (בראשית טז 13) כי הוא רואה ומשפיע תמיד / עמ' 21 (217א) / אמנם למי שזוכר ברית עולם ומעיין בחכמות הנמצאות הוא הנראה וזולתו הוא [לו] בהסתר פנים. וזהו הקשר אשר בין אלהים ובין כל נפש חיה בכל בשר אשר על הארץ (בראשית ט 16) ר"ל זהוא השיעור הנמצא אשר הוא מאופן ההשגחה בין השכל הפועל ונפש חיה משכלת אשר בכל אדם על הארץ. והכלל העולה מהדברים בענין הברית בין מי שיש לו נפש צומחת לבדה ובין מי שיש לו ג"כ נפש חיונית לבדה ובין מי שיש לו נפש משכלת ג"כ. ובין השכל הפועל הוא על הכוונה שאמרנו ר"ל לנפש המשכלת הוא בעצם וראשונה ולשאר כחות הנפש בשנית ובשלישית באמצעות הנפש השכלית וזהו מה שחזר עוד לאמר ויאמ' אלהים אל נח זאת אות הברית אשר הקימותי ביני ובין כל בשר אשר על הארץ (בראשית ט 17). וכאשר הבין נח זה ר"ל השכל ענין אות הברית ביני ובין השכל הפועל. אמר שמאז היו בניו של השכל החכמה הגיונית בכל חלוקיה והש<ת>מש בכל התנאים היוצאים מן התבה למחלקותיה שם וחם ויפת (בראשית ט 18) כפי נרמז בענין אלו השמות שהר"ב מכא' מאמרות מליצה251 הנקראים שם. ונצוח והטעאה ושיר הנקר' חם. והקש ומופת כמו שיורה שם יפת. ולפי שזה החלק הוא המובחר אמ׳ יפת אלהי' ליפת וישכון באהלי שם (בראשית ט 26) כי אלו שני סוגים הם המובחרים כי טובים השנים מן האחד (קהלת ד 9) שהוא חלק חם שהר״ב הטעאה נצוח שיר. ואלו החלקים לא היו רק להשמר מהסברות המטעות. לא לקנות חכמה מהן. אמנם להזהר לבד. אמנם תועלת החלק הזה הוא למשול ולהכניע המתחכמים בעיני<ה>ם להבחינם ולהטותם מדרך אמת. ו[יסורו] מדרכיהם. וזהו שאמ' וחם הוא אבי כנען (בראשית ט 18), ומלת כנען הפוכה ר"ל נכנע וכן הרבה ממשלי הנבואה וכן שמלה שלמה252 כבש כשב.253 בחלה חבלה.254 וכן הוא זה ג"כ והוא השתמש בחלק זה מן ההגיון בענוה ובהכנעה לא להתיהר לנצח ולהטעות רק להשמר לבד שלא יכשל וזהו אמרו וחם הו[א] אבי כנען. ואמ' שלשה אלה בני נח (בראשית ט 19) ר"ל השכל לא השתמש רק בהם בכל מה שהשכיל ולא עזב אותם כלל בכל מושגיו בחכמות על כן לא נבלה שפתיו להשיג בכל החכמה ויזכור אות הברית אשר בינו ובין אלהים ונראתה הקשת בהקשים צודקים ובאופנים אמתיים עד שהבין בכל חכמה. ומאלה הג' סוגים נפצה כל הארץ (בראשית ט 19). הר"ב כי קצת שכלים אנושיים בחרו דרכי השמות לבד ולא יותר ואחרים בחרו דרכי הנצוח וההטעאה והשיר לבד ואחרים דרכי ההקש לבד ודרך המופת לא ידעו ואות הברית לא הקימו בינם ובין אלהים ע"כ נבלה שפתם ונפצה מאלה בני השכל כל הארץ ר"ל שבכל הארץ ימצאו אנשים זה יבחר להשתמש בחלק מה ממלאכת ההגיון ואחר יבחר חלק אחר ממנו וזהו סוד חלוף הלשונות כפי היוצאים מן התבה וסוד חילוף ההשגות בחכמות.255 וסוד יתרון המשיגים בחכמות האנושיות.

			והנה נשלם מה שרצינו במשל זאת הפרשה מהמצאותינו והותרו כל הספקו' השלושים <ואחד>256 שזכרנו. ית' המגלה לנו סודותיו והאיר עינינו בתורתו אליו השבח והתהילה.

			 

			/ עמ' 22 (217ב) / פרק ויחל נח איש האדמה ויטע כרם (בראשית ט 20). כתב ר' אליעזר האשכנזי בספר צפנת פענח.257 החל לעשות מעשה שלא עשה מקודם. איש האדמה. חכם בטבע ובעבודת האדמה. ויטע כרם. נטע כרם החכמה הנקרא פרדס החכמות. והחל ללמוד החכמה מן החכמות. יוצאות מן הטבע וחוץ ממנה. ונקראת בלשון הפילוסופי' מה שאחר הטבע. וארבע נכנסו לפרדס (חגיגה יד, ב) כלומר ד' כתות של המעיינים בזאת החכמה. נח הציץ ונפגע וחם הציץ ומת כי הוא היה חוץ מהאוהל וכנען קצץ בנטיעות ולכן נתקלל. ושם ויפת נכנסו בשלום ויצאו בשלום. פניהם אחורנית וערות אביהם לא ראו (בראשית ט 23). ואל תתמה אם ראו שם ויפת דבר והשיגו מה שלא הרגיש בו נח ועם היותו יותר שלם. כי זה יקרה הרבה שהרב נשען על בקיאותו וטוב שכלו. ויבא לחקר בדבר עמוק יותר מדאי ויטעה בו כי זה הוא ענין ההורס בדבר לעבור גבולו. ולזה נאמ' במעמד הר סיני שהיה שכלי והכהנים והעם אל יהרסו וגו' (שמות יט 24). וכן אחז״ל לפום חורפא שבשתא.258 שעניינו לפי ערך החריפות והזריזות של החקירה כן ערך הטעיה. והמוטעה נקרא משובש. והנה שם ויפת לא שמו עצמם לחקור זה ולא ראו ערוה. ולכן ישכון הש"י באהליהם (בראשית ט 27). כמו ששכן על משכן העדות ואהל מועד.

			ונחזור לענייננו. וישת מן היין וישכר (בראשית ט 21) שתה היין מגתו בטרם התבשלו כי בו ביום נטעו ובו ביום שתה ממנו.259 והיה לו להמתין עד שיתבשל הטיב ויוצלל משמריו. ואז יהיה ערב ומקובל לאשתומכתו260 ולזה וישכר כגבר עברו יין (ירמיה כג 9) ועבר גבול כחו ושתה מן המתוק ושבע יותר ממה שבכחו לסבול. ויתגל (בראשית ט 21) שנתגלית ערותו בסבת זה ונשאר במבוכה כמי שאינו מרגיש וישן שינת התרדמה מגולה הערוה... זה הלך שכלו. בתוך אהלה (בראשית ט 21). בתוך אהל החכמה נתגלתה ערותו. ויראה מזה כי רצה להעריך זאת החכמה וזה היין ששתה אל העניינים הטבעיים משאר פרות הארץ כי איש אדמה היה ולכן נפגע. וירא חם הוא המיוחס לאבי כנען כי הולידו. את ערות אביו (בראשית ט 22). השיג את ערות אביו ודעתו המשובשת וישר בעיניו. ובלא ספק כי גם הוא לא היתה גלוי ערותו פחותה משל אביו אבל יותר ויותר ממנו. כי ערות אביו גילה (ויקרא כ 11). ויגד לשני אחיו בחוץ (בראשית ט 22). הגיד להם מה שראה והשיג מחוץ לאוהל ע״ד ועדין בו זומא <מ>בחוץ261 ולא השיג תוכן האמת. והנה כנען נמשך אחר דעתו והאמינו כי בנו הקטן היה וקצץ בנטיעות262 ונפסד הכרם. ויקו נח לעשות ענבים ויעש באושים (ישעיה ה 2). ויקח שם ויפת כל אחד מהם לקח את השמלה (בראשית ט 23). יראה לי כי הפשיטו את כתנתם מעליהם בזריזות גדולה ושמו השמלה אשר הוא המסך המבדיל בין הרוא' והנראה מן הערוה ושמו אותו על שכם שניהם והשליכוהו אחרי גום. וילכו אחורני' הפך מן המנהג הטבעי. כי זאת היתה חכמה חוץ לטבע. וההולך בה ישר הולך על זולת המנהג הטבעי ולזה ויכסו את ערות אביהם (בראשית ט 23). ולו עשה כן אביהם מתחלה / עמ' 23 (218א)263 / לא נתגלתה ערותו אבל..... ולא כנען מקצץ ולא מסרס. אבל באמ..... אשר שתה מגתו ומתוך היה <מתבלבל> ושבע ממנו..... מגמת פניהם ג״כ היתה אחורנית מהמנהג הטבעי..... לא ראו ולא השיגו כי אם האמת ולא נשארו בחוץ כמו חם אבל נכנסו בשלום באהל ולא ראו ערוה כי הלכו אחורנית בחכמה גדולה ויצאו לשלום ונתברכו. ויקץ נח מיינו (בראשית ט 24) בעבור שכסוהו בניו ויעירוהו כאשר יעור איש משנתו.264 וידע את אשר עשה לו בנו [הקטן] (בראשית ט 24) כאשר חזר לאיתנו הרגיש למפרע הנזק הגדול אשר עשה לו כנען בנו הקטן [בסיבת שנתו] כי קצץ וסירס והשחית נחלתו וחרה לו ע״ז עד מות כי עשה באושים.265 ויאמ' ארור כנען אמ' לכל והודיע כי כנען חסר מאד וסכל ורשע.... [עבד] עבדים יהיה לאחיו (בראשית ט 25) לשם וליפת וליתר בניהם ובני בנים הריהם כבנים266 נקראו שם ויפת אחי כנען. והנה החסר הוא במדרגה פחותה לשר... לאדונו. ויאמ' ברוך יי' אלהי שם (בראשית ט 26). שבח חכמתו המפוארת על אשר...... דרך האמת. ולזה ייחס השם האמתי ית' אל אלהי' שם שהוא ידעו. ויהי כנען עבד למו (בראשית ט 26). מפני שהיה כנען הפכו בהכרת האמת.... וסכלותו לנגד חכמתו של שם ושלמותו. ולזה הוא עבד לאחיו [יפת] אלהים ליפת (בראשית ט 27). כלומ' ירחיב אלהי' ליפת שישכון באהלי החכמות שם עד ש..... גם הוא ואז ראוי שיהי כנעני המרוחק מאהליהם שיהיה עבד להם. והנה הש... תחת [תל'] של יפת. מורה כי התפלל ודבר לנכח אלהים. ולזה אם היה וישכן באהלי שם חוזר על אלהים. היה לו לאמ' ותשכון באהלי שם שהרי לנכח אלהי' הוא אומ' ולכן פירשתי וישכון כי הוא רומז אל יפת כי התפלל נח עליו שישכון באהלי שם (בראשית ט 27) ושיהיה שלם כמוהו. ואז יהיה כנען עבד למו.

			ולשון יפת משונה בדקדוק העברי אמנם בא לייפוי המליצה עד שידמה ליפת. ע״ד ושלושים עיירים להם ועל שלשי' עירים (שופטים י 4). והנה שמות הגוים הנזכרים היו ידועים בימי משה אבל רבים מהם נשתנו שמותם גם לשונותם אח"כ ברוב הימים. הלא תראה כי בימי עזרא הלא שינה כמה שמות והחליפן בשמות שהיו ידועים בזמנן267 ולזה אפשר לפרש כי ריפת (בראשית י 3) היא צרפת. הנקראת היום פראנצא. וכן כתים (בראשית י 4) הם רומיים הנקראי' היום אנטליא268 בלשון יון. ונשתנו לשונותם אל לשון יון. ונמצא כי רוב ישיבת בני יפת הם לצד צפון העולם והם אקלים חמשי וששי ושביעי.269 איי הגוים השוכנים באיי הצפוניים, בגויהם בקהליהם הידועים בזמן משה. ומושב בני חם לצד הדרום מן הישוב האקלים הראשון והשני ומשך אל תוך השלישי עכ"ל.

			כתב רב סעדי' גאון270 גומר הם תורך (בראשית י 3).271 ומשך (בראשית י 2) פי׳ יוסף בן גוריון שהיא תושכאנה272 ורומי בגבולה. ותירס (בראשית י 2) פירשו רז"ל זה פרס.273 אשכנז הם אשר בארץ אלימאניאה. ריפת פ"י רב סעדיה גאון היא צרפת הנלעזת פרנג'ה. ויוסף בן גוריון אמ' הם ששכנו על נהר רודנו274 ובני דדן פי' רב סעדיה הם בני אל הינד275 כפתורים פי' רב סעדיה דאמייטין276 מישא [רב סעדי'] תרגם שהיא מיכא277 / עמ' 24278 / ובספר המא...... היקר ההוא רז"ל בפרשת נח [באה]..... וזה כי שם נאמ' בשהחלות איש האדמה לטעת כרם (בראשית ט 20)279...... היה אבי הארץ ומושל על הדברים אשר תחת הזמן בכמו שהיתה כוונת השם בבריאה כאומר ורדו בדגת הים ובעוף השמים. והיה זה לו בהיותו צדיק במעשיו ותמים בלבו. ראה בשזה לא יספיק לו בשידעהו ושיחשבהו הש"י עד שהוד והדר יעטרוהו.280 ולזה החל עתה בדבר חדש מה שלא שערוהו אבותיו כי בו יעוטר בהוד והדר. והוא כשהחל לטעת כרם רצוני התחיל לסדר סידורים בחכמות ויטעם בסדור ישר ועשה זה שבאמצעותם יוציא פרי המשמח את האלהים והאנשים (שופטים ט 13) והוא ידיעת הנמצא הראשון ויבא בזה.... למדו חכמת האלהות. ויכונן החכמות בשם כרם למה שבו ימצאו סדורי' [בעניי]נים קצתם יוציאו פרי קטן וקצתם גדול מחברו. והפרי היוצא מכולם הוא פרי [משמ]ח אלוהים ואנשים (שופטים ט 13). ואשר הם בערך אישים עליונים והוא יין המשומר בענביו [מששת] ימי בראשית (ברכות לד, ב). ולמה שנראה ששם כרם היא מלה משותפת עד שיקראו ....ם את ישראל בשם כרם. כאמרו כי כרם ישראל ליי' צבאות (ישעיה ה 7). ועשו זה הנביאי'.... שמהם יצא צמח צדיק (ירמיה כג 5) יורה צדק את העם (הושע י 12). כך נאמ' אנחנו בשהחכמות יקראו... כרם. למה שמהם יעלה פרי צדיק עץ חיים (משלי יא 30) והוא יורה דרך להכיר את מי שאמ' [והיה] העולם. והזכיר בו לשון נטיעה. למה שבחכמות שיך לשון נטיעה. שנא' נטועים ובמסמרות נטועים (קהלת יב 11). ואחז"ל אלישע אחר קצץ בנטיעות (חגיגה יד, ב). וכבר הוקדם לזה ד' נכנסו לפרדס (חגיגה יד, ב). ובא הספור ההוא בשנטיעות הכרם <ההוא> הוציאו היין בה"א הידיעה. ושתה ממנו ביום שנטעו (בראשית רבה לו, ד) כמאמ' החכמים לרמוז בשיצאת מחשבתו לפועל וזה כי בסדרו בחכמות ובלומדו אותם ראה בשהציצו ציץ ויגמלו ענבים281 והוא חכמת האלהות וממנה הוציאו היין המשומר בענביו282 ושתה ממנו. וכמו ששותה יין יגרום תרדמה לשותה אותו ככה ע"י ידיעת הש"י והתדבקותו בו יתרדמו כוחותיו הגופניות ולא יכיר במעבריהם. וישאר שכל בפועל. ולזה הנביאים בעת אשר תחול עליהם הנבואה סופר בשהיה באה עליהם תרדמה. ואמר ותרדמה נפלה על אברם (בראשית טו 12), כי בעת התדבקו עם הש"י הפשיט רדידו מעליו (שיר השירים ה 7). רצוני כל כחותיו הגופניות ולזה ספר גם הנה כי בעת אשר בא שתה מן היין נשתכר ולא היה לו הרגש בענייני' הגופניים. ולמה שלא שתה מן היין כפי הצורך. אם בשמיעט ממנו ואם בשהיין ההוא לא היה מבושל כל צורכו כאמרם ביום שנטעו שתה מיינו283 רצוני שלא הלך בסדור' בסדר ישר לזה נתגלה בתוך אהלה (בראשית ט 21)284 בלומדו החכמות. כי מלת אוהל תפול על למודי התורה והחכמות כאומרם אהלי שם ועבר.285 והעולה מזה בשהוא טעה בדרוש מן הדרוש' ובשזה נשאר מגולה לעיני המערכת רצוני בשהסתיר הש"י פניו ממנו286 כי און ראה בלבו

			לב טהור ברא לי אלהים

			יאיר פניו אתנו ונושע

			 

			[בצד הדף כתב המחבר או המעתיק:]

			 

			כתב החכם ר׳ משה רב שועילבי (או שמואל בר)...... הזכות וז״ל. וצריך... בספור נח [בנטיעת] הכרם כי היין אינו הכרחי לחי..... [ולכן] הרבתה התורה לספר בזכותו בספור [נח] ובספור בנות לוט ובבני אהרן..... לחכמה [מדינית] והמים לחכמת הטבע והאלהות

			וידוע כי שם וחם ויפת כמו שת קין והבל ושם הוא השכלי וחם הוא המעשי והוא הגדול בשנים והקטן במעלה ויפת הוא המחשבי וכנען הוא סמאל והו׳ יצר הרע והוא [אוא]

			את עבור [ערות] אביו ויגד לאחיו בחוץ [כטעם] בהיותם כשדה לא בהיותם עם [אביה׳] ואז״ל ויכל....

			........

			וללכת אליו אחורנית כמו שעושים כשיש חולי רע וקשה באבר אחד שחותכים אותו פן יפ[סד] כל [הגוף] ויחזיקוהו........ שיפסד אבר אחד לבד עכ״ל. ודע כי לא הבנותי דבריו כי [סתומי׳] המה

			 

			
				
					113	ראו ראב"ע, יסוד מורא (מהדורת י' כהן וא' סימון, רמת גן תשס״ז, השער השנים־עשר, עמ׳ 207): 'ובעבור שאין בארץ דבר עומד, רק נשמת האדם לבדו על כן לא תמצא השם הנכבד נזכר במעשה בראשית, רק מלת אלהים'. וראו גם פירוש רד״ק על בראשית א 4 בתוך מקראות גדולות (מהדורת הכתר, רמת גן תשנ״ז, עמ׳ 35); מורה נבוכים ב, ו. על פי דברי הרמב"ם, שם, השם 'אלוהים' מושאל למלאכים, ואחת המשמעויות של המונח 'מלאכים' היא השכלים הנבדלים, ובהם השכל הפועל: 'שהצורות כולם מפעולות השכל הפועל והוא המלאך'. מקבילה קרובה יותר נמצאת בפירוש הרלב"ג לבראשית ב 4: 'שמצד עצמותו יתואר בשהוא ה' כמו שאמר זה שמי לעולם והוא השם המורה על עצמותו [...] ומצד מה שיתכן שיושפע ממנו זה המציאות וינהיגהו בהנהגה המתוקנת [...] נקרא אלוהים'. מקראות גדולות (מהדורת הכתר), עמ' יג, ב.

				

				
					114	על הכללת הרפואה בין שבעת המדעים ראו ש' רוזנברג, לוגיקה ואונטולוגיה בפילוסופיה היהודית במאה הי״ד, עבודת דוקטור, א, האוניברסיטה העברית, תשל"ד, עמ׳ 130–131, 271.

				

				
					115	הכוונה לגשם הממלא את החלל בין הגלגלים שצורתו־תמונתו איננה קבועה, כדברי הרלב"ג: 'וראוי שנחקור בכאן מעניין הגשם הבלתי שומר תמונתו, שהתבאר בחלק הקודם שהוא בין גלגלי הככב האחד לגלגלי הככב השני, מה הוא, ר״ל אם יש לו צורה [...] או אין לו צורה כלל. ונאמר שכבר יראה שאין לו צורה [...] אבל הוא לבד כלי למנוע שלא יבאו כל תנועות הככב האחד לככב השני'. מלחמות השם (מהדורת לייפציג תשכ״ו, מאמר ה, פרק ב, ב, עמ' 193). וראו גם שם, מאמר ו, פרק א, ז עמ׳ 311. לדברי הרלב"ג מחומר זה נבראו העולם העליון וחומר העולם השפל (שם, מאמר ו, א, יז, עמ׳ 367–368). וראו גם דברי הרלב״ג על הגשם בלתי שומר תמונתו בפירושו לבראשית א 1: 'והוא אשר נקראה "מים" בזאת הפרשה [...] לדמיון אשר בינו ובין המים בהעדר שמירת התמונה'. חמשה חמשי תורה עם פרוש רבנו לוי בן גרשון (מהדורת ב' ברנר וא' פריימן, מעלה אדומים תשנ״ג, עמ׳ 34). וכן בפירושו למשלי ל 4, בתוך מקראות גדולות (המאיר לישראל, בני ברק [חש"ד], עמ׳ שיט). לגשם זה התייחס ככל הנראה הרמב״ם במורה נבוכים ב, כד; ג, יד, בדברו על גשמים אחרים בין כל שני גלגלים או בלשון חז״ל, על מהלך ת״ק שנה שבין גלגל לגלגל (והאפודי שם: 'וזהו גשם בלתי שומר תמונתו אשר הניח החכם רבי לוי בן גרשון ז״ל'. מורה נבוכים עם ארבעה פירושים [מהדורת וורשא, ירושלים תש״ך, עמ׳ 50א]). בניגוד לתפיסת הרלב״ג, הרמב״ם ראה בעייתיות רבה בהעמדת גשם כלשהו בין הגלגלים. ראו Le Guide des Égarés, traduction francaise par S. Munk, Paris 2003 (1856-1866), part II, chap. 24, pp. 189-190 note 3. לניתוח המושג ולשימוש הרלב״ג בו ראו G. Freudenthal, ‘Cosmogonie et Physique chez Gersonide’, REJ, 145 (1986), pp. 29-314; C. Touati, La Pensée Philosophique et Théologique de Gersonide, Paris 1973, pp. 242-267, 302. וראו גם ש' קליין־ברסלבי, פירוש הרלב״ג לסיפורי בריאת האדם ולסיפור גן העדן, ירושלים תשע״ה, עמ׳ 23, 347. מונחים אלו מופיעים גם בחיבור 'ארבעה טורים' לר' אברהם ב"ר יהודה תלמיד הרח"ק אך בהוראה שונה. בחיבור זה החומר השומר תמונתו מציין את עולם הגרמים השמיימיים, ואילו החומר שאינו שומר תמונתו מציין את העולם השפל. 'ארבעה טורים' לר' אברהם ב"ר יהודה תלמידו של דון חסדאי קרסקס (מהדורת ש' רוזנברג), מחקרי ירושלים במחשבת ישראל, ג, ד, תשמ"ד, עמ' 525–621, ובפרט עמ' 37 והערות לשורות 14–17.

				

				
					116	תהילים קטו 16. וראו מורה נבוכים ב, כד: 'השמים שמים לה' [...] ר"ל שהשם לבדו ידע אמתת השמים וטבעם ועצמם וצורתם ותנועתם וסבותם על השלמות. אמנם מה שתחת השמים נתן יכולת לאדם לדעתו, מפני שהוא עולמו וביתו אשר ירד בו והוא חלק ממנו'. על סוגיית הגבלת הידיעה, ידיעת השכלים הנבדלים וידיעת השמיים במשנתו של הרמב״ם ור׳ שמואל אבן תיבון ראו דיון בתוך ר' קנלר־רואו, מאמר יקוו המים: חיבור פילוסופי פרשני לר׳ שמואל אבן תיבון, עבודת דוקטור, א, אוניברסיטת תל אביב, תשע״א, עמ׳ 273–304.

				

				
					117	עניין שמות מורכבים בלתי מושלמים מקורו ב'ספר המליצה' פריארמניאס לאבן רשד. וראו כ"י אוקספורד, בודלי, 3/1356 (F22381 בבית הספרים הלאומי), ביאור אמצעי על ספר המליצה בתרגום יעקב אנטולי, שער ראשון, עמ' 60–61. על תוהו ובוהו כשמות בלתי מושלמים ראו ריה״ל, כוזרי ה, ב (מהדורת מ' שורץ, באר שבע תשע״ז); הרמב״ן על בראשית א 1.

				

				
					118	Aristotle, ‘De Caelo’, 269 b 30-31, The Complete Works of Aristotle (The Revised Oxford Translation), ed. J. Barnes, Princeton, NJ, 1984-1985, 1995. כל הציטוטים מחיבורי אריסטו, אם לא צוין אחרת, הם ממהדורה זו. וראו גם מורה נבוכים א, נח; משנה תורה, הלכות יסודי התורה, א, ג.

				

				
					119	מורה נבוכים א, מט; ב, ו; בראשית רבה עח, ז; רש"י על בראשית לב 30.

				

				
					120	בראשית לב 29. וראו פירוש קרוב מאת ר' יוסף אבן עקנין שלפיו המלאך הוא השכל הפועל: 'וישאל יעקב ויאמר, הגידה נא שמך רצה לדעת אמתת עצמותו ושיודיעהו שם המורה על מהותו ומה היחס שבינינו ובינו וכיצד המושכלות באים אלינו מאיתו. ולא ביאר זאת אלא אמר לו לחינם אתה שואל כן מפני שלא תוכל לקנות אמתת עצמותי'. פירוש שיר השירים, התגלות הסודות והופעת המאורות, תרגם וערך א"ש הלקין, ירושלים תשכ״ד, עמ' 137.

				

				
					121	הכוונה כנראה לדברי הרמב"ם במורה נבוכים א, מג: 'כי פעולות השכלים נעלמים לא יתבאר ענינם אלא אחר למוד, וזה לשתי סבות, מצדם ומצדנו, ר"ל חולשת השגתנו וקושי השגת הנפרד מצד אמתתו'. אותו עניין אך בנוסח קצת שונה נמצא גם במורה נבוכים א, מט, בתרגום אבן תיבון: 'וכבר ידעת כי השגת הנקי מן החומר הערום מן הגשמות לגמרי כבדה מאד על האדם'. בתרגומו של יהודה אלחריזי למורה נבוכים א, מח, נמצא הנוסח הקרוב ביותר: 'וכבר ידעת כי השגת הדבר שהוא זך ונקי מכחות הגוף וערום מכחות הגוף הוא דבר קשה מאד על האדם להשיגו'. באופן כללי התרגומים ממורה נבוכים אינם מתאימים בדיוק לנוסחו של אבן תיבון, ורחוקים מאוד (פרט מהפסקה שלפנינו) מתרגומו של אלחריזי. משתמעות מכאן שתי אפשרויות: 1) שהמחבר הציג פרפרזה; 2) שהוא תרגם בעצמו מערבית. מכיוון שברוב המקרים הוא ציטט את אבן תיבון (אם כי בחוסר דיוק) סביר שהאפשרות הראשונה נכונה.

				

				
					122	לכל אורך כתב היד שזר המחבר פירושים המבוססים על האטימולוגיה של המילה. לדוגמה: ׳דור׳ מלשון כדור (1); ׳בהמה׳ מלשון בה־מה, בה מהות (עמ׳ 2, 4); ׳חודש׳ מלשון חידש כנשר (6), התחדשות (15); ׳מאות שנה׳ מלשון שנה, ולמד מן אות ומופת (15); ׳כנען׳ מלשון נכנע (21), ועוד. על קרבה אטימולוגית ככלי פרשני ודוגמאות מתוך מורה נבוכים ראו ש' רוזנברג, 'על פרשנות המקרא בספר המורה', מחקרי ירושלים במחשבת ישראל, א (תשמ"א), עמ׳ 85–157, ובפרט עמ׳ 111–112; הנ״ל, לוגיקה ואונטולוגיה (לעיל, הערה 2), עמ׳ 16–17; יוסף אבן כספי, משנה כסף (מהדורת לאסט, ירושלים תש״ל [קראקא תרס״ו], עמ׳ 19).

				

				
					123	סוכה כח, א; בבא בתרא קלד, א. לא ברור אם הכוונה בפיסקה זו להשגות בעניינים ארציים או להשגות מטפיזיות.

				

				
					124	הביטוי 'דור' בהוראה של מחזוריות, סיבוביות, מופיע גם בכתביו של ר' יצחק אבן לטיף, ומקורו בתורת מחזוריות העולמות של האסמעיליה: 'והדור נאמר על תשלום הקפה זמנית [...] וכן נאמר בלשון הגר על כל דבר עגול'. ש' הלר וילנסקי, 'משיחיות אסכטולוגיה ואוטופיה בזרם הפילוסופי מיסטי', משיחיות ואסכטולוגיה, בעריכת ד׳ ברס, ירושלים תשמ״ד, עמ' 221–237. הקטע, המובא שם, עמ' 230, מצוטט מתוך שער השמים, שער ג, דף 56, עמ' א. וראו גם שם, הערה 38 א. וראו גם בספר 'צורת העולם', שם המונח 'דור' מורה על הגלגלים העליונים ומחזוריותם בתוך כתבי ר' יצחק אבן לטיף, ב, ירושלים תש"ל (וינה 1860), עמ' 7, 12–13.

				

				
					125	חלום הסולם של יעקב הוא אחד הקטעים המובהקים שנתפרשו באופן אלגורי. רבים מהפרשנים הרציונליסטים ראו בחיזיון זה משל להדרגתיות שבהכרה, שתחילתה בארץ, קרי בהכרת העולם התחתון, וסופה מגיע השמיימה. הרמב״ם הציע חלופות פרשניות שונות לחלום הסולם של יעקב: על פי מורה נבוכים ב, י, הסולם מסמל את העולם השפל, מארבעת היסודות עד הגלגלים, כלומר במקור זה החלום נסב על הפיזיקה של העולם השפל בלבד. לעומת זאת במורה נבוכים א, טו, מסמל הסולם את העולם השפל ועולם הגלגלים, וה׳ הניצב עליו מסמל את 'הכרת מציאות האל כמי שקיים עומד עליו'. על פי מורה נבוכים א, טו, אפוא, הגיע יעקב בחלומו לרמת השגה גבוהה יותר, הכוללת את ראיית המציאות מנקודת מבט מטפיזית, לאמור, ראה את האל ניצב על הגלגל העליון, וכל המציאות שופעת ממנו. לעומת זאת, על פי הלכות יסודי התורה ז, ג, החלום נסב על ההיסטוריה של עם ישראל ועתידו, המתבטאים בעליותיו ומורדותיו בשלבי הסולם — הוא ציר הזמן. לפרשנות הרמב״ם לחלום הסולם של יעקב ראו ש' קליין־ברסלבי, 'פירוש הרמב"ם לחלום הסולם של יעקב', ספר משה שוורץ (ספר השנה של אוניברסיטת בר־אילן, מדעי היהדות ומדעי הרוח, כב–כג), רמת גן תשמ"ח, עמ׳ 329–349. האברבנאל פירש את החלום בכיוון דומה: 'מוצב ארצה, ר״ל שהתחלתה ראוי שתהיה מעולם ההויה וההפסד [...] מגיע השמיימה, ר״ל שמכח ההויה וההפסד יבא להשיג עולם הגלגלים המתנועעים [...] ומפאת הגלגל המתנועע ישיג מציאות המניעים והם השכלים הנבדלים', וכך עד הסיבה הראשונה (פירוש על מורה נבוכים ב, י). חלום הסולם של יעקב הוזכר פעמים רבות במהלך פירושו של הרשב"ת לחזיונות המרכבה מתוך ההנחה ההרמנויטית שיעקב, ישעיה ויחזקאל ראו חיזיון זהה — שלושתם ראו את מרכבת האל. ההבדל ביניהם קשור בדימוי הוויזואלי שהלבישו את מראתם ובדרך שבחרו להציג את סיפורם: 'ואחר שדברנו בשתי המראות ר"ל מראת ישעי[ה] ומראת יחזקאל ע"ה ובחלומו של יעקב אבינו ע״ה מה שנראה לנו, נוסיף ונאמר כי לפי הדרך אשר דרכנוה בכוונתם ר"ל בכוונת חלומו של יעקב אבינו בסולמו והיורדים בו והנצב עליו, בכוונת שתי המראות הנזכרות בכסא ואשר עליו ואשר למטה ממנו, שהם כקרובות זו לזו בכוונתם [...] נראה כי שלשתם רמזו אל דרך השגת שכל האדם והגעתו אל שלמותו האחרון [...] ושסיפורו של יעקב אבינו ע"ה היה ספור בדרך קצרה לאיכות דרך ההשגה'. מאמר יקוו המים במהדורתי (לעיל, הערה 4), ב, סעיפים 340–341, עמ׳ 484–485. וראו גם י' סרמוניטה, 'השגותיו של רבי שמואל אבן־תיבון על תורת השכלים הרמב"מית', דברי הקונגרס העולמי השישי למדעי היהדות, ג, עמ' 318. גם ר' מנחם המאירי פירש את חלום הסולם באופן דומה: 'ויחלום והנה סלם מוצב ארצה [...] דרשוהו על יעקב שעלה במעלות הסולם ר"ל שהשיג החכמות מדרגה אחר מדרגה עד שהגיע להשגת הצורות הנפרדות'. פירוש המאירי על ספר משלי, ירושלים תשכ"ט, פרק כא, פסוק כב. על קרבה בין פרשנות המאירי לר׳ שמואל אבן תיבון ראו מ' הלברטל, בין תורה לחכמה: ר׳ מנחם המאירי ובעלי ההלכה המימונים בפרובנס, ירושלים תשס״א, עמ׳ 63–79. פרשנות ברוח זו מצויה גם ב'מאמר גן עדן' לר' חיים בן ישראל, בתוך תפארת שיבה: ספר היובל לי״ט ליפמן צונץ, ברלין תרמ״ד, עמ׳ 21–42. שם, עמ' 22, כתב המחבר: 'כמו שבארו רב חכמי תורתנו בענין הסולם של יעקב אבינו ע"ה שהשיג המציאות ממטה למעלה על דרך למוד חכמת ההנדסה'. גם הרלב"ג פירש את הסולם כרמז למציאות ולהדרגה שבצורות — מן השפלה ביותר עד הצורה הראשונה. ראו פירוש הרלב״ג לבראשית כח 12, מקראות גדולות (מהדורת הכתר). אלגוריות אחרות בנדון אפשר למצוא בתוך ר' יצחק אלבלג, ספר תיקון הדעות (מהדורת א"י וידה, ירושלים תשל״ג, עמ' 82–83); שלמה בן חנוך אלקונסטנטיני, מראות אלוהים (מהדורת ק' סיראט, ירושלים תשל״ו, עמ' 18). וראו שם, עמ' 15, 43, דברי קולט סיראט על השפעה סכולסטית באלגוריה זו. על כך ראו גם A. Altmann, ‘The Ladder of Ascension’, Studies in Mysticism and Religion: Presented to G. Scholem on his Seventieth Birthday by pupils, colleagues and friends, ed. E.E. Urbach, R.J. Zwi Werblowski & C. Wirszubski, Jerusalem 1967, pp. 1-32; M. Idel, ‘The Ladder of Ascension: The Reverberations of a Medieval Motif in the Renaissance’, Studies in Medievel Jewish History and Literature, 2 (1984), pp. 83-93. וראו גם ש' רוזנברג, 'מפגש פילוסופי בירושלים בסוף המאה הארבע־עשרה״, שלם, ד (תשמ"ד), עמ' 417–427.

				

				
					126	כאמור לעיל (הערה 122) המחבר גייס את האטימולוגיה כאסמכתא לפירושו ובמקרה דנן קרא את המילה בהמה — בה־מה, באופן שמצביע על מהות קיימת אך עלומה. שורות אחדות קודם לכך סמך המחבר את זיהוי הבהמה עם גלגלי השמיים על כך שמסלולם תואם את תנועה הסיבובית של גלגל המזלות, אותו כינו חז״ל בתפילת היוצר ׳חיות הקודש׳. בשם זה — ׳זודיאקוש׳ (ביוונית: גלגל החיות) — כינו גם חכמי יוון את הגלגל השמיני. אשר להצמדת הכינוי ׳חיות׳ (או בהמה) לגלגלים, מקור קלסי לנושא מצוי בפירוש הרמב״ם למרכבת יחזקאל, שם הוא זיהה את החיות עם גלגלי השמיים (מורה נבוכים ג, ב). לדברי צבי לנגרמן כינוי זה מופיע כבר אצל הסטואים. Y.T. Langerman, ‘Arabic Cosmology’, Early Science and Medicine, 2, 2: Medieval Cosmologies (1997), p. 200. וראו גם S. Sambursky, Physics of the Stoics, Westport, CT, 1959, pp. 27-65. זיהוי הגלגלים כחיות מבוסס על כך שהגופים השמיימיים וגם החיות בעלי נפש. עקרון התנועה והחיוּת משותף לשניהם. תפיסה זו מופיעה בכתבי הוגים רבים, ערבים־יוונים ויהודים, כגון אריסטו, שדן בזיהוי זה בכמה מקומות בכתביו, לדוגמה De Caelo, 278b14-15, 284a32-35, 292a18-21, Physics, 256b2, 259b30-31, Metaphysics, 1072b28, De Motu Animalium, 1, 698a4-5. פתולומאוס כינה את הגלגלים Al-hayawān al-falakiy, חיה שמיימית (The Planetary Hypotheses, Book II, Ibn al-Haytam’s On the Configuration of the World, trans. Y.T. Langerman, New York & London 1990, p. 20). השמיים הם חיה המצייתת לאל, אמר אבן סינא במטפיזיקה של השיפא (Avicenna, The Metaphysics of the Healing, A parallel English-Arabic text, trans., intro. and annotations M.E. Marmura, Provo, UT, 2005, Book 9, 1, § 2, p. 307). אלגזאלי פתח את הדיון הארבעה־עשר בציטוט של טענת קודמיו המזהה בין השמיים לחיה (Al-Ghazāl, The Incoherence of the Philosophers: A parallel English-Arabic text, trans., intro., and annotations M.E. Marmura, Provo, UT, 2000, p. 144). דוגמאות אלו ואחרות חוזרות על עצמן גם בכתבי אבן רשד, בין היתר בביאורו האמצעי למטפיזיקה (Ibn Rushd’s Commentary on Aristotle’s Metaphysics, book lam, translation with intro. C. Guenequand, Leiden 1984, p. 198, §§ 1688-1689). וראו גם לנגרמן, קוסמולוגיה (לעיל בהערה זו), עמ׳ 20; I. Sabra, ‘The Andalusian Revolt against Ptolemy’, Transformation and Tradition in the Sciences: Essays in Honor of I. Bernard Cohen, ed. E. Mendelsohn, Cambridge 1984, pp. 138-140). גם הרלב״ג השווה בין תנועת הגרם השמיימי לתנועת החיות בסופר קומנטר שלו לפירוש הקצר של אבן רשד לעל השמים (פירוש על כללי אבן רשד על ספר השמים והעולם של אריסטו, Vatican Library, Vatican City Ms. Ebr. 432, F 431). בהגות היהודית אנו פוגשים אנלוגיות ברורות יותר ופחות בין החיות לגלגלים, כגון בחיבורו של אברהם אבן דאוד, האמונה הרמה (מהדורת שמשון בן ליב ווייל, ירושלים תשכ"ז [פרנקפורט 1853], עמ' 41–43). הרמב״ם חזר על זיהוי זה בניסוח קרוב לזה של אבן סינא (מורה נבוכים ב, ה). שם טוב בן שם טוב, גם הוא קיבל את ההשוואה (אך ביקר את הרמב״ם על הישענותו על טענת אבן סינא. ראו פירושו למורה נבוכים [מהדורת ורשה], ב, ה, וכמוהם גם משה אבן תיבון. ראו ספר פאה ומאמר התנינים, באר שבע תש״ע, עמ׳ 185–187). וראו גם לוי בן אברהם, לוית חן, מעשה מרכבה (מהדורת ח' קרייסל, ירושלים 2013, עמ׳ 149). יוסף אבן כספי ביסס את הזיהוי בין מרכבה, כרובים ורוכב על קרבה אטימולוגית בין השורש רכ"ב ובין היפוכו כר"ב. ראו 'מנורת כסף', בתוך עשרה כלי כסף (מהדורת י' לאסט, ירושלים תש״ל [פרעסבורג], עמ׳ 109. וראו גם עמ׳ 76, 118, 126). וראו גם דבריו על המרכבה בתוך פירושו ליחזקאל, מקראות גדולות (מהדורת הכתר, עמ׳ 334–339).

				

				
					127	בדומה למחבר כתב היד גם הרמב״ן פירש את המילים ׳תהו ובהו׳ כחומר היולי על בסיס ניתוח אטימולוגי, 'תהו' — תוהה ובוהה, 'בהו' — בו הוא. פירוש הרמב״ן לבראשית א 2 בתוך מקראות גדולות (מהדורת הכתר, עמ׳ 8). ר׳ אברהם בר חייא פירש בהיפוך מכתב היד: תהו=חומר בהו=צורה. הגיון הנפש (מהדורת י"ל רפאפורט, ירושלים תשכ״ז, עמ' 2). כך גם ר׳ יצחק אלבלג בחיבורו תקון הדעות (מהדורת א"י וידה, ירושלים תשל״ג, עמ' 33). גם הרלב״ג פירש את המילים 'תהו ובהו' כחומר וצורה בפירושו לבראשית א 2. מקראות גדולות (מהדורת הכתר, עמ׳ 7). פירושם של אברהם בר חייא, של אלבלג ושל הרלב״ג איננו מבוסס על הניתוח האטימולוגי של המילים, כמו הניתוחים של הרמב״ן ומחבר כתב היד. נראה לי שריה"ל בתוך ספר הכוזרי, ה, ב, רמז לאותה תובנה. דוגמה אחרת לפירוש על בסיס אטימולוגי ראו בפירושו של נתן בן שמואל הרופא לעניין המן: 'וטעם מן הוא הכנת מזון הנפש כענין וימן להם המלך, אשר מנה את מאכלכם, וטע' כי לא ידעו מהו לקוראו בשם ידוע, וכן עניין הדבר המושכל אין אדם יודע מהותו על אמתתו רק מסיים [משים? ר"ק] לו שם שמורה על הוויתו'. מבחר מאמרים להרב נתן בן שמואל הרופא, וחוברה לו אגרת השבת להראב״ע, ליוורנו ת״ר, דף כו, ב.

				

				
					128	על מניין מ"ט ראו רלב״ג, מלחמות השם (לעיל, הערה 3), מאמר ה, פרק ג, יג; ש׳ טואטי, הגות הרלב״ג (לעיל, הערה 3), עמ׳ 323–324.

				

				
					129	על צורת הגשם הממלא את החלל בין הגלגלים ואינו שומר תמונתו, כלומר תמונתו אינה קבועה, ראו לעיל, הערה 115.

				

				
					130	ראו מורה נבוכים א, ו, יז, לד; ג, ח. להפניות ביבליוגרפיות ראו מורה נבוכים (מהדורת מ' שורץ, תל אביב תשס״ג, א, יז, הערה 5). וראו גם מונק (לעיל, הערה 115), א, יז, הערה 4, עמ׳ 68. גם אצל אריסטו מוצאים את האם, הנקבה, כסיבת החומר ואת האב, הזכר, כסיבת הצורה. ראו Metaphysics, VII (Z), 8, 1033b20-24; On Generation of Animals, II, 4, 740a24-740b25. וראו ש' פינס, 'המקורות הפילוסופים של מורה נבוכים', הנ"ל, בין מחשבת ישראל למחשבת העמים, ירושלים 1977, עמ' 120. תפיסת האישה כמטפורה לחומר שגורה ביותר בהגות היהודית, אולי בעקבות הפסוק 'מוצא אני מר ממות את האישה' (קהלת ז 26). לדוגמה פירושו של שמואל אבן תיבון על הפסוק: 'האלהים, אם לא ירצה ב"מות" הנה מות הגוף, ויאמר שמצא את האישה שהוא יותר מר ממנו, והוא מות הנפש, שהעדר הנכבד הוא רע מהעדר הפחות'. פירוש קהלת לר׳ שמואל אבן תיבון (מהדורת י' רובינסון, ירושלים תשע״ו, פסקה 609, עמ׳ 332). כידוע, על פי הרמב״ם היעדר קשור לחומר. מורה נבוכים ג, ט.

				

				
					131	הרמב״ם ייחס את יכולת ההיראוּת וההיעלמות לעוֹף, ולא לאדם המתבונן והמתאווה לעוּף, כפי שמשתמע מהכתוב כאן.

				

				
					132	הרמב״ם הביא את הפסוק 'וירכב על כרוב ויעף' כדי למנוע תובנה שגויה כאילו המקרא ייחס עופפות לאל. מסיבה זו הוא הדגיש 'כי הכרוב [= מלאך, שכל נבדל, ר"ק] הוא אשר עף'. למעט שינויי סגנון קלים, מחבר כתב היד ציטט כאן מתרגום אבן תיבון, בהשמטות ובשיבושי סדר.

				

				
					133	מורה נבוכים א, מג.

				

				
					134	שמואל אבן תיבון למד מפסוק זה על המוגבלות של ידיעת השכלים את האל: 'הנה בארנו שאין אמרו הנה "ואראה את ד׳' [ישעיה ו 1] ולא ״את המלך ד׳ צבאות ראו עיני" [ישעיה ו 5] חולק על אמרו שם "כי לא יראני האדם וחי" [שמות לג 20] [...] הלא גם למלאכים היא נמנעת קצת מניעה וזה מוסכם מכל החכמים שכלם מודים שאין הדעות הנפרדות בלשונם הם המלאכים בלשוננו משיגות מהשם ית׳ מה שמשיג הוא מעצמו והוא מה שפירשנו אנחנו בכונת אמרו בשתים יכסה פניו. ואם הבטת השרפים העומדים לפני השם על הכסא הודיע הנביא שאינה שלימה אך יש בה קצת חסרון על אחת כמה וכמה ראיית הנביא שביתו הארץ המקום החשוך'. מאמר יקוו המים (לעיל, הערה 4), ב, סעיפים 225–226, עמ׳ 454. על פי ר׳ שמואל אבן תיבון, אפוא, כיסוי הפנים מצביע על חסרונם של השכלים לעומת הבורא, על מעמד נחות בדירוג היש. כיסוי הפנים בכנפיים מראה ש'תקצר יד שכלם להשיג אמתתו, אך הבטתם כהבטת מכוסה פנים שאינה שלמה, או שהם מכירים שמציאותם שהיא פניהם יש בו חסרון גדול בערך מציאות ה' ועל זה כסו פניהם'. מאמר יקוו המים (לעיל, הערה 4), ב, סעיף 146, עמ׳ 436. וראו סרמוניטה, השגותיו של רבי שמואל אבן תיבון על תורת השכלים הרמב"מית (לעיל, הערה 13), עמ' 318. להרחבה בנושא הגבלת הידיעה במשנתו של שמואל אבן תיבון ראו עבודת הדוקטור שלי, מאמר יקוו המים (לעיל, הערה 4), א, עמ׳ 273–305.

				

				
					135	הנוסח המדויק במורה נבוכים א, מג, הוא: 'שסיבת מציאות ר״ל המלאך נסתרת נעלמת מאד'. מחבר כתב היד פירש כאן, בעקבות מורה נבוכים א, לז, את המונח פנים כשם משתתף שאחת ממשמעויותיו היא מציאות, כמו קרשקש על אתר: 'כבר התבארנו כי פנים שם מציאות האיש ומעמדו'. לעומת זאת שם טוב, אפודי ואברבנאל (על אתר) פירשו ׳פניו׳ כסיבת הדבר ומהותו, על פי המשך דברי הרמב״ם במורה נבוכים א, לז: 'ומזה הענין "ופני לא יראו" [שמות לג 23] אמתת מציאותי כמות שהיא לא תושג'. מורה נבוכים (מהדורת ורשה, עמ׳ 58ב). על ראיית פנים ואחור בפירוש הרמב״ם ראו מורה נבוכים א, לז–לח. וראו גם ח׳ כשר, 'פירושי הרמב״ם לסיפור נקרת הצור', דעת, 35 (תשנ״ה), עמ׳ 32–58.

				

				
					136	מורה נבוכים א, מג. וראו גם שם, כח.

				

				
					137	ישעיה ו 6: 'ויעף אלי אחד מן השרפים'. וראו גם יחזקאל א.

				

				
					138	מחבר כתב היד נתלה פה בהגדרה השנייה שנתן הרמב״ם לשמות המשתתפים 'איש' ו'אשה' במורה נבוכים א, ו: 'ואחר כך הושאל שם אשה לכל ענין מוכן להתחבר לענין אחר'. גם במורה נבוכים ג, ח, בא עניין התלות בין החומר לצורה לידי ביטוי ברור, מה שאין כן בהצעה הראשונה במורה נבוכים א, ו; א, יז.

				

				
					139	המונח ׳אצילות׳, השגור בפי בעלי הקבלה, נדיר בכתבי ההוגים הרציונליסטים בימי הביניים. המחבר חזר על הביטוי פעמים מספר בעמ׳ 12. קטע זה משקף את תפיסת השפיעה הנאו־פלטונית. לא נראה לי שמביטוי זה או מהשימוש של המחבר (להלן עמ׳ 11, 13) בצירוף ׳רצוא ושוב׳ אפשר ללמוד על קרבה לקבלה. עם זאת, ידוע שמונחים מעולם הקבלה חלחלו לטרמינולוגיה הרציונליסטית. ראו דברי ש׳ טואטי על השימוש של הרלב״ג במונח 'ערבות' ועל ההקבלה בין מבנה הספירות למבנה השכלים בשיטתו. טואטי, הגות הרלב״ג (לעיל, הערה 115), עמ׳ 350–351. על קשר בין עולם הקבלה לעולמם התרבותי של הפילוסופים במאה הי"ד ראו גם A. Altmann, ‘Moses Narboni’s Epistle on Shi’ur Qoma’, Jewish Medieval and Renaissance Studies, ed. idem, Cambridge, MA, 1967, pp. 242-254. וראו גם להלן, הערה 193.

				

				
					140	המחבר הוסיף כאן לרשימת השמות המשתתפים של הרמב״ם את המונח 'זרע', שבהוראתו המושאלת פירושו כל מה שבכוח בארץ.

				

				
					141	ראו דברי הרלב״ג: 'שאי אפשר שיהיה השכל הפועל הוא הסבה הראשונה לכל הנמצאות לפי שהוא לא יוכל לעשות פעולתו אם לא הכינו החמר הגרמים השמימיים'. מלחמות השם (לעיל, הערה 115), עמ׳ 222; טואטי, הגות הרלב״ג (לעיל, הערה 115), עמ׳ 304, 364–365.

				

				
					142	בשאלת חלקו של השכל הפועל בהאצלת הצורות אימץ המחבר את תפיסת אבן סינא, שסבר שהצורות כולן שופעות מן השכל הפועל, שלא כעמדתו המאוחרת של אבן רשד, שלפיה תפקיד השכל הפועל מצטמצם בהוצאת שכל האדם מן הכוח אל הפועל ותהליך ההתהוות מוּנַע מתחילתו עד סופו על ידי גרמי השמיים. על עמדת אבן סינא ראו H.A. Davidson, ‘Alfarabi and Avicenna on the Active Intellect’, Viator, 3 (1972), pp. 163-164; idem, Alfarabi, Avicenna and Averroes on Intellect, their Cosmologies, Theories of the Active Intellect, and Theories of Human Intellect, Oxford 1992, pp. 76-78; C. Belo, ‘Chance and Determinism in Avicenna and Averroes’, Islamic Philosophy Theology and Science: Texts and Studies, ed. H. Daiber, Leiden & Boston 2007, pp. 75-80. לעמדתו של אבן רשד ושלבי התפתחותה ראו Averroes, ‘On Aristotle’s “Metaphysics”: An Annotated Translation of the So-Called “Epitome”’, Sciento Graeco-Arabica, V, ed. R. Arnzen, Berlin 2010, chap. 2, pp. 65-66, chap. 4, pp. 171-174 (בצד הטקסט המקורי של הפירוש הקצר למטפיזיקה, בכמה מכתבי היד יש הערות המשקפות את דעתו המאוחרת והשגותיו של אבן רשד על עמדתו המוקדמת). וראו גם Averroes, Epitom of Aristotle’s De Generatione et Corruptione, English translation from the original Arabic and Hebrew and the Latin versions with notes and introduction by S. Kurland, Cambridge, MA, 1958, 833a, p. 137; דווידסון, אלפראבי, אבן סינא ואבן רשד (לעיל בהערה זו), עמ' 232–257; H. Davidson, ‘Averroes on the Active Intellect as Cause of Existence’, Viator, 9 (1978), pp. 205-222

				

				
					143	וראו דברים דומים במלחמות השם (לעיל, הערה 115), מאמר ה, פרק ג, יג, עמ׳ 288: 'ידמה שיהיה השכל הפועל דבר שופע ממניעי הגרמים השמיימיים [...] ויתנו הצורה באמצעות השכל הפועל מהם'. ראו גם טואטי (לעיל, הערה 115), עמ׳ 345–352. על הידיעה החלקית של מניעי הגלגלים לעומת הידיעה השלמה של השכל הפועל בכל מהלכי העולם השפל ראו דברי הרלב״ג: 'הנה יתבאר במעט עיון שמדרגת השכל הראשון ממנו הוא מדרגת המלאכה הראשית אל המלאכה המשרתת כי המלאכה המשרתת תדע חלק מהנמוס ההוא אשר במלאכה הראשית והמלאכה הראשית תדע הנמוס ההוא בכללו'. מלחמות השם (לעיל, הערה 115), מאמר ה, פרק ג, ה, עמ׳ 258. 'והמשל שהמלאכה הראשית לבנין הבתים תדע מה שיעשהו המלאכות המשרתות לו'. שם, עמ׳ 269. וראו גם דבריו שם, ג, ט, עמ׳ 275: 'שאלו המניעים לא ישיגו כי אם חלק מה מהנמוס ומהנמצאות וסדרם וישרם, והוא החלק השופע מהם, וגם החלק ההוא לא ישיגו בשלמות [...] ואולם העלה הראשונה תשיג נמוס הנמצאות וסדרם וישרם'. וראו גם פרוידנטל, קוסמולוגיה (לעיל, הערה 115), עמ׳ 309.

				

				
					144	אולי הכוונה ומהם.

				

				
					145	Metaphysics, XII, 1, 1069a30-1069b2, 6; 1071b 3-6, 7; 1072a21-1072b11, 1073a4-13, 8; 1073a23-1073b1

				

				
					146	על החומר השמיימי ועל המחלוקת בשאלה אם הגשם הארצי זהה לחומר הגלגלים ראו R. Glasner, ‘The Question of Celestial Matter in the Hebrew Encyclopedias’, The Medieval Hebrew Encyclopedias of Science and Philosophy, ed. S. Harvey, Dordrecht 2000, pp. 313-334. רות גלזנר מנתחת את עמדת אבן רשד שלפיה לגשם השמיימי יש מעמד ביניים, בין החומר הארצי שהוא פוטנציאליות טהורה ובין הגשם השמיימי שקיימת בו פוטנציאליות במידת מה. לעומתו סובר משה בן יהודה נוגה (מחבר הספר ׳אהבה בתענוגים׳) שהחומר השמיימי הריהו עצם פשוט ללא צורה, הקיים בפועל מלא בפני עצמו ואינו נזקק לצורה כדי להעמידו. לשיטתו, מבחינה אונטולוגית החומר העליון הוא ישות עצמאית. הקשר בין החומר לצורת הגלגלים קשור לתנועה בלבד. בכך הוא מצמצם במידה רבה את המרחק בין החומר העליון לחומר ההיולי. התייחסותו הנרחבת, יחסית, של מחבר כתב היד לגשם שאינו שומר תמונתו מעלה אפשרות שהוא מקבל את תפיסת הרלב״ג, לפיה בריאת הרקיע בתוך המים מתייחסת לבריאת חומר עולם הגלגלים וחומר העולם השפל מן הגשם בלתי שומר תמונתו. גד פרוידנטל מנתח את תפיסת הרלב״ג בתוך G. Freudenthal, ‘Cosmogonie et physique chez Gersonide’, REJ, 145 (1986), pp. 295-314. לדבריו, בריאה זו לוּותה בבריאת טבע אחד לאותם מים המיועדים להיות חומר עולם הגלגלים מחד גיסא, וטבע אחר למים שנועדו להיות חומר העולם השפל מאידך גיסא. טבע זה הוא ׳צורה אחרונה׳ שהוטבעה בחלק התחתון של הגשם נעדר הצורה, שהקנתה לו את צורת החומר ההיולי שהוא בכוח על צורת היסודות. לפי תובנה זו החומר העליון וחומר העולם השפל מקורם אחד, אך כאמור, אי־אפשר לקבוע על מה הסתמך מחבר כתב היד בטענתו: 'לא חלקתי העצם הגשמי לשני עצמים'. ראו רלב״ג, מלחמות השם (לעיל, הערה 115), עמ׳ 367–368. וראו גם טואטי (לעיל, הערה 115), עמ׳ 242–267, ובפרט עמ׳ 258, 301. ראו גם Y.T. Langermann, ‘Gersonides on Astrology: Appendix to vol. III’, Levi ben Gershom, The Wars of the Lord, trans. with an intro. & notes S. Feldman, Philadelphia 1984-1999, pp. 511-512. הניסיון לצמצם את הפער בין חומר העליונים לחומר העולם התת־ירחי מופיע בכתביהם של הוגים, בהם שם טוב אבן פלקירה (G. Freudenthal, ‘Providence, Astrology and Celestial Influences on the Sublunar World in Shem-Tov Ibn Falaquera’s De’ot Ha-Filosofim’, The Medieval Hebrew Encyclopedias of Science and Philosophy, ed. S. Harvey, Dordrecht 2000, pp. 345, 350-351, 364-365), יהודה בן שלמה (שם, עמ׳ 357–358; Y.T. Langermann, ‘Some Remarks on Judah Ben Solomon Ha-Cohen and his Encyclopedia, Midrash Ha-Hokhmah’, The Medieval Hebrew Encyclopedias of Science and Philosophy, p. 373). וראו גם י' קאפח, 'שלושה חיבורים למחבר יהודי תימני', ספונות, 16 (תש״ם), עמ׳ 125. ברקע של מגמה זו עומדת השאיפה לראייה אחדותית של המציאות מול הקיטוב הרדיקלי הנובע מהתפיסה האריסטוטלית, המבחינה באופן מוחלט בין החומר ההיולי לחומר החמישי, חומר הגלגלים. פרוידנטל, השגחה (לעיל בהערה זו); לנגרמן, 'רלב"ג' (לעיל בהערה זו), עמ׳ 506, 513–514. מחבר כתב היד כאן מנמק את התנגדותו לדיכוטומיה בין חומר העולם העליון ובין החומר ההיולי בחשש מפני אמונת הקדמות.

				

				
					147	מחבר כתב היד צירף את המונחים יום ולילה לרשימת השמות המשתתפים.

				

				
					148	ישנם שני קווים על המילה ׳לא׳ בכתב היד. לא ברור אם העניין מכוון או שזוהי מחיקה לא מכוונת. לפי התוכן נראה שהמילה צריכה להיות מחוקה.

				

				
					149	המקור לתפיסה זו בעבודתו של האסטרונום היווני פתולומאוס, שבחיבורו ׳אלמגסט׳ מנה 48 צורות כוכבי שבת (קונסטלציות). ראו Ptolemy’s Almagest, trans. & annotations G.J. Toomer, Princeton, NJ, 1998, pp. 341-399. על יישום התפיסה בפרשנותו של ר׳ אברהם אבן עזרא ראו ש׳ סלע, אסטרולוגיה ופרשנות המקרא בהגותו של הראב״ע, רמת גן 1999, עמ׳ 34–37, 43; הנ״ל, 'פרשנותו האסטרולוגית־הקוסמולוגית של אברהם אבן עזרא', דעת, 47 (תשל״א), עמ׳ 5–34, ובפרט עמ׳ 21, 31. ר׳ אברהם אבן עזרא התייחס ל־48 צורות בפירוש הארוך לשמות לג 21. מקראות גדולות (מהדורת הכתר, עמ׳ 159); ספר ראשית חכמה, ונלווה אליו ספר הטעמים (מהדורת מ' בקאל, ירושלים תשל״ג, עמ׳ י–יא). בשער הראשון הוא הציג רשימה מלאה של מ״ח הצורות. ברשימה זו מופיע הנשר במקום השנים־עשר. לסקירה כללית של חקר האסטרולוגיה בהגות היהודית במאות הי"ב–י"ד ראו S. Sela, ‘Astrology in Medieval Jewish Thought’, Science in Medieval Jewish Cultures, ed. G. Freudenthal, New York 2011, pp. 292-300

				

				
					150	הכוונה לתנועת כוכבי השבת הנעים ממערב למזרח בתנועה איטית, מעלה אחת כל שבעים שנה. ראו רמב״ם, משנה תורה, הלכות קידוש החודש, יב, ב; סלע, אסטרולוגיה ופרשנות המקרא (לעיל, הערה 149), עמ׳ 249–252; סלע, פרשנותו האסטרולוגית־קוסמולוגית של אברהם אבן עזרא (לעיל, הערה 149), עמ׳ 25.

				

				
					151	ככל הנראה התכוון המחבר בביטוי זה לחומר הגלגלים. הכינוי ׳עצם השמים לטוהר׳ המופיע בפסוק ׳ויראו אלהי ישראל, ותחת רגליו כמעשה לבנת הספיר וכעצם השמים לטוהר' (שמות כד 10) מתקשר עם דברי הרמב״ם במורה נבוכים ב, כו, שהוא ביקר לעיל.

				

				
					152	ישעיה נה 9. 'כן גבהו דרכי מדרכיכם' כתוב במקור. והכוונה ככל הנראה לדברי המחבר בפתיחה, שם הוא מייחס את התואר ׳אלהים׳ לשכל הפועל 'אשר פועל במה שתחת גלגל הירח', לעומת ההשגות העליונות הקשורות בשם הויה, 'כמו ענייני הגלגלים וענייני השכלים הנבדלים מניעיהם, וחמר הגלגלים והגשם הבלתי שומר תמונתו שהם נעלמים מאד אפילו ממשכילי הפילוסופים'.

				

				
					153	מורה נבוכים א, ז.

				

				
					154	המחבר מצטט כאן, בשינויים קלים, מתוך 'ספר ההתחלות' לאבונצר אלפראבי, בתרגום ר׳ משה אבן תיבון. הופיע בתוך צ' פיליפאווסקי, ספר האסיף, לייפציג 1849, עמ' 1.

				

				
					155	הנוסח במקור: 'ששה מינים גדולים'.

				

				
					156	הנוסח במקור: 'הסיבה השניה במדרגה השנית'.

				

				
					157	כאן יש הבדל בין הנוסח שלפנינו ובין הטקסט המקורי לאלפראבי. לפיו ששת הגשמים הם: הגשם השמיימי, החי המדבר, החי הבלתי מדבר, הצמחים, המחצבים והיסודות הארבעה. המתכת, הנזכרת בכתב היד שלפנינו — אינני יודעת מה מקורה, אם היא מכתב יד אחר או זוהי טעות. הטקסט המקורי הגיוני יותר, שכן המתכת נכללת בקטגוריית המחצבים. מאידך גיסא, להלן, עמ' 5, נזכרים מחצבים ומתכת. על פי שני כתבי יד שבדקתי (וטיקן 507/3; מינכן 234,2) המתכת שבכתב היד שלפנינו היא טעות. וראו גם באמונה הרמה לראב"ד (לעיל, הערה 126), עמ' 64–65. שם הושמטו הצמחים כנראה בטעות.

				

				
					158	בפירוש לקהלת א 2 הוסיף אבן תיבון הקדמה ללוגיקה, הכוללת פירוט של סוגי ההיקשים וחלקיהם. בהקדמה זו הוא הגדיר את המונחים 'מופת סיבה' ו'מופת ראיה' (שהוא כינה 'מופת מציאות'): 'וזה המין מן המופת [ההיקש החיפושי] יאמר לו מופת המציאות, כי לא יודיע רק מציאות הדבר שהתבאר בו לא יוכל לתת סבתו, כי איך יתן המאוחר סבת המוקדם. אך ההיקש האמתי שיתבאר בו מציאות הגבול הגדול לקטן באמצעי שהוא על הקטן, כלומר כולל לו ולמעלה ממנו, הוא יכול לתת סיבת המציאות. וכשיתן המופת סבת המציאות לבד יקרא מופת הסיבה; וכשיתן שניהם, כלומר המציאות וסיבתו, יקרא מופת המציאות והסיבה, כי ימצאו מופתים שלא יבאר כל אחד מהם רק אחד מן השנים, וימצא מופת מבאר שניהם, כלומר המציאות והסיבה'. פירוש קהלת לר׳ שמואל אבן תיבון (לעיל, הערה 130), פסקה 94. וראו גם J.T. Robinson, Samuel Ibn Tibbon’s Commentay on Ecclesiastes, Ph.D. dissertation, I, Harvard University, 2002, pp. 104-107. גם הנרבוני בפירושו למורה נבוכים א, עא (מהדורת גולדנטאל), בתוך שלושה קדמוני מפרשי המורה, ירושלים תשכ״א (וינה תרי״ג), דפים טו, ב — טז, ב, מזהה את המושג 'מופת סיבה' עם ההוכחה המופתית, ו'מופת ראיה' עם הוכחה אפוסטריורית מן התוצאה אל הסיבה: 'על שזאת השאלה ר"ל קדמות העולם או חדושו לא יגיע אליה במופת חותך [...] ירצה במופת חותך הוא מה שקראו אריסטו מופת מוחלט והוא מופת סבה ומציאות, וזה האמת, כי זה המין מן המופת יקר המציאות מאד לא ימצא רק מעט בעניינים הטבעיים. ומציאות השם ג"כ במופת ראיה התבאר ר"ל מן המתאחרים לא מן הקודמים, כי הוא ית' קודם לכל ואין קודם אליו, ואיך יתבאר במופת סבה והוא ית' סבת הכל והכל ברואיו'. וראו גם האפודי בפירושו למורה נבוכים ב, ב, עמ' 17א. שלום רוזנברג התייחס למושגים אלו ואמר ששניהם, מופת סיבה ומופת ראיה, הם היקשים תקפים, וההבדל ביניהם קשור בקריטריונים אפיסטמולוגיים ומטפיזיים. דוגמאות לשימוש במונחים אלו בכתבי אבן סינא ואבן רשד ובהגות הביניימית היהודית ראו בתוך רוזנברג, לוגיקה ואונטולוגיה (לעיל, הערה 114), עמ' 240–244. וראו גם הנ״ל, 'הגיון, שפה ופרשנות המקרא בכתביו של ר' יוסף אבן כספי', דת ושפה, בעריכת מ' חלמיש וא' כשר, ישראל תשמ״ב, עמ׳ 108–110; S. Harvey, ‘The Hebrew Translation of Averroes’ Prooemium to his Long Commentary on Aristotle’s Physics’, PAAJR, 52 (1985), p. 81 note 19

				

				
					159	לנוכח דברי המחבר (לעיל, עמ' 3), השוללים כל שניות מן השכלים, לא ברור מהי המורכבות המאפיינת את כל הברואים הכוללת גם את השכלים הנבדלים. האם חזר בו ואכן זיהה את השכלים עם נפש הגלגלים וזוהי סתירה, או שמא כוונתו לשניות לוגית, כגון ההבחנה בין מהות למציאות של אבן סינא, או הריבוי בידיעת השכלים — ידיעת עצמם וידיעת 'עצמות נמצא יותר שלם ממנו', אליבא דאלפראבי (ספר ההתחלות [לעיל, הערה 154], עמ' 9), ואולי השניות שדן בה הרמב"ם (במורה נבוכים ב, ד), שלפיה יש ריבוי בשכלים: צד משותף עם שאר השכלים, ההנעה, וצד מיוחד שבכל אחד. יש לציין שאין זכר להבחנות אלו בכתב היד. סביר להניח שהשניות המוזכרת כאן מתחברת להמשך הקטע ולדברי המחבר לעיל, המדגישים, למעשה, את אחדות המציאות (עמ׳ 3): 'כי בנבדל אין בו דבר מהרכבה מהות יעמד מקום החומר ומהות יעמוד מקום הצורה כאשר הענין בגרמים השמיימיים ולמה שתחתיהם. אבל אלה הם במדרגת הזכר המשפיע והגלגלים הם במדרגת הנקבה מקבלים'. והכוונה, ככל הנראה, לקשר הסיבתי המחבר בין כל חלקי המציאות. כדבריו לעיל: 'שכל העולם כלו כאיש אחד קשור קצתו בקצתו והם זכר ונקבה כלו' משפיע ומקבל. ראיית ההוויה כולה כגוף אורגני אחדותי הייתה יסוד מרכזי בהגות האסלאם, בתפיסת אחי הטהרה ובמשנתם של הוגים רבים בעת העתיקה ובימי הבינים. ראו לדוגמה Plato, ‘Timaeus’, with English translation by R.G. Bury, Cambrigde, MA, 1929, 30c-31b, 32d-33d; Aristotle, The Movement of Animals (De Motu Animalium), 669a 25-31; On the Heavens, 2. 278b 19-21. וראו גם S.H. Nasr, An Introduction to Islamic Cosmological Doctrines, London 1978, pp. 4-5, 96-104; F. Grifle, Al-Ghazali’s Philosophical Theology, Oxford 2009, p. 269; M. Ebstein, Mysticism and Philosophy in al-Andalus, Ibn Massara, Ibn al-Arabi and the Ismaili Tradition, Leiden & Boston 2014, pp. 133, 192-194. בהגות היהודית ראו מורה נבוכים א, עב. וראו גם ההפניות הביבליוגרפיות בתרגומו של מונק (לעיל, הערה 115), חלק א, פרק 72, עמ׳ 354 והערה 1; מורה נבוכים בתרגום מ׳ שורץ (לעיל, הערה 130), עמ׳ 194 הערה 2; יוסף אבן כספי, פירוש ליחזקאל, מקראות גדולות (מהדורת הכתר, עמ׳ 334); רלב״ג, פירוש על שמות כה 23 בתוך מקראות גדולות (מהדורת הכתר, עמ׳ 239–241); לנגרמן, 'רלב"ג על אסטרולוגיה' (לעיל, הערה 146), עמ׳ 511–514.

				

				
					160	עניין ההשגה הקצרה מופיע גם בקשר לתפיסה רציונליסטית מסוימת של הנבואה. לפיה ההבדל בין הנביא לפילוסוף איננו בתכנים אלא באופן ההשגה, על פי סילוגיזם מקוצר, הברקה או אינטואיציה. על כך ראו S. Rosenberg, ‘The Concept of “Emunah” in Post-Maimmonidean Jewish Philosophy’, Studies in Medieval Jewish History and Literature, II, ed. I. Twersky, Cambridge, MA, 1979, pp. 280-281. על השפעות אבן סינא ואבן באג'ה בנדון ראו פינס, המקורות הפילוסופיים (לעיל, הערה 130), עמ' 143–144, 146–148. בכתב היד שלפנינו התכוון המחבר, ככל הנראה, להשגה קצרה בתכניה — השגה כללית יותר, חסרת פרטים, או להשגה סינתטית התופסת את הקשר והיחס שבין הדברים.

				

				
					161	את המונח ׳גבול׳ בשימוש של המחבר כאן הגדיר ש׳ סלע 'רצועות המחלקות את המרחב השמימי של כל אחד מתריסר הקונסטלציות של הזודיאק', בהתאמה לכל אחד מכוכבי הלכת, להוציא את השמש והלבנה. ראו סלע, אסטרולוגיה ופרשנות המקרא (לעיל, הערה 149), עמ׳ 210–211. ידועות חלוקות אחדות של המרחב השמיימי מאז העת העתיקה. החלוקות המיוחסות למצרים ולפתולומאוס היו הנפוצות ביותר. אני מודה לפרופ׳ סלע על ההפניות וההבהרות.

				

				
					162	המחבר מקשר כאן את פתיחת ארובות השמיים שבסיפור המבול עם פתיחת השמיים המוזכרת במעשה מרכבה ובמקומות אחרים, שהביא הרמב"ם במורה נבוכים ג, ז, והמציינים התגלות אלוהית.

				

				
					163	תרגום אבן תיבון עם השמטות. מחבר כתב היד מפרש ככל הנראה את דברי הרמב״ם כמכוונים להשפעות אסטרליות. כידוע, הרמב״ם התנגד נחרצות לאסטרולוגיה. גיוס מורה נבוכים ג, ז, לחיזוק עמדתו של המחבר בשאלת ההשפעה של המערכת השמיימית על המתרחש בעולם התת־ירחי נוגד את תפיסתו. ראו דבריו ב'איגרת תימן' בתוך איגרות הרמב״ם (מהדורת י' שילת, מעלה אדומים וירושלים תשנ״ה, עמ׳ קלו–קלז). לעומת זאת פרשני הרמב"ם הנרבוני ושם־טוב בן שם־טוב מתייחסים להשפעתם של גרמי השמיים על הנבואה. על פי הנרבוני 'הזמן והעת והמקום סבת ההשגה ואיכותה'. ביאור נרבוני לספר מורה נבוכים (לעיל, הערה 158), דף מח, א. ואילו שם־טוב אומר בפירושו השני למורה נבוכים ג, ז: 'כי הגרמים השמימיים היו עוזרים לו לזאת ההשגה הנכבדת', מכיוון שיחזקאל היה בגלות ונזדקק לעזרת המערכת, מה שאין כן הנביאים האחרים שהיו מורגלים בנבואה וחיו בזמן בית המקדש. מורה נבוכים עם ארבעה פירושים (לעיל, הערה 115), חלק ג, פרק ז, דף ח, א.

				

				
					164	שמואל ב כג 20. דברי הימים א יא 22.

				

				
					165	ראו לעיל, הערה 159.

				

				
					166	בראשית כח 17. הרמב"ם במורה נבוכים ב, ה, משייך את חלום יעקב למדרגה השנייה בנבואה, ואת מראה המרכבה של ישעיה לדרגה השביעית. לא ברור אם המחבר מייחס לנח כעין השגת הסולם, או שהפסוק בא לתוספת המליצה הפרשנית.

				

				
					167	במורה נבוכים ג, ט, הרמב"ם אומר שהעב והערפל הם מסך החומר העומד בפני ההשגה הבהירה ומונע את השגת הנפרד כפי שהוא. לפיכך יום מעמד הר סיני מתואר כ'יום ענן וערפל וגשם מועט'. בדומה לכך הפסוק 'ה' בצאתך משעיר בצעדך משדה אדום ארץ רעשה גם שמים נטפו'. הרמב"ם מביא ביטויים אלו כדי להורות על עכירות ההכרה. מחבר כתב היד משתמש בדברים כדי להורות על שפע ההתגלות.	

				

				
					168	צ"ל: שיום.

				

				
					169	מורה נבוכים ג, ט. הציטוט אינו מדויק.

				

				
					170	כלומר נח — כינוי לשכל העיוני.

				

				
					171	על התפיסות השונות בפילוסופיה הימי־ביניימית בעניין השכל ההיולאני, השכל הנקנה והשכל בפועל, ועל תפקידו של השכל הפועל בהוצאת שכל האדם מן הכוח אל הפועל ראו דווידסון, אלפראבי, אבן סינא ואבן רשד (לעיל, הערה 142), עמ' 1–13, 49–54, 83–94, 201–202, 266–320. 

				

				
					172	והכוונה לתולדה הספונטנית.

				

				
					173	וראו דברים דומים בפירושו של ר' משה אבן תיבון לשיר השירים: 'כי השכל המתפעל יהיה דמיון החומר והנושא לשכל הנקנה, והשכל הנקנה דומה כחומר והנושא לשכל הפועל'. פירוש על שיר השירים, מקיצי נרדמים, ליק 1874, עמ' 9. המחבר מצטט את הדברים בשם אלפראבי מספר ההתחלות (לעיל, הערה 154), עמ' 41.

				

				
					174	De Anima, II, 3. 414a29-415a12. על חמשת חלקי הנפש ראו גם רמב״ם, 'הקדמה למסכת אבות', בתוך הקדמות הרמב״ם למשנה (מהדורת י׳ שילת, מעלה אדומים וירושלים תשנ״ו, עמ׳ רכט–רלא).

				

				
					175	פירוש על חמש מגילות מאת הרלב"ג, קניגסברג תש״ך, הקדמה, עמ' ב–ג (הציטוט אינו מדויק). גם אצל שמואל אבן תיבון מוצאים תפיסה אחדותית מדורגת, ובה הבריאה והשכלים מהווים חטיבה הומוגנית אחת. על פי סרמוניטה (לעיל, הערה 125), עמ' 318, התפיסה נובעת מקריאה אבן רשדית לאריסטו. כפי שראינו לעיל, הדברים מצויים גם אצל אלפראבי, ספר ההתחלות (לעיל, הערה 154), עמ' 23, 41. אצל אלפראבי הדברים עומדים בהקשר אונטולוגי (שם, עמ׳ 23) ובהקשר הנבואה (שם, עמ' 41). אצל הרלב"ג, ובעקבותיו אצל מחבר כתב היד (כאן), הדברים קשורים למישור האפיסטמולוגי. לעומת זאת לעיל (עמ' 5 בכתב היד) הראייה האחדותית מתקשרת עם התפיסה האונטולוגית של מבנה העולם.

				

				
					176	פירוש אבן עזרא על בראשית ו 13. מקראות גדולות (מהדורת הכתר, עמ׳ 80).

				

				
					177	בראשית ו 22; ז 5.

				

				
					178	כאן מופיעות נקודות מעל הטקסט וכן בשוליים, וכתוב: 'פה הותר הספק הח׳'.

				

				
					179	בשולי הטקסט כתוב: 'כאן הותר קצת ספק תשיעי'.

				

				
					180	אולי התכוון המחבר כאן לספר מוסרי הפילוסופים המיוחס לאריסטו, הקדמה, ושער ראשון פרק יז, עמ' ה. החיבור מובא בספר 'תקון מדות הנפש' לר' שלמה אבן גבירול, ירושלים תשכ"ו.

				

				
					181	ברכות כח, ב. המחבר מציג כאן שימוש מילולי במאמר. פסקה זו הייתה בסיס, או אסמכתא, לדעות רבות — בהן להתנגדות ללימוד המקרא. ראו רש"י על אתר; ר׳ יוסף חיון, פרוש ראשונים למסכת אבות (מהדורת מ״ש כשר וי׳ בלכוביץ, ירושלים תשל״ג, עמ' רסא); פ' דוראן, מעשה אפוד (מהדורת י״ט פרידלנדער וי' הכהן, ירושלים תש"ל [וינה תרכ״ה], עמ' 5); הרשב"ם, פרוש על בראשית לז 2 ועוד. וראו גם את דברי הב"ח על הגמרא (שם) על התנגדות ללימוד החוכמות, ובכתב היד להלן, עמ' 12. עוד היא שימשה אסמכתה לעידוד לימוד החוכמה תוך כדי מניעתה מן הצעירים והבלתי ראויים. ראו גם שם טוב אבן פלקירה, מורה המורה, פרסבורג 1837, עמ׳ 170; רוזנברג, לוגיקה ואונטולוגיה (לעיל, הערה 114), עמ׳ 133–135; מ' ברויאר, 'מנעו בניכם מן ההגיון', מכתם לדוד: ספר זכרון הרב ד״ר דוד אוקס ז״ל, בעריכת י״ד גילת וא׳ שטרן, רמת גן תשל״ח, עמ׳ 242–261; ר' ישפה, '״חכמת יוונית": על היחס לפילוסופיה בחז״ל ובימי הביניים', דרכי דניאל: מחקרים במדעי היהדות לכבוד הרב פרופסור דניאל שפרבר, בעריכת א' פרזיגר, רמת גן תשע״ז, עמ׳ 437–472 ובפרט עמ׳ 446–450. וראו גם בהערה הבאה.

				

				
					182	בכתבי אבן רשד מופיעה הדרישה להסתרה מפאת הטענה שחשיפת ההמון לסוגיות מטפיזיות עלולה להזיק לאמונתו ולשבשה. ב'תהפת אל תהפת׳ אבן רשד משווה את הדיון בחוכמות עם מי שאינו ראוי לנתינת רעל לבעלי חיים, והכוונה שאין הדבר רעל כשלעצמו, אלא רק כשהוא ניתן למי שאינו מסוגל לקולטו. כך גם החוכמה: לאחד היא רעל ולאחר מזון. Averroes, Tahafut Al-Tahafut: The Incoherence of the Incoherence, trans. with intro. & notes S. Van Bergh, London 1954, § 375, pp. 215-216. וראו גם שם, סעיף 356 עמ׳ 215 ובמורה נבוכים א, לג. תפיסה אזוטרית דו־רובדית של השפה הסימבולית מופיעה גם בחיבורו ׳ספר ההבדל הנאמר במה שבין התורה והחכמה מן הדבקות׳ (׳כתאב פצל אל מקאל׳): 'זאת היא הסבה בשתחלק התורה אל נגלה ונסתר, כי הנגלה הוא אותם המשלים הנשואים על אותם העניינים והנסתר הוא אותם העניינים אשר לא יגלו אלא לבעלי המופת'. מצוטט על פי התרגום העברי בתוך N. Golb, ‘The Hebrew Translation of Averroes’ Fasl al Maqãl’, PAAJR, 26 (1957), p. 46. וראו גם בתרגום האנגלי בתוך On the Harmony of Religion and Philosophy: A Translation with Introduction and Notes of Ibn Rushd’s Kitãb fasl al-maqãl by George F. Hourani (EJW Gibb Memorial Series, XXI), London 1967, 15/12-16, p. 59, 21/15-21, pp. 65-66. וראו גם תהפת אלתהפת (לעיל בהערה זו), עמ׳ 215–216. ובהמשך דבריו: 'והיתה כונת התורה הראשונה השגחת הרוב מבלתי העלם להערת הסגלות'. מהדורת גולב (לעיל בהערה זו), עמ׳ 52–53; מהדורת הוראניי (לעיל בהערה זו), 64/20–21. לסקירה וניתוח של תפיסות אזוטריות בהגות הערבית והיהודית ראו ש' קליין־ברסלבי, שלמה המלך והאיזוטריזם הפילוסופי במשנת הרמב״ם, ירושלים 1997, עמ׳ 15–105.

				

				
					183	אלו הם עשרת המאמרות וחמשת הכוללים. ישנו דמיון מסוים בין דברי כתב היד כאן ובין פירושו של לוי בן אברהם לפסוק: 'וטעם חמש עשרה אמה שגברו המים על ההרים, רמז לחמש עשרה כחות חמריים שהיו גוברים ומכסים הרי המעלות'. לוית חן, איכות הנבואה וסודות התורה (מהדורת ח' קרייסל, באר שבע תשס״ז, עמ׳ 636). וראו גם פירושו לפסוק (ישעיה כו 4) 'כי ביה ה' צור עולמים', שהקב"ה ברא את העולם בי"ה, כלומר ב־15 מאמרות, שהם עשר הקטגוריות וחמשת האלמנטים הטבעיים. הפירוש מובא בתוך J. Sarachek, Faith and Reason: The Conflict over the Rationalism of Maimonides, Williamsport 1935, p. 192. וראו גם בפירושו של נתן בן שמואל הרופא לפרשת יתרו בתוך מבחר המאמרים: וחוברה לו אגרת השבת להראב״ע, ליוורנו ת״ר, עמ' כט–ל. המחבר טען שם שעשרת הדיברות רומזים לאל ולתשעת הגלגלים, ולעצם ולתשע הקטגוריות. בכתבי ר"י אבן לטיף ישנה הקבלה בין עשר מציאויות רוחניות לעשרת המאמרות לאריסטו. רב פעלים: כתבי ר' יצחק אבן לטיף (מהדורת ש' שענבלום, א, ירושלים תש"ל [למברג 1885], עמ' כא).

				

				
					184	אבות ד, כב.

				

				
					185	על מוטיב המים כמטפורה לחוכמות ולהשכלה ראו מורה נבוכים א, ל: 'כן הם מרבים לקרוא לחכמה מים'. וראו גם ד' שוורץ, 'הפרשנות הפילוסופית למקרא ולאגדה כגורם היסטורי תרבותי', מחנים, 7 (תשנ״ד), עמ׳ 165. גם יוסף קאפח (בתוך שלושה חיבורים למחבר יהודי תימני (לעיל, הערה 146), עמ׳ 146) הביא בשם אותו מחבר: 'דע כי המדע נמשל למים'.

				

				
					186	בשולי הטקסט כתוב: 'כאן הותר כל הספק הט''.

				

				
					187	על שאלת מקומו של ההיגיון במערכת המדעים ראו רוזנברג, לוגיקה ואונטולוגיה (לעיל, הערה 114), א, עמ' 126–130. על פי הקטע שלפנינו נראה שעמדתו של מחבר כתב היד אקלקטית, קרובה לסינתזה שהוצעה על ידי הלוגיקה הסכולסטית, שלפיה ההיגיון הוא כלי למדעים וכן כלי לעצמו. שם, עמ' 130. העמדה המוצעת בקטע שלפנינו טוענת שהמדעים קדמו להיגיון, ובאמצעותם המציא השכל מלאכה זו. מאידך גיסא, משעה שבא מדע ההיגיון (והתיבה) לעולם, נהגו המתעסקים להקדים את לימודו לשאר החכמות, ובעזרתו גברה ונתעצמה החוכמה במאוד מאוד. כלומר, מלכתחילה הייתה החוכמה כלי להיגיון, לאחר מכן נהפך ההיגיון לכלי שבעזרתו בלבד אפשר להגיע אל החוכמה.

				

				
					188	הרלב"ג אכן טען שחידוש העולם ניתן להוכחה במופת. ראו מלחמות השם (לעיל, הערה 115), מאמר ו, פרק א, ז, עמ׳ 310–316, 319–320; טואטי, הגות הרלב״ג (לעיל, הערה 115), עמ׳ 179, 185–187. לעומת הרמב"ם, ששלל אפשרות זו. אשר למחבר כתב היד, לא ברור אם דעתו נוטה לחידוש או לקדמות העולם.

				

				
					189	המחבר הזכיר כאן בעיות מתחום התאולוגיה, אך אין בכתב היד כל דיון בתחומים אלו. בולט היעדר ההתייחסות לשאלת התאודיציאה העולה מהדטרמיניזם האסטרולוגי. פרופ' ח"ה בן ששון דן בשאלה זו בהקשר הדטרמיניזם האסטרולוגי של ר' אברהם אבן מיגאש. טענתו היא ש'החיים תחת מערכת חוקים קבועים ותקיפים מעין אלה אין להם מה לשאול על העוול ומעוות בעיניהם הם. שהרי [...] לא דרכיה דרכי אדם. והיא לא תובן אלא לעצמה, לכן שאלת רשע וטוב לו, צדיק ורע לו בטלה [...] כי לא יבוטל הסדר המתוקן הכללי בעד איש פרטי, ובטלה גם הטענה על גורל ישראל וגלותו המרה למרות שהם משתדלים בתורה ולימודיה [...] שכן ישראל פטרונם שבתאי והוא מורה על עבדות ושבי ועוני ובזוי'. כלומר, שאלת הצדק איננה רלוונטית בעולם הנשלט על ידי מערכת חסרת אינטנציונליות פרטית או לאומית. העולם בנוי באופן שמעת לעת נוצרים אנשים שלמי מזג שכוחותיהם יוצאים לפועל בהשפעת השכלים. תנועות המערכת בתקופות מסוימות משפיעות על האדם באופן שמצליח להתמודד עם מכלול החוכמות שמציף את הארץ. אגב, שפע זה כולל את שמירת הגוף, שבלעדיו לא תיתכן השלמת השכל, ואז השכל הנקנה נהיה ל'שכל בפועל'. כך האדם מגיע להישארות הנפש בעולם של דטרמיניזם אסטרולוגי מוחלט. ראו ח"ה בן ששון, 'מבוא', ספר כבוד אלהים לר' אברהם ן' מיגאש, ירושלים תשל"ז, עמ' יג–יד.

				

				
					190	על תבנית ק"ך התחברויות של כוכבי הלכת בכתבי הראב״ע ראו בפירושיו לתורה: השיטה האחרת לבראשית א 14, בתוך מקראות גדולות (מהדורת הכתר, עמ׳ 20); הפירוש הארוך לשמות ג 15 (שם, עמ׳ 25), לג 21 (שם, עמ׳ 159); הפירוש לקהלת א 3 (שם, עמ׳ 126); 'ספר העולם לראב"ע' בתוך כתבי הראב"ע (מהדורת י"ל פליישר, ירושלים תש"ל, א, עמ׳ 8. על מקור התפיסה של ק״ך מחברות ויישומה בפרשנות הראב״ע ראו סלע, אסטרולוגיה ופרשנות המקרא [לעיל, הערה 149], עמ׳ 71–84); הנ״ל, 'פרשנותו האסטרולוגית־קוסמולוגית של אברהם אבן עזרא', (לעיל, הערה 149), עמ׳ 34, ובפרט עמ׳ 21.

				

				
					191	בשולי הטקסט כתוב: 'כאן הותר הספק הי''.

				

				
					192	על השפעת הקלימטולוגיה האסטרולוגית ראו א' אלטמן, 'תורת האקלימים לר' יהודה הלוי', מלילה, 1 (תש"ד), עמ׳ 1–17; ש' רוזנברג, 'הזיקה לארץ ישראל בהגות היהודית — מאבק השקפות', קתדרה, 4 (תשל"ז), עמ' 147–174. האמונה בהשפעתם של פני השטח (קלימטולוגיה גאוגרפית), האקלים (קלימטולוגיה סיבתית) ומערכת הכוכבים (קלימטולוגיה אסטרולוגית) נפוצה מאוד בהגות היהודית בימי הבינים ונשתלבה בסוגיית ההשגחה אצל הוגים רבים. לשילוב הנושא בהגותו של הראב״ע ראו סלע, אסטרולוגיה ופרשנות המקרא (לעיל, הערה 149), עמ׳ 100–107, 113–114, 121, 205–286. וראו גם ר' שם טוב אבן פלקירא, ספר המבקש, ירושלים תש"ל, עמ' ל, נ; רלב"ג, מלחמות השם (לעיל, הערה 115), מאמר ד, בפרט פרק ו; פירוש הרלב״ג על בראשית ט בתוך חמישה חומשי תורה עם פירוש רבנו לוי בן גרשום (לעיל, הערה 115), התועלות ז–י, עמ׳ 170–172, 365; טואטי, הגות הרלב״ג (לעיל, הערה 115), עמ׳ 139, 304–307, 364–365. וראו דיון בנושא גם בתוך ספר העקרים לר׳ יוסף אלבו, מאמר ד, פרק ד (ירושלים תשנ״ה, ב, עמ' תנה–תנט). עוד ראו את סקירתו של יהודה אריה וידה את הגותו של אבן ווקאר בתוך G. Vajda, Recherches sur la Philosophie et la Kabbale dans la Pensée Juive du Moyen Age, Paris 1962, pp. 249-261. לסקירה רחבה על הנושא ראו ד׳ שוורץ, אסטרולוגיה ומגיה בהגות היהודית, רמת גן 1999, עמ׳ 62–91.

				

				
					193	ראו לעיל, הערה 139. וראו גם וידה (לעיל, הערה 192), עמ׳ 261–268, 278–291; G. Vajda, Judah ben Nissim Ibn Malka, philosophe juif Marocain, Paris 1954, p. 78

				

				
					194	וראו דברים קרובים לעניין ביסוד מורא לראב"ע (לעיל, הערה 113), שער יב, עמ' כ.

				

				
					195	השימוש בכלל האריסטוטלי (׳על השמים׳, 1,12.281b25-282b6) בהקשר דנן, המתחבר לאמירה תאולוגית (אולי היחידה בפירוש זה) — יש בו מן האירוניה.

				

				
					196	ראו גם דברי רבי א׳ אבן מיגאש, לפיהם עם ישראל 'פטרונם שבתאי, והוא מורה על עבדות ושבי ועוני ובזוי, ואין בו דבר טוב כי אם העיון והמחשבה להשיג החכמות'. בתוך ספר כבוד אלוהים (לעיל, הערה 189), ירושלים תשל״ז, מאמר א, פרק לז, דף עד, א. וראו הקדמת בן ששון (שם, עמ' יג–כח). לדיון בהשפעת המערכת על גורלו של עם ישראל כישות לאומית ראו שוורץ, אסטרולוגיה ומגיה (לעיל, הערה 192), עמ׳ 162–165.

				

				
					197	במקור: 'כולו סג יחדו נאלחו'.

				

				
					198	פירוש אטימולוגי על פי בבלי, חגיגה יג ע"ב. וראו מורה נבוכים ג, ז. את השנִיות של גילוי והסתר שהרמב״ם ייחס לאדם שעל הכיסא בחזיון יחזקאל, קרי לשכלים הנבדלים, ייחס מחבר כתב היד לתהליך אסטרולוגי מחזורי, שבמסגרתו בעיתים מסוימות המערכת מוציאה מזגים מוכנים לקבלת השלמות ובעיתים אחרות נמנע השפע.

				

				
					199	צ"ל: המוכנים.

				

				
					200	ראו ראב״ע, ראשית חוכמה (לעיל, הערה 149), שער רביעי, עמ׳ צג, שער ששי, עמ׳ יג; ספר הטעמים (שם), שער חמישי, עמ׳ קח.

				

				
					201	על גלגלים יוצאי מרכז (אכסצנטרים) וגלגלי הקפה (אפיציקלים) ראו בתוך 'פירוש המילות הזרות לשמואל אבן תיבון' בסוף מורה נבוכים (מהדורת י' אבן שמואל, ירושלים תשס״א, עמ׳ 41). גלגלים אלו היו מוקד למחלוקת בין תומכי הקוסמולוגיה האריסטוטלית, שבה הגלגלים דבקים זה בזה כגלדי בצלים, בלא ריקות ביניהם, לבין תומכי האסטרונומיה המתמטית של פתולומאוס, שלשיטתו קיימים גלגלים יוצאי מרכז שאינם חגים סביב מרכז כדור הארץ, וגלגלי הקפה הסובבים סביב היקפו של גלגל. על מחלוקת זו ראו בעבודת הדוקטור שלי (לעיל, הערה 116), א, עמ׳ 248–254. מדברי המחבר כאן עולה קבלת קיומם של גלגלים אלו, מה שתואם את תפיסתו בעניין קיום חומר שאינו שומר תמונתו בין הגלגלים.

				

				
					202	המילה אינה ברורה בכתב היד. נראה שצ"ל רק.

				

				
					203	גם הרלב"ג קישר את קריאת השמות לתפיסת המהויות למושכלות נצחיות. והרי דבריו בקשר לקריאת השמות לבעלי החיים על ידי אדם הראשון: 'כל אשר יקרא האד' נפש חיה הוא שמו וזה שמה שקרא אדם מהשמות אין הרצון בו קריאת השם לפי הסכמת הלשון לבד מזולת שיורה על מהות זה השם הנקרא בו אבל הרצון קריאת השם המורה על מהות דבר ודבר, והשמות אשר זה עניינם הם הגדרים אמרו בב"ר בשעה שבא השם לברא אדה"ר נמלך במלאכי השרת [...] אמרו לו מה טיבו אמ' להם חכמתו מרובה משלכם הביא לפניהם עופות ובהמות וחיות אמר להם זה מה שמו ולא היו יודעין העבירן לפני אדם ואמר [...] זה שור וזה חמור [...] כבר הורו לך שקריאת אלו השמות חכמה נפלאה, ואם היתה קריאתם לפי הסכמת הלשון לבד לא תהיה בזה חכמ' [...] כי השם ההוא הוא מושכל הדבר הנקרא בו ואלו המושכלות כשהגיעו לאדם הם נצחיות כמו שביאר בראשון ממלחמות ה''. פירוש על התורה (לעיל, הערה 115), עמ׳ 87–88.

				

				
					204	בשולי הטקסט רשום: 'פה הותר הספק י"ב וי"ג י"ד ט"ו'.

				

				
					205	ישעיה לז 38; מלכים ב יט 37.

				

				
					206	את הביטוי ׳הרחבת נקבי המשכיות׳ טבע ר׳ שמואל אבן תיבון כפרפרזה הפוכה על הפרשנות האזוטרית של הרמב״ם, המתוארת כ׳תפוחי זהב במשכיות כסף׳ (משלי כה 11). מטבע לשון זה חוזר בכתביו פעמים רבות ובא לציין שבכתביו הוא מגלה מעבר לרמיזות הרמב״ם, ומרחיב בכך את הנקבים הזעירים שפתח רבו. ראו מאמרי ׳"הרחבת נקבי המשכיות": הנחות הרמנויטיות בפרשנות המקרא של ר׳ שמואל אבן תיבון', מכלול, 1 (2016), עמ׳ 105–126.

				

				
					207	בשולי הטקסט כתוב: 'כאן הותר ספק ט"ו' (ויש כנראה כפילות).

				

				
					208	בכורות כא, ב; סוטה ב, א.

				

				
					209	על סמך הקרבה האטימולוגית בין 'עוֹרב' ל'ערוּב' פירש המחבר את שליחת העורב כהיפרדות מן הכוח המדמה, המערב את ההקדמות באופן שאינו מביא להיקשים צודקים. זהו פירוש חופשי ביותר לפעולת הכוח המדמה. על פי הרמב״ם בהקדמתו למסכת אבות, הכוח 'המדמה הוא הזוכר את רשמי המוחשות אחרי העלמם מלפני החושים שהשיגום ומרכיבם זה בזה, ומבדילם זה מזה, ולפיכך מרכיב הכח הזה מן הדברים שהשיג דברים שלא השיגם מעולם ואי אפשר להשיגם'. הקדמות הרמב״ם למשנה (לעיל, הערה 174), עמ׳ רל. ניסוחו של הרמב״ם כמעט זהה להגדרת אלפראבי בספר ההתחלות (לעיל, הערה 154), עמ׳ 3. שניהם עמדו על הסכנה מפני יכולת המדמה להרכיב הרכבות כוזבות (זוהי אחת הטענות שהטיח הרמב״ם כנגד הכלאם, שלתפיסתם 'כל מה שהוא מדומה עובר אצל השכל'. מורה נבוכים א, עג, ההקדמה העשירית). גם אריסטו היה מודע לכך ש'הדמיונות שקריים ברובם'. אריסטו, על הנפש, תרגם מ' לוז, תל אביב 1989, ספר ג, פרק ג, 428א, 12. עם זאת, הוא הבחין בין דמיון תחושתי, המשותף לאדם ולבעלי חיים, לבין דמיון רציונלי, המייחד את החשיבה האנושית: 'אם אכן ניתן לסווג את הדמיון כמעין פעולה שכלית [...] ואילו אצל שאר בעלי החיים אין פעולה שכלית וחישוב הגיוני כלל אלא [רק] דמיון'. שם, ספר ג, פרק י, 433א, 10–13. בפרק י"א (שם, 434א, 6–10) הרחיב אריסטו ואמר: 'אכן, דמיון הקשור לכושר החישה קיים, כפי שאמרנו כבר, גם בשאר בעלי החיים, ואלו זה הקשור לכושר הדיון קיים אצל אלה שהם בעלי כושר החישוב, כי [השאלה] אם יעשה [אדם] מעשה זה או אחר, שייכת כבר לתפקיד של חישוב הגיוני, שעליו למדוד [את הדברים] לפי [קנה מידה] אחד ולרדוף אחר [הטוב] הרב ביותר. לכן הוא יכול ליצור [דימוי] אחד מתוך דימויים [אפשריים] רבים'. אם כך, לכוח המדמה, השומר ומרכיב תמונות אף בהיעדר האובייקט, יש תפקיד מרכזי בתהליך ההשכלה, כדברי אריסטו: ׳לעולם אין נפש חושבת בלא דימוי׳ (שם, ספר ג, פרק ז, 431א, 17), שכן 'כושר החשיבה חושב על הצורות באמצעות דימויים'. שם, 431ב, 2. ברמה הגבוהה ביותר, כשהאדם מפעיל את 'כחות נפשו כלם לפי הדעת' (שמונה פרקים, פרק ה) הכוח המדמה משתתף בתהליך הנבואה: 'והענין ההוא הוא תכלית שלמות הכח המדמה' (מורה נבוכים ב, לו) וביצירת המדעים (שם). על הכוח המדמה ופעולתו ראו גם בסופר קומנטר של הרלב״ג לקיצור ספר הנפש של אבן רשד. J.S. Mashbaum, Chapters 9-12 of Gersonides Supercommentary on Averroes’ Epitome of the De Anima: The Internal Senses, Ph.D. dissertation, Brandeis University, 1981, pp. 20-37. לניתוח מעמיק של הפונקציות השונות של הכוח המדמה ראו H.S. Wolfson, ‘Maimonides on the Internal Senses’, JQR, 25 (1934), pp. 460-463. על תהליך ההשכלה ומקומו של הכוח המדמה בתהליך זה ראו קליין־ברסלבי, פירוש הרלב״ג לסיפורים (לעיל, הערה 115), עמ׳ 80–93, 104–107; א׳ אביעד, מורה נבוכי הנפש, ירושלים 2005, עמ׳ 125–169.

				

				
					210	בראשית ג 24. המחבר השתמש כאן במשל הברק שבפתיחה למורה נבוכים. בניגוד לרמב"ם, שהחיל אותו על מוגבלות השכל בהשגת סודות מעשה בראשית ומעשה מרכבה, התייחס כאן המחבר לכוח המדמה. בעוד לטענת הרמב״ם בא המשל לומר שבעניינים העליונים ההתגלות אינה רצופה, אלא קטועה, אינטואיטיבית, כעין הצצה, כאן המחבר אמר שהכוח המדמה מתגלה ונעלם, כאילו הוא משטה באדם בהתגלותו ובהתחזקותו, כאילו הוא מסנוור את האדם. משום כך אין להסתמך עליו בבניית ההיקשים.

				

				
					211	על הכוח המדמה ככוח גשמי ראו אריסטו, על הנפש (לעיל, הערה 209), 403א, 5–10; מורה נבוכים ב, לו; רלב״ג, פירוש על בראשית ג 1, מקראות גדולות (מהדורת הכתר, עמ׳ 47); פירוש הרלב״ג לקיצור ספר הנפש של אבן רשד (לעיל, הערה 209); משבאום (לעיל, הערה 209), עמ' 26; אביעד, מורה נבוכי הנפש (לעיל, הערה 209), עמ׳ 125.

				

				
					212	לעומת הדמיון, המספק דימויים לכוח המתעורר או לשכל, הכוח המתעורר נתפס כפסיבי מבחינה הכרתית. ייחוס הציור לכוח המתעורר מותח את התפיסה הרווחת בקשר לכוח המתעורר, שכוח זה הוא המניע והמפעיל את איברי גופו כדי להשיג או לדחות את מושא הכרתו המסופק לו על ידי החושים, הדמיון או השכל. כך הגדיר הרמב״ם את הכוח המתעורר בהקדמתו למסכת אבות: 'המתעורר הוא הכח שבו ישתוקק האדם לאיזה דבר או ימאסהו. ומזה הכח יבואו פעולות הבקשה והבריחה ובחירת דבר מה או ההתרחקות ממנו [...] וכלי אלו הכחות — כל איברי הגוף [...] הנסתרים והנראים'. הקדמת הרמב״ם למסכת אבות (לעיל, הערה 174), עמ׳ רל. ניסוחו של הרמב״ם זהה כמעט להגדרתו של אלפראבי בספר ההתחלות (לעיל, הערה 154), עמ׳ 2–3. וראו גם ההגדרה אצל אריסטו, על הנפש (לעיל, הערה 209), ספר ג, פרק י, עמ׳ 69–70; אבן רשד, הביאור האמצעי לספר הנפש לאריסטו: בתרגום משה אבן תיבון (מהדורת א"א עברי, ירושלים תשס״ג, עמ׳ 122–130), 'בכח המתעורר'; סופר קומנטר של הרלב״ג לקיצור ספר הנפש של אבן רשד (לעיל, הערה 209), עמ׳ 167–184. וראו גם ל"א גודמן, 'הפסיכולוגיה של רמב״ם ור׳ יהודה הלוי', הרמב״ם: שמרנות, מקוריות, מהפכנות, ב, בעריכת א' רביצקי, ירושלים תשס״ט, עמ׳ 317–325; אביעד, מורה נבוכי הנפש (לעיל, הערה 209), עמ׳ 173–184; קליין־ברסלבי, פירוש הרלב״ג לסיפורים (לעיל, הערה 115), עמ׳ 235–236, 307, 317. שלום צדיק דן בתפיסת הרלב״ג שלפיה הכוח המתעורר מתפצל לכוח המתעורר אל הדמיון, הוא הנקרא יצר הרע, ולכוח המתעורר אל השכל, הוא המקביל ליצר הטוב המעורר לדברים נכונים מבחינה מוסרית ופילוסופית. ש' צדיק, מהות הבחירה בהגות היהודית בימי הביניים, ירושלים 2017, עמ׳ 233–239. על פי וולפסון לכוח המתעורר יש תפקיד ביניים בין כוחות ההכרה לבין כוחות התנועה. וולפסון, 'הרמב"ם על החושים הפנימיים' (לעיל, הערה 209), עמ׳ 460–463. ובניסוחו של מרדכי רוטנברג 'תפקיד גישור', במובן שהוא מחד גיסא מוּנַע על ידי הכוחות ההכרתיים ומאידך גיסא מניע בהשפעתם את כוחות הגוף הפנימיים והחיצוניים. ראו מ' רוטנברג, 'תורת הנפש בהגות היהודית', באתר הגות יהודית במרשתת, hagut.org/h/index.php/2014-01-21-07-01-9/24-698

				

				
					213	בהיות הציור (הכוח המתעורר, היונה) הכרחי לשם האימות, הידיעה האמיתית, הוא חייב להיות בפועל תמיד. לפיכך העובדה ש'לא מצאה היונה מנוח לכף רגלה' הביאה לכך ש'לא ינוח השכל על משכנו'. אני מודה לפרופ׳ גד פרוידנטל על הערה זו.

				

				
					214	בשולי הטקסט רשום: 'פה הותר ספק ט"ז'.

				

				
					215	הצודק?

				

				
					216	שמות טו 23, ויש כאן במובלע פירוש אלגורי לסיפור מי מרה.

				

				
					217	לא מצאתי מקור מדויק למטבע לשון זה בחז״ל. בבבלי, קידושין כט ע"ב, יש אמירה קרובה מבחינת התוכן: 'עד כ׳ שנה יושב הקב״ה ומצפה לאדם מתי ישא אשה כיון שהגיע כ׳ ולא נשא אומר תיפח עצמותיו'. הנוסח המופיע בכתב היד מצוטט גם במקורות אחרים, כגון פירוש המאירי לאבות ה, כד (בית הבחירה על אבות [מהדורת ב״ז הלוי פרג, ירושלים תשכ״ד, עמ׳ קא]); מדרש רבי דוד הנגיד על ההגדה של פסח, מיוחס לר׳ דוד ב״ר אברהם בן הרמב״ם, ירושלים תרמ״א, עמ׳ 28; ספר גורן נכון: תיקון מידות הנפש לר׳ שלמה אבן גבירול, ריווא דיטרנטו שכ״ב, עמ׳ ז; דרשות על התורה לר׳ יהושע אבן שועיב, עם הקדמת ש' אברמסון, ירושלים תשכ״ט (קרקא 1573), הפתיחה, עמ׳ 35, חלק הדרשות, דף יח, ב.

				

				
					218	בשולי הטקסט: 'כאן הותר ספק י"ז'.

				

				
					219	בשולי הטקסט: 'כאן הותר ספק י"ח'.

				

				
					220	על אי־יכולתם של דורות ראשונים להגיע לידיעת דברים המופשטים מחומר ראו גם רמב״ם, מורה נבוכים א, סג; מאמר תחיית המתים, בתוך איגרות הרמב״ם (לעיל, הערה 163), א, עמ׳ שמו; שמואל אבן תיבון, מאמר יקוו המים, במהדורתי (לעיל, הערה 116), ב, פרק כב, סעיף 1292, עמ׳ 653.

				

				
					221	ראו מורה נבוכים ג, כט. לדברי מחבר כתב היד טעותם של אנשי הדור (ככל הנראה מפאת אי־שימוש בתיבות ההיגיון) היא שילוב של אי־יכולת להשיג את הנבדלים ושל תפיסה שגויה של המציאות העליונה. בתפיסה זו ישנו, אולי, הד רחוק לתפיסת אבן רשד בכך שמוחקת את הטרנצנדנטיות המוחלטת של האל. לשיטת אבן רשד האל הוא חלק מן המערכת, בהיותו המניע הראשון, השכל הראשון בסדרת השכלים מניעי הגלגלים. ומכיוון שלשיטתו לא קיים גלגל חיצון ריק מכוכבים, הרי האל הוא המניע של הגלגל השמיני, הוא גלגל הכוכבים העומדים. על התפיסה הקוסמולוגית של אבן רשד ראו Averroes, De Substantia Orbis: Critical Edition of the Hebrew Text, trans. & Comments A. Hyman, Cambridge, MA, & Jerusalem 1986, pp. 68, 115-117, 132-135; H.A. Wolfson, ‘Averroes Lost Treatise on the Prime Mover’, Studies in the History of Philosophy and Religion, I, eds. I. Twersky & G.H. Williams, Cambridge, MA, 1973, pp. 404, 421-428. וראו גם פינס, 'המקורות הפילוסופיים' (לעיל, הערה 130), עמ׳ 155–156; דווידסון, אלפראבי, אבן סינא ואבן רשד (לעיל, הערה 142), עמ׳ 223–229; הנ״ל, אבן רשד על השכל הפועל (לעיל, הערה 142), עמ' 98–99; A. Badawi, Averroés (Ibn Rushd), Paris 1998, pp. 75-93

				

				
					222	בראשית ד 26. וראו פירוש רש"י שם.

				

				
					223	הלכות עבודה זרה א, א–ב. המחבר נתלה בדברי הרמב"ם ואומר בשמו דברים חדשים. הרמב"ם טען שעבודה זרה החלה בכך שבני האדם חשבו שיש לחלוק כבוד לגרמי השמיים יצירי האל, ותוך כדי כך החלו לעובדם והגיעו לשכחת האל. בכתב היד הטעות היא בדעה פילוסופית. אנשים בלבלו את העניינים וחשבו שהאל הוא רוח הגלגל והגלגל גופו, ומתוך כך החלו לראות בגלגלים אלוה. בעוד אצל הרמב"ם עבודה זרה מתפרשת כפולחן לישות אחרת מהאל, מחבר כתב היד רואה בעבודה הזרה שיבוש אינטלקטואלי, חסר משמעות תאולוגית.

				

				
					224	ומתאחדים?

				

				
					225	בשולי הטקסט: 'הותר ספק י"ט'.

				

				
					226	בשולי הטקסט: 'הותר ספק הכ''.

				

				
					227	שולי הטקסט: 'הותר ספק כ"א'.

				

				
					228	כאן השתמש המחבר בפירוש הרמב"ם לביטוי 'לב' (מורה נבוכים א, לט).

				

				
					229	המקור לנוסחה משולשת זו ככינוי לאל הוא במטפיזיקה לאריסטו. Aristotle, Metaphysics, XII, (Λ) 7, 1072b20-31; 8, 1074b15-1075a10. וראו גם הלכות יסודי התורה ב, י; מורה נבוכים א, סח. ביבליוגרפיה על תפיסה זו ראו מורה נבוכים (מהדורת שורץ) (לעיל, הערה 130), הערה 1.

				

				
					230	צ״ל: האדמה.

				

				
					231	בשולי הטקסט: 'הותר ספק כ"ב'.

				

				
					232	על תפיסת ההפכים כערובה לאיזון ראו G. Freudenthal, ‘The Theory of Opposites and an Ordered Universe: Physics and Metaphysics in Anaximander’, idem, Science in the Medieval Jewish and Arabic Traditions, Burlington, VT, 2005, pp. 197-228; פרוידנטל, השגחה (לעיל, הערה 146), עמ׳ 362–363; לנגרמן, רלב"ג על אסטרולוגיה (לעיל, הערה 146), עמ׳ 507–508, 515. כך לגבי האיזון בין היסודות. אותו עיקרון קיים, אליבא דשלמה אלקונסטנטין, גם בין ההשפעות האסטרליות: 'ידוע כי אין העולם מתקיים אלא בהערבות הכחות העליונות הבאי׳ ממדת הרחמים. והם מרחמי׳ על הבריות והמטיבי׳ [להם]. וכמו כן שבתאי ומאדי׳ שהם מורי׳ על הדין, והם מריעי׳ מוכרחי׳ בהויות, לפי שלא יתקיים ההויה כי אם בהפכי׳, ולפי כחותם מוכרחי׳ בהויות כדי שיתקיים העולם׳. מגלה עמוקות, כ״י וטיקן 59, דף 24ב. מצוטט מתוך שוורץ, אסטרולוגיה ומגיה (לעיל, הערה 192), עמ׳ 152.

				

				
					233	בשולי הטקסט: 'הותר ספק כ"ג'. כאן  משלב המחבר פירוש אלגורי לציווי פרו ורבו.

				

				
					234	בשולי הטקסט: 'הותר ספק כ"ד'.

				

				
					235	בשולי הטקסט: 'הותר ספק כ"ה'.

				

				
					236	ר' שמואל אבן תיבון בפירושו לפסוק 'בשתים יכסה רגליו' (ישעיה ו 2) דן בבעיית הקשר בין הרוחני לחומרי (בטרמינולוגיה מודרנית: הבעיה הפסיכופיזית): 'ולפי דרך הרב, שלקח רגלים הנה מענין סבה, איני מרחיק בכיסוי הרגלים, שרומז בו, שענין היותו סבה למה שהוא סבה הוא נעלם מכל בעל חומר, כלומר, אין בעל חומר משיג השגה שלימה, על איזה צד יהיה הנפרד סבה למציאות בעל חומר, או למציאות כח מכוחותיו או פעולה מפעולותיו'. מאמר יקוו המים במהדורתי (לעיל, הערה 116), ב, סעיף 144, עמ׳ 436. הד לתהייה על הקשר בין חומר לצורה אך מן הכיוון ההפוך, היינו, על היתכנות שפיעת חומר מצורה נבדלת, עולה מביקורתו של הרמב"ם על האסטרונומיה האריסטוטלית (מורה נבוכים ב, כב). דברי הרמב"ם, הנשענים על ביקורתו של אלגזאלי על השפיעה הנאופלטונית בתפיסתם של אלפראבי ואבן סינא, מציבים שאלה בעניין הריבוי הנובע מן האחד הנבדל, ובעניין החומר השופע מן הצורה. (ז׳ול ז׳נסנס הטיל ספק אם אבן סינא הוא הנמען האמיתי לביקורתו של אלגזאלי. ראו J. Janssens, ‘Al-Ghazzali’s Tahafut: Is It Really a Rejection of Ibn Sina’s Philosophy?’, Ibn Sina and his Influence on the Arabic and Latin World, ed. idem, Variorum, Collected Studies Series, Hampshire, GB, & Burlington, USA, 2006, article X, pp. 1-17.) ראו גם אבן רשד, תהפת אלתהפת (לעיל, הערה 182), עמ' 142–154, 244. וראו הדיון בבעיית הקשר בין חומר לצורה גם אצל וידה, פילוסופיה וקבלה (לעיל, הערה 192), עמ׳ 268–278; דווידסון, אלפראבי, אבן סינא ואבן רשד (לעיל, הערה 142), עמ׳ 150–151, 199–200; G. Freudenthal, ‘Levi Ben Gershom as a Scientist: Physics, Astrology and Eschatology’ בתוך פרוידנטל, מדע בתרבויות ימי הביניים (לעיל, הערה 232), עמ' 66–67.

				

				
					237	על חובת הרופא להכיר את אופן התחברותם של חלקי הנפש באיברים ראו Galen, On the Natural Faculties, II, trans. A.J. Brock, London & Cambridge, MA, 1952, ix, pp. 197-199. על הקשר של שלוש הנפשות עם הראש, הלב ואזור הטבור ראו 'טימיאוס', כתבי אפלטון, תרגם י' ליבס, ירושלים ותל אביב 1999, עמ' 580–605. החלוקה המשולשת הזאת של הנפש ומקומה בגוף הייתה נפוצה ביותר. ראו גם ספר האמונה הרמה לראב"ד (לעיל, הערה 126), עמ' 33; ספר העיקרים לר"י אלבו (לעיל, הערה 192), מאמר ב, פרק לא; שמונה פרקים לרמב"ם, בתוך הקדמות הרמב״ם למשנה (לעיל, הערה 174), פרק א.

			משה קהן

			דיברה תורה כלשון בני אדם

			מהקטגוריות האריסטוטליות לבלשנות העברית בפרובנס של המאה הארבע־עשרה

			לְחַנָּה,

			מִיָּדַיִךְ נָתַנּוּ לָךְ

			  סִקַּלְתִּי אֲבָנִים וְנָטַעְתִּי שְׁתִילִים רַכִּים

			בַּמִּשְׁעוֹל שֶׁסָּלַלְתְּ אַתְּ 

			בְּמִשְׁנַת יוֹסֵף אִבְּן כַּסְפִּי

			1 	מבוא

			המקור לכלל המובא בכותרת הוא מדרשי חז"ל רבים. מאמרים רבים ואף ספרים נכתבו על גלגולה של מימרה זו ועל הפירושים שניתנו לה עד לתקופתנו זו.1 עד ימי הביניים כלל זה שימש בעיקרו בהקשר הלכתי, ובעיקר במדרשי הלכה. בימי הביניים המוקדמים החלו להשתמש בכלל זה כדי להוציא ביטויים מגשימים כלפי האל מפשוטם. תיאורים מאנישים ומגשימים כלפי האל הוסברו לפי כלל זה: התורה מדברת בלשון המוכרת לבני האדם ובמושגים המתאימים לתפיסתם כדי לקרב את הדברים להבנתם. אף הרמב"ם במורה נבוכים וביד החזקה נדרש פעמים אחדות לכלל הזה, וחוקרים ניסו לעמוד על הפירושים השונים של הרמב"ם לכלל.2 פרשן שהשתמש הרבה בכלל זה ובאופנים שונים ומקוריים היה יוסף כספי. כפי שהראתה חנה כשר, כספי העצים את הכלל, ופרס אותו על קשת רחבה מאוד של נושאים, ונפרטם בהמשך המאמר.

			מקובל לחשוב כי השימוש בכלל זה בימי הביניים הוא במהותו פרשני והגותי, כדברי חגי בן שמאי: 'עיקר החידוש בימי הביניים הוא בשימושו של עיקרון זה בפרשנות המקרא, וכעיסוק העומד בפני עצמו ובזכות עצמו, או במסגרת הגותית ככלי בפתרון בעיית הביטויים המקראיים המגשימים את האל או המאנישים אותו'.3 ואכן, אצל רוב הפרשנים והפילוסופים בימי הביניים שימש עיקרון זה כעיקרון פרשני־הגותי.

			במאמר זה אצביע על קשר מהותי שיוסף כספי בספרו רתוקות כסף מזהה בין אספקטים לוגיים אריסטוטליים הקשורים למשמעות השפה ובין 'דיברה תורה כלשון בני אדם'. במילים אחרות, כספי מקשר את הכלל הזה למערכת כללים רחבה יותר, המעוגנת בעיקרה באורגנון האריסטוטלי.

			שתי מטרות למאמר זה. האחת היא להבין כיצד כספי משתמש בכלל 'דיברה תורה כלשון בני אדם' ומהן השלכותיו הפרשניות של הכלל; האחרת, והעיקרית, היא לקשור את שרשרת ההיגיון האריסטוטלית לַכּלל. חשיפה זו תבהיר מה היה חידושו הגדול של כספי בכתביו בכלל וברתוקות כסף בפרט: השקפה על מערכת הדקדוק העברי מנקודת מבט לוגית, והכנסת יסודות לוגיים לבלשנות העברית ולפילולוגיה המקראית.

			2 	תחולתו של הכלל 'דיברה תורה' אליבא דיוסף כספי — חנה כשר

			כשר, במסתה העמוקה על פרשנותו של יוסף כספי לכלל 'דיברה תורה כלשון בני אדם', עומדת על ארבע אינטרפרטציות שונות ומקוריות של יוסף כספי לכלל:4

			א. 	המקרא מדבר כדרך בני אדם וכלשונם, אף במקומות שאין הבדלים ברמת ההבנה בין ההמון ובין המשכילים. במילים אחרות, אין כאן רק כוונת מכוון הרוצה לפשט את הדברים שיתאימו לרמתו של ההמון, מעין 'המכנה המשותף הנמוך ביותר'; אלא רמת לשונו של המקרא ודרך דיבורו תואמות את לשונו של האדם המצוי. הרחבה זו של הכלל חדשנית בתעוזתה ומאפשרת לכספי להחיל אותו על סוגיות רבות מאוד בפרשנות המקרא, בדקדוק הכתובים ובהגות בכלל.5

			כשר מראה כיצד באמצעות הרחבה זו כספי פותר בעיות דקדוקיות הנקרות לרוב בכתבי הקודש. לדעתו המקרא יכול 'לשגות' בין זכר לנקבה ובין רבים ליחיד, כפי שההמון נוהג בדיבורו.6 כך כספי גם פותר סתירות במקרא, דוגמת מספר היורדים למצרים. הוא מבטל ניסיונות של הפרשנים להסביר כיצד המקרא כותב שבעים נפש בעוד בפועל אין אנו מוצאים שבעים. לדעתו התורה, כדרך האנשים, אינה מדייקת תמיד בפרטים אלא היא מעגלת את המספר הנמנה. בכך לשון התורה מִתְחלנת ומושווית ללשון ההמון, הלוקה פעמים רבות בחוסר דיוק, ולעיתים בטעות של ממש. כשר מפנה את תשומת ליבנו לכך שכספי משתמש בכלל זה לא רק כדי לחלן ולהוריד את לשון הכתובים מאיגרא רמא של לשון אלוהית מזוקקת ומוקפדת לבירא עמיקתא של לשון הדיוטות מחולֶנֶת וזורמת, אלא גם, ובעיקר, להסביר חריגות מהטבע המתוארות בתורה. ניסים המתוארים בתורה ועומדים בסתירה להנחות רציונליות מתפרשים כלשון הבאי וגוזמה, כדרך ההמון המתפאר בדברים ולא צמוד בהכרח לעובדות. בכך כספי מקביל את הכלל 'דיברה תורה כלשון בני אדם' לכלל 'דיברה תורה לשון הבאי'.

			ב. 	המקרא מתאים את עצמו למחשבת האנשים, אף אם הם טועים. לדוגמה, בספר יהושע (ב 7) הכתוב מתאר מרדף אחרי המרגלים: 'והאנשים רדפו אחריהם דרך הירדן על המעברות', בעודם מסתתרים בבית רחב, ולמעשה איש לא רדף אחריהם. לשיטת כספי, הכתוב מתאר את המרדף בהתאם למחשבת האנשים הרודפים ולא בהתאמה למציאות. במקרה זה 'כלשון בני אדם' יתפרש: כפי מחשבת האנשים המתוארים בעלילה, אף אם הם טועים. כך חנניה תואר כנביא בפסוק 'ויקח חנניה הנביא' (ירמיה כח 10), אף שאיננו נביא, אך בעיני האנשים הוא נחשב לנביא. כלומר, התורה מתאימה את עצמה למחשבת הטועים, לעיתים אף למחשבת הכופרים. אינטרפרטציה זו דומה במקצת להבנת התיאורים המגשימים שנושאם הוא האל — התורה מתאימה את עצמה למחשבת האנשים, אם כי כספי מסביר את תיאורי ההגשמה באופן שונה מעט, כפי שנראה באינטרפרטציה השלישית.

			ג. 	התורה מתארת את האל כפי שאנשים מתוארים. לפי פירושו של כספי 'כלשון בני אדם' אינה כפי שבני אדם מתארים, חושבים ומדברים, אלא כפי שבני אדם מתוארים. כלומר, האל מתואר כפי שמתוארים בני אדם, על מגבלותיהם ויכולותיהם.

			ד. 	התורה מתפרשת בהתאם לנורמות שהיו נהוגות בזמן המקרא. אף אוצר המילים והלקסיקון המקראי מתאימים לנורמות שהיו קיימות אז. כלומר, עלינו להסתייע בריאליה של זמן הכתובים כדי לנתח ולהבין את הכתובים ואת הסמנטיקה של המילים המקראיות. בפירוש זה 'כלשון בני אדם' יהיה 'כלשון עברי לשון ישראל בני עבר, וכמנהגם בארץ ההוא'.7 במילים אחרות, הכלל 'דיברה תורה' מגביל את הפרשן ומחייבו להכיר את הנורמות הלשוניות ולהסתמך על אורח החיים שהיה בזמן כתיבת המקרא. למשל, כספי מפרש את ההבדל בין הפעלים 'נשל' 'שלף' ו'חלץ' בהתאם לריאליה שהייתה בזמן המקרא,8 ועליה למד בהיותו במצרים בראשית המאה הארבע־עשרה.9

			3 	הטעיית הכתובים

			שימוש בכלים לוגיים ופילולוגיים להסתרת מידע מפני ההמון

			לדעת כספי, כמו לדעת פילוסופים אריסטוטליים אחרים, המקרא מיועד לכלל האומה, ותכליתו להועיל להמון ולחכמים כאחד. ההמון מבין את הכתובים כפי רמתו, והחכמים מבינים אותם ברמה הנעלה יותר. כספי סבר שהמקרא מורכב משלושה רובדי משמעות: נחושת — הבנה שטחית המתאימה למשמעות המילולית, ולעיתים מטעה את ההמון, שאינו יודע את תורת הלוגיקה; כסף — רובד משמעות המיועד ליודעים את ההיקשים הראויים וצורת הלימוד הנאותה אך לא הגיעו לאמיתות התאולוגיות הגבוהות, כגון מעשה בראשית ומעשה מרכבה; זהב — אמיתות תאולוגיות ופילוסופיות. הרובד הפנימי של המקרא מופנה לחכמים, וממנו עולים הרעיונות הפילוסופיים.10

			פשוטו של מקרא מביע לעיתים דברים שבמבט ראשון נראים כלא מדויקים מבחינה מדעית וכדמיוניים, אך מועילים לתיקון הפרט והחברה, וזאת בהתאם לכלל 'העורמה האלוהית'. כלל זה מניח אפשרות של הטעיה דידקטית מכוונת מצידו של המחבר. כספי הלך בעניין זה בשיטת אבן רשד, שסבר שהחכם האמיתי חייב להטעות את הציבור הלא משכיל כדי שלא לדרדרו לכפירה.11 ואולם, לדעתו הנביאים אינם משקרים להמון, חלילה, אלא הם מנסחים את דבריהם בהתאם לכללי ניסוח לוגיים ועקרונות פרשניים הטומנים את האמת ליודעי דבר, אך מאפשרים לבורים לטעות.12 לשם דוגמה נביא את עניין ההכללה.

			לעיתים החליט מחבר ספרי הקודש להכליל ולא לפרט, משום שרצה להסתיר מן ההמון את סודות התורה. ההכללה אינה סטייה מן האמת, אלא הימנעות מירידה לפרטים. הבלשנים שגדלו על ברכי הפילוסופיה בימי הביניים אימצו את ההסתכלות הפילוסופית האריסטוטלית בטבע היקום: הסתכלות קטגורית המסווגת כל עניין מן הכלל אל הפרט — סוג, מין, סגולה, מקרה. אם כך, כל מקרה פרטי יכול להשתייך מבחינה לוגית אל הסוג הכללי. כספי השתמש בעיקרון הזה גם בפילולוגיה המקראית. לפי עיקרון זה על הדובר לא מוטלת חובה לגלות את כל הפרטים בדבריו. כך כתב כספי:

			אמרו חכמי ה'היגיון', כי ה'הבדל' — ממנו כולל, וממנו מיוחד, וממנו מיוחד מן המיוחד [...] והמשל בזה: 'הנה מרחוק נראה צל בהרים', ולא נדע אם 'הוא צל ההרים' או 'הוא גשם' או 'אי זה גשם'. ויש אצלנו אדם אחד יודע, שהוא [הצל הנראה בהרים] — על דרך משל — 'ראובן, בן יוחנן, השחור והארוך, העומד בבית משה'. ואנחנו רצינו לשאול לו: מה זה ה'נראה'? והוא אם ירצה, ישיב לנו: 'הוא גשם'. ואין בזה עליו תלונה מאתנו. ואז ידעו הנשאר בהבדל כולל מאד. ואולם אם הוא רוצה לעשות לנו חסד גמור, ישיב: 'ראובן, בן יוחנן, השחור והארוך, העומד בבית משה'.13

			כספי הדגים את ההכללות במשפטים שונים, שהמשותף להם הוא החלטת הדובר על רמת הפירוט שהוא מעוניין בה. מדבריו עולה שאין לתהות על רמת הפירוט שנקט מחבר ספרי הקודש. מגישה זו התפתחה ההשקפה שמחבר הספרים, או המדבר, רשאי להכליל במתכוון, ולהביא לטעויות של ההמון ושל מי שאינם בקיאים בפילוסופיה. כוונתו האמיתית של המחבר תובן לחכמים השלמים בלבד, אבל דיבורו, כפי שהוא, אינו בלתי נכון.

			ועוד דוגמה, לפעמים הזמן או המקום שהפעולה מתרחשת בהם נעדרים מן הפסוק. לעיתים נמצא הגדרת זמן כללית ('אז') או הגדרת מקום כללית ('שם'):

			ויותר נפלא רמזם במקום במילת 'שם', ולא יבארו אי זה מקום, כאמרו: 'שם פחדו פחד' [תהילים יד 5, נג 6]; 'שם נפלו פועלי און' [תהילים לו 13]. וכוונת דוד המדבר בהר הגלבוע; ואינו עוול וחמס, כי לא בארו.14

			כלומר, השימוש במילה מכלילה לציון מיקום מכַוון ונותן אפשרויות אחדות בידי הקורא. כך, לדעת כספי, בפתיחת משנה תורה השתמש הרמב"ם במילה 'שם' כדי להתחמק מציון מקום לבורא ומדיון פילוסופי על כך וכדי לאפשר פרשנויות אחדות בעניין זה:

			ומזה כתב ה'מורה' ב'מדע': 'לידע שיש שם מצוי ראשון' [משנה תורה, יסודי התורה א, א], והכוונה: עליון לכל השכלים. ואם על זמן, כאמרו: 'והכנעני אז בארץ' [בראשית יב 6], כי אין מחייב ייחוד זמן על כל פנים.15

			לדעת כספי הרמב"ם כיוון לישות סיבתית, 'עליון על כל השכלים', אך התחמק מאמירה מפורשת בעניין באמצעות המילה המכלילה 'שם'.

			ההטעיה באמצעות ההכללה היא דוגמה למערכת חוקים פרשניים ולוגיים שבה הכותב אינו נותן את כל המידע, ואף מאפשר לטעות בדבריו, אך אינו חוטא בתיאור האמת. כפי שנראה בהמשך המאמר, עניין ההטעיה אצל כספי מעוגן באופן עמוק יותר בתפיסת השפה וקשור לפרשנות שלו לכלל 'דיברה תורה' ולשימוש של כתבי הקודש באמירות המתאימות לדעת ההמון ואינן מתאימות למציאות, לדוגמה הגשמת הבורא.

			4 	השפה והמשמעות בתפיסה האריסטוטלית

			4.1	המילה בפילוסופיה היוונית — שתי תפיסות עיקריות

			שתי גישות מרכזיות יש בפילוסופיה היוונית לתיאור תפקידה של המילה. לפי התפיסה האפלטונית המילה נועדה לתפקידה עוד לפני שבאה לידי שימוש, ככל כלי שנועד למלאכה. תפקידה הוא להורות על מסומן מסוים, והיא הכלי הטוב ביותר להוראה זו. המילה שתיבחר היא המילה שתסמן מעצם טבעה את המסומן המסוים. כך אומר סוקרטס בדיאלוג קראטילוס:

			נמצא שגם הפעולות נעשות לפי טבען שלהן [...] למשל: שעה שאנו שולחים ידנו לגזור דבר מהדברים כלום נוכל לגזור כל דבר ודבר בדרך שנרצה ובכל כלי שנרצה? [...] והרי גם הדיבור אחת הפעולות הוא [...], וכי ידבר אפוא כשורה מי שמדבר בדרך הנראית לו, או תאמר שרק [...] אם ידבר כדרך שבה על פי טבע הפעולה הזאת ידבר [...] ובכוח אותו כלי שמטבע ברייתו יפה הוא לכך [...], ורק אם ננהג כך, נבצע דבר מה וקריאתנו בשמות הדברים תהיה קריאה, אחרת — לא [...]. יפה תשובתך! גם השם כלי הוא מהכלים.16

			לפי תפיסת הלשון האפלטונית, המילה — ככל כלי המשמש למלאכה — יועדה מראש למלאכתה ונבחרה כדי שתביע בדרך הטובה ביותר את המסומן. אם תנאי זה לא התקיים, המילה לא פעלה את פעולתה. שיטתו של אפלטון הוכרה בפילוסופיה ההלניסטית כשיטה המקשרת בצורה טבעית בין המסמן למסומן. הצורה הטבעית הראשונית היא אפוא חיקוי של צלילי המסומן.17 בהמשך הדיאלוג הנזכר אפלטון עומד על קשרי הוראה בין המסמן למסומן, לפיהם המסמן מורה על תכונותיו של המסומן ועל טבעיו. גם קשר זה נקרא קשר טבעי בין המילה למסומנה: השמות משקפים את האמת האונטולוגית; המילים מבחינות בין הדברים כשם שהטבע מבחין ביניהם.

			השיטה האחרת בפילוסופיה היוונית רואה בשמות הנקבעים קונוונצייה אנושית בלבד. זוהי שיטתו של אריסטו. אריסטו חָלק במוצהר על התפיסה האפלטונית, וסבר שהמילים הן עניין הֶסכמי בלבד. בפתיחה לספר המליצה תיאר אריסטו את מהות השפה ואת רכיביה כך:

			ונאמר שהתיבות שידובר בהם מורות תחילה על עניינים אשר בנפש, והאותיות הנכתבות מורות תחילה אל אלו התיבות. וכמו שהאותיות הנכתבות, ר"ל הכתב, אינו אחד בעצמו לכל האומות, כן התיבות שיסופר בם על העניינים אינם אחדות בעצם אצל כל האומות. ולזה הייתה הוראת אלו בהסכמה, לא בטבע.18

			אריסטו מדגיש כי אין קשר טבעי בין המילה ובין הוראתה. הקשר הסכמי בלבד. בדיוק כמו שהכתב משתנה מאומה לאומה, כך גם המילים המסמנות משתנות.

			4.2	שרשרת ההוראה האריסטוטלית

			בהמשך לדברים אלו בנה אריסטו מערך של הַקשרים הלוגיים בין הכתב, המילה המסמנת, המסומן שבמחשבה (הדיבור הפנימי בטרמינולוגיה של ימי הביניים) והרפרנט האמיתי הקיים במציאות. קשרים אלו מכונים 'שרשרת ההוראה האריסטוטלית':

			אבל העניינים אשר בנפש, הם אחדים בעצמם לכל, כמו שהנמצאים — שהעניינים אשר בנפש המְשָלִים להם, ומורים עליהם — הם אחדים ונמצאים בטבע לכל. ואמנם הדבור בצד הוראת העניינים אשר בנפש על הנמצאים שהם חוץ לנפש, הוא מזולת זאת החכמה. וכבר דובר בו בספר הנפש.19

			אריסטו מונה שרשרת סיבתית הבנויה מארבע חוליות:

			הכתב מורה על הדיבור בפה; הדיבור בפה מורה על הדברים הנמצאים בנפש ובדמיון; העניינים בנפש הם ייצוגים של הנמצאים הפיזיים שמחוץ לנפש.20 אריסטו הוסיף כי השלב השלישי, הקשר בין המחשבה על הדבר ובין הדבר עצמו, הוא מדע הקשור לתורת הנפש. זוהי תורת ההכרה — אפיסטמולוגיה. במילים אחרות, לדברי אריסטו רכיבים א ו־ב בסכמה — 'העניינים אשר בנפש' (ב), שהם שלב ביניים בין הנמצאים הפיזיים לשפה, והנמצאים בעצמם (א) — שווים בין כל דוברי השפות והם טבעיים. לעומתם רכיבים ג ו־ד — הכתב והדיבור, האופנים שהייצוג הנפשי בהם מבוטא בשפה — הם הסכמיים בלבד ומשתנים משפה לשפה.21 רכיבים אלו משתנים משפה לשפה, ומשום כך הם הסכמיים. 'התיבות שיסופר בם על העניינים אינם אחדות בעצם אצל כל האומות. ולזה הייתה הוראת אלו בהסכמה, לא בטבע' — קביעה זו באה ככל הנראה לשלול את התפיסה שיש קשר טבעי בין המילה למסומן, ולקבוע כי המילים תלויות בהסכמה, בלי תוספת תבונית כלשהי, שהוזכרה בדברי אפלטון לעיל. בהמשך הדברים אמר זאת אריסטו במפורש: 'אמנם יורה על דרך ההסכמה, לא בטבע. ולא על דרך שכָּל עניין מורכב, מליצה מורכבת תחקה אותו בטבע ותורה עליו מזולתי שתמצא זאת ההוראה במליצה אחרת זולתה, כמו שלא ימצא פועל הכלי בזולת הכלי'.22

			אריסטו הזכיר בדברים אלו את הדיאלוג האפלטוני שהובא לעיל, המקשר בין עשיית כלי ובין יצירת המילה, ודחה אותו: המילים הן קונוונציות אנושיות ולא תמיד הן נושאות הסבר לוגי בין המסמן למסומן, ודאי שלא הסבר טבעי. יתר על כן, המילים שרירותיות, וכל מסומן ניתן באופן תאורטי לסימון באמצעות מסמן אחר, מילה אחרת: 'ולא על דרך שכָּל עניין מורכב, מליצה מורכבת תחקה אותו בטבע ותורה עליו מזולתי שתמצא זאת ההוראה במליצה אחרת זולתה'. זוהי שלילה של השלילה: אריסטו דוחה את הדעה שלכל מסומן מסוים יש מסמן אחד שיוכל להצביע עליו, ולא אחר. כל מסמן אחר שיוסכם עליו יוכל להביע כל מסומן שהוא.

			4.3	'דיברה תורה' — יישום של שרשרת ההוראה האריסטוטלית בכתבי הקודש

			אם נבחן את הדברים נראה שהכלל 'דיברה תורה' מותאם לשרשרת ההוראה האריסטוטלית המוזכרת. החוליה הראשונה, שהכתב מורה על הדיבור בפה, והשנייה, שהדיבור בפה מורה על הדברים הנמצאים בנפש ובדמיון, מדגישות את ההנחה שהכתב או הדיבור אינם מייצגים אפוא את המציאות, אלא את מחשבת האדם. משום כך התורה יכולה להתאים את עצמה למחשבת האדם, אף אם היא שונה מהמציאות. הקשר בין המחשבה למציאות שייך לתורת ההכרה, ואין הוא קנה מידה לבדיקת נכונותם של הכתובים. הכתוב מציין את המחשבה בלבד. כספי השתמש בהנחה האריסטוטלית כדי להסביר כתובים שאינם תואמים את המציאות אך תואמים את מחשבת האנשים:

			מה שהסכימו מייסדי הלשון ונהגו הנביאים, להניח עניינים הנחה גמורה תארים וגזרות, שאין הדבר כן על דרך האמת, אבל כפי מחשבת שוטים או רעים כופרים. וכבר בארנו במקום אחר, כי זה לפי דעתי, בכלל אומרם: 'דיברה תורה כלשון בני אדם', כי הלשון שהוא 'דיבור חיצוני' הוא חיקוי המחשבה שהיא 'דיבור פנימי'.23

			כאמור, התורה אינה עוסקת בקשר בין הדברים הנאמרים ובין המציאות, אלא בין הדיבורים לתפיסה שבנפש. בעניינים שתפיסת ההמון שונה מן האמת, תבחר התורה לקשור את הדיבור לתפיסה זו, בדין ובצדק.24 בפסקה חשובה זו ערער כספי על המושג 'אמת'. לדעתו משפט אמיתי אינו מייצג את המציאות אלא את המחשבה שהולידה את המשפט. במקרים רבים המחשבה של החכמים שונה משל ההמון, אך התורה מבטאת את מחשבת ההמון.

			כספי הסביר לפי הנחה זו את הפסוק שהוזכר קודם לכן — 'והאנשים רדפו אחריהם':

			ואמנם מה שהוא מן המין שהתחלנו, אמרו: 'והאנשים רדפו אחריהם' [יהושע ב 7]. ועל דרך האמת לא רדפו אחריהם, כי עדין היו בעיר; אבל כן היה לפי מחשבתם.25 וכן 'ויאמר ירמיה הנביא אל חנניה הנביא' [ירמיה כח 5, 15]. והנה הראשון הוא כן באמת, אבל השני הוא כזב ומה שאינו, ואולם היה כן לפי מחשבת השוטים.26

			כאמור בסעיף 2, האינטרפרטציה השנייה של כספי לכלל 'דיברה תורה' היא שהתורה מדברת כפי מחשבת בני אדם. לכן אפשר לתאר את האנשים כרודפים אחרי המרגלים, בהתאם למחשבתם, וגם תיאור חנניה כנביא מותאם למחשבת האנשים.

			הבנה זו של הכלל 'דיברה תורה' והתאמתו לשרשרת ההוראה האריסטוטלית עולות בקנה אחד עם האינטרפרטציה השנייה שהוזכרה. יש לשים לב ששאר האינטרפרטציות שהוזכרו — דיברה תורה כפי דיבורם של בני אדם, או דיברה תורה כפי הריאליה בתקופת המקרא — יוכלו להיכנס אך בדוחק לשרשרת ההוראה האריסטוטלית. ככל הנראה כספי ראה את החידוש הגדול בכלל 'דיברה תורה' בזהות בין הכתובים ובין מחשבת בני אדם, ואת החידוש הזה עיגן בשרשרת ההוראה האריסטוטלית.

			בשולי הדברים

			המסה של כשר על הפרשנויות של הכלל 'דיברה תורה' במשנתו של כספי מעמיקה ביותר. אפשר בהחלט לומר שהמחקרים הבאים אחריה בנושא זה כיהודה ועוד לקרא. הקשר שהצבעתי עליו במאמר זה בין הכלל 'דיברה תורה' ובין תורת המשמעות האריסטוטלית מרשים ומפתיע. הוא הופך את הכלל מצורך פרשני מתנצל להבהרה לגיטימית המתאימה לתורת המשמעות האריסטוטלית. עם זה, כפי שצוין כאן, קישור הכלל לתורת המשמעות אינו פועל תמיד, ואינו מתאים תמיד, עם כל הגוונים שנתן כספי עצמו לכלל.

			דרור ארליך

			הצדקה תועלתנית לנצחיותו של עונש הגיהינום וביטוייה בהגות היהודית בימי הביניים

			סוגיה מרכזית בשיח על מושג הגיהינום במחשבה הדתית ובפילוסופיה של הדת היא שאלת משך העונש הנגזר על הנידונים לו. אפשר לומר כי התפיסה הרווחת בדתות המונותאיסטיות היא שעונש הגיהינום נצחי. אחד האתגרים העיקריים שתפיסה זו ניצבת בפניו הוא אם וכיצד אפשר להצדיק מבחינה מוסרית עונש אין־סופי הנגזר על יצור סופי שמעשיו סופיים אף הם. סקירת הדיונים התאולוגיים והפילוסופיים בסוגיה שלפנינו, מהעת העתיקה, דרך ימי הביניים ועד ימינו אלה, מעלה כי הניסיונות להתמודד עם קושי זה ולהצדיק מבחינה מוסרית את נצחיותו של עונש הגיהינום התבססו ככלל על עקרונות ושיקולים גמולניים (רטריביוטיביסטיים). הווה אומר, המהלך הרווח הוא לטעון, על בסיס נימוקים מגוונים, כי העונש הנצחי הוא העונש הראוי לחוטא על חטאיו, כלומר הוא העונש המגיע לו בצדק.1 ניסיונות אלו נתקלים בהתנגדות חריפה מצד פילוסופים של הדת בני זמננו הטוענים, בין השאר, כי אין להצדיק עונש שמידת חומרתו כה חסרת פרופורצייה למידת חומרתם של החטאים שבן אנוש מסוגל לבצע.2 מטבעו של השיח הפילוסופי ישנם גם ניסיונות להשיב על התקפות אלו ולכונן מחדש את מעמדם של הטיעונים הגמולניים לטובת תפיסת העונש הנצחי.3

			במאמר זה ברצוני להציע דרך התמודדות שונה עם האתגר המוסרי של תפיסת נצחיותו של עונש הגיהינום, ולשם כך אסתייע בדיונים אחדים מן ההגות היהודית בימי הביניים. במקום לנסות לשמר את הטענה הגמולנית שעונש נצחי הוא העונש המגיע לחוטא אנושי כלשהו ולגבות טענה זו בשיקולים גמולניים כאלה ואחרים אטען כי גם אם נכון שעונש נצחי אינו העונש הראוי לשום חוטא אנושי על מעשיו כשלעצמם, עדיין אפשר להצדיקו מבחינה מוסרית. כדי לבסס טענה זו אחליף את מערכת המושגים הגמולנית במערכת המושגים של תאוריית הענישה הנגדית לה, כלומר תאוריית הענישה התועלתנית. על בסיס תאוריה זו אטען שאפשר להצדיק את נצחיותו של עונש הגיהינום בשל התועלת הרבה הטמונה בה.

			מאמר זה יציג ויבסס את ההצדקה התועלתנית של נצחיותו של עונש הגיהינום בשלושה שלבים: 1) הצגת טיעון תועלתני גרעיני לטובת נצחיותו של עונש הגיהינום; 2) ביסוס הטענה המרכזית של הטיעון הגרעיני בעזרת טיעונים תועלתניים לטובת נצחיות העונש המופיעים בכתביהם של שניים מראשוני ההוגים היהודים בימי הביניים — דאוד אבן מרואן אלמקמץ ורב סעדיה גאון; 3) התמודדות עם שתי ביקורות אפשריות על הצדקתו התועלתנית של העונש הנצחי.

			1. טיעון תועלתני גרעיני

			תפיסת המוסר התועלתני הקלסית גורסת ככלל כי פעולה כלשהי תיחשב מוצדקת מבחינה מוסרית אם ורק אם היא מגדילה את הטוב הכללי יותר מכל פעולה אפשרית אחרת באותן נסיבות.4 תאוריה תועלתנית של ענישה רואה בעונש רע הכרחי שאין להצדיקו כשלעצמו אלא רק כאמצעי חיוני להגדלת הטוב הכללי, כלומר להשגת תועלת עתידית מרַבית לכלל הגורמים שיושפעו מן הענישה, ישירות או בעקיפין. השיקול של הגדלת התועלת הכללית הוא גם הקו המנחה העיקרי בקביעת חומרתו של העונש על פי תאוריה זו: חומרת העונש אינה נגזרת מחומרת המעשה שעשה החוטא או העבריין אלא מן השאלה איזו דרגת ענישה תוביל יותר מהאחרות להגדלת התועלת הכללית.

			כאמור, הניסיונות להצדיק את תפיסת העונש הנצחי בגיהינום התבססו ככלל על עקרונות צדק של תאוריית הענישה הגמולנית. יש לשים לב לכך שניסיונות אלו אינם דנים בהצדקת עונש הגיהינום כשלעצמו אלא בהצדקתה של תפיסה מסוימת שלו, זו הנחשבת לתפיסה מסורתית ומקובלת (אם כי לא בלעדית) בדתות השונות, דהיינו תפיסתו כעונש נצחי. במילים אחרות, הדיון נסב לא על השאלה אם וכיצד אפשר להגן מבחינה מוסרית על עונש הגיהינום כמושג מופשט, שניתן לפירוש בדרכים שונות (ובכללן גם תפיסתו כעונש הנמשך זמן סופי בלבד), אלא על השאלה אם וכיצד אפשר להגן מבחינה מוסרית על נצחיותו של עונש הגיהינום. כלומר, הדיון המוסרי במושג הגיהינום נוגע לחומרתו הרבה (האין־סופית) של העונש הנצחי ולשאלה אם אפשר להצדיק עונש כה חמור. בהתאם לכך, גם הטיעון התועלתני שאציג להלן אינו מבקש להצדיק כל תפיסה שהיא של עונש הגיהינום אלא אך ורק את המקרה הפרטי שבו מושג הגיהינום נתפס כעונש נצחי.

			להלן הטיעון התועלתני הגרעיני לטובת נצחיותו של עונש הגיהינום:

			 

			1.	מידת החומרה של עונש נתון מוצדקת מבחינה מוסרית אם היא מביאה (או צפויה להביא) להגדלת התועלת הכללית (כגון מניעת הפשיעה או הפחתתה) יותר מכל חלופה אחרת בנסיבות הקיימות.

			2.	העונש הנצחי בגיהינום מביא (או צפוי להביא) להגדלת התועלת הכללית (כגון מניעת החטאים או הפחתתם) יותר מכל חלופה אחרת בנסיבות הקיימות.

			לכן

			 

			3.	העונש הנצחי בגיהינום מוצדק מבחינה מוסרית.

			טענה 1 היא ניסוח סביר של תאוריית הענישה התועלתנית בנוגע להיבט של חומרת העונש.5 טענה 3 מתחייבת באופן הכרחי מצירוף טענות 1 ו־2. אם כך, כדי שהטיעון שלפנינו ישיג את מטרתו יש לבסס את אמיתותה של טענה 2. לכך יוקדש הדיון בסעיף הבא.

			2. ביסוס הטיעון התועלתני

			בראשית ההגות היהודית בימי הביניים מופיעים שני טיעונים תועלתניים להצדקת נצחיותו של עונש הגיהינום. כל אחד מהם קובע, על בסיס שיקולי תועלת שונים, כי עונש הגיהינום חייב להיות עונש נצחי, ולא כל עונש חלופי — כלומר זמני — אחר. הטיעון הראשון מופיע בהגותו של דאוד אבן מרואן אלמקמץ (בבל, המאה התשיעית לסה"ן), והשני בהגותו של רב סעדיה גאון (בבל, המאה העשירית לסה"ן).6 אדון בהם לפי סדרם הכרונולוגי.

			א. דאוד אלמקמץ

			דאוד אלמקמץ דן בהרחבה בסוגיית משך הגמול בעולם הבא בפרק השישה־עשר של ספרו עשרים פרקים. הוא מציג שורה ארוכה של שיקולים וטיעונים ומכריע לטובת התפיסה שהשכר והעונש בעולם הבא הם אין־סופיים. מרבית טיעוניו מבוססים על הנחות היסוד של תאוריית הענישה הגמולנית, אולם במקרה אחד הוא חורג מקו זה ומציע טיעון בעל אופי תועלתני מובהק להצדקתה של תפיסת הנצחיות של השכר והעונש גם יחד. ואלה דבריו:

			ודקדק אחד ואמר: אם תסתכל בעין הדעת תראה כי אין המשפט לא על דרך השימור ולא על דרך הצדק והחסד להיות סוף לפרעון. לפי שדרך הצדק והסיוע לאדם על טוב המעשה שיהיה המזהיר משלם על מצותו סוף החסד לעושה ורוע הגמול וסוף העונש למי שאינו עושה, כדי שתהיה יראתם ואימתם יתירה ועצומה. וכל דברי המקום אמת ואמונה, וראויה היא אזהרתו להיות עד סוף האזהרה, וכן היא ראויה לצאת לידי מעשה על הדרך אשר באה בו.7

			את הטיעון המובא בדבריו אפשר לנסח מחדש כך:

			 

			1.	מצד הצדק והחסד גם יחד האל הטוב אמור להגיש לאדם עזרה מרַבּית לקיים את מצוותיו.

			2.	העזרה המרבית שאפשר להגיש לאדם לקיום מצוות האל היא לגרום לו הנעה מרבית לקיומן והרתעה מרבית מפני אי־קיומן.

			3.	ההנעה המרבית לקיום מצוות האל מושגת על ידי הבטחת השכר המרבי על קיומן, וההרתעה המרבית מפני אי־קיום מצוות האל מושגת על ידי איום בעונש המרבי על אי־קיומן.

			4.	השכר והעונש המרביים שאפשר להעלותם על הדעת הם שכר ועונש נצחיים.

			לכן

			5.	ראוי שהאל יבטיח לאדם שכר נצחי בעולם הבא ויאיים עליו בעונש נצחי בעולם הבא.

			6.	האל חייב לקיים את הבטחותיו.

			לכן

			 

			7.	השכר והעונש בעולם הבא נצחיים בהכרח.

			לאור נושא דיוננו אתמקד בהיבט של הטיעון העוסק בעונש. על פי טיעון זה נצחיות העונש בעולם הבא מוצדקת לא כתכלית כשלעצמה אלא כאמצעי בלבד. אלמקמץ אינו טוען כאן שלרשעים מגיע עונש נצחי משום שחומרת מעשיהם מצדיקה זאת אלא שהעונש הנצחי עשוי יותר מכל עונש אחר למנוע מאנשים להיות רשעים, בשל ההרתעה המרבית שרק הוא — ולא שום עונש אחר זמני — יכול לספק. ההנחה היא שרק כאשר לנגד עיני החוטא בכוח עומד האיום בעונש נצחי מושגת הרתעתו המרבית מפני החטא.

			הבה נבחן כעת את רכיבי הטיעון לעיל: טענה 1 מבוססת על תפיסה תאיסטית רווחת בדבר טובו המוחלט של האל. טענות 2 ו־3 מתאימות לתפיסת האדם כיצור הפועל מתוך שיקולים תועלתניים.8 טענה 4 נראית מובנת מאליה ולכן איננה זקוקה להוכחה. טענה 5, שהיא מסקנת הביניים של הטיעון, נובעת באופן הכרחי מארבע הטענות הקודמות לה.

			יש לשים לב לכך שבשלב זה מבוססת כראוי רק הכרחיות האיום בעונש נצחי ולא הכרחיות מימושו של איום זה. האפקט המרתיע שלהשגתו מכוון הטיעון מתקבל מן האיום ולא ממימושו. ההרתעה המרבית המבוקשת איננה מבוססת על חשיפתם של בני האדם למתרחש בעולם הבא בפועל אלא על הפחדתם באשר למה שעלול לקרות להם בו לאחר מותם. כלומר, לא מתחייב שהעונש לרשעים בעולם הבא נצחי בפועל, אלא רק הכרחי שהאל יאיים או ירתיע באמצעות הרעיון של עונש נצחי. אי לכך, כדי להפוך את הטיעון שלפנינו להוכחה שלמה לטובת נצחיות העונש בעולם הבא בפועל מצורפת אליו בסופו טענה תאולוגית נפרדת — טענה 6. הטענה היא שהאל חייב לקיים את הבטחותיו, ולכן אם הבטיח שכר נצחי על השכר להיות נצחי, ואם איים בעונש נצחי על העונש להיות נצחי.9

			סיכומו של דבר, בטיעון זה הצדקת העונש הנצחי בעולם הבא איננה מבוססת על שיקולים גמולניים אלא על שיקולי תועלת: התועלת שאיום בעונש נצחי, ורק בעונש נצחי, יכול להשיג היא ההרתעה המרבית לאדם מפני אי־קיום מצוות האל. כל איום בעונש שאינו נצחי ישיג בהכרח מידה פחותה מזו של הרתעה, אך מידה פחותה יותר של הרתעה אינה עולה בקנה אחד עם הנחת המוצא של הטיעון בדבר טובו המוחלט של האל.

			ב. רב סעדיה גאון

			רס"ג מציג במסגרת דיונו ברעיון העולם הבא במאמר התשיעי של ספרו אמונות ודעות טיעון שׂכלי להוכחת הכרחיות נצחיותו של עונש הגיהינום המוטל על הרשעים. וזו לשונו:

			ואומר גם בזה דבר תכליתי, כי כמו שהכרחי הוא שישדלם בדבר שאין למעלה ממנו, כך הכרחי שיפחידם בדבר שאין למעלה ממנו, לפי שאם יפחידם בענוי מאה שנה או מאתים שנה ולא נוסרו, אפשר לאומר לומר אלו עשאו אלף שנה היו נרתעים, וכך אלו עשאו אלפים יכול הוא לומר אלו עשאו רבבה היו נפחדים, ולפיכך עשה את הענוי בלי גבול, כדי שתהא ההפחדה בדבר החמור ביותר, ובכך לא תשאר תואנה לשום אדם. וכיון שהפחידם בדבר החמור ביותר ולא שמעו אי אפשר שישנה מה שאיים עליהם בו ויכזיב את דברו, וכדי לאמת דברו והודעתו הכרחי שיתמידם במדור הענוי, ותלונתם על עצמם, מפני שהם מרו וכחשו, ולו החסד, לפי שהיתה מטרתו בתמידיות העונש כדי להכשירם למשמעת.10

			רס"ג מוכיח את נצחיות העונש בדרך השלילה. נניח שהעונש בעולם הבא איננו נצחי אלא זמני בלבד, ושזהו העונש הרשמי שמפורסם וידוע לכל אדם בעודו בחיים. במצב זה עומדת בפני החוטא האפשרות להציג במשפט האלוהי שנערך לו לאחר מותו את קו ההגנה הבא: העונש לא היה מרתיע מספיק, ואילו היה העונש ממושך יותר הייתי נרתע ולא הייתי חוטא. לטענת רס"ג כל עוד מדובר בעונש זמני, גם אם ארוך טווח ביותר, החוטא יכול לטעון כך להגנתו. בדרך זו הוא יוכל לנסות להפחית ממידת האשמה שהוא נושא על חטאיו ולהעביר לפחות חלק ממנה למקור החוקים ועונשיהם, דהיינו לאל עצמו. רק איום בעונש נצחי, כלומר הכרזה מפורשת של האל שעונשם של החוטאים יהיה גיהינום נצחי, יפיל מלכתחילה את קו ההגנה האמור. על כן לאיום בעונש נצחי בגיהינום יש יתרון ניכר על פני איום בעונש גיהינום זמני.

			ישנם קווי דמיון רבים בין טיעון זה של רס"ג לטיעונו של אלמקמץ, לבד מאופיים התועלתני: מטרת האל באיימו על האדם בעונש נצחי היא להניע אותו לקיום מצוות ולהניאו מפני ביצוע עבירות על ידי הרתעתו המרבית; האיום בעונש נצחי מתחייב מחסדו של האל, שכן כוונתו לעורר באדם את מידת ההרתעה הרבה ביותר האפשרית מפני החטא; עונש נצחי הוא העונש המרתיע ביותר, בוודאי מרתיע יותר מכל עונש זמני. נוסף על כך, בשני המקרים משלימה את הטיעון הטענה שהאל חייב לקיים את הבטחותיו.11

			עם זאת, ישנו הבדל אחד מהותי בין שני הטיעונים, הבדל הנוגע לסוג התועלת המיוחס לעונש הנצחי: בטיעונו של אלמקמץ התועלת שבנצחיות העונש היא הרתעתית ישירה — העונש הנצחי הוא המרתיע ביותר, ולכן ראוי שהאל יאיים על האדם באמצעותו, ובמקרה הצורך יממש איום זה בפועל; לעומת זאת בטיעון שמציג רס"ג אומנם התועלת עוסקת בהרתעה, אך אין היא הרתעתית ישירה. כאמור, לפי טיעונו התועלת המצדיקה את נצחיות העונש איננה יצירת ההרתעה המרבית כשלעצמה אצל החוטאים בכוח אלא השלכותיה ה'משפטיות' של הרתעה זו. התועלת הטמונה בנצחיותו של עונש הגיהינום היא שהוא, ורק הוא, שומט את הקרקע לחלוטין מתחת לתואנות שהחוטא יכול להציג אילו עונש הגיהינום לא היה נצחי.12

			במבט ראשון נראה כי בטיעונו של רס"ג מדובר בתועלת צנועה למדי, ואולי אף חסרת משקל תועלתני של ממש. שהרי ממילא נראה כי הטענה 'אילו היה העונש מרתיע יותר לא הייתי חוטא' איננה חזקה או משכנעת במיוחד ולא סביר שיהיה בה כדי לשנות את דינו של החוטא. אם כך, אפשר לטעון כי הנזק שנגרם כתוצאה של גזרת עונש נצחי על חוטאים שפָּשעו למרות האיום בעונש נצחי עולה על התועלת שבאי־יכולת הלוגית לטעון טענה זו, שהיא קלושה מעיקרה בכל מקרה.

			ואולם, אפשר להתבונן בדברים גם מכיוון אחר: התועלת שבאיום בעונש הנצחי בגיהינום איננה רק מניעת תירוציו הקלושים של החוטא אלא הגנה על תפיסת טובו של האל וחסדו. רס"ג מציג הוכחה שכלית דומה גם לנצחיות השכר בעולם הבא. כמובן, נצחיותו של השכר איננה מעוררת בעיות מוסריות, אך אפשר לטעון כי נצחיותו של העונש נקמנית ואכזרית ואיננה הולמת את טובו של האל: 'בעונש והתמידיות באש אני רואה שהוא חוסר רחמים ואכזריות, ודבר שאינו מתאים לתאריו'.13 טענה זו, בדבר הסתירה לכאורה בין תפיסת הטוב והחסד של האל לנצחיותו של עונש הגיהינום, היא נקודת המוצא לטיעון של רס"ג. מטיעונו זה מתברר שאין סתירה בין שני המושגים; אדרבה, האיום בעונש הנצחי משקף את טובו של האל, משום שתכליתו למנוע בדרך היעילה ביותר מאנשים לחטוא ('לפי שהיתה מטרתו בתמידיות העונש כדי להכשירם למשמעת') ולא להתאכזר לאיש. לשיטת רס"ג האיום בעונש הנצחי אמור למזער סבל ולא להגבירו: במקום שאנשים יחטאו וייענשו בפועל בעונשים כבדים גם אם זמניים, האיום בעונש הנצחי אמור לגרום לכך שאף אדם אחד לא יבחר בחטא. לפי דברים אלו התועלת בסופו של דבר כפולה: הן הגנה על תפיסת טובו המוחלט של האל הן צמצום ניכר במספר החוטאים, ובהתאמה הפחתת הסבל שייגרם להם.

			3. ביקורות על הטיעון והתמודדות עימן

			כפי שראינו לעיל, הרכיב התועלתני־ההרתעתי בטיעוניהם של אלמקמץ ורס"ג גם יחד נוגע לתועלת המופקת מן האיום בעונש נצחי בעולם הבא ולא ממימושו בפועל. תועלת זו, שהם מייחסים לעונש הנצחי בגיהינום, מבססת את טענה 2 בטיעון הגרעיני שהוצג בפתח הדברים ומצדיקה עונש זה בהיותו המועיל מכל העונשים החלופיים, כלומר הלא־נצחיים, או הזמניים. בשלב זה אבקש להציג שתי ביקורות אפשריות על הטיעון התועלתני הגרעיני ולהשיב להן.

			א. אין כל תועלת בעונש נצחי לאחר המוות

			בהמשך תולדותיה של ההגות היהודית בימי הביניים, במאה הארבע־עשרה לסה"ן טען ר' נסים גירונדי כי אי־אפשר להציג הצדקה תועלתנית לעונש הנצחי בעולם הבא. ואולם, כפי שנראה להלן, נימוקיו אינם שוללים כלל את שני הטיעונים שהציגו קודמיו בנדון.

			הר"ן מציג בדבריו תפיסה תועלתנית מובהקת של העונש ככלל ושל העונש האלוהי בעולם הזה בפרט:

			שאין העונש הבא מהש"י על בני אדם מכוון לעצמו, אבל להישיר אותם, או להגן אחרים שלא ילמדו ממעשיהם. כי העונש מצד עצמו אינו דבר משובח [...] ולכן כל מה שיעניש הש"י האדם בעולם הזה הוא על זה הדרך, אם להישיר החוטא בעצמו שישוב מדרכו הרעה, ואם אינו מקבל הישרה לישר אחרים שלא יהיו רעים כמוהו.14

			הווה אומר, היות ששום עונש אינו מוצדק כשלעצמו גם העונש האלוהי לחוטאים בעולם הזה אינו מוצדק כשלעצמו. הצדקתו של העונש האלוהי בעולם הזה תועלתנית לחלוטין, ומטרתו הבלעדית חינוכית — חינוכו של החוטא או חינוכם של חוטאים אחרים בכוח. גם לעונשים הזמניים בעולם הבא יש בעיניו תועלת ברורה: 'שאותו הצער יביא הנפש לתכלית טוב, שתזכך שם, כדי שתוכל להיות נהנית מזיו השכינה'.15 כלומר, תכליתם של עונשים אלו היא לזכך את נפשו של האדם ולהכשירה לשכר הנצחי בעולם הבא.

			לעומת זאת הר"ן קובע כי העונש הנצחי בעולם הבא חסר תועלת לחלוטין:

			אבל עונשי העולם הבא אי אפשר שיהיה זה, כפי זה [הצד], כי הנפש לא תקבל עוד שם הישרה אחרת, אבל על הענין שהיתה כשנפרדה מהגוף תשאר לעולם. וכן אי אפשר שיהיה המכוון בעונש ההוא להישיר אחרים, כי העונש ההוא נעלם לגמרי [מבני] העולם הזה, ואינו נראה להם כלל.16

			שתי התועלות העולות מדעתו של הר"ן אינן מתקיימות במושג העונש הנצחי בעולם הבא: אין אפשרות של תיקון האדם, שכן מצב הנפש לאחר המוות לא ישתנה, ואין אפשרות לראות בעונש זה אמצעי לחינוכם של אנשים אחרים, משום שאף אחד אינו עד לעונש בהינתנו או מודע לו בדרך זו או אחרת.17

			כאשר חוזרים לעיין בטיעוניהם של אלמקמץ ורס"ג מתברר כי אומנם צודק הר"ן, לשיטתו, בקביעה שהתועלות האפשריות שבחן בדבריו אינן קיימות במושג העונש הנצחי, אך אין הוא מביא בחשבון את האפשרות של תועלות אחרות השייכות לעונש זה. הוא צודק בקביעה שבעונש הנצחי עצמו אין כל ממד של תועלת, אך מתעלם מכך שהאיום בעונש הנצחי עשוי לקדם תועלות, הן אצל החוטא, הן אצל אנשים אחרים, הן בתפיסת מושג האל.18

			ב. אי־אפשר להצדיק את נצחיות העונש משיקולי תועלת כלשהם

			בביקורת הראשונה נטען שאין למצוא תועלות כלשהן לעונש נצחי ולכן אין תוקף לטיעון תועלתני בהקשר זה. המענה לה עלה באופן ישיר מסוג התועלת שזוהה אצל אלמקמץ ורס"ג, ושלא נזכר אצל הר"ן.

			ואולם, אפשר להציע ביקורת אחרת, עקרונית, על עצם השימוש בתאוריית הענישה התועלתנית — ביקורת שאינה תלויה בסוג התועלת המדובר. יכול הטוען לטעון כי שיקולי תועלת מכל סוג שהוא אינם יכולים להצדיק את העונש הנצחי בגיהינום. בסיס אפשרי לטענה זו הוא המהלך המחשבתי הבא: בהינתן שהאל הוא ישות מושלמת ובהינתן שהצדק האלוהי מוחלט, פעולותיו של האל חייבות להימדד בהתאם לשאלת הצדק ובקנה המידה הגמולני. שיקולי תועלת אפשר להצדיק בהקשר של פעילות אנושית, חברתית או מדינית — אך לא אלוהית. האדם אינו מושלם, והאמת העובדתית לא תמיד ידועה לו בשלמותה, כך שיכולתו להכריע בהתאם לצדק הגמולני האמיתי מוגבלת ביותר. משום כך יש רגליים לטענה ששיקולי תועלת יש בכוחם לשמש קנה מידה מוסרי ראוי. אפשר ששיקולים אלו יהיו מוצדקים גם בהקשר של ענישה אלוהית בעולם הזה (כפי שהציע הר"ן), בהנחה שמדובר בענישה שמעמדה זמני בלבד, כלומר בענישה שממלאת תפקיד מסוים במסגרת מערכות היחסים בין בני האדם ושאין בה כדי לשקף את הצדק האלוהי המוחלט. ואולם, כאשר מדובר בגמול הסופי הניתן לאדם לאחר מותו גמול זה חייב לשקף את האמת הידועה לאל בשלמותה, ולכן קנה המידה שלו חייב להיות גמולני מובהק. הצדק האלוהי חייב להתבטא בגמול שאכן ראוי לו לאדם בסופם של חייו בעולם הזה, ואין שום מקום לשיקולי תועלת כאלה או אחרים. אם כך, הדרך לטעון להצדקה של נצחיות העונש בגיהינום חייבת לעבור במסלול הגמולני ואינה יכולה להתבסס על חשיבה תועלתנית.

			לביקורת זו אפשר להשיב בשני כיוונים שונים: ראשית, אפשר לטעון בפשטות שבעלי הגישה התועלתנית לא היו מקבלים את ההבחנה שהוצגה כאן בין הפעילות האנושית לפעילות האלוהית. בשיקולי התועלת אין הם רואים שיקולים נחותים שמעמדם נגזר בדיעבד מחוסר יכולת לגבש הכרעות צודקות מבחינה גמולנית, אלא הם רואים בהם את קנה המידה הראוי למוסריות עצמה. במיוחד בכל הנוגע להצדקת הענישה, התאורטיקנים התועלתניים שוללים במפורש כל פעילות ענישה כשלעצמה ומוכנים להצדיקה אך ורק למען השגת תועלת. אי לכך, גם הצדק האלוהי אמור להתבטא בהתאמתו לעיקרון של הגדלת התועלת הכללית, ולכן אם נמצא יתרון תועלתני לעונש הנצחי בגיהינום — הרי אפשר לבסס עליו את הצדקתו המוסרית בלא חשש.

			כיוון אחר להתמודד עם ביקורת זו הוא בעזרת חזרה לדבריו של רס"ג. כזכור, רס"ג טוען כי האיום בעונש נצחי נועד להרתיע ככל האפשר כדי למנוע מבני האדם לחטוא וכדי שאיש לא יקבל בפועל עונש זה. היות שבמבחן המציאות בכל זאת ישנם אנשים שחוטאים, על אף האיום בעונש נצחי המרחף מעליהם, אין הם יכולים לבוא בטענות אלא לעצמם. האל, באיימו עליהם בעונש המרתיע ביותר, עושה את המרב כדי שאיש מהם לא יחטא ולא ייענש: 'לפי שהיתה מטרתו בתמידיות העונש להכשירם למשמעת'. משחטאו בכל זאת, הם ראויים לעונש הנצחי שהתעלמו ממנו במעשיהם, 'ותלונתם על עצמם, מפני שהם מרו וכחשו'. במילים אחרות, לפי רס"ג העונש הנצחי הוא גם המועיל ביותר, ובהתחשב בסוג התועלת שהוא מספק הוא גם הצודק ביותר. הווה אומר, לכל הפחות בטיעון התועלתני המסוים שהוצג במאמר זה, שיקולי התועלת אינם זרים לרעיון הצדק הגמולני ואינם מתעלמים ממנו, אלא מזינים אותו ומשלימים אותו.

			מסקנה

			מאמר זה הראה כי אפשר להצדיק את נצחיותו של עונש הגיהינום מבחינה מוסרית על בסיס תאוריית הענישה התועלתנית. המאמר הציג טיעון גרעיני שהושלם בעזרת שני טיעונים מן ההגות היהודית בימי הביניים. טיעונים אלו ביססו את הטענה שאפשר לייחס תועלת מובהקת לנצחיותו של עונש הגיהינום. ההצדקה התועלתנית של נצחיות העונש בטיעונים אלו התבססה על הנחות תאולוגיות דומות אך היא ייחסה לעונש הנצחי תועלות שונות: תועלת של הרתעה ישירה למטרת מניעת החטאים או הפחתתם (אלמקמץ), וכן תועלת 'משפטית' ותועלת תאולוגית, המושגות כתוצאה של ההרתעה באופן עקיף (רס"ג). בשני המקרים, יש לשוב ולהדגיש, אין מדובר בשיקול תועלתני קלסי: התועלת איננה מושגת מן העונש עצמו אלא מן האיום בו, ומימושו של איום זה מתחייב משיקול תאולוגי נפרד (חובתו של האל לקיים את הבטחותיו). בכל מקרה, כל אחת מתועלות אלו מבהירה מדוע התועלת הכללית הטמונה בעונש הנצחי גדולה לעומת כל עונש שאינו נצחי ובכך משלימה את הטיעון התועלתני הגרעיני לטובת נצחיותו של עונש הגיהינום.

			בשולי הדברים אעיר כי עיקר הדיון בסוגיה פילוסופית זו בימינו (וכך גם בסוגיות אחרות בפילוסופיה של הדת) מתנהל בהקשר נוצרי מובהק, כלומר מתוך התייחסות למקורות תאולוגיים נוצריים ולמסגרת המושגית של האמונה הנוצרית. מאמר זה מדגים כיצד גם טקסטים מן ההגות היהודית בימי הביניים יש בהם לתרום תרומה חשובה לשיח הפילוסופי בן זמננו בסוגיה. בד בבד, אופיו האנליטי של הדיון במאמר זה, שאינו נמנה עם המתודות המקובלות בחקר המחשבה היהודית ובמדעי היהדות ככלל, מזַמן התבוננות חדשה על דרך החשיבה הפילוסופית המשתקפת מכתבי ההוגים היהודים.

			יהודה הלפר

			בית אם מפולג לא יעמוד

			הערה על דת ומדינה בתקופת הבית השני 
על פי ברוך שפינוזה

			במופע הראשון של המילה 'תאוקרטיה' (θεοκρατία) שיש בידינו תיאר יוספוס פלביוס את ייחודיות ממשלת הבית השני בימיו כך: 'מחוקקנו לא שם לב לאף אחד [מהמשטרים האחרים] אלא רק עשה את השלטון לתיאוקרטיה [...] כי רק בידי אלהים מסורים השררה והכוח'. אך אפילו בתאוקרטיה, על פי יוספוס, יד אלוהים איננה מסורה ישירות אל העם בלא תיווך, שכן אחרי כמה משפטים הודיע יוספוס כי 'הכהנים נתמנו על הכל', להודיענו כי שלטון האל, התאוקרטיה, הוא הוא שלטון הכוהנים. ועוד, לפי יוספוס 'ניהול המדינה כולה היה בחינת [ניהול] חגיגת הקודש', שבמרכזו ניצב בית המקדש; אנשי המדינה הזאת האמינו באלוהים ויצאו למלחמה (במקרים רבים) על פי דבר הכוהן הגדול. אם כן, נדמה כי כוונת יוספוס בשימושו במונח 'תאוקרטיה' הייתה לתאר שלטון מנוהל על ידי הכוהנים אשר כל פעולותיה נחשבו לקודש.1 ברוך שפינוזה, קורא מעמיק של כתבי יוספוס פלביוס, השתמש גם הוא במונח 'תאוקרטיה' (בלטינית theocratia) ואף ייחס לו את אותן הבחינות: מרכזיות בית המקדש, אמונת העם באלוהים והאמונה 'שהמצביא העליון [...] לא נבחר אלא על ידי אלוהים בלבד'.2 ובכל זאת, שפינוזה נמנע משימוש במונח 'תאוקרטיה' לתיאור שלטון ימי הבית השני. הוא ייחס את המונח 'תאוקרטיה' רק לשלטון שהתקיים אחרי יציאת מצרים ולפני שמשה התמנה למנהיג, וכן לתקופת יהושע והשופטים.3 יתרה מזאת, שפינוזה לא חלק מילות שבח ליהדות בתקופת הבית השני, בייחוד מתקופת המכבים ואילך. האם במקרה הזה נאמר כי ההבדלים בין שפינוזה ליוספוס פלביוס — מקורו ההיסטוריוני המוצהר של שפינוזה — מורים על התייחסות שונה בתכלית לתקופת הבית השני?

			שפינוזה מיעט לדון בתקופת הבית השני באופן כללי ולכן דעותיו על התקופה, הממשלות וההפיכות נעלמו ברובן מעיני חוקריו. זאת בעוד תקופת הבית השני ראתה את קום ישוע הנוצרי והנצרות, והתקיימו בה גם הפרושים, ולכן היינו מצפים שלתקופה הזאת תהיה חשיבות רבה בעיני שפינוזה. אם נעיין במקומות המעטים אשר בהם שפינוזה אכן התייחס לתקופת הבית השני נראה כי הבעיות המרכזיות שהליברליזם השפינוזיסטי בא לתקן הן אותן הבעיות ששפינוזה זיהה בתקופת הבית השני, ובכך נשפוך אור חדש על הבסיס ההיסטורי לתאוריה המדינית של שפינוזה. בהמשך נראה כי אפשר להרכיב תמונה מורכבת, אם כי לא לגמרי שלמה, של הממשלות שקמו ונפלו בימי הבית השני מתוך דברי שפינוזה על כת הפרושים, ובעיקר על תהליך חיבור התנ"ך.4 רבים החוקרים שדנו בשאלת הבנתו של שפינוזה את תהליך חיבור התנ"ך, אך עד כמה שידוע לי אף אחד מהם לא התרכז בתפקיד המרכזי שהוא ייחס לתקופת הבית השני בתהליך הזה. מדברי שפינוזה נובע כי רוב התנ"ך חובר בתקופת הבית השני וכי חיבור זה נועד לשרת אינטרסים מדיניים של אותה התקופה. תיאורו של שפינוזה את תהליך חיבור התנ"ך, ובמיוחד הערה אחת שלו על אודות חיבור ספר דברי הימים א, מצביעים על האפשרות שלפחות בעיניו רוב התנ"ך נכתב כדי לפתור משברים פוליטיים בתקופת הבית השני.5 נוסף על כך, השימוש של שפינוזה בתנ"ך בתקופתו מראה על דמיון בין המשברים הפוליטיים בזמנו למשברים שהוא ראה בתקופת הבית השני.

			נתחיל בדבריו על כת הפרושים. שפינוזה השתמש בשמם כדי לתאר אנשים רבים הן בתקופה שלפני חורבן הבית השני והן אנשים שחיו דורות רבים לאחר מכן, אפילו עד ימיו. הוא כינה את הרמב"ם ואת ר' יהודה אלפכאר 'פרושים',6 ובמקומות אחרים אף ייחס לפרושים פעולות בלשון הווה, משמע שהם חיים עוד בימיו.7 נדמה כי המילה 'פרושי' לפי שפינוזה אינה אלא שם נרדף ליהודי. אומנם הוא השתמש בכמה שמות לציון היהודים, כולל הכינויים 'יהודים' (Judaei) ו'עברים' (Hebraei), אבל נמצא ייחוד חשוב למונח 'פרושי' — הוא מורה אך ורק על יהודים מתקופת הבית השני והלאה. המונח הזה נתן לשפינוזה את האפשרות לתקוף את היהודים מימי הבית השני ועד ימיו מבלי לתקוף את בני ישראל בתקופות של יציאת מצרים, השופטים, הבית הראשון וגלות בבל.8 כך, למשל, שפינוזה תקף את דבקות היהודים בתורה שבעל פה מבלי לפגוע בהגינות התורה שבכתב ובשלמותה:

			מה שהרמב"ם ור' אברהם בן דוד ואחרים קובעים, שנשיאי הכנסת הזאת [הקרויה גדולה] היו עזרא, נחמיה, חגי, זכריה וכו' הוא בדותה מגוחכה ואין לה יסוד אחר חוץ ממסורת הרבנים [...] ואין בידם להוכיח בדרך אחרת, שההחלטות של אותה כנסת הגדולה, שנתקיימה על ידי הפרושים בלבד, נתקבלו מאת נביאים, שקיבלו אותן מנביאים אחרים, וכן הלאה עד משה, שקיבל אותן מאת אלהים עצמו, ומסרן בעל פה, ולא בכתב, לדורות הבאים. ויאמינו־בכך הפרושים בעקשנותם הרגילה; ואילו הנבונים, שהכירו את סיבות הועדים והכינוסים ואף את המחלוקות בין הפרושים והצדוקים, יוכלו בנקל לשער את סיבות כינוסה של אותה הכנסת. ודאי הוא שבאותה כנסת לא היו שום נביאים, והחלטות הפרושים, שקוראים להן מסורות קיבלו את תקפן מאותה כנסת.9

			בהערה הזאת תקף שפינוזה בחריפות את רעיון התורה שבעל פה, אשר נציגיו הבולטים בעבורו הם הרמב"ם10 ואבן דאוד.11 לדברי שפינוזה, הרמב"ם ואבן דאוד שיבשו ביודעין או בלא יודעין את הכרוניקות שלהם בטענתם שאנשי כנסת הגדולה הראשונים היו נביאים ושהיה רצף ישיר בין הרבנים לתורת משה מסיני. כנסת הגדולה של ראשית תקופת הבית השני היא מוקד המעבר בין הנביאים, במיוחד הארבעה הנזכרים כאן, ובין הרבנים הפרושים, שהמשיכו לפעול מאז ועד ימיו של שפינוזה.12 טענת שפינוזה שמי שמכיר את מחלוקות הפרושים והצדוקים יכול 'בנקל לשער את סיבות כינוסה של אותה הכנסת' רומזת לכך שמטרת ייסודה של כנסת הגדולה הייתה להגביה את הפרושים ולהשפיל את הצדוקים. אין ספק שהטענה שיש קשר רצוף בין הרבנים הפרושים לנביאים בכלל ולנבואת משה והאלוהים בפרט משרתת מטרה זו.

			כאמור, שפינוזה התנגד לכרונולוגיה הזאת. לדבריו 'ראשיתה של הכנסת הקרויה גדולה לא היתה אלא לאחר שאסיה נכבשה על ידי המוקדונים'.13 הוא העריך שכנסת הגדולה נוסדה כמאתיים שנה מאוחר יותר משהעריכו אבן דאוד והרמב"ם וכמאתיים שנה (או יותר) אחרי קץ הנבואה.14 מחד גיסא הכרונולוגיה הזאת מבטלת את העמדה שהרבנים הפרושים קיבלו את סמכותם היישר מהנביאים, מאידך גיסא היא מעלה את האפשרות שהנביאים קיבלו את סמכותם מהרבנים הפרושים. אמר שפינוזה: 'לפני זמנם של המכבים לא היה שום קאנון של ספרי־הקודש (nullum canonem Sacrorum Librorum), ואילו הספרים המצויים בידינו עתה נבחרו מתוך רבים אחרים על ידי הפרושים בני תקופת הבית השני, שקבעו את נוסח התפילות, ולא נתקבלו אלא על ידי החלטתם'.15 מהאמירה הזאת ברור כי בעיני שפינוזה קנון התנ"ך בצורתו הנוכחית קיבל את הסכמתו מהפרושים בתקופת המכבים. מכאן נובע כי לדעת שפינוזה סמכות התנ"ך בימיו ניתנת לבחינה מחודשת, ולכן 'מי שרוצה להיות בטוח בסמכותם של כל הספרים, דין שיימלך מעיקרא וידרוש טעם על כל ספר וספר'.16 שפינוזה במאמר לא חייב את קוראיו לקבל את דעת הרבנים, אלא הותיר, ואף המליץ להם, לקבוע לעצמם את סמכות התנ"ך. קביעתו שסמכות התנ"ך מקורה בפרושים נועדה כנראה לערער על אותה סמכות, אם כי הוא ייעד לקוראיו לכונן את סמכות התנ"ך מחדש.

			אליבא דשפינוזה התנ"ך לא רק קיבל את סמכותו בתקופת הבית השני אלא אף חובר רובו, אם לא כולו, בתקופה הזאת. שפינוזה הקדיש את הפרקים השמיני, התשיעי והעשירי במאמר תיאולוגי־מדיני לשאלות מי כתב את התנ"ך ומתי. במתודה הביקורתית שפיתח בפרק השביעי שפינוזה הגיע לכמה מסקנות מהפכניות: 'ברור כשמש בצהרים, כי החומש לא נתחבר בידי משה, כי אם בידי איש אחר שחי דורות רבים אחרי משה'.17 יתרה מזאת, על בסיס 'הקשר שבין הספרים [ו]תכנם' שפינוזה סבר כי מחבר החומש גם חיבר את הספרים יהושע, שופטים, רות, שמואל א וב, ומלכים א וב — סך הכול 12 ספרים.18 מכיוון שספר מלכים ב מסתיים במילים 'כל ימי חיו', והכוונה לחיי המלך יהויכין בבבל אחרי חורבן הבית הראשון, ומכיוון שעזרא חי בדור שאחרי יהויכין,19 שיער שפינוזה כי מחבר 12 הספרים הללו 'לא קדם לעזרא בשום פנים ואופן'.20 שפינוזה הודה: איני יכול 'להראות בבירור כל כך' מי באמת היה המחבר, אך 'בכל זאת אני נוטה לחשוב כי היה זה עזרא'.21 נטייתו זו מבוססת על ספר עזרא ז 6–10, שם 'המקרא (scriptura) אינו מעיד על שום איש, שחי בימים ההם, אלא על עזרא בלבד שהיה שוקד על תורת ה' לדרשה ולתקנה ושהיה סופר מהיר בתורת משה'.22 שפינוזה הסביר שנראה לו שעזרא לא רק דרש את התורה, אלא גם 'תיקן' אותה, דהיינו חיבר אותה.23 למרות הספקות, שפינוזה סיכם, 'אין איש זולת עזרא שאוכל לחשוב עליו, כי הוא כתב את הספרים האלה'.24 במקומות אחרים הוא הזכיר את עזרא כמחבר של 12 הספרים האלה.25 מכל מקום, לפי שפינוזה 12 ספרי המקרא הראשונים חוברו עם חזרת בני ישראל לירושלים בתחילת תקופת הבית השני.

			בפרק העשירי המשיך שפינוזה לחקור את המקורות של שאר ספרי נ"ך, אבל לגבי רובם העיד על חוסר ודאות. הוא סבר כי ספרי הנביאים האחרונים (ישעיה, ירמיה ויחזקאל) וספרי תרי עשר אינם אלא ליקוטים מקטעים מפוזרים של ספרים אחרים שכבר אבדו. די היה לו לטעון שהספרים כפי שהם מצויים בידינו אינם עבודת היד של הנביא אשר על שמו נרשם כל ספר, ושפינוזה לא חפר לגלות עוד על אודות כתביהם או מתי נכתבו.26 בדומה לכך שפינוזה לא פירט הרבה על מקורותיהם של תהילים, משלי, קהלת ואיוב, אבל הוא רמז כי אף אחד מהם לא נכתב על ידי שלמה המלך או משה רבנו. לפיו ספר תהילים הוא לקט מתקופת הבית השני,27 וספר משלי הוא לקט שקובץ אחרי המלך יאשיה (סוף תקופת הבית הראשון).28 לשפינוזה לא הייתה השערה מי כתב את איוב,29 והוא לא הזכיר את שיר השירים אף לא פעם אחת בכל מאמר תיאולוגי־מדיני.

			עם זאת, שפינוזה הביא דעות מפורטות יותר בעניין המקורות של שאר הכתובים.30 לדבריו, 'ארבעת הספרים האלה: דניאל, עזרא, אסתר ונחמיה, נכתבו בידי היסטוריון אחד ויחיד'.31 כשם ששפינוזה לא נתן הוכחות רבות לטענה שאיש אחד ויחיד כתב את 12 ספרי התנ"ך הראשונים, כך גם כאן הוא לא הסתמך על הוכחות אלא הטיל על הקורא לדרוש בעצמו את הדמיון הנרחב בין הספרים. הוא אף טען: 'אין בידי לשער' מי כתב את ארבעת הספרים האלה.32 עם זה, הוא קבע כי הסופר לא היה עזרא ולא נחמיה, כי ספר נחמיה מזכיר את יַדּוּעַ הכוהן הגדול, שלפי יוספוס פלביוס 'יצא לקראת אלכסנדר הגדול בשעה שממלכת פרס כמעט שנכבשה או כפי שאומר פילון היהודי בספר העתים, הכהן השישי והאחרון תחת ממשלת פרס'.33 יוצא מכאן שארבעת הספרים — דניאל, עזרא, אסתר ונחמיה — נכתבו אחרי שכבש אלכסנדר את אסיה. עוד, לדברי שפינוזה, 'הספרים הללו נכתבו זמן רב לאחר שיהודה המכבי חידש את העבודה בבית המקדש'.34 קביעה זו של שפינוזה מבוססת על תיארוך גם של כתיבת הספרים החיצוניים הנקראים על שמות דניאל, עזרא, אסתר ונחמיה לתקופת החשמונאים, אף שלכאורה אין סיבה שלא לייחס את ספרי דניאל, עזרא, אסתר ונחמיה המקוריים לתקופה שבין ידוע הכהן ליהודה המכבי.35 אך התיארוך המאוחר של שפינוזה לספרים אלו מתיר לו לייחס אותם לכת הפרושים. קביעה זו מבוססת על אמונת הפרושים בתחיית המתים אשר מנובאת בדניאל יב 2 — אמונה אשר לדעת שפינוזה 'הצדוקים היו מכחישים'.36 

			מה גרם לפרושים לכתוב את הספרים האלה? ההצדקה היחידה שסיפק שפינוזה היא: 'אולי דוקא לשם כך העתקו (descripti) בזמן ההוא שיהיו מוכיחים לעם כי נבואות דניאל נתמלאו, ובכך יהיו מחזקים אותו באמונתו, שלא יבוא מרוב פורעניות לכלל יאוש מימים טובים מאלה ומישועה לעתיד לבוא'.37 תיאור כה שלילי של ימי המכבים מצביע על החשמונאים כאויבים הגדולים של הפרושים ועל התקווה בנבואת דניאל — כולל התקווה לתחיית המתים — כמעין התנגדות למלכים המכבים. לעומת זאת ספרי דניאל, עזרא, אסתר ונחמיה החיצוניים פורסמו, לפי השערת שפינוזה, 'כדי להלעיג את מסורותיהם [של הפרושים] בעיני הכל'.38 ובכן, שפינוזה תיאר שתי קבוצות של ארבעה ספרים בעלי אותם שמות, או שמות דומים — דניאל, עזרא, אסתר ונחמיה. קבוצה אחת נכתבה על ידי הפרושים כדי לתמוך בם בצרותיהם אשר הטילו עליהם הצדוקים ולעורר תקווה לעתיד; הקבוצה האחרת נכתבה על ידי הצדוקים כדי לעורר לעג וקלס נגד הפרושים.

			עוד, שפינוזה שייך את דברי הימים א וב לתקופה המאוחרת הזאת. בתחילת הפרק העשירי הוא כתב: 'שני ספרי דברי־הימים [...] נכתבו זמן רב אחרי עזרא, ואולי אחרי שיהודה המכבי חנך את בית המקדש'.39 בהמשך הוא הוסיף הערה שממירה 'אולי' ב'ודאי'. ההערה דורשת עיון במלואה כי היא מכילה מעין חידה:

			השערה זו, אם אמנם ניתן לכנות בשם השערה דבר שהוא ודאי, יוצאת משלשלת היחוס של המלך יכניה שנמסרת בדברי הימים א, פרק ג, ונמשכת עד בני אליועיני, שהם דור שלושה־עשר ממנו. וראוי לציין שיכניה זה, כאשר נאסר באזיקים, לא היו לו ילדים, אבל דומה שהוליד ילדים במאסר, במידה שמותר ללמוד מן השמות שנתן להם. אך נכדים, במידה שמותר ללמוד אף משמותיהם, דומה שהיו לו לאחר ששוחרר מן המאסר. ולפיכך פדיה (שמשמעו אלהים פדה), שנאמר בו בפרק הזה שהיה <אבי זרובבל, נולד>40 בשנת 37 או 38 לגלות יכניה, הוי אומר 33 שנה קודם שהמלך כורש נתן מחילה ליהודים, ומכאן שזרובבל, אשר כורש העמיד בראש היהודים, היה כנראה לכל המרובה בן 13 או 14 שנה. אבל העדפתי לעבור בשתיקה על הדברים האלה, מסיבות שחומרת הזמן אינה מרשה להסבירן. ודי לנבונים ברמז. ואם הם ירצו לעבור בקצת תשומת לב על כל צאצאי יכניה, שנמסרו בדברי הימים א, פרק ג, מפסוק יז עד סוף הפרק, ולהשוות את הנוסח העברי אל התרגום הנקרא תרגום השבעים, יוכלו לראות בלא קושי, שמהדורת הספרים האלה נעשתה אחרי חידוש העיר בשנית על ידי יהודה המכבי, כאשר צאצאי יכניה עברו מן הנשיאות, ולא קודם לכן.41

			אינני בטוח שאני נמנה עם הנבונים, אך בכל זאת אעקוב אחר המלצות שפינוזה ואבחן את הטקסט המסורתי של דברי הימים א ג 17–24 בהשוואה לתרגום השבעים.

							הנוסח המסורתי

						
							
							תרגום השבעים42

						
							
							תרגום תרגום השבעים

						
					

					
							
							(17) וּבְנֵי יְכָנְיָה אַסִּר שְׁאַלְתִּיאֵל בְּנוֹ.

							(18) וּמַלְכִּירָם וּפְדָיָה וְשֶׁנְאַצַּר | יְקַמְיָה הוֹשָׁמָע וּנְדַבְיָה.

							(19) וּבְנֵי פְדָיָה זְרֻבָּבֶל וְשִׁמְעִי | וּבֶן זְרֻבָּבֶל מְשֻׁלָּם וַחֲנַנְיָה וּשְׁלֹמִית אֲחוֹתָם.

						
							
							(17) καὶ υἱοὶ Ιεχονια-ασιρ· Σαλαθιηλ υἱὸς αὐτοῦ, 

							(18) Μελχιραμ καὶ Φαδαιας καὶ Σανεσαρ καὶ Ιεκεμια καὶ Ωσαμω καὶ Δενεθι. 

							(19) καὶ υἱοὶ Σαλαθιηλ· Ζοροβαβελ καὶ Σεμεϊ. καὶ υἱοὶ Ζοροβαβελ· Μοσολλαμος καὶ Ανανια, καὶ Σαλωμιθ ἀδελφὴ αὐτῶν, 

						
							
							(17) ובני יכניה־אסיר; שאלתיאל בנו.

							(18) מלכירם ופדיה ושנאצר ויקמיה והושמע ודדנתי.

							(19) ובני שאלתיאל; זרובבל ושמעי. ובני זרובבל; משולם וחנניה, ושלומית אחותם.

						
					

					
							
							הנוסח המסורתי

						
							
							תרגום השבעים

						
							
							תרגום תרגום השבעים

						
					

					
							
							(20) וַחֲשֻׁבָה וָאֹהֶל וּבֶרֶכְיָה וַחֲסַדְיָה יוּשַׁב חֶסֶד חָמֵשׁ.

							(21) וּבֶן חֲנַנְיָה פְּלַטְיָה וִישַׁעְיָה | בְּנֵי רְפָיָה בְּנֵי אַרְנָן בְּנֵי עֹבַדְיָה בְּנֵי שְׁכַנְיָה.

							(22) וּבְנֵי שְׁכַנְיָה שְׁמַעְיָה | וּבְנֵי שְׁמַעְיָה חַטּוּשׁ וְיִגְאָל וּבָרִיחַ וּנְעַרְיָה וְשָׁפָט שִׁשָּׁה.

							(23) וּבֶן נְעַרְיָה אֶלְיוֹעֵינַי וְחִזְקִיָּה וְעַזְרִיקָם שְׁלֹשָׁה.

							(24) וּבְנֵי אֶלְיוֹעֵינַי הדיוהו [קרי: הוֹדַוְיָהוּ] וְאֶלְיָשִׁיב וּפְלָיָה וְעַקּוּב וְיוֹחָנָן וּדְלָיָה וַעֲנָנִי שִׁבְעָה.

						
							
							(20) καὶ Ασουβε καὶ Οολ καὶ Βαραχια καὶ Ασαδια καὶ Ασοβαεσδ, πέντε. 

							(21) καὶ υἱοὶ Ανανια· Φαλλετια, καὶ Ισαια υἱὸς αὐτοῦ, Ραφαια υἱὸς αὐτοῦ, Ορνα υἱὸς αὐτοῦ, Αβδια υἱὸς αὐτοῦ, Σεχενια υἱὸς αὐτοῦ. 

							(22) καὶ υἱὸς Σεχενια· Σαμαια. καὶ υἱοὶ Σαμαια· Χαττους καὶ Ιωηλ καὶ Μαρι καὶ Νωαδια καὶ Σαφαθ, ἕξ. 

							(23) καὶ υἱοὶ Νωαδια· Ελιθεναν καὶ Εζεκια καὶ Εζρικαμ, τρεῖς. 

							(24) καὶ υἱοὶ Ελιθεναν· Οδουια καὶ Ελιασιβ καὶ Φαλαια καὶ Ακουν καὶ Ιωαναν καὶ Δαλαια καὶ Ανανι, ἑπτά.

						
							
							(20) וחשובה ואהל וברכיה וחסדיה וישוב חסד, חמש.

							(21) ובני חנניה; פלטיה, וישעיה בנו, רפיה בנו, ארנה בנו, עבדיה בנו, שכניה בנו.

							(22) ובני שכניה; שמעיה. ובני שמעיה; חטוש ויואל ומרי ונועדיה ושפט, שישה.

							(23) ובני נועדיה; אליתנן וחזקיה ועזריקם, שלושה.

							(24) ובני אליתנן; הודויה ואלישיב ופליה ועקוב ויוחנן ודליה וענני, שבעה.

						
					

				
			

			 

			 

			שתי הגרסאות אינן שוות, והתיאור הקצר של שפינוזה בהערה המובאת לעיל מסיקה מסקנות המבוססות הן על הנוסח המסורתי והן על תרגום השבעים — נאמר כי שפינוזה פסח על שתי הסעיפים. ראשית, הוא קבע כי היו 13 דורות בין יכניה לענני בן אליועיני. המספר הזה לא נלקח מהנוסח המסורתי, אשר בו נזכרים עשרה דורות בלבד.43 ברם, שפינוזה סמך על תרגום השבעים, אשר מונה חמישה דורות בפסוק 21, במקום שהנוסח המסורתי מונה דור אחד בלבד, ומוריד דור אחד בפסוק 19, באומרו ששאלתיאל היה אבי זרובבל, במקום שהנוסח המסורתי קובע שפדיה הוא אבי זרובבל. אם כן, קביעה אחרת של שפינוזה מתנגדת בבירור למניין הדורות על פי תרגום השבעים, והיא שפדיה היה אבי זרובבל ושפדיה היה נכדו של יכניה.44 קביעה זו יכולה לבוא אך ורק מהנוסח המסורתי. ובכן, ברור ששפינוזה מאסף משני המחנות, אף שלפי חישובו זרובבל היה בן 13 או 14 כשהנהיג את עם ישראל. אומנם יש שתי תוצאות אחרות של קביעות אלו של שפינוזה: ראשית, מניין 13 דורות מאחֵר את תאריך הכתיבה של דברי הימים עוד כשלושה דורות ומעלה את הסיכוי שהוא נכתב אחרי יהודה המכבי; שנית, בהצעתו לקורא להשוות בין הנוסח המסורתי לתרגום השבעים הדגיש שפינוזה את חשיבות שאלתיאל, שלא נזכר בהערתו אבל הוא הוא ההבדל הגדול ביותר בין שתי הגרסאות.

			אומנם עוד שתי אמירות של שפינוזה בהערה הזאת אינן נובעות לא מהנוסח המסורתי ולא מתרגום השבעים, ואלו הן: 1) ליכניה נולדו שני בנים בזמן מאסרו בבבל; 2) במידת מה אפשר ללמוד על הנסיבות ההיסטוריות של לידתם משמותיהם. האמירות האלה אינן מתנגשות לגמרי עם הנוסח המסורתי ותרגום השבעים, אבל גם אין הן מתבקשות מקריאה בדברי הימים א ג. לדעתי שפינוזה הושפע פה מהתלמוד הבבלי (סנהדרין לז ע"ב — לח ע"א): 'כתיב ובני יכניה אסר [בנו]45 שלתיאל46 בנו. אסר — שעיברתו אמו בבית האסורין, שלתיאל — ששתלו אל שלא כדרך הנשתלין. גמירי שאין האשה מתעברת מעומד, והיא נתעברה מעומד. דבר אחר: שלתיאל — שנשאל על אלתו אל'.47 משתמע מהסוגיה הזאת שליכניה היו שני בנים שנולדו בבבל בזמן מאסרו ושאפשר להבין זאת מפירוש שמותיהם. אך התלמוד אינו מתעלם מקשיי ההורות בעת מאסר ואף מציע פתרון — מעין סיפור עיבור בלא חטא. הסוגיה הזאת מבליטה את הספקות שיכולים לעלות אחרי הולדה במאסר בנוגע לזהות האב. הסוגיה מציעה פתרון — הזרעה אלוהית, שכנראה בסוף תקופת הבית השני נחשבה לפתרון די משכנע. הסוגיה התלמודית הזאת מזכירה סיפור דומה על מאסרה של אימו של אחד מהמלכים החשמונאים. על פי סיפור שמופיע בכתבי יוספוס פלביוס,48 כתבי אבן דאוד49 ובתלמוד,50 פרושי אחד51 משמיץ את המלך החשמונאי52 שהוא פסול לכהונה מפני שלפני הולדתו היוונים אסרו את אימו במודיעין.53 בן שנולד בעת שאימו אסורה — ספק מוטל לא רק בכשירותו לכהונה אלא גם במעמדו כיהודי.54

			לעניות דעתי שפינוזה כיוון את הקורא לשאול את עצמו אם שאלתיאל, זרובבל ושאר צאצאי דוד של התקופה היו באמת יהודים כשרים לכל עניין. אפילו אם במקרה של יכניה אין ספק בזהות האם, שכן מדובר במאסרו של האב בלבד, הרי כל ספק בזהות האב יכול לעקור את ההמשכיות של בית דוד. שאלה זו, שמכרסמת בלגיטימיות של מלכות צאצאי דוד, מותירה למלכות החשמונאים לגיטימיות לא פחותה מזו של הטוענים להיות בני דוד. אם אכן לכך התכוון שפינוזה, אפשר לראות איך על פי דברי הימים שושלת יכניה נועדה להצדיק את עלייתה של ממלכת החשמונאים במקום הממלכה של צאצאי דוד.55 מצד אחר, הטלת ספק בלגיטימיות של ממלכת צאצאי זרובבל אמורה להטיל ספק גם בישוע הנוצרי, שגם הוא מצאצאי זרובבל, ולערער את טענתו להיות מלך על ישראל.56 מכך אפשר להבין למה העדיף שפינוזה 'לעבור בשתיקה על הדברים האלה' ולמה אמר שאינו יכול ש'לא לתמוה הרבה על שראו לקבל [את ספרי דברי הימים] בין ספרי־הקודש'.57

			מחילוקו של תהליך כתיבת התנ"ך אפשר לראות את החשיבות של תקופת הבית השני בעיני שפינוזה, שבה נכתב ונחתם רוב התנ"ך. נוסף על כך, אפשר לזהות שני צירים היסטוריים אשר סביבם פעלו כתבי התנ"ך: 1) שיבת ציון בתקופת עזרא; 2) התחדשות השלטון על ידי המכבים. לקוטב הראשון מוקדשים 12 ספרי התנ"ך הראשונים, ולקוטב השני חמשת הספרים האחרונים וספרים חיצוניים אחדים. על פי שפינוזה, חתימת התנ"ך, אשר היא מעשה של הפרושים בלבד, היא איסוף של כל הספרים האלה יחד, גם אם רובם טרם נהיו ספרים שלמים במלוא מובן המילה אלא נשארו ליקוטים של קטעים מפוזרים שלא נערכו לגמרי.

			* * *

			אם תקופת עזרא ותקופת המכבים הן שני מוקדים על ציר הזמן בתקופת הבית השני אשר בהם חובר רוב התנ"ך, עלינו לתמוה מדוע מיעט שפינוזה לדבר עליהן. מעט המקרים שדן שפינוזה בתקופות של עזרא והמכבים מפוזרים קטעים־קטעים במקומות שונים לאורך מאמר תיאולוגי־מדיני, אמירות הנאמרות כביכול בדרך אגב. ובכל זאת, מהקטעים הללו ומהקטעים שהבאתי לעיל אפשר לשחזר תמונה מאלפת שהִרכיב שפינוזה של נסיבות היסטוריות ופוליטיות שהובילו לכתיבת התנ"ך ושל קשיים פוליטיים שנולדו עקב היווצרות הקנון הקדוש. כאשר שוקלים את העובדה שקנון התנ"ך עדיין שלט בתקופתו של שפינוזה עצמו קשה להתעלם מהתמונה שהציג, שלפיה הקשיים הפוליטיים בתקופת הבית השני זהים, או לפחות דומים להפליא, לקשיים התאולוגיים־פוליטיים בתקופתו. ראשית נפנה לתקופת עזרא, אחר כך לתקופת המכבים, ובסוף נסיק מסקנות מההיסטוריה השפינוזיסטית על היחס בין דת למדינה.

			מה אמר שפינוזה על הנסיבות שגרמו לעזרא לכתוב את 12 הספרים שייחס לו שפינוזה? עזרא קם בתקופה שבני ישראל עוד 'לא היו מפולגים לכתות', אך עקב חורבן הבית הראשון והגלות לבבל 'זנחו מיד את טקסי־הקודש [...] פרשו מכל תורת־משה, השכיחו מלבם את חוקי מולדתם לפי שהיו מיותרים לגמרי, והתחילו להתערב בשאר הגוים'.58 תחילתה של תקופת עזרא ראתה לא רק את פירוק הממשל הראשון שהיה בארץ ישראל אלא גם את פירוק 'תורת משה' (המשמעות של 'תורת־משה' לפני שחיבר עזרא את התורה אינה לגמרי ברורה, אך נדמה מההקשר שהיא קשורה בחוקי הממשל הראשון — אם בכתב ואם בעל פה59). עזרא 'עלה עם זרובבל מבבל לירושלים [...] משראה את ענייני היהודים מתבלעים'.60 לפי קריאת שפינוזה, מפעל חייו של עזרא היה לשקוד 'לא בלבד על דרישת התורה אלא אף על תקנתה', דהיינו על חיבורה.61 עזרא התחיל בספר דברים, שמכיל את 'ספר חוק משה' (liber legis Mosis), ואחר כן כתב את שאר הספרים כדי 'לטוות את חוט ההיסטוריה בדברי משה', דהיינו לכתוב היסטוריה של העם היהודי שתתמוך ב'חוק משה'.62 סיבות לא ידועות '(אולי מיתה חטופה) מנעוהו מלהשלים את מפעלו זה בתכלית השלימות'.63

			שפינוזה לא הרחיב עוד מדוע חיבר עזרא את 12 ספרי התנ"ך (שייחס לו שפינוזה), אך עולה מדבריו כי עזרא רצה להחזיר לעם היהודי את חוק משה אחרי ששכחו אותו, השכיחו אותו ואף התחילו להתבולל בבבל. לשם כך היה צריך עזרא לכתוב את החוק (ספר דברים) ואת ההיסטוריה שתראה לעם את ההמשכיות של בני ישראל מתקופת משה, ואף לפניו. אם כן, עזרא שם לו מטרה לשחזר עבור הממשל השני את שלטון הבית הראשון, אשר שפינוזה כינה 'תאוקרטיה'.

			גם מדברי שפינוזה על הפרדת הרשויות שהתקיימה בממשל הראשון משתמע שעזרא חתר לבנות מחדש את ה'תאוקרטיה' של הבית הראשון:

			לא היו שום כתות דתיות, עד שלא היתה להם לכהנים בממלכה השנייה סמכות לפסוק הלכות64 וגם לנהוג בעניני הממשלה; וכדי שסמכות זו תהיה להם לצמיתות תפסו לעצמם את זכות הנשיאות וסופם רצו להקרא בשם מלכים. [...] בממלכה הראשונה [...] לא היתה להם לכהנים הזכות לפסוק, אלא לתת את תשובות אלהים בלבד, כשנשאלו על ידי הנשיאים או המועצות; [...] אך לאחר שהשיגו, בצדה של הכהונה גם את רשות הניהול של עניני הממלכה ואת זכות הנשיאות, התחיל כל אחד ואחד מבקש להגדיל את תהילת שמו, גם בתחום הדת וגם בשאר התחומים, על ידי שהיה קובע כל דבר בתוקף סמכות הכהונה [...] מתוך כך ירדה הדת למדרגתה של אמונה־תפלה מזיקה, ונסתלפו משמעותם האמיתית של החוקים ופירושם הנכון.65

			בקטע זה תיאר שפינוזה כיצד הכוהנים בימי הבית השני תפסו את המלוכה: על ידי הפלת הממשל שבו פעלה הפרדת הרשויות בין נשיאי השבטים, הכוהנים והעם. את הממשל הזה תיאר שפינוזה בפרק השבעה־עשר. לפי סכמה זו נשיאי השבטים ומועצותיהם הם הרשות המבצעת, הכוהנים הם הרשות השופטת, והעם הוא הצבא. במקרה הצורך הנשיאים ומועצות השבטים יכלו לבקש מהכוהנים לשנות את החוקים, והכוהנים מצידם יכלו להחליט אם לאשר את השינויים לפי פרשנותם את החוקים.66 זהו השלטון אשר שפינוזה כינה 'תאוקרטיה',67 והוא התקיים בתקופת השופטים החל בדור שאחרי משה וכלה בקום המלכים בישראל.68 משם הידרדרה הממלכה דרך מלחמות אזרחים, מרידות וכו' — המלכים השתדלו לנגוס ברשות הכוהנים, והעם תמך בנביאים, שהתנגדו למלכים.

			אך יש בעיה בעקיבות הסיפור: על פי תיאור שפינוזה את ספרי מלכים ואילך, הפרדת הרשויות שהתקיימה בתקופת השופטים התחילה להתערער כאשר המלכים השתדלו לקחת לעצמם את הכוח המדיני של הכוהנים. מצד אחר, בציטוט שהובא לעיל הממשל היהודי התחיל להתפרק כאשר הכוהנים השתדלו לנגוס בכוח המדיני של הנשיאות עד שהם מינו את עצמם למלכים. קשה ליישב את הסתירה בין שתי הטענות הללו מבלי לומר שהן מתארות תקופות שונות: הכא מדובר בבית הראשון, אשר בו המלכים לקחו את הכוח המבצע מהנשיאים ויצאו במידה מסוימת נגד הכוהנים, והתם מדובר בבית השני, אשר בו הכוהנים החשמונאים לקחו לעצמם את הכוח המבצע. כדי להעמיד את ההשוואה בין התפרקות השלטון של הפרדת הרשויות בבית הראשון לבין התפרקות השלטון של עזרא בבית השני אנו נאלצים להניח שגם בשלטון עזרא הייתה הפרדת רשויות. שפינוזה עצמו הורה על כך בציטוט שהובא לעיל: 'לא היתה להם לכהנים בממלכה השנייה סמכות לפסוק הלכות וגם לנהוג בעניני הממשלה'. אם כן, אפשר להבין כי על ידי כתיבת התנ"ך השתדל עזרא לשחזר לתקופתו את שלטון ה'תאוקרטיה' של הפרדת הרשויות של הבית הראשון.

			רמז אחר לכך שמתקופת עזרא ואילך התקיימה הפרדת רשויות הוא אמירתו של שפינוזה שהכוהנים 'השתדלו, מתחילת תקומתה של הממלכה [השנייה], לסלול לעצמם דרך לנשיאות'.69 משתמע מכך שהכוהנים היו צריכים לפרוץ מחסום כדי להגיע לנשיאות. כמובן, מחסום אחד היה שהיהודים 'היו כפופים למשפט הפרסים'. בכל זאת, מבנה הממשל היווה גם הוא מחסום. אפשר להסיק זאת מכך ששפינוזה השתמש דווקא במונח 'נשיאות' (jus principatus) ולא במונח 'מלוכה' (regnum),70 שכן מלכתחילה הם השתדלו להיות לא מלכים אלא נשיאים, דהיינו השולטים ברשות המבצעת של המדינה.71 מכאן, סביר להניח שמלכתחילה רשות זו הייתה בידיה של קבוצה אחרת בחברה היהודית של התקופה ושכאשר הכוהנים ביקשו לקחת לעצמם את הרשות המבצעת הם התכוונו לשמר במידת מה את מבנה הממשל ולא להפוך אותו למלוכה.72

			ההנחה שבתקופת עזרא התקיים שלטון יהודי (גם אם כפוף לפרס) שהפריד בין רשויות מאירה היבט אחר של סברת שפינוזה שעזרא כתב את 12 ספרי התנ"ך הראשונים. נראה כי לדעת שפינוזה אחת ממטרותיו של עזרא בכתיבת התנ"ך הייתה לשרטט תוכנית־אב למדינה שביקש להקים. עזרא כנראה כתב את הספרים האלה כדי לתאר את המדינה הראויה לחיקוי — מתקומתה, בחייה ובחורבנה. אציין כי ספר יהושע וספר שופטים ממוקמים בנקודת האמצע של 12 הספרים שמנה שפינוזה, כלומר הם הספר השישי והשביעי מתוך 12. ובהם שלטון ההפרדה פעל בצורה הטובה ביותר. ובכן, עבודת עזרא סימטרית: החומש מתאר את קום המדינה; יהושע ושופטים מתארים את חיי המדינה; רות, שמואל ומלכים מתארים את הידרדרות המדינה וחורבנה.73

			עם זה, איננו יודעים הרבה על הממשל שעזרא הקים בפועל. נראה שבתחילתו זרובבל היה מנהיג העם, כלומר הנשיא בעל הכוח המבצע, ויהושע בן יהוצדק (שבספר עזרא נקרא ישוע בן יוצדק) היה הכוהן הגדול. בתפקיד הפחה של יהודה זרובבל היה בעל סמכות מממשלת פרס, ויהושע היה בעל סמכות הכהונה.74 סביר להניח שלפי שפינוזה עזרא, שהיה מן הכוהנים אבל בלי טענה לזכות לכהונה הגדולה, כתב את ספריו בין היתר כדי לתמוך באיזון הפוליטי בין השניים. כדאי לציין שלשלטון עזרא לא הייתה אפשרות להקים צבא אזרחים עצמאי שיוכל לרסן את הנשיאים ולשמור על האיזון בין הרשות השופטת לרשות המבצעת, כמו שהיה בשלטון ההפרדה בזמן השופטים.75 ואולם, הממשל הצליח, למרות חסרונותיו, להתקיים יותר מ־230 שנה, עד קום יהודה המכבי.76 עוד לפי שפינוזה, לאורך תקופת הממשל הזה העם 'לא היו מפולגים לכתות'.77 ובכן, למרות דברי שפינוזה ש'אין שום אדם יכול לחקות [את ממלכת העברים הראשונה], ואף אין הדבר רצוי', נדמה כי לממשל עזרא הייתה מידה של הצלחה.

			אומנם לדעת שפינוזה ההצלחה הזאת הגיעה לקיצה כאשר יהודה המכבי הביא לשינוי המשטר. נקודת הזמן הזאת היא המוקד השני לכתיבת התנ"ך. הממשל השני של הבית השני התחיל 'אחרי חידוש העיר בשנית על ידי יהודה המכבי, כאשר צאצאי יכניה עברו מן הנשיאות',78 כלומר אחרי שהיהודים 'השיגו את חירותם [ואחרי ש]תפסו בכוהנים את זכות הנשיאות ועל־ידי־כך החזיקו בידיהם שלטון מוחלט'.79 אם כן, אפשר להבין כי לדעת שפינוזה נפילת פרס בידי אלכסנדר מוקדון העניקה חירות לאנשי יהודה, אך אולי באותו זמן השאירה חלל ריק ברשות המבצעת, שקודם לכן הייתה במינוי שלטון פרס. בכל מקרה בשלב הזה הכוהנים הצליחו לתפוס לעצמם את הכהונה, את המלוכה וגם את הצבא שיהודה המכבי גייס למלחמותיו.

			כפי שראינו, אזכורים לשינוי במשטר מפוזרים לאורך מאמר תיאולוגי־מדיני ובהם שפינוזה לא רק ייחס את השינוי ליהודה המכבי אלא גם הזכיר שהוא התרחש אחרי שאלכסנדר מוקדון כבש את אסיה.80 אזכורים אחרים של אלכסנדר מוקדון, שעולים בארבעה מקומות אחרים במאמר תיאולוגי־מדיני, מציגים את מפעל חייו של אלכסנדר באור די דומה למפעלם של המכבים. על פי ההקדמה למאמר תיאולוגי־מדיני אלכסנדר מוקדון מזמן מלחמתו עם מצרים ואילך 'התחיל לדרוש בחוזים מחמת אמונה תפלה שבלב'. דהיינו, על מנת להילחם בפחד (שפינוזה לא פירט אם הפחד הוא של אלכסנדר עצמו או של אנשיו) אלכסנדר התחיל להשתמש בכמה מהאמצעים של הדת הציבורית: הדרישה בחוזים ואמונה טפלה.81 בסוף הפרק השישי טען שפינוזה כי כל מי שכתב על עלילות אלכסנדר ייחס לו נס על כך ש'נבקע לו הים הפאמפילי' בדרכו לכבוש את פרס.82 בתחילת הפרק השבעה־עשר טען שפינוזה: 'אלכסנדר רצה שיקדמו את פניו כבן יופיטר; ומסתבר שעשה מה שעשה בשיקול־דעת, ולא משום גאווה'. עוד ציטט שפינוזה את דברי קליאון לאנשי מוקדון לאמור: 'הפרסים נוהגים לא בלבד בחסידות אלא גם בתבונה כשהם מכבדים את מלכיהם כאלים: שכן רוממות השלטון היא חסות השלום'.83 אם כן, נדמה כי אלכסנדר העמיד פנים כאילו היה בן יופיטר על מנת לקדם את כיבושיו. שפינוזה הסכים כי האמונה במלך כאל או בן אל יכולה במידת מה לשמר את המלוכה ולמנוע מרידות ומלחמות אזרחים. אך האסטרטגיה הזאת לא פעלה בהצלחה גדולה, ובאמצע הפרק השבעה־עשר ציין שפינוזה כי בגלל עצמאות המוקדונים ואי־אמונתם באלכסנדר כאל או כבן אל אלכסנדר 'לא יוכל לדכא את חירות המוקדונים, שמפניה [...] פחד ביותר, אלא לאחר שהירבה את מספר החיילים מבין השבויים רב־יתר על המוקדונים'.84 אם כן, אלכסנדר היה צריך להסתמך על השבויים שהאמינו בו כאל או כבן אל, ולא יכול להסתמך על המוקדונים. אך הממשל שהקים אלכסנדר התפרק לכיתות מיד לאחר מותו.85

			אותה הרוח הובילה את מהפכת המכבים. הכוהנים לקחו לעצמם 'כאחת עם הכהונה, גם את זכות הנשיאות'.86 אומנם הם לא ביקשו לשכנע את העם שהם אלים או בני אלים אלא הסתפקו בכהונה. כך, כנראה, הצליחו לגייס את העם למלחמה נגד אנטיוכוס, לשחרר את העם ולבנות ממשל חדש אשר בו הרשות המבצעת, הרשות השופטת ורשות הכהונה אוחדו והוכפפו למלכים. בשונה מאלכסנדר מוקדון, למכבים לא הייתה אוכלוסייה של שבויים זרים שהיו מוכנים לקבל ממשל מסוג זה בקלות. להפך, היהודים בזמן ההוא דמו יותר למוקדונים בכך שכבר היו להם חוקים ומנהגים מלידתם והם לא רצו לשנותם.

			שפינוזה תיאר את ההתנגדויות למכבים שעלו בקרב היהודים כך:

			ודאי הוא שהכהנים לא יכלו מעולם לעשות את הדברים האלה בזהירות גדולה כל כך, שלא ישגיחו בכך הנבונים שבעם; ועל כן, ככל שגדלה החוצפה, טענו הללו ששום חוקים, מלבד אלה שבכתב, אין חובתם חובה; ויתר על כך, שאין לשמור כלל את ההלכות שהפרושים המרומים (הם [...] באו בעיקר מפשוטי העם) קראו להן מסורת־אבות. על כל פנים, לא נוכל בשום אופן לפקפק שחנופת הכהנים, קלקול הדת והחוקים, וריבוים שלא־יאמן של החוקים היו לעתים קרובות נסיבות גדולות לויכוחים ומריבות, שמעולם אי אפשר לשככם; שהרי משמתחילים בני־אדם לריב בלהט של אמונה־תפלה, כשהרשות מסייעת לאחד הצדדים, שוב אי־אפשר להרגיעם לעולם, ובעל כרחם הם מתפלגים לכתות.87

			מכאן נדמה כי 'הנבונים שבעם' התנגדו למעשי המכבים. שפינוזה לא פירט את הקשר בין 'נבוני העם' ל'פרושים המרומים', שהם 'מפשוטי העם', אולם הוא הצביע על התנגדות לשינוי הממשל, שהסתמכה על הבנתם את החוקים. ההתנגדות הזאת הובילה לוויכוחים ומריבות, ומאוחר יותר להתפלגות לכיתות. הוויכוחים גם נסבו סביב האופן הראוי לפרש את החוקים שנמסרו בספרי התנ"ך, שהיו אז בכתב. במובן הזה הוויכוחים האלה שונים מהתנגדויות המוקדונים לאלכסנדר. בעוד המוקדונים התנגדו לאיחוד רשויות הקודש והמלוכה בגלל שאיפתם לחירות, התנגדות הפרושים ו'נבוני העם' למכבים התעוררה עקב יחסם לתנ"ך, או לפחות לספרי התנ"ך שהיו אז בכתב, ובכלל זה הספרים שלטענת שפינוזה עזרא חיבר. אנו למדים שהצדוקים נטו לקבל רק את החוקים שהיו בכתב בספרים האלה בעוד הפרושים נטו לקבל מסורת אבות כהלכה למעשה, אף שהמסורות האלה נגדו את מעשי הצדוקים והמלכים המכבים.88

			נוסף לרצונם של הפרושים לתמוך בעם בעת צרתם ביד המכבים, נדמה כי הפרושים חשבו שספרי עזרא, נחמיה, אסתר ודניאל יסייעו לעם לקבל את מסורת האבות כחוק והלכה. זאת אולי אפשר להסיק גם מדברי שפינוזה על תהליך העבודה המיוחס לעזרא בספר עזרא, 'שהיה שוקד לא בלבד על דרישת התורה אלא אף על תקנתה'.89 קביעה זו של שפינוזה מבוססת על עזרא ז 10. אותו הפסוק נדרש בתלמוד בהשוואה בין עזרא למשה. התלמוד מציין כי בעוד משה לימד 'חוקים ומשפטים', עזרא דרש בתורה וגם לימד, ואף עשה 'חוק ומשפט'.90 ועוד: התלמוד מדבר על 'עשרה תקנות עזרא' ואף מייחס לעזרא את הקביעה מי ומי היו יהודים וגם כוהנים ולוויים בתקופת החזרה לארץ ישראל בזמנו.91 ברור מהתלמוד שהרבנים הפרושים ראו את עצמם כממשיכי דרכו של עזרא. ובכן, יש מקום לסברה שהרבנים כתבו את ספרי עזרא ונחמיה כדי להצדיק את עצמם כממשיכים של דרכו של משה ושל דרך התורה. הקנוניזציה של התנ"ך על ידי הרבנים, המתוארת לעיל, תמכה עוד יותר ברשות הפרושים לפסוק הלכות. מאידך גיסא, לפי שפינוזה הצדוקים לא קיבלו את הספקות האלה ואף כתבו ספרים אחרים ללעוג לפרושים וכך להחליש את טענותיהם ההלכתיות.

			אם כן, ההבדל החשוב בין מאבקם של אלכסנדר והמוקדונים לבין מאבקם של הצדוקים והפרושים נעוץ בעובדה שלמוקדונים לא היו קנונים של כתבי קודש. בגרסת שפינוזה להיסטוריה של הבית השני כתבי הקודש משרתים מטרות פוליטיות, הן של עזרא, הן של הצדוקים והן של הפרושים. עצם כתיבת התנ"ך נתנה לכל הכיתות של הבית השני את האפשרות לפרש את הכתוב על פי דעותיהן וגם להוציא את עמדותיהן מהכוח אל הפועל באמצעות פסקי הלכה וחוקים. כתוצאה מכך שהפרושים קיבלו על עצמם את הסמכות לקבוע חוקים, ו'כדי להוריד מגדולתם את העשירים מהם,92 החלו הפרושים לעורר חקירות בענייני הדת ולהאשים את הצדוקים בפריקת־עול־שמים'.93 מכאן, על פי שפינוזה, עלו הוויכוחים שהולידו מריבות ואלימות וגרמו התפלגות לכיתות. ובכן, מסתבר כי כתיבת המקרא בראשית תקופת הבית השני תמכה בשלטון הפרדת הרשויות, אך בסופו של דבר גם הביאה להתפרקותו לכיתות.

			כפתרון לבעיית הכיתות הציע שפינוזה 'שהמחזיקים בשלטון הם בלבד יש להם הזכות לכל דבר [...] לא בלבד למשפט האזרחי אלא גם למשפט הדתי; כי הם חייבים להיות הן המפרשים והן המגינים אף של המשפט הזה'.94 לכאורה הוא הציע לבטל את ההפרדה בין הרשויות הדתיות לבין הרשויות המדיניות! אם כן, לכאורה ממשלת המכבים הייתה דוגמה טובה לפתרון הכיתות. ואולם, כדי להתחמק מאיחוד הכוח הדתי והכוח המדיני ברשות אחת הבדיל שפינוזה בין 'עשיית מעשי־חסידות [ו]עבודת־הדת החיצונית' לבין 'החסידות גופה [ו]עבודת־אלהים הפנימית'.95 את הראשונה הוא שם ביד השלטון, ואת השנייה הוא כלל ב'זכותו של כל אחד ואחד [...] אינה ניתנת להעברה אל אחר'.96 לפי הבחנה זו כל ביטוי של הדת, כולל כל ביטוי פוליטי של הדת, שייך לרשות המבצעת של המדינה, ואילו בידי הפרט נשמרת הרשות לקבוע את אמונתו הפנימית. ההבחנה הזאת קשורה להבחנה אחרת: שפינוזה הבחין בין החוק האנושי, שהוא 'אורח חיים המשמש לבטחון החיים והמדינה בלבד', ובין החוק האלוהי, שהוא 'החוק המשותף לכל' (lex universalis) ו'המתייחס לטוב העליון, דהיינו ההכרה האמיתית והאהבה של האלהים'.97 אם כן, לדעת שפינוזה כל חוק שנוגע בעבודת הדת החיצונית שייך לאורח החיים ולביטחון המדיני, אך לא לידיעת האל ולאהבתו. מצד אחר, ידיעת האל ואהבתו — הן החוק האלוהי — פנימיות בלבד, ואינן ניתנות לקביעה על ידי הממשלה.

			אפשר להסביר את הסכסוכים בין הפרושים לצדוקים בהתאם להבחנות האלה. גם הפרושים וגם הצדוקים לא הבחינו כראוי בין הדת הפנימית לדת החיצונית, כי שתי הכיתות חוקקו חוקים לא רק למעשים ועבודה חיצוניים אלא גם לאמונות פנימיות, המיוחסות לחוק האלוהי. דוגמה לכך כבר הוצגה לעיל: האמונה בתחיית המתים אשר לא גוררת כל מעשה, ואשר לפי שפינוזה הפרושים קיבלו והצדוקים דחו. הדוגמה הזאת של אמונה שמצאה את דרכה לתוך ספרי התנ"ך מראה את מקום התנ"ך בין שני סוגי החוקים האלה. מצד אחד, היהודים קיבלו את הדת כחוק,98 ומכאן שהתנ"ך אינו חוק אלוהי לכל עניין; תורת משה 'לא היתה כוללת (quamvis non universalis) כי אם מותאמת במיוחד לאופיו ולהבטחת קיומו של עם אחד'.99 מצד אחר, התנ"ך אכן 'אלוהי', כלומר ביטוי של החוק האלוהי, בגלל 'הארה נבואית' שדרכה הוא ניתן ליהודים. שיטת שפינוזה לפרשנות התנ"ך מכוונת להבחין בין שני ההיבטים האלה, בין החוק הפוליטי המדיני ובין החוק האלוהי, אשר הוא ידיעה פנימית של האל ואהבתו. אם כן, הפתרון לסכסוך בין הפרושים לצדוקים הוא דת שבה החוק האלוהי מופנם לתחומי הפרט ובאותו הזמן למדינה ניתנת הזכות לקבוע את העבודה החיצונית.

			לדברי שפינוזה, הנצרות, בתור דת שפונה כולה פנימה, מספקת פתרון בדיוק לבעיה הזאת. לדבריו, ישוע הנוצרי 'לא נשלח לשמור על הממלכה ולתקן חוקים, אלא ללמד את החוק המשותף לכל. ומכאן אנו למדים בנקל, כי כריסטוס לא ביטל כל־עיקר את תורת משה, לפי שלא רצה כלל להכניס שום חוקים חדשים למדינה ומבוקשו לא היה אלא ללמד תורות מוסר ולהבחין בינן לבין חוקי־המדינה'.100 כבר ראינו כי 'החוק המשותף לכל' הוא החוק האלוהי — ידיעת האל ואהבתו.101 לכן, לפי שפינוזה, טקסי הקודש הנוצריים, ששפינוזה היסס לייחס לישוע ולשליחיו, אינם אלא 'כסימנים חיצוניים של הכנסייה הכוללת',102 דהיינו אינם חוקים אלא סימנים שאפשר לבטל מכל סיבה. נוסף לכך, בפרקים האחד־עשר והשנים־עשר הרבה שפינוזה להדגיש כי השליחים (apostoli) כתבו מתוקף תפקידם כמורים, ולא כנביאים. ובכן, כתבי הברית החדשה הם ספרי לימוד, ואינם תקנות, חוקים או הלכה פסוקה. לפיכך נדמה כי לדעת שפינוזה הנצרות היא הפתרון לכיתות — דת שהיא כולה פנימית, מחייבת את אהבת האל ואהבת אנשים אחרים, אך אינה מחייבת בחוק איך בדיוק לקיים את האהבה הזאת.103

			ואולם, הנצרות לא סיפקה פתרון סופי לבעיה התאולוגית המדינית הזאת. על פי שפינוזה, ישוע הנוצרי נהרג כי פילטוס, מנהיג המדינה הרומי, היה חייב להתכופף מפני העם וחקירות הדת של הפרושים.104 יתר על כן, אפשר לפרש את אמירת שפינוזה המצוטטת לעיל על הוויכוחים בין הפרושים לצדוקים ש'מעולם אי אפשר לשככם' כרומזת שהוויכוחים האלה עדיין התקיימו בימיו.105 שפינוזה גם התייחס באופן ישיר ל'מתנגדים', אשר 'טוענים שהמשפט האזרחי נמצא בידי הרשויות העליונות, ואילו המשפט הדתי הוא בידי הכנסייה בלבד'. המתנגדים האלה מכירים בכוח הפוליטי שיש לכנסייה ותומכים בו. עוד, כדי להצדיק את העמדה הזאת 'הם מסתמכים על דוגמת הכהן הגדול של העברים', אף שלפי שפינוזה הכוהנים העברים קיבלו את כוחם הפוליטי אך ורק מאת המדינה. שפינוזה הוסיף כי 'דבר זה אין לו מקום בממלכה נוצרית'.106 מכאן, הוויכוחים על המקום של הדת בתוך הפוליטיקה לפי הבנת התנ"ך, אשר לטענתי הוא הוא עיקר הוויכוחים בין הפרושים לצדוקים, עדיין התקיימו בימי שפינוזה, לפחות לדידו.

			סוף דבר

			ההיסטוריה הפוליטית של הבית השני שהציג כאן שפינוזה אכן תומכת בהפרדה בין דת למדינה, אם כי הוא ביקש לפרק את מוסד הכנסייה כמוסד פוליטי עצמאי, נפרד מהמדינה. ההפרדה הזאת, שהיא בסיסית לליברליזם המודרני, נותנת לעם להתייחד בפולחן ציבורי אחד ובאותו הזמן משאירה בידי כל איש ואיש את הזכות לעבוד את אלוהים בדרכו שלו, לפרש את המקרא בדרכו שלו ולחלוק על דעות אחרים ואף על הדעה השלטת. הגישה הזאת מיועדת להיפטר מכיתות במדינה העולות עקב פרשנות התנ"ך שנותנת רשות פוליטית למוסדות ולמפלגות דתיים. לנוכח כל זאת אפשר להציע פרשנות לדברי שפינוזה שישוע הנוצרי השתמש בעקרונות הפרושים כדי לשכנע אותם כשאמר: 'וְהַשָּׂטָן אִם יְגָרֵשׁ אֶת הַשָּׂטָן נֶחֱלָק עַל עַצְמוֹ וְאֵיכָכָה תִכּוֹן מַמְלַכְתּוֹ [...] וְאִם בְּרוּחַ אֱלֹהִים אֲנִי מְגָרֵשׁ אֶת הַשֵּׁדִים הִנֵּה הִגִּיעָה אֲלֵיכֶם מַלְכוּת הָאֱלֹהִים'.107 אם השטן לממלכה הוא הכיתות או הפרושים, ישוע אומר כי לכיתות אין ממלכה סופית שיכולה להתקיים לאורך זמן, משום שתמיד יקומו כיתות חדשות להתחרות בהן. כת איננה יכולה להתקיים כממלכה יציבה, משום שמעצם היותה כת היא גוזלת כוח מהשולט על סמך דעתם של מי שאינם השולטים. אם הממלכה מתקיימת ברוח אלוהים, שהיא העבודה הפנימית והחסידות, אנשי הממלכה יגרשו את הכיתות מהמדינה. אז תיכון מלכות האלוהים — דהיינו יקום עם דתי במובן הנכון. אם כן, לפי שפינוזה מדינה מפולגת לא תעמוד, אבל יש מקום לחילוקי דעות בציבור.

			 

			 

			
				
					1* 	המאמר הזה הוא הראשון שכתבתי בעברית. אני מודה לרעייתי שרה הלפר, שקראה את המאמר והעירה הערות לשוניות ועיוניות. אני מודה גם לנועה שליטין על עריכת הלשון. ברצוני להודות גם לפרופ' יונתן בן דב ולד"ר אברהם רובין, שקראו טיוטות והעירו הערות. כמובן, כל טעות וחיסרון שעדיין נשארו באשמתי הם.

					19	לפי עזרא ז 1 עזרא הוא בנו של שריה, שהיה הכוהן הגדול בימי יהויכין והכוהן הגדול האחרון של הבית הראשון.

				

				
					20	מאמר תאולוגי־מדיני (לעיל, הערה 2), עמ' 102.

					22	שם. שפינוזה לא פירש את המילים 'סופר מהיר', אבל לי נראה שהן מתארות את הדרך המהירה שבה לפי שפינוזה עזרא כתב את הספרים האלה, עם כל הטעויות שנפלו בהם. ראו שם, הפרק התשיעי.

				

				
					23	גם תומס הובס ייחס לעזרא את כתיבת התורה, אבל הסיק את המסקנה הזאת מספר חזון עזרא (החיצוני) יד 21–22. ראו T. Hobbes, Leviathan, ed. E. Curley, Indianapolis 1994, pp. 255-256. אדווין קורלי טען כי אף שהספר 'לויתן' יצא לאור (בשנת 1667) מאוחר מכדי שישפיע על שפינוזה, טענת שפינוזה מבוססת על טיעון אחר של הובס. ראו E. Curley, ‘Spinoza’s Biblical Scholarship’, Spinoza: Theologisch-politischer Traktat, ed. O. Höffe, Berlin 2014, pp. 109-126. הסברה שעזרא כתב את התורה וחלק מהנביאים הייתה די נפוצה במאה השבע־עשרה. ראו N. Malcolm, ‘Hobbes, Ezra and the Bible’, idem, Aspects of Hobbes, Oxford 2002, pp. 383-431

				

				
					24	מאמר תאולוגי־מדיני (לעיל, הערה 2), עמ' 102.

				

				
					25	למשל, בראש הפרק התשיעי כתוב כי עזרא 'חיברם'. אומנם בתרגום וירשובסקי נמצאת המילה 'ערכם', אך 'חיבר' הוא תרגום טוב יותר למילה בלטינית imposuerit.

				

				
					26	ראו שם, עמ' 118–119.

				

				
					27	ראו שם, עמ' 117. טיעון זה של שפינוזה הוא על סמך פסידו־פילון. ראו שם, הערה 2 לעמ' 117.

					29	שפינוזה אפילו לא היה בטוח אם הספר הזה אינו תרגום משפה אחרת. ראו שם, עמ' 119–120. ראו גם E. Curley, ‘Maimonides, Spinoza, and the Book of Job’, Jewish Themes in Spinoza’s Philosophy, ed. H. Ravven & L. Goodman, Albany, NY, 2002, pp. 171-175. יש להוסיף כי קדם לו ר' אברהם אבן עזרא. ראו פירוש אבן עזרא על איוב ב 11. ד"ה: 'אליפז התימני'.

				

				
					30	מלבד מגילת איכה, שלא הזכיר בפרק העשירי. האזכור היחיד של איכה נמצא בפרק השביעי, שם הצביע על הדמיון בין דברי 'ירמיהו בזמן חורבן הבית הראשון', כי 'יִתֵּן לְמַכֵּהוּ לֶחִי, יִשְׂבַּע בְּחֶרְפָּה' (איכה ג 30), ובין האמירה המפורסמת של ישוע הנוצרי. מאמר תאולוגי־מדיני (לעיל, הערה 2), עמ' 83. לי נראה כי שפינוזה ראה באיכה מעין נספח לספר ירמיה, בדומה לדעתו שמגילת רות הייתה מעין נספח לספר שופטים (שם, עמ' 101), אבל אין לי כל הוכחה לכך. עוד אפשרות היא ששפינוזה קיבל את הקשר בין ספרי שופטים ורות מהתלמוד הבבלי (בבא בתרא יד ע"ב), שמייחס את שלושת הספרים לשמואל. אומנם שפינוזה דחה את האפשרות ששמואל הוא המחבר של הספרים האלה, אך אולי הוא קיבל את הנחת התלמוד שלספרים הללו היה מחבר אחד.

					33	שם. ראו נחמיה יב 11; יוספוס פלביוס, קדמוניות היהודים, ג, תרגם א' שליט, ירושלים 1963, עמ' 28–31. הספר המיוחס לפילון אינו שלו במקור, אלא זיוף על ידי אניוס דה ויטרבו במאה החמש־עשרה. ייתכן כי שפינוזה הכיר את הספר הזה מספר 'מאור עינים' לעזריה מן האדומים. ראו מאמר תאולוגי־מדיני (לעיל, הערה 2), עמ' 117, הערת וירשובסקי 2.

				

				
					34	מאמר תאולוגי־מדיני (לעיל, הערה 2), עמ' 121–122.

				

				
					35	לפי מניין עזריה מן האדומים חלפו 144 שנה בין ביקור אלכסנדר לבין יהודה המכבי. ראו מאור עינים (מהדורת קאסטעל, ווילנא 1866, עמ' 284). שם גם ידוע הכוהן נזכר. 

				

				
					36	מאמר תאולוגי־מדיני (לעיל, הערה 2), עמ' 125.

				

				
					37	שם, עמ' 122. גם יוספוס פלביוס (בקטע לעיל, הערה 33) הזכיר את ספרי דניאל, אלא שלפיו הכוהן ידוע הראה לאלכסנדר את ספר דניאל כדי להורות לו שהוא יצליח לכבוש את פרס. על הדמיון בין סיפור המפגש בין ידוע לאלכסנדר ובין סיפור המפגש בין דניאל לכורש ראו S. Cohen, ‘Alexander the Great and Jaddus the High Priest according to Josephus’, AJS Review, 7, 8 (1982-1983), pp. 41-68.

				

				
					38	מאמר תאולוגי־מדיני (לעיל, הערה 2), עמ' 122.

				

				
					39	שם, עמ' 177.

				

				
					40	הטקסט בסוגריים המשולשים נמצא בתרגום הצרפתי של סן גלן בלבד, אך אפשר להבין את התוכן מההקשר. 

				

				
					41	מאמר תאולוגי־מדיני (לעיל, הערה 2), עמ' 229 הערת שפינוזה כא.

				

				
					42	A. Rahlfs (ed.), Paralipomenon i sive Chronicon i, Septuaginta, I, Stuttgart 1971

				

				
					43	אפשר גם למנות תשעה דורות בנוסח המסורתי אם מבינים את פדיה כבן דורו של זרובבל.

				

				
					44	גם בנוסח המסורתי לא ברור לגמרי מה היחס בין פדיה לשאלתיאל. כמה מפרשים סברו כי פדיה היה אחיו של שאלתיאל, ומכיוון ששאלתיאל גידל אותו הוא גם נקרא אביו בספרי חגי ועזרא. ראו למשל אבן עזרא, אברבנאל ורד"ק בביאוריהם לחגי א 1.

				

				
					45	הסוגריים, הנמצאים בגרסת וילנה, מדגישים שההבנה הזאת את המקרא אינה נובעת מהפשט.

				

				
					46	האיות הזה, 'שלתיאל', החשוב לדרשת התלמוד, נמצא בספר חגי (א 12, 14, ב 2). האיות 'שאלתיאל', המופיע בספרי עזרא, נחמיה ודברי הימים, נמצא גם הוא בספר חגי (א 1, ב 23).

				

				
					47	ככל הנראה הקללה נזכרה בירמיה כב 30: 'כה אמר ה' כתבו את האיש הזה ערירי גבר לא יצלח בימיו כי לא יצלח מזרעו איש ישב על כסא דוד ומשל עוד ביהודה'.

				

				
					48	ראו קדמוניות היהודים (לעיל, הערה 33), ג, עמ' 99, ספר יג, פרק 10, סימן 5, שורות 288–295. כתביו של יוספוס פלביוס במקורם היווני נמצאו בספרייה הפרטית של שפינוזה בשעת מותו. ראו ון רוין, כל ספרי שפינוזה (לעיל, הערה 11), עמ' 126–127.

				

				
					49	ראו ספר הקבלה (לעיל, הערה 11), עמ' 13; ספר דברי מלכי ישראל, עמ' 186–187.

				

				
					50	בבלי, קידושין סו ע"א. ורד נועם טענה כי מבחינת שפה ותוכן גרסת הסיפור שנשמרה בתלמוד היא הקרובה ביותר לגרסה הראשונה של הסיפור. לשון הסיפור הזה בתלמוד מקראית יותר מסיפורים תלמודיים בדרך כלל. נוסף על כך, הסיפור אינו לגמרי מתאים להקשרו. ראו V. Noam, ‘The Story of King Jannaeus (b. Qiddušin 66a): A Pharisaic Reply to Sectarian Polemic’, Harvard Theological Review, 107 (2014), pp. 31-58. ראו גם המאמרים המצוטטים שם.

				

				
					51	לפי יוספוס (291) שמו ᾿Ελεάζαρος. אבן דאוד לא הציע שם. בספר הקבלה הוא תיאר אותו 'זקן אחד מן החכמים', אבל בספר דברי מלכי ישראל הזכיר את 'החכמים'. לפי התלמוד האיש הוא 'זקן אחד ויהודה בן גדידיה שמו', אך לפי נועם שמו 'יהודה בן גודגדא' בכתבי היד המוקדמים. ראו נועם, המלך ינאי (לעיל, הערה 50), עמ' 33 הערה 13. יש גם איש אחר בסיפור התלמודי בשם אלעזר בן פועירה, ואולי הוא ᾿Ελεάζαρος שהזכיר יוספוס.

				

				
					52	לפי יוספוס ואבן דאוד המלך הוא יוחנן הורקנוס. לפי התלמוד הוא אלכסנדר ינאי.

				

				
					53	ראו גם קדמוניות היהודים (לעיל, הערה 33), ג, סימן 2, שורות 276–277.

				

				
					54	בעיה זו הייתה עומדת גם ליהודים ספרדים רבים, 'אנוסים' שהצטרפו אחר כך לקהילות יהודיות באירופה. הורי שפינוזה, למשל.

				

				
					55	חוסר הלגיטימיות של צאצאי זרובבל יכול להטיל ספק אף בטענות של רבנים פרושים שראו בהלל ואחרים את צאצאי זרובבל. למשל, לפי אבן דאוד, הלל היה אחי חזקיה בן נעריה, הנזכר בדברי הימים א ג 23 (אך כנראה לא בתרגום השבעים, שם שמו הומר ל'נועדיה'), ולפני שעלה הלל ארצה בית דוד היה בבבל. על פי אבן דאוד היו רבנים מצאצאי זרובבל, ולכן אפשר לצפות שהיה רוצה להימנע מכל חשד ביהדות בית זרובבל. ראו ספר הקבלה (לעיל, הערה 11), עמ' 4, 16. לפי מדרשים אחדים ענני בן אליועיני, הנזכר בפסוק 24, היה מצופה להיות המשיח. ראו, למשל, מדרש תנחומא, פרשת תולדות, סימן כ (מהדורת בובר, וילנה תרמ"ה); ילקוט שמעוני, זכריה, רמז תקעא (ורשה תרל"ח); תרגום של דברי הימים המיוחס לר' יוסף סגי נהור (מהדורת א' ראהמער, טהארן, פולין, תשכ"ט, עמ' ח).

				

				
					56	ראו הבשורה על פי מתי א 1–17; הבשורה על פי לוקס ג 23–38. שתי שושלות ישוע אינן תואמות — ועל כך נכתבה פרשנות רבה — אבל שתיהן מייחסות את ישוע לזרובבל.

				

				
					57	מאמר תאולוגי־מדיני (לעיל, הערה 2), עמ' 117. והמשכה של האמירה הזאת: 'אלה שדחו מן הקאנון של ספרי־הקודש את ספר חכמת שלמה, טוביה ויתר הספרים הקרויים גנוזים אף על פי כן אין בכוונתי להקל בסמכותם, שמשנתקבלו על ידי הכל, הריני מניחם בעינם'. לכאורה פעולת הקאנוניזציה כאן היא של כנסת הגדולה שתוארה לעיל, אבל מכיוון שנכתב כי 'נתקבלו על הכל' ושככל הידוע לי אין אזכור שאנשי כנסת הגדולה חשבו לכלול את חוכמת שלמה ואת ספר טוביה, נראה לי ששפינוזה דיבר פה על הנוצרים הפרוטסטנטים, ולא רק על היהודים. הקתולים קיבלו את ספר טוביה בתוך הקנון שלהם.

				

				
					58	שם, עמ' 56–57.

				

				
					59	ראו שם, עמ' 58–59. שפינוזה דיבר על כתבים מוקדמים של חוק משה שם, עמ' 105–106, למשל.

				

				
					60	שם, עמ' 230 הערה כד.

				

				
					61	שם, עמ' 102. ראו הערה 22 לעיל והדיון לידו.

				

				
					62	ראו שם, עמ' 103. השוו שם, עמ' 226 הערת שפינוזה טז. לפי התרגום הצרפתי של סן גלן כתוב 'עזרא, אשר הוא המחבר לספרים האלה, כפי שראינו'. אך הגרסה הזאת אינה נמצאת בלטינית. יתר על כן, על פי פוק אקרמן מספר ההארכות והשינויים בין גרסאות ההערה הזאת מטיל ספק בהנחה ששפינוזה עצמו כתב אותה. ראו אקרמן (לעיל, הערה 5), עמ' 216.

				

				
					63	מאמר תאולוגי־מדיני (לעיל, הערה 2), עמ' 104. עקב זאת יש סתירות בתאריכים, בגילים, ואף בסדר האירועים בספרים המיוחסים לעזרא.

				

				
					64	המילה הלטינית decretalia נועדה לחוקים, לא להלכות דתיות בלבד.

				

				
					65	שם, עמ' 193.

				

				
					66	ראו שם, עמ' 178–191.

				

				
					67	שם, עמ' 178–179.

				

				
					68	שם, עמ' 178. לתמונה שלמה יותר של הידרדרות הממלכה הזאת ראו Y. Melamed, ‘Spinoza’s Respublica Divina: The Rise and Fall, Virtues and Vices of the Hebrew Republic (Chapter 17-18)’, בתוך הופה, מאמר תאולוגי־מדיני (לעיל, הערה 23), עמ' 177–192.

				

				
					69	מאמר תאולוגי־מדיני (לעיל, הערה 2), עמ' 193, מיד אחרי הציטוט המובא לעיל, ליד הערה 65.

				

				
					70	בכמה מקומות המילה regnum מציינת מלכות שמיים ובמקומות אחרים שלטון סתם או שלטון העם. להבנה מלאה יותר של המונח יידרש מחקר נוסף, חורג מגבולותיו של מאמר זה. די לי כאן לציין כי בדרך כלל הביטוי jus principatus אינו מציין מלכים או מלוכה.

				

				
					71	השוו גם Pontifices jus principatus usurpaverunt, quo imperium absolutum obtinuerunt. שם, סוף הפרק השבעה־עשר, עמ' 190–191 בתרגום העברי.

				

				
					72	במיוחד מאחר שפעולות הכוהנים עוררו את תוכחות הנביא מלאכי והפרושים. ראו שם.

				

				
					73	ההנחה הזאת גם מסבירה מדוע מגילת רות נכללת בספרים האלה — עובדה שהפריעה לאדווין קורלי. ראו קורלי, חקר התנ"ך (לעיל, הערה 23), עמ' 115. ייחוס מגילת רות לעזרא מבטיח את הסימטרייה של 12 הספרים. נוסף לכך, מגילה זו היא מעבר בין תקופת השופטים, המתוארת במגילת רות, ובין קום ממלכת דוד, המרומזת בסופה. הייחוס של דוד לרות המואבייה גם יכול להשמיץ את שושלת דוד, שלפי קריאה זו עזרא אינו אוהב.

				

				
					74	ראו חגי א 1, 14, ב 2, 21. על הבנת שפינוזה את התואר 'פחה' כסמל לתפקיד שהוענק על ידי ממשלת פרס ראו מאמר תאולוגי־מדיני (לעיל, הערה 2) הערה כד, עמ' 230.

					76	ראו שם, עמ' 121. מצוטט לעיל בהערה 14. אומנם שפינוזה ייחס את 230 השנה רק עד לידוע הכוהן, שחי לפני יהודה המכבי, וידוע אינו נזכר בספר נחמיה.

					78	מאמר תאולוגי־מדיני (לעיל, הערה 2), עמ' 229. ראו לעיל, ליד הערה 41.

				

				
					79	שם, עמ' 190.

				

				
					80	ראו שם, עמ' 121, 230–231. וראו לעיל, הערות 11, 30 ולידן.

				

				
					81	ראו שם, עמ' 2.

				

				
					82	שם, עמ' 76–77. ניסוח שפינוזה כאן שוב אינו מבהיר אם אלכסנדר עצמו חשב שמעשה זה היה נס.

				

				
					83	שם, עמ' 176. שם ציטט שפינוזה את דברי אלכסנדר עצמו כפי שהזכיר אותם קורטיוס: 'מי יתן וגם ההודים יאמינו שאני אל. כי על התהילה עומדות המלחמות, ודבר שניתן במוטעה אמון בו מוחזק פעמים הרבה אמת'.

			גדעון פרוידנטל

			בין רציונליזם לרומנטיקה

			ההוכחה של משה מנדלסון לקיום האל

			1 	מבוא

			ההוכחות הפילוסופיות לקיום האל מתסכלות בעליל — לא רק משום שהן לא משכנעות, אלא משום שהן אמורות להוכיח את קיום האל אך למעשה הן דנות בקיום סיבה ראשונה לקיום העולם, או במניע הבלתי מונע, או ביש ההכרחי וכיוצא באלה. האל שאת קיומו משתדלים להוכיח הוא אל המטפיזיקה, ולא אל הדת. אלוהי הפילוסופיה הוא ישות מופשטת, לא אישיות (פרסונה), ואין הוא יכול למלא את תפקיד האל הדתי: אין מתפללים אליו ולא בו תולים המתפללים את יהבם, וגם בשל כך משה מנדלסון מבקר את חיבורו המוקדם של עמנואל קאנט, 'על יסוד ההוכחה היחידי לקיומו של אלוהים' (1763).1 אם כן, לאחר הוכחת קיומו של אלוהי המטפיזיקה יש צורך בטיעון נוסף שישכנע שהאל שקיומו הוכח הוא גם האל שהדת מכוונת אליו. ואולם, טיעונים כאלה לא רק לוקים בלוגיקה שלהם, אלא בדרך כלל גם מעידים על יושרה אינטלקטואלית חסרה.

			בדברים הבאים אני מבקש להציג הוכחה פילוסופית לקיומו של האל הדתי. ההוכחה היא של מנדלסון והיא מכוונת ישירות לקיומו של אל הדת. ההוכחה מצויה בפרק השישה־עשר בספרו 'מועדי שחר או הרצאות על קיומו של אלוהים' (1785). ספר זה נחלק לשתי חטיבות: 'ידיעה מקדימה: על אמת, מראית עין וטעות' (פרקים 1–7), המניחה תשתית פילוסופית לדיון ראוי בנושא החטיבה השנייה — 'מושגים מדעיים שיטתיים על אודות קיומו של אלוהים' (פרקים 8–17). שלושה פרקים מחטיבה זו (פרקים 13–15) מהווים חטיבה בפני עצמה — אלה הם הפרקים שבהם מנדלסון דן בפנתאיזם ומגן על חברו גוטהולד אפרים לסינג מפני ההאשמה שהוא 'שפינוזיסט'. בפרקים הקודמים לפרקים על הפנתאיזם מנדלסון דן בהוכחות מסורתיות לקיום האל (ואומר שהן מסורתיות) אך בפרק הראשון שלאחר הדיון בלסינג, בכותרת הפרק השישה־עשר, הוא מצהיר כי יציג הוכחה חדשה משלו. הוכחה זו זכתה רק לדיונים ספורים בשעתה ובמאה העשרים,2 ודומני שלא הנהירו אותה כראוי. ההוכחה מחדשת מבחינה פילוסופית בכך שהיא מסתמכת על ייחודם של מושגי דיספוזיציה, והיא מחדשת מבחינה דתית בכך שהיא מבטאת תפיסה של האמונה הדתית הנטועה ב'הרגשת התלות המוחלטת של האדם' (פרידריך שליירמאכר). עובדה זו מפתיעה משום שמנדלסון נחשב למייצג אדוק של הנאורות השכלתנית (רציונליסטית) שאיננה מייחסת משמעות להרגשות, ואילו שליירמאכר נחשב להוגה מובהק של הרומנטיקה, הנחשבת לניגודה המוחלט של השכלתנות. האם עמד מנדלסון משני צידי המתרס, או שאולי אין זו אלא הזדמנות לשקול מחדש את הסיווגים האלה?

			סיבה נוספת לתהות על דעות קדומות מקובלות בהיסטוריה של הפילוסופיה היא עצם עובדת קיומו של הספר 'מועדי שחר' של מנדלסון, על המטפיזיקה ועל ההוכחות לקיום האל שבו, שהרי ב'ביקורת התבונה הטהורה' (1781) קאנט סתם את הגולל לא רק על אפשרות המטפיזיקה אלא גם על ההוכחות לקיום האל. אם כן, דומה ש'מועדי שחר' של מנדלסון אינו אלא שריד מתקופה פילוסופית קודמת שהתפרסם לאחר זמנו. חיזוק מסוים לחשד זה עולה מדבריו של מנדלסון בפתיחת הספר, שם הוא מודיע כי בשל מחלתו נבצר ממנו ב־12 השנים האחרונות לקרוא את הספרות הפילוסופית — ובכללה 'ביקורת התבונה הטהורה' של קאנט — וכי הפילוסופיה שהוא מחזיק בה מיושנת.3 ואולם, מנדלסון רמז בספרו במובלע לקאנט, וגם ידע, לפחות מכלי שני, מהן טענותיו המרכזיות, ובכל זאת פרסם את ספרו. אפשר שסבר שביקורתו של קאנט איננה בגדר הפרכה נחרצת של אפשרות המטפיזיקה ושל ההוכחות לקיום האל, בוודאי ובוודאי סבר שביקורתו של קאנט איננה שומטת את הקרקע מתחת להוכחה החדשה שהוא מציג בספרו. ואומנם, הן פילוסופים בני הזמן (למשל שלמה מימון) והן הבאים אחריהם נטו לחזור למטפיזיקה. אולי 'ביקורת התבונה הטהורה' לא פתחה עידן חדש בתולדות הפילוסופיה אלא רק אסכולה חדשה.

			בטרם נפנה להוכחה לקיום האל יש עוד לומר כי מנדלסון מבטא לאורך השנים ובמקומות שונים את האימה מפני הניהיליזם העולה עם כפירה בקיום האל, בהשגחה, בהישארות הנפש ובתוקפו האובייקטיבי של המוסר.4 אם כן, שאלת קיומו של האל איננה עניין צדדי אצל מנדלסון אלא לוז מחשבתו.

			2 	ההוכחה החדשה לקיום האל

			2.1	נוסח קצר

			ההוכחה שמנדלסון מציע לקיום האל היא בתמציתה זו: קיומי תלוי בכל רגע ורגע באין־סוף תנאים בעבר ובהווה. הפן המושגי של תחושת התלות שלי ('הרגשת התלות האין־סופית' של שליירמאכר) היא הוכחת קיום האל. קיימות אין־סוף אמיתות קונטינגנטיות (מקריות) ודאיות המורות על אין־סוף התנאים שקיומי תלוי בהם בכל רגע. בין אמיתות אלו מצויות גם אין־סוף אמיתות שאינן משקפות מצבי עניינים קיימים אלא דיספוזיציות ואפשרויות. דיספוזיציות ואפשרויות נטועות בתכונות ממשיות (עכשוויות) של הדברים (למלח יש תכונות עכשוויות שדיספוזיציית המסיסות של המלח נטועה בהן, זאת אומרת שמלח יימס אם יפוזר במים). מנדלסון מכוון בראש וראשונה לאין־ספור האמיתות על התנאים הנדרשים לקיומי ועל הדיספוזיציות הנטועות בהן, בראש וראשונה מותי העתידי. נמצאנו אומרים: מותי העתידי הוא אמת ודאית עתידית הנטועה כדיספוזיציה בקיומי העכשווי ואני מודע לה כשם שאני מודע לקיומי: בהרגשה פנימית. האמת הודאית על מותי העתידי תלויה באינסוף אמתות על מצבי ענינים עכשוויים. אמתות אלה אינן ידועות לי בבהירות, אך קיומן ודאי לי משום שנובעת מהן ודאות מותי העתידי. מאחר שמחשבות הן קביעות מסוימות (מודיפיקציות) של שכל, הרי שאין־סוף האמיתות הודאיות שמהן נובעת אמת מותי העתידי מצריך שכל אין־סופי החושב אותן, ומשום כך ודאי הוא ששכלו האין־סופי של האל והאל עצמו קיימים.5

			2.2 	נוסח מפורט

			ההוכחה של מנדלסון נוגעת בשורה של בעיות פילוסופיות. כיצד אמיתות קונטינגנטיות יכולות להיות ודאיות? מהו מעמדן של דיספוזיציות ואפשרויות? מדוע ישים ממשיים צריכים להיחשב? ומאין להוכחה פילוסופית על מעמדן של אמיתות ודאיוֹת צביון דתי? אדון בשאלות אלו תוך כדי שחזור ההוכחה של מנדלסון.

			2.2.1 אמיתות קונטינגנטיות ודאיות

			ההוכחה של מנדלסון מניחה שיש אין־סוף אמיתות קונטינגנטיות ודאיות. כיצד אמיתות קונטינגנטיות יכולות להיות ודאיות? מקובל שאמיתות ודאיות הן אמיתות הכרחיות או נצחיות, שאינן תלויות במצב העניינים בעולם אלא בלוגיקה בלבד. לעומת זאת אמיתות קונטינגנטיות אינן הכרחיות ואינן נצחיות: אמיתותן תלויה במצב העניינים בעולם, ומשום כך אמיתותה של טענה קונטינגנטית כלשהי תלויה בשניים — היא תלויה הן במצב העניינים בעולם והן בייצוג נכון של מצב העניינים הזה. הטענה אמיתית רק אם שני תנאים אלו מתקיימים. אמיתות הכרחיות אמיתיות מכורח חוקי הלוגיקה והמתמטיקה בלבד (ואפשר שחוקי המתמטיקה אינם אלא החוקים של הלוגיקה) ואינן תלויות במצב העניינים בעולם. לעומתן אמיתות קונטינגנטיות תלויות במצב העניינים בעולם. 'א הוא א', ו־2+2=4 הן אמיתות הכרחיות. 'משקל ליטר מים בגובה פני הים הוא קילוגרם אחד' היא אמת קונטינגנטית — היא אמיתית בעולם אחד, ואיננה בהכרח אמיתית בעולם אחר — בעולם אחר היא אף עלולה להיות שגויה. בין האמיתות הקונטינגנטיות יש גם אמיתות התקפות רק בזמן ובמקום מסוימים. למשל: 'כאן מתקיימת היום אולימפיאדה'. ואולם, לדעתו של מנדלסון, הבדלים אלו אינם משליכים על הוודאות. אמת מקרית יכולה להיות ודאית כאמת הכרחית. נימוקיו הם אלה:

			א.	ההבדל בוודאות בין אמת נצחית לאמת קונטינגנטית כלל איננו מגיע לכדי דיכוטומיה. את דרגת הוודאות של אמת קונטינגנטית אפשר לבטא בהסתברות של אמיתותה, והסתברות זו יכולה להגיע לדרגה גבוהה מאוד, שגבולה הוא 1. אומנם יש הבדל בין ודאות ובין הסתברות גובלת ב־1 אך הבדל זה זניח. לצרכים אנושיים אין הבדל למעשה בין השניים.

			ב. 	קיימות גם אמיתות קונטינגנטיות שהן ודאיות בדיוק(!) כמו אמיתות הכרחיות. זאת משום שאמת יכולה להיות ודאית לא רק לשכל אלא גם לחוש הפנימי. דוגמה מובהקת לאמת כזו היא 'אני חושב משמע אני קיים' (cogito ergo sum). אי־אפשר לשלול טענה כזו בלא לדעת שחטאנו לעקיבות המחשבה, אם כי 'אני חושב ואינני קיים' (cogito et non sum) איננו סתירה לוגית, שכן cogito ergo sum איננו אנליטי. האמת הוודאית 'אני חושב — אני קיים' מורה על האני החושב והקיים, והיא ודאית משום שאין אני יכול לומר קוגיטו, 'אני חושב', בלא לחייב את קיומי.

			כל עוד מדובר בניסיון פנימי שלי, במחשבותיי וברגשותיי, בלא שאטען למציאות של ישים חיצוניים האחראים להם, אין כל מקום לטעות. רק בייחוס המחשבות והתחושות למקור חיצוני לי תיתכן טעות. 'אני חושב משמע אני קיים' חייב להתקבל גם על דעתם של האידיאליסט (הכופר במציאותו של עולם חומרי, שמחוץ לתודעה) והאגואיסט (סוליפסיסט — הכופר באפשרות לדעת בוודאות שקיימים ישים למעט תודעתו). וכך מנדלסון מנסח:

			בצדק הציב דקרט את כל המחשבה על היסוד המוצק של ההיקש: אני חושב, משמע אני קיים. אם מחשבותיי ותחושותיי הפנימיות ממשיות; אם אי־אפשר לכפור בקיומם של שינויים אלו בי עצמי, הרי יש גם להודות ב[קיומו של]אני שֶׁאלו השינויים בו. במקום שיש שינויים, שם בהכרח יימצא גם סובייקט שסובל שינויים אלו. אני חושב, משמע אני קיים.6

			ואולם, מנדלסון כלל איננו יוצא מ'אני חושב משמע אני קיים' של דקרט. אומנם הקוגיטו של מנדלסון הוא 'מחשבותיי הפנימיות ותחושותיי' (meine innere[n] Gedanken und Empfindungen), אך למעשה מנדלסון מרחיב מאוד את תחום 'מחשבותיי הפנימיות ותחושותיי' וכולל בו גם את גופי ואת תפיסות החושים המיידיות שלי. אם כן, לא רק 'אני חושב משמע אני קיים' ו'אני חש כאב' הן אמיתות ודאיות, אלא כמותן גם אמיתות חושיות כמו 'הינה יד'. מנדלסון מקדיש כמעט שני פרקים שלמים (ב וג) ב'מועדי שחר' לדיון בוודאות של אמיתות קונטינגנטיות. הוא סומך את דיונו על מאמר מוקדם שלו על הסתברות וטוען שאינדוקצייה חלקית יכולה להגיע כה קרוב לדרגת הוודאות של אינדוקצייה מלאה עד שההסתברות של ידיעה מבוססת אינדוקטיבית גובלת בוודאות של אמת לוגית או מתמטית.7

			הידע ה'פנימי' הוודאי וההתנסות החושית, הוודאית אף היא, מתמזגים לתחושות פנימיות שהן בד בבד חיצוניות — תחושות הגוף. תחושת הכאב, למשל, היא תוכן תודעה כמו הקוגיטו וודאית כמוהו. ואולם, מנדלסון סבור שתחושת הכאב כשלעצמה איננה ממוקמת בגוף. אנחנו ממקמים את הכאב במקום זה או אחר בגופנו בעקבות מזיגה של תחושת הכאב עם נתוני חוש הראייה או המישוש.8 התחושות, שדומה שהן בלתי אמצעיות, תלויות באמינות החושים. למשל: 'כואבת לי היד' — דומה שאמת זו ודאית ופנימית לתודעה, ממש כמו 'כואב לי', אך למעשה היא תלויה בקיום גופי (השייך לעולם החיצוני לתודעה) ובאמינות החושים. האני של מנדלסון הוא גוף הנתון בחלל ובזמן וביחסי גומלין עם גופים אחרים, אדם התופס את העולם בחושיו ומרגיש את השפעות העולם על גופו, וגם חושב.9 הצעד הזה מכריע. מבחינת האידיאליסט והסוליפסיסט גופי שלי זר לקוגיטו ממש כמו כוכבי הלכת, ועל כן 'אני קיים' כשהוא מורה על הגוף מסופק לא פחות מ'קיימים תשעה כוכבי לכת'. הקוגיטו איננו כולל אלא את התודעה בו ברגע, ומשום כך גם הקשר (הבעייתי כשלעצמו) בין הקוגיטו לסוּם אינו מגיע לכדי קיום הגוף אלא רק לקיום סובייקט חושב, ותו לא. ואולם, כפי שנראה עתה, מנדלסון איננו מתמודד עם הביקורת הספקנית ברצינות יתרה: די בכך שאני ער (ולא חולם) ובריא (וחושיי תקינים) כדי שאדע כי תחושותיי הפנימיות הן תוצאה של 'הטבעות מצד עצמים חיצוניים, הקיימים בפני עצמם'.10 אומנם בחלום עלולים לעלות בי ספקות קלים, אך כאשר אני ער והרשמים החושיים מופיעים ביחסים המוכרים לי — למשל יחסי סיבתיות — או אז אני יודע שהקישורים בין הייצוגים שבתודעתי אינם פרי המצאתי אלא קישורים אובייקטיביים.11 אומנם, לעיתים הקישורים הסובייקטיביים של מחשבותינו מכריעים ועלולים להסיט את מחשבתנו מהסדר האובייקטיבי — כך למשל בעת סערת רגשות — אך תפיסה חולנית כזו מאפיינת את ה'הזיות הנרגשות' (Schwärmerey) ואת ההתלהבות הדתית היתרה (Begeisterung, enthusiasm), ולא את היום־יום של האדם בעל השכל הישר.12 והא ראיה: ההסכמה בין בני האדם על סביבתם החיצונית. ההסכמה מוסברת בכך שמקור הדימויים של כולנו הוא בעולם החיצוני המשותף לנו והמטביע בנו את חותמו. ההסכמה הזאת חורגת אפילו מגבולות האנושות: גם התנהגותם של בעלי החיים מראה שהם מתנהלים בעולם שגם אנחנו מצויים בו.13

			מנדלסון מזכיר שתי אמיתות ודאיות נוספות המגיעות לדרגת אמת לוגית ודאית, אף שאין הן מבוססות על אינטואיציה מיידית ולא על קשר לוגי. את הראשונה הוא מזכיר בפרק מוקדם של חיבורו אגב הדיון בהסתברות. 'למשל כל אחד מאיתנו צופה בוודאות בלא ספק שהוא עתיד למות אף כי בסיס דעתו איננו אלא אינדוקצייה לא־שלמה'.14 דברים אלו מזכירים את דברי שפינוזה אך מכוונים נגדו: שפינוזה עמד על כך שידיעתי שאמות היא אמת קונטינגנטית, מבוססת על אינדוקצייה,15 ומנדלסון מסכים איתו (חלקית) בדבר תשתית הידיעה, אך לא בהערכתה: ידיעה מבוססת אינדוקצייה יכולה להגיע לדרגת ודאות שאיננה נופלת אפילו מוודאות מתמטית. אמת שנייה שמנדלסון מזכיר מיד בתחילת ההוכחה החדשה שלו לקיום האל קשורה קשר הדוק בידיעה של היותי בן תמותה, והיא הסופיות של ידיעתנו ויכולותינו בהשוואה לאין־סופיות ההקשר שקיומנו תלוי בו:

			מלבד התחושה הבלתי אמצעית של קיומי שלי עצמי, שהיא, כפי שראינו, [ודאית] מעל לכל ספק, אני מניח מראש גם את התפיסה הבאה שאין להטיל בה ספק: אני אינני רק מה שאני מכיר בבהירות, או, במילים אחרות: לקיומי נדרש יותר ממה שאני מכיר ביודעין; וגם מה שאני יודע על עצמי, הרי כשלעצמו אפשר לדעתו בשלמות רבה יותר ובבהירות רבה יותר ממה שאני מסוגל. אני סבור שהערה זו אף היא ודאית בדרגה הגבוהה ביותר.16

			ידיעה זו איננה מבוססת על אינדוקצייה, לא על היקש מ'לעיתים קרובות' על 'תמיד', אלא היא 'תפיסה של החוש הפנימי' (Wahrnehmung des innren Sinnes), תפיסה שבה הסובייקט זהה לאובייקט, ולכן טעות איננה אפשרית. 'לא גופנו ולא נפשנו יכולים היו להתקיים לו היה קיים רק מה שאנו יודעים עליהם בבהירות'.17 יושם אל לב שהטיעון איננו מצומצם לקוגיטו, אלא ל'גופנו ונפשנו' — לאדם השלם.

			זאת אף זאת. התודעה העצמית (הכוללת אצל מנדלסון את תודעת התלות שלנו באין־סוף תנאים חיצוניים שאיננו מכירים) היא הבסיס להפרכת הפנתאיזם, כמו גם להוכחת קיום האל. תחילה לפנתאיזם. נושא זה עולה אגב ניסיונו של מנדלסון לנסח גרסה 'מזוככת' של שפינוזיזם כדי להגן על זכר חברו המנוח לסינג, שלדברי פרידריך יעקובי התוודה לפניו קודם מותו כי הוא מסכים עם שפינוזה. מנדלסון איננו מטיל ספק באמינות הדיווח אלא מגן על לסינג בפרשו את השפינוזיזם כ'שפינוזיזם מזוכך' (geläuterter Spinozismus) שאיננו עולה כדי פנתאיזם (ואתאיזם) אלא מתיישב היטב עם דאיזם או תאיזם. ואולם, דווקא תורת אחדות שכל־משכיל־מושכל שמנדלסון אוחז בה נוטה אל השפינוזיזם — אם המשכיל זהה למושכל, כי אז האל זהה לעולם, ודומה שהפנתאיזם מתחייב.18 מנדלסון מנסה לחמוק ממסקנה זו בפנייה להבדל שבין התודעה העצמית של כל אדם ובין מושגו. אומנם המושג המלא שלי ידוע לאלוהים ואין לי כל תכונה שאיננה מוצאת ביטוי במושג המתאים לי במחשבתו של אלוהים, אך תודעתי העצמית כיש מוגבל ותלוי מייחדת אותי ומבחינה ביני ובין מושגי, ביני ובין מחשבתו של האל. כמובן, האל יודע את מגבלותיי, והמושג שלי במחשבתו כולל את כל האמיתות על מוגבלויותיי, אך אין הוא ניחן בתודעת הסופיות המייחדת אותי:

			אומנם לאל יש המושג הנכון ביותר של מידת כוחותיי ולכן גם של היקף תודעתי. אך תמונה זו של תודעתי איננה נפרדת בו מתודעת אין־סופיותו שלו עצמו, ואילו בי תודעתי איננה נפרדת מממשותם של דברים שאינני מכיר, אך קשורים בחלקם עם מהותי. דבר אחד הוא להיות מוגבל, דבר אחר הוא להכיר את המגבלות של יש אחר. היש הנעלה מכול מכיר את חולשתי, אך אין הוא לוקה בה.19

			בכך, טוען מנדלסון, הוּכחה עצמאות האני שהוא עצם הקיים בפני עצמו ולא תכונה של העצם הכולל־כול (העולם/האל). בד בבד גם הוכח שלמרות ההתאמה המלאה בין מושגים במחשבתו של האל ובין עצמים בעולם — ולכן גם בין האל ובין העולם כולו — עדיין קיים הבדל בין האל לעולם, אם כי איננו יודעים להשיג בבירור את ההבדל הזה.

			לפנינו, אם כן, שלוש אמיתות הנאמרות בגוף ראשון יחיד. האחת (ודאות קיומי ותחושותיי, הקוגיטו של דקרט) מבוססת על היותה נהגית בגוף ראשון יחיד ואיננה תקפה בשום גוף דקדוקי אחר; אותם דברים אמורים באני, על 'גופנו ונפשנו' ('כואבת לי היד'). האמת השנייה (אני תופס שקיומי תלוי בגורמים חיצוניים — האני במובן של 'גופנו ונפשנו') אף היא מבוססת על החוש הפנימי ועל החושים ואף היא נהגית בגוף ראשון, אך היא ניתנת לאימות גם כאשר מדובר בגוף חי אחר: בכל ספר פיזיולוגיה אפשר למצוא ידע על התנאים החיצוניים הנדרשים לקיום חיים. ואילו האמת השלישית (אני בן תמותה) אומנם נאמרת בגוף ראשון יחיד, אך מנדלסון אומר שביסוסה אינדוקטיבי. מדבריו עולה שבסיס האמת של 'אני בן תמותה' איננו שונה מזה של 'בני אדם הם בני תמותה' או 'יונקים הם בני תמותה'. אחזור לנקודה זו להלן (סעיף 2.2.3), ואציע שהוודאות של 'אני בן תמותה' מבוססת הן אינדוקטיבית והן כידיעה ודאית בלתי אמצעית. ואולם, אם ההיגד 'אני בן תמותה' אמיתי עכשיו — על מה הוא מורה? הביטוי 'אני בן תמותה' הוא בלשון הווה, ודומה שהוא מורה על מצב עניינים בהווה. ואולם, אין דרך לאמת את הטענה באמצעות בחינת המציאות הנוכחית. 'בן תמותה' הוא ביטוי שמורה כביכול על מצב עניינים עכשווי, אך משמעותו היא נטייה (דיספוזיציה) למצב עניינים אחר, עתידי: 'אני בן תמותה' עכשיו, כלומר 'מועד' למות במועד מאוחר יותר. ואולם, כיצד נבחין בין ערכי האמת של 'אני בן תמותה' ו'אני בן אלמוות'? הראשון אמיתי, השני שקרי, שניהם מייחסים דיספוזיציה לסובייקט, אך אין מצב עניינים בהווה שמאשש או מפריך ישירות את הטענה 'אני בן תמותה'. מנדלסון טוען כי ככל מושגי האפשרות, גם מושג זה מורה על אמת הנחשבת בשכלו של האל — ובכך מוכח קיומו של האל. כדי להבהיר את הטענה אבחין בין שני סוגים של מושגי 'אפשרות' שהדוגמאות של מנדלסון משתייכות אליהם. הטיעון של מנדלסון שאפשרות מחייבת קיום של שכל החושב אותה משכנעת הרבה יותר כאשר מייחדים אותה לדיספוזיציות, ולא לכל האפשרויות.

			2.2.2 אפשרויות ודיספוזיציות

			אבהיר את הבעיה הכרוכה בדיספוזיציות בסיפור ידוע: אימו של הרשלה שלחה אותו לקנות גפרורים. הרשלה חזר עם קופסת גפרורים, אך לא הגפרור הראשון וגם לא השני והשלישי נדלקו. האם הורתה להרשלה לשוב לחנות ולהחליף את הקופסה וגם לוודא שהגפרורים נדלקים. הרשלה חזר, ושוב לא נדלקו הגפרורים. הרשלה התפלא: כיצד הם לא נדלקים?! הרי ניסיתי את כולם!

			השאלה היא כיצד מוודאים שהגפרורים דליקים (מושג של דיספוזיציה). לפני הניסיון איננו יכולים לסמוך באופן ישיר את הטענה שהגפרורים דליקים על מצב עניינים. לפני שאנו מנסים להדליק אותם איננו יודעים אם הם דליקים אם לאו. ואולם, אחרי הניסיון הגפרורים אינם דליקים. ואילו ברגע ההדלקה הגפרור נדלק בפועל ואיננו דליק בכוח. מכאן עולה שלעולם איננו יכולים לסמוך את הטענה לקיום דיספוזיציה על ניסיון באופן ישיר.20

			אפשר להנהיר מעט יותר את הבעיה אם נחשוב על הגדרה אפשרית של דיספוזיציה: נאמר שאם א נמצא במצב מ, הרי הוא מגלה תופעה ת אם ורק אם יש לו דיספוזיציה ד. דא עקא, ממשפט זה נובע שלגבי כל דבר שאיננו במצב מ איננו יכולים להכריע אם יש לו דיספוזיציה ד. ניסיונות אחרים להגדרה נכשלים אף הם. אדלג עליהם ואפנה להשתמעויות של השימוש במושג.

			על מה מורים ההיגדים 'הגפרור דליק' או 'אני בן תמותה'? האם הם מורים על דיספוזיציה הקיימת לפני התממשותה? מהו המעמד האונטולוגי של דיספוזיציה, או של כוחות? האם אפשר, למשל, שכוחות ודיספוזיציות אינם אלא ביטויים לא ברורים שהנהרתם הייתה מסתכמת במערכת של ידיעות מדעיות מפורטות על תכונות (בפועל) של העצם שמהן נובעת התופעה שאנחנו מציינים בביטוי של דיספוזיציה? למשל: האם 'הגפרור דליק' שקול לנוסחה כימית של הגופרית בראש הגפרור, לחוקים הקובעים באיזו טמפרטורה היא מתלקחת ומה הטמפרטורה הנוצרת מחיכוך של ראש הגפרור בפני שטח מחוספסים? האם היינו יכולים להסתפק בידיעת כל העובדות והחוקים על הגפרור ולוותר על הידיעה שהגפרור דליק? ואולי דליק איננו תכונה של הגפרור לבדו, אלא תכונה התלויה ביחס בין הגפרור לסביבתו? שהרי הגפרור איננו דליק בעולם שאין בו חמצן. והאם משיקולים אלו לא נובע שייחוס דיספוזיציה למצב עניינים שקול למעשה לתיאור של כל מצבי העניינים ההווים בעולם? ואפשר להבחין בין מעמדן האונטולוגי של דיספוזיציות (קיימות או לא) ובין ידיעתנו החלקית או המלאה על אודותיהן. ולבסוף: האם איננו רוצים לייחס לעצמנו דיספוזיציות, ולהסביר את פעולותינו ברצונותינו (שנתפסים ככוחות)? הדיון בשאלות אלו נמשך עד עצם היום הזה, ודומה כי קיימת הסכמה לפחות על כך שמושגי הדיספוזיציה מרכזיים לשפה היום־יומית והמדעית.21 כך או כך: איננו רוצים לוותר על עיגון 'דליק' בתכונות של ישים (הרכב כימי, טמפרטורה וכיו"ב), אך ספק הוא אם ראוי להמיר את הדיספוזיציה 'דליק' בתיאור מלא של מצב העניינים הנוכחי ולוותר על 'דליק'. סביר שאנו זקוקים לתיאור המלא אך גם לידיעה של הדיספוזיציה הכרוכה בו. מושג דיספוזיציה כולל תמיד שניים: יש (אוסף תכונות) קיים, ואוסף תכונות אפשרי (בעתיד). הגפרור דליק פירושו ראש הגפרור קיים עכשיו, הוא עשוי גופרית וכן הלאה, והוא דליק (דיספוזיציה) — זאת אומרת שבתנאים ידועים אחרים יקרה כך וכך. בקיצור: אי־אפשר לייחס דיספוזיציה בלי לחשוב על מצב עניינים ממשי וגם אפשרי (ארחיב על כך בהמשך).

			זו גם דעתו של מנדלסון, והוא מודע גם לקשיים הכרוכים בכך:

			האין אנו סותרים את עצמנו כאשר אנחנו מייחסים לדבר־מה ממשי משהו שאיננו מצוי בממש? כאשר אנחנו מייחסים אפשרות גרדא כפרדיקט של משהו ממשי? לכאורה דומה שכך הוא. ועם זאת הרי מכלול הידיעות האנושיות מלא סתירות לכאורה, אפשרויות, כשרים, יכולות מיידיות או מתווכות, מסוגלות קטנה או גדולה, כישרונות וכו'.22

			מנדלסון, כדרכו, מציע שהקשיים הפילוסופיים אינם אלא קשיים של הלשון (Wortschwierigkeit). למעשה, כאשר אנו מייחסים לעצם כלשהו דיספוזיציה 'הרי אנו רק אומרים שמאיכותו הנוכחית אפשר גם להשיג כיצד בתנאים אחרים יקבל את אותה איכות שאנו מייחסים לו כאפשרית'. הדוגמאות של מנדלסון מראות שהוא חושב בעיקר על דיספוזיציות:

			לייחס לזהב יכולת התפשטות, לאוויר אלסטיות ולאדם יושב את הכושר ללכת, פירושו לומר על הזהב שעל בסיס איכותו הממשית הנוכחית אפשר להבין כיצד יתפשט בתנאים אחרים; או לומר על האוויר שהתפשטותו העתידית איננה סותרת את איכותו הנוכחית; וכמו כן לטעון שאם איברי התנועה, המשמשים עכשיו לאדם היושב לישיבה, יונהגו על ידי גורמים אחרים, הם יגרמו לו לקום או ללכת.23

			בדוגמה של האדם היושב או הולך מעורבת שאלת הרצון החופשי (ואידרש אליה בהמשך), בשתיים האחרונות לא מעורב כלל רצון,24 והמצב העתידי של הנושא (הצורה המרחבית והגודל שיתפסו החומרים בחלל) נובע סיבתית, ולכן הכרחית, מאיכותם הנוכחית ומהתנאים העתידיים. האיכות המיוחסת להם בהווה היא דיספוזיציה לקבל את האיכות שתהיה להם בעתיד בתנאים מסוימים.

			כמובן, יש להבדיל גם כאן בין מצב העניינים ובין ידיעתי אותו. אני יודע בוודאות שמצבו העתידי של הזהב תלוי באיכותו הנוכחית ובתנאים הסביבתיים,25 אך אינני מכיר את כל הגורמים הקובעים את איכותו הנוכחית או את התנאים הסביבתיים הנוכחים או העתידיים, וגם לו היה לי כל הידע הדרוש הרי היה זה ידע אינדוקטיבי בלבד, אם כי במקרים מסוימים אני רשאי לומר שדרגת ההסתברות של הידע שלי גבוהה עד כדי כך שהיא גובלת בוודאות של אמיתות התבונה ההכרחיות.

			זאת אף זאת: מנדלסון טוען (בעקבות גוטפריד וילהלם לייבניץ, כמובן) כי בעיקרון אפשר לנסח כל אמת קונטינגנטית כאמת הכרחית של התבונה. הדוגמה של מנדלסון היא ההיגד 'הינה עץ'. הביטוי האינדקסיקלי 'הינה', הממקם את העץ בחלל ובזמן, ניתן להנהרה על ידי נקיבה בתנאים רבים שקיומו של עץ בזמן ובמקום האלה מעיד על התקיימותם: 'הקרקע שהוא שתול בה; הזרע שצמח ממנו; אוויר, אור שמש, גשם וכל מה שתרם לכך שהעץ היה לממשי'. כל אלה מובלעים בביטוי 'הינה': 'במילה אחת, כל משפט שאנו מכירים באופן חושי ניתן עקרונית לנתחו לאמת של התבונה שהנושא שלה כולל את כל אותן קביעות פרטניות שבשלהן אפשר לייחס לנושא ממשות. האין זה ברור? לחלוטין!'.26 בעיקרון כל האמיתות האמפיריות החושיות והקונטינגנטיות ניתנות להעמדה על אמיתות הכרחיות. כמה שלבים לפנינו: בשלב הראשון אנחנו מייחסים לנושא דיספוזיציה (אנחנו מייחסים לבלוט את הדיספוזיציה להיות לאלון), בשלב השני אנחנו מעמידים את הדיספוזיציה על תכונות שלו הקיימות בהווה (זאת אומרת נוקבים בסימני ההיכר של בלוט תקין), בשלב השלישי אנחנו נוקבים בכל התנאים הסביבתיים הנדרשים למימוש הדיספוזיציה (קרקע, מים, אוויר וכו') בכל השלבים הזמניים עד לרגע מימוש הדיספוזיציה, ובשלב הרביעי אנחנו מעמידים את האמיתות האמפיריות על אמיתות של התבונה. צעד אחרון זה איננו מהותי להיקש מתכונות ממשיות על דיספוזיציה, אך הוא מהותי לטענה שלא מקרה הוא שאמיתות קונטינגנטיות יכולות להיות ודאיות כאמיתות של התבונה. אמיתות קונטינגנטיות אינן אלא אמיתות של התבונה המוכרות בערפול, לא בבהירות. ואולם, יושם אל לב כי ההיגד על הדיספוזיציה, ההיגד שבהינתן התנאים המתאימים יתפתח הבלוט לעץ אלון, מתייחס לאפשרות המצויה רק במחשבה. האפשרות איננה תכונה ממשית, עכשווית, שניתנת לאימות של הבלוט. אומנם, עיגנו אותה בתכונות ממשיות, אך התכונות הממשיות עולות כדי אפשרות רק בשכלו של החושב.

			2.2.3 Cogito ergo sum et moriturus

			כמו קיומו של העץ, הרי גם קיומי תלוי בגורמים פנימיים וחיצוניים, ואני יודע שכך הוא, אך לעולם אינני יכול לנקוב בכולם במפורש, ודאי שלא בדרגת הבהירות והפירוט הגבוהות ביותר. ואולם, מדובר באמיתות נוכחיות (לא עתידיות) שמהן אפשר להקיש על אפשרויות. מצבי עניינים נוכחיים קובעים את התכונות העתידיות של העצמים הנזכרים: של העץ הצומח, של הזהב והאוויר המתפשטים, ושל האני.

			מנדלסון מזכיר בספרו שתי דוגמאות של אפשרויות עתידיות של האני. הראשונה מערבת את הרצון החופשי: לאדם יושב יש כושר לקום וללכת, ובכושר זה אנחנו מסכמים רשימה ארוכה של תנאים הכרחיים לקימה והליכה, אך לא תנאים מספיקים (שאם לא כן הרצון לא היה חופשי).27 לעומת זאת יש דיספוזיציה אחרת של האני, שתלויה גם היא בגורמים פנימיים וחיצוניים רבים, אך איננה מערבת את הרצון החופשי. הדוגמה השנייה מבהירה מדוע מנדלסון מזכיר במובאה לעיל את 'התחושה הבלתי אמצעית של קיומי שלי עצמי' בגוף ראשון יחיד כאשר דומה שדי בדוגמת העץ, הנאמרת בגוף שלישי, להבהיר את תלותו של כל יש במכלול הישים האחרים. את הדיספוזיציה הזאת מנדלסון מזכיר מוקדם יותר באותו חיבור:

			כל אחד מאיתנו מחכה בוודאות שאין להטיל בה ספק שהוא ימות, אם כי בסיס השכנוע שלו איננו אלא אינדוקצייה שאיננה שלמה.28

			שתי אפשרויות עולות כאן: האחת היא שההיגד 'אני בן תמותה' הוא היקש מהיגדים אחרים שמתארים מצבי עניינים בהווה. נסביר למשל כי חייו של אדם תלויים בקיום של תנאים הן חיצוניים לו (אוויר, מים, מזון, טמפרטורה מתאימה וכו') והן פנימיים לו (למשל: התחדשות התאים שהוא מורכב מהם). אם כן, 'אני בן תמותה' הוא ביטוי מקוצר לנקיבה במצבם של כל תאי גופי ושל החוקים השולטים בהתחדשותם ובכיליונם, וכן של כל הפרטים במצב העניינים בעולם שיש להם נגיעה לקיומי. מובן שהידיעה האנושית הסופית איננה מספיקה לידיעת כל העובדות והחוקים האלה, וגם התאוריה הקושרת בין העובדות ובין הניבוי שיום אחד אמות איננה ודאית אלא מסתברת בלבד, ככל תאוריה אנושית. כאשר אני אומר 'אני בן תמותה' אני מבטא בצורה עמומה, לא מפורטת ולא מפורשת, את העובדה שקיומי כאדם חי תלוי באין־ספור ישים וכוחות בטבע. ידיעה מלאה, בהירה וברורה של כל העובדות והכוחות האלה, כלומר עובדות ודיספוזיציות, כוללת את האפשרויות שהן מגלמות — גם את מותי בעתיד. מכלול אין־סופי של ידיעות כאלה דורש שכל אין־סופי, שהוא שכלו של האל. מש"ל. דא עקא, בהוכחה כזו אין כל הבדל בין 'חיי תלויים באין־סוף גורמים' ובין 'חייו של עץ תלויים באין־סוף גורמים', בין גוף ראשון יחיד ובין גוף שלישי, בין 'עצים מתים' ובין 'אני בן תמותה'.

			אפשרות אחרת דורשת לשפר מעט את הטיעון של מנדלסון ולהמשיך אותו כפי שהתחיל, כלומר מוודאות הקיום שלי. ההיגדים 'בני האדם הם בני תמותה' או 'היונקים הם בני תמותה' נסמכים על אינדוקצייה שאיננה שלמה, אך דומני שהוודאות הסובייקטיבית של תלות הקיום שלי (נפשי וגופי) בגורמים חיצוניים והוודאות שאני אמות הן שני פנים של אותה התנסות. ודאות המוות שלי איננה רק נגזרת מההיקש 'כל בני האדם הם בני תמותה, אני בן אדם, אם כן אני בן תמותה'. היא מבוססת בראש וראשונה על תחושה בלתי אמצעית, והיא מלווה ברגש עז: חרדה. די בדקה של חנק (בשל טביעה או סיבה אחרת), או באובדן דם מסיבי, או בחשיפה לקור קיצוני בלא מחסה, ואפילו במחלה עזה, כדי שנחוש באורח מיידי, בלתי אמצעי, כיצד החיים אוזלים מגופנו, וחרדת המוות תשתלט עלינו. התלות שלנו בפעולת הגוף מצד אחד (נשימה, שתייה ואכילה והפרשות) ובקיום תנאים סביבתיים מצד אחר (אוויר, מזון) ידועה לנו מהתנסות גופנית ישירה, והיא עולה תוך כדי הרגשת שבריריות חיינו ותלותנו המוחלטת בפעילותו התקינה של גופנו ובקיומו של עולם הנאות לקיומנו. במילים אחרות: הרגשת התלות של קיומי באין־ספור גורמים היא אותה הרגשה שבשלה אני יודע על מותי העתידי. שני ההיגדים מורים על אותה התנסות.

			כאשר אני חושב את ההיגד 'קיומי תלוי באין־ספור גורמים' או את האמת העמומה אך הוודאית 'אני בן תמותה', היגדים אלו מורים על מכלול האמיתות המצדיקות אותם והמצויות בשכל האין־סופי, ולכן אם ההיגד אמיתי עכשיו הרי הוא אמיתי משום שקיים עכשיו שכל אין־סופי שמצויות בו כל האמיתות המתאימות, הן המורות על מצב עניינים בהווה, הן האפשרויות, ולכן ודאי שקיים שכל אין־סופי. מאחר שרק לאל האין־סופי יש שכל אין־סופי, הרי שקיים אל אין־סופי. מש"ל.

			הוכחה זו מתבססת על הוכחה של לייבניץ,29 אך בעוד אצל לייבניץ אמיתות הלוגיקה והמתמטיקה הן שמתקיימות בשכלו האין־סופי של האל, מנדלסון יוצא מהאמיתות הוודאיות אך הקונטינגנטיות — 'אני קיים', 'אני בן תמותה'. מההוכחה של לייבניץ עולות כמה בעיות, ובהמשך אידרש לאחת מהן. בנקודה זו אני רק מבקש להצביע על כך שהיא מתסכלת ככל ההוכחות האחרות לקיום האל: לכל היותר היא מוכיחה קיום של ישות או שכל אין־סופיים, אך לא את קיומו של אל הדת שאליו מתפללים ושלישועתו מקווים. כאן בולט יתרונה של ההוכחה של מנדלסון. לתפיסתו 'אני חושב — אני קיים' ו'אני בן תמותה' ודאיים כאמיתות הלוגיקה והמתמטיקה, אך אנחנו מכירים אמיתות אלו בדרך אחרת מאשר אמיתות לוגיות, ודרך זו משליכה גם על משמעותן בחיינו. אנחנו מכירים באמת 'אני חושב משמע אני קיים' בהתנסות ישירה, לא בטיעון דיסקורסיבי, והאדם ההוגה את האמת 'אני בן תמותה' איננו אדיש לה כפי שהוא אדיש ל־4=2+2, להפך: יש מעט עובדות בעולם שמטלטלות אותו רגשית כאמת זו. לו יכולנו להנהיר את האמת העמומה הזאת היינו מקבלים מכלול של אין־סוף האמיתות הברורות של הגורמים שקיומו של האדם תלוי בהם וכן של הגורמים שיביאו למותו. ידיעת המכלול הזה או אף הידיעה העמומה של המכלול המאפשר את קיומי השברירי ושיביא למותי מונחות ביסוד הרגשת התלות המוחלטת של האדם, שהיא הגדרת הדת (או נכון יותר: האמונה הדתית) של שליירמאכר. יתרון ההוכחה של מנדלסון ברור: הוא משתמש בהוכחה של לייבניץ אך מחליף את בסיסה — נקודת המוצא אינה אמיתות נצחיות שאינן משליכות על פחדיו הקיומיים של האדם, אלא התנסות ישירה ואמיתות על מצבי עניינים שקיום האדם וודאות מותו תלויים בהם, ולא אמיתות אלו גרידא, אלא אך ורק כאשר הן נאמרות בגוף ראשון יחיד. תמיד מדובר בי עצמי, ולא רק עצמי במובן המחשבה הטהורה של דקרט, אלא עצמי במובן של האני השלם, גופו, רגשותיו ומחשבותיו. ההוכחה לקיום האל המטפיזי (השכל האין־סופי) מתלכדת כך עם מאפיין חשוב של האמונה הדתית — הרגשת התלות המוחלטת שלי, לטוב ולרע.

			הידיעה הוודאית הזאת של מותי הצפוי, המושרשת בהתנסות שלי עצמי, תקפה רק אם היא מבוטאת, ממש כמו הקוגיטו, בגוף ראשון יחיד: אני קיים, אני אמות. כאשר מנסחים את המשפט בגוף אחר, ולא בגוף ראשון יחיד (למשל: הוא קיים, הוא ימות וכו'), אמיתות ההיגד תלויה באינדוקצייה ובהיקש אנלוגי. כמובן, עם ההתבגרות התחושה הבלתי אמצעית של שבריריות חיי מפורשת בידיעה הכללית שכל בעלי החיים הם בני תמותה ומתמזגת איתה, אך החרדה לנוכח סכנת מוות איננה מעוגנת בהיקש אלא בידע מיידי המבוסס על תחושות גופי.

			2.2.4 שבריריות החיים וודאות המוות

			הידיעה הכפולה הזאת, של תלות חיי בפעולה סדירה של גופי ושל קיומו של עולם נאות לקיומי, מצאה ביטוי במסורת היהודית. הדוגמה המובהקת למודעות לשבריריותו של הקיום האנושי התלוי על בלימה היא ברכת 'אשר יצר'. הברכה נאמרת אחרי עשיית צרכים (הפרשת צואה או שתן), והיא מבטאת היטב את תלות האדם בפעולה הסדירה של גופו ואת איום המוות הנשקף מכל שיבוש בתפקוד זה.

			בָּרוּךְ אַתָּה אֲדֹנָי אֱלֹהֵינוּ מֶלֶךְ הָעוֹלָם אֲשֶׁר יָצַר אֶת הָאָדָם בְּחָכְמָה וּבָרָא בוֹ נְקָבִים נְקָבִים חֲלוּלִים חֲלוּלִים. גָּלוּי וְיָדוּעַ לִפְנֵי כִסֵּא כְבוֹדֶךָ שֶׁאִם יִפָּתֵחַ אֶחָד מֵהֶם אוֹ יִסָּתֵם אֶחָד מֵהֶם אִי אֶפְשַׁר לְהִתְקַיֵּם וְלַעֲמוֹד לְפָנֶיךָ אֲפִילוּ שָׁעָה אֶחָת: בָּרוּךְ אַתָּה אֲדֹנָי רוֹפֵא כָל בָּשָׂר וּמַפְלִיא לַעֲשֹות. (נוסח ספרד)

			ברכה אחרת, ברכת 'בורא נפשות', מוסיפה היבט אחר: לא די בתפקוד נאות של הגוף, נדרשים גם תנאים חיצוניים לקיום החיים:

			בָּרוּךְ אַתָּה ה' אֱלֹהֵינוּ מֶלֶךְ הָעוֹלָם, בּוֹרֵא נְפָשׁוֹת רַבּוֹת וְחֶסְרוֹנָן עַל כָּל מָה שֶׁבָּרָאתָ לְהַחֲיוֹת בָּהֶם נֶפֶשׁ כָּל חַי, בָּרוּךְ חֵי הָעוֹלָמִים.

			עם הנפשות הקב"ה בורא גם את 'חסרונן', לאמור מה שמספק את צורכיהם ומאפשר את קיום החיים. קיומו הזמני והשברירי של האדם דורש את קיומו של עולם המותאם לצרכיו (hospitable).30 תובנה זו היא נדבך חשוב בשתי שיטות פילוסופיות השונות מאוד זו מזו: מחד גיסא, הפילוסופיה של הדת של שליירמאכר מושרשת בתודעת התלות המוחלטת של האדם בעולם; מאידך גיסא האונטולוגיה של לייבניץ מושתתת על התובנה שקיומו של כל יש בעולם תלוי לא רק בכך שהוא אפשרי בפני עצמו (possible), אלא עליו גם להיות אפשרי כשהוא משובץ במכלול הישים האחרים המרכיבים את העולם (compossible).31 שני ההיבטים מאוחדים בהוכחה של מנדלסון לקיום האל (הקודמת, כמובן, לספרו של שליירמאכר), ולמעשה אפשר לראות בהם שני ניסוחים של אותה עובדה.

			2.2.5 התלות המוחלטת של האני — לייבניץ ושליירמאכר

			ב'מועדי שחר' מנדלסון מתפלמס עם מה שהתקרא בשעתו 'שפינוזיזם', ובין השאר עם התפיסה שכל הקיים קיים בהכרח. לעומת זאת מנדלסון מבחין בין קיום הכרחי (שמיוחס רק לאל, שמושגו כולל את פרדיקט הקיום, ולישים מתמטיים, שקיומם הוא בעצם היותם נחשבים32) ובין קיום קונטינגנטי, של גופים בחלל ובזמן. כל יש אפשרי צריך להיות אפשרי בפני עצמו, זאת אומרת שמושגו חף מסתירה. ואילו כל יש בעולם אפשרי צריך להיות הן אפשרי בפני עצמו והן אפשרי באותו עולם. אתן דוגמה מקראית: בהחלט אפשרי היה שקין לא ירצח את הבל; אך קין שלא רצח את הבל לא יכול להתקיים בעולם שבו הבל נרצח על ידי קין. כמובן, גם הבל שלא נרצח הוא יש אפשרי בפני עצמו, אך אין הוא אפשרי בעולם שבו קין רצח אותו. אמור מעתה: כל יש קונטינגנטי ממשי חייב להיות אפשרי הן בפני עצמו (possible) והן במכלול הישים המרכיבים את העולם (compossible). כל מכלול של ישים שהם הן אפשריים בפני עצמם והן אפשריים זה עם זה מהווה עולם אפשרי, והאל בוחר מהם את העולם הטוב ביותר מכל העולמות האפשריים. עולמנו הוא כמובן העולם שנבחר מכל העולמות האחרים, והא ראיה שהוא אומנם קיים למעשה. מובן שאין הכוונה שהעולם שאנחנו חיים בו הוא עולם שכולו טוב, אלא שהקיום של כל מה שיש בתוכו הולם את קיומם של הישים האחרים, והמכלול מתאפיין בשלמות הרַבה ביותר מכל העולמות האפשריים האחרים. נוסף לשיפוט שהישים אפשריים בפני עצמם נדרש אם כן השיפוט שהעולם הנבחר ראוי, הטוב שבאפשריים, ושאלוהים מאשר את קיומו כעולם ראוי (אישור, אם כן, במשמעות [Billigung approval]33). קיום העולם תלוי לא רק במחשבת האל, הקובעת שהוא אפשרי, אלא גם בכך שהעולם הוא עולם שאפשר לומר עליו: 'וַיַּרְא אֱלֹהִים אֶת כָּל אֲשֶׁר עָשָׂה וְהִנֵּה טוֹב מְאֹד' (בראשית א 31).34

			כאשר מדען מנסה לגלות את מכלול התנאים שמאפשרים את קיומו של עץ, וכאשר מנדלסון דן בשאלה העקרונית של תנאי האפשרות של ישים קונטינגנטיים, אפשר לתאר את פועלם כניסיון לשחזר את שיקולי האל כשהרכיב עולמות אפשריים — מדובר בתכנון נסוג בדיעבד (reverse engineering). ההוכחה לקיום האל שמנדלסון מציג מסתמכת על קיומם של אין־סוף תנאים לקיומו של כל יש אמפירי (במילים אחרות: הוא צריך להתאים לקיומם של כל הישים האחרים באותו עולם). אין אדם היודע את כל האמיתות על התנאים האלה, ומנדלסון מציע שהאמיתות שאינן ידועות לנו על מצבי עניינים ממשיים (וגם על אפשרויות עתידיות) קיימות בשכלו של האל. לפני שאדון בפרטי ההוכחה ראוי לענות על השאלה מדוע זוהי הוכחה דתית לקיום האל, או הוכחה לקיום האל הדתי, שהרי דומה שאיננה חורגת מפתרון אפלטוני לשאלת קיומם של ישים מופשטים (כוללים, אפשרויות וכיו"ב) ומהוכחת קיומו של האל כשכל אין־סופי. התשובה נתונה בסינתזה שיצר מנדלסון בין גרסתו הגופנית לקוגיטו של דקרט (אני קיים כגוף עם תחושות) ובין התובנה שקיומי תלוי באין־סוף תנאים, פנימיים וחיצוניים, ולבסוף, שאני מועד למות. לא רק קיומו של העץ שאני מצביע עליו תלוי באין־סוף תנאים שזכו לאישורו של אלוהים אלא גם קיומי שלי! תודעת התלות, האמון בעולם נאות לקיומי וודאות המוות העתידי נטועים הן בידיעות יום־יומיות ומדעיות והן בהתנסות ישירה. האמון בעולם נאות לקיומי מתבטא בהכרת טובה, וודאות המוות המתקרב מעוררת חרדה. לטיעון הפילוסופי נוסף פן סובייקטיבי, שאין להתעלם ממנו, של התנסות מיידית ושל תגובות רגשיות. התגובות יכולות להיות ביטחון בקיומם הנאמן של התנאים הנדרשים (עולם שאל מיטיב אישר אותו כעולם ראוי ובחר בו) ואולי הכרת טובה, תיתכן גם חרדה לנוכח אובדן האמון בכך שהעולם אמין ונאות לקיומי, או לנוכח הוודאות שגופי שלי עצמי עלול שלא לתפקד עוד כנדרש — או שניהם. בעוד הוכחתו של מנדלסון לקיום האל טוענת כי אמיתות על דיספוזיציות מוכיחות את קיום שכלו האין־סופי של האל, הרי הצד הסובייקטיבי של ההוכחה הוא הרגשת התלות שלי באין־סוף הגורמים המתנים את קיומי והדיספוזיציה שלי למות. רק 13 שנים לאחר 'מועדי שחר' טען שליירמאכר כי הפן הרגשי הזה של תלות הקיום שלי עצמי באין־סוף הישים האחרים בעולם הוא מהות האמונה הדתית (שליירמאכר כותב: 'הדת'), ודומני שיש הסכמה כללית שאמונה באל ובהשגחה (ואצל מנדלסון: גם בנצחיות הנפש) היא (גם) תשובה לחרדה מפני המקריות השרירותית וחוסר המשמעות של החיים האנושיים ושל הקיום בכלל.35

			פרידריך שליירמאכר (1768–1834), מהתאולוגים הפרוטסטנטים החשובים ביותר עד ימינו, מייחד את הפרק השני בספרו 'על אודות הדת' (1799) לדיון 'על מהות הדת' (Über das Wesen der Religion). שליירמאכר מבחין את הדת מהמטפיזיקה ומהמוסר. הדת איננה מבקשת לדעת ולהכיר את העולם כמו המטפיזיקה, וגם לא לפעול בעולם כפי שמצווה המוסר. הדת איננה מחשבה ואיננה פעולה אלא 'אינטואיציה ורגש',36 ומשום כך יש לה תחום משלה בתודעה (Gemüt), תחום שבו היא שולטת לבדה.37 הדת מבקשת 'הסתכלות' (Anschauung) בעולם, היא מבקשת להקשיב בחרדת קודש לעולם בכל גילומיו ופעולותיו, היא מבקשת להתמסר לו בפסיביות ילדית, להיסחף ולהתמלא.38 היא 'אחדות מיסטית' של האינטואיציה ושל הרגש.39 'פעולה היא אמנות, תאוריה היא מדע, ואילו דת היא רגישות וחוש טעם לאין־סופי'.40 'גם הדת משוקעת כול כולה בטבע, אך בטבעו האין־סופי של המכלול, של האחד והכול'.41 הדת, אם כן, מתייחדת בעמידה הפסיבית אל מול האין־סוף — היא איננה משנה את העולם כאמנות ואיננה מנתחת ומסבירה אותו כמדע. בחיבור מאוחר יותר שליירמאכר מאפיין את מהותה של הדת בניסוח שהיה לסיסמה, לאמור שהדת היא תודעה והרגשה של התלות המוחלטת של האדם בעומדו מול העולם האין־סופי.42

			בין שהרגשה זו ממצה את האמונה הדתית בין שלאו, הרי למעלה ממאה שנים שהיא מקובלת לפחות כתיאור חשוב של האמונה הדתית, ואני סבור שהיא תיאור חד שלה. מאחר שמנדלסון מפרש את השגת העולם האפשרי מנקודת ראותו של האני כיצירת התנאים הנאותים לקיומי, ההוכחה שלו לקיום האל היא מניה וביה גם הוכחה דתית לקיומו של אל הדת ולא של אל הפילוסופיה בלבד, האל שהאני פונה אליו. היא יוצאת מהרגשת התלות המוחלטת של האני בעולם הפיזי האין־סופי ומידיעתו.

			2.2.6 עצם ההוכחה של מנדלסון

			ברשימת ראשי הפרקים שהקדים מנדלסון לפרק השישה־עשר של 'מועדי שחר' כלולה ההודעה הבאה: 'ניסיון להוכחה חדשה של ממשות האל מתוך האי־שלמות של ידיעת עצמנו'.43 ההוכחה בהצגתה הראשונה קצרה מאוד. כאמור לעיל, נקודת המוצא היא הקוגיטו של מנדלסון: הוודאות של התפיסה הפנימית של קיומי, ובד בבד הוודאות של תלותי, גופי ונפשי, באין־סוף גורמים שאינם ידועים לי או שאינם ידועים לי בבהירות ובברירות מלאות. כאן אין מקום לטעות, שהרי אינני מגיע לתובנה זו בדרך האינדוקצייה אלא בהרגשה פנימית מיידית, ואני עצמי הן הסובייקט הן האובייקט של ידיעתי. ואולם, אני מודע לכך שידיעתי את הגורמים שאני תלוי בהם חלקית ועמומה, וחסרונה מעיד על האפשרות של ידיעה מלאה וברורה של כל הגורמים האלה. ככל אפשרות אחרת, גם אפשרות של ידיעה מלאה זו צריכה להיחשב בשכל. מאחר ששום שכל סופי, ואף לא כל השכלים הסופיים יחדיו, יכולים להכיל את אין־סוף האמיתות הנדרשות, נדרש שכל אין־סופי החושב אותן בפועל. מש"ל.44

			ואולם, מנדלסון מוסיף וטוען כי לא רק אפשרויות מתקיימות במחשבה בלבד. ישים ממשיים צריכים להיחשב. מה לעצמים קיימים ולמחשבה עליהם או להיעדרה? ומדוע שלא יתקיים עולם דומם, שאין בו יצורים מרגישים וחושבים כלל? בעולם כזה לא תיחשבנה אפשרויות, אך מדוע שלא יהיו בו עצמים ממשיים? מנדלסון סבור כי עולם כזה איננו אפשרי:

			ועתה אני טוען כי לא רק שכל מה שאפשרי חייב להיחשב כאפשרי, אלא גם שכל הממשי חייב להיחשב כממשי על ידי ישות חושבת. מה שישות חושבת איננה מייצגת לעצמה איננו אפשרי בפועל, וכן לא נמצא בפועל מה ששום ישות איננה חושבת כממשי. משפטים אלו נהירים לשכל הישר.45

			מדוע מנדלסון מניח כי ישים ממשיים אינם אפשריים אם אינם נחשבים? לאחר שהוא מסיים את ההוכחה הוא בעצמו מעלה (בשם אחד ממאזיניו) את הקושיה הזאת: 'מה שיכול היה להיוותר לא ברור בשרשרת הנימוקים הזאת, הריהו המשפט שכל הממשי חייב להיחשב על ידי ישות חושבת'.46 בתשובתו לקושיה מנדלסון מזכיר שוב את הזהירות הנדרשת בשימוש בכל מושגי האפשרות,47 וכן הוא מזכיר כי אי־אפשר לייחס אפשרות כתכונה ממשית לנושא,48 אלא רק למחשבתו של סובייקט. אם כן, דומה שהיינו צריכים להקיש שמכיוון שאפשרויות קיימות במחשבה, הרי אם(!) אלוהים קיים, אזי כל האפשרויות נחשבות בשכלו (משום שמושגו כולל את הנשוא 'יודע כול'). זו הייתה גם טענתו של מנדלסון בעבר (ראו להלן). אבל, צריך להוסיף, אם איננו קיים, הרי שאין הוא חושב את האפשרויות, ואם נוסף לכך לא קיימים בעולם ישים חושבים אחרים, הרי האפשרויות אינן נחשבות, ואילו הישים הממשיים מתקיימים בין כך ובין כך. אך קיומם של עצמים ותכונות אובייקטיביות בלא תודעה מודעת לעולם שב ומוכחש אצל מנדלסון:

			ובכן, כל הממשי חייב להיות לא רק ניתן למחשבה (denkbar), אלא גם נחשב [בפועל] על ידי איזושהי ישות חושבת. לכל קיום ממשי (Realexistenz) מתאים בסובייקט כלשהו קיום אידיאלי (Idealexistenz), לכל דבר [מתאים] ייצוג. בלא להיות מושג (erkannt), לא קיים שום דבר ניתן להשגה (Erkennbares).49

			למרבה ההפתעה, טענה נועזת זו איננה מנומקת, להפך: 'האם אתם מודים בכך?' שואל מנדלסון את מאזיניו. 'וכי אפשר אחרת?!' הם עונים לו. אם כן, הטענה מרחיקת הלכת שהעלה מנדלסון (טענה המזכירה את מחשבתו של ג'ורג' ברקלי) נתפסת כמובנת מאליה. מנדלסון סבור שטענה זו ברורה לשכל הישר. ואולם, טענתו סותרת את דבריו בפרק קודם. בפרק השמיני, הפותח את החלק השני של 'מועדי שחר', הוא החלק המוקדש ל'הצגה שיטתית של המושגים על האל', מנדלסון מנסח שמונה אקסיומות. האקסיומה הראשונה: 'מה שהוא אמיתי, חייב להיות ניתן להשגה ככזה על ידי כוח מחשבה חיובי'.50 הביאור לאקסיומה: 'כל אמת נודעת לשכל העליון, אם ישנו כזה, בברירות הרבה ביותר'.51 בשני הנוסחים מנדלסון שומר על ניסוח של אפשרות — לא של מציאות. אם כן, האקסיומה הראשונה של מנדלסון מאפיינת את מושג האל (לאמור: יש לכלול במושג האל את ידיעת כל האמיתות), בין שהאל קיים ובין שלא. ואילו בהוכחה שלו לקיום האל מנדלסון עובר מניה וביה מהמושג לישות הריאלית, לאל הקיים.52

			נקודת התורפה של הטיעון היא בראש וראשונה הטענה שגם ישים ומצבים ממשיים (ולא רק אפשריים) חייבים להיחשב. מנדלסון איננו מציע טיעון מפורט להנמקת הטענה הזאת, אלא אומר שהיא ברורה לשכל הישר, אך גם חוזר שלוש פעמים על הנימוק, שאם לא כן ינבע הפרדוקס שאפשרויות תיחשבנה כממשיות. אני מבקש להציע השלמות לטיעון: בתפיסתו של מנדלסון, לחשוב דיספוזיציה פירושו לחשוב הן מצב עניינים ממשי והן אפשרות עתידית, וגם מנגנון סיבתי או רצוני הגורם ומממש את האפשרות העתידית.53 מנגנון זה — קשר סיבתי או פעולה רצונית — קושר את ההווה והעתיד זה לזה, את מה שהוא בפועל ואת מה שהוא בכוח בלבד ויֵצא לפועל בעתיד. אותו מנגנון עצמי גם מבחין בין מה שהוא בפועל ובין מה שהוא בכוח משום שהוא מצביע על שינוי שצריך לחול במצב העניינים הממשי כדי שתתגשם האפשרות. כדי לחשוב דיספוזיציה כראוי עלינו לחשוב את כל השלושה יחדיו: הממשות, האפשרות ותהליך השינוי מהממשות לאפשרות. אם לא נחשוב את כל השלושה יחדיו לא תתקיים הבחנה בין הדיספוזיציה לייחוס תכונה, זאת אומרת שמה שהוא בכוח בלבד לא יובחן ממה שהוא בפועל — האפשרות תיחשב לממשית, ממש כפי שהזהיר מנדלסון. אבהיר את הטיעון בעזרת דוגמה.

			לפנינו מלח. אנחנו יודעים עליו דברים אחדים: הוא גבישי, צבעו לבן, טעמו מלוח וכיו"ב. מדובר בתכונות ממשיות, בין ראשוניות ובין משניות, של המלח. המבנה הגבישי הוא תכונה ראשונית, הצבע הלבן והטעם הם תכונות משניות, כלומר תלויות לא רק בתכונות המלח אלא גם בתכונות החושים של האדם המשיג. שני סוגי התכונות קיימים בפועל. ואולם, למלח יש גם דיספוזיציה: הוא מסיס — אם נפזר אותו במים הוא יימס. דיספוזיציה זו נטועה (grounded) בתכונות ממשיות (עכשוויות) של המלח, למשל במבנה המולקולרי שלו, שמבחין אותו מחומרים אחרים. ואולם, הדיספוזיציות מיוחסות לדברים כפי שמיוחסות להם תכונות ממשיות ועכשוויות. אנחנו אומרים על המלח שהוא גבישי (תכונה, מתקיימת עכשיו!) ומסיס (דיספוזיציה, מתקיימת עכשיו!), ועל האוויר שהוא אלסטי (דיספוזיציה, מתקיימת עכשיו!). בצורת הפרדיקציה עצמה אין דבר המבחין בין תכונה ובין דיספוזיציה, בין גבישי ובין מסיס.54

			להבהרה נוספת של נקודה זו נחשוב על התפשטות החומר (מלח או חומר אחר). מדוע אינני רואה בהתפשטות דיספוזיציה אלא תכונה ממשית ואף ראשונית? הייתי יכול לומר שמדובר בדיספוזיציה, לאמור שאם יופעל לחץ על החומר הזה יתגלה שהוא שומר על תכונת ההתפשטות בחלל, ממש כפי שאני אומר שאם יפוזר המלח במים הוא יימס. ואולם, למעשה הדיספוזיציה להתפשטות של החומר שאני טוען לה זהה לתכונה הממשית (העכשווית) שאני מייחס לו. אין מדובר בדיספוזיציה שתתגלה בתכונה עתידית השונה מהתכונה הממשית המתקיימת כאן ועכשיו, ולכן גם לא נדרש מנגנון סיבתי או רצוני המתווך בין התכונות הממשיות (עכשיו) ובין אפשרויות עתידיות. מאחר שכך, ההתפשטות איננה דיספוזיציה. לעומת זאת האלסטיות של האוויר איננה מתממשת אלא בהפעלת לחץ והיא שונה מהתכונות הממשיות של האוויר בהווה. ייחוס דיספוזיציה לגוף צריך לשמור על ההבדל בין תכונות ממשיות כאן ועכשיו ובין הדיספוזיציה המתממשת בתנאים מסוימים, ומאידך גיסא ההסבר צריך גם להראות כיצד הדיספוזיציה נטועה בתנאים הממשיים העכשוויים, זאת אומרת להצביע על המנגנון המקשר את התכונות הממשיות עכשיו עם האפשרויות העתידיות. וכך אומר מנדלסון:

			לכל האפשרויות יש אם כן קיום אידיאלי בסובייקט חושב וזה מייחס אותן כניתנות למחשבה (denkbar) לאובייקט. אפשרות שאיננה נחשבת היא דבר והיפוכו (ein wahres Unding). אם נתון בדבר ממשי משהו ניתן למחשבה שלא נחשב על ידי ישות חושבת כלשהי [...] הרי שמה שהוא בגדר אפשרות גרדא נחשב בו בזמן לממשי, או שמחברים מילים בשעה שהמושגים סותרים זה את זה.55

			במילים אחרות: אם אני יודע שמלח נמס במים ואם אינני מנסח את הדיספוזיציה כך שהן התכונות הממשיות והן האפשרויות העתידיות באות לידי ביטוי, כי אז כאשר אני מייחס מסיסות למלח אינני יכול להבחין בין הדיספוזיציה הזאת ובין תכונה ממשית של החומר. ואם אני מייחס לחומר מסיסות כתכונה ממשית ולא כדיספוזיציה אני מתחייב לכך שהחומר נמס תמיד בפועל (מומס), תחת להיות מוצק ומסיס (עכשיו), ונמס רק בהינתנו במים. ייחוס דיספוזיציה דורש אם כן שלושה: ייחוס תכונות ממשיות לאובייקט, ייחוס אפשרויות לא־ממומשות הנטועות בתכונות ממשיות, ולבסוף, הצבעה על מנגנון הממיר את התכונות הממשיות באפשרויות. בהתאם לאופי השיח אפשר לנקוב במנגנון על פי הידע המדעי העדכני או בהסבר יום־יומי. מאחר שכל מצב עניינים הוא דיספוזיציה למצב העניינים העתידי, לא רק האפשרויות צריכות להיחשב כדי להתקיים, אלא גם המצבים הממשיים. ובמובלע: גם ההבדל ביניהם צריך להיחשב, כלומר המנגנון הממיר את אלה באלה כדי שייחוס הדיספוזיציות לא יקרוס לייחוס תכונות ממשיות. 'כל חיסרון זעיר בהתאמה בין העצם ובין המושג מביא אותנו שוב לפרכה להניח שמשהו שהוא בגדר אפשרי הוא תואר או נשוא אובייקטיבי של הממשי'.56 אם כן, ייחוס דיספוזיציה מבטא ידע על האפשרויות הלא־ממומשות הנטועות בתכונות ממשיות ומובחנות מהן (על ידי מנגנון סיבתי או רצוני).

			הטענה מתחדדת כאשר מדובר בנו גופנו, בתכונותינו ובמה שידוע לנו עליהן, ולבסוף גם במה שידוע לנו על הדיספוזיציות שלנו ואפשרויות עתידיות. הטענה מתחדדת אז הן משום שהאמיתות הבלתי אמצעיות הנזכרות על עצמנו ודאיות (ואילו האמיתות על תכונות המלח עלולות להיות שגויות) והן משום שידיעתנו את הדיספוזיציות שלנו בהווה ואת האפשרויות העתידיות הנטועות בהן היא חלק מהותי מחיינו בהווה. נזכור כי כותרת הפרק המפנה להוכחה החדשה של מנדלסון היא 'ניסיון להוכחה חדשה לקיומו של האל מתוך האי־שלמות של ידיעת עצמנו' וכי הוא דן בגבולות הידע שלי בדבר התנאים הנדרשים לקיומי בהווה. עוד נזכור שמנדלסון מזכיר שתי דיספוזיציות שלי. הראשונה היא האפשרות שאני הישוב עתה אוּכל לקום בעזרת אותו גוף עצמו — זהו חופש הרצון הבסיסי של שליטה בגופנו. הדיספוזיציה השנייה, שנזכרה בפרק מוקדם יותר, היא העובדה שאני בן תמותה, כלומר שיש לי דיספוזיציה שתתגשם עם מותי. שתי אלה הן כמדומני מהאפיונים המהותיים ביותר של האדם: חופש הרצון שלו ועובדת סופיותו. ידיעת החופש הבסיסי שלנו וידיעת מותנו הצפוי הן מהגורמים המהותיים ביותר לתפיסתנו את עצמנו ולחיינו בהווה, ואיננו יכולים להיות שווי נפש כלפיהם. אם אנסח את שתי הדיספוזיציות האלה כתכונות ממשיות אגיע לפרדוקס או לסתירה: אם אומר שאני הישוב גם עומד והולך, או שאני החי עתה גם מת, הרי אחטא בסתירה. אני צריך לשמור על הפער בין התכונה הממשית, הקיימת עתה, ובין הדיספוזיציה שנטועה בתכונות הממשיות ושתתגלה בעמידתי, בהליכתי ובמותי.

			ומאידך גיסא: דיספוזיציות נטועות במצבי עניינים ממשיים, וידיעתי הוודאית את הדיספוזיציות שלי (חופש ומוות) כרוכה בידיעתי העמומה של מכלול מצבי העניינים שהן נטועות בהם. ההיגדים על אודות הדיספוזיציות ומצבי עניינים שהדיספוזיציות נטועות בהם אמיתיים עכשיו משום שאלה ואלה מורים על אמיתות קיימות בפועל. אם כן, לא רק האפשרי אלא גם הממשי חייב להיחשב בפועל.

			לאחר מסקנת הביניים, שׁכּל אפשרי וממשי צריכים להיחשב בפועל, די בעוד צעד אחד בלבד להגיע למסקנה המבוקשת, שהשכל האין־סופי קיים: על פי מנדלסון מחשבה היא קביעה (מודיפיקציה) של השכל (או האני) הנתפס כנושא ועצם.57 הצעד הוא בכוח העיקרון המסורתי (המובלע אצל מנדלסון) שפעולות הן פעולות של עצם הנושא אותן (Actiones sunt suppositorum), וממנו נובע שאין־סוף מחשבות מעידות על קיום שכל אין־סופי. בכך הושלמה ההוכחה 'אני חושב משמע אני קיים' (המחשבה מניחה קיומו של חושב) וכך גם המעבר מקיומה של מחשבה אין־סופית לקיומו של שכל אין־סופי חושב:

			התודעה והתובנה הברורה של יש קונטינגנטי, ואף של כל הישים הקונטינגנטיים יחדיו, אינן מגיעות עד ל[השגת] קיומו של גרגר אבק בקרן אור שמש. [...] בהכרח קיימת ישות חושבת, שׂכל, החושב בצורה המושלמת ביותר את מכלול האפשרויות כאפשרויות, ואת מכלול הממשויות כממשיות [...] קיים אם כן שכל אין־סופי.58

			כאמור, מקור ההיקש מקיום אין־סוף אמיתות לקיומן במחשבתו של האל הוא בלייבניץ. לייבניץ טען כי הקיום של הלוגיקה והמתמטיקה, של יחסים, של אפשרויות ושל אמיתות הכרחיות ('נצחיות') דורש את קיומו של שכל אין־סופי החושב אותם, ומכאן את קיומו של האל שזה שכלו.59 עיגון האמיתות ההכרחיות בשכל האלוהי הוא חלופה לאפלטוניזם, שעל פיו קיימים ישים כאלה כאידיאות, והוא גם חלופה לתפיסה רווחת במאה התשע־עשרה (שכונתה בפי מתנגדיה 'פסיכולוגיזם'), לאמור שישים אלו קיימים רק במחשבה אנושית. לייבניץ מאמץ את התפיסה שאידיאות חייבות להיחשב בשכל כלשהו, וגם סבור כי אידיאות נצחיות אינן יכולות להיות מעוגנות במחשבה האנושית שאיננה נצחית. הפתרון נמצא בכך שהאידיאות נחשבות על ידי האל האין־סופי והנצחי, שמחשבתו אקטואלית תמיד.

			קל לראות שהוכחת קיום האל בדרך זו עולה בקנה אחד עם אל המקיים השגחה פרטית בעולם הזה. זה האל שכל פרט בעולם הזה נמצא לנגד עיניו ושכונן את העולם הזה כך שיתמוך בקיומי, וגם יביא אותו לקיצו. שני היבטים של תודעה דתית כרוכים כאן: מצד אחד תלותי המוחלטת בעולם, באין־סוף הגורמים המאפשרים את קיומי, ההרגשה של היותי נתמך בעולם נאות לקיומי; מצד אחר הידיעה שבשל אותה תוכנית בריאה אמות, וגם מותי הוא חלק מתוכנית שיש לי משמעות בה. הרגשה זו של אמון בעולם ניתנת לביטוי בשפת לייבניץ־וולף כמודעות להיותי רכיב במכלול האין־סופי של ישים ומצבי עניינים המהווים את העולם שבחר בו האל. התאוריה של הטוב בעולמות האפשריים והמילה שהשתמש בה מנדלסון, Billigung, מכוונות לחיוב הנוטה חסד (wohlwollende Billigung, benevolent approval), שבו האל מתייחס אליי ואל קיומי. צידה השני של תודעת התלות המוחלטת הוא הרגשת שבריריות הקיום וודאות המוות, והחרדה המתלווה אליהן. צד זה הוא המניע להוכחות השונות של מנדלסון לנצחיות הנפש מאז 'פיידון' שלו (1767) ועד ל'מועדי שחר' (1785). שני הצדדים מהותיים לאמונה הדתית.

			סיכומו של דבר, בעוד היגדים על קיום תכונות ממשיות ניתנים לאימות בלתי אמצעי בניסיון, הרי היגדים על אפשרויות ודיספוזיציות (אני חופשי לקום, אני בן תמותה) נדרשים להבחנה בין תכונות ממשיות ובין דיספוזיציות ולשורה של אמיתות שמקשרות בין התכונות הממשיות ובין האפשרויות שנמצאות בשכל. על אמיתות אלו בשכל האין־סופי ההיגדים שלי אמורים להורות. ההיגדים על אפשרויות ודיספוזיציות מניחים מראש את קיום השכל האין־סופי, הכולל את מכלול האמיתות שהיה יכול לבסס את ההיגדים שלי. מאחר שיש לפחות שני היגדים ודאיים על דיספוזיציות הרי גם קיומו של השכל האין־סופי שהם מורים עליו ודאי.

			חייבת אם כן להתקיים ישות חושבת, שׂכל המייצג לעצמו לא רק אותי עצמי על כל תכונותיי ומאפייניי והסימנים המבחינים אותי [מאחרים] אלא גם את מכלול כל האפשרויות כאפשרי, את מכלול כל הממשיים כממשי, בקיצור: את מכלול האמיתות והקשרים ביניהן בצורה הברורה והשלמה והמפורטת ביותר. קיים שכל אין־סופי.60

			2.2.7 הפרכת ההוכחה של מנדלסון ותשובה להפרכה

			כנגד הוכחת קיום האל על פי מנדלסון אפשר כמובן להעלות את ההשגה שאנו יכולים לחשוב עולם דומם שאין בו יצורים חושבים ומרגישים,61 ובעולם כזה הוכחתו משוללת בסיס, אך הישויות הקיימות ותכונותיהן הממשיות יכולות להתקיים בלא שאפשרויות עתידיות תיחשבנה. אפשר גם לפתח תורת משמעות שבה היגדים על אפשרויות עתידיות אינם מורים כלל על אמיתות, ומניה וביה גם לא על אמיתות בשכל האין־סופי.

			ההשגות תקפות, אך הן נשענות על בסיס זר למחשבתו של מנדלסון. מנדלסון פותח את הדיון ב'אני חושב' בגרסתו הוא — כולל תפיסות חושיות והרגשות של החוש הפנימי. פתיחה זו קבעה שנקודת המוצא היא אדם המשיג אובייקטים נתונים המטביעים בו חותם. במסגרת זו לשאלה כיצד נראה העולם מנקודת ראות ריקה, שאין בה יצור חושב ומרגיש, אין מקום. רב מזה, ה'אני חושב' של מנדלסון הוא תבוני וחושי כאחד. מנדלסון מקבל (בעקבות לוק) את ההבחנה בין תכונות משניות לראשוניות. המשניות תלויות גם בחושיות האנושית, כגון קולות, מראות, ריחות וכו'. איננו מייחסים את התכונות האלה לדברים עצמם אלא למזיגה בין הדברים עצמם ובין החושיות האנושית. התכונות הראשוניות הן איכויות של הדברים עצמם (גודל וצורה במרחב, מסה וכו'). אך מנדלסון תופס — בדומה לקאנט — גם את התכונות הראשוניות כפי שלוק תפס את המשניות, כתלויות הן בתכונות הסובייקט המכיר והן באובייקט המוכר:

			כאשר אנחנו אומרים שעצם מתפשט בחלל וניתן לתנועה, הרי משמעות המילים היא זו: עצם הוא משהו בעל תכונות כאלה שיש לחושבו כמתפשט. להיות א ולהיחשב כ־א הם על פי שימוש הלשון וגם על פי המושג אותו דבר עצמו.62

			במילים אחרות, העצמים שמדובר בהם מעוררים בנו את הייצוגים של התפשטות, תנועה, צורה, אי־חדירות וכו' (התכונות הראשוניות על פי לוק), אך איש אינו מעלה בדעתו לייחס את 'המושגים החושיים או התופעות' האלה (sinnliche Begriffe oder Erscheinungen) רק לדברים עצמם בהתעלם מתרומת החושיות האנושית. השאלה 'מהו אותו דבר כשלעצמו' (was dieses Ding an und für sich selbst sey) מעבר לתכונות שאני מכיר באמצעות הרשמים שהדברים מותירים בי, מעבר לכך שהדברים פועלים ונפעלים, היא שאלה החורגת מגבולות ההכרה, ולא רק מגבולות ההכרה האנושית, אלא מגבולות ההכרה בכלל.63 באין ישים ממשיים לא יכולה להתקיים מחשבה, תחושותיי הפנימיות והייצוגים של העצמים בתודעתי הם 'הטבעות מצד עצמים חיצוניים, הקיימים בפני עצמם'.64

			לא רק המינוח אלא גם התפיסה שאולים מקאנט (בהתאמות שאידרש להן). הכרתנו היא לעולם הכרת התופעה — המציאות כפי שהיא נראית מההיבט שלי, מראית העין שלה.65 עם זאת מנדלסון סבור כי אף שהתכונות המוכרות אינן של האובייקט כשלעצמו, אלא כפי שהוא מופיע לנו, הרי הידיעות שאנו רוכשים הן אמיתות אובייקטיביות, משום שאנחנו מוצאים התאמה מלאה בין הרשמים של החושים השונים שלנו ובין הרשמים של בני אדם שונים, ואפילו בין הרשמים של בני האדם לרשמים של בעלי החיים.

			בדיוק אימוץ חלקי זה של קאנט תומך בתפיסתו של מנדלסון שכל ממשות חייבת להיחשב. תפיסתו כאן נבדלה מתפיסתו של קאנט בכך שמנדלסון לא פילג את המציאות לדבר כשלעצמו ולתופעה. לו היה גם מנדלסון עושה כן היה יכול לומר שאומנם התופעה תלויה בסובייקט המכיר, אך הדבר כשלעצמו איננו תלוי בו. משלא הבחין בין השניים, בהיעדר תופעה בטל גם הדבר כשלעצמו, ובהיעדר סובייקט מכיר (בחושיו ובשכלו) בטלה לא רק התופעה אלא גם הממשות. אם כן, מנדלסון יוצא מנקודת המוצא של האדם הסופי המשיג את העולם בחושיו ובשכלו, ובכך כבר שולל את אפשרות הדיבור על העולם הדומם. לשאול על העולם באין שואל, לחשוב את מושג העולם שאיננו נחשב — פירושו לחרוג מגבולות ההכרה בכלל, משימה פרדוקסלית בעליל.

			עשרים שנה קודם לכן כתב מנדלסון ביקורת על חיבורו של קאנט 'על היסוד היחיד האפשרי להוכחת קיומו של האל', ושם מצוי הטיעון התאום לכך שכל ממשות חייבת להיחשב בפועל, לאמור שכל מחשבה מניחה קיום של יש ממשי. וכך נאמר שם:

			לולא היה מצוי חומר, נתון למחשבה, לא הייתה יכולה להיחשב אפשרות פנימית. לו היה מבוטל כל יש קיים, הרי לא היה שום דבר מוצב באופן מוחלט, ולא היה נתון דבר, ומאליו גם לא חומר למשהו ניתן למחשבה, ומאליו בטלה הייתה גם כל אפשרות פנימית. דבר זה סותר את עצמו, ומכאן שבלתי אפשרי באופן מוחלט שלא יתקיים שום דבר בכלל. אם כן, האפשרות הפנימית מניחה מראש קיום כלשהו.66

			רב מזה: בראש הפרק שמנדלסון מציג בו את ההוכחה החדשה שלו הוא כותב: 'ניסיון להוכחה חדשה לקיום האל מהאי־שלמות של ידיעת העצמי'.67 לכאורה היה אפשר להוכיח את קיום השכל האין־סופי מהאי־שלמות של ידיעת כל מצב עניינים שהוא, אך להתעלמות מאפשרות העולם הדומם נדרשת הפתיחה ב'אני'. אפשר לסבור שקיומו של הר שאיש אינו יודע על קיומו אפשרי, ושעולה קול שאין איש שומע כשנופל עץ ביער שומם, אך אי־אפשר לשאול אם אפשרית ידיעה שלי את עצמי כאשר אני אינני קיים. אם כן, הפתיחה בקוגיטו הקרטזיאני כביכול משרתת את הוכחתו של מנדלסון בשני אופנים: היא מבטלת מניה וביה את אפשרות הקיום של עולם שאיננו נחשב, והיא מבססת את קיום הדיספוזיציה (אני היושב יכול לקום) ואת האפשרות העתידית (מותי הוודאי) שדורשת ידע שאיננו מצוי לי.

			כאמור, אומנם אי־אפשר לשאול על ידיעתי את עצמי כאשר אינני קיים, אך לא רק שאפשר לטעון לאפשרות קיומו של עולם דומם שאיננו נחשב, אלא כל טיעונו של מנדלסון בנוי על ההנחה הלא־מפורשת שאם היגד אמיתי הרי הוא מורה על אמת 'קיימת' — בין כשלעצמה ובין בשכל כלשהו. גם הנחה זו איננה הכרחית. מקורן של השגות אלו על תפיסותיו של מנדלסון נמצא באפשרויות פילוסופיות אחרות משלו. ואולם, טיעונו גם לוקה בכשלים מביכים: כיצד היה יכול מצד אחד לאמץ את טיעון הקוגיטו של דקרט ומצד אחר להתעלם מהספק שהוליד אותו? כיצד היה יכול להחיל את ודאות הקיום גם על הגוף ועל תפיסות החושים? וכיצד היה יכול להשתמש ב'ניתן למחשבה' (denkbar) במשמעויות שונות, הן כפרדיקט חד־מקומי (מושג חף מסתירה וניגוד, ולכן מושג של ישות אפשרית) והן כפרדיקט דו־מקומי המורה על אפשרות המחשבה של ישות על ידי שכל, בלא להבחין ביניהן? כאמור, ההוכחה כושלת, אך אפשר למצוא בה פנים לצד זכות.

			3 	שבחי הרמבמ"ן68

			חידושו החשוב והמעניין של מנדלסון הוא שפתח בהתנסות אישית וודאית בחופש הרצון שלי (אני היושב יכול לקום), בוודאות שאמוּת ובבניית טיעון רציונלי (במסגרת הנחות פילוסופיות נתונות) על בסיס זה. בסופה של הפתיחה בהתנסות האישית מוכח קיומו של האל של הדת, האל שלי.

			גם כשליה של ההוכחה הזאת נראים אחרת משעה שערים למעמד המטפיזיקה במחשבתו של מנדלסון. בכל ענייני החיים והדת מנדלסון סומך על השכל הישר (common sense) — כך בעניין ההתעלמות מהספק של דקרט והביטחון בהכרה החושית, כך גם בענייני הדת. על פי מנדלסון כל אדם יודע שהאל קיים וקונה את עולמו על בסיס השכל הישר, זאת אומרת בלי מטפיזיקה ובלי אמיתות ההתגלות של איזו מהדתות. בכוח השכל הישר המשותף לכל בני האדם כל אדם יודע שהאל קיים, יודע את אמיתות המוסר ויודע שנשמתו נצחית ותזכה לישועה על בסיס הנהגתו המוסרית. לכל אלה אין צורך במטפיזיקה, וגם לא בתורה של אחת מדתות ההתגלות. המטפיזיקה נדרשת כדי להדוף את ביקורת הספקנים, ויש מי שעוסקים בה בשל נטייה אישית.69 לענייננו חשוב להזכיר כי ההוכחה לקיום האל שונה עקרונית מהוכחות שמסקנתן מגלה ידע חדש. קודם שפנה למטפיזיקה בכלל ולהוכחה של האל בפרט כבר ידע מנדלסון בוודאות על סמך השכל הישר כי האל קיים, כי הוא טוב ומיטיב עם בריותיו וכי הנפש נצחית.70 המטפיזיקה רק מעניקה לאמיתות אלו מבנה שיטתי ומנומק. מסקנת ההוכחות לקיום האל הייתה ידועה עוד קודם ההוכחה, ובכך הוכחות אלו נבדלות מהוכחות המגלות לנו אמיתות חדשות שלא ידענו על בסיס השכל הישר. מפתיע, אולי, להיווכח שבדיוק זו הייתה גם עמדתו של קאנט למעלה מעשרים שנה קודם לכן! 'ההשגחה לא רצתה שהידיעות ההכרחיות לישועת נפשנו (Glückseligkeit) יהיו תלויות בדקויות של היקשים, אלא מסרה אותן לשכל הישר הטבעי באורח בלתי אמצעי. די בשכל הישר להדריכנו לאמיתי ולמועיל ככל שאנו בהכרח נזקקים לו — ובתנאי שלא מבלבלים אותו בהטעיה מכוונת'.71

			מנדלסון גם איננו אדיש למסקנה החיובית של ההוכחה לקיומו של האל, והוא מודע לאפשרות שהאינטרס שלו מטה את שיפוטו. במקומות אחדים בחיבוריו, וגם כאן, ב'מועדי שחר', הוא כותב כי בלא האמיתות הבסיסיות של הדת, בלא אמונה בהשגחה ובנצחיות הנפש, לא היה מוצא טעם לחייו:

			ובאשר לי, הרי בלא להיות משוכנע באמת זו [= על האל ותכונותיו ובמשמעותה לאושרם של בני האדם ולשלוותם] אינני מוצא הנאה בחיי, ואף באושר עצמו אינני מוצא שמחה. [...] בלא אל וחיי עולם אין לכל נכסי העולם הזה אלא ערך נקלה בעיני.72

			מעט אחר כך מנדלסון כותב:

			נטייתנו משנה את משקל הראיות שמאששות אמת. מעורבותנו בתוצאות [הדיון] לעיתים מוסיפה משקל לנימוקים, ולעיתים גורעת ממנו.73

			מנדלסון בפתיחת ההוכחה שלו לקיום האל פונה אל שומעיו ומזהיר אותם: 'הסכיתו בתשומת לב, בניי! והעירו לי אם איכשל בשגיאה בשל הטיה מוקדמת לטובת רעיוני'.74 מודעות עצמית וביקורתית שכזו נדירה בקרב פילוסופים הרוצים להוכיח דבר מה.

			מעל לכול ראוי לציין שההוכחה של מנדלסון מכוונת לקיומו של אל הדת ולא של אל המטפיזיקה. בסיס ההוכחה הוא אמת ודאית על היות חיי תלויים באין־סוף גורמים, למעשה בעולם כולו, שהוא נאות לקיומי. אם נקרא את ההוכחה של מנדלסון (ושוב: בקריאה נוטת חסד) לא כהוכחה פילוסופית אלא כדין־וחשבון על רגש דתי ועל אמונה המתבססת עליו כי אז מתקבלת תמונה שונה לגמרי. מנדלסון יוצא מהתודעה וההרגשה של התלות המוחלטת של האדם בתפקוד אמין של גופו ובעולם נאות לקיומו. מצד אחד קיומי מעיד על כך שתפקוד גופי אמין ושהעולם נאות לקיומי. מצד אחר אני גם מודע לכך שתמיד חיי תלויים על בלימה, ואני מודע למוות הממשמש ובא, ואם כי גם במקרה זה אינני מכיר את הפרטים הרי אני יודע שהתנאים הנחוצים לקיומי יכזיבו לבסוף והדיספוזיציה שלי כבן תמותה תתממש. להרגשת התלות הזאת יש שני פנים: האחד הוא הכרת הטובה ותחושת ההגנה והביתיות שאני חש בעולם נאות לקיומי; הפן האחר הוא ידיעת הדיספוזיציה שלי למות, המודעות לשבריריות החיים שלי והוודאות שאמות. שתי ההרגשות — הביטחון בעולם שמאפשר את קיומי והחשש המתמיד בשל קיומי השברירי — שתיהן שייכות לבסיס האמונה הדתית. התלות מודעת, אך איננה ידועה בבהירות. מנדלסון מודע לא רק לתלותו בגוף ובעולם, אלא גם לקוצר ההשגה שלו: אין הוא יכול לפרט במה קיומו תלוי. לתלות הפיזית מתלווה תחושה של קוצר השגה. השגה מלאה (אפריורי!) מלווה בחיוב נוטה חסד של קיומי הפרטי במכלול העולם שהקב"ה אמר עליו 'טוב מאד' ושמכל אין־סוף העולמות האפשריים נבחר להיות הממשי, היא קשורה באופן הדוק בהשגחה והיא תשובה לחרדה מפני המקריות וחוסר המשמעות של החיים האנושיים ושל הקיום בכלל.

			התודעה העצמית העשירה והמסוכסכת הזאת, הנטועה בתחושות גוף ובהרגשה, רחוקה מהקוגיטו המחשבתי הטהור של דקרט כמרחק מזרח ממערב. אפשר שמנדלסון היה מיטיב לעשות אילו כתב פנומנולוגיה של האמונה הדתית תחת לצקת את תובנותיו לתבנית של הוכחה כאילו־פילוסופית.

			בצלאל מנקין

			יסודי חכמת ההגיון למלבים והשימוש בלוגיקה בפרשנות המקרא

			השימוש בכללים הרמנויטיים השאובים מתורת ההיגיון לא היה נפוץ בקרב מפרשי התלמוד וכותבי ספרי כללים,1 והיה נדיר בקרב מפרשי המקרא לדורותיהם. הרלב"ג קבע תשעה 'מקומות' (topoi, כללי היסק או צורות טיעון) שבעזרתם פרטי המצוות ודיניהם נלמדים מפשטי הפסוקים, ואחד מהם נלקח מתורת ההיגיון האריסטוטלית.2 ההסתמכות על לוגיקה יוונית והטענה שרק בעזרת הלוגיקה אפשר להבין קטעים מסוימים מכתבי הקודש היו נחלתם של מעטים, בהם ר' יוסף אבן כספי ור' שמריה האקריטי, פרשנים בני המאה הארבע־עשרה. שניהם חיברו ספרי לוגיקה ופרשנות למקרא, ושניהם הדגישו את חשיבות הלוגיקה להבנת המקרא.3 ניסיונותיהם לקשור בין הלוגיקה לבין התנ"ך מעניינים כשלעצמם וראויים למחקר נוסף. עד כמה שידוע לי, שניים אלו היו יוצאי דופן בין מפרשי המקרא בימי הביניים עד העת החדשה בהתלהבותם מהלוגיקה האריסטוטלית ככלי פרשני.

			במאמר זה אדון בספר לוגיקה שכתב אחד מגדולי פרשני התנ"ך במאה התשע־עשרה, רבי מאיר לייבוש וייסר, הוא המלבים, כפי שכינה את עצמו בספרו הראשון, 'ארצות החיים'.4 אין בכוונתי להציג כאן בדיקה מעמיקה של השימוש הרב במושגים ובכללים לוגיים המופיעים בפירושיו של המלבים, אף שתחום זה טרם נבדק עד כה, אולם אביא בסוף המאמר כמה דוגמאות לשימוש כזה.5 בדומה לר' יוסף אבן כספי ולר' שמריה האקריטי, המלבים ייעד לתורת ההיגיון מקום חשוב במפעל פרשנותו, גם אם פחות בחשיבותו מהמקום שייעד לדקדוק ולסמנטיקה של השפה העברית. הוא גם חיבר ספר לוגיקה. הספר פורסם רק לאחר מותו, תחת הכותרת יסודי חכמת ההגיון.6 אף ששלושת המפרשים הללו כתבו ספרים בתורת ההיגיון, ספרים שיש בהם הרבה מן המשותף, תורות ההיגיון הכלולות בכל ספר שונות זו מזו. ספרו של אבן כספי, צרור הכסף, שייך למסורת הלוגיקה האריסטוטלית מבית מדרשם של הפילוסופים המוסלמים אלפרבי ואבן רשד,7 ואילו ספרו של שמריה, הגיון, הוא בעיקר תרגום של הטרקטטוס של פטרוס היספנוס, מהחשובים בספרי הלוגיקה הסכולסטית.8 ספרו של המלבים מבוסס כולו על תורת ההיגיון של עמנואל קאנט, וכפי שנראה להלן, ספר זה הוא 'חיבור' תרתי משמע: חיבור של המלבים עצמו, וגם מלאכת חיבור (צירוף) של פרקים מכמה ספרים ומאמרים בלוגיקה בשפה הגרמנית של מחברים מתקופתו. מלאכתו של המלבים התבטאה בעיקר בקיצור, תרגום, ליקוט, עריכה ועיבוד של מקורות שונים לספר אחד. על מידת הצלחתו ישפוט הקורא. סיפורו של הספר יסודי חכמת ההגיון מעניין כשלעצמו. אפתח בו, ולאחר מכן אדון במקומה של הלוגיקה בפרשנות ההלכתית של המלבים.

			תעלומת ספר יסודי חכמת ההגיון והצעה לפתרונה

			בשנת 1900, 23 שנה לאחר מותו של המלבים, התפרסם בוורשה ספרו יסודי חכמת ההגיון 'על ידי' (כנראה במימון) יוסף חיים זאבעלינסקי ובעריכת אריה ליב גארדאן, שהיה אז מורה בבית הספר הנדיב בפתח תקווה. בהקדמה קצרה 'אל הקורא' גארדאן מסביר כיצד התגלגל לידיו כתב היד ומפרט את תפקידו בהכנתו לדפוס. עד היום יש המתקשים להאמין שהמלבים, רב פולני אורתודוקסי שלחם בכל כוחו נגד הרפורמה ונגד ביקורת המקרא ושטענו נגדו שאינו שולט בשום שפה, כתב ספר לוגיקה קאנטיאנית מלא ביטויים ומונחים בגרמנית. נביא את דברי גארדאן:

			הכת"י של הספר הנכבד הזה, קנה מר יוסף חיים זאבעלינסקי הי"ו מאת יורשי המחבר זצ"ל, וימסרהו לידי בשנת תרמ"ט להגיהו ולתקנו ולהכינו לדפוס. אנכי אמנם לא עסקתי בו בכל השנים הללו יומם ולילה, אבל רבות עמלתי בהגהתו ובתקונו, כי הכת"י היה מקוטע ומטושטש במקומות הרבה, ועלי היה לדמות מאמר למאמר ולשון ללשון, למען הוציאו מתחת ידי באותו לשון שיצא מתחת יד המחבר זצ"ל בלי שנוי כל שהוא. רק בשנים שלושה מקומות הרשיתי לנפשי להחליף משלי המחבר במשלים אחרים היותר נאותים לקוראים עבריים [...] גם השמטתי במקומות אחרים אריכות יתירה שהאריך המחבר בבאור איזה חקים משפטים, אחרי ראותי שהחקים ההם מתבארים היטב גם בקצרה.9

			הדברים הללו מעידים על כמה בעיות. ראשית, העורך מודה שכתב היד שנמסר לידו 'מקוטע ומטושטש במקומות הרבה', אך אינו מפרט היכן, מלבד שני מקומות שהוא מציין בטקסט: בפרק ד, המתחיל בסעיף ה, העורך מעיר 'התחלת הפרק חסר בהכת"י'; בסוף פרק יט הוא כותב 'פה נמצא בהכ"י נייר חלק, וכפי הנראה בקש המחבר לכתוב ההמשך ולא הספיק'. שני מקומות אינם 'מקומות הרבה', ואכן, אפשר להצביע על עשרות מקומות אחרים שחלו בהם שיבושים למרות שקידתו של העורך, במיוחד בכל הקשור לאיות של המונחים והביטויים בגרמנית. זאת ועוד, העורך אינו נרתע מלהשמיט קטעים או מלהחליף את משלי המחבר במשלים 'נאותים לקוראים עבריים'. למרבה המזל, היכרות עם המקורות שהמלבים עיבד ותרגם מאפשרת לא רק להחזיר את עטרת המשלים המקוריים ליושנם, אלא אף להשלים את הסעיפים החסרים.

			נוסף לבעיות הטקסטואליות נשאלת שאלת זהותו של המחבר. לפי נח רוזנבלום, 'התבוננות, אפילו שטחית, בספר תוכיח שהוא לא חובר על ידי המלבים'. לטענתו המינוח בעברית והשימוש הרב בגרמנית באותיות עבריות מעיד על בקיאותו של המחבר בתורת ההיגיון המודרנית, ו'אין מן הנמנע שהספר הזה היה ברשותו של המלבים אולם אדם אחר חיברו'.10 לעומת זאת, צבי שכטר סובר שהמלבים הוא שחיבר את הספר ושהוא השתמש בספרי לוגיקה גרמניים שהיו נפוצים בבתי ספר תיכוניים — 'על כן מעידים המונחים הגרמניים, בהם השתמש בספרו יסודי חכמת ההגיון'.11 כלומר, השימוש במקורות חיצוניים הוא בעיקר במינוח, אך הספר עצמו הוא פרי עטו של המלבים. לדברי שכטר אפשר לראות זאת בכמה דוגמאות 'האופייניות למלבים'. לאחר הצגת דוגמאות מעטות מן הספר הוא קובע כי 'ניתן לראות בדוגמאות אלו וכיוצא בהן סעיפים למשפטים שהיו חשובים למלבים בהשקפת עולמו ובאורח־חייו'.12

			לאחר בירור יסודי של מקורות הספר אפשר לומר שגם שכטר וגם רוזנבלום צדקו באופן חלקי. רוזנבלום חש נכונה שהסגנון והלשון אינם של המלבים, אך הוא לא שיער שהמלבים היה מחבר ספר על ידי חיבורם של קטעים שהוא עצמו תרגם ועיבד מספרי לימוד בגרמנית (אולי עם תלמידיו בקמפן, כפי שנראה להלן). אפשרות כזאת כנראה שלל גם שכטר, שאומנם שיער שהמלבים השתמש בספרי לימוד גרמניים, אך הוא לא העריך נכונה את טיב השימוש ואת היקפו, מפני שהספרים הללו לא היו מוכרים לו. אילו עיין בהם היה מגלה שהדוגמאות ה'אופייניות למלבים' לקוחות מילה במילה מהמקורות הגרמניים.

			תרגום של ספרי לימוד משפה זרה לשפה העברית ועיבודם, בלא להזכיר את המקור או את היקף ההשאלה, הוא תופעה ידועה כבר מתקופות קדומות,13 ויש לכך כמה דוגמאות גם בספרי לוגיקה בעברית. כאמור, הספר שחיבר שמריה האקריטי הוא כמעט כולו תרגום של הטרקטטוס של פטרוס היספנוס,14 ו'ספר ההגיון' לרמח"ל מבוסס כמעט כולו על ספר 'הוראות הלוגיקה' של מרקוס ונדלינוס (Markus Wendelinus), מנהל גימנסיה במאה השבע־עשרה.15 אומנם הרמח"ל אומר על ספרו 'רובו העתקתיו מספרי האומות', אולם הערה זו לא מנעה מקוראיו עד היום לראות ספר זה כאילו היה יצירה שלו.16 הספר יסודי חכמת ההגיון פורסם לאחר מותו של המחבר, ואין לו הקדמה, אף שהמלבים היה ידוע בכתיבת הקדמות ארוכות וחשובות בפני עצמן. מצבו של הטקסט ועדותו של המהדיר מצביעים על טיוטה ראשונית בלתי גמורה. ייתכן שלוּ פרסם את הספר בחייו היה מוסיף לו מבוא ואף מסביר את מלאכת החיבור ואת היקף השימוש במקורות זרים.

			נשאלת השאלה: אם הספר הוא אכן לקט, עיבוד ותרגום של מקורות אחרים, מדוע להסיק שמחברו היה המלבים? התשובה פשוטה — המלבים מזכיר בשני מקומות בכתביו את חיבורו בתורת ההיגיון: בפירושו לישעיה הוא כותב 'וההבדל בין בלתי אפשר במציאות ובלתי אפשר ההגיוני בארתיו בחבורי על חכמת ההגיון';17 בסירובו להיענות לבקשתו של אחד מנכבדי העיר אוהעל להגיש את מועמדותו לכהן בתפקיד רב העיר הוא כותב:

			אבל בעת הזאת [= 1841] ובעיר הזאת [= קמפן], ובמדינה הזאת [= פוזן], עדרים פסו, ובמכלאותיהם דללו. [...] ותחת מים אדירים פרשתי גם בציר אדיר בים התלמוד לפנים, וניענתי הרוח לרגל התלמידים אשר לפני, ולחפץ הדורשים. ועל ברכיהם נולדו לי חיבורים רבים, לדתי בחכמת ההגיון והטבע, וחכמת ביקור השכל, ומה שאחר הטבע, זולת חיבורי איוב וישעיהו.18

			לפי המכתב, בהיותו רב בקמפן, כשלימד תלמידים שככל הנראה למדו בבתי ספר גרמניים, 'נולדו' למלבים חיבורים רבים, וכמה מהם הוא הספיק להשלים ולפרסם לאחר מכן, בהם פירושו לישעיה (1849) ופירושו לאיוב (1860). ככל הנראה הוא לא השלים את כתיבתם של 'חיבורים רבים' במקצועות החול שציין. הספר יסודי חכמת ההגיון כולל פרקים הדנים בכל הנושאים המוזכרים במכתב, אם נחשיב את הפרק על תורת הנפש כחלק מחוכמת הטבע. אין אנו יודעים אם שם הספר, יסודי חכמת ההגיון, הוא של המלבים או תוספת של המהדיר. ייתכן גם שבתחילה חשב המלבים לכתוב כמה ספרים, ולבסוף איגד את כל החומר שתרגם בספר אחד, אך אותו הוא לא סיים לכתוב. לנוכח המובאות האלה, ההשערה של רוזנבלום שברשותו של המלבים היה תרגום לעברית שמישהו אחר תרגם נראית דחוקה.

			פרקי הספר ומקורותיהם

			יסודי חכמת ההגיון הוא תרגום ועיבוד של ארבעה ספרי לימוד המבוססים על הפילוסופיה הקאנטיאנית, שרווחה בגרמניה במחצית הראשונה של המאה התשע־עשרה. ידועים יותר מתרי עשר ספרי לימוד גרמניים בלוגיקה, מקצוע חובה בתיכונים ובגימנסיות, ששימשו בתקופתו של המלבים, מהם המבוססים על עקרונות קאנטיאניים. קאנט עצמו לא חיבר ספרי לימוד, והרצאותיו בלוגיקה שפרסמו תלמידיו משקפות יותר את הלוגיקה הפורמלית הכללית של כריסטיאן וולף, שקאנט לימד על בסיס ספרו של גאורג פרידריך מאייר (Meier, 1718–1777), ופחות את הלוגיקה הטרנסצנדנטלית שלו, הנמצאת בספרו 'ביקורת התבונה הטהורה'. זהו ספר קשה, וודאי שאינו מתאים לתלמידי תיכון. כבר בחייו של קאנט חיברו תלמידיו ספרים פופולריים המפיצים את תורתו, בהם 'ראשי פרקים של הלוגיקה הכללית' (Grundriss der allgemeinen Logik) של לודוויג היינריך פון יעקב (von Jakob, 1759–1827). ספר זה יצא לאור בפעם הראשונה בשנת 1788 וזכה לארבע מהדורות, האחרונה שבהן בשנת 1800. הספר דן לא רק בלוגיקה הכללית אלא גם ב'יסודות ביקורתיים של המטפיזיקה הכללית' והיה הספר הראשון שניסה ללמד את הפילוסופיה הקאנטיאנית בצורה 'עממית'. הסעיפים הראשונים של הספר, הדנים בלוגיקה, הם הבסיס לפרק הראשון בספר יסודי חכמת ההגיון של המלבים.19 הפרק כולל הגדרה של לוגיקה וחלוקתה ל'טהורה' ו'יישומית' ול'כללית' ו'מיוחדת', לפי הדוקטרינה הקאנטיאנית. פרק זה מסתיים בדיון קצר בשלושת חוקי היסוד של החשיבה: חוק הסתירה, חוק הזהות וחוק העילה המספקת.

			בהתאם לסדר הטיפוסי בספרי לימוד בתורת ההיגיון, הנושאים הבאים בספר יסודי חכמת ההגיון היו אמורים להיות תורת המושג, תורת המשפט ותורת ההיקש (הסילוגיזמוס), אולם המלבים מדלג על תורת המושג, ובתורת המשפט הוא דן בעזרת מקור אחר — ספר לימוד לחינוך הראשי בפילוסופיה (Lehrbuch für den ersten Unterricht in der Philosophie) של הקלסיקון הגרמני אוגוסט היינריך מתיאי (Matthiae, 1769–1835). מתיאי היה המנהל של הפרידריך־גימנזיום באלטנבורג משנת 1802 עד מותו. ספרו זה זכה לשלוש מהדורות, האחרונה שבהן בשנת 1833, ועקב הפופולריות שלו הוא תורגם לצרפתית בשנת 1837. חלקי הספר דנים בפסיכולוגיה אמפירית, בלוגיקה, במטפיזיקה ובפילוסופיה מעשית (תורת המידות ותורת המשפטים). רובו של פרק ב של יסודי חכמת ההגיון תואם את ספרו של מתיאי, ורק במקום אחד יש שינוי קל בסדר. בעקבות מתיאי, המלבים 'משקיף' על המשפט מארבעת צדדיו: 'מצד ההיקף', כלומר הכמות; 'מצד התוכן', כלומר האיכות; 'מצד הצרוף', כלומר היחס; 'מצד ההודעה', כלומר המודליות. כל אחד מן ה'השקפים' הללו מתחלק לשלושה: מצד כמות המשפט — 'הכללי', 'החלקי' ו'האישי'; מצד האיכות — 'בחיוב', 'בשלילה' ו'בבלתי נגבל'; מצד הצירוף — 'משאיי', 'תנאי מודבק' ו'תנאי מתחלק'; מצד ההודעה — 'אפשרי', 'ישיי' ו'הכרחי'.20 המלבים הכיר את 'מלות ההגיון' של הרמב"ם ולפעמים השתמש במינוח הטכני שלו, והתקשה במושגים unendlich ו־unbestimmt, שמקורם באריסטו. הדוגמה שמתיאי מביא למשפט unbestimmt היא animus est non immortalis (בעל חי הוא לא בן אלמוות), ואילו המלבים כותב: 'החכם ראובן או סכל?', מה שמלמד שהוא לא הבין את המושג 'בלתי נגבל' בהקשרו הלוגי.21 יש לציין ששלוש הערות ארוכות המופיעות אצל מתיאי מופיעות גם אצל המלבים, הנצמד לטקסט של מתיאי גם בסוגיית סוגי ההתנגדות בין משפטים.

			לקראת סוף פרק ב המלבים נוטש את ספרו של מתיאי ועובר למקור שלישי, מפתיע במיוחד. המקור אינו ספר לוגיקה או ספר לימוד כללי בפילוסופיה אלא הספר 'סגנון עסקי בהרצאות משרדיות או פרטיות, המבוסס על האמונות לחשוב בצורה נכונה ובהירה, המבוטא בצורה יפה ומוחלטת עם דוגמאות מלומדות בשביל לימוד עצמי'. ספר פופולרי זה כתב יוהן דניאל פרידריך רומפף (Rumpf, (1758–1838, פקיד בשירות המדינה בברלין ומזכיר בחצר המלכותית.22 הספר זכה לשלוש מהדורות מתוקנות, האחרונה שבהן התפרסמה בשנת 1828. המלבים משתמש בספר הזה כדי להשלים את תורת המשפט בפרק ב ולדון בתורת ההיקש בפרק ג. רומפף מביא בקיצור נמרץ (Abriss der Denklehrer) כללי חשיבה לפני שהוא פונה לעניינים שימושיים יותר. הספרים האחרים שהוזכרו לעיל מקדישים הרבה יותר הסברים לכללי ההיסק ממשפט אחד (כגון היפוך המשפט, conversio ו־contrapositio), לתמונות ההיקש ולאופני ההוכחה — דברים שכנראה המלבים לא התעניין בהם, והוא סיים את טיפולו בהיקש (וגם את השימוש בספרו של רומפף) בלא להזכיר את סוגיית אופני ההוכחה של מיני ההיקש התקפים.

			מפרק ד של יסודי חכמת ההגיון עד סוף פרק טו — שהוא סיום חלקו של הספר הדן בלוגיקה — אנו עומדים בפני תעלומה. פרק ד נפתח בסעיף ה, והעורך מעיר ש'התחלת הפרק חסר בהכת"י'. שם הפרק הוא 'גדר ההגיון' והוא חוזר על חומר שנדון בפרק א ביתר פירוט. זאת ועוד, הפרקים הבאים מציגים שוב בדיון ארוך וממצה את שלושת חוקי החשיבה (פרק ד), תורת המושג (פרקים ו–יא. סוגיה שכזכור הייתה חסרה בראשית הספר), תורת המשפט (פרקים יב–יג) ותורת ההיקש (פרקים יד–טו). במקומות אחדים המלבים מפנה למה שנאמר בפרקים הראשונים, כך שאין ספק שהוא מציג את כל החלק של הספר הדן בתורת ההיגיון כחטיבה אחת. החוקרים המעטים שדנו בספר לא שמו לב לחזרות המשונות הללו.

			עולה השאלה לשם מה החזרות. תשובה חלקית, אך לא מספקת, לשאלה כרוכה בעובדה שהפרקים ד–יד, שהם יותר משני שלישים של הספר, מבוססים על מקור אחד — הספר ראשי פרקים של לוגיקה כללית טהורה לפי עקרונות קאנטיאניים (Grundriß einer reinen allgemeinen Logik, nach Kantischen Grundsätzen) של תלמידו של קאנט, יוהן גוטפריד קרל כריסטיאן קיזווטר (Kiesewetter, 1776–1819). הספר הופיע בארבע מהדורות בשנים 1791–1826, והייתה לו תפוצה רבה.23 הוא השפיע בין היתר על תלמידו של קיזווטר, האסטרטג הצבאי קרל פון קלאוזוויץ (Clausewitz), וסילוגיזם מתוכו מילא תפקיד חשוב בנובלה של טולסטוי מותו של איוואן איליץ', ולענייננו, הוא היה למלבים המקור החשוב ביותר.24 בקטעים אחדים המלבים נצמד לקיזווטר, ובאחרים הוא מסתפק בליקוט, ובעיקר בקיצור. הספר של קיזווטר מחולק, לפי הדגם הקאנטיאני, לשני חלקים: לוגיקה טהורה ולוגיקה יישומית, ונראה שהמלבים לא התעניין בחלק השני. זאת ועוד, כבספרי לימוד רבים בתקופה ההיא, קיזווטר מביא את החומר קודם כול ב'ראשי פרקים', כלומר, ב־349 סעיפים קצרים, ואחר כך הוא מביא 'חקירות נוספות' לכל סעיף וסעיף. ברוב המקרים המלבים משלב את הטקסט עם הביאור, אך לפעמים הוא מציין את הביאור של קיזווטר במילת 'ביאור' או 'הערה', כך שגם הם לקוחים מהמקור הגרמני.

			ישנם סעיפים שלמים אצל המלבים שהם תרגומים כמעט מילוליים לסעיפים אצל קיזווטר, וישנם סעיפים שהמלבים מנסה 'לקנות בשינוי' את החומר על ידי שינוי סגנון. לדוגמה, קיזווטר טען בעקבות קאנט שחוקי הלוגיקה אינם נלמדים מהניסיון, הואיל והם כוללים ומוכרחים, אלא הם נוצרים מהתבונה עצמה (aus dem Verstande selbst geschöpft sind). הוא אומר: 'כאן אני חייב להשיב לקושיה שרוב תלמידיי מקשים'. הוא מעמיד את השאלה כך: האין אנו יודעים שחוקי הלוגיקה כוללים ומוכרחים אלא על ידי הניסיון שיש לנו מהחוקים הללו — ואם כן, האין נוצרת כאן מעגליות? תשובתו היא שיש כאן חוסר הבחנה בין שתי שאלות שונות: כיצד אני מכיר את החוקים שהשכל חושב לפיהם, ומהו הבסיס של חוקי השכל? חוקי הלוגיקה נלמדים בעזרת הניסיון אך אינם נסמכים במהותם על הניסיון.25 קיזווטר מרחיב את הסברו ומביא לדוגמה את חוק הסתירה, שאיש אינו טוען שהוא אמיתי מפני שעד היום לא הצלחנו בניסיוננו לחבר דבר והיפוכו בנושא אחד. דבר זה בלתי אפשרי בכל מקרה. וכך כותב המלבים:

			ואל תשיבנו הלא אי אפשר להכיר פעולת השכל רק ע"י הבחינה כפעולת השכל איך חושב ומשכיל הענינים השונים, וא"כ הלא חוקי השכל לא ידעו מן השכל עצמו רק ע"י הבחינה בפעולת השכל? זאת אינה שאלה, כי הגם שלא יתגלו פעולות השכל רק ע"י שנבחון איך יקשור וירכיב המושגים ואיך יתראו פעולותיו, מ"מ החקים עצמם הם לקוחים מן השכל עצמו ומיוסדים על אופן שימושי השכל והנהגתו, ולכן הם קבועים בנפשנו ליסודות כוללים והכרחים שא"צ שום ראיה על אמתתם, כמו חק הסתירה, שהיא חק כולל ומוכרח, שאין אנו גוזרים אותו מצד שכן מצאנו במבחן שעדיין לא עלתה בהכרח בידינו לקשר שני הפכים בנושא אחד, רק מצד שכן ידענו מצד השכל שאי אפשר ונמנע בהכרח לקשר שני הפכים בנושא אחד.26

			כאן אנו רואים כיצד פעמים רבות שאלָה ששאלו תלמידי קיזווטר את מורם נהפכה אצל המלבים לשאלה תאורטית.

			מעיון בספרו של קיזווטר אפשר לשער מדוע ארבעת הסעיפים הראשונים של פרק ד לא הוכנסו לספר. סעיפים א וב בספרו של קיזווטר דומים לסעיפים הראשונים בספרו של פון יעקב, שבהם פתח המלבים את הספר, וייתכן שהמלבים התלבט אם לכלול אותם ולחזור על הגדרתה של הלוגיקה וחלוקתה או שלא לכלול אותם. הוא החליט להתחיל בסעיף ה, כלומר סעיף ג בספרו של קיזווטר, ובפרקים הבאים לחזור על שלושת חוקי השכל בגרסתם הקאנטיאנית שנזכרו לעיל: חוק ההסכמה, כלומר שאפשר לאחד בנושא אחד נשואים אפשריים; חוק הסתירה, שאי־אפשר לאחד בנושא אחד נשואים שמתנגדים זה לזה; חוק הטעם המספיק, שלכל דבר יש טעם מספיק, כלומר 'הציור (Vorstellung) שעל ידו נכיר איזה דבר'. כידוע, הלוגיקה הקאנטיאנית הופכת חוקים אלו מעקרונות של היש לעקרונות טהורים של השכל.

			כך קאנט הופך את תורת הנשואים (predicables) של הלוגיקה המסורתית, כגון הדיון בסוג, מין, סגולה, מקרה וכו', לחלק מתורת המושג. המלבים עוקב באדיקות, סעיף אחרי סעיף, אחר הדיון אצל קיזווטר: הוא דן בכמות המושג ובאיכותו, וכן ביחס בין מושגים, הן מבחינת היקפם (על מה הם חלים) והן מבחינת התכונות שלהם. כפי שיוצג להלן, דיון זה שימש מקור לאחד מכלליו הפרשניים של המלבים בפירושו לתנ"ך. משום מה הוא מדלג על הדיון במודליות של המושג, שמוגדר 'היחס בין המושג לכוח החשיבה שלנו' ('אפשרי' אם תכונות המושג הולמות זו את זו, 'מציאותי' אם הן קיימות יחד, 'הכרחי' אם אנו חייבים לחשוב אותן יחד, כגון 'משולש' ו'סכום זוויותיו שווה ל־1800').

			בפרקים הדנים בתורת המשפטים המלבים נצמד למקור, ואינו משמיט את הדיון במודליות של המשפט. כאשר קיזווטר מפנה למה שנאמר לעיל בספרו, המלבים מפנה לפרק א של הספר, אף שההפניה הנכונה היא לפרק ג, שם הוא התחיל 'מחדש' בעקבות ספרו של קיזווטר. כנראה רק במקום אחד המלבים חש חובה להבהיר לקורא המשכיל, המכיר ודאי את מלות ההגיון של הרמב"ם, שבעלי ההיגיון האחרונים נוקטים עמדה שונה: בדיון על המשפט ה'סתמי' המלבים כותב: 'משפט שכמותו מפורש [כלומר, שנמצאת בו מילת הכמות במפורש, כגון "כל", "מקצת" וכו'] נקרא משפט מפורש (יודיצי דעפיניטי), ואם אינו כמותו מפורש נקרא משפט סתמיי (יודיצי אינדעפיניטי), ודינו לרוב כדין הכללי'.27 בביאור שלו (המבוסס ברובו על ספרו של קיזווטר) הוא מוסיף:

			המשפט הסתמי, כאשר יחסר בו סימן הכמות, 'האדם הוא חי מדבר', לדעת הרמב"ם דינו כדין החלקיי, ובעלי ההגיון האחרונים חושבים אותו לכללי, וכן נראה עיקר, כי המשפטים: 'החכם עיניו בראשו', 'עושק דל חרף עושהו', 'עד אמונים לא יכזב', 'זורע עולה יקצר עון', 'מלוה ה' חונן דל', כלם משפטים כללים המה.28

			זהו אחד המקומות הנדירים שהמלבים מביא בהם דוגמאות מהתנ"ך כדי לאשש את דבריו. בדרך כלל הוא מסתפק בתרגום מילולי מקיזווטר או בדוגמה פשוטה משלו.

			בהגיעו אל תורת ההיקש (פרק יד) שוב הוא הולך בעקבות הסעיפים של קיזווטר על כמות ההיקשים השכליים, איכותם, יחסם ו'החלטתם', כלומר המודליות שבהם. באמצע פרק יד הטקסט עובר מסעיף מז היישר לסעיף ס, והמהדיר גארדאן מעיר ש'בכתב היד חסרו כאן י"ב סעיפים'. החלקים המקבילים אצל קיזווטר, שהמלבים מדלג עליהם, דנים באינדוקצייה ובאנלוגיה. הואיל וכתב יד אינו נמצא, אי־אפשר לדעת אם המחבר השאיר מקום והתכוון לחזור ולמלא את החסר. בכל אופן, המלבים מחלק את ההיקשים התבוניים ל'משאיים' (קטגוריים), 'תנאיים' (היפותטיים) ו'מתחלקיים' (דיסיונקטיביים), אך הוא מסכם רק מקצת מדיונו של קיזווטר בהיקשים ה'משאיים', ומדלג לחלק הדן בהיקשים ה'תנאיים'. המלבים מסיים את הפרק בדיון קצר על 'ההיקש בעל הנחה כפולה [= דילמה] או משולשת'.29 הדיון בנושא ההיקש אצל קיזווטר ארוך הרבה יותר. אצל המלבים אין דיון בהיקשים השייכים לתמונה השנייה, השלישית והרביעית מארבע תמונות ההיקש — היקשים שקאנט כינה 'מעורבים' או 'בלתי ישירים' ומחייבים פעולות נוספות של השכל כדי להוליד את המבוקש. קאנט טען שתמונות אלו אינן צורות טובות של ההיסק התבוני. עם זאת הוא ולוגיקנים בעקבותיו הקדישו דיון קצר לתמונות אלו.30 כאמור, המלבים מדלג עליהן.

			פרקים טו–כ אינם עוסקים בלוגיקה. פרק טו דן במקורות של החוכמה של מה שאחר הטבע (מטפיזיקה), הוא כולל חמישה סעיפים ומבוסס על הקטע המוקדש לנושא מתוך 'הקדמות לכל מטפיסיקה בעתיד שתוכל להופיע כמדע' מאת קאנט. כנראה המלבים לא התכוון להמשיך בדיון מעבר לפתיחה של קאנט, הואיל ובהמשך של 'הקדמות' קאנט דן בהבחנה בין משפטים אנליטיים למשפטים סינתטיים, נושא שכבר נדון (על פי קיזווטר) בפרק י. בפרק טז ובסעיפים א–ה שבפרק יז המלבים חוזר לספר של מתיאי בעניין 'כוח המחשבי' (Erkenntnisvermögen),31 אולם בסעיפים ו–ז בפרק יז, וכן בפרק יח, מופיעות הגדרות של כמה תחומי לימוד, כגון 'פילוסופיא', 'חכמת בקרת התבונה' (Kritik der Reinen Vernunft), 'חכמת המוסר' (Moral), 'בקור התכונה המעשית' (Kritik der praktischen Vernunft), 'חכמת המידות מה שאחר הטבע'32 (Metaphysik der Sitten), 'תורת הצדק הטבעי' (Das Naturrecht), 'חכמת הנפש בחינית' (Die empirische Psychologie), 'החכמה הנקראת (Anthropologie)' או 'המוסר השימושי' (Die praktische Moral) ו'חכמת הטעם והיופי' (Aesthetik). לא עלה בידי למצוא את המקור לסעיפים אלו, ולא מן הנמנע שהמלבים ליקט את ההגדרות הללו ממקורות שונים. עם זאת, בפרק יט הוא חוזר ל'חכמת הנפש בחינית' (Die empirische Psychologie), בסופו הוא השאיר נייר חלק, 'וכפי הנראה בקש המחבר לכתוב ההמשך ולא הספיק', לפי העורך.33

			פרק כ, הפרק האחרון של הספר, דן בהרחבה בתורת המוסר. אף שנושא זה חורג מעיסוקנו בלוגיקה יש להעיר כאן כמה הערות. ראשית, הפרק מבוסס כולו על קטעים מן הספר פילוסופיה מוסרית ופילוסופיה דתית (Moralphilosophie und Religionsphilosophie) של פרידיך אוגוסט קארוס (Carus, 1770–1807), פרופסור לפילוסופיה ולפסיכולוגיה באוניברסיטת לייפציג ו'מטיף בוקר' (Früh-prediger) בכנסיית האוניברסיטה. ספרו של קארוס פורסם בשנת 1810, לאחר מותו. ספריו הודפסו שוב בשנת 1823,34 וסביר להניח שהמלבים הכיר את המהדורה הזאת. קארוס נודע בעיקר בייסוד חקר הפסיכולוגיה בלייפציג ובמחקריו על התפתחות הפילוסופיה לדורותיה. תורת המוסר שלו אינה מוסיפה הרבה על תורתו של קאנט.

			בפרק על תורת המוסר המלבים, יהודי מאמין, מבסס, בעקבות קאנט, את החוק המוסרי לא על הצו האלוהי ההטרונומי אלא על הצו השכלי הפנימי האוטונומי שבאדם. האימוץ של רעיונות קאנטיאניים בלא היסוס ובלא הגבלות מראה כיצד המלבים מנסה לשלב את התפיסה התורנית שלו עם השכלתנות הקאנטיאנית. רק במקום אחד הוא סוטה מקארוס, הקאנטיאני, ומשלב את האל בצורה עדינה:

			המוסר הכללי לא יתחיל לדבר מה הוא המוסר (בשלילה) לא מן כח החפשיות, לא מן תכליות, ומושגי הטוב והצדק והמוסר, רק יתחיל מדבר הנתן בעולם השכל והידיעה אשר בקרבנו (לא מדבר הנתן בעולם המוחש) נרד אל עולם השכל אשר בתוכנו למען נעלה משם בהר ה'. השרש לכל פעולות הטבע הוא הטבע וכח המתעורר (טריעב, אינשטינט), הוא מושל בכח, במקום אשר האון והכח יכנס תחת הצדק; אבל ממשלתו לא תארך, כי הרצון השכלי ינאץ את הממשלה הזאת. לכן יחויב כי שרש המוסר הוא דבר המשפיל ומכמיע את הטבע והמתעורר ומגרע כחו, דבר אשר ירצה בו הרצון הישר אשר הוא לבדו יתקיים ויעמוד, אשר הוא נשגה אצלו מן הטבע והתאוה.35

			אצל קארוס כתוב:

			Sie muss beginnen von einen Gegebenen; doch nicht in der Sinnen – Welt, sondern in der Welt unsers Bewusteyns. In diese steigen wir hinab, um uns desto mehr zu erhebern.

			הביטויים 'עולם השכל והידיעה אשר בקרבנו' ו'נעלה משם בהר ה'' שהוסיף המלבים משווים לטקסט שלו גוון יהודי דתי. אבל המסר הוא של קאנט.

			כך גם בהמשך. הסגנון הוא של הרב הפולני האורתודוקסי, אבל המהות היא של הפילוסוף הפרוטסטנטי הפייטיסטי:

			יד)	פעולות אשר לפי החק העליון הם חקיים, פקודים, ובכל זאת אינם עדיין פעולות מוסריות, אחר שיחוסם רק אל החיצוניות הפעולה. דרך משל, לשלם טוב למיטיב, מצד המנהג וההרגל.

			טו)	הפעולות אשר בם על פי חוק האחד העליון הן פעולות מוסריות, היינו הסכמה חפשית של רצון עם החק התבוניי. בהעצם הבלתי בעל תכלית תהיינה המוסריות לקדושה, שהיא הנהגה מוסרית נקיה מוחלטת.

			טז)	הקדושה היא בלתי מושגת. כי היא הציור (אידעאל) של המוסר, בו תתראה פעולת הרצון היותר שלמה, הסכמה מוחלטת בלי אמצעי.36

			האם הטענה שהקדושה היא אידיאל של המוסר היא רדוקצייה של מושג הקדושה למושג המוסר, כמו אצל הרמן כהן או מוריץ לצרוס? יש לא מעט אירוניה בכך שהלוחם הדגול נגד הרפורמה, שעקב מלחמותיו איבד את משרת רב העיר בוקרשט, דגל ברעיון שהיה עקרוני כל כך להוגי דעות של היהדות הליברלית בגרמניה במאה התשע־עשרה. סביר להניח שהמלבים לא היה מקבל את דעתו של ישעיהו ליבוביץ ש'המוסר כהכוונת רצייתו של האדם בהתאם להכרתו את המציאות ואת עצמו (הסטואה; שפינוזה) או בהתאם למה שהוא רואה כחובתו כלפי האדם, שהוא תכלית לעצמו (קאנט) — המוסר הוא קטיגוריה אתיאיסטית, שאינה מתיישבת עם ההכרה הדתית או עם ההרגשה הדתית'.37

			כמה דוגמאות לשימוש בתורת ההיגיון בפירושי 
המלבים לתנ"ך

			המילה התנ"כית 'הגיון' מציינת אצל המלבים 'עומק המחשבה והתבוננות באיזה דבר',38 או 'הוצאת דבר מדבר ע"פ מופתי התבונה'.39 אין הוא מבחין בין הוראת המילה כפי שהיא מופיעה בתנ"ך ובין הוראתה כפי שהיא מופיעה בטקסטים פילוסופיים ולוגיים שנכתבו או תורגמו לעברית בימי הביניים. לפעמים הוא נעזר בלוגיקה כדי להסביר את המבנה הלוגי של טיעוני הנביא. דוגמה לכך היא הערתו על שני פסוקים — ישעיה מא 26–27 ('מי הגיד מראש ונדעה ומלפנים ונאמר צדיק אף אין מגיד אף אין משמיע אף אין שמע אמריכם. ראשון לציון הנה הנם ולירושלם מבשר אתן'):

			'ראשון' — הבאת הראיה והמופת תהיה בשני פנים, כמבואר בחכמת ההגיון, האחת הראיה השוללית, למשל שמביא ראיה שפלוני אינו חכם יען שלא נשמע ממנו דבר חכמה, שאינו נביא יען שלא הגיד עתידות; השנית ראיה החיובית, פלוני אינו חכם יען שהגיד דבר סכלות, אינו נביא יען ראינו שאינו יודע להגיד ולהשיב לשואלו דבר, וכח המופת הזה חזק יותר, כי המופת השולליי, נוכל להשיב עליו לא ראינו אינו ראיה, לכן אחר שהשתמש בויכוחו זה במופת השולליי, שהוכיח שאינם אלהים מנבאים עובדיהם ממה שלא הודיעו העתיד ממלכות המשיח, מביא המופת החיוביי, כי הלא 'ראשון' ר"ל האות הראשון המיועד 'לציון, הנה הנם' הסגנים אשר העירותי מצפון, 'הנם המה' האות שתשוב המלוכה לציון, וזה האות כי לירושלים מבשר אתן על קיבוץ גליות [...] ובכל זאת הגם כי הנם הסגנים הם אות הראשון לציון, בכל זאת.40

			ההבחנה בין שני סוגים של מופת, האחד בלתי ישיר על דרך השלילה והאחר ישיר על דרך החיובי, ופחיתות הראשון ביחס לשני נמצאות כבר בלוגיקה עתיקה, וגם אצל קאנט.41

			גם בפירוש האלגורי לשיר השירים המלבים מפנה למלאכת ההיגיון. על פסוק א 10 ('נאוו לחייך בתרים צוארך בחרוזים') הוא כותב:

			נאוו אבל ע"י שהיית אסורה במרכבת שלמה, ר"ל ע"י שהרכבת בגויתו את מקושטת בתכשיטין אשר בם יקשטו סוסי המלך תורים על לחייך וחרוזי פנינים על צוארך, מה שלא היה לך בהיותך אצלי. ר"ל כי הנפש טרם התקשרה בגויה לא היתה משגת שום דבר ממשיגי הגשם איכות וכמות זמן ומקום וכל תנאי הגשם ומשיגיו, כי השכל המופשט מחומר ישיג הדברים כמו שהם בעצמם מופשטים מן הזמן והמקום. והמקרים שהם תנאי השכל הנקשר בגויה, אבל ע"י שירדה אל הגויה ונקשרה במרכבת החומר נעשה בה שינוי גדול שתקבל השגותיה דרך מסך החומר ודרך חלונות החושים ועי"כ השגותיה הם בדרך הדרגה, והוא, א) שתחלה יפשיט השכל מושגים מן התמונות הגשמיות אשר יראה בעיניו, ולכל דבר בשם יקרא עד שכלל הדבור שבעבור זה תכונה נפש הדברית הם מושגים מופשטים מן המוחשים כידוע בחכמת ההגיון [...] ואחר שהתרכבה בגויה השגותיה הולכים לאט לאט בהדרגה, שתחלה תבנה משפטים מן המושגים ע"י שתרכיב המושגים זה לזה בדרך חיוב או שלילה, למשל התפוח הוא אדום התפוח אינו שחור, או בדרך חיוב או נמנע או אפשר ויתר הדרכים וההרכבות שירכיב השכל הנודעים בחכמת הגיון ואח"כ תחבר המשפטים זה לזה ותבנה מהם היקשים אח"כ תבנה מן ההיקשים היקשים אחרים והם חוקים קבועים ומוכרחים לנפש הנקשרת בחומר בהשכלתה ועיונה לא להנפש המופשטת מן החומר כנודע בחכמת מה שאחר הטבע. ועז"א צוארך בחרוזים הצואר מציין מוצא הקול שהיא פנימי יותר מן הדבור ומציין דרכי השכלת הנפש בעיון הם נאוו בחרוזים שחורזים פנינים רבים א' אל א' ע"י החוט המחבר וחורז אותם, כן תחרוז משפט אל משפט היקש אל היקש.42

			בקטע הזה ניכר הערבוב בין רעיונות קאנטיאניים (הזמן והמקום הם תנאי ההכרה החושית) לבין רעיונות שקאנט ודאי שלא היה מקבל, כגון ש'השכל המופשט מחומר ישיג הדברים כמו שהם בעצמם מופשטים מן הזמן והמקום'. ערבוב זה מצביע על האקלקטיות באימוץ רעיונות פילוסופיים בפירושיו של המלבים.43

			הלוגיקה בשירות מדרש הלכה

			בתולדות הפרשנות היהודית למקרא המלבים נודע בעיקר בשל טענתו שדרשות חז"ל מבוססות על תרי"ג כללים הרמנויטיים, וכללים אלו ברובם נעלמו מעיני מי שבאו אחרי חז"ל: 'היה בידם כללים גדולים ויסודות קבועים בדרכי הדקדוק ויסודי הלשון וההגיון אשר רובם נעלמו ונסתרו מעין כל חכמי לבב הבאים אחריהם'. אז בא המלבים והראה 'במופתים נאמנים כי הדרוש הוא הפשט הפשוט המוכרח והמוטבע בעומק הלשון וביסודי השפה העברייה'. אף שבפירוש לספרא הוא מזכיר את המילה 'הגיון' פעמים רבות, רוב האזכורים קשורים לכלל היסק מסוים — 'ריבוי אחר ריבוי בא למעט, ומיעוט אחר מיעוט בא לרבות':

			והוא הנודע בהגיון ששני שמות הבאים זה אח"ז השם השני מגביל את הראשון, ואם היקף שם השני כולל יותר מן הראשון בא לרבות ובהפך בא למעט [...], ואם בא אחריו שם שלישי בא להגביל שם השני, ואם השני ממעט בא להגבילו שלא ימעט כל דבר, ואם בא לרבות בא השלישי להגבילו שלא ירבה כל דבר, ותמצא זה בספר (ויקרא סע' נב צח קטז קיח, צו סע' קב, שמיני סע' פה קסד, מצורע סע' מג, אחרי סע' צג, קדושים סע' יב יג סג).44

			לפני חיפוש המקור של כלל זה כדאי לראות אחד מיישומיו בטקסט. בפרשת ויקרא הספרא לומד מהביטוי 'והקריבו בני אהרן הכהנים' (ויקרא א 5), בין היתר, שבעלי מומים אינם נכללים בציווי, וליתר דיוק שהתואר 'בני אהרן' בא למעט בעלי מום — 'מה אהרון כשר אף בנים כשרים, יצאו חללים ובעלי מומים'.45 ואולם, בפרשת אמור הספרא לומד מהביטוי 'אמור את הכהנים בני אהרון' שבעלי המום נכללים בציווי, וליתר דיוק שהתואר 'בני אהרן' בא לרבות בעלי מום ('ומנין לרבות בעלי מומין תלמוד לומר בני אהרון').46 המלבים מיישב את הסתירה לכאורה על ידי הבחנה בסדר והיקף (extension) של השמות: כאשר שני שמות באים זה אחר זה, אם לשם השני יש היקף רחב מהראשון, שם זה בא לרבות; כאשר לשם השני יש היקף קטן מהראשון, שם זה בא למעט.47

			וכך המלבים מנסח את הכלל בפירושו כאן:

			אולם דבריהם נאמנו מאוד, עפ"י הכלל המבואר בהגיון (ששני שמות המגבילים זא"ז, אם היקף מושג שם המגביל רחב יותר מהיקף מושג השם הנגבל בא לרבות איזה דבר בשם הנגבל. ואם היקף השם המגביל קצר מהיקף השם המוגבל בא למעט איזה דבר בשם הנגבל).48

			השימוש במילת המפתח 'מושג' מפנה אותנו ליסודי חכמת ההגיון פרק יא, סעיף טו, שם המלבים דן ביחסי המושגים מבחינת היקפם ו'תוכיותם', כלומר תוכנם. מושג אחד כולל מושג אחר והיקפו של הראשון גדול מן השני, אבל ייתכן ש'תוכיותו', כלומר תוכנו, של השני תהיה גדולה משל הראשון. לדוגמה, המושג 'חי' כולל תת־מושגים יותר מהמושג 'אדם', הנכלל תחתיו (כגון 'בהמה', 'ציפור' ו'חיית הארץ'), אולם 'תוכיותו' של 'אדם' ('משכיל', 'מדבר', 'ניצב קומה') גדולה מהמושג 'חי': 'לפי זה, התוך וההיקף עומדים "בערך מהופך" [= ביחס הפוך], ברבות התוך ימעט ההיקף, ובמעוט התוך ירבה ההיקף. [...] ההיקף ירבה על ידי הפשטה וימעט על ידי ההגבלה'.49 בלשון אחר, אנו מגבילים את היקפו של המושג על ידי הוספת תארים.50

			ומכאן לניסוח של המלבים בספר אילת השחר ובמקומות אחרים בספרו התורה והמצוה. כאשר שמות מגבילים זה את זה, אם ההיקף של מושג השם המגביל גדול מההיקף של מושג השם הנגבל, המגביל הראשון נכלל בנגבל, ולכן הנגבל בא לרבות דבר שלא היינו כוללים אילו המושג המוגבל היה מופיע לבד. ולהפך, כאשר היקפו של המושג המגביל קטן מהיקפו של המוגבל, הרי המוגבל בא להגביל ולהגדיר, כלומר, למעט את המושג המגביל: 'וכל שנוסיף תארים תקטן היקפו של המושג וינמך יותר'.51

			אף שהכלל המובא ב'אילת השחר' הוא היחיד המיוסד על כללי היגיון מתוך תרי"ג הכללים ההרמנויטיים שהמלבים מונה, במקומות אחרים הוא נשען על עקרונות לוגיים אחרים, לדוגמה: 'ידוע בהגיון כי מאמרים כאלה ["רק מן הבקר והצאן תקריבו, לא חיה"] יחלקו לשני משפטים';52 'ידוע בחכמת ההגיון שכל חלוקה סוגיית שתחת כל סוג נמצא מיניית יקדים בכל מאמר את המלה שהוא יסוד החלוקה ועקריה';53 'ידוע בהגיון שבמאמרים התנאים לא תבא ה' הידיעה על הנושא שיסופר עליו תנאי אפשרי במלת כי';54 '[משפטים כמו "ונפש כי תחטא (...) אם לוא יגיד ונשא עונו"] נקראים בהגיון משפטים ממעט' שדינם כמשפט כפול';55 'מה שהתנו חכמי ההגיון בתנאי החלוקה, שתהיה שלמה, ושתקיף על כל הפרטים'56 וכו'. אף שמספר ההפניות של המלבים לעקרונות לוגיים קטן בהרבה מההפניות ל'חוקי הלשון והמליצה', הן מבטאות את אמונתו שכללי הלוגיקה עומדים בבסיס הטקסט המקראי ודרשות חז"ל.

			השימוש בלוגיקה הקאנטיאנית כדי להראות שהדרוש ההלכתי נובע מפשוטו של מקרא מגיע לשיאו בפרשנות המלבים על הפסוק ויקרא ז 18: 'ואם האכל יאכל מבשר זבח שלמיו ביום השלישי לא ירצה המקריב אתו לא יחשב לו פיגול יהיה והנפש האכלת ממנו עונה תשא'. חז"ל פירשו את האיסור על המחשבה לאכול את הקורבן מחוץ לזמנו, ולא על האכילה ממש. כאן נשען המלבים על הוראתו של הפועל 'יאכל' בעתיד במשפט תנאי. בספרא שואלים: 'יכול אין מחשבה פוסלת אלא חוץ לזמנו, חוץ למקומו מניין?'. ומשיבים: 'ת"ל בפ' קדשים "ואם האכל יאכל ביום השלישי פיגול הוא לא ירצה" שאין ת"ל אלא אם אינו ענין לחוץ לזמנו תנהו ענין לחוץ למקומו'. כלומר, אפשר ללמוד מכאן שהמחשבה לאכול מן הקורבן חוץ למקומו גם היא מפגלת, ואם כך, חז"ל באו לכאורה 'ועקרו את הפסוק מפשוטו שתחת שכתוב "ואם האכל יאכל ביום השלישי" נפרש כאילו כתוב "ואם יאכל חוץ למקומו", וזה דבר שאין הדעת מקבל כלל'.57 לפי המלבים הפסוק אוסר בראשיתו את המחשבה לאכול חוץ לזמנו, ובהמשך ('המקריב אתו לא יחשב לו') הוא אוסר את המחשבה הדומה למחשבה לאכול חוץ לזמנו, כלומר, המחשבה לאכול חוץ למקומו. 'ואינו כולל יתר המחשבות הבלתי דומים לחוץ לזמנו, וזה מוסד בחק הלשון וההגיון שכל שני כתובים שיש סתירה ביניהם, ממצעים אותם שהא' יבאר את השני, באופן שישוו שניהם'.58 ואולם, על סמך מה המלבים קובע שהזמן והמקום דומים זה לזה? הוא מתבסס כאן על רעיונות קאנטיאניים (בלא להזכיר את קאנט בשמו):

			ידוע שגם אם נפשיט מחשבותינו מכל הדברים נשאר אצלינו מחשבת הזמן והמקום, כי טרם נעלה שום דבר במחשבה כבר נדע שלא יצויר לחשבו בלתי שיהיה מקושר בזמן ובמקום, עד שמצד זה נשיג מחשבת הזמן והמקום מן הקודם אל המאוחר [= אפריורי] בהשגה הגיונית, רק הזמן כולל יותר מן המקום, כי ציורים הנפשיים נוכל לחשבם מופשטים מן המקום ולא מן הזמן, וכ"ז מבואר בחכמת מה שאחר הטבע, ובזה נבין שלכן הקפידה תורה ביותר על מחשבת הזמן שהיא ראש המחשבה ותנאי כל מחשבה, וממילא נבין שמ"ש המקריב אותו לא יחשב שפי' מחשבה הדומה לזמן, והוא מחשבת המקום.59

			ראוי לציין שרעיונות אלו אינם מובאים בפירוש המלבים לספר משלי או לספר איוב, אלא הם לב ליבו של הדרוש ההלכתי, בקטע הדן בטעם האיסור בפירושו לספרא, 'התורה והמצוה'.

			סיכום

			בתולדות הפרשנות היהודית למקרא המלבים משתייך לקבוצה קטנה של מפרשים שהשתמשו במושגים ובעקרונות של הלוגיקה בת זמנם כדי לפרש את התנ"ך, ולקבוצה קטנה עוד יותר של מפרשים שחיברו ספרי לוגיקה. השימוש שלו בלוגיקה נמצא ברובו בפירושו בעניין הדרוש ההלכתי — ואין זה מפתיע. לפי הלוגיקה שהכיר, כלומר הלוגיקה הקאנטיאנית, כללי הלוגיקה הם כללי השכל. כללים אלו אינם מסבירים כיצד אנחנו חושבים בפועל, אלא כיצד עלינו לחשוב על פי עקרונות השכל. המלבים ראה את חז"ל כאנשים שחשבו על פי עקרונות אלו, כלומר, הכללים ההרמנויטיים שהם השתמשו בהם התבססו על ידיעותיהם בחוקי הלשון והמליצה וגם בחוקי ההיגיון — לא מפני שלמדו ספרי לוגיקה, אלא מפני שכללים אלו היו מתנת ה' החונן דעת:

			אשר שם באדם טבע המדע וההשכל, כי כבר הוסכם מן הפילוסופים, כי נמצאו מושכלות ראשונות נטע ה' בטבע האדם, אליהם תכלה כל דרישה וחקירה, כמו המושכל שא"א לקבץ שני הפכים בנושא אחד, הוא נטוע בטבע האדם, והוא יסוד לכל מחקר עיוני, קראוהו בעלי ההגיון חק הסתירה (דער זאטץ דאס ווידערשפרוכעס), אשר אפשר לבארו ולא לבררו במופת, כי כל ברור מופתי יכלה בהכרח אל החק הזה וזולתו א"א לעשות מופת עיוני על שום דבר, וזה הנקרא דעת הטבעי, נטעו ה' בשכל האדם, שלעומת זה אמר בהשם 'את מי נועץ וילמדהו דעת' — זאת שנית ניתן בטבע שכל האדם עשות המשפטים וההיקשים, לקבץ בין שני מוחשים ולשפוט על הנושא לחייב או לשלול ממנו איזה נשוא, ליחס הנשוא אל כלל הנושא או אל חלק או איש ממנו, ליחסו אליו בהכרח או בהחלט או באפשריות, כי דרך עשות המשפטים האלה נמצא נטוע בטבע השכל, כמבואר בארך בחכמת בקור השכל. [...] ידיעת האדם לא תשתלם מעצמה, וצריך לזולתו מבני אדם, אם שיבינהו את המושכל עד שיבין אותו, ועכ"פ גם אם יבינו מעצמו, צריך שילמדהו בארח משפט — דרכי הלימוד וארחות התבונה לא ילמד האדם מעצמו אך מזולתו.60

					47	'והנה שם בני אהרן הוא כולל יותר ורחב יותר מן שם הכהנים. כי שם בני אהרן כולל אף החללים והבעלי מומים שכולם בניו המה, אבל שם הכהנים אינו כולל את החללים שדינם כזרים לכל דבר (כמ"ש הרמב"ם בה' תרומות), והבע"מ לפעמים הם בכלל כהנים כמו לענין אכילת תרומה וקדשים, ולפעמים אינם בכלל כהנים כמו לענין עבודת המזבח. ולפ"ז יש הבדל שבפ' אמור שכתוב הכהנים בני אהרן. ששם בני אהרן המפרש ומגביל כולל יותר משם כהנים, בא לרבות איזה דבר. שאחר שהוכרח לכתב הכהנים למעט חללים (כמש"ש בני אהרן יכול חללים ת"ל הכהנים) חשש בל נטעה למעט גם בע"מ שהרבה פעמים אינם בכלל כהנים. לכן הוסיף שם בני אהרן. שכל בני אהרן כשרים אף בע"מ (וזש"ש ומנין לרבות בע"מ ת"ל ב"א). אבל פה שכתוב בני אהרן הכהנים. ששם כהנים המפרש ומגביל קצר משם בני אהרן, ר"ל שאינו כולל בתוכו כל הנכלל בשם בני אהרן, א"כ בא למעט איזה דבר, לאמר לא כל בני אהרן רק הכהנים, ממילא אוציא מתוכם חללים ובע"מ, כי להוציא חללים לבד די בשם הכהנים לבד שחללים אינם בכלל כהנים בשום מקום'. המלבים, התורה והמצווה (לעיל, הערה 5), ויקרא א 5.

				

				
					48	שם.

				

				
					49	המלבים, היגיון (לעיל, הערה 6), עמ' 43.

				

				
					50	אם כל זה נשמע לא מוכר לאוזננו היום, אולי אפשר להבין אותו בעזרת קטע מספר שיצא בשנים האחרונות בנושא התנהגות צרכנים: 'מושגים הם יחידות משמעות המציינות את המהות המשותפת לריבוי של מקרים פרטיים. [...] המושגים נבדלים בתוכן ובהיקף שלהם. תוכן המושג "מכונית" הוא סך תכונותיה המהותיות (כלי רכב, ממונע, יבשתי, בעל גלגלים וכו'), ואילו היקף המושג הוא מכלול המקרים הפרטיים שהמושג חל עליהם. [...] מה הם היחסים בין מושגים? תוכן המושג "מכונית" מצומצם יותר מתוכן המושג "וולבו", הכולל, מלבד כל תכונות המכונית, גם התכונות האופייניות למותג (לדוגמה, תוצרת שוודיה). ואילו היקף המושג "מכונית" (המכיל את כל סוגי המכוניות) גדול מהיקף המושג "וולבו". [...] ככל שעולים בסולם ההפשטה כן גדול היקף המושגים ואילו תוכנם מצטמצם'. א' גבע, התנהגות צרכנים, א, תל אביב תשנ"ד, עמ' 138. רעיונות אלו מבוססים על הלוגיקה המסורתית, שמופיעה גם אצל המלבים.

				

				
					51	המלבים, היגיון (לעיל, הערה 6), עמ' 42.

				

				
					52	המלבים, התורה והמצווה (לעיל, הערה 5), ויקרא א 2.

				

				
					53	שם, ויקרא א 3.

				

				
					54	שם, ויקרא ד 3.

				

				
					55	שם, ויקרא ה 1. הכוונה למשפט 'אקספטיבי' (exceptiva). השוו L.H. von Jakob, Grundriss der allgemeinen Logik, Frankfurt & Leipzig 1794, p. 76: ‘Die Ausnahmesätze (exceptiva), wenn ein Theil des Subjects davon ausgeschlossen wird (praeter)’

				

				
					56	המלבים, התורה והמצווה (לעיל, הערה 5), ויקרא ז 15.

				

				
					57	שם, ויקרא ז 18. המלבים מייחס פירוש זה ל'מפרש', כנראה נפתלי הירץ ויזל, מחבר ה'ביאור' (נתיבות שלום) על ספר ויקרא, שטוען בפירושו לויקרא ז 1 שלפי פשוטו של מקרא האיסור הוא על אכילה ממש, לא שאי־אפשר להבין את הפסוק כפשוטו, ואם כך, חייבים לראות את האיסור כחל על מחשבה לאכול אותו חוץ לזמנו וחוץ למקומו 'כי השם הבדיל בין הקדש ובין החול בזמן ובמקום [...] ומי שמיקל במחשבתו באמת משתי אלה [...] עושה קדש חול ופוסל את הקרבן'.

				

				
					58	המלבים, התורה והמצווה (לעיל, הערה 5), ויקרא ז 18. הכוונה לשני הפסוקים בפרשת צו ובפרשת שמיני, שהאחד מהם דרשו חז"ל 'חוץ לזמנו' והשני 'חוץ למקומו'.

				

				
					59	שם. 

				

				
					60	שם, ישעיה מ 14, ביאור הענין. הכוונה היא לא לספר 'ביקורת התבונה הטהורה' אלא לחוכמה (= דיסציפלינה) שקבע קאנט.

				

			

		

		
			נספח

			מקורות ספר יסודי חכמת ההגיון למלבים

			כדי לעמוד על המקורות של ספר יסודי חכמת ההגיון השוויתי אותו לספרות גרמנית מסוף המאה השמונה־עשרה עד אמצע המאה התשע־עשרה, לא רק בחוכמת ההיגיון אלא גם בחוכמות אחרות, כגון תורת הנפש ותורת המידות. המלבים מרבה להביא בספרו מונחים טכניים מן השפה הגרמנית, ולפעמים אף ביטויים שלמים וחצאי משפטים בגרמנית באותיות עבריות (חלקם מלווים בטעויות המהדיר או המדפיס). אין התאמה מלאה בין המונחים שהוא משתמש בהם ובין מקורותיו, ולפעמים הוא מביא את הדברים בשינויים קלים, כגון Urtheil במקום Satz במקור. אסתפק כאן בכמה דוגמאות לשימוש של המלבים במקורותיו, ולאחר מכן אביא את תוצאות המחקר בטבלה בקצרה.

			 

			 

			
				
					
					
				
				
					
							
							יסודי חכמת ההגיון

							 

							פרק א

							 

							 

							 

							א) חכמת ההגיון (לאגיק) תלמד תורת החקים הכוללים של השכל (ערנונט) והמחשבה (דענק=קראט).

							 

							ב) חכמת ההגיון, לא תשקיף בעיונה על חמרי הדברים והבדליהם, רק תתאר דרכי השכל ומנהגיו, אופני עיונו ומחשבותיו, ולכן היא רק חכמה צוריית (איינע ארמעללע וויסענשאט).

							 

							ג) נושאי חכמת ההגיון הם חוקות המחשבה ודרכיה, או חק הציורים של האמתיות, כי גדר האמת: הסכמת המושגים בשכל עם נושאיהם, וזה לא יודע רק על מחשבה ועיון. 

						
							
							 

							 

							 

							L.H. von Jacob, Grundriss der allgemeinen Logik3, Frankfurt & Leipzig 1794

							 

							 

							[§ 59] Die Logik is die Wissenschaft von den allgemeinen und nothwendigen Regeln des Denkens überhaupt (§ 39).

							 

							[§ 60] Da sie von allem Unterschiede der Gegenstände abstrahirt, und blos die Art und Weise betrachtet, wie der Verstand Gegenstände denkt, und denken muß; so ist sie eine bloße formale Wissenschaft (§ 38).

							 

							 

							[§ 61] Das Objekt der Logik sind also die Gesetze des Denkens oder die formalen Gesetze der Wahrheit. Denn die Wahrheit besteht in der Uebereinstimmung, der Vorstellungen mit ihren Objekten. Diese kann aber nur durch das Denken erkannt werden.

						
					

					
							
							 

							פרק א — המשך

							 

							ד) המקורים אשר משם ישאבון חקות המחשבה הוא השכל בעצמו, כפי מה שיתגלה ויתראה בהכרת האדם והשגתו בדרכים מיוחדים. ואנחנו מציירים את השכל אך בתור כח ויכולת, כלומר: בתור שרש לפעולות מיוחדות, ולא יגבל רק על ידי פעולתינו. 

							 

							ה) דרכי הלמוד של חכמת ההגיון הולכים מן היסודות (גרונדזאטצע) אל תולדותיהם (ערגעבניססע).

							 

							 

							ו) השכל לא יורגש על ידי בחינה, לכן מושגו מושג הגיוני (איין ריינער בעגריף). ואחרי שחכמת ההגיון תשאב יסודותיה מן השכל, היא חכמה מחקרית הגיונית (ריינע ילאזאישע וויסענשאט).

						
							
							  

							 

							 

							[§ 62] Die Quelle, woraus die Gesetze des Denkens geschöpft werden, ist der Verstand selbst, in so fer er sich in gewissen Wirkungen in der menschlichen Erkenntniß offenbaret. Denn der Verstand selbst wird blos als ein Vermogen d. h. also ein Grundgewisser Wirkungen gebacht und ist also nur durch seine Wirkungen bestimmt. 

							 

							 

							[§ 63] Die Methode der Logik ist progressiv, d.h. man fängt von Grundsätzen an, und geht zu ihren Folgen herab; so wie sich solche dem aufmerksamen Beobachter offenbaren.

							 

							 

							[§ 64] Der Verstand ist kein Ding, das empfunden werden kann. Daher ist der Begriff desselben ein reiner Begriff (§ 37) und die Logik, so ferne sie ihre Grundsätze aus demselben schöpft, eine reine philosophische Wissenschaft (§ 37). 

							 

						
					

				
			

			
				
					
					
				
				
					
							
							פרק ב

							 

							 

							 

							א) המשפט (דאס אורטהייל) יצרף ויגביל שייכות שני משפטים (בעגריע) [צ"ל: מושגים] או יותר, ויודיע ערכם ויחסם זה לזה [...].

							 

							 

							בצורת המשפט (דיא ארם דעס זאטצעס) נשקיף מצד ארבע בחינות [...].

							 

							ג) מצד הצרוף. בהשקף על סדר ויחוס ומדרגת המושגים איש לאחיו, באיזה אופן נקשר הנשוא עם הנושא, ונקראת הצטרפות המשפט (דיר רעלאציון), והם 1) משפט משאי (קאטעגאררישעס אורטיהייל), בו קשור מושג תחת מושג אחר בהחלט בלי שום תנאי כלל, רק עומד תחתיו כאשר יעמוד המין תחת סוגו החכם הוא נכבד. 2) משפט תנאיי המדובק (איפאטעטידע, בעדינגטע), אם החלטת איזה דבר תלוי בתנאי: אם היה ראובן חכם היה נכבד. 3) משפט תנאיי הנחלק (דיסיונקטיבע, טרעננענדע), שמקשרים מושג אחד כולל עם חלקים הכלולים בעצמותו: החי הוא או הולך על ארבע או דגים או עוף כנף.

						
							
							Matthiae, Lehrbuch für den ersten Unterricht in der Philosophie, Leipzig 1823

							 

							[§ 82] Ein Urtheil ist die Bestimmung des Verhältnisses zweier oder mehrerer Begriffe gegein einanader zum Behuf der Erkenntniß [...].

							 

							 

							[83] In Ansehung der Form lassen sich die Urtheile aus vier Gesichtspunkten betrachten [...].

							 

							3) In Ansehung der gegenseitigen Unterordnung und Abhängigkeit der verbunden Begriffe (Relation). In dieser Rücksicht sind die Urtheile a) solche, in denen der Begriff blos hinsichtlich seiner Unterordnung under einen andern, wie der Art unter ihrer Gattung, betrachtet wide, d.h. katergorische Urtheile (von κατηγορία, das Prädicat); oder b) solche, wo eine Behauptung nur unter gewissen Bedingung ausgestellt wird (hypothetische), oder c) solche, in denen ein Ganzes in seinen Verhältnisse zu seinen sich gegenseitig ausschließenden Theilen vorgestellt wird (disjunctive Urtheile); z. B.,

						
					

					
							
							פרק ב — המשך

							 

							הערה א. ונמצאו גם משפטים משאיים מורכבים (צוזאממעננעגעזעטצטע קאטעגורישע אורטהיילע) אם יוקשרו אל נושא אחד נשואים הרבה: האדם הוא בעל חי אשר לו שכל ובחירה חפשית. ובכל זאת אף אם הורכבו כאחד הנם נחשבים לשני משפטים, וכמספר הנשואים כן מספר המשפטים. האדם הוא בעל חי אשר לו שכל, האדם הוא בעל חי אשר לו בחירה חפשית, וכן אם נושאים הרבה יש להם נשוא אחד: החי והצומח הם גופים בעלי אברים.

						
							
							 

							die Thiere sind entwedger vierfüßige oder Fische, oder Vögel u.s.w.*

							 

							*a) Es gibe auch zusammengesetzte, kategorische Urthheile: Wenn einem Subjecte mehrere ihm zukommende Merskmale beigefügt werden, z. B. der Mensch ist ein Their, welches Verstand und freien Willen hat. Dieses sind eigetnlich eben so viel Urtheile, asl Merkmale angegeben sind; sie werder aber wegen ihres gemeinschaftlichen Subjects in eins zusammengezogen. Eben so wird zuweilen mehreren Subjecten ein gemeinschaftliches Prädicat beigelele, z. B. die Thiere, Pflanzen, Mineralien sind organische Wesen [...].

						
					

				
			

			
				
					
					
				
				
					
							
							פרק ג

							 

							 

							 

							א) כל אדם יש בכח מבלי שידע וירגיש מאומה איך הולידם והמנחים, כאשר ישיג שכלנו איזה דבר מחוצה לו (ווענן זיך אונזער ערשטאנד עטוואס ארשטעללט) נשכיל אליו ונקיש היקשים מה ימצא בו ומה יעדר ממנו, ונוציא תולדות אשר לא שערנום מראשי בלעדי עזרת ההגיון. למשל: בראותנו את ראובן עצב, הננו מוצאים בו דבר אשר לא הרגלנו למצא בו, ואז יוציא כח שכלנו משפט שיש לו קשר עם המושג הקודם, אנו שופטים: מי שהוא עצב בהכרח קרה לו איזה מקרה שהעציבו, מזה אנו שופטים: כי גם לראובן קרה איזה דבר עצב, וכשנסדר הליכות המשפט הזה בדרך היקש, נאמר: מי שהוא עצב קרה לו מקרה מעציב, ראובן עצב, א"כ קרה לראובן מקרה מעציב.

						
							
							J. Rumpf, Der Geschäftstil in Amts- und Privatvorträgen, Berlin 1820

							 

							[§ 32] [...]. Jeder Mensch besitzt das Vermögen, zu schließen, ohne sich desselben deutlich bewußt zu sein. Wir schließen, wenn unser Verstand sich etwas verstellt, was an einer Sache zu finden, oder nicht zu finden ist; z. B. wir kommen zu einem Freunde und sehen, daß er traurig ist; wir finden an demselben etwas, was wir sonst nicht wahrgenommen haben.

							  Nun bringt die Einbildungskraft einen Satz hervor, der mit dem vorigen einen Begriff gemein hat; wir urtheilen: were traurig ist, dem muß etwas Unangenehmes begegnet sein.

							  Wis schließen nun: dem Freunde muß etwas Unangenehmes begegnet sein. Verwandeln wir diese Gedankenreihe in einen förmlichen Schluß, so wird er so lauten: 

							  Wer traurig ist, dem muß etwas Unangenehmes begegnet sein;

							  Unser Freund ist traurig.

							  Also wird ihm etwas Unangenehmes begegnet Sein.

						
					

				
			

			
				
					
					
				
				
					
							
							פרק ד

							 

							ה) חכמת ההגיון היא צורת כל החכמות, אחר שאי אפשר לגלות שום חכמה ואמתיות זולתי על ידי חקי השכל ויסודותיה, וחקי השכל והתבונה נוסדו על חכמת ההגיון, לכן חכמת ההגיון היא הצעה לכל החכמות.

							ביאור. ההגיון הכולל המזוקק יניע החקים הכוללים והמוכרחים של השכל והתבונה (מבלי השקף על חמר ההכרה), ורק על ידי החקים האלה נוכל להבחין כל חכמה אם נשמרת מטעות ושגיאה, ולכן היא הצעה לכל החכמות (פראפראדייטק, ארבערייטונגס אונטערריכט). [מה שרגילים לכנות את ההגיון הפרטי והם הכללים המיוחדים לאיזה חכמה פרטית לסדרה ולכוונה (מעטהאדאלאגיא דיזער וויסענשאט), בשם: הצעה לחכמה ההיא, אינו נכון; כי בהכרח שטרם ניתן כללים איך לברר ולכונן ולהקים עמודי החכמה הפרטית, כבר נדע כל חלקי החכמה ההיא וסגולתה המיוחדת שמידיעה זו נפשיט כללים והקים איך לסדר ולבנות מן החלקים האלה בנין שלם 

						
							
							J. Kiesewetter, Grundriß einer reinen allgemeinen Logik, nach Kantischen Grundsätzen

							 

							[§ 3] Alle Wissenschaften stehen, der Form nach, unangesehen ihres Inhalts, unter der Logik, weil sie die Regelng für den Gebrauch des Verstandes und der Vernunft überhaupt enthält. Sie ist also die Propädeutik zu allen Wissenschaften.

							 

							[ad § 3] Die reine allgemeine Logik enthält also die allgemeinen und nothwendigen Reglen für den Verstandesgebrauch überhaupt (nicht unter gewissen Bedingungen), und gilt daher für alle Arten der Erkenntnisse. Nur durch die Kenntniß dieser Regeln werden wir in den Stand gesetzt, unsere Erkenntinisse zu prüfen, und uns vor Irthum und Verstoß gegen sie zu Sichern. Man kann daher die reine allgemeine Logik als Propädeutik (Vorbereitungswissenschaft) zu allen Wissenschaften… Sonst trägt man die besondere Logik, d. h. die Wissenschaft der Regeln über einen bestimmten 

						
					

					
							
							פרק ד — המשך

							 

							(איין סיסטעם) ואי אפשר לקרוא הכללים האלה בשם הצעה, אחר שצריך לדעת החכמה היא, טרם שנוסדו הכללים האלה].

						
							
							 

							 

							Gegenstand nachzudenken, und eine wissenschaftliche Erkenntniß von ihm zu Stande zu bringen (Methodologie dieser Wissenschaft), gewöhnlich also Propädeutik des Wissenschaften vor, zu welcher der Gegenstand gehört; dies ist aber Unrecht, denn man muß den Gegenstand schon kennen, ehe man einsehen kann, wie sich die Erkenntnisse von ihm in ein System beingen lassen… Uebrigens wäre es sehr zu wünschen daß wirüber die verschiedenen Hautpwissenschaften, dies das Gebiet unserer Erkenntniß ausmachen, solche besondere Logiken besätzen.

							 

							 

							 

							 

							 

							 

							 

							 

							 

							 

							 

							 

							 

							 

						
					

					
							
							פרק ה

							 

							א) כבר ביארנו (תחלת פרק א) שההגיון הכללי ההגיוני ילמד חקי המחשבה הכוללים והמוכרחים, מבלי השקף על הנושאים שעליהם תשוטט המחשבה (פרק ד ס[עיף] י), והמחשבה היא פעולת השכל המתגלה במה שיקשר ויחבר ציורים שונים אשר הובלו בנפש פנימה לציור חדש מאוחד כולל [...].

							 

							 

							ואם כן זה פרי ההגיון לתור ולחפש עקבות הקשר והחבור הזה, ומה הם החקים והסדרים אשר אותם ישמור השכל ולא יסור מהם כעת פעולתו. ולמען מצוא את החקים האלה לבוא עד תכונתם, נחוץ להתיר ולְפַתֵחַ בתחלה את הקשר והחבור לחלקיו, כי אז תֵרְאֶינָה הליכות השכל ומשפטיו בהמה.

						
							
							 

							 

							[§ 14] Die reine allgemeine Logik soll die Gesetzte, welche der Verstand bei der Verknüpfung (Synthesis) des Mannigfaltigen in eine Einheit des Bewuststeins befolgt, darlegen, also must sie die gemachte Verknüpfung auflösen, um sich der Gesetze bewußt zu werden, nach welchen diese Verknüpfung geschieht.

							 

							 

							 

							[§ 15] Da man Denken diejenige Thätigkeit des Gemüths nennt, wodurch das Mannigfaltige der Vorstellungen in eine Einheit des Bewußtseins verbunden vorgestellt wird, so folgt hieraus, daß man unter allgemeine Gesetzte des Denkens, die in der reinen allgemeinen Logik vorgetragen werden, diejenigen Gesetzte versteht, wonach diese eben gedachte Verknüpfung in eine Einheit des Bewußtseins geschieht. 

							 

							 

							 

							 

							 

						
					

					
							
							פרק טו

							 

							 

							 

							 

							א) למען באר איזו חכמה שתהיה צריכים להגביל בתחלה הדברים המיוחדים אל החכמה ההיא, אשר בהם תבדל מזולתה; כי בלעדי ההגבלה הזאת יתערבו מצדי החכמות השונות וגבוליהן, ואי אפשר לבוא עד תכונתן. מעשה ההגבלה: בשום לב אל נושאיה, אל המקורות אשר מהן תשאב ידיעותיה, אל איכות ידיעתה, או אל כלם יחד.

							 

							 

							 

							 

							ב) מקור חכמת מה שאחר הטבע איננו הנסיון והבחינה, כי היא אחר הטבע, לא הבחינה החיצונית מהשקפת הדברים שחוצה לנו, ולא הפנימית מכחות הנפש אשר בנו, רק היא חכמה נודעת מן הקודם אל המאוחר (א פריאָרי) בין ביסודותיה בין במושגיה הראשיים, חכמה נוזלת מן השכל והתבונה לבדם.

						
							
							I. Kant, Prolegomena zu einer jeden künstigen Metaphysik die als Wissenschaft wird auftreten können, Riga 1783 

							Wenn man eine Erkenntnis als Wissenschaft darstellen will, so muß man zuvor das Unterscheidende, was sie mit keiner andern gemein hat, und was ihr also eigentümlich ist, genau bestimmen können; widrigenfalls die Grenzen aller Wissenschaften in einander laufen, und keine derselben, ihrer Natur nach, gründlich abgehandelt werden kann. Dieses Eigentümliche mag nun in dem Unterschiede des Objekts, oder der Erkenntnisquellen, oder auch der Erkenntnisart, oder einiger, wo nicht aller dieser Stücke zusammen [...].

							 

							 

							  

							 

							 

							Zuerst, was die Quellen einer metaphysischen Erkenntnis betrifft, so liegt es schon in ihrem Begriffe, daß sie nicht empirisch sein können [...] Also wird weder äußere Erfahrung, welche die Quelle der eigentlichen Physik, noch innere, welche die Grundlage der empirischen Psychologie ausmacht, bei ihr zum Grunde liegen. Sie ist also Erkenntnis a priori, oder aus reinem Verstande und reiner Vernunft.

						
					

					
							
							
					

					
							
							פרק טו — המשך

							ג) איכות ידיעתה. ההבדל שבין משפטי הקשור ובין משפטי ההיתר. המשפטים אשר בהם נשתמש בחכמת מה שאחר הטבע, מוכרחים להיות שכליים (א פריאָרי). אבל יש הבדל במשפטים (בין בשכליים בין בבחיניים) בין משפטי הקישור, המגדילים ומרחיבים את ידיעתנו ובין משפטי ההיתר שהם רק מבארים ומבררים.

							ד) משפטי ההיתר (אנאליטישע געזעטצע), הנשוא נמצא כבר במושג הנושא, כמו: לכל גשם התפשטות, הן גם לפני השפיטה ידענו זאת, רק המשפט מברר את הנמצא במושג הנושא. משפטי הקשור (סינטעטישע געזעטצע): לקצת גשמיים כובד, מודיע דבר חדש בנשוא אשר לא חשבנוהו בנושא. דרכי ההיתר נקראים מבארים (ערלייטערנדע) ודרכי הקשור נקראים מרחיבים (ערווייטערנדע).

						
							
							Von dem Unterschiede synthetischer und analytischer Urteile überhaupt. Metaphysische Erkenntnis muß lauter Urteile a priori enthalten, das erfordert das Eigentümliche ihrer Quellen [...] so gibt es doch einen Unterschied derselben, dem Inhalte nach, vermöge dessen sie entweder bloß erläuternd sind, und zum Inhalte der Erkenntnis nichts hinzutun, oder erweiternd, und die gegebene Erkenntnis vergrößern [...].

							Analytische Urteile sagen im Prädikate nichts, als das, was im Begriffe des Subjekts schon wirklich, obgleich nicht so klar und mit gleichem Bewußtsein gedacht war. Wenn ich sage: alle Körper sind ausgedehnt, so habe ich meinen Begriff vom Körper nicht im mindesten erweitert, sondern ihn nur aufgelöset, indem die Ausdehnung von jenem Begriffe schon vor dem Urteile, obgleich nicht ausdrücklich gesagt, dennoch wirklich gedacht war; das Urteil ist also analytisch. Dagegen enthält der Satz: einige Körper sind schwer, etwas im Prädikate, was in dem allgemeinen Begriffe vom Körper nicht wirklich gedacht wird, er vergrößert also meine Erkenntnis, indem er zu meinem Begriffe etwas hinzutut, und muß daher ein synthetisches Urteil heißen.

						
					

				
			

			
				
					
					
				
				
					
							
							פרק כ

							א) חכמת המוסר איננה מלמדת איך ראוי להיות, כלומר איך להרגיל מדותיו, ואיננה שיטה מיוחדת על כח החפץ, רק חכמה חפשית איך שיהיה האדם.

							ב) חכמת המוסר איננה בקורת על מעשה האדם החיצוני, איננה מורה דרך על פי נימוסים, איננה קו ומשקלת. אך חכמה תבונית של יסודות החלטיים חזקים בלתי משתנים על פעולת האדם.

							ג) חכמת המוסר תתחלק לשני חלקים

							א. חכמת המוסר הנקיה והכוללת.

							ב. המוסר המיוחד. החלק הראשון הנקי והכולל (ריינע אונד אללנעמיינע טונעדלעהרע) נקראת נקיה, באשר איננה תלויה בבחינה ונסיון והתכונה תתן אותה לנו כלי אמצעי; אמרת התבונה היא החלטית בלי תנאי, פקודיה בקוצר מלין. המוסר הנקי לא ירחיב דבריו במשלים וחקירות. 

						
							
							F. Carus, Moralphilosophie und Religionsphilosophie. Nebst einer Vorrede vom Leben des Verfassers, Leipzig 1810

							Die Moral ist 1) nich eine blosse Kunst weder zu leben, – technisch-empirisch die Sitten einzurichten – oder besonderes System der Begehrungen, – noch zu sterben. Sie ist eine freie Kunst zu seyn.

							Die Moral ist 2) nicht eine blosse Censur der äussern Betragens, ein Maastab, ein Leitstern auf eine fremde Auctoritä hin, eine blosse Richtschnur der Beurtheilung (Herbart). Sie ist Vernunfterkenntniss fester, unwandelbarer Grundsäzze und unbedingter Gesezze des Handelns der Menschheit. 

							Es zerfällt die Moral in zwei Theile: reine und allgemeine Tugendlehre und besondre Tugendlehre oder Pflichtenlehre. 

							Erster Theil. Reine und allgemeine Tugendlehre. 

						
					

					
							
							פרק כ — המשך

							ונקראת כללית, באשר תשתרע על כלל המין האנושי, תנשא את הרוח.

						
							
							Es heisst die Tugendlehre eine reine, weil sie von aller Erfahrung unabhängig ist, und die Vernunft sie unmittelbar gegeben hat. Wo aber die Vernunft spricht, da spricht sie unbedingt. Kurz ist ihr Gebot. Eine reine Moral heilt von dem faden Räsonniren über die Tugend und steht den weitläuftigen, sogar schönen Schildreien der Tugend entgegen.

							Sie heisst eine allgemeine. Durch den Charakter der Allgemeinheit wird die Sache der Menschheit; sie erhebt das Gemüth und schliesst es an das Ganze an; sie öfnet den Sinn für das Grosse auch in der alltäglichsten Handlung. (p. 12)

						
					

				
			

			
				
					
					
				
				
					
							
							המקור הגרמני

						
							
							פרקי הספר יסודי חכמת ההגיון

						
					

				
				
					
							
							L.H. von Jakob, Grundriss der allgemeinen Logik und kritische Anfangsgründe der allgemeinen Metaphysik, Einleitung, §§ 1-11

							מן השכל בכלל

						
					

					
							
							ibid., Von den allgemeine Gesetzen des Verstandes beim Denken überhaupt, §§ 14-22

						
							
							מחוקי השכל הכוללים

			חנוך בן־פזי

			הדת כסכנה וכתקווה

			זכה נעשית לו סם חיים 	
לא זכה נעשית לו סם המוות.

			(בבלי, יומא עב ע"ב)

			אמונה היא כמו חוטיה של מריונטה: כשמושכים בהם, הם נוגעים כמעט בכל היבט בחייו של אדם. [...] כמה מן האמונות היקרות לנו ביותר הן כנראה בעייתיות במידה מסויימת: הן מובילות אותנו באופן בלתי נמנע, להרוג זה את זה.

			(ס' האריס, מהומת אלוהים: דת, טרור ועתיד התבונה, ירושלים תשס"ו, עמ' 8–9)

			דרשתו של רבי יהושע בן לוי 'מאי דכתיב [דברים ד 44] "וזאת התורה אשר שם משה" — זכה נעשית לו סם חיים לא זכה נעשית לו סם המוות' (בבלי, יומא עב ע"ב) היא בבחינת נקודת מוצא ראויה למחשבה על הדת והדתיות. מאמר חכמים זה נוקט עמדה נועזת באשר לכוחה של הדת — לא רק להועיל אלא גם להזיק, לא רק להוסיף חיים וטוב אלא גם להרע ולהיות ל'סם המוות'. על הדת ועל הקיום הדתי מרחפת הסכנה שמא ייהפכו ל'סם המוות', שכן, כלשונו של פסקל, 'רק מתוך אמונה דתית מסוגלים בני אדם לבצע מעשי רשע בשמחה ובהשלמה נפשית מלאים כל־כך'.1 ואולם, כלשונם של חכמים, יכולה היא להיות גם סם חיים. מאמרי מבקש לדון במעמדה של הדת במתח שבין שני הקטבים הללו: בין הכוח המעודד חיים ותנועה לקראת חיים מוסריים ובין הכוח הטמון בה לעורר הקצנה מסוכנת ולהוביל את האדם לפעולות של מוות — התאבדות או הרג.2 מבנה המאמר מבטא את הכוונה ללכת בעקבות ההדרכה 'מתחיל בגנות ומסיים בשבח', או לפחות מבקש להצביע תחילה על המסוכן, כדי שיהיה אפשר לחשוב גם על ההיבטים המברכים חיים.

			את השאלה העומדת בבסיסו של מאמר זה אפשר לנסח באופנים רבים, אך בפתח הדברים אני מבקש להיעזר בניתוחים הנוקבים של דייוויד יום בספרו 'דיאלוגים על הדת הטבעית'.3 יוּם הציע בספרו דיאלוגים מדומיינים עם הפילוסופיה לאורך תולדותיה על משמעותה של הדת. הפער המטריד שבין התאוריה ובין המעשה, בין החזון הדתי ובין ההתנסות הריאלית של הדתות, יאפשר לנסח את השאלה באופן שאמור להטריד כל אדם דתי הגון: כיצד ייתכן שהדתות שמבטיחות שלום, אהבה וטוב הביאו לכל כך הרבה הרג, מלחמה ועצב? כיצד להסביר את הפער שבין כוחה המנחם של הדת, בין כוחה המבשר טוב, התקווה שדתות יכולות לעורר ולעודד, ובין המפגש עם התוצאות ההרסניות של דתות — מלחמות, הרג והתאבדות, הרס וצער?4

			כדי לענות על השאלה הזאת יש לחקור תחילה אחר אותם היבטים של הדתות אשר מביאים לסכנות מוסריות ומעוררים — או אף מעודדים — אלימות והקצנה.5 בשפה של הכללה (בעייתית ככל שפה של הכללה) אפשר לומר כי אנו ניצבים בפני מגוון של סכנות דתיות: הסכנה של הנלחמים באופן נחרץ מדי על האמיתות הדתיות; החשש שדת איננה מאפשרת סובלנות כלפי דתות אחרות וכלפי דעות ואמונות אחרות; החשש שמא הדת מעודדת בני אדם למעשים קיצוניים ולהתנהגויות רדיקליות מסוכנות; החשש שמא המאמינים נכונים להקריב את כל היקר להם למען אמונתם הדתית.

			מנקודת המבט של המאמינים והמשתייכים אל הקבוצה הדתית אפשר לתאר את ההיבטים הללו במונחים פנימיים, כיסודות העמוקים המבליטים את עוצמתה של הדת: האמונה, הקדושה והמסירות. מנקודת מבט חיצונית או מנקודות המבט של בני דתות אחרות אפשר לתאר את ההיבטים הללו באופן אחר, המעיד גם על המאתגר, ואולי אפילו המסוכן שבהם: המוחלטות של האמונה — האמת המוחלטת של הדת, מושגי הקדושה והנשגבות, 'ההחרגה' של הנומינוזי מן החול, וגם המסירות והנכונות להקרבה בשם הצו הדתי.6

			בחלק השני של המאמר אבקש להצביע על מודלים פילוסופיים של התמודדות עם האתגרים הנדונים כאן. המודלים הללו מאפשרים לחשוב מחדש על העניין הדתי בתוך גבולות של שיח תבוני ומוסרי. המחשבה הדתית תזדקק לביקורת התבונה כדי לזקק את הממד הרוחני והדתי שבה. המעשה הדתי יהא מוגדר ומוגבל בעזרת הגבולות של האתיקה, ובכך אולי יתאפשרו צירוף וזיקוק של אורח חיים דתי (בהדרכתו של עמנואל קאנט). ואולם, אני מבקש לצעוד צעד נוסף, ולהצביע גם על מודלים הרואים את הדת כמפתח של הסובלנות וההכרה באחר, ובכך מעניקים לדתיות מובן אתי, כלומר מזהים את היסוד האתי עם הגרעין הפנימי, יסודה של התופעה הדתית (בעקבות משה מנדלסון ועמנואל לוינס).

			סטרוקטורת היסוד של הדת

			הניסיון להבין את מהותה של הדת ושל החוויה הדתית הוא מאפיין מרכזי של מחקר הדתות בעת החדשה, במובן הפילוסופי, במובן הסוציולוגי ובמובן הפסיכולוגי. כמה מן המחקרים החשובים ביותר על הדת שורטטו בעזרת כלים סוציולוגיים ואפשרו את החשיבה הפסיכואנליטית או הפילוסופית על הדת.7 מהשמות המוכרים ראוי להזכיר את קרל מרקס (1818–1883),8 רודולף אוטו (1869–1937),9 אדוארד טיילור (1832–1917),10 ויליאם ג'יימס (1842–1910),11 גאורג זימל (1858–1918),12 אמיל דורקהיים (1858–1917),13 מקס ובר (1864–1920),14 אדוארד אוונס־פריצ'רד (1902–1973),15 מירצ'ה אליאדה (1907–1986),16 קליפורד גירץ (1926–2006)17 ופיטר ברגר (1929–2017).18 בהכללה גסה אפשר לומר כי חוקרים רבים בני המאה התשע־עשרה חזו את הסתלקותה של הדת, או לפחות התמעטות השפעתה, בשל תהליכי הקִדמה וכי רמה קרנה של התבונה. למשל, דורקהיים ראה את הדת כסוג של מטפורה לסדר החברתי, ועל כן הגדיר אותה במונחים מתאימים: 'מערכת מאוחדת של אמונות ומנהגים הנוגעת לדברים קדושים, כלומר דברים מוקצים ואסורים — אמונות ומנהגים שכל הנאמן להם מתאחד סביבם לקהילה מוסרית אחת הנקראת כנסייה'.19

			לעומתם רבים מחוקרי הדתות במחצית השנייה של המאה העשרים חשבו אחרת והודו בטעותן של התחזיות ובחזרתה של הדתיות.20 למשל, ברגר תיאר את חוסר האפשרות להתעלם משתי תופעות דתיות רחבות היקף — התפשטות האסלאם והשפעתה הגדלה של התנועה האוונגליסטית הנוצרית:

			אנו עדים כיום לשתי התפרצויות דתיות עזות במיוחד, המתרחשות בקנה מידה גלובלי — זו של האיסלאם וזו של האוונגליזם הפרוטסטנטי. תנועות איסלאמיות חדורות להט דתי זוכות לפריחה וצוברות כוח בכל רחבי העולם המוסלמי, מן האוקיאנוס האטלנטי ועד ים סין, וכן בקהילות המוסלמיות בארצות המערב. עלייתה של הפרוטסטנטיות האוונגלית אינה זוכה לתשומת לב רבה כל כך בקרב האינטלקטואלים, אנשי התקשורת והציבור המערבי, מכיוון ששמה לא נקשר מעולם לאלימות וכן משום שהיא קוראת תיגר על ההשקפות הרווחות של האליטה.21

			ההצעה לראות את הדת כסוג של 'מערכת מאוחדת של אמונות ומנהגים' משרטטת את המתווה התרבותי של הדתות. לשם כך אפשר להיעזר באופן שבו יישם פרויד את המחקר והתאוריה הפסיכואנליטית בתוך הקשרים רחבים של מחקר התרבות והדת. מעבר לשלילת הדת ולמחשבה על האשליה של הדת ובצד פירוט הסכנות הנפשיות של אובססיביות ותסביכים המעוגנים בדתות הצביע פרויד על התבנית הבסיסית של הדת כתבנית של התרבות, הכוללת דווקא את העידון והסובלימציה של הדחפים בתוך מסגרות חברתיות ותרבותיות.22 המחשבה על הדת כסוג של תרבות, ומכאן ראייתה כאופן של הגבלה ועידון של יצריות ודחפים, מזהה אותה עם אחד מאופני הקיום האנושיים המבוססים על פרויקט השליטה של האדם על הטבע הפראי שלו, קרי: תרבות.23 כך הגדירו פעמים רבות את תהליכי התרבות הרבים: חקלאות כאגריקולטורה, דהיינו תרבות הצומח לתועלת האדם.

			ואולם, דווקא בשל אופן החשיבה על הדת במונחים של תרבות ותִרבות יש לשאול גם על המודל המסוכן של התרבות. אם אפשר לראות את הדת כפרויקט של עידון היצרים ההרסניים של האדם, ועל כן מדריך ומשמר המוסרי של האדם, עלינו להתמודד עם השאלה כיצד התרבות הדתית יכולה לגרום לאדם לוותר במודע על ההגבלות המוסריות. בכוחה של התרבות להתייצב כנגד התרבות עצמה, בכוחן של הדת והדתיות לאיים על האנושיות של בני האדם.24 באופן דומה יהא עלינו להצביע על הכפילות ברעיון הקדושה: רעיון הקדושה יכול לציין את עמידתו הצנועה של האדם בפני האין־סוף,25 אך הקדושה ותחושת ההתקדשות עלולות להיות בסיס גם להתנשאותו של המאמין, בשל התבדלותו מן העדה. כשם שהאמונה יכולה להיות יסוד להגבלת הביטחון העצמי של האדם ולהכרה במגבלות התודעה שלו, היא גם יכולה להיות מניע של יוהרה וגאווה של ידיעתו את האמת 'ממי שאמרה'.26 כשם שהדת והתבנית המייחדת את פעולתה יכולות להוות סטרוקטורה מעדנת של יצרי אנוש, כך הן יכולות גם להביא להחרפה והקצנה שלהם, בשל התוקף האלוהי שניתן לאותם יצרים עצמם כאשר האדם הפועל בשם היצרים האלה מפרש אותם כפעולה בשם הדת, כפעולה 'בשם האל'.

			הדתה של הקיצוניות והקצנה של הדתיות

			פעמים רבות נשמעת הטענה שהסכנה בדת אינה בעיה של הדת אלא בעיה של המאמינים, כלומר, לא הדת עצמה היא המסוכנת, אלא מידת הקיצוניות המתלווה לפעמים לעשייה הדתית, ובמילים אחרות, כאשר אנשים שאופיים קיצוני פועלים בהתאם לאמונותיהם ודתם. טענה מעין זו מסיטה את הדיון מן השדה הפילוסופי או התאולוגי אל השדה הסוציולוגי, דהיינו, לא הדת כשלעצמה היא מושא המחקר, אלא האופן שבו אנשים דתיים פועלים בשם דתם.

			צ'רלס קימבל בספרו כאשר הדת נהיית לרוע ביקש לשאול על האופן שבו ההקצנה של הדת מתרחשת, מה שנהוג לכנותו 'פונדמנטליזם' (פונדמנטליזם דתי).27 אחת הטענות העיקריות שלו היא שהמשמעות העמוקה של הפונדמנטליזם הדתי היא בהפיכתה של הדת ל'תופעה שמעבר לביקורת'. בספרו הוא מונה חמישה סימנים, או מאפיינים, של פונדמנטליזם דתי: 1) הבחנה מהותית בין קודש לחול; 2) יחס לדת כאמת אבסולוטית; 3) תביעה לציות מוחלט; 4) אמונה שצדקת הדת תתגלה; 5) אמונה באפשרות של מלחמה קדושה.

			על פי קימבל, היחס לדת כאל אמת מוחלטת הוא הגורם להקצנה של התביעה הדתית, לפונדמנטליזם. אלא שלדבריו עוצמת ההקצנה מתגלית לא רק באמונה המוחלטת, אלא בעיקר בנכונות להיאבק למען הדת: יהא זה מאבק על צדק ואמת, יהא זה מאבק הכולל נכונות למות ולהמית למען הדת, ובסופו של חשבון יהא זה המאבק להבאתו של יום הדין האלוהי, שיראה את צדקת האלוהים וניצחונה של הדת. לדברי קימבל, כך הצניעות וההכרה בגבולות ההכרה, ומכאן הסובלנות, שהדת יכולה לכוון אליהן, יכולות ליהפך לגורם של אלימות מכוונת, בשם המצווה הדתית, ולעיתים בשמו של האל.28

			טענה זו על הקיצוניות של אנשים מאמינים או נאמנים לדתם נחקרה ונדונה אצל ישעיהו ליבמן.29 במחקרו הוא ביקש לפענח את היסוד המקצין שיש בדת ואת הקיצוניות שפעמים רבות אפשר למצוא אצל אנשים דתיים, מכל הדתות. אלא שביסוד מחקרו הוא הבחין בין השאלה כיצד אנשים קיצוניים משתמשים בדת ובין שאלה שלדידו נוקבת יותר מבחינה רעיונית: כיצד הדת יכולה להיות גורם מקצין של אנשים נורמטיביים? מסקנת המחקר שלו הפוכה מן הציפייה, ולדבריו ייחודו של הפנומן הדתי מצוי בכך שהקיצוניות היא היא הנורמה הדתית. בניגוד למחשבה שהנורמה הדתית היא מתינוּת, ולעיתים אנשים בעלי נטיות רדיקליות מקצינים נורמה זו, המחקר מעלה כי ההפך הוא הנכון — הנורמה של הדת היא דווקא הקיצוניות. אם כן, השאלה שיש לבחון הפוכה: מהו מקורה של המתינות הדתית ומהם מאפייניה. כאן ליבמן מציע לראות ביסודות החברתיים את היסודות הממתנים של הדתיות, למשל קהילתיות ותחושת שייכות ומחויבות לעצם הקהילתיות של הקהילה הדתית. כמו כן, בהתאמה אפשר לזהות תהליכים של הקצנה בחברות דתיות המסתגרות ומתבדלות מן החברה הכללית ומן היסודות הממתנים של הכרה במעגלים חברתיים רחבים.

			אומנם ליבמן דן בחברה היהודית הישראלית, ובפרט בחברה הדתית בישראל, אולם חשיבות מחקרו חורגת הרבה מעבר לגבולות מצומצמים אלו. הוא זיהה שלושה מאפיינים עיקריים של ההקצנה הדתית. בעיקרם הם קשורים במערכות היחסים שבין פנים לחוץ — במובן החברתי בין מעגל השייכות הדתית ובין כלל החברה שמחוץ למעגל זה, ובמובן התוכני בין מה שנתפס כתחומה של הדת וערכיה ובין מה שנתפס כעולם ערכים חלופי ואולי אף מאיים. ההגדרה של פנים וחוץ מאפשרת לזהות את האופן שבו ההקצנה הדתית פועלת:

			1.	הרחבת התחום הדתי — בהקשר היהודי־ישראלי הכוונה היא לדחף להרחיב את מערכת הכללים ההלכתית ולמוטיבציה להחיל את האמונה והמעשה הדתי בכל תחומי החיים.

			2.	בידול חברתי — צורך לקיים מעגל חברתי סגור המשמר את הערכים הדתיים ומגן עליהם מפני החברה הכללית, שנתפסת כמאיימת, ומפני כפירה דתית, התנהלות לא ראויה ועוד.

			3.	דחייה תרבותית — תהליך ההקצנה הדתית אינו מסתפק בהעדפת העולם הדתי על צורות תרבות וערכים שאינם חלק מן המסורת הדתית אלא שולל אותם.

			המשותף למאפיינים הללו הוא יצירת מחויבות, בקרב היחיד או הקבוצה, כלפי העניין הדתי. על כן הרחבת תחום חלותה של הדת היא מן המאפיינים המובהקים של פריחתה. ככל שטווח התחולה של הדת גדל, וככל שהציוויים הדתיים והמעשים הנדרשים מן המאמין מפורטים יותר, בקרב איש הדת מתחזקת האמונה בצדקת דרכו. הדת תובעת מחויבות מוחלטת, והגדרתה המוסרית תואמת מחויבות זו. 'היחיד המחויב מבחינה דתית יחוש שאט נפש מוסרי בקשר עם לא דתיים'.30

			למעשה, אפשר לתאר שתי תנועות הפוכות זו לזו: התבדלות והשפעה. מחד גיסא יהיו מי שהמחויבות הדתית שלהם תוביל אותם לפעולה של הגנה עצמית מפני השפעותיהם של 'האחרים', ומכאן להתבדלות ולהסתגרות, ומאידך גיסא יהיו מי שהמחויבות הדתית שלהם תביא אותם לנסות להשפיע על המרחב הציבורי כדי להפוך אותו למחויב או להתאים אותו לאמת הדתית.31

			הדת בגבולות התבונה על פי קאנט

			קשה להפריז בחשיבותו של הדיון הפילוסופי הקאנטיאני על הדת.32 הכלים הביקורתיים והמוסריים שהִבנה בהם קאנט את הדיון שלו היו ליסוד, גלוי או נסתר, של החשיבה הפילוסופית על הדת בעת החדשה.33 קווי המתאר של הדיון ביחס שבין התבונה ובין הדת, ביחס שבין הדת ובין המוסר, והמודעות לצד הראוי ולצד הבלתי ראוי של הדת הוצגו אצל קאנט, והם ראויים לשמש בכל דיון בדת בעת החדשה. בהתאם לספרי הביקורות, גם בספר זה קאנט מבקש לענות על השאלה כיצד אפשר לבחון ולאמוד את משמעות הדתות והתופעות הדתיות. אני מבקש לציין שלושה היבטים של הדיון שכיוון אליהם קאנט:

			1.	היחס שבין הדת למוסר כקריטריון שיפוט של הדת

			2.	ההבחנה בין ההכרחי בדת ובין המקרי, ההיסטורי והמזדמן

			3.	גבולות התבונה כגבולות הקובעים את הדת והחוויה הדתית

			כל אחד משלושת מוקדי הדיון הללו מצדיק דיון רחב ומסמן את הצורך בהגדרה ובשיפוט של הדת. במילים אחרות, מוקדים אלו כוללים לא רק את הסכנה שיש בדת ובאמוציה הדתית ואת השאלה המוסרית של התופעה הדתית, שעולה מניה וביה, אלא גם מציעים כלים ומדדים לחשיבה על הדת. לפי קאנט 'ההטבה המוסרית של האדם, היא התכלית העליונה של כל דת־תבונה'.34

			באופן דומה ובמקביל ביקש קאנט להבחין הבחנה מכרעת בין הדת ובין האמונה. לצורך ההבחנה הזאת הדת היא האמת הכללית האוניברסלית, ואילו האמונה היא המקומי, הנסיבתי, המקרי. כפי שהוא ניסח זאת: 'קיימת דת [אמיתית] אחת בלבד; אך אפשר שיהיו קיימים אופנים רבים של אמונה'.35 אפשר לתאר דתות שונות, כנסיות שונות וביטויים שונים של אמונה, אך לכל הקבוצות הנבדלות זו מזו יהיה יסוד משותף, והוא היסוד של 'הדת האמיתית'. לפיכך קאנט העדיף להשתמש בביטויים שונים לתיאור האמונה והדת (confession) והמשמעות הכללית של הדת: 'יכשר יותר (כפי שגם נוהגים בפועל) לומר: אדם זה הוא בן אמונה זו או זו (יהודית, מוסלמית, נוצרית, קתולית, לותרנית) מאשר: הוא בן דת זו או זו'.36 על פי כללי הביקורת של קאנט, החיפוש אחר הגדרה של דת אמיתית תואם את מידת האוניברסליות שלה, מידת הכלליות שלה:

			סימן ההיכר של הכנסייה האמיתית היא כלליותה, אך לשם כך שוב סימן ההיכר הוא הכרחיותה והיקבעותה שהיא באפשר באופן אחד ויחיד בלבד. והנה האמונה ההיסטורית (המבוססת על ההתגלות כניסיון) היא בעלת תוקף פרטיקולארי בלבד, כלומר בשביל אלה שאליהם הגיעה ההיסטוריה שעליה היא מבוססת, והיא מכילה, כמו כל הכרה המיוסדת בניסיון, לא תודעה שהמושא שמאמינים בו מן ההכרח שיהיה בתוך עצמו כך ולא אחרת, אלא רק שהוא הנהו כך, ולפיכך מכילה היא גם את תודעת מקריותה. [...] אולם רק אמונת־דת טהורה, המבוססת בכולה על תבונה, יכולה להיות מוכרת כהכרחית, ועל־כן כאחת ויחידה, זו שמציינת את הכנסייה האמיתית.37

			עמדתו זו של קאנט פתחה את הדיון המחודש בתוקפה של הדת כעיקרון מוסרי ושל האמונות המאורגנות כתופעות דתיות הקשורות בחברות האנשים. ואכן, יש הוגים ואנשי דתות שהפנימו את העמדה הקאנטיאנית והיו עסוקים בזיהוי העקרונות האוניברסליים של דתם. הניסיון להכניס את הדת לתוך גבולות התבונה בלבד, ומכאן לראותה כנתונה לשיפוט מחוץ לגבולות הדת, מצביע על אפשרויות של מתינות בתוך התופעה הדתית. הווה אומר: הנכונות לקבל את האפשרות של שיפוט ביקורתי (כלומר חיצוני) של הדת מאפשרת פרשנות תבונית של הדת, ואולי גם מחייבת פרשנות כזו.38 עם זה, בדיון שלנו אפשר גם להצביע על אחת הסיבות לכך שהדת יכולה להיות לגורם מקצין — המאבק על אמת תבונית מול אמת מוחלטת. אנסח זאת כך: אפשר לראות את הדתות כטוענות לאמת מוחלטת וככאלו שתוקפן מצוי בהן עצמן. שכן, אם נניח שהתוקף של האמת הדתית נעוץ בתבונה השכלית המרנו את היסוד המכונן מן הדת ומן ההתגלות לעבר השכל ומבחן הרציונליות. במצב שהאמת המוחלטת של הדת מעומתת עם אמת שכלית כלשהי האפשרות של ויכוח תבוני בעצמה מפוררת את כוחה של הדת, משום שעצם הפעולה עלולה להתהוות להכרה בתוקפה העליון של התבונה.

			'דת (כאשר משקיפים עליה מבחינה סובייקטיבית) היא הכרת כל חובותינו בתור צווים אלוהיים'.39 הגדרה זו של קאנט היא הגדרה פילוסופית המשמשת להבנה ביקורתית של הדת, משום שאין היא טוענת לוודאות מטפיזית של אמיתות דתיות, אך היא מספקת כדי להגדיר את אופן הפעולה האנושי ביחס לדת. היחסים שבין הכרת החובה לבין הכרתה כצו אלוהי קובעים אם מדובר בדת של התגלות או בדת טבעית. בשני המקרים התביעה של קאנט היא לתפיסה תבונית של הצו, אולם יש הבדל בין שתי מערכות היחסים האפשריות. בדת שתיחשב בעיני רבים ל'דת התגלות' ההכרה בצו האלוהי קודמת להכרה בצו כחובתו של הסובייקט, ואילו בדת שתיחשב ל'דת טבעית' ההכרה בחובה כחובתו של הסובייקט תהא קודמת להכרה בצו כאלוהי.

			ואולם, קאנט הוסיף הבחנה, חשובה לא פחות לעניינו, בין שני אופני המסירה של הדת. דת אשר בני האדם בכוח תבונתם יכולים להגיע אליה בעצמם, גם אם הוכרה כדת התגלות, תיחשב לדידו דת טבעית, ואילו דת אשר המסירה שלה מחייבת את הלימוד המדריך של הדת, ומקור הביסוס ללימוד שלה נמצא בלימודים הקודמים של הדת עצמה, הרי היא דת מלומדה. כך נוכל לראות דת שהיא דת התגלות אולם התחולה שלה איננה תלויה בהתגלות ההיסטורית המסוימת, מכיוון שתוקפה טבעי וכללי באופן אובייקטיבי. לעומת זאת דת אשר תלויה בהתגלות איננה דת טבעית אלא רק דת התגלות, ותחולתה מוגבלת באמונה בהתגלות.

			הבחנה זו מביאה את קאנט להגדרה המחמירה ביותר, ש'הדת האמיתית האחת והיחידה' היא דת אשר החוקים שלה מחויבים ובלתי מותנים בהתגלות ושאפשר להכיר בהם כמתגלים על ידי התבונה הטהורה בלבד.40 קבלת העמדה הקאנטיאנית מאפשרת השקפת עולם דתית, אולם היא מחייבת בחינה ביקורתית לא רק של עצם הדת אלא של העקרונות והמעשים הדתיים.

			הדת כחריגה מגבולות וכפריצתם — מאפיינים של הדת

			בחלק זה של הדיון אני מבקש לצעוד צעד נוסף ולטעון כי אומנם גבולות התבונה וגבולות המוסר מוצדקים מבחינת הביקורת הקאנטיאנית, אולם אין בהם כדי לספק את המחשבה בדבר עוצמתה של הדתיות. דהיינו: גם לאחר שהגדרנו את הגבולות הראויים של הדת עדיין יש לדון בהיבטים המיוחדים של הפנומן הדתי ולתור אחר אותם היבטים שאינם מאפשרים לשמור על גבולות התבונה והאתיקה. לפיכך אני מבקש להציג כאן שלושה היבטים של הפנומן הדתי. אבקש לבחון אותם באופן פילוסופי: קבלת אדנותו של האל, הפנייה אל הקדושה והחיפוש אחר האמת המוחלטת.

			הדיאלקטיקה של האדון והעבד

			באחד מן הביטויים הקשים ביותר בעניין הדת לוינס טוען כי 'הקונספט של אלוהים' נתון בידי 'המאמינים בדתות החיוביות'.41 זוהי אכן טענה רדיקלית מבחינה דתית, הרואה את הדתות החיוביות כדתות המצויות בפרדוקס תאולוגי, שכן האל השולט בדתות אינו אלא מושג תודעתי הנשלט על ידי המאמינים. הווה אומר, לפני שמתארים את האל במונחים התאולוגיים המתאימים יש לשים לב לא רק למגבלות ההכרה ביחס לאל אלא גם למשמעות המוסרית הנלווית למגבלות האלה. הדיאלקטיקה של הדת היא האופן שבו האדם מקבל על עצמו את האל כאלוהיו, אך בו בזמן הוא הנושא באחריות למושג האל, לתיאור האל וליחס הדתי כלפיו. כך האדם מעצב בתודעתו את מושג האל שהוא מקבל על עצמו כאל.42 במונחים מקראיים אפשר לנסח זאת בלשון הנביא 'היקבע אדם אלהים כי אתם קֹבעים אֹתי' (מלאכי ג 8). אומנם פרשנות הטקסט מצביעה על ביקורת נגד האמונה באלילים, לעומת האמונה באל עצמו. ואולם, אפשר להציע פרשנות פילוסופית מהותית: עצם הקביעה של האל במונחי האדם מונעת מן האל להיות אל. מכאן נפתח השער למאמץ התאולוגי של תורת התארים השלילית — תאולוגיה נגטיבה.

			על פי לוינס קושי זה של הבניית המשמעות הדתית מאפיין את הדתות החיוביות באשר הן. ההבניה החיובית של הדת מבוססת על דיאלקטיקה של יחסי אדם–אל, שאפשר לנסח כשאלה ותשובה: האם האלוהים קובע את האדם או שמא האדם הוא שקובע את האלוהים שקובע את האדם? במובן עמוק זהו פיתוח של הדיון על המודעות העצמית של הגל בפנומנולוגיה של הרוח, בפרק המפורסם 'הדיאלקטיקה של האדון והעבד'.43

			שאלת הדת העסיקה את הגל כבר כשהיה צעיר והכשיר את עצמו לקראת 'כהונה דתית'. עמדתו החֲריפה הרחיקה אותו עד מאוד מעתיד זה. שאלה זו ודאי העסיקה אותו גם כשהיה פילוסוף בוגר, כאשר ביקש לבחון את כוח משיכתה של הדת. המוטיבציה שלו לזהות את הרוח עם הממשות, את התודעה עם המציאות, הביאה אותו לתפיסה אחדותית של המציאות, וממילא להתרחקות מכל שיח טרנסצנדנטי באשר הוא. לעגו של הגל הצעיר לדת הנוצרית וביקורתו את היהדות הביאו אותו לפתח שיח מקורי בתחום הדת — עיקרו מבוסס על היחס הדיאלקטי.44 המאמין הוא הקובע את האלוהים שהוא נהיה עבדו — האדון המדומיין שיצר האדם לעצמו נהפך למשעבד של האדם לדמיונותיו הוא. הדיאלקטיקה המוצעת באה לבטא את התהליך הנפשי באדם המאמין, כאשר הוא מוותר על עצמיותו וריבונותו לטובת יציר דמיונו שעליו הכריז לפני רגע שהוא אדונו. והינה, את מקום החירות האנושית ממלאת עמדה נוקשה ומוחלטת שיצר האדם. מה האדם מרוויח מכך? לצערנו את הרע שבכל העולמות, את יכולתו להיות חייב לקיים את מה ששכלו איננו מרשה או מאפשר לו. האדם מחייב את עצמו להיענות ליצריו ולדמיונו בשם האל שברא לעצמו.

			וכאן יש לשים לב, מנגנון הדיאלקטיקה של האדון והעבד הוא מנגנון מורכב ביותר, משום שאין הוא רק תיאור של האל המדומיין שהאדם יוצר לעצמו, אלא הוא פותח פתח למגוון משמעויות של אדנות ועבדות.45 דיאלקטיקה זו, במובנה המקורי אצל הגל, תפקידה ליצור את 'התודעה העצמית', שבה האדם מגדיר את זהותו לנוכח השונות והאחרות של זולתו, וליתר דיוק הוא מגדיר אותה מתוך הנכונות להיאבק על השונות והייחוד שלו מול זולתו. לדברי הגל האדם המבקש את זהותו העצמית הוא מי שמוכן להסתכן — לשים נפשו בכפו — בהתייצבו מול זולתו כדי לאשר ולממש את קיומו וזהותו שלו.46 אלא שבהקבלה לכך יהא עלינו להסיק כי גם 'התודעה הדתית' נוצרת בתוך הגדרת זהות עצמית, מול אחרים ושונים, ואולי זוהי תודעתו של האדם כעבד האל, שבאופן דיאלקטי הוא גם האדון של אדונו.47

			הגדרת הדת כקידוש וכקדושה

			'הקדושה היא הנותנת לדת את תוכנה המיוחד, היא העושה את הדת למה שהיא, היא המייחדת את ההתרחשות שהיא הדת ומבדילה אותה מהתרחשויות אחרות שאינן התרחשויות דתיות'.48 בתחילת המאה העשרים, באחד מן המחקרים שכוננו את מחקר הדתות, קבע רודולף אוטו שהקדושה היא היסוד המארגן של הדתות. לדידו, הניתוחים הרבים של הדתות השונות חושפים חוויית יסוד של הדת, והיא חוויית 'הנומינוזי' — חוויית הקדושה של האדם העומד בפני הנשגב. הפער בין האדם הסופי ובין האין־סופיות יכול להיות מתורגם להיבטים דתיים שונים: איום, תנועה לקראת, ועוד.49

			לחיפוש אחר הקדושה יש שתי משמעויות של הקצנה דתית ואפילו של קנאות. את האחת פיתח אלברט באומגרטן, והיא שבאופן מהותי הדת עוסקת בפער של הקדושה — בין הקדושה האלוהית ובין הקדושה האנושית, שהיא קדושה נרכשת.50 הפער שבין שתי הקדושות האלה מאפשר לאדם מתוך הקבוצה הדתית לנסות להקטין את הפער על ידי מעשים היוצאים מגדר הנורמה החברתית. ובלשונו של לוינס, 'המשמעות הנומינוזית, המקובלת בדתות הפרימיטיביות נראית בעיני המודרניים מקורה של כל דת. עבור אותם הוגים, כבוש האדם על ידי האל, ההתלהבות, היא התוצאה של הקדושה, או של האופי המקודש של האל'. על כך הוא מוסיף: 'העוצמה הסקרמנטלית הזאת של האלוהי, נראתה ליהדות כמין פגיעה בחירות האנושית וכמנוגדת לנדרש בחינוך האדם'.51

			לעומת התיאור הזה, יצחק קליין ביקש להבין את תודעת הקדושה במונחים של התרחשות אנושית.52 אין קדושה כשלעצמה — יש פעולות אנושיות המקדשות את המעשים והמוסדות הדתיים.53 לדידו המחקר הרחב והמעמיק מגלה שהדת, הנראית כעוסקת בשאלות האמונה והקיום הטרנסצנדנטי, אינה אלא עיסוק מעמיק בחוויות היסוד של הקיום האנושי: הלידה והמוות.54 עוצמתה של הדת נעוצה לא בעצם קיומה, אלא בעיסוק שלה בנושאי היסוד של הקיום האנושי. כפי שהוא תיאר זאת: 'אפשר להעמיד את רובם על שני נושאי יסוד: שפיכות דמים ומין, או מוות ולידה'.55 לפי קליין ההתרחשות המקודשת עוסקת ביצרים הבסיסיים ביותר של האדם ונוגעת בחוויות היסוד של הקיום שלו — של היש ושל האין.56 אם כך, נוכל לומר דבר נוסף על הדת: שני הנושאים העיקריים של הדת 'נשארו בעצם הנושאים העיקריים של המוסר גם בימינו אנו'.57 קליין נעזר בניתוחים האנתרופולוגיים והפסיכואנליטיים כדי להבין את מושגי הקודש והחול. לדידו שתי התרחשויות היסוד של הדת הן הכרזת הטאבו והעשייה המאגית.58 הטאבו הוא הניסיון להבחין ולהבדיל בין תחומי הקודש לתחומי החול, ואילו העשייה המאגית נועדה לקרב בין שני התחומים, כדי לשלוט מן החול על הקודש.59 על פי התפיסה הזאת אחד מן המאפיינים החשובים ביותר של הדת הוא הניסיון לא רק להבדיל בין תחומים שונים אלא דווקא להפר את ההפרדה הזאת — להשתמש בתחום המקודש הדתי כדי לשלוט ולהשפיע על תחומי החול.

			אמת מוחלטת

			תחום אחר שהדת יכולה להיות בו לגורם מקצין ואפילו מסוכן קשור במושג האמת. הדת מייצגת טענה לאמת מוחלטת, או לכל הפחות מתיימרת להיות חיפוש אחר אמת מוחלטת. את מקום הספקנות, הביקורתיות וגבולות ההכרה והתודעה האנושית מחליפה ודאות דתית שמבקשת להיות נציגתה של האמת המוחלטת, ואולי אפשר לנסח זאת כך: נציגתה של האמת השמיימית עלי אדמות.60

			בספר מעורר הפולמוס מהומת אלוהים ביקש סם האריס לבקר את כוחן של הדתות להפעיל בני אדם שלא בהתאם לתבונתם. הוא כינה זאת 'גלות התבונה':

			אמונה היא כמו חוטיה של מריונטה: כשמושכים בהם, הם מניעים כמעט כל היבט בחייו של אדם. [...] כמה מן האמונות היקרות לנו ביותר הן כנראה בעייתיות במידה מסויימת: הן מובילות אותנו באופן בלתי נמנע, להרוג זה את זה.61

			האריס העלה בספרו שפע של מעשים קשים ואלימים שנעשו בשם הדתות — להצדקת קיומן, או לביטול דעות ואמונות של אחרים. הטענה העיקרית שלו, והקשה מכולן, היא שבכוחה של הדת לגרום לאנשים לפעול שלא באופן רציונלי, ואף בניגוד לתבונתם. מכל סוגי הבערות האנושיים האפשריים הדת היא המסוכנת מכולם, משום שהיא מאפשרת שלא לתקן את ההתנהגות בהתאם לתבונה. המאמץ של האריס בספרו היה לא פחות מכוונה 'לסתום את הגולל על סוג מסוים של חוסר רציונאליות'.62 אך יהא עלינו לשאול: האם בסוג הטענות שהציג יש בכדי לסתום את הגולל, או אפילו להקטין את הסכנה של התופעה הדתית? מעבר לכך אפשר וראוי לשאול על האפשרות לראות בדת גורם ממתן ולטעון כי בכוחה של הדתיות למנוע ולהקטין אלימות.63

			האפשרות לחשוב על הדת כהצגה של אמת מוחלטת מציבה את הדת במשוואה מול הפילוסופיה, התרה אחר האמת. מושגי האמונה מופיעים כמושגי אמת, ומסקנות ההיסק הדתי והאמוני מבקשות להיות בנות השוואה לאמת במובנה הפילוסופי או המדעי. מותר לשאול על עצם הניסיון הזה, ומותר להרהר על מטרתו, אולם קשה להתעלם מן העובדה שרבים ממאמיני הדתות מחפשים את הדת כ'אמת', ומוצאים אותה כ'אמת'.

			הרב סולובייצ'יק במאמרו הידוע 'איש האמונה הבודד' ביקש להפוך את סדר הדיון ולמקם את האמונה בצד של הספק ושל ההתמודדות הפנימית עם סימני השאלה. ניסיון זה של הרב סולובייצ'יק הוא חלק בשדה רחב של דיונים באמונה המגיעים מנקודת המוצא של הפילוסופיה הקיומית. הווה אומר, מתוך בחינה מעמיקה של משמעות האמונה בחיי האדם. בשביל הרב סולובייצ'יק האמונה מצויה בתוך המרחב הפנימי של הבדידות, שם האדם מכיר בייחודו, ומכאן מכיר ומאמין גם בייחודו של האל.64

			על סכנת האמת המובנית בדתות המונותאיסטיות

			הצירוף של אמת ואמונה, הווה אומר החיבור בין עמדה דתית ובין תפיסה של אמת מוחלטת, נפוץ במיוחד בדתות המונותאיסטיות. מטעמים מובנים של המונותאיזם עמדתו נדמית כמחייבת תפיסה של אמת מוחלטת. גם אם נבקש לסייג את העמדה המונותאיסטית כעמדה לא אלימה אשר מתירה לעצמה רק את כלי השכנוע, גם אז נמצא את עצמנו מתמודדים עם השאלה אם האמונה בהקשרה המונותאיסטי מצויה בשדה מתחרה עם מושגי האמת — המדעית או המטפיזית.

			צ'רלס מבי ביקש לבחון את השאלה הזאת מבחינה פילוסופית, תוך כדי ניסיון להבחין בין התנהגות דתית ובין מבע רוחני. לדבריו, המונותאיזם מביא לאלימות מסוגים שונים ובאופנים שונים. לא רק שדתיות מונותאיסטית נותנת הצדקה לאלימות, אלא שהיא מובילה אליה, לא תמיד במובן של אלימות פיזית.65

			מבי הצביע על ההגדרה הפנימית של המונותאיזם, המתבססת על הרכיב 'האחד' או 'היחיד' (μόνος) של האמונה המונותאיסטית. האמונה, או ההכרה, באל אחד כוללת מניה וביה את האמת של האל האחד, הקובעת יחס כלפי אמונות באלים אחרים, או כלפי תפיסות שונות של האל. יתר על כן, ההגדרה הדתית איננה קובעת דבר על טבעו של האל האחד או מהותו, אך בכל זאת היא מגדירה את האקסקלוסיביות של האמונה בו. מכאן אפשר להסיק שהשאלה אם המונותאיזם זהה לאלימות יכולה להביא לשתי תשובות, או למרחב שבין שתי תשובות: 'כן' או 'לא בהכרח'. האם ההיסטוריה תומכת בניתוח הלוגי המוצע למונותאיזם? מבי טען שכן.

			ואולם, וזה עניין חשוב ביותר, האם בהכרח המונותאיזם מוביל לאלימות או כולל מידה של אלימות מניה וביה? כאן תשובתו של מבי מפתיעה, משום שהוא ביקש להראות כי תפיסה ספיריטואלית של המונותאיזם יכולה להיות משקל־נגד לאלימות המכוננת של הדת. יש פער הכרחי בין עמדה מונותאיסטית ובין המציאות ההיסטורית מרובת הפנים, האמונות והדעות. פער זה יכול להפנות את המאמין לעשייה של פעולות שכנוע או כפייה בדבר 'האמונה הנכונה', שאינה אלא האמונה שלו. כלומר, הפער שבין האמונה האחת האמיתית ובין ריבוי האמונות והדתות ייפתר על ידי ביטולו — על ידי הכרעה שיש דת אחת נכונה וביטול של שאר האמונות. אלא שיש דרך אחרת — אמונית דתית — לפתרון המשוואה, על ידי הפניית המבט אל 'עולם הרוח' או אל 'אחרית הימים'. כלומר, באחרית הימים יבוטל הפער בין האמת המוחלטת של הדת ובין האמונות והאמיתות של דתות אחרות. לחלופין, אפשר להציע כי האמונה באחרית הימים משמעה ויתור מודע של המאמין על האפשרות לפתרון הפער בתוך ההקשר הארצי בימיו ולהאמין בכוחו של האל להכיל יותר מאמת אחת.66

			הדת כתקווה וכסובלנות

			בחלק זה של הדיון אני מציע לחשוב על הדת כתקווה, או כפי שכונתה בתחילתו של המאמר, סם חיים. אבקש להציג שני מודלים אפשריים לכינונה של הדת כיסוד של סובלנות. האחד, בעקבות דבריו של מנדלסון, רואה בריבוי הגוונים עדות להתגלותו של האל ולטובו, ומכאן גם לסובלנות שהאמונה מלמדת: 'אם ליראת שמים אתם מתכוונים, אל נא תבדו אחוד במקום שנראה בעליל כי ריבוי הגוונים הוא תכניתה ותכליתה של ההשגחה. איש מאתנו אינו מרגיש ואינו חושב בכל בדרך שחושב ומרגיש חברו, ולמה זה נהייה גונבים איש את דעת חברו על ידי מלים מטעות?'.67 כלשונו, מבחינה דתית יש לחשוש מפני האחדות הדתית: 'בעיקרו של דבר אין אחוד אמונה, לכשיתגשם בזמן מן הזמנים, יכול להביא אלא לידי תוצאות קשות ורעות לתבונה ולחירות המצפון'.68

			המודל האחר, בעקבות לוינס, מבקש להצביע על הדת כמקור של סובלנות, והיא מכוננת כמעבר לאתאיזם. הדת היא אופן של מחויבות מוסרית של האדם בעמידתו בפני האין־סוף. כלומר: אם הסכנה של הדת היא האפשרות ש'הקונספט של אלוהים נשלט על ידי המאמינים', הרי כדי שהדת תעמוד במבחן המוסריות מוטל עליה להיענות לתביעות הצדק של האתאיזם: 'המונותיאיזם האמיתי חייב בהתמודדות עם דרישותיו הלגיטימיות של האתאיזם'.69

			לוינס: מן האתאיסטי אל האתי

			דרכו של לוינס בהתחקות אחר הסובלנות הדתית, או הסובלנות בשם הדת, עוברת במשמעות המוסרית שהוא מעניק לדת.70 כפי שכבר הוזכר לעיל, לוינס חשש מן התפיסה החיובית של האל ומן המשמעות הטוטלית של הדתות החיוביות: מושג האלוהות הנתון בידי המאמינים.71 המשמעות של אמירה זו של לוינס היא טיהור של הדת מכל 'אלימות של המקודש'.72 אלא שההתרחקות מכל תפיסה דתית כוללת בתוכה גם את הסכנה האתית, והיא הוויתור על כל מה שמעבר לסובייקט, ומכאן גם שחרור מן המחויבות האתית כלפי האדם האחר.73

			לוינס ביקש לתאר את הדת היהודית כ'דת של מבוגרים' המבקשת לבנות מערכת מושגים אחרת על הקדושה, שתהא שונה מכל תפיסה של דת:

			את כל מאמציה היהדות מייחדת — למן התנ"ך ועד לחתימת התלמוד במאה ה־6, וברוב הפרשנויות שנכתבו בשיר זוהרה של החוכמה הרבנית — להבנת הקדושה של אלוהים במובן העומד בניגוד למשמעות הנומינוזית של מונח זה, כפי שהיא מתגלה בדתות הפרימיטיביות שבן ביקשו תכופות בני זמננו למצוא את מקורה של כל דת. לדידם של הוגים אלה, שלטון האל באדם, ההתלהבות, אמורים להיות תוצאת הקדושה או האופי המקודש של האל, שהם האלפא והאומגה של החיים הרוחניים. היהדות הסירה את הכישוף מן העולם ויצאה חוצץ נגד התפיסה הגורסת התפתחות לכאורה של הדתות מן ההתלהבות והקדושה. היהדות נותרה זרה לכל שיבה תקופנית של צורות ההתעלות האנושיות הללו. היא מוקיעה אותן כתמצית האלילות. 
הנומנינוזי או הקדושה אופפים את האדם ונושאים אותו אל מעבר לכוחותיו ורצונותיו. אך חירות אמיתית מתנערת מעודפים בלתי ניתנים לבקרה שכאלה.74

			היהדות שתיאר לוינס נפרדה מכל היסודות הדתיים ומעדיפה את האתאיזם על פני הדתות החיוביות: 'האתאיזם עדיף על דתיות המתמסרת לאלים המיתיים'.75 תהליך זה ביהדות הוא שלב מעבר הכרחי לקראת עמידה מוסרית דתית המכירה במה שמעבר לסובייקט, ומכאן באחרותו של האחר.

			ההכרה במה שמעבר לסובייקט, ההכרה באחר, מובילה את האדם אל דתיות חיובית מוסרית. אך לוינס הכיר גם בכוחה של הדת, בכוחה המפתה של הדתיות, וגם אותה הוא ביקש להבין. 'התשוקה' שהוא זיהה היא תשוקה אל מה שמעבר, אל מה שאי־אפשר להשיגו,76 ומכאן ההכרה בתשוקה אל האין־סופי, ואפשר לומר כי עצם התשוקה היא הכרה באין־סופי, שאין ביכולתו של הסובייקט להשיג או לדעת. בשונה מצעדי המסע של קירקגור — מן האסתטי אל האתי אל הדתי — מסעו של לוינס מוביל מן הדתי אל האתאיסטי אל הארוטי אל האתי. במובן זה החשיבה האתאיסטית חוזרת אל הטאבו, אל המקדש, אל הארוטי, כדי לצאת מהם אל האחריות המוסרית.

			אינני רוצה להגדיר שום דבר על ידי האלוהים, מפני שאני מכיר רק את האנושי. אני יכול להגדיר את האלוהים בעזרת יחסים אנושיים ולא להפך. המושג 'אלוהים' — האלוהים יודע שאני לא מתנגד לו, אבל כשאני צריך לומר משהו על האלוהים זה תמיד מתוך יחסים בין בני האדם. ההפשטה שאינה מתקבלת על הדעת — זה האלוהים. אני מדבר על האלוהים במונחים המתארים את היחס לזולת. אינני מתנגד למילה דת, אבל אני מקבל אותה כדי לתאר את המצב שבו היחיד קיים כך כמי שאינו יכול עוד להתחבא. אינני יוצא מתוך קיומה של ישות גדולה מאוד או חזקה מאוד. אם תרצו, המצב שאני מדבר עליו דומה לזה של הנביא יונה, שאינו יכול לברוח. למצב היוצא מן הכלל הזה, שבו אתה עומד תמיד מול הזולת ואין בו יותר מקום לפרטיות, אני קורא בשם 'מצב דתי', וכל מה שאומר אחר כך על האלוהים יוצא מתוך המצב הזה, ולא להפך. המושג המופשט אלוהים הוא מושג שאינו יכול לשפוך אור על מצב אנושי כלשהו. ההפך הוא הנכון.77

			אם כן, איך בוחרים בין הדת לסובלנות? שאל לוינס, ותשובתו היא שהדת, כאשר היא מבוססת על אחריות וחובה, יכולה להיות הבסיס לסובלנות של ממש.78 משמעותה של הסובלנות הדתית תהא המחויבות המוסרית שבכוחה של המשמעת של המצוות להבטיח:

			סובלנות טבועה ב'דתי' בלא שהדת תאבד את בלעדיותה — זוהי אולי משמעותה של היהדות. היהדות היא דת של סובלנות [...] היחס השוויוני לגר שהמקרא חוזר ומעורר לקיימו, אינו רק נספח ליהדות ולאהבת אלוהים שבה, אלא הוא עצם תוכנה של האמונה. זוהי אחריות שלא ניתן להתנער ממנה. [...] הדת היהודית היא סובלנות, משום שלאמיתו של דבר היא נושאת עליה את כל משאם של שאר בני האדם. סגירותה למראית עין כלפי העולם החיצוני, אדישותה כלפי הייעוד המיסיונרי — וכלפי מלחמות הדת הרובצות לפתח — אינן תוצאות היהדות אלא פרי תביעה עצמית.79

			לפי לוינס הדת יכולה להפנות את האדם אל המוחלט, אך לא בשם השתלטות אימפריאליסטית שעלולה לטרוף את כל מי שיסרב לה, אלא כתביעה מוחלטת הפונה פנימה אל האדם עצמו ומטילה עליו אחריות אין־סופית.

			הדת כגורם של סובלנות בחיפוש אחר האמת

			אחד הראשונים שידעו להניח את האצבע על הפרדוקס של דת וסובלנות היה משה מנדלסון. בספרו 'ירושלים' ובפולמוס עם יוהן קספרלפאטר הוא הביא רעיונות אלו לידי מבחן ולמסקנה בדבר העדיפות שיש לדת הסובלנית.80 הפילוסופיה הדתית של מנדלסון מבוססת על שיפוט אפיסטמולוגי, במובן זה שהוא ביקש להעריך את המסקנות בהתאם לאופן שבו האדם הגיע להשגתן. על כן הוא הבחין בין מושגים שונים של אמת, בכפוף לאופן ההשגה של האמת. ההבחנה המוכרת ביותר של מנדלסון היא ההבחנה שבין אמת היסטורית ובין אמת אוניברסלית. אמיתות אוניברסליות אינן תלויות בזמן ובמקום, והשגתן איננה תלויה בנסיבות של זמן ומקום. אמיתות היסטוריות — השגתן תלויה בנסיבות של זמן ומקום.81

			אמיתות אוניברסליות הן אמיתות שניתנות להשגה מחודשת באופן לוגי או בשכל הישר. לא כל אמת אוניברסלית הסובייקט נדרש לבדוק, אך כל אחת מן האמיתות האוניברסליות ניתנת לבחינה ולשיפוט. האמון של הסובייקט בידיעות ובאמיתות של אנשים אחרים הוא עניין מורכב, אך אפשר לפרוט אותו — במידת הרלוונטיות לחייו, במידת האפשרות לבחון אותה ובמידת האוניברסליות שלה. לפי מנדלסון האמיתות המדעיות הן אמיתות התלויות בניסיון, ועל כן האדם מקבל אותן באופן מותנה באשר לאפשרות הבחינה והשיפוט ולאפשרות לניסיון חוזר. השגת האמיתות הללו תלויה במידת האמון שהסובייקט נותן בעדותם של סובייקטים אחרים ובדיווח שלהם על ההשגות התלויות בניסיון שלהם. לדידו של מנדלסון האדם ההגיוני מקבל על עצמו את האמון באמיתותיהם של אנשים אחרים, ובכפוף לכך, בתוקף האמת שלהן. האדם הנאור יודע לבחון את מידת התוקף של האמיתות שהוא מקבל על עצמו, והוא המחויב לאמיתות אלו.82

			המסקנה הפרקטית המפתיעה של הניתוח האפיסטמולוגי הזה היא שיש אמיתות שמחייבות כל אדם באשר הוא אדם, ויש אמיתות שמחייבות באופן מלא רק את מי שקיבל את העדות להן. לאמיתות ההיסטוריות יש תוקף מחייב, אך מכיוון שהן תלויות נסיבות זמן ומקום ומכיוון שהן תלויות 'עדות מחייבת' הן מחייבות רק את האנשים שמקבלים את העדות כתקפה. ההבחנה הזאת יש לה כוח מכונן, מבחינה פוליטית, מוסרית ודתית, משום שהיא טוענת לאפשרות שאנשים שונים וקבוצות שונות נושאים אמיתות מחייבות וסותרות.83

			הדוגמה הבולטת של רעיון זה היא הדוגמה הדתית — לפי מנדלסון המחויבות לדת כפופה לעדות של עדה דתית מסוימת. לדברי מנדלסון האדם היהודי מחויב לאמת ההיסטורית המחייבת של יהדותו מתוקפן של תורת ההכרה ושל מידת הנאמנות שאדם נאור מחויב לאמיתותיו. באופן דומה הנוצרי מחויב לעדות המחייבת של הבשורות, והמוסלמי מחויב לעדות המחייבת של הקֻראן. מנדלסון טען כי באופן זה האדם הנאור אינו יכול להכריח אדם אחר להיות מחויב לאמיתות תלויות ניסיון בזמן ובמקום שלו, או של אומתו. עם זה, הוא טען כי באופן דומה האדם הנאור מחויב לאמיתות האוניברסליות, שאינן תלויות בזמן ובמקום. כדרכם של מושגי האמת, חובה זו אינה תלויה בכפייה פיזית או פוליטית, אלא בשכנוע, שהוא הכלי להכרת האמת ולהשגתה.

			כאן ראוי להוסיף כי דרכו של מנדלסון מעניקה תוקף דתי להיגיון המוסרי וההתנהגותי הסובלני הזה. לפי תפיסתו ההכרה בקיומו של אל היא אחת מן האמיתות האוניברסליות, ובכפוף לה מגיעות המסקנות בדבר האופן שבו האל מעניק לאדם להגיש את האמיתות הראויות והנצרכות לאושרו. בניסוח כוללני אולי אפשר לנסח זאת באופן הבא: לא ייתכן שהאל הטוב מעניק את האושר הראוי רק לקבוצה מסוימת אחת שהגיעה לאמיתות דתיות באופן התלוי בנסיבות היסטוריות. עם זה, נידרש לטענה שהאל העניק לאותה הקבוצה את האמיתות הראויות והמתאימות לאופן קיומה ולהשגת אושרה.

			ההצעה של מנדלסון שונה בנוף התפיסות הדתיות, משום שהיא מבוססת על עיקרון של ריבוי הגוונים בדת:

			בעיקרו של דבר אין אחוד אמונה, לכשיתגשם בזמן מן הזמנים, יכול להביא אלא לידי תוצאות קשות ורעות לתבונה ולחירות המצפון. [...] אם ליראת שמים אתם מתכוונים, אל נא תבדו אחוד במקום שנראה בעליל כי ריבוי הגוונים הוא תכניתה ותכליתה של ההשגחה. איש מאתנו אינו מרגיש ואינו חושב בכל בדרך שחושב ומרגיש חברו, ולמה זה נהיה גונבים איש את דעת חברו על ידי מלים מטעות?84

			באופן קוהרנטי לשאלות האפיסטמולוגיות שהטרידו את מנדלסון בכלל, ובהמשך ישיר לשאלות אלו בהקשרן הדתי, ביקש מנדלסון להבחין הבחנה מכרעת בין האמת האוניברסלית הדתית ובין האמיתות הנסיבתיות של הדתות השונות. על כן היה יכול לטעון כי תפיסה דתית ראויה איננה מבקשת איחוד של אמונות ומנהגים אלא היא משַמרת שונוּת בהתאם להקשרים הלאומיים הקבוצתיים ההיסטוריים השונים, באור אמונה באלוהות טרנסצנדנטית אחת. לדידו המונותאיזם הוא האפשרות להכיר בפלורליזם הדתי:

			אחי! אם באמת ובתמים אתם מבקשים אושר אלוהים; לא תשאו על שפתיכן את שם ההתאחדות לשוא, במקום שנראה ברור וגלוי לעינים, שההשתנות והרבוי היא כל ישעה וכל חפצה של ההשגחה העליונה. אין איש מאתנו אשר תהיינה מחשבותיו והרגשותיו דומות מכל צד לשל רעהו; ומדוע יונה איש את אחיו בדברי מרמה? המעט כי נעשה כזאת יום יום במילי דעלמא בדברים של מה בכך:

			ולמה נחטא עוד לאלהים וכהתל בנושא נהתל בו בדברנו מענינים שכל אשרנו הזמני והנצחי וכל תעודתינו תולה בם. למה נתנכר איש אל רעהו על ידי שנוי תאר פנינו בדברים היותר נוגעים לחיינו. וה' לא לשוא נתן לכל איש תארו ורשמי פניו? האין זה מצדנו מרד ומעט נגד ההשגחה, הריסת תכלית הבריאה; האין זאת פעולה מתנגדת לתעודתנו בזה ובבא?85

			סיכום: פתוח. סגור. פתוח.

			מחקר הדת במאה התשע־עשרה צפה את היחלשותן של הדתות והיעלמותן במהלך המאה העשרים. התחזיות בדבר מותה של הדת התגלו כמוקדמות מדי וחייבו דין וחשבון מחודש על הדתיות. מאמר זה ביקש להציג היבטים עיקריים של התופעה הדתית — הקדושה, האמת והאדנות — כהיבטים של אמונה, נאמנות ומסירות. היבטים אלו אפשרו לבחון את המתח שהדת מצויה בו, בין תקווה לסכנה, בין מעודדת הקצנה ואלימות ובין מעוררת סובלנות וגיוון.

			בסדר הדברים העמדתי תחילה לדיון את התבנית של הדת על פי קאנט ואת אפשרות הביקורת של הנאורות והגבולות התבוניים של הדתיות. שׂרטטתי את קווי ההתבוננות בתופעות הדתיות של הנומינוזי, המקדש את האמת המוחלטת של ההתגלות והמכוון אליה. יסודות אלו אפשרו להציג מודלים של סובלנות דתית ואחריות מוסרית, העולים בכתביהם של לוינס ומנדלסון.

			*	המאמר מוקדש שי לחנה כשר, אשר במחקריה הרבים בכתביו של הרמב"ם ובמעריצו הגדול ישעיהו ליבוביץ בחנה ובדקה את התקוות והסכנות של האמונות הדתיות, בתודה לשיחה מתמשכת על עתידה של היהדות בעת הזאת ועל האחריות המוסרית המוטלת עלינו כלפי עתיד זה. תודתי נתונה לעמיתים ועמיתות — חברים וחברות שליוו את המחשבות והכתיבה של מאמר זה, ובהם שמאי זינגר, נתי קופפר, אוולין גודמן־טאו, יהוידע עמיר, יורם קנצלר, דניאל וייס, אפרים מאיר ואבינועם רוזנק — וכן לסטודנטים ולסטודנטיות בקורס 'המחשבה היהודית — היבטים פסיכולוגיים ופילוסופיים'. הערה מקדימה: מאופיו של מאמר מעין זה המוצע כאן, המבקש לתת דין וחשבון רחב יריעה, נאלצתי לקבל על עצמי מידה מסוימת של דיבור מכליל ועקרוני. להפניה לדיון מדוקדק ואולי גם דק יותר הקדשתי את הערות השוליים. ובציטוט מדבריו של איאן קרשו: 'כמו כל ניסיון לסקור נוף רחק ידיים על פרק זמן ארוך, הוא

		

	
		
			זאב הרוי

			חנה כשר על ליבוביץ

			לאורך השנים קמו מבקרים רבים להגותו של הפרופ' ישעיהו ליבוביץ ז"ל. קשה לחשוב על פילוסוף יהודי מודרני אחר שהיו לו מבקרים כה רבים. אולי משה מנדלסון. אולי מרדכי מרטין בובר. אולם רוב המבקרים של ליבוביץ ביקרו את הגותו מבחוץ — למשל, מעמדה פוליטית שמרנית, מעמדה דתית פונדמנטליסטית, מעמדה תאולוגית אנטי־רמב"מית, או מעמדה פילוסופית קדם־קאנטיאנית. הפרופ' חנה כשר היא אחת מן המבקרים המעטים שביקרו את הגותו של ליבוביץ מבפנים, ואולי היא הטובה שבהם. ביקורתה על ליבוביץ נובעת מהערכה ניכרת אליו, מהבנה עמוקה של הגותו ומקריאה קשובה בכתביו.

			ברצוני לדון כאן בנקודות ביקורת אחדות של חנה כשר על ליבוביץ. בדבריי אתמקד בחמישה חיבורים משלה שנכתבו בשלושת העשורים האחרונים: (א) מאמר ביקורת על ליבוביץ 'שיחות על "שמונה פרקים" לרמב"ם' (1987); (ב) 'תורה לשמה, תורה שלא לשמה, והדרך השלישית' (1988); (ג) 'על שימושו של ישעיהו ליבוביץ במינוח דתי' (2000); (ד) 'בין עבודה שלא לשמה לעבודה זרה' (2007); (ה) 'בין סתירה לבניין: לביקורת משנתו של ישעיהו ליבוביץ' (2012).1

			א.	מאמר ביקורת על 'שיחות על שמונה פרקים 
לרמב"ם' (1987)

			נתחיל במאמר הביקורת של כשר על ספרו של ליבוביץ 'שיחות על שמונה פרקים לרמב"ם'. ספר זה מתעד שיעורים של ליבוביץ וכולל גם שאלות והערות של 'תלמידים־חברים' שנכחו בשיעורים. במאמר זה קבעה כשר כי ליבוביץ הוא 'פרשן היוצר את הרמב"ם בצלמו'.2 כלומר, המחיצה בין הפרשן לבין מושא פרשנותו מטושטשת ולפעמים אינה קיימת כלל. כשר סבורה כי הזדהות זו של ליבוביץ עם הרמב"ם מובילה בהכרח לאי־דיוקים, כי 'אהבה מקלקלת את השורה' (בראשית רבה נה, ח).3 אהבה למי? אין היא אומרת. אהבה לרמב"ם? או אולי לעצמו? שהרי אין הוא מבדיל בבירור בין הרמב"ם לבין עצמו. או אולי אהבה לאמת! כלומר, לא חשוב מה כתב הרמב"ם, חשוב מה שהיה צריך לכתוב — מה ש'האמת' הייתה מחייבת אותו לכתוב.

			כשר טוענת כי בפרשנותו לרמב"ם 'ליבוביץ נוטה לזהות [...] את המטפיזיקה האריסטוטלית עם דעת אלוהים'. זאת אומרת, הוא מעניק פרשנות רליגיוזית מופרזת למוטיבים אריסטוטליים. כאשר הרמב"ם מדבר על אונטולוגיה או אפיסטמולוגיה ליבוביץ מבין שמדובר בתאולוגיה. למשל, בשמונה פרקים, פרק א, הרמב"ם דן בכוח השכלי ואומר: 'בו יראה האדם הנמצאות שאינן משתנות'. ליבוביץ מבאר שמדובר כאן באלוהים, אף שהמילה 'נמצאות' בלשון ריבוי. הוא מסביר שהרמב"ם מלמד כאן שהאדם בשכלו מסוגל לדעת את אלוהים. אולם, לאמיתו של דבר, כפי שכשר מציינת בצדק, צירוף המילים 'הנמצאות שאינן משתנות' רומז בשיטה האריסטוטלית הימי־ביניימית לעשרת השכלים הנבדלים, כולל השכל הפועל והמושכלות שבו. כוונת הרמב"ם היא שהאדם בשכלו יכול לדעת את המושכלות, ללמוד פיזיקה, ולהבין את העולם הטבעי. ליבוביץ הפך משפט אפיסטמולוגי צנוע למשפט תאולוגי יומרני.4

			הרמב"ם, ממשיכה כשר, כותב באותה פסקה בשמונה פרקים כי הכוח השכלי הוא הכוח העוסק בכל ה'חוכמות', כלומר בפיזיקה, במטפיזיקה וכו'. ליבוביץ מעיר אל נכון שלפי אריסטו החוכמות חוקרות את 'הסיבות' לכל דבר, אבל מוסיף: 'בסופו של דבר יש כאן רק סיבה אחת והיא האלוהים'. לפי זה כל המדעים העיוניים הם לאמיתו של דבר תאולוגיה. השקפה זו, שהכול תאולוגיה, היא השקפה דתית מרתקת, אבל, כפי שכשר מסבירה, אין היא משקפת נאמנה את דבריו האריסטוטליים של הרמב"ם בשמונה פרקים, פרק א. שוב ליבוביץ הופך אפיסטמולוגיה שגרתית לתאולוגיה בלתי שגרתית.5

			בהקשר זה כשר נדרשת לפרשנותו של ליבוביץ לדברי הרמב"ם במורה הנבוכים, חלק ג, פרק נד, על 'דעות אמתיות באלוהיות', כלומר דעות מטפיזיות תקפות, ומילת התואר 'אלוהיות' משמעה 'מטפיזיות' ותו לא (על פי אריסטו, מטפיזיקה, ו 1, א, 1026א 19). כשר מציינת כי ליבוביץ הופך את מילת התואר למושא ומסביר: מדובר ב'דעת האמת', ו'האמת היא כמובן אלוהים'. שוב, משפט אפיסטמולוגי פשוט (על 'דעות אמתיות') נהפך למשפט דתי צרוף (על 'דעת אלוהים').6 אם נשתמש במילה עברית חדישה מאוד, שלא הייתה קיימת בימי חייו של ליבוביץ, נוכל לומר שליבוביץ פעל להדתה של המינוח האריסטוטלי הפילוסופי.

			כשר מסתייגת במיוחד מניסיונו העיקש של ליבוביץ לייחס לרמב"ם את הדעה הליבוביציאנית המובהקת, שהמצוות אינן אמצעי לתכלית כלשהי אלא הן התכלית עצמה. מצוות לשם מצוות. עבודת ה' לשם עבודת ה'. הרי לפי ההיגיון האקסיולוגי של ליבוביץ אם המצוות הן לשם כל תכלית אחרת אזי בהכרח התכלית ההיא חשובה מעבודת ה', ואדם דתי כמו ליבוביץ אינו יכול לומר דבר כזה. ליבוביץ משתדל להוכיח שזאת גם דעת הרמב"ם. הוא מצטט, למשל, את דבריו על המצוות במורה הנבוכים, חלק ג, פרק נא. את הדברים הוא מצטט בתרגומו של ר' שמואל אבן תיבון: 'ודע כי מעשה העבודות האלה כולם, כקריאת התורה והתפילה ועשיית שאר המצוות, אין תכלית כוונתם רק [= אלא] להתלמד ולהתעסק במצוות ה' ית', ולהיפנות מעסקי העולם' וכו''. כשר טוענת שהתרגום של אבן תיבון, 'ולהיפנות מעסקי העולם', מטעה. במקור כתוב: 'ען אלאשתגאל באמור אלדניא'. היא כותבת שיש לתרגם: 'במקום לעסוק בענייני העולם הזה'. הרעיון, היא מסבירה, פשוט: 'המצוות נועדו ליצור פסק זמן שבו אין האדם עוסק בענייני חולין. פסק זמן זה יוקדש לעבודה השכלית אשר היא־היא התכלית האמתית'. כשר מסכמת: 'למצוות יש תכלית, לדעת הרמב"ם, ואין הן התכלית, כפי שמפרש ליבוביץ'.7 במילים אחרות, המצוות, כגון התפילה בבית הכנסת, מעניקות לאדם פנאי שבו הוא יכול להתבונן במושכלות, כלומר, לעסוק בקונטמפלציה מדעית. המצוות, אם כן, אינן התכלית, כפי שליבוביץ טוען, אלא הן אמצעי המאפשר לאדם לחיות את חיי העיון.

			ואולם, במקרה זה אני סבור שאין מדובר בפרשנות מוטעית או מגמתית למושג אריסטוטלי. דומה כי ה'התבוננות' כאן אינה בדיוק התבוננות מטפיזית אריסטוטלית אלא היא קרובה יותר למדיטציה מיסטית צוּפית. הרי הרמב"ם אומר שהמצוות הן תרגיל התנהגותי המשחרר את האדם מן 'אלדֻניא' והמאפשר לו להיפנות להכרת אלוהים (השוו בבלי, שבת קמט ע"א: 'אל תפנו אל מדעתכם'). אמירה זו נשמעת צוּפית יותר מאריסטוטלית. ובכלל, מורה הנבוכים, חלק ג, פרק נא, הוא פרק יותר צוּפי מאריסטוטלי.8

			במאמר ביקורת זה עמדה כשר על כל מיני טעויות — גם טעויות תמוהות ומביכות. למשל, היא חושפת טעות אחת של ליבוביץ שהיא כה מביכה עד שהיססתי לצטטה מפני כבודו של המנוח. אצטט אותה בכל זאת. אולי אחד מן ה'תלמידים־חברים' של ליבוביץ שהשתתפו בשיעורים ואולי גם בעריכת הספר היה אחראי לטעות, ולא ליבוביץ עצמו. מכל מקום, הרמב"ם נדרש בשמונה פרקים, פרק ו, לדברי ה'ספרא' המפורסמים על ויקרא כ 26: 'אל יאמר אי אפשי לאכול בשר בחלב [...] אלא אפשי אפשי!'. ליבוביץ מפרש: 'אפשר לו לאדם לאכול מאכלות אסורים [...] הדבר הוא בגדר "אפשי" [...] שום דבר מדעתו אינו מאלצו להימנע מכך'. כך התבלבל ליבוביץ בין 'אפשי' (משורש אפ"ש = 'חפץ') לבין 'אפשר'. כמו שכתבה כשר, טעות כזו 'תמוהה אצל ידען כליבוביץ', וקשה להאמין שטעה כל כך בהבנת הנקרא. אבל טעה, וכשר תפסה אותו.9

			ב. 	תורה לשמה, תורה שלא לשמה, והדרך השלישית (1988)

			במאמר זה כשר דנה בהבחנה העקרונית של ליבוביץ בין תורה לשמה לבין תורה שלא לשמה. לדעת ליבוביץ אין פשרה בין תורה לשמה ובין תורה שלא לשמה. השלישי נמנע. Tertium non datur. כל תורה היא לשמה או שלא לשמה — אין אפשרות שלישית: או שהאדם לומד תורה לשמה או שהוא לומד אותה לשם דבר אחר — כסף, תהילה, כוח, הצלחה וכו'. ליבוביץ לא רק מציג את ההבחנה בין תורה לשמה לבין תורה שלא לשמה כאבן הפינה בתפיסת היהדות שלו אלא טוען שהיא הייתה אבן הפינה גם בתפיסת היהדות של הרמב"ם.

			כנגד ליבוביץ כשר טוענת שבהגותו של הרמב"ם יש דרך שלישית. הדרך השלישית היא 'המצוות הן אמצעי להשגת השלמות האנושית'.10 התורה אינה לשמה, ולא לא לשמה, אלא היא לשם השגת השלמות האנושית. ניתוחה של כשר לדברי הרמב"ם מבוסס על קריאה מעמיקה בטקסטים, ופרשנותה לדבריו סבירה יותר מפרשנותו של ליבוביץ. עם זאת, לא הצלחתי להבין מדוע אפשר לדמיין שליבוביץ ישתכנע שיש כאן דרך שלישית. הלוא יאמר בפשטות שכל דבר שאינו תורה לשמה הוא בהכרח תורה שלא לשמה, גם אם מדובר במטרות נעלות מאוד, כגון תיקון המדינה או השלמות האנושית. נכון, יודה ליבוביץ, הרמב"ם מדבר הרבה על התורה והמצוות כאמצעי להשגת השלמות האנושית, אבל, הוא גם יאמר, זוהי משנתו האקזוטרית בלבד, ואילו משנתו האזוטרית היא תורה לשמה. לפי ההיגיון של ליבוביץ, מי שמקיים את המצוות כדי להשיג את השלמות האנושית אינו עובד את ה' אלא את עצמו, וזו בוודאי תורה שלא לשמה. כשר מודעת להיגיון זה של ליבוביץ, ובמקום אחד מתארת אותו במדויק: 'אולם ליבוביץ גורס כי מאמציו המשוכללים של הרמב"ם (מורה הנבוכים, חלק ג, פרקים כז–מט) כדי להוכיח שאכן יש למצוות בכללן תכלית — להורות לאדם את הדרך לשלמות הגוף והנפש — אינם אלא מס שפתיים לאלה שאינם מסוגלים להתעלות לדרגה של תורה לשמה'.11

			ג. 	על שימושו של ליבוביץ במינוח דתי (2000)

			במאמר זה כשר מצביעה על שינויים מעניינים במינוח הדתי של ליבוביץ שחלו לאורך השנים. הדוגמאות מאלפות.

			דוגמה אחת היא המונח 'ציונות דתית'. מהי ציונות דתית? כשר משווה את דברי ליבוביץ בשנת 1943 עם דבריו בשנת 1986. בהרצאה בשנת 1943 ליבוביץ השתמש במונח באופן מהפכני ממש: 'התנועה הדתית הלאומית או התנועה הציונית הדתית, אין משמעותה צירוף של שני דברים נפרדים, דת ולאומיות, כי אם ראייה חדשה־ישנה של הדת עצמה מתוך אספקלריה של עם ישראל, ולא מתוך אספקלריה של אדם מישראל.12 ליבוביץ מסביר כי יהודים דתיים אחרים, כלומר יהודים דתיים לא ציונים, אינם יכולים להבין תופעה דתית חדשה־ישנה זו, שהיא שונה ביסודה מדתיותם. כך ליבוביץ בשנים שלפני תקומת המדינה. והנה, בשנת 1986, בריאיון עם מיכאל ששר, קבע ליבוביץ: ציונות דתית? 'אינני מכיר בכך שיש דבר כזה [...] מעולם לא תפסתי את המושג "ציונות דתית"'. המושג בלתי מובן, מנמק ליבוביץ, שכן הציונות אינה אלא הרצון לעצמאות מדינית של העם היהודי בארצו, ובתור שכזה היא אינה יכולה להיות 'דתית' או 'לא־דתית'.13 הדבר מדהים. בשנת 1943 נמנה ליבוביץ עם הדוברים של הציונות הדתית וטען שיהודים דתיים שאינם דבקים בציונות הדתית אינם מסוגלים אפילו להבין את המושג. בשנת 1986 הוא עצמו הודה שהוא יהודי דתי שאינו מבין את המושג ומעולם לא הבינו! הפלא ופלא! השינוי הקוטבי ביחסו למונח 'ציונות דתית' והתכחשותו המיתממת לדעתו הקודמת הם תוצאה של שינויים שחלו לאחר תקומת המדינה גם בתפיסתו את הציונות וגם בתפיסתו את הדת.14 על דרך החידוד אפשר להוסיף כי דעתו המאוחרת מוכיחה את דעתו המוקדמת.

			דוגמה אחרת לשינויים בלקסיקון של ליבוביץ היא המונח 'אמונה'. כשר משווה את השימוש של ליבוביץ במונח זה בכתביו לאורך השנים. היא מצאה כי בכתביו המוקדמים, בשנות הארבעים ובתחילת שנות החמישים, ליבוביץ טוען כי 'האמונה' שייכת להשקפות ודעות ואינה מגדירה את היהדות, שהרי רק המצוות המעשיות מגדירות אותה. ליהודים כאינדיווידואלים יש אמונות שונות (למשל, אמונתו של הרמב"ם שונה מאמונתו של האר"י), אבל המצוות המעשיות הן לבדן המגדירות את יהדותם המשותפת.15 במרוצת השנים הוא שינה את דעתו. האמונה ביהדות, הוא טוען ב־1981, היא היא מערכת המצוות, ומערכת המצוות היא היא האמונה. האמונה אינה שייכת להשקפות ודעות, אלא היא זהה למצוות המעשיות, וקיום המצוות המעשיות הוא האמונה.16 כשר מוסיפה כי ליבוביץ לקראת סוף חייו נוקט שוב גישה חדשה לאמונה. הוא מתחיל לדבר על 'אמונה לשמה', מושג שהיה ככל הנראה חידושו. 'אמונה לשמה', כמו 'תורה לשמה', אינה אמצעי לכל דבר אחר אלא היא התכלית כשלעצמה. כשר טוענת כי תפיסה חדישה זו מרוקנת את האמונה מכל תוכן ברור ודומה למדי לאתאיזם.17 היא מצביעה על ההשוואה המרתקת של ליבוביץ בין פירושו לספר איוב לבין פירוש המצוי ברומן 'הזמן של המלאכים' לאייריס מרדוק (1919–1999), הפילוסופית האתאיסטית האירית הדגולה. ההשוואה מופיעה בספרו של ליבוביץ 'חמישה ספרי אמונה'. לפי פירושו של ליבוביץ לספר איוב, איוב המיוסר הבין בסוף 'שמציאותו של העולם היא אי־רלוונטית מבחינת אלוהותו של אלוהים', כלומר מבחינת האמונה האמיתית באלוהים, 'והאדם המאמין אינו דורש שאלוהים יסביר לו את העולם'.18 לפי מרדוק, בפרפרזה של ליבוביץ, 'תשובת אלוהים לאיוב' היא 'ביטוי לכך שאין אלוהים. מכאן הערך האנושי העליון שעל האדם להגשימו ללא תמורה' הוא 'להיות טוב' רק משום שזה הטוב, ללא נימוק וללא שכר (for nothing). ליבוביץ משתאה: 'זהו ממש המושג של "לשמה" [...] בהגות האתיאיסטית. [...] מפליאה התופעה — או שמא אין היא מפליאה כלל — שאותה תשובה לאיוב [...] מוצגת [...] כתעודה [...] המצביעה על [...] אמונה דתית עמוקה [...] "אמונה לשמה" [...] [ו]מוצגת על־יד הפרשנית הנכרית כתעודה אתיאיסטית'.19 בעיניה של כשר אכן התופעה אינה מפליאה כלל, כי לדעתה 'האמונה לשמה' של ליבוביץ קרובה באמת לאתאיזם.20 כשר מסכמת כי ליבוביץ הדתי ומרדוק האתאיסטית מסכימים: 'העולם אבסורדי וחסר־משמעות'.21 ברם, הדעה שהאמונה האמיתית באלוהים קרובה מאוד לאתאיזם מצויה אצל ליבוביץ לא רק בהגותו המאוחרת. כבר בשנת 1955 הוא כתב: 'המחיצה המפרידה בין התחושה הדתית במלוא־עומקה ובין הניהיליזם המוחלט נעשית כאן דקה מאד, אבל מוצקת ואיתנה — ממש כמחיצה שבין גן־עדן וגיהינום, שאין ביניהם [לפי הפסיקתא דרב כהנא, כח] אלא טפח'.22 כיוצא בזה, נדמה לי כי ליבוביץ היה אומר היום על רב־המכר של בנו, פרופ' אליה ליבוביץ, 'לקרוא מחדש את התנ"ך: כתבים אתיאיסטיים בתורה, בנביאים, ובכתובים',23 כי רק טפח מבדיל בינו לבין האמונה לשמה.

			ד. 	בין עבודה שלא לשמה לעבודה זרה (2007)

			במאמר זה כשר דנה ביחסו של ליבוביץ לשתי חלופות לעבודת ה' לשמה: עבודת ה' שלא לשמה ועבודה זרה. היא מציינת כי לפעמים ליבוביץ אינו מבחין באופן ברור בין השתיים, דבר שהכשיל גם פרשנים מיומנים של הגותו. למשל, הוא כותב: 'המאמין [...] מפנה את תודעתו הדתית כלפי עצמו מבחינת הכרת חובתו לאלוהיו — וזו דרכם של אנשי ההלכה; ואילו עובד־אלילים, וגם עובד ה' מתוך אמונה שלא לשמה, מפנים את תודעתם להכרה מדומה של אלוהיהם ולהבנת תכונותיו ופעולותיו — וזוהי הגישה המיתולוגית המיוצגת ביהדות על־ידי אנשי הקבלה'.24 מדברים אלו, הכורכים ביחד את עבודת ה' שלא לשמה ועבודה זרה, קשה לקבוע אם לדעת ליבוביץ הקבלה היא עבודת ה' שלא לשמה או עבודה זרה, או שתיהן. עם זאת, כשר מציינת, יש מקומות אחרים שבהם ליבוביץ מבהיר כי עבודת ה' שלא לשמה אינה עבודה זרה. למשל, בתגובה לשואל הסבור כי עבודת ה' שלא לשמה זהה לעבודה זרה הוא עונה בתוקף: 'לא! זו איננה אלילות! [...] [העובד שלא לשמה] עובד את אותה עבודה שהוא מצוּוה לעובדה [...] הוא עושה מעשה גדול [...] אלא היא עבודת ה' שנשארה תקועה בשלביה הראשונים'.25 כלומר, עבודת ה' שלא לשמה היא עבודת ה' ממש, אבל בלתי שלמה. משתמע כי עבודה זרה היא עבודת כל דבר שאינו אלוהים, ואילו עבודת ה' שלא לשמה היא עבודת אלוהים מתוך מניעים לוקים בחסר.26

			כשר מסבירה כי ליבוביץ נמנע מלגנות את עבודת ה' שלא לשמה, כי הוא משַווה חשיבות מכרעת למצוות המעשיות כשלעצמן. הוא מבהיר כי העובד את ה' שלא לשמה 'עובד את אותה עבודה שהוא מצוּוה לעובדה' ובכך 'עושה מעשה גדול'. במקום אחר הוא מצדיק בתמימות שאינה אופיינית לו את העובד שלא לשמה במילים הבאות: 'הרי היהודי הזה מקיים את המצוות'.27 הנימוק תמוה. ליבוביץ כאילו שכח לרגע שאפשר בהחלט להפוך את מצוותיו של אלוהים לעבודה זרה. הלוא ליבוביץ עצמו לימדנו: 'הדבר הגדול ביותר שעשה משה איננו שתורה ניתנה על־ידו, אלא שהוא שבר את הלוחות [...] כשהעם [...] עבד עבודה זרה ודברי קדושה שניתנים לו עשויים היו להתחלל'.28 כיוצא בזה, ליבוביץ הטעים כי כאשר העם התחיל לסגוד לנחש הנחושת ולקרוא לו 'נחושתן' חזקיהו המלך לא היסס לכתתו (מלכים ב יח 4), אף שנעשה על ידי גדול הנביאים במצוות אלוהים (במדבר כא 4–9).29 הוראתו של ליבוביץ ברורה כשמש: אפשר ואפשר להפוך מצוות אלוהיות לעבודה זרה. מובן שאין להסיק מן האפשרות להפוך את המצוות לעבודה זרה שכל מי שעובד את ה' שלא לשמה אכן הופך אותן לעבודה זרה. עמדתו של ליבוביץ כלפי העובד שלא לשמה, כפי שעולה מדיונה של כשר, היא דו־ערכית וטעונת הבהרה.30

			ומה בדבר הקבלה? האם לדעת ליבוביץ היא עבודה זרה או לא? גם כאן כשר מראה שעמדתו לא תמיד הייתה עקיבה. במסתו המכוננת 'מצוות מעשיות' ליבוביץ טוען כי ביהדות ההיסטורית כל השיטות התאולוגיות השונות והסותרות, כולל הקבליות, 'לגיטימיות' ואפילו 'דברי אלוהים חיים', אם ורק אם בעליהן קיבלו על עצמם את ההלכה.31 עם זאת, יש קטעים בכתבי ליבוביץ שבהם הוא קובע במפורש שהקבלה היא אלילות ושהיא הופכת את המצוות האלוהיות לעבודה זרה. למשל, בקטעים המצוטטים אצל כשר הוא כותב בבירור: 'המיסטיקה, לשון אחר, האלילות מטשטשת את ההבחנה בין קודש לחול. [...] בקבלה, הספירות והפרצופים הם בחינות אלוהיות. [...] לאורה של תפיסה זו "ה' אחד" נעשה פנתיאון, וקיום התורה ומצוותיה פוסק מלהיות עבודת ה' [...] ומעשה המצוות נעשה עבודה זרה'.32 ועוד: 'אני [...] סובר שכל הספרות הקבלית היא אלילית. אפשר למצוא בה מומנטים שאינם מתיישבים כלל עם אמונת הייחוד'.33

			ה.	בין סתירה לבניין: לביקורת משנתו של ישעיהו ליבוביץ' (2012)

			במאמר זה כשר מסכמת את ביקורתה רבת השנים על גישתו ההגותית 'הקיצונית' של ליבוביץ. היא מסיימת את המאמר בציטוט המשל הקולע של עמיתי שלום רוזנברג. במשל הוא משווה בין היהדות של ליבוביץ לבין היהדות של משה מנדלסון. לדעת כשר המשל מתאר יפה את 'חולשת שיטתו המוקצנת של ליבוביץ'.34

			והרי המשל של רוזנברג: היהדות לפי מנדלסון 'היא מעין ספינה שכולה הלכה'. הספינה 'צפה במים אקסטרה־טריטוריאליים' שלווים 'שכולם מחשבה' דֵאיסטית מעודדת, שיש בה הוכחות רציונליות תקפות לאמונות נכבדות, כגון קיומו של אלוהים, בריאת העולם, הישארות הנפש ויסודות המוסר. לפי ליבוביץ, כמו לפי מנדלסון, היהדות היא מעין ספינה ש'כולה הלכה', אבל היא 'צפה על בלימה'! כשר מסבירה: הן ליבוביץ הן מנדלסון התנגדו להגדרת היהדות על בסיס אמונות ודעות, ושניהם הגדירו אותה על בסיס ההלכה. שניהם הגדירו אותה כ'דת מצוות'. ואולם, 'שלא כמו מנדלסון, ליבוביץ הציג תפיסה קוטבית מכל וכל ובלא שמץ של סינתזה'.

			קוראות וקוראים יקרים, נקודות הביקורת של כשר על משנתו של ליבוביץ מנומקות היטב ומשכנעות ביותר. ואולם, אני כשלעצמי נוטה להסתייג ממסקנתה הסופית — מה שהיא קוראת לו 'חולשת שיטתו' של ליבוביץ נראית לי כעוצמתה.

			אומר זאת כך: אם אשתי תגיד לי שבחופשת הקיץ הקרובה היא מעוניינת שנפליג בספינת נופש הייתי מעדיף בלא ספק את ספינת התענוגות של מנדלסון על פני ספינתו המאיימת של ליבוביץ. וכמו שכתב הרמב"ם במורה הנבוכים, חלק א, פרק עא, על ההוכחות של חכמי הכלאם לקיום האל: אם לדעתכם הן תקפות מה טוב, יבושם לכם, יא חַבַּדַ'א.

			אני אוהב את מנדלסון ומשתדל מאוד לשכנע את עצמי שיש לנו הוכחות תקפות ליסודות האמונה והמוסר, אבל למרות רצוני זה אינני מצליח. אני מאמין יותר בדברי איוב: 'נֹטֶה צפון על תֹּהוּ, תֹּלֶה ארץ על בלי מה' (איוב כו 7). ספינת היהדות של ליבוביץ נוחה פחות, בטוחה פחות, מתאימה פחות לנופש קייצי, אבל חוששני שהיא הולמת יותר את העולם שברא הקב"ה. כלומר, היא הולמת יותר את האמת.

			כל מי שמעוניין להבין את הפילוסופיה של ליבוביץ חייב תודה לפרופ' חנה כשר על ביקורתה הנבונה והנוקבת עליה — ביקורת בונה מבפנים המאפשרת לנו להבינה טוב יותר.

			משה חלמיש

			'בשפה ברורה ובנעימה קדושה'

			מקורות קבליים כעדי נוסח

			קדושת יוצר נולדה בארץ ישראל, בזמן קדום למדי, ואף נמצאת במקורות נוצריים קדומים. היות שהקדושות נוצרו בחוגי יורדי המרכבה אפשר לשער כי חז"ל נמנעו מלהופכן לתפילות הציבור והשאירו לשיקולם של היחידים. ואכן, בתלמוד נזכרת הקדושה רק פעמיים. לאט לאט נתקבלה במנהג ארץ ישראל, אך בשבת ויום טוב בלבד.1

			במסגרת זו נמצא הביטוי 'שפה ברורה2 ונעימה קדושה', שיש לו חלופות, ואין נוסח חד־משמעי. במקורות רבים ביטוי זה מופיע בלא ניקוד, וקשה לעמוד, בדרך כלל גם מן ההקשר, על צורת ההגייה. נזכיר כאן מקצת מקורות מגוונים: סדר רב עמרם גאון, עמ' יג; מחזור ויטרי, עמ' 65; עץ חיים לר' אליהו מלונדרש, א, עמ' פד; מחזור וורמס, משנת 1272; ר' יוסף אבן צדיק, זכר צדיק, כ"י הספרייה הבריטית 11594 Or., ס' 8351, המאה הט"ו, ספרדי, 48ב–49א (= כ"י הספרייה הבריטית 19785 Or., ס' 5670, דף 36א); מחזור פאס, כ"י ליידן 94, ס' 20912, המאה הט"ז, דף 20ב; סידור הענא שפ"ח, ד ע"ג. וכן סידורים קבליים, לדוגמה: סדור הרש"ש, ב, כח ע"ב; סידור הרמ"ז, תשע"ו, עמ' קנד; סידור האר"י, זאלקווא תקמ"א; סידור ר' שבתי רשקובר, ברוקלין תשכ"א.

			נקדים ונאמר כי יש חיבורים שהמילה 'קדושה' כלל אינה מופיעה בהם. כך באור זרוע לר' דוד בן יהודה החסיד, כ"י הספרייה הבריטית 771, דף 22ב (מהדורת בן־ציון כהן, תשס"ט, עמ' 138), וכן כ"י אוקספורד 1624, דף 23ב. וכך משתמע מן הנוסח 'בשפה ברורה ובנעימה' הנמצא בפירושי סידור התפילה לרוקח, ירושלים תשנ"ב, עמ' רעו. יתר על כן, בשערי אורה3 רשום עוד פחות מכן: 'להקדיש ליוצרם בנחת רוח וכולם כאחד עונים באימה'. לעומת אלה אין להוכיח דבר כאשר ר' משה בן מכיר משמיט את המילה 'קדושה' במקום מסוים: 'וצריך לומ' פ[רשה] הזא' [= התמיד] בשפה ברורה ובנעימה שתעלה לנו במקום קרבן'.4

			עיון במקורות מלמד כי יש המפסקים 'בשפה ברורה ובנעימה, קדושה כולם כאחד', ויש המפסקים 'בשפה ברורה ובנעימה קדושה, כולם כאחד'. לשוני זה יש ביטוי גרפי, בצורת הניקוד של המילה 'קדושה' — בחולם, בקיבוץ או בשורוק. מובן ששוני זה מהותי. הניקוד בחולם רואה במילה 'קדושה' תואר למילה 'בנעימה'. ואילו ההיקרויות בשורוק ובקיבוץ מצביעות על המילה 'קדושה' כתחילת המשפט הבא. נפתח אפוא בהדגמות מן הצורה הראשונה:

			בראש וראשונה יש להזכיר את הכתוב בפרקי היכלות: 'ונעימה קדושה'.5 אך אין זה במסגרת התפילה, ואף יש חילופי נוסחאות. ובכל זאת לא מעטים הסתמכו על כך. למשל, מצינו בבית יוסף, סימן נט: 'כתוב בארחות חיים בשפה ברורה ובנעימה קדושה כך כתוב בפרקי היכלות (פ"ט אות ג) וכן שמעתי מגדולי הדור שאומרים כן עכ"ל'. ועל זה העיר בדרכי משה: 'וכן הוא מסודר בסידורים שלנו'. ולכך הסכים גם פרי חדש, סוף סימן נט, וכך מובא בשערי תשובה, סימן נט ס"ק ג, בשם שלמי צבור.

			ובסידורי תפילה מצינו בשפה ברורה ובנעימה קדוֹשה — כך נוסח סיציליה, כ"י הספרייה הבריטית 11669, ס' 8363, דף 32ב; וכן בספרד, כ"י פריס 590, קטלוניה, המאה הי"ג, דף 32ב (ונעימה קדושה); כ"י פריס 592, נוסח קטלן, אשבונא [= ליסבון] רמ"ד, דף 89א; כ"י פריס 850, פירוש התפילות לר' עזרא,6 דף 23ב; תהלות ה', לר' שמואל מוטוט, כ"י אוקספורד 1648, ס' 17389, משנת ר"ט, דף 22ב: 'בנעימה קדושה הוא הקול הפנימי. כולם כאחד' וכו'; כ"י בהמ"ל בניו יורק 4802, מחזור לימים נוראים, אלגזאייר תנ"א, יח ע"ד; וכך בעיקר בנוסח סידורים ספרדיים נדפסים: מחזור [לימים נוראים] לנוסח ברצלונה מנהג קאטאלוניה, שאלוניקי רפ"ז; מחזור ארם צובה, ונציה רפ"ז, לט ע"ב; סדר תפלות תחנונים ופזמונים, ונציה תט"ז, לז ע"א; סדר תפלות כמנהג קהל ספרד, אמשטרדם ת"ל; מחזור ספרדים מימים נוראים, ויניציאה תנ"ג; סדר תפלות מדי חדש בחדשו ומדי שבת בשבתו כמנהג ק"ק ספרדים, אמשטרדם תפ"ו, וכן בשנים ת"ק ותקכ"א; סדר תפלות לחדשים ולמועדים, פירינצי תע"ה, מד ע"א; בית תפלה, מסודר כסדר הרמ"ז מפי כתבי האר"י לוריא זלה"ה, קושטאנדינא תצ"ה; תפלת ישרים, אמשטרדם תק"י, כ ע"ב; תפלת ישרים, ליוורנו תק"ס; תפלת החדש, ליוורנו תקצ"ה, לב ע"ב; חסד לאברהם, ובראשי הדפים: שער השמים, בעריכת ר' אברהם אנקאווא, ליוורנו תר"ה, עט ע"ב, וכן במהדורה משנת תרל"ח, נט ע"ב; תפלת החדש, ליוורנו תרט"ז, לז ע"ב. בסידור עבודה זכה, ספרדי, ליוורנו תרמ"ט, לב ע"ב, הודגש במפורש: 'קדוֹשה (כצ"ל הרד"א ושכנה"ג)'. כן הופיע בתוך זכרון ירושלם, תר"ס, כמנהג ספרדים, נב ע"ב; סידור עולת תמיד, כמנהג ספרדים, בעריכת אליהו בן אמוזג, ליוורנו תר"ך, וכן במהדורה משנת תרכ"ב, עמ' 59; תפלה בית ישראל כמנהג בגדאד, ליוורנו תרצ"ד, עמ' 79. וכך גם בחיבורים שאינם בנוסח סידורי הספרדים, לדוגמה: יד כל בו, בעריכת פתחיה בן דוד מלידא, פפד"מ תפ"ז; סדר התמיד, בנוסח ארבע קהילות בצרפת, אביגניון תקכ"ב, עמ' 33; תפלה לדוד, סידור איטלקי, בעריכת דוד פראטו, פירנצה תש"י, עמ' 102; סידור אשכנזי, עמודי שמים, לר' יעקב עמדן, אלטונא תק"ה, קטו ע"א; סדור תימני, כנסת הגדולה, לרי"י צובירי, תל אביב תשל"ו, עמ' עז, ושם אסמכתאות נוספות. וכמוהו בספר אגודת אזוב, נתניה תשנ"ה, עמ' צח: 'בשפה ברורה ובנעימה קדושה'. וכן סידור חב"די, תורה אור, ברוקלין תש"ס, עמ' 40.

			נראה שנוסח זה שגור היה בצפון אפריקה. למשל, ר' כליפא בן מלכה מביא את שני הפירושים שנזכרו אצל אבודרהם (ראו בסמוך), וגם לפי דעתו רצוי: בנעימה קדושה. אפילו טורח להביא 'קצת ראיה מהניגון שיסדו אנשי אנדלוסיה [...] שעשו מלת קדושה סוף הניגון'.7 קרוב לוודאי שנוסח זה היה גם בפי ר' יוסף כנאפו, שכן בדרושיו העוסקים בתפילה הוא כותב בהקשר של ברכת יוצר אור: 'וכל הקהל עונים אחריו בקול דממה בנעימה קדושה ובשפה ברורה'.8 כמו כן מצינו בספר מוסר ממרוקו: 'יזהר האדם בכל מה שילמוד שיהיה בקול רם בשפ' ברורה בנעימה קדושה',9 משמע שזה היה הנוסח המקובל עליו.

			וכך גם ברוב סידורי מרוקו, כגון תפלה לדוד, קזבלנקה תשי"א, עמ' 55; וזרח השמש, נוסח יהודי מרוקו, ע"פ הרב שלום משאש, ירושלים תשנ"ח, עמ' 58. בתחילתו רשומים מנהגים ייחודיים ליהדות מרוקו, ובכללם: 'בנעימה קדושה — לא מפרידים בין המילים כנהוג אצל האשכנזים' (עמ' ה).10 וכן סידור אבותינו, בעריכת מאיר עטיה, תשס"ד, עמ' 159; דרכי אבות, תשס"ד, עמ' 61; נחלת אבות, תשס"ו, עמ' 59; סידור דרכי אבות השלם, תשס"ח, עמ' ע; תפלת ישרים, ג'רבה תש"ט, לב ע"ב: 'בשפה ברורה ובנעימה קדושה'. 

			ר' דוד אבודרהם מודע לאפשרויות ובמפורש קובע את הנוסח בחולם: 'ובנעימה קדושה פירוש ובנעימת קול קדושה וטהורה. ומפני שקרא לשפה ברורה קרא גם כן לנעימה קדושה דרך העברה. ויש יחידי' קורים קדושה. כולם כאחד וכו', והראשון נכון[!]'.11 עמדת אבודרהם צוטטה במלואה והתאימה לאמירה של ר' שבתי בס: 'ואפשר שגם המלאכים כשמשבחים להקב"ה להקדישו הם אומרים הקדושה בנגוני הטעמים וזהו שיסדו בברכת יוצר אור להקדיש ליוצרם בנחת רוח בשפה ברורה ובנעימה קדושה וכו''.12 אף זאת, עמדת אבודרהם נתקבלה גם על דעת מחברים אשכנזים. כגון 'כתב האבודרהם צ"ל ובנעימה קדושה בחולם ולא במלאפו [= במלאפום = קיבוץ]. ע"ש [= עיין שם] שנמוקו וטעמו עמו'.13 וכן ר' זליגמן בער, בסידורו החשוב עבודת ישראל, עמ' 78.

			מעתה אביא כמה מובאות, לא היישר מסידור התפילה, שאף מתוכן אפשר ללמוד על ההגייה החלומה. ר' יהודה בן יקר בפירוש התפילות, תשכ"ט, עמ' כו, כותב: 'וכן כתיב: ומברכין ומשבחין ומפארין ומקדישין ומהדרין14 ומרוממין ונותנין כבוד ותפארת וגדולה וממליכין את שם האל המלך הגדול הגבור והנורא קדוש הוא. גם הענין הזה תמצא שם מפוזר בכמה מקומות [...] ובנעימה דאמר שם נעימים קדושים'. נראה אפוא שהוא גרס בחולם. יצוין גם החיבור דמשק אליעזר, פירוש קבלי לסידור, אשכנזי, כ"י בהמ"ל 4532, ס' 25434, מגענצא תנ"ה, ל ע"ב. הטקסט אינו מנוקד, אך בַּפירוש: 'בשפה ברורה נגד עולם יצירה, בנעימה קדושה נגד עולם הבריאה, והדר מיחד כלם'. גם מתוך ההסבר של יצחק ארויו, בית תפלה, ירושלים תשס"ג, עמ' כט, נראה שהוא גרס בחולם. וכן כתב ר' אליעזר פאפו (פלא יועץ, ע' בית המדרש): 'יושבים ולומדים בשפה ברורה ובנעימה קדושה'.

			כך בוודאי היה גם נוסחו של יש"ר מקנדיא: 'שפה ברורה בגימטריא בלשון קדוש, כאלו ר"ל שנראה להם שהוא מארצם שמדבר כלשונם בשפה ברורה בנעימה קדושה כמוהם'.15 וכך עולה גם מדרשתו של ר' יהושע אבן שועיב, קראקא של"ג, מ ע"ד: 'אבל כשישראל קוראים בטירוף הדעת במרוצה, זה מקדים וזה מאחר ואינן ביחד, רוח הקדש צווחת ברח דודי ודמה לך לצבי כלומר לצבא של מעלה שהם בשפה ברורה ובנעימה קדושה כלם כאחד'.16 וכך משתמע מחיבורו של ר' אברהם סבע, צרור המור, ברוקלין תשכ"א, ג ע"ג. ושמא אפשר ללמוד גם מכך שר' יוסף יאסקי, בעל יסוד יוסף, כתב שיר לשבת וכינה את חיבורו הקטן 'נעימה קדושה', ווילנא תרל"ב. כמו כן, בהתייחס לברוך שאמר נמסר הנוהג במדרש בית אל: 'אומרים ברוך שאמר בנעימה קדושה'.17 בדומה לכך ייזכר חמדת ימים, ימים נוראים, ו ע"ב, הכותב דרך הילוכו: 'שראוי להחזיר בהם לקרותם בנעימה קדושה מידי יום ביום מימים האלה'. וכן שם, ראש חודש, נט ע"א; מועדים, מב ע"ד.

			ראוי להזכיר גם משפט קצר משו"ת הרדב"ז, כרך ג, סימן תתקסז, וכן שם, סי' תקלב, ומתוכו אפשר, כמדומה, להעלות את הנוסח שהיה שגור בפיו. וכך כתב בתחילה: 'ואתה רע עליך לשנות מנהג אבותיך שהיו אומרים אלו הקדושות בכוונה גדולה ובניגון יפה ובנעימה קדושה'. כך נראה גם מהתבטאותו של הרב עובדיה יוסף במסגרת תשובתו לשאלה אם יש לבכות או לשמוח בפיוטי הימים הנוראים, ולדבריו 'יש לאמרם בשמחה ובנעימה קדושה'.18

			בהקשר אחר כותב המקובל ר' אברהם חזקוני: 'אלה הדברים אשר דבר משה לכבוד הילולי דמלכא ומטרוניתא ליחדא קב"ה ושכינתיה [...] לאחר התקון בלשון בקשה קול הרמ"ז הרומז שירה חדשה בשפה ברורה ובנעימה קדושה [...] אור הגנוז'.19 כעבור שלוש שנים נמצאו כמעט אותם דברים לפני אותו פיוט של ר' משה זכות, בשערי ציון, פראג תכ"ב [יב ע"א, לפי הספרור שלי]: 'עוד שירה חדשה ובשפה ברורה ובנעימה קדשה20 שחיבר איש אלהים'.

			נוסח מיוחד מופיע בספר יום השבת, ג'רבה תש"ו, ס ע"א: 'ובנעימה. קדוֹשה'. תערובת מוזרה אחרת נמצאת בסידור ונציה תט"ו, כ"י שוקן 72, טו ע"א: 'בנעימה קדוּשה וכולם כאחד עונים באימה וביראה'.

			תפיסה זו, של קדושה כתואר, עומדת גם ביסוד הנוסח 'בשפה ברורה ובנעימה טהורה קדושה'. כך קוראים אנו נוסח נדיר במחזור ליום הכיפורים כמנהג המערביים שהתגוררו בסיצילייא, ונציה שמ"א–שמ"ג, סא ע"ב: 'להקדיש להעריץ ליוצרם בנחת רוח בשפה ברורה ובנעימה טהורה קדוֹשה כלם כאחד. לאלהי עולם י"י היושב כבודו על כסא רם ונשא יתגדל ויתקדש שמו במקהלות ישראל עמו כמו שרפי מעלה העומדים באימה וביראה מקדשים ומעריצים לשם כבוד מלכותו לעולם ועד וזה מזה מקבלים ואומרים קדוש קדוש' וכו'.

			בהקשר לכך מן הראוי לשים לב לנוסח אחר, המצביע על היות המילה 'נעימה' כביכול זוקקת שם תואר. כך הוא בנוסח 'בשפה ברורה ובנעימה טהורה'. התואר 'טהורה' מצוי בנוסח הרמב"ם. למשל, נוסח מוגה של רמב"ם, על פי כ"י אוקספורד הנטינגטון 80, מהדורת ש"ז הבלין, ירושלים וקליבלנד תשנ"ז, עמ' שלט: 'בנחת רוח בשפה ברורה ובנעימה קדושה21 טהורה כולם כאחד עונים ביראה ואומרים קדוש'. וכן רמב"ם מדויק, מהדורת י' שילת, מעלה אדומים תשס"ד, עמ' קסז; מהדורת ש' פרנקל, ירושלים ובני ברק תשס"ז, עמ' שכה.

			השפעת הרמב"ם ניכרת בתימן ובפרס, ונציין כמה דוגמאות: כ"י בהמ"ל 9844, סידור קדום; כ"י שטרסבורג 4001, מן המאה הט"ז, דף 4ב; תכלאל ירושלים, כמנהג צנעא; כ"י פריס 1332 (= ס' 15631), מאה י"ז, דף 1ב; כ"י אוקספורד 1145, משנת 1596, דף 4ב; כ"י בהמ"ל בניו יורק 4463, משנת 1628; כ"י בהמ"ל בניו יורק 9844; כ"י פריס 1330, שהוא תכלאל מן המאות הט"ז–י"ז, דף 7א: 'בשפה ברורה ובנעימה טהורה כלם כאחד עונים ביראה ואומרים קדוש קדוש קדוש'. וכך הוא בתכלאל עץ חיים, של המהרי"ץ, ירושלים תרנ"ד, לג ע"א.

			קרוב לנוסח תימן22 הוא נוסח פרס, מהדורת ש' טל, ירושלים תשמ"א, עמ' 58: 'בשפה ברורה נעימה טהורה קדוּשה כלם כאחד לך עונים ביראה'.

			במאמר מוסגר אציין כי ייתכן שנוסח זה מושפע מן השגור23 לפני כן: 'וכולם פותחים את פיהם בקדושה ובטהרה'. ואכן תמצא זאת בפירוש התפילות לר' עזרא, כ"י פירארה 1, ס' 2384, מ ע"א: 'משבחין ומפארין מזה ברכה ומזה שבח ומזה פאר בקדושה ובטהרה בשירה ובזמרה'; ובפירוש המרכבה לר' אלעזר מוורמס, מהדורת ד' אברמס, לוס אנג'לס תשס"ד, עמ' 65–66. וכן בפירוש המרכבה לר' יעקב הכהן: 'וכלן עומדין באימה וביראה בטהרה ובקדושה ואמ' שבח ושירה וזמרה וצהלה ורנה וקדושה אחד (צ"ל בקול אחד) בדבור אחד בנעימה אחת'.24 כמו כן אצל פירוש התפילות לרקנטי, בסיליאה שמ"א, לו ע"א–ע"ב.

			ברם, במקומות רבים יש הפרדה בין נעימה לקדושה, דהיינו, 'קדושה' אינה מילת תואר אלא שם עצם, אבל עדיין נגררת לחלקו הראשון של המשפט. כך בסידורו של ר' שלמה בן נתן מסיג'ילמסה, עמ' יב, הקרוב במקצת לנוסח הרמב"ם דלעיל: 'בשפה ברורה בקדושה בנעימה טהורה'. כך עולה גם מביטויים מגוונים אחרים, כדלקמן.

			במיוחד בולטת ההפרדה בניסוח הנפוץ 'בשפה ברורה בנעימה ובקדושה25 כלם כאחד'. כך בפירוש התפילות לבעל ספר המפליג (כ"י הספרייה הבריטית 751, Add. 27009, דף 40ב; כ"י בהמ"ל 1610, דף 40א. בנדפס, מהדורת אפטרמן, כוונת המברך לעולם המעשה, לוס אנג'לס תשס"ד, עמ' 270). אולם הוא מופיע בעיקר בנוסח איטליה/רומניא, כגון כ"י פריס 599, רומא, שנת 1265, דף 18ב; כ"י פריס 594, איטלקי, מאה י"ד, דף 14ב; כ"י פרמא 310, ס' 13585, מנהג רומא, בערך קל"ט; כ"י פריס 604, דף 8א, איטלקי, 1399. בכ"י פריס 605, משנת קס"א, שהוא סידור מנהג רומא, דף 7א, כתוב: ובנעימה ובקדושה; וכן בכ"י פריס 600, ס' 11473, איטליה, המאות הי"ד–ט"ו, דפים 9א, 152א; כ"י פריס 603, מנהג רומא, המאות הט"ו–ט"ז, דף 81א; כ"י פריס 605, דף 7א; כ"י הספרייה הבריטית 619; כ"י הספרייה הבריטית 643, מאה ט"ו, דף 12ב; כ"י הספרייה הבריטית 657, דף 20א; כ"י פריס 616, קרנניא רפ"ד, מנהג רומניא, דף 34א. ובנדפסים: סידור איטלקי, שונצינו רמ"ה–רמ"ו; סדור כמנהג בני רומא, פיזרו רע"ו; סדור תפלות השנה למנהג קהלות רומניא, ויניציאה רפ"ג, יב ע"ב; מנהג רומא, מנטובה שי"ז; סדר תפלות כמנהג ק"ק איטאלייאני, ויניציאה תק"מ. וכן הוא במחזור כמנהג ק"ק כפא וק"ק קראסוב, קלעא תצ"ה: בנעימה ובקדושה.

			כך נמצא בספרי חכמי הלכה איטלקיים ידועים המסתמכים על רב נטרונאי גאון: 'ומצאתי בשם רב נטרונאי גאון שאומר בשפה ברורה בנעימה ובקדושה כולם כאחד'.26 וכך בשבלי הלקט, סימן יג. ועל פיהם נתקבל בסידור אוצר התפילות שהגרסה הנכונה היא 'גרסת המחזור לבני רומא והיא גרסת רב נטרונאי גאון [...] ובנעימה ובקדושה'.27 

			בוודאי כך הוא בנוסח 'בשפה ברורה ובנעימה קדוּשה', שהיא נפרדת מנעימה, לאמור מתחילה את המשפט הבא. כן הוא בכ"י בהמ"ל בניו יורק 4182, שעל פי חסידי אשכנז, המאה הי"ד, דף 8ב; כ"י פריס 641, אשכנז, המאות הי"ג–י"ד, דף 20ב; כ"י פריס 645, אשכנז, המאות הי"ד–ט"ו; כ"י פריס 646, אשכנז, המאה הי"ד, דף 12א; סדר התפילות כמנהג אשכנז, מנטובה שי"ז; סדור תפלה מכל השנה, קראקא שנ"ז, כ ע"ב: 'ובנעימה. קדוּשה'. וכן במחזור רומניה, קושטא ר"ע, 3 ע"ב.

			במיוחד נמצא זאת בנוסח הספרדים.28 כגון כ"י פריס 591, המאה הי"ג, דף 34א; כ"י אוקספורד 1136, 1500 בערך; סידור ספרדי, נאפולי ר"ן; טרין רפ"ה; ונציה שנ"ג, מא ע"ב, קמח ע"א; תפלות לכל השנה כמנהג ספרד, ויניציא ש"ע, סז ע"ב; סידור, אמשטירדם תכ"א; סדר תפלות כמנהג קהל קדוש ספרדי, אמשטילרדאם שפ"ו, נז ע"ב — נח ע"א; סדר תפלות ותחנות [...] כמנהג ק"ק ספרדים, אמשטרדם תפ"ח; סידור שערי רחמים (המיוחס לר' חיים הכהן), שאלוניקי תק"א, ל ע"א (= כ"י הספרייה הבריטית Or. 10633, ס' 7948, דף 51א, משנת תקנ"ח); סדר תפלות מידי חדש בחדשו ומידי שבת בשבתו כמנהג ק"ק ספרדים, שאלוניקי תקנ"ב: 'בשפה ברורה ובנעימה [יפסיק קצת ואח"כ יאמר] קדוּשה'. שפת אמת, צפת תקצ"ב, כו ע"ב; עבודת התמיד, במבי תרמ"ט; תפלת ישרים, ירושלם ת"ש, עמ' נט; תפלת ישרים, ירושלים תש"ו; תפלת ישרים, מחזור לראש השנה, ירושלם תש"ט, עמ' קלז; תפלת ישרים, ירושלים [תש"י], נה ע"ב; סידור בית תפלה כמנהג ק"ק ספרדים, קזבלנקה בשנות החמישים במאה העשרים, עמ' 57; תהלת יצחק, מנהג לבנון, תשנ"ח, עמ' 84; אביר יעקב, על פי ר' יעקב אבוחצירא, נהריה תשס"ט; וכמוהו בסידור על פי הבבא סאלי. למעשה, במשפחת אביחצירא נטו לשורוק. וכן במחזור אשכנזי (הדרת קדש), בעריכת יצחק סגל איש הערלישהיים, ויניציאה שנ"ט, כד ע"א; סדר תפלות מכל השנה כמנהג האשכנזים, אמשטרדם תכ"ז,29 נא ע"ב: 'ובנעימה קדוּשה'; מחזור אשכנזי לימים נוראים (הדרת קדש), אמשטרדם תס"ח, קיח ע"ב. כך גם בקצת סידורים על פי הקבלה. כגון סדר תפלה ודרך ישרה, פפד"א תס"ג, מט ע"א; סידור עם פירוש כתר יוסף, מאת ר' יוסף בן משה מפשמישל, השבתאי, ברלין ת"ס; קול יעקב, סלאוויטא תקנ"ד, סה ע"ב; ובסידורים אשכנזיים, כגון סדור תפילות ישראל לרש"ר הירש, ירושלים וניו יורק 1978, עמ' 110.

			מנוסח לשון הכתוב בספר הרימון לר' משה די ליאון אפשר להסיק ששגורה הייתה בפיו ההפרדה: 'להקדיש קדושה ליוצרם כולם כאחד. וקדושה כאחד עונים'.30 גם בפירוש התפילות לר' עזריאל, כ"י אוקספורד 1938, ס' 18870, דף 217א–ב, מצינו: 'והזכיר חמש מדות, ברורה ונעימה קדושה אימה ויראה כנגד חמש ספירות שלמטה שהעולם הזה מתנהג בהם'. ברור אפוא ש'קדושה' אינה תואר ל'נעימה' אלא עומדת בפני עצמה. וכך מועד לכל חי, סי' ח ס"ק יח: 'בשפה ברורה ובנעימה'.

			ויש מהחכמים שמסתמכים על פירוש רש"י לישעיה ו 3: 'וזהו שיסד ביוצר אור קדושה כולם כאחד'. ויש שמצטטים את דברי התוספות בחגיגה יג ע"ב: 'והיינו אשר תקנו ויסדו אנשי כנסת הגדולה ביוצר ונותנין רשות זה לזה קדושה כולם כאחד עונין ואומרים'.

			והוא הדין, כמובן, במקרים של ניקוד בקיבוץ. למשל, סדר תפלות ותחנונים ופזמונים כמנהג ק"ק תושבי רימנייה יצ"ו, ויניציאה תכ"ה, מב ע"ב [נוסחם מתחיל: להעריץ להקדיש]: 'בנעימה ובקדשה'. וכן הוא בנוסח המופיע בסידורים רבים: 'בשפה ברורה ובנעימה קדשה'. כגון בסידור העתיק מסוף המאה הי"ב בנוסח צפון צרפת, כ"י קורפוס כריסטי קולג' 133, דף 41ב — 'קדֻשה כלם כאחד'.

			הניקוד בקיבוץ מופיע הרבה בנוסח אשכנז, כגון כ"י פריס 652, המאה הי"ג, דף 18א; כ"י פריס 640, המאה הי"ד, דף 26א; כ"י אוקספורד 1128, המאה הט"ו, דף 15ב; פראג רע"ט; תפלה של ימים נוראים ושל סכות, מנהג פולין, פראג רפ"ז; מחזור, אויגשפורג רצ"ו; סידור טהינגן ש"ך; קראקא שנ"ב; קראקא שנ"ז, לד ע"ב; תפלה מכל השנה כמנהג ק"ק אשכנזים, ויניציאה שנ"ט; סדור אשכנז ופולין, [פראג] תמ"ז; ספר עבודת בורא, עקיבה בער, ברלין ת"ס, נט ע"א; בית תפלה, על פי זלמן הענא, יעסניץ תפ"ה, טז ע"א; סדר תפלות מכל השנה כמנהג אשכנז ופולן, אמשטרדם תצ"ט; ויעתר יצחק, ברלין תקמ"ה, כו ע"א; מחזור מכל השנה כמנהג פולין פיהם מערין רייסין, ברין תקס"א; סידור עבודת הלבבות לזאב יעבץ, ירושלים תשכ"ו, עמ' 53.

			וכן בסידורים ספרדיים, כגון ויניציאה שע"ו, נא ע"ב; תפלה למשה לר' משה קורדוברו, תרנ"ב; זכרון ירושלם תרמ"ז, עמ' צ, שבו כתוב: 'בנעימה. קדשה' (ובלא ניקוד). ועוד: קול יעקב, עם פסקי הרב אליהו, [תשנ"ג] עמ' צב; עוד יוסף חי (על פי ר' יוסף חיים), תשנ"ד, עמ' 97; סידור קורן, ירושלים תשע"ב, עמ' 59.

			ויש שמציינים את שתי הנוסחאות. למשל: סידור ר' שבתי סופר, ב, תשנ"ד, עמ' 116: 'קדוּשה (נ"א קדוֹשה)'; וכן סדר תפלות מכל השנה כמנהג פולין רייסן ליטא פיהם מעררין ואשכנז, דיהרן פארט ת"ן, כא ע"ב: 'קדוּשה (נ"א קדוֹשה)'. וכנגדם, סדר תפלות מכל השנה כמנהג האשכנזים, אמשטרדם תכ"ז, נא ע"ב: 'קדוֹשה (נ"א קדושה [קבוץ]) כלם'. ויש כפילות זהה. בסידור כמנהג אשכנז ופולין, אמשטרדם תמ"א, נרשם: קדֻשה (נ"א קדוּשה).

			לקראת סיום אעמוד בקצרה על נוסח האר"י. בסידור המפורסם והחשוב תמונות תחנות תפלות נוסח ספרד, שנדפס בוונציה רפ"ד, סג ע"ב, הן במהדורתו השנייה, משנת ש"ד, נד ע"א, שבה התפלל האר"י,31 נוקדה המילה 'קדושה' בשורוק. לפיכך חשיבות רבה להוראת ר' חיים ויטאל, הכותב במפורש, ואף מסביר: 'צריך להפסיק בין מלת ובנעימה למלת קדושה, וגם צ"ל קדושה בשורק. והענין הוא כאלו אומר כן בשפ' ברורה ובנעימה כולם כאחד עונים קדושה באימה' וכו'.32 המשפט הראשון בשינוי קל רשום גם בספרו של ר' חיים אלעזר שפירא, דרכי חיים ושלום, ירושלים תשל"ד, עמ' מז. בסידור חסד לאברהם, בעריכת ר' אברהם טוביאנה, מנטובה תקמ"ג, נ ע"ב, אשר מושפע מאוד מהאר"י, כתוב בשוליים: 'צריך להפסיק בתיבת ובנעימה ואח"כ קדשה כלם'. וכך גם לפי חיד"א, קשר גודל, סימן י אות ט — בשורוק. ואכן, באחד מחיבורי ההנהגות הלוריאניים המוקדמים נמצא את הנוסח: 'בשפה ברורה ובנעימה'.33 וכן בסידור ר' אשר מבראד, לבוב תקמ"ח: 'בשפה ברורה ובנעימה. קדושה כולם כאחד'. בדרך זו הלך גם ר' יוסף חיים: 'צ"ל קדושה בשורק [...] כלומר, קדושה כולם כאחד עונים. ולכן יפסיק בין מלת ובנעימה למילת קדושה'.34

			עם זאת, יש סידורים קבליים שלא נהגו כך. למשל ספר משנת חסידים [...] והוא סדר תפלה מכל השנה, תק"ו, צו ע"ב: 'בשפה ברורה ובנעימה קדוֹשה'.35

			סיכומו של דבר הוא שמעולם לא היה נוסח אחיד. בספרד שבימי הביניים ובעת החדשה היו נוסחאות שונות. עם זאת, נוסח כמעט אחיד אפשר למצוא באיטליה, ברומניא, בצפון אפריקה ובתימן — כל מקום כדרכו. היעדר האחידות נמצא גם בפי מקובלים. הדבר חשוב במיוחד מפני שבדרך כלל לא היה בדבריהם צורך קבלי מסוים אלא הם ביארו את מילות התפילה כנוסח נתון. וכך, כנראה, נהג גם האר"י. ומעניין שהכרעת האר"י לא השפיעה על הדורות שלאחריו, כפי שהורגלנו במקומות אחרים בסידור התפילה.36

					35	וכבר ר' חיים אלעזר שפירא התבטא בקיצוניות ובאופן כללי: 'אין להעמיד יסוד על נוסחתם [של סידורי האר"י] כי המה משונים זמ"ז וסותרים א"ע גם במקומם. וכנראה שלא מחברם העמידו והגיהו הנוסחא רק מהמו"ל והמדפיס'. חמשה מאמרות, מאמר נוסח התפלה, ירושלים תשכ"ב, עמ' קסב.

				

				
					36	את המבוכה אפשר להדגים קמעא בדברי ר' דוד עמאר: 'בשפה ברורה ובנעימה קדושה, צ"ל הדלי"ת בחו"לם, ב"י סי' נ"ט בשם א"ח וכ"כ הפר"ח בסי' זה, משום דאי מילת קדושה בשור"ק ונמשכת למטה א"כ הול"ל בשפה ברורה ונעימה בלא בי"ת. וכתב דכן הסכים השיירי כנה"ג עכ"ל. אבל ממה שפי' רש"י בפסוק וקרא זה אל זה בישעיה סי' ו' נראה שהוא בשו"רק. ועיין בס' יד אהרן סי' כ"ט וס' פרי האדמה ח"א הל' מילה דף ל"א ע"א'. תפלה לדוד, שאלוניקי תקל"ז, לג ע"ב, סימן קמא. מקצת דעות שונות הובאו גם בשערי תשובה לשו"ע, סימן נט ס"ק ג. וראו גם ש' טל, הסידור בהשתלשלותו, ירושלים תשמ"ה, עמ' מט; ד' רפל, 'בעיות פיסוק ומשמע בתפילות', בשדה חמד, ג–ד (תשנ"ה), עמ' 41; ר' י' לויפר, 'מקומות שאין להם הכרע', חצי גבורים, ח (תשע"ה), עמ' תקסא–תקסב; סידור קורן, ספרדי, ירושלים תשע"ב, עמ' 1004 סעיף 113.

				

			

		

	
		
			זאב גריס

			גלגולו של סיפור 'מעשה העז' מאת ש"י עגנון בשבחי הבעש"ט

			'פי המערה, או מעשה העז' הוא מן הסיפורים שכתב ש"י עגנון לאחר שיבתו מאירופה לארץ ישראל אחרי מלחמת העולם הראשונה. כמה וכמה חוקרים נדרשו לסיפור וכתבו על הופעתו — בהם גם דן לאור,1 אשר עמד על כך שעגנון מסר את הסיפור תחילה לאשר ברש, והוא הוציאו לאור בקובץ של ארבעה־עשר סיפורי עגנון שנקרא 'פולין' בהוצאה לאור שיסד ושמה 'הדים'. לאור מספר שם כי עגנון השתכנע, תמורת תשלום נאה, לתת בידי המחנך יחיאל היילפרין את הסיפור באותה שנה עצמה, שנת תרפ"ה, לשם הוצאתו לאור כסיפור לילדים מנוקד בתוספת איורים של הצייר איש בצלאל זאב רבן בהוצאת הספרים לילדים ולפעוטות שיסד היילפרין באודסה והעבירה לארץ ישראל, וקרא שמה בישראל 'הגִנה'. באותה השנה — תרפ"ה — עשה היילפרין מעשה חלוצי כשחבר לאנשי בצלאל בירושלים שיסדו דפוס אומנותי בשם 'גרפיקה', ובו לראשונה בארץ ישראל הדפיסו בכמה צבעים ספרים מאוירים, בהם כמה מספרי הוצאת הגנה עם איוריהם של אנשי בצלאל, כזאב רבן ומאיר גור־אריה הוותיקים ונחום גוטמן הצעיר. נוסף להם היו גם מאיירים שכבר קנו להם שם בחו"ל באיור ספרי ילדים עבריים, כמשה מוצלמכר ואהרן קרבצוב, שהחלו פועלים באודסה עבור ספריית גמליאל — בה ראו אור ספרי ילדים מנוקדים ומאוירים לפעוטות — ספרייה שיסדה שושנה פרסיץ בהוצאת אמנות שלה בשנת 1917, ובזמן המהפכה הקומוניסטית והתפשטותה העבירה אותה לברלין עם הוצאת אמנות שלה, ומשם לתל אביב.2

			מן המאמרים שפורסמו הנוגעים להקשר הרחב של 'מעשה העז' חשוב להזכיר את המאמר שפרסמה לאחרונה דינה שטיין, האוגד בתוכו סיפורי עיזים וגלגוליהם במקורות ישראל, ישנים גם חדשים, ובתוך כך הביאה רישום רחב של מה שנכתב בנושא לפני פרסום מאמרה.3 מאמרי הקצר הוא השלמה ותוספת למאמרה החשוב של שטיין.

			סיפורו של עגנון שייך לסוגה של סיפורי מסע, שבספרות האירופית יש להם פריחה שנודעה לדורות רבים של קוראים מן המאה השש־עשרה ואילך. אלה סיפורים שבתולדות הספרות נקראים 'סיפורים פיקארסקיים', ובהם סיפורי עם שהתרחבו לנובלות ולרומנים רחבים.4

			בדבריי אני רוצה להביא גלגול של אחד המוטיבים בסיפור, והוא מסע פלאי לארץ ישראל דרך מערה ומחילות בה.5 בסיפור 'פי המערה, או מעשה העז' מופיע מוטיב המסע לארץ ישראל דרך מערה ומחילותיה. שם מסופר על זקן שהעיק עליו ליבו ויעצו לו רופאיו לשתות חלב עיזים. קנה הזקן עז, וזאת ברחה, וכשחזרה היו עטיניה שופעים חלב מתוק כדבש. תהה הזקן ואמר לבנו שהוא מתאווה לדעת מהיכן הביאה לו העז חלב זה שמתוק לחיכו ומרפא עצמותיו. אמר הבן לאביו שיקשור חוט לעז וילך בעקבותיו אחריה. כך נמשך הוא אחרי העז לתוך מערה והלך בתוכה משך 'שעה או שעתיים, או יום או יומיים', והגיע עם העז לסופה. יצא ממנה למקום הנראה כגן עדן עלי אדמות והתברר שהם יצאו בארץ ישראל סמוך לעיר צפת.6

			אעצור כאן את המשך סיפור המעשה בעז כדי להוסיף שתיאור מסע מופלא זה מבליע בתוכו, כמובן, מוטיב ותיק וידוע בספרותנו מימי ספרות חז"ל ואילך ועד ימינו, הוא המוטיב של 'קפיצת הדרך',7 מוטיב שאינו נזכר במפורש בסיפורו של עגנון, אבל הקורא קולטו ממילא, שהרי לא היה אפשר במהלך של 'שעה או שעתיים, או יום או יומיים' להגיע מחו"ל לארץ ישראל.

			ספר 'שבחי הבעש"ט' זכה שייכתבו על אודותיו חיבורים רבים — לא אמנה אותם כרוכל ולא אעריך כאן משקל כל אחד ואחד מהם בתולדות חקר הסוגה הספרותית ספרות שבחים בכלל ובחקר החסידות בפרט.8

			אחד הדברים שלא הוסבה אליהם תשומת לב הוא קשריו של הבעש"ט עם אנשי שוליים בחברה היהודית, ואנשי השוליים האלה מתגלים כבעלי יכולות וסגולות שאין למי שמעמדם נכבד בקהילה, למשל גיסו של הבעש"ט ר' גרשון מקיטוב, שהיה תלמיד חכם נודע בזמנו ואחד מיושבי הקלויז המפורסם בעיר ברודי.9 כמובן יש ויש שורשים לתפיסה שלתינוקות, למשוגעים, לליסטים וכיו"ב יש שחרור מן העכבות והחסמים המונעים שאר בני אדם מלהבחין בטיבה האמיתי של המציאות הסובבת אותם, ובראש ובראשונה המציאות האנושית. לכן נאמנים עלינו דברי הפסוקים המקראיים: 'מפי עוללים ויונקים יסדת עוז',10 'ומשוגע איש הרוח'.11

			בספר 'שבחי הבעש"ט' ישנם כמה וכמה סיפורים על חיי הבעש"ט קודם התגלותו ברבים. שם מתוארים שלבים של התגלות חלקית שלו לאנשים מסוימים קודם התגלותו לציבור כולו. הוא היה נער פרא שאינו מסוגל ללמוד ולכן מונה להוליך תינוקות לחדר. בתוך כך הוא הצילם ממכשף שהופיע כאדם־זאב והרגו.12 אז עלה מעמדו והוא מונה לשומר בית המדרש, ולא נודעה ליושבי בית המדרש למדנותו, כשם שקרה להלל הזקן, שֶׁמונה לשומר בית המדרש כשעלה מבבל לארץ ישראל.13

			אבל על פי ההמשך המסופר ב'שבחי הבעש"ט', בעת שהיה משרת בבית המדרש חיפשוֹ בנו של צדיק ותלמיד חכם בשם ר' אדם, שציווה אותו אביו להעביר כתבים שלו ליהודי בשם ר' ישראל בעיר אקופ. בעיירת מושבו התפלאו שבן רב חשוב מתעקש להתרועע עם משרת פשוט בבית המדרש, ומשום שהדבר העלה את מעמדו של הבעש"ט בעיני פרנסי המקום הם השיאו לו אישה, היא אשתו הראשונה, ולאחר זמן מה היא נפטרה.14 לאחר מותה קיבל הבעש"ט משרת מלמד בקהילה הסמוכה לברודי, ושם הוא שינה טעמו, ונודע שמו כלמדן מופלג היודע להלוך כנגד רוח הבאים להתדיין אצלו וליישב סכסוכיהם. בעבור זה הוא היה לבורר ופוסק בדין תורה בין אנשי הקהילה. לאביו של גיסו לעתיד ר' גרשון מקיטוב, הוא ר' אברהם מקיטוב, היה סכסוך עם מישהו מאנשי הקהילה שנמצא בה הבעש"ט, ובבואו לשם כדי להציע לאיש להתדיין בעיר הגדולה ברודי שמע על נפלאות פסיקותיו של הבעש"ט והתרצה להביא טענותיו בפניו. שם התגלה לו ברוח הקודש כי בתו הגרושה יעודה לאותו המלמד. במפגשם התקשרו נפשותיהם זו בזו ור' אברהם הציע לבעש"ט להשיא לו את בתו ומיד לכתוב 'תנאים' — דהיינו הסכם נישואין. ר' ישראל בעש"ט התעקש שייכתב בתנאים סתם ר' ישראל, בלי כל תואר, כי לא רצה, כדבריו, למכור בתנאים את למדנותו. ר' אברהם בדרכו חזרה לביתו חלה ונפטר לבית עולמו. בכליו גילו את התנאים הללו, ולא ידעו במי מדובר. כשגמר הבעש"ט את הוראתו על פי חלוקת הזמנים המקובלת להוראה ביקש לעזוב את העיירה, ולא נעתר לבקשות להישאר בה. הוא התלבש כאחד הריקים ובא לר' גרשון לעיר ברודי. ר' גרשון נחרד מן הדמות הבזויה בעיניו — מן האדם שיש בידו עותק של התנאים שסיכם עם ר' אברהם מקיטוב, ואילו אחותו התעקשה כי אם אביהם חתם על תנאים לנישואין עליהם למלא את רצונו. קודם לחופה דיבר הבעש"ט בסתר עם כלתו ואמר לה מיהו וביקשהּ שתחכה עד שיגיע זמן התגלותו, ואפילו יארך הזמן והם יחיו ב'דחקות גדול', והיא הסכימה.15

			כל המסופר עד כאן הוא הקדמה להמשך, שלפיו ר' גרשון התבייש בגיסו ואילו אחותו סירבה להתגרש ממנו, ולכן קנה להם ר' גרשון סוס ועגלה ושילחם מברודי. הם חיו בהרים — שם היה הבעש"ט מתבודד, ופעמיים בשבוע באה אשתו עם הסוס והעגלה והוא חפר טיט, העמיסו על העגלה, והיא הובילה את הטיט למכירה בעיר, ומזה התפרנסו, בעוד הוא חי כל השבוע בהרים בדוחק גדול בתעניות הפסקה — אלה תעניות של ימי שני וחמישי מדי שבוע בשבוע.16 מכאן ואילך באים סיפורי פגישותיו עם הגזלנים:17

			והנה ההרים היו הרים גדולים עד מאד וביניהם גיא עמוקה ובלי מדרון כי אם ארץ גזרה היה שוה [אולי צ"ל: שמה]. פעם אחת נכנס לעומק ההתבוננות והיה הולך על ההרים ומצד אחד על הר השני היו עומדים לסטים השוללים וכשראו אותו מרחוק שהוא הולך לסוף ההר בעומק המחשבה,18 אמרו בוודאי יפול לגיא ויהיה לו ריסוק איברים חס וחלילה וכשבא סמוך לגיא נתקרב ההר השני לפניו ונעשה מישור והלך למרחוק ונתחלקו שני ההרים כמקדם ובחזירתו כשבא סמוך לגיא נתקרב ההר האחד לחברו ונעשה מישור וכן היה כמה פעמים בהליכתו ובחזירתו, וראו כי הוא איש אלקי באשר ה' אתו. וישלימו עמו ויבואו לפניו ויספרו לו כל המאורע, ויאמרו הנה בעיננו ראינו כי איש אלקים אתה, לכן בקשתינו שתתפלל עבורנו שיצליח ה' דרכנו אשר אנחנו הולכים תמיד למסור את נפשותינו. ויאמר להם הבעש"ט אם תשבעו לי שלא תפגעו ביהודי ולא תגזלו אותו אזי אעשה כדבריכם. וישבעו לו על הדבר הזה: ויהי מאז והלאה אם היה להם איזה ריב, או טענה ביניהם ויבואו לפניו והוא עשה פשרה ביניהם. פעם אחת באו שני גזלנים לדון בפניו ולא הוטב הפסק בעיני אחד מהם, ויאמר בלבו הנה כאשר הבעש"ט ער אי אפשר לו לעשות רע, אבל כשהוא ישן אמלא את רצוני להרוג אותו וכן עשה כשישן הבעש"ט בא הגזלן אליו והרים את הקרדום לחתוך את ראשו ומיד חטפו אותו ואינו יודע מי והכו אותו מכות אכזריות חבורות ופצעים, כמעט שנותר בלי [נדפס בטעות: בו] נשמת חיים וגם כח הדיבור אין בו. ויקץ הבעש"ט וירא את המוכה לפניו מלוכלך בדם וחבורות ופצעים וישאלהו מי אתה ומי עשה לך הדבר הזה? ולא היה בו כח להשיב לו דבר וילך הבעש"ט לדרכו ולמחרתו כששב מעט לאיתנו אז סיפר לו הגזלן כל המאורע.

			עינינו הרואות כי הגזלנים רואים מחזה פלאי לנגד עיניהם ומשתכנעים בקדושת הבעש"ט. בהקשר הזה חוזרת גם בחירתו לבורר ופוסק, הפעם לעבריינים, אבל בניגוד לאנשי העיירה, שפסיקותיו בבירורים ביניהם תמיד הוטבו בעיניהם, בעיני גזלן אחד לא הוטבה פסיקתו ולכן הוא ניסה להורגו. מוטיב ההתערבות החיצונית המונעת מן הגזלן למלא רצונו נמצא גם בשבחי בן זמנו של הבעש"ט ר' שר שלום שרעבי, שערבי הניף עליו חרבו ויבשה ידו,19 וגם בסיפור על ר' אברהם שלמה זלמן צורף איש ירושלים;20 ואפשר להשוות את הסיפור על הבעש"ט כאן לסיפור על ר' אדם והשר שונא ישראל, המופיע קודם לכן ב'שבחי הבעש"ט'.21 האירוע הפלאי גרם לגזלנים להראות לבעש"ט דרך קצרה לארץ ישראל, כמסופר בהמשך:22

			פעם אחת באו הגזלנים אליו ואמרו לו אדוננו הנה אנחנו יודעים דרך קצרה לילך אל ארץ־ישראל, דרך מערות ומחילות. אם רצונך לך נא אתנו ואנחנו נהיה מורים לפניו הדרך אשר ילך בה. ויואל ללכת אתם והנה בהליכתם בדרך היה גיא עמוקה מלאה מים ורפש וטיט ודרך הליכם על דף אחד [קרש] המונח מעבר אל עבר והיו נשענים על יתד אחת שהיו נועצים באגם והלכו הם מתחילה וכשרצה הבעש"ט לילך עליו ראה שבכאן הוא להט החרב המתהפכת וחזר לאחוריו כי היה לו סכנה גדולה אם היה עובר במעבר זה. ויאמר הבעש"ט אל לבו בוודאי לא לחינם באתי לכאן.

			על פי סיומו של סיפור ההליכה לארץ ישראל מה שעיכב את כניסת הבעש"ט אליה הוא 'להט החרב המתהפכת', היא החרב השומרת על גן העדן, כמסופר בספר בראשית,23 מפני האדם שגורש ממנו, שמא ייכנס ויאכל מעץ החיים ויחזור לחיות לעולמי עד כשם שחי בהיותו בגן העדן טרם אוכלו מעץ הדעת וגירושו ממנו.

			בתוך 'שבחי הבעש"ט' נמצא תיאור של עוד אישיות מן השוליים — היא האישה המשוגעת, שר' גרשון מביא את הבעש"ט אליה כדי 'שאולי יקבל ממנה איזה מוסר ויחזור למוטב'.24 אף במקרה הזה היא יודעת מה שר' גרשון מקיטוב אינו יודע, וכשנכנסים אצלה ר' גרשון והבעש"ט היא אומרת כלפי ר' גרשון:

			ברוך הבא קדוש וטהור וכן לכל אחד ואחד כפי מעלתו והבעש"ט נכנס באחרונה וכשראתה אותו ואמרה ברוך הבא ר' ישראל, כי היה עדיין רך בשנים אמרה לו: אתה סבור שאני מפחדת ממך, לא כי אני ידעתי שהזהירו אותך מן השמים שלא לעסוק בשמות הקדושים עד שישתלמו לך ששה ושלשים שנה והוא היה נחבא אל הכלים והאנשים הנ"ל שאלו אותה מה את אומרת והיא כפלה בדבריה לפניהם עד שגער בה הבעש"ט ואמר לה: ולא תשתוק הנה אני מושיב על זה בית דין אחד ויתירו לי ואותך אגרש מן האשה הזאת. והתחילה היא להתחנן אליו אני אשתוק והחסידים שבאו עמו הפצירו אותו שיתירו לו ויגרשנו מן האשה והבעש"ט בקש מהם שלא להתירו, כי מסוכן הוא מאד והם לא הרפו ממנו, אז אמר הבעש"ט: ראה מה שגרמת על כן עצתי שתלך בטוב מן האשה ואנחנו כולנו נלמד בעבורך ושאל אותו מה שמו ואמר לא אוכל לגלות לפני רבים, ילכו מכאן האנשים ואגלה לך, כי חרפה היא לבניו שיש בעיר הזאת. וכשפנו משם האנשים גילה לו מי הוא וגם חמי ז"ל היה מכירו ולא נעשה רוח אלא בשביל שלץ מהחסידים דקהילת קודש קיטוב ואותו הרוח הפריד את עצמו מן האשה הזאת בטוב.

			זהו סיפור מוזר ברצף הסיפורים שמלפני התגלות הבעש"ט, שכן על פיו לכאורה ר' גרשון נכח בגילוי כוחותיו של הבעש"ט להבחין בדיבוק שנכנס בגופה של האישה המשוגעת והיה בכוחו גם להתירו ממנה, ולמרות מה שראו עיניו עדיין לא הבחין במהותו של גיסו.

			עניין אחר העולה מן הסיפור הוא שמלווים את הבעש"ט טרם התגלותו חבורת חסידים שחיו בעיר קיטוב — כלומר שחסידותם קדמה לקבלת מנהיגותו של הבעש"ט עליהם. לא איכנס כאן לעמדות החוקרים בעניין זה.25

			הניסיון מלמד כי בכל זמן שמו לב אנשים רגישים לכך שבקרב אנשי השוליים יש בעלי יכולות לראיית המציאות השונות משל סובביהם הנחשבים לבעלי מעמד בחברה. אלה רואים את המציאות בלא המסננים שהשתמשו בהם כדי להשאיר רק את מה שמקובל להשאיר ובלא המסכים שהורגלו להשתמש בהם כדי ליצור חציצה בין מה שראוי לראות ובין מה שאין ראוי לראות — מעשים שנעשו מדעת ומבלי דעת בני מקומם וזמנם.

			מעשה שהיה בי שלפני כמה עשרות שנים חשקתי בקניית מכונית וולבו משומשת ומצאתי מודעה על מכונית כזאת למכירה. התקשרתי לבעליה והוא הזמין אותי לראותה במקום מגוריו בשכונת רמת אשכול שבירושלים. לאחר משא ומתן קצר, שבו לא הצלחתי להביאו למחיר שביכולתי לשלם, אמרתי למוכר המכונית לפני לכתי מביתו כי שמתי לב שהוא צולע ושאלתי אותו אם גם הוא, כמוני, נכה צה"ל. האיש השיב בחיוב ושאלתיו כיצד נפגעה רגלו, והוא השיב לי שהוא היה הטייס הראשון בחיל האוויר שהתנגש בעמוד חשמל. למראה ארשת התימהון שהתפשטה על פניי הוא הסביר לי שבשנות החמישים למאה העשרים, קודם קבלת מטוסי הסילון הראשונים בעסקת הנשק הגדולה שנחתמה עם הצרפתים, השתמשו בחיל האוויר הישראלי במטוסי קרב שיוצרו במלחמת העולם השנייה עם מנועי בוכנה, כמו מטוסי הספיטפייר הבריטי. אחד מתרגילי הטיסה היה לטוס במהירות נמוכה מתחת לחוטי חשמל באזור לא מיושב, כדי שלא ייגרם חלילה אסון לתושבים. באחד מן הימים כשהוא תרגל טיסה כזאת הוא לא ראה בזמן את עמוד החשמל, התנגש בו ונקטעה רגלו. שאלתי אותו במה הוא עוסק היום, והוא אמר לי שלמד פסיכיאטרייה על חשבון צה"ל והיום הוא פסיכיאטר. המשכתי ואמרתי לו: 'אולי תוכל לספר לי משהו מעניין שלמדת מניסיונך בעבודה כפסיכיאטר?', והוא השיב לי: 'למדתי כי ילדים קטנים וסכיזופרניים רואים את המציאות אחרת משרוב המבוגרים בחברה שלנו — ומסקנתי שיש להם ראייה נקייה ונכונה יותר של המציאות בהרבה מן המקרים, כי יש להם מסננים אחרים משלנו לסינון הפרטים שהם רואים, ובדרך כלל הם רואים את המציאות ללא המסכים שחוסמים את ראייתנו — מסַכים שנוצרו על פי חינוכנו ומה שהוטבע בנו כראוי, או לא ראוי, אפשרי ובלתי אפשרי'.

			הסיפורים על ניסיונות העלייה לארץ ישראל של הבעש"ט וחסידיו, כמו גם של נכדו ר' נחמן מברסלב, הם סיפורי מסעות בים, רצופים בכישלונות הן של הבעש"ט הן של נכדו ר' נחמן והן של אחד מחסידיו הגדולים של הבעש"ט ר' זאב קיציס.26 ואולם, היו גם היו עליות חסידים לארץ — החל בשנת תק"ז-1747, המשך בעלייה של שנת תקכ"ד-1764, היא עלייתם של ר' מנחם מנדל מפרמישלאן ור' נחמן מהורודנקה — עלייה שאחריה באו עליית ר' מנחם מנדל מוויטבסק וחסידיו בשנת תקל"ז-1777 ועוד.27

			המפגש של הבעש"ט עם הגזלנים וגילוי המעבר התת־קרקעי לארץ ישראל קודם התגלותו בציבור, המתוארים בפרוטרוט ב'שבחי הבעש"ט', הם שימוש במוטיב פולקלורי לצורך יצירת דמותו האגדית. לא מצאתי בתיאור מסע הבעש"ט לארץ ישראל שב'שבחי הבעש"ט' שימוש נוסף בו, וכך לא מצאתי בתיאורי עליות חסידים אחרות לארץ ישראל.

			האם על כן עלינו להניח שסיפור בפתח ספר 'שבחי הבעש"ט' על ניסיון עלייה פלאי של הבעש"ט לארץ ישראל בא ללמדנו כי כבר מראשית דרכו ועוד טרם התגלותו לא היה יכול לשנות את מה שיועד לו — שלא יגיע לארץ ישראל — למרות כל סגולות רוחו וקשריו בעליונים, כי תפקידו בחיים היה לבנות עדת חסידים בחו"ל?

			או שמא עלינו להסתפק בידיעה שמטבעה של יצירת שבחי גיבורים לאמץ אליה מוטיבים ואגדות המקנים לגיבור תכונות עילאיות המתבטאות בביוגרפיה המיוחדת, כביכול שלו — ביוגרפיה שחקר תולדות המוטיבים בפולקלור היהודי והבין־לאומי לימדנו כי יש בעיצוב חיי הגיבורים ובתיאורם בספרות השבחים הרבה מן השווה בתרבויות ועמים שונים?28 לכן ייתכן שעלינו להיזהר מלתלות בעיצוב הסיפור על אפשרות העלייה לארץ ישראל שבראשית ספר 'שבחי הבעש"ט' כוונת מכוון של העורך של השבחים הללו, שבאה ללמדנו שראשית דרכו של הבעש"ט מעידה על תכלית בואו לעולם ותפקידו בו — להנהיג עדת חסידים בחו"ל.

					12	ראו א' רובינשטיין, שבחי הבעש"ט: מהדורה מוערת ומבוארת, ירושלים תש"ן, סיפור 'אחרי פטירת האב, הבעש"ט והוואקילאק', עמ' 39–41. הסיפור שם מאמץ מוטיבים קודמים, על הנער שכביכול אינו מסוגל ללימודים ולכן מינוהו למוליך תינוקות לחדר ומאוחר יותר הוא יתגלה כגדול ישראל. נער הפרא מתואר כבר בסיפורי הילדות והנערות של ר' יהודה חסיד, מחסידי אשכנז, בנו של ר' שמואל חסיד. ראו Ma’aseh Book, trans. M. Gaster, Philadelphia 1981, pp. 336-338 no. 166. ראו נוסח בעברית שהביא נ' בריל בתוך Jahrbücher für jüdische Geschichte und Literatur, 9 (1889), pp. 32-33. את נוסח השבחים העברי שחשף בריל הוציא לאור עלי יסיף על פי כתב יד ירושלים. ראו ע' יסיף, מאה סיפורים חסר אחד: אגדות כתב יד ירושלים בפולקלור היהודי של ימי הביניים, תל אביב תשע"ד, עמ' 201 סיפור לה, עמ' 274 בהערות יסיף לסיפור. על סיפורי הופעת האדם־זאב ראו ד' נוי, 'אגדת הבעש"ט בהרי הקרפטים', מחניים, מו (תש"ך), עמ' 68 הערה 3. לעומתו טעה י' דן, הסיפור החסידי, ירושלים תשל"ה, עמ' 77, כשקבע שמדובר ב'קטב מרירי', הידוע מדברי חכמים ואין לו קשר לכאן. ההופעה הראשונה הידועה לי בספרות היהודית של אדם־זאב היא ב'מעשה בוך', שהודפס לראשונה בבזל שס"ב. ראו במהדורת גסטר (לעיל בהערה זו), עמ' 576–595, מס' 228. עוד על הופעת סיפורי איש הזאב במסורת חסידי אשכנז ראו ד' רוטמן, דרקונים, שדים ומחוזות קסומים: על המופלא בסיפור העברי בימי הביניים, באר שבע תשע"ז, במיוחד עמ' 172–176, 187, 498. על תופעת האדם־זאב בספרות האירופית ראו C.F. Otten (ed.), Lycantrophy Reader – Werewolves in Western Culture, New York 1989. במקראה זו חסר החיבור החשוב ביותר של המלומד הנוצרי יוהן וייר (Weyer) De Praestigiis Daemonum. תרגום טוב שלו לאנגלית ראו בתוך ‘Witches Devils and Doctors in the Renaissance’, Medieval & Renaissance Studies, 73, Binghamton, NY, 1991

				

				
					13	על מינויו של הלל הזקן לשומר בית המדרש ראו בבלי, יומא לה ע"ב.

				

				
					14	ראו שבחי הבעש"ט (לעיל, הערה 12), עמ' 41–46. שם מובאת בפירוט רב אגדת ר' אדם בעל שם טוב ומעשי בנו, ובכלל זה מפגשו עם הבעש"ט, שצווה להעביר אליו את כתבי אביו. עוד ראו דיון מפורט שלי באגדת ר' אדם בתוך הספר העברי (לעיל, הערה 7), עמ' 229–233, ושם הפניות למחקריהם של שלום, שמרוק ואטקס.

				

				
					15	ראו שבחי הבעש"ט (לעיל, הערה 12), 'נישואיו השניים של הבעש"ט', עמ' 46–51.

				

				
					16	ראו שם, 'מתבודד בין ההרים', עמ' 51.

				

				
					17	שם, 'מעשה בגזלנים' ו'בדרך הקצרה לארץ־ישראל', עמ' 51–52.

				

				
					18	ביטוי זה, 'עומק המחשבה', חוזר שם, 'כיצד מנע הבעש"ט עלילת דם', עמ' 297; 'מעשה באשה שחטאה וחזרה בתשובה', עמ' 300.

				

				
					19	ראו ל"א פרנקל, ירושלימה, תרגם מגרמנית מ' שטרן, וינה תרי"ט, מדור סיפורי הגדות ירושלמים, עמ' 330–332. עוד סיפורי שבח על כוחותיו של ר' שר שלום שרעבי ראו א' בן־ציון, שר שלום שרעבי, ירושלים תר"ץ, עמ' נב–נה.

				

				
					20	ראו מ' סלומון, שלשה דורות בישוב תקע"ב–תרע"ג, ירושלים תרצ"ט, חלק א, פרק ז, עמ' 49.

				

				
					21	ראו שבחי הבעש"ט (לעיל, הערה 12), סימן ג, 'מעשה ברבי אדם', עמ' 41–43.

				

				
					22	ראו שם, 'בדרך הקצרה לארץ ישראל', עמ' 52.

				

				
					23	בראשית ג 24.

				

				
					24	ראו שבחי הבעש"ט (לעיל, הערה 12), 'מעשה באשה משוגעת', עמ' 64–65.

				

				
					25	ראו J. Weiss, ‘A Circle of Pneumatics in Pre-Hasidism’, JJS, 8 (1957), pp. 199-213. עוד ראו מ' פייקאז', בימי צמיחת החסידות: מגמות רעיוניות בספרי דרוש ומוסר, מהדורה שנייה ומורחבת, ירושלים תשנ"ח, עמ' 21–32, שם דן פייקאז' בהרחבה בחוגו של הבעש"ט. מאז הופיעו הפרסומים הללו ראו אור ספריהם של מ' רוסמן וע' אטקס על הבעש"ט וסדרת מאמרים גדולה של מ' אידל, אבל אי־אפשר להאריך כאן בדיון בהם.

				

				
					26	על מסעו של הבעש"ט לארץ ישראל כתבו כמה וכמה חוקרים. סיכום עדכני של המחקר וביאור חדש של המקורות נמצא בתוך צ' מרק, 'מדוע שב הבעש"ט ממסעו לארץ־ישראל מבלי שהגיע ליעדו', הבעל שם טוב: האיש שבא מן היער, בעריכת ר' הורן, תל אביב (בהכנה)2017. אני מודה לצבי מרק שנתן לי לקרוא את כתב היד של חיבורו. על עליית ר' זאב קיציס המתוארת בספרות השבחים החסידית ראו הספר העברי (לעיל, הערה 7), עמ' 296–302.

				

				
					27	אומנם יש בידינו ספר קטן מאת י' היילפרין, העליות הראשונות של החסידים לארץ ישראל, ירושלים תש"ז; ועבודת דוקטור שעובדה לספר מאת ח' כ"ץ־שטימן, ראשיתן של עליות חסידים תק"ז–תקע"ט — 1747–1819, ירושלים תשמ"ו, אבל עדיין חסרים אנו מחקר יסודי של העליות של החסידים לארץ ישראל ממחצית המאה השמונה־עשרה ואילך.

				

				
					28	ראו הפניות למחקרים של אוטו ראנק, ג'וזף קמפבל ואלן דאנדס בספרי ספר סופר וסיפור בראשית החסידות: מן הבעש"ט ועד מנחם מנדל מקוצק, תל אביב תשנ"ב, עמ' 120 הערה 90.

